
other:: 禪宗頌古聯珠通集卷第十一
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第三世之二(南嶽下第二世之二)
六祖下第三世之二〔南嶽下第二世之二〕 ^534c35

南泉問黃蘗。定慧等學明見佛性是否。
蘗曰。十二時中不依倚一物。
師曰。莫便是長老見處否。
蘗曰不敢。師曰。漿水錢且置。
草鞋錢教誰還。　頌曰。 ^534c39

兩陣交鋒戰不難。
埋兵調鬬何人曉。
只解輪鏘趂勢來。
喪身失命有多少。
〔海印信〕。 ^535a2

獵獵奔馳勢不休。
草深風勁更堪愁。
翻身師子無尋處。
空使行人說路頭。
〔佛慧泉〕。 ^535a6

昨夜銀蟾誇箕尾。
驀然一陣天風起。
卷盡千重萬重雲。
碧空寂寂凝如水。
〔佛鑑懃〕。 ^535a10

問答分明已切磋。
幾人於此見譊訛。
少年曾決龍蛇陣。
老倒還聽稚子歌。
〔龍門遠〕。 ^535a14

【續收】水乳不分。菽麥難辨。
擔帶病深。改移功淺。
十二時中不依倚。
明見佛性有此理。
漿水錢在草鞋裏。。 ^535a18

李下不得整冠。瓜田豈可納履。
行藏自要分明。免見傍人說你。
〔#CB01900;菴慪〕。 ^535a24

【增收】南泉因僧問。
師歸丈室將何指南。
師曰。昨夜三更失却牛。
天明失却火〔五燈會元作天明起來失却火〕。
　頌曰。 ^535a28

昨夜三更失却牛。
天明起來失却火。
腰未繫兮鞋未穿。
面不洗兮頭不褁。
〔保寧勇〕。 ^535a32

奴顏婢膝走人間羞見羊裘七里灘。
文叔雖為天子貴。
子陵元作故人看。
〔希叟曇〕。 ^535a36

丈室端居無隱乎。
更何言語可名模。
失牛遭火分明道。
還覺眉毛在也無。
〔寶葉源〕。 ^535a40

南泉因東西兩堂各爭猫兒。
師遇之。白眾曰。道得即救取猫兒。
道不得即斬却也。
眾無對。師便斬之。
趙州自外歸。師舉前語示之。
州乃脫草履安頭上而出。
師曰。汝適來若在。
即救得猫兒也。　頌曰。 ^535a44

兩堂上座未開盲。
猫兒各有我須爭。
一刀兩段南泉手。
草鞋留著後人行。
〔汾陽昭〕。 ^535b6

兩堂俱是杜禪和。
撥動煙塵不奈何。
賴得南泉能舉令。
一刀兩段任偏頗。
〔雪竇顯　二〕。 ^535b10

公按圓來問趙州。
長安城裏任閒遊。
草鞋頭戴無人會。
歸到家山便即休。 ^535b14

手把狸奴定死生。
禪人空使口相爭。
趙州救得成何事。
恰似天明打五更。
〔佛印元〕。 ^535b18

提起兩堂應盡見。
拈刀要取活狸奴。
可憐皮下皆無血。
直得橫屍滿道途。
〔白雲端　二〕。 ^535b22

狸奴夜靜自舒張。
引手過頭露爪長。
王老室中巡邏了。
狼忙走出恐天光。 ^535b26

雪刃含光射斗牛。
不唯天地鬼神愁。
命根落在南泉手。
直下看看兩段休。
〔保寧勇　二〕。 ^535b30

狸奴頭上角重生。
王老門前獨夜行。
天曉不知何處去。
楚山無限謾崢嶸。 ^535b34

一刀兩段南泉令。
當頭高著趙州關。
劈面若無宗正眼。
又隨流水落人間。
〔照覺總〕。 ^535b38

狼煙起處看兵機。
不是將軍孰辨伊。
兩段一刀垓下令。
威風千古霸雄基。
〔圓通僊〕。 ^535b42

當機不薦眼如癡。
豈辨鋒鋩未露時。
日暮草鞋頭戴去。
暗中拊掌笑嘻嘻。
〔成枯木〕。 ^535b46

作者縱橫斬萬機。
趙州頭戴草鞋時。
當臺寶鑑無私燭。
離匣金刀豈亂揮。
〔羅漢南〕。 ^535c2

伯牙之絃。鸞膠可續。
調古風淳。霜月可掬。
南泉南泉。龍象繼躅。
〔佛心才　二〕。 ^535c6

草鞋頭戴與誰論。
四海無風浪自平。
解道曲終人不見。
江頭嬴得數峯青。 ^535c10

五色狸奴盡力爭。
及乎按劒總生盲。
分身兩處重相為。
直得悲風動地生。
〔龍門遠　二〕。 ^535c14

安國安家不在兵。
魯連一箭亦多情。
三千劒客今何在。
獨許將軍建太平。 ^535c18

要得狸奴覿面酬。
渾如鉗口鎻咽喉。
一刀兩段從公斷。
直得悲風動地愁。
〔佛燈珣　二〕。 ^535c22

堂前飯店重新販。
屋裏揚州勝外求。
頭戴草鞋高跨步。
晚春江景也風流。 ^535c26

斬了猫兒問諗師。
草鞋頭戴自知時。
兩堂不是無言對。
只要全提向上機。
〔踈山如〕。 ^535c30

南泉提起為諸人。
自是諸人眼不親。
付與趙州呈好手。
拈來覿面便翻身。
〔楚安方〕。 ^535c34

【續收】捕鼠有功人競愛。
霜刀揮處罷相爭。
太平本是將軍致。
不許將軍見太平。
〔石#CB15840;明〕。 ^535c38

縮水酒越濃。負心人越窮。
鐵剛刀自利。不用苦磨礱。
草鞋頭戴今何在。
我見牽來劈面舂。
〔闡提照〕。 ^535c42

石裏藏金誰辨別。
遊人但見蘚痕斑。
却被石人窺得破。
鐵船載入洞庭山。
〔雪竇宗〕。 ^535c46

放去若雷奔。收來如掣電。
不識李將軍。徒學穿楊箭。
〔南堂興　二〕。 ^536a2

趙州牙如劒樹。南泉口似血盆。
兩箇無孔鐵槌。打就一合乾坤。
釋迦老子不會。問取彌勒世尊。 ^536a6

手握乾坤殺活機。
縱橫施設在臨時。
滿堂兔馬非龍象。
大用堂堂總不知。
〔胡文定公安國〕。 ^536a10

南泉提起下刀誅。
六臂修羅救得無。
設使兩堂俱道得。
也應流血滿街衢。
〔廣德光孝慜〕。 ^536a14

提起分明斬處親。
落花飛絮撲行人。
頭戴草鞋出門去。
四月圓荷葉葉新。
〔檇李楶〕。 ^536a18

青蛇提起血腥臊。
幾箇男兒有膽毛。
直下血流猶未覺。
舉頭還見鐵山高。
〔簡堂機〕。 ^536a22

南泉一刀斬了。趙州戴履摩挲。
雖然子承父業。滿地老鼠奈何。
〔典牛游〕。 ^536a26

當日臨崖看滸眼。
至今觀水憶南泉。
趙州頭戴草鞋去。
漁翁腰帶好牽船。
〔龍牙言〕。 ^536a30

克己堂前開飯店。
股肱屋裏販揚州。
頭戴草鞋呈醜拙。
湊成一段好風流。
〔或菴體〕。 ^536a34

手按吹毛豈易為。
兩堂要活死猫兒。
趙州上樹安身法。
多少傍人眼搭#CB02274;。
〔別峯印〕。 ^536a38

南泉揮劒斬猫兒。
殺活唯憑作者知。
權柄一朝如在手。
分明看取令行時。
〔尼無著總〕。 ^536a42

草鞋頭戴有譊訛。
諸老機鋒會得麼。
道泰不傳天子令。
時清休唱太平歌。 ^536a46

一刀兩段絕譊訛。
天下禪和不奈何。
頭戴草鞋重漏泄。
知恩者少負恩多。
〔木菴永〕。 ^536b2

趙州若在。倒行此令。
奪却刀子。南泉乞命。
〔無門開〕。 ^536b6

盡力提持只一刀。
狸奴從此脫皮毛。
血流滿地成狼籍。
暗為春風染小桃。
〔無凖範〕。 ^536b8

一刀成兩段。釋得二僧爭。
草鞋頭戴出。猫兒無再生。
〔橫川珙〕。 ^536b12

【增收】南泉因僧問訊叉手而立。
師曰。太俗生。其僧便合掌。
師曰。太僧生。僧無對。
　頌曰。 ^536b16

合掌太僧。叉手太俗。
撒手出門。山青水綠。
換步移身振古風。
木人共唱無生曲。
〔大洪遂〕。 ^536b20

南北東西無不利。
令人深愛老南泉。
眉毛廝繫如相似。
鼻孔遼天不著穿。
〔龍門遠〕。 ^536b24

南泉示眾曰。王老師要賣身。
阿誰要買。一僧出曰。
某甲買。師曰。他不作貴價。
不作賤價。汝作麼生買。
僧無對　臥龍代云。
屬某甲去也　禾山代云。
是何道理　趙州代云。
明年來與和尚縫箇布衫。
　頌曰。 ^536b28

王老明明要賣身。
一時分付與傍人。
可憐天下爭酬價〔請續此句　佛印元〕。 ^536b38

貴賤非同價不常。
箇中交道沒商量。
趙州布衫應時用。
一任閑人說短長。
〔泉太道〕。 ^536b42

南泉鋪席大開張。
差寶希珍壓市行。
競買雖多酬價少。
至今天下錯商量。
〔野軒遵〕。 ^536b46

賣身王老難為價。
貴賤俱非不易酬。
若使當時無退悔。
喚來分付與園頭。
〔海印信〕。 ^536c2

王老哀哉不惜身。
臨危將賣與何人。
若無令子輕酬價。
往往一年空過春。
〔保寧勇〕。 ^536c6

【續收】不作貴兮不作賤。
翻覆高低隔一線。
利害分明說向人。
怜悧衲僧見不見。
〔獃堂定〕。 ^536c10

南泉與歸宗麻谷。
同去參禮南陽國師。
先於路上畫一圓相曰。
道得即去。宗便於圓相中坐。
谷作女人拜。師曰。
與麼則不去也。宗曰。
是什麼心行。師乃相喚曰。
不去禮國師　玄覺云。
只如南泉恁麼道。
是肯底語。不肯語　雲居錫云。
比來去禮拜國師。
南泉為甚麼却相喚回。
且道古人意作麼生。
　頌曰。 ^536c14

國師欲見義多般。
圓坐端居拜請看。
不去同音聞便解。
久經行陣奪旗旛。
〔汾陽昭〕。 ^536c28

由基箭射猿。繞樹何太直。
千箇與萬箇。是誰曾中的。
相呼相喚歸去來。
曹溪路上休登陟。
復云。曹溪路坦平。
為什麼休登陟。〔雪竇顯〕。 ^536c32

三人同行。必有我師焉。
擇其善者而從之。
其不善者而改之。
〔翠巖真〕。 ^536c38

三箇同人去選官。
偶值清風明月夜。
或吟或詠或彈琴。
夜靜更#CB15046;猶未捨。
忽覺天明歸去來。
他時自有知音者。
〔海印信〕。 ^536c42

漫漫大地盈尺雪。
江湖一片難分別。
漁父披蓑月下歸。
誰道夜行人路絕。
〔保寧勇〕。 ^536c48

三人禮拜南陽去。
半路抽身信已通。
休論東西與南北。
此心千里自同風。
〔草堂清〕。 ^537a4

巧奪豪拈浪苦辛。
誰能於此辨疎親。
落花芳草空歧路。
細雨斜風不見人。
〔旻古佛〕。 ^537a8

珍重南陽好在哉。
三人半路不空回。
道存目擊猶多事。
若遇知音請舉來。
〔雲巖因〕。 ^537a12

同氣相求事可論。
一回見面一歡情。
兩行何處閒文字。
一隊誰家好弟兄。
〔龍門遠〕。 ^537a16

同坑無異土。千古少人知。
月下休相喚。還從舊路歸。
〔開福寧〕。 ^537a20

南泉麻谷與歸宗。
道眼元來總不通。
去禮國師瞻相好。
區區只到半途中。
〔踈山如〕。 ^537a24

【續收】手擕花鼓到城根。
反著麻鞋過短門。
笑把柴頭書古字。
大家來步月黃昏。
〔月堂昌〕。 ^537a28

野店齋餘聊問津。
作家竿木鎮隨身。
相逢盡道休官去。
林下何曾見一人。
〔尼無著總〕。 ^537a32

氣直語直。眼親手親。
峯巒競秀。紅紫爭春。
神通妙用施呈盡。
要見國師猶隔津。
〔且菴仁〕。 ^537a36

金鍼繡出玉鴛鴦。
石女擎來不覆藏。
剛被木人偷眼 #CB15111;。
至今兩兩不成雙。
〔萬菴柔〕。 ^537a40

各將財本去經營。
上國如天好趂晴。
未出門時先筭帳。
如何得到鳳凰城。
〔虛堂愚〕。 ^537a44

圓相中間坐底誰。
便施女拜各呈機。
國師道大徧天下。
未許尋常人得知。
〔橫川珙〕。 ^537a48

【增收】南泉翫月次。
趙州指月問曰。何時得恁麼。
師曰。王老師二十年前亦恁麼來。
曰只今作麼生。師便歸方丈。
　頌曰。 ^537b4

劒落寒潭謾刻舟。
霜花浪急使人愁。
若憑言語論高下。
嬴得南泉一默酬。
〔虎頭上座〕。 ^537b10

趙州捧出菱花鏡。
王老親拈白玉槌。
一擊當陽令瓦碎。
此心能有幾人知。
幾人知。兩箇分明是赤眉。
風前月下揚家醜。
笑倒靈山老古錐。
〔慈受深〕。 ^537b14

皎月團團麗碧天。
趙州王老翫階前。
二人心眼俱相似。
光彩從來共宛然。
〔本覺一〕。 ^537b20

劒落寒潭謾刻舟。
霜花浪急使人愁。
漁翁罷釣歸深塢。
一隻鴛鴦落渡頭。
〔上方岳〕。 ^537b24

【增收】南泉因趙州問。
道非物外。物外非道。
如何是物外道。師便打。
州捉住棒云。已後莫錯打人去。
師曰。龍蛇易辨。衲子難謾。
　頌曰。 ^537b28

軟纏藏鋒入陣來。
盡將擒下眼瞠開。
死生一決英雄士。
文武雙行將相才。
〔保寧勇〕。 ^537b38

龍蛇能易辨。衲子最難謾。
性淨秋空闊。心清巨海寬。
天涯毫末見。世界掌中觀。
萬法不為侶。西江一吸乾。
〔南堂興〕。 ^537b42

【增收】南泉住菴時。
有一僧到菴。師向其僧道。
某甲上山。待到齋時作飯自喫了。
送一分來山上。少時其僧自喫了。
却一時打破家事就牀臥。
師待不見來。遂歸見僧臥。
師亦去一邊而臥。
僧便起去。師住後曰。
我往前住菴時。有箇伶俐道者。
直至如今不見。　頌曰。 ^537b48

吹毛劒利。逆水波清。
丈夫志氣。不順人情。
君征塞北。我伐西秦。
千古萬古。共樂昇平。
〔南堂興〕。 ^537c12

短袴長衫白苧巾。
咿咿月下急推輪。
洛陽路上相逢著。
盡是經商買賣人。
〔虛堂愚〕。 ^537c16

斬猫機用未為過。
猶勝厨中打粥鍋。
纔有此心招此報。
惡人無奈惡人何。
〔寶葉源〕。 ^537c20

【增收】南泉謂座主曰。
你與我講經得麼。
主曰。和尚為某甲說禪。
某甲與和尚講經。
師曰。不可將金彈子換銀彈子去。
　頌曰。 ^537c24

盤走珠兮珠走盤。
當機脫略好生觀。
世人知貴不知價。
信手拈來也不難。
〔正堂辯〕。 ^537c30

南泉因僧問。和尚百年後。
向什麼處去。師曰。
山下作一頭水牯牛去。
曰某甲隨和尚去。
還得也無。師曰。汝若隨我。
即須銜取一莖草來。
　頌曰。 ^537c34

類中難辨要分明。
戴角披毛卒未醒。
銜取草來方定動。
頭頭物物自真靈。
〔汾陽昭〕。 ^537c40

行履從來異類中。
不知頭角與誰同。
若衘水草時相見。
擺尾搖頭四野風。
〔佛印元〕。 ^537c44

異類中行得自由。
拽穿鼻孔卒難收。
草枝銜得相逢處。
高臥深雲任白頭。
〔佛慧泉〕。 ^537c48

南泉在山上刈茅次。
有僧問。南泉路什向麼處去。
師拈起鎌子曰。我這鎌子是三十文錢買。
曰我不問這箇。南泉路向什麼處去。
師曰。我用得最快。
　頌曰。 ^538a4

茆鎌使得快如風。
三十青蚨建大功。
南泉向上路難到。
到者方知觸處通。
〔照覺總〕。 ^538a12

茆鎌三十文錢買。
覿面高提第一籌。
直下便知歸去路。
也須更上一層樓。
〔圓通僊　二〕。 ^538a16

撥草瞻風探祖禪。
誰知草裏有南泉。
分明一句無私語。
徹骨風生天地寒。 ^538a20

王老真機迅若風。
示人方便孰能通。
茆鎌舉起神鋒露。
驚得泥牛過海東。
〔智海清〕。 ^538a24

問路分明指路頭。
青蚨三十不輕酬。
用時最快無機巧。
無味之談塞眾流。
〔真如#CB15223;〕。 ^538a28

我這鎌子用得快。
當時三十文錢買。
南泉門下路歧通。
寄語行人著精彩。
〔天童覺〕。 ^538a32

匇匇禪客問南泉。
欵段徒勞痛下鞭。
今日為君重漏泄。
翩翩孤鴈下遙天。
〔道場如〕。 ^538a36

【增收】南泉曰。三世諸佛不知有。
狸奴白牯却知有。
　頌曰。 ^538a40

喫官酒臥官街。當處死當處埋。
沙場無限英雄漢。
堆山積嶽露屍骸。
〔大溈智〕。 ^538a44

三世諸佛不知有。
一一面南看北斗。
狸奴白牯却知有。
戴角擎頭師子吼。
四稜塌地又團欒。
八角磨盤空裏走。
擬推尋劈脊摟。拈得鼻孔失却口。
為問普化一頭驢。
何似子湖一隻狗。
〔圓悟勤〕。 ^538a48

三世諸佛不知有。
老老大大外邊走。
眼皮蓋盡五須彌。
大洋海裏翻筋斗。
〔徑山杲　二〕。 ^538b8

狸奴白牯却知有。
瀑布不溜青山走。
堪笑無端王老師。
錯認簸箕作熨斗。 ^538b12

越鳥巢南枝。胡馬嘶北風。
狸奴并白牯。寸步不曾通。
千山都坐斷。萬派盡朝東。
天王纔合掌。那吒撲帝鍾。
〔或菴體〕。 ^538b16

野老祭江神。乞兒打筋斗。
莫作兩般看。等是揚家醜。
〔村翁銛〕。 ^538b22

【增收】南泉魯祖杉山歸宗四人。
離馬祖處去各住菴。
於路分袂處。師插下拄杖曰。
道得也被這箇礙。
道不得也被這箇礙。
歸宗拽拄杖打師一下曰。
只是者箇。王老師說什麼礙與不礙。
魯祖曰。只此一句大播天下。
宗曰。還有不播者麼。
祖曰有。宗曰。作麼生是不播者。
祖作掌勢。　頌曰。 ^538b26

同門曰朋。同志曰友。
同門同志。始終相守。
長大分離。得緣好醜。
同條生也大家知。
同條死也誰知有。
一句分明播天下。
無味之談塞人口。
〔大圓智〕。 ^538b38

難兄難弟。一二三四。
同母而生。箇箇相似。
竿木隨身。逢場作戲。
莫言礙塞不得。一句播天播地。
〔佛鑑懃〕。 ^538b44

礙與不礙。龍吟霧起。
播與不播。蠅附驥尾。
南北東西。千里萬里。
俊哉。〔正覺顯〕。 ^538b48

【增收】南泉巡堂次。
牽一頭牛入堂。首座以手拊牛背一下。
師便休去。趙州以草二束。
放在首座前。　頌曰。 ^538c4

等將草料好供看。
何故皮毛要一般。
惹起羣中相似者。
翻令頭角不完全。
〔寶葉源〕。 ^538c10

【增收】南泉訪百丈。
丈問甚處來。師曰。
江西來。丈曰。還將得馬大師真來麼。
師曰。只這是。丈曰。
背後底 #CB15076;。
師拂袖便去。　頌曰。 ^538c14

八面當風祇這是。
拂袖之談動天地。
堪愛賣身王老師。
不作賤兮不作貴。
〔龍門遠〕。 ^538c20

兄難兄弟難弟。馬祖真只這是。
撼動西江十八灘。
水面無風波自起。
〔石溪月〕。 ^538c24

【增收】南泉因趙州問。
明頭合暗頭合。師便歸方丈。
州到僧堂前曰。堂頭老漢。
被我一問。直得無言可對。
首座曰。莫道和尚無語。
自是上座不會。州便掌曰。
這一掌本是堂頭老漢喫　五祖戒云。
正賊走却。邏賊人喫棒。
又云。南泉當斷。返招其亂。
　頌曰。 ^538c28

大事當陽已皎然。
十分須是更周圓。
堂中上座黑如漆。
冷地為誰喫暗拳。
〔保寧勇〕。 ^538c40

【增收】南泉示眾曰。
王老師自小養一頭水牯牛。
擬向溪東牧。不免食他國王水草。
向溪西牧。亦不免食他國王水草。
如今不免隨分納些些。
總不見得。　頌曰。 ^538c44

溪東去溪西去。難免官家苗稅賦。
直饒隨分供輸。未解牽牛去住。
〔楊無為〕。 ^539a4

垂垂楊柳暗溪頭。
不問東西却自由。
幾度醉眠牛背上。
數聲橫笛一輪秋。
〔#CB01900;菴樞〕。 ^539a8

南泉水牯自天然。
隨分些些任變遷。
大笑一聲天地窄。
更無佛法與人傳。
〔月林觀〕。 ^539a12

不放溪東西。隨分納些兒。
冷暖只自知。分明說向誰。
〔木菴永〕。 ^539a16

南泉水牯忘鞭索。
南北東西共一家。
王稅及時都納了。
牧童橫笛遠山斜。
〔天目禮〕。 ^539a20

不如隨分納些些。
喚作平常事已差。
綠草溪邊頭角露。
一蓑煙雨屬誰家。
〔鐵牛印〕。 ^539a24

【增收】南泉一日因齋次。
乃自將生盤去。首座前出生。
時杉山堅和尚為首座。
乃曰無生。師曰。無生猶是末。
師纔行數步。座乃召曰。
長老長老。師回顧曰。
作麼。座曰。莫道是末。
　頌曰。 ^539a28

古老巡堂親掠生。
渡水行舟不易耕。
莫道無生猶是末。
纖毫不了亂縱橫。
〔智門祚〕。 ^539a36

【增收】南泉問座主。
講得甚麼經。曰彌勒下生經。
師曰。彌勒甚麼時下生。
曰現在天宮未來。
師曰。天上無彌勒。
地下無彌勒。洞山舉問雲居。
居云。天上無彌勒。
地下無彌勒。未審誰與安名。
洞山被問。直得禪牀振動。
乃云。吾在雲巖曾問老人。
直得火爐振動。今日被子問。
直得通身汗流。　頌曰。 ^539a40

禪牀驚振被搽糊。
惹得兒孫不丈夫。
拄杖劈頭連打出。
也教知道赤鬚胡。
〔龍門遠〕。 ^539b4

【增收】雲居悟云。昔日東山和尚謂眾曰。
天上無彌勒。地下無彌勒。
十字街頭被人喚作賊。
且道此人被他喚作賊。
懽喜則是。煩惱則是。
元來也不懽喜亦不煩惱。
何故。為伊有箇著到處。
乃頌曰。 ^539b8

被人喚作賊。吞聲便飲氣。
雖然言語惡。真箇好滋味。
不向如來行處行。
丈夫自有衝天志。 ^539b16

上天下地無彌勒。
安名立字是何因。
黃金自有黃金價。
終不和沙賣與人。
〔文殊道〕。 ^539b20

【增收】南泉因趙州問。
離四句絕百非。請師道。
師下座歸方丈。州曰。
這老和尚每常口#CB15080;#CB15080;地。
及其問著。一言不措。
侍者曰。莫道和尚無語好。
州便打一掌云。這一掌合是王老師喫。
　頌曰。 ^539b24

離四句絕百非。作者相諳識得伊。
跳下禪牀便歸去。
從他#CB15143;子搏天飛。
〔智門祚〕。 ^539b32

南泉一日不赴堂。
侍者請赴堂。師曰。
我今日在莊上喫油糍飽。
曰和尚不曾出入。
師曰。汝去問莊主。
者方出門。忽見莊主歸謝。
和尚到莊喫油糍。
　頌曰。 ^539b36

咄哉王老師。赤窮身也賣。
喫些油糍歸。至今被人怪。
〔典牛游〕。 ^539b44

不出方丈門。已到莊上坐。
好一飣油糍。至今咬不破。
〔萬菴如〕。 ^539b48

騎虎穿市過。把火去偷猪。
主人開眼睡。鄰舍呌失驢。
〔卍菴顏〕。 ^539c4

偷喫油糍。賣弄口觜。
年老成魔。謾神#CB15877;鬼。
〔潛菴光〕。 ^539c8

阿魏無真。水銀無假。
老倒南泉。可知禮也。
〔復菴封〕。 ^539c10

杭州鹽官齊安國師。
〔嗣馬祖〕一日喚侍者曰。
將犀牛扇子來。者曰破也。
師曰。扇子既破。還我犀牛兒來。
者無對　投子代云。
不辭將出。恐頭角不全　資福代作圓相。
心中書牛字　石霜代云。
若還和尚即無也　保福云。
和尚年尊。別請人好。
　頌曰。 ^539c12

犀牛扇子用多時。
問著元來總不知。
無限清風與頭角。
盡隨雲雨去難追。
〔雪竇顯〕。 ^539c24

可憐一柄犀牛扇。
謾道曾遭已破除。
無限清風隨手處。
卓然頭角出寰區。
〔白雲端〕。 ^539c28

扇子破索犀牛。圈欒中字有來由。
誰知桂轂千年魄。
妙在通明一點秋。
〔天童覺〕。 ^539c32

老師底死索犀牛。
用處其誰得自由。
侍者不知頭角具。
鼻根繩索被他收。
〔祖印明〕。 ^539c36

明月冷相照。清風卒未休。
鹽官無限意。何用覔犀牛。
〔草堂清〕。 ^539c40

犀牛扇子用多年。
歷掌清機授手傳。
頭角不全收拾取。
雨餘風月滿長川。
〔佛燈珣〕。 ^539c44

【續收】扇上犀牛從古畫。
索來既破要元牛。
縱教戴子重描出。
不是當時那一頭。
〔勝因戲魚靜〕。 ^539c48

炎暑蒸人汗似湯。
鹽官用底豈尋常。
輕搖休問犀牛在。
拈出清風宇宙涼。
〔虎丘隆〕。 ^540a4

犀牛扇子有來由。
幾度拈來幾度休。
荷葉亂傾珠的皪。
一番雨過碧溪頭。
〔#CB01900;菴樞〕。 ^540a8

扇子分明都破了。
鹽官却又索犀牛。
須知侍者難開口。
無可還他即便休。
〔天目禮〕。 ^540a12

【增收】鹽官一日謂眾曰。
虗空為鼓。須彌為椎。
甚麼人打得。眾無對　有人舉似南泉。
泉云。王老師不打這破鼓　法眼別云。
王老師不打。　頌曰。 ^540a16

南泉王老太無端。
却逐鹽官作樂官。
西祖令嚴行禁止。
免他禪會錯欣歡。
〔南巖勝〕。 ^540a22

虗空為鼓。須彌為椎。
要打便打。莫問是誰。
〔應菴華〕。 ^540a26

國師費力置面鼓。
猶勝塗毒萬千千。
解打南泉非好手。
至今天下勿聲冤。
〔野牛平〕。 ^540a28

【增收】鹽官因僧問。
如何是本身盧舍那。
師曰。與老僧過淨瓶來。
僧將淨瓶至。師曰。
却安舊處著。僧安了復來問。
如何是本身盧舍那。
師曰。古佛過去久矣。
　頌曰。 ^540a32

兩手分明過淨瓶。
不知身已在隍城。
直饒便具金剛眼。
也較溈山半月程。
〔上方益〕。 ^540a40

鳥之行空。魚之在水。
江湖相忘。雲天得志。
擬心一絲。對面千里。
知恩報恩。人間幾幾。
〔天童覺〕。 ^540a44

廬山歸宗智常禪師。
〔嗣馬祖〕一日剗草次。
有講僧來參。忽見一蛇過。
師以鋤斷之。僧曰。
久嚮歸宗。元來是箇麤行沙門。
師曰。你麤我麤。曰如何是麤。
師竪起鋤頭。曰如何是細。
師作斬蛇勢。曰與麼則依而行之。
師曰。依而行之且致。
甚處見我斬蛇。僧無對。
　頌曰。 ^540a48

廬岳宗師接上機。
斬蛇特地施慈悲。
高茆座主驚忙怕。
却道麤心錯是非。
〔汾陽昭〕。 ^540b12

大用縱橫掣電機。
爍迦羅眼尚膠#CB02131;。
迷徒夢裏爭唇吻。
却憶隨他去一隨。
〔海印信〕。 ^540b16

千尋竿上翻筋斗。
大海波心擲釣鈎。
大體還他肌骨好。
不搽紅粉也風流。
〔南華昺〕。 ^540b20

【續收】斬蛇却非小小事。
直是教他脫苦輪。
座主高茆心未泯。
如何胡亂妄通言。
〔橫川洪〕。 ^540b24

【增收】歸宗示眾曰。
吾今欲說禪。諸子總近前。
大眾進前。師曰。汝聽觀音行。
善應諸方所。僧問。
如何是觀音行。師彈指曰。
諸人還聞麼。曰聞。
師曰。一隊漢。向這裏覔箇什麼。
以拄杖打趂。呵呵大笑歸方丈。
　頌曰。 ^540b28

無學彈指超。圓通耳根淨。
透出聞不聞。妙哉觀音行。
棒頭指出金剛王。
嶮惡道中為津梁。
〔圓悟勤〕。 ^540b38

【增收】歸宗因泥壁次。
白舍人來。師便問。
君子儒小人儒。白曰。
君子儒。師乃打泥盤一下。
白遂過泥與師。師接得便使。
〔良久云〕莫便是快俊底白侍郎否。
曰不敢。師曰。祇有過泥分。
　頌曰。 ^540b42

堂堂非是小人儒。
得得深雲訪隱居。
已與過泥殊不恥。
更何言外見親疎。
〔寶葉源〕。 ^540c2

【增收】歸宗因小師辭。
乃問甚處去。曰諸方學五味禪去。
師曰。諸方有五味禪。
我這裏只有一味禪。
僧便問。如何是和尚一味禪。
師便打。僧曰。會也會也。
師曰。道來道來。僧纔開口。
師又打。　頌曰。 ^540c6

五味與一味。喫了須噫氣。
金輪峯下令行時。
凜凜清風誠可畏。
〔石#CB15840;明〕。 ^540c14

私醞香醇價又輕。
至今官路少人行。
歸宗一味如連苦。
蹉過叢林幾後生。
〔長靈卓〕。 ^540c18

【增收】歸宗因僧問。
如何是玄旨。師曰。
無人能會。曰向者如何。
師曰。有向即乖。曰不向者如何。
師曰。誰求玄旨。又曰。
去無汝用心處。曰豈無方便門令學人得入。
師曰。觀音妙智力能救世間苦。
曰如何是觀音妙智力。
師敲鼎蓋三下曰。
子還聞麼。曰聞。師曰。
我何不聞。僧無語。
師以棒趂下。　頌曰。 ^540c22

三聲鼎蓋普門開。
苦海勞生喚不回。
九十春光今又半。
空飛花片點莓苔。
〔絕岸湘〕。 ^540c36

【增收】歸宗因僧問。
如何是觸目菩提。
師翹足曰。會麼。曰不會。
師曰。三箇見在。一任選取。
　頌曰。 ^540c40

觸目菩提不撒沙。
示渠三箇更周遮。
衲僧相見呵呵笑。
春鳥喃喃罵落花。
〔海印信〕。 ^540c44

歸宗因江州刺史李渤問。
甞聞須彌納芥子。
渤則不疑。芥子納須彌。
莫是妄談否。師曰。
人傳史君讀萬卷書。
是否。曰不敢。師曰。
身如椰子大。萬卷書向甚麼處著。
李俛首而已。　頌曰。 ^540c48

放開日月明。把定乾坤黑。
一劄不回頭。滿地生荊棘。
龍宮海藏兮非多。
石火電光兮非急。
君不見。紫霄峯下墨池邊。
八駿如風追不及。
〔佛慧泉〕。 ^541a8

芥納須彌特地疑。
琴書拋下扣禪扉。
忽聞萬卷難藏處。
瞥轉神機唯自知。
唯自知。丹桂和根拔得歸。。 ^541a14

芥納須彌驗祖風。
清機歷歷妙難窮。
要知萬卷書來處。
跳出當人智鑑中。
〔禾山方〕。 ^541a20

【續收】用盡自己心。
笑破他人口。八角磨盤空裏走。
金毛師子變作狗。
喝一喝。〔雪堂行〕。 ^541a24

萬卷詩書。一時頭角。
纔跨宗門。便施謀略。
古歸宗。真老作。只顧滿彎弓。
不知誰見雙鵰落。
絕毫絕釐。如山如岳。
堂堂氣宇冠儒林。
浩浩清風播寥廓。
〔癡禪妙〕。 ^541a28

【增收】韶州乳源禪師〔嗣馬祖〕上堂。
西來的的意不妨難道。
大眾。莫有道得者。
出來試道看。有僧出纔禮拜。
師便打曰。是什麼時節出頭來。
後人舉似長慶。慶云。
不妨不妨　資福代云。
為和尚不惜身命。
　頌曰。 ^541a34

祖意西來豈易量。
擡眸已是錯承當。
闍棃不解知時節。
開眼堂堂入鑊湯。
〔此山應〕。 ^541a44

西來的的意何如。
舉唱多憐在半途。
勾賊到門還破賊。
信知身佩辟兵符。
〔趙善期通判〕。禪宗頌古聯珠通集卷第十一
 ^541a48
