天台法華疏義纘卷第六
author:: 東春沙門　智度　述
other:: 
# 分別品第十七
釋分別品。
【疏】功德者，所分別。
言分別者，是能分別，能所義一故。
故先明功德，次釋分別耳。 ^101a39

【疏】法力者，由此法有氣力，如一隨喜，即得多功德等。
修行力者，依教修行，即有勝益。
持力者，法師品取五種人法也。
神力品名說力者，即釋迦出長舌至梵世，
證前說法，皆不虗也。
妙音現種種身，為他說法，此即是苦行事。
現功德者，淨藏二子，宿習法華，能令父王迴邪入正，名功德勝力也。 ^101a43

【經】云佛說至大法利者。
經家敘此中亦有彌勒同供養，為領解作前弄引耳。
更於後文，獨出彌勒為請之首。 ^101b10

【疏】南師從偈後者，光宅分文也。
故東安云：次彌勒下，第二章，說解佛壽命人功德也。
彼問云：若依光宅此文，屬流通分，如何不同得耶？
答：光宅尋文不細，所以不同，非苟欲令異。
何以言之？此品內旨，明信解壽命人功德，
未通論弘宣一部法華，不可以混通也。 ^101b16

【疏】今釋一念至罣礙者，隨所聞處是信，
豁爾是解；隨語入是信，無礙是解；信一切法是信，是皆佛法是解。
即一切法是佛法，是實句也；又信不隔下是一切法，
是權句也；又不得佛法，不得一切法，是雙非權實句也；
而見一切法，亦見佛法，雙照權實句也。
此四句是三諦，即實是真諦，不隔是權俗諦，雙非雙照是中道第一義諦也。
體故雙非，用故雙照，故覆疎云：即一而三是俗諦，即三而一是真諦。
欠一句云：即非三非一，而三而一，是中道第一義諦也。
下二、釋準思〔云云〕。 ^101b26

【疏】東西等者，東喻一切皆佛法，西喻佛法不隔一切法，
南喻不得佛法，不得一切法，北喻而見一切法，亦見佛法非道。
四、準思。 ^101b44

【經】聞佛說壽命至忍者。
問：聞說壽命，云何得無生忍耶？
答：今明此說佛法身，絕四句，離百非，故與前無有生死，
若退若出，乃至發生中道觀故，得無生忍。
與聞佛壽命無始無終，亦是中道，久證長遠，
高本廣迹，生非高非廣中道正觀，得無生忍同也。
此從證中道理，得長遠壽也。
問：此經但明佛壽無生滅，無始終，何處說眾生亦無生滅，無始終耶？
答：壽量云：如來如實知見三界之相，乃至非如非異，即是法身。
亦令眾生悟此法身，即是眾生無生滅也。 ^101c2

【經】云：若人求佛慧於八十萬億者，是時節長；
行五波羅蜜者，即是行廣。
若爾，如何一念信解是時短，不言五度是行狹，不為格量耶？
答：鈍根菩薩次第行學，雖知佛慧果位方階，
望果修因，故云多劫，約未聞法華說校量也。
今一念者，約利根菩薩聞壽量，即超前功德也。
問：但言五度，不言般若，何耶？
答：若信解佛壽，此心即是正慧般若，照佛法身無始終故，
但是所校，非能校也。
若方便般若，應云六度，今恐藍所校，故言五度耳。
勝鬘經校量六度是權也。 ^101c20

【記】引婆沙十六字者，非無始來恒成就彼，
未捨必起，彼斷盡故。 ^101c38

【經】殯〔敷賓反〕紛〔孚云反〕。
玉篇：殯紛者，飛也。 ^101c42

【疏】別六心退者，舊云：法才王子六心中退，即云十住第六心。
難者云：十住之性地，以不改為義，云何退作二乘？
一答云：性是不改，不改作一闡提，不妨退大向小。
大師云：終是難通。
止觀師云：是十信中六心退耳。
比釋論及金剛論師，皆作此解，即是仰習十心中六心耳。
七心已上，永離二乘。
爾時設為利弘經，不無輕漏，而度物心不失，恒有菩薩之名。
前又引大論云怖地前耳〔云云〕。 ^101c44

【疏】五品者，滅後五品外凡位。
一、初隨喜品者，若人宿殖深厚，或值善知識，
或從經卷圓聞三諦妙理，一法一切法，
一切法一法，非一非一切，不可思議，起於圓信，
一心具三千世間，如一微塵中有大千經卷，欲開此心而修圓行。
圓行者，一行一切行，略言為十，謂：識一念平等具足不可思議
〔是境〕，傷已昏沈，慈及一切。
又知此心寂照〔是安心〕，用照心破一切法即空、
假、中〔破、徧〕。又識一心有諸心若通若塞
〔通、塞〕，能於此心具足道品，向菩提路〔道品〕。
又解此心正助之法，實相心為正，前三教心為助〔對治〕。
識己及凡聖心〔次位〕，安心不動不墮，是住頂，
名墮不退不散〔安忍〕。
識一心無量功德，不生染著〔離法愛〕，十心成就，
名十乘觀法，廣如止觀〔云云〕。
二、讀誦品者，聞信始生，善須將養，涉事紛動，令道牙破。
唯得內修理觀，外讀誦大乘，聞有助義之力，
內外相藉，圓信轉明，十心堅固，如日光照見種種色也。
三、說法者，內觀轉強，外資又明，圓解在懷，
弘誓熏動，更加說法，如實衍布，但以大乘法答。
設以方便，修令悟大，隨說法淨，則助智慧淨，
開導前人，是得道全因緣。
化功歸己，十心三倍轉明。
四、兼行六度。上來前熟觀心，未遑涉事。
今正觀稍明，即傍兼利物，能以少施與虗空等，使一切法趣檀。
檀為法界，事相雖少，運懷甚大。
理觀為正，事行為傍，故言兼行。
事福資理，則十心彌盛。
五、正行六度。圓觀稍熟，事理欲融，事不妨理，理不隔事。
具行六度，權實二智，究了通達。
治生產業，皆與實相不相違背，具足解釋佛之知見。
而於正觀，如火益薪，力用光猛。
若入內凡十信，圓聞圓信，修於圓行，善巧增益，
五倍深明，因此得入圓位。
善修平等法界，即入信心；善修慈愍，即入念心；
善修寂照，即入進心；善修破法，即入慧心；
善修通塞，即入定心；善修道品，即入不退心；
善修正助，即入迴向心；善修凡聖，即入護心；
善修不動，即入戒心；善修無著，即入願心。
是名圓教鐵輪位也。
第二聖位，十住、十行、十迴向、十地、等覺、
妙覺，位位十乘觀法。
至妙覺時，轉名十大，如菩薩戒疏〔云云〕。 ^102a12

【記】開遮。輕重等者，如大乘開懷生，於小則遮。
兩舌讚毀，小輕大重。
小教時犯漸制，大乘一時頓制。
小教遇緣有捨，大乘畢命無捨。
在大說戒依菩薩律儀，在小隨小。
小懺五篇不等，大懺四十八輕。
對首是同，受大通七眾八部，受小局人道具緣〔云云〕。
鳥鼠人者，出百喻經，即蝙蝠是。
言鼠又飛，言鳥又潛，喻出家人。
言俗，身著袈裟；言道，心口躭於滋味。 ^102b32

【經】住調柔地者，柔順忍也。 ^102b46

【經】其諸無量劫行道者，此昔別教菩薩也。 ^102b48

【經】讚歎菩薩者，別教菩薩也。 ^102c2

【經】復能清淨下，五度者，指前說法，並是法施。 ^102c4

【經】多羅樹者，聲論云：梵音多羅馥力。
多羅，此云重；馥力，此云樹。
樹高七尺，葉似芭蕉。
other:: 
# 隨喜品第十八
隨喜品 ^102c6

【疏】隨順事理者，本迹二理俱名理。
迹中一代施化名為事，本中三世益物名事。
又本迹各權實名事理，如迹中不思議三諦，
俗諦名事，真中二諦名理。
無二約本體，無別約差別，相本中准知。 ^102c12

【疏】深遠深遠，一深遠是本理，一深遠是本時，長遠益物之事。 ^102c20

【疏】佛今說此者，我隨佛所說，故名為隨。
我得聞此者，慶我得聞，名之為喜故也。 ^102c24

【經】云六趣四生至多足者，一六趣，二四生，
三有形無形，四有想無想，五有足無足。
一六趣者，一天趣。
正理論三界義者，若界有色而無定者，是名欲界。
若界有色亦有定者，是名色界。
若界無色而有定者，是無色界〔餘五趣可知云云〕。
二四生〔此記廣辨不寫〕。
三有形無形攝四生，三生是有形，化生是無形。
四有想等三種攝者，謂有想、無想、非有想非無想。
三界除無想天及非想，餘名有想非想天，
名無想非非想天，名非有想非無想。
五無足有足門攝，一無足如曲蟮等，二足如人天鳥等，
四足如牛馬等，多足如班拱等。
如是等下，結眾生數也。 ^102c28

【疏】外聽法入，文為四：一、自往，取其詣聽法，得乘天宮等報。
若就聽法邊遠報者，福則無邊，趣於佛果報故。
今從近果有三品：若下品動足，得乘象馬報；
中品得乘七寶輩輿；上品得乘天宮。
二、分座者，但取座義邊故，得三王之報。
若就聽法義邊，福亦無盡，亦三品心得三王報。
三、勸他者，正取勸人聽法華義，得四種報：
一、善友報，與陀羅尼菩薩共生一處故；
二、得智慧報，經云利根智慧故；三、得端正果報，
經云百千萬世終不瘖瘂，得離醜陋等；
四、勸人聽經，世世常得見佛聞法，信受教誨，經云世世所生。
下是四具，聽修行者，其福最勝，報不可說〔云云〕。 ^102c48

【疏】圓教小七、大七者，內典博要第五卷引出曜經：
禪接息心，小七、大七日。
大七有七七四十九日，小七有七日。
故今借此為數。 ^103a22

【疏】前謂初品之初為因者，有二種：一、若將五品為六根位，
亦以初品之初五十人為因；若五品為六根前位，
亦用初品之初為因；二、取勸人聽經為因。
具此二因，得入五品、六根也。 ^103a28

【經】云：胗〔居忍反〕，脣上瘡謂之胗。
喎〔口蛙反〕，#CB00164;〔方顯反〕，
#CB00162;〔濁黎反〕，窊〔於苽反〕，
凹也，邪下也。
other:: 
# 法師功德品第十九
法師功德品 ^103a36

【經】頌耳根偈。從一切比丘眾下，明四法界，此比丘是二乘。 ^103a42

【疏】大經云：雖有肉眼至根自在者，佛眼故。
清淨，牒大品；具五眼故，牒論；能盈至勝根用，
牒正法華；名根自在，牒涅槃。
記云：亦應云互具，牒涅槃。
文無者略，今云非略〔思之〕。 ^103a46

【經】云彌樓山者，此云高山，又云光山。
須彌，此云安明，亦云妙高山。 ^103b6

【經】云鼻根章，遙聞香者。
問：小乘人有三說：一者、婆沙云：三根合中知，
謂鼻、舌、身；三根離中知，謂眼、耳、意。
雜心云：二根離中知，意根不當離合。
成論云：眼但離而不合，鼻、舌、身合而不離，耳根亦離亦合。
聞外聲為離，聞耳鳴聲為合，意根非離非合。
今何故言鼻根遙聞香耶？
答：舊釋云：任根常用，則如上三釋。
今假經力，故鼻能遙聞。
問：毗曇云：上界無香味。
今云何聞梵身香？
答：梵世有細香，小乘人力劣不能知，故言無香。
大士利根，無塵不察，故云聞梵天香。
問：成論云：金剛無香味。
何得云地中眾伏藏，聞香知所在？
答：有云：論言無者，無有麤香，今有細香。
有人云：此著體物故云香，金之實體則無香。
此皆不然，大士根利，知有香也。 ^103b10

【經】須曼那華香者，此云妙意華。
闍提華者，此云生華，亦云實華。
末利華，此云鬘華，此華堪作鬘。
瞻蔔華者，正瞻云薄迦，此云黃華樹，亦云金色華。
波羅羅華者，此云重生華〔重字平聲〕。
多摩羅#CB02494;香，此云貿無垢華。
多伽羅者，亦云伽樓，智論云本香樹。
波利質多羅者，波利此云護，質多羅云種種，亦云圓生樹香。
拘#CB16014;陀羅，此云大遊戲。
other:: 
# 不輕品第二十
不輕品 ^103b34

【疏】初、是因緣者。外敬不輕境者，記云世界義，
今準下文云是理一，即第一義也。
不輕行令人生信，是為人；口宣教，是對治；
稟教斷惑故，人作不輕目，是世界；準集眾敘表，人一是世界也。
頭記不同〔云云〕。 ^103c2

【疏】比丘臨命終，不輕菩薩於最初威音王佛像法中聞法，
得初隨喜位；臨終重聞威音王佛說，得六根清淨位。 ^103c10

【疏】牛皮等者，彼明損道有相之福，如龍鬚牛皮；
戒、定、慧三，如身如體；有相心修，如縛如繫；
受人天果報，如入水向日。
今借喻執，四句皆性，計與有相心同。
大論云：夫利養者，如龍鬚繩縛身入水，
初損戒皮，次損定肉，後損慧骨。
四執亦爾。
other:: 
# 神力品第二十一
神力品 ^103c16

八品通名付屬流通者，若從別名，藥王下五品是化他，
普賢是自行，今通付屬自行化他故也。 ^103c28

【疏】二、通身至照十方者。
問：前照東方，已表入實，今照十方，更何所表？
答：文云令初因增至佛慧，即表五方，分身亦爾，
復表五方，故十方也。 ^103c32

【疏】謦咳等者，謦咳是標名，將語之狀是辯意，亦是下述相也。
四十餘年下至是故謦咳者，通表迹本二門之教。
舉昔四十餘年迹本實教，表獲申舒，今日大事已竟，
故云通暢，即通表二門之教一也。
記中分從欲以下文表本意，此恐不然，
但是表流通文耳，故云法付菩薩等，思之。 ^103c38

【疏】遙散諸物是行一者，散華是檀行也。 ^104a2

【經】說此功德不能盡者，說名、體、宗、用不能盡也。
other:: 
# 囑累品第二十二
囑累品 ^104a4

【經】三、菩提法者，法是實相。
菩提是果，果必有因；因果是宗，宗依實相體。 ^104a8

【疏】助申佛慧者，正助合行也。
如云治生產業，皆與實相不相違背，而眾生不信，
即應為說皆是無常幻化次第，三諦三教皆不可得。
眾生若信，即指向三教法皆是實相，故是流通正助合行之相也。 ^104a12

【疏】答證正已故閇者。
問：若言正已，應在分別功德品中，若流通已，
應在經末，何得於此言證正已？
答：今言已者，從佛說故。
囑累已前，親是佛事，名之為正。
藥王已下，皆菩薩發誓弘經，是菩薩事耳。 ^104a20

【經】無諸慳恡者，記引慳有五種：一、住處，
二、家，三、施，四、稱歎，五、法法。
又有七，如記。 ^104a28

【疏】從說是語至得法，自行化他不同，是世界故喜。
又說人清淨即生善，是為人故喜。
聞清淨法，破昔不聞，是對治獲證，是第一義。
other:: 
# 藥王品第二十三
藥王品 ^104a32

【疏】觀經下，至藥王，具四悉：初名星光，是世界；
聞佛慧，是第一義；上藥供僧，是為人；治身心病，是對治。
又此文下，至喜見，是世界；從頓捨至兩臂，
為生死眾生善根，是為人；輕生重法，是對治；
命殞道存，是第一義。 ^104a40

【疏】唯願得大法是理一，大得弘宣是教一，
大願眾生是人一，獲大饒益是行一。 ^104a48

【經】即時入是三昧者。
若約如來四威儀，常應在定，今從化儀，故云入也。 ^104b4

【疏】一、修行得法者，苦行名修行，得法名一切色身三昧也。 ^104b8

【經】一箭道者，百二十步也。 ^104b12

【記】云投嚴赴火者，雪山童子是投嚴，藥王是赴火，不濫外道也。
勝熱者，華嚴云：善財南行，有聚落名伊沙那。
有婆羅門，名曰勝熱，修於苦行。
四面火聚，猶如大山。
中有力山，高峻無極。
登彼山上，投身火中。
善財見之云：我先已發菩提心。
婆羅門言：汝若能爾，諸菩薩行，悉皆清淨。
善財言：人身難得，乃至受如法教，得正命難，此非魔耶？
諸梵空中，散華供養，告善財言：勿疑聖者！
今此聖者，得金剛炎三昧光明法門，廣度眾生。
善財聞已，於婆羅門，起真實相。
投身未至，得善住三昧；觸火，得寂靜三昧。
婆羅門言：以解脫火，燒諸眾生，見惑無餘，
必不退轉，獲益歡喜。
亦如尼乾，廣為嚴熾，呵斥過患，讚歎如來，
因生正信，並由解力。 ^104b14

【記】云兩眾如何者，若有小法事，大乘僧即集；
若有大法華，須遮小乘聽戒。
是二體者，大乘以心為體，小乘作戒以色為體，無作非色非心為體。
大乘體遍法界發，小乘但遍三界發。
大則攝小，小不攝大。
取益從何者，師雖大乘，弟子受小，不得為授於大，令他從何取益也。 ^104b38

【經】復生日月淨明德佛國者。
與前生國及二處王家同。
問：既能化生，何故唯生此國耶？
答：有宿命智力故，生本國王家耳。
亦由四悉檀機故爾。 ^104c2

【經】即服諸香至畢力迦者。
此二香，什公云：龍鬼國方有，人中所無，故不翻也。
曾有人翻畢力迦為偈〔云云〕。 ^104c8

【經】八百千萬億至閦婆等者。
俱舍論第十二卷說：數有六十，忘失餘八。
以十漸積，至第十六名矜羯羅，第十七名大矜羯羅，
第十八名頻#CB02494;羅，
第十九名大頻 #CB02494;羅，
第二十名阿蒭婆，第二十一名大阿蒭婆。
此總三種，即是第十六、十八、二十數也。
有云：此文有三數：一者、八百千萬億，蓋是此土之數；
二、從百轉增，至億那由他。
已上皆外國數名，即從轉增，故有那由他，不應如前釋。
而言八者，總貫於百，乃至阿閦婆也，謂三僧祇之類也。
注經云：此是外國數名，如此土兆載之類也。
甄迦羅等者。正法華云：何作頻婆羅云摸式，阿閦婆云不動也？ ^104c12

【經】云：我今當供養下，通三業。
如云：即時入是三昧下，是意業；次從三昧起，
而自念言下，是身業；次從即為其父，不是口業。 ^104c34

【經】能燃手一指供養者。
問：與地持論十種供養，藥王品具幾耶？
答：十種供養者：一、身，經云：燒身是。
二、支提，經云：起八萬四千塔是。
三、現前，經云：爾時彼佛至八十億恒沙世界是。
四、不現前，經云：三千大千七寶世界是。
五、自作，經云：能燃手一指等是。
六、他作，經云：諸天妓樂等是。
七、財物，經云：七寶滿三千世界是。
八、勝心，經云：勝以國城妻子是。
九、無染，經云：能令離一切苦是。
十、至處，經云：必當取草坐道場是。
解曰：支提者，依僧祇判，有舍利名塔婆，無舍利名支提。
明了論翻為淨處。
言現前者，而見佛及支提；云不在現前者，不見佛及支提。
五、自作。六、他作，約人分別，自能作得大功德，教他得大大功德。
七、財物者，有三：一、資具，謂衣食；二、教具，
謂華香；三、莊嚴具，謂一切寶物。
八、勝心，謂殊勝心，有三：一、專精解心，善解施設種種供養；
二、能淨心，信佛德重；三、迴向心，謂求佛心設供養。
九、無深，就行離過，有二心：一、心無染，離一切過；
二、財無染，離非法財。
十、至處，道行順果名至處，通佛果是所至處，已行是能至也。 ^104c40

【經】聞藥王品，不受女身者。
問：餘品猶應受耶？
答：聞諸品皆不受，但約事相似，故寄此品言之。
如名多貪愛己身，今菩薩燒身，破著情故，
不生染愛，故捨女身。 ^105a28

【經】涅槃時到，滅盡時至者，涅槃與滅盡，其訓莫殊。
所以重說，欲以涅槃明常，滅盡表去，迹去本常故也。 ^105a34

【經】高三世界者，在生有八萬四千法門，
行於三界，故起八萬四千塔，高三世界也。 ^105a38

【經】即於八萬四千塔燃百福臂者，此用弘誓力加於神通，故一一塔前皆有一臂耳。
言八萬四千塔者，表八萬四千法門也。
百福者，十善互嚴，名有百善。
言七萬二千歲者，表六根互用，一根是一念，
心具十界，十界各具十，成百法界，界十如成一千，
一根有千，餘五根用成六千，具足定、慧二心，
成一萬二千，餘五根亦然，成七萬二千法門也。
燒身一千二百歲者，表十二因緣各具十界，
界具百如，十二因緣成一千二百，皆畢竟不可得，故云盡也。 ^105a42

【經】爾時，諸菩薩至阿脩羅者。
前云彼土無女人至脩羅，今言有者，是權人耳。 ^105b12

【經】十寶山者：一、雪山，集一切藥；二者、香山，
集一切香；三、軻梨羅山，集一切華；四、仙聖山，
集於一切五通；五、遊乾陀山，集於夜叉；
六、馬耳山，集於妙果；七、尼民陀山，集一切龍；
八、斫迦羅山，集諸大力；九、宿慧山，集諸脩羅；
十、須彌山，集諸天子。 ^105b16

【經】得菩薩神通至眼根淨者。
此約初住已上真位眼根耳。
問：若證初地，見百佛世界，圓人初住亦然。
今經何故云見七百萬二千億那由他耶？
答：異別教故，不言百佛；為護佛位故，不言十方。
理實初住亦見十方，具約機論，故云七百耳。 ^105b26

【經】此經別為閻浮提人病之良藥者。
問：觀音菩薩拔苦與樂，尚名為藥，何處緣如來唯局閻浮為良藥耶？
答：佛實普益，無有彼此。
但機有冥顯，此閻浮提是顯，十方是冥，故亦偏說耳。 ^105b36

【經】不老不死者。有依智論：未斷百八煩惱，
名為病；聞經斷故，名消滅。
不復起六十二見，名不老；不失慧命，名不死。
又持經得好顏色，名不老；得近慧命，名不死。
今解如疏。 ^105b44

【經】此人不久取草者，既言草座，知是劣，應三藏佛成道相也。 ^105c4

【經】破諸魔者，界外四魔。
other:: 
# 妙音品第二十四
妙音品 ^105c8

【記】云此從自行者。
問：五品皆屬化他，此品如何自行耶？
答：從自修說，從因至果名自行，果上起用名化他，此是分果起用也。 ^105c12

【疏】昔音樂者，准藥王聞佛慧故發願，今亦於雲雷佛所聞法奉妓，
發願求菩提，今得法音游化也。
今昔異故，是世界自隨游化，聞者生善，
即為人對治第一義，如記〔云云〕。 ^105c18

【疏】他經者，借他絕釋耳。
既有放不放、彼此弘不弘異，且約差別為言。
若約實相釋，即無彼此弘不弘、放不放之別。
此妙音品，准例上藥王，亦應有本事。
藥王既是施藥得名，妙音亦從捨妓立號，同是昔事也。
不輕之行亦爾。又準觀音名下，有普門者，五品皆然。
如常不輕，既見一切皆云我不輕汝，即是普義。
藥王品既云救一切眾生身心兩病，亦是普義。
妙音品普現色身三昧陀羅尼總持，嚴王品弘願，皆是普義。
餘如記〔云云〕。 ^105c26

【經】淨華宿王智者，教無三乘之垢，華含一極之實。
如者，年為壽，慧周八極，故曰淨華宿王智。 ^105c44

【經】妙幢者，從譬為名。
夫軍陳建幢，必是主所居處。
譬無生法忍，是菩薩德行之主，超過七方便上，名為妙幢。
餘三昧並無生忍異名耳。
二、法華者，一實之定，開權三昧，功德如華。
三、淨德者，三德無三惑之垢，名淨德。
四、宿王戲者，宿謂星宿，王謂自在，從喻為名。
法華理定，寂而能照，如星光照物，於寂照中而無障礙，故如王戲也。
五、無緣者，謂無生忍定，無二邊攀緣，故名無緣。
即無緣慈定，不緣而緣，遍緣三諦，只一法界也。
六、智印者，照故名智，寂故名印。
智於理如印不差，如隨國有印得入，無印不得入。
菩薩得三昧印，入實相國也。
七、解一切眾生語言者，無生忍定中，具十界言音也，不異佛音之實。
八、集一切功德者，此定能具諸德也。
九、清淨者，無散障故。
十、神通遊戲者，能超過法界，通八相成佛故。
十一、慧炬者，炬能照闇，定能破惑，即寂而照故。
十二、莊嚴王者，實相法身是王，定慧為能嚴也。
十三、淨光明者，照無相名為淨光，入是三昧，能令眾生心得清淨故。
十四、淨藏者，如來藏無染故。
十五、不共者，不與七方便共故，從未開權說；
不與近迹共故，從未開迹說。
十六、日旋者，如日照四天下名旋。
譬從假入空，旋空入假，旋空假入中，即寂而照，照而常寂也。 ^105c48

【經】甄叔迦寶者，云是赤色上寶，此土所無，故相承不譯。
注云：鸚鵡，此寶似鸚鵡#CB00047;而赤色也。 ^106a42

【經】化作八萬四千蓮華者，知釋迦所說，
當以蓮華為名，總八萬四千法門。
故乘光入定，化作此蓮華，亦作八萬四千也。
有云：為令此土起尊敬心，一表為座，二表八萬四千法藏，皆入一乘。 ^106a46

【經】白銀者，表八萬四千法藏皆明白也。 ^106b6

【經】多寶為現相者。
謂釋迦隨俗禮，推賢讓長。
多寶佛成既久，故釋迦以讓之。
淨華宿王至問訊者。
示同俗人之儀也。
問：何故不言無病無惱等耶？
答：有心身必有病惱，若病惱過多，則萬事斯廢。
今言少者，無甚妨害也。 ^106b8

【經】云那羅延者，真諦云：此翻生本。
梵王是眾生之祖，故云生本。
羅什云：名那羅延，端正而猛健也。
俱舍云：持大千世界風輪，名那羅延。
那羅延，應云力也。 ^106b18

【經】多羅樹，似此土宗盧樹，一樹高七仞，一仞七尺也。 ^106b24

【經】天大將軍者，即梵輔也。 ^106b26

【經】爾時，華德者，明妙音弘經。
前明其人，此明弘法。
又前明其果，今明往因，即顯妙音二世之事。
又兩雙問答：初、爾時下，一、問等，論妙音神力；
二、從爾時，華德白佛下，第二、問答，論妙音三昧。
神力是智慧，三昧是禪定。
又神力是果，三昧是因，前果後因故也。 ^106b28

【疏】初問種何善根者，是問因。
問：善根與功德何別？
答：善根就始，功德據終，故分二問。
就佛答中又二：第一、答因問；次華德！
汝但見下，答神力果問。
就答初問，又六：一、明種善根之佛；二、國名下，
是種善根之處；三、劫名下，是種善根之時；
四、妙音下，正種善根；五、以是因緣下，明善根果，
結酬其問；六、華德下，結會古今；次華德！
是妙音下，第二、答修行功德問〔如文〕。 ^106b38

【疏】從華德下，至示三十四凡身、四聖人身者，
第二、廣答神力問，又二：初、歎妙音於此土弘法；
次、歎妙音十方通法。
二又各三。初三者：一、總標，經云華德！
汝但見下，至經典是；二、或現梵王下，廣釋；
三、華德！妙音下，結歎。
就第二、廣釋中為五：一、現天身；二、現人身；
三、現八部身；四、救八難；五、於後宮變為女人。
初天有三對：一、梵王帝釋對，即欲、色之初也；
二、大小自在對，是欲、色界之末也；三、欲色大臣對，
將軍是色界初禪，梵輔是梵王臣，毗沙門是欲界帝釋臣。
二、現人身，有兩對：初一、雙現人君身；次、
或現長者下，明現人臣身，又四類：初四、
豪勢身；次四、道俗身；次四、現婦女身；後二、
現童男女；三、現八部身〔如文〕。
四、諸地獄下，歎救八難。
不言說經者，一是苦重，二是障深，故但明救濟。
准請觀音亦有，如觀音品〔云云〕。
五乃至於王下變為女身。
第三是妙音總結，又二：初歎於所化有益，次於神通下歎能化無損。
第二從是菩薩下歎妙音於十方弘經，
亦三：一總歎、二別歎、三結歎。
此三門各二。初二者，初至所知前結一土益，次於十方下歎十方弘經。
第二別歎，又二：初若應下歎在世身，次乃至下歎非滅現滅身。
第三華德下總結，又二：初神通結現身，次智慧結說法也。
上一土化中廣說現凡夫，十方化中略現聖者，此欲明凡聖廣略互現也。
又前凡身中五類，今聖身中亦五身。
又上明一土今在十方，又上示凡身今示聖身，
土從狹至廣、身從凡至聖，皆勝劣為次也。
文上明弘通法華故明一乘，若眾生不信則說五乘示道，
如囑累品云：若不信此法，於餘深法中示教利喜也。
準下品釋故〔云云〕。 ^106c4

【經】云並供養聽法華經者，解云：會三歸一，
開近顯遠，是法華經。
此事先說，即是法華意，何故今言欲聽經耶？
故知深鑒之者，無非一乘。
只此往來，更相問答，即是法華，更無別法。
若其不悟，只會三顯遠，亦非法華。
故下文云：說是來往品時，四萬二千天子得無生法忍。
良由達來往相，畢竟不生不滅，不來不往，得無生忍也。
當知往來即是一乘，所以聞說往來，皆得悟道。
問：無生法忍與普現色身及法華三昧，有何差別？
答：無生法忍，心無依倚，猶如虗空，縱任自在，
能處處現身，名普現色身。
能隨宜方便，說三乘道，無所繫著，開一乘門，是法華三昧。
皆實相之異名耳。 ^107a10

【疏】體一用異者，同實相體，起定慧用，三昧是定，陀羅尼是慧也。 ^107a32

【疏】舌根清淨名陀羅尼者，舌能說法，即是慧性故也。
other:: 
# 觀音品第二十五
觀音品 ^107a36

有云：外國名阿利耶婆盧吉低稅，此翻觀世音。
有三名：一名觀世音，二名觀世意，三名觀世身。
初是口業，次是意業，三是身業，故立三名。
此是今家三業為機義耳。
又善男子者，華嚴稱佛子，餘經稱善男子，
有紹繼之能名字，有剛幹之能稱男，外利內冥清昇感樂名善也。
今解法界圓融像無所像，真如清淨化無所化，
雖無像而像、無化而化，故無在無不在，
化應九道之身，有不乖寂入不二之旨，
是以三業致請蒙脫苦害，四弘為誓使沾上樂，
故娑婆受無畏之名，寶藏佛所稟觀音之目，
已成種覺號正法明，次當補處稱為普光，
功德本迹若此寧可測知，方便隨機輙舉一名耳。
言觀世音者，西土正音阿利耶婆婁吉低輪，
此言觀世音，或此文闕利字，盧婁輸稅梵語輕重耳。
能所圓融有無兼暢，照窮正性察其本末，故稱為觀。
言世音者，是所觀之境萬像流動隔別不同，
類音殊唱俱蒙離苦，菩薩弘慈一時普救皆令解脫，故曰觀世音。
此即境智雙舉、能所合標。
經者，由義文理表發織成行者之文章，故稱曰經。
普門者，普是遍義、門是能通，用一實相開十普門無所障礙，
故稱普門。品是類義，如前〔云云〕。 ^107a40

【疏】有通有別者，通者，人、法合明；別者，人、法各辯。
何故爾？緣有利鈍，說有廣略。
今通為四：一、列名，二、次第，三、解釋，四、料簡。
一、列名者，疏云十雙至智斷〔云云〕者，至理清淨，
無名無相，非法非人，過諸數量，非一二三，
但妙理虗通，無名相中相說，故稱人法。
一、慈悲，二、福慧，三、真應，四、藥珠，五、冥顯，
六、權實，七、本迹，八、緣了，九、智斷，十、 ^107b32

二、次第者：一、觀；二、教。
觀則收初中後心因果圓滿，教則說括漸頓小大諸經。
初觀釋人法為初者，欲明觀行必有其人，
人必稟法，故居初意，例人法為九雙之首，為依經故。
經云以是因緣名觀世音，即辨人也。
後云方便之力普門示現，即論法也。
二、慈悲者，良由觀音實相普門達非人非法實相之理，
一切眾生亦復如是，此理圓具足無有缺減，云何眾生理具情迷顛倒苦惱？
既觀是已，即起慈悲拔苦與樂，故次明慈悲也。
若就言說便先慈次悲，亦是就菩薩本懷本欲與樂，次拔其苦也。
若從用便初拔苦後與樂，就行亦先脫苦後與樂，今從前義為次第也。
三、福慧者，初人法相成，此據其信；次慈悲與拔，此明其願。
今欲滿此願必須修行，修行不出福慧，
慧即般若、福即五度，互相資導以行顯願，事理圓足。
就言說為便先福後慧，若為化他先以慧利，如其不堪方示福德。
又資故先福，導故先慧。
四、真應者，若智慧轉明則契於法性，法性即實相名法身，
即從真起應，只由福慧開發，故次第四也。
若就方便化物，先應後真，今從前義。
五、明藥珠二身者，先明真應，直語證得未涉利人，
今明兩身俱能益物，真身破取相喻如藥，
應身對萬機類於殊，就兩字次第與慈悲同。
六明冥顯者，前明二身道理顯益，今辦彼緣得為冥益或得顯益，
故二身後明。七明權實者，前緣得益何意不同？
良由權巧無方赴機允當，不失其宜二智之力，故此為次也。
先權後實就淺深為次，先實後權隨物為次，
就佛本竟先為一大事，眾生不堪後以權度。
八明本迹者，雖後益物權實之巧而有優降，
必是上中下智本迹之殊，權實略而具橫，
今細判高下，若本高權實之迹則妙，故總略之。
後明細妙之能，非本無以垂迹故先明本，非迹無以顯本故先應迹。
九明了因緣因者，上來從人故至真應是自行次第，
二藥樹至本迹是化他次第，此乃順論未是却計根源，
今原其性德種子，若觀智之人悲心誓願智慧莊嚴顯出報身，
皆是了因種；若普門之法慈心誓願福德莊嚴顯出應身，
皆是緣因種子，故次第九也。
十智斷者，前明緣了却對因源，今是順論究竟，
始了因終則菩提大智，始緣因終則涅槃斷德，
若入涅槃眾行休息，故居第十也。
二明約教次第，文廣不錄〔云云〕。 ^107b46

第三、解釋。【疏】觀世音者人至多種下，是釋也。
人有多種者，人即假名所成之人也。
法有多種者，法，五陰能成之法。
此人、法通凡、聖，若色等五陰，是彼法攬成生死之人；
戒、定、慧、解脫、解脫知見，是出世法攬成出世聖人。
故大論云：眾生無上者，佛是；法無上者，涅槃是。
雖通凡、聖，不無差別。
上、中、下惡為三途，上、中、下善為三善道。
若更細論，百千萬品聖人之，亦復不同。
若三藏有門，觀眾生、人、我如龜毛、兔角，
畢竟不可得，但有五陰之法，此即人空、法不空。
觀此無常，生滅不住，發生煗、頂等位，攬方便法，成以道賢人。
若發真成聖，生方便有餘土，攬法性色、
識等，成彼土行。人空等三門準之。
若摩訶衍中明人法者，亦不言人空法不空，
亦不言體有假用，但觀假名陰入等性本自空。
故大品云：色性如我性，我性如色性。
始從初心，終于後心，常觀人法俱空〔通教〕。
故大論云：菩薩常觀涅槃行道。
以觀人空即了因種子，觀法空是緣因種子。
言人空者，論云：眾生無上者，佛是。
佛是覺，覺是慧。始覺人空，終觀法空。
故觀人空是了因也。
言法空者，大論云：法無上者，涅槃是。
以生死陰斷，涅槃陰與。
大經云：因滅是色，獲得常色。
受想行識，亦復如是。
攬此法成無上眾生，號之為佛。
以觀人法二空，即具三種佛性〔云云別教〕。
大經云：眾生佛性，不即六法，不離六法。
不即者，正因佛性。
非陰故非我，非陰故非法，非我故非人。
如方便品引〔云云圓教〕。 ^108a26

二、釋慈悲者。【疏】大悲拔苦下，是悲名愍傷，慈名愛念。
愍拔苦，念與樂。菩薩若但起慈悲，心不牢固，
故須發弘誓，加持使堅。
譬如工匠造物，節#CB14016;雖復相應，
若無膠漆，則有零落，誓願如膠。
菩薩亦復如是，悲心愍傷，拔於世間苦集因果，
興兩誓願，所謂眾生無邊誓願度，煩惱無量誓願斷，此兩從大悲起。
以慈愛故，欲以道滅與出世因果之樂，
興兩誓願，所謂法門無量誓願知，無上佛道誓願成，此兩誓願從大慈起。
但前明人法凡聖不同，今辨慈悲大小之異。
四教約四，四諦為境，起拔苦與樂，文廣〔云云〕。 ^108b26

三、釋福慧者。【疏】智慧莊嚴，是亦名定慧。
定名靜處，慧名觀#CB15081;。
大論云：定處慧#CB15081;，
寂照之智，無幽不朗，如明鏡高臺。
福德禪定，純厚資發，如明燒淨油。
亦稱為目足備得，入清涼池。
池即涅槃，涅槃稱為二種莊嚴，莊嚴法身。
釋前問答從慧，後問答從福，十雙例然。
此定慧自有多種四教〔云云〕。 ^108b46

四、釋真應者。【疏】觀冥境下，是真名。
不偽不動，應名。稱適根緣，集藏名身。
若契實相不偽不動之理，即能稱機而應。
譬如攬鏡，像對即形，此之真應，不得相離。
今經前問答，明於真身寂而不動，法界大益，
觀音從真身得名；後問答，明隨機廣利，
出沒多端，普門示現，是從應身得名。 ^108c10

五、釋藥樹王身如意珠者。
【疏】藥樹王遍體愈病，是藥王療治苦患，出奈女經。
珠是如意之寶，廣歷諸教，明治病得寶。
今約圓教明者，華嚴云：有上藥樹，其根深入，
枝葉四布，根莖枝葉，皆能愈病，聞香觸身，無不得益。
菩薩亦爾，大悲熏身，形聲利物，名大藥王身。
又如如意珠，能雨大千珍寶，隨意而出，不窮不盡。
菩薩大慈熏身，與眾生樂，名如意珠王身。
前後問答，約六即〔云云〕。 ^108c22

六、釋冥顯兩益者。
【疏】云冥作益下，是冥是冥密，顯是彰露。
大聖恒以二益利安一切，而眾生及以下地，日用不知。
譬如日月照世，盲雖不見，實荷深恩〔云云〕。 ^108c38

七、釋權實者。【疏】隨自意照實智，是權是暫用，實非暫用。
略言權實，則有三種：一、自行論權實，自觀中道為實，二觀為權。
二、就化他論權實，他根性不同，或說權為實，
或說實為權，不可定判。
三、自他合明權實者，若自觀三諦有權有實，
皆名為實；化他隨緣亦有權有實，皆名為權。
用三義，歷四教及前後問答〔云云〕。 ^108c44

八、本迹者。【疏】不動本際，是本名實得，迹名應現。
若通途作本迹者，世智凡夫，大意難測，乃至別教本迹。
若圓教無始發心，初破無明，所得法身，
名之為本；垂形百億，高下不定，稱之為迹。
若一往判真應，多用上地為真為本，下地為應為迹。
地地轉作此判，真本唯據於高，應迹唯指於下，此義不可也。
今細明本迹，則與真應異。
本實得始在道場，及在初住，所得法身，即是其本。
迹為上地之佛，及依上地菩薩，悉名為迹。
不可上地高為本，始得初住，目之為迹。
所以者何？實不得上地，上地非本；實得下地，下地非迹。
六即及前問答是本，後問答是迹〔云云〕。 ^109a8

九、釋緣了者。【疏】根本是了，因種子是。
了是顯發，緣是資助，資助於了，顯發法身。
了者，即是般若觀智，亦慧行正道，智慧莊嚴。
緣者，即是解脫行，行助道，福德莊嚴。
大論云：一人能耘，一人能種，種喻於緣，耘喻於了。
此一科不明六即，但就性德本有之義，前後問答。 ^109a30

十、釋智斷者。【疏】智德如十四夜，是通途意。
智即有為功德滿，亦名一切種智，亦名圓淨涅槃。
言有為功德者，即是因時，智慧有照用修成之義，故稱有為。
因雖無常，而果是常，將因來名果，故言有為功德滿。
斷即無為功德滿，亦名解脫，亦名方便淨涅槃。
言無為者，若小乘但取煩惱滅無為斷，此乃無體之斷也。
大乘是有體之斷，不取滅無為斷，但取隨取調伏眾生處，
惡不能染，縱橫自在，無有累縛，名為斷德。
指此名無為功德。
故淨名云：不斷癡愛，起諸明脫。
又諸見不動，而修三十七道品，愛見為縛，
亦名如來種，乃至五無間也。
皆生解脫，無所染礙，名為一切解脫，即是斷德無為也。
寂而常照，即智德也。
小乘#CB01926;身滅智，既其無身，將何入生死而論調伏？
無礙無染，滅智何所寂照〔云云〕？
此如智斷圓極，故法身顯著，即三種佛性義圓也。
法身滿足，即非因非果。
正因滿故，隱名如來藏，顯名法身。
雖非是因，而名為正因；雖非是果，而名為法身。
大經云：非因非果名佛性者，即是此正因佛性也。
又云：是因非果名佛性者，此據性德，緣了皆為因也。
又云：是果非因名佛性者，此據修德，緣了皆滿。
了轉名般若，緣轉名解脫，亦名菩提果，
亦名大涅槃果，果皆稱為果也。
佛性通於因果，不縱不橫，性德時三；不縱不橫，果滿時名三德。
智德既滿，湛然常照，隨機即應，一時解脫。
斷德既滿，處處調伏，皆令得度。
前問答是智，後問答是斷，令觀音分滿受名也。 ^109a42

問：此十義名字出餘經，那得用釋此品？
答：大乘通義眾經共用，若不許此者，佛性出涅槃，
五住二死出勝鬘，諸師那得混用通經耶？
此品在文雖無十名，總將二問答帖十義意宛然可解，今更別點句句來證。
十義者，如文云以何因緣名觀世音，據人名也。
後文云普門示現，是明法也。
大威神方多所饒益，即慈也。
愍四眾，即悲也。欲知智在說十九說法，即智慧。
一時禮拜至福德之利，即福德也。
自在之業，即法身也。
於一切得自在智契此為業，壽量久修業所得證身也。
威神之力巍巍如是，巍巍是滿足之名，即真身也。
普門示現自在神通之力，即應身也。
遊諸國土度脫眾生，即藥樹王身也。
於怖畏急難之中能施無畏，即如意珠王身。
福不唐捐，即冥益也。
三十三身即顯益，現佛身即實智，現餘身權智。
觀音是本，餘身是迹。
又威神力是本，方便力是迹。
聞是觀世音名者，若有聞是品者，證了因功德不少，即證緣因。
即時觀其音聲，觀即是智，皆得解脫。
種種調伏眾生，八萬四千發心是利益，即斷也。 ^109b42

四、料簡者。問：人對觀音，法對普門。
方等有普門，法王子標人名，此義云何？
答：應作四句分別：一、人非法；二、法非人；
三、人即法；四、法即人。
今明普門是法，何得有法無人？
彼明普門是人，何得但人無法？
此人法互舉耳。 ^109c30

料簡慈悲。問：若大悲拔苦，苦除即是得樂；
大悲與樂，樂至即是拔苦。
何意兩句？答：通論如此，別則不然。
譬如拔罪於獄，未施五塵，身雖免病，根情未娛。
此但拔苦，未名與樂。
為從別義，名顯一邊，故別說耳〔云云〕。
料簡福慧者。問：觀音對智，稱之拔苦；普門對福，見之得樂。
何也？答：智是光明，正治闇惑。
惑是生死苦惱，若治闇惑之苦，豈不用智解之光？
故智慧人名拔苦。
法是門，門名能通，通至涅槃安樂處。
初習樂因，後證樂果，故對普門與樂也。
問：福慧相須，本不相離。
定無慧，名癡定；慧無定，名狂慧。
故二相資，二輪平等，堪能運載也。
若爾，何意智拔苦，福與樂耶？
答：應四句：一、自有福是智；二、自有智是福；
三、自有福非智；四、自有智非福。
大小乘皆四句。小四句者，六度菩薩分地為七分。
此世智不能斷惑，故屬福攝，即名此福是智故。
此智是福，不斷惑故。
若聲聞人智慧能斷惑，非是福德，如餓羅漢也。
若福非世智，亦非出世智，如白象也。
大乘四句，別教地前三十心，行行為福，慧行為智。
此慧不能破無明，還屬福德攝。
二、此福是智慧，方便治取相故。
地前皆名福德，地上皆名智慧。
此智非福，此福非智，即三、四二句也〔云云〕。
今普門明福慧者，福即是慧，慧即是福。
福慧不二，非禪不智，非智不禪〔云云〕。 ^109c40

料簡真應者，亦四句之殊：非真非應、應而非真、
真而非應、亦真亦應。
若非真非應，就理可解。
凡夫不見理故非真，無用故非應，亦可解應而非真。
外道五通，亦得論應而非真。
真而非應者，二乘斷結，見真#CB01926;身滅，智不能起應。
亦真亦應者，此別顯中道為真，即真而論其應，
真應不二而二，故言真應耳〔云云〕。 ^110a34

料簡藥珠二身。藥有差病拔苦之功，亦有全身增命致寶之用。
經云：若全身命，便為已得玩好之具。
如意珠王，非但雨寶，亦能滿除病大施太子海，得珠還治父母眼。
故知通具二義。若從別據，除患譬藥，證藥況珠耳。 ^110a46

料簡冥顯兩益者，凡有三十六句，料簡權實二智。
依前問答，實智照真而眾生得脫；依後問答，權智照假而眾生得度。
度為度權，亦度於實；脫為脫真，亦脫於假。
答有四句：或因真智脫權，七難消除，二求願滿；
或因真智脫實，三毒得離；或因權智得度於實，
三十三身得度是也；或因權智得度於權，怖畏急難中得無畏是也。
或二俱脫，或二俱不脫。
今依文互出一邊，前脫權，後脫實。 ^110b8

料簡本迹，通論俱拔苦與樂。
別論壽量云：聞佛壽無量，得清淨果報。
是本得樂也。請觀音云：遊戲地獄，大悲代受苦。
此是迹拔苦也。非本無以垂迹，非迹無以顯本。
前問答是明迹之本，後問答是明本之迹。
問：與真應云何同異？
答：真應就一世橫辯，本迹約三世竪論。 ^110b24

料簡緣了者。問：緣既有性得善，亦有性得惡不？
若具，闡提與佛斷何等善惡？
答：闡提斷修善盡，但有性善在；佛斷修惡盡，但有性惡。
問：性德之善惡何不可斷？
答：性之善惡但是善惡法門，性不可改，
歷三世有誰能毀、不可斷壞？
喻如魔雖燒經，何能令性善法門盡？
縱令佛燒惡譜，亦不能令惡法門盡。
如秦焚典，豈能令善惡斷盡耶？
問：闡提不斷性善，還令修善起；佛不斷性惡，還令修惡起耶？
答：闡提不達性善故，還為修善染，修善起時治諸惡；
佛雖不斷性惡，而能達於惡，以達惡故，
於惡得自在，不為惡所染，修惡不得起，
故佛永無惡，用惡為法門，廣度眾生也。
地人云：闡提斷修善盡，為梨耶識所熏，更起善。
梨耶是無記無明，善惡種子依持。
闡提不斷無記故，還生善；佛斷無記無明盡，
無所可熏，故惡不生。
若惡化物，用神通耳。
問：佛地斷惡盡，神通以惡化物者，此是作意，方能起惡。
如盡諸色像，非是任運，如明鏡不動，色像自形，與外道通何異？
今謂闡提不斷性得善，遇緣善發；佛亦不斷性惡，
機緣所激，慈力所薰，入阿鼻，同一切惡事化眾生，
以名性惡，故名不斷，無復修惡，名不常。
若修性俱盡，是則染不得為不斷不常。
闡提亦爾，佛達惡際即是實際，能以五逆相而得解脫，
行非道通，佛道、闡提、染不違為異也。 ^110b36

料簡智斷者，此是一法異名，不得相離，如人一體。
何故從智拔苦、從斷與樂？
然而慧解之心稱智，無縛礙身稱斷。
如人被縛運力屬智，蕭然累外屬斷。
今經文言說不得一時，故互舉智斷。
得此十義，意解一千，從義不可盡〔思之〕。 ^110c32

【疏】別論五隻者：一、觀；二、世；三、音；四、普；五、門。
若從名字為便，先明觀智，次辨世境之音。
若從義便，先明世境，次辨觀智。
如先有境，可得論觀；若未有境，何所可觀？
喻如鏡皷，後方映擊。
今從名便，先觀後境也。
言觀有多種者：一、次第觀；二、一心三觀
〔不次第，如瓔珞〕。一心三觀者，若觀心具有，
性得三諦，性得三觀，及一切法無前無後，
無有次第，一念具足。
十法界法，千種性相因緣生法，即空、假、
中無量無邊法，一心悉具足，不次第也。 ^110c42

【疏】世間為三，謂五陰、眾生、國土。
既有實法，即有假人，假實正成，即有依報，故明三種世間也。
世是隔別，即十法界之世，亦是十種五陰、
十種假名、十種依報，隔別不同，故名世。
間是間差，三十種間隔差別，不相謬亂，
故名為間〔云云〕。 ^111a10

【疏】音者，機也者，十法界口業之機也。
問：眾生各有三業，何意但觀音？
答：通論皆得常念恭敬，得離三毒，即觀世音；
禮拜供養，二求願滿，即是觀世身。
今依釋論，其義即圓。
何以故？出入息是身行，覺觀是口行，更為心行。
心覺故，尚具三業，何況發音成而不備三業耶？
但舉一觀，即備三應；但舉一音，即備三機。
而凡情謂聲強智利，逐物標名，圓義往推，悉皆具足。 ^111a20

【疏】普者，一、通途，二、歷別。
今從歷別門〔云云〕至理非數，赴緣利物，
或作一、二之名，或至無量，廣略宜然，今存中道十義也。
列名如疏〔云云〕。此十門皆約修行福德莊嚴。
前五章是自行，次三章是化他，後二章結前兩意。
自行中，前四是修因，後一是明果。
修因又二：初二是願，後二是行也。
總生起者，菩薩見一切苦惱眾生，起大慈悲，
此心雖不即是菩提心，能發生菩提心。
喻如地、水，雖非種子，能令牙生，大悲亦爾。
次誓願者，若但慈、悲、喜多，退墮魚子、菴羅華。
菩薩初發心，三事因時多，謂並慈、悲、喜及其成熟，
少不足言，故須起誓願，要期制持此心，即菩提堅固。
次明修行者，若但發願，於他未益。
如無財物、勢力、權謀，不拔難；菩薩亦爾，
須福得財、神通力、智慧謀，乃可化導。
大經云：先定動，後以慧拔，修行填願。
次斷惑者，成論人：無礙道伏，解脫道斷。
若然者，修行是伏道為因，斷惑是解脫道為果。
毗曇明無礙道一念即斷，那得容與七覺而有伏惑之義？
以方便道伏，無礙道斷，解脫道證。
釋論云：無礙道中行名菩薩，解脫道中行名佛。
此究竟為語，佛證三菩提名解脫道也。
若然者，修行是方便，斷惑是無礙道，入法門是解脫道，取此自行次第也。
次神通者，若欲化他，示三密神通是示色身，
方便示意，同情說法是示口，隨其類音，此是化他次第也。
供養諸佛，結自行。
非但以華香四事是供養，隨順修行是法供養，於供養中最大。
大經云：汝隨我語，即供養佛。
稟教而行，是結自行也。
成就眾生，是結化他。
菩薩四威儀中尚不忘眾生，何況入諸法門、淨佛國土？
皆為饒益一切眾故，一向化他。 ^111a34

【疏】始自人等下，二、解釋門。
初釋者，若緣眾生，眾生差別，假名不同，
因果苦樂有異，尚不得入法緣之慈，那得名普？
若諸法無人、無我、無眾生，從假以入空，
尚不得諸假名，何況是普？
若無緣慈者，不緣二十五有假名，不緣二乘涅槃之法，
不緣此二邊，雖無所緣，而能雙照空假，
約此起慈，名無緣慈，慈通三諦之為普也。
別釋者，若眾生緣慈者，觀十界眾生假名，
各十千種性相，冥伏在心，具釋十如〔云云〕。
二、法緣者，觀十界性相等，悉皆虗空如幻化，皆不可得。
三、無緣慈者，觀十界性相等假名，假則非假，
十界如幻，空則非空，非空非假。
遮此二邊，無住無著，名為中道。
三諦具足，名之為普。
通至中道，故名為門。 ^111b40

【疏】弘誓普者，言約四諦者，若見苦諦逼迫，
是毒辛酸，像此起誓，故言未度令度。
若見集諦，顛倒流轉，迷惑繫縛，生死法然，
甚可哀傷，故言未解今解。
清淨之道，眾生不識，行此道者，能出生死，
至安樂地，欲示眾生立於此道，故言未安令安。
滅煩惱處，名為涅槃，子果縛斷，獲二涅槃，
約此起誓，故云未得涅槃令得涅槃。
生死因難識，苦果易知，故先果後因。
涅槃理妙，須方便善，故先因後果。
如此四意，但一往耳。
只迷心起業，業感果，欲識果源，知果由集，
制心息業，則生死輪環，煩惱調伏，名之為道。
修行不懈，苦忍真明，發子果俱斷，證盡無生，名之為滅。
雖有四別，終是一念，更無異緣。
四諦既爾，弘誓亦然。
三、修行普者，先約次第五行，次不次第五行，
故名普，如玄〔云云〕。
四、斷惑普者，從假入空，止斷四住，從空出假，
止斷塵沙，不名為普。
空假不二，正觀中道，根本既傾，枝條自去，
如覆大地，草木自破，故名斷惑普。
五、入法門普，若入王三昧，一切悉入其中，
喻如王來必有營從，營從復有營從，王三昧亦如是，
所謂三諦三昧，名入法門普。
六、神通普者，圓教菩薩緣十法界境發通，
遍見十界而無障礙，故名普。
七方便普者，進行方便是道前方便，起用方便是道後方便，
今是道後。圓菩薩二諦為方便，收得一切方便，
入中道已雙照二諦，二諦神通遍十方界，
於法身無損減，道前道後皆名為普。
八說法普者，二乘小菩薩說法不能一時遍答眾聲，又殊方異類不能令其俱解。
今圓人一音演法隨類得解，以一妙音遍十方界，故名說法普。
九供養佛普者，一事、二理。
華嚴云：不為供養一佛一國土微塵佛，
乃至為供養不可說不可說佛，能不起滅定現諸威儀，
安禪合掌讚諸法王，以身命財一切供具周至十方，譬如雲雨供養佛也。
理解者，圓智正觀之心名覺，覺是佛義，
萬行功德熏修此智，此智名一切種智。
淨名云：以一食施一切，故云普也。
十成就眾生普者，喻螢火燈燭星月為益，
蓋微日光照世，一切卉木藂林遍令生長華菓成就，
外道如螢、二乘如燈燭、通教如星、別教如月。
今圓教聖人慈慧饒潤，冥顯兩益而無限量，故名普也。
言鑿井等者，伯益造井，貨狄造舟，容成造曆，
岐伯造醫，蒙恬造筆，蔡倫造紙。
私就普門品中搜十普之義證成之者，
若觀音愍諸四眾受瓔珞者，諸是不一之名，
愍是悲傷之義，此即慈悲普。
有慈悲任運有弘誓普，以種種形遊諸國土度脫眾生，
即是淨佛國土，豈非修行普？
自既無縛能解他縛，自無毒令他離毒，
普門示現是入法門普，方便力是方便普，
神通力是神通普，而為說法是說法普，
多所饒益即成就眾生普，分作二分奉二如來即供養諸佛普。
如是義悉出經文，故引為證也。
問：觀音利物廣大如此，為已成佛猶是菩薩？
答：本地難知，而經有兩說。
如觀音受記經明觀音勢至得如幻三昧，
周旋往返十方化物者，昔於金光師子遊戲如來國土，
王名威德，化生二子，左名寶意即是觀音，右名寶尚即大勢至。
往問佛：何供養勝？
佛言：當發菩提心。
從如來初發菩提心，次阿彌陀佛，後當成正覺。
觀音名普光功德山王，勢至名善住功德寶王。
又如來藏經亦云：觀音文殊皆未成佛。
若觀音三昧經云：先已成佛號正法明如來，釋迦為彼佛作苦行弟子。
二文相乖，此言云何？
乃是四悉化物，不可求實也。
又觀音經部黨甚多，或請觀世音、觀音授記、
觀音三昧、觀音懺悔、大悲雄猛觀世音等不同。
今所弘者，是千五百三十言法華之一品。
而別傳者，是曇摩羅讖法師，亦號伊波勒菩薩，
遊戲葱嶺，來至河西。
河西王沮渠蒙遜歸命正法，兼有患，告法師。
法師云：觀音與此土有緣，乃令誦念，患苦即除。
因是別傳一品，流通部外也。
問：文云方便之力種種不同，說亦應異，何得是圓教相？
答：就能說之人，為圓弘法華教，遍逗法界之機。
機雖不同，不可令能#CB17955;法人隨機而偏。
例如佛於一乘分別說三，豈可令佛是聲聞、緣覺耶？
又問：能說人圓，於教亦圓；行人機異，此人稟何教耶？
若稟偏教，與鹿苑人同；若稟圓教，機亦應一。
答：昔鹿苑佛未發本顯迹，不會三歸一，
人法未圓，所稟方便不得稱圓。
今經已開權顯實，雖示種種身，本迹不思議一；
雖說種種法，為開圓道，於義無咎。
問：上文云正直捨方便，此中那以用方便？
答：上正顯體，故言其捨；此中論用，故言示現，體用不思議一也。 ^111c16

第二、釋經。【疏】問答兩番者，初問答，明觀音樹王冥益等義；
後問答，明普門珠王顯益等義。
就前問答為二：一、問；二、答。
就問又四：一、時節；二、標人；三、敬機；四、正問。
初爾時者，爾言即也，謂即說妙音弘經竟。
次說觀音弘經〔世界〕。 ^112c14

【疏】說東方生善等者，謂大眾已聞妙音弘經，
歡喜已竟，宜聞觀音發心生善之時〔為人〕。 ^112c24

【疏】說東方等者，或可時眾疑貶於妙音。
若為利益上來說法，破眾疑情已竟，時眾有疑觀音之德，
正破此疑之時〔對治〕。 ^112c28

【疏】說東方得道等者，謂時眾機在妙音，聞即得道。
如二土菩薩得道已竟，八萬四千悟理之時，
須聞觀音〔第一義〕。 ^112c34

【疏】二、標人者，即是無盡意也。
非盡非不盡，為對小乘明盡智、無生智，
滅色取空之盡，故名無盡。
問：云何無盡？答：空不可盡，假不可盡，中不可盡，故云無盡。
大品云：即色是空，非色滅空，空故無盡〔證空〕。
又大集釋無盡意：東方過十恒河沙國微塵世界，
國名不眴，佛號普現，純諸菩薩，無二乘名，但修念佛三昧。
不然，不滅、不生、不出，心行平等，猶如虗空，是為念佛。
即見佛時，即具六度，得無生忍，所謂不取色即檀，
除即尸，觀色盡即羼，觀色寂滅即毗梨，
不行色即禪，不戲論色即般若，乃至一切諸法因緣果報無盡，
喻如虗空不可窮盡，為一切智發菩提心，豈可盡乎？
乃至凡八十無盡，悉能含受一切佛法，從是得名名盡也。
又淨名云：何謂為盡？
謂盡有為。何為無盡？
不住無為。華嚴有十無盡法門。
如此等經，就假名分別一切諸法因緣果報，以明無盡意。 ^112c40

【疏】淨名云：夫無盡者，謂非盡非不盡者。
經云：法若盡若不盡，皆無盡。
無盡即空，空財無有盡與不盡。
故知非盡非無盡，是無盡義。
又大品經：一切法趣意。
是趣不過意，為法界意，則非盡無盡始。
如是無盡，例如非常非無常。
又大品云：癡如虗空不可盡，乃至老死如虗空不可盡也。
色不可盡，乃至識不可盡，如此等經，皆約中道之理無盡。
即通達三諦之法，亦名無盡。
心、智、識、色、受、想、行等不可說，不可說故名無盡。
言菩薩者〔云云〕，即從座起者，三敬義也。
文三：一、起，二、袒，三、合掌。
一、起者，禮云：請益即起，請業起。
菩薩於佛，具此二義。
觀解云：菩薩常遠離行，故云起。
亦是契諸法空，空即是座，於此空無所染著，
故起〔約真〕。又菩薩安於空理，理本無起，
愍眾生故，承機利益，故云起〔約假〕。
又中道非起非不起，而能起能不起，無起之起，
起即實相，亦起眾生實相，故言起〔約中〕。
二偏袒右肩者，外國以袒為敬，露右者示執奉為便，
表弟子事師充役之義，是故以袒為敬也。
此方以袒為慢，然須賈先生肉袒，謝張錄露兩脾也。
此方亦不一向是慢，張錄是范睢。
觀解覆露表空假二諦，又表權實二智，
實不可說，如覆左表有冥益於化他，便露右表有顯益也。
三合掌者，此方以捧手為恭，外國合掌為敬，
手本二邊，今合為一，表不敢散誕，專至一心，
心心相當，故以此表敬也。
觀解云：權實不合，而今得合，若眾生性理顯，
聖人亦息化歸真，權實不二，合表於反本還源，
入非權非實，事理契合，故云合掌。
言向佛者，萬善之因，向萬德之果也，亦是行人分證權實，
合向於究竟，權實合故云向佛也。 ^113a22

【疏】興問者，第四、發問也。
下有兩番問答：初番問觀音，後番問普門。
前問為三：一、稱歎；二、標所問人；三、正問。
初、稱歎。大經云：汝具二莊嚴，能問是義；
我是具二莊嚴，能答是義。
今無盡意具二莊嚴，欲顯觀音二種莊嚴，
諮發如來；如來究竟具二莊嚴，當答此義。
釋論云：問有多種：不解問、試問、赴機問。
今是赴機問。世尊者，正稱歎也。
世間、出世間之尊，應具釋十號，準釋論〔云云〕。
二、標所問人。謂觀世音菩薩，具如前釋〔云云〕。
三、正問。以何因緣者，因緣甚多，略言境智因緣。
若就眾生，則以善惡兩機為因，聖人靈智慈悲為緣；
若就聖人，觀智慈悲為因，眾生機感為緣。
以是因緣，名觀世音。 ^113b28

第二、答，如疏列〔云云〕。
初、總，又二：一、明機，二、明應。
就機又四：一、標人數，二、明遭苦，三、聞名，
四、稱號。今疏闕稱號。
言數者，十法界機實自無量，而言百千萬億者，此乃通途商略。
業同者，如一地獄界大略是同，其間優降復有何量地獄？
如一地獄復有千萬億品格之殊，一一品格復有百千萬億罪人，
是人罪業正同，所以同受一品罪。
若將此意廣歷餓鬼、畜生、脩羅、天、人，皆亦如是。
故知此數是標同業之意也。
所以舉多數明百千萬億種業遭苦稱名，
一時有機，一時能應，皆得解脫，何況一人、
一業、一機獨來，而不能救？
此舉境機多，以釋觀深應大也。
二、明遭苦，疏受諸苦惱是也。
此語成上義。上百千是業同，此言諸苦惱一業。
苦惱是一業者，凡有百千萬億，故知有諸眾生百千萬億。
上明數同，下明業別。
用此意歷十法界百機之徒，不可說不可說也。
今言苦惱，正是現遭苦厄也。
此苦由於結業果多，故因亦多。
此即總答，文略而意廣，遍該十界，不止人道而已。
後別答中，文廣而意狹，別舉人間七難而已，故名總答也。
三聞名者，經云聞是觀世音是也。
上明遭苦，次明生善，善惡合為機，此即明文也。
聞有四聞，聞等是也〔云云〕。
若能通達四種聞義，即聞慧。
心無所依，無住無著，即是思慧。
一心稱名，即是修慧。
此文雖近，三慧意顯。
四稱名者，經云一心稱名是也。
稱名有二：一事，二理。
若用心存，念念相續，餘心不問，故名事一心。
稱名者，或可略稱如此文，或廣稱如下文南無歸命之辭，皆是事一心。
言理一心者，達此心自他共無，因不可得，
無心無念，空慧相應，此乃無心。
知聲相空，呼嚮不能實，能稱所稱皆不可得，
是名無稱，是理一心稱名〔上四機竟〕。 ^113c4

二應者，又二：先明應，次明解脫。
經云：觀世音至觀其音聲，是應也。
應有多種：三教應，應不一時；圓教，一時圓；
應機，眾厄急；應速，一時。
即聞即稱，是機速；即聞即應，是應速。
次明皆得解脫者，蒙應得益也。
皆者，非但顯於多機眾益，亦顯於圓遍之應。
問：十界眾生無量，云何一時令得解脫？
答：喻如父母，念子心重，多智多財，具大勢力，
眾子在難，即能拔之。
菩薩亦爾，無緣慈悲熏，權實二智深，聖財無量神力大，
十界雖多，應有餘裕。
又毒龍罪報，尚能以一眼遍視之皆死，何況菩薩種智圓明耶？
又如礠石，亦類明鏡〔云云〕。
問：一心稱名，皆得解脫。
今現稱唱累年，不蒙寸斆，何耶？
答：經云：一心稱名，有事一理一，二途無取，何能感聖？
譬如臨鏡背視，對谷閇口，何能致影嚮耶？
第二別答，列如疏。
有人次第三種機者，口顯居前，音成由意，意後成身也。
通論口機，亦明三種苦：但先除果苦，次除因苦，次滿願與樂。
問：此中明拔苦，那忽與樂？
答：少分與樂，欲引攝之也。
問：何意不與因樂？
答：因非引攝，故不與。
又其文在後為說法，是與樂因也。
問：悲門既少分與樂，慈門應少分拔苦。
答：前悲全拔苦已竟，後但與樂，無苦可拔，何論少分？
有人解：七難為兩雙一隻，火水無識為一雙，
鬼非類為一隻，王賊是類為一雙。
鬼開去來，王論報重，故成七難也。
言次第者，火水無識，為難則重；鬼雖有識，
非類為次；王賊有識，是類故輕。
然鬼王相間，初以鬼比王，王輕則鬼重；
又以王比鬼，王重鬼輕。
此二相似，故間出。
有云：風足為八難。
有人彈之，文云：皆得解脫。
羅剎之難，不云風也。
今明聖人赴機，何必如此？
赴機拔苦，何得與樂間之？
今作次第者，先入國隨俗，赴口機為初，意冥身顯以為次也。
若尋經意，一時觀其音聲，皆得解脫，不言次第，那得作次第解耶？
他既作七難次第，今還復作對之耳。
入火即有燋身絕命之憂，最為卒重，故居初。
水標沈浮，小緩於火。
羅剎雖暴，如經云：有五百羅剎女妻，五百飄人，
生子受樂，時節猶長，然後頓食。
此復緩於水。王難非即得即剝，研罪虗實，
實刑虗散，不同於鬼，一槩併食，故 ^114a12

復次，羅剎也。鬼來取者，無的所取所衰，
乃逢害挑脫可勉，不同王法定判生死故。
復次，三難也。枷鏁節身，不遍失命，但有禁固之苦，小緩於鬼。
怨賊覓寶，輪寶即畢。
若能卑辭善巧方便，即可勉脫此一往次第耳。
至如兇賊忽發，與火之燒何異？
問：諸難甚眾，何意取七耶？
答：此有所表。人以六種成身，還以六種自害。
如人共七難同住，復以七為難，令通用七難等來表六種也。
火、水、風，即表身內三種也。
刀、杖、枷、鏁，表地種也。
鬼、賊、王等，表識種也。
三千大千世界，表空種也。
云何空得名難？如人身內有空，四大圍之，識於中住。
何異大千世界圍，地、水、火、風、王、鬼、賊等於中住耶？
空為難，空是來難之由。
如人身體堅實，外病不侵，身若虗疎，眾疾逼惱。
又如人家宅無垣墻，盜賊則進。
能來難故，空亦成難。
識種是難者，心識邪計，橫起愛見，毀滅法身慧命。
如王鬼賊，劫奪財寶，斷傷壽命，故識種是難。
所以不多取者，正表此也。
假令多取諸難，亦表此六耳。
如下偈〔云云〕。 ^114b32

【疏】於一難中，例為三番等者，上總云受諸苦惱，
未判諸相，今別答故，舉火水等別相也。
初火難云：若有持者，口為誦持，心為#CB17955;持，
#CB17955;持為理不失。
雖非口持，覺觀亦得，是口行故，通屬口業機攝。
言若有、設有、復有，皆是不定挑脫之辭，餘皆難起方稱名。
此中前持名而遭難，此或是前後互出耳。
今謂火難卒暴，須預憶持，憶持必無此難。
設脫有者，皆是放捨所持，背善從惡，稱之為設。
如慈童女至意修孝，不遭火輪，違母絕髮，受地獄苦。
行人持名，本不應遭難，緣差忽忘。
設入大火，若能憶先所持，即得免難。
火難既重，機亦須深，故先持後脫〔思之〕。 ^114c18

【疏】一、果報火等者，火有多種：一、果報火；
二、業火；三、煩惱火。
初果報者，從地獄有，上至初禪，皆有火難。
如火災，至初禪下阿鼻獄，八萬四千，內外洞徹，
上下交炎，餓鬼支節烟起，舉體燋然，畜生燠煑湯炭；
脩羅亦有火難，人中焚燒。
現見若至劫盡，須彌洞然，諸天宮殿皆都盡，
初禪已下，無免火災。
凡十六有眾生，百千萬億諸業苦惱，持是觀世音名者，
火不能燒，豈止閻浮提人作解耶？
言十六有者，四洲、四惡趣、六欲，並梵王及初禪，是十六也。 ^114c40

【疏】惡業火至非想等者。
隨有改惡修善之處，若五戒、十善，多為惡業所難。
故經云：燒諸善根，無過嗔恚，雖生有頂，頭上火燃。
金光明云：憂愁盛火，今來燒我。
能破善業，退上墮下，皆名為火。
若能稱名，得離惡業。
故請觀音云：破梵行人，作十惡業，蕩除穢濁，令得清淨。
由斯菩薩威神之力也。 ^115a10

【疏】煩惱火至等覺者。
若聲聞人厭惡生死，見三界因果猶如火宅，
四倒結業，烟炎俱起，輪轉墮落，為火所燒等。
若稱觀音，機成感應，乘羊車造出火宅，入無餘解脫也。
次支佛，次六度，次通教，次別教，次圓教，
次變易土鈍根人，次明變易土利根人。
凡十番行人修道之時，並為五住煩惱惑火之所燒害，
各修方便，方便未成，火難恒逼，稱觀音名，
方便即成，便得解脫。
一一法門，細作機感之義〔云云〕。
問：菩薩住何法門而能如是？
答：住別、圓兩觀慈悲，而能十番垂應。
所以者何？初、別菩薩元初發菩提心，見果報火燒諸眾生，
即起慈悲，誓當度脫；受持禁戒，亦起慈悲，
救諸業火；修無漏觀，白骨流光，發火光三昧；
火勝處火，滅一切處，皆起慈悲，滅眾生煩惱火；
又觀諸火悉是因緣所生法，體之即空；
又從火空觀火即假；又觀火中實相。
如是次第，節節皆有慈悲，誓當利物，隨有機感，即能垂應。
若事火起，稱名求救，即對本時果上慈悲，
拔苦與樂；惡業火起，即用持戒、定、修中慈悲；
煩惱火起，即用無漏入空、假、中等慈悲，節節相關。
若眾生機競起，一時牽感，慈悲遍應，皆解脫也。
次、明圓菩薩修觀所起慈悲者。
但觀一切諸法，入火字門，於一火門雖無分別，
識一切果報火、業火、煩惱火等，明了通達，
無緣慈悲遍覆一切，是為火法門入王三昧。
若法界火起，菩薩以本地誓願普應眾生，如礠石等。
雖無分別，而分別說者，以十六王三昧救果報火，
用二十五三昧救修因火，二十五三昧通救二乘火。
通教六度別圓等入空煩惱火，還用二十五三昧救別教出假火，
還用二十五三昧圓救圓教人入中煩惱火。
雖應入諸火，不為諸火所燒。
常途釋七難，止解救人中苦，失二十四有及變易；
止得如幻三昧，失二十四三昧廣大之用也。
第二、水難者，初釋。
文為三：一、遭水是苦；二、稱名是善；三、得淺處是應。
問：何意言為大水所漂？
答：小水不成難，或戲故；入水不成難，欲論其難，故云大水所漂。
火不言小者，小火亦重，能斷命故。
若故入，若不故入，入則害命。
此舉其難重，難重既救，何況其輕？
是故言其入也。水不言入，水言其大者，
水論其淺，即成應也。
火猶小在，未成應。
次觀釋者：一、果報水至二禪；二、惡業水通三界；
三、煩惱水通大小乘。
果報如地獄，鑊湯沸，尿屎醎，海#CB01926;河，流漂沒溺。
餓鬼道中，亦有填河塞海，畜生淹沒，衝波致患。
阿脩羅亦有水難，人中可知。
水灾至二禪，汎瀁無漼。
是時若不稱名，尚不致淺處，何況永免耶？
二、惡業水者，諸惡破壞善業者，悉名惡業。
波浪愛欲因緣之所毀壞，#CB17989;入三惡道中，
忘失正念，放捨浮囊，見思羅剎，退善入惡者，即是水漂。
河必洪濤巨浪耶？
若能一心稱名，即得淺處。
三、明煩惱水者，經云：大河煩惱漂飄大象，
緣覺愛欲之水增長二十五有，稠林老水波蕩惱亂我心，
暴風巨浪有河洄復沒溺，眾生無明所盲不能出，涅槃彼岸何由可證？
二乘修三十七品之機，運手動足截有生死嶮岸。
若發見諦，三果為淺處，無學為彼岸；支佛侵習為淺處，
通教正習盡為彼岸；別教斷四住為淺處，
斷無明為彼岸；圓六根為淺處，入初住為彼岸；
變易分分是淺處，究竟無明盡方稱彼岸。
又初果勉見流，三果勉欲流，四果勉有流，乃至圓教方勉無明流。
菩薩所以遍應水難，皆是本修別圓二觀。
慈悲成王三昧例火難中，初別次圓。
菩薩修行別觀時，見眾生漂果報水，起誓極濟。
修戒定時以善治惡，於禪定水、光三昧水、
勝處水、一切處水，皆起慈悲以善改惡。
又從假入空發真無漏，從空出假達水因緣，
入水中道見水實相，節節法門寂而常照，
對事慈悲拔果報水，戒定救惡業水，三觀救煩惱水，
一切一時皆解脫〔云云〕。
修圓觀法門，無緣慈悲遍應一切者，觀水字門，
十界趣是趣不過，水尚不可得，云何當有趣非趣？
十界趣水即俗諦，水尚不可得即真諦，云何當有趣非趣？
雙非即顯中道第一義諦。
如是觀水字十界三諦之法，即趣無緣慈悲遍熏三諦十法界眾生，
故能圓應例火。十七三昧救果報水，二十五三昧救惡業水，
以二十五三昧救二乘通別圓入空有流等水，
二十五救別出假，二十五救圓入中，例前〔云云〕。 ^115a22

第三羅剎難者，初文為二：一明難，二結名。
難為五：一舉數，二明遇難之由，三遭苦，
四明機，五明應。一人數者，但舉百千，總數不定判多少，
明入海求珍結伴無定，雖無定數終不可獨往，故舉百千也。
七寶是正寶，珠是似寶，又如意珠寶最上。
言等者，等上等下。
樓炭云：巨海有七種似寶，一百二十種真珠寶。
二入海者，賢愚經云：田殖百倍，商估千倍，
士官萬倍，入海者還得無量倍。
故入海也。三假使黑風者，遭風是難由，引下文證。
今若開風為正難，下文云：皆得解脫羅剎之難。
此不獨是羅剎難也，由正無在。
今言由者，何但由風，由風隨難，由入海遭風，
由求寶入海，由貪求珍，展轉相由風交難切，故風是墮難之由。
言黑風者，舊云：風無色，吹黑沙故耳。
有人彈云：沙中無船，水中無沙。
非是吹黑沙，乃是吹黑雲耳。
今例此難，水中無雲，雲中無船，何得彈砂而取黑雲？
風能吹黑雲風，何意不能吹黑砂？
請觀音云：黑風洄波。
仁王般若云：有六色風：黑、赤、青、天、地、火也。
羅剎是食人鬼，人屍若臭能呪養之令鮮。
復有噉精氣鬼，又人心中有七渧甜水和養精神，
鬼噉一渧令頭痛，三渧悶絕，七渧盡即死。
四其中一人稱名餘人悉得脫者，同舟憂戚休否是共，雖口不同唱心助覔福故俱獲濟是均。
若後值賊則聞聲者，陸路隨心多不並決，
須稱號令使齊，與水難為異。 ^116a14

【經】以是因緣，二、結名，三、從是故汝等去，勸供養也。
佛答前問，先總後別，末勸受持。
而眾生仰荷冥益，但可持名秉字而已。
是故前開三段，始終開合，於義相稱。
解曰：三段者，一、總答，二、別答，三、勸持名答是也。
佛答後問，前別後總，末勸供養。
眾生既荷顯益，見色聞聲，故勸供養。
此則開文始終相稱，而總別前後者互舉耳。
問：後勸供養，受旨奉瓔珞；前勸持名，何得無耶？
答：嘿念持名，故不彰文。
供養事顯，須脫瓔珞也。
又歎成冥顯義，前是顯機，更持名默念，
即成冥機；後是冥機，更供養，即成顯機，令二義具足。
問：亦應更成二應耶？
答：二機既具，必知有應，故不更說。
初、歡供養，二、奉旨。
初又二：先、稱美功德，經云是故汝等至能施無畏是也。
二、是故此下，出供養之意。
意者，正由能施眾生無畏，從德受名，眾生於畏得脫，為作此名。
德既無量，名亦應多，不可說不可說也。
二、奉旨供養中為六：一、奉命，二、不受，三、
重奉，四、佛勸，五、受，六、結。
一云眾寶珠瓔珞者，或云珠，或云眾寶珠，此翻譯減長耳。
言眾寶者，眾寶問珠，共為嚴飾也。
若依瓔珞經，從初住銅寶瓔珞乃至等覺摩尼寶瓔珞，
今無盡意位高，那忽止直百千兩金？
答：此略言百民萬姓也，實不啻堪此也。
私問：此一經四處云珠，龍女獻珠，價直三千；
世界王解髻珠，既對大功，其價亦多；親友示珠，
當可如意，無所乏短。
此文只言百千兩金，何不同耶？
喻既不同，理應有別〔云云〕。
若觀解者，將事表理，何得一向事解耶？
頸者，表中道一實之理，以眾多無著法門莊嚴實相，如瓔珞在頸。
解者，表菩薩為常捨行故，一切願行功德，
乃至佛智、菩提、涅槃，亦無住、無著、無依、
無倚，故言解也。大集云：戒、定、慧、陀羅尼為瓔珞，莊嚴法身。
百千是十萬也，表一地有萬，功德即千萬。
言法施者，舊云：如法施、重法施、求法施、
學法施，皆名法施。
無盡意！重法故施也。
今明如法施也，正以財通於法，名財即是法，
財即是因緣生，法即空、假、中，三諦一心，
一切具足，於法平等，於財亦等，如此施者，名法施也。
二、不肯受者，事解。
無盡意！奉命供養，我未奉命，那忽輙受？
亦是事須遜讓。觀解者，不受三昧廣大之功用，無所受也。
三、重白愍我者，或可請上愍下，或可地位相齊故相愍，
或可我為四眾故施，仁愍四眾故受，以無所受而受諸受。
四、佛勸愍者，即是愍一切眾生及四眾也，正以菩薩為物故受。
五、受二分者，表事、理二因。
奉二佛者，將二因趣二果也。
理圓即法佛，事圓即報佛，二佛表二果。
六、無盡下，結。 ^116b12

偈雲雷皷掣電者，有云西域呼為雲聲掣雷，此方解云陰陽激輝。
釋名雲：掣，引也。雷，殄也。
謂乍見即殄滅。又電者，鄭玄注禮記云：
陽為兩陰，舉#CB17957;之疑而為電。
今釋如藥草喻。言五音者，妙音與樂，觀音拔苦，
梵音深淨，潮音應時，勝音出世。
今對之，初二音對後慈悲二觀，次二音對初真淨二觀，後勝音對後廣大觀。
於五觀中，初二是入空，次一是入中，故云廣大。
後二是入假，故云慈悲。
言妙音者，音即是機，妙音是中道機，觀音是俗諦機，
梵音是真諦機，潮音是喻三種機，有念必應，如潮不過浪也。
言勝彼世間音者，此三諦機即是出世勝人天世間機也。
第三、從持地去，歎聞品功德。
文云聞是觀世音者，聞上冥益一段問答也。
文云普門品者，是聞顯益一段問答也。 ^116c46

【經】自在業者，若凡夫業為受所潤，有漏因緣不得自住。
觀音為調伏十界，示此三業，慈力潤，隨感受生，
不為煩惱所累，故云自在業。
中道於二諦中得自在。
無等等者，佛是極地，故言無等；發求佛心，故言等等於佛也。
other:: 
# 陀羅尼品第二十六
陀羅尼品 ^117a24

【記】云總用、總持、總破、總安者，對四悉也。 ^117a36

【經】羅剎至鬼子母者。
此十一女鬼，偏有威力，眾鬼所從，而能教順佛教，
隨喜大法，故亦仰欽弘經之人，奉誦擁護之呪。
奪人精氣者，如前觀音釋人心有七渧甜水〔云云〕。 ^117a38

【疏】索先陀婆等者，一名四實：行索給馬，
食索給塩，飲索給水，洗索奉器。
智臣喻菩薩，群下喻凡夫。 ^117a46

【記】引注云幽顯恊讚者，藥王等是顯，神呪等是幽。
恊，合也。 ^117b2

【經】阿梨樹枝者，義淨三藏翻云：頭破作七分，
猶如蘭香葉，即是蘭香蕱頭皆七片即也。
other:: 
# 妙莊嚴品第二十七
妙莊嚴品 ^117b6

初四悉中初世界，文有九意：初舉昔佛以標四人，
次於法華下明四人慇重秘教，三歎云下明四人為靜散相乖，
四於是下明四人捨散求靜為衣粮所礙，
五其一人下四人中能供者精勤、所供者獲果，
六其一人下四人中能供者獲世果、所供者共儀化邪，
七婦者下結會古今，八所以下明流通之益，九說四聖下結品名也。 ^117b12

【疏】顯二至四弘者，經慈、悲、喜、捨，是四無量心，但成三義。
大經云：憂畢叉，憂畢叉名捨。
捨慈、悲二邊，非慈非悲，不二之捨，故義但成三也。
言喜者，從樂生喜。
初欲與樂，眾生苦重，不能得樂，則無所可喜；
若拔苦竟，即能得樂，還遂本懷，故樂後加喜也。
喜對法門誓願，捨對佛道誓願。
問：禪支中，初禪覺、觀、喜、樂、一心五支，何意喜前樂後？
答：禪支從麤入細，故喜前樂後；今此為度他得樂，故樂前喜後也。
記前釋大車中對弘竟。 ^117b26

【疏】十八變可具釋之者，經有十六闕二，
應云：於地滅，忽然在空，即成十八。
有人云：左右出水火為四，即成數長〔云云〕。 ^117b44

【經】得法眼淨者。度無極集經云：有求聲聞乘，
心開意解；有求菩薩乘，得法眼淨。
又莊嚴論云：見道所斷煩惱菩薩，爾時遠塵離垢，得法眼淨。
準彼，知今經是大乘，開顯法眼非小乘也。
other:: 
# 普賢品第二十八
普賢品 ^117c2

法華論云：此品是第四護法流通。
故下文云：我今以神通力守護是經，於佛滅後廣說流布令不斷絕。
即其證也。言普賢者，外國云三曼多，此云普#CB02494;陀羅，
云賢也。梵音異，與疏不同耳。 ^117c12

【疏】又是行願得名者，華嚴七處、九會，普賢、
文殊既是始入法界品流通之分，此二菩薩，
世相傳云：究竟普賢行，滿足文殊願；普賢顯其行圓，文殊明其願滿。
此是偏說，今是具明，故云行願得名也。
普賢者，有云三義：一者、法身遍一切處，
總攝三佛法身，皆是普賢法身。
如華嚴云：普賢身相，猶如虗空，依於如如，不依佛國。
普賢既遍法界，即九界眾生皆在普賢身內，
非但身內，亦即是普賢身，皆絕四離百故。
二、應身〔平聲〕，即報身與法身相應也。
普賢遍淨土中，為大菩薩作佛事。
三、應身普遍一切穢土成佛，即三身二土教門徒眾皆普也。
天台法華疏義纘卷六〔終〕
other:: 
# 跋
 ^117c20

智度禪師法華義纘甞行于世者，有二本也，
是皆不精是正，舛差固多，讀者憾焉。
乃者有印生又鏤乎版，令予點校，於其疑者，蓋闕如也。
按智度者，荊溪之神足也，惜乎其釋門正統、
佛祖統紀而有名無傳，因不知其人。
雖不知其人，且見其書，頗知其心，知心愈於知人也。 ^118a2

戊戌之秋九月，沙門元政書于深草草廬。
 ^118a14
