
other:: 玄籤證釋卷第二
author:: 苕上沙門　智銓　述
四、正論今意，即第四正解。
○一念。天台一念心法，不論六七八，用大論意，即指現在一剎那諸識為一念也。 ^574c20

○體廣位高。玅樂云：一念心起，徹實相底，故名為高。
具足諸法，故名為廣。
又即權而實，故名為高。
即實而權，故名為廣。 ^574c24

○三諦一心始終。
心要云：中諦統一切法，真諦泯一切法，俗諦立一切法。
舉一即三，非前後也。 ^574c28

○止觀。委悉在止觀第五卷。
○法華三昧等分三：初二句明十界十如為本經宗旨，
次二句明界如為一期佛教旨意，末二句明界如為摩訶止觀觀法精髓導首也。 ^574c32

○法華三昧。荊溪云：摩訶止觀，法華三昧異名。
又天台自有法華三昧懺文句云：法華三昧者，攝一切法歸一實相。 ^574c38

○一經樞鍵。時舉法師云：十如為今經三周，開權顯實。
正體玅樂云：斯經之樞鍵。 ^574c42

○一代教旨并佛出世意。
詳解云：一代時教，宗歸法華。
法華開顯三千實相，是諸法之大旨，眾流之歸趣也。
後玄云：法華總括眾經，而事極於此。
佛出世之本意，諸教法之指歸。 ^575a2

○十法成觀，即初觀不思議境，次真正發菩提心等。
輔行云：為知玅境為九乘本，稱本脩九，
方堪入位，是故名為十乘玅觀。
又十乘法只一不思議境。
何者？由玅諦境起四弘誓故。
輔行云：復以所觀顯於能觀，玅境義成，玅觀斯立故。
又玅觀成，即破法徧等，故云成觀精髓。 ^575a8

○十不思議止觀中，初觀陰境，次煩惱、
病患等，總有十境，皆開十乘，故有十不思議。
而煩惱等，由觀陰發。
又餘九境，仍用三千空、假、中、玅三觀觀之，成不思議境。
故十如為十不思議導首。 ^575a18

○介爾心起，輔行云：言介爾者，謂剎那心無間相續，
未曾斷絕，纔一剎那，三千具足。
又云：介者，弱也，謂細念也。 ^575a26

次釋即正釋，分二：初別名，次通名。
初別名又二：初玅法，次蓮華。
初玅法又二：初釋法，次釋玅。
初釋法又二：先舉南岳，分三〔云云〕。 ^575a32

○殃掘，具云殃掘魔羅，此云世間現。
增一阿含云：殃掘害母逐佛，佛度成阿羅漢。
又如來成道六年，說殃掘經有四卷。
第三卷中，佛問：云何為一學？
殃掘說偈答，從一至十。
經云：云何名為五？
所謂彼五根，是則聲聞乘，斯非摩訶衍。
所謂彼眼根，於諸如來常，決定分明見，具作無減脩。
乃至身根準知。云何名為六？
所謂六入處。乃至所謂意入處，明說如來藏，
不起違逆心，淨信來入門。
止觀第七下云：彼是九法界眼根也。
於如來常者，九界自謂非真，如來觀之，
即佛法界，無二無別。
無減脩者，觀諸眼一心，三諦圓因，具足無缺減也。
了了分明見，照實為了了，照權為分明。
三智一心中，五眼具足圓照，明了了見佛性也。
輔行三十一卷明六自在王性清淨，大品廣乘品文。 ^575a36

○一切法趣等，大品第五十二知識品中云：
一切法趣色，趣受、想、行、識，是趣不過。
何以故？色、受、想、行、識，畢竟不可得，云何當有趣非趣？
十二處、十八界亦如是。
今準立云：一切法趣眼等。
故一切法趣眼，能所皆假。
眼尚不可得，一切法亦不可得，能所皆空。
趣不趣不可得，即不住二邊，正顯中道。
止觀第二記輔行第八卷。 ^575b14

○兼帶。華嚴兼也，帶含方等、般若。
○普賢觀經，是法華結經。
普賢現身，為行者說懺悔法。
行者得是六根清淨已，身心歡喜，無諸惡相。
心純是法，與法相應。
復得百千萬億旋陀羅尼。
又云：見十方諸佛，各申右手，摩行者頂，
作是言：善男子！汝今讀誦大乘經故，乃至如此妄心，從妄想起。
如空中風，無依止處。
如是法相，不生不沒。
何者是罪？何者是福？
我心自空，罪福無主。
一切諸法，皆亦如是，無住無壞。
如是懺悔，觀心無心，法不住法中。
諸法解脫，滅諦寂靜。
如是想者，名大懺悔。
玅樂云：計有能觀，名為我心。
有我心故，能所不亡。
我所若空，罪福無主，能所盡故。
故心無心，法不住法。 ^575b26

○淨名云：見阿閦佛品中，爾時世尊問維摩詰：
汝欲見如來，為以何等觀如來乎？
維摩詰言：如是觀身實相，觀佛亦然。
又諸佛解脫等，是問疾品中文。
華嚴云：晉譯華嚴第十一卷，如來林菩薩說偈云：
心如工畫師，畫種種五陰，一切世界中，無法而不造。
如心佛亦爾，如佛眾生然，心佛及眾生，是三無差別。
輔行二十一卷解釋。 ^575b48

○是法界。故荊溪云：法界是三諦全分，故不動退。 ^575c12

○隨喜。文句云：隨順事理，無二無別。
喜是慶己慶人。玅樂云：事理秪是權實，即隨順開權顯實之事理也。
止觀第三記。輔行第五卷。 ^575c14

大師廣分別。
○若廣眾生法等，詳解云：今問諸者，不一之辭。
答：諸字訓於，即語助也。
又問：十界因果，攝法周足，何得又云及一切法？
答：拾遺記云：一切法者，即是假人實法，
及以依報，各有性、相、體、力、作、因、緣、本、末、究竟等法也。
是知上云因果，通言十界。
今云一切法者，即十界中各具十如。
是法界界互具，乃成千如矣。
又問：須約一往通論，有何所以？
答：玄文廣明千如玅旨，正約眾生法說之。
一往通論，十界皆名眾生，則千如義備也。 ^575c20

○不通於佛及唯在因，詳解云：此二句釋上二往局義。
以眾生、法二往言之，正在於因，不通佛界。
唯在九界，故不通於佛。
既不通果，佛及唯在九界之因，故云及也。 ^575c36

○理體無差，理性三千是同。
差約事用，事用三千有差。
佛從事說，三千全得。
圓住已上，分得三千。
乃至凡夫，但是理性。 ^575c42

○止觀十法。止觀第五卷上。
輔行第二十卷。 ^575c46

○止觀第六記輔行第二十六卷。 ^575c48

○十如輔行，言十如者，南岳讀文皆以如為句末故也。 ^576a2

○一家相承。謂天台一家宗承，是法性宗。
一家宗旨，是性具宗也。 ^576a4

○邐迤，謂非同別教次第邐迤之言，故云雖也。 ^576a6

○互融三諦，複疎三諦，即詳解明體一互融三諦，及名隨德用三諦。
輔行云：未委分別，故名為踈。
更廣分別，故名為複。
非一二三而一二三，如後明三法玅中，明不縱不橫。
輔行第五卷，明名為實相。
大論第十八卷，明又云：諸法實相，滅一切觀法。 ^576a8

○兩義，謂互融複疎兩義也。 ^576a16

○三十三身。觀音三十二，應連菩薩身，則有三十三。
若玅音，共三十八身。 ^576a18

○止觀第五記輔行二十一卷。 ^576a20

○止觀不思議境止觀第五記上。 ^576a22

○十數皆依法界。
十數是能依，法界是所依，十法分齊。
又此十法，各各因，各各果，不相混濫。
十皆即法界。又此十法，一一當體，皆是法界。 ^576a24

○如前〔云云〕，即互融、複疎二義。 ^576a28

正解法相。
○一界十界百界千，如輔行二十一卷廣明。
十界互具，明一念三千。 ^576a32

○且依兩義，謂九界權，佛界實，是兩義也。 ^576a34

○相即如向即，十界互具，是相即義，佛尚亦不說。
謂互具相即，界界互融，故佛亦不可說〔云云〕。
且依顯說，謂九權佛實，當界自位，皆準事造，故是顯說。 ^576a36

五，總歎。
○略歎廣歎。經云諸佛智慧甚深無量，
其智慧門難解難入，即略歎二智，即歎諸佛二智。
舍利弗！吾從成佛已來等，即歎釋迦二智，即廣歎也。 ^576a44

○重頌中等文句云：初十七行半頌長行，
後三行半略開三顯一，動執生疑。
就開顯二：初諸佛顯實，次釋迦開三。
又三：初一行正明開三，次佛以二句正斥三乘皆虗偽，次眾生兩句出立三之意。
意是權引，離諸苦故，非為真實，但是方便門耳。 ^576a48

○廣約五佛文句云：從如是玅法下，是正廣說。
文為二：初、明四佛章，廣上諸佛權實。
二、明釋迦章，廣上釋迦權實。 ^576b10

○長者付子文句云：今我所有下，第四、正付家業。
追指昔日大品領教所委，有廣略般若共不共法，是汝所知即是汝有。 ^576b14

七、引證殃掘經。增一阿含三十一卷：世尊聞殃掘殺人，
將欲害母，滿千人數，即往放光，照彼山林。
殃掘見光，語母言：此是何光？
母告曰：此非日月火光明，此光極清明〔云云〕。
殃掘聞佛音響歡喜，即放母逐佛。
殃掘白言：住！住！沙門！
世尊告曰：我自住耳，汝自不住。
殃掘說偈言：去而復言住〔云云〕。
佛復以偈言：世尊言已住，不害於一切〔云云〕。
殃掘便說偈：尊今為我故，而說微玅偈。
乃至今禮沙門跡，即求作沙門。
佛曰：善來比丘！即時殃掘便成沙門。
佛說偈：汝今已剃頭，結滅成大果。
又殃掘第一卷云：舍衛城北有婆羅門女，
名#CB02494;陀羅，生一子，名一切世間現。
年十二，色力人相具足第一，從摩尼#CB02494;陀羅學。
彼師暫受王請，留世間現守舍。
其師母年少端正，見世間現，即生染心，前執其衣。
世間現白言：仁今便為是我之母，如何尊處而行非法？
懷愧避去。彼婦欲心熾盛，即以指攫體，以繩自縊。
時摩尼#CB02494;陀還家，
見婦問言：誰為此事？
婦答言：是世間現，欲行非法，強見陵逼。
摩尼#CB02494;陀語世間現：
汝是惡人，當殺千人，可得除罪。
世間現奉命，即殺千人。
又告言：殺一人。取一指作鬘，冠首而還，遂殺千人。
少一，其母念子饑送食，世間現思惟令母生天，即執劍欲前斷命。
世尊知時，如鴈王來，殃掘見佛來捨母：我今當殺沙門瞿曇。
世尊示現避去。殃掘說偈言：住住大沙門，
白淨王太子，我是殃掘魔，今當稅一指〔云云〕。
世尊為說偈言：住住殃掘魔，汝當住淨戒。
第三卷。佛問：云何為一學？
殃掘說偈，從一增至十。
佛歎：善哉殃掘！汝來比丘！
即成沙門。殃掘白言：世尊！
我今尋聲。即得阿羅漢果。
四禪為四果，即無聞比丘事。 ^576b20

○普超經。大唐內典錄中，普超三昧經三卷。
今大藏中，只有西晉竺法護第二譯普超三昧經四卷。
第四卷中，第十一心本淨品文，與此所引同。 ^576c24

通解。
○相以據外等。大論云：易知故名為相，
如水火相異，則易可知。
無行經稱不可動性，性即不改義。
又性名性，分種類之義。
又性是實性，此十界陰，俱用色心為體質。
力者，堪任力用也。
作者，運為建立，若離心者，更無所作。
因者，招果為因，亦名為業。
緣名緣，由助業皆是緣，尅獲為果。
習因獲習果，酬因曰報。
習因習果，通為因牽後世，報若作等。
止觀第五上云：本末悉從緣生，緣生故空，本末皆空。
此就空為等也。又相但有字，報亦但有字，悉假施設。
此就假名為等。又本末互相表幟，覽初相，
表後報，覩後報，知本相，初後相在。
此就假論等也。又相無相，無相而相，非相非無相，
報亦如是，一一皆入如實之際。
此就中論等也。 ^576c32

○夢中因果。圓中統一切法。
舉中三法具足。引安樂行。
夢釋不合不散。輔行第五卷初明。 ^577a6

別解。
○四番止觀分四類：一、三惡趣，二、三善趣。
後二類同此。 ^577a12

○迦葉等千人。增一阿含第十五卷文。
大論十四卷亦略引第五記。
輔行二十一卷。 ^577a14

○以脩為性，謂若約理性，則本有法，不可改移。
如理性三千，非佛非天人所作。
故此中明四趣性，是明染中惡性。
乃以脩為性，即是以脩惡而為性惡也。
正法念經云：如畫師手畫出五彩，黑青赤黃白，正簡非理性之性。 ^577a16

○涅槃二十三。大涅槃經高貴德王品之五。 ^577a24

○大經第八大涅槃經第十三文字品。 ^577a26

○俱舍同類因頌云：能作及俱有，同類與相應，
徧行并異熟，許因唯六種。
業境中輔行三十五卷。 ^577a28

○書云：雖悔可追，夏書五子歌末云：弗慎厥德，雖悔可追。
注云：可追，言不可追也。
今不用彼意，故云可追及也。 ^577a32

○此四趣及十界之十，謂四惡趣，及四趣各具十界，皆有十如也。 ^577a36

○相表清，升表樂為相，安樂色心，升出色心。
五戒十善為作善，愛取為緣果，是善習果。 ^577a38

次辨二乘。
○性非白非黑，止觀中解脫為性。
五分為體者，亦是色心。
以戒為色，餘者為心分，為支分。
五法和合為法身，身即體也。
無繫為力，道品為作，慧行為因。
大集云：慧行者，即是四諦、十二因緣。
真空正觀，緣理斷惑，故名慧行。
行行者，即是九想、背捨等，對治無漏也。
緣事起行，對治破諸煩惱，故名行行。 ^577a44

○無作戒，即聲聞無作戒也。
無漏淨禪，即根本淨禪。
觀練熏脩無漏慧，四聖諦慧。 ^577b6

○盡無生智。毗曇云：盡智者，謂我知苦，乃至知道。
無生智者，言我知苦已，不復更知，乃至我脩道已，不復更脩。
輔行二十五卷明。 ^577b10

○中含二十七，即中阿含第三十卷福田經明學無學人二十七第五記。
輔行二十一卷云：若入無餘無生處故，故名不生。
又云：今此無漏唯果無報，是故無漏不受來報。
即不生義也。 ^577b14

○方便土三義，正從第二真似立方便名，如法數明。 ^577b22

○大經第五。大涅槃經四相品之二。
觀行小異，藏二乘析空，通二乘體空也。 ^577b24

菩薩佛。
○前性、相等，即佛因。
下文明三菩薩相、性、體〔云云〕。
若別證道，即可說相即緣因，性即了因，體則正因也。 ^577b28

○因緣如止觀等，智慧為因，福德為緣。
止觀第五上明。 ^577b32

○第二義及佛界，別十住在第二義，圓七信在佛界。 ^577b34

○未斷伏生。第二類未斷，初一類未伏，俱生方便。
若伏斷者，第二類是伏，第三類是斷，俱生變易。 ^577b36

○簡次第不次第，初地別次第，初住圓不次第也。
約下釋究竟等，謂約下釋佛界究竟等，作之以明初地證道同圓之三諦也。
二土通明變易，謂方便、實報二土，皆明變易也。
五人不同，初一類藏二乘，通三人皆生方便。
二土位行不同者，謂第二類伏別惑者，亦生方便。
第三類斷別惑者，生報土。 ^577b40

佛界。
○佛界十法，此與文句中約位釋同。
故文句相、性、體，唯約性說。
玅樂釋云：以初三唯理，位定在凡等。
而此三亦本有性。
德有二科：初三以對三軌，餘七成就三軌。 ^577c4

○淨名云：菩薩品彌勒章，淨名訶云：若彌勒得阿耨多羅三藐三菩提者，
一切眾生皆亦應得。
所以者何？一切眾生即菩提相。
輔行云：菩薩乃證得之道，既即眾生，故無所得。 ^577c10

○禪定三昧。梵語禪那，此云靜慮。
大論例飜定，又飜思惟脩，又云正心行處是三昧。
天台飜三昧為調直定。 ^577c16

○智應具三等，即智三、理三、行三也。
謂本有三，即理性三因也。
智三即三德妙解，福即行也，行三即三德妙觀〔云云〕。 ^577c20

○次釋本末中，謂上文分科云：餘七成就三軌。
此科前應云：先釋力作因緣果報，次釋本末。 ^577c24

○大論八十，疑悞在八十八卷中。 ^577c28

○我今所獻食。大涅槃經純陀品純陀說偈云：
我今所奉食，願得無上報〔云云〕。
三賢十聖仁王經上卷。
波斯匿王說偈：三賢十聖住果報，唯佛一人居淨土。 ^577c30

○初文中等，却指前正釋中，先標佛地文。
○因緣生死等，攝大乘論釋第十卷有方便生死、
因緣生死、有有生死、無有生死。
又十四卷明六種清淨中，第三清淨云：由除七種生死故。
輔行云：一分段生死〔三界果報〕，二流來
〔有識之始〕，三反出〔背妄之始〕，四方便〔入滅二乘〕，
五因緣，六有後〔第十地〕，七無後〔金剛心〕。
第七記輔行二十九卷。 ^577c36

○一人種，一人耘。
大論二十九卷云：復次，五波羅蜜植諸功德，般若波羅蜜除其著心邪見。
如一人種穀，一人耘除眾穢，令得增長，果實成就。 ^577c46

○皆有十法也，即性、相、體等。 ^578a4

○現生後，謂現報、生報、後報也。
○大瓔珞經即菩薩瓔珞經，有十三卷，此引是第八卷中第五記。
輔行二十一卷。 ^578a6

○賢聖集末詳五文，即何者一段并四復次。 ^578a10

○下無升見上。此用唐譯俱舍頌，在第十一卷。
又論云：然下眼不能覩上界，上地非其境界故。 ^578a12

○唯至法華，體方是即，謂由開顯體不二故，方名為即。 ^578a16

○無隔異者，開九界即佛界，當體全是，
其體不二，故無隔異。 ^578a18

○三、以偈結中，正結云多意者，前籤云：
一代教旨，於茲攢矣。
佛出世意，於茲辨矣。
故此中以一代經律論要偈，結顯十如是法，以見施開等意也。 ^578a20

○一切眾生，即滅盡定。
此圓寂滅定，非小乘事滅盡定也。 ^578a24

七佛通戒偈。增一阿含四十四卷，佛說七佛禁戒偈：
毗婆尸佛偈，忍辱為第一〔云云〕。
式詰佛偈，若眼見非邪〔云云〕。
毗舍佛偈，不害亦不非〔云云〕。
世樓孫佛偈，譬如蜂採華〔云云〕。
拘那含牟尼佛偈，執志莫輕咲〔云云〕。
迦葉佛偈，一切惡莫作，當奉行其善，自淨其志意，是則諸佛教。
釋迦佛偈，護口意清淨，身行亦清淨〔云云〕。
彌勒佛偈，口意不行惡，身亦無所犯〔云云〕。 ^578a30

○增一第一卷初。
梵天欲天悉集，彌勒告諸菩薩等，勸勵諸族姓子等，
受持增一尊法〔云云〕。
時阿難告優多羅曰：我今以此增一阿含囑累汝〔云云〕。
何以故？此增一阿含，出三十七道品及諸法，皆由此生。
大迦葉問阿難：云何增一阿含，乃能出生三十七道品〔云云〕？
阿難報言：且置增一阿含，一偈之中，便出生三十七道品及諸法。
迦葉問：何等偈〔云云〕？
阿難便說：諸惡莫作〔云云〕。
所以然者，諸惡莫作，是諸法本，便出生一切善法。
以生善法，心意清淨，是故諸佛世尊，身口意行，常脩清淨。
迦葉問阿難云：增一阿含，獨出生三十七道品及諸法，
餘四阿含，亦復出生乎？
阿難云：且置四阿含義，一偈之中，盡足諸佛之教，及辟支佛聲聞之教。
所以然者，諸惡莫作，戒具足禁，清淨之行，
諸善奉行，心意清淨，自淨其意，除邪顛倒，
是諸佛教，去愚惑想〔云云〕。
廣佛法。 ^578a42

○亦約顯說。如前云佛界實，九界權，且依顯說。 ^578b24

○十如中委明。疏：有四釋：初、用十法界釋，
次、約佛法界釋，三、約離、合釋，四、約位釋。
彼第二釋，即此果佛法也。 ^578b26

廣心法。
○一切眾生具三定，大涅槃經第二十五卷云：
上定謂佛性，故言一切眾生悉有佛性；
中定一切眾生具足初禪；下定十大地心數定也。
第五記輔行二十卷。 ^578b32

○上能兼下。佛性上定，故能兼下二句。
三諦具足。輔行云：既云佛境界心具三諦，又法界秪是三諦異名。 ^578b38

○一念心起。止觀云：言一念不同，世人取著一異定相。
一念乃是非一非異而論一耳。
譬如眠法覆心，一念之中，夢無量世事〔云云〕。
荊溪云：剎那心無間相續，三千具足。
又大論云：心有二種：一者念念生滅心，
二者相續次第生，總名一心。
以相續次第生故，雖多名為一心。
則知天台一念，非定第六剎那一念矣。 ^578b42

○千法皆三，謂眾生千法，五陰千法，國土千法也。 ^578c6

○縱橫乃至非縱橫，止觀第五卷上，先約四性問。
次答中，初橫破，次縱破，三亦橫亦縱破，四非橫非縱破。
如玄文自他共離推破，即橫破也。
次縱破者，初句以三千四計為生，次句以四句推三千巨得為滅，
三四準知。生滅乃至非生非滅相望，名竪也。
亦縱亦橫者，於豎四句，一一計橫也。
非縱非橫者，單約雙計被破，便謂俱離生三千法。
俱合尚不能生，俱離云何能生耶？
四句推不可得，故脩得境不可思議。 ^578c8

○止觀中說。止觀第五卷上，初如意珠，
次三毒惑心，三夢喻〔云云〕。 ^578c22

○若理若脩等，止觀第五卷上觀不思議境中分四大科：
初理性不思議境，次脩德不思議境，三結成三諦等，四舉如意珠等以譬於境。 ^578c26

○同申此旨。玄第七卷下明本門十玅竟。
第七卷末即釋蓮華喻。 ^578c30

次釋玅，分二：初正釋，次料簡。
○中含第三。中阿含第五卷師子吼經云：
阿難見諸比丘，便作是語：諸尊者速詣講堂，今尊者舍利子當在佛前而師子吼。
若尊者舍利子所說甚深，息中之息，玅中之玅。
如是說者，諸尊及我得聞此已，善受持。
又云：有梵行在佛前說：舍利弗輕慢我。
世尊即喚舍利弗問：汝輕慢梵行耶？
舍利弗白世尊言：若無身念處者，慢人。
我身念處者，云何慢人？
如截角牛，至忍溫良，隨處不犯。 ^578c34

○又四十三無諍經云：佛言：莫求欲樂極下賤業，為凡夫行。
亦莫求自身苦行，至苦非聖行，無義相應。
離此二邊，則有中道。
成眼成智，自在成定，趣智趣覺，趣於涅槃〔云云〕。
又云：莫求欲樂，乃至為凡夫行，是說一邊。
亦莫求自身苦行，乃至無義相應者，是說二邊。
又云：有聖道八支，即中道也。
有稱有譏，無稱無譏，乃至有諍無諍，故云歷一切法。 ^578c48

○又四十九小空經云：阿難！
比丘若欲多行空者，彼比丘莫念村想，
莫念人想，當數念一無事想。
彼如是知，空於村想，空於人想。
然有不空，唯一無事想。
若有疲勞，因村想故，我無是也。
若有疲勞，因人想故，我亦無是。
唯有疲勞，因一無事想故。
若彼中無者，以此故，彼見是空。
若彼有餘者，彼見真實有。
阿難！行真實空，不顛倒也〔云云〕。
乃至若欲多行空者，莫念無量識無所有處想，
當念一無想心定〔云云〕。
又婆沙是迦旃延子造，有八十二卷。
禪中善根等，謂四禪中成滿煖等善根，
煖等觀四諦證果，得五分法身也。 ^579a14

○又約部者，上約教簡，此下約部簡也。
又約本者，上約迹簡，此下約本簡也。 ^579a34

○通釋二玅待絕，名為二玅。
尅實而言，止一絕待。
但先判後開，先論相待玅，開即相待，是絕待玅矣。
故籤云：以此俱絕，對前稱待。
所待未會，會方名絕〔云云〕。
詳解云：所待玅者，以法華之玅，形四時為麤；
以四時之麤，形法華為玅。
前四時為所待麤，法華為能待玅。
絕待玅，絕前諸麤，無復形待，故名為絕。
相待論判，出前三教四時之上；絕待論開，
復能開前，令皆圓玅。 ^579a36

○此經唯論二玅。
輔行云：判今法華唯具二玅，故法華中唯論二玅，更無非待非絕之名。
又云：唯有待麤成玅，更無待玅成麤。 ^579b2

○故迹門十玅等，與本門十玅稍異，如籤第八上明權實中問答料簡
〔云云〕。 ^579b6

○相待。詳解上卷，云：彼此互形曰相，以他望己曰待。 ^579b10

○常無常等者，謂滿□□□具三教，三俱名大，
小唯三藏，故云大小可爾。
而常無常不同大小，無常一往通二教。
若約含中真諦，則通教能通常理，故云常等仍含〔云云〕。 ^579b12

○淨名云：說法不有亦不無，以因緣故諸法生。
無我無造無受者，善惡之業亦不亡。
輔行云：不有不無，義通四教。
今簡去藏教，故是滿字。
佛樹亦曰道樹、菩提樹等，從此得道等故。
既降魔已，證得擇滅，見於諦理，離生死法，
名甘露滅，斷德成也。
發得真道能斷之智，名覺道成，智德成也。
滿大玅者，方等、般若是滿。
大是涅槃，玅是法華。 ^579b18

○第一記輔行第二卷大品十二，在大論六十五卷中。 ^579b30

○不應對三教，三教即通、別、圓，謂他部經有以藏半對三教滿，
今法華部教純圓，則前四時及通、別皆為所對麤，故云不應對三教。 ^579b32

○一往謂下，料簡方〔剋取〕相待玅義。
此中尚寬，故云一往。 ^579b38

○為鈍根弟子中論第一卷緣起文。 ^579b40

○不生不滅帶不帶，方等般若時，不生不滅帶生滅。
唯法華不生不滅不帶生滅，亦且一往。
謂實論唯第四句圓是利，故且一往。 ^579b42

○通上、中、下根，輔行云：四地為上，六、七為中，
八、九為下。故中根帶即空，下根帶假。
別教亦然者，謂別教亦有帶空、帶假入中，故云亦然。 ^579b46

絕待玅。
○第五記輔行二十三卷。
○無所可待，亦無所絕，輔行云：絕體既徧，無所可待。
又云：絕諸待竟，絕還自絕。 ^579c6

○華首經。大唐內典錄有華首經，又有華手經，今大藏中只有華手經十卷。 ^579c10

○今玅不因麤，謂法華開顯玅，即麤是玅，故不因麤。 ^579c12

○中論以絕破待，謂龍樹以絕待玅觀，
以破相待緣生法，故中論唯有絕而無待也。
今且引絕以證絕待玅。 ^579c14

○待絕俱玅等。謂此經要論二玅，故待絕俱玅〔云云〕。
由待知下。釋上非碩異意。 ^579c18

○覺觀即尋伺，是言語加行，故言語從覺觀生。 ^579c22

○第六記輔行二十七卷。
○玅悟之時等，止觀第五卷下，明得悟四句，須引來。 ^579c24

○經意須雙明，謂經意須判須開，故須雙明。
輔行云：故法華中唯論二玅，雖雙，理無異趣。
向云：由待知玅，玅體是絕，絕亦無寄，玅體無二。
又圓中約時，待絕俱玅，故無異趣。
此部得二玅，唯約法華迹理論二玅，望前四時三教，須判須開。
又以部望部，一向唯玅，故此部有二玅。 ^579c26

○本迹雖殊，不思議一。
詳解云：本迹久近雖殊，三千三諦不思議一也。 ^579c36

○迹猶名麤。輔行云：若以迹望本，亦可互形。
今謂本迹是事，猶可互形。
二玅約圓，迹理、迹理、本理無二，不可互形。 ^579c40

次別釋。
○義各攝於心佛眾生。
上文云：迹之絕玅，玅上眾生法。
乃至觀心玅，玅上心法。
今觀心既附迹本門，不另開章，故云義各攝於心等三法。 ^579c46

○五心足也，謂圓五根力，乃至開圓三解脫。 ^580a2

○標章中二十智在後，明智玅文從一世智乃至第二十玅覺智，
今文無二十數。 ^580a4

釋境。
○一部三玅，即心法、佛法、眾生法三玅也。
○四十二、因緣。輔行云：迷理之本，所謂無明。
無明為因緣之首，故通別惑，並約因緣。 ^580a10

○十二因緣。法界次第初門云：通稱因緣者，
十二法展轉能感果，故名因。
互相由藉而有，謂之緣也。
因緣相續，則生死往還無際。 ^580a14

○三仙二天。外道本源，有一迦毗羅，二漚樓僧佉，三勒沙婆。
二天，謂摩#CB03454;首羅天、毗緯天。
第十記輔行三十九卷。 ^580a18

○正法念，即正法念處經，有七十卷。
第五卷中有畫師，喻六道由心業出。 ^580a24

○十二牽連，菩薩瓔珞經：十二因緣名十二牽連，又名十二輪。
展轉不窮，猶如車輪。
輔行云：三世擊續，故名牽連。
瓔珞第四菩薩瓔珞經第十因緣品云：
爾時具行菩薩作是念：一切諸法因緣相生，因緣相滅。
從初發意乃至成佛，一一觀了諸法之相。
爾時過行比丘即起白佛言：如我所學十二因緣甚深之法，
我今當說。無明緣行便生十二，行緣識便生十二
〔云云〕，乃至有緣生老病死憂悲苦惱復生十二。
彼經總有十番，九箇十二，以未來二支合說故也。
今籤言十一番者，以連本十二因緣說故也。
則有十箇中間，故成一百二十也。
黠謂黠慧。覈性賦云：孰癡孰黠？ ^580a26

○婆沙雜犍度。迦旃延子造毗婆沙。
毗婆沙，此云種種說，又云廣解。
犍度，此云法聚，以氣類相從之法聚為一段，
有八犍度，雜居第八。
此中引文，在第十七卷雜犍度人品中。 ^580a48

○四句中，初句因能起果等，謂現三因能起未來二果故。
次句因能生果等，謂過二支是因，能生現果故，羅漢果不復起因故。
第三句謂除過二支，羅漢死陰是除第二句相。
既以過、現法為第三，即簡初句未來果相，故云除前二句相。
取過、現果對初句未來果看，及餘等對次句羅漢說。 ^580b6

○法身經亦雜犍度人品所引阿含中法身經。
○愛取至老死亦復如是，謂因是緣起，即愛取也。
從因所生，即是有也。
從和合生，謂生老死也。 ^580b18

○如前，即前引事所事等。 ^580b22

○支數多少，謂二、三、五二不同也。
俱舍。此是唐譯。俱舍頌云：三煩惱二業七事亦名果略果及略因由中可比二。
此四句是以略攝廣。
故論云：應知緣起雖有十二，而二、三為性。
三謂惑、業、事，二謂因、果。
就中又二：初兩句正明相攝，下兩句釋妨。
妨曰：何故過、未略而現在廣？
釋曰：由中可以比知，現在為中故也。
第三記輔行十三卷。 ^580b24

○十二時，是評家說四種色根，五色根中除身根也。
歌邏羅，此云凝滑，初七日也。
阿浮陀，亦頞部曇，此云疱，二七日也。
卑尸，此云凝結，三七日也。
伽那，亦羯南，此云凝厚，四七日也。
波羅奢訶，此云形位，五七日也。 ^580b36

○三陰，謂受、想、行。
愛增廣名取。初生愛名愛。 ^580b44

○一剎那十二緣，尊者奢摩達說。 ^580b46

○俱舍連縛等。唐譯俱舍云：一剎那，二連縛，
三分位，四遠續。止觀第七記輔行三十卷，又在三十四卷。 ^580b48

○次料簡問答中，籤文分二：初明此中料簡，次彼料簡下出彼文。
料簡又四：初約增數釋十二因緣，次次文又下料簡十二支徧三界，
三又婆沙中下料簡無色界有色，四論又譬下譬十二因緣樹。 ^580c2

○薄拘羅不識頭痛論者，婆拘羅所說：
我於佛法中出家，年過八十，不曾有小頭痛，
何況身病〔云云〕。 ^580c10

○老不立支，謂老附死，支不別立耳。 ^580c14

○復有說立不立。
論具云：復有說者，法起時生，能使此法相續成立，老死能使不相續不成立。 ^580c16

○又約增數釋，在婆沙十八卷中。
○現八支攝過、未，謂現五支攝屬未來，現三支攝屬過去也。
過、現七支攝現、未，謂過去二支、現三支攝五現支，未來二支攝三世各二。
論云：過去因果、現在因果、未來因果，復有七種等。
論云：七種，所謂無明、行、識、名色、六入、觸、受。
八種，所謂識。以至有九、十、十一，指他處說。 ^580c20

○大經增數，文同婆沙。
大涅槃云：或說七種，謂識、名色、六入、觸、
受及愛、取。或說八種，除無明、行及生、老死，其餘八事。
或說九種，如城經中，除無明、行、識，其餘九事。
或說十一，如為薩遮尼犍子說，說除生一法，其餘十一。
或時具說十二。 ^580c30

○評者，大毗婆沙論是諸羅漢同集，而有四大羅漢為評家正義：
一、世友。二、玅音。三、法救。
四、覺天。 ^580c40

○毗婆闍婆提說等，在婆沙六十五卷中。
二四六人論云：欲色界命終，生無色界，
或經二萬劫色斷，或經四萬劫色斷，或經六萬劫色斷，或經八萬劫色斷。
若無色界命終，還生欲色界，久遠斷色，還與色相續。
如是入無餘涅槃界，久遠滅行，亦應還與行相續。
欲令無如是過，故說無色界有色。 ^580c44

○說無者勝，謂育、多、婆提也。
三法隨逐，謂壽、煖、識也。
四句分別論云：色續色，色續無色，無色續無色，
無色續色〔云云〕。 ^581a6

○論又譬等，在婆沙十八卷中。 ^581a10

無生因緣。
○四句破假等，謂自性、他性、共性、無因性、衍門四性推檢法也。
一切有為緣生法，若破性執，乃名世諦。
世諦三假，於相猶存。
若破此相，方名真諦。
故天台云：世諦破性，真諦破假。
假破即相空，性破即性空。 ^581a14

○無明體相等，金光明經空品疏云：無明體相兩句，
明本牲不有不無，是中觀境。
妄想因緣兩句，是假觀境〔云云〕。
上明生空觀境。不善思惟兩句，疏云：是生、法二空觀境。
此兩句明假觀。前不善思惟，致今名色；
今不善思惟，復有未來生死。
此中引意，皆證無生。 ^581a22

○辨異可知。謂圓人觀生死，即本有涅槃，
故涅槃本非生死，如藤本非蛇。
通人觀無明本空，本空非無明，亦如藤非蛇。 ^581a30

○不思議因緣。
○界外法。前二界內十二因緣，此下界外十二因緣，為別圓人說也。 ^581a36

○華嚴偈兩教俱用，圓造即具，別造謂生也。 ^581a38

○假實國土，假即眾生假名，實即五陰實法。
此二是正，國土是依。 ^581a40

○或言阿黎耶等，止觀第五上云：他人云：
一切解惑，真妄依持法性。
法性持真妄，真妄依法性也。
攝大乘云：法性不為惑所染，不為真所淨，故法性非依持。
言依持者，阿黎耶是也。
無沒無明，盛持一切種子。 ^581a42

○略述兩計，謂地論人自性計，攝論人他性計也。
餘兩共無因不敘。 ^581b2

○法則有始。大論引經云：佛語諸比丘：
眾生無有始，無明覆，愛所繫，往來生死，始不可得。 ^581b6

○冥初二十五諦數。
論：外道立二十五冥諦，從冥初生覺等。
藏教所明正因緣，破此計，故云不出〔云云〕。 ^581b8

○破此如止觀中說。
止觀第五卷下。 ^581b12

○四句推無明。止觀第五中，破地師法性生一切法即初句，
破攝論即次句，餘兩句略。
更就譬檢云：為依心故有夢，依眠故有夢，
眠法合心故有夢，離心離眠故有夢〔云云〕。 ^581b14

○無常等四對治，謂無常、苦、空、無我，對治常、
樂、我、淨四倒，故云四對治。
復是顛倒，謂無常等四，依如來法身說，復為界外四倒。 ^581b20

○緣相生壞，論文是緣因生壞。
而言相者，或別有意。
究竟一乘寶性論第三卷云：聲聞、辟支、
得大力菩薩，為證如來功德法身第一彼岸，
有四種障：一者緣相。
二者因相。三者生相。
四者壞相。緣相，謂無明住地，即此無明住地與行作緣。
如無明緣行，無明住地緣亦如是故。
因相，謂無明住地緣行，即此無明住地緣行為因。
如行緣識，無漏業緣亦如是故。
生相，謂無明住地緣依無漏業因，生三種意生身。
如四取緣有漏業因而生三界，三種意生身生亦如是故。
壞相者，謂三種意生身緣不可思議變易死。
如依生緣故有老死，三意生身緣不可思議變易死亦如是故。 ^581b26

○第三記輔行十三卷。 ^581b46

○還如界內十二因緣。
寶性論云：又如煩惱染，無明住地亦如是；
如業染，無漏業行亦如是；如生染，三種意生身及不可思議變易生死亦如是。
今文無明、愛、取即煩惱染，行、有即業染，名色等并生死即生染也。 ^581b48

○義意大異。輔行云：而與界內，其體永異。 ^581c8

○八自在我：一、能示一身多身數如微塵。
二、以塵身滿大千界。
三、以大身輕舉遠到。
四、現無量常居一國。
五、諸根互用。六、得一切法如無想。
七、說一偈經無量劫。
八、身如虗空，存沒隨宜不窮。 ^581c10

○即事顯理。大集云：一切法者，名為佛法。
一切法，即十二因緣。
菩提者，亦十二因緣。 ^581c16

○大經云：大涅槃經師子吼品云：觀十二因緣智，
凡有四種：下智觀者，不見佛性；乃至上上智觀者，
見了了故，得阿耨菩提道。
以是義故，十二因緣名為佛性。
佛性者，即第一義空。
第一義空，名為中道。 ^581c20

○二十五云：章安疏云：文分三：初唱中道；
次如是中下，明能破生死；三、以是義下，結是佛性。
章安云：明不生不死中道之義。
無明有愛下，但中間只是行、識、名色、六入等，何以云有生老死耶？
解云：後文云：現在世識名未來生，現在六入等名未來老死。
中間即是生死義。
言中道者，兩因夾一果，一果居中，如此論中，方是玅中破生死義。
云何只以因緣因果不生不滅名為中道？
今作易解，無明與愛即現、過、見煩惱道也。
點煩惱道即般若，中間是苦道，即是法身，法身即中道。
若是中道，則無生死；無生死故，名破生死。
第三、結為佛性。既是中道，寧非佛性？ ^581c28

○寶篋經。大方廣寶篋經中，無十二支三觀文，恐是文殊師利問經。
此經正明支支三觀義。
去來品。在上卷第八品。
文殊白佛言：來者何義？
去者何義？佛云：來者向義，去者背義，若無向背，
不來不去，是聖行處。
來者癡義，去者不癡義，非癡非不癡，是聖行處。
來者有為，去者無為，無有為無無為，是聖行處〔云云〕。
又云：來者我義，去者無我義，非我非無我，
無來無去，是聖行處。
乃至來者有義，去者無義，非有非無，是聖行處。 ^581c48

○又下文中道品即第九品，文殊白佛：
佛說無二法故，一切聲聞、緣覺、菩薩竝無疑惑，
悉知中道，乃至凡夫亦能生信。
佛言：無明無二，以無二故成無三智。
此謂中道具是真實觀諸法。
行無行無二，以無二故成無三智。
文殊！此謂中道具足真實觀諸法。
識非識乃至老死非老死無二亦如是。
文殊！若無明有者是一邊，若無明無者是一邊，
此二邊中間無有色、不可見、無有處、無相、
無相待、無標相。文殊！
此謂中道行識，乃至老死亦如是。
此中道具足真實觀諸法。
諸法無二，無二有何義？
謂末陀摩。〔末者莫義，陀摩者中義，莫著中此末陀摩義。〕
何以故？不取常見有見故，是故名末陀摩。 ^582a16

○如下第六記籤第六下判三藏教三法中引輔行二十六卷中明。 ^582a38

三、開麤。
○盆器米#CB15097;。
四禪體含支林如盆器，生空麤如米，法空細如#CB15097;。 ^582a42

○一切法皆摩訶衍，是大品經意，廣乘品明。
又大經二十五疏云：第三、明菩薩章，十二因緣即是觀境。
菩薩觀境生智，合取境智，皆名中道。 ^582a44

○又一切眾生下，明凡夫不見。
十住下，唯佛能見，菩薩少見，如來具見。
然十住既少見於終，亦應少見其始。
今互顯沒者，正言十地一轉，即便作佛，
去終處近，故言能見其終。
始則杳然，故言不見。
十住有治，道能分斷，則分見其終，而不能分見其始。
諸佛見始見終者，究竟知無始終，究竟鑑其始終。
文中從惑起邊，是故反此。
始謂元品，終謂終末，最麤著故。
見謂知見，有智能治，故名為見。
初住智淺，但見終末，故云見終。
未有治於元品之智，故云不見。
眾生下，重明不見。 ^582b2

○但見於空，不見不空者，大經二十五卷云：
聲聞、緣覺見一切空，不見不空。 ^582b18

○見不了了等，大經云：慧眼見故，不得明了。
佛眼見故，故得明了。
正答卷初師子吼問：十住菩薩以何等眼不了了見？
佛以何眼而了了見？ ^582b22

四觀心。
○無明即是明。止觀觀不思議因緣云：
若轉無明，為佛智明。 ^582b28

○託聖胎。輔行云：此觀初成，名觀行位。
以圓觀解，託於世諦。
觀是聖孕，聖託胎故，名託聖胎。
又聖種中生，名託聖胎。
若入初住，名出聖胎。
聖出胎故，名出聖胎。
從聖生故，名出聖胎。 ^582b30

四諦境。
○勝鬘經勝鬘師子吼一乘大方便方廣經云：何等為說二聖諦義？
謂說作聖諦義、說無作聖諦義。
說作聖諦義者，是說有量四聖諦義。
何以故？非因他能知一切苦、斷一切集、
證一切滅、修一切道。
是故世尊！有為生死、無為生死、涅槃亦如是，有餘及無餘。
說無作聖諦義者，說無量四聖諦義。
何以故？能以自力知一切受苦、斷一切受集、
證一切受滅、修一切受滅道。
如是入聖諦，如來說四聖諦。
如是無作四聖諦義，唯如來應等正覺事究竟，非阿羅漢辟支佛事究竟。 ^582b38

○聖行，大經中明次第五行，初名聖行，
有戒、定、慧。今四種聖諦，慧，聖行也。
十一、十二，皆聖行品第一。
記輔行第三卷云：第十一，初以八苦釋苦，即生滅苦也。
苦諦文末，約四諦簡云：凡夫有苦而無諦，
聲聞有苦有苦諦，菩薩解苦無苦。
餘三亦然。即是通菩薩對三藏簡。
第十二，初以善、不善愛及以九喻以釋集諦，即生滅集也。
集諦文末，約四諦簡云：凡夫有苦無諦，
二乘有苦有苦諦，菩薩解苦無苦而有真諦。
三諦亦然。章安疏云：前苦諦文末，不云有真，故知是通。
今云有真，真是真實，故知即是次第、不次第二種真實。
此是別、圓對三藏簡。
至釋滅諦，文末但云：見滅煩惱故常，無煩惱故樂。
佛、菩薩因緣名淨，無二十五有名我。
道諦文末，但云常、無常，有為、無為等。
滅、道文末，但云四德。
既不復與二乘比決，故知單約別、圓釋也。
自非一家圓會經旨，佛語巧略，何由可通？ ^582c8

○能詮教殊，謂別、圓能詮中道教殊，藏、
通能詮偏真教殊，故有藏、通、別、圓教起。
大涅槃經追說在法華顯實後，故云涅槃實後。
隨說隨泯，故云暫用助圓。
三、偏，藏、通、別也。玅樂云：偏、圓約教，權、實約法。
內、外各一事、理者，藏、通界內事、理，別、圓界外事、理。
籤云：惑無事、理，隨人生解。
解有巧、拙，故分事、理。
理有權、實，分界內、外。 ^582c36

三、正釋中。
○諦緣度品。謂四諦、十二因緣、六度、三十七品也。 ^583a2

○初雜心者等，籤文分二：初正釋玄文中義，次又此下明諦名通別。
雜心偈即雜阿毗曇心論，有十一卷，達摩#CB15106;多羅造。 ^583a4

○重擔。大論云：五陰能生苦惱，名曰重擔。 ^583a8

○八相雖異，指苦集等各四相，歷上下界，故一諦下則有八相。 ^583a10

○二因，謂道諦、集諦也。
次又此下，明諦名有通別，又二：初正明有通有別。
次又婆沙下，引論經明，又三：初引婆沙說多聞法。
中阿含第七大拘絺羅經：舍利子問云：賢者大拘絺羅！
頗有事因此事，比丘成就見，得正見，於法得不壞，入正法耶？
答曰：有也。尊者舍利子！
謂有比丘知食如真，知食集、知食滅、知食滅道如真。
云何知食如真？謂有四食。
云何知食集如真？
謂因愛便有食，是謂知食集。
云何知食滅如真？
謂愛滅食便滅〔云云〕。
云何知食滅道如真？
謂八支聖道〔云云〕，乃至無明行等。 ^583a12

○四食，即摶、觸、思、識也。
摶亦名段。 ^583a30

○十二緣無非四諦。
輔行云：故阿含中明四諦義，徧一切法。
如云：知漏、知漏集、知漏滅、知漏滅道、十二因緣、
十二頭陀，一一皆生滅。
四諦之義，具如法華疏釋迦葉中明。 ^583a32

○次又如下，引思益四諦第一卷第四品中。
三、又婆沙中下，復引婆沙等。
此文在六十一卷下阿毗曇中，即婆沙所引。 ^583a38

○數緣滅，法相宗中名擇滅。
雜心論第九卷云：得離繫名數緣滅。
〔注云：謂藥病種數相對也。〕 ^583a42

○婆沙廣說在第六十卷五。
釋名。禪法要解云：復次苦諦有二種：一者苦諦，二者苦聖諦。
苦諦者，惱相故，所謂五受陰，名為苦諦。
苦聖諦者，以知見故修道，名苦聖諦。
集諦有二：一集諦者，出生相，所謂愛等諸煩惱，名為集諦。
二集聖諦者，以斷故修道，是名集聖諦。
滅諦有二：一滅諦者，寂滅相，所謂四沙門果，是名滅諦。
二滅聖諦者，以證故行道，為滅聖諦。
道諦有二：一道諦者，出到相，所謂八正道，為道諦。
二道聖諦者，以脩故行道，為道聖諦。
止觀云：苦則三相遷移，集則四心流動，
道則對治易奪，滅則滅有還無，是名生滅四諦也。 ^583a46

○眼智明覺，文句云：謂苦法忍為眼，苦法智為智，
比忍為明，比智為覺，餘三諦亦爾，成十六心。
玅樂云：但眼智等無別體故，還指忍等。 ^583b18

○故婆沙云，在毗婆沙五十九卷末。
○第三名者，婆沙第三名與玄文第三名，
其名雖異，而義是同。
故引文云苦我已知，乃至與我不異，即是以此法顯示於他也。 ^583b24

無生四教義第一云：前以生滅之理為諦，
今明不生不滅真空之理為諦，亦名四真諦也。 ^583b32

○準思益，思益經第一卷第四四諦品。
佛告思益梵天：當知聖諦，非苦、非集、非滅、非道。
聖諦者，知苦無生，是名苦聖諦；知集無和合，
是名集聖諦；於畢竟滅法中，知無生無滅，
是名滅聖諦；於一切法平等，以不二法得道，是名道聖諦。
梵天！真聖諦者，無有虗妄〔云云〕。 ^583b34

○大論三十七，在三十六卷。
經云：習應色空，習應受、想、行、識空，與般若相應。
謂苦諦法即色等，故引習應色空等證之。
引彼四諦一科者，大品總開八十一科，
其第六四諦，即四諦一科也。
彼經具三教，今引證通，故云即通教義也。 ^583b44

○大經解苦無苦。
大涅槃經十一卷末，菩薩摩訶薩於是八苦解苦無苦。
章安疏云：此是通教。
若十二卷集諦文末云：諸菩薩等解苦無苦，
是故無苦而有真諦，乃至菩薩有道有真諦。
疏云：此是別、圓二種真實。
此引且約通教。 ^583c6

○具如後說。後行玅文次第。
五行中，慧聖行明。 ^583c14

○非聲聞、緣覺所知，大經對鹿苑時說，故云非二乘所知。 ^583c16

○大經：知聖諦智等，示根辨智。
知諸陰苦等初五陰，知諸入等二十二入，知諸界等三十八界。
次知諸色等，重約陰初句色，知受句二受，
知想句三想，知行句四行，知識句五識。
已上苦諦也。知愛等二集諦。
經云：知愛因緣，能生五陰，是名中智。
一人起愛，無量無邊，聲聞、緣覺所不能知。
能知一切眾生所起如是等愛，是名上智。
知滅等三滅諦。知是道等四道諦。
章安疏云：凡、聖五陰，種別不同。
於一一陰，復更分別無量界、入，豈是聲分、緣覺所知？
是無量苦諦。從地獄至佛，行業不同。
一一行業，分別有無量相，亦非二乘所知，是無量集諦。
從地獄至佛，應以何身說何法，令其脩學一一身法，
分別無量法門〔云云〕，是為無量道諦。
從地獄至佛，得解脫時，因緣不同。
一一解脫，復有無量解脫〔云云〕，是為無量滅諦。 ^583c18

無作。四教義云：明四實不作四，故名無作。
菩提是煩惱。仁王經上卷云：菩薩未成佛時，
以菩提為煩惱；菩薩成佛時，以煩惱為菩提。
何以故？於第一義而不二故，諸佛如來乃至一切法如故。 ^583c46

○一實諦者，大論八十六卷，菩薩以一諦入道，佛說四諦皆是一諦。
又菩薩直過四諦入一諦，所謂一切法不生不滅等。 ^584a4

○大經世諦等。文殊問佛：第一義中，有世諦否？
世諦之中，有第一義不？
佛答：世諦者，即第一義諦。
文殊言：若爾者，則無二諦。
佛言：有善方便，隨順眾生，說有二諦。
如出世人之所知者，名第一義諦。
世人知者，名為世諦。
次文殊問實諦。佛答：實諦者，無顛倒。
無顛倒者，乃名實諦。
實諦者，無有虗妄。
若有虗妄，不名實諦。
有常有樂，有我有淨，是則名為實諦之義。 ^584a8

○其實有無二法相即。
疏云：理實中道，唯有一體，善巧方便，為緣說二。 ^584a22

○四教審實理等，當分而說。
四教詮真中，審實理，乃至四教主轉藏、
通、別、圓法輪也。秪是一音之教者，是跨節義。
謂當分義，似有四教主說四教法，跨節而說。
豈有四佛說教，秪是圓一音演說耳。
教既唯一，行理準知，如前可知。
即玄第一下，料簡通、別中，明當分跨節。 ^584a26

○廣破古師。
○然勝鬘等經云：世尊，有二種如來藏空智：
世尊，空如來藏〔云云〕，不空如來藏〔云云〕。
此二空智，諸大聲聞能信如來。
一切阿羅漢、辟支佛空智，於四不顛倒境界轉。
是故一切阿羅漢、辟支佛，本所不見，本所不得。
一切苦滅，唯佛得證。
壞一切煩惱藏，修一切滅苦道。
世尊，此四聖諦，三是無常，一是常。
何以故？三諦入有為相，入有為相者是無常，
無常者是虗妄法，虗妄法者非諦、非常、非依。
是故苦諦、集諦、道諦，非第一義諦，非常、非依。
一苦滅諦離有為相，離有為相者是常，
常者非虗妄法，非虗妄法者是諦、是常、是依。
是故滅諦是第一義，不思議是滅諦，過一切眾生心識所緣，
亦非一切阿羅漢、辟支佛智慧境界。 ^584a36

○達摩#CB15106;多羅雜心論云：法救籤云法尚。 ^584b10

○無量中無作，謂別教無量中，具生滅無生，無量無作。
今勝鬘所說，正指無量中無作也。
發心畢竟不別之無作，乃圓教無作。 ^584b12

次判。
○若不約教四句，此兩意貫通三大部。
○例下乘玅後，玄三法玅，即是乘玅。 ^584b20

三開。
○大品中第五十二知識品云：須菩提！
一切法趣色，是趣不過。
何以故？色畢竟不可得故，云何當有趣非趣？
大論七十一卷釋。 ^584b24

○經文不次，謂經中先假、次空、後中也三句，
即無生意、無量意、無作意三句也。 ^584b28

○中論偈。中論第六卷第二十四觀四諦品偈云：
眾因緣生法，我說即是無，亦為是假名，亦是中道義。 ^584b32

○本是三意，謂通、別、圓也。
兩品屬藏。中論第二十六觀十二因緣品。
初云：汝以摩訶衍說第一義道，我今欲聞說聲聞法入第一義道。
第二十七觀邪見品。 ^584b34

○無量義經第二譯說法品云：無量義者，從一法生。
其一法者，即無相也。
如是無相，無相不相，不相無相，名為實相。
又十功德品中第二是經不可思議功德力云：
從一法生百千義，百千義中，一一義復生百千萬數。
如是展轉，乃至無量無邊之義。
是故此經名無量義。 ^584b40

○三經同醍醐味，謂雖同味，然無量義為法華序，
涅槃是大，收後捃拾，又被末代，故法華是醍醐正主也。 ^584c4

○追說追泯。統紀云：追說者，重施也。
追泯者，重會也。具斯二說，即說、泯二說。 ^584c8

○生生不可說等，大經十九卷云：云何不生生不可說？
不生名為生，云何可說？
何以故？以其生故。
云何生生不可說？
生生故生，生生故不生，亦不可說。
云何生不生不可說？
生即名為生，生不自生，故不可說。
云何不生不生不可說？
不生者名為涅槃，涅槃不生，故不可說。
何以故？以脩道得故。 ^584c10

○生生故生者，即是大生生小，生有漏之法也。
生生故不生者，因緣生法，即空即中，心行滅，
言語斷，故不可說也。 ^584c20

○實語是虗語，輔行云：大乘實教本是實語，
以其依語各生見故，故成虗語。 ^584c26

四、觀心：一念九十剎那，一剎那九百生滅。
觀此一生滅，即生即滅，即滅即生。
生即滅故，生即不生，玅空觀也；滅即生故，
滅即不滅，玅假觀也；合即不生不滅，此有相寂滅即無相寂滅，
玅中觀也。觀一剎那中一生滅，即一心三觀，此是廢權玅觀也。
觀一念心即玅三觀，正開前四時三教麤一念心，
即今圓一念心，故一心三觀，於一念心見四種四諦也，此是開權玅觀。 ^584c30

四，二諦境。
○玅勝定經，大藏中不見有。
輔行引云：佛告阿難：自我往昔作多聞士，
共文殊諍二諦義，死墮三塗，經無量劫，
吞熱鐵丸，從地獄出。
值迦葉佛，為我解釋有無二諦。
迦葉佛言：一切諸法皆無定性，汝言有無，是義不然。
一切萬法皆悉空寂，此二諦者，亦有亦無。
汝但知文，不解其義。
第三、記輔行十二卷。 ^584c44

○釋迦值迦葉。四教義云：釋迦菩薩生在迦葉佛所，為補處弟子。
迦葉授記，次當作佛。 ^585a6

○初僧祗。從古釋迦至尸棄佛，初僧祗。
從尸棄至然燈佛，第二阿僧祗。
從燃燈至毗婆尸佛，第三阿僧祗。
五障，謂女身并四惡趣也。
集註云：初阿僧祗離障，且約功能；三祇方離，乃據定位。 ^585a10

○金光明經等。此出隋開皇新金光明經。
○三教並有十地通，乾慧等別歡喜等。 ^585a18

○彼金勝陀羅尼品，涅槃疏云：新金光明經陀羅尼淨地品，
佛為十地菩薩說十篇呪，第十陀羅尼名破金剛山。 ^585a20

○大經二十高貴德王品中云：惡象唯壞臭身，惡知識壞淨身。
惡象壞肉身，惡知識壞法身〔云云〕。 ^585a24

○若作廢權等，正是大經意，追說通教。 ^585a28

○進退不成，輔行云：若依今用，含中二諦，
進退咸美，出不與出，義皆悉成。 ^585a30

○第三記輔行十三卷。 ^585a32

○二十三家。廣弘明集第二十一卷，梁昭明太子解二諦義章，
從南#CB00589;寺慧超至光宅寺敬脫，
有十四法師，自晉安王綱至蕭勱，有九居士，并昭明共二十三人。
四假恐即是四句破假。 ^585a34

○第三記輔行十二卷。 ^585a40

○止觀十力。止觀第七卷下。
○止觀第三記輔行十二卷。 ^585a42

○五百身因出大涅槃三十二卷釋籤第二。
上引證行通別止觀第二記第二記中無。 ^585a44

○見惑如小雲等，輔行云：雲即是障，障除明發，發即開也。
上顯譬見真，下明譬見俗，雲譬見思。 ^585a46

二，正明二諦。
○但點法性等，跨節義說。
唯用圓不思議因緣，全無明是法性。
點法性為真諦，全法性為無明，即無明十二因緣為俗諦。
大經疏云：言諦者，還是審實。
有隨情審實，隨智審實，隨情智審實。
故隨凡隨聖，約真約俗，俱得稱諦。 ^585b4

○俗即百界千如等，謂若事若理，皆以一念為總。
一念無相，即真法性。
無相而相，百界宛然。
故云俗即百界千如。
真即同居一念，即現在一剎那念。
顯示二諦，故要仍顯相異。
如指要鈔詳解中引釋。 ^585b12

○意如前說。前四諦判麤妙文中，止觀中迦羅止觀第十卷上云：
此飜黃頭初教，即藏教也。 ^585b20

所言七重：
○止觀為成理觀等。
輔行云：玄文以圓接通別者，分於教、證、
位、行別故。今止觀不云約證道故，但約觀故。 ^585b24

○兩理之交。藏通偏真理為真諦，別有中實理為真諦，故通別是兩理之交。 ^585b28

○文自為七，不釋止有六科，以第三釋接義中含兩種二諦故。 ^585b30

○章安七二諦疏云：一、世、出世，二、名、無名，
三、實、不實，四、定、不定，五、法、不法，六、燒、不燒，
七、苦、不苦，八、和合。 ^585b32

○總冠諸諦，通冠下七，一一二諦，各有此意。 ^585b36

○名世句世等。大經：云何名世？
男女瓶衣等，是名名世。
四句一偈等，是名名句世。
捲合縛結等，是名縛世。
鳴椎集僧，嚴鼓戒兵等，是名法世。
如望遠人有染衣者，生想執著，言是沙門。
見有結繩橫佩身上，便生念言：是婆羅門。
是名執著世。 ^585b38

○心無顛倒，如實而知。
○燒割死壞等，疏云：若燒若死，此明體法始終。
若割若壞，此明析法始終。
即以兩始為有，兩終皆無。
此之有無，合之為俗，即是複俗。
單指中道非有非無，故無燒割，即第一義。
明上有作無生之真俗，同名為俗。
指下一實諦，而以為真。 ^585b48

○亦是複俗單中。
此中讓下二諦名複中，故且言單。 ^585c10

○既不云即，大品是摩訶衍，本無藏教，
故言既不云即，且證藏教。 ^585c12

○三根不同，止觀云：藏上根，初發心時即能入假；
中根，二僧祗；下根，三僧祗。
通上根，初心聞慧即能；中根，第二地；去下根，七地。 ^585c14

○被會，被字二音讀，此用上聲。
集註第七卷明又云：古明被接不出三義，
以含中為發源，點示為機要，發習為根性。
又云：接聖不接賢，接真不接俗。 ^585c18

○不共般若，大論云：般若有二種：一唯與大菩薩說，二者三乘共說。 ^585c24

○止觀第七記輔行二十九卷。 ^585c26

次別二諦。
○大經三十三悞在三十二。
○多有所關。疏中別有所關。 ^585c30

○大經十五等疏云：皆以生死為世，涅槃為第一義。 ^585c32

○三諦各言趣，即前列一切法趣有、趣空、趣不有不空。 ^585c34

○隨事假。止觀第五下，明三藏經隨事三假，大乘隨理三假。 ^585c36

○止觀第五記輔行二十一卷。 ^585c38

○得二味，益生熟二味也。
止觀第三記輔行十三卷。 ^585c40

○愛論，思惑也。見論，見惑也。
○如判四諦中說，前教行證融不融判，此中只約教判。 ^585c42

○起語見。思益經云：實語是虗，妄生語見。
故輔行云：語謂言教，既不能達語下之旨，名為語見。 ^585c44

○前第二卷中明絕待玅文，初也。 ^585c48

三，正開。
○止觀記輔行第七卷。
○四行說頓，文句云：謂說頓教，逗大根性也。
三行漸初，文句云：即是頓後，次明三藏教也。
此他土漸頓，方等、般若二味有漸頓也。
寂場等，謂華嚴兼別頓後，為法華獨一圓教，
而施鹿苑漸初，方等漸中，般若漸末也。
以一下，轉釋，謂華嚴以別漸兼頓，不能取舍利弗等機，
故歷三漸，至法華方堪授記也。 ^586a4

○明得失，不見般若付財之能者，信解品記云：
付財在法華中，故未說法華前般若時，只可云委業也。
今見法華之玅，方見般若有付財之能，是約法華意往說般若時耳。
若言事相者，則不見法華一代〔云云〕。 ^586a16

○涅槃十四今大經十四卷無此文。
○八不淨：一田園，二種植，三穀帛等。
戒門、事門，即扶律義。
乘門、理門，即談常義。
統紀云：據經合云：如來實不畢竟涅槃，方是談常。
今籤文云：如來畢竟涅槃，此脫實不兩字。 ^586a24

○贖命。四念處云：若別圓有法身慧命，何須贖命？
贖命意在藏通#CB01926;斷之命，令得法身常住也。
玅樂云：抵，吳也。吳手於掌，表勤勤也。 ^586a32

○攝大乘〔云云〕大師時，弘攝論師即有計黎耶依持，故破地師法性依持也。
如止觀第五卷上。 ^586a36

○明十勝相。攝大乘論三卷，無著造，陳真諦譯。
論明十勝相云：一、應知依止勝相。
二、應知勝相。三、應知入勝相。
四、入因果勝相。五、入因果脩差別勝相。
六、於修差別依戒學勝相。
七、此中依心學勝相。
八、此中依慧學勝相。
九、學果寂滅勝相。
十、智差別勝相。 ^586a40

○次生起。天親釋論云：此十義，境界有次第，
正行有次第，果有次第。
由觀此次第，故立十義次第。
若人已了別諸法，因於十二緣生，則得聰慧〔云云〕。 ^586b2

○真諦所譯，即陳朝真諦三藏所譯攝大乘論。
後代諸譯，指唐三藏所譯攝大乘論等。 ^586b8

○一論二譯尚生。
二、計籤第九卷下云：舊譯即立菴摩羅譯，唐三藏譯但立第八。 ^586b10

○新舊兩譯，新譯即唐三藏，舊譯即真諦。 ^586b14

○南北二道，謂相州北道弘地論人計黎耶為依持，相州南道弘地論人計真如為依持。 ^586b16

○止觀第二記悞在第四記。
輔行十六卷。 ^586b18

五，三諦。
○名出瓔珞。仁王瓔珞本業經下卷第五佛母品云：
所謂有諦、無諦、第一義諦。
仁王般若經下卷第七品末云：即證世諦三昧、
真諦三昧、第一義三昧，此三諦三昧是一切三昧王三昧〔云云〕。 ^586b22

○名出勝鬘經云：煩惱二種，謂住地煩惱及起煩惱。
住地有四，謂見一處住地、欲愛住地、色愛住地、有愛住地。
起煩惱起者，剎那心剎那相應，世尊心不相應，無始無明住地。
又云：有二種死，謂分段死、不思議變易死。
分段死，謂虗偽眾生。
變易死，謂阿羅漢、辟支佛、大力菩薩意生身。 ^586b28

○第二云諸比丘等，大經哀歎品文。
○佛言有下，疏云：唱昔四諦。
如來非下，唱今一實，乃至佛性非苦，非諦是實。 ^586b40

○道觀雙流者，謂迴向位人化道，與內行觀雙流也。
止觀第三記輔行十三卷云：今家借用地論教證二道，以消別門。
於中應須先知二意：一、約行，則地前為教，登地為證。
何者？地前仰信，登地現前，豈有證而復隔歷？
二、約說，為地前說，始終屬教。
何者？如云真如為惑所覆，云悉是權施，為入地方便。
入地自證，權門自開，故云初地，即是初住入證道也。 ^586b44

無諦。
○如婆沙毗婆沙六十卷初。
○種種解脫，謂外道計多種解脫也。
能盡惡道苦，謂外道計多種道也。 ^586c10

○四諦下十六行。
輔行十三卷。明。
○不破聖人心中所得涅槃，大論三十一卷云：
破是凡人所著涅槃，不破聖人所得。
何以故？聖人於一切法中不取相故。 ^586c14

○緣無生使無，即滅諦也。
玄籤證釋卷第二
 ^586c18
