
other:: 大佛頂如來密因修證了義諸菩薩萬行首楞嚴經卷第四
author:: 師子林沙門　惟則　會解
author:: 天台山沙門　傳燈圓通疏
orig:: 
○二、對滿慈明，從真起妄，約次而不次，
說三諦，酬三止，以開圓解四：初、疑請二：
初、敘敬。爾時富樓那彌多羅尼子，在大眾中，
即從座起，偏袒右肩，右膝著地，合掌恭敬。 ^761a27

○二、歎述二：初、歎教。
而白佛言：大威德世尊！
善為眾生敷演如來第一義諦。 ^761a29

○二、述請三：初、述俱疑二：初、述己他未曉二：
初、述己未詳。世尊常推說法人中我為第一，
今聞如來微妙法音，猶如聾人逾百步外聆於蚊蚋，
本所不見，何況得聞？
佛雖宣明令我除惑，今猶未詳斯義究竟無疑惑地。 ^761a31

○二、述他得失世尊！
如阿難輩，雖則開悟，習漏未除。
我等會中，登無漏者，雖盡諸漏，今聞如來所說法音，尚紆疑悔。
commentary::  ^761a37

【觧】長水曰：如來藏心，不空不有，即性即相，名第一義。
是佛所證，決定無妄，審實名諦。
吳興曰：聾人聆蚋等，譬小乘根性，遠第一義諦。
雖承如來微妙法音，本不似見，何況真聞。
孤山曰：雖則開悟，習漏未除者，初果已破，見惑思惑全在。
阿難向悟常心，實登圓位，欲汲引小機，
令歸大道，故舉其初果，以為請端也。
資中曰：雖盡諸漏至尚紆疑悔者，羅漢雖斷煩惱障，而所知障在。 ^761a43

【疏】天台曰：經自首卷至下云何自欺尚留觀聽止，
皆依常住真心以開圓解，有兩翻問答：
初對慶喜依常住真心，約不次而次說三諦，
開圓解以答三止竟；今對富那依常住真心，
約次而不次說三諦，開圓解以答三止。
獨對二人而辯者，明三諦三如來藏圓融之理，
非上根利智人而卒莫能問，莫能解也。
蓋阿難多聞第一，善知法相，但惑未全破，
故以不次而次者為說，是以雖為指識精元明，而所破者緣塵分別居多。
富樓那說法第一，善說法相，見思全破，
故以次而不次者為說，是以的指識精能生諸緣者為說。
妄為明覺，即其事也。
交光正脉疏：此下科為審除細惑，說後二藏，
於惑則失之麤，於理則得之偏，大礙圓融，其失非細也。
若夫富那自喻如聾人等者，皆示迹遜辭，
以為眾聲聞之發起，謂二乘空智去佛乘三種第一義諦者遠，
不啻宵壤相懸，本非似見，何況真聞。
又云阿難開悟，習漏未除，羅漢漏盡，而尚紆疑悔者，
亦示謂阿難信行人，久積多聞，恨多聞，
而一聞便悟；我輩法行人，惟務小行，耽小果，而尚懷猶豫。
豈非根有利鈍，而種有熟否乎？
故長水引正理論云：或有於境，智不及愚。
所論凡夫善通三藏，羅漢不識赤鹽，以所知障，障法界理。
羅漢煩惱障輕，故得無漏；所知障重，故尚紆疑悔。
阿難所知障輕，故先開悟；煩惱障重，故未除習漏。
此先哲之知言也，故併錄之。
orig::  ^761b14

○二、述性相俱疑二：初、疑妄之所起。
世尊！若復世間一切根、塵、陰、處、界等，皆如來藏清淨本然，
云何忽生山河大地諸有為相，次第遷流，終而復始？
commentary::  ^761c14

【觧】溫陵曰：清淨則宜無諸相，本然則宜無遷流。
資中曰：從初至第二卷，破心見二執，以顯人空。
從汝猶未明一切浮塵，至第三卷，破陰處界等，以顯法空。
故知前破人法二執，顯空如來藏，今顯不空如來藏。
故富那有此問也。 ^761c20

【疏】天台曰：溫陵清淨則宜無諸相，本然則宜無遷流之釋，與下答文似不相應。
要知富那問意，謂七大既清淨本然，而隨心應量，
方其隨緣之始，且云何忽然而生？
既生矣，云何無有已時，次第遷流，終而復始？
如來下文，答以妄為明覺，正答生起之由。
覺明空昧，相待成搖，明妄非他，覺明為咎，
想愛同結，愛不能止，正答次第遷流，終而復始。
雖然，而意在言外，問昔日而意在于今，
正以圓融三止，絕待妙定，動念即差，無窮生死由之而始，
分別皆謬，三種遷流由之而續。
故如來建言，即以性覺妙明，本覺明妙為問，
末言乃以汝但不隨分別三種相續為誡，
中間又示以妙明不滅不生，合如來藏之方，要使富那全體擔荷此寂照不二之旨。
果能如此，則惟一清淨本然，何生起相續之有哉！
故阿難前請，希更審除微細惑，惑之微細，其意在此。
然此亦與首卷二種根本相照映，性覺妙明，
本覺明妙，菩提涅槃，元清淨體也。
妄為明覺三種相續之因，生死根本也。
前生死根本有二：一、根本，識精是也；一、
枝末，緣塵分別是也。
今亦有二：妄為明覺，即是根本；相續之因，即是枝末。
前斷之之方，則以吾不見時，則以見見之時。
今斷之之方，則以性覺妙明。
本覺明妙，則以妙明。
不滅不生，則以不隨分別。
三種相續，前後相資，始終互用，首楞大定，不在茲乎？
然有從根本而截之者，見見是也。
譬猶伐木，一斷根本，而枝#CB03254;俱枯。
有從枝末而截之者，汝但不隨分別是也。
譬猶劈竹，先開其尾，而乘風皆裂。
是則兩種皆此經妙明不滅不生所觀之境，
而交光獨取八識，而大非六識，何足稱為正脉與知法相哉？
此經具三如來藏，即三諦也。
自初卷至三卷，約不次而次明三如來藏。
四卷約次而不次明三如來藏。
若如資中所說，尚失次第，矧不次乎？
下文更為明之，今且示其大略爾。
昔長水法師問瑘琊禪師：清淨本然，云何忽生山河大地之旨？
瑘琊厲聲曰：清淨本然，云何忽生山河大地？
長水於言下大有省發。
此如善角撲者，借勢為力，使長水機關活人，一撥便轉。
又如楞嚴本多四四成句，而安楞嚴乃三五錯讀，
云：知見立知，即無明本。
知見無見，斯即涅槃。
因有悟入，此如行路人，因蹉路而反得捷經歸家。
此三師者，可謂若九方臯之相馬，略玄黃牡牝，而直標神駿者也。
然經常而緯變，又不可執緯變而為經常，
即文字以顯總持，正今日釋經者事。
若夫以緯變而為經常，則有宗通在，余所不得專也。
orig::  ^761c30

○二、疑大性俱徧。
又如來說：地水火風，本性圓融，周徧法界，湛然常住。
世尊，若地性徧，云何容水？
水性周徧，火則不生。
復云何明水火二性俱徧虗空，不相陵滅？
世尊，地性障礙，空性虗通，云何二俱周徧法界？
而我不知，是義攸往。 ^762b18

○二請開示惟願如來宣流大慈，開我迷雲及諸大眾。
作是語已，五體投地，欽渴如來無上慈誨。
commentary::  ^762b26

【觧】溫陵曰：二問皆躡前四科七大之文，起疑也。
意以性相相違，理事相礙，實常情疑滯，
故致此問，庶獲決通。 ^762b30

【疏】天台曰：此雖問理而實問行，問行而實問惑，乃不隨分別三種相續之一揆。
如曰：汝以生滅之心，相傾相奪於如來藏，
而如來藏隨為色空，周徧法界，非惑乎？
我以不滅不生妙明合如來藏，而如來藏惟妙覺明，
圓照法界，非行乎？
祇此二語，而如來藏能隨染淨緣具，造十法界之理俱明，可謂善乎問答者也。
orig::  ^762b36

○二、許宣三：初、歎法。
爾時，世尊告富樓那及諸會中漏盡無學諸阿羅漢：如來今日普為此會宣勝義中真勝義性。 ^762c2

○二、顯益令汝會中定性聲聞，及諸一切未得二空回向上乘阿羅漢等，
皆獲一乘寂滅場地，真阿練若正修行處。 ^762c4

○三誡聽汝今諦聽，當為汝說。 ^762c8

○三欽承富樓那等，欽佛法音，默然承聽。
commentary::  ^762c10

【觧】溫陵曰：有世俗諦，有勝義諦。
脫俗冥真，超情離妄，世間三有，出世二乘，
以所知心，不能測度，是謂勝義諦中真勝義性。
即下文由覺明以辯真覺，因了發以窮諸妄，
至於山河不復出，水火不相陵，身含十方，
毛現塵剎，皆勝義諦中真勝義性也。
阿練若云：無諠雜。
孤山曰：未得二空者，未得大乘人法二空，亦未得大乘性相二空。
吳興曰：滅場指得果之地，練若指修因之處，
因果所依，皆是實相，故曰寂曰真也。 ^762c12

【疏】天台曰：向開阿難三諦之解，不次中說乎次第。
常住妙明，不動周圓，清淨本然，周徧法界，可謂勝義矣。
下更示以圓融三諦，次第中說乎不次。
性覺妙明，本覺明妙，無三惑憒閙，離二邊喧雜，
是為勝義中真勝義性也，即此為寂滅道場，即此為真阿練若。
今夫行人欲獲一乘正修行處者，宜盡心焉。
特言定性聲聞與回向上乘阿羅漢者，
以聲聞所證，全是業識，執為究竟，故定性不回。
或有雖回而未獲者，亦未知業識為生死之根本。
今聞性覺妙明，本覺明妙，妄為明覺，因明立所，
是令未回者回，已回者知所取舍，皆獲一乘寂滅場地焉。
orig::  ^762c30

○四、正說二：初、答妄之所起三：初、牒所疑直指二：
初、正牒所疑。佛言：富樓那！
如汝所言，清淨本然，云何忽生山河大地？ ^763a4

○二、指說標宗二：初、問聞否。
汝常不聞如來宣說性覺妙明，本覺明妙？
○二答已領富樓那言：唯然，世尊！
我常聞佛宣說斯義。
commentary::  ^763a6

【觧】孤山曰：本亦性也，變其文耳。
以本元自性，既能所雙絕，而寂照互融。
即寂而照曰妙明，即照而寂曰明妙。
寂則三諦俱寂，照則三諦俱照。
只是本性之覺，妙明互融，故作兩句說耳。
吳興曰：性覺本覺，中道之體也。
妙明明妙，空假之用也。
體用不二，空假相即，如來藏性，彷彿在茲。
又若複疎顯妙，當如圓師云：三諦俱寂，三諦俱照。
亦應更云：俱非寂，俱非照。
蓋是文略。然此句義，與前性色真空，性空真色，辭異意同。
上云：忽生山河大地。
下云：無同異中，熾然成異。
即循業發現之謂也。
由當機未悟，故滿慈發起，如來重示。
又前文正明破妄顯真，此下多說從真起妄。
故資中以空不空二藏收之，頗得其旨。
天如補註曰：性覺妙明，本覺明妙，二家之釋皆通。
此蓋佛意，欲顯山河大地，由妄覺生。
故且先標真覺，體用互顯，而初無能所者，以立本也。
下文乃舉真妄二覺，詰其所解，方便勾引，以顯妄覺耳。 ^763a10

【疏】天台曰：性覺妙明，本覺明妙，二師所說，
同顯一義，但是辭異意言。
性覺本覺之體，即是前文所明圓融三諦之理，
舉體寂照雙融，體用不二。
下文如來自顯所合三諦，更不如前別明為有此性本之覺在故也。
交光不知吳興所言俗諦，是性覺中性具妙有，
乃非之云：此中無有俗諦。
又不知諦之與觀，同稱空假中，乃非之云：此非功夫。
又不知有性中本有體用，乃云：此中非涉事用。
此亦法相不明之過也。
大率要知此經所明大定，以大圓覺性為體，
寂照雙融為相，纖情不立為用。
既即此以為性，亦即此以為修。
苟於是而不動寂場，即為菩提，為涅槃；
其或妄為明覺，則為煩惱，為生死，可不慎諸！
然經但言妙明明妙，何嘗言寂照照寂？
而諸師競以寂照釋之。
對曰：蓋明己是照義，照而不寂，明則非妙；
寂而不照，妙則非明。
約義對翻，故知非謬。
言性覺而又言本覺者，謂性中之覺，不加強覺，而本有其覺。
下言性覺必明者，以此。
一離乎性，雖有其覺，便是強覺。
下言妄為明覺者，以此。
交光謂依起信論，前章明心真如門，此下明心生滅門。
此門有二：一、覺義，即所依真理；二、不覺義，即能依無明。
今謂一往似之。
orig::  ^763a42

○二、舉其義令通二：初、如來舉問。
佛言：汝稱覺明，為復性明稱名為覺？
為覺不明稱為明覺？
commentary::  ^763b36

【觧】溫陵曰：促舉前義問之，定其解惑也。
夫汝所謂覺，所謂明，意作何解？
為復性本自明，靈然不昧，故稱之為覺邪？
為復性自不明，用心覺之，故稱之為明覺邪？
靈然不昧者，真覺也。
用心覺之者，妄覺也。
orig::  ^763b40

○二、滿慈繆通富樓那言：若此不明名為覺者，則無所明。
commentary::  ^763b48

【觧】天如補註曰：上文兼舉真妄二覺，以詰富那。
性明者，真覺也。覺不明者，妄覺也。
不明即是無明。若謂覺了無明，稱為明覺，則有能覺與所明矣。
既有能所，非妄而何？
而富那未解詰意，乃以覺不明者為是。
故此答云：若此不明，名為覺者，則無所明。
意謂必有所明，方名為覺。
殊不知纔有所明，即墮明覺。
無窮妄業，由是而生。
故下文云：覺非所明，因明立所。
所既妄立，生汝妄能。
orig::  ^763c2

○三乘繆領正釋二：初、牒領繆結顯。
佛言：若無所明，則無明覺。
有所非覺，無所非明。
無明又非覺，湛明性。
commentary::  ^763c18

【觧】天如補註曰：若無所明，則無明覺者，
如云若得果無所明，則無明覺矣，豈不幸哉。
蓋明覺之妄，由所明起也。
孤山曰：有所非覺者，若有所明，則非真覺。
以真覺之性，離能所故。
無所非明者，若無所明，則無妄明。
以因妄明，立能立所故。
非明之明，指妄明也。
無明又非覺湛明性者，無明即妄明也。
以無覺湛之真明，故曰無明。 ^763c22

【疏】天台曰：近日有師講有所非覺，無所非明，
謂有所固非真覺，即無所亦非真明，乃有無雙遣。
不知此中正遣有所之不暇，何暇為重空之計乎！
故此說甚非也。
orig::  ^763c36

○二、據正義宣示二：初、明眾生迷真故起妄二：
初、起妄因四：初、顯根本無明二：初、總明迷真為妄。
性覺必明，妄為明覺。
commentary::  ^763c44

【觧】吳興曰：本性之覺，必具湛明之性。
以不了，故妄為能明之明，所覺之覺。 ^763c46

【疏】天台曰：又一師解性覺必明，必字同母意。
母必之必，謂性覺必要去明他，則有意有必，故妄為明覺。
此亦曲為穿鑿，非佛本意也。
orig::  ^764a2

○二、別示妄立能所二：初、妄立所。
覺非所明，因明立所。
○二、妄立能所既妄立，生汝妄能。
commentary::  ^764a8

【觧】吳興曰：性覺之體，本非所明，但因妄明，
對能立所，此即因惑立所見之相也。
所見之相既立，能見之相即生，能所同時，前後異說耳。
orig::  ^764a10

○二、明起枝末無明二：初、結細相。
無同異中，熾然成異。
○二、明麤相異彼所異，因異立同，同異發明，因此復立無同無異。
commentary::  ^764a16

【觧】吳興曰：此明所立境界。
後文虗空為同，世界為異者，顯示其相也。
熾然成異等三義，資中以起信論業、轉、
現三細配之，乃至長水等，亦復承用。
洎乎孤山，別以惑性具九界執，執有執空，及取中道三相釋之。
余研此文，竊所不韙。
若論三細，應在因明立所。
所既妄立，生汝妄能。
此三句中，已有三相：明即業相，能即轉相，所即現相。
斯由不生不滅，與生滅和合，非一非異，而分三相。
微而未著，故曰三細。
今文既云熾然成異，又云同異發明，合是六麤境界耳。
況將三細配屬同異等，其義甚迂，不煩敘引。
又若以惑性所具，亦應須在性覺必明，及覺非所明二句中攝。
其猶木具火性，未有燒相。
今熾然發明，豈性具邪？
良由諸師見下文云：如是擾亂，相待生勞，
乃至引起塵勞煩惱等，便謂此中未涉麤事，抑為細惑。
今謂不爾。蓋此經所說，迷真起妄，多是先說無情世界，次說有情因果。
如前文云：晦昧為空，空晦暗中，結暗為色，
色雜妄想，想相為身，聚緣內搖，趣外奔逸等。
又下文明三種相續：先世界，次眾生，後業果耳。
如是若將起信麤細次第對之，則並成顛亂矣。
orig::  ^764a20

○三、總結根本枝末如是擾亂，相待生勞，
勞久發塵，自相渾濁，由是引起塵勞煩惱。
commentary::  ^764b12

【觧】吳興曰：指前因明立所，動雜真性，故曰擾亂。
所既妄立，生汝妄能，即相待生勞，無同異中，
熾然成異等，即勞久發塵，自相渾濁也。
上言勞者，且屬無明。
下云塵勞，正謂見思煩惱。
orig::  ^764b16

○四、單釋枝末情器二：初、無情空界。
起為世界，靜成虗空。
虗空為同？世界為異？
○二、有情、眾生彼無同異，真有為法。
commentary::  ^764b24

【觧】吳興曰：空界屬依，有為屬正。
界是器界，色相差別，故云起云異也。
空是頑空，不動常一，故云靜云同也。
彼指上之辭，真猶實也。
上云無同無異，名濫於理。
今指其體，實有為耳。
何者？眾生正報，兼乎色心。
造作善惡，靡不由此。
以有心性故，非如世界之異。
以有色相故，非如虗空之同。
相待立之，故云無同異也。
然有為之法，實通依正。
既以世界為異，則知別就眾生得名。
如滿慈所問：云何忽生山河大地諸有為相？
豈獨問依而不問正？
故華嚴云：何等名有為法？
所謂三界眾生。況下文云：精研七趣，皆是昏沉諸有為相。
豈非顯以正報名有為邪？
又如文殊云：迷妄有虗空，依空立世界。
想澄成國土，知覺乃眾生。
此與今文三義符合，但空界有先後之異耳。
適時之說，理在不疑。
天如補註曰：此章問答，良有以焉。
前佛舉地水火風空見識，以該萬法，則世界虗空，
眾生業果，皆在其中矣。
惟其談七大之相，則曰如來藏中，循業發現。
談七大之性，則曰周徧圓融，本如來藏。
富那至是未達其循發徧融之義，因此二疑，而興二問。
初問清淨本然，云何忽生山河大地諸有為相等。
清淨本然，即如來藏性也。
山河大地，即世界及虗空也。
諸有為相，即眾生及業果也。
以其未達循發之義，故曰云何忽生。
此四字為要緊問也。
如來遂指性覺之中妄為明覺者論之，而斷之曰因明立所。
此四字為要緊答也。
蓋明即妄明，妄明即無明也。
所即山河大地諸有為相發現之由也。
要而言之，因明立所者，即是因無明而生起世界虗空眾生業果也。
然則循業發現之疑，云何忽生之問，一答俱銷，不勞餘說。
立所以後，雖復隱顯發揚，總別開示，特不過鋪陳世界眾生業果之說，
以終其說耳。今復逐節明之。
因明立所，所既妄立，生汝妄能。
此一節且指無明也。
無同異中，熾然成異至因此復立無同無異。
此一節謂因上無明而成世界虗空及眾生也。
如是擾亂，相待生勞，勞久發塵，自相渾濁者。
上二句重指因明立所等，下二句重指熾然成異等。
塵即世界眾生，由世界眾生而有業果，故復云由是引起塵勞煩惱。
此一節躡括前義，而且隱然示三種之情狀也。
起為世界至真有為法。
乃牒合上文異同等義，而顯示三種之名相矣。
然此猶是總顯，自覺明空昧以後，始別開三節，詳敘三種之相續。
詳敘既終，復云如是三種顛倒相續，皆是覺明明了知性，
因了發相，從妄見生，山河大地諸有為相次第遷流，因此虗妄終而復始者。
此又總結一章答意，以牒示之也。
第二問答，後文別釋。 ^764b28

【疏】天台曰：文自汝稱覺明來，諸師所釋，
無不精到，今復贅以彚解，使經意與諸師釋義，愈加彰顯。
汝稱覺明者，上覺字，指前性覺本覺之覺為問；
下明字，指前明妙妙明之明為問。
為復性明稱名為覺者，謂汝稱覺稱明，
為性體本明，不加明了，獨稱為覺耶？
此性中本有之覺，第一義也。
為覺體本自不明，必加能明之明，以明所覺之覺耶？
此離性強覺，第二門頭事也。
富那乃以第二門者為是，反以第一義為非，
故反難世尊曰：若此不加明而獨稱為覺者，
則無所明，豈真覺哉！
如來因而反責曰：汝謂無所明不名為覺，
殊不知若無所明，則性中之覺，逈然獨脫，
了無能所，故曰則無明覺。
謂無能明之明，所覺之覺，果能如此，豈不幸哉！
蓋有所者非真覺，無所者非妄明，汝之有能明之明，
明其所覺之覺，不過無明而已，無明又非覺湛，明性豈可執為是哉！
性覺必明者，釋上第一義，何故性明稱名為覺，不加能明之明？
蓋性覺之覺，全體發現，未涉乎妄，如前所謂性覺本妙明，
本覺必明妙，何假明之乎！
又釋成第二義，何故覺不明稱為明覺？
蓋一離乎性，覺即不明，而強覺忽生，故加能明之明，以明所覺之覺。
既有能所，非妄而何？
故曰妄為明覺。覺非所明者，又轉釋性覺必明，
以性覺必然自明，故非所明也。
因明立所者，轉釋妄為明覺，以因明而立所故也。
惟其所相當情，真覺即隱，真覺既隱，妄情則立，
無窮生死，因之而始，故曰所既妄立，生汝妄能，
無同異中，熾然成異。
自上文富那所答，若此不明來，皆如來展轉釋成真妄二義。
至因明立所一句，為真源之末，妄流之始，
清淨本然，云何忽生不在茲乎？
故此一句，為一經所詮。
楞嚴大定大主意，不徒為眾生昔日生妄之始，
正為今時修定者破妄之功，學者誠宜於此常明心以照性。
見性者，雖事乎修，莫非全性以起修，全修而在性，
法爾絕能所，離待對，如所謂性覺妙明，
本覺明妙，何妄之有哉？
吳興以明能所三字，配業轉現三細，余深是之。
近閱交光正脉疏云：此惟三細中之前二，尚缺第三。
舊解三細，全該轉現顛倒，今解順序，惟是業轉二相，首二句即業相自證分也。
蓋上文明覺二字，明為能明之妄明，覺為所明之妄覺，
雖能所皆妄，俱屬無明，而尅體分別，但能明之妄明，
是為無明，而所明之妄覺，即此科業相，
在上科但是帶言，非本位也云云。
余謂此師釋經，獨於相宗最為精熟，但今對起信論，
三細六麤，終帶是非之心，故多牽強，謂妄為明覺，
明字但屬起信，無明不覺，故未是業相。
不知妄為明覺一句，已具無明及與二種細相，
蓋妄之一字，已是起信，不如實知真如法一，
故不覺心起，而有其念，既有此瞥然不覺之念，
故強用能明之心，以明不覺之覺，故曰妄為明覺。
則明之一字，已是業相，起信所謂以依不覺故心動，
說名為業，心動豈非明乎？
覺之一字即是現相，起信所謂以依能見故，
境界妄現，離見則無境界。
今文如來又釋成上義，云覺非所明等。
覺非所明一句，釋性覺必明，無能所也。
因明立所，釋因無明不覺，心動生所相也。
所既妄立，生汝妄能者，上句結上所覺境界相，下句生下轉相。
起信所謂以依動故能見，不動則無見。
經文先明所見境界相，而後說能見相者，明因所彰能也。
上明之一字為業相，雖說為能，妄相猶細。
至於所既妄立，則能相逾彰。
但此三相，說雖次第，生在一時，如一念心，
初生即滅，兩間名住，一剎那間，三相具足。
起信從義便故，初業，次轉，次現。
今經從文勢故，先現，次轉。
吳興約義釋文，故似顛倒，讀者無以文害意可也。
此中既具三相，則交光謂無同異中熾然成異，
屬起信境界現相，亦非不知此文前後傳釋互為博換。
若以此方作文體式比之，承上章而來，
此為嗟嘆之辭，加嗚呼二字，博換而下，自然顯煥。
如云：性覺必明，妄為明覺，所既妄立，生汝妄能。
嗚呼！無同異中熾然成異矣。
不如此看，則文勢孤起，無有接續，何以成貫華之妙乎？
但古人見有熾然二字，故不許釋作細相。
交光既許為現相，豈不許上之二相乎？
但境界現相似亦有麤細之分，如論既以此為三細矣，
而轉下六麤云：以有境界緣故，復生六種相。
云何為六？一者、智相，依於境界，心起分別愛與不愛故；
二者、相續相，依於智故，生其苦樂，覺心起念，相應不斷故。
三者執取相，依於相續，緣念境界，住持苦樂，心起著故。
四者計名字相，依於妄執分別，假名言相故。
此之四麤，非今經依世界相續，立眾生相續乎？
五者起業相，依於名字，尋名取著，造種種業故。
六者業繫苦相，以依業受報，不自在故。
此之二麤，豈非今經業果相續乎？
蓋細麤境界之相，如一念夢心，栩栩百年，
苦樂憂喜，萬狀頓具，是則熾然成異之後，
而麤境隨立，異彼所異，因異立同是也。
麤境既彰，六麤由之以生，同異發明，因此復立無同無異是也。
下如是擾亂，相待生勞，結成上妄為明覺，
因明立所，所既妄立，生汝妄能，無明不覺生，三細是也。
勞久發塵，自相渾濁，由是引起塵勞煩惱，
結成上異彼所異，因異立同，同異發明，
因此復立無同無異境界為緣長，六麤是也。
下起為世界，靜成虗空等，又退去三細，
單釋成上麤現相，與六麤中同異無同異之相，
暗指上無同異為真如無為法，極是分明。
大率自性覺妙明來，凡有九節文，猶堪輿家輪風水法相似。
若是好地，自然先結胚胎，五行博換得好，并有回龍顧祖之勢。
善堪輿者，正在無中取有，有中取無，窩突鉗乳，
其狀千出，而應變無窮。
無中取有，喻返妄以歸真；有中取無，喻以真而破妄。
下云：我以妙明不滅不生，合如來藏。
汝但不隨分別三種相續，皆產法王之真穴，俗眼凡師所不得擬也。
orig::  ^765a20

○二、感妄果二：初、別示果相三：初、世界相續二：
初、釋相二：初、釋相二：初、正示二：初、成四大。
覺明空昧，相待成搖，故有風輪執持世界。
因空生搖，堅明立礙。
彼金寶者，明覺立堅，故有金輪保持國土。
堅覺寶成，搖明風出，風金相摩，故有火光為變化性。
寶明生潤，火光上蒸，故有水輪含十方界。 ^766b22

○二、成諸相火騰水降，交發立堅，濕為巨海，乾為洲潬。
以是義故，彼大海中火光常起，彼洲潬中江河常注。
水勢劣火結為高山，是故山石擊則成焰，融則成水。
土勢劣水抽為草木，是故林藪遇燒成土，因絞成水。 ^766b28

○二、總顯交妄發生，遞相為種。 ^766b36

○二、結示以是因緣，世界相續。
commentary::  ^766b38

【觧】溫陵曰：萬法自五行變起，五行由妄覺發生。
故世界起始，肇於覺明，而依風金火水，以生成萬物也。
真覺妙空，本非明昧。
由妄為明覺，遂有昧空。
明昧相傾，則不覺心動，故曰覺明。
空昧相待成搖，故有風輪。
世界最下，依風輪住，故曰執持世界。
因空生搖等者，因空昧動念，覺明堅執，而立礙感金也。
大地最下，依金輪起，故曰保持國土。
土水生木，木土生金，金木生火，火金生水，水火生土。
世界初由覺明發識為水，空昧結色為土，
相待成搖，為風為木，即土水生木也。
又因空昧之土，生搖為木，而堅明立礙，即木土生金也。
餘文甚明。土繇水火所生，若子受父母氣分，
故海中火起，潭中水注也。
五行以我尅為妻，夫劣，然後陰陽和而生子。
故水劣火為山，土劣水為木。
#CB08504;融明水火氣分，燒絞明土水氣分也。
此世界相續之繇也。
孤山曰：四輪持世，其實土輪、金輪、水輪、風輪也。
此不言土者，土與金同是土性，俱屬地大。
故此但言四大，則已攝四輪矣。
然此四大，風金則繇妄心而起，火水復繇風金而起。
或曰：愛心外感於水者，則違經文。
遞相為種者，如覺明空昧，相待成搖，為風輪種；
因搖立礙，為金輪種；風金相摩，為火大種；
金火復為水大種；火水又為海洲種；水土復為草木種。
應了此諸妄法，於一真性，如空中華，華處空處，本無有異。
故觀妄具，惟見真具。
具無具相，彼此誰名？
世界相續既然，下二相續，其旨亦爾。
吳興曰：俱舍論謂諸有情業增上力，先於最下，
依止虗空，有風輪生。
風輪之上，次有水輪。
水輪之上，方有金輪。
謂諸有情業增上力，起大雲雨，澍風輪上，
滴如車軸，積水成輪。
復有別風，搏擊此水，上結成金。
此與彼異者，彼約安立世界，自下升上，以成其次。
此約生起世界，繇內感外，以成其次。
然大小義別，不須會通。 ^766b40

【疏】天台曰：三種相續而始於世界者，界為眾生之所安立，必有界而後有生也。
業果居後者，業為眾生所造故也。
然眾生生死之大患，雖同本於昏動，而細能所又以昏為之始，
如曰妄為明覺，豈非因昏而生強覺之明乎！
麤能所以動為之始，如曰覺明空昧，相待成搖，豈非因動而生世界乎！
故反妄歸真者，莫先於止觀，止觀莫先於性體。
能悟性體明靜，則止觀不勞施設而後成，即昏動亦不煩肯綮而後滅。
前云性覺妙明，本覺明妙，暗相照暎，此文不可不知也。
初世界中，溫陵之釋中理，而或者非之。
大率要知吾宗與儒宗，論性理有收有簡。
收之，則本同而末異。
本同者，以其皆談心性也；末異者，為教有所不同也。
簡之，則本異而末同。
本異有二：如論一真法性之原，吾宗則云：
含生本有心性，稱為性覺妙明，本覺明妙，
清淨本然，周徧法界。
而儒宗但云：天命之謂性。
至於明德之釋，亦但云：人之所得乎天而已，未嘗一言性具乎天。
此之所以為異一也。
論天地人物生起之由，儒宗則云：無極生太極，
太極生兩儀，兩儀生四象，四象生八卦，兩儀即天地。
乃云：天之生物，惟人最靈。
言天生乎人，不言天地陰陽，悉由人心之所生可知矣。
吾宗如此經所明，則云：性覺必明，妄為明覺等云云。
又云：晦昧為空，空晦暗中，結暗為色。
至於今文，明世界生起之由，乃云：覺明空昧，相待成搖等云云。
則天地陰陽，五行萬物，悉由吾妙明心性一念，
俄然晦昧之所生，此之所以為異者二也。
末同者，自有天地以來，則五行陰陽具東西，
為教雖不同，物理之論能異乎哉？
如云晦昧為空，空晦暗中，結暗為色，豈非無極而太極，而兩儀乎？
色雜妄想，想相為身，豈非中間為人，雜乎萬類乎？
至於五行相生之理，與今文大同；相尅之理，又與滿慈第二問大同。
故凡為釋經之師，於他宗同異處，悉須甄別分明，
宜揀則揀，宜收則收，俾後學知所適從。
如溫陵師釋今文，約五行生尅而論在末同，亦自有理。
若釋法華，以八卦論八方成佛之號，則謬矣。
交光疏謂不合以外教相濫，余謂此師分別太重，恐無足以服物論也。
orig::  ^767a6

○二、眾生相續二：初、釋相二：初、總成六入。
復次，富樓那！明妄非他，覺明為咎。
所妄既立，明理不踰。
以是因緣，聽不出聲，見不超色，色、香、味、
觸六妄成就，由是分開見、覺、聞、知。 ^767b32

○二、別成四生三：初、總標四生。
同業相纏，合離成化。
commentary::  ^767b36

【觧】吳興曰：明妄，即妄明也。
非他者，言此妄明之體，更非他法所成，
全是真覺，起於妄明，而為過咎。
覺明為咎，已是妄能，故今但言所妄既立，即前文云因明立所。
由妄明之性，非局而局，故曰明理不踰，
聽不出聲等，示不踰之相也。
下文云：元依一精明，分成六和合。
溫陵曰：真明妙理，本無能所，元一圓融，清淨寶覺。
由所妄既立，遂成隔礙，故明理不踰。
以不踰故，聽見六根，於是妄局；色香六塵，
於是妄染；覺知六識，於是妄分；根塵識三為業性，
故發起妄業，於是同業相纏，合離成化。
此六道四生之始也。
同業，即胎卵類，因父母己三者業同，故相纏著而有生。
合離，即濕化類，不因父母，但由己業。
或合濕而成形，即蠢蝡也；或離異而託化，如天獄鬼等類也。 ^767b38

【疏】天台曰：明妄非他，明之一字，正指當章眾生相續六受用根，
各有見色聞聲之妄明，故曰明妄。
非他者，循流以遡源，一以無明中覺明為之本，由是從妄而出流。
所謂因明立所，所既妄立，生汝妄能，故曰所妄既立，
明理不踰，此原細能所之相也。
以是因緣者，泛而言之，猶云以此之故；
的而言之，有多因緣：始則無明為因，明覺為緣；
次則能明為因，所覺為緣；又次則所妄為因，明理為緣。
雖通三釋，正在後之一種，故曰以是因緣，
聽不出聲，見不超色。
何故如此？故釋出所以云：色香味觸六妄成就，由是分開見覺聞知。
蓋麤能所從細能所，根本上影互出來。
前文余釋現相，麤細雖分前後，所相其實同時，正在乎此。
然須了知此經了義，凡談一事，莫不原始要終而說。
如此文正明眾生相續，雖談過去，而正在方今目前。
故下文明四生之始，即云同業相纏，合離成化，
若專無始，豈有業哉！
故環師云：以不踰故，聽見六根於是妄局，
色香六塵於是妄染，覺知六識於是妄分云云。
蓋順界三文勢，故為此說。
豈有不知先所後能，而交光乃非之，生起顛倒？
過矣！過矣！
orig::  ^767c18

○二、別示胎生二：初、攬塵起惑。
見明色發，明見想成。
異見成憎，同想成愛。
○二、由感受生流愛為種，納想為胎，交#CB17554;發生，
吸引同業，故有因緣生羯羅藍、遏蒲曇等。 ^768a10

○三、總明四類胎卵濕化，隨其所應。
卵惟想生，胎因情有。
濕以合感，化以離應。
情想合離，更相變易。
所有受業，逐其飛沉。 ^768a14

○二、結示以是因緣，眾生相續。
commentary::  ^768a18

【觧】孤山曰：妄心見妄境，故云見明色發，即於中陰見其父母也。
明見想成者，依妄境起妄惑也。
異見，謂父是所憎境。
同想，謂母是所愛境。
女子託胎反此。流愛為種者，注愛於母，識託其中。
故涅槃明十二因緣，無明有二：一、潤業無明，謂過去煩惱也。
二、潤生無明，即託胎時，於父母起憎愛也。
納想為胎者，有福之人，想其母胎，如華林殿堂。
薄福之者，惟棘樹圊廁。
交遘發生，謂男女會合，染心成就。
吸引同業，謂吸引過去同業而入胎也。
俱舍明胎中，凡有五位：一七名羯剌藍，此云凝滑。
二七名頞部曇，此云皰，狀如瘡皰。
三七名閉尸，此云輭肉。
四七名徤南，此云堅肉。
五七名鉢羅奢佉，此云形位。
今略舉前二，等取餘三。
溫陵曰：四生之類，卵應於想，胎應於情，
濕應於合，化應於離，故曰隨其所應也。
亂思曰想，結愛曰情，氣附曰合，合濕而生也。
形遁曰離，離此生彼也。
情想合離，有生皆具。
此以多分言之，卵生居首者，想念初動，
情愛後起，又兼胎濕化故也。
此文論想，乃內分染想，非外分淨想。
論化，乃轉蛻業化，非意生妙化也。
情想合離，更相變易者，或情變為想，合變為離，無定業也。
卵易為胎，濕易為化，無定質也。
故所受業報，或升或沉，無定趣也。
此眾生相續之由也。 ^768a20

【疏】天台曰：見明色發，孤山師謂妄心見妄境，即於中陰見其父母。
此雖在今日，不異昔時，境在先而見在後。
蓋言見之明，因父母交感之色而發之也。
明見想成，謂依妄境起妄惑。
妄惑，即下異見同想，憎境愛境也。
餘如文。
orig::  ^768b16

○三、業果相續二：初、釋相二：初、別示三：
初、欲食果。富樓那！
想愛同結，愛不能離，則諸世間父母子孫相生不斷，是等則以欲貪為本。 ^768b26

○二、殺貪果貪愛同滋，貪不能止。
則諸世間，卵化濕胎，隨力強弱，遞相吞食。
是等則以殺貪為本。 ^768b28

○三、盜貪果以人食羊，羊死為人，人死為羊，
如是乃至十生之類，死死生生，互來相噉，
惡業俱生，窮未來際，是等則以盜貪為本。
commentary::  ^768b32

【觧】吳興曰：欲貪通乎四生，今正約胎生言之。
又胎生復通，今多就人倫辯之，以其易見故也。
以強殺弱，因食成貪，不滋口腹，則屬瞋恚。
以人食羊下。問：此與殺貪何異？
答：殺貪未論，酬償先債。
今約過去，於身命財，非理而取，故互來相噉，以責其盜也。
溫陵曰：不與而取曰盜，又陰取曰盜。
以人食羊，不與取也。
羊死為人，互來相噉，陰取也。
世間相噉，皆盜貪也。
婬、殺、盜三，為業果根本。 ^768b38

【疏】天台曰：論輪迴三界之業，有定散白黑之不同。
今業果中，惟論散而不論定，論黑而不論白於黑業，
論身三而不論口意於盜貪，論食盜而不論財盜。
竊原如來為人之意，有二深故焉：一為當時與末世，
聞是經者多士君子，財盜易戒而食盜難持。
且以盜財為士君子之羞，而食生噉肉，
稟法於先王，蠢蠢之物，相應為吾口奉者也，又烏足戒！
不知形殊而生不殊，六道輪環，互為高下，
以人食羊，羊死為人，人死為羊，如是乃至十生之類，
死死生生，互來相噉，惡業俱生，窮未來際。
是則不徒為一日之羞而有生生之耻，
不與之食而強取為食，盜莫大焉。
具信君子，宜早戒也。
一以截流當遏其源，蓋盜貪之本而資始乎殺，殺貪之本又資始乎欲。
何也？蓋欲貪之本，固為想愛同結，愛不能離，
則諸世間父母子孫，相生不斷矣。
孰不知貪愛同滋，貪不能止，又為諸世間卵化濕胎，
隨力強弱，遞相吞食之殺資焉。
又為以人食羊，羊死為人等之盜資焉。
故欲修寂定，出三界者，莫先於戒盜貪，
戒盜貪莫先於戒殺貪，戒殺貪又莫先於絕欲貪。
故欲貪而特云愛不能離，殺貪而特云貪不能止。
故能離愛而止貪，則定業、散業、白業不足持，
且將逆彼無始織妄業，流入於如來妙莊嚴海矣。
經之深故，不在是乎！
orig::  ^768c6

○二、總顯汝負我命，我還汝債，以是因緣，
經百千劫，常在生死。
汝愛我心，我憐汝色，以是因緣，經百千劫，常在纏縛。 ^769a4

○二、結示惟殺、盜、婬三為根本，以是因緣，業果相續。
commentary::  ^769a8

【觧】溫陵曰：上明業果之本，此明相續之由。
負債，殺盜由也。愛憐，欲貪由也。
惟殺下，結顯也。天如補註曰：命債二句，文義互見。
如云：汝負我命，汝還我命。
我負汝債，我還汝債。
愛憐二句，亦應互見。
此即相續之由也。 ^769a10

【疏】天台曰：總顯應有三段：一，殺；二，盜；三，欲。
省文影互，故合殺盜為一股，以成對偶之便。
且生死纏縛，偶外無奇，說者當以意衍可也。
orig::  ^769a20

○二、總結元由富樓那！
如是三種顛倒相續，皆是覺明。
明了知性，因了發相，從妄見生。
山河大地諸有為相，次第遷流。
因此虗妄，終而復始。
commentary::  ^769a26

【觧】溫陵曰：總牒前文，結答世界眾生業果，皆覺明為咎也。
覺明，明了知性，即妄為明覺者也。
了發相，即因明立所者也。
妄見，即生汝妄能者也。
此虗妄，指覺明也。
前問：云何忽生山河大地，至終而復始。
此全牒其辭，而指覺明以答也。 ^769a32

【疏】天台曰：三種相續生起之由，有世界而後有眾生，
有眾生而後有業果，其來舊矣。
然前之二種，皆原根本；後之一種，惟論枝末。
豈非前二雖分前後，實無前後乎？
但有無始生起之相，中間生起之相，未來無窮生起之相。
無始生起，已如經說；中間之相，且論劫初。
三災之後，世界空洞無物，是為空劫起世。
經云：自過去莊嚴劫壞空之後，至今賢劫初成時，
光音天空中布金色雲，徧覆梵天，注大洪雨，
猶如車軸積風輪上，結為水輪，增長至天住界。
雨斷水退，有大風起，吹水生沫，擲置空中，作梵天宮殿七間成。
水復退下，如前風起，吹擲水沫，成魔羅波旬宮殿。
次造它化自在天，展轉至夜摩天宮殿。
水復退下，大風吹沫，造須彌山，四寶所成。
復吹水沫，造三十三天七寶宮殿。
復於山腹，造四天王宮，及日月宮天七寶宮殿，及造空居夜叉頗梨宮殿。
又於須彌四面，作修羅城，七寶莊嚴。
又吹水沫，作七金山，四大洲，八萬小洲，
周匝安置小輪迴山，金剛所成。
如是大風，吹掘大地，漸漸深入，置大水聚，
成七香水海，及大醎水海。
又於地下，造閻摩羅宮殿，地獄住處。
如是三千世界，一時同成。
此外更造大輪迴山，包裹此大千界。
其中六欲須彌日月四洲，乃至小鐵圍山，各有萬億。
此約經歷二十增減次第而成。
今經明生起之根本，由於覺明空昧，相待生搖等，
交妄發生，遞相為種，故本詳而末略。
彼經明生起之枝末，但云光音布雲，大風吹沫，故本略而末詳。
要須二經參互而看，不獨得世界生起本末之詳，
抑以知無情依報，悉由眾生無明變造，
心外無法，華處全空矣。 ^769a42

○長阿含經云：過去劫壞，一切有情久集光音天中。
天眾既多，居處迫窄，諸福減者，應下居世間。
最初一天子從光音沒，來生大梵宮殿之中，是為梵王。
經一增一減，念言：無有梵子來生我處。
時光音天來生梵世者，為梵輔天。
復有來生梵世者，名梵眾天。
漸漸下生六欲諸天人趣。
時光音諸天福盡來下，化生為人。
或樂觀新地者，光明遠照，飛行自在，無有男女之相，
眾共生故，故名眾生。
地涌甘泉，味如酥蜜，以指試嘗，遂生味著，失其神足及以身光。
世間大闇，黑風吹海，飄出日月，置須彌山腹，照四天下。
時諸人輩見出則喜，見入則懼。
自茲之後，乃有晝夜、晦朔、春秋、歲數，終而復始。
由耽地味，顏色麤悴。
地味既隱，乃生林藤。
樓炭經云：兩枝蒲萄，復共耽食。
林藤復隱，便生自然秔稻，無有穅#CB00712;，備眾美味。
此食稍麤，殘穢在身，為欲蠲除，便生二道，成男女根。
情欲多者，便為女人。
宿習力故，便生婬欲，夫妻共住。
光音諸天後來生者，入母胎中，遂有胎生。
此為劫初眾生生起之由。
先化生而後胎生，計此尚未有卵、濕二生，以業果未成故也。 ^769b48

○又云：是時先造瞻婆大城，乃至一切城郭自然秔稻，
朝刈暮熟，刈後隨生，米長四寸。
時眾生并取二日糧，乃至取五日糧，漸生穅#CB00712;。
刈已不生，眾懷憂惱，各封田宅，造作田種。
其後多有盜他田稻，便相拳鬬，無能決者。
議立一平等王，賞善罰惡，便有刀仗殺戮，
眾共供給，號剎帝此云田主。
自後諸王以此為首。
時閻浮提天下富樂安隱，八萬郡國人民聚落，
鷄鳴相聞，無有病患，大寒大熱，正行十善，
正法治國，人民愛敬，壽極大久。
此為劫初業果生起之由。
計此時雖有三業，論婬，婬猶未熾；論殺，
雖有刀仗殺戮，但誅無道，未甞屠割生靈；
論盜，雖有盜他田稻，未甞有盜名器、盜財帛與盜噉血肉也。
人壽八萬四千歲，身長八丈，百年減一年，
身減一寸，減至人壽二萬歲，始入劫濁。
四濁熾盛，聚在此時。
是則今經所說三種相續，前二雖原無始，後一正在方今。
蓋釋迦出，當減劫壽百歲時，對機說法，不得不然。
是以眾生相續，極言四生六道。
業果相續，極言人畜相食。
然雖今日，不異當時。
故根本枝末二種煩惱，生則與之俱生，滅則與之俱滅。
生生不離，劫劫同住。
前滿慈問清淨本然，云何忽生者，乃求原其生生之本。
又問次第迁流，終而復始者，乃求原其生生之末。
蓋末以根生，根以末養。
故伐樹有二道焉。
披其枝者傷其心，刳盡其枝，則根無所養。
搖其根者損其幹，盡伐其根，則枝無所生。
故業歸元者，莫先於斷三業，莫大於絕三細。
三業斷，則善果不復續。
三細絕，則眾生世界不復聯。
所謂一人發真歸元，十方虗空悉皆銷殞。
何況空中所有國土諸有為相，而不振裂耶。
orig::  ^769c38

○二、明如來證真故無妄二：初、領義起疑。
富樓那言：若此妙覺本妙覺明，與如來心不增不減，無狀忽生山河大地諸有為相。
如來今得妙空明覺，山河大地有為習漏何當復生？
commentary::  ^770a46

【觧】溫陵曰：眾生覺體，與佛無別。
無端忽生諸有為相，則如來既證空覺，何時復生諸有耶？
此固常情所惑，故富樓那特反難也。
孤山曰：無狀，猶言無故也。 ^770b4

【疏】天台曰：若此妙覺，指眾生本有常住真心也。
本妙覺明者，蓋言眾生常住真心，稱妙稱覺，
乃本來妙，本來覺，本來明，不假修證，即前性覺妙明，本覺明妙也。
與如來心，指果上所證本妙本明常住真心也。
謂此心在諸佛亦不增，在眾生亦不減，平等無差者也。
滿慈先立此句，以為反難之本，意謂在眾生之不減，
既無狀而忽生，在如來今得妙空明覺之不增者，山河大地何當復生乎？
此之問意，要顯成佛法門，悟修證三門，缺一不可。
曷為悟門？前見道分是也。
曷為修證門？後修道分與證道分是也。
下如來答中，凡有四喻，前二顯開悟義，
後二顯修證義，文昭昭矣。
滿慈見如來開圓解將竟，預為大眾於修門聊通一線，故有是問焉。
交光正脉疏謂此問全同圓覺金剛藏章，
均是執眾生因性之有始，而疑如來果德之有終。
至釋下答文云：今合不生不變，皆惟且破後一有終之疑。
以後文另起何因有妄之問，方破前一，
勿至混濫，反誣經之重繁也。
若果如所釋，則顯如來與滿慈問答有不相應之過。
以滿慈既問其二，如來但答其一，豈非問處則剩，答處則欠？
直待滿慈再問何因，而如來方答其始，又彰如來大師王搏獸有賈餘勇之愆矣。
大凡問處，要在答處究其根因。
即如金剛藏章，如來先截其問端云：未出輪迴而辯圓覺，
彼圓覺性即同流轉，若免輪迴，無有是處。
則知兩處答文，空華、幻翳、銷金等意，莫不大同也。
orig::  ^770b12

○二、舉喻答釋二：初、別明妄因妄果其體本真二：
初、迷方喻妄因本空二：初、別喻二：初、別喻二：
初、喻迷因無本。佛告富樓那：譬如迷人，
於一聚落，惑南為北。
此迷為復因迷而有？
因悟所出？富樓那言：如是迷人，亦不因迷，又不因悟。
何以故？迷本無根，云何因迷？
悟非生迷，云何因悟？ ^770c14

○二喻覺不生迷。
佛言：彼之迷人正在迷時，倐有悟人指示令悟。
富樓那！於意云何？
此人縱迷，於此聚落更生迷不？
不也，世尊！ ^770c20

○二總合富樓那，十方如來，亦復如是。
此迷無本，性畢竟空。
昔本無迷，似有迷覺。
覺迷迷滅，覺不生迷。
commentary::  ^770c24

【觧】天如補註曰：昔本無迷，似有迷覺，謂本無有迷，
亦無有覺，覺即悟也。
然今既因迷而得悟，則似有覺迷之覺矣。
覺乃始覺也，覺至始本不異，惟一妙覺，
則不復生迷，此顯既覺不迷也。
orig::  ^770c30

○二、空華喻妄果非有二：初、喻妄果元空。
亦如翳人見空中華，翳病若除，華於空滅。
忽有愚人於彼空華所滅空地，待華更生。
汝觀是人為愚為慧？
富樓那言：空元無華，妄見生滅。
見華滅空，已是顛倒。
敕令更出，斯實狂癡。
云何更名如是狂人為愚為慧？ ^770c38

○二、明印合結責。
佛言：如汝所解，云何問言：諸佛如來妙覺明空，何當更出山河大地？
commentary::  ^770c46

【疏】溫陵曰：翳喻妄見，華喻山河，空華滅地喻妙空明覺。
佛言下，謂既了所喻，何復前疑。
orig::  ^771a2

○二、總明真智真斷不重起妄二：初、以金#CB01926;喻。
又如金鑛雜於精金，其金一純，更不成雜。
如木成 #CB01926;，不重為木。 ^771a6

○二以智斷合諸佛如來菩提涅槃，亦復如是。
commentary::  ^771a8

【觧】溫陵曰：金喻菩提，果覺無變。
#CB01926;喻涅槃，果德無生。
果至無變無生，則習漏不生可知矣。
前以聚落喻既覺不迷，復以空華喻妙空無習。
然四喻之意，前二明昔本無迷，迷由妄起。
後金#CB01926;二喻，明習漏妄緣，證乃永斷。
若但舉前二，恐謂妄不妨真，惑能自滅，成撥無執。
但舉後二，恐謂覺本非淨，性本有生，成雜染見。
所以四喻兼舉，使知迷悟雖妄，而不廢修證也。
天如補註曰：此卷之初，富那有二問：一問清淨本然，何生諸相。
二問四大各徧，云何相容。
此下答第二問也。 ^771a10

【疏】天台曰：溫陵釋四喻之意，說得極好。
只須將此意以釋修證二字，圓義自顯，
固不當修性抗分，有乖大定之旨。
然此四喻，前二意在修證，先須開悟；後二意在開悟，必當修證。
要知眾生但有性具之德，故山河大地而無始忽生；
諸佛兼有修證之功，故一成正覺而不復生死輪迴。
又前二喻有虗有實，後二喻有真有妄。
第一喻方實而迷虗，如虗空無背面，何有南北東西？
有之者，人情之所計也。
以是而言，迷悟皆情，非理也。
然而空雖無方，而方體則實可喻；性雖離名相，而理體不無。
迷虗故，忘之即遣；理實故，體之即神。
第二喻華虗而空實，如晴明空，本無有華。
有之者，瞪以發勞，無翳為翳，使之然也。
以是而言，去留皆情，非理也。
然而空雖無華，而空體則實可喻；心雖無生死，而妙性非虗。
華幻故，知之即離；理實故，觸事而真。
是以能了二喻之意，則當下銷鎔，不煩施設。
天真獨朗，凡聖情空。
第有無始習氣，若陰雲之蔽日，去而復來。
曠劫業緣，如濁霧之霾空，散而又聚。
非假夫鍛鍊之功，燒然之力，煩惱何由而截，生死何由而斷。
故又有後二喻焉。
言有真有妄者，以初喻為言，則金真而鑛妄。
以後喻為言，則#CB01926;真而木妄。
金真所以體堅而不變，木妄所以棄其生理之蔓延。
一喻智德，一喻斷德。
故曰菩提涅槃，亦復如是。
更當以溫陵之意而融通之，使悟鑛木之妄，
了無實體，同彼迷情華翳。
金#CB01926;之真，本自凝常，同彼方體晴空。
是則四喻所結，雖云覺不生迷，華不復生，
與夫金鈍不雜，#CB01926;斷不生，
而言外之意，又正在覺迷除翳，銷金然木。
豈非一期問答，不徒重乎開悟，要必一翻修證，方為了手乎。
故慶喜前翻問修，而如來乃答乎性。
滿慈此中問性，而如來乃答乎修。
開悟修證之意，了然可別矣。
orig::  ^771a30

○二、答大性俱遍二：初、正答前問二：初、牒疑問。
富樓那！又汝問言：地、水、火、風本性圓融，周徧法界。
疑水、火性不相陵滅。
又徵虗空及諸大地俱徧法界，不合相容。 ^771b44

○二、正答釋二：初、約喻略釋二：初、舉喻推徵二：
初、舉喻顯相容二：初、總示。
富樓那！譬如虗空，體非群相，而不拒彼諸相發揮。
commentary::  ^771b48

【觧】吳興曰：譬前如來藏性，本非七大，而不拒彼七大發生。 ^771c4

【疏】天台曰：一經大旨，不出見道而後修道。
見道分中，不外二種根本；修道分中，不外二決定義。
今見道分前云清淨本然，即二根本：菩提、
涅槃，元清淨體，隨眾生心，應所知量，即能生諸緣。
反是，則見見非見，隨淨緣生佛法界也。
滿慈第一問清淨本然，云何忽生，正問能生諸緣生起之相，
云何而忽生之耶？
如來答以妄為明覺等。
則知清淨本然，不必高推曠劫；云何忽生，不必遠咎當時。
即吾曹念念之間，皆是物也。
第二問疑水火性不相凌滅等。
觀下答意，亦正欲顯向說清淨本然，能生諸緣，不變隨緣。
隨緣不變之旨，凡開二義：一、隨染緣不變；
二、隨淨緣不變。故知滿慈雖問隨染不變，
而正意欲如來明隨淨不變，以顯圓融三止，
合圓融三諦，了開圓解一段公案爾。
文中，先喻，次法。喻有二：一、不拒喻，喻不變隨緣；
二、各現喻，喻隨緣不變合法。
不拒中，則先喻後法；各現中，則先法後喻。
皆傍合，非正合也。
orig::  ^771c8

○二別示所以者何？
富樓那，彼太虗空，日照則明，雲屯則暗，
風搖則動，霽澄則清，氣凝則濁，土積成霾，水澄成映。 ^771c42

○二、推徵示虗妄三：初、徵。
於意云何？如是殊方諸有為相，為因彼生？
為復空有？ ^771c46

○二難若彼所生。
富樓那！且日照時既是日明，十方世界同為日色，云何空中更見圓日？
若是空明，空應自照，云何中宵雲霧之時不生光耀？ ^771c48

○三結當知是明非日非空，不異空日。 ^772a4

○二、指法例合二：初、指法結責。
觀相元妄，無可指陳。
猶邀空華，結為空果。
云何詰其相陵滅義？
觀性元真，惟妙覺明。
妙覺明心，先非水火。
云何復問不相容者？
commentary::  ^772a6

【觧】溫陵曰：所以下，示諸相。
於意下，明相容也。
觀相元妄，陵滅亦妄，觀性一真，無不容者，
隨處而發，故曰殊方。
彼指日雲等也。天如補註曰：諸相之妄，
既無可指，何況更諸相陵滅義，是猶邀空華而結空果也。
orig::  ^772a12

○二、例合向喻二：初、正合前文。
真妙覺明，亦復如是。
汝以空明，則有空現。
地、水、火、風各各發明，則各各現。
若俱發明，則有俱現。
commentary::  ^772a22

【觧】資中曰：以真如不守自性，隨緣所現，有種種相。
溫陵曰：此如虗空非相，而不拒發揮也。 ^772a26

【疏】天台曰：初不拒中，先標本。
虗空，喻真如也。體非群相，喻不變也。
而不拒彼諸相發揮，喻隨緣也。
次徵釋。彼太虗空，指不變之體。
日明雲暗等八事，指所隨之緣。
如是殊方諸有為相者，殊方則反顯空體不殊，有為則反顯空體無為。
為因彼生徵他生？
為復空有徵自生？
徵雖惟二，破則具四。
若彼所生去，破他生；若是空明去，破自生。
當知是明非日非空破共生，不異空日破無因生。
方雖萬殊，而空恒不變；空雖不變，而不拒萬殊。
不變隨緣，隨緣不變，如斯而已。
二、合法中，先合隨染，不契真實，觀相下一節是也。
猶邀空華，結為空果，重設譬喻，以明不實。
二、合淨緣，方合如如，觀性一節是也。
言先非者，先，本也。
謂性水性火，非同相水相火，有相凌滅。
又如字亦通，謂先在性時，無相凌滅。
若謂性中一總，無有水火，即非此經性具之旨也。
orig::  ^772a30

○二譬顯俱現云何俱現？
富樓那，如一水中，現於日影。
兩人同觀水中之日，東西各行，則各有日。
隨二人去，一東一西，先無準的。
不應難言：此日是一，云何各行？
各日既雙，云何現一？
宛轉虗妄，無可憑據。
commentary::  ^772b12

【觧】孤山曰：日喻真性，水喻妄心，水中之日喻妄境，兩人喻妄業。
各行則循業俱發，隨去則妄境俱現。
同觀是一，知二是虗。
各行既二，驗一是妄。
故云宛轉虗妄。 ^772b20

【疏】天台曰：二俱現中，先法言真妙覺明，
亦復如是者，承上不拒所合之法，便為第二俱現之本。
蓋謂非獨不拒其一，雖無量法來，亦所不拒。
故曰：汝以空明，則有空現等。
如出土一尺，則見一尺虗空，即其事也。
次喻如一水中，觀於日影，比隨染緣。
兩人同觀去，比應所知量。
言一東一西，先無準者，無雙一之決定相也。
惟無決定，故不應難言：此日是一，云何各行而成乎雙？
此一不定一也。東西各日既雙，云何先時但現乎一？
此雙不定雙也。宛轉虗妄，無可憑據者，
喻皆是眾生分別計度，但有言說，都無實義也。
蓋空中之日，一為水中之影，便無準的憑據。
雖千萬人各行，便有千萬影各隨人去，矧惟二人乎？
故善觀日者，無如棄影以觀天；喻善觀法者，無如棄相而觀性。
能觀乎性，則義天慧日，昭昭乎心目之間，
尚不計乎一，矧有乎一與多哉？
此中二喻，大有旨歸：初不拒，所以彰無畏也；
二俱現，所以顯權幹也。
無畏則般若之體深，權幹則漚和之用廣。
能隨淨淨緣，具造十法界，蓋本乎此。
然須了知所隨之緣，雖有染淨之殊；能隨之性，豈有昇沉之異？
是則終日隨緣，而不礙乎不變；終日不變，而不妨乎隨緣。
能知此者，可以即染而淨，全惑即智。
楞嚴大定，圓通妙門，稱究竟堅固，亦本乎此。
orig::  ^772b28

○二、約法廣合二：初、明隨九界不變心應所知量三：
初、明能背之理。富樓那！
汝以色空相傾相奪。
○二、明所背之理於如來藏。
○三、明隨染功能三：初、明染用之體。
而如來藏，隨為色空，周徧法界。 ^772c24

○二、明染用之相。
是故於中風動空澄，日明雲暗。 ^772c26

○三、結染過歸宗眾生迷悶，背覺合塵，
故發塵勞，有世間相。
commentary::  ^772c28

【觧】吳興曰：色攝四大，對空成五。
前滿慈問：地水火風，本性圓融。
疑水火性，不相陵滅，即相傾也。
虗空大地，不合相容，即相奪也。
溫陵曰：迷失真體，分別緣影，名背覺合塵。
了相元妄，觀性元真，名滅塵合覺。 ^772c30

【疏】天台曰：正合法中有二：初、明隨九界心，
應所知量；二、明隨佛界心，應所知量。
二文各為三段。初染中三：一、能背之心；
二、所背之理；三、隨染功能。
次淨中三：一、能合之心；二、所合之體；三、隨淨功能。
於功能中，又各有三：初、用體；二、用相；三、結歸。
故二文科目，大數相齊，但用相中，句數多少不同。
若相望為言，初則妄相廣發，前已詳喻日照則明等八句，
今以略準廣，故云風動空澄，日明雲暗。
次則妙用繁興，故曰一為無量等。
凖例隨染，亦應同二卷為物所轉，故於是中觀大觀小。
故在眾生分中，則一為一，無量為無量，
小為小，大為大而已。
又以妙明不滅不生，合如來準釋相傾相奪之義。
妙明寂照不二之智，傾奪昏動差別之心。
不滅不生，則依常心以修常行。
相傾相奪，則依妄想以逐紛馳。
一則背覺以合塵，一則滅塵而合覺。
譬如二人，一人方捨父逃逝，竛竮辛苦之不暇。
一人乃還家付財，歡喜之無量。
同一如來藏性，迷悟相去之狀，不啻霄壤之相懸也。
如此吾輩眾生，甘心流浪於生死，是為真可憐愍者也。
然須了知相雖有異，而性本不殊。
蓋全性以為相，則全相而在性。
性猶濕也，相猶水也。
水相雖有動靜之不同，濕性豈有波澄之差別。
不變之旨，此喻最親。
故知我以妙明不滅不生合如來藏，非棄波而觀濕，乃即相以觀性。
境風若息，性水自澄。
百千澄清大海，海印發光，三昧全體，大用現前，原不異乎眾生界也。
orig::  ^772c40

○二、明隨佛界心應所知量五：初、明能合之心。
我以妙明，不滅不生。
○二、明所合之理合如來藏。
○三、明隨淨功能三：初、明淨用之體。
而如來藏，惟妙覺明，圓照法界。 ^773a42

○二、明淨用之相。
是故於中，一為無量，無量為一。
小中現大，大中現小。
不動道場，徧十方界。
身含十方，無盡虗空。
於一毛端，現寶王剎。
坐微塵裏，轉大法輪。 ^773a44

○三、結淨德歸宗滅塵合覺，故發真如妙覺明性。
commentary::  ^773b2

【觧】吳興曰：妙明，謂寂照之智。
不滅不生，謂智體真常。
此皆能合，如來藏即所合也。
而如來藏，牒所合之理。
惟妙覺明，牒能合之智。
圓照法界，示鑑物之用。
以譬言之，如來藏如鏡之體，妙覺明如鏡之光，
圓照法界，如鑑現像。
雖三而一，雖一而三，一為無量等，皆顯此義也。
一為無量，無量為一，小中現大，大中現小者，總列四義。
不動下，別示其相。
不動道場，徧十方界者，一為無量也。
道場，指寂滅之地。
依此起應，應徧十方。
亦如華嚴中，不動不離，而升而遊。
身含十方，無盡虗空者，無量為一也。
身即法體，故能含愛十方虗空。
虗空必攝世界，則一切法趣一也。
於一毛端，現寶王剎，坐微塵裏，轉大法輪者，小中現大也。
毛端現剎，即正中現依。
塵裏轉輪，即依中現正也。
大中現小易明，故略之。
滅塵合覺等者，總結前義也。
不思議用，非修所成，故曰發。
今不言用，而云性者，並由理具，方有事用。 ^773b4

【疏】天台曰：妙明等能合之智，如來藏所合之理者，此彰大定境觀兩門常相資也。
蓋智不自智，由照境以成智；境亦不自境，由智照而成境。
如均一如來藏理，凡夫迷之以為世俗，
二乘破之以為偏空，菩薩息之以為但中，如來照之以為實相。
解資教起，理藉解融，智因性發，而理由智證。
蓋此圓理，乃大定之本，孤山師之言得矣。
故所合如來藏，備括開解始末，有事有理。
事則三科、七大、十界，理則三諦、三如來藏。
而此事理，皆可以為總別。
如二十五聖，各依一事以為境，而照三諦之理，
則事總而理別；一一諦理，性具諸法，則理總而事別。
能知乎此，則無理而不彰，無事而不攝。
天台三諦法門，賢首四種法界，不用穿鑿，義自明顯。
即下一為無量等淨用之相，亦得其本也。
而如來藏下，明隨淨功能，有三節：初、明淨用之體；
二、明淨用之相；三、結淨德功能。
吳興以智用釋初二句。
余謂惟妙覺明圓照法界，猶言智而未涉乎用，
不特言智，亦兼乎理。
如來之意，謂汝以色空相傾相奪於如來藏，
而如來藏全一理以起萬事，故隨為色空，
周徧法界；我以不滅不生合如來藏，而如來藏全萬事以為一理，
更無他物，惟妙覺明圓照法界而已。
言不特言智，亦兼乎理者，以圓人全性起修，
全修在性，則智照於境，境照於智，智照於智，
境照於境，離能所，絕對待，故曰圓照法界。
是故下，明淨用之相。
於中指所合如來藏中，一與無量，數也；
小大，量也。道場與身為身心對，毛剎塵輪為依正對，
此四為妙用之法體，小大為法體之限量，一與量又為法體限量之數目也。
身心毛端，即天台所明性具五陰實法。
微塵寶剎，即性具依報國土。
小大，即此性具二法分齊，或一塵為小，
法輪為大；毛端為小，王剎為大。
一與無量，即性具二種實法上之假名，
或舉小分為一，或舉全體為無量，或指一界為一，
十界百界為無量，或指一事為一，一理為無量等。
此三對中，後二既著現字，固是其用，乃他受用境界。
初一但著為字，猶是其體，為自受用境界。
惟其自受用者，一不以為一，乃無量以為一，
無量不以為無量，無量即為一，故能妙用繁興，
小中現大，大中現小等。
正以十界依正微塵剎海，皆吾一性所具之法，
塵剎雖有小大，一性豈有差別？
故一塵乃剎海之一塵，故一塵法界不小；
剎海乃一塵之剎海，故剎海不大。
其餘準說可知。以至多亦三德，小亦三德，
則下文三如來藏義，炳然彰著矣。
orig::  ^773b36

○四、廣所合之理三：初、真諦二：初、標能非之體。
而如來藏本妙圓心。
○二、示所非之相二：初、正明空藏三：初、
破俗諦非心，非空；非地，非水，非風，非火；
非眼，非耳、鼻、舌、身、意；非色，非聲、香、味、觸、
法；非眼識界，如是乃至非意識界二、破真諦；
非明、無明，明、無明盡，如是乃至非老、非死，
非老、死盡；非苦，非集，非滅，非道；非智，非得三、
破中諦二：初、因；非檀那，非尸羅，非毗梨耶，
非羼提，非禪那，非般剌若，非波羅密多次、
果；如是乃至非怛闥阿竭，非阿羅訶、三耶三菩，
非大涅槃；非常，非樂，非我，非淨。
commentary::  ^774a24

【觧】溫陵曰：雖滅塵發真，於一多小大，能一切如，
而本妙圓體，初無變異，故非心非空，乃至非世出世法也。
非心至非火，謂非七大五陰也。
心即識大，而攝五陰也。
非眼非耳至非意識界，謂非十八界，亦攝十二處，此上為世間法也。
非明無明至非老死盡，謂非緣覺法也。
緣覺觀十二緣，有生起相，有修斷相，此兼舉之。
自緣覺至涅槃，皆為出世法也。
孤山曰：非心至非意識界，總非六凡界也。
非明無明等，非緣覺界也。
非苦非集等，非聲聞界也。
非智非得者，非二乘理，智得即理也。
非檀那等，非菩薩界，先非能趣行，非波羅蜜多者，總非所趣理也。
非怛闥阿竭下，非佛界，先非能證人，三號是也。
次非所證法，涅槃四德是也。
怛闥阿竭云如來，阿羅訶云應供，三耶三菩云正徧知，即十號之三也。
涅槃是總，四德是別。
orig::  ^774a38

○二、結上起下以是俱非世出世故。
commentary::  ^774b20

【觧】孤山曰：世結六凡也，出世結四聖也。
藏性即空，無有十界，故並非之。
溫陵曰：結上起下也。
orig::  ^774b22

○俗諦二：初、標能即之體。
即如來藏，元明心妙。
○二、示所即之相二：初、正明不空藏三：
初、立俗諦。即心，即空，即地，即水，即風，即火，
即眼，即耳、鼻、舌、身、意，即色，即聲、香、味、觸、
法，即眼識界，如是乃至即意識界，二、立真諦。
即明無明，明無明盡，如是乃至即老，即死，
即老死盡，即苦，即集，即滅，即道，即智，即得，
三、立中諦二：初、因。
即檀那，即尸羅，即毗梨耶，即羼提，即禪那，
即般剌若，即波羅蜜多，次、果。
如是乃至即怛闥阿竭，即阿羅訶、三耶三菩，
即大涅槃，即常，即樂，即我，即淨。
commentary::  ^774b26

【觧】溫陵曰：體雖無變，用乃如如。
故即心即法，即法即心也。
孤山曰：上文俱非約真諦示如來藏，此文俱即約俗諦示如來藏。
以藏理即無而有，十界宛然故也。
orig::  ^774b40

○二、結上起下以是俱即世、出世故。
○三中諦二：初、標雙非雙即之體。
即如來藏妙明心元。
○二、示離即離非之相。
離即離非，是即非即。
commentary::  ^774b48

【觧】溫陵曰：此文似乎矯亂，而各有所主。
初曰本妙圓心，自體言也。
次曰元明心妙，自用言也。
終曰妙明心元，合體用言之也。
長水曰：本妙圓心，非心非空等，約非相以明真諦也。
元明心妙，即心即空等，約即相以明俗諦也。
妙明心元，離即離非，是即非即者，約遮照以明中道諦也。
此約二門不二，惟是一心。
雙遮真俗，故曰離即離非。
雙照真俗，故曰是即非即。
三諦一體，故皆云即如來藏。
且法界一如，本無名相。
因迷有妄，對妄說真。
真妄相形，名言不息。
隨名執相，顛倒何窮。
是故因言遣言，以至無遣。
初且以非遣相，次乃以即遣非，終帶名言，未極一真之旨。
離即非即，無非不非，言語道斷，心行處滅，方顯一真法界如來藏心。
故維摩經三十一菩薩說不二法門，皆以言遣相。
文殊師利以言遣言，維摩大士以無言遣言，方為究竟。
此之三義，亦復如是。
天如補註曰：是即非即者，如云不離即，不離非也。 ^774c4

【疏】天台曰：四、廣所合之理，即淨用之體，
有理而後有事，有體而後有用。
但前所合之理，欲形隨染所背，與夫隨染功能，
趨便易曉，故其辭不得不略。
若論所合理體，即圓融三諦，亦名三如來藏。
苟不廣明，則令聞者見性不深，起修不妙。
故如來加此廣所合之理一科經文以擴充之，
則事無不圓，理無不極。
釋此為三：先、會名；二、指譌；三、正釋。
先會名者，仁王、纓珞二經與大智度論皆明三諦：
一者、有諦；二者、無諦；三者、中道第一義諦。
此經名三如來藏：一、空如來藏；二、不空如來藏；
三、空不空如來藏。
若論今經，但有空如來藏一名，今云三者，乃準義而立。
此有二意：一、準本文，既曰而如來藏一切俱非，
即空如來藏也；而如來藏一切俱即，即不空如來藏也；
而如來藏離即離非，是即非即，即空不空如來藏也。
一、準寶積經，空如來藏離不解脫一切煩惱，不空如來藏具？
河沙佛不思議法，空不空如來藏隨為色空，普應一切。
或問曰：此三如來藏，本是溫陵師所引，
釋云：後二藏隨用得名，獨空如來藏為真體，故為果號。
與師所說何相反耶？
答曰：此係溫陵一時銷文之語，若隨語生解，
都不顧名思議，則名義兩失。
祇如不空藏而云具？
河沙佛不思議法，明是性具妙有，豈可一向屬用？
若空不空藏，曰隨曰應，似屬乎用。
但此藏名，合二法以為體。
空即初藏，不空即次藏。
不空縱然屬用，空非屬體乎。
須知空不空皆體，今合二體以為藏，豈可判屬為用。
況中道有雙遮雙照之功。
空不空語，雙遮也。
普應一切語，雙照也。
中道如如，終日不變，而終日隨緣。
故寶積言之如此。
又問曰：若三藏皆可稱體，何故當機但舉空藏為問。
答曰：此亦有二義。
一者尊者雖開圓解，猶居昔證，故以所證空體為問。
二者若約三諦分乎體用，則真中為體，俗諦為用。
此皆就一性明體，非果上從體起用。
故三藏在性，若體若用，俱判為體。
今舉一偏易明者為問，故曰空如來藏也。
二指譌者。近交光正脉，釋此前後文，其譌有二。
一承襲譌。彼準資中師所判，前三卷破人法二執，顯空如來藏。
自四卷來，顯不空藏。
更加己意，判答水火不相容訖。
三如來藏為空不空藏。
余謂如此判釋，有二種失。
一彰應機有問答不相應失。
蓋阿難既以三法為問，如來必以三法為答。
則三止所止，三諦即三如來藏。
故一期問答已竟，敘悟說偈，有始有卒。
若總判為空如來藏，反顯問處有三，答處惟一，豈非墮問答不相應失乎。
二彰不空如來藏有污染生滅之過。
蓋寶積既云不空如來藏具恒沙佛不思議法，
應是性具功德，了無虗妄汙染。
若判因明，立所與三相續為不空如來藏，豈非彰污染生滅之過乎。
三彰空不空如來藏有立名收義不盡之過。
蓋此藏以隨為色空，普應一切立名。
若如所判，則但收得汝以色空相傾相奪一節經文，
餘文則非其類，豈非收義不盡乎。
此一譌也。須知此經有兩處說三如來藏。
自初卷至二卷，見見非見，明空如來藏，即真諦境。
繼此說陰入處界，明不空如來藏，即俗諦境。
後說七大，隨眾生心，應所知量，明空不空如來藏，即中諦境。
此約不次而次說三如來藏也。
自四卷一翻問答，雖承上章以起二問，
而正意欲顯不次第三如來藏，以為圓修定慧所觀之境。
故建言即以性覺妙明，本覺明妙為辭，則三如來藏早已舉似。
及答釋既竟，即以如來自己因中所合，
果上所證，圓極三藏，而為敷演，以為後學圓修之本。
蓋非前三，次第之義不顯。
若非後一，圓頓之理不彰。
今二義並明，則常住真心，清淨實相，圓融三止，
首楞大定，雙舉而圓得也。
二指謫譌。彼疏又云：此中酷似三諦三觀，
心麤浮而不沉，翫者輙立諦觀。
不知詳佛深旨，但是直指眾生現具本來之心，便是如此圓融妙極。
眾生迷時，諸佛證後，常只如此，了無增減也。
良由此師不知諦觀二字，一屬性，一屬修。
古師如孤山、吳興、長水，皆約三諦釋者，言性不言修。
且三諦之理，乃天然性德，與交光所說，
直指眾生現具之心，與諸佛證後，了無增減者何異。
此已如前茅中廣破，須者往檢。
此二譌也。 ^774c38

○三、正釋，為二：初、分釋。
二、彚釋。初、分釋，又三：明真諦中，初、標能非之體。
而言本妙元心者，此以心字為主，韶公所謂心外無法也。
惟心外無法，故十界俱非。
二、所非之相，分二：初、正明空藏不出十界。
二、結上生下。俱非世出世，結上也。
以是故，生下也。教門所謂忘緣時，千如炳現是也。
二、俗諦中，標能即之體。
云即如來藏，元明心妙者，此以妙字為主，
諸法皆妙，韶公所謂滿目青山也。
惟諸法皆妙，故十界俱即，正明不空亦不出十界，結上生下。
中俱即世出世間，結上也。
以是故，生下也。非先雙俱離，而不能成雙俱，
是教門所謂應物處，百界互融是也。
三、中諦中，初、標雙非雙即之體。
言妙明心元者，此以元字為主，本元佛性，
情無不盡，理無不極也。
二、示雙非雙即之相。
離即離非，是即非即者，離乃非之異名，是為即之殊稱。
上離俗諦，十界俱即；下離真諦，十界俱非。
此顯中道，雙遮二邊也。
上是俗諦，十界俱即；下是真諦，十界俱非。
此顯中道，雙照二邊也。
蓋十界本妙，情執為麤，欲破麤情，故十界俱遣。
麤情既破，妙理自彰，法法真常，故十界俱即。
但惑情易破，法執難除，初雖以理遣情，後或執情為理。
執情為理，則情理皆麤，是以妙得中道者，而情理俱遣。
然情非理外之情，理非情外之理，故失之則情理皆情，得之則情理皆理。
是故妙明心元，既離即以離非，又是即而非即。
二、彚釋為三：初、竪約十界明三諦，二、橫約十界明三諦，
三、會二義以歸今經。
初、竪者，此之名義，出仁王、纓珞二經。
彼云：一者有諦，二者無諦，三者中道第一義諦。
初、有諦者，謂二十五有眾生妄情所見，名之為有。
如彼情見，審實不虗，名之為諦，亦名俗諦。
虗假凡俗，故亦名世諦。
涅槃所謂如世人之所見者，名為世諦。
此以六凡法界為俗也。
二、無諦者，三乘聖人所見真空之理，無名無相，故名為無。
審實不虗，目之為諦，亦名真諦。
真實不虗，故亦名第一義諦。
涅槃所謂如出世人之所見者，名第一義諦。
此以聲聞、緣覺兩法界為真諦也。
三、中道第一義諦者，遮二邊，說名為中。
此理虗通，無壅無塞，稱之為道。
最上無過，故名第一。
深有所以，目之為義。
諸佛菩薩之所證見，審實不虗，命之為諦。
故言中道第一義諦。
此以佛、菩薩兩法界為中諦也。
次、橫約十界明三諦者，此三諦義，出中觀論。
論云：因緣所生法，我說即是空，亦名為假名，亦名中道義。
十法界皆因緣生法，以佛種從緣起故。
我說即是空，十界緣起皆真也。
亦名為假名，十界緣起皆俗也。
亦名中道義，十界緣起皆中也。
三、會二義歸此經者，以今經三諦備茲二義故也。
如云而如來藏非心非空乃至非十八界，
此所非者，即纓絡、仁王所謂二十五有妄情所見之俗諦也。
非無明至非智非得，此所非者，即仁王、纓絡出世聖人所見之真諦也。
非檀那至非常樂我淨，此所非者，即仁王、纓絡諸佛菩薩所見之中諦也。
此是十界竪義。若橫義者，如十界併非，此則通以十界為真諦也。
云何併非？以如來藏本妙元心，體絕情偽故。
次十界併即，此通以十界為俗諦也。
云何俱即？以元明心妙，性具十界故。
次離即離非，是即非即，此通以十界為中道第一義諦也。
云何俱即俱非？以如來藏妙明心元，雖即二邊，而無二邊如異故。
初以心字為主者，真空也。
自一心而觀，何有萬法之殊？
故一切併非。而云本妙元心者，猶言即中俗之真也。
次以妙字為主者，妙有也。
自萬法俱妙而觀，則十界宛然，故一切併即。
而云元明心妙者，猶言即中真之俗也。
三、以元字為主者，本元中道佛性也。
自本元心性而觀，則雙遮二邊，真俗俱遣；
雙照二諦，真俗炳然。
而云妙明心元者，猶言即俗真之中也。
今經三諦既具二義，以橫融竪，則無竪不橫；
以竪列橫，則無橫不竪。
無橫不竪，則三三宛然；無竪不橫，則皆名一實妙諦。
三諦俱實，只一十界；十界絕待，獨一妙心，斯則復名無諦之諦。
故說真諦時，則十界併非，此名一空一切空，無有無中而不空。
以六凡俱非有亦空也，二乘俱非空亦空也，佛菩薩俱非中亦空也。
說俗時，則十界併即，此名一有一切有，無空無中而不有。
以六凡俱即有亦有也，二乘俱即空亦有也，佛菩薩俱即中亦有也。
說中道時，則十界俱非破立，此名一中一切中，無空無有而不中。
以六凡俱非破立有亦中也，二乘俱非破立空亦中也，佛菩薩俱非破立中亦中也。
是故若言真諦者，泯諸法名無相，而六凡被泯之，且言無相矣。
二乘既亦泯，豈非真非真而真即俗乎？
真諦者泯情不泯法，孰謂真諦無相乎？
若言俗諦者，立諸法是有相，而六凡被立之，且言有相矣。
所立二乘真諦者有相乎？
佛菩薩中道者有相乎？
俗諦者立法不立情，孰謂俗諦有相乎？
若言中諦者，雙遮二邊法是但中，而六凡二乘之真俗被遮之，
且言不即矣。佛菩薩既亦遮，豈非中非中而即二邊乎？
中諦者統諸法，孰謂中道不圓乎？
良由常住真心具足諸法，即此諸法充塞太虗，
彼彼互具名如來藏，彼彼互徧名無盡燈。
雖一塵而十界三諦不少，剎海而十界三諦不多。
所謂如搗萬種香為丸，若燒一塵具足眾氣。
亦如剖栴檀析碧玉，若多若少片片皆真。
故曰：九界徒欲言之，言則傷其實；徒欲思之，思則喪其真。
所以如來掩室於摩竭，淨名杜口於毗耶。
法華三請而不說，今經委曲而後談。
胎經云：佛法如大海，不說有是非。
凡夫賢聖人，平等無高下。
法華云：諸法寂滅相，不可以言宣。
又云：是法非思量分別之所能解。
今經云：一切眾生，皆由不知常住真心，性淨明體。
皆此謂也。此之妙法，乃諸佛如來所諦。
故法華云：唯佛與佛，乃能究盡諸法實相。
今文云：我以不滅不生，合如來藏。
惟如來因中，能循末以歸本，故果上能從體而起用。
是故於中，一為無量，無量為一。
小中現大，大中現小。
於一毛端，現寶王剎。
坐微塵裡，轉大法輪。
體中自非圓證性具，焉令妙用自在若斯。
佛今說之，欲令行者，全以此諦，為修首楞大定之本。
得此為本，則心心法界，事事圓融。
常住妙果，即法圓成。
觀音智門，當念具足。
此所謂以不生不滅為本，修因以求不生不滅之果者也。
問：依圓融三諦，修大定者，為具足觀，為隨分觀？
答：圓頓行人，既開圓解，具足隨分，無適不可。
雖然，若依現文，多約隨分觀乎具足。
如二十五聖，各依一門，即隨分也。
觀音勢至等上流菩薩，則即隨分而觀具足。
其餘或偏或小，乃即隨分而觀隨分。
約境既然，論觀亦爾。
有隨分之隨分，有隨分之具足，又有具足之具足，應同圓覺二十五輪。
但得圓解之人，如轉丸於千仞之崗，無適而非自在也。
orig::  ^775c32

○五、責凡小不了三初法。
如何世間三有眾生，及出世間聲聞、緣覺，
以所知心，測度如來無上菩提，用世語言，入佛知見？
commentary::  ^777b16

【觧】孤山曰：所以但斥凡小，而不言菩薩者，正對滿慈是二乘故。
其實偏教菩薩，亦不能測。
故法華云：不退諸菩薩，亦所不能知。 ^777b20

【疏】天台曰：如何二字，正責之之辭。
世間等去，舉不了之人所知心。
世語言，指不了之心言菩提等，即不了之佛法也。
三有眾生則滯於有，聲聞緣覺則著於空，
不知所滯之有即真空，所著之空即妙有，
不達中道，動成戲論，是為以所知心測度如來無上菩提，用世語言入佛知見也。
菩提與佛，皆翻為覺，特梵音在右耳。
測度言心，入之言行，心行皆非，去道實遠。
佛之知見有二：一、能知見，即我以不滅不生；
二、所知見，即所合；三、如來藏。
orig::  ^777b26

○二喻譬如琴、瑟、箜篌、琵琶，雖有妙音，
若無妙指，終不能發。 ^777b44

○三合汝與眾生，亦復如是。
寶覺真心，各各圓滿。
如我按指，海印發光。
汝暫舉心，塵勞先起。
由不勤求，無上覺道。
愛念小乘，得少為足。
commentary::  ^777b46

【觧】長水曰：琴等喻眾生，妙音喻藏性，妙指喻實智，發喻起用。
汝與眾生，合前琴等；寶覺真心，合前妙音。
按指即智契於理，發光即大用現前。
汝暫舉心等，合前無妙指也。
資中曰：海印者，大集云：閻浮所有色像大海，皆有印文。
此喻如來法身性海，普現一切世間之相也。
此文大意，為釋伏難。
難云：若一切即真，我等云何與如來不同妙用？
故今釋云：汝雖具有寶覺真心，未得妙用，
以塵勞妄念，未清淨故。
孤山曰：由不勤求下，釋塵勞先起之由也。
雖別指小乘，意該餘界，故向云汝與眾生等。 ^777c4

【疏】天台曰：長水云：琴等喻眾生，妙音喻藏生。
非也。應以琴等喻寶覺真心，妙音喻無方大用，妙指喻楞嚴大定。
下云：如我按指，海印發光。
以經釋經，義極分明。
然按指雖貼上喻，實為下舉心之偶。
蓋喻寂體為照用之本，顯舉心為塵勞之源，正言佛得妙定而大用現前。
如閻浮所有色像，大海俱有印文，海有三種德，
湛然清淨，印現色像，不動周圓。
近喻我以不滅不生合如來藏，惟妙覺明圓照法界，
十界三諦俱非，十界三諦俱即，十界三諦俱離即離非，是即非即。
遠喻阿難讚佛妙湛、總持、不動三法，亦甚分明。
今文三諦既舉一而即三，前文三諦亦言三而即一，其相云何？
如約見性而辯，湛然清淨即真諦，六凡四聖皆可即；
見根而辯即俗諦，周徧法界，體無動搖即中諦；此真諦言三即一也。
陰、入、處、界，莫非性具即妙有，本非因緣自然即真空，
不動周圓，妙真如性即圓中；此俗諦言三即一也。
七大性色真空，性空真色即妙有，清淨本然即真空，
周徧法界即圓中；此中諦言三即一也。
談性本為觀設，諦既圓融互具，止亦微妙難思，
願讀者先屏是非之心，共入和合性海，
一照本真，果相符否？
由不勤求，雖釋塵勞先起之由，實最勤修，以為入道之漸。
orig::  ^777c24

○二、因答前疑二：初、滿慈重徵妄因二：
初、疑問。富樓那言：我與如來，寶覺圓明，
真妙淨心，無二圓滿。
而我昔遭無始妄想，久在輪迴。
今得聖乘，猶未究竟。
世尊諸妄，一切圓滅，獨妙真常。
敢問如來，一切眾生，何因有妄，自蔽妙明，受此淪溺？
commentary::  ^778a20

【觧】溫陵曰：躡上，各各圓滿之言，發問也。
既悟無二，益顯妄淪，而不知妄之所由，故請窮其因。
天如補註曰：近則躡上，遠則躡前。
蓋前文未達循業發現之義，遂有云何忽生之問。
如來乃以妄為明覺，因明立所等答之。
富那既知其妄，但不知何因有妄，故有此問也。
孤山曰：猶未究竟，此有二意。
若就外現，則無學小聖，無明全在，故未究竟。
若就內祕，則分真大士，有上地惑，故未究竟。
諸妄圓滅，即極果斷德。
獨妙真常，即究竟智德。 ^778a28

【疏】天台曰：寶覺圓明，真妙淨心者，趣舉前文，
如來所證，惟妙覺明，圓照法界，乃大寶法王究竟本覺，
圓滿光明，如十五月，不妄不染，清淨解脫，與我相同。
圓滿無二者為問，不徒為在纏佛性，若鑛中金，木中#CB01926;也。
雖無二圓滿，而昇沉自殊者，我輩昔遭無始妄想，
久在輪迴，世尊諸妄，一切圓滅，獨妙真常。
據二者觀之，而足知其妄，如世尊所謂妄為明覺，此領解也。
特不知生妄之初，何因而有，故願為決之。
此一問極好，雖問生妄之因，正顯息妄之因，
下云汝但不隨分別，三種相續是也。
第生妄既無其因，息妄又何因之有？
此正以無因之因以為真因。
下云識迷無因，妄無所依，不隨分別，狂心自歇，尚何因之有哉？
若必為因，則汝狂正發，又何足稱為歇狂哉？
orig::  ^778a46

○二、答釋二：初、明妄本無因三：初、標示。
佛告富樓那：汝雖除疑，餘惑未盡。
○二、正釋三：初、舉事徵辯。
吾以世間現前諸事，今復問汝。
汝豈不聞室羅城中演若達多，忽於晨朝以鏡照面，
愛鏡中頭眉目可見，瞋責己頭不見面目，
以為魑魅，無狀狂走。
於意云何？此人何因無故狂走？
富樓那言：是人心狂，更無他故。
commentary::  ^778b26

【觧】溫陵曰：演若達多云：祠授，從神乞得故也。
孤山曰：照鏡，喻妄心推畫分別。
愛鏡中頭，喻取著妄境。
妄事易著，如眉目可見。
真理難知，如瞋責己頭等。
背悟向迷，如無狀狂走也。
四趣則背善向惡，人天則背苦向樂，二乘則背有向空，
菩薩則背邊向中，悉名狂走。
心狂者，喻九界取舍，悉由妄心。
天如補註曰：引達多照境為喻，而言其無故狂走。
使知狂走無故，則知妄元無因矣。 ^778b36

【疏】天台曰：夫喻本合法，喻明而後法明，
故未合法，先須消喻。
喻有三義：曰頭，曰鏡，曰狂。
頭義又有四：未照鏡時之頭，正照鏡時之頭，
怖畏狂走時之頭，忽然狂歇時之頭。
未照鏡時，頭本在身，則頭與不頭，了無情念，
狂之與歇，無地安名！
喻性覺妙明，本然清淨，帖然無事，迷悟俱無，
一自性覺，必明中而妄為明覺，何異祠授晨朝之覔鏡照頭乎！
因明立所，所既妄立，生汝妄能，無同異中，
熾然成異，何異愛鏡中頭，眉目可見，嗔責己頭，不見面目乎！
亦下文所謂元明照生所，所立照性忘也。
異彼所異，因異立同，同異發明，因此復立無同異，
由是生起三種業果，何異以為魑魅，無狀狂走乎！
我以不滅不生合如來藏，而如來惟妙覺明圓照法界，
何異忽然狂歇，頭非外得乎！
通而言之，三細六麤皆鏡也。
分而言之，三細則以現相為鏡，業轉為祠授為狂；
六麤則世界為鏡，眾生為祠授，業果為狂走。
了茲喻法，庶不失其本也。
孤山師云：背悟向迷，如無狀狂走。
此是也。下云四趣則背善向惡，四句義釋不精。
蓋背善，背苦，背有，背邊，皆迷也，非悟也。
白圭微玷，一為磨之以空，法眼之塵非，故無吹毛以求疵也。
然則以何辭而易之則可？
應曰：六道則背真空而向幻有，二乘則背妙有而向偏空，
菩薩則背圓頓而向偏漸，則辭無不順，義無不圓矣。
orig::  ^778c4

○二、約法正明二：初、約名反責。
佛言：妙覺明圓，本圓明妙。
既稱為妄，云何有因？
若有所因，云何名妄？
自諸妄想，展轉相因。
從迷積迷，以歷塵劫。
雖佛發明，猶不能返。 ^779a2

○二、指相正明二：初、因迷自有。
如是迷因，因迷自有。
識迷無因，妄無所依。
尚無有生，欲何為滅？ ^779a6

○二、悟違元無得菩提者，如寤時人說夢中事，
心縱精明，欲何因緣取夢中物？
況復無因，本無所有。 ^779a8

○三、提喻合顯如彼城中演若達多，豈有因緣自怖頭走？
忽然狂歇，頭非外得。
縱未歇狂，亦何遺失？ ^779a12

○三、總結富樓那！
妄性如是，因何為在？
commentary::  ^779a16

【觧】溫陵曰：妙覺明圓，指我與如來無二。
圓滿者，本圓明妙，言本無虧欠，本無迷妄，此人人本來面目也。
柰何以妄二之虧之，遂分物我，強起憎愛，
諸妄相因，迷輪不返。
識迷下，因富那自恨昔遭妄想，而稱世尊諸妄圓滅，
似謂迷有所因，妄有可滅，故告以此。
如彼城中下，牒喻重顯，令了妄無因無可滅者。
資中曰：自諸妄想，展轉相因者，如初一人，
忽然妄說，遞遞相承，乃至多人，及推其本，了無所實。 ^779a18

【疏】天台曰：妙覺明圓，指生佛均有之覺性也。
本圓明妙，非修之始妙者也。
本圓明妙，宜乎無妄，既妄為明覺矣，又何有乎因？
蓋妄則無因，因則無妄，亦形待之必然。
然則真有因乎？曰：有。
如曰真因，曰實相因，果非因乎？
然則又何謂無因之因？
蓋圓家行人，依水月道場，修如幻三昧，
無因之因，是為真因。
然則生死之法，何以又稱之十二因緣？
所謂自諸妄想，展轉相因也。
妄想，即無明根本，前文妄為明覺也。
展轉相因者，所謂因明立所，所既妄立，生汝妄能也。
一有妄種，子果不息，因三細以成六麤，復由六麤以潤三細。
如一果種，植之於地，生根布枝，開華結果，
果復為子，子復成果，惑業苦三，無有窮時，
故曰從迷積迷，以歷塵劫。
雖佛發明，猶不能返者，此責佛世得聞法要之人，知故鄉而尚流浪生死者也。
復結歸前問，而的指其要曰：如是迷因，因迷自有。
本問迷之何因，不知因其迷而自有，是則因即迷也，
迷即因也，猶言自即己也，己即自也。
果如是知，迷妄何因哉？
識迷無因等者，凡有因即有依，有依即有生，
有生即有滅，有生滅則為煩惱，有煩惱則有生死。
今既識迷無因，則妄無所依，無依則無生，
無生則無滅，無生無滅則煩惱生死空，菩提涅槃現。
故知人之生死煩惱本空。
有之者，生滅使之然也。
生滅之法亦本空。
不空者，不識迷無因，妄無依也。
故學道者能達迷妄，了無因依，則大定之旨思過半矣。
得菩提者去，約喻明因之不可得。
蓋妄之有因，猶夢之有物。
如人正在夢時，功名富貴似有所得。
及其寤也，夢體尚空，欲何因緣取夢中物乎？
喻今在迷，似有生滅因依一切妄法。
及其悟也，妄體本空，欲何因緣取迷妄因依以似人哉？
況復無因下，提喻貼合。
此喻極貼體，厥旨有二：一喻迷妄無因，二喻真無得失。
在文可見。論祠授以照鏡狂走，是即因也。
何謂無因？然世人晨興，孰不照鏡？
餘人不狂，獨祠授狂。
故知照鏡非狂因也。
合法可知。應知此喻有泛有的。
泛喻九界眾生，的喻偏教菩薩。
與夫二乘外道，不知性體本有由來，向外馳求。
如愛鏡中頭，眉目可見，嗔責己頭，不見面目。
orig::  ^779a34

○二、示真元無得二：初、法二：初、勸息妄緣。
汝但不隨分別世間業果眾生三種相續，
三緣斷故，三因不生，則汝心中演若達多，狂性自歇。 ^779c10

○二顯自真實歇即菩提，勝淨明心。
本周法界，不從人得。
何藉劬勞，肯綮修證。
commentary::  ^779c12

【觧】吳興曰：三緣，即業果中殺、盜、婬也。
三因，即殺等三種貪也。
即指此因，名為狂性也。
溫陵曰：世間業果眾生，皆妙心影明，如鏡中頭，
分別則妄，故不隨分別，則狂性自歇也。
以世間業果眾生為三緣者，妄心緣之而起也。
以殺、盜、婬為三因者，妄心因之而有也。
所謂自諸妄想，展轉相因，故斷而不生，則狂性自歇也。
歇即菩提等者，所謂但離妄緣，即如如佛。
骨間肉曰肯，筋肉結處曰綮。
莊子技經：肯綮之未甞。
今以肯綮，譬微細惑結。
蓋劬勞修證，只為妄惑，妄因既息，惑結自除，故不勞肯綮修證也。
天如補註曰：汝但不隨分別，世間業果眾生，
三種相續，三緣斷故，三因不生者，三緣三因，即指三種相續之因緣也。
相續因緣，即無明能所等也。
故前文云：以是因緣，世界相續等是也。
無明能所，即微細惑結也，即肯綮之所喻者也。
此之因緣，既斷而不生，則菩提心得矣。
蓋富那於前相續文中，已聞妄為明覺，
因明立所之說，至此但問何因有妄，是亦要緊一問，窮到最深最微處矣。
如來欲示妄元無因，自無藉口，故引達多照鏡，無因狂走以喻之。
引喻將終，即復勸曰：汝但不隨等。
如云：汝但不隨，妄見分別三種相續，併其能所無明，
斷而不生，則狂性自歇。
歇即菩提，勝淨明心，本周法界，復何藉肯綮修證哉？
上所謂忽然狂歇，頭非外得者，義顯于此。
環師乃指殺、盜、婬三業為三因，岳師又指三業為緣，三貪為因。
二師之意，皆為下文阿難一語之所礙耳。
阿難云：世尊現說殺、盜、婬業者，此乃就三種相續中，
略舉業果，而世界眾生在其間矣。
是則舉一該三，本非獨指殺、盜、婬也。
且殺等三貪，尚屬麤浮之惑，此惑纔斷，
而便謂不藉肯綮修證，可乎？
古人指歇即菩提為頓教者，蓋以其頓斷細惑，而不藉修證也。
詳味佛語，厥旨甚明。 ^779c18

【疏】天台曰：此總結文，有遠有近。
遠結三種相續，次第遷流，終而復始之問。
終而復始，即首尾相續義，故世尊答以三種相續。
今總結文，示以斷之之方，故下一斷字，
謂不隨分別，則能斷其續也。
故如此問答，敷演極長，意趣極遠，照映極密。
問中，全要緊在次第遷流，終而復始八字；
答中，全要緊在三種相續四字；總結中，
全要緊在斷之一字；一翻問答，究竟指歸，全要緊在不隨分別四字。
能知乎此，則綱可提而領可挈矣。
近結者，滿慈前問妄想之因，如來既以演若達多怖頭因緣，
明狂本無因，今復示以歇狂工夫，故曰汝但不隨分別云云。
此一節，誠歇狂之至教，入道之妙門也。
蓋生死之患，莫大於妄想，妄想莫大於分別，
分別苟無，則狂心自歇，歇即菩提，不加勉強。
言不隨分別，三種相續，三緣斷故，三因不生者，
蓋妄雖一，而義實有三：一者，無明也；三者，
妄為明覺，因明立所，所既妄立，生汝妄能也。
原其始，既由三細之三因，以生乎三種相續之三緣。
要其終，復由三緣以潤乎三因。
然徒緣而不能潤，能潤者分別。
譬如樹木，雖能生葉，葉又能潤木。
若未秋而遽披其葉，則木不得其所潤而先枯。
然亦徒葉不能潤，潤其葉者，雨露為之滋。
故學道者，貴絕乎分別。
絕分別，則三緣遺。
三緣遺，則三因不得其所潤，而生死孽種枯，菩提妙種得其所矣。
第分別妄想不易歇，又當原其所自起，然後得其所自滅。
所自起，既以隨三相續分別為之本。
故所自滅，要當以不隨分別為之本。
言不隨者，非曰杜見聞，遠聲色。
正須即見聞聲色，而了達乎體虗。
能體乎虗，則物自無。
物自無，則見聞寂，分別空矣。
害馬既去，真常獨露。
故曰狂心自歇，歇即菩提。
肯綮二字，雖用文而不用意。
然亦可借庖丁解牛之事，以為譬喻。
直須將大地山河，內身外境，作一箇所解之牛，看得玲瓏剔透。
不但目無全牛，要須連牛也無。
所謂見與見緣，并所想相，如虗空華，本無所有。
此見及緣，元是菩提妙淨明體，又豈獨技經肯綮之未甞乎？
若分別二字，照映前文，則根原於二種根本：
第一用攀緣心為自性者，第二能生諸緣二字。
二卷為物所轉，四卷因明立所。
汝以色空相傾相奪，皆其事也。
不隨分別者，總而言之，楞嚴、大定；別而言之，
有無分別之理，有無分別之行。
無分別理者，圓融三如來藏，性覺妙明，本覺明妙是也。
無分別行者，則吾不見時，見見之時，若能轉物，
不滅不生，合如來藏是也。
然又有無分別之行，有有分別之行，有無分別與分別，俱忘而俱存之行。
無分別之行，即奢摩他寂靜義，如初、二兩卷，
破妄心，顯真性，一歸于無分別而已。
有分別之行，即三摩觀照義，如歷陰、入、
處、界，以四性推檢。
此以無分別而為分別，永嘉所謂分別亦非意是也。
無分別與分別，俱忘而俱存，即禪那寂照不二之旨，
如七大性色真空，清淨本然，周徧法界是也。
今云不隨分別，則三義俱該，楞嚴、大定，於是乎在。
orig::  ^780a32

○二喻譬如有人，於自衣中，繫如意珠，
不自覺知，窮露他方，乞食馳走。
雖實貧窮，珠不曾失。
忽有智者，指示其珠，所願從心，致大饒富。
方悟神珠，非從外得。
commentary::  ^780c36

【觧】吳興曰：衣喻五陰，珠喻藏性。
由無明故不覺，乏妙用故窮露。
佛界如本國，九界如他方。
求人天樂，取偏小益，猶乞食馳走，妄情暫失。
真性本圓，猶雖貧珠。
在佛如智者，教如示珠，證理起用，則致大饒富也。
溫陵曰：得珠之喻，亦喻妄息真現，不勞修證也。 ^780c42

【疏】天台曰：此繫珠喻，與法華不同。
彼明十六王子為三乘人覆講法華，結大乘緣種，喻以親友繫了因珠。
今經於自衣中繫正因珠，喻本有佛性，雖窮不失。
一解一性，自不同年，若差之毫厘，則謬以千里。
orig::  ^781a4

○二、慶喜再執緣起二：初、疑請二：初、敘疑三：
初、引所說反難。即時阿難在大眾中，頂禮佛足，
起立白佛：世尊現說殺、盜、婬業三緣斷故，三因不生。
心中達多，狂性自歇。
歇即菩提，不從人得。
斯則因緣皎然明白，云何如來頓棄因緣？ ^781a14

○二、明己他從悟。
我從因緣，心得開悟。
世尊！此義何獨我等年少有學聲聞？
今此會中，大目犍連，及舍利弗、須菩提等，
從老梵志，聞佛因緣，發心開悟，得成無漏。 ^781a20

○三、結今義同邪。
今說菩提不從因緣，則王舍城、拘舍梨等所說，自然成第一義。 ^781a26

○二請說惟垂大悲，開發迷悶。
commentary::  ^781a28

【觧】溫陵曰：遞躡上文起難，為後學決疑也。
上稱緣斷而因不生，斯正因緣之義，何前言頓棄邪？
今棄因緣，則外道自然之說為當矣。
富那之後，復以阿難問難者，諸法既明，
則進修無滯，將示修證之門，故又以當機之人發起。 ^781a30

【疏】天台曰：或曰：經自二卷來，破因緣自然者數矣。
阿難尊者宜其久蕩執情，高超悟表，今復以因緣為難，何惑情若是之難袪？
平對曰：非尊者執情之難袪，乃之子駕說之太易。
何也？蓋因緣自然之言雖一，而義涉多門，
有在纏理事之因緣自然，出纏理事之因緣自然；
在纏又有障真諦之因緣自然，障俗諦之因緣自然，
障中諦之因然自然，此皆前三卷所破之事也。
若今重以為問者，乃出纏之因緣自然，
雖單問因緣，實兼自然，是以世尊答中雙破二義。
原其問意而備在答中，將謂性門已竟，
當辯修途，圓因搆造，有似于因緣，分果冥契，
有似于自然，苟不雙遣，必墮二非，故冀如來有以明之，庶不墮於偏修偏證之失。
如曰：若悟本頭，識知狂走，因緣自然，俱為戲論。
乃至云：合然俱離，離合俱非。
此句方為無戲論法，其事理修證之殊，了然可別矣。
orig::  ^781a40

○二、開示二：初、破疑二：初、寄事推破二：
初、立二執。佛告阿難：即如城中演若達多，
狂性因緣若得滅除，則不狂性自然而出。
因緣自然，理窮於是。
commentary::  ^781b24

【觧】溫陵曰：狂因既滅，則自然性出，不狂之前，二皆本無。
由是觀之，凡所謂因緣自然，本皆不有，
悉因狂妄而立，故曰理窮於是。
orig::  ^781b28

○二、破二執二：初、正破兩執二：初、雙破因緣自然二：
初、以因緣破自然。
阿難！演若達多頭本自然，本自其然，無然非自，
何因緣故，怖頭狂走？
commentary::  ^781b34

【觧】溫陵曰：此以因緣破自然也。
自然者，本自天然，不假因緣也。
若本自然，則或狂不狂，無所然而非自矣。
夫何又假照鏡因緣而後狂走，此自然之計墮矣。
orig::  ^781b38

○二、以自然破因緣。
若自然頭因緣故狂，何不自然因緣故失？
本頭不失，狂怖妄出，曾無變易，何藉因緣？
commentary::  ^781b46

【觧】溫陵曰：此以自然破因緣也。
若本自不狂，假因緣故狂，則本自不失，盍假因緣故失。
頭既不失，特由狂妄，則因緣之計墮矣。
天如補註曰：達多不見己頭，將謂失其頭矣，故狂走。
今頭本在，初不曾因照鏡而失，又況他人照鏡，
亦不曾狂，然則汝自然狂，非關因緣矣。
orig::  ^781c2

○二、單破轉計自然本狂自然，本有狂怖，
未狂之際，狂何所潛？
不狂自然，頭本無妄，何為狂走？
commentary::  ^781c14

【觧】溫陵曰：若狂怖本於自然，則是本有狂怖，
然既無所潛，非本狂矣。
若狂怖不本於自然，則頭本無妄，何為狂走？
非本不狂矣。非本狂非不本狂，足知自然因緣之說，皆妄立矣。
orig::  ^781c18

○二、悟本俱非若悟本頭，識知狂走因緣，自然俱為戲論。
○二、合顯結歸二：初、結歸前說。
是故我言：三緣斷故，即菩提心。 ^781c26

○二、類事合顯三：初、單空因緣。
菩提心生，生滅心滅。
此但生滅，滅生俱盡，無功用道。 ^781c28

○二、單空自然。若有自然，如是則明自然心生。
生滅心滅，此亦生滅。
無生滅者，名為自然。 ^781c30

○三、雙空因緣自然二：初、喻顯所空。
猶如世間諸相雜和成一體者，名和合性。
非和合者，稱本然性。 ^781c34

○二法顯能空本然非然，和合非合，合然俱離，
離合俱非，此句方名無戲論法。
commentary::  ^781c36

【觧】溫陵曰：菩提心中，本無生滅，亦無自然。
若謂菩提心生，生滅心滅，此但生滅，非菩提也。
若謂滅生俱盡，無功用道，有自然者，因是則明自然心生，
生滅心滅，此亦生滅，非菩提也。
而又反指無生滅者，名為自然，皆則戲論。
譬如因有雜和，故說和合，而又反指非和合者，
稱本然性，皆是對待妄立戲論之法。
直使然與非然，合與非合，一切遠離，亦無遠離之心，
乃真無功用道，無戲論法也。 ^781c40

【疏】天台曰：阿難尊者重以因緣影乎自然而問，
如來欲為答之，自無藉口，乃乘前喻之便而為發明，故曰即如演若達多云云。
蓋按其問端道理，如此如此，不過同祠授狂性因緣者以為因緣，
若得滅除，則不狂性自然而出者以為自然。
世間執因緣自然者，義趣盡于此矣，故曰理窮於是。
若然，即此二者可以互破，而因緣自然之計自無。
故下互破中，初以因緣破自然，次以自然破因緣，
三、單破轉計自然，溫陵師釋之詳矣。
破之既竟，然後指悟本俱非，故曰若悟本頭，
識知狂走，因緣自然，俱為戲論。
要知因緣自然之計，皆中間狂迷之事。
若原其始，則清淨本然，何因緣自然之有？
及要其終，惟妙覺明，圓照法界，又何因緣自然之有？
既寄事而推破，復合顯以結歸，曰是故我言三緣斷故，即菩提心。
三緣，即世人狂走因緣也。
斷，即歇也。所謂狂心若歇，歇即菩提也。
此正結歸前問，乃大休歇，大徹悟，一歇永歇，更不復迷之人。
只須此處截斷，不煩下文再下註脚。
但世尊復慮細惑不除，動成戲論者，要當絕其後念，
故又有單空之辭二，重空之辭亦二以遣之。
於單空中各有一是一非，莫不因是以成非，破非以成是。
初一非從三緣斷故，即菩提心上生起，
謂有菩提心之可生，生滅心之可滅，要須遣之，故曰此但生滅。
初一是即滅生俱盡，至於無功用道方為是者。
次一非又從無功用道上生起，謂無功用道是自然而然，
不加勉強者，不知若有自然，如是則明自然心生，
生滅心滅，亦須遣之，故曰此亦生滅。
次一是即無生滅者，名為自然。
此中二句，初句顯是，次句又為下三雙非中作。
案次喻顯中，乃以世間有作無作之法，
以此出世間修之與性，猶如世間諸相雜和成一體者，
名和合性，此可喻圓修之因有似於因緣也。
非和合者，稱本然性，此可喻圓證之性有似於自然也。
喻明既畢，復以二種重空遣之，本然既非本然，
和合亦非和合，要須合與然兩者俱離，此重空者一也。
即離然離合者，又俱非之，此重空者二也。
如是重重單復者四，遣之又遣之，直至於無遣，
則情無不盡，理無不圓，故曰此句方名無戲論法。
此又如來於修證門中，開示阿難中道了義無戲論法也。
orig::  ^782a8

○二、誡勸二：初、總述。
菩提涅槃，尚在遙遠，非汝歷劫，辛勤修證。
○二、別示二：初、誡虗解。
雖復憶持十方如來十二部經清淨妙理，
如恒河沙，只益戲論。
commentary::  ^782b36

【觧】天如補註曰：此責阿難之妄計也。
前文佛說緣斷狂歇，歇即菩提。
阿難遂疑菩提從因緣得，若棄因緣，即屬自然。
故佛重舉狂喻，反覆破之。
而復結曰：若悟本頭，識知狂走，因緣自然，俱為戲論。
是故我言三緣斷故，即菩提心。
如云戲論斷故，即菩提心也。
菩提心生下，復與詳示無戲論法。
至此乃責其妄計戲論。
戲論未斷，即狂心未歇，難契菩提。
故云菩提涅槃，尚在遙遠。
苟非歷劫修證，雖持多經妙理，只益戲論也。 ^782b42

【疏】天台曰：論狂心若歇，歇即菩提，而菩提豈遠？
正以阿難不能當下歇狂，尚滯於因緣自然名相之域，
雖非遙遠而成乎遙遠，苟非歷劫辛勤修證，曷能妙契圜中乎！
此責阿難解不勝修，以為下請行門之開端也。
或問：既曰歇即菩提，而又曰歷劫修證，
何數語之間，頓漸相乖之若是乎？
答曰：非相乖也。將以頓而融乎漸，以漸而階乎頓，
頓漸雙忘，以成圓融之道也。
譬若觀天而一目斯盡，雲梯萬級，又何妨取次而昇！
然而脩途託至於初步，足方離礙，身已入空，
雲梯有庠序，天何庠序乎！
謂之漸可也，頓可也，即漸即頓可也，非頓非漸可也。
智者請以喻解，則泥於佛言也。
orig::  ^782c12

○二、勸修行二：初、斥顯二：初、斥解無功。
汝雖談說因緣，自然決定明了，人間稱汝多聞第一。
以此積劫多聞熏習，不能免離摩登伽難。 ^782c36

○二、顯呪有力何須待我佛頂神呪摩登伽心，
婬火頓歇，得阿那含，於我法中成精進林，
愛河乾枯，令汝解脫。
commentary::  ^782c38

【觧】長水曰：問：阿難尚在初果，登伽何以却證第三？
答：一、約權實。阿難示迹現多聞無功，尚在初果；
登伽實人顯呪力功大，速證第三。
二、約根行。阿難圓頓根發，前經悟解，或入信住；
登伽小機，雖得第三，望圓信住，霄壤有異也。
孤山曰：令汝解脫，得離婬室也。
問：此經惟圓，登伽何證小果？
答：以接引小乘，故重施小，而皆解圓。
今云那含，即圓教相似位也。
登伽實行，乃證那含；阿難權人，示居初果。
若以登伽惟作小釋者，則使此經全同阿含，
縱異阿含，豈殊方等？ ^782c44

【疏】天台曰：此中顯呪有力者，有二意：一、
以現事斥奪，多聞無功，故曰何須待我佛頂神咒；
二、以顯下進修，不徒圓通法門，要須顯密兼舉。
是則摩登斷證，全神咒力，阿難同聞，尚在初果，益顯多聞之為障也。
長水師判二人證位淺深，誠合如之。
孤山師判屬法華，故曰以接引小乘，故重施小。
重施小三字，大有病已，如楞嚴百問中所破。
又云：縱異阿含，豈殊方等？
不知此經正屬方等也。
orig::  ^783a16

○二、正勸二：初、約法勸修行。
是故，阿難！汝雖歷劫憶持如來祕密妙嚴，
不如一日修無漏業，遠離世間憎、愛二苦。 ^783a32

○二、舉他勸修行二：初、舉他得道。
如摩登伽宿為婬女，由神咒力銷其愛欲。
法中今名性比丘尼，與羅睺母耶輸陀羅同悟宿因，
知歷世因貪愛為苦，一念熏修無漏善故，
或得出纏，或蒙授記。 ^783a34

○二勸莫自欺如何自欺，尚留觀聽。
commentary::  ^783a40

【觧】孤山曰：修無漏業者，圓修止觀，則不漏落二種生死，亦不漏失三諦義理。
無漏既深，憎愛非淺。
捨妄取真，去事就理，悉名憎愛。
溫陵曰：如摩登伽下，明熏無漏業之速效也。
宿因，即歷世貪愛苦因也。
出纏，登伽也。授記，耶輸也。
如何下，結責阿難，令捨苦本，修無漏道，無以貪愛存於心目也。
自初決擇真妄，發明覺性，乃至深窮萬法，
決通疑滯，使其信解真正，為因地心。
因心既真，斯可圓成果地修證。
故前經為見道分者，止此下文，別起為修道分也。
蓋雖見性真，非修莫證，故即前了義，示修行門。
吳興曰：依諸師以解行分經，前開解竟，後示行也。
然則上根利器，隨聞獲證，楞嚴大體，亦已備矣。
其有中下之器，更俟談行，思而修之。
故假阿難等，請入華屋，於是廣示三摩提路。 ^783a44

【疏】天台曰：無漏業者，即不隨分別也。
蓋世間輪迴由憎愛生，憎愛因分別起，分別則漏落於世間。
業、果、眾生，三種相續，故以不隨分別者為無漏業。
此因中說果，舉果標因也。
勸修中始云歷劫，次云一日，又次云一念，
非曰重一念而輕歷劫，亦非曰重歷劫而輕一念。
要顯無漏業不修則已，苟一念修則一念勝，
一日修則一日勝，歷劫修則歷劫勝。
一念尚勝，矧多念乎？
一日尚勝，矧多日乎？
一劫尚勝，矧歷劫乎？
如來之意，貴在積多念以為一日，積多日以為一劫，
正須頓漸相資，圓曠劫之果，非徒以一念勝而已於一念也。
又若以人定法，則無漏在小；今以法定人，故無漏在圓。
正同華嚴一念普觀無量劫，無去無來亦無住，
如是了知三世事，超諸方便成十力。
故曰：或得出纏，或蒙授記。
orig::  ^783b24

○二、依常住真心以起圓行二：初、慶喜歎領述請二：
初、經家敘相。阿難及諸大眾，聞佛示誨，
疑惑銷除，心悟實相，身意輕安，得未曾有？
重復悲淚，頂禮佛足，長跪合掌，而白佛言： ^783c4

○二、慶喜陳辭二：初、歎領。
無上大悲清淨寶王，善開我心，能以如是種種因緣，
方便提獎，引諸沈冥出於苦海。
commentary::  ^783c8

【觧】吳興曰：疑惑銷除，心悟實相者，第三卷末，說偈述益。
若作證悟，此則增道也。
設作解悟，今豈無證乎？
故知請行，權為發起耳。 ^783c12

【疏】天台曰：初依常住真心以開圓解竟，下去依常住真心以開圓行。
然解乃行家之解，行乃解家之行，前開圓解，行門已備。
今行門中，不過明發覺、初心二種決定，
顯示二十五門最初方便，以為修前解門之方便爾。
是知古師如溫陵、孤山、吳興、長水、大判，莫不相同。
孰有不知先解後行，如交光懸示中之所駁乎？
交光又判：從初至此，答阿難奢摩他已竟，
向下開行門，乃答三摩之請。
作如此說，非但佛法不會，即作文體式，亦有所不通。
蓋凡為作文之式，有起，有講，有結。
阿難首請三法，起也；如來七處徵心去，
講也；阿難得悟，讚佛三法，結也；滿慈首開二問，
又一起也；性覺妙明去，又一講也；經敘領悟，又一結也。
如此兩番，開次第不次第三法，何謂之但答奢摩他乎？
須知前開解門，是談奢摩他等三法所照三諦，
後開行門，乃開三法中決定煩惱根本，
與夫選擇一門深入因果名目相應，故知開解三法必俱，
行門三法亦必俱，第有修性之分，智境之殊爾。
前云銷我倒想頓獲法身，今云疑惑銷除心悟實相，
若約真證今則增道，若約解悟今則愈明。
又前曰希更審除微細惑，令我早登無上覺，
故今蒙開示而得疑惑銷除心悟實相，亦經家一番照映也。
讚佛無上大悲清淨寶王者，知佛悟妄如迷方空華本無所有，
證真如精金濕#CB01926;更不重生，
位無有上萬累都捐，無心無緣而能拔苦與樂，故又敘法敘益云善開我心云云等也。
orig::  ^783c18

○二、述請二：初、述有解無行二：初、正述。
世尊！我今雖承如是法音，知如來藏妙覺明心徧十方界，含育如來十方國土清淨寶嚴妙覺王剎。
如來復責多聞無功，不逮修習。 ^784a20

○二、喻顯我今猶如旅泊之人，忽蒙天王賜與華屋，
雖獲大宅，要因門入。 ^784a24

○二、明正請行門惟願如來，不捨大悲，
示我在會諸蒙暗者，捐捨小乘，畢獲如來無餘涅槃本發心路。
今有學者，從何攝伏疇昔攀緣，得陀羅尼，入佛知見？
作是語已，五體投地，在會一心，佇佛慈旨。
commentary::  ^784a26

【觧】溫陵曰：失性如旅泊，見性如華屋。
見性不修，如獲屋不入。
故請如來本發心路，冀入佛知見也。
無餘涅槃，圓果也。
本發心路，圓因也。
既已見性，又求入佛知見者，見方開示，修乃悟入。
周稱天子曰天王，簡諸王也。
孤山曰：法華明三陀羅尼，即空、假、中三義也。
今請一心三觀，襵伏妄想行門，欲入初住三智，
一時開發，故云入佛知見。 ^784a36

【疏】天台曰：述請有解無行中，重在知之一字，知即解也。
若已真證，何必更請行門？
總之，阿難示迹，發起此教，以為末世進修之方也。
心徧含育，前經恒談，與今不同者，淨穢有殊，
生佛成異，表所領解如來藏心，乃性覺妙明，
本覺明妙，惟妙覺明圓照法界，清淨本然者也。
喻顯中，天王喻如來大寶法王，華屋喻如來所證圓融三德，
如來全以己所證法轉入他心，是為天王賜以華屋也。
正請行門中，無餘涅槃本發心路者，正重伸別請最初方便。
此為總請下，從何攝伏疇昔攀緣，別請開第二決定；
審詳煩惱根本，得陀羅尼，入佛知見，別請開第一決定。
因果名目相應也。
總是依一圓通本根，即斷煩惱根本，即獲圓通常三德之性，
是為得陀羅尼，入佛知見。
當機初請，則先通而後別，而正意在通，
故如來先從通請正意而明之；今請，則先別而後通，
而正意在別，故如來從別請正意而明之。
初云如來菩提，今云佛之知見，經文照映，宛然可見。
孤山今請三觀之言，與前通請何異？
應須消通歸別，方見的旨。
orig::  ^784b2

○二、如來宣示行門二：初、經家敘。
爾時，世尊哀愍會中緣覺、聲聞，於菩提心未自在者，
及為當來佛滅度後末法眾生，發菩提心，
開無上乘妙修行路，宣示阿難及諸大眾。 ^784b40

○二、正宣示二：初、為當機阿難明最初方便二：
初、發覺初心二：初、正明二義二：初、總述。
汝等決定發菩提心，於佛如來妙三摩提不生疲倦，應當先明發覺初心二決定義。 ^784b44

○二、別明二：初、徵起。
云何初心二義決定？
○二、正釋二：初、審觀因地發心二：初、總勸審觀二：
初、敘來意正勸。阿難！
第一義者，汝等若欲捐捨聲聞，修菩薩乘，
入佛知見，應當審觀因地發心，與果地覺，為同為異？ ^784b48

○二示須審所以阿難！
若於因地，以生滅心為本修因，而求佛乘不生不滅，無有是處。 ^784c4

○二、正示審觀二：初、指事喻審觀。
以是義故，汝當照明諸器世間可作之法，皆從變滅。
阿難！汝觀世間可作之法，誰為不壞？
然終不聞爛壞虗空。
何以故？空非可作，由是始終無壞滅故。
commentary::  ^784c8

【觧】吳興曰：空假離中，皆名生滅。
中即空假，是謂佛乘。
法華明聲聞、緣覺、不退菩薩，不測佛智，良由於此。
法皆變滅，喻妄體無常。
空無爛壞，喻真性常住。 ^784c14

【疏】天台曰：前當機以陀羅尼為請，今答中云妙三摩提者，須知二名俱有總別二義。
如二卷於陀羅尼微密觀照，則別在於方便總持；
今文陀羅尼，則總舉一心三止，此皆從行立名也。
若有大陀羅尼門，名為圓覺，此又從理而立名也。
三摩亦然，若首請三法之三摩，則別在觀照；
今云妙三摩提，亦三止觀之總稱也。
又如二十五聖，陳圓通云入三摩地，亦總稱也。
交光乃拘此文妙三摩提一言，輙判前為奢摩，今為三摩。
若果如所判，則首卷有三摩提，名大佛頂，
豈七徵以來諸義，亦盡屬三摩觀照乎？
此又迷名失義，不通之甚也。
發覺者，始覺，最初始發之覺也。
決定有二義：一者、如來聖人，決而方定，
故謂之決定；一者、已受決於如來，定不可易，亦謂之決定。
同是一義，但有機應授受之殊爾。
或問：二決定義，與前二種根本，為同為異？
答曰：同而復異，異而復同。
先同者一往而觀，第一生死根本同，第二審詳煩惱根本，
第二智斷根本同，第二因果俱契無生。
異則有二：一名謂異。
一名根本，令人明生死涅槃元由而知所擇從；
一名決定，令人決定二途為能擇從。
二義理異：一明生死根本即攀緣煩惱心，
一明煩惱根本乃六受用根；一明菩提涅槃是性德，一明因果名目相應是修德。
異而復同者，前生死根本則濫漫而說，
遍於陰入處界及以七大十界；智斷根本亦隨生死之法所遍，
而無非常住妙明不動周圓妙真如性。
今二決定義，則決生死根本煩惱而定在六根，即菩提涅槃亦決而定之在於六根。
故下文云：生死結根與菩提寂常同是六根，更非他物。
如是二法自非如來有以決之，終莫能定，故名二決定義。
事喻審觀中，然終不聞爛壞虗空者，意明空非可作，
以喻六根妙性依之而修，是為因果名目相應也。
orig::  ^784c20

○二、約法正審觀二：初、揀濁妄二：初、指妄總標。
則汝身中，堅相為地，潤濕為水，煖觸為火，動搖為風。
由此四纏，分汝湛圓妙覺明心，為視為聽，
為覺為察，從始入終，五疊渾濁。 ^785a34

○二、約義別釋二：初、通釋濁義二：初、立喻。
云何為濁？阿難！譬如清水，清潔本然，即彼塵土#CB01926;沙之倫，
本質留礙，二體法爾，性不相循。
有世間人，取彼土塵，投於淨水，土失留礙，
水亡清潔，容貌汩然，名之為濁。 ^785a38

○二略合汝濁五重，亦復如是。
commentary::  ^785a44

【觧】孤山曰：由此四纏至五疊渾濁者，四大纏縛，總成五陰也。
以四大成五根，而心王居中，能令眼視、
耳聽、鼻舌、身覺、心意則察，因隨色聲而有受想行識，故成五陰。
色為始，識為終，五陰翳彼湛圓，故有劫等五重渾濁也。
今文五濁，永異餘經。
餘經所明者，見以五利為體，煩惱以五鈍為體，利鈍共十使也。
眾生但擥見慢果報，立此假名。
命以連持一期色心為體，摧年促壽，故曰命濁。
劫無別體，但以四濁聚在其時，故名劫濁。
今文不然，蓋約五陰妄想為五濁也。
故下文色陰有堅固妄想，受陰有虗明妄想等也。
天如補註曰：諸師以三細六麤釋五濁，
莫若圓師釋作五陰妄想為易通，且與辯魔中色陰盡則超劫濁等，
辭義無礙也。 ^785a48

【疏】天台曰：前指事喻審觀，可作之法，皆從變壞，
空非可作，終無壞滅，則世間之法，未常離空，
則可作不可作，恒為一體。
今約法正審觀亦然，則汝身中地水火風，
可作者也；湛圓妙覺明心，非可作者也。
由此四纏，分汝妙心為視聽等，則可作不可作，
恒與之俱，此即因世界相續以成眾生相續。
是則分汝之言，該前明妄，非他覺明為咎。
所妄既立，明理不喻，而諸師三細六麤之釋，可以原其始也。
至于今日五濁之事，則宜以孤山師所說為當。
若從始入終，五疊渾濁，則有二始。
下文云：生從識有，滅從色除。
今正論生起，則宜以識陰為之始。
現文以色為初者，自己成五陰者言之也。
蓋有五根五塵之色而後有受，受而後有想，
想而後有行，行而後有識故也。
是則孤山師色始識終，又深有理焉。
立喻中，水喻湛圓真心，#CB01926;砂喻四大纏縛，
一清一礙，自不相循，取土投水，各失其性，
以是之故，名之為濁。
然則水雖濁，而清體不忘，濁遍之處，即是清遍，五根四大亦然。
故圓修者，非撥濁以求清，乃即湛而復湛。
孤山又云：今文五濁，永異餘經者，如云人壽萬歲，
方入劫濁，見以五利，煩惱以五鈍，眾生合利鈍為假名，
命以摧年促壽，四濁聚在此時，故名五濁惡世。
今則自空劫以來，便有此濁，見以六受，
煩惱以六想，眾生以六行，命以六識，皆就當體而辯，
一真一妄，從曠劫來，恒與之俱，使人即見聞而返妄歸真，
非惟麤細成異，即事理大小，亦與之懸絕也。
orig::  ^785b26

○二、別示五相五：初、劫濁。
阿難！汝見虗空徧十方界，空見不分，有空無體，
有見無覺，相織妄成，是第一重，名為劫濁。
commentary::  ^785c30

【觧】孤山曰：此濁依於色陰。
夫四大、五根、五塵，同名色陰。
今以眼根見空塵而說者，以渾濁義顯故。
何故名劫濁邪？以成、住、壞、空，四皆名劫，故指見空名為劫濁。
有空無體者，空無體質故。
有見無覺者，以見空時無好醜違順可覺故。
相織妄成者，以無體之空織無覺之見，
以無覺之見織無體之空，乃妄見空而兩無其實，此即土失留礙也。
渾濁真性，過在茲乎？
此則如來方便巧示，即指阿難目所對空成劫濁義。 ^785c34

【疏】天台曰：梵語劫波，此云時分。
無生則已，生當其時，即以成濁。
時有成住壞空，故無論古今淳漓，皆此濁也。
然時不自時，因色處以成時，故此濁依於色陰四大、
五根、五塵而有。今以眼根對空塵而說者，孤山所謂以渾濁義顯故。
是則以見而例餘四根，以空而例餘三大，
根塵相對，日用之間而無非濁義。
惟此濁以無記為體，故云以無體之空織無覺之見，
以無覺之見織無體之空，是第一重，名為劫濁。
或問曰：善惡無記，皆屬妄想，若獨以無記為濁，善惡非濁乎？
答曰：今以根塵相對，未起分別，即見精、聞精等以為無記。
若善惡之念，濁義愈甚，又在下四濁中明之也。
然既曰有空無體，有見無覺，織以成濁，
若見見之時，見非是見，則空有其體，見有其覺，
不織不妄，則劫濁可超矣。
以是而例乎下四見，色與盲等，受、不受、
亦受亦不受、非受非不受，乃至五不受，
了知三際，心本無心，生滅去來，本如來藏，
即六受而返乎同，即同而照乎異，皆諸經超濁之捷徑也。
orig::  ^786a4

○二、見濁汝身現摶四大為體，見聞覺知壅令留礙，
水火風土旋令覺知相織妄成，是第二重名為見濁。
commentary::  ^786a40

【觧】孤山曰：此濁依於受陰。
夫領納所緣，名之為受，而有六種，謂六觸因緣，生於六受。
但境有違順、非違非順之別，故六受亦各有苦受、
樂受、不苦不樂受之異也。
相織妄成者，六受為四大所壅，故令留礙，
所以見不超色，聞不出聲；四大為六受所旋，故令覺知也。
二法交織，妄為受陰，以其見境，領納渾濁真性，故名見濁。
orig::  ^786a44

○三、煩惱濁又汝心中憶識誦習，性發知見，
容現六塵，離塵無相，離覺無性，相織妄成，是第三重名煩惱濁。
commentary::  ^786b10

【觧】長水曰：憶過去境，識現在塵，誦習未來境界。
孤山曰：此濁依於想陰，能取所領之緣相，名為想。
而有六種，謂取所領六塵之相，為六想也。
性發知見，謂能取六想。
容現六塵，謂所取六塵之相也。
以此相織，妄成想陰。
既取著所領，則擾亂甚前。
既渾真性，故名煩惱濁。
orig::  ^786b14

○四、眾生濁又汝朝夕生滅不停，知見每欲留於世間，
業運每常遷於國土，相織妄成，是第四重，名眾生濁。
commentary::  ^786b26

【觧】孤山曰：此濁依於行陰造作之心，能趣於果，名為行。
行有六種，大品經中說為六思。
思即是業，謂於六想之後，各起不善業。
善業，無動業也。知見即六思，業運即隨善惡遷移。
國土，亦世間也。如私心雖戀鄉井，以官事須往他郡。
例六道往還，義亦如是。
相織妄成者，知見欲留，業運常去，妄成行陰，
而去留假合，渾濁真性，名眾生濁。
orig::  ^786b30

○五命濁汝等見聞，元無異性。
眾塵隔越，無狀異生。
性中相知，用中相背。
同異失準，相織妄成。
是第五重，名為命濁。
commentary::  ^786b44

【觧】孤山曰：此濁依於識陰，了別所緣之境，名為識。
識有六種，即是六識也。
元無異性者，了別之心惟一故。
眾塵隔越者，六塵不同故。
牽生六識，故云無狀異生。
性中相知，釋上元無異性也。
用中相背，釋上無狀異生也。
眼不別聲，耳不別色，是相背也。
同異失準者，適言其同，則用相背；適言其異，
則性相知，故無定準。
以此交織，妄成識陰，識住命存，識去命謝，
渾濁真性，故名命濁。 ^786c2

【疏】天台曰：初濁重在於劫，言為時分所濁也；
次濁重在於見，言為六受根所濁也；三濁重在煩惱，
言為六想所濁也；四濁重在眾生，言為去留假合所濁也；
五濁重在於命，言為識之命根所濁也。
又，初濁以識精為之本，四濁以所生諸緣為之本。
諸緣語寬，自見精而生諸受，受而想，想而行，
行而識，皆名所生諸緣，故五濁不外第二根本識精能生諸緣也。
若澄濁之方，有從最初劫濁而澄之者，
依六根而入道者之事也；有從末後命濁而澄之者，依六識而入道者之事也。
若琉璃光之依風而入道，則從眾生濁而澄之；
至於水想火想，則澄諸煩惱；妙香密圓，
妙觸宣明，則澄諸見濁。
以義而推，各當其類。
orig::  ^786c18

○二、顯常用二：初、約法正明二：初、正示常因二：
初、簡妄依真。阿難！
汝今欲令見聞覺知，遠契如來常樂我淨，
應當先擇生死根本，依不生滅圓湛性成。 ^786c44

○二、以真了妄以湛旋其虗妄滅生，伏還元覺，
得元明覺，無生滅性，為因地心。 ^786c46

○二、能成常果然後圓成果地修證。
○二、喻顯修證。如澄濁水，貯於靜器，靜深不動，
沙土自沉，精水現前，名為初伏客塵煩惱。
去泥純水，名為永斷根本無明。
明相精純，一切變現，不為煩惱，皆合涅槃清淨妙德。
commentary::  ^787a2

【觧】溫陵曰：見聞覺知，六受用根也。
常樂我淨，涅槃妙德也。
死生根本，五濁業用也。
夫欲返妄契真，先當擇去生死妄本，依不生滅圓湛之性，
以成其功，如澄濁水，必於靜器也。
吳興曰：以圓湛之性，旋虗妄之心，斯蓋修三止觀，
照三諦境，伏斷生滅，證無生滅也。
伏還下因該十信，然後下果通分滿。
靜器，即止觀之心也。
信前猶淺，入信漸深，沙土自沉，麤垢先落也。
清水現前，三諦似顯也。
擕李曰：客塵煩惱，諸經論皆說名煩惱障，天台目為界內見思等。
根本無明，諸經論皆說為所知障、智障等，天台目為界外見思。
言永斷者，且約從因至果，通相而說，理實妙覺，
方名永斷，故曰明相精純。
孤山曰：一切變現，即隨機所感，十界現形也。
俱是淨用，故云不為煩惱。
即用是體，故云皆合涅槃。 ^787a10

【疏】天台曰：前開解明菩提涅槃元清淨體，
則指汝等識精元明，能生諸緣，緣所遺者，蓋性相近也。
今立行則云非汝歷劫辛勤修證，又云遠契如來常樂我淨，
蓋習相遠也。意令即近性以修遠果，故有初決定事；
此則即近而遠，即遠而近，以契非遠非近。
天台約六即辯佛，意在乎此。
應當先擇者，擇，去也；依，取也。
凡事圓修，應當先識去取。
前根本門方識乎去取，今決定門正當去取之時。
蓋前文已示由此四纏分汝圓湛，則一真一妄遍乎五濁。
今當於此先擇去死生根本之濁者而不用，
竟取乎不生滅圓湛性之清者而成之，
即以此湛而旋其虗妄滅生，乃乾慧十信位也。
伏還元覺者，伏與復問，前皆緣修，至初住方為真修，
亦謂之真因，故曰得元明覺為因地心，然後圓成果地修證。
吳興謂靜器即止觀之心，此亦通而未的，
應當消通歸別，謂依六根圓湛以修止觀也，
下文所謂淨極光通達，寂照含虗空是也。
明相精純，一切變現，二師所說，皆當即前文我以不滅不生合如來藏，
而如來藏惟妙覺明圓照法界，是故於一為無量，無量為一等也。
orig::  ^787a38

○二、審詳煩惱根本二：初、總勸審詳二：
初、敘來意正勸。第二義者，汝等必欲發菩提心，
於菩薩乘生大勇猛，決定棄捐諸有為相。
應當審詳煩惱根本，此無始來發業潤生，誰作誰受？ ^787b30

○二、示須審所以阿難！
汝修菩提，若不審觀煩惱根本，則不能知虗妄根塵何處顛倒。
處尚不知，云何降伏取如來位？
commentary::  ^787b34

【觧】吳興曰：發業潤生者，此指煩惱也。
誰作誰受者，此推根本也。
意顯六根自作自受。
天如補註曰：初義審因地發心，故指五濁業用為生死根本，
即虗妄滅生者也。
令其擇之旋之，而依圓湛不生滅性，以成其功也。
次義令審煩惱根本，兼含選擇圓根之意。
故下即指六根賊媒劫家為煩惱根本，
而繼以世界相涉之義，備顯六根功德數量，
定其優劣，次第發揚，令知所擇耳。
既得無生滅性為因地心，又審煩惱根本，
知所降伏，復擇圓根為一門深入。
然則六根清淨，乃至圓成果地修證者，無出二決定義也。 ^787b40

【疏】天台曰：論發業潤生，正是煩惱。
然而煩惱又有使之然者，即所謂誰作誰受也。
下又云：虗妄根塵，何處顛倒？
則煩惱根本，是六根而不是六根。
下文論結元結心，方是煩惱之根本。
經文影互，誠不易知也。
orig::  ^787c14

○二、正示審詳二：初、指喻審詳。
阿難！汝觀世間解結之人，不見所結，云何知解？
不聞虗空被汝隳裂。
何以故？空無相形，無結解故。 ^787c24

○二、約法正審詳二：初、委示顛倒處所二：
初、總示過患。則汝現前眼耳鼻舌及與身心，
六為賊媒，自劫家寶。
由此無始眾生世界生纏縛故，於器世間不能超越。
commentary::  ^787c26

【觧】溫陵曰：汝觀下，釋上須知其處也。
引空義者，謂除無結則無解，而孰能無結哉？
則汝下，示虗妄根塵顛倒也。
眼等六媒，妄根也。
媒引六賊，妄塵也。
自劫真性，顛倒也。
吳興曰：外之六塵，內之六識，皆由眼等引發和合，故云六為賊媒。
所起煩惱，害如來藏，故云自劫家寶。
由六根所起煩惱，故發業潤生，乃有無始眾生世界等。
孤山曰：眾生世界是正報，器世界是依報。
以由正報纏縛，故於依報不能超越。
故下但約正報而明也。 ^787c32

【疏】天台曰：解結貴先見結，非徒見結，要須見其結元。
不見所結，正論結起之初，猶云當初從何處結起，如今方好依此樣而解。
此已暗指下文結元結心矣。
不聞虗空被汝隳裂等者，蓋有結即有相，
有相即應解，若果無相，又何須解？
故曰空無相形無結解，故下文指出所結云則汝現前諸根云云。
言六為賊媒，自劫家寶者，若首卷認賊為子，
乃指六分別識，六識元是賊不是子，眾生認六識作主人翁，
是為認賊為子。今云六為賊媒，乃指六受用根，
六根有識精元明者在，元是子不是賊。
第本覺之父，無始覺之功，失於調御，故稚小無知，反為賊媒而自劫家寶。
如來舉此為喻，意欲以慈嚴而訓之，使改惡而遷善。
前三相續生起，則因所妄而成能妄，故曰所妄既立，明理不喻。
今正明妄住，則因能妄而不能超乎所妄，
故曰因眾生纏縛故，於器世間不能超越。
何謂纏縛？聚緣內搖，趣外奔逸，昏擾擾相者是也。
何謂不能超越？眾生洞視，不過分寸，隔皮膚不見五臟，隔紙膜不見外物是也。
云何解纏縛？云何越世界？
下文所謂今汝諸根，若圓拔已，內瑩發光，
如是浮塵及器世間諸變化相，如湯銷氷，應念化成無上知覺是也。
此去正明解縛之方。
orig::  ^788a2

○二、別示行相二：初、約眾生以明世界二：
初、釋名辯體二：初、釋名。
阿難！云何名為眾生世界？
世為遷流，界為方位。
○二、辯體二：初、指相示數。
汝今當知，東、西、南、北、東南、西南、東北、西北、
上、下為界，過去、未來、現在為世，方位有十，流數有三。 ^788a44

○二、結歸眾生一切眾生，織妄相成。
身中貿遷，世界相涉。 ^788a48

○二簡定變疊二：初簡四涉三而此界性，
設雖十方定位可明，世間只目東西南北，
上下無位，中無定方。 ^788b2

○二、流變增數四數必明，與世相涉。
三四四三，宛轉十二。
流變三疊，一十百千。 ^788b6

○二、約世界以歷六根二：初、約流變法示。
總括始終。六根之中，各各功德，有千二百。
commentary::  ^788b8

【觧】溫陵曰：眾生世界，亦具四方，即左右前後是也。
世者，三際迭遷。界者，各從定位。
界位有十，世數有三。
一身所具，理自互涉，故曰身中貿遷，世界相涉。
界方雖十，常數惟四。
三四互涉，故曰宛轉。
三世流變，故有三疊。
自一疊十，十疊百，百疊千，成千二百，六根各具。
然此權依世論，以顯妙用大略耳。
若夫六解一亡，互用圓照，則何數量所及哉。
吳興曰：此約十二遷流變易，共成三重也。
一十百千者，通舉增數之法耳。
謂增一為十，增十為百等。
今且以方涉世，明三疊者。
第一約四方各論三世，共成十二也。
第二於東方三世，變一為十，成三十。
南西北方，亦復如是。
四方各三十，成一百二十也。
第三於東方三十，變十為百，成三百。
三方亦爾。四方各三百，成一千二百也。
以世涉方，其例可解。
斯蓋如來只指凡夫六根，根塵相織，世界相涉，
從麤至細，且至三疊，以彰厥德。
大意令知現前見聞覺知，剎那剎那皆涉方世麤細之相也。
此據六根了別之性是同，故云各各功德有千二百。
下對六塵了別之用有異，所以功德全闕不等。
前文云性中相知，用中相背，不其然乎？
慤師約三世四方具有五根五塵，成百二十；
一一根塵熏成十類眾生，為千二百。
沇公非之，節公是之。
而敏師又謂十二中一一皆具十善，成百二十；
一一善中具十如是，成千二百。
然佛旨難測，人情異端，苟無的據，誰為至當？
至於資中、孤山、長水，但合數而已，皆變疊不同。
余雖別解，亦未敢配其法相。
來哲無黨，惟善是從。
天如補註曰：上下無位者，指著上下皆是四方之上下也。
除此別無上下，故曰無位。
中無定方者，謂四隅之中也。
隅以兩方交接而得名，既一隅而屬兩方，故曰無定方也。 ^788b12

【疏】天台曰：流變三疊，吳興所說為當。
但第二疊於東方三世，變一為十，成三十；
第三疊東方三十，變十為百，成三百。
變數欠明，今為釋成，兼繫以圖。
第一，約四方各論三世，三四共成十二。
第二，於東方三世，變一為十者，此約剎那九世言之也。
如根本中過去一世，既變三世矣，各各又成三世，三三九世。
蓋所變三世中，有過去過去，過去見在，過去未來。
見在未來亦然，加前根本中過去一世，
故成十世，所謂十世古今，始終不離於當念也。
見在未來二世亦然，共三十世。
第三疊，於東方三十，變十為百亦然。
佛意蓋言眾生世界，必有方位迁流，方方有世，
世世有方，一念十方，剎那九世，世位生滅，法爾如斯。
此約一剎那頃，功德之數如此。
若一念一時一日，功德詎有涯量哉！
謂之功德者，功言力，德言用，謂六根各有竪窮橫遍之力用也。
意言界雖貿變，世雖遷流，而有不變不遷者在。
即首卷屈指飛光，驗見不動，十科反覆，顯性周圓。
又如下擊鐘驗常，莫非其事，此為下選圓通本根極喫緊事。
而交光乃云非即真性勝用，此何異葉公好龍，
至於天龍下窺，則遠走而去乎！ ^788c24

以方涉世之圖 ^790a2

 [fg_../figures/X/X12p0790_01.gif] ^790a4

以世涉方之圖 ^791a2

 [fg_../figures/X/X12p0791_01.gif]
orig::  ^791a4

○二、據優劣的顯二：初、總標。
阿難！汝復於中克定優劣。
○二、別簡六：初、眼根。
如眼觀見後暗前明，前方全明，後方全暗，
左右旁觀三分之二，統論所作功德不全。
三分言功，一分無德，當知眼惟八百功德。
commentary::  ^792a2

【觧】溫陵曰：先顯織妄，欲明根結之始。
次辯優劣，欲明耳根圓通，使知所選也。
天如補註曰：若以一方三百言之，則前與左右合成九百，義不通也。
當知四方各二百，四隅各一百，今眼所見，
前及左右三方已成六百，併前二隅二百，
共成八百，惟後方二百及後二隅二百不見，故云三分之二也。 ^792a8

【疏】天台曰：論功德，有約方約時二義。
克定優劣中，惟言方而不言時，以有方而後有時，方既遍而決不逐乎時之所遷故也。
orig::  ^792a20

○二、耳根如耳周聽，十方無遺，動若邇遙，
靜無邊際，當知耳根圓滿一千二百功德。
commentary::  ^792a26

【觧】溫陵曰：能周聽，故功全也。
動若等者，隨彼之動，則似有遠近。
在我之靜，則周聽無邊。
orig::  ^792a30

○三、鼻根如鼻齅聞，通出入息。
有出有入，而闕中交。
驗於鼻根，三分闕一。
當知鼻惟，八百功德。
commentary::  ^792a34

【觧】溫陵曰：出能取香，入能聞香，出入之中無能，故闕中交。
長水曰：出入中交，共成三分，一分四百，
闕於中交，故惟八百。
orig::  ^792a38

○四舌根如舌宣揚盡諸世間出世間智，
言有方分，理無窮盡，當知舌根圓滿一千二百功德。
commentary::  ^792a44

【觧】溫陵曰：世出世智，所知之境，惟舌詮顯，
其言雖局，其理不窮。
孤山曰：取能言說，不論嘗味，若取嘗味，
其功則劣，以合中知故。 ^792a48

【疏】天台曰：舌之功德極大，以能宣揚世出世間智故。
故華嚴云，佛法無人說，雖慧莫能了，譬如大夜中，非燈無所見。
即舌之造罪亦大，此皆舌之能事。
今舉宣揚顯舌之能，非曰不宣揚而不具德也。
交光乃約愚智簡而又為之通，曰愚談世智，
亦通至理，繁詞強辯，何其#CB08762;哉！
orig::  ^792b6

○五、身根如身覺觸，識於違順，合時能覺，離中不知。
離一合雙，驗於身根，三分闕一。
當知身惟八百功德。
commentary::  ^792b18

【觧】溫陵曰：離闕一分，合全二分，曰離一合雙。
孤山曰：離一合雙者，離中不知是闕一分，
合時能覺有違有順，故具二分。
orig::  ^792b22

○六意根如意默容十方三世一切世間出世間法，
惟聖與凡，無不包容，盡其涯際。
當知意根圓滿一千二百功德。
commentary::  ^792b28

【觧】真際曰：意識獨生，徧緣諸法，故云默容。
孤山曰：此經明六根功德，與法華不同。
今示發覺初心，令知顛倒處所，故辯六根優劣之用。
意在阿難擇於耳根，以為修證之本。
彼明依經修行，已發相似之解，而六根清淨，互用無方。
雖眼八百，亦具餘五根功德，乃至意根，亦復如是。
即同今文一根既返元，六根成解脫。 ^792b34

【疏】天台曰：意根獨稱默容者，謂此根性具功德，
法爾如斯，不假思量擬議。
如來掩室，淨名杜口，皆從此默字上得來。
天台明一念性具百界千如諸法實相，亦得乎此。
一切世間出世間，惟聖與凡，則所具之法無不該；
十方三世，則所具之法無不遍。
舉大多以彰意根之獨勝，無不包容。
盡其涯際者，涯言處而際言時，即常住真心，竪窮橫遍之義。
意根為總，餘根為別，餘根功德，皆從此根本中生。
上文一為無量，無量為一等妙用，亦依此根之所發揮。
orig::  ^792b48

○二、正勸詳擇降伏二：初、勸簡略明二：
初、正勸簡根修行三：初、勸簡圓通。
阿難！汝今欲逆生死欲流，返窮流根至不生滅，
當驗此等六受用根，誰合誰離？
誰深誰淺？誰為圓通？
誰不圓滿？ ^792c18

○二、校量優劣若能於此悟圓通根，逆彼無始織妄業流，
得循圓通與不圓根，日劫相倍。
commentary::  ^792c22

【觧】溫陵曰：流根，即妙湛不動者也。
決之而出，流逸奔境，名生死流。
逆之而入，反流全一，名不生滅。
六、受用根，即上所明者。
循圓則合性而深，不圓則離性而淺，深淺相遼，
故遲速之功，日劫相倍。
夫欲速返，須擇圓根也。 ^792c26

【疏】天台曰：眾生迷真而逐妄，則自性覺必明。
妄為明覺等，如從源以出流，謂之順生死流。
今返妄以歸真，則自不隨分別，三種相續，
如遡流以歸源，謂之逆生死流。
根即根底，前文性覺妙明，本覺明妙是也。
雖曰根底，亦未嘗離乎六根。
故令驗此六受用根，誰合此性而深，誰離此性而淺。
合離二字，溫陵所說者，當不必用交光離中知合中知之說。
蓋此中雖約根辯，正明根性圓與不圓，不說根用離之與合也。
合性而深，是為得循圓通，則步步是歸家之路，
譬如得神足而還鄉，則指日可到。
離性而淺，是為不得圓滿，譬南轅而適燕，
雖乘良馬而行，未免遲延乎歲月。
日劫相倍，自非侈言，故學道者，莫貴乎選根見性而修也。
orig::  ^792c36

○三、許為發明我今備顯六湛圓明，本所功德數量如是，
隨汝詳擇其可入者，吾當發明，令汝增進。 ^793a14

○二、約示，須簡所以。
十方如來，於十八界，一一修行，皆得圓滿無上菩提。
於其中間，亦無優劣。
但汝下劣，未能於中圓自在慧。
故我宣揚，令汝但於一門深入，入一無妄。
彼六知根，一時清淨。
commentary::  ^793a16

【觧】吳興曰：六湛圓明等，指六根妄明功德，全是真明本性所具。
由真具故，所以妄具。
溫陵曰：得圓自在慧，則十八界無非圓通。
然下劣初機，未能圓得，且自一門而入。
一根無妄，則六皆清淨，不惟悟十八界塵塵剎剎皆圓通矣。 ^793a24

【疏】天台曰：向約六根明千二八百數量，皆六湛圓明。
本所功德無一毫增損者，因無修成之功，
此量尚狹，隨汝選擇其圓通可入者，世尊許重為發明，
依而修行，增之進之。
下云如是漸增，聞所聞盡，即其事也。
本所功德則有量，增之進之則沒量。
法華六根功德，雖清淨互用，尚亦有量；
若生滅既滅，寂滅現前，則無量矣。
十方如來於十八界修行，皆圓滿覺道，
無有優劣者，此約最上乘根器言之，無非是道，則不必擇根。
既曰十方，則娑婆亦在其類。
故知選根全為下劣，即他方以眾香，以天衣，亦下劣也。
其不下劣，則無適而不可。
此方古人之入道者，亦各有其門，如達磨之直指人心，
天台之專觀六識，未必皆依耳根也。
須知人心六識為之總，餘根餘塵為之別，
或以總而觀別，或觀別而得總，圓會同歸，
初無二道，此可與入門者說，難與競路者道也。
雖然，今為初機，未得圓滿自在智慧者，是不可不選。
其於選之之方，以情無情言之，則六塵無情為劣，
根識有情為勝；以根識言之，則識墮分別為劣，
根無分別為勝；以六根言之，則餘五圓通常不全者為劣，耳根全者為勝。
教門亦有云：初心入道，豈能遍觀？
故於三科，揀却界入，復於五陰，又除前四，
的取識陰為所觀境，如去丈就尺，去尺就寸，
如伐樹得根，灸病得穴，千枝百病，自然銷殞。
此又佛祖應病與藥大機會處，不求合而自無不合也。
orig::  ^793a34

○二、因疑廣說二：初、疑請。
阿難白佛言：世尊！
云何逆流深入一門，能令六根一時清淨？ ^793b34

○二、廣示二：初、約研破總示三：初、法，三、先寄人明一六。
佛告阿難：汝今已得須陀洹果，已滅三界眾生世間見所斷惑，
然猶未知根中積生無始虗習。
彼習要因修所斷得，何況此中生住異滅分劑頭數？
commentary::  ^793b36

【觧】溫陵曰：湛圓因惑而分，一六因惑而生。
將告一六之義，先與辯惑也。
孤山曰：見諦所斷之惑，即八十八使也。
修道所斷之惑，即八十一思也。
生住異滅，即同體無明也。
分劑頭數，謂初住以上，至于妙覺，四十二品也。
虗習，猶云妄惑也。 ^793b44

【疏】天台曰：孤山云：生、住、異、滅，即同體無明者。
若考其差別，應依起信論說十信：凡夫覺滅相，
三賢覺異相，十地覺住相，位滿覺生相。
若準仁王經明五忍：初住得無生忍，妙覺證寂滅忍，
則生相在前，滅相在後。
又如觀音，生、滅既滅，寂滅現前，亦滅相在後。
法相難知，不敢強配。
若論大意，則生、住、異、滅，於剎那心一時具足。
故楞伽經云：初生即有滅，不為愚者說。
則言生、滅細相難明如此，學者惟當知其大槩而已。
orig::  ^793c6

○二、約理，無一、六、三、初徵。
今汝且觀現前六根，為一為六？
○二破三，初破一。
阿難！若言一者，耳何不見？
目何不聞？頭奚不履？
足奚無語？ ^793c24

○二破六若此六根，決定成六。
如我今會，與汝宣揚微妙法門。
汝之六根，誰來領受？
阿難言：我用耳聞。
佛言：汝耳自聞，何關身口？
口來問義，身起欽承。 ^793c26

○三、釋轉難是故應知，非一終六，非六終一，終不汝根元一元六。 ^793c32

○三結阿難！當知是根非一非六，由無始來顛倒淪替，故於圓湛一六義生。 ^793c34

○三、責人未忘一汝須陀洹，雖得六銷，猶未亡一。
commentary::  ^793c36

【觧】孤山曰：金剛般若云：須陀洹名為入流，
而無所入，不入色、聲、香、味、觸、法，此即六銷也。
猶未亡一者，執有涅槃也。
以小乘所證，全是無明。
故資中曰：不因六塵所造新業，名得六銷。
尚迷六根而為一體，故未亡一。
吳興曰：沇師所解一體之義，異乎涅槃，但一義未明耳。
應知下文見精乃至知精，元是一體。 ^793c40

【疏】天台曰：前當機問行，實兼問理。
蓋由不達理無一異，故於六根生一異執，是以執行全是迷理。
故曰：云何逆流深入一門，能令六根一時清淨？
意謂六根成結，要須次第一一而解，方得解脫。
云何但入一門，餘根皆得清淨耶？
世尊！下文則全約理答，蓋理明而行疑自消，故答理全是答行。
有法，有喻，有合。法中，先寄人明一六；二、
約理無一六；三、責人未忘一。
汝今已得須陀洹果，已滅三界眾生見所斷惑者，
蓋須陀洹名為入流，不入色、聲、香、味、觸、
法，此言已忘六也。
然猶未知去，至分劑頭數，此明未忘一也。
二、約理無一六中，今汝下，先徵；阿難下，
破一；若此下，破六；是故下，結非一六。
阿難下，釋轉難。難云：若理無一六者，云何眾生有六而我有一？
故釋之云：由無始顛倒淪替，故於圓湛一六義生。
次喻中，如太虗空參合群器，由器異形，
名之異空，喻一六義生也。
除器觀空，說空為一，喻須陀洹雖得六銷，猶未忘一也。
彼太虗空云何為汝去，喻理無一六也。
則汝了知六受用根，亦復如是。
合法可知。以此而知，則理本無一六，一六由惑生。
故其生也，由理無而始生乎一。
一者何？根中生、住、異、滅，與夫積生虗習也。
由一而生乎六，六者，六根也。
故其滅也，要由六而返乎一，由一而返乎理之無。
惟其由一而六，故一根既返元，六根成解脫。
蓋在六莫不異，在一莫不同。
向在六矣，故眾生之人，執不得不謂之異。
今由一根而返一矣，故須陀洹之法，執在不得不謂之同。
苟人法二執俱忘，則一六同異俱泯。
故曰：今汝但於一門深入，入一無妄，彼六知根，一時清淨。
第猶未忘一之言，其法相有三：曰小乘涅槃，
曰根本無明，曰世間數法。
古今諸師，未嘗玄會，而競執紛紛，又不得不為之一辯。
孤山師云：猶未忘一者，執有涅槃也。
以小乘所證，全是無明故。
此則兼二而有之，失乎數法者也。
資中師云：不因六塵所造新業，名得六銷。
尚迷六根而為一體，故未亡一。
此則得數法，而失乎一之法體者也。
至於吳興，則左袒孤山云：沇師所解一體，
異乎涅槃，但一義未明耳。
應知下文見精，乃至知精，元是一體。
此則吳興師，不惟失乎數法，而又執數法而不忘也。
因為之斷曰：孤山之釋理順，而資中之釋名正。
余則斆漁人，兼二而利之曰：一六者，世間之數也。
同異者，一六之效也。
理本無一六，一六由惑生。
既於一門深入，不但入一無妄，而六與之俱淨，且將與一六而俱忘矣。
喻不云乎：如太虗空，參合群器。
乃至云：何況更名，是一非一。
以此而知，則資中之說，名得其正矣。
但數本數乎法，法體既形，則一之與六，不可混名。
須陀洹六用不行，則六之數，與法體而俱銷。
無明未破，執有涅槃之可證，則一之數，與法體而未忘。
以此而觀，豈非孤山之理順乎？
學者宜先名正，而後理順，庶不失此中文與意也。
orig::  ^794a6

○二、喻三：初、喻一六義生。
如太虗空，參合群器，由器形異，名之異空。
○二喻，六銷一存除器觀空，說空為一。 ^794c6

○三、喻理無一六彼太虗空，云何為汝成同不同？
何況更名是一非一？ ^794c8

○三合則汝了知六受用根亦復如是。
commentary::  ^794c10

【觧】溫陵曰：虗空本非同異，喻圓湛本非一六。
合器除器，喻一六義生之由也。
知虗空之同異是非，了無所立，則一六併亡，而圓湛不分矣。
一六既無，而現有六根者，由粘湛妄發耳。
故下原其妄發之源以示之。
天如補註曰：前以阿難未明一入六淨之說，故佛欲與明之。
始則辯惑謂其積生虗習等，尚未修斷，宜其未知一入六淨之說也。
次則難以一六令知兩無定趣，乃直示之曰：
當知是根非一非六，由顛倒故，一六義生也。
今文如太虗空下，喻一六義生。
彼太虗空下，喻本非一六。
例合後文由明暗等，至見精暎色，結色成根等，即一六義生也。
汝但不循下，至隨拔一根，五粘圓脫，即本非一六也。
即正釋阿難一入六淨之疑也。
orig::  ^794c12

○二、約行相別示二：初、明從真起妄，六用偏局二：
初、別示生起之由六：初、眼根。
由明暗等二種相形，於妙圓中，粘湛發見，
見精映色，結色成根，根元目為清淨四大，因名眼體。
如蒲萄朵，浮根四塵，流逸奔色。
commentary::  ^794c38

【觧】吳興曰：粘湛發見者，由明暗等塵，染起淨性也。
他皆放此。擕李曰：見精映色下，勝義根也，
雖用能造所造八法為體，是不可見有對色，
能照境發識，乃聖人所知之境，其義深遠，
非同塵境麤淺，故名清淨，此是染中說淨，非無漏妙明之淨也。
因名眼體下，浮塵根也，亦名世俗根，以麤淺易知，
故翻前立名，亦用能所八法為體，今言四塵，但舉所造也。
問：浮塵但與勝義為所依處，不能照境發識，何言流逸奔色？
答：理實勝義，然浮塵是所依處，舉所依顯能依也。
又連上清淨四大為言，義亦無失，能造者，
地水火風四大也，所造者，色香味觸四塵也，餘五例此。
orig::  ^794c44

○二、耳根由動靜等二種相擊，於妙圓中粘湛發聽，
聽精映聲，卷聲成根，根元目為清淨四大，因名耳體。
如新卷葉浮根，四塵流逸奔聲。 ^795a20

○三、鼻根由通塞等二種相發，於妙圓中粘湛發齅，
齅精映香，納香成根，根元目為清淨四大，因名鼻體。
如雙垂爪，浮根四塵，流逸奔香。 ^795a24

○四舌根由恬變等二種相參，於妙圓中粘湛發甞，
甞精映味絞味成根，根元目為清淨四大，因名舌體。
如初偃月浮根，四塵流逸奔味。 ^795a28

○五、身根由離合等二種相摩，於妙圓中粘湛發覺，
覺精映觸，摶觸成根，根元目為清淨四大，因名身體。
如腰鼓顙，浮根四塵，流逸奔觸。 ^795a34

○六意根由生滅等二種相續，於妙圓中粘湛發知，
知精映法，攬法成根，根元目為清淨四大，因名意思。
如幽室見浮根四塵，流逸奔法。
commentary::  ^795a38

【觧】孤山曰：粘湛發知者，妄慮知也。
根元下，此取肉團心根，為慮知之所託也。
故勝義根，還是清淨四大。
如幽室見，即浮塵根，為意思託附，如處幽室。
正法念經云：如蓮華開合者是也。 ^795a46

【疏】天台曰：今經明六根生起之相，凡有四處：
一云，色雜妄想，想相為身。
一云，由明暗二塵，發見居中，吸此塵象，名為見性。
此猶略而未廣，適足為後二之發端。
三曰，明見非他，覺明為咎，所妄既立，明理不逾，此可以之原其始也。
四曰，由明暗等二種相形等，此可以之要其終也。
合而明之，則始終之事彰。
是則由明暗等二種相形，即所妄既立；
於妙圓中粘湛發見，即明理不踰。
見精映色之語，則前文未暇詳言也。
黏字宜從黍從占從米者，俗若約喻說，
正如黐膠之黏物，一著便來。
初受胎時，由明暗二塵，黏性覺中圓湛之性，
以為見精；一有根後，又無時不為色塵所黏。
故此黏字，一篇主意，與下脫黏內伏相照映。
色既黏見，感而遂通，故見精亦即映色。
映者，如鏡之鑑物。
見精即第八見分，色即第八相分。
由能見故，境界妄現；由相織故，結成眼根。
下去例此。根元目為清淨四大者，明勝義根也。
有能造四大，所造四塵。
今但云四大者，色香味觸，自無體性，全以地水火風而為之體。
但言能造，即攝得所造下浮根。
四塵亦然。言清淨者，乃八法中至精之物，
故謂之清淨，所謂染中說淨也。
因名眼體如蒲萄朵，則上通勝義，亦通下浮塵。
蓋勝義如形，浮塵如影，無有影不類形者。
經文省約，故以此句通上而貫下也。
吳興師則釋為浮塵根，豈勝義果無其狀耶？
故雲間師準顯宗論為之辯云：眼根極微，
居眼星上，體清徹故，如秋泉池。
耳根極微，居耳穴內，旋還而住，如卷樺皮。
又舊婆娑論云：舌根鄰虗，居舌中央，如半月形。
鼻根極微，居鼻頞內，背上面下，如雙爪甲。
據此等文，豈屬浮根耶？
又準婆娑說，人身根如腰鼓顙。
顙，鼓筐也。上下闊，中間小，漢宮女謂之細腰，正與相類。
若男人身根，應取熏聞記引他經說，身如立戟槊，此則居然有丈夫之狀。
意根言幽室見者，此正言勝義託於浮塵之內，如人處於暗室之中。
七徵初執心在內，不見臟腑，正在乎此。
若考其狀，亦應同浮塵根。
如正法念經，形如蓮華，上有七葉，朝開暮合，色法所攝。
前云寤寐二相，隨身開合，亦是此意。
若以用狀形，經文立言，各有其義。
如耳如新卷葉，而特云卷。
鼻如雙垂爪，而特云納，狀爪之納取也。
舌如初偃月，特云絞，以偃月有卷舒之用也。
眼之云結，身之云摶，意之云攬，或以義以類，
皆有取之之義，又不可槩論。
獨眼根既謂之如蒲萄朵，又謂之如秋泉池，
正以眼根四微，圓轉光潔，如水晶萄，映徹照物，
如秋泉池，是亦體用立稱之不同也。
orig::  ^795b6

○二、總結偏局之相二：初、明因塵而有。
阿難！如是六根，由彼覺明，有明明覺，失彼精了，粘妄發光。 ^795c44

○二明離塵無體是以汝今離暗離明，
無有見體；離動離靜，元無聽質；無通無塞，
齅性不生；非變非恬，甞無所出；不離不合，
覺觸本無；無滅無生，了知安寄？
commentary::  ^795c46

【觧】孤山曰：由彼覺明，真明也。
有明明覺，妄明也。
迷彼真明，故云失彼精了。
成此妄明，故云粘妄發光。
溫陵曰：是以汝今下，釋上因妄發故，六皆虗妄。
若離六塵，悉無自體。 ^796a4

【疏】天台曰：上別示生起之由已竟，此總結偏局之相，
分二：初、明因塵有相，二、明離塵無體。
由彼覺明，有明明覺，言其始也；失彼精了，
粘妄發光，語其成也。
前云黏湛，今云黏妄，所謂單真不立，獨妄難成。
光字總該六根，即黏色、黏湛而發見者。
惟其生起，因塵而有，是以現用，離塵無體。
故眼見因色而有，離色無體；耳聽因聲，
離聲無體；乃至意根，亦復如是。
諺所謂躃者命在杖，失杖則顛是也。
orig::  ^796a12

○二、明反妄歸真，六根互用二：初、明圓修不由前塵以起知見。
汝但不循動靜、合離、恬變、通塞、生滅、明暗，如是十二諸有為相。 ^796a28

○二、明圓證，明不循根而得互用二：初、明因修獲證。
隨拔一根，脫粘內伏，伏歸元真，發本明耀，耀性發明。
諸餘五粘，應拔圓脫。 ^796a30

○二、明由證起用二：初、舉互用況顯二：
初、舉六根互用。不由前塵所起知見，明不循根，
寄根明發，由是六根互相為用。
commentary::  ^796a32

【觧】溫陵曰：粘妄則由塵而循根，故成隔礙。
脫粘則不由不循，特寄根而已，故能互用。
吳興曰：寄二種根，覺明開發，故千二百功德，根根互用也。
孤山曰：用有真似，似如法華，真如華嚴。 ^796a36

【疏】天台曰：二、明反妄歸真。
六根互用中，云汝但不循等者，明圓修不由前塵以起知見；
隨拔一根去，則圓證不循根而得互用。
前循所常而失真常，今則不循所常而得真常。
言隨拔一根，說黏內伏者，向明性為塵黏以成根，
則根為塵結而永固；今反妄歸真，則不循塵而不用根。
不用根謂之拔根，根一拔而其黏亦脫，
既不緣塵，又不用根，但內伏其元真而已矣。
元真一伏，則本明發現，諸餘五黏，根則應手而俱拔，
塵則圓滿而皆脫，不前不後，一時頓得，
功效速疾，有如此者。
而今而後，則不由前塵以起知見，此句正結答前云何入一門而六門俱淨之問，
與下觀音修證亡前塵等四節功用同，亦一部之大關要也。
何則？蓋一部所詮，不外三德，今拔根即般若之圓修，
脫黏即解脫之妙用，元真即法身之本體。
應拔圓脫，則不縱不橫之道彰。
修行之要，莫要于此。
讀者聞者，可不遵諸。
不由前塵下六句，結成六根互用，亦是釋難之辭。
難者曰：不由前塵以起知見，則無六根，豈成佛時但證儱侗真如乎？
況諸世尊皆有六根，豈一向不起知見乎？
故釋之曰：明不循根，寄根明發。
明不循根，則不由前塵以起知見。
寄根明發，則聖人非無六根。
惟其如此，故六根互相為用。
蓋明若循根，則根為主，已為僕，僕隨主使，則我勞而根逸。
我勞，故能一而不能諸，在彼而不在此。
寄根明發，則我為主，根為僕，亦僕隨主使，則我逸而根勞。
我逸，故能一而能諸，即諸而即一，在彼而即在此，在此而即在彼。
故曰：由是六根互相為用。
orig::  ^796a44

○二、約凡小泛顯。
阿難！汝豈不知，今此會中，阿那律陀無目而見，
#CB02494;難陀龍無耳而聽，
殑伽神女非鼻聞香，驕梵鉢提異舌知味，
舜若多神無身覺觸，如來光中映令暫現。
既為風質，其體元無，諸滅盡定，得寂聲聞。
如此會中，摩訶迦葉久滅意根，圓明了知，不因心念。
commentary::  ^796c2

【觧】溫陵曰：那律尊者，因精進失明，而能見賢喜龍王，無耳能聽。
恒河之神，無鼻聞香。
驕梵受牛哨報，故曰異舌。
舜若多神，主空神也。
其質如風，而能覺觸。
修滅盡定，得空寂者，意根斯滅。
如大迦葉，雖滅意根，而能了知。
孤山曰：殑伽河名，此云天堂來，以其自雪山頂無熱惱池流出故也。
那律等六人，或是凡夫業報，或是小聖修得，
斯皆妄力，尚不依根，何況圓脫，豈無互用。
orig::  ^796c12

○二、明互用所以二：初、明反妄即真常。
阿難！今汝諸根若圓拔已，內瑩發光，如是浮塵及器世間諸變化相，
如湯銷氷，應念化成無上知覺。 ^796c28

○二、明依真故互用二：初、約劣喻以顯互用。
阿難！如彼世人聚見於眼，若令急合，暗相現前，
六根黯然，頭足相類。
彼人以手循體外繞，彼雖不見，頭足一辯，知覺是同。 ^796c30

○二因釋疑，以顯真常。
緣見因明，暗成無見。
不明自發，則諸暗相永不能昏。
根塵既銷，云何覺明不成圓妙？
commentary::  ^796c36

【觧】吳興曰：真智如湯，妄境如水。
了妄即真，化成知覺。
前明真覺不由於根，故舉那律無目能見等。
今示真覺不假於緣，故指世人暗中有辯也。
彼人，即指合眼之人。
循體，謂繞他人之體。
知覺是同，言暗中知覺與明中所見不殊。
凡夫尚有不假明緣而能有辯，況聖人真覺何藉緣發乎？
終見下，指妄。不明下，顯真。
略示明暗，諸緣例爾。 ^796c40

【疏】天台曰：應念化成無上知覺者，化乃變化，當體改轉為義。
蓋根身器界，元是妙圓真心，由無始從清淨本然中，
隨心應量，成九界染礙色心，如水成氷，非礙而礙。
今諸根圓拔，內瑩發光，如湯銷氷，氷還成氷。
應念化成無上知覺，當體改轉，不遺餘力，故曰應念化成。
如彼世人下，約劣喻以顯互用。
緣見因明下，因釋疑以顯真常。
疑者云：世人合眼，循體頭足，雖然一辯，
終非眼根明了之境，何足以喻互用之相？
因釋之曰：緣見因明，暗成無見，即前因明而黏發者。
明則能見，暗則不見，脫黏內伏，發本明耀，
故不明自發，暗不能昏。
眾生境界，由塵發知，因根有相，故觸處昏迷，塵塵繫縛。
今也塵既不緣，根無所偶，根塵既銷，云何覺明不成圓妙？
orig::  ^797a6

○二、決通疑滯二：初、明因果並常。
決通初義二：初、慶喜。
疑因異果二：初、按定。
佛言：阿難白佛言：世尊！
如佛說言：因地覺心，欲求常住，要與果位名目相應。 ^797a32

○二、敘自疑異二：初、汎明因果不齊二：
初、明果常住。世尊！
如果位中，菩提、涅槃、真如、佛性、菴摩羅識、
空如來藏、大圓鏡智，是七種名，稱謂雖別，
清淨圓滿，體性堅凝，如金剛王，常住不壞。 ^797a34

○二、明因無常。若此見聽，離於明暗、動靜、
通塞，畢竟無體。猶如念心，離於前塵，本無所有。 ^797a38

○二、正疑因不克果三：初、正疑。
云何將此畢竟斷滅以為修因，欲獲如來七常住果？
commentary::  ^797a42

【觧】溫陵曰：離幻復真，常住不壞，名常住果。
而見聽六用，離塵無體，是斷滅法。
依斷滅因，求常住果，烏得相應邪？
此誤認緣塵，迷失常住也。
由失常性，故難契常果，實修證大患，故須難明也。
諸佛所得曰菩提，寂靜常樂曰涅槃，不妄不變曰真如，
離過絕非曰佛性，分別一切而無染著曰菴摩羅識，
一法不立，煩惱蕩盡曰空如來藏，洞照萬法而無分別曰大圓鏡智。
菴摩羅，此云無垢，即第九白淨識也。
此已成智，而名識者，以能分別故。
楞伽經曰：分別是識，無分別是智。
有空如來藏，有不空如來藏，有空不空如來藏。
寶積經曰：空如來藏，離不解脫一切煩惱；
不空如來藏，具？河沙佛不思議法；空不空如來藏，
隨為色空，普應一切。
後二隨用得名，獨空如來藏為真體，故為果號。 ^797a46

【疏】天台曰：因果名目相應中，當機特引七種名目為問者，此是修門中大關節要處。
蓋修道分中，依常住真心以修圓行而為之本。
常住真心，即前經所顯如來藏性。
要而言之，屈指飛光，驗見不動，觀河之見童耄無遷來，無非發明此心。
正欲顯此因性即是果性，故以不相應之語而為反難，冀如來有以發明。
蓋首卷所指眾生識精中所有元明，寂而常照，
慧鑑昭然，照而常寂，蕩無纖情，即是如來果位。
所證菩提涅槃，元清淨體，不妄不異，名為真如；
不壞不變，名為佛性；分別一切而無染著，
名菴摩羅識；一法不立，煩惱蕩盡，名空如來藏；
洞照萬法而無分別，名大圓鏡智。
向下擊鐘，驗常圓通本根，即其證也。
誠為修門之大本，弗效貧人而數他寶可也。
orig::  ^797b26

○二、重難三：初、明因定無常。
世尊！若離明暗，見畢竟空，如無前塵，念自性滅。
進退循環，微細推求，本無我心及我心所，將誰立因求無上覺？ ^797c6

○二顯頓乖昔說如來所說，湛精圓常，
違越誠言，終成戲論。 ^797c10

○三請佛開決云何如來真實語者？
惟垂大慈，開我蒙恡。
commentary::  ^797c12

【觧】溫陵曰：復揣六用，疑若斷滅，而反以佛說湛常為不誠，
而近乎戲論，不得為真實語者。 ^797c14

【疏】天台曰：二、重難，又二：初、明因定無常。
進退循環者，謂進以眼根而推之，若離明暗，
見畢竟空；退以意根而推之，如無前塵，念自性滅。
又進推於前塵，退推於內根，皆本無我心及我心所。
心即心識，心所即六根，亦即七處所徵者。
二、顯頓乖。前說中，如來前說，不循六塵，
拔根脫黏，則伏歸元常，豈不違越誠言乎？
此阿難執如來所破，而疑所顯如進退循環，
無心心所之說，皆稟首卷破妄心無所無體之言而為之難。
即湛精圓常之理，亦前經曾所示者。
第此二法，混居於六根之中，決擇定當，
亦難為之精，故設此為問，冀如來有以決之。
然在當時之機，雖然得悟，慮今之閱者，
未得其要，因為之闡曰：此經以佛之知見而為宗體，
若緣塵以起知見，因根而有分別，皆妄也，畢竟歸於斷滅者也。
下云知見立知，即無明本是也。
不由前塵以起知見之知見，脫黏內伏，
諸根圓拔時之知見者，真也，伏還元常者也。
下云知見無見，斯即涅槃是也。
至於擊鐘驗常，亦必取斯而已矣。
orig::  ^797c18

○二、如來示因本常三：初、斥迷許說。
佛告阿難：汝學多聞，未盡諸漏。
心中徒知顛倒所因，真倒現前，實未能識。
恐汝誠心，猶未信伏。
吾今試將塵俗諸事，當除汝疑。
commentary::  ^798a6

【觧】溫陵曰：倒因，即疑妄分別也。
真倒，即執常為斷也。 ^798a12

【疏】天台曰：緣塵而有分別，是為顛倒所因；
離塵而有知見，即是真常，反謂之無常，是為真倒現前。
阿難未盡諸漏之多聞，徒知乎彼而不知乎此也。
orig::  ^798a16

○二、指事除疑二：初、結根塵顯迷倒二：
初、結根塵二：初、結根二：初、結有無。
即時如來敕羅睺羅擊鐘一聲，問阿難言：汝今聞不？
阿難大眾俱言：我聞。
鐘歇無聲，佛又問言：汝今聞不？
阿難大眾俱言：不聞。
時羅睺羅又擊一聲，佛又問言：汝今聞不？
阿難大眾又言：俱聞。 ^798a22

○二、結所以佛問阿難：汝云何聞？
云何不聞？阿難大眾俱白佛言：鐘聲若擊，則我得聞。
擊久聲銷，音響雙絕，則名無聞。
commentary::  ^798a28

【觧】溫陵曰：此但無聲，非謂無聞。
必再擊疊問者，欲令審辯而有悟也。
orig::  ^798a34

○二、詰塵二：初、詰有無。
如來又敕羅睺繫鐘，問阿難言：汝今聲不？
阿難大眾俱言：有聲。
少選聲銷，佛又問言：爾今聲不？
阿難大眾答言：無聲。
有頃，羅睺更來撞鐘，佛又問言：爾今聲不？
阿難大眾俱言：有聲。 ^798a38

○二詰所以佛問阿難：汝云何聲？
云何無聲？阿難大眾俱白佛言：鐘聲若擊，則名有聲。
擊久聲銷，音響雙絕，則名無聲。
commentary::  ^798a44

【觧】溫陵曰：上答為倒，此答為正。
蓋聲有生滅，聞性常在，迷情不了，以聞同聲，是以常為斷也。
orig::  ^798b2

○二、斥矯亂佛語阿難及諸大眾：汝今云何自語矯亂？
大眾阿難俱時問佛：我今云何名為矯亂？ ^798b6

○二、就聞性示因常二：初、破執正明三：
初、破無常執。佛言：我問汝聞，汝則言聞。
又問汝聲，汝則言聲。
惟聞與聲，報答無定。
如是云何不名矯亂？ ^798b8

○二、顯聞性常二：初、正示。
阿難！聲銷無響，汝說無聞。
若實無聞，聞性已滅，同于枯木鐘聲更擊，汝云何知？
知有知無，自是聲塵或無或有，豈彼聞性為汝有無？
聞實云無，誰知無者？ ^798b12

○二、結顯是故，阿難！
聲於聞中自有生滅，非為汝聞聲生、聲滅。
今汝聞性為有、為無？
commentary::  ^798b18

【觧】溫陵曰：聲塵或有或無，聞性未甞有無，
所謂聲無亦無滅，聲有亦非生，此即不生不滅，真常性也。
夫知無者，亦因聞根，不可謂無聲則無聞也。
是故阿難下，牒上顯常也。
吳興曰：前阿難通疑六根離塵無體，云何將此斷滅以為因，
欲獲常果？如來所以別顯聞性為常者，誠欲發耳根圓通之機也。 ^798b22

【疏】天台曰：上文誘答已定，然後斥其矯亂。
惟聲與聞，報答無定，即矯亂也。
云何無定？聲銷無響。
吾問聲不？汝言無聲。
此正也。初問聞不？
汝言無聞。非倒乎？
若從前答，無聲無聞，鐘聲再擊，不應更聞。
若從後答，聲雖有無，非無聞者。
如此報答無定，非矯亂乎？
故責之云：聲銷無響，汝說無聞。
若實無聞，聞性已滅，同於枯木，鐘聲更擊，汝云何知？
要知知有知無，自是聲塵或有或無，非彼聞性為汝有無云云。
此段文意，顯聞常住。
展轉結歸，其序有四：曰聲，曰聞，曰知，曰性。
蓋初以聲而顯聞，即但是聲塵或有或無，豈彼聞性為汝有無？
然聞雖顯矣，猶未足為真。
次以聞而顯知，即聞實云無，誰知無者？
然知雖顯矣，亦未足為真。
次以知而顯性，即聲於聞中，自有生滅，
非為汝聞聲生聲滅，令汝聞性為有為無。
此為聞之本，理之極。
故知顯常，非徒曰遺塵而已。
要聞者知者俱遺，獨有不可遺者。
如水中醎味，色裡膠青，雖睡夢之不昏，
造次之不忘，必具清淨海眼者有以見之。
不則當面蹉過者多矣，即認末為本亦多矣。
然此四序，一往與耳根法門四節同。
再往言之，彼文竪在四修，今文橫在一性。
orig::  ^798b34

○三比斥結勸汝尚顛倒，惑聲為聞。
何恠昏迷，以常為斷。
終不應言，離諸動靜，閉塞開通，說聞無性。 ^798c26

○二、引例結示二：初、引睡倒顯性常。
如重睡人，眠熟牀枕。
其家有人，於彼睡時，搗練舂米。
其人夢中，聞舂搗聲，別作他物，或為擊鼓，或為撞鐘。
即於夢時，自恠其鐘為木石響。
於時忽寤，遄知杵音，自告家人：我正夢時，
惑此舂音，將為鼓響。
阿難！是人夢中，豈憶靜搖開閉通塞？
其形雖寐，聞性不昏。 ^798c28

○二、結示形銷不滅縱汝形銷，命光遷謝，此性云何為汝銷滅？
commentary::  ^798c38

【觧】吳興曰：所舉寐事，驗妄識至昏，而真性不昧也。
復恐惑者謂寐雖不昏，死豈不滅邪？
故重示云縱汝形銷等。 ^798c42

【疏】天台曰：惑舂搗聲，別作他物，此睡夢顛倒也。
即於夢中恠鐘為木石響，此聞性不昏也。
是人夢中豈憶靜搖開閉者！
靜搖，言聲塵；開閉通塞，言耳根；正明聞性常然，不關於根塵也。
關根塵而有知，即屬無常；不關根塵而有知，即是真常。
所以此文顯性，聞之極易，會之至難。
orig::  ^798c48

○三、通會結示二：初、明遠故。
常即無常。以諸眾生從無始來，循諸色聲，
逐念流轉，曾不開悟性淨妙常，不循所常，
逐諸生滅，由是生生雜染流轉。 ^799a12

○二明悟故，無常即常。
若棄生滅，守於真常，常光現前，根塵識心，應時銷落。
想相為塵，識情為垢，二俱遠離，則汝法眼應時清明，云何不成無上知覺？
commentary::  ^799a16

【觧】溫陵曰：不悟性常，故逐諸生滅。
能守常性，常果可冀矣。
前令審擇常性為因地心，而阿難牒難，故此結告也。
吳興曰：通別二惑，俱名塵垢。
真似所證，皆號法眼。
此眼具五方，曰清明。 ^799a22

【疏】天台曰：此科通會結示。
以諸眾生去，明迷故常即無常；若棄生滅去，明悟故無常即常。
是則常無常性，居於六根之中，如二鳥之同遊。
若循色聲以分別，即雜染流轉；苟棄生滅而守常，即常光現前。
故知化性覺為根塵，我也，非他也；即變根塵為覺性，
亦我也，非他也。昇沉染淨，只在迷悟之間，可不務返妄歸真哉！
想相為塵，即法塵；識情為垢，即意識。
此且就阿難緣塵分別者而言。
但此塵垢，關乎麤細，則吳興通別之言，深有理焉。
蓋若破通惑，但證慧眼，今云法眼，要知通別俱破，
斯可以言法眼清明，成無上覺也。
大佛頂如來密因修證了義諸菩薩萬行首楞嚴經卷第四
 ^799a30
