
pin:: 大方廣佛新華嚴經合論卷第一百十五
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之二十八
commentary:: 
【論】如善財童子問摩耶：夫人得此解脫，其已久如？
摩耶答言：善男子！
乃往古世，過不可思議，非最後身菩薩神通道眼所知者，唯佛能知。
故意明不可以時分知，不可以劫數度也。
要須以佛智印，冥同古今，量盡始末。
見亡者，能知其發心得法之久近。
若立始終之見者，設將無盡剎微塵比之成數，
無由可悉；設使展轉無盡，無盡剎塵比之成數，亦不可悉。
數亡計盡，智現方知，即無以數法算其遠近。
若以算法盡無盡劫，算毛孔中虗空量，了無得其邊際故。
以虗空無壽量故，以此無量為得時也。
如文殊師利頌云：一念普觀無量劫，無去無來亦無住，
如是了知三世事，超諸方便成十力。
此是最後身菩薩之大數也。
爾時劫名淨光，表法身為劫體。
世界名須彌者，得不動智為世界體。
雖有諸山五趣雜居，然其國土眾寶所成，
清淨莊嚴，無諸穢惡者，唯其自心淨，即一切境界淨。
萬法無垢，作淨穢二見，即自心見不淨也。
明大悲徧含五趣，大智無染淨等見，故名眾寶莊嚴。
有千億四天下者，明萬行利生之位也。
有一四天下名師子幢者，明大智徧周十方一境。
於中有八十億王城，有城名自在幢者，
明八正道行、十波羅蜜。
於中智所遊居，名輪王所居，號自在幢。
王名大威德者，是智自在，能治生死，自不壞也。
彼王城北有道場，名滿月光明者，城北者，
北為坎位，是師君智所居，治迷之位也，
號道場，能治執惑，故名滿月光明。
其道場神名曰慈德者，以智之化迷，以慈悲為德。
有菩薩名離垢幢者，法身起行，性自無垢，
坐於道場，將成正覺者，欲成為將。
有一惡魔，名金色光，與其眷屬無量眾俱，至菩薩所。
彼大威德轉輪王，已得菩薩神通自在，
化作兵眾，其數倍多，圍遶道場。
諸魔惶怖，悉自奔散者，意明惡魔名金色光者，
法身智境，真假一相，一向離垢。
菩薩未明心境平等，要假一切智王，明觀心境，
理徹無二，心境如幻，一切境界，幻智幻生，即於境不迷。
妄想心魔，總唯法界，皆為佛事，名為奔散。
道場神慈悲歡喜者，法悅也。
道場神於彼王而生子想者，明破見由智，
起行化俗由悲，明此位智由慈悲所生，故觀智如子。
乃至合會輪王者，毗盧遮那是。
道場神我身是者，明恐人不解其意，託事像之，令易解故。
終不可以心外別有境魔，但明心無內外，
中間萬法，自他同體，一亦不一，他亦不他，
只為法幽難顯，借事表明。
諸有智者，以譬喻得解，乃至一切初發無上大菩提心，
皆先起大願大慈悲心，教化眾生，方求出要利眾生之行，
及至行滿此法，不移其志。
一切諸佛皆如是，先從大慈悲願行生故。
十方世界無量諸佛將成佛時，皆於齋中放大光明，來照我身及我宮殿。
屋宅者，悲宮智殿，養育為屋，生死海為宅。
明齋處身之中，一切眾生生長之際，此處是含生生長之藏。
如樹根魁之際向上長，莖榦枝條向下生，
根入地處陰陽之中際，發生之元始。
又如甲子旬中，以戍為天魁，左生陽，右生陰。
今齋中放光者，表受生之元始，如天魁之象，
起慈悲之始，生大智之元故。
如人生亦爾，初生少小漸長大者，亦從齋輪起氣，
通於上下生長之性，此處是受氣始生之元，故從此放光也。
是其乾位，是始終之際生長之元，此齋中是也。
又表處智悲之中際，成智之中即眉間毫相是，成大悲之中即齋中是。
故此是十一地普賢處世利生門，治十地中出世緣真利生，
不自在行，不廣大障。
如十定品中，諸菩薩求覓普賢，三求不見者，
是隨大智之中行，檀度為主，總統法界波羅蜜海門也。
都言三世一切佛，以慈悲為初生，無慈悲利物，
有厭生死，即是二乘及淨土菩薩，後迴心始可歸真定性之流生，
多劫難返。餘如經自具。
我唯知此菩薩大願智幻解脫者，明推德升進有三門：
一、示善友之處，云在三十三天；二、有王名正念；
三、王女名天主光。
汝往問菩薩行菩薩道。 ^754c43

第二、三十三天正念天王女，名天主光，主智悲自在正念諸法無失現前門。
orig::  ^755c34

【經】爾時，善財遂往天宮，見彼天女，禮足圍遶，
合掌前住，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
天女答言：善男子！
我得菩薩解脫，名：無礙念清淨莊嚴。
善男子！我以此解脫力，憶念過去，有最勝劫，
名：青蓮華，我於彼劫中，供養恒河沙數諸佛如來。
彼諸如來，從初出家，我皆瞻奉，守護供養，
造僧伽藍，營辦什物。
又彼諸佛，從為菩薩住母胎時，誕生之時，
行七步時，大師子吼時，住童子位在宮中時，
向菩提樹成正覺時，轉正法輪現佛神變教化調伏眾生之時，
如是一切諸所作事，從初發心，乃至法盡，
我皆明憶，無有遺餘，常現在前，念持不忘。
又憶過去劫，名：善地，我於彼供養十恒河沙數諸佛如來。
又過去劫，名為：妙德，我於彼供養一佛世界微塵數諸佛如來。
又劫名：無所得，我於彼供養八十四億百千那由他諸佛如來。
又劫名：善光，我於彼供養閻浮提微塵數諸佛如來。
又劫名：無量光，我於彼供養二十恒河沙數諸佛如來；
又，劫名：最勝德，我於彼供養一恒河沙數諸佛如來；
又，劫名：善悲，我於彼供養八十恒河沙數諸佛如來；
又，劫名：勝遊，我於彼供養六十恒河沙數諸佛如來；
又，劫名：妙月，我於彼供養七十恒河沙數諸佛如來。
善男子！如是憶念恒河沙劫，我常不捨諸佛如來、
應、正等覺，從彼一切諸如來所，聞此無礙念清淨莊嚴菩薩解脫，
受持修行，恒不忘失。
如是，先劫所有如來，從初菩薩，乃至法盡，
一切所作，我以淨嚴解脫之力，皆隨憶念，
明了現前，持而順行，曾無懈廢。
善男子！我唯知此無礙念清淨解脫。
如諸菩薩摩訶薩，出生死夜，朗然明徹，
永離癡冥，未嘗惛寐，心無諸蓋，身行輕安，
於諸法性，清淨覺了，成就十力，開悟羣生；
而我云何能知、能說彼功德行？
善男子！迦毗羅城，有童子師，名曰：徧友。
汝詣彼問：菩薩云何學菩薩行、修菩薩道？
時，善財童子以聞法故，歡喜踊躍，不思議善根自然增廣，
頂禮其足，遶無數帀，辭退而去。
commentary::  ^755c38

【論】王名正念者，明智淨自在。
如天王正念者，表淨智無念而自在，任理施為，
不為而萬事自為，明十一地淨智任運應現也。
在十住位中，但名正念。
天子問其梵行，未云有女至此十一地中名王，
又云有女，明以智生悲也。
有女名天主光者，表無作智中慈悲無染性，任用利物也。
此位表智圓，用無前後也。
取天表處生死中自在，神化無方，非即在於處所也。
敬申所求云：我得菩薩解脫，名無礙念。
意明無礙念者，得三世無礙智，一念印三世古今及未來一切眾生生死劫量，
及一切三世諸佛成道劫量，一念徧知，
無不了然，如今現前。
以無妄念智現前，諸法本如是故。
此明無妄念之正念智也。
於中所有諸劫中諸佛之數，於諸劫中或供養多佛，
或供養少佛，增減不定者，是一念中無念正智，普皆供養三世諸佛之數。
此是無久近中久近之狀也。
總無時之大圓智境，法自如是，不由修生也。
修者，但自照十二緣生，達妄成智，智無所修；
但自解迷，真無可作，亦無三世古今之性。
此是十一地中第二地善知識。
次十一地中第二地善知識已下，總明正念中無礙智用，徧周同行攝生之行身也。
此方如是，十方一切世界例然。
六道等徧，總從摩耶大悲海生，以正念無作智為體也。
此是十一地中戒波羅蜜，以智生悲門，故女名天主光。 ^756b10

第三、迦毗羅城徧友童子師主徧滿十方主世法師範門。
orig::  ^756c8

【經】從天宮下，漸向彼城，至徧友所，禮足圍遶，
合掌恭敬，於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
徧友答言：善男子！
此有童子，名：善知眾藝，學菩薩字智。
汝可問之，當為汝說。
commentary::  ^756c12

【論】迦毗羅城童子師，此云黃色城也。
黃色者，是中宮色，故明為此童子師。
不離中道，軌治俗典，如此土孔丘之流，明世間師範。
門如孔子，頭頂下如返宇，表處俗行謙之道，以身表法像尼丘。
山似彼山，頂中下非彼山，因求祠而生，此俗說非也。
姓孔者，聖人無名無性，以德立名為姓，非以俗姓為姓。
約德以有寬明之德，以之姓孔。
孔者，寬也。以行化蒙，名之為丘。
丘者，山岳之稱。以艮為山，為小男，為童蒙，
因行所化而立名也，故名丘也。
亦以德超過俗，名之為丘；亦至德尊重，
無傾動之質，名之為丘。
生在兗州者，艮之分也，主以化小男、童蒙之位。
兗州上值於角，角為天門，主眾善之門，
亦主以僧尼道士，以乘角氣而生，此非世凡流之能體。
故善財至此，徧友不言，而便令善財往眾藝所者，師範之法。
正者，不親教，付之以助教；不決之事，問之以正師。
表德不孤，必有鄰附，贊成其化行也。 ^756c24

第四善知眾藝童子主，徧周十方字智門。
orig::  ^757a8

【經】爾時，善財即至其所，頭頂禮敬，於一面立，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，彼童子告善財言：善男子！
我得菩薩解脫，名：善知眾藝。
我恒唱持此之字母：唱阿字時，入般若波羅蜜門，
名：以菩薩威力入無差別境界；唱多字時，
入般若波羅蜜門，名：無邊差別門；唱波字時，
入般若波羅蜜門，名：普照法界；唱者字時，
入般若波羅蜜門，名：普輪斷差別；唱那字時，
入般若波羅蜜門，名：得無依無上；唱邏字時，
入般若波羅蜜門，名：離依止無垢；唱拕
〔輕呼〕字時，入般若波羅蜜門，名：不退轉方便；
唱婆〔蒲我反〕時，入般若波羅蜜門，名：金剛場；
唱茶〔徒解反〕字時，入般若波羅蜜門，名曰：
普輪；唱沙〔史我反〕字時，入般若波羅蜜門，
名為：海藏；唱縛〔房可反〕字時，入般若波羅蜜門，
名為：普生安住；唱哆〔都我反〕字時，入般若波羅蜜門，
名：圓滿光；唱也〔以可反〕字時，入般若波羅蜜門，
名：差別積聚；唱瑟吒字時，入般若波羅蜜門，
名：普光明息煩惱；唱迦字時，入般若波羅蜜門，
名：無差別雲；唱娑〔蘇我反〕字時，入般若波羅蜜門，
名：降霪大雨；唱麼字時，入般若波羅蜜門，
名：大流湍激眾峯齊峙；唱伽字時，入般若波羅蜜門，
名：普安立；唱他〔他可反〕字時，入般若波羅蜜門，
名：真如平等藏；唱社字時，入般若波羅蜜門，
名：入世間海清淨；唱鎻字時，入般若波羅蜜門，
名：念一切佛莊嚴；唱拕字時，入般若波羅蜜門，
名：觀察簡擇一切法聚；唱奢〔尸苛反〕字時，
入般若波羅蜜門，名：隨順一切佛教輪光明；
唱伎字時，入般若波羅蜜門，名：修因地智慧藏；
唱叉〔楚我反〕字時，入般若波羅蜜門，名：
息諸業海藏；唱娑〔蘇紇反〕多〔上聲呼〕字時，
入般若波羅蜜門，名：蠲諸惑障開淨光明；
唱壞字時，入般若波羅蜜門，名：作世間智慧門；
唱曷攞多〔上聲〕字時，入般若波羅蜜門，
名：生死境界智慧輪；唱婆〔蒲我反〕字時，
入般若波羅蜜門，名：一切智宮殿圓滿莊嚴；
唱車〔上聲〕字時，入般若波羅蜜門，名修行方便藏各別圓滿；
唱婆〔蘇紇反〕麼字時，入般若波羅蜜門，
名隨十方現見諸佛；唱訶婆〔訶婆竝上聲呼〕
字時，入般若波羅蜜門，名觀察一切無緣眾生方便攝受令出生無礙力；
唱縒〔七可反〕字時，入般若波羅蜜門，名修行趣入一切功德海；
唱伽〔上聲〕字時，入般若波羅蜜門，名持一切法雲堅固海藏；
唱吒字時，入般若波羅蜜門，名隨願普見十方諸佛；
唱挐〔妳可反〕字時，入般若波羅蜜門，名觀察字輪有無盡諸億字；
唱娑〔蘇紇反〕頗字時，入般若波羅蜜門，
名化眾生究竟處；唱娑〔同前〕迦字時，入般若波羅蜜門，
名廣大藏無礙辯光明輪徧照；唱也〔夷舸反〕
娑〔蘇可反〕字時，入般若波羅蜜門，名宣說一切佛法境界；
唱室者字時，入般若波羅蜜門，名於一切眾生界法雷徧吼；
唱侘〔恥加反〕字時，入般若波羅密門，名以無我法開曉眾生；
唱陀字時，入般若波羅蜜門，名一切法輪差別藏。
善男子！我唱如是字母時，此四十二般若波羅密門為首，入無量無數般若波羅蜜門。
善男子！我唯知此善知眾藝菩薩解脫。
如諸菩薩摩訶薩，能於一切世、出世間善巧之法，
以智通達，到於彼岸；殊方異藝，咸綜無遺；
文字、算數，蘊其深解；醫方、呪術，善療眾病。
有諸眾生，鬼魅所持，怨憎呪詛，惡星變怪，
死屍奔逐，癲癎贏瘦，種種諸疾，咸能救之，使得痊愈。
又善別知金玉、珠貝、珊瑚、琉璃、摩尼、硨磲、
鷄薩羅等一切寶藏，出生之處，品類不同，
價直多少；村營鄉邑，大小都城，宮殿苑園，
嚴泉藪澤，凡是一切人眾所居，菩薩咸能隨方攝護。
又善觀察天文地理，人相吉凶，鳥獸音聲，
雲霞氣候，年穀豐儉，國土安危，如是世間所有技藝，
莫不該練，盡其源本。
又能分別出世之法，正名：辯義，觀察體相，
隨順修行，智入其中，無疑無礙，無愚暗，
無頑鈍，無憂惱，無沈沒，無不現證。
而我云何能知、能說彼功德行？
善男子！此摩竭提國，有一聚落，彼中有城，
名：婆呾那；有優婆夷，號曰：賢勝。
汝詣彼問：菩薩云何學菩薩行、修菩薩道？
時，善財童子頭面敬禮知藝之足，遶無數帀，戀仰辭去。
commentary::  ^757a10

【論】徧友云：此有童子，名善知眾藝，學菩薩字。
智者明徧友是師，童子是學者，依教立名，即如此方孔丘門人顏回之流。
善財致敬，申請所求童子眾藝云：我得菩薩解脫，
名善知眾藝，我恒唱持此之字母。
唱阿字時，此云無也。
入般若波羅蜜門，名菩薩威力，入無差別境。
明達一切法空門，是菩薩威力，斷一切障，
入無功智，徧法界、眾生界故。
唱多字時，入般若波羅蜜門，名無邊差別境，
是明一切諸有，是差別智，是普賢行，徧知一切三界六道眾生中法則行解，
及所宜應化。如是總有四十二般若波羅蜜門為首，名為字母。
入無量無數般若波羅蜜門，如文自明。 ^757c46

第五賢勝優婆夷，主世間一切正邪吉凶，
諸方技術師筮博說，一切總達利生門。
orig::  ^758a22

【經】向聚落城，至賢勝所，禮足圍遶，合掌恭敬，
於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
賢勝答言：善男子！
我得菩薩解脫，名：無依處道場；既自開解，復為人說。
又得無盡三昧，非彼三昧法有盡、無盡，
以能出生一切智性眼無盡故，又能出生一切智性耳無盡故，
又能出生一切智性鼻無盡故，又能出生一切智性舌無盡故，
又能出生一切智性身無盡故，又能出生一切智性意無盡故，
又能出生一切智性功德波濤無盡故，
又能出生一切智性智慧光明無盡故，又能出生一切智性速疾神通無盡故。
善男子！我唯知此無依處道場解脫；如諸菩薩摩訶薩一切無著功德行，
而我云何盡能知說？
善男子！南方有城，名為：沃田；彼有長者，
名：堅固解脫。汝可往問：菩薩云何學菩薩行、修菩薩道？
爾時，善財禮賢勝足，遶無數帀，戀慕瞻仰，辭退南行。
commentary::  ^758a26

【論】賢勝優婆夷者，明世醫方眾術，世及出世，莫不總明。
安物養生，無法不了，以居塵俗，方便利生。
或作博說世筮，玄占未達；或作良醫善藥，救世不安。
辯寶物以定真偽，刊名言而釋文義。
奇才異智，莫不普明；鬼魅眾邪，皆能制伏。
含普賢之智海，等文殊之法身。
佛果處躬，化靈萬有，無方不至，無剎不周，
無行不行，無生不濟。
為慈悲故，現作女身，智無不明，號為賢勝。
主禪波羅蜜門城，名婆怛那者，此云喜增益。
此以德立名，以多饒益人，多增喜事。
雞薩羅寶，此寶如師子旋毛。
得無依處道場者，法無依處，身亦無依，
徧萬行故，行無體故，居南印度。 ^758b10

第六南方沃。田城以堅固，解脫長者主；
處世無者念，清淨解脫門。
orig::  ^758b32

【經】到於彼城，詣長者所，禮足圍遶，合掌恭敬，
於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
長者答言：善男子！
我得菩薩解脫，名：無著念清淨莊嚴。
我自得是解脫已來，於十方佛所，勤求正法，無有休息。
善男子！我唯知此無著念清淨莊嚴解脫。
如諸菩薩摩訶薩，獲無所畏大師子吼，
安住廣大福智之聚，而我云何能知、能說彼功德行？
善男子！即此城中，有一長者，名為：妙月，
其長者宅，常有光明。
汝詣彼問：菩薩云何學菩薩行、修菩薩道？
時，善財童子禮堅固足，遶無數帀，辭退而去。
commentary::  ^758b36

【論】南方有城，名為沃田者，以約此善友，以智德澤資也。
人多善增德厚，以立其名故。
長者名堅固解脫者，明求法無懈，如下自言。
爾時善財詣彼致敬，申請所求。
長者云：我得無著清淨念莊嚴。
明第六般若無相智慧莊嚴諸念，即於一切法，念自無著也。 ^758c10

第七沃田城妙月長者，主處世淨智光明門。
orig::  ^758c22

【經】向妙月所，禮足圍遶，合掌恭敬，於一面立，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
妙月答言：善男子！
我得菩薩解脫，名：淨智光明。
善男子！我唯知此智光解脫。
如諸菩薩摩訶薩證得無量解脫法門，
而我云何能知、能說彼功德行？
善男子！於此南方，有城名：出生；彼有長者，
名：無勝軍。汝詣彼問：菩薩云何學菩薩行、修菩薩道？
是時，善財禮妙月足，遶無數帀，戀仰辭云：
commentary::  ^758c24

【論】此城中有一長者，名妙月者，明此中長者會第六無相智慧門，
以方便波羅蜜為一體故。
明十地已前，第六地三空無相智慧門，
是出世間解脫；十地已後，十一地中三空寂滅智慧門，是處世間成。
第七方便波羅蜜與大慈悲一體無二，以從大慈悲母智幻所生。
此最後地十住，十地中七、八二位相融，
此十一地中六、七兩位和融一體，須知升進形勢如是。
善財往詣，致敬頂禮，申請所求。
妙月長者云：我唯知此淨智光明。
解脫者，是妙月長者，約德立名；慈悲智光，
是破惑義，以破世間眾生惑故，因慈悲利生，破惑立名。
此明三空、慈悲、淨智，總一體用圓滿故。 ^758c42

第八南方出生城無勝軍長者，主無相法中得無盡相門。
orig::  ^759a18

【經】漸向彼城，至長者所，禮足圍遶，合掌恭敬，
於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
長者答言：善男子！
我得菩薩解脫，名：無盡相。
我以證此菩薩解脫，見無量佛，得無盡藏。
善男子！我唯知此無盡相解脫。
如諸菩薩摩訶薩得無限智、無礙辯才，
而我云何能知、能說彼功德行？
善男子！於此城南，有一聚落，名之為：法；
彼聚落中，有婆羅門，名：最寂靜。
汝詣彼問：菩薩云何學菩薩行、修菩薩道？
時，善財童子禮無勝軍足，遶無數帀，戀仰辭去。
commentary::  ^759a22

【論】南方者，依初釋。
有城名出生者，表第八願波羅蜜，出生諸法及眾行故。
長者名無勝軍者，表勝一切無明、憍慢、
生死、邪見、惡賊、魔軍故。
善財往詣禮敬，申請所求。
長者答云：我得菩薩解脫。
名無盡相者，明一切心境總如來相，於一毛處，念念出生無盡諸相。
無念理中，智幻所生，何有盡相？ ^759a44

第九、出生城南法聚落最寂靜婆羅門主誠願語門：
orig::  ^759b8

【經】漸次南行，詣彼聚落，見最寂靜，禮足圍遶，
合掌恭敬，於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
婆羅門答言：善男子！
我得菩薩解脫，名：誠願語。
過去、現在、未來菩薩以是語故，乃至於阿耨多羅三藐三菩提無有退轉、
無已退、無現退、無當退。
善男子！我以住於誠願語故，隨意所作，莫不成滿。
善男子！我唯知此誠願語解脫。
如諸菩薩摩訶薩與誠願語，行止無違，
言必以誠，未曾虗妄，無量功德因之出生；
而我云何能知、能說？
善男子！於此南方有城，名：妙意華門；彼有童子，
名曰：德生；復有童女，名為：有德。
汝詣彼問：菩薩云何學菩薩行、修菩薩道？
時，善財童子於法尊重，禮婆羅門足，遶無數帀，戀仰而去。
commentary::  ^759b12

【論】此城南有一聚落，名為法者，眾人所居，
名之聚落；以無體性，名之為法，取其寂靜名之。
中有婆羅門，名最寂靜者，姓之及名，總皆寂靜，表力波羅蜜。
隨俗不俗，眾會不諠，名為力用自在。
善財往詣，致敬頂禮，申請所求。
云我得菩薩解脫，名誠願語者，誠是實也，
明所願依言誠實，無虗妄言。
此是信士，語從心願，所言依真，而無虗誑語，言體真也。
所願皆真故，名句文及聲，言辭及所說，
一切皆性真，故此為解脫。
此是法師位，表法界為聚落。
一切言說，自真人法，悉皆如然，表言不虗也。 ^759b40

第十、妙意華門城，德生童子、有德童女主，
智悲圓滿，處世幻住門。
orig::  ^759c12

【經】爾時，善財童子漸次南行，至妙意華門城，
見德生童子、有德童女，頂禮其足，右遶畢已，
於前合掌而作是言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？唯願慈哀，為我宣說！
時，童子、童女告善財言：善男子！
我等證得菩薩解脫，名為：幻住。
得此解脫故，見一切世界皆幻住，因緣所生故；
一切眾生皆幻住，業、煩惱所起故；一切世間皆幻住，
無明、有、愛等展轉緣生故；一切法皆幻住，
我見等種種幻緣所生故；一切三世皆幻住，
我見等顛倒智所生故；一切眾生生滅、
生老病死、憂悲苦惱皆幻住，虗妄分別所生故；
一切國土皆幻住，想倒、心倒、見倒無明所現故；
一切聲聞、辟支佛皆幻住，智斷分別所成故；
一切菩薩皆幻住，能自調伏、教化眾生諸行願法之所成故；
一切菩薩眾會變化、調伏、諸所施為皆幻住，願智幻所成故。
善男子！幻境自性不可思議。
善男子！我等二人但能知此幻住解脫。
如諸菩薩摩訶薩善入無邊諸事幻網，
彼功德行，我等云何能知、能說？
時，童子、童女說自解脫已，以不思議諸善根力，
令善財身柔輭光澤，而告之言：
commentary::  ^759c16

【論】此南方有城，名妙意華門者，妙智行華悉圓滿故，表十一地十法滿也。
彼有童子，名曰德生；復有童女，名曰有德。
此明智悲二行齊均，無前却故。
童子、童女者，明智悲齊滿，雖處世間，無五欲想，以居幻住故。
善財往詣，頂禮致敬，申請所求。
云我等證得菩薩解脫，名為幻住者，約佛境界、
眾生境界，皆智幻所生。
住居幻境，無實無虗，無有識情，心境皆亡，性相無礙。
以智功德故，幻生光影，身土重重，如因陀羅網。
身境重重，十方身土；境相相入，無礙無礙。
十方世界，智凡體徹，無始無終，圓古今而一性，
常住世間，無所依止。
此明世間緣生，性自離故；真如虗妄，假安立故；
妄體本無，真無住故；智無依止，如虗空故；
以智報生，皆幻住故；有無自在，隨智用故；
雖智體同空，不處寂故；智身無量，等徧十方，
性無往來，相光影故；身土重重，無大小故。
經云：幻境自性，不可思議。
大方廣佛新華嚴經合論卷第一百十五
w:: 音切
note:: 綜 ^760a6

〔子宋切。〕藪
〔蘇口切。〕咀
〔慈呂切。〕痊
〔此緣切。〕愈
〔與音。〕癎
〔閑音。〕柁
〔唐可切。〕攞 ^760a46

〔來可切。〕峙
〔直里切。〕呾
〔丹達切。〕
 ^760a48
