淨土晨鐘卷第七
other:: 
# 飭終七
淨土飭終
起信而下淨土資糧具矣循是而往順水揚帆樂 #CB15131;如在目前何疑於終而更煩飭不知欲辦大事喫緊尤在臨時一着從前悠怱到此延捱不得從前迷着到此糊塗不得從前浮華到此假借不得從前岐路到此徘徊不得只方寸間靈明用事醒則立現蓮臺昧則六道三塗有分淨穢頃刻異路危哉危哉究竟把握要訣不外一心正念四字此際如挽弓到將滿時分外難開須加意審固前手撇後手絕箭方中的又如泛海憑指南車不誤方所將抵彼岸急宜仔細收帆把舵霎時差失依舊被狂颶吹去飄蕩大洋中將何底止宋儒謂平日工夫正於此處用得着即是此意雖然適百里者宿舂糧千里者三月聚糧況十萬億剎之極樂國乎不豫辨於平生而欲襲取於俄頃未審倉皇呼吸時能具諸葛觀魚安石圍碁手段了大敵否語云定計於蚤恐阿彌陀經非世人急就章也如泥惡人十念往生之語不妨放寬眼下恐經文理固可信亦是如來慈不得已垂手之苦言非便以西方作此輩護身符也且人情莫不好勝而惡劣獨於此事甘以下下自許亦殊可憫或問一段叫醒頑愚痛快無兩故以殿飭終之後而預飭未終者述飭終第七。
other:: 
## 飭臨終往生正念
飭臨終往生正念 ^67c7

知歸子問曰世事之大莫越生死一息不來便屬後世一念差錯便墮輪迴蒙開誨念佛往生之法其理甚明又恐病來死至時心識散亂或他人惑動正念忘失淨因望重示歸徑之方師曰善哉問也凡人命終欲生淨土須先準備不得怕死常念此身多苦惡業交纏若得捨此穢身超生淨土見佛聞法受無量快樂得大解脫乃是稱意之事如脫弊衣得換珍服但當放下身心莫生戀著遇有病時便念無常一心待死叮囑家人及往來問候人凡來我前為我念佛不得說眼前閑雜話家中長短事亦不須輭語安慰祝願安樂此皆虗華無益若病重將終親屬不得垂淚哭泣發嗟歎喚惱之聲惑亂心神失其正念但一時同聲念佛待氣盡方可發衰纔有#CB02133;毫戀世間心便成罣礙不得解脫若得明曉淨土之人頻來#CB15081;勵極為大幸依此者決定超生無疑也問求醫服藥還可用否答曰醫藥初不相妨然藥能醫病不能醫命命若盡時藥奈之何若殺物命為藥以求身安此則不可又問求神祈福如何答曰人命長短生時已定何假鬼神延之耶若迷惑信邪殺害眾生祭祀邀福但增罪結冤俱無所濟切宜戒之又問平生未念佛人還用得否答曰此法僧人俗人未念佛人用之皆得往生余多見世人平常念佛禮拜求生西方及至臨病却又怕死都不說著往生解脫之事直待氣消命盡識投冥界方始十念鳴鐘恰如賊去關門濟何事也死門事大須是自家做主自家著力若一念差錯歷刼劇苦誰人相代思之思之若無事時當以此法精進受持是為臨終大事
〔善導和尚〕。 ^68a6

心本不生緣合而生心本不死緣散而死似有生死原無去來於斯會得生順死安常寂常照世人畏死者以未悟本來無生故也本自無生焉得有死何畏之有然無生未易卒悟惟當專誠念佛久久念至一心不亂必得開悟就令不悟而一生念力臨終自知死去必生淨土則如流落他鄉得歸故里阿彌陀佛垂手接引往生歡喜無量何畏之有。 ^68b12

尊恙至是宜以所欲言事盡底書付令郎令胸中都無牽掛一心正念心目內照四字佛名歷歷明明無間無斷從其今日去亦可明日去亦可設或不去活到一百二十歲亦可此為要緊話朋友平生相交正在此處他皆小事不暇及也切勿貪生怕死而誤大事
〔蓮池遺稿〕。
other:: 
## 飭臨終三疑四關
飭臨終三疑四關 ^68b26

慈照宗主淨土十門告誡云念佛人臨終三疑四關不可不慎三疑者一疑我生業重修行日淺恐不得生二疑有心願未了及貪瞋癡未息恐不得生三疑我雖念彌陀臨命終時恐佛不來迎接有此三疑因疑成障失其正念不得往生故既念佛切要諦信佛經明旨經云念阿彌陀佛一聲滅八十億劫生死重罪上而一心不亂下至十念成功苟能心心不昧念念無差則疑情永斷決定往生今以三說消彼三疑一曰業本虗妄心淨即空業重不必疑也二曰情同夢幻醒歸何有自肯息機貪嗔隨斷不必疑也三曰功專念切自心佛現佛不來不必疑也。 ^68b40

四關者凡夫雖有信心念佛或宿業障重不免病苦若因此悔悟身心投誠歸佛自生淨土無智之人道念不堅却言我今念佛而有病苦反謗阿彌只此一念徑入地獄一關也或平日口談淨土心戀娑婆不種出世善根惟求俗緣利益臨終遭病怖死貪生妄信師巫殺戮生命祈禱神鬼緣此心邪無佛攝護流浪三途二關也向持齋戒或因服藥或被勸逼破戒用葷此人無決定信喪失善根三關也臨終時繫念家財愛戀眷屬心放不下失却正念致墮鬼趣或托生蟲獸守護家庭宛如存日四關也故楊提刑言愛不重不生娑婆念不一不生淨土誠哉是言修淨業者要於平時考究平時打點臨期不昧全身放下念念彌陀但能堅此一念便可碎彼四關
〔纂蓮宗寶鑑〕。
other:: 
## 飭十念往生
飭十念往生 ^68c14

問眾生從無始造業云何臨終十念即得往生答曰眾生無始以來善惡業種多少強弱孰從知之但能臨終遇善知識十念成就者皆是宿善業強若惡業多者善知識尚不可逢何論十念成就又汝以無始以來惡業為重臨終十念為輕者今以道理三種較量一者在心二者在緣三者在決定在心者造罪時從自心虗妄顛倒生念佛心從善知識聞說阿彌陀佛真實功德名號生一虗一實豈得相比譬千年闇室日光暫至積闇頓除在緣者造罪時從虗妄癡闇心緣虗妄境界顛倒生念佛心從聞佛清淨真實功德名號緣無上菩提心生一真一偽豈得相比譬人被毒箭中傷肌破骨一聞滅除藥鼓即箭出毒除在決定者造罪時以有間心有後心念佛時以無間心無後心遂即捨命善心猛利是以即生譬如十圍之索千夫不制童子揮劒須臾兩分又如千年積柴以一豆火焚少時即盡又如人一生以來修十善業應得生天臨終之時起一念決定邪見即墮阿鼻地獄惡業虗妄以猛利故尚能排一生之善業令墮惡道何況臨終猛心念佛真實無間之善業不能排無始惡業得生淨土無有是處
〔智者十疑論〕。 ^68c42

問既云七日臨終十念俄頃何得往生答正以一心故如智論中說又自力他力故如那先中說智論云雖時頃少心力猛利是最後心名為大心當知即是一心不亂故那先經云如持大石置於船上因得不沒惡人念佛不墮泥犁而得生亦如是則己之心力佛之願力交相成也
〔疏鈔〕。
other:: 
## 飭父母往生
飭父母往生 ^69a34

人子事親察其往生時至預以父母平生眾善聚為一疏時時讀之令親生歡喜又請父母坐臥西向稱念彌陀設像接引如臨極樂捨壽之頃更須用意無以哀泣亂其正志同聲念佛助之西行俾親得生淨土受諸快樂不亦善乎平生孝養正在此時寄語孝子順孫無忘此事
〔勸孝文〕。
other:: 
## 飭眷屬往生
飭眷屬往生 ^69a48

大道無情冤親平等然凡夫愛戀眷屬語以平等似未相應不知情愛未忘者惟有修習淨業共結西方伴侶則情歸忘情愛同忘愛不壞凡夫心相亦且普度往生固未嘗不平等也以視夫濵危之際揮涕訣別待潰之軀罄貲厚殮者其愛之大小何如明眼人自當有辨
〔纂故鄉消息〕。 ^69b14

華嚴賢首品曰又放光明名見佛此光覺悟將沒者令隨意念見如來命終得生其淨國見有臨終勸念佛又示尊像令瞻敬俾於佛所深歸仰是故得成此光明凡遇眷屬及一切人臨終先於#CB05903;室榻前置一立佛像向東病者向西與佛相對看病者燒香散華鳴磬助稱佛名或病者先不信念佛亦須種種方便勸令稱佛若有病症遺穢隨即除之亦無有罪以佛心慈悲但冀歸誠別無憎惡
〔無盡燈〕。
other:: 
## 飭護病者
飭護病者 ^69b26

修淨業人臨終如障重昏憒#CB15081;勵非易則看病之人關係不小是當預為籌畫至於終時惹瞋惹戀誤亡者入他道尤可懼也雜譬喻經言阿耆達王立佛塔寺功德巍巍臨終侍人持扇墮王面上令王瞋恚即受蛇身沙門為說經聞法生天故臨終侍人不可不護病者心也
〔纂丁蓮侶〕。
other:: 
## 飭自念佛度冤親
飭自念佛度冤親 ^69b44

薦亡功果不如生前自作功果所謂十念乃生前自念佛非身後請人念也經云身後人為作功果七分得一生前自作者得千百倍報故念佛者仗人不如求己若有罪惡念佛恐難往生但起見佛得道還度一切冤親之心則無不生或問人平生為惡殘害眾生若臨死念佛亦生淨土眾生冤讎何時可解答曰生淨土得道之後皆度脫一切冤親豈不勝冤冤相報彼此無出期者乎
〔纂龍舒文〕。
other:: 
## 飭臨終請眾念佛
飭臨終請眾念佛 ^69c10

人於康健時宜請眾念佛懺罪解冤況當疾革能勇猛發心請久修淨業人大作佛事以助西往尤為要着寶珠集載集維那臨終以餘資兩次請眾念佛得生淨土因思道氤法師對明皇云佛力法力三賢十聖亦不能測但當信而行之觀此又為修淨土人標一赤幟矣
〔纂樂邦文類〕。
other:: 
## 飭未終思終念佛
飭未終思終念佛 ^69c28

或問一生造惡臨終念佛帶業往生然則我於生前且做世事直待臨終然後念佛可乎答曰所謂逆惡凡夫臨終念佛者乃是宿有善根福德因緣方遇知識方得念佛此等僥倖萬中無一豈不見羣疑論云世間有十種人臨終不得念佛一者善友未遇二者業苦纏身三者中風失語四者狂亂失心五者或遭水火六者遭遇虎狼七者臨終惡友八者昏迷致死九者軍陣戰鬬十者高巖傷命如此十種尋常有之或宿緣所招或現業所報忽爾現前不容#CB06873;避便須隨業受報向三途八難中受苦受罪直饒儞無此惡緣只是生病自死亦未免風刀解體四大分離病苦逼迫忙怖張惶念佛不得了也更饒儞無病而死又或世緣未了世念未休貪生怕死擾亂胸懷若是俗人兼以家私未明後事未辨妻啼子哭百種憂煎念佛不得了也更饒儞未死以前只有些少病痛在身忍疼忍苦叫喚呻吟問藥求醫禱祈懺悔襍念紛飛念佛不得了也更饒儞未病以前只是年紀老大衰相現前因頓龍鐘愁嘆憂惱只向個衰老身上左右安排念佛不得了也更饒儞未死以前正是少壯正好念佛之時稍或狂心未歇俗務相關東攀西緣胡思亂想業識茫茫念佛不得了也更饒儞清閒自在有志修行稍於世相之中照不破放不下把不定坐不斷忽然些子境界現前一個主人隨他顛倒念佛不得了也試看老病之時少壯清閒之日稍有一事在心早是念佛不得況待臨終時哉何況儞更道且做世事且世事如夢如幻如影如響那一件有實效那一件替得生死縱儞廣造伽藍多增常住將謂多做好事却犯了如來不體道本廣造伽藍等戒詎知有為之功多諸過咎天堂未就地獄先成生死未明皆為苦本眼光落地受苦之時方知平生所作盡是枷上添枷鎻上添鎻失却人身萬劫難復鐵漢聞之也須淚落祖師如此苦口勸人曾許儞且做事業直待臨終方念佛耶又不見死心禪師云世間人財寶如山妻妾滿前日夜歡樂他豈不要長生在世爭奈前程有限暗裏相催符到奉行不容遲住且據諸人眼見耳聞強壯後生死却多少世人多云等待老來方暇念佛不知黃泉路上不論老少能有幾人待得到老耶古云莫待老來方念佛孤墳多是少年人又云自從早年索妻養兒經營家計受盡萬千辛苦忽然三寸氣斷未免一旦皆休若是孝順兒孫猶能記憶爹娘若是不肖子父母方死骨頭未冷作撻財產恣意為樂以此較之着甚麼要緊作千年調兒孫自有兒孫福莫與兒孫作馬牛古德如此苦口勸人曾許儞且做事業待臨終方念佛耶當思人生在世能有幾時趂未病未老之前抖擻身心撥開世事得一日光陰念一日彌陀得一時工夫修一時淨業由他臨命終時好死惡死我之盤纏預辦了也我之前程穩穩當當了也若不如此後悔難追思之思之。
淨土晨鐘卷第七
 ^69c42
