
other:: 楞嚴經略疏卷之五
author:: 福州鼓山湧泉禪寺沙門　元賢　述
orig:: 
阿難白佛言世尊雖說〔至〕一路涅槃門。
commentary::  ^311a11

前章佛已明指六根為結，復明示不循外塵為根結之要。
阿難却疑六根雖是結，而結必有元，恐別有所在，
則解結之要，不止於不循外塵而已。
故茲雨淚翹誠，懇請開示。
佛乃以手摩其頂，撫而慰之。
即時十方普佛世界，六種震動者，表無明住地，為六情根從此震破也。
微塵如來，各有寶光，從其頂出者，表斯法為無上頂法也。
同時灌如來頂者，表同說同證，更無異路也。
諸佛同告阿難，謂汝欲知俱生無明，使汝輪轉生死結根者，
唯此六根。言此根性，即是俱生無明也。
汝欲知無上菩提，令汝速證安樂解脫，
寂靜妙常者，亦唯此六根。
言此根性，即是菩提元清淨體也。
阿難雖聞佛言，而猶未明厥旨。
葢諸佛尋常說法，約而言之，有十八界。
今何獨重六根，故疑而問佛。
佛謂根之與塵，雖分內外，總由一心變現，是同一源。
雖同一源，而根為要。
縛而成凡，唯此六根。
脫而成聖，亦唯此六根。
而塵不與也。此二句揀塵也。
若識性，則又因根塵而妄起。
猶如空華，了無實體。
既非縛結之本，亦非解結之要。
此二句揀識也。然此六根與六塵，又豈有實性之可得哉。
必由塵而後發根之知，必由知而後顯塵之相。
是相與見，各無自性。
但相依而立，同於蘆之交立者焉。
汝今於此根，不達性無，執為實有。
或遣有而更存無，立此二知，即是無明生死縛結之本；
於此根達其性無，不執為有，并不存無，
無此二見，即是涅槃元清淨體。
是結唯根結，解唯根解，是中豈更容他物哉？
佛又重說偈言以申明之。
真性有為空下十句，標宗破執因，況顯根塵無性也。
真性之中絕諸對待，無有為亦無無為。
有為之法空而非有，但從緣生，喻如幻事；
無為之法無有起滅，亦非有實，喻如空華。
夫有為固可言空，無為何亦不實？
以其斥妄顯真，則真與妄對，對妄有真，
真還成妄，以其為思慮所及之境故。
真與非真既已雙非，況能見之根、所見之塵又何有哉？
中無實性，但如交蘆而已。
解結同所因下六句，頌解結唯在根也。
言此根雖如交蘆，而結之與解唯在于是，
故雖聖凡永隔，雲泥有殊，而更無二路。
良以交中之性既非是有，亦非是無，迷晦者執有執無，
便是無明為生死之根元；發明者不執有亦不執無，
便成解脫無涅槃之要道，豈此外更有異因哉？
解結因次第下四句，頌從根解結之事。
謂結根時必從細至粗，次第六重而根相始具，
故今解結亦必從麤至細，次第六重而根元始盡。
至於六結俱盡，則一亦不立，始復圓湛之本然也。
但所用之根優劣有殊，必須選擇圓通，
依而修入，外塵不循，還歸元真，則入流而成正覺耳。
陀那微細識下四句，頌根性之勝也。
茲法獨依六根而修者，何以根性即陀那識也？
陀那乃第八識之別名。
此識親依藏性為體，最為微細，非佛不能盡知。
中有無明熏習種子，能成無邊生死之法，
如暴流水，流奔不息。
此識若說為真，其奈帶持種子，妄習未除；
若說為妄，其奈體即藏性，離此無真。
恐凡小不能分別，故非時非機，寧密之而不開演。
惟今經獨重此識，豈輕易常說之法哉？
自心取自心下四句，頌此法之最要也。
謂根之結無多法，故解亦無多法。
但因不了六塵境界，唯是一心，乃誤以能見之心，
妄取所見之境，是自心取自心也。
由是從無相非幻之中，妄成幻法，根塵宛爾。
前既妄見攬塵，橫生妄法，今但旋根脫塵，
不復取著，則必人法俱空，非幻之境，亦逈然脫矣，況幻法而可立乎？
是知結亦甚易，而解亦甚要也。
是名妙蓮華下八句，頌此法最勝也。
此法開佛知見，示實相體，即因含果，處染常淨，如妙蓮華也。
無上寶覺，體性堅凝，根境惑結，擬之即銷，如金剛王也。
全性起修，定慧等持，無修而修，無斷而斷，名如幻三摩提也。
依此而修，進一彈指頃，可以超無學而入圓位，是謂最勝無比之法。
十方諸佛，迥生出死，速證涅槃，莫不由斯矣。
汝等可不勉哉！
orig::  ^311a13

於是阿難及諸大眾〔至〕得無生忍。
commentary::  ^311c46

此段阿難未達六解一亡，及舒結倫次，故復請佛垂示。
佛乃取一巾次第，綰成六結以喻之。
謂一巾既綰成六結，則第一第二，乃至第六，
次第歷然，豈可混亂強名哉。
此正猶根之六結，決定成六也。
結既成六，方顯元巾是一，以對六方可說一。
若六總解除，則尚不起一想，何況六乎。
根之六解一亡，義猶是也。
至於順成六結，其倫次云何。
良以眾生從無始來，心性不覺，妄分能所，
狂見妄立，所相亂興。
由是狂亂，則知見妄發，執法實有也。
發妄不息，則勞見發塵，執我我所也。
至於勞見發塵，則一切世間山河大地，
生死涅槃，種種顛倒，皆從此現。
正如勞目見空華，豈有實哉。
按此順成諸結，雖未指出六者，而意亦甚明。
心性乃八識心王自證分也。
分為見相二分，為狂為亂，乃二結也。
知見妄發，正法執位法執，有俱生分別，乃二結也。
勞見發塵，正人執位人執，亦有俱生分別，乃二結也。
此之六結，元根於狂心而成。
今欲解之，豈一切偏權之法所能解哉。
必須用中道妙觀，直破其狂心，而後結始能解。
正如世間結解之人，左掣右牽，俱不能解，
若欲解之，必於結心也。
此解結心之法，雖似屬於因緣，然最為微妙，非比世間和合麤相。
緣佛得無量智，無微不照，無遠不燭，故能知此說此耳。
此法云何？必須選擇六根，用其圓通者，
從一根深入，返觀根性，不逐外塵，則狂心可破，而六結可除。
六結既除，則前所謂顛倒塵相，如勞目空華者，皆已消滅無餘矣。
諸妄既銷，不真而何待乎？
但此結未可頓除，必須次第，正如巾結，
結由次第，則解亦由次第也。
此根初解，先得人空，即解人執中二結，番前勞見發塵也。
法執尚存，則空性未能圓明，至空性圓明，
成法解脫，即解法執中二結，番前知見妄發也。
雖得人法二空，而二空未泯，正是微細無明尚存，
能證所證之影，直得俱空不生，則解後二結，即番前狂亂也。
至此則寂滅現前，不見一法生，不見一法滅，而得無生忍矣。
此即後諸聖入圓通位也。 ^311c48

○按此中六結，古註俱指六根。
愚謂六結次第而成，未可謂六根亦次第而成。
六結次第而解，未可謂六根亦次第而解。
法喻顯然不齊。說者乃謂一根深入，六根俱解為次第，則牽強殊甚。
況此中由汝無始下，已明言結之次第。
此根初解下，已明言解之次第。
何都不顧，獨以六結與六根其數偶同，遂爾妄執耶。
但六結之名，經文隱略。
今就本文分出，意自昭然。
觀者詳之。
orig::  ^312b16

阿難及諸大眾〔至〕法因為上。
commentary::  ^312b32

此阿難已領六解一亡之義，但未知選擇何根，
易於修入，故請開示。
佛乃廣命，謂大菩薩及諸大阿羅漢，各說入道方便者，
意顯一十八界均是入圓之法，但根性不同，
則各有所宜，故須徧說也。
憍陳如下六聖，皆滅塵合覺而入圓通者也。
六塵雖屬外相，而實即如來藏心，若能於一塵上發明，則塵相滅而藏性顯矣。
憍陳如，從聲塵悟入者也。
初在鹿苑及雞園，親見如來成道，如來為轉四諦法輪，
最初領解，是於佛音聲上徹見藏心，故聲塵頓銷，
妙音密圓，而成阿羅漢也。
優波尼沙陀，從色塵悟入者也。
初因多欲，佛令修不淨觀以對治之，初觀身相不淨，
繼而唯見白骨，復析白骨至微塵而歸於空，
即於空中見色實性，則色之與空惟是一性，豈有二法？
故色塵頓銷，妙色密圓，而成阿羅漢也。
香嚴，從香塵悟入者也。
因佛教觀有為之法悉無有實，故於聞香之際，
諦觀此香不從木生，若從木生，何藉於火？
不從空生，若從空生，何藉木火？
不從煙火生，若從煙火，何必燃此沈水？
四者推窮，生不可得，其相元空，何有去來？
由是分別意銷，真覺發現，故香塵倐滅，
妙香密圓，而成阿羅漢也。
藥王、藥上，從味塵悟入者也。
由宿為良醫，故得遍嘗諸藥，悉知其味。
由是觀察味因，熾然有味故非空，無形可得故非有。
諸藥不來，舌識何知？
故非即身心。舌識不嘗，諸藥何味？
故非離身心。如是分別，了味無生，則味塵頓滅，
惟是一味清淨實相，得登菩薩位也。
#CB02494;陀波羅，從觸塵悟入者也。
因隨例入浴，忽悟水因，本無自性。
水既無性，塵體亦然，故曰不洗塵，不洗體。
水與塵體既寂，中間覺觸又安有哉？
從此悟入藏心，故觸塵頓滅，妙觸宣明，而成佛子住也。
摩訶迦葉，從法塵悟入者也。
法塵乃意根攬五塵影子，故總稱六塵。
此塵倐生倐滅，不能暫住，厭其變易，乃修空觀，入滅盡定。
既得此定，則能度百千劫如一彈指，葢以意根滅而法塵空也。
此法既空，則契入藏心，而妙法開明，盡銷諸漏，成阿羅漢也。 ^312b34

○六塵之序，尋常所說必先色，今先聲者，以此方教體在聲也。
此稱成阿羅漢者，乃圓教七信位以斷惑，
與小乘同，故借阿羅漢之號，諸經皆然。
吳興每遇成阿羅漢者，必作小釋，大違佛意。
葢此經見道分中屢斥二乘，極顯圓頓之旨。
至修道分中，又先令其得圓湛不生滅性，
以為本修因便，已非二乘境界。
至此命其各敘證入之方，豈佛意更在說小乎。
佛意不在說小，諸聖豈敢以權小當機。
況會中無數大乘，安用小聖之強出哉。
故知諸聖直彰實證，葢承佛密意也。
況後佛言，彼等修行，實無優劣差別。
則知諸聖之名位大小，法門偏圓，皆同一味，圓實更不須疑。
吳興橫分大小，前失佛意，後抗佛言，決不可從。
orig::  ^313a2

阿那律陀〔至〕旋法歸無斯為第一。
commentary::  ^313a26

此五聖旋根歸性，而獲圓通者也。
根有六，今缺耳根者，留觀音為殿後，以當此方之機也。
阿那律陀，從眼根悟入者也。
初因好睡眠，為佛所呵，乃啼泣自責，七日不眠，遂失雙目。
佛乃教以樂見照明金剛三昧，言瞽者樂見照明，必用此三昧。
此三昧體本不壞，而能破重障，故名金剛，乃返觀見性之功也。
旋其妄見，循彼真元，則妄見頓銷，真見內發，
故能不用眼見，而十方洞然，成阿羅漢也。
周利槃特迦，從鼻根悟入者也。
初因不能誦持，無多聞性，佛教以安居調息。
初觀息風，念念生滅，至於微細窮盡，生滅無從。
息風既空，心無分別，豁然無礙，遂得漏盡，而成阿羅漢也。
憍梵波提，從舌根悟入者也。
昔因口業，輕弄沙門，得牛呞報，佛教以一味清淨心地法門。
所謂一味者，了味無味，惟一實相，故曰一味。
其法諦觀，此味之知，非從舌生。
若從舌生，應不待物，非從物生。
若從物生，應不待舌。
各既無生，共豈能有？
緣中不有，非緣亦無，了味之知，竟從何有？
此知既泯，塵味亦空，清淨實相，從茲頓露，
故得超諸漏而遺器界，法眼淨而成阿羅漢也。
畢陵伽婆蹉，從身根悟入者也。
初於路中毒刺，覺身疼痛，因念有覺痛之覺，
復有覺清淨心，無所覺之痛，亦無能覺之覺，豈一身而有二覺哉？
從此起疑，攝念諦觀，至於身心忽空，而諸漏消盡，則真現而妄泯也。
葢前知有覺清淨心者，秪是比知，故真外有妄，
今此現證，唯是一覺，真外無妄，故曰純覺遺身，而獲入圓通也。
須菩提，從意根悟入者也。
曠劫已來，宿證空寂，入胎不昧，隔陰不昏，
故自憶受生如恒河沙，而皆知空寂，非獨身心不有，
亦乃十方俱空，則人法雙空也。
非特已證空寂，亦令眾生同證，則自他兼利也。
然是但空，未能證入妙覺真空，今承佛發明，
乃得空性圓明，成阿羅漢，遂能頓入如來寶明空海，而同佛之知見。
諸相入非，即所證空寂，非所非盡，即所得真空，
旋法歸無，即前二句，此因返觀意根之性，
根盡性顯，自然法旋歸無，而入真空性海也。
orig::  ^313a28

舍利弗即從〔至〕久成清瑩斯為第一。
commentary::  ^313b46

此六聖湛識，循源而獲圓通者也。
此識與根，最難分辨。
又前五識與後意識，亦多混淆。
今就眼家辨之。眼照境時，一念不動，但如鏡中，
無有分別，此眼根也。
隨念麤略，分別諸相，歷然而不帶名言者，眼識也。
由是次第標指，詳細分析，專計名言者，乃第六意識也。
餘倣此推之。舍利弗，從眼識悟入者也。
從曠劫來，眼識清淨，一切諸法，一見能了，此但俗智也。
因聞因緣深義，即悟入藏心，周遍法界。
此見即妙覺圓明，故得大無畏，而成佛長子。
是始從眼識發起智光，智光之極，即佛知見矣。
普賢，從耳識悟入者也。
久證極果，退位揚化，故為恒沙法王之子。
而弟子之發普賢行者，皆因之立名。
能用耳識，廣鑑羣機。
見有發普賢行者，雖在他方恒沙界外，悉為現身。
即彼障重難見，亦暗為摩頂，皆擁護安慰，以成其行。
原其本因，乃是從耳識發明。
故能隨念而分別眾生，得大自在也。
孫陀羅難陀，從鼻識悟入者也。
因心常散動，佛乃教觀鼻端白。
初諦觀三七日，見鼻息如煙者，鼻識濁相也。
淨觀發明，則內明外虗，而煙消成白者，識濁漸澄之相也。
至於藏心顯現，識濁俱盡，則息盡化為光明，炳照十方矣。
是證無學，記菩提，皆消息之功也。
富樓那，從舌識悟入者也。
從曠劫來，得四辨才，備演法門，隨機善巧，得無所畏。
今逢世尊，教以口輪，助揚法化，得成羅漢。
葢是說法淨，則智盡益淨。
外而魔冤，因說破而自伏；內而諸漏，緣智顯而自銷也。
說法似是意識，今言舌識者，乃不假計度，而隨念發揚耳。
優波離，從身識悟入者也。
初隨佛出家，親見佛成道。
後承佛教，以戒法受持清淨，因得身心寂滅，成阿羅漢。
葢最初執身，次執心，漸能生定發慧，故得一切通利。
是從檢防身識，識滅歸元者也。
大目犍連，從意識悟入者也。
初因聞因緣深義，遂悟實相，豁然心開，得大通達。
由是入道，而神通妙力，為諸佛之所共推。
葢深悟實相，則意識不生，而旋歸妙湛。
旋湛之久，則心光發宣，而神力圓明也。
orig::  ^313b48

烏芻瑟摩〔至〕得三摩地斯為第一。
commentary::  ^314a18

此七聖，復大同本而獲圓通者也。
七大，前五即塵，後二即識與根，總不出十八界。
但以其用之廣，別得大名，故茲別出。
烏芻瑟摩，從火大悟入者也。
昔因欲火熾盛，佛呼為猛火聚，乃教觀周身冷煖諸氣，悉為煖觸。
後觀煖觸無相無生，我身自空，煖依何住？
身心既寂，性火妙發，故神光內凝，成智慧火。
以是三昧，證阿羅漢。
復發大願，現大威力，破魔護法，是所謂生大寶 #CB08504;也。
持地，從地大悟入者也。
積劫平地，効力濟眾，福業廣矣。
佛乃教以平心之法，謂地不平，由心不平。
心能達其理一，不作差殊之觀，則地自無不平。
由是即悟我心本來平等，若身若界，所有微塵，皆無自性。
但從虗妄分別所現，唯一實相，復何相礙？
由是乃至刀兵，亦無所觸。
此於諸法，了無自性，即證無生法忍，而權取小果。
後復聞諸如來說妙蓮華，佛知見地，最先證明，而為上首。
是地塵頓銷，圓契藏心者也。
月光，從水大悟入者也。
昔遇水天，佛教習水觀。
初觀身中，唯一水性，更無他物。
次觀界外，亦惟一水性，等無差別。
此觀成時，但見湛水遍十方界，我執亡矣。
然尚見水相，未得法空，故身相未亡。
因舉童子投礫之事者，見其為身之所累也。
後遇山海自在通王如來，方得亡身，則水相頓銷，
惟一真空，乃人法雙亡，契入圓通之境也。
瑠璃光，從風大悟入者也。
初觀世界身心諸動，同一妄緣，風力所轉。
既而了此諸動，同於空華，來往非有，全一虗妄。
故觀三千大千諸眾生，如百千蚊蚋，鼓於方寸而已。
由是動相頓銷，不動性顯，得無生忍，而見東方不動佛，為法王子也。
虗空藏，從空大悟入者也。
初於定光佛所，得無邊身者，混虗空為體性，而無邊際也。
手執四大寶珠等者，緣觀四大無依，妙智圓明，
照了法界，一切皆空也。
又於自心現大圓鏡等者，唯一寶覺，清淨圓明，
內瑩發光，炳照十方也。
十種光者，即華嚴經十智同真三世智，至知無邊諸佛智也。
攝諸剎而入一身，不相妨礙，分一身而入諸剎，
隨順施作者，妙用之圓而神也。
如是神力，皆由始觀四大無體，全依妄想生滅。
妄想元虗，四大何有？
故唯一虗空，而佛國為之俱泯。
諸妄既銷，真空始現，方得無邊身，而發大神力耳。
彌勒，從識大悟入者也。
初心重世名，好遊族姓，乃是心外見境，妄生貪著。
故日月燈明佛，教修唯識定，了達萬法，
惟是識變，則外慕心歇。
但此所得三昧，全屬修成，非自性定。
至然燈佛世，始成無上妙圓識心三昧，乃冥契真如來藏性者也。
得此三昧，則見無邊佛土皆從藏性變現，無量諸佛皆從藏性流出。
至於今得蒙記莂，次補佛位，又豈有他哉。
是皆由諦觀十方染淨依正，皆惟識變，本無自性。
次了能變所變，元是菩提妙覺明體，則遠離徧計依他，
而入圓成實性，得無生忍耳。
大勢至，從根大悟入者也。
因遇超日月光佛教以念佛三昧。
所謂念佛者，憶佛也。
會遇之緣，起於相憶。
若一人專憶，一人專忘，則是二人豈能決定逢，決定見哉。
由其一專憶，故或逢或見。
由其一專忘，故逢而不逢，見而不見。
若二人交憶，感應道交，則歷劫不離，非但一逢一見也。
十方諸佛憐愍眾生，不啻母之憶子，所謂一人專憶也。
眾生背覺合塵，不肯念佛，如子逃逝，所謂一人專忘也。
如是則雖諸佛大悲念重，彼又安能會遇哉。
若眾生念佛，亦如佛之念眾生，則或現在，
或當來，必定見佛。
且不假他緣，自得心開，而三身為之圓現。
葢以念佛者，感應道交，必能見佛。
如染香者，必得香耳。
此乃專憶一佛，而普攝六根，未嘗妄動，是謂淨念。
此念相繼，其入三摩地，夫何有哉。
楞嚴經略疏卷之五
 ^314a20
