叢林盛事卷下
author:: 宋　沙門　道融　撰
other:: 
# 寶峰祥叉手

○寶峰祥叉手為童子時。
聞二老宿夜話。舉古德頌云。
征輪軋軋過江南。
暫把遺骸寄泐潭。
秦嶺烟沙猶未息。
月明空鎻定僧菴。
祥不覺感悟泣下。
老宿問其故。祥云。
某近夢中得此句。
當是前身之所為者。
宿云。審爾他日必居泐潭主人。
祥後為僧。入眾有年。
果出世泐潭。屢住名剎。
續以靖康之亂避地天台。
與高菴悟相繼示寂于蓮華峰。
此地乃韶國師入定之所。
前後皆如前頌所言。
教中云。凡報土皆夙昔願力所現。
舉有定分。豈偶然哉。
世流庸妄。求院區區。
苟合於聲利之域。
雖老且死。而莫知安分者多矣。
余昔在太白密菴會中。
夜夢作一聯。書于壁間云。
雪點欄干。寺在翠瑠璃之下。
雲橫霄漢。人歸紅菡萏之中。
已彌年。猶世中轉圜。
抑不知報土果現於何方耶。
咄。切忌說夢。
other:: 
# 普慈聞
 ^696c21

○普慈聞禪師。豫章人。
姿貌不凡。初見雪堂行于衢之烏巨。
次入湖湘。見玅喜於回鴈峰前。
備歷烟瘴。與狀元汪聖錫厚善。
汪。上饒人。舉以住懷玉。
乃南禪師受業所。
汪後帥閩。即以象骨招之。
乾道間。奉詔尸雙徑。
累詔入內。大悅龍顏。
特賜慧日禪師。暮年。
再奉旨歸雪峰。鼓山昇老次山作疏云。
璇璣不動。斯須回天上風雲。
大用現前。縱橫挂域中日月。
喜百世一時之遇。
冀千齡再會之亨。
德又日新。人惟求舊。
某人道在南閩二浙。
緣符雪嶠五峰。前兄後弟而自得嘉聲。
昔去今歸而皆奉詔旨。
中興佛法。九州四海悉見天心。
獨受主知。名公鉅卿咸尊師譽。
方逐丹墀鳳翥。俄驚合浦珠還。
好看白馬來東。何待青衫拂地。
一千餘龍象衲子。
竚觀象軾言旋。三百年祖師道塲。
又見木毬再輥。請提密印。
同副芹誠。聞福緣甚勝。
近世罕及。但向上一著。
叢林不全取信。抑身滅而名殞耳。
other:: 
# 鐵菴一大
 ^697a2

○鐵菴一大禪師。
建昌人。與佛照曇道者俱同行。
初見月菴果。次見應菴華。
住歸宗時。甞為侍者。
華頗喜之。其孤耿不與世接。
甞題其頂相曰。掛拂豎拂。
全機出沒。一喝耳聾。
三日屈屈。且道是馬祖屈。
百丈屈。宗一侍者但恁麼拈出。
乾道間。出世住台之慶善。
遷衢之祥符。竟嗣月菴。
葢不忘所得也。有贊其像曰。
揭翻四大五蘊。徹證向上一竅。
傾心吐膽為人。暗裏返遭怪咲。
眼裏瞳人吹鐵呌。
持蠡酌海謾勞神。
熨斗煎茶不同銚。
其後。自嘉禾遷疎山．仰山。
兩住雪峰而終。
other:: 
# 雪堂行
 ^697a32

○雪堂行有法語示行者元友曰。
雲居高菴老人在龍門作首座時。
凡臨眾。必曰。須知有識者在。
他日侍誨次。甞請聞其說。
語曰。廣眾之中。鄙者常多。
而識者常寡。鄙者易習。
識者難親。自奮志於其間。
如一人與萬人戰。
庸鄙之習力盡。真挺特沒量漢也。
余從是終身誦其言。
氣勝志。則為小人。
志勝氣。則為端人正士。
惟志與氣齊。為得道賢聖。
有人於剛狠不受諫曉者。
氣使之然也。耆婆將死。
百艸皆泣曰。耆婆在世。
我等有用。耆婆死後。
世間無有識我者。
此喻世間諸法。未出家時。
將冠之年。見獨居士甞謂余曰。
中無主則不正。外無主則不行。
余從是終身踐其言。
在家立身。出家學道。
以至終年撫眾。倚此如衡石之定輕重。
規矩之成方圓。舍此則事事失準。
元友其勉之。
other:: 
# 蘇子由
 ^697b2

○穎濵先生蘇子由。
甞謫筠陽。與真淨道契。
甞有頌寄香城順和尚曰。
融却無窮事。都成一片心。
此心仍不有。從古至如今。
又曰。如見復如亡。
相逢咲幾場。此間無首尾。
尺寸不須量。欲識東坡老。
堂堂一丈夫。近來知此事。
也不讀文書。東坡亦在貶所。
聞公深向此道。榜其所居曰東軒。
以詩戲之。有盛取東軒長老來之句。
子由答之曰。縱使盛來無用處。
雪堂自有老師兄。
又甞和淵明一詩云。
佛法行中原。儒者耻論茲。
功施冥冥中。而何負當時。
此方舊染雜。渾渾無名緇。
治生守家室。坐使斯人疑。
未知酒肉非。寧與生死辭。
熾然吾閩中。佛事不可思。
生子多穎悟。得報不汝欺。
時有正法眼。一出照曜之。
誰謂邑中豪。請誦我此詩。
other:: 
# 晁光祿逈
 ^697b28

○晁光祿逈。精窮內外教典。
晚年自著法藏碎金。
流行儒釋中。其語甚敦教化。
儒曰。士之有志。不可無學。
故佛書云。無學者。
其理無別。若會其語。
因循自棄。猶可惜也。
余觀三教之書。粗見必學之意。
儒周易曰。君子進德修業。
道教老聃曰。上士聞道。
勤而行之。釋寶積經曰。
猶如大龍所作已辦。
捨於重擔。殆得己利。
余因會同參究。雖知其文句不類。
而必德從於學無疑矣。
加以耆年之志深。
流施至窮。最後一說。
雖萬劫之不可易也。
other:: 
# 大圓智
 ^697c4

○大圓智禪師。四明人。
嗣道林一。一見祐山#CB06342;。
#CB06342;見黃龍南。
故其親得黃龍宗旨。
有三關頌并拈古盛行叢林。
初。玅喜聞其坦率。
不事事。不甚樂之。
及觀其拈古。乃撫几稱賞善曰。
真黃龍正傳也。掇筆大書四句於後曰。
七佛命脈。諸祖眼睛。
但看此錄。一切現成。
由是學者方知二師用處初無二致。
然智甞謂人曰。杲玅喜作用。
不減巖頭．死心。可謂百世之師也。
但未與老僧商確那事。
若見老僧一回。定教他光前絕後。
然二師竟不相見。
智終于石霜。預旬日受弟子生祭。
就法座上端然化去。
方知玅喜不輕肯人也。
other:: 
# 玅道道人
 ^697c22

○玅道道人。延平黃氏女也。
徧見尊宿。後謁玅喜于徑山。
因玅喜室中問僧。
不是心。不是佛。不是物。
是什麼。僧罔措。道立門外聞之。
豁然明契。乃告喜。
喜曰。桑樹著箭。楮樹出汁。
因印其所解。後開堂於洪福。
示眾曰。禪非意想。
立意乖宗。道絕功勛。
建功失分。聲外句不向意中求。
持照用機關。握佛祖鉗鎚。
有佛處互為賓主。
無佛處風颯颯地。
心寧意泰。響順聲和。
似恁麼人。且道向什麼處安著。
良久。曰。披簑側立千峰外。
引水澆蔬五老前。
又曰。眨上眉毛蹉過。
大似開眼尿牀。現成公案放行。
正是黠兒落節。恁麼不恁麼總不得。
曳尾靈龜。不是心。
不是佛。不是物。虗空釘橛。
離得許多閑門破戶。
猶是死水裏藏龍。
傾湫倒嶽一句作麼生道。
巨靈擡手無多子。
分破華山千萬重。
後水菴見僧舉似。
以手加額曰。箇事可謂非男女等相。
多少丈夫漢十年五年在眾中討頭不著。
他雖是箇女人。宛有丈夫之作。
勝却多少杜撰長老也。
other:: 
# 機簡堂
 ^697c42

○機簡堂。初住饒之筦山。
十七年火種刀耕。
備甞艱苦。其所住者。
皆四方本有。故能同受寂寥。
不以世間榮耀為事。
而布素一節。故世謂之機道者。
後居九江圓通。大行此菴之道。
示眾有云。圓通不開生藥鋪。
單單只賣死猫頭。
不知那箇無思算。
喫著通身冷汗流。
自是遷太平之隱靜。
眾雖多。堂厨淡薄。
兄弟罔敢言之者。
凡請執事。必遵老黃龍之法。
粥罷挂鉢向堂。令侍者白槌曰。
請某人執其職。兄弟靡不從之者。
倘有違者。即叱之曰。
簡堂這裏不做。爾向甚處做。
噫。前輩道重。用人如此容易。
豈若今時。七跪八拜。
下情無任。猶被渠#CB01387;跳上三十三天去。
苦哉佛陀耶。
other:: 
# 證西林號老衲
 ^698a26

○證西林。號老衲。
長沙人。月菴之嗣。
月菴居道林。證為寮元。
已為兄弟挂牌入室。
其為人至誠鄭重。
雖處暗室。如臨大賓。
兄弟見之。其容必莊。
後居西林道行。有頌話隨公案曰。
石火光中立問端。
不能透脫幾多難。
頂門若具金剛眼。
肯被傍人把釣竿。
葢其親得月菴說話。
又且甚脫窠臼耳。
始。保安封亦見月菴。
見地尤別。亦甞頌曰。
歲暮抱琴何處去。
洛陽三十六峰西。
生平未識先生面。
不得一聽烏夜啼。
可謂善學柳下惠。
終不師其迹。頂門具爍迦羅眼者。
分明辨取。
other:: 
# 詢罵天與佛鑑問答
 ^698a48

○詢罵天。見地明白。
甞侍佛鑑。鑑以其形容醜黑而談天者。
又曰其福寡。一日。
偶謂詢云。可惜一顆明珠。
被你者乞兒拾得。
詢云。和尚且牢收取。
又一日。謂曰。一切眾生何甞悟來。
詢曰。一切眾生何甞迷來。
忽有一行者面前過。
鑑曰。如何是祖師西來意。
行者罔措。鑑曰。何甞悟來。
詢亟呼行者曰。放參也未。
者曰。放參了也。詢曰。
何甞迷來。鑑叱曰。
業種。出去。詢曰。和尚且低聲。
恐外人聞得我父子二人在此說送說悟。
鑑大咲。
other:: 
# 劍門分菴主
 ^698b18

○劍門分菴主。閩人。
早歲於道自有發明。
竟剃髮走鄉里。時人謂之狂僧。
分不恤。初見懶菴需。
後謁玅喜。雙徑聞其風顛。
決不令參堂。分乃乘憤下山。
將求歸計。因抵錢塘江上買舟。
竚立於浙江亭畔。
泣下曰。我波波吒吒出嶺來見玅喜。
又不得預眾。是夙無般若緣也。
忽聞喝遵者云。侍郎來。
分豁然大悟。乃有頌云。
幾年箇事挂胸懷。
問盡諸方眼不開。
今日肝腸忽然破。
一聲江上侍郎來。
徑歸洋嶼。依懶菴。
懶菴印其所得。未幾。
忽辭去。懶菴以偈送之曰。
江頭風急浪華飛。
南北相逢不展眉。
獨有分禪英俊手。
等閑奪得錦幖歸。
後徉狂七閩。或入酒肆。
或在魚行。人莫能測。
唯同參木菴永每見必以師事之。
甞示眾云。這一片田地。
汝等諸人且道天地未分已前在什麼處。
直下徹去。已是鈍置分上座了也。
更若擬議思量。何啻白雲千里萬里。
驀拈拄杖。打散大眾。
又曰。十五日已前。
天上有星皆拱北。
十五日已後。人間無水不朝東。
已前已後總拈却。
到處鄉談名不同。
乃以手指屈云。一．二．三．四．五．六．七．八．九．
十．十一．十二．十三．十四。
復云。諸兄弟。且道今日是幾。
良久。云。本店賣買。
分文不賒。
other:: 
# 伊菴權
 ^698b36

○伊菴權。臨安昌化人。
嗣無菴全。出世萬年。
一坐九年。法席大振。
然權律身奉眾。言行俱有準繩。
大率効佛智#CB05769;．誰菴粹之為人。
座下常安五百眾。
有自贊云。鼻如鷹觜。
對面千里。要識萬年。
只這便是。叢林俱愛之。
後遷常之華藏。結夏示眾云。
今朝結却布袋口。
明眼衲僧休亂走。
心行滅處解翻身。
噴嚏也成獅子吼。
栴檀林。任馳驟。剔起眉毛頂上生。
剜肉成瘡露家醜。
other:: 
# 高宗孝宗贊彌勒
 ^698c26

○高宗．孝宗皆有彌勒大士贊。
叢林有道之士無不和之者。
少有愜二帝意者。
贊曰。碧落片雲。長天孤月。
能棲物外。玅兮幽絕。
慣隱市廛。奇哉英傑。
隨行兮惟有拄杖布袋。
充飢兮何妨酒肉腥血。
別。別。玉殿瓊樓更加雪。
又云。袋貯乾坤。杖挑日月。
藞藞苴苴聖中絕。
憨憨癡癡僧中傑。
令行兮一棒一條痕。
逗機兮一摑一掌血。
別。別。恰似紅爐一點雪。
乾道間。直道者住保寧。
甞和之曰。量包太虗。
眼懸日月。往天宮兮天中之絕。
居人間兮人中之傑。
放下布袋兮坐斷四大部洲。
拈起拄杖兮直得大地流血。
別。別。明明有理難分雪。
范使李公為奏上。
孝宗大喜之。賜錢五百萬．米五百斛以助供眾。
other:: 
# 印別峰
 ^698c40

○別峰印自金山遷乳峰。
有毉生陸安者。夜夢神人報云。
師即達觀穎之後身也。
師天資閑暇。嗣華藏珉。
自出蜀。即抵雙徑見妙喜。
喜問云。甚處來。印云。
西川。喜云。未離劒關。
與你三十棒。印云。
合起動和尚。喜舘於楞伽室。
待之甚厚。後歷居大剎。
晚奉詔居徑山。一住九年。
每以華嚴作佛事。
紹興庚辰。示寂於菖蒲田。
辭徑山塗毒。毒曰。
和尚幾時行止。印曰。
水到渠成。即更衣。
端坐而逝。其年臘月八日也。
臨行。門人覔偈。即大書曰。
千偈萬偈。總是熱荒。
我有一句。死後舉揚。
塗毒亟捧龕返歸法堂正#CB05903;。
七日以當代禮送之。
時感之。後二年。塗毒示歸寂。
人懷報德之心。印有山中書懷。
一味林間飽黑甜。
儘教氣焰日炎炎。
不將無病自求病。
多是解粘添得粘。
粗有芋煨如懶瓚。
更無錐卓似香嚴。
枕邊留得青山在。
雨後層層翠滴簷。
又甞題農夫醉打圖一絕。
農夫何事損天和。
醉後依前擊壤歌。
不似當年劉項飲。
胸中各自有干戈。
other:: 
# 塗毒與放翁厚
 ^699a16

○塗毒老人居鑑湖日。
與放翁最厚。紹興壬午七月二十七日示寂。
放翁以詩哭之曰。
岌岌龍門萬仞傾。
翩翩隻影又西行。
塵侵白拂繩牀冷。
露滴青松卵塔成。
遙想再來非四大。
應當相見是三生。
放翁大欠修行在。
未免人間愴別情。
又贊其真云。骨格璝奇。
精神瀟灑。貌肅而和。
語盡而簡。#CB15148;得者。
英氣逼人。#CB15148;不得者。
頂門上一隻眼。
other:: 
# 石窻恭
 ^699a48

○石窻恭禪師。徧參諸方。
久依黃龍忠道者。
後依宏智。靖康中。
自湖湘歸東越。忠以頌送之曰。
閑思昔日戲沙洲。
屈指于今四十秋。
君到石窻閑借問。
許多風月付誰収。
恭出世越之報恩。
後居瑞巖。其道大振。
然克苦為人。布素以禦寒暑。
事無細大必親臨之。
叢林整齊。衲子望風而服。
甞有佛生日頌曰。
五天一隻蓬蒿箭。
攪動支那百萬兵。
不得雲門行正令。
幾乎錯認定盤星。
叢林沸傳之。有徹白頭者。
三衢人。與恭同出宏智門。
操履孤潔。不與世接。
甞典賓於太白。玅喜見大俊敏。
私喜之。以計誘其過玉几。
徹秉志不渝。竟依老天童。
乾道初。恭欲羅籠之以為嗣。
退明之報恩。與之出世。
住二年。四方龍象每歸之。
然徹竟嗣宏智。恭以不樂。
徹亦不#CB00421;。
後遷婺之華藏。將發而示寂。
臨行。書遺偈云。當陽一句。
更無回互。月落寒潭。
烟迷古渡。是真得洞上之宗。
惜其不久住世間耳。
other:: 
# 孝宗遇佛照
 ^699b14

○孝宗皇帝在位二十七年。
每宣諸山長老論道。
唯佛照禪師最為知遇。
淳熈初。住冷泉。宣入選德殿論宗門事。
五宿禁闈。從古未有也。
故佛照甞奏曰。陛下前後宣諸山長老論道。
如何。孝宗曰。難得似長老直捷。
佛照又奏曰。臣生長山林。
語言麤疎。伏乞陛下寬貸。
孝宗曰。不妨這裏與長老忘懷論道。
前後賜諸山偈語不為不多。
賜佛照者最為尊敬。
聖語曰。大暑流金石。
寒風結凍雲。梅華香度遠。
自有一枝春。佛照甞和之。
一日。又批問佛照曰。
世尊雪山修道六年。
所成者何事。請師明說。
時佛照坐施主家齋。
天使忽到。便請回奏。
照著語云。將謂陛下忘却。
可謂無師自然之智也。
other:: 
# 誰菴演
 ^699b44

○誰菴演。閩人。初參玅喜於回鴈峰下。
洞明宗旨。喜曰。這猢猻子以後須聒搔人去在。
後辭玅喜。偈曰。倒騎鐵馬度瀟湘。
磵艸巖華不覆藏。
回鴈峰高親到頂。
更無佛法可商量。
後住江上龍翔。兄弟多依之。
水菴有偈曰。江上如今得白眉。
為人偏用截流機。
然演善作偈語。宗眼端正。
題新昌石佛曰。積念有年瞻石佛。
今朝一見絕疑猜。
都盧面目只如此。
却謂三生鑿出來。
又題龍湫曰。詎羅坐斷大龍湫。
伎倆却無錯路頭。
只見高巖傾瀑布。
那知碧嶂外清幽。
other:: 
# 別峰雲
 ^699c20

○別峰雲。嗣少溪淨。
淳熈間。住福之支提。
江淛志道者。罔不依之。
甞有善財南詢頌云。
髽角分明者小兒。
肚皮好待你聞知。
賺他五十三知識。
敗闕都盧納向伊。
叢林競傳。後遷莆陽華嚴而終。
other:: 
# 洪首座
 ^699c38

○洪首座。臨川人。
嗣佛照。出世洪之光孝。
葢應漕使尤延之之命。
次任太守。旦望公參。
須要諸山就公廳下長揖而退。
洪聞之不樂。以謂天下無此道理。
即擊鼓升堂。退院而去。
頌曰。祖翁活計元來大。
誰敢區區謾折腰。
珍重豫章賢太守。
芒鞋竹杖任逍遙。
太守聞之慚甚。遣使再請。
洪竟不回。江西諸山從此增氣。
後住吉之祥符。遷開福而終。
尤延之侍郎親為作傳。
other:: 
# 雪巢號村僧
 ^699c46

○雪巢一和尚。自號村僧。
嗣艸堂清。久住平田。
後長蘆力命不赴。
以皎如晦一疏而往。
其詞曰。這般梵剎。
固非些小叢林。箇樣村僧。
豈是尋常種艸。要得門當戶對。
還他境勝人奇。某人生鐵面皮。
潑天聲價。盡大地揑成院子。
未稱全提。將河沙都做衲僧。
不消一喝。且看光火菩薩面。
掉却跺距羅漢家。
來撑沒底船。激起蘆華千尺浪。
宜舉向上句。祝延玉葉萬年人。
巢既住一葦。次年復歸萬年。
未幾。示寂于觀音院。
先自入龕落鏁。說偈曰。
今年七十五。歸作菴中主。
珍重觀世音。泥蛇吞石虎。
居平田。眾常五百。
時江西泐潭有化士修大寂塔。
兄弟皆作頌。時有一座主。
初更衣入眾。因成一頌曰。
寄語江西老古錐。
從他日炙與風吹。
兒孫不是無料理。
要見冰消瓦解時。
又作冬日即事云。
朔風也解知人意。
吹落巖前古樹枝。
惠我一爐深夜火。
轉教心性懶趍時。
雪巢見之。大稱賞曰。
禪和子三十年在眾噇#CB01366;。
未必有此作。他日必成大器。
後果如言。住東掖。
大興南台之教。是謂神照師也。
other:: 
# 松源頌
 ^700a12

○松源在東湖日。
幹他殿者乞頌。源大書云。
黃面瞿曇眼#CB05190;#CB02274;。
千方百計討便宜。
于今無著渾身處。
却要兒孫盖覆伊。
示官人云。說禪說道說文章。
林下相逢咲幾場。
踏著吾家關棙子。
白衣拜相也尋常。
湖海爭誦之。
other:: 
# 曇廣南
 ^700a46

○曇廣南者。久依密菴。
後在佛照會中為寮元。
有化鹽頌云。合水和泥一處烹。
水泥盡處雪華生。
便能索起遼天價。
公驗分明誰敢爭。
佛照喜曰。這廣南蠻也茆廣。
後住霅之道場。其道將振。
而為有力者攘之。
未幾。終于冷泉。
other:: 
#  #CB15625;菴首座
 ^700b8

○#CB15625;菴受首座。
平江人。道貌脩偉。
久依月堂．#CB15683;堂諸老。
曾集普燈三十卷。
又註楞伽。菴于霅之曹氏菴。
與抒山居士劉季高之姪平氏者最善。
慶元初。復菴于西湖。
劉公任丹丘。以巾子峰報恩招之。
以頌謝云。結茆方喜倚長松。
一枕清風睡正濃。
禪道尚無心理會。
肯將身入閙藍中。
劉見大喜。再遣使迫之。
亦和前韻云。昂藏骨相倚喬松。
晚歲清陰只自濃。
好向紅塵姑著脚。
何妨都在咲談中。
竟不赴。時皆高之。
當今搖尾乞憐之時。
寧復有此人邪。
other:: 
# 大慧與祖慶頌
 ^700b18

○大慧在雙徑時。
一千七百龍象。有行者祖慶。
為母設忌乞頌。慧見其骨相不凡。
與之一頌曰。透過那一著。
佛亦不能容。猛虎當路坐。
狐兔自潛蹤。慶玅年而出世南源。
移道林。一夕夢寶公以二十隻箸與之。
既覺罔測。時劉樞密洪父帥金陵。
以鍾山招之。一住二十年。
中間因回祿復新之。
豈偶然者哉。慶元初。
佛照自五峰歸育王。
慶遂繼踵。二年而沒。
信玅喜之言不謬矣。
other:: 
# 晦菴光
 ^700b36

○晦菴光和尚。嗣雪堂行。
住龜峰。遷泉之法石。
葢赴參政周公葵之命。
臨終。以頌授小師元聰曰。
叢林毒種。元聰侍者。
尀耐吾宗。滅汝邊也。
吾今高枕百無憂。
聽汝時撾塗毒鼓。
聰久依密菴。首眾於徑山。
出世洪之報恩。遷雲居。
隱靜雪峰。晚被旨居徑山。
時謂晦菴不妄許可也。
抑亦雪堂慈悲行門之所遺蔭邪。
other:: 
# 圓悟初在講肆
 ^700c4

○圓悟。初在成都講肆。
范丞相伯才見其器質不凡。
因作長篇。激其往南方行脚。
其詞曰。觀水莫觀污池水。
污池之水魚鱉卑。
登山莫登逶邐山。
逶邐之山艸木希。
觀水直觀滄溟廣。
登山直上泰山上。
所得不少所見高。
工夫用盡非徒勞。
南方幸有選佛地。
好向其中窮玅旨。
他年成器整頹綱。
不負男兒出家志。
大丈夫兮休擬議。
豈為虗名滅身計。
歡諧時節苦無多。
却被光陰暗添歲。
成都況是繁華國。
打住只因華酒惑。
吾師本是出塵人。
肯隨齷齪同埋沒。
吾師幸有虹蜺志。
切莫蹉跎向泥水。
君不見吞舟之魚不隱小流。
合抱之木豈生丹丘。
大鵬一展九萬里。
肯同飛燕著沙鷗。
何如急流千里驥。
莫學鷦鷯戀一枝。
直饒講得千經論。
也落禪家第二機。
白雲本自戀高臺。
暮#CB00746;朝籠不暫開。
為赴蒼生霖雨望。
等閑猶自出山來。
又不見荊山有玉名瓊瑤。
良工未遇居蓬蒿。
當時若不離荊楚。
爭得連城價倍高。
other:: 
# 士大夫序尊宿語
 ^700c16

○本朝士大夫與當代尊宿撰語錄序。
語句斬絕者。無出山谷．無為．無盡三大老。
今代有蜀人馮當可者。
於宗門深有造入。
與石頭回禪師撰語錄序。
江湖沸傳之。其詞曰。
五祖晚得南堂。糙暴生獰。
凌跨懃遠。天遒地窄。
投老大隋。回道者以運鎚攻石之手。
仰擊堅高。出力既麤。
一鎚便透。歸坐釣魚山上。
乖崖峭壁十倍其師。
狼毒砒礵不容下口。
其徒彥聞更不瞥地。
要收餘毒。散施諸方。
余恐後人不著便宜。
自取僵仆。故為標其荼毒。
以示來者。縉雲野老序。
other:: 
# 無垢居士
 ^700c48

○無垢居士張九成。
參玅喜。有大發明。
而宗眼明白。甞此老大而又大。
言三乘十二分教。
八萬四千餘卷。到者漢面前不消一唾。
十信．十住．十行．十回向．等覺．玅覺。
到者漢面前不當一放。
多年臘果養得五箇虎子。
橫行四海。向大唐國裡．日本國裡．新羅國裡拋屎撒屙。
直得乾坤漆黑。日月奔忙。
須彌岌峇。四海揚波。
慢調絲竹。打箇小坐。
看渠面觜大似三家村裏田厙兒。
而其用處猶如烏風黑雨。
天雷閃電。霹靂聲中。
觱栗撥剌。拖去一大猛火。
咄。是甚閑公事。
other:: 
# 蔣山元
 ^701a18

○蔣山元。嗣慈明。
元後得雪竇雅。雅得慈覺印。
混融然實嗣之。乾道間。
然住金陵天禧。時玅癡禪住保寧。
明大禪住蔣山。明薄然。
以其流派非黃龍．楊岐直下也。
甞與廷諍。然口辯捷。
明頗遭所困。竟得癡禪解之。
然器量過人。但出世太早。
不歷諸方門戶。宗眼混淆。
故叢林多以此薄之。
後住南華。滅於五羊。
臨行脫灑。 #CB15131;人積沈香以荼毗之。
一段殊勝非小小。
余與然生緣同處。
恨不識其慈範。最愛其祭慈覺一文。
甚佳。曰。建炎三年。
我忽顛怪。拈下幞頭。
把斷腰帶。夜盜師庭。
遭師捉敗。既無一物。
空禮三拜。自是退思。
恨不小小。人或罵師。
老不唧#CB00070;。
了無能解。我即舉首。
仰天慶怪。人或譽師。
道超佛祖。量廓滄海。
我即持杖。擊其頭碎。
如何若何。錯會者多。
敬陳薄奠。師咲婆娑。
然有小師大驥者。
淳熈間。住衢之靈曜。
時朝廷方行役法。
二浙江淮處竝差定。
驥乃紏率衢．婺．處三州僧尼道士。
造朝免之。今天下僧道由此獲安。
不為國家之差役者。
葢驥之力耶。後之圓頂方袍者。
當知所自耳。驥後住天台平田而卒。
other:: 
# 肯堂充
 ^701a36

○肯堂充見卍菴顏。
性識敏利。博達古今。
前後所作語句甚多。
送僧訪簡初居士尤侍郎求典牛和尚語錄序。
其詞曰。岷峨山下三角虎。
跳入南方誰敢侮。
泐潭老準眼放光。
背手暗發千鈞弩。
一箭中的死復活。
從此咬人齒不露。
武寧山中四十年。
豈獨坐斷江西路。
徑山塗毒遭一口。
至今有理無雪處。
却遣弟子往毗耶。
問訊居士覓轉語。
居士贊之口即啞。
居士罵之目即瞽。
居士贊罵不及處。
請為渠作語錄序。
other:: 
# 公安殊
 ^701b24

○公安殊。川人。亦嗣卍菴。
為人骨骾。人莫能親疎。
乾道間。道行湖湘。
甞有自贊曰。月色照山谷。
泉聲落斷崖。水光山色裡。
一塊爛枯柴。又曰。
老鶴入枯池。善解藏羽翮。
點著背摩天。壺中天地窄。
other:: 
# 瑞巖順
 ^701b40

○瑞巖順。嗣水菴。
號葦堂。初在池之梅山。
甞有上堂云。今朝五月十五。
一夜淋淋下雨。不知林下道人相逢作麼生舉。
舉得全。攔胸劈面拳。
為甚麼如此。精金若不經爐冶。
爭得光華徹底鮮。
又。十日入室。五日陞堂。
千醜百拙。無處埋藏。
咄。相牽入鑊湯。後終於台之瑞巖。
other:: 
# 萬壽脩
 ^701b48

○萬壽脩。閩人。初依應菴。
後見或菴於常之無錫。
出世霅之上方。遷雙塔。
其道未振。因塗毒自鑑上能仁。
持#CB00647;過吳門。
眾善友請小參。脩引坐云。
正法眼藏向這瞎驢邊滅却。
直得盡大地人扶持不起。
是以曹溪路上荊棘參天。
少室峰前髑髏遍野。
非盧扁不能起膏肓之疾。
非孫吳不能全殺活之機。
塗毒一撾。聞者皆喪。
要津把斷。風骨旋生。
既有如是宗師。佛法不怕爛却。
然雖與麼。且道因行掉臂。
普照羣機一句作麼生道。
三尺靈光摩竭令。
滿城和氣暖如春。
下座。塗毒握手云。
將謂或菴其後無人。
元來有吾姪在。自此道行吳中矣。
other:: 
# 咲菴悟
 ^701c12

○咲菴悟。蘇之常熟人。
弃俗出家。初見無菴全。
後見密菴于衢之烏巨。
淳熈間。首眾於冷泉。
專以供養為心。時歲大飢。
密菴持#CB00647;未回。
知事約束方來。悟坐在山門。
一例放入。洎密菴回。
知事沮之。密菴見悟似不悅。
因辭云。有但得院子如揲大。
盡情供養五湖僧之句。
不逾時。住衢祥符。
歷董數剎。果以供養為務。
other:: 
# 枯木元
 ^701c34

○鴈山枯木元禪師。
嗣玅喜。示眾頌曰。
鴈山枯木實頭禪。
不在尖新語句邊。
背手驀然拈得著。
長鯨吞月浪滔天。
other:: 
# 溈山寶
 ^702a10

○溈山寶。亦嗣大慧。
叢林老成。晚居大溈。
有頌云。八十翁翁輥繡毬。
輥來輥去不知休。
如今輥向千峰頂。
坐看溈山水牯牛。
other:: 
# 空東山
 ^702a16

○空東山。福人。初見艸堂清。
後見玅喜。喜見其姿氣超卓。
意欲羅籠至。為頂相贊云。
慧空抓著吾痒處。
吾甞劄著他痛處。
痛處痒。痒處痛。不與千聖同途。
豈與衲僧共用。誰知掃帚竹裏無錢筒。
蒿枝叢內無梁棟。
如今各自不知己。
一任#CB15148;出這般不唧#CB00070;底老凍膿。
從教挂向壁角落頭。
使晝夜燒兜樓婆．畢力迦．沈水膠香。
作七代祖翁之供。
然空秉志不渝。竟嗣艸堂。
叢林有識者輩皆仰羨之。
空善作語句。有東山外集行于世。
如曰。東山送人只一句。
纔擬欽承喝出去。
如今更向紙上求。
大似蒼鷹拏狐兔。
上人上人知不知。
端坐守之無了期。
趂取秋風霜木落。
泐潭百丈在江西。
有昇次山住幽巖鏤空之集流于江浙。
other:: 
# 菴堂道號
 ^702a22

○菴堂道號。前輩例無。
但以所居處呼之。
如南嶽．青原．百丈．黃檗是也。
菴堂者。始自寶覺心禪師謝事黃龍。
退居晦堂。人因以稱之。
自後靈源．死心．艸堂皆其高弟。
故#CB15325;相法之。
真淨與晦堂同出黃龍之門。
故亦以雲菴號之。
覺範乃雲菴之子。
故以寂音甘露滅自標。
大抵道號有因名而召之者。
有以生緣出處而號之者。
有因做工夫有所契而立之者。
有因所住道行而揚之者。
前後皆有所據。豈苟云乎哉。
今之兄弟。纔入眾來。
未曾夢見向上一著子。
早已各立道號。殊不原其本故。
瞎堂遠禪師因結制次。
問知事云。今夏俵扇多少。
知事曰。五百來柄。
遠曰。又造五百所菴也。
葢禪和菴。纔得柄扇子。
便寫箇菴名定也。
聞者罔不大咲。余以母氏夢梵僧頂一月而投之懷中。
既覺遂育。因以古月自號。
以安穩眠呼之。葢彷覺範甘露滅也。
二號皆維摩．寶積所出。
故橘洲曇公為余作古月說云。
萬古長空。一朝風月。
慚愧古人。模寫得成也。
融禪未生之夕。其母夢得月。
是為生子之祥。愧今人不去却模子也。
融禪不負其母。兼不忘古人。
古月名菴。不為忝矣。
塗毒老人亦有四句云。
萬古長空月。何曾有晦明。
此心元一體。隨處燭精靈。
other:: 
# 安定郡王作戒欲文
 ^702a46

○安定郡王。號超然居士。
頃在東京時。即留意空宗。
見長靈卓禪師。有打發處。
後因事謫江西。及虜人陷東京。
宗室諸王多隨二聖北陷。
居士因此得免。乃居三衢。
與馮侍郎至道并雪堂行禪師為方外友。
衢人知信向佛乘。
多自茲始。甞有南嶽法輪省行堂記最高玅。
又撰戒欲文。今錄于此。
甞謂世人無始時來。
有大苦惱。惑亂身心。
不求出離。所大苦者。
淫欲之事也。此苦能昏塞精神。
戕賊性命。障德敗道。
妨廢修行。每念私心潛散。
邪見動搖。不以境緣有無。
不分去處淨穢。便起顛倒。
恣行觸汙。淨眼觀之。
有何快樂。且情塵流轉。
慾火燒然。自古迨今。
老幼貴賤。無不被其害也。
葢世人廣貪財利。
追求爵祿。如意之後。
唯是耽著色欲。又有緇素之間。
百念#CB01926;冷。
惟此一事多為魔惱。
至於造妖作竊。傾國亡家。
或善和眷屬因此紛爭。
或久遠夫婦因此乖離。
信之。壞人根本。累人深重。
奸妬欺昧。不可名言。
是故佛說諸業易斷。
此苦難除。苟能滅盡。
無不成道。大抵男女二根。
初無分別。邪妄發生。
互起愛染。結習牽纏。
遂有思想驚夢之苦。
蠧費破散之苦。冤結離間之苦。
遭刑染疾之苦。直到夭亡。
終未省悟。明知穢汙非清淨因。
如蛾投火。自受燋然。
如來明誨。若不斷淫。
欲求聖道。無有是處。
當知情愛為災難之端。
狐媚乃殺人之賊。
起煩惱因。入地獄種。
悞人損德。喪身失命。
常於一切處泯絕男女相。
究竟真實。誰受欲事。
當知革囊臭穢。敗壞總成白骨。
念欲境界。復有何樂。
雖在夢中。亦生怖畏。
普願一切含靈具識。
盡生厭捨。如冤家想。
當遠離也。如大火聚。
不可近也。如毒蛇來。
當急避也。果能一發悔念。
俾得此纏縛自然消釋。
變垢濁而獲法身。
散婬火而為智慧。
互相教化。同行淨道。
證安樂行。
other:: 
# 思鑑開傳燈錄
 ^702b38

○傳曰。盡信書則不如無書。
此語均然。何也。儒家經史。
例有監本證據。語意已定。
吾門廣眾。鄙者常眾。
識者常寡。故多以臆見改易。
遂失先聖玄玅之旨。
可不哀哉。如紹興間。
四明再開傳燈統要。
乃雙溪庸僧思鑑幹。
緣鑑者素無學識。
誠謬故尊宿問答之言甚多。
此真法門大罪人也。
嗚呼。此書乃本朝楊文公太年奉詔為吳僧道原校定。
一旦見易於妄庸之手。
可謂水潦鶴也。叢林負志之士不可不知。
當以橘州．湖州之學二本為正。
other:: 
# 癡禪玅
 ^702c48

○癡禪玅禪師。婺州人。
少在教庠。已有打發。
即更衣遍見當代尊宿。
久在石室光佛子會中。
出世杭之靈石。遷中竺保寧。
嗣石室。有石室真贊曰。
我也不重你禪。我也不重你道。
但重一雙手眼。別得儂家恰好。
然稟性踈逸無撿。
凡陞座小參。必先青原白家之事。
隆興乾道間。其道盛行。
與玅喜爭抗。有得法子無學忱．巳菴深。
皆叢林白眉。更有衷可菴。
小年住徑山。大慧禪師示寂。
即主其後事。時玅喜亦居東堂。
卒以法衣．拄杖授之曰。
三尺烏藤本現成。
箇中毫髮不容情。
佛魔凡聖俱搥殺。
方顯金剛正眼睛。
玅後入滅于嘉興之祥符。
預定時日。親書遺偈。
別時。官．道．俗翛然而往。
有王梵志韈已脫。
一任橫拖倒拽之句。
真得大自在也。
other:: 
# 保安封
 ^703a18

○保安封。七閩人。
嗣月菴。幼年入眾。
赫赫有聲。自首眾紫金。
出世楊之建隆。遷常之保安山。
乃赴大參周公之命。
封與大參有夤緣。
雖一時小剎。賓主相得。
一居逾十五年。諸方大剎屢招不往。
然封氣盖諸方。開口即貶剝。
間不容私。淳熈末。
乃坐脫。頌曰。五十七年幸自好。
無端破戒作長老。
如今掘地且活埋。
既向人前和亂掃。
又有滑稽語。譏後世後生不求淡素。
惟務衣裝。今併記于此曰。
紡絲直裰毛段襖。
打扮出來真箇。驀然問著祖師關。
却似東村王太嫂。
呵呵。
other:: 
# 圓通永建上人
 ^703a44

○圓通永建上人。
號栢庭。久依密菴。
一翁．松源輩為伍。
後以鄉人老居蔣山。
永充座元。舉以出世。
住長干天禧。與密菴在眾有隙。
不令其承嗣。竟為其薙髮。
師光晦菴拈香。未幾。
遷信溪。遂卒。平日與無一居士侍郎王溉厚善。
有唱酬語謄行于世。
但來處不分曉。兄弟亦少有信之者。
亦可為後輩幾間破屋。
不原所得者為深誡。
故松源甞有頌曰。
林下相逢知幾年。
好因緣是惡因緣。
雖然不受靈山記。
鼻孔依然著那邊。
other:: 
# 常樂和山主
 ^703b14

○常樂和山主。三衢人。
久依密菴。見處穩實。
不在松源．曹源之下。
有法華二十八品頌行于世。
其在青山時。密菴甞以伽陀戲之曰。
一拶當機伎倆窮。
故鄉回首爛柯峰。
人間天上誰知否。
會見曹溪正脈通。
然和一生辛苦。自知福尠。
諸郡多以名山招之。
俱不赴。暮年。與居士汪公父子卜築於龜嶺之南。
火種刀耕。恬然自樂。
況味不減老龐．丹霞。
亦一代奇事也。
other:: 
# 震山堂
 ^703b30

○震山堂。昇州人。
初見丹霞淳。明洞上宗旨。
有頌云。白雲深覆古寒巗。
異艸靈華彩鳳衘。
夜半天明日當午。
騎牛背上著靴衫。
又抵大溈。作插鍬井頌曰。
盡道溈山父子和。
插鍬猶自帶干戈。
至今一片明如鏡。
時見無風匝匝波。
後見艸堂於踈山。
師資道合。因稟承焉。
初居百丈。後住黃龍。
其道大振。是為龍峰四世也。
other:: 
# 崇野堂
 ^703b44

○崇野堂。四明人。
久依天童宏智禪師。
以大事不決。竟上江西見艸堂。
未幾。果有所得。後住育王。
乃拈香為艸堂之嗣。
雪竇持以四句戲宏智曰。
收得一宗。失却一崇。
面前合掌。背後搥胸。
聞者莫不大咲。崇幼年多攻詩。
甞題廬山三峽橋曰。
蕭蕭石徑蟠蒼松。
山腰忽斷來悲風。
坐寒欲作暮天雪。
人靜似發山林鐘。
落崖千古流寒玉。
眩眼百丈飛長虹。
倚欄深省十年夢。
坐看雲吞五老峰。
後安國按部見之。
大加稱賞。遂徹去諸家詩牌。
唯留此一篇。自茲。
雖道譽不甚四馳。
唯有詩名流于世。
後進當以崇為戒。
所謂齊己．貫休名重地也。
other:: 
# 龍丘法師慧仁
 ^703c8

○龍丘法師慧仁。
夜夢作偈曰。裩既破袴又迭。
多少氷清玉潔。一條藜杖劃斷。
天地更無殘闕。別。
別。不須擊胡蘆磬鐵。
超然居士見之。大喜曰。
鵲有巢而鳩居之。
良可咲也。雪堂曰。
不然。從上尊宿多有自教乘中打發者。
如百丈．大珠．洞上輩皆是也。
超然點首。
other:: 
# 姑蘇尼祖懃
 ^703c30

○姑蘇有尼曰祖懃者。
少依或菴咨決大事。
旦暮精勤。久而有省。
有俗官伸紙討偈。
懃書之曰。終日為官不識官。
終年多被吏人瞞。
喝散吏人官自顯。
掀翻北斗面南看。
多處請出世。堅臥不赴。
終于楓橋李氏菴。
other:: 
# 雲居舒
 ^703c40

○雲居舒和尚有垂誡文傳布叢林。
專警諸方主法者。
安存老病不應揀擇。
少年挂搭大傷風化。
所謂枯樹．老僧。山門景致也。
因記得有一老僧抵吳門萬壽。
時主者不肯挂搭。
却云。你老矣。何不小院裡去。
若你。只是種一根樹。
老僧對云。你當初若時緣不偶。
不出住院。也須到處種樹始得。
主慙無以對。其僧乃書偈而去。
曰。江湖幾度氣吞牛。
年老方知總是愁。
奉勸後生宜勉勵。
看看種樹在前頭。
時太守王公佐聞已。
下令諸山。挂搭僧人不得揀擇。
所謂斷佛種子也。
other:: 
# 金沙灘頭菩薩像
 ^703c48

○金沙灘頭菩薩像。
有#CB15148;作梵僧肩拄杖挑髑髏回顧馬郎婦勢。
前後所贊甚多。唯四明道全。
號大同者。一贊最佳。
其詞曰。等觀以慈。
鈎牽以欲。以楔出楔。
以毒攻毒。三十二應。
普門具足。只此一機。
奪千聖目。雲鬂霧鬟。
輕紗薄縠。大地橫陳。
虗空摩觸。靈骨鎻金。
寒沙埋玉。驚鴻縹渺銀漢斜。
缺月東西挂踈木。
時余在丹丘見之。
余甞為蛇#CB15148;足云。
先以欲鈎牽。後令入佛智。
有利與無利。元不離行市。
黃金靈骨再挑來。
試問汝今何面觜。
阿呵呵。囉囉哩。三箇之中那箇是。
剔起眉毛塞耳觀。
圓通門戶堂堂啟。
吽。吽。隱山璨和尚贊云。
丰姿窈窕#CB06324;欹斜。
賺盡郎君念法華。
一把骨頭挑去後。
不知明月落誰家。
璨住泉之法石。木菴永之嗣也。
other:: 
# 黃龍楊岐
 ^704a18

○黃龍．楊岐二宗皆出於石霜慈明。
初。黃龍之道大振。
子孫世之。皆班班不減馬大師之數。
自真淨四傳而至塗毒。
楊岐再世而得老演。
演居海會。乃得南堂三佛以大其門戶。
故今天下多楊岐之派。
紹興末。塗毒既沒。
而雙徑交代乃育王佛照禪師。
入院之初。首詣巖主塔頭置祭。
有義銛書記者為其文。
兄弟甚推其公。因筆錄于此。
使後之學者知祖宗流派其有自。
云。昔慈明老人得黃龍．楊岐。
猶一體之有左右手也。
子孫派出。各世其家。
典牛不負泐潭。其敬玅喜猶敬師也。
德光實嗣玅喜。惟巖主因稟典牛。
雖平生出處不仝。
幸今日交承有在。
道誼所在。存沒難忘。
要源委其來。皆慈明屋裡人也。
若巖主平日道德超邁。
談辯軒豁。鉗鎚學者有大手段。
江湖間特有定論。
茲不事多語。以溷圓識。
謹羞伊蒲。率大眾詣窣堵一奠。
巖主其臨之。
other:: 
# 曇橘洲
 ^704a44

○曇橘洲者。川人。
乃別峰印和尚之法弟。
學問該博。擅名天下。
本朝自覺範後。獨推此人而已。
住蜀之無為山。遭橫逆。
來下江。丞相史公尊其學業。
舉以住明之仗錫。
初入院時。二相親送。
其後史公復造竹院以延之。
凡有質疑事必問。
故別峰自金山來雪竇。
諸山一疏。乃曇撰之。
其詞曰。住雪竇好。
住翠峰好。老子當斷自#CB00788;中。
為法來耶。為牀座耶。
此行殆出人意表。
無愧乎東山直下四世。
望之如西湖雪後諸峰。
但得心同．道同．出處同。
休問佛界．魔界．眾生界。
新乳峰禪師。聲飛吳越。
價重岷峨。住海門國逾一十有二年。
肆瀾飜口說八萬四千偈。
如山屹屹。有陣堂堂。
與其據滄波而擾蛟龍。
孰若依蕙帳而友猿鶴。
載念伊蘭之世。冀一現於優曇。
計非師子之家。當盡摟其種類。
歸來。及早慰我同門。
此話江湖競傳之〔時自得暉交代〕。
然曇賦性坦率。不事抅撿。
在竹院日。復以酒事遭太守林侍郎追至。
出對與之曰。酒曇過界。
住無為而無所不為。
葢曇曾住無為故也。
而曇卒不能對。復為林流過丹丘。
二年回寶奎。一日。
沐浴更衣。請史魏公敘平日行紀。
談咲中而化。闔城士俗皆送之。
荼毗。獲舍利無數。
other:: 
# 唐虞世南
 ^704b26

○唐虞世南。通曆有問曰。
梁武夷凶剪暴。克成帝業。
南面君臨五十餘載。
葢有文武之道焉。
至于留心釋典桑門比行。
以萬乘之君為匹夫之善。
熏修不保。危亡已及。
豈其之所非耶。何福謙之無効。
先生對云。夫釋教者。
出世之津梁。絕塵之軌躅。
運於方寸之間。超於有無之表。
塵累既盡。攀緣已息。
然後入於解脫之門。
至於化俗之法。則有布施．持戒．忍辱．精進．
禪定．智慧。是為六波羅密。
與夫仁．義．禮．智．信。
亦何異哉。葢以所修為因。
所報為果。人修此六行皆多不全。
有一缺焉。果亦隨減。
是以鬷明醜於貌。
慧於心。趙一高於才。
下於位。羅裒福而無義。
原憲貧而有道。其不同也。
如斯懸絕。興喪得失。
咸必由之。下士庸失。
見比干之剖心以為忠直。
不必為也。聞偃王之亡國以為仁義。
不足法也。若然者。
盜跖高枕於東陵。
莊蹻懸車於西蜀。
老終厥命。良足貴乎。
又問曰。周武帝毀滅二教。
是耶非耶。先生曰。
非耶。或曰。請問其說。
先生曰。釋氏之法。
則是空有無滯。人我兼忘。
超出生死。歸於寂滅。
此象外之談也。老氏之義。
則谷神不死。玄牝長存長生。
久視騰雲駕鶴。此區中之教也。
至於止惡尚仁。勝殘去殺。
竝有益於王化。無乖於俗典。
今以常僧犯律。道士遺經。
便謂其教可棄。其言可絕。
何異責檮杌而廢堯。
怨有苗而黜禹。見瓠子泛濫。
遠塞河源。覩崑嶽方偶。
遽投金燧。曾不知潤下之德有利已深。
變腥之用其功甚博。
井蛙觀海。跼於所見。
輪回長夜之迷。自貽沈溺之苦。
疑悞後學。良可痛哉。
other:: 
# 雲居如
 ^704c16

○雲居如。號雲中。
受經於台之護國。
在雲居最久。上堂云。
山下熱如火。山間凉似秋。
得居山上者。知是幾生修。
卓拄杖云。急著眼腦。
other:: 
# 佛印示眾
 ^705a18

○佛印示眾云。莫挂袈裟便要閑。
七條中有鐵圍山。
幾多放逸縱橫者。
失却人身瞬息間。
other:: 
# 前輩贊有式
 ^705a24

○前輩贊佛祖偈句并自贊語。
各有矜式。今之例多杜撰。
如自贊亦如贊佛祖之語。
良可咲耶。唯密菴最得其體。
贊云。在家不讀書。
行脚不參禪。隨流閑打閧。
掘地覔青天。如今老矣空追悔。
捻人痛處力加鞭。
塗毒亦云。眼瞎耳恒聾。
鼯鼠技已窮。要見巗中主。
白雲千萬重。咄。具眼者宜辨之。
other:: 
# 佛心才示眾
 ^705a28

○佛心才示眾云。
三千劒客。獨許莊周。
百萬鳳毛。點也自肯。
若也兩頭坐斷。中間不留。
只是打淨潔毬子。
未知向上一竅。若也隨波逐浪。
帶水拖泥。孤負己靈。
未具頂門正眼。總不恁麼。
又作麼生。不入驚人浪。
難逢稱意魚。又云。
寶劒不失。虗舟不刻。
朝游羅浮。暮歸檀特。
若謂本光之地。理合如斯。
正是坐井觀天。持蠡酌海。
若謂言發非聲。色前非物。
非唯迷宗。亦乃失旨。
宗明旨的又作麼生。
密把鴛鴦閑綉出。
從他人自覔金針。
other:: 
# 長蘆祖照
 ^705a40

○長蘆祖照禪師道和。
莆陽人。初負篋至京。
有中貴見之姿質不凡。
以度牒與之。和不受。
自謂同學曰。吾大丈夫。
豈可出他黃門之下。
苟一旦受其恩。則終身被其攔絆。
吾佛幸有廣大法門。
又國家開發人之路。
吾當自勉勵。因銳志誦法華經。
當年於試經得度為大僧。
徧見諸方。後住長蘆。
座下常滿千眾。真歇了自丹霞會下來。
時年尚幼。和見其敏利。
令首眾。後退院與之。
意其承嗣。及拈衣。
乃云。得法丹霞室。
傳衣祖照庭。恩深轉無語。
懷抱自分明。和不樂。
下座抵奪其衣。了自此終身不搭法衣。
竟嗣丹霞淳。江湖有識者皆雅其不忘本也。
other:: 
# 或菴示眾
 ^705b10

○或菴示眾云。紹興初。
山野色力強壯。所至撥艸瞻風。
見善知識。懸囊挂#CB00647;。
擊節扣關。莫不忘飡廢#CB05903;。
寅夜不輟。又得偉人哲匠朝暮不倦。
苦口點化錐劄。尚收拾舊貨不得上手。
況當今之際。在處叢林據位禪師者。
但占名字。陞堂入室。
聊表不空。師家見學者。
學者見師家。邪正不分。
互相淈#CB05272;。
更說甚麼一言半句。
超脫常情。到大不疑安樂田地。
拈斷貫索。穿天下人鼻孔。
大道相將滅也。間有負笈擔簦。
寄人烟焰之下。多是求飽暖溫和。
游泳外典。圖資談柄而已。
正宗下事杜口不講。
加之尸席望剎。有福緣趍陪上位。
結識貴人以為外護。
得其自便之計。遂致習以成風。
#CB15325;相倣傚。
鮮有知非者。眾中本色黃面老衲雖證道果。
密追古風。退步潛藏守分。
不能親近權貴。無力救弊。
冷處危坐。袖手想見。
點頭咨嗟其荒寒薄伎紛紜耳。
願得具眼正因有力量上人。
努力猛省。圖遠不圖近。
於己躬下了辨西來不傳之玅。
施設凡聖不測之機。
異日他時為後輩作則。
免有竛竮道路千里之嘆耶。
明眼人前吐露胸臆。
亦望痛念祖道下衰。
踊躍高舉六合之外。
貴得英靈衲子光明於世。
千古萬古之下。金剛王寶劍凜凜不墜矣。
other:: 
# 東坡到京口
 ^705b32

○東坡到京口。佛印渡江謁見。
坡云。趙州昔日不下禪牀。
金山因甚今日渡江。
佛印以頌答曰。趙州昔日欠謙光。
不下禪牀接二王。
爭似金山無量相。
大千沙界是禪牀。
other:: 
# 曾文清公
 ^705c24

○曾文清公。贛州人。
乃寶文侍郎天游之弟。
於宗門甚進步。與心聞賁禪師為方外友。
甞有世尊拈華一頌。
江湖多賞之。頌曰。
華枝拈起大家看。
迦葉無端却破顏。
從此春光都漏泄。
桃紅李白滿人間。
又贊心聞像曰。是心聞叟。
寂然無聲。非心聞叟。
儼然其形。視之非無。
聽之非有。能如是觀。
非心聞叟。
other:: 
# 婺州靈應講主
 ^705c32

○婺州靈應法淨講主。
因被晚學攙其院事。
告於葉丞相以求借援。
葉回書云。專使辱書懃懃。
知公與余先世之契。
同里巷桑梓。詢之同袍。
知公是本分講人。
住靈應四十年。變瓦礫之場為輪奐。
使魚鼓之聲歲晚不絕。
可謂肯興供養。於寺庭出臂力。
寶殿崇成之際。乃為破戒後學起貪癡心。
巧計攘奪。怪公不得使終圓勝事。
若以世情論來。鵲有巢而鳩居之。
誠難堪處。若以公分上觀之。
身非我有。萬法皆如夢幻。
則靈應道場亦豈是公久居活計。
所以古人道。住則孤鶴冷翹松頂。
去則片雲忽過人間。
去住灑然。何有抅礙。
要當住而未甞不住。
方知是去住底人。
又況一飲一 #CB10437;皆自前定。
或行或止豈是人為。
毋有意必同異。若如此境界不能洞然明白。
則末後一著未免拖泥帶水。
此去便好青松下明窻內安坐不動。
了自家大事。因緣誠為得計。
若欲借一言於五馬。
有挾山超海之難。
能悟萬法皆空。於公有變凡成聖之易。
其或未然。快請腰包。
急去訪他新婦底。
other:: 
# 混源密頌
 ^705c44

○混源密。台人。嗣龜山光狀元。
俗素貧。然守分不自張大。
自浮山遷大舍。道由俗舍。
將見其弟昆。戒約人從。
勿過其家。唯帶親隨一二人而已。
又曰。若見我兄。切勿聲諾。
恐驚他村人也。其顧分如此。
有頌曰。托迹來蓬屋。
三椽種不深。如何微賤質。
也解震#CB15625;音。
種粟不生豆。拈鉛却是金。
只因誤失脚。終不落沈吟。
叢林皆服其識度高遠。
與夫詐稱張王李趙。
豈可同日而語哉。
other:: 
# 甄公龍文
 ^706a30

○故監部甄公龍文。
為龍翔疏。請密公曰。
十三人透洋嶼之關。
先為上首。二千里趂黃梅之#CB00647;。
密在汝邊。可謂正法克膺。
公選厶人。脚跟峭措。
眼腦玲瓏。起紫籜說洪福之禪。
諸方山仰。過石橋持七閩之#CB00647;。
萬衲雲隨。唯六龍曾御於中州。
故二淛獨誇於勝剎。
次當補處。宜莫放公孤嶼而住兩峰。
話頭在在。一句而涵三要。
眾目團團。後被旨住西湖淨慈。
other:: 
# 象田梵卿
 ^706a46

○紹興間。象田梵卿禪師。
秀之華亭錢氏子。
初參圓通秀．投子青。
次見照覺總有契。
上堂云。春已寒。落華紛紛下紅雨。
南北行人歸不歸。
千林萬林鳴杜宇。
我無家兮何處歸。
十方剎土奚相依。
老夫有箇真消息。
昨夜三更月在池。
other:: 
# 慈恩法師
 ^706b12

○慈恩法師。唐尉遲將軍之子也。
始年十歲。能造戰 #CB15081;。
父賢之。玄弉以計欲其出家以大教乘。
密竊其所造戰#CB15081;。
教小行者諷之。#CB06078;訪遲。
遲極口稱賞其子善能作文。
弉請一看而乃曰。
此文者。小行童亦能誦之。
遲驚呼來。誦之。果不差一字。
遲大怒此子以古文謔戲。
即欲誅之。弉師告云。
佛有救護眾生之說。
若君不救。吾非佛弟子矣。
可捨出家。何如。遲從。
用是弉師得之。即為大僧。
眾莫能及。常對御講論。
賜以玉環。見天子更不致禮。
但入出有經論．酒食．婦女之三車隨行。
宣公服而疑之。法師亦薄其小乘而疑其神供之說。
一日訪宣。特求天供。
語論終日而不見其供。
法師歸後初至。宣公責之。
非時而到。何也。神告曰。
非懈怠也。今日師與大乘菩薩議論。
毫光#CB00746;定徧界。
竟無路得入。從此更傾心敬之。
故知大乘所非小根之能測底也。
other:: 
# 遯菴演
 ^706b22

○遯菴演。閩人。初見元枯木。
後參玅喜於徑山。
與最菴印．同菴璉裒集大慧廣錄三十卷。
盛行于世。慧既沒。
演不復出遊。一衲寒暑。
居經三十年。數董板首。
閩帥趙汝愚待以福之秀峰。
堅臥不起。別峰作疏勸請。
有幽蘭林下。豈無人而不芳。
至寶道中。葢具眼而始識之句。
一時罔不高其清節。
暮年。竟被塗毒推出於常之華藏。
一坐十九年。法席盛興於三吳。
其乃緣法有地耳。
other:: 
# 最菴印
 ^706c4

○最菴印。川人。初依寂室。
後參大慧。出世京口鶴林。
自贊云。充體委羸。
當行藞苴。袖手儼然。
可知禮也。美惡猶來不自裁。
參方分付俯觀也。
other:: 
# 滎陽郡王
 ^706c20

○滎陽郡王。初居嘉禾。
官職未登。家居零落。
時誰菴粹禪師住報恩。
與王交遊。凡有所疑。
靡不應對。及孝宗即位。
王累開大藩。以諸方名剎多命粹主之。
晚請何山為功德寺。
亦命粹主之。特賜紫服。
圓悟禪師其子孫亦為大法金湯。
謂是互乘大願力來者也。
叢林盛事〔終〕
xu:: 
#  No. 1611-B
No. 1611-B ^706c26

予昔首眾於五峰。
時古月融禪師實典賓職。
既叨同事。日數從遊。
為山間水邊之樂。
續以業緣。來居青山。
逾十年矣。一日。翩然過我。
坐間娓娓談前言往行。
頗清老懷。徐出叢林盛事一編。
皆命世宗師與賢士大夫酬酢更唱之語。
誠可以警後學而補宗教。
大率與先師武庫相類。
殆將鋟梓以惠後世。
其利豈不博哉。因援筆以題于後。
慶元己未華藏遯菴宗演#CB02494;。 ^706c43

融見塗毒#CB15081;。
策見游典牛。是為黃龍六世孫也。
xu:: 
#  No. 1611-C #CB02494;新鋟叢林盛事
No. 1611-C #CB02494;新鋟叢林盛事 ^707a12

自野錄．紀譚至四明枯崖之作。
裒收古佛祖潛行密機與賢士夫關于禪佛所洩於五燈者。
貽之來昆。其為法施。
為俾晚進履踐。知向上入路。
而非為資今日胡講談柄矣。
又至於宋丹丘融公叢林盛事。
則一言一句。千古鐵案。
其禪其道。大方龜鑑也。
然宋本湮沒。祖述無憑。
斯#CB15131;在在。
禪房所藏。謄寫亥豕。
承訛襲舛。竟亦無全本矣。
茲東武源無生居士。
擬穿過支桑先覺之鼻孔。
捉住供欵之際。偶獲古本盛事。
使信歷查一遍。梓行于世。
葢衛宗護法之志深也。
夫於是校之．閱之。
折之為二卷。遂付諸剞劂。
或曰。此等禪冊於今之禪林亦何補之有。
有一種禪流。絺章繪句以當平生。
出世進院。此為梯媒。
抵死不在一念。於乾屎橛上。
或習取三經五論。
以台宗．賢首教相雷同祖師話頭。
且謂德山．臨濟陞三賢第幾階。
趙州．雲門得六即第幾位。
如此餖飣揑合。收禪歸教。
禪果作何狀。有甚禪可參。
詎料祖師西來單傳。
云真指。云亦是為教體文身。
生箇駢指贅疣也。
然則今之禪者與其據禪席。
劫禪衣。不如削籍為座主奴。
惜哉。古道祖師言句暗合修多羅。
一喝能入五教者。
與而今僻解逈別。
殊不知佛法門中有一條活路。
古錐舌頭別有落處矣。
又有一等衲子。夙稟恰好。
默照鬼眼。一世擔板。
籍口教外。不欲觀半字。
禪規不失在。不知本領何如。
雖非近日荷一肚皮。
謂佛法太容易。膠執現前流識。
以為本分。幸凡百無皮下有血者。
恣肆誣蠛先#CB15223;。
認奴為郎。貢高自己。
旁挾奇幻。蠱惑男女。
教人人險些屈陷斷常坑之屬。
除非眼不識丁。為禪和子．為善知識。
自餘未免有寒蟬抱木之歎。
一堂爛冬瓜之誚矣。
更有一般禿驢。結識公候。
狐媚檀越。名利躁競。
莫有底極。甚之。則削落前脩。
靠倒常住。以招提為舖店。
廉耻掃地。規利婪貨。
算盤為枕。鈎索錙銖。
但其一腔工夫。金穀是務。
這般一隊。一非一是。
走上走下。奈了不省脚下事。
保安封公曰。紡絲直裰毛段襖。
打扮出來真箇好。
驀然問著祖師關。
却似東村王太嫂。
此頌例為今日結末焉。
今日盛事果行之乎。
行之也是枉然。亡羊補牢。
將何補之有。將何補之有。
余曰。子之所具陳。
非余所敢議也。叢林秋晚。
五葉委地。八風切膚。
魔毒慎胸。所到門庭。
死人無數。雖然千箇萬箇中。
倘得一個神毉。以此做還丹一粒。
安患不回生返魂哉。
應知此特起死方續命劑也。
神醫可無靈丹。不可舍諸居士。
意亦在其中。 ^707a21

旹元祿辛未中秋望前興聖信梅峰書于#CB01369;伽林軒
 ^707c8
