揞黑豆集卷五
拈別:: 心圓居士　拈別
集梓:: 火蓮居士　集梓
other:: 
# 六祖下第三十四世
六祖下第三十四世
other:: 
## 天童密雲禪師
天童密雲禪師
諱圓悟。常州宜興蔣氏子。
八歲知念佛。春陽遊嬉。
輙動世間無常想。
十五。能躬耕養親。
二十六。閱壇經。歡喜誦習。
知有向上事。負薪入市。
釋肩立橫術。竟日不知有人。
三十安置妻孥。依禹門傳和尚脫白。
執爨賃春。負米百里外。
時以己事#CB02445;。
傳瞪目直眎。襍以詢罵。
慚悶成病。二七日。
汗下乃蘇。服勞四載。
始納僧服。掩關千日。
矢明此事。傳屢加勘驗。
終不許可。師亦自審。
一似有物。昭昭靈靈。
卒未泯懷。如是者六載。
秋日過銅棺山頂。
豁然大悟。忽覺情與無情。
煥然等現。大端說似人不得。
正大地平沈境界。
從前礙膺。渙然氷釋。
與其師往復縱辯。
箭鋒相觸。傳入京。
參侍二載。歸而上雙徑。
禮天台。探禹穴。海門周汝登唱道東南。
師與之水乳相契。
祭酒陶望齡。司空王舜鼎。
交參#CB02445;擊。
師之法道盈於海東。
自三公始也。傳歸龍池且老。
撾鼓集眾。以衣拂付師。
傳入滅。心喪三年。
始徇眾請。陞堂開法。
明年移海鹽之金粟。
明州司李黃端伯。
迎主鄮山阿育寺住。
三月。復遷天童。自是一住十一年。
師六坐道場。於金粟天童最久。
應緣甫畢。曳杖入通元。
萬眾輓之不可。居六月。
示微疾。晨起按行工築。
停午臥榻。少選趺坐。
頻申而逝。崇禎十五年七月七日也。
壽七十七。夏四十四。
明年癸未。弟子建塔天童。
迎全身窆幻智庵之右隴　上堂。
舉高峯和尚云。清底泥牛銜月走。
巖前石虎抱兒眠。
鐵蛇鑽入金剛眼。
崑崙騎象鷺絲牽。
此四句內。有一句能縱能奪。
能殺能活。簡點得出者。
參學事畢。師云。高峯之句。
不妨奇怪。只是不經簡點。
今日禹門亦有四句。
四句者何。饑飡。渴飲。
閒坐。困眠。此四句內。
亦有一句能縱能奪。
能殺能活。簡點得出者。
來方丈通箇消息　上堂。
四月十五日已過去。
六月十五日猶未來。
過去與未來。以拄杖〡云。
都從者裏剖。復以拄杖#CB15416;云。
若於此識得根源。
朝打三千。暮打八百。
若識不得是不知痛癢底死漢。
莫怪悟上座造口業。
壓良為賤。擲下拄杖。
復舉德山初出蜀。
於澧陽路上。見一婆子賣餅。
息肩買餅點心。婆指擔曰。
甚麼文字。曰青龍疏鈔。
曰講何經。曰金剛經。
曰我有一問。你若答得。
施與點心。若答不得。
且別處去。金剛經道。
過去心不可得。現在心不可得。
未來心不可得。未審上座點那箇心。
德山當時無語。師云。
我若作德山。只向道山僧肚饑。
揀大者快搬來。使者婆子直得手忙脚亂。
打發不迭。及至搬來時。
肩擔便行。管教者婆子疑殺行脚衲僧。
別有長處上堂。#CB15643;立座前云。
老僧氣喘。不能說話。
遂咳#CB04394;吐痰於地云。
眾兄弟試道看。良久。
無有出者。師以脚抹却。
歸方丈　上堂。若論此事。
描也描不成。畫也畫不就。
喝下鐵圍山倒走。
一句當天八萬門。
句句自然絕滲漏。
趙州關。雲門普。雪峯輥毬。
禾山打鼓。上來一隊老古錐。
看來未解師子#CB01219;。
汝諸人。須抖擻轉身路子。
若能行。處處莫著隨人後。
拶著翻身便咬伊。
始可人前開大口。
且道禹門者裏用箇什麼。
驀拈拄杖云。一條拄杖黑如漆。
是聖是凡劈脊摟。
喝一喝下座　上堂。
舉韶國師偈。通元峯頂。
師云。大家在者裏。
不是人間。師云。錯下註脚。
心外無法。師云。畐塞殺人。
滿目青山。師云。有眼如盲。
大眾還識韶國師麼。
若也識。昔日韶國師。
今日老僧。不成話墮。
若不識。且道是誰之過。
下座云。參　因雪上堂。
昨日青山。今朝白雪。
眾兄弟。好消息。野鹿行人。
步步成迹。惟有挂角羚羊絕氣息。
從來獵犬難尋覓。
高著眼始得　上堂。
人人本具。箇箇不無。
不是聖賢。了事凡夫。
且事又作麼生了。
舉起拂子云。不喚作拂子。
便了取好。不喚作拂子便了。
又喚什麼作事。以拂子擊香几云。
惺惺底惺惺。瞌睡底瞌睡。
然喚作惺惺瞌睡。
依舊無本可據。喝一喝云。
老僧據本去也。便下座　上堂。
今朝正是正月七。
世上相傳是人日。
可憐大夢未醒人。
却見陰晴起瞋說。
令人轉憶雲門老。
解道日日是好日。
眾兄弟。還知雲門老子落處麼。
良久云。只是不分皂白底漆桶。
復云。日日好日。當下心息。
本無孔竅。寧容情測。
各各珍重。不煩久立　開爐上堂。
烹佛烹祖大爐鞴。
煅生煅死惡鉗鎚。
驀拈拄杖云。若是超佛越祖。
出生逾死者。不用如何若何。
便請單刀直入。與通元拄杖子相見。
　上堂。當頭一著。
坐斷要津。纔然側耳。
喪却家珍。從來佛法。
不順人情。所以道出羣須是英靈漢。
勝敵還他師子兒　上堂。
通元峯頂。好箇消息。
若人識得。參學事畢。
喝一喝云。不煩久立。
便下座　上堂。二月初十。
好箇消息。盡大地人。
#CB01387;跳不出。
喝一喝云。百年三萬六千場。
反覆原來是者賊　上堂。
舉僧問雲門。如何是透法身句。
門云北斗裡藏身。
大慧道。雲門老人恁麼道。
只答得法身句。未答得透法身句。
今日或有人問徑山。
如何是透法身句。
向他道。蟭螟眼裡放夜市。
大蟲舌上打鞦韆。
通元又且不然。有問如何是透法身句。
劈脊便棒。縱使不會。
管教永劫不忘〔蓮別云。
縱使不會。通元話在〕　開爐上堂。
般若如大火聚。擬之則燎却面門。
驀拈拄杖連卓云。
當爐不避火者。與拄杖子相見。
問正偏兼帶即不問。
臨濟家風事若何。
師便打。僧擬進語。
師復打云。再犯不容。
乃云。火#CB08504;為三世諸佛說法。
照顧眉毛多少莖。
三世諸佛立地聽。
歷歷分明赤骨惺。
死柴頭發渾身#CB08504;。
始可聯輝繼祖燈　善信求開示。
師云。汝為何來。云弟子不為別事。
師云。何為不別事。
云為修行故。來乞開示。
師云。修行也是別事。
做買做賣也是別事。
乃至虗空大地。日月星辰。
森羅萬象。以至父母兄弟妻子。
皆是別事。如何是你不別底事。
云弟子不會。師云。
汝去會不會底來　問月明簾外。
如何轉身。師云。你但進門來。
云如何是門裏事。
師便打。云請師不用棒。
不用喝。將轉身事盡情道一句。
師起云。我倦要睡去　問如何是三元三要。
師云。你者一問聻。
云某甲不會。請和尚明示。
師云。你且放下著　問某甲一向做工夫。
沒箇入處。師云。誰教你來。
僧擬開口。師直打出　問古人道。
亡僧誦一部佛法。
語未絕。師云。亡僧甚處去也。
僧擬議。師便打。僧云。
乞和尚開示。師云。
汝道亡僧還開得口麼。
僧無語。師云。既開口不得。
佛法合作麼誦　問如何是佛法大意。
師偶搔頭。云老僧頭癢。
云還有奇特也無。
師展兩手〔別云。老僧頭破血出〕　問大事未明。
乞師開示。師云。你喚甚麼作大事。
云豈無方便。師便打　問瑯琊覺讚初祖。
末句云。師心兮戴。
大慧杲云。戴之一字。
不得動著。動著即禍生。
師拈棒指云。直須動著。
動著從教東擲西拋〔瑯琊新婦子。
大慧老婆禪。圓悟者漢。
略較些子〕　問不會做工夫。
求師開示。師云。不干老僧事。
云求箇明白路頭。
師云。但向暗處走。
〔別云。我不明白〕　問諸法從心生。
未審心從甚處生。
師云。老僧正疑著。
居士問。弟子揚州來。
為大事不明。師云。
汝既不明。將甚麼來。
士無語　問還是念佛好。
還是做工夫好。師云。
總不好。僧擬議。師打云。
向者裏會得却好　問如何是乾屎橛。
師云。田塍上看　問工夫散亂不成片時如何。
師打云。我道棒打不開　問乞師指箇修行路。
師云。我從來不會修行。
云更冀慈悲。師云。
一事無成兩#CB15150;絲　問古人道。
老僧無法與人。祇解識病。
時有僧出作禮。古人便歸方丈。
意旨如何。師云。汝且出去。
僧擬再問。師云。你未知病在。
云如何是某甲未知病處。
師舉手搔頭。僧罔措〔者僧渾身是蠱。
惹得老漢遍體毒癢。
沒著搔處〕　問眾生即佛。
弟子信不過。師云信不過。
且做眾生。云佛又作麼樣。
師云但肯作眾生。
佛即在其中　問清水洗塵。
塵水歸何處。師云。
茅廁裡。云某甲不會。
師云。問取淨頭去　問生滅不停。
如何降伏。師攔胸搊住云。
停不停。云不會。師放云。
恁麼即降伏了也。
僧擬進語。師乃叱出　問如何是五眼圓明。
師曰。老僧止兩隻　問未舉念時。
意旨如何。師良久。
僧擬再舉。師云。去　問黑漆皮燈籠。
還有亮時也無。師打云。
老僧要打破　問如何得出生死。
師云。如何是生死。
云學人不會。乞和尚慈悲。
師云。老僧無奈汝何　問某甲一字不識。
乞師開示。師云。我正要一字不識底。
還你一字不識底去處來。
僧無語。師乃打　俗士問。
我輩修行。不知從那步起。
師云。從你未動脚者一步起。
又問此心如何定得。
師云。定即且置。如何是心。
士無語。師云。汝且會會心看　問大修行人。
為甚擔枷帶鎻。師云。
自作自受無人救。
云萬丈嵒前作揖。
百尺竿頭拱手。師云。
自拈自弄得人憎　蘊虗講主參。
問未到金粟時如何。
師曰。雲岫菴中。曰到後如何。
師云。喫茶已畢曰。
釋迦未出世。祖師不西來。
喚甚麼作正法眼藏。
師正身云。見麼。〔別云。
正要闍黎恁麼舉〕曰。
有見則不堪。師云。
未夢見在。又問。古人道。
喚作一物即不中。
如何又喚作無位真人。
師云。你即今是一物。
是無位真人。曰。若說作兩橛師云。
還我一橛來。云猶是第二門。
師云。怪你做座主。
所以會講　雲怡蔡居士問。
渴鹿趁#CB08504;。
如何歇得。師云。摸取脚跟摩尼珠。
云久埋塵土中。如何急切覓得。
師云。滿面羞慚。〔別云。
不要亂摸〕云一斬一切斷。
如何得此利劍。師云。
照顧汝頭。云等是水味有品為第一泉。
有品為第二泉。作何剖分。
師云。飲者自生分別。
〔別云。一二且置。水作何味〕云黑夜中認賊為子。
認子為賊。作何判斷。
師云。各打三十棒。
〔別云。戳瞎己眼〕云家親作祟。
如何處置。師云。家無二主。
〔別云。此事問不得家親〕云的的主人翁。
如何得覿面一見。
師云。攔腮與汝掌。
〔別云。莫說夢〕云堪輿家羅經。
縱橫移動。針必指南。
是誰作主。師云。且向羅經後看。
云家宅是諸人生身活計。
見得甚麼。便肯破家蕩宅。
師云。春色滿園關不住。
一枝紅杏出牆來。
云電光中良驥。瞬息千里。
如何得一往追上。
欖轡入手。師云。好箇驢前馬後漢。
〔別云。騎驢更覓驢〕云大慧云。
將八識一刀。憑甚麼安身立命。
師云。還我刀子來。
云胡來胡現。漢來漢現。
是鏡體。是鏡光。師云。
打破鏡來好相見。
〔別云。早不是了也〕云未開口已前。
為甚便棒便喝。師云。
為汝不薦。〔別云。老僧只恨手慢〕云日升月沈。
雷轟電掣。山靜雲閒。
水流花開。莫非是者箇迸現。
如何拈得向脚跟下。
要用便用。師云。魚行水濁。
〔蓮云。迷頭認影〕云修行人多怕去後黑漫漫地。
不知現前黑漫漫地更苦。
盡說生死事大。不知現前剎那死死生生更切。
此際重關一擊。如何下手。
師云。好與三十棒。
〔別云。真箇黑漫漫地〕云高峯言。
大徹底人。未脫生死。
為甚命根不斷。命根既未斷。
呌做大徹。徹底何事。
師云。汝喚甚作命根。
〔別云。莫錯會高峯語〕云一句當天。
八萬門永絕生死。
者一句得恁有力。
師云。坐斷乾坤〔是甚麼句○別云。
者箇不是人傳授底。
你莫妄想〕　問己事未明。
乞師指示。時值板響。
師云。打板了。喫粥去。
〔別云。喫粥後向你道〕　問雲門餅。
趙州茶。和尚者裏有麼。
師云。一頓大拳頭　問眾中操履好。
靜中操履好。師曰。
分身兩處看〔別云。
莫管他〕　問乞師指截徑處。
師云。汝是甚處人。
云江西。師把住云。
江西到者裏多少路。
僧擬議。師推出　問古人一言之下。
為甚麼便曉得雲門兒孫。
師打云。你是甚麼人。
〔別云。雲門是兒孫〕僧禮拜。
師又打　問如何是秘密藏。
師云。八萬四千〔別云。
瞞人不得〕　問搬石挑沙。
明甚麼邊事。師云。
來日再去挑　行者問。
吞不進。吐不出時如何。
師云。問取舌頭　比丘尼問。
如何是本地風光。
師云。嘗在汝面門出入。
〔別云。淨地莫放尿〕尼欣然禮拜。
師云。且放過汝　問如何是的的大意。
師云。向前來。僧近前。
師便打。僧云。上根大器。
直下承當。中下人來如何。
師云。老僧從來未嘗眼花。
僧無語。師云。你是最下種也未得在　問曹洞宗有君臣偏正。
師云。除却君臣偏正。
致一問來。云除君臣偏正。
教某更問甚麼。師云。
只你恁麼道。是君是臣。
是偏是正。僧擬議。
師喝出　問生死如何透。
師打一拳云。向者裏透　問如何是無生法。
師打云。會麼。云不會。
師云。賴汝不會。若會。
老僧性命却在汝手裏〔縱不會。
和尚性命也在渠手裏〕　師作務次。
僧參云。某甲特來參叩和尚。
師拖土籃云。為我擡土去。
云某甲只是閒。師云。
去老僧沒工夫說閒話　問。
古人道。須參活句。
莫參死句。如何是活句。
師云。老僧舌破。為你說不得。
去僧出復入曰。和尚舌破。
用冬青葉好。師云。
汝為甚著死句。連棒趁出　問離却拄杖子。
請師別道一句。師掌云。
不是拳頭。定是巴掌。
僧禮拜。師以脚趯云。
更有脚尖在　岳石帆居士參。
出自撰禪門口訣請正。
〔指云。訣即不問。如何是禪。
待伊擬議。便與裂碎〕師接得。
即置云。閒言語。士云。
和尚看看。師閱數行。
至實字。指問云。此字如何解說。
士擬議云。却解說不出。
師云。恁麼則是虗言了。
士無語。良久又云。
和尚者裏有甚麼人護法。
師云。貧道法也無。
護箇甚麼　問某甲生死不明。
師云。者飯袋子。〔尊於十號。
者僧難當〕僧擬開口。
師便打　又僧出。
禮拜擬問。師云。適纔你問甚麼。
僧罔措。師推倒〔推倒則不無好手。
爭奈者僧爬起得快〕　居士問。
伎倆盡時如何。師便打。
〔打即不無。爭奈伎倆盡何〕士擬議。
師云。伎倆盡了　問死人難活時如何。
師云。你且去。僧擬議。
師打云。真箇死漢　問學人到已一月。
不見堂頭時如何。
師云。者老漢甚處去也。
僧擬議。師便打　問前念過去。
後念未生。主人公在何處。
師云。立地死漢。〔別云。
恰好〕僧云不會。師云。
拖出死屍去〔別云。
多了箇不會〕　問如何是佛身無為。
不墮諸數。師云。合取狗口〔別云。
墮也〕　問如何是學人自己。
師云。我不識你　僧求開示。
師翹一足。僧云。一口氣不來時作麼生。
師彈足云。但問取他　問如何是生死業。
師云。即汝是。如何是涅槃心。
師云。即汝是。僧禮拜起。
師以拄杖指云。去。
僧喜躍而出　問疑情頓發。
因甚麼命根不斷。
師云。只為你疑情。
命根不斷。云斷後如何。
師打云。教你沒處藏身〔蓮別云。
一切不疑〕　問人人有箇本具底影子。
為甚踏不著。師云。
看脚下。僧禮拜。師與一踏云。
却是老僧踏得著〔何曾踏著〕　問有佛出世。
作何供養。〔打云。祇將者箇供養〕師云。
老僧不受。云請師方便。
師打云。與你一頓　問如何是清淨法身。
師云。你會種田不。
云不會。師云。我者裏用你不著〔別云。
替我擔糞去〕　興化黃伯初居士參。
問弟子有條拄杖子。
見佛殺佛。見祖殺祖。
今日特來呈似。師云。
放下著。云弟子連自己都殺却了。
師云。將甚麼來。士無語。
又問。和尚入閩。將甚麼來。
師云。祇有貧道　問某甲初出家。
求和尚開示。師云。
出家來多少時。云去歲。
師云。逢人但恁麼說。
不得錯舉　黃司李問。
風清月白時如何。
師云。大家在者裏。
又問。弟子轉機不圓。
過在甚麼處。師云。
過在問人處。云不問人時如何。
師云。信口道將來　問和尚還有不為人說底法麼。
師云。我曾向道甚麼來。
僧無語。師云。元來　錢相國入山。
問如何是如來大意。
師云。居士今日從甚處來。
云從人行過底路來。
師云。恁麼則不如來了。
國無語〔代云。瞞和尚不得〕　問鐵牛吞却虗空時如何。
師云。老僧在甚麼處。
〔別云。鐵牛在那裏〕僧無語　行者問。
如何是無上菩提道。
師云。俗人頭戴僧官帽。
云畢竟有何方便。
師云。自家摸取好　僧自徑山來參。
問如何是不動尊。
師云。此去徑山五百里。
僧喜躍作禮而退　道者問。
如何是百草頭上祖師意。
師拈拄杖云。者是百草頭。
打云。如何是祖師意。
者擬議。師喝退　問目前無一法時如何。
師云。背後著眼　問如何是圓滿覺。
師打云。你欠一著　問如何是新年最初行脚句。
師云。去。云如何是步步不錯句。
師云。去　居士問。
世間以何為尊。師云。
唯汝為尊。士禮拜。
師云。忽然霹#CB15439;打汝。
又作麼生。士無語　問如何是急水行船。
師云。山僧未做長年三老。
僧無語。師打云。崖上看取〔好箇崖上看取。
可惜水裏人不會〕　問虗空破了將何補。
師云。將你補〔別云。
莫將老僧補〕　居士問。
弟子有病。求和尚授記。
師云。死。云再請一語。
師云。待汝活時向汝道　行者超智侍立次。
師問今日有新到麼。
者云無。師便打〔何不掀倒禪牀。
也顯天童門下有師兒〕　問向上一路。
千聖不傳。棒喝交馳。
合明何事。師便打　僧云。
明知生是不生之法。
因甚被生死所留。
〔蓮云。賺殺闍黎〕師打云。
還知麼。進云。便恁麼去時如何。
師云。賺殺闍黎　居士問。
者裏風境。與嘉興風境如何。
師云。處處白雲處處日〔別云。
者裏即不問。如何是嘉興。
速道〕　問某甲出山去。
忽有人問天童佛法。
聲未絕。師便打。僧禮拜。
師復打云。逢人不得錯舉。
僧起云。祇者是。師云。
孟八郎漢　問不是心。
不是佛。不是物。師以手攔胸推倒階下云。
是甚麼。僧罔措。師便打　問大眾一齊上來。
未審和尚將何管待。
師打云。只將者箇管待。
云恁麼則箇箇飽#CB15346;#CB15346;去也。
師云。你自己分上作麼生。
僧無語。〔圓代云。某甲不喫。
蓮云。我與你一頓。
息代云。某甲飽喫。
蓮云。更與你一頓〕師復打　問生死不明。
乞師指示。師云。正好消息。
僧禮拜。師詰云。你道好在甚麼處。
僧無語。師便打　居士問。
誦經持呪。還了得生死不。
師云。了不得。士云。
作麼生了得。師打云。
向者裏薦得。方可了得。
士云。和尚還有生死不。
師云。你若有時我也有。
你若無時我也無　問如何是清淨法身。
師云。泥猪癩狗　問行住坐臥。
如何是學人本身。
師云。行住坐臥〔別云。
不是行住坐臥〕　獅林問。
和尚不會打福州鄉譚。
來作麼。師云。換汝眼睛。
東土人說話。西天人領略。
是何曲調。師云。五音六律不相當。
和尚拄杖拂子燒却了。
將何示人。師云。正示人。
和尚歸金粟。有幾人相伴。
師云。盡大地人　新到參。
方擬人事。師云。已相見了也。
速退速退。云和尚因甚著忙。
師高聲云。道甚麼。
云某甲博山來。師便打。
僧云。打錯了。師云。
汝動足時即錯了。
在者裏覓甚麼盌。
連棒打出〔拈云。動足來時不打。
此時纔打。豈不是和尚錯〕　僧參。
師問甚處來。云杭州。
師云。杭州有幾多官員在任。
幾多官員不在任。
〔代云。有告示不許窺探〕云不知。
師云。你不從杭州來。
僧擬議師叱出　師問僧。
那裏來。云蘇州來。
師云。那裏人。云金華人。
師云。到蘇州作甚麼。
云一事也無。師云。
恁麼則空去空回也。
云長遠如此。師云。
長遠如此箇甚麼。
云不知。師打云。還知麼。
僧無語。師云。又道長遠如此　師採豆莢次。
有僧參。師問那裏來。
云紹興來。師云。紹興還有豆莢也無。
云有。師云。既有來作甚麼。
云特來禮和尚。師云。
喫茶去　求如居士呈偈云。
水到渠成。瓜熟蒂落。
#CB00647;盂無柄。
徒勞把捉。大千沙界。
法王正覺。若人會得。
是名絕學。〔盋盂柄太多了〕且云。
弟子有箇會處。求和尚證明。
師未過手。便云。我已為汝證明了也。
云此是會處。還有箇行處。
先不得。後不得。正與麼時恁麼得。
咦。老鼠見猫兒。動也動不得。
師云。你者獃子。云和尚家風已盡知。
原來祇是者些兒。
若云更有元和妙虗空穵孔總成癡。
師云。一發獃了士拂袖便出。
次夕。復入室。師云。
今日又作麼生。士就師膝一揑。
師云。你試道看。云和尚還要第二杓惡水那。
師云。你試潑看。士轉身作女人拜。
便出　師一晚與五峯話次。
驀伸脚云。你作麼生。
峯以脚趯之。師笑云。
未在。未在。云和尚道看。
師倒臥。峯云。也只是困。
師云。你又與麼去也。
峯乃禮拜　石車參。
師問那裏來。云雲門來。
師云。幾時起身。車打一圓相。
師云。不可亂做。云千里同風。
今日特來親領痛棒。
師云。既是千里同風。
又來作麼。車即提起左脚。
師云。者還不是。車又提起右脚。
師云錯也云風吹別調中。
師休去　新到參。
方禮拜。師乃蹋之。
僧擬開口。師便打出　僧纔禮拜。
師以杖抵云。去去。
云某甲話也未問。
師云。設若問話。堪作甚麼。
僧擬議。師喝出　僧參。
自敘諸方相見機緣將畢。
師咳#CB04394;一聲。
唾地云。你道道看。
僧罔措。師連棒打出　僧呈偈。
師接得。即撦破。顧僧云。
今日多少泥水匠。
云前三三與後三三。
師打云。是多少。僧豎拳。
師直打出　河南僧參。
喫茶次。師問曾到少林麼。
僧云。曾到。師云。堂頭和尚如何。
云提唱為主。師云。
提唱箇甚麼。僧無語。
師舉起茶盞云。還提唱者箇麼。
云拈來無不是。師云。
錯認定盤星。僧復無語　師問僧。
甚處來。云天目來。
師云。高峯祖師安麼。
僧無語。〔代云。謝和尚挂念〕師云。
想必你不從天目來　缾匋僧參。
呈一圓相。後書偈云。
缾匋燒得破砂盆。
不妨拈出眾人驚。
祖師一見攢眉哭。
後來那有者兒孫。
師目竟。即撦破。顧僧云。
如何解交。僧罔措。
師趁出　華山。僧參。
師問華山道場做完也未。
云已畢。師云。既畢又來做甚麼。
僧無語　僧參。師問甚處來。
云河南。師云。臨濟大師道。
不在河南。定在河北。
即今在河南河北云。
在河南。師云。何不教他同來。
僧無語。〔代云。若教即不來〕師云。
掠虗漢出去　僧呈偈云。
未明心地印。追究祖師關。
識破分明也。前三三與後三三。
師云。不前不後是多少。
僧擬議。師打出　一僧入室。
云某甲有箇見處。
師云。汝作麼見。僧擬對。
師搖手云。未見在。
僧云。和尚道一句看。
師云。待老僧別有箇見處。
即向汝道。僧罔措。
師叱出　僧參。師問甚麼處來。
云揚州。師云。來作甚麼。
云生死不明。來見和尚。
師曰。他死了。僧沈吟。
師以杖逐出。復喚闍黎。
僧回首。師曰。虗生浪死漢　僧參。
師問那裏來。云博山來師云。
住多少年。云三年。
師云。喫多少飯。僧無語〔蓮代與一拳〕　揚州僧同居士參。
師云。古人道。腰纏十萬貫。
騎鶴上揚州。且道是甚麼人。
士云古人。〔蓮別與一掌〕師云。
古人在甚麼處。士云。
古人與今人同體。
師云。四大本空。五蘊非有。
將甚麼作體。士無語。
僧云。此居士特來請問和尚。
無開口處。師云。你口向甚麼處開。
僧云。向和尚脚跟下開。
師云。向汝道甚麼。
僧亦無語　師問僧。
今日多少人擡樹。
僧云。八十多。師云。
多多少。云。八十一箇。
師曰。那箇起頭那箇住。
僧無語　嘉興密印寺僧參。
師曰。當初高峯和尚。
亦是密印寺裏出身。
僧云。是。師云。即今在甚麼處。
僧茫然。師云。且坐喫茶　天竺二僧參。
師問甚麼處來。云海上來。
師曰。海上觀音。與天竺觀音如何。
云一樣。〔蓮別但豎二指〕師指僧曰。
與你一樣耶。與者上座一樣耶。
二僧俱無語　二僧論大顛擯首座話。
一云令當行。一云賊被狗咬。
爭之不已。白師。師云。
祇如賊被狗咬。落在那箇分上。
一僧云。首座分上。
師遂一齊擯出〔句後不會何況句前〕　示純一上人。
參禪正忌襍毒入心。
貴乎純一。所以道。
舉一不得舉二。放過一著。
落在第二。須知參禪也是第二。
修元門也是第二。
成仙也是第二。作佛也是第二。
生也是第二。死也是第二。
總之凡起一念。皆是第二。
苟真實要會。純一無襍。
但向一念未生前看。
行也看。住也看。坐也看。
臥也看。一看看得行不知行。
住不知住。坐不知坐。
臥不知臥。不覺不知。
忽然覿面相逢。始覺從前錯用心　示時功林居士。
祖師西來。不立文字。
直指而已。惟至德山臨濟以棒喝直指。
最為明白切要。所謂棒打石人頭。
嚗嚗論實事。今人不薦棒頭指處。
而以知痛癢者是為心。
殊不知乃識神耳。
古人云。學道之人不識真。
只為從前認識神。
無量劫來生死本。
癡人認作本來人。
所以貧道徵居士云。
祇如不痛不癢時如何。
居士如果要了生死。
透識神。但看者一扇子。
落在甚麼處。則自然知道者一扇。
初不曾打在痛上。
真果似棒打石人頭。
便見臨濟大師道。
我被黃檗先師打六十棒。
如蒿枝拂著相似。
彼豈以知痛癢者為然哉　示林道人。
祖師西來。唯直指單提。
令人返本還源而已。
欲究其旨。但向不睹不聞之先。
直下覰透。便見分曉。
如黑漆桶處於黑夜。
初無二色。即無二見。
既無二見。則不見有男。
不見有女。不見有纏縛。
有解脫。不見有凡聖。
有淨穢。亦不見有元有妙。
有覺不覺。亦不見有道不道。
不見有空不空。不見有真不真。
亦不見有苦樂昏慧。
火宅清涼。所以貧道生平。
但有來者。便當頭一棒。
俾伊漆桶生光。即無二見。
所謂直截根源佛所印耳　示靜虗禪人。
真欲超生脫死。須辦鐵石心。
如枯木死#CB01926;。
聖念凡情。俱無起滅。
於淨臝臝赤灑灑上。
洞然契證。明見得徹。
諦信得及。與從上佛祖握臂共行。
無有差忒。更須一念萬年。
萬年一念。純一無襍。
纔有纖豪起滅。便是生死因緣。
無有超脫之期。務使如鳥出籠。
無欲無依。舉動施為。
常在本分中真踐實履。
無虗弃工夫。趙州二十年不襍用心。
涌泉四十年尚自走作。
香林四十年方成一片。
信知從上古人。皆自尋常日用中。
密密體驗。始能臨末稍頭。
不怕甕中走鼈耳　復清都史居士。
居士越要葢天葢地。
自繇自在。終不能得。
乃與隱隱陰魔對敵。
故有恁麼也不得。
不恁麼也不得。恁麼不恁麼總不得。
直須堅豎脊梁。全身翻轉。
猛著精彩。把世出世閒。
一口吞盡。不用葢天葢地。
而自葢天葢地。赤條條去也。
若胸次中一豪治不盡。
要了生死。無有是處。
故曰。豪釐繫念。三途業因。
非虗語也　復子元劉居士。
來書一發願。二程途。
三醒悟。四工夫。足見居士立志真實。
骨器不凡。聰明靈利。
異於常人。然細玩之。
悟境未實。現相非真。
現相急須撥採。悟境著實參期。
若不期悟。發願枉發。
程途枉行。工夫枉為。
何也。未悟時期悟為工夫。
不悟不休為程途。
不悟不休為發願。
如悟則乘其悟力。
以茲利己。以茲利人。
則工夫程途發願。
皆在其間。不假別發願別程途別工夫耳。
且果悟。則一一不著問人而自明矣　復紀常陳居士。
學道當先期悟。以悟力充至頭頭無間。
則無昧悟力而平時熟習自無地矣〔要言不煩〕　復元怙張居士。
葢與此事相應。則世緣不待拋而自拋。
知見不待離而自離。
語言不待忘而自忘。
總之世出世間。語言知見。
都來與道人分上無干涉者。
無他。因與此事相應故也　復似孫江居士。
手諭認得言思路絕一著。
又云。於古德言句。
有彼此乖迕不能無疑者。
總之未真證得言思路絕故也。
若果證得。則自然一心不生。
一心不生。則妄情不起。
妄情不起。則無現業流識。
無現業流識。則曠劫習氣頓淨矣。
然則試問居士。如何是言思路絕底一著。
切莫學恁麼說。便當了也　復吳道婆。
五宗差別之語言。
亦無非明人人本分一著。
若離人人本分一著。
別有差別之智。則隨名相展轉生差別之情識。
依舊無自繇分。當知涅槃妙心是大海。
差別智是雨滴。滴雖不同。
總歸大海。自無差別。
所謂唯此一事實。
餘二則非真。是正宗正旨。
若有差別之智。勝過涅槃者。
是為魔說。
other:: 
## 紹興府雲門雪嶠圓信禪師
紹興府雲門雪嶠圓信禪師 ^314b41

鄞縣朱氏子。年九歲。
聞僧誦水鳥樹林皆悉念佛念法念僧語。
遂知信向佛乘。二十九棄家。
訪秦望禎山主。禎舉昔有他心通僧住山。
有僧造訪。心已預知。
遂躬往溪邊候迎。
且負渡之。至中流。
問僧曰。汝是甚處來。
僧答天竺。心曰。我聞有三天竺。
你從那一竺來。速道速道。
僧無對。心復負回。
擲於地曰。且教汝岸上死。
〔明明指出矣。爭奈者僧不會〕僧歸病發。
遂死。師聞舉。疑情頓發。
徹夜參究。次日拽杖入山。
見危石高聳。棄而登。
奮躍上下。高聲提曰。
從那一竺來。速道速道。
復自誓曰。悟不悟。
性命只在今日了。
狠提至日午。忽然前後際斷。
如空中迸出日輪相似。
乃衝口說偈曰。石貼背脊骨。
翻身脇肋骨。子細看將來。
動也動不得。復喝曰。
張三殺人。李四償命。
次往天台。擡頭見古雲門三字。
豁然大悟。述偈曰。
一上天台雲更深。
脚跟踏斷草鞋繩。
比丘五百無蹤影。
若見他時打斷筋。
往參雲棲。問如何得成佛作祖去。
〔家富小兒驕〕棲云。
問道於盲。〔恰是〕師云。
道豈盲耶。〔猶挂唇齒在〕棲云。
我盲。師打○相云。
〔昔時氣息爭。解忘得〕總在者裏。
〔莫錯認〕棲指○相云。
盲。〔蝦蟇窟裏果沒蛟龍〕師云。
見婦不須重下淚。
還他原是箇中人。
棲云。不是箇中人。
〔相罵饒你接嘴。相唾饒你潑水〕師云。
恰好棲云。好好師禮拜。
呈偈云。不解西方不學禪。
偶來塵世却隨緣。
〔棲云。解也。學也〕三間茅屋傍溪住。
兩扇竹窗關月眠。
〔棲云。春色滿園關不住〕碎盡衲衣那有結。
〔棲云。爭似寸絲不挂〕養長頭髮欲成顛。
〔棲云。成顛亦不惡〕自從會得吾師意。
〔棲云。胡餅裏討汁〕白雪飄飄六月天。
〔棲云。夏行冬令寒暑不正〕參龍池。
一見便把住曰。佛不見身知是佛且置。
如何是若實有知別無佛。
池曰。有了你。沒有我。
師拓開。池云。雪嶠不得老僧道。
師禮拜。次年復參池。
池豎一指。師云。喚作甚麼。
〔別云。得恁麼無意智〕池休去。
一日著草鞋入方丈。
池云你草鞋猶未脫也。
師云。何處見我草鞋來。
〔別云。特來方丈〕池微笑。
師呈偈云。數載龍池三度登。
重重問話舌生冰。
草鞋分付虎狼去。
雙髻峯頭一箇僧。
順治丁亥八月十九日。
師示微疾。次日封鐘板。
親書一紙示眾云。
小兒曹。生死路上須逍遙。
皎月冰霜曉。喫杯茶。
坐脫去了。至二十六日酉時。
果索茶飲。口唱雪花飛之句。
奄然坐逝壽七十八。
塔於雲門之右麓　上堂。
雲門宗旨絕商量。
函葢乾坤不覆藏。
觸著頂門便顛#CB10215;。
棒頭指出好兒郎。
僧問一口吸盡西江水時如何。
師曰。露出野狐精。
僧擬議。師便打　上堂。
亘古開先風景異。
此山何似紫袈裟。
無言童子分明說。
那箇男兒先到家。
喝云。易復易。難復難。
何人施大臂。斬斷祖師關　上堂。
四十年來恁麼行。
斬開碧落血腥腥。
其中果有希奇事。
師子遊行不問程。
稽首燈王如來。普願微塵國土眾生。
同入般若波羅蜜門。
且道作麼生入。舉拂子云鑒　陞座。
怒雷擊碎須彌石。
化作大洋海底雪。
泥牛吼。木馬嘶。拔出波斯眼中楔。
春晴桃李盡風流。
在處綠楊黃鳥擲。
惟有住山人打眠。
平生佛祖無交涉。
無交涉。山花處處流鮮血。
拍膝一下云。咦　顓愚師切菜次。
師曰。作麼生切。愚云。
刀刀到底。師曰。用許多氣力作麼。
愚云。你作麼生。師曰。
一刀到底　黃端伯入山。
久聞雪嶠。及至到來。
不見一點。師曰。日頭大。
黃云。雪溶後如何。
師曰。春水滿溪流。
黃云。大師曾見甚麼人。
來師點胸曰。雪老。
黃禮拜　黃問既是出家人。
何不剃髮。師云。與居士一般。
黃云。要做官那。師作扶翅勢。
黃大笑。師曰。當時龐公也甚利害。
黃云。當面蹉過。師目視之。
黃云咦　程季清問。
一庭月色。如何收拾得起。
師曰。且待明早看〔別云。
滿盛黑漆桶〕　程問。
心字中作麼生加者一撇。
師曰。漏〔別云越途越黑〕僧問。
有殺人刀。活人劍。
便請用。師曰。不是時。
〔別云。劍去久矣〕僧云。
借看得麼。師曰。鈍。
僧云。有石頭在。師擊拂子三下。
僧禮拜〔錯認定盤星〕　僧問。
常言生死事大。無常迅速。
還是幻身受。法身受。
若幻身受。幻身無體何可受。
若法身受。法身同虗空。
〔是伊虛空不解恁麼問〕畢竟生死在何處。
〔迷悶可憐〕師曰。汝今年多少。
僧云。三十九歲。師云。
汝三十九歲前在何處。
僧無語。師曰。者箇便是生死。
僧云。要見在何處迷起。
師舉茶曰。者箇喚作甚麼。
僧曰。茶杯。師曰。向者裏迷起〔鈍置可憐〕　駱沆瀣問。
某心緒常亂。作麼生。
師曰。正亂時。是看甚麼物。
駱云。是主人公。師曰。
若說是主人公。轉轉亂起來也　師與蔡五岳過放生池。
師曰許多魚何不放些去。
蔡曰。我者裏飛去底。
〔別云。在水裏〕師以扇打云。
還在者裏　陸文虎請齋。
師曰。風雲際會時如何。
陸云。原是箇文虎。
師曰。只道得八成。
陸曰。風雲際會時如何。
師曰。虎生角也　道開問。
近今佛法如何。師云。
拄杖長一丈　開問清淨雪山。
還有狗子也無。師曰。
不消得。開曰。背後底聻。
師曰。兩箇。開擬議。
師便打。開把住拄杖。
師曰。侍者點茶來。
開放手。師曰。多少伎倆。
一杯茶冰消瓦解〔兩箇漢一場懡#CB01334;〕　師捫蝨次。
聞谷師向背後拍肩一下云。
和尚慈悲些。〔聞谷被眼瞞了也〕師曰。
箇箇見血〔聞谷血滴滴也。
雪老慈悲。故有落草之談〕　聞谷問。
大悲千手眼。那一隻是正眼。
師曰。露天石臼子。
曰意旨如何。師曰。
瞎　唐祈遠問。破屋將倒時。
主人如何料理。師豎手曰。
撐唐云。古人省力處。
便是得力處。兩手撐時。
莫費力麼師曰。屋倒也　唐問冤家忽到時。
作何相待。師曰。裏頭底人聻。
唐禮拜。師曰。諸佛諸祖。
便認得者箇人。喚作大事已畢。
唐云。學人亦覺裏頭有人。
緣何常似隔一壁。
〔是你築一壁〕師曰。
不是者箇人　俞彥直問。
祖祖相傳。傳箇甚麼。
師豎一指。俞云。人人有者箇。
何必要傳。師云。你只認得指頭　師坐次。
蔡五岳指旁僧云。
者邱荒田。怎麼好。
師曰。直待春到。蔡云。
春到來時如何。師曰。
犁耙一齊出　僧問。
急水灘頭下一篙時如何。
師曰。你還打濕脚也未。
僧無語。〔不但濕脚沒頭浸殺〕師喝出郭黎眉問如何是無地地主人。
師曰。不居陰界。郭云。
菩薩向地獄觀化一巡。
誰是同伴。師曰。眼中無珠。
脚下無指〔別云。黎眉問老僧〕　郭云。
盡三界是箇圜扉。
誰人出得。師曰。向三界外問將來〔別云居士隨喜那〕　郭將白紙作一○相。
問云。是甚麼。師曰。
起動居士　僧問路逢獅子時如何。
師震威一喝。〔別作怕勢〕僧罔措。
〔不會咬人狗不如〕師直打出　師一日問侍者曰。
一切說得出。到此為甚麼說不出。
者云。嗄。師曰。不關口事　僧問雲生月際時如何。
師曰。甚麼時節。進云。
樹凋葉落時如何。
師曰鳥不宿　僧問如何是休糧方。
師曰。兩粥一飯。〔別云休糧圖箇甚麼〕曰。
此理如何。師曰。不曾嚼著一粒米。
云。若然一切人皆相似也。
師曰。不墮諸數　僧云。
望大師慈悲。佛法布施些。
師曰。窮云大師用不盡底。
師曰。慳。僧無語。師拈布毛吹之。
僧云。者箇是鳥窠底。
師曰。鈍根奴。明明示汝。
又道是鳥窠底　僧問如何是雲門餅。
師曰。官巷口。曰如何是趙州茶。
師曰。不濕嘴。曰如何是祖師西來意。
師曰。六月火燒山。
曰意旨如何。師曰。
好下蘿蔔　僧參次。
師將拂子擊案一下。
曰者一擊。五家宗是那一家。
僧擬答。師喝曰。一擊三千里。
果然人不知　師曰。
既是陳尊宿。為甚身子只得半截。
眾下語不契。師云。
前人置得。又云。埋沒他不得　僧問。
四大分離時。向甚麼處去。
師曰。棺材裏去。〔別云。
酒缸裏去〕云意旨如何。
師曰。埋在泥裏。僧禮拜。
師喝出　僧問如何是第一元。
師曰。蝦蟇吞大蟲。
頭動尾巴顛。云如何是第二元。
師曰。赤土畫簸箕。
是甚祖師意。云如何是第三元。
師曰。悔殺當年句。
鮎魚上竹竿。云如何是第一要。
師曰。乞我一文錢。
十字街頭討。云如何是第二要。
師曰。五更侵早起。
終歲茫茫了。云如何是第三要。
師曰。月落不成眠。
書聲秋閣曉〔代僧云。
學人肚裏。凑不出者些言句。
時如何。答云。你只消道箇猫〕　何芝岳。
方坦菴。方孩未。參次。
師曰。昔日僧問雲門。
如何是一切智通無障礙。
門云。掃地潑水相公來。
今日靜。明者裏也不掃地也不潑水。
相公來。也請下一轉語。
〔下官難消〕何云。荒田不揀草。
〔瞎漢〕師大笑。何云。
者一笑是賞是罰。
〔轉見敗闕〕師復笑。
何罔措〔若我在彼要教渠哭〕　僧問。
不是心。不是佛。不是物。
是箇甚麼。師曰。正好著力〔別云。
誰教你來問〕　僧問。
如何是本來面目。
師曰。參。僧云。作麼生參。
師曰。如何是本來面目　僧問萬法歸一。
一歸何處。師曰。你做幾年工夫了。
僧云。四五年。師曰。
再做四五年始得〔別云在何處〕　僧問無夢無想。
主人翁在甚麼處。
師云。在無夢無想處。
僧喝。師曰。可惜許　師問僧。
大悲菩薩用許多手眼作麼。
僧無語。〔代與一掌〕師曰應接不下〔別云。
好鈍置你〕　僧問。
如何是不涉廉纖一句。
師曰。不答。僧云。敗了也。
師曰。沒人領會　僧進方丈云。
會得者箇便禮拜。
師曰。者箇是甚麼。
僧無語。〔代云。原來不會〕師直打出方丈　葉開生問。
覿面相逢。如何指示。
〔驀與一掌〕師曰。你姓甚麼。
葉云。與大師同姓。
師曰。你道老僧姓甚麼。
葉擬議〔代云。和尚年尊忘前失後〕師喝出　祁德公頌佛號。
師曰。念佛作麼。祁云。
成佛。師云。有一人不念佛亦成佛。
祁云。念佛亦成佛。
〔別云。莫是和尚麼。
待伊云。老僧不是者箇人。
却向伊云。念佛亦成佛〕師曰。
佛之一字。吾不喜聞〔兩箇沒鼻孔漢互相鈍置〕　祁季超指亭前樹。
問者樹幾時成佛。
師曰。成佛久矣。祁云。
為甚纔長出來。師曰。
異見眾生　侍者問一僧。
還做工夫不。師代曰。
早起三碗粥。日中兩碗飯。
者云。恁麼則不必做工夫了。
師曰。飯裏有砂。者云。
或遇無齒人又如何。
師曰。天然〔別云。牙根猶硬在〕　師在堦下曝背。
見徹崖至。忽作跪勢。
曰意旨如何。崖云。
揑怪不少。師驟步歸方丈　僧問。
牛頭未見四祖時如何。
師曰。水長船高。〔別云。
曲彎彎兩隻角〕云見後如何。
師曰。泥多佛大　侍者問如何是向上事。
師曰。方塔。云如何是向下事。
師曰。塔影。者云。水乾塔倒又如何。
師曰。一堆磚　圍爐次。
侍者指火云。還彫琢得麼。
師云。#CB01926;。
者云。忽然回#CB08504;時如何。
師曰。火〔別云烹茶喫〕　師問侍者。
如何是人。者曰。不逢。
〔不愧雪翁侍者〕師曰。
不逢時如何。者云。
落日照青山。師曰。
一場懡#CB01334;　師至佛殿。
指阿難云。者一位為甚麼合掌。
者云。見尊者來。師曰。
施者難消〔別云。老僧罪過〕　僧問天童和尚。
師曰。雖是弟兄。向未往來。
僧曰。既是弟兄。為甚麼不往來。
師曰。骨肉疎冷　侍者問。
燈盡油乾時如何。
師曰。昧不得〔別云。
睡覺好〕　師問僧。
你參甚麼話頭。僧云。
一歸何處。師曰。一歸何處。
僧無語。〔代云。老漢耳背那〕師曰。
一歸不須歸。其法故不立〔不須歸早立了也〕　師問僧。
見甚麼人來。僧云。
不曾見人。師曰。當面妄語　師入堂。
問維摩默然。意旨如何。
眾無語。〔代云。如法問來〕師曰。
樹高千尺。葉落歸根　示禪人。
志同孤鶴遠。鉢響亂雲流。
夜宿石橋下。曉行黃葉秋。
古人云。未跨船舷。
好與三十拄杖。若向者裏會得百城煙水。
一場逗漏。伸脚打眠。
度人已畢。思之　示禪人。
此事不必向外尋討。
但辦一箇乾淨肚皮。
無事不辦。做工夫人。
盡是說工夫者。他會做工夫人。
默默十二時中。只有一箇不了底心肝。
橫於胸次更無第二物也。
古人云。那箇拖你死屍來。
但向者裏看。不須持呪念經。
求人不如求己。誠哉是言也。
者箇事要真真實實。
念茲在茲。虗言浪語。
一些來不得　示張服卿。
雲生黑暗。定知有雨。
人生在世。豈不知末後有一堆黃土。
青茅冷冷。春秋不管。
寒影疎疎。而今人只是一箇膽大。
#CB15450;自己一段靈明佛性。
丟向腦後。終日只是受用五欲。
貪瞋癡外。別無所知。
因果輪回。亦不肯信。
皮頑竟有一丈思之　答金太史。
已分中事。只在舉足掉臂間。
無勞遠覓。若將道理語言湊泊他轉疎轉遠矣。
何以故。他無滋味。
無道理。寂泊無為。
道理加之。如何使得。
西來大師教外別傳者。
正為此方人泥於道理文字。
弄得嘴頭水漉漉地。
不得見性。勞他得得過來。
掃除葛藤。有直指人心見性之一宗也。
今時士大夫做工夫不得力。
偏喜解說。不知一切解說他不著。
何以故。他無自性。
無知解。非佛非眾生。
你作麼生解。直饒文殊普賢快口利辭與麼與麼。
不與麼不與麼。那事毫沒交涉。
若有所得心。欲證西來大意。
十萬八千。未是遠在。
畢竟如何須要辦箇冰冷心腸。
和前所知所覺。道理非道理。
乃至世諦習氣。一齊掃却。
掃不去。#CB15450;命掃。
忽然掃破釋迦頂相。
諸代祖師鼻孔。一時穿却。
豈不快哉。古人云。
但辦肯心。決不相賺　示聞孝廉禪宗如黃金布地。
在在處處。皆作金色。
拾得一塊。生生受用不盡。
雖然。且未要歡喜。
更向深山窮谷裏。
一二十年。#CB01926;頭土面。
忍饑吞餓。撞著咬猪狗手脚。
爛槌一頓。方成金器。
不然。喚作無用物　又示。
一重一重造業。如#CB04762;螂推糞丸相似。
長日在裏許推。直待推殺在裏許方休。
他也不怕死在糞堆裏。
心心只恨推不出。
饒他推得出。只是箇臭糞丸。
古往今來。推殺萬萬千千恒河沙#CB04762;螂蟲也倘有一箇#CB01403;地望空飛去。
永不回頭。我說閻羅王亦怕是蟲　與管乾三居士。
十二時中。念念在天台教上作活計。
想汝智者再來也。
肯承當麼。若不如是。
且依本分。向是名真。
精進真法供養如來處看不。
然天台教無根無本。
飲人殘液。不是丈夫。
老漢長日在大歇石上斫額望汝。
看你鑽故紙。直鑽到彌勒下生。
只是箇管乾三。呵呵　答李夢白冢宰。
近今末法衰替。要箇真參實悟底人。
萬中無一。此事大不容易。
達磨大師云。行解相應。
是名曰祖。而今人總之不論。
意識卜度。生死結根。
總得十分相似。皮毛而已。
便向人前亂做。宗門掃地矣。
或豎指。或喝。或打○相。
或拂袖便行。或作女人拜。
此等滅胡種類。皆魔子也。
可悲可痛。杜撰長老。
稻蔴竹葦然。朽到開先。
原非本意。自念福薄德淺。
言語不重。何能似古人匡宗行道。
〔丈夫自量語非欺人也〕只可深埋山谷。
茅屋石鐺。挨一日是一日。
有何道可悟。眾生可度哉　示宋居士。
人命無常。莫作久計。
古云。六道中。人最靈。
你若不明本命元辰。
靈從何來。不過多集五欲貪瞋癡耳。
肯向喉嚨下割得一刀。
方許你稱靈稱聖。
居六道中為師為範。
要來要去。如脫臭衫。
不然。總被他拘管。
無自由分。要學佛法。
還須真參實悟。十二時中。
提箇話頭。看來看去。
日久歲深。自然桶底脫落。
腦門豁開。
other:: 
## 常州府磬山天隱圓修禪師
常州府磬山天隱圓修禪師 ^320b22

本郡宜興閔氏子。
依龍池剃染。參父母未生前話。
一日讀棱嚴。至佛叱阿難此非汝心處。
有省。但於乾峯一路涅槃門話有疑。
後聞驢鳴。豁然大悟。
一日入室。問歷歷孤明時如何。
池曰。待你到者田地與你道。
師便喝。池曰。汝還起緣心麼。
師拂袖便出。久之受印可。
池遷化。師縛茆磬山。
後住報恩　示眾。
山僧住箇破院子。
不能為汝等提持佛法。
賴土木瓦石為諸人轉大法輪。
發大機用。諸人切不得當面蹉過。
若蹉過。只知事逐眼前過。
不覺老從頭上來　一日驀地入堂一喝。
眾駭然無語。師四顧而出。
次晚乃召眾曰。〔兩重公案〕山僧昨晚為汝等立在萬仞崖頭。
命如懸絲。〔好人不肯做。
要去屎裏臥〕今晚為汝等用老婆禪。
亦命如懸絲。〔自作自受〕復喝一喝曰。
且道今日者一喝。
與昨日一喝。是同是別。
〔轉見不堪〕會得者出眾道看。
〔溺鬼水底招人〕一僧出。
〔竟有不要命底大奇〕纔禮拜。
師拈棒劈脊便打。
〔如潑水救火只恨手脚慢〕僧起。
師曰。速道速道。〔猶要作死馬醫在〕僧擬議。
師復打　一居士家。
壁上貼戒殺二字。
下豎刀杖。有僧問士云。
既戒殺。何故又畜殺生之具。
士云。此非殺生之具。
殺人之具也。其僧不肯。
士乞師代一轉語。
師云。喚作殺生之具。
入地獄如箭射。士喜躍稽首　僧問。
生死不明。乞師開示。
師云。我也不明。云願和尚慈悲。
師云。你將生死來。
我為你開。示云。生不知來處。
死不知去處。豈非生死。
師云。又道不明僧禮拜　慧生居士問。
如何是格物。師拈香爐云。
會麼。士云。不會。師云。
昔日張無垢問大慧云。
如何是格物。慧云。
汝但知格物而不知物格。
無垢便悟去。士云。
如何是物格。師云。
若無物格爭知格物　僧琇石參禮起。
打一○相。師云。者瞎漢。
石便喝。師亦喝。石云。
恁麼則石磬音嘹喨。
聾人耳更聞。師云。
看脚下。石又喝。師拈棒。
石便禮拜　僧問元沙道。
用處不換機。如何是用處不換機。
師舉茶甌云。者箇只好喫茶　僧問。
山河大地盡世界是父母未生前本來面目。
如何。師云。汝轉山河大地作自己則易。
轉自己作大地山河則難。
僧云。山河大地盡是自己。
何處更著自己。師擊案云。
我打者裏。你却不痛。
我打你却痛。你作麼生會。
僧無語。師云。參　箬菴問。
疑情不起時如何。
師云。汝見甚麼道理。
進云。言一物即不似。
師云。又疑箇甚麼。
進云。古人道似鏡長明。
喚甚麼作鏡。師云。
真常流注。進云。者是學人疑情邊事。
師云。你還見鏡中有物麼。
進云。鏡中既無物。
為甚麼打破鏡。師云。
為無一物。進云。打破鏡來時如何。
師云。處處無蹤跡。
進云。古人為甚麼又拈椎豎拂。
師云。處處無蹤跡菴便禮拜　僧問。
古人道。既是師子兒。
為甚麼被文殊騎。
師云。理能伏人　僧結破地獄印呈師。
問云。舌印心三處。
俱用紅色#CB03314;哩字。
如何一處放光。乞和尚說破。
師云。放下印子與汝道。
僧放開手云。如何得破。
師云。破了也　僧參。
問喚作一物即觸。
不喚作一物即背時如何。
師云。汝喚甚麼作物。
僧云。目前法法。師云。
觸。僧不進語。師云。
會麼。僧云。不會。師云。
背。僧無語。師云。喫茶去　僧參。
問踏破千峯來。請師指示。
師云。既踏破千峯。
你向那裏下脚。僧云。
今日親到磬山。師云。
磬山是山不是山。
僧云。踏破了也。師震聲一喝。
僧禮拜　通琇問。
古人十智同真。請師曲垂方便。
師云。老僧今日勞倦。
云乞師不吝。師云。
試問看。云千形揉襍。
萬象森羅。作麼生同一質。
師云。不用巧安排。
云會權歸實而五千退席。
拈花別傳而百萬遲疑。
作麼生同大事。師云。
迷悟同源。云此坐彼立之不一。
太孤太奢之各殊。
作麼生總同參。師云。
高低普應。云人心之不同。
猶如人面。作麼生同真志。
師云。曲不藏直。云南人惡熱。
北人畏寒。作麼生同徧普。
師云。寒時寒殺你。
熱時熱殺你。云黃菊經霜綻。
紅葉趁風飄。作麼生同具足。
師云。枯者從他枯。
茂者從他茂。云一家懽喜一家憂。
作麼生同得失。師云。
出得得失來與你道。
云揖讓而鳥獸咸若。
征誅而血流漂杵。
作麼生同生殺。師云。
仁者能好人能惡人。
云百舌千聲。殊唇異口。
作麼生同音吼。師云。
未開口時其聲如雷。
云各家門。各家戶。
作麼生同得入。師云。
知出便知入。云十智已蒙師指示。
汾陽當時說到者裏。
舌頭拖著地。和尚還肯道與甚麼人同得入。
師云。東村王大姐。
云與阿誰同音吼。
師便喝。云作麼生是同生殺。
師云。好與三十棒。
云甚麼物同得失。
師云。拄杖子今日#CB01387;跳。
云阿那箇同具足。
師云。石敢當。云是甚麼同徧普。
師云。夜半正明。云何人同真志。
師云。波斯嚼鐵。云孰能總同參。
師云。山河大地。云那箇同大事。
師云。孟八郎漢。云何物同一質。
師云。脚下草鞋。云恁麼則澄潭不礙蛟龍舞。
笑殺看樁搖櫓人。
師云。一輪明月照。
萬影碧潭空。琇云。
箇中能有幾人知。
便禮拜　僧問四大分張。
眼光落地。在何處安身立命。
師云。你即今在甚麼處安身立命。
云十二時中。如何用心。
師云。無心可用。僧復擬語。
師連打兩掌　清辨問。
一塵不立時如何。
師云。直須打破。云若打破。
又是塵耶。師云。一翳在目。
清禮拜。師示偈云。
一塵不立猶窠臼。
到得心空空亦空。
二十空門空不住。
大千沙界絕羅籠　嚴#CB01323;轢居士參。
師云。久聞居士篤信此事。
士云。和尚喚甚麼作此事。
師劈面一拂。士云。
久嚮和尚有此機要。
師云。你還要第二杓惡水那。
士禮拜。少頃。又入室。
師云。今時人亂做者多。
若論此事。須當究己。
己事既明。然後造差別智。
士云。恁麼說話。弟子疑和尚也。
師云。只恐你不疑　僧參。
云學人拾得一雙破草鞋。
未曾呈似人。今日特來見和尚。
師云。將來看云從來不假借。
師云。難道。云莫怪學人慳吝。
便禮拜。師云。露醜了也　僧問。
忽然打破砂鍋。露出家常茶飯時如何。
師云。吞又吞不得。
吐又吐不得。僧擬議。
師云。著　崇正乙亥示寂。
壽六十一。臘三十七。
other:: 
## 湖州府淨名抱朴大蓮禪師
湖州府淨名抱朴大蓮禪師 ^323b40

臨安駱氏子。年十五。
投青山妙嚴祝髮。
受具雲棲。久遊講席。
一日自念。教相旨趣。
雖有理會處。生死岸頭。
全用不著。遂入徑山坐禪。
三七日中。廓然洞徹。
述偈曰。自幼失親娘。
徧覓於他鄉。驀然一相見。
更不再思量。解制。
往參龍池。池問何方人。
師曰。古杭雲棲弟子。
池曰。雲棲說何法。
師云。雲棲不說法。
池曰。老僧者裏也不說法。
師云。某甲自遠瞻風。
何不說法。池曰。老僧牙齒疎缺了。
師曰。道不在牙齒上。
池云。不是者箇時節了。
師云。道無古今。池云。
者樣上座明白了。
師云。不知還許明白否。
池云。已道過了。師云。
親切處乞一言。池但據坐而已。
師喚侍者點茶來。
池曰。上座不妨伶俐。
師曰。某甲患聾。池休去。
次早進方丈問訊。
池曰。昨日上座道。
還許明白否許明即是妄想。
不許又是無記。上座作麼生。
師云。和尚問他作麼。
池又云。恁麼也不是。
不恁麼也不是。恁麼不恁麼總不是。
然後要者等者等。
師拂袖便出。一日辭去。
池曰。老僧猶有語言未盡在。
師曰。和尚言雖未盡。
其意某甲已知。池曰。
且道老僧意作麼生。
〔何不出去〕師便喝。
〔者裏還著得喝麼〕池曰。
再喝喝看。師轉身便出。
池以源流拂子付之　住後。
僧問佛是何義。師曰。
覺義。曰佛還迷否。
師曰。迷。曰既覺云何復迷。
師曰。不迷又問作麼。
曰也須問過。師拈棒打出　問如何是蔴三斤。
師曰。斤兩分明。
other:: 
## 蘇州府車溪無幻古湛性冲禪師
蘇州府車溪無幻古湛性冲禪師 ^324c34

秀水張氏子。初見無趣。
遂有所契。趣一日舉徑山元要頌云。
徹骨徹髓道一句。
三元三要絕遮護。
此二句中。山僧欲取一句為法。
你道取那一句好。
師曰。和尚適纔問那一句。
趣瞋目叱曰。得恁無記性。
師曰。祇為和尚徹骨徹髓。
趣曰。不然。為汝一人即得。
爭奈大眾何。師曰。
取即不辭。孤負先聖。
喪我後人　示眾。
大道無向背。至理絕言詮。
迥出三乘。高超十地。
萬法不到處。特地光輝。
生佛未分時。靈源獨耀。
不落見聞。不隨聲色。
直下無一絲毫頭。
徧界全彰奇特事。
直饒棒頭取證。喝下承當。
猶是曲為今時。更或光境俱忘。
契心平等。究竟亦非的旨。
所以道向上一路。
千聖不傳。學者勞形。
如猿捉影。到者裏。
絕行絕解。絕照絕用。
絕理絕事。若倚天長劍。
凜凜神威。如鐵牛之機。
羅籠不住。今日明眼人前。
不敢囊藏被葢。八字打開去也。
拈拂子曰。諸上座。
還委悉麼。耀古騰今只者是。
大千沙界一閒身　示眾。
明明百草頭。明明祖師意。
笑殺老龐公。至今猶瞌睡。
魯祖見人面壁。不解寒溫。
秘魔到便擎叉。全無禮義。
南山鼈鼻。不若死鰌。
西院鑷刀。渾如鈍鋸。
且道大悲如何為人。
輪王總未拋三寸。
徧界先聞刀斧聲　示眾。
良久云。世界如許開濶。
為甚麼在老僧手裏。
便歸方丈　示眾。
古德有休去歇去底。
特地一場愁。有一念萬年底。
死骷髏上無活蛆。
還有鬧市裏虎麼。
一僧遽出。師便出去。
其僧隨後云。和尚道甚麼。
師曰。老鴉入布袋　一座主到。
師云。古德道。窮諸元辨。
若一毫置於太虗。
竭世樞機。似一滴投於巨壑。
若恁麼。不如歇去好。
上座還歇得也未。
主便喝。師便打云。
客亭尚遠　二僧到。
師問曰却是作家禪客麼。
一僧曰。和尚問甚麼。
師曰。且過者裏來。
僧擬對。師便打。僧無語。
師曰。龍頭蛇尾漢。
復指第二僧。僧曰。
某甲道過了也。師作拈棒勢。
僧擬出。師喝曰。同坑無異土　僧到。
師問大德何處來。
僧曰。廬山。師曰。古人道。
不向廬山尋落處。
象王鼻孔漫撩天。
如何是廬山落處。
僧曰。舉即不難。旁觀者哂。
師曰。不然。你且舉看。
僧云。和尚尊重萬福。
師曰。我還疑著汝。
僧云不消。師休去　師燒火次。
僧到。問曰。如何是自性天真佛。
師曰。與我搬取一束柴。
僧搬柴了。又問。師曰。
者奴子。好惡也不知。
便打。
other:: 
## 紹興府顯聖三宜明盂禪師
紹興府顯聖三宜明盂禪師 ^325a32

錢塘丁氏子。生而有異。
八歲與羣兒戲嬉。
歌梵唄。十四斷葷。
喜習定。有禪者叱其非。
令看高峯主人公話。
忽一日觸龐公語。
成偈曰。鐵牛解吼。
木人善走。心境如何。
打箇筋斗。年二十三。
投真宗印薙染。喜博聞。
印嘗挫抑之。一夕經行。
憶婆子轉藏因緣。
觸香桌有省。舉似印。
印曰。汝悟道耶。師曰。
道即不悟。捉敗趙州。
印曰。甚處見趙州。
師乃敘所得。印曰。
如何是那半藏。師曰。
此是透法身事。印遽劈面一掌。
師退。次參雲門。入堂約不語戒。
正提撕。忽門入堂高聲曰。
放下著。師不覺掀眉一笑。
門問懷州牛喫禾。
為甚麼益州馬腹脹。
師曰。問取露柱。門曰。
祇如樹倒藤枯。畢竟句歸何處。
師曰。長江翻白浪。
門曰。如何是一口道不盡的句。
師曰。小月落孤峯。
門曰。尚疑你在。師遂成偈曰。
石傘峯前玉一溪。
逢源那說動舟迷。
落花無限春山暮。
得路還家聽鳥啼。
門揶揄之。師拂袖出。
一日入室。門曰。狗子佛性無。
意作麼生。師應聲頌曰。
佛性無。佛性無。秤錘落井却能浮。
曾經捉敗趙州後。
拍手終朝唱鷓鴣。
門可之。遂囑累焉。
冬從天童悟圓聚。
跨門便喝。童默然。
師曰。佇思停機。鬼家活計。
即出。旁僧曰。蹉過了也。
師掌曰。陣後興兵。
聞雲門訃。歸哭影堂。
眾請小參。舉石霜徧界不曾藏因緣畢。
曰大眾。不曾藏。東風搖曳柳絲長。
紅肥綠瘦。紛紛蛺蝶度危墻燕子雙雙繞畫梁。
作彈琵琶勢曰。謾剔銀缸。
夜深獨自理宮商。
復喝一喝。下座　上堂。
無縫塔葢覆官家。
喫油糍難瞞土地。
三世諸佛。有智而沈下僚。
白牯狸奴。無德而居上位。
直賤非賤。直貴非貴。
總不若露柱燈籠。
善於和會。卓拄杖曰。
此是無諍三昧　上堂。
點得無油燈。豁開頂門竅。
走入鬧市叢中。左右逢源得妙。
如何寒山子。忘却來時道。
阮藉猖狂。孫登長嘯　上堂。
大眾。世尊拈花後。
還有人舉著箇事麼。
良久曰。要識來年米價。
問取東村王大　上堂。
好休休去不休休。
白首登科戀黑裘。
黃菊謾誇霜後色。
白雲紅樹滿荒坵。
舍利弗。沒來由。劍去徒勞更刻舟。
果然世系金輪子。
豈肯要功萬戶侯　問如何透法身底句。
師曰。青荷葉上耍孩兒　問萬法歸一。
一歸何處。師曰。我清早割菜。
晚上擡水。那裏有閒氣力興你們纏。
僧無語。師曰。菩提薩婆訶　普請次。
師擎起數珠。翹一足云。
向者裏道得一語。
免汝等出坡。一僧云。
放下著。師云。甚麼所在。
又僧豎拳。師云。亂道出坡去　僧問。
和尚還許商量麼。
師豎拳云。商量看。
僧擬議。師打出。僧復入云。
看破了也。師云。那裏是看破處。
僧亦豎拳。師云。拄杖為題。
試一頌看。僧擬議。
師云。弄虗頭漢。亦打　一僧入室云。
求和尚解制。師曰。
金鍼入眼事如何。
僧無語。師打出　僧問。
聖僧前著一分。是何宗旨。
師云。此話那裏來底。
僧云。貼在穿堂裏。
師便掌云。是者宗旨　居士問。
吾道一以貫之。且道一從何來。
師即席拈豆示云。
東關糴來。二兩九錢一石。
士罔措。師云。我不負汝〔別云#CB15143;子過新羅〕
　僧問。念佛是誰。
師云。城東南。進云。
和尚將第二門頭示學人看。
師云。瞎漢。僧禮拜　垂問云。
喚作竹篦則觸。不喚作竹篦則背。
速道速道。僧云。老漢伎倆不忘。
師云。草賊大敗。僧云。
勘破了也　垂問。
恁麼也不得。不恁麼也不得。
道將一句來。僧云。
和尚未入室已前。
早已三十棒了也。
師云。者棒教誰喫。
僧云。不得連累學人。
師云。蒼天蒼天　問僧云。
懷州牛喫禾。為甚麼益州馬腹脹。
僧云。香爐兩箇耳。
師云。未在。更道。僧擬進語。
師云。者箇所在。許你打妄想那。
便趁出　問僧云。
你做甚麼功夫。僧云。
參如何是佛法大意。
師云。你為甚麼進厨下去偷蘿蔔喫。
僧罔措。師一喝　僧問。
某甲參萬法歸一不明。
求和尚開示。師顧侍者云。
者箇袖口。你與我縫縫。
僧罔措。師便喝　一僧禮拜起。
師云。錯。僧一喝。師以杖作呈勢云。
此令合上座行。僧以坐具打圓相。
師搊住云。何不道將一句來。
僧云。恐成狼藉。師連打云。
一箇紙老虎　僧問。
某甲一向參底是死句。
不得活句。如何是活句。
師云。我右邊耳聾。
你過左邊來。僧過左邊立擬問。
師便起身云。你嘔死人　一僧纔入。
師轉身背立。僧亦背立。
師直趁出　問僧云。
盡大地是黃金。為甚麼東鄰西舍。
一貧如洗。僧呈坐具。
師便打　問僧云。
天地與我同根。萬物與我同體。
為甚麼臯亭山與南亭峯。
各各不相知。彼彼不相見。
僧擬議。師便打　僧禮拜起。
師以鞋覆棹上云。
是何意旨。僧一喝。
師云。是何意旨。你便喝。
直棒出　問僧云。
一人在昭化寺。一人在宗會庵。
不得道相見了也。
試道看。僧云。人天善知識。
作者箇去就。師云。
問你相見。證甚麼去就。
僧禮拜。師便打　儀侍者云。
某甲看忘却用心時是箇甚麼。
兩年無所契入。乞師指示。
師云。堂裏開靜也未。
侍云。未。師展兩手云。
忘却用心時　師問云。
除却抽釘拔楔外。
還有甚麼事也無。
眾下語。皆不契。宣侍者云。
蒼天中更添冤苦。
師喚宣侍者至云。
是你下底語麼。侍云。
是。師拈竹篦云。錯下轉語。
該打三十。侍云。蒼天蒼天。
師打一竹篦云。蒼天中更添冤苦。
復代云。枷上更著杻　師入堂。
一僧云。昨日有箇僧到方丈裏。
未開口。和尚便打。
還是賞伊。罰伊。師豎拳云。
會麼。僧擬議。師便打云。
雲門者裏賞罰分明　問僧云。
道箇如如。早已變了。
如何免得無過。僧云。
動即不動。師伸手云。
我與你打箇拳。僧擬議。
師便打　師恥禪者空腹高心。
不明一經。故時及講演。
應機接物。有古雲門風。
即動止諧謔。一皆密義。
康熙乙巳十月十一辭世。
壽六十七。臘四十五。
塔全身於顯聖前山之陰。
other:: 
## 杭州府寶壽石雨明方禪師
杭州府寶壽石雨明方禪師 ^325c12

別號斷拂。嘉興武塘陳氏子。
慧業生知。靈根夙種。
年二十二。偶遊雙塔寺。
觸昔緣。遂辭親。棄室出家。
一日課佛號次。忽擲魚曰。
不惟西方。東方亦可生矣。
獨於南泉三不是語。
礙膺如塊。往參雲門。
呈所得。門無他示。
但以俚言熱罵之。
而向所礙膺忽消落。
嗣閱棱嚴。至我真文殊。
無是文殊。若有是者。
則二文殊。不覺身心世界。
打成一片。然冷地拶著。
未免吞吐不下。復走見門。
門示以本色鉗鎚。
不少假借。次參博山憨山。
納戒。辭門住山。饑寒毗佛洞。
風雨西方庵者久之。
心#CB01926;智泯。
如大死人。却恨死了活不得。
復下西峯。再參雲門。
一日門上堂曰。放下著。
師乃豁然。通身慶快。
呈偈曰。平空一擲絕躊躇。
轉眼風波徹太虗。
會得竿頭舒卷意。
放生原是釣來魚。
門閱畢。佯為叱之。
經行次。聞僧舉大慧語禮侍者淨剝茘枝話。
忽軒渠一笑。首座搊住曰。
道道。師曰。恰直某甲持不語戒。
座異之。時有僧問話。
而身甚抖戰。門曰。
問話且置。把者抖戰底去了著。
師出眾曰。和尚何得以貌取人。
〔示同腐塊學戴頭巾〕門擬答。
師却作抖戰勢。門曰。
賊。師曰。賊賊。自是機鋒。
人莫敢犯。一日入室。
門問如何是一口道不盡底句。
師曰。晨昏禮拜和尚。
也是尋常事。〔別云。
待老漢瞥地了再說〕門曰。
趙州道無。意作麼生。
師曰。和尚喜著棋。
某甲粗知。〔別云。合取屎孔〕門曰。
他道有又作麼生。
〔但掩鼻而出〕師矢口頌曰。
家家有幅遮羞布。
放下便能當雨露。
〔何不放下〕獨怪當年老趙州。
〔兩重公案〕擲却頭巾頂却褲。
〔更賣弄在〕門大喜。
付以斷拂一枝。故自號斷拂　上堂。
四十九年。三百餘會。
決定不是第一義。
摩竭掩室毗耶默然。
決定不是第一義。
九載面壁。千七百則。
決定不是第一義。
畢竟如何是第一義。
良久曰。心不負人。
面無慚色　上堂。
夜半金烏。突出難辨。
日中玉兔覿面猶迷。
齊彭殤。一死生。儒宗之妙唱。
即生滅。非生滅。釋氏之元提。
露柱懷胎。 #CB01132;牛生子。
且道是妙唱。是元提。
咄。無將送客風。翻為留客雨〔不因送客處。
爭憶別家時〕　上堂。
智人一言。快馬一鞭。
便恁會去。猶涉廉纖。
驀拈拄杖曰。看看。
松篁橋水逆流也。
你輩要點鐵成金。
轉凡為聖。喝一喝曰。
消得龍王多少風　上堂。
在日用中。錯過穿衣喫飯。
向筵席上。去覓酸棗甜梨。
貪觀天上月。矢却手中橈。
深為可憫。大眾。且喚甚麼作手中橈。
癡人面前。不得說夢　上堂。
寶壽山。高突兀。中有人。
不相識。中有境。取不得。
欲擬心。身命失。奇花幽木不知年。
古塔新開舊石田。
此日為君重說破。
寶龍橋下水連天。
喝一喝　小參。識得破。
意不過。不知把住要津。
即是私通一路。隨爾顛倒。
以緇為素。帶累三世諸佛。
也要在草裏坐。驀豎拂子曰。
者是草。還有出得三世諸佛者麼。
〔看他說夢〕良久。擲下拂子曰。
令人長憶李將軍。
萬里天邊飛一鶚。
〔直饒金翅鳥王來。
也是籬邊啅野雀〕　象田上堂。
者片田地。人人都有。
只是不會料理。致使荒却。
所以勞他上古。象為之耕。
鳥為之耘。梵鄉禪師為之灌蔭。
念首座為之扶耒。
靈禪者為之總耕。
今日眾中若有能向前承賃。
善於料理者。驀拈拄杖曰。
山僧有全紙契書。
兩手分付。有麼有麼。
〔腦後見腮莫與徃來〕良久。
眾無語。乃度拄杖與侍者曰。
且收著　問那吒析骨還父。
折肉還母。未審將何說法。
師曰。冬不寒。臘後看　問凡有言句。
盡屬染汙。如何得不染汙。
師曰。巡人犯夜　問不是心。
不是佛。不是物。畢竟是箇甚麼。
師曰。老鼠吞大象。
　問馬祖道。藏頭白。
海頭黑。是何意旨。
師曰。惺惺自古惜惺惺〔別云。
老僧無髮〕　問一悟永悟。
因甚却有大法未明。
師曰。無米熟熬油　問併却咽喉唇吻。
請師答話。師曰。此問不答。
曰為甚不答。師曰。
恐犯咽喉唇吻　問此土無佛。
向那裏描畫。師曰。
賊身已露　問佛祖談不及處。
請和尚下一轉語。
師曰。沒有者閒工夫。
曰和尚舌頭長也。
師曰。你那裏見得。
曰學人把臂共高歌。
師曰。且緩緩〔兩箇草裏漢。
徒屈師。師屈徒〕　石車乘同師坐次。
黃元公問。兩石相磕時如何。
師曰。只可自怡悅。
不堪持贈君〔別云。
磕不著〕。
other:: 
## 南昌府葉曇茂居士
南昌府葉曇茂居士 ^326c48

參雲門有省。值浪杖人說法上藍。
士過訪。覺問。雲門得力句。
還記得麼。士曰。當時恨不唧#CB00070;。
覺云。如今又作麼生。
士曰。却放過和尚一著。
覺曰。咦。
other:: 
## 開府大成余集生居士
開府大成余集生居士 ^327c34

桐城人。參博山。覩法堂聯。
坐斷十方猶點額。
密移一步看飛龍之句。
有省　雪關誾問。
閉門作活為何事。
公曰。出賣#CB01323;轢鑽。
曰補網張風成何用。
公曰。添箇黑撈波。
曰八卦正位如何排。
公曰。切忌當頭。〔別云。
畫前領取〕曰路逢猛虎如何避。
公曰。一任 #CB01387;跳。
〔別云。喪盡殘生也不知〕曰一條直路如何入。
公曰。巍巍堂堂。〔別云。
縮轉去〕曰斜街曲巷如何通。
公曰。婆婆和和。曰中心樹子如何斫。
公曰。亞父空勞樽俎計。
曰關津把斷如何過。
公曰。蘇卿原是漢朝臣。
曰如何是透頂底人。
公曰。脚跟點地。曰如何是透底底人。
公曰。鼻孔撩天〔卻把住。
問伊。如何是未開口前明白底人。
便與一掌。推出〕　斷拂老人住雪峯時。
公問。當年真覺大師所遺三箇毬子。
和尚還是一時用。
次第用。總不用。斷拂答以偈曰。
雪峯毬子總不用。
死爛蛇頭能活弄。
次第拈來舉向人。
眉毛與眼一齊動。
一時拋出大家看。
波斯乞命無門縫。
三轉語酬余石頭。
莫教磕破人間夢。
公於是竭力雪峯者無倦容　。
other:: 
## 江寧府天界覺浪道盛禪師
江寧府天界覺浪道盛禪師 ^327c42

閩柘浦張氏子。幼聰慧。
聞大父坐化。輙疑曰。
此箇靈明。向何處去。
一日街行聞猫聲有省。
年二十出家。掩關夢筆。
默默參究。一日閱百丈再參因緣有悟。
往博山求具戒。且問從上佛祖。
如何行履。山曰。須從工夫透脫始得。
〔別云。佛祖不問人〕師曰。
佛祖行履。豈因工夫耶。
山曰。子且去。做到那田地著。
師辭。擬參壽昌。道經書林。
見東苑。苑問曾聞博山提唱維摩經否。
師曰。曾聞。苑曰。彌勒得一生授記。
作麼生。師曰。大有人疑著。
苑曰。你又恁麼去。
師異之。圍爐次。師舉僧問古德。
劫火洞然。大千俱壞。
未審者箇壞不壞。
有云壞。有云不壞。
此意如何。苑曰。你又恁麼來。
師遂折節過冬。因呈生平所見。
苑喜。以偈付之。次年。
隨苑禮壽昌。昌勘驗奇之。
師因問東苑當時答一語。
和尚便滿口見許。
若是道盛。決不輕易放過。
昌曰。祇如他道和尚莫作怪。
你又作麼生。師纔啟口。
昌便劈面一掌。師曰。
也是賊過後張弓。
昌曰。且喜有人喫掌在。
〔一掌打得一箇。亦是快事〕嗣以臨濟趙州元沙諸公案詰之。
師以六頌發明。昌頷之。
師因事繫獄。陳太宰命吏省師。
索偈。師書問余何事捿碧山。
笑而不答心自閒。
桃花流水杳然去。
別有天地非人間詩遺之。
宰嘉甚。會操江李公雪其事。
師出。亦無異色。李顧當事曰。
禁之無慍。釋之無喜非真道人而何。
師坐道場五十餘處。
語錄如之。內集三十三種。
外集三十一種。師為人機雖孤峻。
而性實溫和。凡示誨人。
不豁然則不已。故士大夫多出其門。
海內尊為宗匠　上堂。
雙輪合璧。泥牛入海如神。
五曜經天。石馬回途自妙。
微雲澹河漢。秋雨滴梧桐。
路逢達道人。不將語默對。
若有箇漢。向者裏發得一笑。
許他親見歇祖八字打開。
別施手眼。衣被萬化。
乳育羣英。使箇箇遮天葢地去。
還會麼。夜排月戶清光遠。
秋拭山稜秀色多上堂。
十字街頭結制。惟有石橛子自肯承當。
〔莫謗石橛子〕急水灘上白椎。
祇許竹篙兒全機活脫。
〔未白椎時。還活脫否〕杖人恁麼舉。
忽有箇出來捲却席子。
也好與三十棒。且道是賞伊罰伊。
檢點得出。〔自喫三十〕黃頭碧眼。
剜肉成瘡。檢點不出。
〔互相鈍置〕白牯黧奴。
開眼作夢。祇如今日與眾造箇欵端。
又作麼生。巨靈擡手無多子。
劈破華山千萬重　上堂。
人從賢溪來。請擊臯亭鼓。
#CB15081;杖獨登堂。
一喝驚今古。是誰直下耳聾。
又誰當央舌吐。不勞象骨更拋毬。
且看元沙是甚虎。
巢知風。穴知雨。動植飛潛各有主。
電卷星馳。龍驤鳳翥。
者些兒。須自許。太平一曲韻深長。
流水高山何足譜。
　問僧甚處來。僧曰。
和尚試定當看。〔更要商量在〕師曰。
野狐精#CB01387;跳作麼。
曰情知和尚有此一機。
師曰。苦不是新羅。
僧便拜。〔磕得一萬頭。
有什麼用處〕師曰。
村夫喫橄欖　閩僧參。
師曰。你是延平來底麼。
曰是。師曰。交劍潭兩條龍還在否。
曰不知。師曰。蚯蚓穿過東海。
蝦蟇撞倒須彌。伎死禪和。
打瞌睡未曾醒在　問如何是常住三寶。
師曰。兩粥一飯。曰如何奉持。
師曰。朝看東南。晚觀西北　問有問石頭如何是道。
頭曰木頭。如何是禪。
頭曰#CB01800;磚。
此意如何。師曰。藝壓當行。
曰或問和尚如何是道。
師曰。好皮不染皂。
曰如何是禪。師曰。
好人不借錢。曰此與石頭同別。
師曰。石馬廟前有傘舖。
曰不會。師曰。木屐店在對門開。
 ^328a30
