金剛般若波羅蜜經觀心釋
author:: 菩薩沙彌　智旭際明　述
jing:: 
　　已申如實不空義，如如演說不取著。
　　攝彼名句及文身，融歸一念成觀行。
金剛者，喻現前一念心也。
譬如金剛，體則無上至寶，相則純淨無雜，用則廣能利益。
現前一念亦復如是，體即法界，相無塵染，用徧一切。
復次，現前一念即是金剛。
世間金剛之寶，假心為喻，乃世寶；似心非心，似世寶也。
此現前一念金剛之心，即三般若。
法界真體，名為實相；無塵染相，名為觀照；
徧一切用，名為文字。
達此一念三般若者，名波羅蜜，以即三德究竟之彼岸故。
此一念性亘古亘今，常不變故，可軌持故，
一切聖賢由此得成諸道果故，即名為經。 ^149a16

復次，現前一念之性從來不異，名如；此外更無別法，
名是；統攝自在，名我；了了印境，名聞；十世古今不離當念，
名一時；虗靈絕待，名佛；豎窮橫徧，名在；
含育出生一切諸法，名舍衛國；但悟惟心能降魔外，
名戰勝；功德之林，名樹；性具功德周給一切，
名給孤獨；萬善所集，名園。 ^149a32

復次，現前一念當體常徧，名大。
出生福慧，名比丘。
諸心、心所相應，名眾。
一念具足百界，十如為千，自行化他十善各各互具為二百，
五根、五力各各互具為五十，猶如海印炳現，
無前無後，名俱。 ^149a42

復次，無有一法出過於心，名為世尊。
一切時中常應觀察自心，名食時。
自心本具慚愧法忍，名衣。
自心事理和合相應，名鉢。
歷陰、界、處觀察理性，名入城乞食。
於一一法得見理性，名次第乞已。
會事歸理，名還本處。
觀理究竟，名飯食訖。
全修在性，名收衣鉢。
福慧明顯，名洗足。
證於第一義空，名敷座而坐。 ^149b8

復次，相應解心所名。
須菩提！此解有殊勝力，名為長老；諸心所中能為導首，
名為在大眾中；不取空證，名從座起；順方便道，
名偏袒右肩；右膝著地權不異實，名為合掌；
如理觀察自覺聖智境界，名恭敬白佛；
心性不可思議，故名希有；無量眾善，名諸菩薩；
眾善不離一心，名善護念；一心具行眾善，
名善付囑；一念照性，名善男子；一念寂性，
名善女人；依寂照體起寂照用，名為發菩提心；
用如其體，名為應住；永離昏擾，名為降伏其心；
心之理性隨解現，故名。
佛告須菩提：如理而觀，觀即如理，名善哉！
善哉！ ^149b20

復次，現前一念具足無量染淨種子及現行故，名為一切眾生之類。
無明覆蔽，名為卵生；隱覆含藏，名為胎生；
愛取所潤，名為濕生；非有現有，名為化生；
心生像生，名為有色；覓心無像，名為無色；
種種攀緣，名為有想；攀緣無性，名為無想；
所緣不實，名非有想；能緣不斷，名非無想；
無明妄想本性空寂，名為無餘涅槃；了妄不生，
名為令入滅度；一心不生，萬法無咎。
譬如翳除，空華悉殞，名為滅度無量無數無邊眾生；
華性本空，非今始滅，名為實無眾生得滅度者；
於一念中妄計宰主形相、眾緣相續，名我等四相；
迷空計華，名非菩薩。 ^149b38

復次，心無心相，名無所住；念念出生，名之為行。
不取一法，名為布施；不染一法，名為持戒；
不礙一法，名為忍辱；不捨一法，名為精進；
不動一法，名為禪定；不昧一法，名為智慧；
不壞一法，名為福德。
不見一法有分劑相，名如虗空；不計一法異於般若，名如教住。 ^149c12

復次，現前一念，體即法界，名非身相；本原真如，
名為如來；由觀心故，不毀三業，名為持戒；
質直柔和，名為修福；一念覺故，名為一佛；
念念相續，至無量念，善覺悟故，名為無量佛所；
種諸善根，本覺之性，印持攝受，諸修德故，
名為如來；悉知悉見，無量福德，了心無相，
名無四相；行無相善，名無法相；離一切惡，
名為無非法相；諦喻彼岸，觀智喻筏，安住實諦，
觀解亦絕，名為法尚應捨。 ^149c20

復次，現前一念即如來故亦即菩提，不應如來得於如來，
不應菩提得於菩提，以能得所得、能說所說皆是即心自性，
無能所故。此心之性即無為法，一切聖賢不離心性有修證故。
現前心性即名為經，是法是常無變壞故，一切諸佛及菩提法無不依於心性而施設故。
若達心法即知佛法，亦知一切眾生之法三無差別，非別更有諸佛法故。 ^149c36

復次，現前一念即是法界，無內外故，故無出入，
亦無往來，無道無果，無欲無離，無喧無寂，名為四果阿蘭那行。
復次，現前一念光光相續，名為然燈；萬法所依，
名為佛土；徧滿自在，名為大身；福田所宗，
名為塔廟；一體三義，名金剛般若；究竟秘藏，
名波羅蜜；如理觀心，名奉；觀成不失，名持。
自此以後，雖有種種名句文身，以義攝取，
亦復不離現前一念，可以意知，不復委釋。
　　如是微妙金剛義，不離現前一念心，
　　觀心具足般若經，亦復具足餘妙典，
　　十二分教二種藏，乃至量等大千經，
　　於一念中悉剖出，一切諸念亦復然。
　　如於念念剖大經，一切根塵亦如是，
　　乃至無有少許塵，而不具足法界藏。
　　如是正慧應了知，一切惟心心一切，
　　若不觀心類說藥，真藥現前亦不知，
　　是故我今稽首禮，性具三德無遺者。
　　一一啟請勸觀心，速登般若金剛岸。
金剛般若波羅蜜經觀心釋〔終〕
 ^149c48
