
other:: 大方廣佛華嚴經合論簡要卷之二
other:: 唐滄州長者李通玄合論
author:: 明溫陵長者李　贄簡要
other:: 明吳興後學董廣#CB14146;閱正
other:: 
## 第三明教義差別
○第三、明教義差別
夫三界大雄，應真寂寞，身心性相，都無所為。
然以性起大悲，稱法同體，從無作智，隨緣教生，
一雨普滋，任生各異。
或名同而義別，或言別而義同〔十方世界法門，
皆是四諦法門〕，或理事兩乘，或體用相徹，
或初或漸，或頓或圓。
法不自施，依根教立，根羸則法劣，器廣則道圓，
稱物所宜，大小隨見。
或樂門前之駕，廢遊露地之乘，且約最上之徒，
及漸漸之眾，麤陳十法，使始學之流，不以滯權而妨實也。 ^844a33

一、佛日出興教主別。
此教即以毗盧遮那為教主。
梵云毗者，種種盧遮那，云光明徧照。
又毗之云徧，以大智種種光明照諸眾生根機，
此即以法身悲智為名，不同權教以姓為號。
牟尼者，此云寂默，但且讚法體無說，不言智悲。 ^844b4

二、光明表法現相。
別除如來十身相海品中九十七種相中所放光明，亦除夜摩天等所放光明。
但且直論表法光明始終有十，一一皆表因果次第不同。
餘教化佛放光，或放多光，或放一光，或全身悉放而無次，
或放果光而無因，或放因光而無果。
如法華經，直放眉間毫相果光，而無足輪下信位因光。
如大品經中，佛放足輪下光，直從下向上放光，
以成漸次，從凡向聖，多劫積修，行滿之後，方成果德。
不同此經放光，從果成因，以因成果，因果一體，不壞進修也。 ^844b14

第一、先放齒間十種光明，莊嚴法界一切道場，
為初登正覺，十方告眾，使令咸集，此為莊嚴告眾雲集光。 ^844b34

第二放眉間果光入足輪中，以果成因起信之首。 ^844b40

第三、還從足輪下，放出所入果光，用照金色世界不動智佛。
以彼眉間果光入足輪中，即是以果成因。
還以足輪下所入之果光，復出照金色世界不動智佛，即是用因成果。
因果頓示，用成初信之門，即以智首等十首菩薩用成信位。 ^844b44

第四、又說十住品時，昇須彌頂上，如來於足指端放光以明。
發足之始，見道之初，以三昧力住法之頂，
從前信位入真實證，故十住位菩薩皆名為慧。 ^844c6

第五、如來昇夜摩天上，放足趺上光，以明用成行位。
此天離地際，故說十行，表依空起行用也。
明先證法身根本智慧，始行萬行。 ^844c14

第六昇兜率天宮品中，如來膝上放光說十迴向，
表此天處欲界之中理事無礙，故名迴向。
初發心住時理事無礙，非獨此處方有迴向，
但以次第名言法須安立，然實體中一一位中皆具足也。
膝者明屈伸迴旋自在，故說迴向義也。
表真俗自在故，生死涅槃自在成智悲故也。 ^844c20

第七、他化自在天中放眉間毫相果德光明，
為十地菩薩因果位終，還像此天依他起化，
無自心化，故表十地菩薩但為眾生所須教化，自無業化。
又於欲界之際即無欲故，還同四禪及出三界法門，
異彼小乘修生涅槃出三界惑故，又異權教菩薩於第四禪中成十地故。
又從兜率天超過化樂天至他化自在天者，
表十地位法徧法界故，不須次第。
上界四禪亦在其會，不來而到，不動而見，
上下諸天皆處其中，十方世界悉在毛孔，
但以表法階降如是，實無上下彼此往來。
十一地普賢佛華三昧會在第三禪天，說來文未足。 ^844c32

第八、如來普光明殿說如來出現品。
放眉間毫光灌文殊頂，明前他化天上十地果終，
第三禪中等覺位畢，設法已成，陳施本教，後方出現。
若未說法門，何名出現耶？
又世主妙嚴品中始成正覺出現，後出現品中自己稱法所見出現，
明從初始終於佛法界體上安諸地位次第之門，
於始於終長明出現，本來一際，無前無後。
放光灌文殊之頂，以果光灌果法，以文殊是佛法身根本智，
欲令文殊、普賢菩薩共相問答，文殊菩薩知而故問。
經云：誰為佛長子，我今當問誰。
於是如來放口中光灌普賢口。 ^845a8

第九、如來口中放光，灌普賢口。
口中光者，是佛教光，欲令普賢以差別智，說佛出現果德法門。
文殊因佛放光，始知問法之處。
夫聖智本自相知，今以佛法印成，用成後則。
此乃九度放光，以成一部經之始終法則，結會已前五位因果體用之門。
此之三人，始終不相離故，以明如來是文殊、普賢二人之果。 ^845a30

第十、復於給園之內，更放眉間毫相果光明。
已上五位，因果已成，還將果法用利眾生，
故入法界品中，令人天凡夫、六千比丘、
五百優婆塞、五百優婆夷、五百童男女等，皆令於此法門得道成佛。
從此已上，十度放光，表德圓滿，具足其十，不同化佛所放光明。
說一部經時，或一度放光，或即全身未曾有。
如此經中，圓周始終，一一成備，德具其十也。
但言說十，備德無盡，十為圓數故也。 ^845a44

三，問答所詮，主伴別說。
此一部經之問答總相，具德有三：一佛，
二文殊，三普賢。佛表果德無言，不可說，
不可修，不可得，不可證。
文殊成讚法身本智，普賢成其差別智之行德。
一切諸佛，皆依此二尊者以為師範，而能成就大菩提之極果。
或說普賢為長子，或說文殊為小男，為最初證法身本智佛性，
為初生諸佛聖性智慧家，故為啟蒙發明之首，故為小男主。
東北方為艮卦，艮為小男，又為山為石，
在丑寅兩間，表平旦創明，暗相已無，日光未著，
像啟蒙之首，故指文殊師利在東北方清涼山也。
且取此閻浮之洲境位，託法在於世間，使令易解。
普賢長子位在東方，卯位為震卦，震為長男，
為頭為首，為青龍，為吉慶，為春生，為建法則之初，
表像日出，咸照萬物，悉皆明了，堪施作務，
隨緣運用，故普賢為行首，為長男也。
觀音為悲首，位在西方，住金剛山之西阿，說慈悲經。
酉為酉位，酉為兌卦，兌為金，為白虎，為凶危，
為秋煞，故以慈悲觀音主之。
佛法無言，以世間法託事表之。
有言說者，皆是世間法也。
若也無言，啟蒙何達？
以此義故，用佛、文殊、普賢、觀音三德互為主伴以成法，
則佛收一切果，文殊收一切所行因果法身本智，普賢收一切因果行身差別智。
以此義故，或說文殊、普賢為一切諸佛之師，
文殊為始見道初法身本智之門，普賢即為始見道之後行行之門，
佛即二事之中無作體也。
化佛教中無此所表，涅槃經中佛隱身不現，
大品經中薩陀波倫菩薩求般若波羅蜜門，
具六波羅蜜，未有方便波羅蜜、願力智等十波羅蜜，
但為引聲聞人天小器，未堪聞方便願力智等波羅蜜也。
六波羅蜜中無方便波羅蜜者，為方便波羅蜜行於非道，彼小器不堪聞也。
何以然者，有畏愛故。
及於彼經中多有聲聞人共佛為問答，非大菩薩故。
設有菩薩，非文殊普賢故。
設有文殊無普賢者，表未具行故。
設有普賢無文殊者，明不見法身本智慧故。
設有文殊普賢，不自相問答，明理事未徹故。 ^845b14

第四門示因圓果滿，別顯佛果有三種不同：
一亡言絕行獨明法身無作果，二從行積修行滿功成多劫始成果，
三創發心時十住初位體用隨緣所成果。
從行積修行滿多劫方明果者，即權教之中不了無明十二有支本是法身智慧厭，
而以空觀折伏現行煩惱，欣別淨門所有佛功德，
總是修生百劫修相好業，燃燈得光明，
不殺得長壽，布施得資財，忍辱得端正，
一一因果屬對相似具足，仍對治種種法門，始得見性成佛。
如華嚴經即不然，一念頓證法界法門，
身心性相本唯法體，施為運用動寂任無作智即是佛也。
普門法界理智諸障自無，無別對治別修別斷，
不見變化變與不變無異性相，故普觀一切無非法門無非解脫，
但為自心強生繫著，為多事故沉潛苦流，
故勞聖說種種差別，於所說處復生繫著。
以此義故聖說不同，或漸或圓應諸根器，
是故餘教先因後果，不同此教因果同時。
為法性智海中因果不可得故，可得因果即有前後，
有所得者皆是無常，非究竟說也。
若先因後果者，因亦不成故果亦壞也。
緣生之法不相續故，即斷滅故，自他不成故。
如數一錢不數後錢，無後二者一亦不成。
為剎那不相續故，剎那不成果亦壞。
多劫不相續，多劫因果壞，要待數後錢時前一始成。
因果亦爾，要待一時中無間者因果始成。
若爾者，如數兩錢同數，無前無後誰為一二？
如竪二指誰為因果？
如二指等隨心數處為因，後數為果。
若是有前有後即有中間者，還有剎那間斷，有間斷者不成因果。
若同時者，如豎二指無前無後，誰為因果？
亦皆不成。如此華嚴經因果同時者，俱無如是前後因果及同時情量繫著妄想，
有無俱不俱常無常等繫著因果，但了法體非所施設，
非因果繫名為因果，非情所立同時前後之妄想也。 ^845c36

五、明地位所行行相別。
凡發大乘心者，依其根品有六種所乘、三種五位十地差別行相不同。
何者六種？一、念佛願生淨土門，二、作淨土觀行所生淨土門，
三、修空無我所乘門，四、和會有無觀智門，
五、漸見佛性進修門，六、頓證佛性圓融門。
何者三種五位十地？
一、修假詮假智假真如等，安立五地十地。
二、修分真分證一分真如，安立五位十地。
三、頓修頓證頓真頓說佛境界圓滿真如，
安立十地五位行相〔此佛乘中無假法言說，名相總真〕。
如是三種十地五位行相，向菩提者、行菩薩行者、
滿佛果者，莫不總在其中。 ^846b4

一念佛力、修戒發願力生於淨土，是化佛淨土，非真淨土。
為非見性及不了無明，是一切如來根本智故，
是有為故，如阿彌陀經是也。 ^846b26

二、作淨土觀行，所生淨土是化淨土，從心想生故、
是有為故、不見佛性本智慧故，即無量壽觀經是也。 ^846b32

三、修空無我觀所乘門者，為初說般若，破凡夫實有。
二乘生空我執故，多修空法，空有俱空，為空增勝。
雖行六波羅蜜，修種種菩提分法，得六神通，
行菩薩行，福勝人天，不生佛家，不見佛性。
為析法明空，不了無明是如來智慧故。
是故如來於涅槃經中說：一切眾生皆有佛性，
常、樂、我、淨。有諸菩薩自悔過言：我於無量劫流轉生死，只為無我之所惑亂。
有如此過故，迴心方可得見性達我是智。 ^846b38

四、和會有無觀智門。
如深密經頌曰：一切諸法皆無性，無生無滅本來寂，
諸法自性恒涅槃，誰有智者無密意？
此經為破般若修空增勝者，言空言有，
互相破斥，不令計有，不令計無。
又此經雖安立十地，於其十地位內，復說有十一種麤重，
二十二種愚癡，所以此經不安立地前三賢十信具足行門，
為此經地前非見道故。
又為第三時教中間，但和會有無，未是文殊、普賢理事相攝行滿故。
何以然者，為此十一地是佛位，佛位之內猶有障故，明十一地已前未有真理本智故。
若全真理智，云何十一地有十一麤重？
既有麤重，即非地地中有佛智。
如是等教，並對權根假施設有，但化佛所說，
皆是引中下根人，未盡實說也。
如華嚴經，但於地前三賢初發心住中，
即能頓證佛果法門，普印諸位十住、十行、
十迴向、十地、等覺諸位。
如印印時，文相具足，無前後際，即以初發心時，
頓印三界無明，便為佛智之海。
以如來法身智身大慈悲之印一下，頓印世間，以為法界大用。 ^846c8

五、漸見佛性進修門。
涅槃經云：十住菩薩少分見性，乃至十地未能了了。
起信論云：十住菩薩少分得見法身，化八相成道故。
如彼論釋言：是願力所為。
既是願力，非為實報，總為漸見佛性。
從初發心住已後，所證佛果，不定僧祇。
何以故？如涅槃經紀：屠兒廣額於賢劫中成佛。
闡提創發心，尚有越劫之功，何況具足信根，
復能少分見性者，何有僧祇之哉？
世有諸德，解屠兒廣額是化作爾者，此乃曲逐人情，未詳佛意者也。
漸漸引權向實，豈令見劫存情，令違本耶？
漸漸引至龍女、善財一念之中得成佛者，始成實說。
三乘小見，但念長時，時體本無，空嗟欣仰，
無繩自縛，何有休期？
前略說三種十地，又以經義校量，有六種十地。
三乘權教中有三種十地，實教中亦有三種十地。
如仁王經、解深密大品經，此三部經中所說十地，
多立假真如門以成十地行相，此是權教中三種十地。
如涅槃經中十住菩薩少分見性，十地菩薩見性未能了了，
即明以佛性為所乘門，分修分證十地。
又涅槃經中牛食雪山肥膩草純得醍醐等，
即明證佛位故，即為五種十地。
如華嚴經所說法界門重玄無盡法以成十地，是為六種十地。
如起信論中十住菩薩少分見性，以誓願力能八相成佛，
雖未圓滿，為見少分性力故勢力如是。
猶如儲君為有因緣，父王令其統紹君政，
為是王真子故、力堪如是故、為少見性故、
為如來真子生佛家故，不同餘教假真如假智等待於初地方生佛家，
明見性力真勝餘宗少分如是，何況全得乎？ ^846c46

六、明頓證佛性理智萬行圓融門。
如華嚴經十信位中菩薩皆從十智佛所來者，
為十信位中以果成信故，為明信從果來以果為因故。
若不以果為信，即無所信，故信無所依。
何故？文殊師利為上首，為文殊為果前之信，普賢明是差別智為果後之行。
文殊小男者，為初生故，因初證本智法身能生佛家故。
普賢為長子者，為依根本智起行，行差別智治佛家法，諸波羅蜜事自在故。
又文殊乘師子者，為明創證法身佛性根本智斷惑之駿故。
普賢乘香象王者，表行庠序為威德故。
又文殊常居東方金色世界不動智佛所者，為明金為白色能離垢故。
普賢菩薩常居東方寶威德上王佛所者，
明萬行為寶，以此行故成其威德。
若具行者，以法寶身自在也，威德無畏自在為王。
若不具行者，皆有所畏，設居高位不得為王，為有所畏故。
是故子為佛位，丑為信位，寅為十住，卯為十行，
辰為十迴向，巳為十地，午為等覺，未為晦明入俗同俗化迷，
申酉戌亥為所化故。
如是安立法則，法合如是故。
是故如來治坎而發明，普賢為智相主萬行，
觀音為大悲之首，治凶危為上將，文殊為覺蒙之首，
常為接信之師，互體交參以持佛家之法，
皆令眾生住於中道，處恬和之性智慈益物，
以是身皆金色，目髮紺青，體白而相黃，為應真和氣也。
皆為無形之形，無色之色。
經云：一切處普賢菩薩，一切處金色世界，
一切處文殊師利，一切處不動智佛。
經云：佛身充滿於法界，普現一切眾生前，
應受化器悉充滿，佛故處此菩提樹。
一切佛剎微塵等，爾所佛坐一毛孔，皆有無量菩薩眾，各為具說普賢行。
又問：十首菩薩等，業不知心，心不知業等十問，
令起信者，自身觀照，轉令深固。
經云：諸法無作用，亦無有體性，是故彼一切，各各不相知。
又作水流、火#CB08504;、風起、大地所生不相知喻。
又下頌曰：分別觀內身，此中誰是我？
若能如是解，彼達我有無。
又賢首品中，從凡夫位，以信為首，決定取佛大菩提果故。
從凡夫地，信十方諸佛心不動智，與自心無異智故，
只為無明所迷故，無明與十方諸佛心，本來無二故。
從凡夫地，信十方諸佛身根本智，與自身無異故。
何以故？皆是一法性身，一根本智。
猶如樹枝，一根生多枝葉等，以因緣故，
一樹枝上，成壞不同故。
從凡夫地，信如來十住、十行、十迴向、十地，我悉盡能行之。
何以故？自憶無始時來，波流苦海，無益之事，
尚以行之，何況如今有益之事？
菩薩萬行，濟眾生事，豈不能為？
是故從凡夫地，信佛智慧，我亦當得。
何以故？一切諸佛，悉從凡夫來故。
如來藏身，即法身也。
諸福智海，莫不居中，故稱為藏。
若不見法身，一切福智，大慈大悲，悉皆不辦，總屬生滅。
普賢行，文殊師利法身，根本無相智，二人齊體，互為主伴。
中間無作智，即為佛果。
三人體一，寄安五位，用接凡迷。
若有凡夫，信滿發心，十住之初，三身同得。
文殊是佛法身，普賢是佛行身，無作之智果，是佛報身。
常以文殊法身，無相妙慧，以為先導，說時先後。
證即三身，一時法合，如是廢一不可。
若廢文殊，存普賢，所有行門，屬有漏。
若廢普賢，存文殘，所證寂定，是二乘。
若廢佛，存普賢文殊，佛是覺義，無覺者故。
以是義故，三人不可廢一。
若廢一，三不成故。
是故三乘權教中，無此三人，始終不相去離。
以教門未實，總皆化身。
權逐小根，且略權施。
待其熟故，方遷就實。
如此經中，十住初位，即是十行、十迴向、十地等覺位。
一位中得五十法門，以互相徹故。
乃至無盡諸位等，進修行相，層級不廢，漸漸而是一時。
不廢一時中，漸漸位中，有三十七箇菩薩，同名為藏者。
為明此十地法門果終，意欲辯知正道助道故。
故立三十七菩薩，成三十七助道法門。
明十住已來，菩薩所行，皆是助道，非是五位。
無住無行，任真自體，名之為正果故。
若以初發心住，以法性無相根本智，不離無作用之體，行諸萬行。
菩薩與佛，因果本來體齊。
若簡佛果，無作無修，菩薩正加行已來，總名助道。
以動寂無礙，正助元來，不異一法門也。 ^847b6

六、重令善財證法。
別經中但有法門，未有人求學者，故令善財詢友，
一一以行行之，一如前經之法則，令使後學無滯。
彌勒令善財却見文殊，明從法身理體根本智為因。
見彌勒菩薩，是善財乘法身本智為果，
及諸善知識所行普賢行，以成自己佛果。
見彌勒之後，入普門法界，自見其身。
入普賢身者，雖成正覺，常以普賢行利益眾生。
即明文殊、普賢、彌勒佛果，三人始終一處，表通因徹果。
此三人之道，是古佛之大都，源始之法際。
若迷解者，即本來全得處；迷者，自沒輪迴。
為古佛道法，本來常如是，故非生滅法，無作無為也。 ^848b6

七、明六位菩薩來眾，別如權教之內所說菩薩諸地位次，
但說假真如為因果，仍地前三賢未能正證。
初地之中，一地證一真如，十地證十真如，
證十真如之後，方能始見佛性。
前證真如，復言有十真如障，真如既能成障，
明知權教之中即施設假真如，非本真也。
所設地位，三乘同聞，聲聞人天共會。
此經不爾，總是果位菩薩，文殊師利即是能證之因，不動智佛即是所證之果。
今舉此因果同體無二，用成十信之初門，
還令諸信者信果成因，還修果法以成因位。
十住初心之上便成正覺，為從證果本智為因也。
是故此經下云：以少方便疾得菩提。
不同權教菩提同有為，故立能證所證也。
一念之間無有能所，能所盡處名為正覺，亦不同小乘滅能所也。
了能所本無動故，所有一切眾海菩薩天龍諸神等眾，皆佛果位海。
諸菩薩眾非是凡夫，欲令入者即同聖故，明毗盧遮那攝化境界等眾生徧故。
故初發心時便成正覺，於一剎那際皆得此法，
不許於剎那際外有別時得者，即非本法。
故若有人於佛法中見佛成道，作劫量延促處所而生見者，
信亦未成。 ^848b28

八明所施法門理事別。
如化佛權教中說：有情有佛性，無情無佛性，一切草木不能成道轉法輪等。
如華嚴經即是越情實教，如功德林菩薩等。
十林菩薩所從來國，國亦名慧，一切境界總名慧體。
何以然者，無有情無無情故。
所以然者，無二見故。
為一真智境界，無成佛者無不成者故。
夫有情無情者，此是依業說。
夫論成佛者，非屬業故。
如經所說：是諸法空相，不生不滅不垢不淨，
世間相常住，是法住法位。
如是之道，為有情及非情邪？
若存情計者，見有情成佛，見無情不成佛。
此為自身業執，如是解者終不成佛。
此由未見法空不依實慧，未了得世間諸相本來常住，但見隨情識變生滅之相。
九明與諸三乘得果別。
如經所說：為聲聞人說四諦法生老病死，
為緣覺人說十二緣行，為諸菩薩說應六波羅蜜。
今此華嚴經亦說四諦法，即與聲聞四諦法不同。
如四諦品中明苦集本真元來是根本智，不同三乘有欣厭故。
聲聞觀苦集二諦深生厭離，作無常不淨白骨微塵等觀，
知身空寂，隨空寂法智滅身亡，不生悲智名之為滅，以此滅處名為涅槃。
滅伏諸苦名為滅諦，以此滅諦名為道諦。
緣覺之流知十二緣生之法，本來無實自體皆空，
知身知心自皆無主，身心無主性恒無我，
以無我故無明便滅，無明滅十二緣滅，逍遙任性獨覺自居。
異聲聞故，不趣於寂。
異菩薩故，無有悲智。
惟不趣寂故，即勝聲聞。
惟能持法故，即不如聲聞。
以聲聞之人，聞佛所說大乘經典，亦能宣傳，但未親證。
權教菩薩，創迴二乘，及小菩薩，未能全具大悲智，
但說六波羅蜜，引起小根，令成智慧。
以彼偏修定業，滯在無智，猶怖生死，未說七八九十波羅蜜等。
九地已來，未明佛性，為修彼假智，乃成障故。
如此經為上上根人，頓示本智，初心創發。
十住位上，即與佛同。
以依本智法，即無所修故。
本無障故，任運悲智，不作而成。
隨緣六道，無非法界。
了緣生法，自體恒真，更無修作。
所有念慮，皆從智生。
但知任運，對現色身。
說法應機，如響相對。
恒處生死流，法身常寂。
雖經多劫，體不移時。
入死出生，非沒生也。
任大悲智，不住證修，法如是故。
龍女善財，總明如是。
此法難信，三乘拱手。
遙推是化，非是人修。
直說僧祇，逐情立劫，焉能信此無時智門。
設經多劫，勤苦作修，有得有求，作長作短，
作是作非，作成作壞，捨身壞命，豈有成佛之期。
何如初心，即須如是。
入佛智境，豈不省力。
以此義故，聲聞緣覺，權教菩薩，不真解四諦十二緣，
及真如法身，實智境界，皆是毗盧遮那，方便引修。
向此華嚴真實之海，令歸本法，任智施為。
所修諸地，隨智所作，不起能心，而皆成辦一切種智。
不似諸教地上，別作對治。 ^848c20

十、明所付法藏流通別。
如來出現品中說：佛子！
此法門如來不為餘眾生說，唯為趣向大乘菩薩者說，
唯為乘不思議乘菩薩說，此經法門不入一切餘眾生手。
佛子！譬如轉輪聖王所有七寶，因此寶故顯示輪王，
此寶不入餘眾生手，唯除第一夫人所生太子具足成就聖王相者。
佛子！此經珍寶亦復如是，不入一切餘眾生手，
唯除如來法王真子生如來家種如來相諸善根者，不同權教付囑三乘聲聞菩薩所共流通。
又三乘之教多付囑諸聖及未生佛家諸凡夫，
此經付囑最上大心凡夫，唯求如來不思議乘生佛家者。
何故三乘之教多付囑諸聖者令使流通，及付囑未生佛家諸凡夫等？
為三乘之法未出情塵，明法未真易信解故，
且令凡聖共讚，令教流行善根不斷，不似此十信之終剎那即佛。
以此義故，三乘之教且漸引生未出情塵三僧祇劫方得作佛。
順情之教根易信故，凡聖共讚皆得流通，不同華嚴十方諸佛根本智法及差別智大慈大悲法出情塵。
教深難信，要待入證十住之位，生在佛家為佛真子方是流通。
但有聖說無入證者不名流通，但有凡夫說教無入證者亦不名流通，
為自法不明疑情猶在，不破自他暗故，未能決定知佛意故。
以此義故，付囑大心凡夫入證者。
other:: 
## 第四明成佛同別
○第四、明成佛同別 ^849b16

夫智身廖廓，總萬象以成軀；萬象無形，與智身而齊體。
違真相隔，得本形同，只為乖本相殊，致使化儀各別。
略作十門，成道差別，使童蒙起信，發解除疑，
識本離權，情希勝德。
十門者： ^849c14

一、成佛身別：此毗盧遮那佛身，如經所說，
有九十七種相及無盡相身，非三十二相、八十種好身。 ^849c22

二、成佛時。別權教中，佛生之後，逾城出家，
菩提樹下成等正覺，以之為時，如毗盧遮那佛即不如是。
又云：如來安立化相，為度三乘眾生，應見如是出家成佛。
如華嚴經中，實法界海即不如是。
法華經云：吾從成佛已來，經無量阿僧祇劫。
此即是迴彼三乘人。
就實而論，此毗盧遮那佛依本法界成大菩提，還依本法界無有時分。
經云：如來不出世，亦無有涅槃。
此為實說。又頂著華冠，本非出家，都無八相之事。
若有人能知如來不出不沒，不成不壞，
即知如來常住在世，常轉法輪，即是毗盧遮那出興於世。
又從兜率天下降神，入母胎，轉法輪，入涅槃，
不出一剎那際，彼天猶未下，母胎猶未出，
此已入涅槃，一切法事總畢。 ^849c26

三、菩提樹別：三乘之中見佛道樹，是木樹，高下稱人間。
如一乘中如來成道所居之樹，即寶樹，高顯殊特。 ^850a4

四、所坐座。別三乘中化身成道，棄榮貴，藉草蓐。
此一乘中本身成道，坐寶蓮華師子之座，
妙寶嚴飾，具眾莊嚴。 ^850a10

五、大眾別。毗盧遮那佛所有大眾圍繞，
皆是普賢、文殊等，及有新發意者，皆是志求佛果法界之眾，
皆智圓多劫一際無前後時之眾。 ^850a16

六、示相別。如權教中，即以兜率天受生、
降神、入胎、八相成道等，或於摩醯首羅天坐華王之寶座，或以三千大千之國土以為報境。
如是施設分量限劑，皆引眾生之化儀，
漸令心廣，未為究竟實相。
如此華嚴法界妙門，約分十佛剎塵蓮華藏剎海，
參映重重明無盡佛國，互相徹入，一一佛剎皆滿十方，
十佛剎塵國土皆無限礙，身土相稱，都無此彼往來之相。
如此盧舍那相海，纖塵匪隔於十方，毛孔詎虧於剎海？
三乘示相，螢光不可以比日月之照，琉璃難以類摩尼之淨，
此乃非由佛爾，只為器劣故然。 ^850a22

七、轉法輪別。化佛轉三乘法輪，毗盧遮那轉一乘法輪。
三乘教說，說龍女剎那成佛是化，返成謗教，不順佛心。
元佛本意，令龍女剎那成佛為本法，法自無時證盡，
時處即為實法，返云是化，此是苦哉！
當復奈何？不期甘露返成毒藥，翻將寶玉喚作泥塵，
以實為虗，將虗為實。
請後達士，莫踵前賢，深可久思，具閑佛意，
依宗傳教，福利人天，使得金玉煥然，各不沉沒。
是故化佛說三乘，即龍女剎那成佛。
雪山肥膩草，喻若牛食者純得醍醐等，
皆為分有未具，全示一一具足因果報相之門，唯此華嚴具足。
是故今言轉法輪別。 ^850a44

八、轉法輪處。別權教中，化佛轉法輪，或言鹿園，
或言給獨孤園等，皆有處所，上下往來。
此經即十處十會，及一切塵中，佛國佛身，
重重重重，重重無盡，無盡無盡，常轉法輪，
不去不來，不出不沒，皆云不離菩提場，而昇一切處。 ^850b18

九、大會莊嚴。別說此經時，天上人中，十會十處，
一時普集十方聖眾、大心眾生。
又十會之眾，各從十方來，隨所來方，皆云有十佛剎微塵眾而來集會，
位位地地，以次十百千增多，為明無盡。
又一一會眾，皆徧法界，重重重重，參光影像。
纖塵之內，亦眾會重重。
一一塵中眾會，皆與法界虗空等。
如是眾會，皆為諸佛菩薩性，徧一切處。
身土眾會，皆徧一切處故。
不似三乘中，化佛眾會，皆有處所限量，
分劑往來，為眾生根小，非佛故然。 ^850b28

十、所授法門，別如權教中。
或從小乘修四諦觀，於中苦集二諦以為世諦，滅道二諦以為真諦。
觀彼苦集真實是苦，深生厭離趣求寂滅，
故苦集本無識滅智亡，以空為證且令苦盡，
然後方為說大乘法，令使迴心修法空觀，行諸六度漸起悲智。
或有大乘菩薩種性者觀行對治，以彼小乘性有慈悲，
樂行諸度不取空證，留惑益生成法空等觀。
或有大乘菩薩種性，一下頓修假真如等觀，
以假真如門加行調伏，經三僧祇劫十地見性方始成佛。
如此華嚴經即不爾，直為上上根人，一下直授法界自體根本法身，
古佛智海迷在無明，頓令以方便三昧而令現之，
全將佛果頓授十住，初心一念一時一際一法界門頓收。
other:: 
## 第五明見佛差別
○第五、明見佛差別 ^850b46

夫佛身性相，一體無差，器有萬端，依根各異。
情存想隔，見絕體齊，身立影生，情留佛異。
佛由情應，以此乖真，心盡情亡，智身自稱。
隨緣無作，動寂俱真，如是相應，名毗盧遮那佛。
略立十門，見佛差別，使留心創信者，返末而還源也。
一、人中見佛，但有三十二相。
二、諸天見佛，但有八十種好。
三、諸龍見佛，或同人所見，或見但為大龍王，餘畜例然。
四、諸仙人見佛，但見仙人。
五、諸餘外道還見佛，與己同類。
六，八部神等見佛，與己為王。
七、小乘人見佛，為大聲聞。
八、緣覺人見佛見，還為緣覺。
九、權教中菩薩見佛，但為三千大千世界之主，福智充徧三千大千世界。
十、一乘教中菩薩見佛，為十佛剎塵蓮華藏世界海，為法界主。 ^850c24

此十種見佛不同，皆由發心之時信樂差別，以信樂力故見佛不同。
是故當知，發心者當發廣大心，信廣大教門，
發廣大願，行廣大行，入廣大智，利益成就無盡眾生，
即得速成菩提，行願福智悉皆圓滿。
若不如是，終非畢竟成大菩提。
other:: 
## 第六明說教時分
○第六、明說教時分 ^851a12

夫創正覺心，道源虗寂，智圓三世，始終俱盡。
會萬象，齊有無，混去來，印今古。
豁達唯神，恬薄應真，情亡智立，想絕悲存。
圓聲遐布，隨根受益，一雨普滋，百卉齊得。
如空谷響，稱擊成音，諸機獲益，任智無心。
略依權實，且立十種，教起前後，時分不同。
一如力士經說，佛初成道，一七日思惟已，即於鹿園說法。
二如大品經說，佛初鹿苑轉四諦法輪，
無量眾生發聲聞心，乃至獨覺心、大菩提心等。
三如法華經說，三七日詣鹿園說法。
四如四分律及薩婆多論，六七日方說法。
五如興起行經及出曜經，七七日方說法。
六如五分律，八七日方說法。
七如大智論，五七日方說法。
八如十二游經，一年不說法。
九依今唐朝藏法師判如來成道定經三七日後方說華嚴經；
十、通玄。今依此華嚴經法界門，總不依如上所說。
如此經以法界本智性，自體用理事，大悲本實為宗，不依情量時分之說。
古今見盡，常轉法輪，無始無終，法本如是。
如上所說，總依根自見時分，並非如來有此不同。
如來本法智體，並無時分可立，但令心信解法界無時，即是如來說法時也。
情亡心盡，任智利人，即是如來成佛轉法輪時也。
若也情存立見，云如來如是時出世，如是時說法者，
並不依佛見，總是自情。
此經乃是無時之時，一切時說。
如法華經云：吾從成佛已來，經無量阿僧祇劫量。
既本無知，欲將何為說法時也？
皆是如來一智用、一圓音、一剎那時，以無時之時為說法時也。
other:: 
## 第七明淨土權實
○第七、明淨土權實 ^851a22

夫以滔滔智海，茫茫莫究其涯；渺渺真源，蕩蕩罕尋其際。
遮那法界，體相括於塵沙；方廣靈門，淨穢互參於無極。
但隨自修業用，見境不同，致使聖說乖違，依根不定。
或權分淨土於他國，指穢境於娑婆；或此處為化儀，示下方為實報。
文殊住居東國，金色世界而來；觀音身處西方，安樂妙土而至。
如是權儀各別，啟蒙的信無依。
今略會諸門，約申十種，以定指南。 ^851b24

一、阿彌陀淨土，此為一分取相。
凡夫未信法空實理，以專憶念，念相不移，
以專誠故，其心分淨，得生淨土，是權未實。 ^851b40

二、無量壽觀經：淨土為一分，未信法空實理眾生樂妙色相者，
令使以其心想想彼色像，想成就故而生佛國，此權非實。 ^851b46

三、維摩經：淨土者，佛以足指按地，加其神力，
蹔現還無，是實報土。
未具陳廣狹，是實未廣。 ^851c4

四、梵網經：淨土雖說一大華王而有千華，
一一華上有百億化佛，教化百億四天下眾生。
然彼千華及彼華王，為三乘菩薩見未廣故，
分示報境未成圓滿，是權未實。 ^851c8

五、摩醯首羅天淨土，如來於彼坐寶蓮華座，
成等正覺，以為實報。
此閻浮提摩竭提國菩提場中成正覺者，是化此為三乘中權教菩薩。
染淨未亡者，說言此閻浮提及六天等，
是欲界有漏，彼上界摩醯首羅天是無漏，
故心存染淨，彼此未亡。
此為權教，未為實說。 ^851c16

六、涅槃經所指淨土云：如來有實報淨土在西方，
過三十二恒河沙佛土外者，為三乘權教一分染淨未亡者。
言此三千大千世界總是穢土，權推如來報境淨土在西方，
此權非實。 ^851c28

七、法華經三變淨土，此為三乘權教菩薩染淨未亡者。
言移諸人天置於他土，是權非實。 ^851c36

八、靈山會所指淨土。
此引三乘中權教菩薩染淨未亡者，令知此土即穢恒淨。
諸眾信可，未能自見，是實非權，信而未見。 ^851c40

九、唯心淨土。自證自心，當體無心；性唯真智，是實淨土。
是故維摩經云：隨其心淨，即佛土淨；欲得淨土，當淨其心。 ^851c46

十、毗盧遮那所居淨土，即居十佛剎塵蓮華佛國土，
淨穢總含，無穢無淨，無有上下、彼此、自他之相，
一一佛土皆充法界，無相障隔。
略言十佛剎塵國土，為知無盡佛國不出一塵，
為無大小故，不立限量故，以法為界，不限邊際，
相海純雜，色像重重，此為實報，非是權收。
other:: 
## 第八明攝化境界
○第八、明攝化境界 ^852a4

夫佛境無邊，順機各異，隨情廣狹，見有差殊。
非是如來分其量數，情微即境狹，量廣即境寬。
若也智契真源，佛境彌綸法界，或見閻浮為化境，
或見四洲以濟生，或見形滿大千，或見報身十海。
如是種種，設教不同，發蒙始學，憑准何依？
略示五門，識其權實，使得捨條從本，速證菩提。 ^852a16

一人中見佛境界，但見化一閻浮提眾生。 ^852a28

二、諸天見佛但應自見境，如帝釋即是二地菩薩位，乃至漸昇至梵天王是十地菩薩位也。
或以暫時佛神通力成就眾生，令人天中凡夫及二乘并小菩薩總得見佛報土境界，
即如維摩經佛以足指按地所現淨土是也。
或時以佛神力令人天總得相見，即如大集經中所說，
寶坊之上處，欲界上、色界下，大集人天之眾總在其中。 ^852a30

三、二乘中羅漢見佛攝化境界，如大羅漢以天眼力得見佛攝化三千大千境界，
即如阿那律云：我以天眼見釋迦牟尼佛土三千大千世界，
如觀掌中菴摩勒果。
如小羅漢即不定，或見佛攝化一閻浮提，
此即以久伏忍力能斷結使，未有定力，亦未有神力通變等事。 ^852a44

四、權教菩薩見佛攝化境界，初地百佛，
二地千佛，三地萬佛，以此漸增，如三乘大乘教說。 ^852b8

五、實教菩薩見佛攝化境界。
初地菩薩即見多百佛，即是無盡之百，不是一百之百。
二地菩薩即見多千佛等，即是無盡之千。
三地菩薩即云多千萬等。
以實之說，諸地菩薩皆悉齊見，如帝網等三賢菩薩亦然。
非但十佛剎塵蓮華藏為其報境，法界虗空總皆平等，
為十住初心初見道時，即已無大小見故，即總見佛化境皆如法界。
初地見多百佛境，即明滿義，非如三乘單百。
此多百者，即齊無盡之數故。
other:: 
## 第九明因果延促
○第九、明因果延促 ^852b12

夫法界圓寂，無始無終。
理智虗空，非因非果。
但為有情存量，假寄其名。
情亡量絕，何名能立？
名不自施，本由量起。
量亡情盡，名亦自真。
今以無名之真名，談無果之真果。
以無說之真說，談無因之真因。
啟蒙之士，不可以滯其名。
始學之流，不可以廢其說。
滯名則名立，廢說則言亡。
當可任性隨緣，起為法起。
若無緣者，滅唯法滅。
有此法者，性不自知。
今談因果延促，如空中鳥跡，如石女之子。
但為眾生，情有愚智。
隨心照惑，遲速不同。
劈竹登梯，稱機各別。
因慈之類，延促不同。
非謂日月，與作時分。
教不自施，因機故起。
教隨根應，有根教生。
今以依根，約立十門。
一、小乘善來得阿羅漢果。
二、小乘一生得阿羅漢果。
三、小乘三生得阿羅漢果。
四、小乘六十劫得阿羅漢果。
五、緣覺四生得緣覺果。
六、緣覺遲經百劫得緣覺果。
七、依權教，菩薩成佛定經三僧祇劫得成佛。
八、依法華經實教，會三歸一，令龍女一剎那成佛，破彼三乘經於多劫方始成佛。
九、華嚴經說兜率天子三生得十地果。
十、善財童子一生成佛。 ^852b30

如上所說，皆是三乘及一乘聖教，依根約器所說。
如龍女破三乘之定劫，成剎那之實門。
涅槃經屠兒廣額，授賢劫中成佛之記，破闡提之無性。
兜率天子，明一乘教殊勝之力，聞之生信，
為不修故，設入地獄，亦能成種，蒙光觸身，
來生兜率天上，登十地位。
舉此一事，意合信此諸佛所乘，以難信故，
信即必定成種，為信解內薰，必至成佛。
如善財童子，一生成佛者，明於十住初心，
一剎那際，情亡想盡，三世一念，更無所生，名為一生。
不取存情立劫時分之生，如是無生，便成佛果，
如本生故，名為一生。
還同龍女，一剎那際，情盡時亡，名之為佛。
other:: 
## 第十明會教始終
○第十、明會教始終 ^852c26

夫慧日世尊，稱法界而徧照；智周萬有，與凡聖而同真。
理事互融，體用相入。
即四十品之勝典，終始交羅；百萬頌之妙言，前後參映。
十處十會，如帝網之重重；十剎十身，若鏡像之相入。
舉一門，眾門俱發；談一品，諸品齊麾。
道樹始成，九天同屆；普光一集，十處咸登。
今古無差，舊新一念。
不離一位，便分五位之門；一行之中，乃建塵沙行海。
法界體上，安立訓俗之詮；果德性齊，施設引生之教。
文殊以贊明法體，普賢為成備行修。
二人悲智參光，使得雲滋寶澤；法界品內，復令善財重修。
倣此一部之經，一一行其行相；菩薩接生之軌，各各次第分明。
今分十法，以約紀綱。 ^852c48

一、明毗盧遮那始成正覺，即世主妙嚴一品經是。
言始成正覺者，以自身心證盡三世古今等法，
在一念中無久近相，於一念中而亦不壞眾生三世久近劫智，
及種種眾生差別知見智。
如是上下前後四十品經，總於始成正覺時，
一剎那際以法界海智印三昧門，一時頓印身色言音說諸佛法，
及一切塵中諸國剎海普宣流布，及入涅槃不移一時一際一性，
前佛後佛總在一時，隨諸眾生現差別法，
古今相徹名之為始，契法如是名之為成，
依法如是非心造作名之為正，智達斯理名之為覺。
於一念之內現三世事者，為眾生故，非於本法而有三世。 ^853a24

二、明示果勸修。即如來現相品、普賢三昧品、
世界成就品、華藏世界品、毗盧遮那品，如是五品經是也。
於現相品，如來口中眾齒之間放光，以光中音聲十方告眾，
使令咸集。普賢菩薩為佛長子，治佛家法，
入佛三昧，舉佛果德，令眾敬愛，起信樂修。 ^853a48

三、明信心成備，即第二會中如來名號品、
四聖諦品、光明覺品、菩薩問明品、淨行品、賢首品。
此六品經於普光明殿中說，以普光明殿是佛智用果滿報居之本宅。
還從中說信位法門，為明說果成信。
既信果德，從茲已後至十地、十一地佛華品已來，
方明入道進修五位成滿，從因至果不隔時故，皆以根本不動智等十箇佛以為所信之門。 ^853b10

四、明入真實證。從第三會昇須彌山頂上，
於如來兩足指端放光明，於中說六品經是：
一、昇須彌山頂品；二、須彌頂上偈讚品；
三、十住品；四、梵行品；五、初發心功德品；
六、明法品。此六品經明創證法門，住佛所住生在佛家，
同佛智性功德解行理智，如佛初發心時便成正覺。
昇須彌山頂者，明從前信心今昇十住法王山頂，
至法之際智照無礙，如上高山至相盡處故。
從茲已去任法無功始終俱佛，不從八地方具無功。
瓔珞經云：三賢菩薩法流水中任運至佛。
初水後水一性水者，因佛果佛一性佛故，
於其中間無初中後，不隔念故、依本法故，
無念可隔因果便終，一念相應一念佛故，
不論相好及與神通，相好神通從此正覺中得，若證正覺即不著諸相。 ^853b24

五、發行修行。從第四會昇夜摩天上，於如來兩足趺上放光，
說四品經：一、昇夜摩天宮品；二、夜摩天宮偈讚品；
三、十行品；四、十無盡藏品。
此位從如來兩足上放光，及昇夜摩天上說者，
為明從須彌山頂至相盡際，證佛智身至夜摩天下，
依法空本智起普賢萬行，以處表法令易解故，如彼諸天離地際故。
此天依空而住，為明十行依本智法空而行故。 ^853c4

六、明理事相入。從第五會昇兜率天宮，
於如來膝上放光，說十迴向。
迴向者，令諸事法皆入理故。
以十行事法入前十住中，理事無礙，故名迴向。
前十住即是文殊法身本智，後十行即是普賢萬行，
明二人體用相徹，名為迴向。
膝上放光者，明理事卷舒自在，猶如人膝屈伸迴旋皆由於膝。 ^853c20

七、明蘊修成德。從第六會昇他化自在天宮，
如來眉間放光明，此光與初會中如來眉間所放光明，
終而復始至本處故，說十地一品經是也。
何故無昇他化天宮品、無偈讚品？
為明十地果終，住法本宮恒徧一切，功終行極更無昇進，
十地智滿無進修故，常對諸佛現在前故，為非新來無稱歎故。
此十地門但於十住、十行、十迴向中，蘊積功成使令淳熟，
更無所住任運而成，自令具足一切諸法。 ^853c32

八、隨緣無礙。於第七會第三禪天，集八禪眾，
說一生補處菩薩入佛華三昧定，說十一地等覺位中行普賢行，
徧明入俗，徧周法界，名為等覺位中普賢行也。
言佛華三昧者，佛者，覺也。
明十地成佛已終，次十一地覺行滿也。 ^853c48

九、明因果位終。從十定品、十通品、十忍品、
阿僧祇品、壽量品、諸菩薩住處品、不思議法品、
如來十身相海品、如來隨好光明功德品、
普賢行品、如來出現品、離世間品，已上十二品經是也。
何以然者？為十定品至離世間品，總該五位，
十地佛位及普賢萬行始終，因果門前後徹故。 ^854a10

十、明令凡實證。從第八會在祇園之中，
如來入師子頻伸三昧門，還舉法界果德現諸世間，令生信樂達佛實相。
五百聲聞、目連、鶖子示同不聞，寄同二乘有信不信。
會中六千比丘明是凡夫，於文殊師利所頓明十耳十眼。
乃至第九會覺城東一萬龍眾、五百優婆塞、
五百優婆夷、五百童子、五百童女，並是凡夫同證佛位。
無量諸龍得生人趣，一萬諸龍發菩提心，覺城五眾俱登佛果。
五百者表五位，六千者表六位，一萬龍者表萬行之門，無有一事浪施設故。
過去諸佛大塔廟處為其會者，明古佛今佛道跡不殊，還同如來會內。
如是法界佛果法門，諸有信解及初發心證入之者，
猶如師子王之子初生之時，雖則未能如其師子王力勢自在，
然師子相全體無異，一切諸獸皆當畏之。
如於此華嚴經佛果法門初證入者亦復如是，
能信自己身心性相全體佛果，自體恒真本無修造，
以此真門成備進修差別萬行一真果德，
雖未能堪力用如佛，是則名為種佛種子，
是則名為生在佛家為佛真子，便即超彼三乘，見一切三乘人天外道智所不及。
大方廣佛華嚴經合論簡要卷之二
 ^854a22
