
other:: 大佛頂如來密因修證了義諸菩薩萬行首楞嚴經卷第九文句
other:: 唐天竺沙門般剌密諦　譯經
author:: 明菩薩沙彌古吳智旭　文句
commentary:: 
二、色界三：初、總出其因；二、別明其相；三、總結其名。 ^357a16

今初。
orig::  ^357a18

阿難！世間一切所修心人，不假禪那無有智慧，
但能執身不行婬欲，若行若坐想念俱無。
commentary::  ^357a20

此總明四禪之因也。
以其能伏下地思惑，亦名修心。
以其不修出世妙定，故云不假禪那。
以其不修出世妙慧，故云無有智慧。
以其不修出世妙戒，但修世間事戒事禪，
故云但能執身，不行婬欲，若行若坐，想念俱無也。
夫不行婬欲，則身恒清淨，十善事戒成就。
想念俱無，則心亦清淨，十支功德發生。
而不名出世妙戒妙定者，以是舊醫之法，
凡夫外道所能建立，非是如來所結波羅提木叉故也。
客戒客定客慧，台宗辨之頗詳，人都忽而不察，亦可慨矣。 ^357a24

二、別明其相，即為四：初、明初禪〔至〕四、明四禪。 ^357a42

今初。
orig::  ^357b2

愛染不生無留欲界，是人應念身為梵侶，如是一類名梵眾天。
欲習既除離欲心現，於諸律儀愛樂隨順，
是人應時能行梵德，如是一類名梵輔天。
身心妙圓威儀不缺，清淨禁戒加以明悟，
是人應時能統梵眾為大梵王，如是一類名大梵天。
阿難！此三勝流一切苦惱所不能逼，雖非正修真三摩地，
清淨心中諸漏不動，名為初禪。
commentary::  ^357b4

清淨離欲，故名為梵。
梵眾，即是梵民。律儀，亦指世間微細禁戒，非必是佛戒也。
梵輔，即是梵臣。心既離欲，身順律儀，故曰身心妙圓。
此妙圓字，特就彼天言之。
遠離欲界一切麤濁，名之為妙。
較前二天功德滿足，名之為圓。
加以明悟者，即是修於四無量心成就，故得為梵王也。
言勝流者，展轉勝下地故。
下皆倣此。一切苦惱，即指欲界八苦。
諸漏二字，亦指欲界思惑也。
禪者，梵語具云禪那，此翻靜慮。
靜則不同欲界之散動，慮則不同四空之昏昧，故亦名等持也。
初禪於九地中，名離生喜樂地，謂離欲界雜惡趣生，得清淨樂。
律中喻以巧浴潤漬也。
吳興曰：初禪修五法，離五益，成五支，具八觸、十功德相。
五法者，欲、念、精進、慧、一心。
五益者，貪欲、瞋恚、睡眠、掉、悔、疑。
五支者，覺、觀、喜、樂、一心。
八觸者，動、癢、涼、煖、輕、重、澀、滑。
復有八觸，掉、猗、冷、熱、浮、沉、堅、軟。
此八雖與前觸太同，若約分別，不無小異。
合而言之，名十六觸。
十功德者，一、定，二、空，三、明淨，四、喜悅，五、
樂，六、善心，七、知見明了，八、無累解脫，九、
境界現前，十、心調柔軟。
梵眾天壽二十小劫，身半由旬。
梵輔天壽四十小劫，身一由旬。
大梵天壽六十小劫，身一由旬半。
貌如童子，身白銀色，衣黃金衣，禪悅為食。
又起世因本經云：色界天不著衣服，如著不異。
頭雖無髻，如著天冠。
無男女相，形惟一種。
法苑珠林云：大梵天無別住處，但於梵輔有層臺，高顯嚴博。
大梵天王獨於上住，以別羣下。
於此三天之中，梵眾是庶民，梵輔是臣，大梵是君。
唯此初禪，有其君臣民庶之別。
自此以上，悉皆無也。
今按後文四禪四位天王，及華嚴經亦有二禪三禪天王等，
則知此說亦未盡然矣。
劫盡火災，得至此天，由其內有覺觀火故。 ^357b18

二，明二禪。
orig::  ^357c28

阿難！其次梵天，統攝梵人，圓滿梵行，澄心不動，
寂湛生光，如是一類名少光天。
光光相然，照耀無盡，映十方界，徧成瑠璃，如是一類名無量光天。
吸持圓光，成就教體，發化清淨，應用無盡，如是一類名光音天。
阿難！此三勝流，一切憂懸所不能逼，雖非正修真三摩地，
清淨心中麤漏已伏，名為二禪。
commentary::  ^357c30

圓滿梵行，牒前梵王而言之也。
澄心不動，謂并離其覺觀二支，成就內清喜樂一心四支功德也。
映十方界，且指中千世界為十方也。
光為教體，喻如人世以音為教，故名光音，非謂光實有聲也。
初禪有覺有觀，故有憂懸，亦名麤漏。
今覺觀俱離，則憂懸不逼，而麤漏已伏，
名定生喜樂地，謂有定水潤澤其心，律中喻以山頂之泉也。
八觸十功德，亦同初禪，但從內淨俱發為異。
少光壽二大劫，身二由旬；無量光壽四大劫，
身四由旬；光音壽八大劫，身八由旬。
火災不到，水災得至，由其內心有喜水故。 ^357c42

三，明三禪。
orig::  ^358a14

阿難！如是天人圓光成音，〔今更〕披〔去光〕
音〔教迹〕露〔出〕妙〔定〕發，成精〔純之〕行，通〔於〕
寂滅〔之〕樂，如是一類名少淨天。
淨空現前，引發〔猶言拓充〕無際，身心輕安，
成〔就〕寂滅〔之〕樂，如是一類唯無量淨天。
世界身心一切圓淨，淨德成就〔殊〕勝〔歸〕
託〔之境〕現前，歸〔於〕寂滅〔之〕樂，如是一類名徧淨天。
阿難！此三勝流具大隨順，身心安隱得無量樂，
雖非正得真三摩地，安隱心中歡喜畢具，名為三禪。
commentary::  ^358a16

此第三禪，具有五支功德：一、捨，二、念，三、
慧，四、樂，五、一心。蓋離前喜動而生淨樂，
此樂并境乃出乎淨性，恬澹寂靜，故名寂滅樂耳，非是無漏寂滅樂也。
出其永離喜動，名為安隱心中；出其得無量樂，仍名歡喜畢具。
此離喜妙樂地，世間之樂更無過者。
律中喻以蓮華出地而未出水，根莖華葉無不潤漬也。
少淨天壽十六大劫，身長十六由旬；無量淨壽三十二大劫，
身三十二由旬；徧淨壽六十四大劫，身六十四由旬。
水火二災不到，風災得至，由其未離出入息故。 ^358a30

四、明四禪，又二：初、明凡夫四天；二、明不還五天。 ^358a48

今初。
orig::  ^358b2

阿難！復次，天人不逼身心，苦因已盡，〔了知〕
樂非常住，久必壞生，〔故於〕苦樂二心俱時頓捨，
麤重相滅，淨福性生，如是一類名福生天。
捨心圓融，勝解清淨，福無遮中得妙隨順，
窮未來際，如是一類名福愛天。
阿難！從是〔福愛〕天中有二岐路：若於先心無量淨光
〔之中〕，福德圓明，修證而住，如是一類名廣果天。
若於先心雙厭苦樂，精研捨心，相續不斷，
圓窮捨道，身心俱滅，心慮#CB01926;凝，
經五百劫，是人既以〔厭捨苦樂之〕生滅為因，
〔決定〕不能發明〔本〕不生滅〔之〕性，〔故生天時，
彼經〕初半劫〔想心方〕滅，〔到〕後半劫生，如是一類名無想天。
阿難！此四勝流，一切世間諸苦樂境所不能動，
雖非無為真不動地，有所得心功用純熟，名為四禪。
commentary::  ^358b4

苦因已盡，結上三禪之德。
久必壞生，顯彼三禪之過。
苦樂二心以下，方顯四禪正行。
此禪具有四支功德：一不苦不樂，二捨，
三淨，四一心也。窮未來際者，言其福性益增，
壽倍初天而已，非真盡未來際也。
福德圓明，修證而住者，謂以四無量心，
熏禪福德，離下地染也。
廣果者，廣大福德所感之果也。
無想天者，於四百九十九劫之中，六想不行，
如水夾魚，如石壓草也。
此名捨念清淨地。
律中喻以沐浴，被新淨衣，又如密屋中燈。
他經福生，或名無雲。
言無雲者，下雖空居，猶依雲住。
此天果報虗妙，并雲相而亦無也。
福生壽一百二十五大劫，身一百二十五由旬。
福愛壽二百五十大劫，身二百五十由旬。
廣果、無想，皆壽五百大劫，身五百由旬。
火水風災，皆不能到。
法苑珠林云：無想天亦無別所，但與廣果同皆一處。
以是外道所居，故分二種別名。 ^358b28

二、明不還五天。
orig::  ^358c10

阿難！此中復有五不還天，於下界中九品習氣俱時滅盡，
苦樂雙亡下無卜居，故於捨心眾同分中安立居處。
阿難！苦樂兩滅鬬心不交，如是一類名無煩天；
機括獨行研交無地，如是一類名無熱天；
十方世界妙見圓澄，更無塵象一切沉垢，
如是一類名善見天；精見現前陶鑄無礙，
如是一類名善現天；究竟羣幾窮色性性入無邊際，如是一類名色究竟天。
阿難！此不還天，彼諸四禪四位天王，獨有欽聞不能知見，
如今世間曠野深山聖道場地，皆阿羅漢所住持故，世間麤人所不能見。
commentary::  ^358c12

梵語阿那含，此云不還。
此之五天，皆三果聖人寄居處也。
下界，指欲界。習氣，指思惑。
九品習氣俱滅，此於欲界無續生業，不可卜居也。
苦樂雙亡，則於初二三禪無續生業，不可卜居也。
捨心眾同分者，即指第四禪天，通名捨念清淨地故。
由其上界思惑未盡，所以須向此中安立居處也。
鬬心，即雙捨苦樂之心。
機括，即苦樂兩忘之。
盛熱名煩，微煩名熱。
十方世界，統指大千國土言之。
塵象沉垢，指四禪中定慧之障。
陶鑄無礙，言其定慧精明，融鍊自在也。
究竟者，研窮之義。
幾者，動之微。研窮多念，至於一念，故曰究竟羣幾。
窮色性性者，窮亦究竟之義。
心既熏多至少，色亦窮麤至微。
窮彼色性之性，隣於空無邊際，此為色界最頂，故名色究竟天。
幽溪曰：初無煩天，即雜修下品。
謂行人先入四禪定已，於此定中，先起多念無漏心相續現前，
次起多念有漏心相續現前，又起多念無漏心相續現前，
如是漸漸滅至二念無漏、二念有漏、二念無漏時，名雜修加行成滿。
次起一念無漏、一念有漏、一念無漏，至此名為根本成滿。
由此有漏、無漏間雜修故，名為雜修，亦名夾熏禪。
以用無漏夾熏有漏，色定轉明，果報轉勝，
由此資故業故，從廣果沒，便生無煩天也。
稍離定障，名為無煩，煩即是障，障即苦樂兩鬪也。
次無熱天，即雜修中品有六心，用前下品三心為加行，
更引三心一念無漏、有漏、無漏為根本，
資其故業，從廣果沒，能超無煩，生於無熱天。
蓋前鬬心雖不交於苦樂，猶有不交者在，
今則機括獨行，研交者無地，則其熱亦無。
三善見，即雜修上品有九心，用前六心為加行，
更起三心為根本，資其故業，從廣果沒，生善見天。
無漏功著，定慧障亡，故能十方世界妙見圓澄，名善見天。
葢前天雖無熱，猶有機栝獨行者在，不得稱為善見，
今則獨行機括亦無，十方世界惟一妙見也。
四善現，即雜修上勝品有十二心，用前九心為加行，
更引三心為根本，資於故業，超三生四。
蓋前雖善見，未能轉變自在，今既無塵象沉垢，
猶如陶師著少泥於輪上，一撥便轉，大小器具隨行施設，
無所不可，能超十四變化自在，故名善現。
五色究竟，即雜修上極品有十五心，用前十二心為加行，
更引三心為根本，資於故業，能超四天，生色空竟。
無煩壽一千大劫，身一千由旬。
無熱壽二千大劫，身二千由旬。
善見壽四千大劫，身四千由旬。
善現壽八千大劫，身八千由旬。
色究竟天壽一萬六千大劫，身一萬六千由旬。
結中云四位天王不能知見者，由其凡聖異途故也。
然據起世等經，則五不還天倍倍居上。
若據此經文意，似與四禪同在一處，而凡聖自殊途耳。
恐亦如方便之與同居，具有橫竪二論，不可偏執一途也。
詳之。問曰：彼之天王既是菩薩，云何不能知見三果境耶？
答曰：惟其菩薩示現，所以迹同諸天，相與欽聞五不還天，生其出世善根也。 ^358c32

三、總結其名。
orig::  ^359b34

阿難！是十八天獨行無交，未盡形累，自此已還名為色界。
commentary::  ^359b36

獨行無交，言其無有情欲，異欲界也。
未盡形累，言其尚有色質，異四空也。
故總名為色界。 ^359b40

三、無色界五：初、簡去迴心不入。
二、別明四空天相。
三、更判凡聖二類。
四、總辨王民不同。
五、結成無色名自。 ^359b42

今初。
orig::  ^359b48

復次，阿難！從是有頂色邊際中，其間復有二種岐路，
若於捨心發明智慧，慧光圓通便出塵界，
成阿羅漢入菩薩乘，如是一類名為迴心大阿羅漢。
commentary::  ^359c2

此先明色究竟中，一類利根之人慧性增上者，不入四空處也。
并下一類鈍根入四空者，共名二種岐路。 ^359c8

二、別明四空天相。
orig::  ^359c12

若在捨心，捨厭成就，覺身為礙，銷礙入空，
如是一類，名為空處。
諸礙既銷，無礙〔之〕無〔亦〕滅，其中唯留阿賴耶識，
全於末那〔及〕半分微細〔意識〕，如是一類，名為識處。
空色既亡，識心都滅，十方寂然，逈無攸往，
如是一類，名無所有處。
識性不動，以滅窮研，於無盡中，發宣盡性，
如存不存，若盡非盡，如是一類，名為非想非非想處。
commentary::  ^359c14

若在捨心句，總指捨念清淨眾同分地言之，
雖似獨說鈍根那含，其實兼攝廣果無想凡夫外道。
故長水曰：捨心有二：一者若於有頂用無漏道斷惑入空，
即樂定那舍也；二者若於廣果用有漏道伏惑入空，即凡夫外道也。
斯言得之。阿賴耶識，此云藏識，具有能藏、
所藏、執藏義，故名阿賴耶，即第八識。
末那，此翻染汙，即第七識。
此第七識，無始以來妄執第八識之見分為內自我，
今言全於末那，正顯俱生我執全在，分毫不曾伏斷也。
半分微細者，指第六識無復外塵可緣，
獨有內緣之半分猶在，其相微細，不但非色，
亦且非空，故以此為識處也。
識心都滅，則併其第六識之內緣者亦伏，故名無所有處。
第八識性從來不動，不可斷滅，今以妄滅之心強加窮研，
於此無盡性中虗妄發宣盡性，故使第八識性如存而不存，
以其不可見故；第七識我之心若盡而非盡，
以其執此生死妄想誤為真實，未斷非非想處愛故。
此則但離下地粗想，故名非想；不達妄想無性，
不入泥洹真無想道，故名非非想也。
空處壽二萬大劫，識處壽四萬大劫，無所有處壽六萬大劫，
非非想處壽八萬大劫。 ^359c28

三、更判凡聖二類。
orig::  ^360a18

此等窮空，不盡空相。
〔若〕從不還天聖道窮者，如是一類，名不迴心鈍阿羅漢。
若從無想諸外道天，窮空不歸，迷漏無聞，便入輪轉。
commentary::  ^360a22

此等窮空，言既以空而滅色，復以識而滅空，
又以無所有而滅識，又以非想非非想而滅無所有，則於空境可謂竭盡心力矣。
然空理不居色外，今既離色求空，豈盡空理？
此鈍根那含與凡夫外道所以同歸迷悶也。
但此中若從不還天聖道窮者，直待非非想處八萬大劫壽滿，
方出三界，生方便有餘穢土，名不迴心鈍阿羅漢。
若從無想諸外道天及廣果凡夫來者，
則一味求空，不知迴頭觀察真空道理，名為窮空不歸。
此乃迷有漏天作涅槃想，既不聞出世真正法門，
則報盡還墮，隨其夙業，依舊輪轉於七趣矣。 ^360a28

四、總辨王民不同。
orig::  ^360a48

阿難！是諸天上各各人天則是凡夫，業果酬答答盡入輪。
彼之天王即是菩薩，遊三摩提漸次增進，迴向聖倫所修行路。
commentary::  ^360b2

此文宜在下科之後，乃是通結三界之文，
今既錯簡在此，別作一科釋之。
是諸天上者，總指欲界六天，色界十三，
及無色四，惟除五不還天，非此所指，以非凡夫酬業處故。
言菩薩所修行路者，如華嚴經三地多作帝釋天王，
四地多作夜摩天王，乃至八地多作小千世界梵王，
九地多作中千世界梵王，十地多作大千世界大梵天王等是也。
孤山曰：遊三摩提者，以菩薩善入出住百千三昧，
故住此定而為天王，九次第定而為天王。
九次第定名善入，師子奮迅名善出，超越三昧名善住，
一一皆能深達實相，號首楞嚴。 ^360b8

五，結成無色名目。
orig::  ^360b28

阿難！是四空天身心滅盡定性現前，無業果色從此逮終，名無色界。
commentary::  ^360b30

色蘊銷亡，名身滅盡。
四蘊精微，名心滅盡。
定性現前者，仍有定果色也。
無業果色者，凡外肉天二眼所不能見，所以名為無色界也。
從此逮終者，言此外更無別天。
當知三界虗妄之相，終於此矣。
初別示諸天竟。 ^360b34

二、總結虗妄。
orig::  ^360b42

此皆不了妙覺明心積妄發生，妄有三界中間，
妄隨七趣沉溺，補特伽羅各從其類。
commentary::  ^360b44

補特伽羅，此翻有情，亦翻數取趣。
謂諸有情，起惑造業，隨趣受生，於三界中，數數有所取著也。 ^360b48

七，示修羅趣。
orig::  ^360c2

復次，阿難！是三界中復有四種阿修羅類。
若於鬼道以護法力乘通入空，此阿修羅從卵而生，鬼趣所攝。
若於天中降德貶墜，其所卜居鄰於日月，
此阿修羅從胎而出，人趣所攝。
有修羅王執持世界力洞無畏，能與梵王及天帝釋四天爭權，
此阿修羅因變化有，天趣所攝。
阿難！別有一分下劣修羅，生大海心沉水穴口，
旦遊虗空暮歸水宿，此阿修羅因濕氣有，畜生趣攝。
commentary::  ^360c6

阿修羅，具如前釋。
鬼道護法力者，是其先因，此由善力而升者也。
天中降德，亦是先因，此由業力而墮者也。
執持世界者，亦能驅役鬼神，禍福人間，
但其權不及天，故每怒而爭之。
本與帝釋爭權，而四王常為帝釋先鋒，
或時帝釋不勝，亦求梵王等助力也。
此即修羅中王，其居皆在須彌山下大海之中，
彼下劣修羅，則其所統之人民耳。
孤山曰：若依七趣優劣，則修羅在人趣下，
今為攝屬不定，故在其後。
幽溪曰：六道攝屬，各有定處，惟修羅攝屬四趣者，
不特顯果報之有四種，將是每一種下，
亦雜具四因，惟觀何因為多，以墮其趣。
如中品十惡為鬼道因，下品十惡為畜道因，
中品十惡為人道因，上品十善為天道因。
若善惡業鈍，則隨受鬼畜人天之報。
其或倐焉為善，倐又為惡；倐焉而下，倐又為上。
或善惡交戰於一生，或上下交攻於一念。
況復心懷猜忌，事欲勝他，故令垂終受報，強者先牽。
或為鬼道而卵生，乃至或為畜道而濕生。
然雖為鬼道，又能乘通入空；雖為畜道，
又能旦遊虗空，非兼人天福乎？
至於人天二趣攝者，雖居鄰日月，力洞無畏，
仍有苦具日夜三時，非兼鬼畜罪乎？
故諸天與修羅戰時，每以人間善惡多少而卜勝負。
善多則天勝，不善多則修羅勝。
一日方相戰，而天帝乍勝乍負者再。
正緣世有一人，欲為善而怱有惡念間之，欲為惡而又有善念間之。
由其持疑未決，故令天帝若此。
每見今之為行者，是非美惡，雜糅神襟，
猜忌之念容存，好勝之心不免，亦當以是而為戒也。
二、別示七趣竟。 ^360c22

三、結示勸修二：初、結示迷妄；二、舉悟勸修。 ^361a26

初中二：初、結成妄果本空；二、重示妄因顛倒。 ^361a28

今初。
orig::  ^361a30

阿難，如是地獄、餓鬼、畜生、人及神仙、天洎修羅，
精研七趣，皆是昏沉諸有為相，妄想受生，
妄想隨業，於妙圓明無作本心，皆如空華，
元無所着，但一虗妄，更無根緒。
commentary::  ^361a32

精研者，微細推窮也。
昏沉是惑，有為是業，受生隨業，是其果報。
所謂惑業苦三，如惡叉聚也。
苦即法身，故名為妙。
惑即般若，故曰圓明。
業即解脫，故名無作。
是知妙圓明無作本心，猶如大空。
惑業苦三，均為華相。
故曰但一虗妄，更無根緒也。
既稱元無所著，則知虗妄七趣，元不礙於佛體真實。
既稱更無根緒，則知此道非本來有矣。 ^361a40

二、重示妄因顛倒。
orig::  ^361b4

阿難！此等眾生不識本心，受此輪迴經無量劫不得真淨，
皆由隨順殺、盜、婬故。
反此三種，又則出生無殺、盜、婬，有名鬼倫、
無名天趣，有無相傾起輪迴性。
commentary::  ^361b8

出生無殺盜婬，正指舊醫十善戒法，及欣厭事禪而言之也。
有名鬼倫者，現在即是三惡趣因，將來決招三惡趣果也。
無名天趣者，現在即是三善趣因，將來決招三善趣果也。
對有說無，對無成有，不達出世妙戒妙定妙慧，則終於輪迴而已。
所謂一翳 " resp=有目，空華亂墜者，非耶。
是知空本無華，雖不須掃，目中有翳，還賴金錍矣。 ^361b14

二、舉悟勸修二：初、正舉悟境；二、結勸真修。 ^361b26

今初。
orig::  ^361b28

若得妙發三摩提者，則妙常寂，有無二無，
無二亦滅，尚無不殺、不盜、不婬，云何更隨殺、
盜、婬事？
commentary::  ^361b30

妙發三摩提，言出世妙戒依於首楞嚴王三昧而開發也。
妙戒若發，則波羅提木叉戒即無漏戒故常，
即是禪戒故寂，猶向所云婬機身心俱斷，斷性亦無等也。
有無二無故，不墮凡夫地；無二亦滅故，不墮二乘地。
斯則并其不殺、不盜、不婬之相尚不可得，
云何更有殺、盜、婬事耶？
得此一語，方知無相妙戒不是破戒，倘有殺、
盜、婬事，仍是鬼倫而已。
無慚之輩，其可籍口乎哉？ ^361b34

二，結勸真修。
orig::  ^361b48

阿難，不斷三業，各各有私，因各各私，眾私同分，
非無定處，自妄發生，生妄無因，無可尋究。
汝勗修行，欲得菩提，要除三惑。
不盡三惑，縱得神通，皆是世間有為功用，
習氣不滅，落於魔道。
雖欲除妄，倍加虗偽，如來說為可哀憐者。
汝妄自造，非菩提咎。
作是說者，名為正說；若他說者，即魔王說。
commentary::  ^361c2

各各有私，即別業也。
眾私同分，即彼相似別業所同感之依界也。
從此便有七趣定處，此諸別業及諸定處，
總是自妄發生，而生妄更無別因，是故無可尋究，
但須除其心中三惑，則因窮業盡，譬如翳除則華自滅，華滅則空自呈矣。
三惑者，即婬心、殺心、偷心也。
由惑起業，故必斷惑，方除妄根耳。
大章第五廣示七趣竟。 ^361c14

六、借無聞比丘為語端，而備明五陰魔境，
意顯若無中道妙慧，并失中道妙戒也。
由無相似中道慧，所以或墮魔境而破戒，
或墮外道而破見，破戒、破見總是違犯波羅提木叉。
由無分證中道慧，所以或成聲聞，或成緣覺，
而破菩提心戒，故云無慧并無戒。
文分為二：初、正明禪境；二、更斷餘疑。 ^361c28

初中三：初、結前生後；二、時眾佇誨；三、總別開示。 ^361c38

今初。
orig::  ^361c40

即時如來將罷法座，於獅子牀攬七寶几，
迴紫金山，再來凭猗，普告大眾及阿難言：
汝等有學、緣覺、聲聞，今日迴心趣大菩提無上妙覺。
我今已說真修行法，汝猶未識修奢摩他、
毗婆舍那微細魔事，〔誠恐〕魔境現前，汝不能識，
洗心非正，落於邪見。
或汝陰魔，或復天魔，或著鬼神，或遭魑魅，
心中不明，認賊為子。
又復於中得少為足，如第四禪無聞比丘，
〔初因不達法相〕妄言證聖，〔乃至〕天報已畢，
衰相現前，〔不知自未證果，反起〕謗，〔心以為我今是〕
阿羅漢，〔仍復〕身遭後有，〔佛是妄語，由此謗心〕墮阿鼻獄。
汝應諦聽，吾今為汝子細分別。
commentary::  ^361c42

此禪那中所現魔境，非一切智莫能辨識。
故今迴紫金身，無問自說，乃是最後深慈也。
洗心非正，謂不能以正法洗心。
幽溪曰：洗心有二義：一凡修禪，先須洗滌先心，
從前所有邪惡知見，悉從懺斷。
猶如除去毒蜜，#CB01926;香蕩滌，方貯甘露。
一有不盡，便為致魔之端。
二者所修圓頓止觀，乃是洗煩惑之慧水，
不與三止三觀相應，便為非正，即落魔道也。
或汝陰魔等者，通則五十重境，皆名陰魔，並依五陰起故。
別則色陰十境，但是陰中自現，正名陰魔。
受陰十境，則有外魔入心，兼遭魑魅。
想陰十境，兼有天魔，及著鬼神。
行識二十重境，皆是得少為足之流類也。
又摩訶止觀，廣明十境：一陰界入，二煩惱，
三病患，四業相，五魔事，六禪定，七諸見，
八上慢，九二乘，十菩薩。
惟陰界入是初心所常觀境，餘之九境，
待發方觀，不發不觀。
今以二十五境，而為圓通之門，正是初心常觀陰界入也。
此五陰境，具有煩惱、業相、魔事、禪定、諸見、
上慢，及二乘境，惟缺病患及菩薩耳。
然偏教菩薩，亦可合於二乘境中，而總示云：
當處禪那，覺悟無惑，則彼魔事，無奈汝何。
正所謂待發方觀，不發不觀者也。 ^362a14

二，時眾佇誨。
orig::  ^362b4

阿難起立，并其會中同有學者，歡喜頂禮，伏聽慈誨。
commentary::  ^362b6

三、總別開示三：初、總明魔事之由；二、別顯境發之相；
三、結勸欽誨遵修。 ^362b8

初中二：初、正明魔動因由；二、勸誡迷悟得失。 ^362b10

今初。
orig::  ^362b12

佛告阿難及諸大眾：汝等當知，有漏世界十二類生
〔只今現前〕，本覺妙明，覺圓心體〔元自〕，與十方佛無二無別。
由汝妄想，迷理為咎，癡愛發生。
生發徧迷，故有空性；化迷不息，有世界生。
則此十方微塵國土非無漏者，皆是迷頑妄想安立。
當知虗空生汝心內，猶如片雲點大清裏，況諸世界在虗空耶？
〔是故〕汝等一人發真歸元，此十方〔虛〕空
〔情見〕皆悉銷殞，云何空中所有國土而不振裂？
汝輩修禪飾三摩地，〔便與〕十方菩薩及諸無漏大阿羅漢，
心精通#CB04474;，當處湛然。
〔彼〕一切魔王及諸鬼神、諸凡夫天，〔各各〕
見其宮殿無故崩裂，大地〔為之〕振坼，水陸
〔為之〕飛騰，〔所以〕無不驚慴。
〔世間〕凡夫昏暗〔故〕，不覺〔其〕遷訛。
彼等咸得五種神通，唯除漏盡，戀此塵勞，如何令汝摧裂其處？
是故鬼神及諸天魔、魍魎、妖精，於三昧時，僉來惱汝。
commentary::  ^362b14

飾，莊嚴也。以功德智慧莊嚴法身，則修德有功性德方顯，故與菩薩羅漢心精#CB04474;湛也。
凡夫昏暗不覺遷訛者，譬如人在大舟之中，
舟行人尚不覺，況世界震動凡夫那知？
餘皆如文。 ^362b42

二、勸誡迷悟得失二：初、勸悟則成得；二、誡迷則成失。 ^362b48

今初。
orig::  ^362c2

然彼諸魔雖有大怒，彼塵勞內汝妙覺中，
如風吹光，如刀斷水，了不相觸。
汝如沸湯，彼如堅氷，煖氣漸隣，不日消殞。
徒恃神力，但為其客，成就破亂。
由汝心中五陰主人，主人若迷，客得其便。
當處禪那，覺悟無惑，則彼魔事無奈汝何。
陰銷入明，則彼群邪咸〔是稟〕受幽氣〔者。
今〕明能破暗，近自銷殞，如何敢留擾亂禪定？
commentary::  ^362c4

此中凡舉四喻：一者、風吹光；二者、刀斷水，
但是不動不傷，明其無害而已；三者、湯消氷；
四者、明破暗，則不惟無害，又能轉魔界為佛界矣。
修心之士，其可不自勉乎？ ^362c16

二、誡迷則成失。
orig::  ^362c22

若不明悟破陰所迷，則汝阿難必為魔子成就魔人，如摩登伽殊為眇劣。
彼唯呪汝破佛律儀，八萬行中秪毀一戒，
心清淨故尚未淪溺，此乃隳汝寶覺全身，
如宰臣家忽逢籍沒，宛轉零落無可哀救。
commentary::  ^362c24

一切境界，皆依陰發，故但云被陰所迷。
以離五陰，則無天魔鬼神可得故也。
籍沒者，沒其屬籍。 ^362c32

二、別明境發之相五：初、明色陰境〔至〕五、明識陰境。
初中三：初、總示陰相；二、別明發相；三、結過勸示。 ^362c34

初又四：初、牒示圓通正行，二、正示色陰區宇，
三、懸示色陰盡相，四、結示本惟妄想。 ^362c40

今初。
orig::  ^362c42

阿難當知，汝坐道場銷落諸念，其念若盡，
則諸離念一切精明，動靜不移憶忘如一，當住此處入三摩地。
commentary::  ^362c44

道場者，修道之場。
若據佛世及末世，利根止取可安居處，便為道場。
若欲事理並修，尅期取證，則指三七壇儀之後，
即於此處修三摩地，乃至端坐安居，經一百日，名為坐道場也。
銷落諸念，即入流亡所。
正修功夫，以一心圓頓止觀，隨觀一境，銷落五陰生死情計。
譬如大冶鑄金，故名為銷；令彼垢除，故名為落。
其念若盡，通則從觀行盡，至究竟盡；別則且約觀行名盡，
所謂初登五品，圓伏五住煩惱也。
離念一切精明，通亦從觀行離，至究竟離，
則有觀行精明，乃至究竟精明。
今且約觀行言之，既登觀行一品，便能動靜不移，
憶忘如一，觀音所謂所入既寂者是也。
當住此處，入三摩地者，即成下手功夫，正應如此也。
然此處有二義：一、約觀；二、約境。
約觀者，即是離念精明之處；約境者，即是事理二境，各有通別。
通者，二十五門為事境，門門所具如來藏性為理境；
別者，耳門為事境，聞性本圓、本通、本常為理境。
今正合明，以此離念精明之觀，住於耳根聞性圓通常處，乃可入三摩地也。
利根之士，便從此處一超直入。
若色陰習強，則有幽暗區宇現在前耳。 ^362c48

二、正示色陰區宇。
orig::  ^363a38

如明目人處大幽暗，精性妙淨，心未發光，此則名為色陰區宇。
commentary::  ^363a40

此明觀行位中色陰現前之相也。
圓解已開，故如明目之人。
事障未破，故如處大幽暗。
了知色陰本如來藏，故云精性妙淨。
理境未現，故云心未發光。
被此虗妄色質覆障真性，故名色陰區宇。
區者，區局。宇者，處所也。 ^363a44

三，懸示色陰盡相。
orig::  ^363b4

若目明朗，十方洞開，無復幽黯，名色陰盡，是人則能超越劫濁。
commentary::  ^363b6

十方洞開，無復幽黯者，即所謂動靜二相，
了然不生，乃至明暗、通塞、恬變、合離、生滅，
種種二相，皆悉了然不生，故名為色陰盡，超劫濁也。
同居十方洞開，則六凡色陰盡，方便十方洞開，
則二乘色陰盡，實報十方洞開，則菩薩色陰盡，如次超於三土劫濁。
又有觀行開，觀行盡，觀行超，乃至究竟開，
究竟盡，究竟超之不同，須以第二卷中釋五陰文，
及第六卷釋圓通文，與此對參，方知此文脉絡旨趣。 ^363b10

四，結示本惟妄想。
orig::  ^363b26

觀其所由，堅固妄想，以為其本。
commentary::  ^363b28

夫九界眾生，於此漏無漏色，誰不以為定有實法？
良以不曾子細觀其所由故也。
今以佛眼照窮色陰之源，不過由於堅固妄想，
所謂隨眾生心，應所知量，循業發現，豈真有堅固之實色哉？
但是妄想謂堅固耳。
堅固妄想為本，則是無本，所以圓頓止觀一起，彼則隨盡也。
設有實法，如何可盡？
設不達其元非實法，惟屬妄想，如何可成圓頓止觀？
思之思之！下皆准此。 ^363b30

二、別明發相十：初、精明外溢身能由礙
〔至〕十、邪心含魅妄見妄說。
此之十境，或先或後，或發不發，或有並發，
或復重發，事非一致。
今但次第詳列，令行人知是色陰境耳。 ^363b44

今初。
orig::  ^363c2

阿難！當在此中精研妙明四大不織，少選之間身能出礙，此名精明流溢前境。
斯但功用暫得如是，非為聖證。
不作聖心名善境界，若作聖解即受羣邪。
commentary::  ^363c4

此中即前文所謂，此處指於即事之理境也。
精研者，觀行之功。
妙明者，藏性之理。
通在二十五境，別在耳門。
由其精研妙明，能令四大不織，是故少選時間，身能出礙也。
身能出礙者，依於色陰所發之境。
精明流溢者，出其境界之名。
斯但功用等者，明其發境之由，出於功用。
功用至此，亦是善現。
但既非聖證，切不可作聖心耳。
夫魔之乘人，必伺其或怖或喜。
今云非為聖證，所以斷其妄喜。
又云名善境界，所以斷其妄怖也。
修心者知之。 ^363c10

二、精明內溢，拾出蟯蛔。
orig::  ^363c26

阿難！復以此心精研妙明其身內徹，是人忽然於其身內拾出蟯蛔，
身相宛然亦無傷毀，此名精明流溢形體。
斯但精行暫得如是，非為聖證。
不作聖心名善境界，若作聖解即受羣邪。
commentary::  ^363c30

此心亦指觀行之心，精行亦功用也，餘可知。
三、精魄合離，空中聞法。
orig::  ^363c38

又以此心內外精研，其時魂魄、意志、精神，
除執受身，餘皆涉入，互為賓主。
忽於空中聞說法聲，或聞十方同敷密義，
此名精魄遞相離合，成就善種。
暫得如是，非為聖證。
不作聖心，名善境界；若作聖解，即受羣邪。
commentary::  ^363c42

初文雖云精研妙明，而是外研居多，是故精明流溢前境。
次文雖亦精研妙明，而是內研居多，是故精明流溢形體。
今則內外並研，故令魂魄意志精神，但除執受總報之身，
餘皆互相涉入，互為賓主，遂於空中十方，聞敷法義也。
醫書曰：肝藏魂，肺藏魄，脾藏意，膽藏志，
腎藏精，心藏神。當知遞相離合，互為賓主，
良由於此一切唯心，唯心所現諸法，皆不可思議也。 ^364a2

四、心魂染悟見佛踞臺。
orig::  ^364a16

又以此心澄露皎徹，內光發明，十方徧作閻浮檀色，一切種類化為如來。
於時忽見毗盧遮那踞天光臺，千佛圍繞，
百億國土及與蓮華俱時出現，此名心魂靈悟所染。
心光研明，照諸世界，暫得如是，非為聖證。
不作聖心，名善境界；若作聖解，即受群邪。
commentary::  ^364a18

澄者，妙止之功。露者，妙觀之方。
澄以妙止，露以妙觀，便此心皎潔瑩徹，
故得內光發明，報土乍現。
毗盧遮那，此云光明徧照，即是法報合身。
葢觀行中所觀色陰，元不局於同居。
今既心光研明，加以靈悟所染，豈無暫照之力？
但不可認為聖證耳。
言靈悟所染者，尋常習聞教相，曾知華藏境界，熏成種子於心魂也。 ^364a28

五精明逼，現空成寶色。
orig::  ^364a40

又以此心，精研妙明，觀察不停，抑按降伏，制止超越。
於時忽然十方虗空，成七寶色，或百寶色，
同時徧滿，不相留礙，青黃赤白，各各純現，此名抑按功力逾分。
暫得如是，非為聖證。
不作聖心，名善境界。
若作聖解，即受群邪。
commentary::  ^364a42

抑按降伏制止，皆是圓伏五住之功。
超越二字，言其用功精進過分也。
此是於觀行中，由圓解力，暫時橫見寂光境界，
非關斷惑，故不可作聖解。 ^364b4

六、心見密澄，暗室覩物。
orig::  ^364b8

又以此心，研究澄徹，精光不亂，忽於夜半，
在暗室內，見種種物，不殊白晝，而暗室物，
亦不除滅，此名心細。
密澄其見，所視洞幽，暫得如是，非為聖證。
不作聖心，名善境界；若作聖解，即受群邪。
commentary::  ^364b12

澄徹者，寂照之體，由研究而精光不亂，故能暗室見異物也。
葢鬼神諸趣，恒與人間雜居，互不相礙，互不相見。
今以心細所視洞幽，方乃別見種種異物，
而暗室物亦不除滅，則仍不相礙也。 ^364b20

七塵併入，純燒斫無礙。
orig::  ^364b26

又以此心圓入虗融，四體忽然同於草木，
火燒刀斫，曾無所覺。
又則火光不能燒爇，縱割其肉，猶如削木，此名塵併。
排四大性，一向入純，暫得如是，非為聖證。
不作聖心，名善境界；若作聖解，即受羣邪。
commentary::  ^364b30

心體本自虗融，由堅固妄想而生空礙。
今以止觀之功，圓入虗融之性，深觀內四大性與外四大，
均是惟心所現，無我我所，故名排四大性而令塵相併銷也。
然但觀行暫成，豈容以此濫聖。 ^364b38

八，凝想化現，徧見諸界。
orig::  ^364b44

又以此心，成就清淨。
淨心功極，忽見大地，十方山河，皆成佛國，
具足七寶，光明徧滿。
又見恒沙諸佛如來，徧滿空界，樓殿華麗。
下見地獄，上觀天宮，得無障礙。
此名欣厭。凝想日深，想久化成，非為聖證。
不作聖心，名善境界。
若作聖解，即受羣邪。
commentary::  ^364b48

欣厭者，欣淨厭穢之心也。
淨穢雖並唯心，不妨熾然欣厭。
欣厭若極，與不欣厭亦非異轍。
是故圓頓行人，正可求生淨土。
但聖境雖現，不可妄作聖心耳。
諸佛正徧知海，從心想生。
是心作依作正，是心是依是正。
了知惟是想久化成，不作聖解。
如遠公三見聖相，何逼之有。
若作聖解，乃成邪矣。 ^364c10

九、逼心飛出，夜見遠方。
orig::  ^364c20

又以此心研究深遠，忽於中夜遙見遠方市井、
街巷、親族、眷屬，或聞其語，此名迫心，逼極飛出，
故多隔見，非為聖證。
不作聖心，名善境界；若作聖解，即受群邪。
commentary::  ^364c24

研究深遠者，觀於事境理諦，豎窮橫徧之體性也。
迫逼飛出，亦是暫時境界耳。
緣影未破，豈聖證乎？
十、邪心含魅妄見妄說。
orig::  ^364c30

又以此心研究精極，見善知識形體變移，
少選無端種種遷改，此名邪心，含受魑魅，
或遭天魔入其心腹，無端說法，通達妙義，非為聖證。
不作聖心，魔事銷歇；若作聖解，即受群邪。
commentary::  ^364c36

精極者，言其研究功深，至此則與菩薩羅漢心精將#CB04474;，
色陰將破，虗空將殞，故魔事從此而發也。
或於定中妄見善知識形，無端變改，現佛現通，
當知此名偶因邪心含受魑魅，有此妄見，非真見聖相也。
又或偶遭天魔入其心腹，令此行人自己無端說法，
通達妙義，當知此是魔力使然，非真實心開也。
此雖防心不密，致使魔魅得入，若能不作聖心，則魔事終歸銷歇。
惟其妄作聖解，乃中天魔計耳。 ^364c44

三、結過勸示。
orig::  ^365a12

阿難！如是十種禪那現境皆是色陰，用心交互故現斯事。
眾生頑迷不自忖量，逢此因緣迷不自識謂言登聖，大妄語成墮無間獄。
汝等當依如來滅後，於末法中宣示斯義，
無令天魔得其方便，保持覆護成無上道。
commentary::  ^365a14

言此十種境界，從禪那中發現者，皆由無始虗妄色陰，
與今所用妙止觀心，能所交互，故現斯事也。
葢能觀之心如鑽，所觀陰境如木，陰中藏性如火，種種現境如煙。
鑽火得煙，則知去火不遠，故一一名善境界。
見煙而止，則火不可得，損木損工，譬如中途迷惑，反受群邪也。
下皆准知。 ^365a24

二、明受陰境三：初、總示陰相；二、別明發相；
三、結過勸示。 ^365a34

初中四：初、結前色陰盡相，二、正示受陰區宇，
三、懸示受陰盡相，四、結示本惟妄想。 ^365a36

今初。
orig::  ^365a40

阿難！彼善男子修三摩提，奢摩他中色陰盡者，見諸佛心如明鏡中顯現其像。
commentary::  ^365a42

大佛頂首楞嚴王三昧，始終皆以止觀而為體用。
今言奢摩他中，舉止以攝觀也。
同居色陰盡，見佛一切智心。
方便色陰盡，見佛道種智心。
實報色陰盡，見佛一切種智心。
又達三土色陰即空，名盡見佛一切智心。
達三土色陰即假，名盡見佛道種智心。
達三土色陰即中，名盡見佛一切種智心也。
則有觀行見，相似見，乃至究竟見之不同。
利根之人，一盡一切盡，一見一切見。
若受陰習強者，則於觀行位中，又現客邪區宇。 ^365a46

二、正示受陰區宇。
orig::  ^365b14

若有所得而未能用，猶如厭人，手足宛然，
見聞不惑，心觸客邪而不能動，此則名為受陰區宇。
commentary::  ^365b16

觀行見於佛心，故若有所得。
未與法流水接，故猶未能用也。
受以領納前境為義，今六根雖不緣塵，
而領納之習仍在，所以猶如魘人。
了知六入本如來藏，故喻之以手足宛然，見聞不惑。
三土虗妄受陰，喻以客邪。
不得去住自由，喻不能動。
葢雖非實有外邪，只此受陰區宇，便是心觸客邪也。 ^365b20

三，懸示受陰盡相。
orig::  ^365b30

若魘咎歇，其心離身，返觀其面，去住自由，
無復留礙，名受陰盡，是人則能超越見濁。
commentary::  ^365b34

聞所聞盡，如魘咎歇，無所執受，故心得離身。
離分段身，則於同居去住自由。
離變易身，則於方便實報去住自由。
餘如耳根圓通中說。 ^365b38

四，結示本惟妄想。
orig::  ^365b42

觀其所由，虗明妄想，以為其本。
commentary::  ^365b46

因於違順妄境，生諸損益妄受。
虗有所明，是受陰相。
此之虗明，但是妄想，非真有虗明也。
既識其本，則不被其所惑矣。 ^365b48

二、別明發相十：初、過抑生悲〔至〕十、愛極成貪。 ^365c4

今初。
orig::  ^365c6

阿難，彼善男子當在此中得大光耀，其心發明內抑過分，
忽於其處發無窮悲，如是乃至觀見蚊蝱猶如赤子，
心生憐愍不覺流淚，此名功用抑摧過越，
悟則無咎非為聖證，覺了不迷久自銷歇。
若作聖解，則有悲魔入其心腑，見人則悲啼泣無限，失於正受當從淪墜。
commentary::  ^365c8

此中者，事理二境，觀行三昧之中也。
由觀行力，破色陰境，故能得大光耀。
由其受陰未破，故發種種諸受境界。
葢受有五種：一苦，二樂，三憂，四喜，五捨。
今之悲心，乃緣眾生苦受而發也。
雖似大悲，實依受陰，秪因內抑過分而發，豈入聖階？
所貴覺了不迷，庶不招魔成失耳。 ^365c20

二、感激生勇。
orig::  ^365c30

阿難！又彼定中諸善男子，見色陰銷受陰明白，
勝相現前感激過分，忽於其中生無限勇，
其心猛利志齊諸佛，謂三僧祇一念能越，此名功用陵率過越。
悟則無咎非為聖證，覺了不迷久自銷歇。
若作聖解，則有狂魔入其心腑，見人則誇我慢無比，
其心乃至上不見佛、下不見人，失於正受當從淪墜。
commentary::  ^365c32

於觀行定中，剝去一層色礙境界，露出一種虗明境界，
故感激過分而生於勇，此緣自心樂受而發也。
文皆可知。 ^365c44

三智衰成憶。
orig::  ^365c48

又彼定中諸善男子，見色陰消受陰明白，
前無新證歸失故居，智力衰微入中隳地逈無所見，
心中忽然生大枯渴，於一切時沉憶不散，
將此以為勤精進相，此名修心無慧自失，悟則無咎非為聖證。
若作聖解，則有憶魔入其心腑，旦夕撮心懸在一處，失於正受當從淪墜。
commentary::  ^366a2

受陰未破，故前無新證；色陰既銷，故歸失故居。
此緣自心捨受而生枯渴也。
病在定過於慧，所以沉憶懸心。 ^366a14

四，慧勝成劣。
orig::  ^366a18

又彼定中諸善男子，見色陰銷受陰明白，
慧力過定失於猛利，以諸勝性懷於心中，
自心已疑是盧舍那，得少為足？
此名用心忘失恒審溺於知見，悟則無咎非為聖證。
若作聖解，則有下劣易知足魔入其心腑，
見人自言我得無上第一義諦，失於正受當從淪墜。
commentary::  ^366a20

此緣喜受而生勝性也。
病在慧過於定，所以忘失恒審。 ^366a30

五、失守生憂。
orig::  ^366a32

又彼定中諸善男子，見色陰銷受陰明白，
新證未獲故心已亡，歷覽二際自生艱險，
於心忽然生無盡憂，如坐鐵牀如飲毒藥，
心不欲活常求於人，令害其命早取解脫，
此名修心失於方便，悟則無咎非為聖證。
若作聖解，則有一分常憂愁魔入其心腑，
手執刀劍自割其肉欣其捨壽，或常憂愁走入山林不耐見人，
失於正受當從淪墜。
commentary::  ^366a34

新證未獲，亦指受陰未破。
故心已亡，亦指色陰先銷。
此緣憂受而求自害，定慧俱劣。 ^366a48

六，慧劣成喜。
orig::  ^366b2

又彼定中諸善男子，見色陰銷受陰明白，
處清淨中心安隱後，忽然自有無限喜生，
心中歡悅不能自止，此名輕安無慧自禁，悟則無咎非為聖證。
若作聖解，則有一分好喜樂魔入其心腑，
見人則笑，於衢路傍自歌自舞，自謂已得無礙解脫，失於正受當從淪墜。
commentary::  ^366b4

此緣輕安而生喜受，亦是定過於慧。
七，見勝成慢。
orig::  ^366b14

又彼定中諸善男子，見色陰銷受陰明白自謂已足，
忽有無端大我慢起，如是乃至慢與過慢及慢過慢，
或增上慢或卑劣慢一時俱發，心中尚輕十方如來，何況下位聲聞緣覺？
此名見勝無慧自救，悟則無咎非為聖證。
若作聖解，則有一分大我慢魔入其心腑，
不禮塔廟摧毀經像，謂檀越言：此是金銅或是土木，經是樹葉或是#CB00626;華。
肉身真常不自恭敬，却崇土木實為顛倒。
其深信者，從其毀碎埋棄地中，疑誤眾生入無間獄，失於正受當從淪墜。
commentary::  ^366b18

自謂已足，亦緣喜樂而生諸慢也。
恃己陵他，名大我慢。
同德相傲，但名為慢。
於同爭勝，名為過慢。
於勝爭勝，名慢過慢。
未得謂得，名增上慢。
以劣自矜，名卑劣慢。
不禮塔廟等，即是邪慢。
其名七慢。此但見於定中勝相，故云無慧自救也。 ^366b36

八，輕安自足。
orig::  ^366b44

又彼定中諸善男子，見色陰銷受陰明白，
於精明中圓悟精理得大隨順，其心忽生無量輕安，
己言成聖得大自在，此名因慧獲諸輕清，悟則無咎非為聖證。
若作聖解，則有一分好輕清魔入其心腑，
自謂滿足更不求進，此等多作無聞比丘，
疑誤眾生墮阿鼻獄，失於正受當從淪墜。
commentary::  ^366b46

精明中者，色銷之境界。
圓悟精理者，悟此受陰本如來藏也。
得大隨順，亦是喜樂二受。
因慧獲諸輕安，既得輕安，便自謂足，仍是定過於慧，
故成無聞比丘，良由不達法相故也。 ^366c10

九，空解成斷。
orig::  ^366c16

又彼定中諸善男子，見色陰銷，受陰明白，
於明悟中得虗明性，其中忽然歸向永滅，
撥無因果，一向入空，空心現前，乃至心生，
長滅斷解，悟則無咎，非為聖證。
若作聖解，則有空魔入其心腑，乃謗持戒，名為小乘。
菩薩悟空，有何持犯？
其人常於信心檀越，飲酒噉肉，廣行婬穢，
因魔力故，攝其前人，不生疑謗。
鬼心久入，或食屎尿，與酒肉等一種俱空，
破佛律儀，誤人入罪，失於正受，當從淪墜。
commentary::  ^366c18

明悟中即是色陰既銷之觀，慧中虗明性即是受陰性也。
此亦緣於捨受而成空解，乃慧多定少之咎。
每見今時知識，雖不敢噉肉行婬，而比丘戒法罕有不判為小乘者，
其亦幾隣於魔說矣，豈不險哉！ ^366c34

十、愛極成貪。
orig::  ^366c42

又彼定中諸善男子，見色陰銷，受陰明白，
味其虗明，深入心骨，其心忽有無限愛生，
愛極發狂，便為貪欲，此名定境安順入心。
無慧自持，誤入諸欲，悟則無咎，非為聖證。
若作聖解，則有欲魔入其心腑，一向說欲為菩提道，化諸白衣平等行欲。
其行欲者，名持法子，神鬼力故，於末世中攝其凡愚，
其數至百，如是乃至一百、二百，或五、六百，多滿千萬。
魔心生厭，離其身體，威德既無，陷於王難，
疑誤眾生，入無間獄，失於正受，當從淪墜。
commentary::  ^366c44

味受陰之虗明，生愛發狂，此亦緣喜樂受，有定無慧之過也。 ^367a14

三、結過勸示。
orig::  ^367a16

阿難！如是十種禪那現境，皆是受陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等亦當將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
commentary::  ^367a18

三、明想陰境三：初、總示陰相；二、別明發相；
三、結過勸示。 ^367a28

初中四：初、結前受陰盡相，二、正示想陰區宇，
三、懸示想陰盡相，四、結示本惟妄想。 ^367a30

今初。
orig::  ^367a32

阿難，彼善男子修三摩提受陰盡者，雖未漏盡心離其形，
如鳥出籠已能成就，從是凡身上歷菩薩六十聖位，得意生身隨往無礙。
commentary::  ^367a34

受陰盡相，須約三土及與六，即今云雖未漏盡一往，
且約圓教初信言之，即此根初解之境界也。
俱生我執尚在故未漏盡，分別我執已斷故心離其形，
如鳥出籠，猶前文所謂去住自由也。
六十聖位者，三漸次為能增進，五十七位為所增進，能所合稱共成六十。
於六十中能進三法通於凡聖，所進乾慧是外凡，
十信是內凡，餘四十六方名為聖。
今通名為聖者，以其從凡入聖因果理同故也。
既登初信先斷見惑，則勢如破竹有進無退，
由後聖位令前凡位功行亦不唐捐，所以名為六十聖位耳。
意生身者，隨意所到身則便到，故云隨往無礙。
此有三種：一者入三昧樂意生身，初信能得；
二者覺法自性意生身，八信能得；三者種種俱生無作意生身，
十信能得。若至初住分證如來一身無量身，
所謂中道法身應化之本，如天上月普印千江，不復名意生身矣。 ^367a40

二、正示想陰區宇。
orig::  ^367b22

譬如有人熟寐寱言，是人雖則無別所知，
其言已成音韻倫次，令不寐者咸悟其語，此則名為想陰區宇。
commentary::  ^367b24

利根之人，受陰盡時，一盡一切盡，便能朗然大覺。
若想陰習強者，於觀行中，受陰雖復虗妙，又現寐寱區宇也。
想陰未破，喻如熟寐。
受陰虗妙，喻如寱。
言無別所知者，以喻思惑未斷，不達真境也。
言成韻次者，以喻觀行功深，見惑永伏，能隣聖位也。
諸佛菩薩，喻如不寐之人，悉知悉見。
此善男子，與其觀行，心精通#CB04474;，喻如咸悟其語。
但以虗妄想陰所隔，故如醒者能知寐語，寐者不知醒人耳。 ^367b28

三、懸示想陰盡相。
orig::  ^367b42

若動念盡，浮想銷除，於覺明心，如去塵垢，
一倫生死，首尾圓照，名想陰盡，是人則能超煩惱濁。
commentary::  ^367b46

於覺明心如去塵垢，即所謂覺所覺空也。
一倫生死者，倫是類義，分段生死自為一類，變易生死復為一類。
首者窮其所自始，尾者究其所由終。
了知二種生死來無所從、去無所至，名為首尾圓照也。
同居動念盡，則去見思塵垢圓照。
分段生死首尾方便實報動念盡，則去塵沙無明塵垢圓照。
變易生死首尾，則有觀行盡、觀行去、觀行圓照，
乃至究竟盡、究竟去、究竟圓照。
餘如圓通中釋。 ^367c2

四，結示本惟妄想。
orig::  ^367c16

現其所由，融通妄想，以為其本。
commentary::  ^367c20

惟此想陰能為融變，使心隨境，使境隨心。
只此融通，實惟妄想，更非別有融通之性可得也。
知此想陰虗妄無本，則不被其所迷矣。 ^367c22

二、別明發相十：初、貪善巧想〔至〕十、貪長壽想。
煩惱雖多，貪為上首，一有所貪，便墜魔網，可不戒哉！ ^367c26

今初。
orig::  ^367c30

阿難，彼善男子受陰虗妙，不遭邪慮圓定發明，
三摩地中心愛圓明，銳其精思貪求善巧。
爾時，天魔候得其便，飛精附人口說經法。
其人不覺是其魔著，自言謂得無上涅槃，來彼求巧善男子處敷座說法。
其形斯須，或作比丘令彼人見，或為帝釋，
或為婦女，或比丘尼，或寢暗室身有光明。
是人愚迷惑為菩薩，信其教化搖蕩其心，
破佛律儀潛行貪欲，口中好言災祥變異，
或言如來某處出世，或言劫火，或說刀兵，
恐怖於人，令其家資無故耗散。
此名怪鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^367c32

受陰虗妙者，謂於觀行位中了知受陰本如來藏，
不發十種魔事，或雖發而覺悟不惑，故云不遭邪慮也。
本以圓解而修圓定，今既不遭受陰中之邪慮，
則將轉有漏受成無漏之正受，故云圓定發明也。
夫圓定既得發明，秪須如法精進，從觀行三昧 #CB15081;入相似分真究竟三昧，
則有何善巧之不得，有何法界之不歷，
有何機理之不契，有何根本之不折，有何感應之不成，
有何靜謐之不入，有何宿命之不知，有何神通之不具，
有何深空之不證，有何常住之不獲，而乃忽生心愛，
著意貪求，譬如鱗角未成輙思飛躍，羽毛未備便擬摶扶，
學未優而求仕，丹未成而先服，其可乎哉？
故知招魔成墮，皆是自心妄想為咎耳。
一一文中各有三節：初從彼善男子至貪求善巧，
明其定中所起妄想；二從爾時天魔至俱陷王難，
明其妄想所招魔事；三從汝當先覺至墮無間獄，勸誡覺迷所成得失也。
初文可知。次文又四：初爾時至身有光明，
明其魔事之相；次是人愚迷至潛行貪欲，
明其受魔所惑；三口中好言至無故耗散，
重明魔所作業；四此名怪鬼至俱陷王難，結明魔所成事。
初言候得其便者，謂得此行人貪想之間隙而可乘也。
飛精附人者，以此行人受陰虗妙，魔不能附，所以轉附他人也。
其人者，即魔附之人。
雖被魔附，彼不自覺，乘於魔力，至此行人之前現諸善巧，以逗其所貪求也。
次是人者，指修定之行人惑彼魔附之人以為菩薩，故信其教化而潛行貪欲也。
三口中好言者，仍是魔附之人，不惟惑亂此一行人，亦復徧惑一切也。
四此名怪鬼者，出其魔鬼之名，意令行人先覺而罵破之也。
弟子指修定行人，師即指魔附人。
魔業既熾，故魔去每先遭於王難，然後墮無間也。
汝當先覺二句，勸其覺則成得；迷惑不知二句，誡其迷則成失。
所云先覺者，或防檢其心令不起貪，或貪心初起便能覺破，
或魔人現巧不受其惑，此皆可免輪迴。
倘一信其教化，破佛律儀，縱令從此覺知是魔，亦已悔之晚矣。
下文並同，不復更釋，可以例知。 ^368a6

二，貪經歷想。
orig::  ^368b28

阿難！又善男子受陰虗妙，不遭邪慮圓定發明，
三摩地中心愛遊蕩，飛其精思貪求經歷。
爾時天魔候得其便，飛精附人口說經法，
其人亦不覺知魔著，亦言自得無上涅槃，
來彼求遊善男子處，敷座說法自形無變。
其聽法者忽自見身坐寶蓮華，全體化成紫金光聚，一眾聽人各各如是得未會有。
是人愚迷惑為菩薩，婬逸其心破佛律儀潛行貪欲，
口中好言諸佛應世，某處某人當是某佛化身來此，某人即是某菩薩等來化人間。
其人見故心生傾渴，邪見密興種智銷滅，
此名魃鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^368b30

三，貪契合想。
orig::  ^368c6

又善男子受陰虗妙，不遭邪慮圓定發明，
三摩地中心愛綿#CB04474;，澄其精思貪求契合。
爾時天魔候得其便，飛精附人口說經法，
其人實不覺知魔著，亦言自得無上涅槃，來彼求合善男子處敷座說法。
其形及彼聽法之人外無遷變，令其聽者未聞法前，
心自開悟念念移易，或得宿命、或有他心、
或見地獄、或知人間好惡諸事、或口說偈、
或自誦經，各各勸娛得未曾有。
是人愚迷惑為菩薩，綿愛其心破佛律儀潛行貪欲，
口中好言佛有大小，某佛先佛、某佛後佛，
其中亦有真佛假佛、男佛女佛，菩薩亦然。
其人見故洗滌本心易入邪悟，此名魅鬼，
年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^368c8

綿者，遠也，纏也，續也。
綿合猶言懸合，綿愛猶言纏愛。
洗滌本心，言移蕩其正知正見。
易入邪語，謂改正為邪也。 ^368c34

四，貪辨析想。
orig::  ^368c38

又善男子，受陰虗妙，不遭邪慮，圓定發明。
三摩地中，心愛根本，窮覽物化性之終始，
精爽其心，貪求辨析。
爾時天魔，候得其便，飛精附人，口說經法。
其人先不覺知魔著，亦言自得無上涅槃。
來彼求元善男子處，敷座說法，身有威神，
摧伏求者，令其座下，雖未聞法，自然心伏。
是諸人等，將佛涅槃菩提法身，即是現前我肉身上。
父父子子，遞代相生，即是法身，常住不絕。
都指現在，即為佛國，無別淨居，及金色相。
其人信受，亡失先心，身命皈依，得未曾有。
是等愚迷，惑為菩薩，推究其心，破佛律儀，潛行貪欲。
口中好言，眼耳鼻舌，皆為淨土，男女二根，即是菩提涅槃真處。
彼無智者，信是穢言，此名蠱毒，魘勝惡鬼，
年老成魔，惱亂是人。
厭足心生，去彼人體，弟子與師，俱陷王難。
汝當先覺，不入輪迴，迷惑不知，墮無間獄。
commentary::  ^368c40

恒沙界外一滴之雨，尚知頭數現前。
種種松直棘曲，鵠白烏玄，皆了元由。
此所謂窮物性之終始，析其根元者也。
證十力智，自能如圓鏡之普照，豈可妄貪求耶？
求元，即求物性根本也。
問曰：眼耳鼻舌，皆為淨土。
與台宗觀心釋山城等，及六祖直指人心道理，不相侔耶？
答曰：台宗禪宗，俱是即事明理，未甞撥事相也。
今言無別淨居等，既欲執理廢事，又豈成真理乎？
末世禪門，固有類此者矣。 ^369a20

五，貪冥感想。
orig::  ^369a34

又善男子受陰虗妙，不遭邪慮圓定發明，
三摩地中心愛懸應，周流精研貪求冥感。
爾時天魔侯得其便，飛精附人口說經法，
其人元不覺知魔著，亦言自得無上涅槃，
來彼求應善男子處敷座說法，能令聽眾暫見其身如百千歲，
心生愛染不能捨離，身為奴僕四事供養不覺疲勞，各各令其座下人心。
如是先師本善知識，別生法愛黏如膠漆得未曾有，
是人愚迷惑為菩薩，親近其心破佛律儀潛行貪欲，
口中好言：我於前世於某生中先度某人，
當時是我妻妾兄弟，今來相度與汝相隨，歸某世界供養其佛。
或言：別有大光明天佛於中住，一切如來所休居地。
彼無知者信是虗誑遺失本心，此名厲鬼，
年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^369a38

問曰：前云無別淨居，既是魔說，今云別有大光明天，何亦非耶？
答曰：一人成佛時，法界皆為此佛之依正，
而云別有所休居地，則有分劑有方隅矣。
故知未了四土橫豎之義，則說有說無皆戲論耳。 ^369b18

六、貪靜謐想〔應作貪宿命想〕。
orig::  ^369b26

又善男子，受陰虗妙，不遭邪慮，圓定發明。
三摩地中，心愛深入〔應作心愛知見〕，尅己辛勤，
樂處陰寂，貪求靜謐。
爾時天魔，侯得其便，飛精附人，口說經法。
其人本不覺知魔著，亦言自得無上涅槃。
來彼求陰〔應作求知〕善男子處，敷座說法，
令其聽人，各知本業。
或於其處，語一人言：汝今未死，已作畜生。
勅使一人，於後蹋尾，頓令其人，起不能得。
於是一眾，傾心欽伏。
有人起心，已知其肇，佛律儀外，重加精苦，
誹謗比丘，罵詈徒眾，訐露人事，不避譏嫌，
口中好言未然禍福，及至其時，毫髮無失。
此大力鬼，年老成魔，惱亂是人，厭足心生，
去彼人體，弟子與師，俱陷王難。
汝當先覺，不入輪迴，迷惑不知，墮無間獄。
commentary::  ^369b28

此與下節標章相易，則文理俱順，恐是錯簡也。 ^369c4

七、貪宿命想〔應作貪靜謐想〕。
orig::  ^369c6

又善男子受陰虗妙，不遭邪慮，圓定發明。
三摩地中，心愛知見〔應作心受深入〕，勤苦研尋，貪求宿命。
爾時，天魔候得其便，飛精附人，口說經法。
其人殊不覺知魔著，亦言自得無上涅槃。
來彼求知善男子處，敷座說法。
是人無端於說法處得大寶珠。
其魔或時化為畜生，口#CB03458;其珠，
及雜珍寶、簡冊、符牘諸奇異物，先授彼人，後著其體。
或〔欲誑〕誘聽人〔先以珠寶〕藏於地下〔使彼聽人各見〕，有明月珠照耀其處。
是諸聽者得未曾有，多食藥草，不餐嘉饌。
或時日餐一麻一麥，其形肥充。
魔力持故，誹謗比丘，罵詈徒眾，不避譏嫌，
口中好言他方寶藏〔及〕十方聖賢潛匿之處。
隨其後者，往往見有奇異之人，此名山林、
土地、城隍、川獄鬼神，年老成魔。
或有宣婬，破佛戒律，與承事者潛行五欲。
或有精進，純食草木，無定行事，惱亂是人。
厭足心生，去彼人體，弟子與師俱陷王難。
汝當先覺，不入輪迴，迷惑不知，墮無間獄。
commentary::  ^369c8

八，貪神通想。
orig::  ^369c40

又善男子，受陰虗妙，不遭邪慮，圓定發明。
三摩地中，心愛神通，種種變化，研究化元，貪取神力。
爾時天魔，候得其便，飛精附人，口說經法。
其人誠不覺知魔著，亦言自得無上涅槃，
來彼求通善男子處，敷座說法。
是人或復手執火光，手撮其光，分於所聽四眾頭上。
是諸聽人，頂上火光，皆長數尺，亦無熱性，曾不焚燒。
或水上行，如履平地。
或於空中，安坐不動。
或入瓶內，或處囊中，越牗透垣，曾無障礙，
唯於刀兵，不得自在。
自言是佛，身著白衣，受比丘禮，誹謗禪律，
罵詈徒眾，訐露人事，不避譏謙。
口中常說神通自在，或復令人傍見佛土
〔當知但是〕，鬼力惑人，非有真實〔也〕。
讚歎行婬，不毀麤行，將諸猥牒，以為傳法。
此名天地大力，山精、海精、風精、河精、土精、
一切草木積劫精魅，或復龍魅，或壽終仙再活為魅，或仙期終計年應死。
其形不化，他怪所附，年老成魔，惱亂是人。
厭足心生，去彼人體，弟子與師，多陷王難。
汝當先覺，不入輪迴，迷惑不知，墮無間獄。
commentary::  ^369c42

九，貪深空想。
orig::  ^370a28

又善男子受陰虗妙，不遭邪慮，圓定發明。
三摩地中，心愛入滅，研究化性，貪求深空。
爾時，天魔候得其便，飛精附人，口說經法。
其人終不覺知魔著，亦言自得無上涅槃。
來彼求空善男子處，敷座說法。
於大眾內，其形忽空，眾無所見，還從虗空突然而出，存沒自在。
或現其身洞如瑠璃，或垂手足作旃檀氣，或大小便如厚石蜜。
誹謗戒律，輕賤出家。
口中常說無因無果，一死永滅，無復後身及諸凡聖。
雖得空寂，潛行貪欲。
受其欲者，亦得空心，撥無因果。
此名日月薄蝕精氣，金玉芝草，麟鳳龜鶴。
經千萬年，不死為靈，出生國土。
年老成魔，惱亂是人。
厭足心生，去彼人體。
弟子與師，多陷王難。
汝當先覺，不入輪迴。
迷惑不知，墮無間獄。
commentary::  ^370a30

十，貪長壽想。
orig::  ^370b6

又善男子，受陰虗妙，不遭邪慮，圓定發明。
三摩地中，心愛長壽，辛苦研幾，貪求永歲。
〔便欲〕棄分段生，頓希變易細相，〔以為〕常住。
爾時天魔，候得其便，飛精附人，口說經法。
其人竟不覺知魔著，亦言自得無上涅槃。
來彼求生善男子處，敷座說法，好言他方，往還無滯。
或經萬里，瞬息再來，皆於彼方，取得其物。
或於一處，在一宅中，數步之間，令其從東，詣至西壁。
是人急行，累年不到，因此心信，疑佛現前。
口中常說：十方眾生，皆是吾子，我生諸佛，
我出世界，我是元佛，出世自然。
不因修得，此名住世自在天魔。
使其眷屬，如遮文茶，及四天王、毗舍童子，
未發心者，利其〔修定人之〕虗明，〔乘此〕食彼精氣，
或不因〔魔附之〕師。
其修行人，親自觀見，稱執金剛，與汝長命，
現美女身，盛行貪欲。
未逾年歲，肝腦枯竭，口兼獨言，聽若妖魅。
前人未詳，〔其為魔〕多〔與之俱〕陷王難。
未及遇刑，先已乾死，惱亂彼人，以至殂殞。
汝當先覺，不入輪迴，迷惑不知，墮無間獄。
commentary::  ^370b8

住世自在天魔，即第六天上大魔王也。
遮文茶，舊云嫉妬女，又云奴神。
毗舍，此云噉精氣。
此等亦有已發心者，便不惱亂行人；未發心者，每思噉人精氣。
況此修定男子，受陰虗妙，則精氣虗明，倍為諸鬼所利。
今功夫至此，若不加害，倘令想陰一盡，
超煩惱濁，永出三界，更於何處侯得其便？
故須乘此自親現身而破壞之。
噫！魔心若此，亦太毒矣。
所幸彼塵勞內，汝妙覺中，當處禪那，覺悟無惑，則彼魔事無奈汝何耳。 ^370b40

三、結過勸示二：初、結十魔過惡；二、結想陰所招。 ^370c8

今初。
orig::  ^370c10

阿難當知，是十種魔，於末世時，在我法中，
出家修道，或附人體，或自現形，皆言已成正徧知覺，
讚歎婬欲，破佛律儀。
先惡魔師與魔弟子，婬婬相傳，如是邪精，
魅其心腑，近則九生，多踰百世，令真修行，
總為魔眷，命終之後，必為魔民，失正徧知，墮無間獄。
汝今未須先取寂滅，縱得無學，留願入彼末法之中，
起大慈悲，救度正心，深信眾生，令不著魔，得正知見。
我今度汝，已出生死，汝遵佛語，名報佛恩。
commentary::  ^370c12

近則九生者，百年為一生，九百年後，正法將滅時也。
多踰百世者，三十年為一世，三千年後，正屬末法時也。
嗚呼！讀經至此，而不痛哭流涕，撫昔傷今，
思一振其頹風者，其真魔家眷屬也已。 ^370c28

二、結想陰所招。
orig::  ^370c34

阿難！如是十種禪那現境，皆是想陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等必須將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
大佛頂如來密因修證了義諸菩薩萬行首楞嚴經卷第九文句
 ^370c38
