
other:: 大佛頂如來密因修證了義諸菩薩萬行首楞嚴經直指卷第八
author:: 洞宗三十四世丹霞沙門　圅昰天然　疏
other:: 嗣法門人　今釋澹歸　閱
other:: 今辯樂說　較
commentary:: 
上三，示二顛倒因竟。
△四、結顛倒本因以起漸次修義。
orig::  ^563b27

阿難！如是眾生一一類中，亦各各具十二顛倒，
猶如揑目亂華發生顛倒妙圓真淨明心，具足如斯虗妄亂想。
commentary::  ^563b31

上言十二類生，各各自成一類。
此一一眾生，各具十二原一妙性，圓明本來，
無有一切，隨妄顛倒，無所不具，隨其重輕，先後變化。
若不當下知歸，流轉終無底定矣。
orig::  ^563b37

汝今修證佛三摩提。
於是本因元所亂想。
立三漸次方得除滅。
如淨器中除去毒蜜。
以諸湯水并雜#CB01926;香。
洗滌其器後貯甘露。
commentary::  ^563b45

本自淨器，本貯甘露，以有毒蜜，權用香湯。
毒蜜若除，香湯徒設。
故曰：於是本因元所亂想，立三漸次。 ^563c6

△五、示三種漸次，分四：初、總標名。
orig::  ^563c10

云何名為三種漸次？
一者、修習，除其助因；二者、真修，刳其正性；
三者、增進，違其現業。
commentary::  ^563c12

五辛，能資發煩惱業道，故曰助因。
修習者，謂習中易忘，所當揀擇也。
婬殺盜妄，為生死根本，故曰正性。
真修者，謂根本不除，餘皆成偽也。
離塵脫根，以至盡聞，則現行無餘，故曰違其現業。
增進者，謂以理以事，圓通增勝也。
持戒則由麤入細，證理則自淺之深，此自懸示當來，
未嘗發明者，依此漸次，非謂已明初心也。 ^563c16

△二、除助因，分二：初、明食為助因。
orig::  ^563c28

云何助因？阿難！如是世界十二類生，不能自全依四食住，
所謂段食、觸食、思食、識食，是故佛說一切眾生皆依食住。
commentary::  ^563c30

唯識云：一者段食，變壞為相，香味觸三，
於變壞時，能為食事。
二者觸食，觸境為相，謂有漏觸，裁取境時，
攝受喜等，能為食事。
三者思食，希望為相，謂有漏思，與欲俱轉，
希可愛境，能為食事。
四者識食，執持為相，謂有漏識，由段觸思，
勢力增長，能為食事。
此四欲界全具，色無色界無香味二塵，
當亦無觸，故唯二徧地獄，唯以業識，不能斷命，故亦但思識也。 ^563c36

△二、出五辛過患令斷。
orig::  ^564a2

阿難！一切眾生食甘故生、食毒故死。
是諸眾生求三摩提，當斷世間五種辛菜。
commentary::  ^564a4

無毒。曰：甘，非但局甜也。
五辛，葱、蒜、韭、薤、興渠也。
興渠，慈愍三藏云：根如蘿蔔，出土辛臭，此方所無。
orig::  ^564a8

是五種辛，熟食發婬，生啖增恚。
如是世界食辛之人，縱能宣說十二部經，
十方天仙嫌其臭穢咸皆遠離，諸餓鬼等因彼食次，
#CB02549;其唇吻常與鬼住，福德日銷長無利益。
是食辛人修三摩地，菩薩、天仙、十方善神不來守護，
大力魔王得其方便，現作佛身來為說法，
非毀禁戒讚婬怒癡，命終自為魔王眷屬，受魔福盡墮無間獄。
阿難！修菩提者永斷五辛，是則名為第一增進修行漸次。
commentary::  ^564a12

但一五辛而能發婬發恚，遠離菩薩天仙，
親近魔王餓鬼，既修菩提，豈艱斷絕？ ^564a28

上二，除助因竟。
△三、刳正性，分三：初、勸斷。
orig::  ^564a32

云何正性？阿難，如是眾生入三摩地，要先嚴持清淨戒律，
永斷婬心，不#CB04432;酒肉，
以火淨食，無啖生氣。
阿難，是修行人，若不斷婬及與殺生出三界者，無有是處。
當觀淫欲，猶如毒蛇，如見怨賊。
commentary::  ^564a34

先重言婬者，眾生色身，從婬欲來，更為難斷，
欲出三界，此為首戒。
又本經緣起，再三丁寧也。
帶言不噉酒肉，遮昏遠殺，可以槩括耳。 ^564a42

△二、示斷次第。
orig::  ^564a46

先持聲聞四棄、八棄，執身不動；後行菩薩清淨律儀，執心不起。
commentary::  ^564a48

聲聞執身，菩薩執心，就乘之大小而言，非謂聲聞竟不執心也。
四棄、八棄，前釋。 ^564b4

△三、示除累獲通。
orig::  ^564b6

禁戒成就，則於世間永無相生相殺之業，
偷劫不行無相負累，亦於世間不還宿債。
是清淨人修三摩地，父母肉身不須天眼，
自然觀見十方世界，覩佛聞法親奉聖旨，
得大神通遊十方界，宿命清淨得無艱險，是則名為第二增進修行漸次。
commentary::  ^564b8

斷婬則無相生，斷殺則無相殺，斷貪則無相負。
妄貪利養，亦宿債攝也。
是清淨人修三摩地，故能觀見十方，覩佛聞法，非單以持戒言也。
法華論云：眼能見大千，應是天眼，那名肉眼？
智者大師云：此是圓教位，因經之力，有勝根用。
既未發真，不稱天眼，猶名肉眼。
是分段之身，故稱父母所生。
雖云肉眼，具五眼用，見大千內外。 ^564b18

上三，刳正性竟。
△四、遺現業，分二：初、六根返源。
orig::  ^564b32

云何現業？阿難，如是清淨持禁戒人心無貪婬，
於外六塵不多流逸，因不流逸旋元自歸，
塵既不緣根無所偶，反流全一六用不行，
十方國土皎然清淨，譬如琉璃內懸明月。
commentary::  ^564b34

上云是清淨人修三摩地，不須天眼，自然觀見十方，覩佛聞法。
而此復云心不貪婬，於外六塵不多流逸。
蓋原其持戒之始，故曰因不流逸，旋元自歸也。
外離動靜，內脫根聞，是為旋元自歸。
所謂一根返元，六根解脫。
由是十方皎然，猶如琉璃內懸明月。
此乃親證空覺，不同前文由戒定所發，得相似位也。 ^564b42

△二、頓悟無生。
orig::  ^564c6

身心快然，妙圓平等，獲大安隱，一切如來密圓淨妙皆現其中，
是人即獲無生法忍。
從是漸修，隨所發行安立聖位，是則名為第三增進修行漸次。
commentary::  ^564c8

前文十方皎然，如淨琉璃，是由發明空覺，
故能銷鎔根器，身心快然，於自當念，妙得平等，
見如來圓覺果海，頓現因中，不二隨順也。
此無生忍，便已成就乾慧之體，後乃標示其名。 ^564c14

上五示三種漸次竟。
△六、安立聖位分八：初、乾慧地。
orig::  ^564c22

阿難，是善男子欲愛乾枯，根境不偶，現前殘質，
不復續生，執心虗明，純是智慧。
慧性明圓，鎣十方界，乾有其慧，名乾慧地。
欲習初乾，未與如來法流水接。
commentary::  ^564c26

欲愛乾枯，即上塵既不緣，根無所偶也。
根境既不偶，則子縛不生，雖有果縛，盡此報身，更不相續耳。
執心虗明，純是智慧，慧性圓明，鎣十方界，
亦猶十方皎然，如淨琉璃內懸明月。
此正當圓教初住，初心發明，便與如來同一體性，
所謂如來密圓淨妙，皆現其中也。
圓教十信滿心，方成此位。
此經即於十信所圓真智中，用作因位，
以與極果相成，究竟初心，二俱不別。
然則此位之下，復立十信，何也？
十信各有行布，此特先標本智，因上增進，
從離塵脫根，已得旋元，與此相符，故特珍重言之。
若圓教即以此位為初住，亦指信極所發耳。 ^564c32

△二十信
orig::  ^565a4

即以此心，中中流入，圓妙開敷，從真妙圓，
重發真妙，妙信常住，一切妄想，滅盡無餘，
中道純真，名信心住。
commentary::  ^565a6

此即乾慧根本智眼，觀本覺心，如箭鋒拄，故曰中中。
此的一破，則順流而入，始本交融，圓妙開敷，
言之莫及，故曰重發真妙。
妙信常住，謂常住真心，從信入妙，分別無明，
一時頓滅，唯一中道，智眼純真。
此大乘初心，即能預知極果，盡此十心，同一本智也。
orig::  ^565a10

真信明了，一切圓通，陰、處、界三不能為礙，
如是乃至過去、未來無數劫中，捨身、受身一切習氣皆現在前，
是善男子皆能憶念，得無遺忘，名念心住。
commentary::  ^565a22

由一真信，便能圓通一切陰入處界，俱得無礙。
此非根本智明，人法二執，分別頓盡，豈能自在也。
捨身受身，一切習氣，此人法俱生。
在分別既盡時，生滅念歇，自爾現前。
如人初覺，一切夢境，了了如見也。
orig::  ^565a28

妙圓純真，真精發化，無始習氣，通一精明，
唯以精明，進趣真淨，名精進心。
commentary::  ^565a38

妙圓純真，亦指本智。
積久益明，雖有習氣，了知無礙，故曰通一精明。
即以精明泯智歸理，故曰進趣真淨。
orig::  ^565a42

心精現前，純以智慧，名慧心住。
commentary::  ^565a48

智入理而逾純，此躡前位所得。
orig::  ^565b2

執持智明，周徧寂湛，寂妙常凝，名定心住。
commentary::  ^565b4

智得理而智益精，理得智而理逾湛，所謂寂妙常凝，
非無照而得此，此亦躡前位而互見也。
orig::  ^565b6

定光發明，明性深入，唯進無退，名不退心。
commentary::  ^565b10

此乃定慧雙融，覺心常住，如百川入海，靜深不搖矣。
orig::  ^565b12

心進安然，保持不失，十方如來氣分交接，名護法心。
commentary::  ^565b16

亦承上寂照湛澄，心安如海。
亦如放舟中流，東西不觸。
不持之持，用意良深。
此乃發真斷惑之際，所謂十方如來氣分交接也。
智者大師云：同除四住，此處為齊。
若伏無明，三藏則劣。
即指此位。
orig::  ^565b18

覺明保持，能以妙力迴佛慈光、向佛安住，
猶如雙鏡光明相對，其中妙影重重相入，
名：迴向心。
commentary::  ^565b26

此保持，即躡上保持安住之妙力，以迴佛慈光也。
諸佛慈光，無不普照。
惟行者理智未融，則不能相接。
今以本智寂照之力，迴佛慈光，以歸自心。
即以自心光明，向佛安住。
如兩鏡相照，重重涉入。
華嚴論云：無邊剎海，自他不隔於毫端。
十世古今，始終不離於當念。
於斯可證。
orig::  ^565b30

心光密迴，獲佛常凝無上妙淨，安住無為得無遺失，名戒心住。
commentary::  ^565b42

心謂自心，光即佛光，密迴即互相涉入，
自佛他佛，感應道交，成一妙淨。
無為即無功用，道無遺失，謂不暫落有為，
蓋隨念敬慎之意，故名戒心住。
orig::  ^565b46

住戒自在，能遊十方，所去隨願，名願心住。
commentary::  ^565c4

住戒，謂住於無為戒心之中，漸至自然，
便能隨願所向，不墮有為。
總此十信，皆乾慧之所顯發，融成一心，
以入初住，下文自明。 ^565c6

△三十住
orig::  ^565c10

阿難，是善男子以真方便發此十心，心精發暉，
十用涉入，圓成一心，名發心住。
commentary::  ^565c12

方便，即指前十心。
以此十心，離妄顯真，發智契理，順彼佛流，
圓歸自體，安住覺海，以無為心精，任運色身，
而發暉自在，唯一乾慧，妙用無虧，分證十心，
發明當念，標於信前，成於住始，究於等覺，無踰此心矣。
orig::  ^565c16

心中發明，如淨琉璃內現精金，以前妙心履以成地，名治地住。
commentary::  ^565c26

心中發明，即前所發之心，如淨琉璃，內現精金。
精金喻真如堅利，琉璃喻智體空淨。
以空淨真智，妙運十心，淨治無明，以自依止，故曰治地。
orig::  ^565c30

心地涉知，俱得明了，遊履十方，得無留礙，名修行住。
commentary::  ^565c36

心地，即前治成之心地。
涉知者，隨所涉歷，妙智圓融，所謂文殊普賢，
圓成一佛，所向十方，不落空有，在因地中，已無不備。
orig::  ^565c38

行與佛同受佛氣分，如中陰身自求父母，
陰信冥通入如來種，名生貴住。
commentary::  ^565c44

躡前行，符理智，冥與佛同。
雖未究竟，氣分相接，密齊果德，入如來種。
如人在中陰，於有緣父母，機感冥交，漸成胎育。
生貴者，將生佛家，為法王子也。
orig::  ^565c48

既遊道胎，親奉覺胤，如胎已成，人相不缺，名方便具足住。
commentary::  ^566a6

上入如來種，此則覺胤已成，雖在胎中人相不缺，
言權實二智具足方便，故曰方便具足住。
orig::  ^566a10

容貌如佛，心相亦同，名正心住。
commentary::  ^566a14

容貌者，謂慈悲攝物，權實互隆。
此皆本自覺心，實相如是，內外同符。
肇公云：實相之相，即如來相。
orig::  ^566a16

身心合成，日益增長，名不退住。
commentary::  ^566a20

承上心相一如，故曰身心合成，日抵妙圓。
任運增進，故曰不退。
orig::  ^566a22

十身靈相，一時具足，名童真住。
commentary::  ^566a26

十身盧舍那，此云淨滿十身：聲聞身、緣覺身、
菩薩身、如來身、法身、智身、國土身、業報身、
眾生身、虗空身、如來身。
亦自具十種，謂菩提身、願身、化身、力身、
莊嚴身、威勢身、意生身、福身、法身、智身。
一時具足者，此十妙應，在極果位，如摩尼珠，五方各映。
今雖未得一切種智，而智體已具，障盡所顯，隨位而彰也。
orig::  ^566a28

形成出胎，親為佛子，名法王子住。
commentary::  ^566a42

華嚴：此位菩薩，習學法王十種親密之事，
堪任紹續，稱法王子。
溫陵云：自登心至生貴，名入聖胎。
自方便至童真，名長養聖胎。
長養功成，名出聖胎。
orig::  ^566a44

表以成人，如國大王以諸國事分委太子。
彼剎利王世子長成，陳列灌頂，名灌頂住。
commentary::  ^566b2

華嚴十住滿足與十地冥符，故云：初發心時便成正覺，
了達諸法真實之相，所有聞法不由他悟，
具修十種智力，究竟離虗妄，無染如虗空，
清淨妙法身，湛然應一切。
此經亦云：十身靈相親為佛子。
陳列灌頂者，華嚴云：轉輪聖王所生太子，
母是正后，身相具足，坐白象寶妙金之座，
張大網縵，奏諸音樂，取四海水置金瓶內，
王執此瓶灌太子頂，是時即名受王職位。
菩薩受職亦復如是，諸佛智水灌其頂故，名為受大智職菩薩。
彼明十地，此指十住；彼約究竟，此約分得。
無生忍中一位徧具，非同餘乘。 ^566b6

△四十行
orig::  ^566b26

阿難！是善男子成佛子已，具足無量如來妙德，
十方隨順，名：歡喜行。
commentary::  ^566b28

具足無量如來妙德，此結上理智權實修習，
如來德相已獲滿備，此乃起行，故云十方隨順。
隨順有二：一、能隨，菩薩至此妙智方便，
德性慈柔能捨己意；二、所隨，眾生根欲種性備悉，
遲速大小隨機隨時無有所失，自生法樂生彼利樂，故曰歡喜。
orig::  ^566b32

善能利益一切眾生，名：饒益行。
commentary::  ^566b42

既能隨順，即獲善利，拔煩惱苦，與菩提樂俱為實益，故名饒益。
orig::  ^566b44

自覺覺他，得無違拒，名無瞋恨行。
commentary::  ^566b48

曹溪云：若擬化他人，自須有方便。
勿令彼有疑，即是自性現。
又曰：莫於大乘門，却執生死智。
若言下相應，即共論佛義。
若實不相應，合掌令歡喜。
若曹溪者，真可謂忍力隨順矣。
orig::  ^566c2

種類出生，窮未來際，三世平等，十方通達，名無盡行。
commentary::  ^566c10

上言自覺覺他，得無違拒，此乃隨諸種類，
對現色身，十方三世，當念圓滿。
此由菩薩深達法空，發十無盡，願行廣大，故曰無盡。
orig::  ^566c12

一切合同種種法門，得無差誤，名離癡亂行。
commentary::  ^566c18

如來種種法門，皆從真實智慧出生言說三昧，
能隨自意種種譬喻，得法實相無少違悞。
菩薩至此一切合同，蓋由修習自性三昧，
於一切法無二隨順，所獲妙智與佛冥契也。
orig::  ^566c20

則於同中顯現羣異，一一異相各各見同，名善現行。
commentary::  ^566c28

於同現異、於異現同、即同即異、即異即同，
此不思議妙智事理融通，無非一法界性自在無礙，
故曰：善現！
orig::  ^566c30

如是乃至十方虗空滿足微塵，一一塵中現十方界，
現塵現界不相留礙，名無著行。
commentary::  ^566c36

上言身說善現，此言塵剎相融。
乃一切法空，一切法如幻。
自心無著故，諸法亦無礙。
此由實證，非直圓解也。
七行經云：此菩薩以無著心，於念念中，能入阿僧祇世界。
於諸世界，心無所著。
又於毛端，徧現世界。
於一毛端處，盡不可說不可說剎，教化眾生。
如一毛端處，一一毫端，皆亦如是。
乃至不於一彈指頃，執著於我，生我所想。
orig::  ^566c40

種種現前咸是第一波羅蜜多，名尊重行。
commentary::  ^567a6

波羅蜜，此云到彼岸。
同異之身如是，同異之說如是，能現之塵如是，
所現之剎如是，一一各得自相，非可智知，
不容言說，是為第一波羅蜜，固可即現前日用證知也。
此最尊無上法要，故云尊重行。
orig::  ^567a8

如是圓融，能成十方諸佛軌則，名善法行。
commentary::  ^567a16

如是總承上一切無礙法行，但云能成十方諸佛軌則，
此乃回到大悲利生，是為大行。
經云：菩薩安住此行，為一切眾生作清涼池，能盡一切佛法源故。
orig::  ^567a18

一一皆是清淨無漏，一真無為，性本然故，名真實行。
commentary::  ^567a26

從性起行，全行是性。
故知一切妙用，皆歸真實。
此無漏清淨，不是神通，亦非法爾。
瓔珞經云：二諦非如、非相、非非相，名為真實。
證真菩薩自性緣起不思議境界，不離自性而有所現也。
李長者云：一切自在神通之慧，出入妙定之門，
皆不離無盡真心，致茲無礙。 ^567a28

△五十迴向。
orig::  ^567a38

阿難！是善男子滿足神通成佛事已，純潔精真遠諸留患，
當度眾生滅諸度相，迴無為心向涅槃路，名救護一切眾生離眾生相迴向。
commentary::  ^567a40

滿足神通，指八行已前。
成佛事已，指九行成佛軌則。
純潔精真，指第十行一真無為。
上雖異同各現，塵剎圓融，猶是以行成理，自利心勝。
故於第一迴向，獨迴此心，令生廣大也。
度無度相，則能度之智俱亡，是真無為。
所度之理亦泯，是真涅槃。
菩薩平等悲智，方能救護眾生，離眾生相也。
李長者云：以十住初生諸佛智慧家，雖有第七方便波羅蜜，
成大悲行。然為創始應真，出世心多。
十行位中，以智眼、慧眼、法眼，觀根利生，化令出俗。
此十迴向位中，明前二位出俗心多，大悲行劣。
以將十住初心所得諸佛之智慧，十行之中出世之行門，
處俗利生，迴真入俗，故名迴向。
大意以無作法身，無依住智，以十迴向大願調和，令得成就大慈悲利眾生之行海。
令使一切思量分別，便為智用。
令使一切知見，總為禪門。
令使理性本寂定門，起差別智身、慧身、變易身。
令使一毛孔中，安立一切佛利眾生剎，悉皆無礙。
令使有為無為，一法界自在。
故如是迴向。
orig::  ^567a46

壞其可壞，遠離諸離，名不壞迴向。
commentary::  ^567b34

於自性上起一著想皆為可壞，於法性上起一離想皆為可離，
此於心法皆得實相，以為利生第一廣大無礙，
涅槃生死俱為幻化，如是迴向是為不壞。
orig::  ^567b36

本覺、湛然覺、齊佛覺，名等一切佛迴向。
commentary::  ^567b44

本覺妙湛，為三世如來平等覺心。
上於利生處，得度無度相，離遠離幻，益顯覺心湛寂，
本無起滅，所謂悲智互成也。
此以迴向佛道，而實以自覺心等於諸佛，
即知一切眾生亦無別覺，無有眾生得滅度者，心佛眾生三無差別耳。
orig::  ^567b46

精真發明地如佛地，名：至一切處迴向。
commentary::  ^567c8

精真，即指本覺。承上覺湛，已能等一切智覺，同諸佛覺。
以此發明，亦即等一切理地，同諸佛地，
理智一如，等於法界一切身說，應現無盡。
orig::  ^567c10

世界如來互相涉入，得無罣礙，名：無盡功德藏迴向。
commentary::  ^567c16

世界即理地，如來即智覺。
承上二位，理智交融，身土相即，以此發生一切功德，
廣大無盡，故曰藏。
orig::  ^567c18

於同佛地，地中各各生清淨因，依因發揮，
取涅槃道，名隨順平等善根迴向。
commentary::  ^567c22

此亦躡上如來世界理智一同，即於同中圓滿清淨因地，以此發揮取涅槃果。
故知此果具足因中順流而至，深得生佛平等善根，用此迴向。
orig::  ^567c26

真根既成，十方眾生皆我本性，性圓成就，
不失眾生，名隨順等觀一切眾生迴向。
commentary::  ^567c32

真根即上位平等善根，此根既成，即於圓證自性時，
見一切眾生已成佛道，故能等觀眾生無二解脫，此真度無度相者也。
orig::  ^567c36

即一切法離一切相，唯即與離二無所著，名真如相迴向。
commentary::  ^567c42

一切眾生平等，則一切法亦自平等。
平等之法，無有高下，即離俱非，唯一覺心，內外無著。
淨名云：不著世間如蓮華，常善入於空寂行，
達諸法相無罣礙，稽首如空無所依。
此真如自相，隨在相應耳。
orig::  ^567c46

直得所如，十方無礙，名：無縛解脫迴向。
commentary::  ^568a6

即離俱泯，則真如體性圓徧十方，任運大悲，自在成就。
orig::  ^568a8

性德圓成，法界量滅，名法界無量迴向。
commentary::  ^568a12

智理無礙，攝盡真如，此德性圓成也。
一真法界，無法界量，等如虗空，是為法界無量。
華嚴云：此菩薩所修願行，等法界如虗空量，
盡回與一切眾生，同向一究竟菩提。
不唯此位，前後諸位，無非此義。 ^568a14

△六四加行
orig::  ^568a20

阿難！是善男子盡是清淨四十一心，次成四種妙圓加行。
commentary::  ^568a24

此四加行，正與先標乾慧之意，互相含攝。
蓋以乾慧從三漸次之後，已得反流全一，
六用不行，十方皎然，如淨瑠璃，內懸明月，此即十信心所獲根本真智。
以此真智，發真妙用，調和理智，等均定慧，
融通體用，至四十一心，然後加行。
但曰即以佛覺用為己心，蓋非此時乃知佛覺之為己心也。
良由乾慧發明，歷諸方便，雖皆妙圓，然證心偏勝，不覺佛果高懸。
至此益信初心更無二佛，一回親切，比前增徹。
今此加行，目為妙圓，乃轉功就位之極，不同別經仍作功用也。
orig::  ^568a28

即以佛覺用為己心，若出未出，猶如鑽火欲然其木，名為煖地。
commentary::  ^568a48

本有覺心，久為功勳所掩，至法界量消，
性德圓成，初忘下劣，若現不現。
然本智內熏，如有煙氣，故立煖地。
orig::  ^568b4

又以己心成佛所履，若依非依，如登高山，
身入虗空，下有微礙，名為頂地。
commentary::  ^568b10

已回佛覺，用作己心，即以己心履佛覺地，
任心所向，無非佛用。
然志氣初增，稍涉矜重，似依非依者，如童稚初行，頓忘依倚。
此心相未盡，所謂微礙者，非實有法礙也。
喻如山頂，足有所履，故以喻名。
orig::  ^568b14

心佛二同，善得中道。
如忍事人，非懷非出，名為忍地。
commentary::  ^568b22

心佛二同，則佛心雙泯。
只此當念非忘非憶，如忍事人非懷非出，正喻中道之不可名言也。
orig::  ^568b24

數量消滅，迷覺中道，二無所目，名世第一地。
commentary::  ^568b28

非迷非覺，謂之中道。
中道亦非關棙一轉，大道享衢，全彰日用矣。
所謂世第一者，如轉輪聖王，已齊天福，未離人間。
此亦可想其理行之極數量，即指迷覺中道也。 ^568b30

△七十地
orig::  ^568b36

阿難！是善男子於大菩提善得通達，覺通如來，
盡佛境界，名歡喜地。
commentary::  ^568b38

自四加行後，會佛歸己，迷覺中道，二無所目，
方於菩提深達源底，故曰覺通如來，不曰通如來覺。
此以本自覺心，自然與佛契同，圓徹乾慧，
實履其地，心眼通明，初得法樂，故云歡喜。
此地二空所顯，名為徧行真如，謂徧一切諸有為法，無一法而非二空也。
華嚴以此地修檀波羅蜜，以前四十四心一切方便，
至此捨盡，任運利生，以悲滿智，正與悉檀相符，非此乃修也。
下地例此。
orig::  ^568b42

異性入同，同性亦滅，名離垢地。
commentary::  ^568c10

異性即異生之性，異性本同，以有我法二障，故稱為異。
前地已得斷障所顯，是深達同性，今言同性亦滅，
益信生佛同體之智，即名為垢，所為法界一真，猶存見隔也。
由此二地，始斷所知俱生一分，及彼謹犯微細三業，
成就性戒，故稱離垢合戒波羅蜜。
orig::  ^568c12

淨極明生，名：發光地。
commentary::  ^568c24

淨極即躡前地，離垢見盡性徹。
由內心淨，能發光明。
此光明從性淨所得，非從定發也。
華嚴配忍波羅蜜，一切忍力，亦由淨極所勝耳。
orig::  ^568c26

明極覺滿，名燄慧地。
commentary::  ^568c32

明極亦躡前地，既發性明，則一切微細現行二障，
能障覺心者，一時淨盡，斯覺體圓滿耳。
此地證無攝受真如，謂不為現障之所攝取，
覺心明淨犀利，為精進度。
orig::  ^568c34

一切同異所不能至，名難勝地。
commentary::  ^568c42

異謂異性，同謂同性。
生佛二途，各有所至。
此不能至，極難擔荷，故曰難勝。
是知不涉二途，得大自在，乃為第一禪波羅蜜。
諸疏論皆云：真俗二諦，極難相應，難合能合，此為難勝。
似與經文微戾。蓋謂同異所不能至，非謂同異之所難合。
此有差別，不可不味。
orig::  ^568c44

無為真如，性淨明露，名現前地。
commentary::  ^569a8

此於同異所不能至。
得無為真如，隨處露現，絕一切轉合回互之想，所謂大智現前也。
此地證無染淨真如，若存染淨，則現前不得自在。
在五地隨俗利生，巧達五明之後，故所證更自明決耳。
orig::  ^569a10

盡真如際，名遠行地。
commentary::  ^569a18

瑜伽云：第七名有加行、有功用、無相住，
第八名無加行、無功用、無相住，二位皆無相住。
然七以加行功用之盡，所現無相盡，真如邊際，
從功極所顯，所有建立，無異如故。
現行微細頓盡，遠去下位，故云遠行。
orig::  ^569a20

一真如心，名不動地。
commentary::  ^569a30

加行功用至此已歇，唯一真如常住不變。
唯識云：無分別智任運相續，相用煩惱不能動故，故云不動。
菩薩成就此地念務皆息，乃至佛心、菩提心、
涅槃心尚不現起，何況起於世間之心？
由本願力諸佛勸發，然後十身相作得大自在。
orig::  ^569a32

發真如用，名善慧地。
commentary::  ^569a42

前位捨阿黎耶，住真淨如，同於羅漢，斷分段身，出三界道。
此乃發真如用，從如起智，具四無礙，作大法師。
經云：以無量善巧智，起四無礙辯。
何等為四？所謂法無礙智，義無礙智，詞無礙智，樂說無礙智。
以此智故，名為善慧。
orig::  ^569a44

阿難，是諸菩薩從此已往，修習畢功功德圓滿，
亦目此地名修習位，慈陰妙雲覆涅槃海名法雲地。
commentary::  ^569b6

從此已往，指乾慧以後，此地以前，一切斷證之功，至此方畢。
蓋以功畢而得修習之名也。
慈陰悲，妙雲智也。
悲智圓備，可能陰庇眾生。
以此因位之極，將合涅槃果海。
如雲徧虗空，覆含無外。
更待霖霔，普潤法界矣。
法即法身，雲該慈陰。
楷定上語，以稱斯位。 ^569b10

△八、結等妙二覺，以顯乾慧成就，從漸次終於菩提。
orig::  ^569b20

如來逆流，如是菩薩順行而至覺際入交，名為等覺。
commentary::  ^569b24

從因入果曰順行，從果入因曰逆流。
如來果位已，極念眾生輪轉，示現報化，
從真寂界入生死海，是為逆流。
菩薩依如來教，從生死海發根本智，歷五位修行至於等覺，
是為順行。順逆皆至覺際，故曰入交。
妙覺即佛，佛從此逆，菩薩從此順，故曰等覺。
orig::  ^569b26

阿難！從乾慧心至等覺已，是覺始獲金剛心中初乾慧地。
commentary::  ^569b36

是覺即指等覺，謂至此覺乃獲也。
八識頌云：金剛道後異熟空，無明有生住異滅。
四十品從斷滅起，至金剛道後方斷無明生相，
故此金剛亦指等覺，謂初乾慧至等覺心中始獲圓滿。
前云未與如來法流水接，蓋自初心發明猶是眾生佛性，
歷五位以至等覺，而後知更無別有耳。
orig::  ^569b40

如是重重單複十二，方盡妙覺，成無上道。
commentary::  ^569c4

等覺者，究竟窮盡微細無明，是有所斷，名有上士。
妙覺者，究竟解脫無上佛智，是無所斷，名無上士。
如是重重單複十二，乃總結上文，從獲乾慧，
轉遡所歷信住行向加地等妙，如人到家，
回憶途路，始知歷盡劬勞，却似未出門時，更為直捷也。
單複，雲棲云：位各一位為單，一位具十二位為複，
以單重複，以複重單，各盡十二。
大乘圓位，一位具一切位，不同藏通一位，不知一位也。
是故初心便同究竟，至於妙覺，無踰初心，
無上道果，即在眾生，現前日用，直未易諦信耳。
orig::  ^569c6

是種種地皆以金剛觀察如幻十種深喻，
奢摩他中用諸如來毗婆舍那清淨修證，漸次深入。
commentary::  ^569c26

種種地，即指前十二位也。
金剛喻定，不但等覺地地皆具，方能隨位斷證，亦即初乾慧心也。
此金剛如幻三昧，觀察一切諸法，與所斷證行智，能所皆空。
然後於圓定中，用如來圓智，漸次深入。
奢摩他翻寂，毗婆舍那翻照。
此奢摩他、毗婆舍那，以清淨尸羅、清淨聞思所成正見為因，
以善清淨心、善清淨慧為果。
從初心以至空竟，對治微細二障，究竟證得無著無礙一切知見，
建立最極清淨法身。
十種深喻，謂幻人、陽燄、水月、空華、谷響、
乾城、夢、影、像、化也。
orig::  ^569c30

阿難！如是皆以三增進故，善能成就五十五位真菩提路。
commentary::  ^570a2

自乾慧歷信、住、行、向、四加行、十地，共五十五位，
等妙是果，即菩提路也。
皆以三增進者，由三增進所發初乾慧心，故此轉結也。
orig::  ^570a6

作是觀者名為正觀，若他觀者名為邪觀。
commentary::  ^570a12

此表圓觀為如來真修。
若實有則成階級，實無則成斷滅。
二皆邪觀，畢竟圓融行布。
行布圓融，斯真法眼矣。 ^570a14

諦觀法界，自凡訖聖，唯一乾慧而已。
迷此乾慧，則流轉四生，窮十二類，種種亂想，更非他物。
在亂想中，望乾慧地，亦猶乾慧望於極果，都如分外。
而不知捨亂想必無乾慧，亦猶捨乾慧必無極果也。
遂以亂想為乾慧，似有悟迷。
及至乾慧回觀亂想，悔不安住，尚若遜其所不及者，然後知迷之未易得也。
迷中之悟，如值木盲龜；悟中之迷，似勞形避影。
極果亦然。未至極果，則乾慧為因。
以果示因，只在目前；以因望果，徒紆心外。
淬如幻之劍鋒，斬乾城之六賊，投水中之月影，合鏡裏之空明。
豈知月本在天，空非觀鏡，唯瞪目而弗休，始回頭而恨晚。
明知其故，未免有時。
此乾慧所為，至等覺而始信其無他謬巧也。
以亂想為乾慧，祇貴自知；以乾慧為覺心，亦須親到。
歷三增進，豈假問人？
及四加行，誰為佛覺？
終是性慧內熏，力窮自見。
雖地上之順流，可至極金剛，而乾慧始圓。
逆究竟於初心，證佛心於羣妄。
眾生成佛，唯佛乃知；佛即眾生，眾生不覺。
識此而後可無邪觀矣。 ^570a20

上六，示修證始終位置竟。
△七結。經名：
orig::  ^570b8

爾時文殊師利法王子，在大眾中即從座起，
頂禮佛足而白佛言：當何名是經？
我及眾生云何奉持？
commentary::  ^570b10

文殊於本經，此為四出：初持呪往護，次問二種發明，次勅選根。
今結經目。此經重根本大智，一切眾生循根攬塵，
由迷本智是生顛倒，轉識成智最為直捷。
涅槃云：有煩惱則無智慧，有智慧則無煩惱。
非以智破煩惱，煩惱即智。
為示深義，故須始終歸本文殊也。
orig::  ^570b14

佛告文殊師利：是經名大佛頂悉怛多般怛囉無上寶印十方如來清淨海眼。
commentary::  ^570b26

如來藏性本不可見，性相無二，故稱佛頂。
悉怛多般怛囉出生十方一切諸佛，此即如來無上寶印。
十方如來於此具大法眼，清淨無為，體用兼備，首標此義。
orig::  ^570b30

亦名救護親因，度脫阿難及此會中性比丘尼，
得菩提心，入徧知海。
commentary::  ^570b38

此約悲度立名也。
救護親因，前文云如來行此呪心，能於十方攝受親因，令諸小乘聞祕密藏不生驚怖是也。
菩提心謂真智，徧知海即涅槃真理，以智入理斯為究竟。
orig::  ^570b42

亦名如來密，因修證了義。
commentary::  ^570c2

因即本修因地，本修因地不生不滅，本覺祕密，
非聲聞、緣覺之所能知，順性起修，不落階級，
是為了義，非不了義，此約人法立名也。
orig::  ^570c4

亦名大方廣妙蓮華王十方佛母陀羅尼呪。
commentary::  ^570c10

性體含容法界，曰大。
楷定凡聖，一路涅槃，即法華所謂唯有一乘，
更無二三，曰方。由體表用，權實圓融，大小均齊，曰廣。
蓮華華果同具，喻佛性涅槃，因果相徹，
純一鮮白，如華開敷，曰妙。
隨處稱尊，曰王。出生十方一切如來，曰母。
首楞嚴是大總持，曰陀羅尼呪。
此約法體用得名也。
orig::  ^570c12

亦名灌頂章句諸菩薩萬行首楞嚴，汝當奉持。
commentary::  ^570c24

此約密言，名灌頂章句。
有受持者，如來以智水灌其心頂，亦如輪王受職，
菩薩萬行於此出生，歸於究竟堅固。
一切如來、一切菩薩同入毗盧自性覺海，
會因於果，此以果得名也。
此經獨重根本大智，於修證門皆寓圓攝，
故如來特勅奉持，當為弘廣。
菩薩傳教弘通，同於雜華，亦可一證。 ^570c26

△八、聞法增進。
orig::  ^570c36

說是語已，即時阿難及諸大眾，得蒙如來開示密印般怛囉義，
兼聞此經了義名目，頓悟禪那修進聖位增上妙理心慮虗凝，
斷除三界修心六品微細煩惱。
commentary::  ^570c40

密印，即指此般怛囉為十方如來密印。
了義，即指上文顯示、開悟、修證，皆為直指了義禪那中道。
妙智，謂獲此智圓入真理，一切心慮皆得凝寂，
此妙智所得斷證之驗，故曰斷除修心六品微細煩惱。
長慶云：約四果地地別斷，故初果身中斷欲界一地九品中前六品惑證第二果，
二果身中斷下三品證第三果，三果身中斷上二界七十二品，
即得阿羅漢。今阿難證二果，故斷六品也。
理雖頓悟，位由漸證，故圓修亦準小乘相配。 ^570c46

上三，廣垂修範竟。
△四細別業果精剔魔外分九。
初問六道生起本有妄習。
orig::  ^571a16

即從座起，頂禮佛足，合掌恭敬而白佛言：大威德世尊！
慈音無遮，善開眾生微細沈惑，令我今日身心快然，得大饒益。
世尊！若此妙明真淨妙心本來徧圓，如是乃至大地草木蝡動含靈本元真如，
即是如來成佛真體。
佛體真實，云何復有地獄、餓鬼、畜生、修羅、
人、天等道？世尊！此道為復本來自有？
為是眾生妄習生起？
commentary::  ^571a20

開微細惑，即指前所斷六品煩惱也。
若此以下，蓋先原妙心徧圓，後會萬法皆真，
以起不應復有，三途六道總出，為復本來自有，為復妄習生起之疑。
不知妄見即有，妄滅即無，不可以即無疑於即有，
亦不可以即有礙於即無，此為圓義，始於悟修兩無所悞也。 ^571a34

△二問撥無永陷同分各私。
orig::  ^571a44

世尊！如寶蓮香比丘尼持菩薩戒，私行婬欲，
妄言行婬，非殺、非偷，無有業報。
發是語已，先於女根生大猛火，後於節節猛火燒然，墮無間獄。
瑠璃大王！善星比丘！
瑠璃為誅瞿曇族姓，善星妄說一切法空，生身陷入阿鼻地獄。
此諸地獄，為有定處？
為復自然？彼彼發業，各各私受。
惟垂大慈，開發童蒙，令諸一切持戒眾生聞決定義，
歡喜頂戴，謹潔無犯。
commentary::  ^571a46

問意：總在為有定處？
為復自然也？彼彼發業，各各私受，蓋疑自然應無定處。
故下文云：不斷三業，各各有私，因各各私，
眾私同分，非無定處。
即答此意。寶蓮香。
未詳所出。交光云：寶蓮香尼所犯有三：
一、犯婬，二、謗戒，三、誤人。
漸至極重，故墮阿鼻。
瑠璃王經云：初，迦羅衛國有舍夷貴姓五百長者，
為世尊造講堂，誓曰：沙門、梵志乃至羣黎，不得先佛妄升此堂。
舍衛太子瑠璃與梵志子好苦定省外氏，
見堂高廣，頓止其上。
貴姓罵曰：此婢生物，敢於中坐！
催逐令出。太子語：好苦釋種，辱我至此。
我紹位，汝當告我。
後即位，好苦來告，集兵伐迦羅國，殺舍夷人三億。
佛言：却後七日，當入地獄。
涅槃經云：佛言：善星比丘雖復讀十二部經，
壞欲界結，縛得四禪，乃至不解一偈一句之義，
親近惡友，退失四禪。
退禪定已，生惡邪見，作如是說：無佛、無法、無有涅槃。
如來雖復為我說法，而我真實謂無因果。
今者近在尼連禪河。
如來即與迦葉往善星所。
善星遙見佛來，即生惡邪之心。
以惡心故，生身陷入阿鼻地獄。 ^571b12

△三、示眾生內分、外分，分四：初、總標。
orig::  ^571b48

佛告阿難：快哉此問！
令諸眾生不入邪見。
汝今諦聽，當為汝說。
commentary::  ^571c2

邪見指寶蓮善星，撥無因果瑠璃，見佛講堂，
敢於先登，聞言不悔，反更生瞋，即一闡提亦為邪見。
orig::  ^571c6

阿難！一切眾生實本真淨，因彼妄見有、
妄習生，因此分開內分、外分。
commentary::  ^571c10

真性本淨，由妄見起惑，因惑造業，遂有妄習，
惑業為因，故為內分，反此則為外分，下文自詳。 ^571c14

△二內分。
orig::  ^571c16

阿難！內分即是眾生分內，因諸愛染發起妄情，
情積不休能生愛水，是故眾生心憶珍羞口中水出，
心憶前人或憐或恨目中淚盈，貪求財寶心發愛涎舉體光潤，
心著行婬男女二根自然流液。
阿難！諸愛雖別流結是同，潤溼不升自然從墜，此名內分。
commentary::  ^571c20

眾生從無明妄見，結為我體，便有違順。
順我生愛，損愛生瞋，是瞋亦由於愛，故愛為情本。
以此名為內分，謂眾生分內所有也。
情根凝重，理必從墜，水亦流下，即事可明。
情愛不斷似流，牽滯自縛如結。 ^571c30

△三外分
orig::  ^571c38

阿難，外分即是眾生分外，因諸渴仰發明虗想，想積不休能生勝氣。
是故眾生心持禁戒舉身輕清，心持呪印顧盼雄毅，
心欲生天夢想飛舉，心存佛國聖境冥現，事善知識自輕身命。
阿難，諸想雖別，輕舉是同，飛動不沈自然超越，此名外分。
commentary::  ^571c40

眾生執我，動念隨情，此不隨情，外生渴仰，故曰外分。
想必從理，對情實而謂之虗氣，以理勝故生勝氣。
輕清、雄毅、飛舉、冥現、輕身，皆想虗氣勝之驗。 ^572a2

△四、別情想轉重，分八：初、純想。
orig::  ^572a6

阿難！一切世間生死相續，生從順習、死從變流，
臨命終時未捨煖觸，一生善惡俱時頓現，死逆生順二習相交。
commentary::  ^572a10

眾生執我，謂是我心我體，此平日所習，
故生為順，死為變，謂反其所習，故曰變流也。
未捨煖觸，即現陰之末，中，後陰之初。
二習者，前識為故習，後識為新習。
正當此時，現生所作之善惡，與後生所感之升沈，
瞥爾現前，如所夢覺，見夢中事。
orig::  ^572a16

純想即飛，必生天上。
若飛心中，兼福兼慧，及與淨願，自然心開，
見十方佛，一切淨土，隨願往生。
commentary::  ^572a26

純想生天，此為常途。
今開純想，兼有福慧，願生佛國者，須知雖兼福慧，
未有願力，亦未遂生佛國。
眾生以業生，菩薩以願生，則願亦不可少耳。 ^572a30

△二、情少想多
orig::  ^572a34

情少想多輕舉非遠。
即為飛仙大力鬼王。
飛行夜叉地行羅剎。
遊於四天所去無礙。
其中若有善願善心護持我法。
或護禁戒隨持戒人。
或護神呪隨持呪者。
或護禪定保綏法忍。
是等親住如來座下。
commentary::  ^572a38

情少想多，飛舉不遠。
此但通舉其間一二三四，應有差等。
別開善願善心，則不在此中多寡較耳。 ^572a46

△三、情想均等
orig::  ^572a48

情想均等，不飛不墜，生於人間。
想明斯聰，情幽斯鈍。
commentary::  ^572b4

明聰幽鈍，各就情想中分。
如同是一想，此以事勝，彼以理勝，則入理之明，必資聰慧。
同是一情，此耽恩愛，彼專陰險，則險詐之幽，必感昏鈍。 ^572b6

△四、情多想少
orig::  ^572b10

情多想少，流入橫生。
重為毛羣，輕為羽族。
commentary::  ^572b14

毛羣羽族，同是六情。
所謂輕重者，亦即六中較量。
如上情想均等之中，亦各有聰明昏鈍之別也。 ^572b16

△五、七情三想
orig::  ^572b18

七情三想，沈下水輪，生於火際，受氣猛火，
身為餓鬼，常被焚燒，水能害己，無食無飲，經百千劫。
commentary::  ^572b22

沈下水輪，生於火際。
謂水輪之下，有火輪際，近在地獄。
此類屬閻羅所領，受火氣而生，身依火中，
為火燒然，縱得水飲，亦化為火，故為水害。 ^572b26

△六。九情一想
orig::  ^572b30

九情一想，下洞火輪，身入風火二交過地，
輕生有間，重生無間，二種地獄。
commentary::  ^572b34

風火二交，乃第七熱獄。
此無間對有間說，受苦稍重，非下阿鼻也。 ^572b38

△七、純情兼謗等。
orig::  ^572b40

純情即沈，入阿鼻獄。
若沈心中，有謗大乘，毀佛禁戒，誑妄說法，
虗貪信施，濫膺恭敬，五逆十重，更生十方阿鼻地獄。
commentary::  ^572b42

此在阿鼻常途中，別開謗法、犯禁、妄說、濫施四種。
別寄十方，不局一方者，劫數成壞各別，極長久難出耳。 ^572b48

△八、結同分各私。
orig::  ^572c4

循造惡業，雖則自招，眾同分中，兼有元地。
commentary::  ^572c6

造各自私，受當同分。
此答報有定處，元地即定處也。 ^572c8

情想皆心，何名內外？
若以情為眾生分，內想必勉。
然世間一切善行，不由本心，因既不真，果何能致？
曰：此由眾生妄見有我，從妄見我，見有我心，
見有我身，循妄身心，一念一行，無非為己。
故眾生造惡，是為真惡；眾生造善，未為真善。
蓋謂惡必狥私，隨順妄我，是故為真；善乃從公，
無與於己，易隣於偽。
世間聖賢，若不由發明本性，得本真心，
從本真心，出生善業，觀其所由，未易窮詰。
故有勉力進修，稍涉身名，猶為巧順妄我之所變現。
何以故？真性無我。
若發明者，依性起用，所有及人之事，徹見一體，更無近名之意。
故知眾生情為真情，由妄我生，皆順我故；
想因慕善，皆損我故。
若能以損我之想，反順我之情，增一分損，
即減一分順，損我之想愈明，則順我之情益劣，
始由勉強，循至自然。
以此而望於順性之業，本源雖別，功用恰齊，
此純想諸天所為，光耀無極也。
福極慧生，或得心開，見十方佛，或遇善友，
方便悟明，則又循想發真，誰復云偽矣。 ^572c12

上三，示眾生內分、外分竟。
△四、示十習因六交報，分六：初、總標。
orig::  ^572c46

阿難！此等皆是彼諸眾生自業所感，造十習因，受六交報。
commentary::  ^573a2

此等承上情想多少之別，皆眾生自業所感，非於心外實有報地也。
十習六交，乃就惡業以示總別。 ^573a6

△二、正示十習因，分十：初、婬習。
orig::  ^573a10

云何十因？
commentary::  ^573a12

苦繫生於惑業，目之為因，因極於十，以盡惡果。
十因唯婬是身業，餘皆意、口也。
orig::  ^573a14

阿難！一者、婬習交接發於相磨，研磨不休，
如是故有大猛火光於中發動，如人以手自相摩觸，煖相現前。
commentary::  ^573a18

此以根境相摩為發業之因，交接即指根境也。
研磨成火，動於心，應於體，喻以自手，但取煖相易見耳。
orig::  ^573a22

二習相然，故有鐵牀、銅柱諸事。
commentary::  ^573a28

即以二習相然，得作受必然之理。
銅鐵所觸之身為根，身所受觸之銅鐵為境，
根境無二，因果宛然。
orig::  ^573a30

是故十方一切如來，色目行婬同名欲火，菩薩見欲如避火坑。
commentary::  ^573a34

色目者，因色名目、因目名色，故曰色目。
行婬同名欲火，當知如來根境無根境相，下皆例此。
菩薩深知欲因，又為行人持示遠離之鑑。 ^573a38

△二、貪習。
orig::  ^573a42

二者貪習交計，發於相吸吸攬不止，如是故有積寒堅冰於中凍冽，
如人以口吸縮風氣有冷觸生。
二習相陵，故有吒吒波波羅羅青赤白蓮寒冰等事。
是故十方一切如來，色目多求同名貪水，菩薩見貪如避瘴海。
commentary::  ^573a44

婬於貪中別開，以示最重，故此貪專指財物也。
計謂計較，計較馳求，有吸取前境之義。
堅執此心，如水成冰，揆因知果，乃有八寒地獄，
二習相陵，總非他事。 ^573b6

△三慢習。
orig::  ^573b12

三者、慢習交陵，發於相恃，馳流不息，如是故有騰逸奔波。
積波為水，如人口舌自相綿味，因而水發。
二習相鼓，故有血河、#CB01926;河、
熱沙、毒海、融銅、灌吞諸事。
是故十方一切如來色目我慢，名飲癡水；
菩薩見慢，如避巨溺。
commentary::  ^573b14

陵，欺侮也。發於恃心，如恃勢恃名，皆有馳騁騰躍之狀，此即血河等之所感召也。
本文喻如口舌綿味，乃高舉自得，遂成流漫，不可不警矣。 ^573b24

△四、瞋習。
orig::  ^573b28

四者、瞋習交衝，發於相忤，忤結不息，心熱發火，
鑄氣為金，如是故有刀山、鐵橛、劒樹、劒輪、
斧鉞、鎗鋸。如人銜冤，殺氣飛動，二習相擊，
故有宮割、斬斫、剉刺、槌擊諸事。
是故十方一切如來，色目瞋恚，名利刀劒，
菩薩見瞋，如避誅戮。
commentary::  ^573b30

因在忤結，結心成金，內外二習，交相感發，
本所自作，還教自受矣。 ^573b40

△五詐習
orig::  ^573b42

五者詐習交誘，發於相調引起不住，如是故有繩木絞校，如水浸田草木生長。
二習相延，故有杻械枷鎖鞭杖撾棒諸事。
是故十方一切如來，色目姦偽同名讒賊，菩薩見詐如畏豺狼。
commentary::  ^573b44

交誘有調弄牽制之力，故其所受，皆其所施也。
如水浸田，草木生長，亦形容其行詐諂挾，用心滋蔓。
眾生之情，備極於此。 ^573c4

△六誑習
orig::  ^573c8

六者、誑習交欺，發於相罔，誣罔不止，飛心造姦，
如是故有塵土屎尿，穢汙不淨，如塵隨風，各無所見。
二習相加，故有沒溺、騰擲、飛墜、漂淪諸事。
是故十方一切如來，色目欺誑，同名劫殺；
菩薩見誑，如踐蛇虺。
commentary::  ^573c10

誑屬於罔，誣罔之心，多諸雜糅，變幻漂沈，
如水風蕩，此沒溺飛墜之所感致也。
飛心隨風，備悉其態，各無所見，則罔人自罔，正在不覺耳。 ^573c18

△七怨習
orig::  ^573c22

七者、怨習交嫌發於銜恨，如是故有飛石投礰、
匣貯車檻、甕盛囊撲，如陰毒人懷抱畜惡。
二習相吞，故有投擲、擒捉、擊射、拋撮諸事。
是故十方一切如來色目怨家名違害鬼，菩薩見怨如飲鴆酒。
commentary::  ^573c24

冤成銜恨，則一切陰險，無所不備，其禍必極於飛石檻車等事。
投擲擒捉，皆其所欲，致於人者，反在目前。
眾生於此，當無自悔耶？
違害鬼常伺取人。
鴆，鳥名。其毛羽劃酒，皆能殺人。 ^573c32

△八見習。
orig::  ^573c38

八者、見習交明。如薩迦耶見戒禁取邪悟諸業，
發於違拒，出生相反。
如是故有王使主吏證執文籍，如行路人來往相見。
二習相交，故有勘問、權詐、考訊、推鞫、察訪、
披究、照明。善惡童子手執文簿，辭辯諸有。
是故十方一切如來色目惡見，同名見坑。
菩薩見諸虗妄徧執，如臨毒壑。
commentary::  ^573c40

見惡見。惡見有五：一身見，執我我所。
二邊見，執常執斷。
三邪見，邪悟錯解，撥無因果。
四見取，謂一切諸見，非因計因，非果計果，
執為最勝，能斷智慧。
五戒取，執自戒定，或邪戒定，謂為最勝。
凡此諸見，是己非彼，故曰違拒相反，乃有一切勘問考訊諸感。 ^574a4

△九枉習
orig::  ^574a14

九者枉習交加發於誣謗，如是故有合山合石碾磑耕磨，如讒賊人逼枉良善。
二習相排，故有押捺搥按蹙漉衡度諸事。
是故十方一切如來，色目怨謗同名讒虎，菩薩見枉如遭霹#CB15439;。
commentary::  ^574a16

誣謗為枉。謂本無之事，比之讒賊，逼枉良善也。
合山合石諸境，皆枉逼之所感現，一切押捺，則見諸事矣。
蹙漉。謂榨淋出血也。
衡度。如迫窄孔中，衡度其身也。
讒虎。讒能傷人，慘於虎也。 ^574a24

△十訟習。
orig::  ^574a30

十者訟習交誼發於藏覆，如是故有鑒見照燭，如於日中不能藏影。
二習相陳，故有惡友業鏡火珠，披露宿業對驗諸事。
是故十方一切如來，色目覆藏同名陰賊，菩薩觀覆如戴高山履於巨海。
commentary::  ^574a32

訟習本於覆藏，然己心不昧，必生疑悔。
本具鑑見照燭之用，故有惡友業鏡之果，
不敢自發，名為陰賊，戴山履海，適足自壓耳。 ^574a40

上二正示十習因竟。
△三、總舉六報。
orig::  ^574a46

云何六報？阿難！一切眾生六識造業，所招惡報從六根出。
commentary::  ^574a48

業本識造，初從六根出，還從六根受，故曰報。
一根所造，六根同受，此造彼受，彼造此受，故曰交也。
業竝由心，報多約色，然色之所受，心豈不知？
又現生之色，與後生異，要為識變，故知全色皆心也。 ^574b4

△四、正示六報，分六：初、見報。
orig::  ^574b10

云何惡報從六根出？
一者見報，招引惡果。
此見業交，則臨終時，先見猛火滿十方界，
亡者神識飛墜，乘煙入無間獄。
發明二相：一者明見，則能徧見種種惡物，
生無量畏；二者暗見，寂然不見，生無量恐。
如是見火，燒聽能為鑊湯洋銅，燒息能為黑煙紫#CB08504;，
燒味能為焦丸鐵糜，燒觸能為熱#CB01926;罏炭，
燒心能生星火迸灑，煽鼓空界。
commentary::  ^574b14

業皆由識，從眼所引，便為見業。
故感臨終見火，以眼取色為因，即眼見猛火為報。
由眼招報，徧於五根。
亦猶一根返源，六根清淨，悟迷真妄，當無二轍耳。
明暗皆屬見境，見業已滿，盡見境界，無非苦繫。
由是燒聽、燒息、燒味、燒觸、燒心，始由一根所造，五根同受妄樂。
今由一根招報，五根同受妄苦。
苦樂皆妄，要無所逃也。 ^574b28

△二聞報。
orig::  ^574b40

二者聞報招引惡果。
此聞業交，則臨終時先見波濤沒溺天地，亡者神識降注乘流入無間獄。
發明二相：一者開聽，聽種種閙精神愗亂；
二者閉聽，寂無所聞幽魄沈沒。
如是聞波，注聞則能為責為詰，注見則能為雷為吼為惡毒氣，
注息則能為雨為霧灑諸毒蟲周滿身體，
注味則能為膿為血種種雜穢，注觸則能為畜為鬼為糞為尿，
注意則能為電為雹摧碎心魄。
commentary::  ^574b42

波濤，聲之最浩淼者，故聞報所招先見沒溺。
溫陵曰：觀聽旋復則水不能溺，依之造業能感波濤，亦一巧合也。
雷吼毒氣皆非見境，亦懼眼周慞之態不可過泥也。
雨霧毒蟲乃聞波蒸變，皆有惡氣與鼻相應。
畜鬼陰類與電雹雷雨，悉晦冥波蕩之象，聞業所感不出斯類。 ^574c8

△三齅報
orig::  ^574c18

三者齅報，招引惡果。
此齅業交，則臨終時先見毒氣充塞遠近，
亡者神識從地湧出，入無間獄，發明二相：
一者通聞，被諸惡氣熏極心擾；二者塞聞，
氣掩不通，悶絕於地。
如是齅氣，衝息則能為質、為履；衝見則能為火、
為炬；衝聽則能為沒、為溺、為洋、為沸；衝味則能為餒、
為爽；衝觸則能為綻、為爛、為大肉山，有百千眼，
無量#CB00045;食；衝思則能為#CB01926;、
為瘴、為飛砂礰，擊碎身體。
commentary::  ^574c20

從地湧出，氣自下升上，故質礙也。
履，通也，即上通聞、塞聞二相。
見屬火，則衝為火炬；聞屬水，則衝為沒溺；
味隨氣變，則為餒為爽；體受氣熏，則為綻為爛；
思因氣蔽，則為#CB01926;瘴為飛沙。
總之，一根感報，則五根擾亂，隨類各現。 ^574c34

△四味報。
orig::  ^574c42

四者味報，招引惡果。
此味業交，則臨終時，先見鐵網，猛#CB08504;熾烈，
周覆世界。亡者神識，下透桂網，倒懸其頭，入無間獄。
發明二相：一者吸氣，結成寒冰，凍裂身肉；
二者吐氣，飛為猛火，焦爛骨髓。
如是嘗味，歷嘗則能為承為忍，歷見則能為然金石，
歷聽則能為利兵刃，歷息則能為大鐵籠彌覆國土，
歷觸則能為弓為箭、為弩為射，歷思則能為飛熱鐵從空雨下。
commentary::  ^574c44

貪味則羅網燒捕，一切羽毛鱗甲，皆如其因施以為果受，毫髮不爽。
承，領也。忍，受也。物之所忍受於我者，今皆領之，
徧歷諸根，無非貪味，取物之事，報何巧歟。 ^575a10

△五觸報。
orig::  ^575a16

五者、觸報招引惡果。
此觸業交，則臨終時先見大山四面來合，無復出路。
亡者神識見大鐵城，火蛇、火狗、虎、狼、師子、
牛頭獄卒、馬頭羅剎，手執鎗矟驅入城門，
向無間獄發明二相：一者、合觸，合山逼體，
骨肉血潰；二者、離觸，刀劒觸身，心肝屠裂。
如是合觸，歷觸則能為道、為觀、為廳、為案，
歷見則能為燒、為爇，歷聽則能為撞、為擊、
為剚、為射，歷息則能為括、為袋、為考、為縛，
歷嘗則能為耕、為鉗、為斬、為截，歷思則能為墜、
為飛、為煎、為炙。
commentary::  ^575a18

觸有離合二相，合則觸合逼體，離則觸離分身。
道所趨獄、路觀、獄王、門闕、與廳、與案，皆為治罪處也。
餘約文可解。智論云：此觸是生結之大因，繫縛心之根本。
何以故？餘四情各當其分，此則徧滿身識。
生處廣故，多生染著；以其難捨故，多作重罪。
若墮地獄，一名寒冰，二名炎火，此二部中皆以身觸受罪，苦毒萬端。
此觸名為大黑暗處，危難之嶮道也。 ^575a36

△六思報。
orig::  ^575b2

六者思報招引惡果。
此思業交，則臨終時先見惡風吹壞國土，
亡者神識被吹上空，旋落乘風墮無間獄。
發明二相：一者不覺，迷極則荒，奔走不息；
二者不迷，覺知則苦，無量煎燒，痛深難忍。
如是邪思，結思則能為方為所，結見則能為鑒為證，
結聽則能為大合石、為冰、為霜、為土、為霧，
結息則能為大火車、火船、火檻，結嘗則能為大叫喚、
為悔、為泣，結觸則能為大、為小、為一日中萬生萬死、
為偃、為仰。
commentary::  ^575b4

意思生滅，因身壞而見國土傾圮。
又意思悠忽，如風捨煖，觸時業風吹蕩。
意思先覺，不覺則荒莽無據，覺則眾苦交攻。
眾生不識自心，隨意思流轉，業識茫茫，
未有果報，且無自主，況當報至耶？
方所受罪處也。溫陵云：結聽則為大合等，水土交感也。
車船檻，乃息氣乘亂思所變也。
嘗即舌根，聲所自發也。
大小以下，皆言其身，乃亂思見於觸業，極其幻出耳。 ^575b20

上四正示六報竟。
△五、結因報全缺，再答別造同分。
orig::  ^575b36

阿難！是名地獄十因六果，皆是眾生迷妄所造。
commentary::  ^575b38

觀迷妄所造一句，盡諸因報，俱非實有。
迷自本心，妄見前境，起惑造業，猶如夢中。
當下自知，如夢而覺，所有現前，真如殘質耳。
orig::  ^575b40

若諸眾生惡業同造，入阿鼻獄受無量苦，
經無量劫六根各造，及彼所作兼境兼根，是人則入八無間獄。
commentary::  ^575b46

十因六報，兼根兼境，謂之同造。
此阿鼻苦與劫數，皆稱無量，故與無間別也。
各造者，時固不同，因亦有間。
雖兼根境，在八無間，苦劫俱減。
orig::  ^575c2

身口意三，作殺盜婬，是人則入十八地獄。
三業不兼，中間或為一殺一盜，是人則入三十六地獄。
見見一根，單犯一業，是人則入一百八地獄。
commentary::  ^575c8

身、口、意則三業悉全，殺、盜、婬則身業俱犯，
以此而入十八地獄，則知三業不兼，身業唯二，應入三十六獄。
若現見一根，是為身、口、意之一，單犯一業，
是為殺、盜、婬之一，當入一百八獄。
orig::  ^575c14

由是眾生別作別造，於世界中入同分地，妄想發生非本來有。
commentary::  ^575c22

別作別造者，各各有私也。
入同分地者，眾私同分也。
此正結答。為復自然？
為有定處？即前文云：眾同分中兼有元地也。
又曰：妄想發生，非本來有。
故知眾私若有，同分儼然，如在夢中，覺何所有？
決定決定，眨眼從頭矣。 ^575c26

△六、示餘報分十一：初、總標鬼報。
orig::  ^575c34

復次，阿難！是諸眾生非破律儀、犯菩薩戒、
毀佛涅槃，諸餘雜業歷劫燒然，後還罪畢受諸鬼形。
commentary::  ^575c36

此言餘業，舉三極重以例其餘，皆於地獄受罪既畢，復受鬼身以盡餘報。
非破律儀者，破而又非，言無律儀也。
菩薩般若、如來涅槃，皆眾生慧命，一犯一毀，故為極重。 ^575c40

△二十種鬼類。
orig::  ^575c46

若於本因，貪物為罪，是人罪畢，遇物成形，名為怪鬼。
貪色為罪，是人罪畢，遇風成形，名為魃鬼。
貪惑為罪，是人罪畢，遇畜成形，名為魅鬼。
貪恨為罪，是人罪畢，遇蟲成形，名蠱毒鬼。
貪憶為罪，是人罪畢，遇衰成形，名為厲鬼。
貪慠為罪，是人罪畢，遇氣成形，名為餓鬼。
貪罔為罪，是人罪畢，遇幽為形，名為魘鬼。
貪明為罪，是人罪畢，遇精為形，名魍魎鬼。
貪成為罪，是人罪畢，遇明為形，名役使鬼。
貪黨為罪，是人罪畢，遇人為形，名傳送鬼。
commentary::  ^575c48

於物生貪，故餘報鬼趣，仍託於物。
凡一切依草附水，以為妖怪，是其種類。
牝牡相誘謂之風，婬習之餘，故遇風成形。
魃，女鬼，亦曰女妖，此感婬佚而受也。
惑即詐因，憑虗惑正，如狐狸能現美男女，
此媚惑之鬼，故名曰魅。
恨為怨因，怨恨之餘，仍為蠱毒，故凡毒蠱，皆鬼所託。
懷瞋不已，積抱成憶，乘人衰運，入身為疾，謂之癘鬼。
高舉陵人，託氣為質，中無所有，常自饑餓，此慢餘報也。
誑罔虗矯，以欺無識，為心幽隱，故遇幽成魘。
魘，惑寐者也。執見明悟，外道異解，與正相拒，
其餘報能假日月光華、山川靈氣，以自成形，名為魍魎。
成枉因，押枉成證，其餘報必憑明顯，以供役使，
名役使鬼，如靈廟使者之屬。
引黨自覆，如鬼附人，今巫祝為鬼所憑，
傳送吉凶，此訟餘報也。 ^576a18

△三、結鬼報。
orig::  ^576a44

阿難！是人皆以純情墜落，業火燒乾，上出為鬼，此等皆是自妄想業之所招引。
若悟菩提，則妙圓明，本無所有。
commentary::  ^576a46

此結十因餘報，而曰若悟菩提，則妙圓明本無所有。
須知妙性圓明，現在地獄三塗常無間歇，所謂佛性流轉五道也。
菩薩隨類現身，皆為此故。
是安知無善根眾生在極苦中，當下發明者，況人而可自棄耶？
情報既盡，故云業火燒乾。 ^576b4

△四、總標畜報。
orig::  ^576b12

復次，阿難！鬼業既盡，則情與想二俱成空，
方於世間與元負人怨對相值，身為畜生酬其宿債。
commentary::  ^576b14

此想皆情所攝，非上情墜想升之想也。
既云情想俱空，則畜生單為償負。
然餘習增上，亦各隨類，下文自詳。 ^576b18

△五十種畜類。
orig::  ^576b22

物怪之鬼，物銷報盡，生於世間，多為梟類。
風魃之鬼，風銷報盡，生於世間，多為咎徵，一切異類。
畜魅之鬼，畜死報盡，生於世間，多為狐類。
蟲蠱之鬼，蠱滅報盡，生於世間，多為毒類。
衰厲之鬼，衰窮報盡，生於世間，多為蛔類。
受氣之鬼，氣銷報盡，生於世間，多為食類。
綿幽之鬼，幽銷報盡，生於世間，多為服類。
和精之鬼，和銷報盡，生於世間，多為應類。
明靈之鬼，明滅報盡，生於世間，多為休徵，一切諸類。
依人之鬼，人亡報盡，生於世間，多為循類。
commentary::  ^576b24

附物為怪鬼，抱塊作梟倫。
此貪物餘習咎徵，如羣鼠眾#CB15179;，
兆為荒儉，商羊水災，鶴舞旱應，詐為魅惑，
餘生狐身，前鬼附畜，此竟作畜也。
毒類，蚖蝮蛇蝎。蛔類，即蛔蟯，前厲鬼乘衰，此蛔蟯附腹。
食類，即一切生命，可作飲食，昔為鬼餓，今供人飽。
服類，今蠶絲獸毛，皆堪服用。
應類，如社燕賓鴻，皆應時至。
此見習精耀之所感，在鬼託明，在畜休徵，
即麟鳳之屬，為人兆祥，非彼能致也。
依人為鬼，畜仍依人，如世貓犬。
凡此畜類，雖償夙負，悉是餘習，故各以類感也。 ^576b42

△六、結畜報。
orig::  ^576c12

阿難，是等皆以業火乾枯，酬其宿債旁為畜生，此等亦皆自虗妄業之所招引。
若悟菩提，則此妄緣本無所有。
commentary::  ^576c14

上結鬼趣，云則妙圓明本無所有；此結畜報，又云則此妄緣本無所有。
是知妙性不染，虗妄元無，再三提命，所應自返耳。 ^576c20

△七、帶牒前問重示。
orig::  ^576c24

如汝所言，寶蓮香等及瑠璃王、善星比丘，
如是惡業本自發明，非從天降、亦非地出、
亦非人與，自妄所招還自來受，菩提心中皆為浮虗妄想凝結。
commentary::  ^576c26

菩提心中，本無一切業果故。
自菩提心，觀此業繫，虗無實事。
然以眾生妄想凝結，現在迷中，不可言無。
所謂無我、無作、無受者，所作之業亦不亡。
心悟業空，境界自別，不可同日語矣。 ^576c32

△八、酬剩還徵。
orig::  ^576c38

復次，阿難！從是畜生酬償先債，若彼酬者分越所酬，此等眾生還復為人反徵其剩。
如彼有力兼有福德，則於人中不捨人身酬還彼力；
若無福者，還為畜生償彼餘直。
commentary::  ^576c40

分越所酬，謂所酬之債，餘於所負。
此或受負之人，誅求過甚，則此畜生，還復為人，以徵所餘。
如羊死為人，人死為羊也。
有力，謂有能不失人身之力。
如宿世護法，受不殺戒，皆為長壽之因。
福德，亦夙世所作。
一切三寶福德，此生未盡，故現世酬還，無俟後生。
例知富貴之人，偶為人負，當作此想，便無酬上起負耳。 ^576c48

△九、償報相尋。
orig::  ^577a12

阿難當知，若用錢物或役其力償足自停，
如於中間殺彼身命或食其肉，如是乃至經微塵劫相食相誅，
猶如轉輪互為高下無有休息，除奢摩他及佛出世不可停寢。
commentary::  ^577a14

此言財物力使，酬足即憩，若殺身命，抱恨無窮。
今世所酬之畜，即後生徵負之人，徵復成負，
負復為徵，無有了日。
除是當人悟本自性，得真三昧，則業惑兩空，
不則值佛出世，各得解脫，乃可休息。
殺戒當嚴，同於婬欲，不可不銘。 ^577a22

△十人道餘感
orig::  ^577a30

汝今應知，彼梟倫者，酬足復形，生人道中，
參合頑類；彼咎徵者，酬足復形，生人道中，
參合異類；彼狐倫者，酬足復形，生人道中，
參於庸類；彼毒倫者，酬足復形，生人道中，
參合很類；彼蛔倫者，酬足復形，生人道中，
參合微類；彼食倫者，酬足復形，生人道中，
參合柔類；彼服倫者，酬足復形，生人道中，
參合勞類；彼應倫者，酬足復形，生人道中，
參於文類；彼休徵者，酬足復形，生人道中，
參合明類；彼諸循倫，酬足復形，生人道中，參於達類。
commentary::  ^577a32

人道為五戒正因，今以畜生復形，故云參合。
因貪物墮者，在鬼附物為怪，在畜抱塊為梟，
復人為頑，故知心附物則不靈也。
貪欲所迷，為魃為咎，得復人身，成於異類，
不可與語，婬之能銷鑠人性靈如此。
狐為媚惑，喪失廉恥，近於昏庸，雖復為人，愚昧彌甚。
毒倫元鬼為蠱，在人為狠，習性難易，隔世猶在。
蛔伏人腹，心志微劣，人之寒賤，良有宿因。
食倫歷刀砧之餘，柔性不振，在人猶爾。
服用多出皮毛牛馬，餘習勞累，見於人身。
應類有知時之識，明類有世辯之聰，循類通禍福之故。
世智辯聰，八難之一。
人之負才喆者，非出性慧，反足障道，其宿感固自有由也。 ^577b2

△十一、結餘感。
orig::  ^577b24

阿難！是等皆以宿債畢酬復形人道，皆無始來業計顛倒相生相殺，
不遇如來不聞正法，於塵勞中法爾輪轉，此輩名為可憐愍者。
commentary::  ^577b26

再結十因六報，皆由眾生顛倒。
雖宿債暫酬，而相生相殺，終無窮盡。
唯有遇佛聞法，見性為道。
天上天下，更無可了輪轉者。
眾生懵然，為可憐愍。 ^577b32

上四示十習因、六交報竟。
△五、別修妄成，分三：初、總標。
orig::  ^577b38

阿難，復有從人不依正覺修三摩地，別修妄念存想固形，
遊於山林人不及處，有十種仙。
commentary::  ^577b42

正覺即本元自性真覺，三摩地即自性三昧，捨此皆為邪見別修也。
妄念謂五蘊身中，我體以此為性，存想攝身，
依於山林，人不到處，功畢成仙。
略有十種，下文各詳。 ^577b46

△二別成十種仙。
orig::  ^577c4

阿難！彼諸眾生堅固服餌而不休息，食道圓成，名地行仙。
commentary::  ^577c6

搗合眾藥，而成膏餌。
餌屬凝滯，但可固形長年，不能輕舉，故為地行。
orig::  ^577c10

堅固草木而不休息，藥道圓成，名飛行仙。
commentary::  ^577c14

草木多能永年，但須久服，方得成功，比餌較輕，故得飛行。
orig::  ^577c16

堅固金石，而不休息。
化道圓成，名遊行仙。
commentary::  ^577c20

金石，如養煉丹砂，九轉大還。
自此以上，皆外憑藥力。
orig::  ^577c22

堅固動止，而不休息，氣精圓成，名空行仙。
commentary::  ^577c26

動止，謂引導精氣，如熊經鳥伸之法。
自此以下，皆取足於身也。
orig::  ^577c28

堅固津液而不休息，潤德圓成，名天行仙。
commentary::  ^577c32

津液即服津之法，津化而汗液自斂，膚#CB17451;凝密，
此以陰潤銷融邪火，而真火自足，故曰潤德。
orig::  ^577c34

堅固精色，而不休息，吸粹圓成，名通行仙。
commentary::  ^577c38

精色，即吸採日精月華，及雲霞霧露之屬。
此雖藉外，亦有內符之法，不則成風邪之疾。
通，謂與陰陽之氣相通也。
orig::  ^577c40

堅固呪禁，而不休息。
術法圓成，名道行仙。
commentary::  ^577c46

此以符呪愈疾解厄，道家亦重弘濟累功之事，
兼攝靜持，亦斂神聚精之理，故名奉成法。
而實資內力，故謂之術。
以其及物，亦名為道。
orig::  ^577c48

堅固思念而不休息，思憶圓成，名照行仙。
commentary::  ^578a6

此以澄寂心念，不雜異想，乃抱一守靜之常。
道家亦謂見性如朗日晴空，而不知其同是思憶也。
orig::  ^578a8

堅固交遘而不休息，感應圓成，名精行仙。
commentary::  ^578a12

交遘，謂水火交遘。
所造四大，唯水火相濟，則地風從之。
此從坎位起火，直透上關，化而為水，以會於離。
循此感應環運，自能化血成精，化精成氣。
至謂男女媾精，又道家之魔說矣。
orig::  ^578a14

堅固變化而不休息，覺悟圓成，名絕行仙。
commentary::  ^578a22

人之一身，有主則變，無主則化。
有變無化，則滯於形骸；有化無變，則日就銷殞。
於此覺悟，則絕地而行，時節若到，自能隱顯隨意，遠近無跡。
唯此一類，與前第八為道家正傳，餘皆岐路耳。 ^578a24

△三結仙道。
orig::  ^578a30

阿難，是等皆於人中鍊心，不修正覺，別得生理，
壽千萬歲，休止深山或大海島，絕於人境。
斯亦輪迴，妄想流轉，不修三昧，報盡還來，散入諸趣。
commentary::  ^578a32

總結仙道，責非正修也。
凡此十種，不出妄念，背正知見。
以此用心，窮極一生，十不一成，成亦僅延年歲。
縱得神變，亦為妄力所持，力盡淪墜。
不如一日修無漏業，即未成就，已植正因，終不虗棄。
又五戒十善，徑得天身。
以天視仙，如王與民。
天且易盡，而況仙乎？
心本無生，始背覺心，趨於生門，其間自有必然之理。
得其肎綮，不勞功用。
然生則必滅，無生則無滅。
別者，揀非正修也。 ^578a38

上五，別修妄成竟。
△六、諸天差別分四：初、欲界分七：初、四王天。
orig::  ^578b6

阿難！諸世間人不求常住，未能捨諸妻妾恩愛，
於邪婬中心不流逸澄鎣生明，命終之後鄰於日月，如是一類名四天王天。
commentary::  ^578b10

六欲皆以十善全缺麤細而為差等，此經不說十善，
但舉婬斷以準餘善，非單一善也。
妻妾之外皆名邪婬，心有所限即不流逸，
由不流逸故言澄鎣，此亦明理寡欲之儔，
以此明鄰日月故生四天，性覺常住，不求常住即不修正覺也。 ^578b16

△二忉利天
orig::  ^578b24

於己妻房婬愛微薄，於淨居時不得全味，
命終之後超日月明居人間頂，如是一類名忉利天。
commentary::  ^578b26

婬愛微薄，即無全味。
此於世心，更較超越，故生忉利。
忉利翻三十三。此天在須彌山頂，四角有三十二天圍繞，帝釋為主。
以上二天，皆依須彌，名地居天，離地八萬四千由旬。 ^578b30

△三、須#CB08504;摩天。
orig::  ^578b36

逢欲暫交，去無思憶。
於人間世，動少靜多。
命終之後，於虗空中，朗然安住。
日月光明，上照不及。
是諸人等，自有光明。
如是一類，名須#CB08504;摩天。
commentary::  ^578b38

逢暫去無可知。不逢欲境，念必不生，即此類。
餘情想俱薄，故動少靜多，便有空居之應。
眾生欲心濃厚，遂多滯礙。
反此則虗豁朗住，固可比量而知耳。
 #CB08504;摩，此云時分，以蓮華開合為晝夜。 ^578b44

△四兜率陀天
orig::  ^578c2

一切時靜，有應觸來未能違戾，命終之後上升精微，
不接下界諸人天境，乃至劫壞三災不及，如是一類名兜率陀天。
commentary::  ^578c6

兜率陀，此云喜足。
後身菩薩於彼教化，多修喜足之行，得少意悅為喜，更不求餘為足也。
應觸未違，此但隨順，故知一切時靜也。
精微，約天而言。此天一生補處，菩薩所居，
發弘誓願，得生彼處，以菩薩無漏力故。
三災不及，此指內院，今經約勝。 ^578c12

△五樂變化天。
orig::  ^578c20

我無欲心，應汝行事。
於橫陳時味如嚼蠟，命終之後生越化地，如是一類名樂變化天。
commentary::  ^578c24

無欲應彼，同於兜率，在境無味，更過於是。
橫陳應欲時境也。
瑜伽云：由彼諸天為自己故，化為欲塵，
非為他故，唯自變化。
變謂轉變，變麤為妙；化謂化現，無而忽有。 ^578c28

△六、他化自在天
orig::  ^578c34

無世間心，同世行事，於行事交，了然超越，
命終之後，徧能出超化無化境，如是一類，名他化自在天。
commentary::  ^578c36

諸樂欲境，不勞自化現在受用，故云他化也。
前但無味，此已超越自住心與不住心之別。
化指樂化，無化指前四天。 ^578c40

△七、結欲界。
orig::  ^578c44

阿難！如是六天形雖出動心迹尚交，自此以還名為欲界。
commentary::  ^578c46

人界於欲，未接已接，身心搖動，天隨境到，
心止於境，故云出動。
心迹尚交，且非絕無也。
大佛頂如來密因修證了義諸菩薩萬行首楞嚴經直指卷第八
w:: 音釋
note:: 薤 ^579a2

〔音械。〕鎣
棙
〔音利，機棙也。〕淬
〔音翠，堅刀刃也。〕撾
〔同擿馬箠。〕虺
礰 ^579a16

〔音力，石聲。〕鴆
〔沈去聲，毒鳥。〕鞠
〔音菊，詰也。〕碾磑
〔碾同輾磑，開上聲，碎物之器〕蹙 ^579a18

〔音促，縮也。〕榨
〔音詐，壓物器。〕愗
〔音茂，愚貌。〕 #CB00045;
〔咎，入聲，嚙也。〕矟
〔音朔，矛屬。〕剚
眨 ^579a20

〔音剳，動也。〕魃
〔音拔。〕魘
〔音謁。〕憩
〔音器，息也。〕
 ^579a22
