
xu:: 
#  No. 905-A 大乘止觀序
No. 905-A 大乘止觀序
錢唐胡子浸雲問於華藏單子曰。
何謂道。單子曰性是也。
胡子疑焉曰修可廢歟。
單子曰。在璞之玉匪剖弗見。
在鑛之金匪鍊弗純。
在纏之性匪修弗顯。
必曰性也而可以廢修也。
彼芸芸者孰無性耶。
於是以靈峰老人所註南嶽大乘止觀授於胡子而告之曰。
修道之要盡於大乘止觀一書。
而大乘止觀之要盡於轉無塵智之一言。
何也。心也者萬法之體也。
華嚴云。三界無別法。
惟是一心作。首楞嚴云。
諸法所生。惟心所現。
一切因果世界微塵。
因心成體。彼凡夫不了惟心之義而為六塵所縛。
則六塵塵也。聲聞不了惟心之義而為四諦所縛。
則四諦亦塵也。緣覺不了惟心之義而為十二因緣所縛。
則十二因緣亦塵也。
菩薩不了惟心之義而為六度所縛。
則六度亦塵也。不寧惟是。
昔有僧問先德曰撥塵見佛時如何。
曰佛即是塵。由是觀之。
若心外見有纖毫之法。
無論若凡若聖皆塵也。
而抑知夫即心是塵即塵是心也哉。
緣論云。更無心外法。
能與心為緣。悉從自心生。
還與心為相。良以世出世間諸法惟是一心。
苟於此諦了而不疑。
則取捨情忘馳求心歇而無塵之智轉矣。
今之時慕道者如牛毛。
明道者如麟角。執性而廢修者恪守無為。
執修而廢性者罔知本妙。
加以游談不根之徒。
目不睹三藏之靈文。
耳不聞五宗之玄旨。
儼為人師如盲導瞽。
余雖辭而闢之。其如一傳眾咻。
法#CB08504;智燈危若一綫。
誠能流布是書。俾知夫寂照者性之體也。
止觀者性之用也。
由寂故而起於止。
而即以止合乎寂。
由照故而起於觀。
而即以觀合乎照。
是則全性起修全修是性。
圓悟圓修之道莫詳於此。
然而以少方便疾得菩提則曰轉無塵智而已矣。
是故修道之要盡於大乘止觀一書。
而大乘止觀之要盡於轉無塵智之一言也。
胡子忻然與其仲弟用和．季弟濟之并吳子寶林．
邵子南厓昆季．姚子三摩謀而付諸梓。
而乞余言弁其首。
爰述胡子相往復之語而為之序。 ^588b7

乾隆五十四年歲次己酉仲冬之吉富春華藏居士單照謹撰
xu:: 
#  No. 905-B
No. 905-B ^588c26

夫飲百川之泉者須窮其源。
攀萬木之條者須知其本。
況佛法心燈普照一切。
為人天之眼目。作凡聖之依歸。
豈可晦其所由來也。
天台智者嗣法於南嶽慧思禪師。
習止觀。嘗讀法華藥王品至善男子是真精進是名真法供養如來。
見靈山一會儼然未散。
其師歎曰。非汝莫見。
非我莫知。由是觀之。
其師功行豈等閒哉。
所著甚富。其大乘止觀一書。
會靈峰蕅益旭公分以科註。
合四卷。名大乘止觀釋要。
歲久淹沒。而智者大師名滿天下。
其師著述竟罕人知。
此皆飲水不窮其源。
攀木不知其本故耳。
當知智者大師五分法身由師所生。
靈峰云。重子而輕父斯之謂歟。
真寂寺苾蒭源洪法師遍覓是論。
復購得故板。見其殘缺悉校正無訛。
擬重補刻。適有海甯沈維樹先生解囊樂助成此勝因。
〔圓〕見而隨喜。頓忘淺陋。
敬為之序。 ^588c33

道光六年月在太簇人日苾蒭尼悟德通圓書於孝圓菴之摩訶衍室
xu:: 
#  No. 905-C 南嶽大乘止觀序
No. 905-C 南嶽大乘止觀序
author:: 兩浙路勸農使兼提點刑獄公事朝奉大
author:: 夫行尚書度支員外郎護軍借紫朱頔譔 ^589a16

鶴林示滅而來。賢聖應世者非一。
咸以六度萬行通達大智。
安住於法界。拔濟於羣迷。
金文寶軸具載於諸法之藏。
若夫空一切法。證一切性。
不於三界現其身意。
達正覺之真源。顯毗盧之實相。
則見乎南嶽大師之止觀也。
大師靈山佛會之聖眾。
三世化緣於衡岫。
密承佛旨。親聽法音。
總馬鳴．龍樹之心要。
具菩提涅槃之了義。
故著止觀上下二論。
遣真妄於一念。明體相之無迹。
空拳舒手無物可見。
則止觀之理自是而顯。
寂照其門由是而入。
為出世之宗本。作佛種之導師。
不歷僧祗直超聖位。
嗟夫斯教雖大顯示啟來者。
而人世未之普見。
流于海外逮五百年。
咸平中日本國僧寂照以斯教航海而來。
復歸聖朝。天禧四年夏四月。
靈隱山天竺教主遵式將示生生之佛種。
咸成上上之勝緣。
乃俾刻其文。又復以序為請。
重念如意稱珠已還合浦。
虗室生白坐見法身。
顧鑽仰之未至。抑稱讚之無取。
但願一切信心見者能修。
修者能證。對諸境而不動。
於諸法而無染。一受不退。
一得永得。盡未來際常與南嶽大師俱生。
行如來事焉。
xu:: 
#  No. 905-D 南嶽禪師大乘止觀原序
No. 905-D 南嶽禪師大乘止觀原序
author:: 天竺寺沙門　遵式　述 ^589a29

止觀用也。本乎明靜。
明靜德也。本乎一性。
性體本覺謂之明。
覺體本寂謂之靜。
明靜不二謂之體。
體無所分則明靜安寄。
體無不備則明靜斯在。
語體則非一而常一。
語德乃不二而常二。
秪分而不分。秪一而不一耳。
體德無改彊名為萬法之性。
體德無住彊名為萬法之本。
萬法者復何謂也。
謂舉體明靜之所為也。
何其然乎。良由無始本覺之明彊照。
照生而自惑謂之昏。
無始無住之本隨緣。
緣起而自亂謂之動。
昏動既作。萬法生焉。
捏目空花豈是他物。
故云不變隨緣名之為心。
隨緣不變名之為性。
心。昏動也。性。明靜也。
若知無始即明而為昏。
故可了今即動而為靜。
于是聖人見其昏動可即也。
明靜可復也。故因靜以訓止。
止其動也。因明以教觀。
觀其昏也。使其究一念即動而靜。
即昏而明。昏動既息。
萬法自亡。但存乎明靜之體矣。
是為圓頓。是為無作。
是如來行。是照性成脩。
脩成而用廢。誰論止觀體顯而性泯。
亦無明靜。豁然誰寄。
無所名焉。為示物旨歸。
止成謂之解脫。觀成謂之般若。
體顯謂之法身。是三即一。
是一即三。如伊三點。
如天三目。非縱橫也。
非一異也。是為不思議三德。
是為大般涅槃也。
嗚呼。此法自鶴林韜光授大迦葉。
迦葉授之阿難。阿難而下燈燈相屬至第十一馬鳴。
鳴授龍樹。樹以此法寄言于中觀論。
論度東夏。獨淮河慧文禪師解之授南嶽大師。
南嶽從而照心。即復于性。
獲六根清淨。位鄰乎聖。
斯止觀之用驗矣。
我大師惜其無聞後代。
從大悲心出此數萬言。
目為大乘止觀。亦名一乘。
亦名曲示心要。分為三卷。
初卷開止觀之解。
次卷示止觀之行。
解行備矣。猶目足焉。
俾我安安不遷而運到清涼池。
噫斯文也。歲月遼遠。
因韜晦于海外。道將復行也。
果咸平三祀日本國圓通大師寂照。
錫背扶桑。杯汎諸夏。
既登鄮嶺。解篋出卷。
天竺沙門遵式首而得之。
度支外郎朱公頔冠首序。
出俸錢模板廣而行之。
大矣哉斯法也。始自西傳。
猶月之生。令復東返。
猶日之昇。素影圓暉終環回于我土也。
因序大略以紀顯晦耳。
xu:: 
#  No. 905-E 大乘止觀釋要自序
No. 905-E 大乘止觀釋要自序 ^589b27

大乘者心性之異名也。
止觀者寂照之異名也。
世顧離心性別覓大乘。
離止觀別談寂照。
何異騎牛覔牛。丙丁童子求火乎。
儒者之道有見而知之。
有聞而知之。佛道亦然。
北齊大師悟中論四句偈義。
直接龍樹心印。一傳南嶽。
再傳天台。天台述為摩訶止觀等書。
由是止觀法門盛聞於世。
頓．漸．不定三法並圓。
乃南嶽所示。曲授心要。
世皆罔聞。今試細讀。
實為圓三止觀總綱。
文不繁而義已備。
獨慈雲懺主五百年後序而行之。
迄今又將五百餘年。
微言將絕。予愧不敏。
未能聞道。姑效盲人摸象述為釋要。
以助其傳。李石蘭．張孺含二居士集眾緣付梓大乘緣起為弁簡端。
古吳蕅益沙門智旭謹識。 ^590a7

〔序目皆照流通本所刻。
分卷音釋依藏本故不同也〕。
other:: 
# 目錄
目錄〔一〕單子序〔二〕通尼序〔三〕朱序〔四〕原序〔五〕釋要序釋題初略標大綱二廣作分別〔分五〕一明止觀依止〔從第一卷起至第三卷〕二明止觀境界〔從第三卷起至卷末止〕三明止觀體狀〔從第四卷初起〕四明止觀斷得〔第四卷〕五明止觀作用三歷事指點 ^590a31

大乘止觀法門釋要卷第一
author:: 明　古吳沙門智旭　述
other:: 
# 前言
 ^590b16

夫佛祖授受不過以心印心。
此心之體即是大乘。
欲證大乘莫若止觀。
止則不隨妄想而一相永淨。
觀則不滯空寂而妙用恒興。
頓了諸法。觸處皆通。
可謂成菩提於彈指。
功越僧祇。入法界於微塵。
理絕分量者也。#CB15470;自大師曲授之後。
韜晦海東。逮夫咸平復歸之時重暉斯土。
不謂延至今時又將置諸高閣。
習台宗者尚多逐流而迷源。
稟異傳者寧知探本而攝末。
自惟闇昧解行俱荒。
竊仰靈文饑渴方甚。
是以輙忘固陋略辨旨歸。
將釋法門大文為二。
初題目。二入文。
other:: 
# 釋題
 ^590b30

△初中又二。初正釋題。
二出師號。今初。
orig::  ^590c6

大乘止觀法門
commentary::  ^590c10

總題六字。具有能起所起．能依所依．能通所通．
能繇所繇．能簡所簡．能成所成．能詮所詮．能解所解八雙十六雙義。
初能起者。所謂大乘梵語名摩訶衍。
即是眾生自性清淨心。
依此能起止觀法門。
蓋眾生心性本來寂炤。
繇寂義故能起妙止。
繇炤義故能起妙觀也。
二所起者。即止觀法門。
廼三世諸佛背塵合覺之要術。
良以眾生心性本來寂炤。
然但有性德未有修德。
不覺念起而有無明。
念起便成動相。違於本寂。
無明便成昧相。違於本炤。
遂舉心性之全體而為阿梨耶識。
名為業相。此則全真成妄。
妄分能所。能名轉相。
所名現相。三細既呈。
六麤隨具。惑業苦三連環不息。
苦極思本。返察苦源知苦無性。
繇於惑業。惑業無性。
有而非有惟是一心。
諸妄永寂名之為止。
知無性苦及與惑業。
非有而有差別萬殊。
洞明緣起亦惟一心。
大用繁興名之為觀。
此二皆依大乘自性清淨心而得起也。
三能依者。即是止觀。
謂繇意識能知名義故。
聞說諸法自性寂靜本來無相。
但以虗妄因緣非有似有。
然復有即非有惟是一心。
亦無心相可取。如是意識能解了故。
攀緣永息說名為止。
如理觀察說名為觀。
當知修止觀者則是意識之功能也。
四所依者。謂以大乘自性清淨心為依止故。
依本寂義而修於止。
依本炤義而修於觀。
當知修止觀者必以心性為所依也。
五能通者。謂止觀法門。
此復有三。以教為門能成聞慧。
以行為門能成思慧。
以理為門能成修慧。
是中約分別性以修止觀。
一往是教為門。約依他性以修止觀。
一往是行為門。約真實性以修止觀。
一往是理為門也。
六所通者。謂大乘自性清淨心。
此亦有三。所謂理乘隨乘得乘。
一往為語。隨乘是觀門所通。
得乘是止門所通。
理乘是止觀不二門所通也。
復次大乘亦可名能通。
止觀亦可名所通。
以教為乘通至相似止觀。
以行為乘通至分真止觀。
以理為乘通至究竟止觀也。
七能繇者。謂大乘止觀。
此復三義。大三義者謂大多勝。
乘三義者謂理隨得。
止三義者謂止息義．停止義．不止止義。
觀三義者謂觀穿義．觀達義．不觀觀義。
眾生現前一念自性清淨心。
體絕對待故大。具足諸法故多。
無法可比故勝。性具三義名理乘。
悟達三義名隨乘。
契合三義名得乘。
體此三義一心徧能。
息滅見思塵沙無明幻惑名止息義。
安住三諦不思議境名停止義。
實無能息所息能停所停之殊名不止止義。
了此一心三義徧能穿徹三惑蔽障名觀穿義。
具知一境三諦平等差別因緣名觀達義。
實無能穿所穿能達所達之殊名不觀觀義。
惟此大乘止觀能繇圓教圓行圓理之門也。
八所繇者。謂大乘法門三千性相俱名為法。
即法能通復名為門。
諸法之性非有．非無．非亦有無．非非有無。
四句圓離。亡泯清淨。
悉檀說之。得具四門四非定四。
一一圓融。通為止觀之所繇也。
若欲粗點示者。約染分分別性修止觀是繇空門。
約染分依他性修止觀是繇有門。
約染分真實性修止觀是繇亦有亦空門。
約淨分三性修止觀是繇非有非空門。
亦可約分別性是有門。
約依他性是雙亦門。
約真實性是空門。
亦可一一性各論四門。
以三性咸離四句咸得四句說之故也。
又修止是繇空門。
修雙是繇有門。止觀雙行是繇雙亦門及雙非門。
為令易解作此分別。
得意為言。一門一切門。
一切門一門。方是所繇大乘門也。
九能簡者。謂大乘二字簡非諸餘止觀法門。
十所簡者。謂止觀法門有於多種。
若體真止入空觀。
但能自度不能度人。
不名大乘。若方便隨緣止出假觀。
雖能度人不到究竟。
若二止為方便得入息二邊分別止。
二觀為方便得入中道第一義觀。
一往說是大乘。然次第歷別則前二不高後一不廣。
亦不名大。在因能運至果休息復不名乘。
今依自性清淨心而為依止。
即動而靜即昏而明。
定慧力莊嚴。以此度眾生。
盡未來際無二際想。
方是大乘之止觀也。
十一能成者。謂繇妙止觀力。
克證大乘自性清淨平等一實之心。
十二所成者。謂本源自性清淨心。
大乘無上極果為妙止觀之所證得。
因該果海果徹因源也。
十三能詮者。總此六字皆是能詮。
大能詮於體相用三絕待之義。
乘能詮於從因至果自度度他之義。
止能詮於會妄歸真之義。
觀能詮於即體起用之義。
法能詮於軌物任持之義。
門能詮於就路通家之義。
十四所詮者。謂即此字下所顯之義。
能起吾人聞思修慧。
十五能解者。謂識心明利故因文得義。
不同牛羊眼視莫辨旨歸。
十六所解者。謂名句文身是聞慧所行之境。
廼至慧力殊勝故則能廣歷一切六塵諸境。
悉於其中得見大乘止觀法門也。
若欲五重說者。即是以法為名。
自性清淨心為體。
止觀為宗。除障得益為用。
無上醍醐為相。 ^590c12

△二出師號。
orig::  ^591c28

南嶽思大禪師曲授心要
commentary::  ^591c32

師諱慧思。姓李氏。
元魏南豫州武津人也。
兒童時夢梵僧勉令入。
道嘗於空塚及移託古城鑿穴棲身。
除乞食緣。晝夜讀法華經。
頂禮精勤不事寢息。
久雨濕蒸舉身浮腫。
忍心向經忽爾消磨。
又夢普賢乘白象王摩頂。
所摩頂上隱起肉髻。
年十五出家受具。
夢二十四僧為加羯磨圓滿戒法。
因讀妙勝定經見讚美禪定。
乃徧親禪學。後謁北齊慧文大師咨受口訣。
授以觀心之法。坐禪達旦遂動八觸。
因見三生行道之迹。
夏竟將受歲。放身倚壁豁然大悟法華三昧。
此後弘通大乘。初河南兗州。
次郢州。次光州開岳寺。
次大蘇山。每講大般若經時。
為諸惡論師競以毒藥欲斷師命。
師一心念般若。毒即為消。
繇此發願造金字大品般若經及法華經。
造畢製願文一卷。
命弟子智顗代講。
至一心具萬行。忽有所疑。
師曰。如汝疑者。廼大品次第意耳。
未是法華圓頓旨也。
吾昔於夏中一念頓證諸法現前。
吾既身證不必有疑。
顗問所證是十地耶。
曰。吾一生望入銅輪。
以領徒太早損己益他。
但居鐵輪耳。後避地居南嶽。
登祝融峰遇嶽神會棋。
神詣師曰師何來此。
師曰求檀越一坐具地。
神曰諾。師飛錫以定其處〔今福嚴寺是〕。
神曰。師已占福地。
弟子當何所居。師即轉一石鼓下。
逢平地而止。嶽神乞戒。
師即為說法要。師將順世。
大集門學連日說法苦切寒心。
廼曰。若有十人不惜身命常修法華．般舟．方等懺悔常坐苦行者。
隨有所須吾自供給。
如無此人吾當遠去。
竟無答者。即展眾斂念將入寂。
弟子靈辨不覺號哭。
師訶之曰。惡魔出去。
眾聖相迎。方論受生處。
何驚吾耶。即端坐唱佛來迎。
合掌而逝。顏色如生異香滿室。
陳大建九年六月二十二日也。
壽六十三。夏四十九。
師身相挺特。耳有重輪。
頂有肉髻。牛行象步。
不倚不斜。平昔禦寒惟一艾衲。
繒纊之屬一切不受。
所居之處靈瑞重沓。
供物嚴備瓶水自滿。
有諸天童以為侍衛。
或現形大小。或寂爾藏身。
異香勝迹不可勝記。
今言思大禪師者。
後人尊稱之辭。言曲授心要者。
以觀心之要不過止觀體狀。
今為徧決眾疑。故說前後諸文。
又初文略說止觀義無不了。
次文廣作分別皆是曲重開示也。
按此法門唐末流散海外。
有宋咸平三年日本國寂炤持此本至。
四明慈雲師得之為作序流通云。
other:: 
# 初略標大綱
 ^591c34

△入文為三。初略標大綱。
二廣作分別。三歷事指點。
初中三。初一番問答泛標正法。
第二番問答標宗大乘。
第三番問答標示止觀。
初中又二。初問。二答。
今初。
orig::  ^592b16

有人問沙門曰。夫稟性斯質託修異焉。
但匠有殊彫故器成不一。
吾聞大德洞於究竟之理。
鑑於玄廓之宗。故以#CB15081;修冀聞正法爾。
commentary::  ^592b24

沙門以勤息為義。
廼出家之都名不改名性即指自性清淨心。
一期果報五陰名質。
有其質者必稟其性。
所謂性相近也。所緣名託。
造進為修。隨於染淨緣。
成逆順二修。遂有十界差別之果。
所謂習相遠也。匠喻師友。
彫喻訓誨。器喻學人。
秉教修行所尅之果不一者。
三乘七方便等種種差別也。
究竟之理指本性言。
玄廓之宗指妙修言。
玄則不滯於淺近。
廓則不局於偏隅。
不滯不局乃名正法。
蓋已密請大乘止觀法門矣。 ^592b30

△二答。
orig::  ^592b46

沙門曰。余雖幼染緇風少餐道味。
但下愚難改。行理無沾。
今辱子之問。莫知何說也。
commentary::  ^592b48

此謙退以觀機也。
染緇風餐道味。是明其習於正教。
下愚難改是謙言。
未臻行理繇行理無沾。
所以不能懸鑑他心。
莫知問者。欲何所說。
然大師示居鐵輪已屬行位。
今言無沾實謙辭耳。 ^592c4

△第二番問答亦二。
初問。二答。今初。
orig::  ^592c10

外人曰。唯然大德。
願無憚勞。為說大乘行法。
謹即奉持不敢遺忘。
commentary::  ^592c14

未達惟心心遊理外名為外人。
發大乘心求大乘法斯可與言大乘矣。 ^592c18

△二答。
orig::  ^592c20

沙門曰。善哉佛子。
廼能發是無上之心。
樂聞大乘行法。汝今即時已超二乘境界。
況欲聞而行乎。然雖發是勝心。
要藉行成其德。但行法萬差。
入道非一。今且依經論為子略說大乘止觀二門。
依此法故速能成汝之所願也。
commentary::  ^592c22

能發大心便名佛子。
以其堪紹佛位故也。
昔有羅漢畜一沙彌。
沙彌忽發大心。師即讓令前行。
故知一念發心實超二乘境界。
然既發勝心。尤須勝行。
行雖萬別止觀為要。
以止觀二門能攝能生一切行故。 ^592c32

△第三番問答亦二。
初問。二答。今初。
orig::  ^592c40

外人曰。善哉願說。
充滿我意。亦使餘人展轉利益。
則是傳燈不絕為報佛恩。
commentary::  ^592c42

佛以度生為事。惟有傳法能報佛恩。
此正大乘自利利他之深心也。 ^592c46

△二答。
orig::  ^592c48

沙門曰。諦聽善攝。
為汝說之。所言止者。
謂知一切諸法從本已來。
性自非有不生不滅。
但以虗妄因緣故非有而有。
然彼有法有即非有。
唯是一心體無分別。
作是觀者能令妄念不流。
故名為止。所言觀者。
雖知本不生今不滅。
而以心性緣起不無虗妄世用。
猶如幻夢非有而有。
故名為觀。
commentary::  ^593a2

先誡諦聽令生聞慧。
又誡善攝令生思慧。
以階修慧也。梵語奢摩他。
此翻為止。而有三別。
一體真止。二方便隨緣止。
三息二邊分別止。
就一一止各有三義。
體真止。止息見思。
停止真諦。見思真諦如水與冰同一濕性。
性則不當止與不止也。
方便隨緣止。止息塵沙。
停止俗諦。塵沙俗諦亦如冰水。
性非止與不止也。
息二邊分別止。止息無明。
停止中諦。無明中諦亦如冰水。
性非止與不止也。
謂知一切諸法等者。
知之一字即所謂作是觀之觀字。
廼繇觀以入止也。
一切諸法徧指十界十如權實性相。
所謂因緣所生法也。
從本已來性自非有不生不滅。
所謂我說即是空也。
十界俱空。不同但空而已。
但以虗妄因緣故非有而有。
所謂亦名為假名也。
十界互具不同偏假而已。
然彼有法有即非有。
唯是一心體無分別。
所謂亦名中道義也。
法法皆中。不同但中而已。
觀即空故。令界內外見思妄念不流。
觀即假故。令界內外塵沙妄念不流。
觀即中故。令界內外無明妄念不流。
為令易解次第分別。
得意為語。三止圓在一心之中。
故為大乘止門。梵語毗鉢舍那。
此翻為觀。亦有三別。
一從假入空觀。二從空入假觀。
三中道第一義觀。
就一一觀亦各三義。
從假入空觀。穿見思觀達真諦。
見思真諦性元非二。
不當觀與不觀。從空入假觀。
穿塵沙觀達俗諦。
塵沙俗諦性元非二。
不當觀與不觀。中道妙觀觀。
穿無明觀達中諦。
無明中諦性元非二。
不當觀與不觀也。
此示觀文與止稍別。
前約因緣所生。即空假中以明妙止。
則三妙觀已在其中。
但是就事顯理攝末歸本。
譬如大佛頂經所明。
陰入處界皆如來藏也。
今言雖知本不生今不滅。
即牒上文全事即理言之。
所謂隨緣即不變也。
而以心性緣起不無虗妄世用。
猶如幻夢非有而有。
廼即指彼一切諸法隨拈一法無非緣起法界。
所謂不變隨緣。即性具相。
俱體俱用。譬如大佛頂經所明。
如來藏中七大互融。
方為大乘觀門也。
夫以背塵合覺。所有三止三觀總名為止。
全體起用。所有即寂即炤總名為觀。
既非歒對之功。永異偏小之旨。
得此意已廣悔下文染淨三性若竪若橫。
種種止觀從始至終罔非圓極。
方知智者大師遍立十境。
備論十乘。要不出於此矣。
秪緣根有利鈍。致使說有詳略。
何容重子而反輕父哉。
初略標綱要竟。
other:: 
# 二廣作分別
 ^593a14

△二廣作分別二。
初重問。二詳答。今初。
orig::  ^593b44

外人曰。余解昧識微。
聞斯未能即悟。願以方便更為開示。 ^593b48

△二詳答三。初許說。
二立科。三解釋。今初。
orig::  ^593c4

沙門曰。然。更當為汝廣作分別。
亦令未聞尋之取悟也。 ^593c6

△二立科。
orig::  ^593c10

就廣分別止觀門中作五番建立。
一明止觀依止。二明止觀境界。
三明止觀體狀。四明止觀斷得。
五明止觀作用。
commentary::  ^593c12

一明止觀依止。有兩卷半文。
即慈雲所謂初卷開止觀之解者也。
二明止觀境界至五明止觀作用。
有卷半文。即慈雲所謂次卷示止觀之行者也。
次第者。依止即迷悟之源。
繇迷故有三性境界差別。
繇有所觀境故。得辨止觀體狀。
繇修止觀。便有斷得。
繇得體故。便有作用也。
other:: 
## 一明止觀依止
 ^593c18

△三解釋。即為五。
初明止觀依止〔至〕五明止觀作用。
初中二。初分科。二各釋。
今初。
orig::  ^593c28

就第一依止中復作三門分別。
一明何所依止。二明何故依止。
三明以何依止。 ^593c34

△二各釋。即為三。
初明何所依止〔至〕三明以何依止。
初中二。初標列。二釋成。
今初。
orig::  ^593c38

初明何所依止者。
謂依止一心以修止觀也。
就中復有三種差別。
一出眾名。二釋名義。
三辨體狀。
commentary::  ^593c42

先標一心。次列三別也。
一心即指吾人現前一念介爾之心。
其性元與諸佛及眾生等。
所謂三無差別。蓋既全真成妄。
即復全妄是真。故名一心。
非於妄心之外別立一真心也。
譬如指即波之水性即漚之海性耳。 ^593c46

△二釋成。即為三。
初出眾名。二釋名義。
三辨體狀。今初。
orig::  ^594a6

初出眾名者。此心即是自性清淨心。
又名真如。亦名佛性。
復名法身。又稱如來藏。
亦號法界。復名法性。
如是等名無量無邊。
故言眾名。
commentary::  ^594a10

此略列七種名以為釋義之本也。
△二釋名義三。初標章。
二廣釋。三結成。今初。
orig::  ^594a16

次辨釋名義。 ^594a20

△二廣釋為七。初釋自性清淨心〔至〕七釋法性。
今初。
orig::  ^594a22

問曰。云何名為自性清淨心耶。
答曰。此心無始以來雖為無明染法所覆。
而性淨無改。故名為淨。
何以故。無明染法本來與心相離故。
云何為離。謂以無明體是無法。
有即非有。以非有故。
無可與心相應。故言離也。
既無無明染法與之相應。
故名性淨。中實本覺。
故名為心。故言自性清淨心也。
commentary::  ^594a26

言此現前一念心之自性。
自從無始以來雖被無明染法所覆。
而清淨如故。性不可改。
譬如虗空雖被狂華於中起滅。
而空性無改。以彼狂華體非有故。
不得言其與空相應。
是名離也。非如兩物異處而名離也。
言中實本覺者。性非有無。
名之為中。不同空之對有得名。
理非虗謬。名之為實。
不同空之因色顯發。
元無不覺。名為本覺。
不同空之晦昧無知。
故但可以空為喻。
不可認空為心。 ^594a38

△二釋真如。
orig::  ^594b4

問曰。云何名為真如。
答曰。一切諸法依此心有。
以心為體望於諸法。
法悉虗妄。有即非有。
對此虗偽法故目之為真。
又復諸法雖實非有。
但以虗妄因緣而為生滅之相。
然彼虗法生時此心不生。
諸法滅時此心不滅。
不生故不增。不滅故不減。
以不生不滅不增不減故名之為真。
三世諸佛及以眾生。
同以此一淨心為體。
凡聖諸法自有差別異相。
而此真心無異無相。
故名之為如。又真如者。
以一切法真實如是。
唯是一心。故名此一心以為真如。
若心外有法者。即非真實。
亦不如是。即為偽異相也。
是故起信論言。一切諸法從本已來。
離言說相。離名字相。
離心緣相。畢竟平等。
無有變異。不可破壞。
唯是一心。故名真如。
以此義故。自性清淨心復名真如也。
commentary::  ^594b6

初兩番釋真。次一番釋如。
次一番合釋真如也。
真者不妄。如者不異。
初釋真者。一切諸法種種差別悉是虗妄偽相。
心則即差別而非差別。
如金即器。器有差別。
金性無差。器相是偽。
金體是真也。又釋真者。
諸法虗妄因緣生滅。
心則即生滅而不生滅。
如金即器。器有成壞。
金無成壞。成壞即是生滅增減之妄。
無成壞者名為真也。
次一番釋如者。舉凡聖之萬殊。
同真心之一體。體非有二。
故言無異。相惟實相。
故言無相。次合釋真如者。
心外無法。法惟是心。
真實如是故名真如。
引論證成在文易見。 ^594b32

△三釋佛性二。初略釋。
二廣辨。今初。
orig::  ^594c2

問曰。云何復名此心以為佛性。
答曰。佛名為覺。性名為心。
以此淨心之體非是不覺。
故說為覺心也。 ^594c6

△二廣辨三。初約不覺辨。
二約覺辨。三釋餘疑。
初中二。初直明心非不覺。
二雙顯。二佛性義。
今初。
orig::  ^594c10

問曰。云何知此真心非是不覺。
答曰。不覺即是無明住地。
若此淨心是無明者。
眾生成佛無明滅時應無真心。
何以故。以心是無明故。
既是無明自滅。淨心自在。
故知淨心非是不覺。
又復不覺滅故方證淨心。
將知心非不覺也。
commentary::  ^594c14

無明自滅淨心自在。
乃約在纏真如以明非是不覺。
不覺滅故方證淨心。
乃約出纏真如以明非是不覺。
此心雖有在纏出纏之異。
而元非不覺則同也。 ^594c24

△二雙顯。二佛性義。
orig::  ^594c30

問曰。何不以自體是覺名之為覺。
而以非不覺故說為覺耶。
答曰。心體平等非覺非不覺。
但為明如如佛故擬對說為覺也。
是故經言。一切無涅槃。
無有涅槃佛。無有佛涅槃。
遠離覺所覺。若有若無有。
是二悉俱離。此即偏就心體平等說也。
若就心體法界用義以明覺者。
此心體具三種大智。
所謂無師智。自然智。
無礙智。是覺心體本具此三智性。
故以此心為覺性也。
是故須知同異之義。
云何同。謂心體平等即是智覺。
智覺即是心體平等。
故言同也。復云何異。
謂本覺之義是用。
在凡名佛性。亦名三種智性。
出障名智慧佛也。
心體平等之義是體。
故凡聖無二唯名如如佛也。
是故言異。應如是知。
commentary::  ^594c32

問意單取覺義。答則雙非二邊。
然心體實非覺與不覺。
亦得說為覺者。以具如如佛及智慧佛二義故也。
約如如佛則非覺非不覺。
然既稱佛亦可強名為覺矣。
約智慧佛既具三智之用。
便可直稱為覺也。
無師智即一切智。
了達十界一相不繇他悟故。
自然智即道種智。
了達三千性相無量差別不繇作意故。
無礙智即一切種智。
了達一相無相無相無不相。
一一相中具見一切諸法真實之相。
究盡邊底無障蔽故。
又無師智者謂一切智等三智一心中得不從他授故。
自然智者謂一心法爾具足三智故。
無礙智者謂一切智三諦俱空。
道種智三諦皆假。
一切種智三諦並中。
無隔礙故。夫如如佛與智慧佛。
全體即用全用即體。
安得非同。但智慧佛凡夫但有其性未彰其用。
而如如佛在凡不減在聖不增。
安得非異。又復應知智慧佛性。
凡夫用雖不彰而性元無減。
如如佛性。凡夫體雖無減而迷不自覺。
則異仍非異。直是非同非異。
說有同異之義耳。 ^595a8

△二約覺辨四。初辨智慧佛性。
二辨報應佛性。三辨出障佛性。
四辨平等佛性。智慧佛即自受用報身。
報佛即他受用報身。
應佛即勝劣二應及隨類應身。
出障即果頭法身。
平等即在纏法身。
如此單複三身。諸佛咸以淨心為性。
故皆得名為覺也。
初中三。初雙許二義。
二約修廣釋。三舉喻結成。
今初。
orig::  ^595a42

問曰。智慧佛者。為能覺淨心故名為佛。
為淨心自覺故名為佛。
答曰。具有二義。一者覺於淨心。
二者淨心自覺。雖言二義體無別也。 ^595b8

△二約修廣釋二。
初約迷真起妄成不覺義。
次約返妄歸真具二覺義。
初中四。初明二熏。
二出名相。三明互依。
四結流轉。今初。
orig::  ^595b14

此義云何。謂一切諸佛本在凡時。
心依熏變不覺自動顯現虗狀。
虗狀者即是凡夫五陰及以六塵。
亦名似識．似色．似塵也。
似識者即六七識也。
由此似識念念起時即不了知似色等法。
但是心作虗相無實。
以不了故妄執虗相以為實事。
妄執之時即還熏淨心也。
commentary::  ^595b20

初言心依熏變等者。
謂一真如心雖復體嘗不變。
然法爾有隨緣之能。
繇其從未悟故。不免依熏而變。
繇其但有性德未有修德。
不覺念起妄為明覺。
此明覺者即是無明。
無明一動三細六粗遂具。
名為顯現虗狀。所謂五陰六塵是也。
受想行識名似識。
色陰名似色。六塵名似塵。
皆言似者。一心所現虗妄影狀無實體故。
塵即是色不言可知。
識即前六識及第七識。
此七皆無別體。依心而起如水起波故也。
此明根本無明熏變力也。
次言由此似識念念等者。
妄執秖是見思。亦名枝末無明。
繇此無明增上熏力。
令本淨心錮蔽五濁變作住地無明。
此明枝末無明熏變力也。 ^595b32

△二出名相。
orig::  ^595c6

然似識不了之義。
即是果時無明。亦名迷境無明。
是故經言。於緣中癡故。
似識妄執之義即是妄想。
所執之境即成妄境界也。
以果時無明熏心故令心不覺。
即是子時無明。亦名住地無明也。
妄想熏心故令心變動。
即是業識。妄境熏心故令心成似塵種子。
似識熏心故令心成似識種子。
此似塵．似識二種種子。
總名為虗狀種子也。
commentary::  ^595c8

先明似識不了之義。
名為果時迷境。無明即界內十二因緣中無明支也。
亦名為癡。以不了境虗故。
於三漏中即無明漏。
其餘見惑及三界思惑名為欲漏．有漏。
次明似識妄執之義即是妄想。
所謂三界見思惑也。
次明所執之境成妄境界。
心若不執。境界本虗也。
次明迷境無明還熏淨心。
令彼淨心成不覺義。
此以枝末無明轉熏根本無明成現行也。
次明見思妄想還熏淨心。
令彼淨心舉體變動。
名為業識。此以六七識現行轉熏阿梨耶識成現行也。
又以妄境熏心即成似塵種子。
謂阿梨耶中具有十一色法之種子故。
以似識熏心即成似識種子。
謂阿梨耶中具有前七識及諸心所之種子故。
雖有二種種子。同一虗狀別無實體。
不過全攬一心以為體耳。 ^595c22

△三明互依。
orig::  ^595c48

然此果時無明等。
雖云各別。熏起一法要俱時和合。
故能熏也。何以故。
以不相離相藉有故。
若無似識即無果時無明。
若無無明即無妄想。
若無妄想即不成妄境。
是故四種俱時和合方能現於虗狀之果。
何以故。以不相離故。
又復虗狀種子依彼子時無明住故。
又復虗狀種子不能獨現果故。
若無子時無明即無業識。
若無業識即虗狀種子不能顯現成果。
亦即自體不立。是故和合方現虗狀果也。
是故虗狀果中還具似識似塵虗妄無明妄執。
commentary::  ^596a2

此明枝末根本二種無明及前七第八。
若現若種皆必互依而互熏也。
前云果時無明熏心以為子時無明。
妄想熏心以為業識。
似乎各別熏起。實必俱時和合方成熏義。
以似識等四相藉而有。
不相離故。當知現行熏起非各別矣。
又色心虗狀種子必依根本無明而住。
必依業識而成現行之果。
既成果已還具六七之似識。
可以熏心再成似識種子。
還具十一色法之似塵。
可以熏心冥成似塵種子。
還具虗妄果時無明。
可以轉熏子時無明。
還具妄執之妄想可以轉熏業識。
當知現種更互相熏。
亦必俱時和合。非各別矣。 ^596a20

△四結流轉。
orig::  ^596a40

由此義故略而說之。
云不覺故動。顯現虗狀也。
如是果子相生無始流轉名為眾生。
commentary::  ^596a42

本來無非不覺。無非妄動。
無非虗狀。果既生子子復生果。
無始流轉。豈於心外有少許實法哉。
約迷真起妄成不覺義竟。 ^596a46

△次約返妄歸真具二覺義二。
初明能覺淨心義。
二明淨心自覺義。
初中五。初名字覺。
二觀行覺。三相似覺。
四分真覺。五究竟覺。
今初。
orig::  ^596b2

後遇善友為說諸法皆一心作。
似有無實。聞此法已。 ^596b10

△二觀行覺。
orig::  ^596b12

隨順修行。漸知諸法皆從心作。
唯虗無實。 ^596b14

△三相似覺又二。
初正明覺於通惑。
二兼明漸除別惑。
今初。
orig::  ^596b16

若此解成時。是果時無明滅也。
無明滅故不執虗狀為實。
即是妄想及妄境滅也。
爾時意識轉名無塵智。
以知無實塵故。
commentary::  ^596b20

果時無明滅。即圓初信。
妄想妄境滅。通至十信。
蓋界內妄想妄境有正有習故也。
無塵智即妙觀察智。 ^596b26

△二兼明漸除別惑又二。
初出別惑之相。二明漸除之繇。
今初。
orig::  ^596b30

雖然知境虗故說果時無明滅。
猶見虗相之有。有即非有。
本性不生今即不滅。
唯是一心。以不知此理故亦名子時無明。
亦名迷理無明。但細於前迷事無明也。
以彼麤滅故說果時無明滅也。
又不執虗狀為實故說妄想滅。
猶見有虗相謂有異心。
此執亦是妄想。亦名虗相。
但細於前。以彼麤滅故言妄想滅也。
又此虗境以有細無明妄想所執故。
似與心異。相相不一。
即是妄境。但細於前。
以其細故名為虗境。
又彼粗相實執滅故。
說妄境滅也。
commentary::  ^596b34

猶見虗相之有。即界內見惑習氣及界外見惑。
故亦名子時無明。
亦名迷理無明也。
猶見虗相謂有異心。
不知心無異相。及執虗境似與心異。
不知心外無境。此皆界內思惑習氣及界外思惑。
故亦是妄想妄境也。 ^596c4

△二明漸除之繇又三。
初因末驗本。二正明滅繇。
三例後結前。今初。
orig::  ^596c12

以此論之。非直果時迷事無明滅息。
無明住地亦少分除也。
若不分分漸除者。
果時無明不得分分漸滅。
但相微難彰。是故不說住地分滅也。
今且約迷事無明滅後以說住地漸滅因由。
即知一念發修已來亦能漸滅也。
commentary::  ^596c16

此明十信位中界外見思雖未永斷亦既圓伏。
故云無明住地亦少分除。
倘無明不分分除。
則見思何繇得滅。
譬如樹根不搖則枝葉必不零落。
但相微難彰故不說耳。
實則一念發修圓觀之始。
便已圓伏無明。何況十信位耶。 ^596c26

△二正明滅繇。
orig::  ^596c34

此義云何。謂以二義因緣故。
住地無明業識等漸已微薄。
二義者何。一者知境虗智熏心故。
令舊無明住地習氣及業識等漸除也。
何以故。智是明法。
性能治無明故。二者細無明虗執及虗境熏心故。
雖更起無明住地等。
即復輕弱。不同前迷境等所熏起者。
何以故。以能熏微細故。
所起不覺亦即薄也。
以此義故。住地無明業識等漸已損滅也。
commentary::  ^596c36

知境虗智即無塵智也。
智治無明。令無明薄。
是漸滅之緣。細無明熏所起輕弱。
是漸滅之因。餘可知。 ^597a2

△三例後結前。
orig::  ^597a6

如迷事無明滅後既有此義。
應知一念創始發修之時。
無明住地即分滅也。
以其分分滅故。所起智慧分分增明故。
得果時迷事無別滅也。
commentary::  ^597a8

一念創始發修之時。
謂從名字初入觀行也。
觀行位中亦即能知境虗即有知境虗智對治無明。
又既知境虗則不執虗狀為實。
爾時麤想麤境被制伏故。
不復熏心。但有細無明虗執及虗境熏心而已。
無明住地安得不分滅哉。
又無明住地若不分滅。
何繇果時無明任運先滅而登圓信也。 ^597a14

△四分真覺。
orig::  ^597a24

自迷事無明滅後。
業識及住地無明漸薄故。
所起虗狀果報亦轉輕妙。
不同前也。以是義故。
似識轉轉明利。似色等法復不令意識生迷。
以內識生外色塵等俱細利故。
無塵之智倍明。無明妄想極薄。
還復熏心復令住地無明業識習氣漸欲向盡。
所現無塵之智為倍明了。
如是念念轉轉熏習故。
無明住地埀盡所起。
無塵之智即能知彼虗狀果報體性非有。
本自不生今即無滅。
唯是一心體無分別。
以唯心外無法故。
此智即是金剛無礙智也。
commentary::  ^597a28

迷事無明滅。正指十信位中三界見思正習俱盡也。
從此業識及住地無明漸薄。
即圓十住廼至十地分分斷惑之相。
所起虗狀果報亦轉輕妙。
即實報國土所有變易生死之相。
不同前三界中分段故也。
漸欲向盡。即第十地相。
垂盡即等覺相。金剛無礙智即金剛後心妙覺之無間道也。 ^597a46

△五究竟覺。
orig::  ^597b8

此智成已即復熏心。
心為明智熏故。即一念無明習氣於此即滅。
無明盡故業識染法種子習氣即亦隨壞。
是故經言其地壞者彼亦隨壞。
即其義也。
commentary::  ^597b12

其地指無明習氣。
彼指業識染法種子。
習氣金剛道後異熟空。
此之謂也。已上皆明能覺淨心之義。 ^597b18

△次明淨心自覺義。
orig::  ^597b22

種子習氣壞故虗狀永泯。
虗狀泯故心體寂炤名為體證真如。
何以故。以無異法為能證故即是寂炤。
無能證所證之別名為無分別智。
何以故。以此智外無別有真如可分別故。
此即是心顯成智。
智是心用心是智體。
體用一法自性無二。
故名自性體證也。
commentary::  ^597b24

無分別智即大圓鏡智也。
餘皆可知。已上約修廣釋竟。 ^597b34

△三舉喻結成。
orig::  ^597b36

如似水靜。內炤炤潤義殊而常湛一。
何以故。炤潤潤炤故心亦如是。
寂炤義分而體融無二。
何以故。炤寂寂炤故。
炤寂順體寂炤順用。
炤自體名為覺於淨心。
體自炤即名為淨心自覺。
故言二義一體。此即以無分別智為覺也。
淨心從本已來具此智性不增不減。
故以淨心為佛性也。
此就智慧佛以明淨心為佛性。
commentary::  ^597b38

如似水靜下先舉喻心。
亦如是下次法合。
淨心從本下結成淨心名為佛性。
從問曰智慧佛者至此是第二約覺辨中初辨智慧佛性竟。 ^597c2

△二辨報應佛性。
orig::  ^597c6

又此淨心自體。具足福德之性及巧用之性。
復為淨業所熏。出生報應二佛。
故以此心為佛性也。
commentary::  ^597c10

福德性出生報佛。
通於自他受用。巧用性出生應佛。
具足勝劣形儀。皆繇淨業所熏。
此報應佛性不外於淨心也。 ^597c14

△三辨出障佛性。
orig::  ^597c18

又復不覺滅故以心為覺。
動義息故說心不動。
虗相泯故言心無相。
然此心體非覺非不覺。
非動非不動。非相非無相。
雖然以不覺滅故說心為覺。
亦無所妨也。此就對治出障心體以論於覺。
不據智用為覺。
commentary::  ^597c20

雖復非覺非不覺等。
而以不覺滅故不妨說覺。
此果頭法身佛性不外於淨心也。 ^597c28

△四辨平等佛性。
orig::  ^597c30

又復淨心本無不覺說心為本覺。
本無動變說心為本寂。
本無虗相說心本平等。
然其心體非覺非不覺。
非動非不動。非相非無相。
雖然以本無不覺故說為本覺。
亦無所失也。此就凡聖不二以明心體為如如佛。
不論心體本具性覺之用也。
commentary::  ^597c32

雖復非覺非不覺等。
而以本無不覺故亦不妨說為本覺。
此在纏法身佛性凡聖不二亦惟一淨心也。
已上廣辨佛性中二約覺辨竟。 ^597c42

△三釋餘疑四。初釋執性癈修疑。
二釋本有不覺疑。
三釋自然因緣疑。
四釋無明心性疑。
今初。
orig::  ^597c46

問曰。若就本無不覺名為佛者。
凡夫即是佛。何用修道為。
答曰。若就心體平等。
無即修與不修。成與不成。
亦無覺與不覺。但為明如如佛故。
擬對說為覺也。又復若據心體平等。
亦無眾生諸佛與此心體有異。
故經偈云。心佛及眾生。
是三無差別。然復心性緣起法界法門法爾不壞故常平等常差別。
常平等故。心佛及眾生是三無差別。
常差別故。流轉五道說名眾生。
反流盡源說名為佛。
以有此平等義故。
無佛無眾生。為此緣起差別義故。
眾生須修道。
commentary::  ^598a4

此躡上平等法身義而起疑也。
答中先明擬對說覺。
則如如佛但是修之所顯。
非是修之所成。次明平等不礙差別。
繇有平等差別二義。
方成心性緣起法界法門。
平等則六而常即。
差別則即而常六。
知平等故不生退屈。
知差別故不生上慢也。 ^598a22

△二釋本有不覺疑。
orig::  ^598a30

問曰。云何得知心體本無不覺。
答曰。若心體本有不覺者。
聖人證淨心時應更不覺。
凡夫未證得應為覺。
既見證者無有不覺。
未證者不名為覺。
故定知心體本無不覺。
問曰。聖人滅不覺故得自證淨心。
若無不覺云何言滅。
又若無不覺即無眾生。
答曰。前已具釋心體平等無凡無聖。
故說本無不覺。不無心性緣起。
故有滅有證有凡有聖。
又復緣起之有。有即非有。
故言本無不覺。今亦無不覺。
然非不有。故言有滅有證有凡有聖。
但證以順用入體即無不覺。
故得驗知心體本無不覺。
但凡是違用一體謂異。
是故不得證知平等之體也。
commentary::  ^598a34

前問云何知此真心非是不覺。
將謂真心全體不覺。
故以無明滅時應無真心答之。
此問云何得知心體本無不覺。
將謂真心具有不覺。
覺與不覺二體並存。
故以聖應不覺凡夫應覺答之。
次復躡起一問。意謂聖已滅不覺故應無更起不覺之理。
然因中若無不覺。
何須言滅。又既無不覺。
何名眾生。答中共有三番釋疑。
初一番約心體說平等。
約緣起說差別。次一番單約緣起中即具平等差別二義。
第三番明平等中差別之繇。
繇於違順二用而體實平等也。 ^598b8

△三釋自然因緣疑。
orig::  ^598b26

問曰。心顯成智者。
為無明盡故自然是智。
為更別有因緣。答曰。
此心在染之時本具福智二種之性。
不少一法。與佛無異。
但為無明染法所覆故。
不得顯用。後得福智二種淨業所熏故。
染法都盡。然此淨業除染之時。
即能顯彼二性。令成事用。
所謂相好依報一切智等。
智體自是真心性照之能。
智用由熏成也。
commentary::  ^598b28

問中具有雙計。自然是智即計自然。
別有因緣即計因緣。
答中二番雙破。初云本具福智二性。
即非因緣。染覆不顯即非自然。
次云二種淨業所熏。
即非自然。顯彼二性令成事用。
即非因緣也。體是性炤之能。
用由熏成。可謂全性起修。
全修在性。超諸戲論者矣。 ^598b40

△四釋無明心性疑。
orig::  ^598c2

問曰。心顯成智。即以心為佛性。
心起不覺。亦應以心為無明性。
答曰。若就法性之義論之。
亦得為無明性也。
是故經言。明與無明其性無二。
無二之性即是實性也。
commentary::  ^598c4

智如水。無明如冰。
水以濕為性。冰亦以濕為性。
若知濕性無二。則水與氷徒有名字。
惟濕為實性耳。然就取用義強。
但云水濕可耳。何必言氷濕哉。
又既知氷性元濕。
則決不離冰覔水。
亦決不執氷為水矣。
已上釋佛性竟。 ^598c12

△四釋法身。
orig::  ^598c20

問曰。云何名此心以為法身。
答曰。法以功能為義。
身以依止為義。以此心體有隨染之用。
故為一切染法之所熏習。
即以此心隨染。故能攝持熏習之氣。
復能依熏顯現染法。
即此心性能持能現二種功能。
及所持所現二種染法皆依此一心而立。
與心不一不異。故名此心以為法身。
此能持之功能。與所持之氣和合。
故名為子時阿梨耶識也。
依熏現法之能。與所現之相和合。
故名為果報阿梨耶識。
此二識體一用異也。
然此阿梨耶中即有二分。
一者染分。即是業與果報之相。
二者淨分。即是心性及能熏淨法名為淨分。
以其染性即是淨性更無別法故。
由此心性為彼業果染事所依故。
說言生死依如來藏。
即是法身藏也。又此心體雖為無量染法所覆。
即復具足過恒河沙數無漏性功德法。
為無量淨業所熏故。
此等淨性即能攝持熏習之氣。
復能依熏顯現諸佛功德之用。
即此恒沙性淨功德。
及能持能現二種功能。
并所持所現二種淨用。
皆依此一心而立。
與心不一不異。故名此心為法身也。
commentary::  ^598c22

答中先明隨染法身。
後明隨淨法身中乃具明染淨二分性元非二。
以結前起後也。染法淨法俱名為法。
以俱有功能故俱名為身。
以俱為依止故。以此心性能持能現二種功能。
及所持所現染淨二法。
與心不一不異故。
能持即業識種子。
能現即業識現行。
所持即染法種子。
所現即染法現行。
種不是現。現不是種。
能不是所。所不是能。
故言不一。離心無種。
離心無現。離心無能。
離心無所。故言不異。
既法法皆心。故心是法身也。
能持持於所持之氣即是種子。
故名子時阿梨耶識。
氣者氣類也。能現現於所現之相即是現行。
故名果報阿梨耶識。
相者相狀也。現行亦熏種子。
種子亦熏現行。約熏現義名為種子。
約熏種義名為現行。
故曰體一用異。已上但約隨染明法身也。
然阿梨耶中不惟具足染分。
亦復具足淨分。以染淨二性更無別法。
染性即淨性故。但迷時則為業果染事所依。
妄成二死。悟時顯發無漏性功德法。
具足淨用耳。淨法種現互熏。
例前可知。 ^599a10

△五釋如來藏。
orig::  ^599a44

問曰。云何復名此心為如來藏。
答曰。有三義。一者能藏名藏。
二者所藏名藏。三者能生名藏。
所言能藏者復有二種。
一者如來果德法身。
二者眾生性德。淨心並能包含染淨二性及染淨二事無所妨礙。
故言能藏名藏。藏體平等名之為如。
平等緣起目之為來。
此即是能藏名如來藏也。
第二所藏名藏者。
即此真心而為無明#CB00592;藏所覆藏故。
名為所藏也。藏體無異無相名之為如。
體備染淨二用目之為來。
故言所藏名藏也。
第三能生名藏者。
如女胎藏能生於子。
此心亦爾。體具染淨二性之用故。
依染淨二種熏力能生世間出世間法也。
是故經云。如來藏者是善不善因。
又復經言。心性是一。
云何能生種種果報。
又復經言。諸佛正徧知海從心想而生也。
故染淨平等名之為如。
能生染淨目之為來。
故言能生名如來藏也。
commentary::  ^599a46

能藏所藏能生並是藏義。
能藏雙約在纏出纏言之。
所藏單約在纏言之。
能生直約現前一念言之。
文並易知。 ^599b26

△六釋法界。
orig::  ^599b30

問曰。云何復名淨心以為法界。
答曰。法者法爾故。
界者性別故。以此心體法爾具足一切諸法。
故言法界。 ^599b32

△七釋法性。
orig::  ^599b36

問曰。云何名此淨心以為法性。
答曰。法者一切法。
性者體別義。以此淨心有差別之性故。
能與諸法作體也。
又性者體實不改義。
以一切法皆以此心為體。
諸法之相自有生滅。
故名虗妄。此心真實不改不滅。
故名法性也。
commentary::  ^599b38

初一釋約不變隨緣差別性。
次一釋約隨緣不變真實性也。 ^599b48

△三結成。
orig::  ^599c2

其餘實際實相等無量名字不可具釋。
上來釋名義竟。
commentary::  ^599c4

實者真實。際者邊際。
心外無法。法唯是心。
無邊際故名為實際。
無妄想故名為實相。
等者等餘法住法位及中實理心一實境界等諸名字也。
大乘止觀法門釋要卷第一
 ^599c8
