
xu:: 
#  No. 1222-A 刻修禪要訣序
No. 1222-A 刻修禪要訣序
昔者世高法護譯出禪經。
僧光曇猷等並依教修心。
後什公入關。僧叡請出禪法要以來。
往往有其人矣。達磨西來。
僧稠東起以後。斯風大振。
至唐中葉。金智無畏等三藏傳祕密禪。
別為流派。今斯所傳。
義兼顯密。法辨華梵。
實為要訣。先得數本校以藏篋。
朱盈居士有信之人也。
謀余刻以弘通。余曰。
彌天有謂曰。禪思守玄。
鍊微入寂。在取何道。
猶#CB07194;于掌。
墮癈斯要而希見證。
不亦難乎。然則入佛道要門。
盖莫過焉。今子舉之。
誰不隨喜乎。於是乎序。 ^14c7

天明四年甲辰之冬　播磨沙門　智暉　撰
other:: 
# 修禪要訣
修禪要訣
author:: 北天竺婆羅門禪師佛陀波利〔唐云覺愛〕。隨問略說。
other:: 西京禪林寺沙門明恂問并隨口錄。
translator:: 同寺梵僧慧智法師傳譯。 ^14c25

于時大唐儀鳳二年丁丑歲也。 ^14c39

問。此方古今學禪者。
多不能免禪諸障難。
以之觀之。將恐此地禪匠得法不盡。
徘徊斯久。無處申疑。
今忽仰逢曇華示喻。
得承即欲還國。重會無期。
幸希慈降具說禪要。
庶令學者的有歸憑。 ^15a2

答。禪法漸授。不合頓說。
何得具陳。 ^15a8

問。仰承既欲西還。
漸授即當無寄。佛法既有開制。
幸賜勿阻機緣。 ^15a12

答。據此實亦可矜。
但可有問隨說耳。 ^15a14

問。有人言。經說禪定牢固者。
如來滅後第三五百年也。
時今遠矣。不合修禪。
若據此言。合修禪不。 ^15a16

答。經亦廣云修禪。
若據佛本不滅。何論之久近也。
西方現今坐得四禪八定者。
其數極多。不可勝計。
若言不合。其事如何。
三慧之中禪是修慧。
今時豈可但學聞思不許修也。
此言偏據極。非通說。
雖引佛經。其間非無邪正。
且於聖教偏舉一文以蔽多義者。
此當魔說耳。深可察之。
深可察之。 ^15a18

問。比見學禪者多有失心。
令既已無所復用。
因癈萬行。虗度一生。
下情以此。但欲餘修。
且不脩禪得不。 ^15a32

答曰。不也。禪是六度之第五。
亦是三學中定學。
安得不脩。亦既有人因食噎死。
豈即不食耶。其失心者。
只是不善方法耳。
若解方便。千萬無失。
幸勿疑怖。決定須修。
北天竺有一僧。每習多聞而不學定。
彼時讀誦經。忽有天來掩其口而語曰。
汝聞思足矣。何不習禪以之驗之。
縱修餘行而不學定者。
於佛法中未為全得。 ^15a34

問。性多散亂者。學定何由可得。
答。獼猴尚能坐禪。
況乃人而不得也。
學定難者。只為前生未曾習耳。
今復不學。於未來何可得。
豈令彌歷長久而不得耶。
更期何時。經曰。聞思尚如門外。
禪行始似入門。修禪下至一念。
福尚無量。豈一生殊可不學也。
未能全學者。幸可兼修。
講說之人。雖復廣議禪法。
且如說食而未入口。
至於禪行。始如飽飡美食也。
昔有國王聞禪之益。
雖理國務兼復習禪。
況出家之人落髮屏緣息心無事而不少學。
豈是人哉。 ^15a48

問。學禪但唯坐耶。
答。是何言也。有待之身。
要須四威儀中易脫而互修。
寧得唯坐。唯坐多招魔事。 ^15b18

問。且四威儀中坐法云何。
答。結跏端坐。結跏法。
以左脚壓右右壓左俱得。
若結跏未便。半跏亦得。
半跏法唯是右壓左。
其兩手各仰舒。掌亦右壓左。
並不得左壓右也。
乃須閉目合口。舌跓上齶。
或可跓齒。其閉目合口等並不宜令急。
乃至萬事皆貴舒縱。
不用拘急。閉目未慣者。
時任稍開。坐久少似疲倦。
輒改威儀。勿令生苦。
他皆准此。 ^15b22

問。此方相傳為右手等多動。
坐者要令左壓右。
今乃與彼碩反。未審何故耶。 ^15b36

答。西方諸佛。從佛以來相承坐法皆如是也。
並是印法。此方擅改。
吾所未詳。 ^15b38

問。坐禪時倚物。身或俯仰等。
任性坐得不。
答。必須正身端坐。
身若倚曲即生病痛。 ^15b42

問。謹聞坐矣。行法云何。
答。行即經行也。宜依平坦之地。
自二十步以來。四十五步以上。
於中經行。經行時覆左手。
以大指屈著掌中。
以餘四指把大指作拳然。
覆右手。把左手腕。
即端坐少時。攝心令住。
謂住鼻端等也。乃行。
行勿太急太緩。行只接心。
行至界畔即逐日迴身。
還向來處。住立少時。
如前復行。行時即開目。
住即輒閉。如是久行稍倦。
即休經行。唯在晝。
夜不行也。 ^15b46

問。多人同處經行得不。
答。稍須相離。令近不得。 ^15c14

問。行審其如是。往哲寧悉不言。
幸乞指事委陳。庶今自我作古。 ^15c16

答。烏萇國有佛經行處。
及彌勒菩薩經行處。
並彫石以為界畔。
今猶宛然。見者皆遙禮。
無敢踐其所。菩薩行處。
人或入中。然欲度其脩短。
或延或促。竟無有能定其步數。
諸國屢亦有斯迹耳。
經行之事。蓋是尋常。
今古顯然。無宜致惑。
吁哉小事。此地猶迷。 ^15c18

問。遶塔行道與經行何別。
答。經行者直往直來。
豈同旋遶耶。又塔是多人往來處。
不可於中經行。 ^15c28

問。此方有逆日行道稱為右旋者。
未知是不。
答。西方旋塔並逐日轉。
曾無逆行。〔此條相乘而起。
非此正宗〕。 ^15c32

問。謹聞行矣。住法云何。
答。住即端身攝心正立也。
兩手一如行時。如是久立稍覺勞倦。
或雙足如離地之狀。
覺如是等。即宜且休。
住餘坐等。 ^15c36

問。謹聞住矣。臥法云何。
答右脇著地。枕右手掌。
舒左手置左#CB00170;上。
舒兩足重累。繫相而臥。
有病患者即任所安而臥。 ^15c42

問。諸威儀中所有軌則。
並是印法耶。
答。如上習禪。行住坐臥。
屈申進止。手足左右等。
一一皆是印法。 ^15c48

問。如上威儀修禪之法。
依何乘耶。
答。依摩訶衍。 ^16a4

問。用四威儀修禪之法。
小乘外道豈可無乎。
答。此之禪法。小乘始無。
外道寧有耶。邪宗本期受苦。
翹足倒懸。正法為遣勞疲。
威儀易脫。小乘進或可分有。
外道全無。 ^16a6

問。外道及與三乘皆有禪定。
息心遣境。未審何殊。
答。外道執我以習禪。
小乘計法而修定。
大乘止觀。人法雙除。
此其別也。 ^16a14

問。將欲學禪。以何方便為先。
答。先起大慈悲心。
永捨報怨之念。方得習禪。
貪瞋設起。速還除懺。
如杖擊水。暫開還合也。
惡念相續。不可學禪。 ^16a20

問。創初學禪。即觀無相得不。
答。須以方便漸次而入。
吾未見頓現無相者。 ^16a26

問。漸次云何。
答。如是間學者。令心先住長安一城之中。
但勿令出外。如是漸住一寺一房。
乃至鼻端。心若不住。
還攝令住。 ^16a30

問。鼻端云何。
答。想於鼻端如一滴垂露。
住心觀此。 ^16a36

問。此想成已。復何所觀。
答。次想臍中如沙裏細泉。
此想若成。或見光明及腹中諸事。
次觀頂上狀如甕口。
直下貫身徹於下地中也。
既此想已。次觀頂上想已觀頂上去頂四指。
令心住此。從是以後。
身漸自在。次乃得入無相等觀。
從淺至深。狀若登梯之漸也。 ^16a38

問。亦有從想鼻端超越。
即得無相觀不。
答。譬似有人於沙土中本求銅鐵。
因或得金。此亦然也。
從緣鼻端或入頂想。
或入火光定。或得無相等。
如是超次。中間不定。 ^16a48

問。經云。若心有住則為非住。
或云心依境界是動非禪。
若緣鼻端等。豈非有住耶。 ^16b8

答。鼻等想成。輒便捨之。
更觀餘相。纔得尋捨。
何成住耶。 ^16b10

問。緣鼻端等。積想乃成。
久積想心。其必難捨。
寧輒捨鼻。次得緣臍。 ^16b14

答。本作要期。得而不。
住及想成已。自有猒心。
猒心既生。捨之甚易。 ^16b16

問。如聖教說。初入道者先教五停心等。
今何不爾。
答。五停心及鼻端等。
各是一途。吾所稟承。
但依此也。 ^16b20

問。有聖教云。若不先學多聞。
不許脩定。其少聞者得修禪不。 ^16b24

答。如吾和上闍棃相承一途。
直爾學禪。無問多聞少聞也。
先多聞者最為第一。
或多聞者倒益浮散。
固有順定多聞及不順者也。 ^16b26

問。聞思修慧次第相生。
多聞聞慧既無。禪定脩慧寧起。 ^16b32

答。設使有人一字不識。
但解禪法。亦是多聞。
非要廣尋文句等也。
周利般陀誦箕忘#CB00416;成大羅漢。
此豈多聞耶。且成斯證。
未必一切皆然。 ^16b34

問。其有持戒及破戒者。
並得學禪不。
答。無問持戒破戒。
並得學禪。先淨持戒。
尤是第一。 ^16b40

問。聖教云。尸羅清淨三昧現前。
破戒之人何得修定。 ^16b44

答。聲聞持戒乃是菩薩破戒。
小乘犯重即便永弃。
何得修禪。尸羅不淨定不現前者。
據此說也。若大乘中。
但能息心即真懺悔。
真懺悔故障滅戒生。
故得禪定。示有先入方等懺悔。
得滅罪相。更修戒品。
方始習禪者也。 ^16b46

問。以何法修。令心速定。
答。速求定者反是懈怠。
慎勿求速。但能離念。
息諸攀緣。非求非不求。
得定若不得。但勿計念者。
是大精進也。烏萇國有一僧。
久坐不能得定。遂癈業。
忽有天化為人來其前。
磨一鐵鎚。僧問何用。
答曰欲以作針。僧曰何由可成。
天曰不休即成。僧遂體悟。
還復習禪。因得道果。
後復住滅定。住滅定故。
迄今猶在。但以離念為勤。
得定何慮不速乎。 ^16c8

問。定中有何相耶。
答。定相極多。且舉三五。
或頭似丈夫之狀。
或覺身上多諸垢穢膩。
此等是有障之相。
即宜改易威儀。或且休止。
或覺身上如蟲蟻行。
或復如雲及白疊等從背上起並。
勿怪亦勿手髑。或如滴油從頭面下。
或見所坐處明。此等並是定前相也。
或久坐立。身有勞倦。
傍聞彈指聲或觸門等聲者。
即直出定。或#CB05903;息等。
此是諸天善神。善知人勞倦。
來相警耳。或覺身有輕舉而亦樂者。
是神足前相。或輕舉而苦者。
是風大增也。或身上有處熱者。
是火光定相。或見一室明者。
是初禪之前相。或聞奇妙香氣世間無比者。
此是定成之相。如是等類不可具述。
但覺如是違順等相。
皆勿取著以生憂喜。
但緣本境安靜其心。 ^16c22

問。坐禪者既不用違強身心。
若覺如上蟲蟻行等。
抑情不觸。豈不違強耶。 ^16c46

答。未得定時不用違強。
漸既在定。違強無失。 ^16c48

問。將從定出。時節等云何。
答。初學定者。先作要期。
或若干時。或鳴鐘。
或一時一更等。當須出定。
如是期已。然後入禪。
必須然也。其有入定或經劫數或一二七日等者。
並隨其心有此脩短耳。
欲出定時。先從心動。
心動已。即氣脉漸通。
然後徐徐動身而起。
故經云。世尊從禪安詳而起。 ^17a4

問。若有魔事。云何遣除。
答。但解四威儀中易脫而修。
即無魔事。慎勿勉強以自生苦。
道從樂生。不同外道受諸苦法。
解此消息。魔事自除。
猶不除者。即宜捨置或讀誦經論。
乃至入諸市肆遊目放心。
魔事必遣。但有禪病。
宜依經教以禪法治。
非但針藥等所能療耳。 ^17a16

問。坐禪有預防魔事法不。
答。凡欲學禪。先起悲願。
我今修定。必取菩提。
廣利群物。唯願三寶諸天神等。
宜衛其身。使無災障。
每斯誓已。然後習禪。
然於禪堂內四壁邊上。
多畵聖僧形像。並作結跏坐禪定狀。
其聖僧像稍宜大作。
仍以花香供養。近下復畵諸凡僧像。
稍宜小作。大小如人。
亦作禪狀。然後於中學禪。
可得預防魔事。 ^17a26

問。佛堂中坐禪得不。
答。坐禪宜於靜室樹下塚間及露坐等。
不須在於佛堂中也。 ^17a40

問。多人同處坐禪得不。
答曰。得然。各面他背坐。
不得相向。若有多人。
夜中燃一燈燭。人少不須用。 ^17a44

問。坐禪須被受持袈裟不。
答。裸得無在。 ^17a48

問。學禪者。一切時常攝念耶。
答。除大小便。餘時常須攝心。 ^17b2

問。定心名止。止中即有觀不。
答。但只勿學。臨時自當知。 ^17b6

問。坐禪人兼得持經講說等不。
答。力所堪者皆得兼修。
然諸業中禪業最勝。
是以西方上房上供先給禪師。
經律等師與其中下。 ^17b10

問。有禪業者。命終之際能排惡趣不。
答。如極邊險。不持弓矢逢賊必危。
身亦如是。既處無常。
不預修禪。臨終必亂心捨命。
多生惡趣。定心自在。
臨終無顛倒。無顛倒故隨心受生善所。
即此生中尚期果證。
何況臨終不排惡趣乎。
亦有一生學禪而不能得。
臨欲捨命而始得者。
其人死之後。顏色不變。
身體柔輭。是其相也。
禪師屢云。聞思學者適猶習於良方。
至於修慧始如服於妙藥。
雖有多聞施戒等行。
猶不安禪者。尚未得名修道人也。
又云禪定者。乃陶冶麤鄙。
澡練神明。味道之輩特宜存習。
但恂暫逢玄匠。略問如前。
迫以短時。不遑周詳備。
更詳金牒。參而用焉。
修禪要訣一卷
w::  ^17b16

承保三年六月二十二日於光明書寫畢
 ^17b44
