金剛經正解卷上
author:: 剩閒居士　龔穊綵　註
other:: 蓮舫居士　扈正智　校
other:: 
# 法會因由分第一
○法會因由分第一

orig::  ^607a11

如是我聞：一時，佛在〔至〕收衣鉢，洗足已，敷座而坐。
commentary::  ^607a15

【註】如是者，指此經所言之法也。
我集，經者自謂，即阿難也。
言如是之法，我親從佛聞之。
一時者，師弟會遇，說此般若之時。
佛者，覺也。自覺覺他，覺行圓滿，故名曰佛。
此指釋迦，為一曰教主也。
舍衛國，梵語舍衛，此云聞物，即波斯匿王之國。
祇樹，王之太子，名祇陀，此云戰勝。
生時適值戰勝，因以為名。
樹是祇陀所施。給孤獨園者，王之宰臣，
名須達多，常在此園，賑濟孤獨。
達多原是外道，因在護彌長者家，聞佛說法，
心生敬心，欲得勝地，請佛住思。
太子有園，方廣八十頃，空曠清淨，堪為福地，往白太子。
太子戲曰：若布金滿園，吾當與之。
達多如其言。太子亦不愛金，將金共立精舍，請佛說法。
比丘，梵語，華言乞士。
謂上乞法於佛，以明己之真性。
下乞食於人，以為世人種福，即今之僧也。
大比丘，乃得道之深者，天人所共恭敬，非小德故。
內外教典，無不博通，非寡解故。
蓋佛將說真空無上妙理，必得道之深者，方能請問領悟也。
千二百五十人，皆佛所化度弟子，常隨聽法者，俱皆在也。
爾時，彼時也。世尊，舉世之人所尊敬也。
食時，乞食時，非受食時。
乞食當辰巳，受食當午時也。
著衣，著僧伽黎，即二十五條之大衣，制像水田，見生福故。
佛制入王城聚落，應著此衣，猶今之搭戒衣也。
持鉢，持四天王所獻之鉢。
次第乞，平等行乞，不分貧富貴賤也。
本處，即祇園也。飯食訖，此飯字作餐字解，指受食時言。
訖，畢也。洗足，西域行露足，故以水滌去塵垢已完也。
敷，布也。布列高座而坐，即今之止靜打坐，將說法也。 ^607a17

【講】阿難記而言曰：如是經之所言，乃我親從佛聞之。
佛說此經時，在舍衛國給孤獨園中，與得道之大比丘，
及相隨聽法之眾，千二百五十人，俱同處焉。
爾時世尊，於日當辰巳，可以乞食之時，
著僧伽黎大衣，持紺琉璃鉢，園在城外。
入舍衛城中，次第行乞，不越貧以從富，
不捨賤以從貴，大慈平等，無有選擇。
乞食既已，還歸園中，當午受食。
飯食事畢，將入禪定，於是收入衣鉢，使心無係累，
洗足以潔其身，乃布座而坐，說法之因由起矣。
other:: 
# 善現起請分第二
○善現起請分第二 ^607b28


orig::  ^607b46

時長老須菩提在大眾中〔至〕云何降伏其心。
commentary::  ^607c2

【註】時須菩提起問之時，眾弟子中，惟德尊而年高者，謂之長老。
須菩提，一名善現，又稱空生尊者。
初生時，其家一空，相師占之，唯善唯吉，故名善吉。
偏，半也。袒，露也。所著之衣，半露其右肩。
東土以袒為慢，西方以袒為敬。
表請無上正覺之法，以身擔荷也。
右膝著地，右是正道，左是邪道。
亦表請正法，從實依歸，卑禮承受也。
合掌恭敬，東土以拱手為恭，西方以合掌為敬。
兩手相合，肅恭而身不懈。
一心專注，誠敬而容不息也。
白啟問，須菩提向佛啟問而言。
已上七句，皆集經者敘說也。
希有，言曠劫難逢，千界一佛，世所希有，讚佛之詞。
如來，佛之通稱，猶華言聖人。
如而不生，來而不滅，即真性之體用以立名也。
護，愛護。念，存念。付，付授。
囑，囑告。菩薩，本云菩提薩埵，略其文而便於稱，故云菩薩。
菩提，華言覺悟。薩埵，華言有情。
覺有情者，眾生多有情欲而不能覺，惟菩薩在眾生有情之中，
自能覺悟而不染，又能覺有情眾生而化導之也。
諸菩薩，諸眾也，指凡學于如來者。
阿，謂無。耨多羅，謂上。
三，謂正。藐，謂等。菩提，謂覺。
謂無上正等正覺，即指真心言也。
此心包含太虗，孰得而上之，故云無上。
然上自諸佛，下至蠢動，此心正相平等，故云正等。
其覺圓明普照，無偏無虧，故云正覺。
云何，猶如何，請佛言之詞。
應，當也。住，止也。降伏者，制禦之謂也。 ^607c4

【講】須菩提在大眾中，即從自己座位起身，整頓威儀。
袒其右肩，以示不敢背乎師。
屈其右膝，以示不敢左乎道。
合掌以示其歸依，恭敬以示其嚴肅。
而啟白於佛，以伸問辭。
先稱讚曰：舉世所小有者，我世尊也。
又曰：如來起慈悲心，善能衛護眷念此會中之眾菩薩，使之信受。
善能以此佛法，付委囑託此會中之眾菩薩，而使之奉行。
又問曰：世尊！若有善男子、善女人，學道之初，
發此阿耨多羅三藐三菩提心者，云何為當常住，而使之不退轉？
至於妄心一起，當以何道降伏，而使之不惑亂我真心也？
orig::  ^608a2

佛言：善哉，善哉！須菩提〔至〕唯然，世尊！
願樂欲聞。
commentary::  ^608a22

【註】重言善哉，讚歎之詞。
諦，審也，仔細聽也。
應，當也。如是二句，一云說在下二分，此但引起而使審聽之詞，
是看得太虗，止知照下者。
有以為頂上文謂即此便可以住，即此便可以降伏，
即指發菩提心為印可之詞，是看得太實，止知承上者。
竊以如是二字，虗中帶實，上承發菩提心來；
實中尚虗，下照度生布施去，方是語脈。
夫照下引起，人所易曉。
頂上處不可說得太盡，有礙下文也。
唯，應辭。然者，然其使已諦聽之言，有以為如儒書曾子之唯一貫者，
看得太深也。願心所期，樂心喜好，欲心思得，
謂心期喜好，思得聞住降之詳也。 ^608a24

【講】佛因須菩提請問，妙稱佛心，故重言善哉善哉，以歎美之。
遂順須菩提之言而云：汝以如來善護念，
善付囑，此善發我未發之言。
汝當詳審而聽，吾當為汝說此應住降伏之道。
人之菩提覺心，雖本來固有，然物欲陷溺，
攻取日眾，最難發起者。
若善男善女，既發此心，當如是安住，如是降伏其妄心。
須菩提即因佛言，又稱世尊弟子，願欲聞其說也。
other:: 
# 大乘正宗分第三
○大乘正宗分第三 ^608a46


orig::  ^608b12

佛告須菩提：諸菩薩〔至〕眾生相、壽者相即非菩薩。
commentary::  ^608b16

【註】諸菩薩摩訶薩，佛呼在會之眾也。
摩訶，大也。大覺有情，即能救度人者。
如是，指下文所告也。
眾生者，謂凡有生之類，上自諸天，下至人物，
眾生雖多，約有九種。
若，如也。卵，胎，濕，化，有色，無色，有想，無想，
非有想，非無想也。
我者，對眾之稱。代度生菩薩，設為自任之詞，非佛自謂也。
皆，盡也。令，使也。入者，入於其中。
無餘外，更無有餘大涅槃，一切修行者之所依歸，蓋指本來清淨真空心境也。
滅，消滅，滅盡一切愚癡煩惱。
度，化度，度脫生死苦海。
菩薩心平等，普願與一切眾生，同入無餘涅槃也。
量，限量。數，數目。邊，邊岸。
無量無數，無邊邊之極，言其多也。
相者，形迹。執著此形迹，心不虗空，滯而不化，謂之有也。
我相者，認四大以為己有，而成我相。
人相，對我而言。眾生相，則凡有生者皆是。
壽者利，長生不滅，有悠久之義。 ^608b18

【講】佛告須菩提說：諸大菩薩以妄心欲其降，
而使真心安住者，果何道以致之？
凡人一身，悉皆五陰六識，遮蔽我之真性，
故與一切眾生交接，感我妄心，時難降伏。
何以見之？有性易輕舉，飛揚浮動，或由軀殻而名卵生者；
有識常流轉，習氣深重，或由胞衣而名胎生者；
有心隨邪見，沉淪不省，或感濕氣而名濕生者；
有情逐景趣，遷流起幻，或隨變化而名化生者；
有執相修因，著色見者，名為有色；有寂守空頑，
著無色見者，名為無色；有滯諸聞見，係念染著者，
名為有想；有絕念不起，致虗守寂者，名為無想；
有起生滅見，落有無兩頭機者，名非有想非無想。
凡此九類眾生，迷真逐妄，種性不同，相因性起，
妄心建立，隨類受生。
若天、若人、若物，虗空等神，陰魔等鬼，沉溺世趣，
流轉生死，下自欲界，上至諸天，輪迴六道，難入涅槃者也。
以妄感妄，動我妄心，起分別見，致難降伏。
今我即發平等正覺心，則眾生本心與我心無二，
皆令消融其煩惱，點化其染著，覺妄悟真，
破愚癡見，息無明火，入於清淨無為涅槃妙境而滅度之。
如是滅度無限量、無計數、無邊際一切眾生，豈真有眾生使入涅槃而滅度之哉？
盖眾生原有此菩提心，只為迷而不悟，遂生種種妄相。
今令心地一朝豁然開朗，種性悉化，頓見本性空寂，
是乃自性自度，本來無此眾生，何得而滅度之？
夫實無有眾生得滅度者，此何以故？
盖自性本空，無有我、人、眾生、壽者之形迹，
是為無上菩提心，方是大菩薩。
若或有此四相，則於前一切眾生妄為分別，
心生邪見，起諸煩惱，安得皆令滅度以至涅槃哉？
即非菩薩地位中人矣。
other:: 
# 妙行無住分第四
○妙行無住分第四 ^608b48


orig::  ^609a8

復次，須菩提！菩薩於法〔至〕不住聲、香、味、
觸、法布施。
commentary::  ^609a12

【註】復，還也。次，再也。
還再與須菩提言，敘經者之詞也。 ^609a14

宗註：次，坐次也。須菩提先于座起，跪而請問，至是使還坐而告之。
復次二字，佛言也，須菩提呼而告之也。
亦通錄為旁參。 ^609a16

於法之法，槩指佛法。
言觸法之法屬意，分別思想皆是。
布，普也。施，捨也。色聲香味觸法為六塵，眼耳鼻舌身意為六根。
眼入色，耳入聲，鼻入香，舌入味，身入觸，
意入法，為六入。觸者，來加于身，如飽煖安逸者，妙觸也。
勞痛饑寒者，苦觸也。
法者，即意之所舉，計校分別是非之類。
當于義理者，善法也。
動于情欲者，惡法也。
住者，即住于根塵而執著不化也。
不住布施，如以色施人而不存施色之心，聲香等亦然。 ^609a20

【講】佛再與須菩提說：菩薩於一切所行之法，
當無所執著，即行於布施。
言以色布施，不著於色，聲香味觸法皆然。
蓋凡夫貪著，借布施種福，此為住相布施，著在物上。
菩薩行施，了達本空，不住色聲香味觸法，而施無留滯執著。
應，當也。菩薩行施，理當如是也。
orig::  ^609a38

須菩提！菩薩應如是布施〔至〕菩薩但應如所教住。
commentary::  ^609b2

【註】相，即六根、六塵之相。
福德，乃性中之福德。
佛恐人疑不住相，則落頑空，故言福德以喚醒之。
福德無量，福報亦無量。
佛止言福德者，菩薩但修福，不望福報也。
不可思量，言其廣大，不可以心思度量其多小也。
於意云何，言汝意中作何理會也。
四維，四隅也，如東南方、西北方之類。
東、西、南、北、四維、上、下，總謂之十方。
虗空者，太虗之中，無有纖毫隔礙，蕩然空明，非心思可能量度。
佛以福德不可思量，故舉十方虗空為喻。
虗空豈可思，是故須菩提皆言不也。
語畢而呼世尊者，敬之至也。
虗空而該以十方者，是虗空之全體，即非頑空也。
如是，指上文虗空也。 ^609b4

【講】佛又呼須菩提而言：菩薩自當如是布施，不住於相。
何以故？若學道的菩薩，不泥著色、聲、香、
味、觸、法之根塵以為布施，則喜捨心空，
圓滿其福德，量等虗空，豈人之心思可得而測度忖量哉？
又問須菩提：於汝意中，自謂如何？
如東方虗空，可以心思度量不？
須菩提答云：不可思量。
更問：南、西、北方，四維、上、下虗空，可思量不？
須菩提亦答云：不可思量。
盖大莫大於虗空，非人之所測度。
佛又明說無住相布施之福德，亦如虗空之不可以思量也。
既而佛又呼而告之：諸菩薩之學道者，
不必別處更求應住之下落，但當依我所教，
於汝無住相布施之法，便就此止應用存養之間，
湛若十方虗空，無所住而住可也。
other:: 
# 如理實見分第五
○如理實見分第五 ^609b28


orig::  ^609c6

須菩提！於意云何〔至〕如來所說身相即非身。
commentary::  ^609c10

【註】此如來，謂真性佛，湛然常住，本無生滅，無相之可見者也。
身，謂色身。相，謂諸相。
即非身相，謂色身與諸相，皆非真實也。 ^609c12

【講】佛語須菩提曰：我謂學道菩薩，如所教住，
而無所別求者，蓋以如來不可以形迹求也。
於汝之意云何？可以有形之色相，即見如來不耶？
須菩提解其意，乃答曰：不也，世尊！
不可以身相得見如來。
何故不可以身相見之？
蓋如來所說身相，不過形體假合之末耳，
豈可謂之實有身相，而見真如來哉？
故曰即非身相也。
orig::  ^609c18

佛告須菩提：凡所有相〔至〕若見諸相非相即見如來。
commentary::  ^609c32

【註】謂之諸相，不止身相，凡法相非法相，皆在其中。
而心不執著，則見諸相非相，此如來指法身也。 ^609c34

【講】佛告須菩提曰：夫如來既不可以相求，
可見世間凡有形相者，皆是假合的，不是本有真實的。
雖有形相，亦虗妄耳！
汝若能見一切諸相，便識破非真實本相，自無執相迷真之失。
即能迴光返照，見法身真性，如來隨處顯現矣！
other:: 
# 正信希有分第六
○正信希有分第六 ^609c38

〔分為二節〕學道以信為本，大乘法無住無相，乃是正宗。
聞之〔而不疑懼，故為正信。
此人不可多得，故為希有〕。
orig::  ^609c48

須菩提白佛言：世尊〔至〕得如是無量福德。
commentary::  ^610a4

【註】白，告也。頗，略也。
章，章分。句，句讀。實信，真實信心也。
如是言說章句，指上三四五分之辭，與無住行施，無相見佛之說。
後五百歲者，大集經云：有五箇五百歲，
初五百歲解脫堅固，第二禪定堅固，第三多聞堅固，
第四塔寺堅固，第五鬭諍堅固。
經云後五百歲，指末法闘諍之時，亦有持戒修福之人。
持戒者，諸惡莫作。
修福者，眾善奉行。
根者，有生長之義。
一念生淨信，專一其念而無染著，是名淨信也。
福德，兼慧而言。世間所享者福報，信此經者名福德，言有福又有德也。 ^610a6

【講】須菩提深信佛所言說，恐後之人聞法不能信受，
乃白佛言：世尊所說，皆大乘正宗之教，菩薩未有不信受而奉行者。
但大凡眾生，頗有得聞如是不住行施，
真空無相之言說章句，果能實信之不也？
佛告須菩提：汝莫輕視眾生，作此生實信不之說。
蓋不住真空妙理，人心所固有，但為六塵四相所蔽而昧之耳。
必有大根器的善人，自能信任其道。
即至如來滅後，到後五百歲之時，斷有持戒修福之善人，
能於此經中之一章一句，信之於心，以為真實語。
當知此人之善根，培植甚厚，豈止於一佛、
二佛、三、四、五佛而種此善根哉？
已於無量千萬佛所中，凡世間一切利物濟人之事，
無不行之而種諸善根，發生得此實信心來，非淺根人所能得也。
若有此善根之人，得聞此經之章句，乃至一念之中，
淨而不亂，信而不疑，不此淨信心者，如來盡能證明而知之，
盡能攝受而見之。
是諸信心者，雖名為眾生，其淨信所得福德，
受用不盡，豈有限量哉？
orig::  ^610a26

何以故？是諸眾生無復我相〔至〕法尚應捨況非法。
commentary::  ^610b14

【註】第一何以故，言淨信福德在無相。
第二何以故，言所以無相之故。
第三何以故，侗人云：疑衍。 ^610b16

此釋生信得福之故，該乎生法二空。
無四相，生空也。無法相，無非法相，法空也。
我、人、眾生、壽者，盡天地間之相，不出乎此。
非法者，無法也，淪於頑空。
取，猶執也。心取相者，此中不化。
未悟無相之理，而欲執相以求，是有外障，故云即著四相。
法相雖非色相之比，然一有所取，亦不悟真空體而起內障，
故亦云即著非法。
原不離相，況執之乎？
著四相者，即非菩薩，故必無取。
無著方合真空，所以不應取之。
故如來常有如筏之喻也。 ^610b18

【講】佛言：是諸眾生，何故得如此之福德？
彼一念生淨信，其實善根純熟，能合真空無相之理，
無復有我、人、眾生、壽者之四相，亦無有執著此經之章句，
落於有見而為法相，亦無有不思去探討其言，
沉空守寂，落於無見而為非法相也。
不著有無兩邊，復其真空之性，諸相盡捐，
心無染著，所以淨信此經而福德無量。
佛又反言之，此何以故也？
假使是諸眾生，若心不空，取有形相，即為牽著我、
人、眾生、壽者之形迹矣，豈能使心性空明，隨機感應乎？
此人之所易曉也。
至於我說無法相者，以本空真體，不在言語文字之間，
若取法相，就是與前執著四相之心一般，
至於非法，則無相矣。
我亦謂無非法相者，蓋真性中諸法顯現，
無容一毫染著，原不相礙，若取非法相，
謂之無記空斷滅見，此心不化，與前著四相又何異焉？
是故法與非法兩頭見，至須截斷，不能執為有而取法，
亦不應執為無而取非法，以此不應取之義，亦有原故。
如來甞謂：汝等學道比丘，當知我說此法，
皆因汝有四相，不能了悟真空，超登彼岸，是以假此法令汝度脫生死苦海耳。
汝若既見本心，證涅槃樂，即我所說之法，
亦當不用，猶如編竹成筏，渡人過水，到岸則不須筏矣。
夫法尚當捨去，何況著無非法，又安用執取為哉？
other:: 
# 無得無說分第七
○無得無說分第七 ^610b38

〔無上菩提之理，本來無相，當體空上，無物可得，無言可說也。〕
orig::  ^610c34

須菩提！於意云何〔至〕皆以無為法而有差別。
commentary::  ^610c36

【註】耶者，疑辭，亦詰問辭也。
菩提心是如來本性，亦人之所同具。
豈自外而獨得，有待言而顯哉。
定者，泥於一處而不通也。
非法則不有，非非法則不無。
非有非無，乃極至之理也。
所以以字承上來，皆以以字用也。
無為法，即是無上菩提之別名。
乃自然覺性，不假人為者也。
或云：有為法，世間法也。
無為法，出世間法也。
要之，皆以無為法而有差別。
則有為亦本于無為，分箇有無，所謂差別也。
世人多以無為二字，認作#CB01926;心槁形，一無所為。
此真愚見也。得道淺者為賢，得道深者為聖。
指現成者言。差別，不同也。
又參差，分別也。 ^610c38

【講】前章既云不應取法，當如筏喻。
猶恐須菩提未透徹故，又設問曰：汝之意云何？
如來無上菩提法，果有所求而得之於己耶？
抑以此法有所說而教之人耶？
須菩提云：如我心中悟佛所說之義，則知無上正等正覺之法，
亦強名耳。求之了不可得，本無定有之法，實此名也。
即如來所說，但為覺悟眾生，隨機設教，不得已而有言。
亦無定有之法，如來可據而說也。
如來之法，無定名，亦無定說者，其故何也？
盖如來所說者，無上菩提法也。
可以心悟，而不可以相取。
一有取心，則馳於外求。
可以心傳，而不可以言授。
一有言說，則泥於文辭。
皆不可也。是法也，若執以為法，微妙莫測，
有而不有，法何所在？
非法也，若執以為非法，隨感即應，無而不無，何在非法？
又非非法也，而謂可以定名定說歟？
所以然者何也？法本於無，惟無故妙也。
此一切賢聖，雖先後遠近之不同，皆不能外無以為法。
但所見有淺深，作用有隨機，而差別不同耳。
other:: 
# 依法出生分第八
○依法出生分第八 ^611a16


orig::  ^611b2

須菩提於意云何〔至〕所謂佛法者即非佛法。
commentary::  ^611b6

【註】三千大千世界者，世為遷流，界為方位界限。
過去、未來、現在為世，東、西、南、北、四維、上、下為界。
三千大千，統言一大世界，形容其多也。
布施，廣布捨施也。
七寶者，金、銀、琉璃、珊瑚、瑪瑙、珍珠、玻璃也。
寧為猶可為，乃計其多而故問之辭。
四句偈，諸解不一。
或指經中二偈，或指無我相四句。
須知佛止說偈，不專執一。
金剛經，乃大藏經之要，勸人受持。
四句偈，或顯實相，或明妙法。
又經中之要，執一廢餘，便失經意。
此經自始至終，總談真空無相妙理。
人能體會此旨，一卷中精功成文者，何處不有。
偈者，發言成句也。
四句偈，而曰乃至曰等者，自多至少之意，不止四句為偈也。
要活看乃至字等字，餘詳廣錄。 ^611b8

【講】須菩提固知無相之理，但不知得無量之福。
佛將以此持經功德，開示學人，故先設言，呼須菩提而告之。
設有人充滿三千大千世界之七寶，用以布施，
此人所獲福德，多乎不乎？
須菩提會意，答云：人以七寶布施，寶豐福勝，
其福德甚多，誠如世尊之言也。
何以故？是福乃有相之施，於性中真空無相之理，
全不相關，初非性中自然之福德也。
所以如來說福德多耳，蓋是假合，故見其多也。
佛言：若有人於此經中之言，直下承受而不忘，
拳拳奉持而不厭，乃至由博而約，於四句偈等，
為人解說其義，則是自利利他，不特覺一己之性，
並覺眾人之性，將見人己兼成，所獲之福，勝於彼之七寶布施多矣。
然所以勝彼者，此何以故也？
蓋般若真空無相之理，是諸佛之本性，
一切諸佛之多，及諸佛無上菩提之法，
皆自此經流出，求其直指全體，未有若此經之明且盡者。
佛又恐人泥於佛法，又呼須菩提而曉之曰：
所謂佛法者，本來無有，不過假此開悟眾生，
使之言下見性，乃名為佛法也。
故曰即非佛法，隨掃以顯般若真空耳。
other:: 
# 一相無相分第九
○一相無相分第九 ^611b34


orig::  ^611c24

須菩提！於意云何〔至〕而名須菩提是樂阿蘭那行。
commentary::  ^611c28

【註】梵語須陀洹，此云入流，入聖人流也。
而無所入者，不著入流之相也。
我者，指須陀洹等言。
梵語斯陀含，此云一往來，謂前念起妄，
後念即止，前念有著，後念即離，妄念往來於心中，
往則妄念止時，而又或一來，本性未能寂滅故也。
梵語阿那含，此云不來，不來欲界，亦名出欲，
外無欲境，內無欲心，謂已斷欲界思惑也。
梵語阿羅漢，此云離欲，其心已證無為之體，
諸漏已盡，自無生滅。
果如樹之結果，謂到此地位道者，得無相之理，非徒果也。 ^611c30

又須陀洹果者，煩惱不生，決定不入地獄異類，
是名初果，如果之初生者也。
斯陀含果者，色身只一次往來天上人間，如果之方碩者也。
阿那含果者，欲習永盡，決定不來欲界受生，如果之將熟者也。
阿羅漢心境俱空，內外常寂，法實無有，豈作得道念？
如果之已熟者也。
梵語三昧，此云正定，亦云正覺，樂受也。
梵語阿蘭那，此云無諍，萌於心曰念，見於事曰行，謂其無人我見而不起諍行也。
實無所行者，本性空寂，隨緣赴感，而實無行之之心也。 ^611c46

【講】佛問須菩提曰：須陀洹作箇念頭，自謂我必得此果不？
須菩提知其不然，乃曰：須陀洹不萌得果之心，何也？
蓋彼已超乎凡見，心趨無相之理，得與聖人之流，
而無所入於聖域之想，惟克制其欲，不入六塵境界，
須陀洹之所以得名者，其在是歟？
佛又問曰：斯陀含作箇念頭，自謂我必得此果不？
須菩提即不然之，云：斯陀含心已造到至靜之地，
但目覩諸境，未能不動，此心還有一生一滅，
而無第二生滅，前念方著，後念即覺，不久于人欲，
雖往來于人間天上，名一往來，而實無往來也，是斯陀含之所由名歟？
佛又問曰：阿那含作箇念頭，自謂我必得此果不？
須菩提即不然之，云：阿那含心空，欲念已斷，
塵界思惑外，不見有可欲之境，不來欲界受生，名為不來矣。
夫曰不來，是此心尚未融化，猶有強制之勞，
而其實無不來之迹，蓋不惟六根清浮，
且見得六塵本空，此已造到佳境矣，非阿那含之謂乎？
佛又問曰：阿羅漢作箇念頭，自謂我得這箇道不？
須菩提知其不然，即不之曰：阿羅漢亦是假名，
佛法本空，實無有法名阿羅漢也。
設若阿羅漢作得道之念，是所得心猶未除，
即著我人等四相矣，豈足稱阿羅漢哉？
須菩提又拈出平日所得佛說而證之曰：世尊！
佛昔日曾說：我須菩提一念不生，諸法無諍。
得此三昧，諸弟子中許我為第一，必定是我脫盡人欲，方許我為離欲阿羅漢。
世尊雖許我為離欲阿羅漢，我則不作是念：我是離欲阿羅漢。
又恐大眾不知去所得心，故呼世尊詳言曰：
我若作此念，而必欲得阿羅漢道，則又生一妄想，安得六欲頓空？
世尊即不於大弟子中，說我須菩提是好樂寂靜之人，有是無諍之行也。
以須菩提外雖有所行，而中實無有所行之心，方纔名我須菩提為樂阿蘭那行也。
other:: 
# 莊嚴淨土分第十
○莊嚴淨土分第十 ^612a18


orig::  ^612b32

佛告須菩提：於意云何〔至〕於法實無所得。
commentary::  ^612b38

【註】如來，佛自謂。昔，前也。
然燈佛，即定光佛。
其佛生時，身光如燈，故名然燈，乃釋迦佛授記之師。
有所得，謂有所得之法也。 ^612b40

【講】佛以諸菩薩雖聞四果俱無所得之言，
而有得心未除，猶疑佛法非無，執於有法可住，
故告須菩提曰：於汝意中云何？
我當初於然燈佛處，聞法聽受，成無上道果，然有得於本師之法不？
須菩提答曰：不也，世尊！
如來雖在本師處聽法，不過自悟自修，
因師開導，成就無上菩提，其實何曾有法可得以為秘授師傳也？
orig::  ^612b46

須菩提！於意云何〔至〕應無所住而生其心。
commentary::  ^612c12

【註】莊嚴：以境言，莊，端正裝飾也。
嚴，齊整謹飾也。以心言，真性不亂曰莊，邪妄不入曰嚴。
佛土：以境言，謂佛世界。
以心言，指本來心地。
謂之佛土者，佛心不失本來，能全心地。
猶之儒家言道，歸之聖人耳。
五行：土居中央，出生萬物。
心居中道，出生萬法。
故以土喻心。又一世界中，必有一佛設化，故世界亦云佛土。
即非者，遣掃之詞。
是名者，權立之義。
或曰：即非無二解，是名有兩義。
一曰虗有是名耳，一曰乃所以名也。
宜隨文會之。 ^612c14

剩閒曰：即非是名義相呼應，經中用此文法甚多，皆是遣掃權立。
義用即非者，從虗有是名。
單用是名者，從來所以名。
金經以破相顯真為宗，遣掃權立，是為正義。
解經者有以即非為指實相，如即非身相，謂非身相乃真相也。
是從即字逗斷，將非字連下，作轉指義。
是名作，乃所以名。
解經中作是解者亦甚多，是即非亦有二義也。
細體經文，是遣掃為當。
蓋即非是破相，破相正以顯真，妙在不明言。
先德云：使人自領會，方親切耳。
解為轉指者，用意太深，說似微妙，反揜經義。
蓋指明道破，如同嚼蠟。
下文重重徵詰，皆不必矣。
須知相即無相，直至一合理相分，方明從前皆是遣掃，未曾點破也。
諸菩薩，指修行者言。
摩訶薩，廣大之稱。
應，當也。如是二字，指下文所言。
無所住者，不住著在一處，執滯不化也。 ^612c30

【講】佛問須菩提曰：法既無得，於汝意中，畢竟云何？
我思菩薩所住之處，謂之佛土。
菩薩於佛土，果有意作善緣福業，必期相好莊嚴不耶？
須菩提深解佛旨，據理以答曰：如謂菩薩莊嚴佛土者，其說不然也。
世尊！此何以故？蓋菩薩莊嚴佛土，不在外貌形迹間也。
若以七寶宮殿、五采棟宇之類，始為莊嚴佛土。
幻成莊嚴不實，即非莊嚴，是虗名為莊嚴耳。
菩薩豈著意莊嚴佛土哉？
佛以須菩提能領佛旨，隨順其詞而語之。
是故，須菩提！菩薩莊嚴，既不在於外飾，則當內求於心。
夫心本清淨也，知誘物化，而心不清淨矣。
乃既知佛法無所得，又知莊嚴非莊嚴，此無取無著清淨心也。
諸學道菩薩，當如是湛然常虗而不染，
寂然常定而不淆，以生清淨心。
不當住在形色上生心，亦不當住在聲、
香、味、觸、法上生心。
一有所住，便為六塵所縛，妄念旋起，不能清淨矣。
須知清淨心，妙圓周徧，不泥方所，本無所住也。
當於無所住處，而生其心。
如明鏡當前，物來悉照，物去即空，自然心地清淨，
不拘方所，斯真莊嚴也。
若佛土世界莊嚴，皆是假果，假說幻相耳，何足計哉！
orig::  ^613a12

須菩提！譬如有人〔至〕佛說非身是名大身。
commentary::  ^613b4

【註】須彌山王者，以此山在四天下之中，
為山之極大者，故名山王，謂在眾山之中而為王者也。
高廣三百三十六萬里，日月遶山而行，以為晝夜。
由此而分四面為四天下，其上有三十三天，可謂至大矣。
以此喻人身之大，不過假說其詞，如七寶滿三千大千之類。 ^613b6

【講】佛呼須菩提語之曰：譬如有人焉，其身如須彌山王，汝意中云何？
可以為大不耶？須菩提深悟佛旨，答言：
身如須彌山王，誠大矣！
然此大身，何以有是大也？
若以色相身言，寧有是大？
佛所說者，非色相之身，是乃名為大身也。
other:: 
# 無為福勝分第十一
○無為福勝分第十一 ^613b18


orig::  ^613b28

須菩提！如恒河中所有沙數〔至〕而此福德勝前福德。
commentary::  ^613b32

【註】西土有河，名曰恒河，從阿耨池東流出，周迴四十里。
佛多在此說法，故取以為喻。
弟子所習見，使易曉耳。
沙等恒河，倒裝文法，謂恒河如沙之多也。
【講】佛以眾人所易見者，先設問須菩提：
世間物數，莫不有多寡。
如恒河中所有沙數，其數難量。
設使恒河之數如沙等，于汝之意，所云如何？
是諸恒河中之沙數，寧為多不？
須菩提答言：甚多。
復呼世尊言：但諸如沙等之恒河，尚且多而無盡數。
何況河中之沙，其為數也，又安有盡哉？
佛謂須菩提：我今以真實之言告汝。
若有善男善女，以七寶至重之物，充滿爾所謂恒河沙數三千大千世界，
用以布施與人，所得之福，果為多不？
須菩提即以甚多答之，而又呼世尊以證之。
意以如此布施得福，豈有不多之理？
但不知世尊以為何如耳。
佛告須菩提曰：汝以七寶布施者，所得之福，遂為多耶？
若有善男善女，於此經中，乃至四句偈等，
信受于心會其義，堅持于心存其理。
則是內見真性，己不為業識所迷，又能為他人解說。
使聽受之能，亦信而不疑，持而不失。
心地開朗，有悟明真性之漸。
久之善根皆熟，可脫輪迴，成無上道。
則人己兼益其福，即無為福也。
所受福德，視彼七寶布施者，真勝多矣。
other:: 
# 尊重正教分第十二
○尊重正教分第十二 ^613b34


orig::  ^613c28

復次，須菩提！隨說是經〔至〕即為有佛若尊重弟子。
commentary::  ^613c32

【註】隨說者，不論前後，心無分別，任所在處，
不拘凡聖，見人即隨機化導，而說是經也。
當知此處者，謂說經之處。
天者，天道，如四天王之類。
人者，人道，即世間之人。
阿修羅，神道，此云非天。
以其果報最勝者，鄰次諸天，雖近享天福，而行非天道也。
六道中，不言地獄、餓鬼、畜生者，以三種為業識昏迷，
苦報障重，不知經理也。
塔者，藏舍利之地。
廟者，設法像之所。
皆世人敬佛之地。
對文曰讀，背文曰誦。
學居師後曰弟，解從師生曰子。
或云：以父兄之禮事其師，故名弟子。 ^613c34

【講】佛復謂須菩提云：有人隨說是經，或半部，
或一章，乃至最少如四句偈等，因文顯義，
令諸聽者，除迷妄心，悟真空理。
當知此說經之處，一切世間天、人、阿修羅，
皆應以華香、纓絡、幢幡、寶盖，恭敬供養，
如佛之塔廟，慇懃瞻禮也。
夫隨說者，非全經也，而感動天人等恭敬供養已如是，
何況有人于全部經典，盡能以心受持，
以口讀誦，會通其文，研窮其義？
須菩提！當知是盡能之人，深體無相無住之理，
不離當念，真能成就最上而無可加，第一而無可比，
絕無而僅有之法，其當為天人供養，又何如耶？
不特持誦能感動而已，若是經典所在之處，
即為有佛，不待外求。
經在是，佛即在是，而大弟子亦在是，宛然三寶共居焉，人可不信受奉持也哉！
other:: 
# 如法受持分第十三
○如法受持分第十三 ^614a10


orig::  ^614a36

爾時須菩提白佛言〔至〕即是非相。
是名三十二相。
commentary::  ^614a42

【註】微塵，空中飛塵，即紅塵也。
積塵成界，析界為塵，大而世界，小而微塵，皆幻妄不實。
故云：非微塵，非世界，皆假名也。
三十二相，乃佛之正報。
色身有三十二件好處，如眼、耳、口、舌、手、
足，豐滿潤澤，勝妙殊絕，形體端正，光明映徹。
非是愛欲所生，是從三十二行得，逈異流俗。
然凡所有相，皆是虗妄也。 ^614a44

【講】時須菩提疑情釋盡，又聞所說受持讀誦，
得成最上之法，歆慕向往。
但未知命名之義，受持之道，當何如耳。
故白于佛而問曰：世尊所說此經，當以何義命名？
我等弟子，當以何道奉持？
佛答：是經名為金剛般若波羅蜜。
蓋智慧如金剛堅利，能斷六塵煩惱，直至諸佛彼岸。
以是名字，汝當奉行而持守也。
至究其所以之故，即我所說般若波羅蜜，亦非實有般若波羅蜜也。
妙明本性，湛若虗空，寂然無相。
惟恐人生斷滅見，不過假此以導眾生持守，是名為般若波羅蜜也。
又恐執著虗名，不悟本性。
如來住世，普度羣迷，到處為人開示。
其實般若，乃無上菩提法、心法也。
在自本性中，非言語文字所能了者。
故呼須菩提問曰：於汝意中云何？
謂如來設教，有所說法不耶？
須菩提答云：如來設教，原是隨機化導，
令人自性自悟，無容外求。
於法實無所說，亦無可說也。
佛又呼須菩提言曰：最大者莫若世界，最細者莫若微塵。
於汝意所見又云何？
試觀三千大千世界中，所有微塵處處布滿，果為多不？
須菩提答言：世界固多，微塵更多。
甚多，世尊！佛因須菩提甚多之對，恐其泥于有相，
又呼而告之：諸微塵者，原是幻妄之物。
如見雨則為泥，遇火則欲 #CB01926;，本無定體。
如來說非實有微塵也，是虗名微塵而已。
若人識得非真，則太虗澄徹，所謂在塵離塵者也。
不特微塵假，而世界亦虗。
如山之高，水之深，可謂大矣。
然山有時而崩，水有時而涸，劫盡必壞。
非真有世界也，是虗名世界而已。
若人識得是假，則心地朗然，所謂在世離世者也。
佛又問須菩提：世界微塵俱屬幻妄，汝已知之。
至如來色身有三十二相，為人所不能及。
不知汝意云何？凡欲見如來者，果可以此三十二相見如來不？
須菩提答言：三十二相，佛之色身也。
若以相為可見如來？
不也，世尊！不可以相見如來者。
此何以故？蓋如來說三十二相者，雖勝妙殊絕，
不過色身耳，非真相也。
是名三十二相，假名也，未有終不壞者，豈可以相見如來乎？
orig::  ^614b8

須菩提！若有善男子、善女人〔至〕為他人說，其福甚多。
commentary::  ^614c30

【註】七寶布施，外財也。
身命布施，內財也。
外財易，內財難。身命而至恒沙之多，難之難矣。
然不脫有漏之因，未明本性。
若受持經偈，直趣菩提，為人解說。
使知各人自性，俱有般若波羅蜜法。
則視捨身布施之福，豈不甚多哉。 ^614c32

【講】佛又語須菩提曰：世間所重者，莫過於身命。
若有善男善女，以恒河沙等身命之多，
不惜而以布施，凡可以利天下者，無不為矣。
其所獲福，視寶施之福尤勝，但不明本性時，有為頑福耳。
若復有人，于此經中，乃至四句偈等，受持于己而不失，
教誨于人而不倦，則自悟悟人，人己兼利，
獲福無量，較彼捨身布施者，不更多乎？
此金剛般若波羅蜜法，所當奉持者也。
other:: 
# 離相寂滅分第十四
○離相寂滅分第十四 ^614c42


orig::  ^615a10

爾時須菩提聞說是經〔至〕是名第一波羅蜜。
commentary::  ^615a16

【註】深解者，大徹悟也。
義趣，義理旨趣。義乃名中之義，趣則義之指歸處也。
涕淚皆自目出，如雨滴曰涕，如水流曰淚，
有聲無淚曰悲，無聲有淚曰泣。
慧眼，智慧眼也。是經者，文字般若也。
實相者，實相般若也。
生實相般若現前，即顯自性也。
凡所有相，皆是虗妄，則真空自性為實相矣。
道修曰功，見性曰德，心不疑曰信，悟禮義曰解，
領納曰受，堅守曰持。
如是如是者，謂言當于理而印可之也。
驚者，疑其言之過。
怖者，恐其道之高。
畏者，懼其行之難。
波羅蜜有六種：一、布施，二、持戒，三、忍辱，
四、精進，五、禪定，六、智慧。
疏鈔以第一即布施。
然六祖云：摩訶般若波羅蜜，最尊、最上、最第一。
斷乎以般若為第一也。
【講】當時須菩提一向在實相上用心，所以法見未忘。
聞佛說是經名，方知實相即是非相，凡聖情盡，
人法雙忘，一切相離，無非是佛境界。
心中深悟，解得此義之趣，自傷得聞此經之晚，
乃涕淚悲泣而白佛言：世間所少有者，我世尊也。
今日說此深奧經典，我從昔來已證四果，
所得智慧眼善能聆悟，未曾得聞如是之經，何幸今日聞所未聞耶？
世尊，我聞而信不待言矣，但恐能信者少耳。
若復有人得聞是經，信心清淨，發一念篤信之心，
其心純是天真，毫無欲塵所染，便是清淨般若慧光。
從文字般若即悟自悟實相般若，而真實不虗之相從此生矣。
當知是人現前已能成就第一希有功德，而非尋常之功德也。
蓋這箇得聞便是聞慧清淨，這箇信心便是思慧清淨，
這箇實相便是修慧清淨，皆自心功德，
即諸佛之所修為，故云第一希有也。
然雖生實相，不外無生。
所謂實相者，不可執以為相。
本無形迹，即是非相。
若說無相，恐成斷滅。
故如來說名實相，亦是假名耳。
世尊，如是經法最難信解。
如我輩親見如來，得聞此經，信其言之實，
解其理之妙，聽受而持守之，不為難事。
若至將來末世後五百歲，去聖時遠，五濁惡世，
魔強法弱之際，其時倘有眾生得聞是經，
亦能信解受持，是人真第一等人，而不可多得者。
此人何故不多得也？
以其信解能悟真空，已無人我四相而得人空。
所以能無四相者何也？
以解我等四相即是非相，人我兩忘，眾壽盡泯，原無有法可得而證法空。
此又何以故？不惟但解法空，而又解得一切俱空之非相。
大凡眾生不能同佛，為六塵染著，拘拘形相故耳。
若離一切諸相，其心空寂，無異諸佛覺地，
即與諸佛齊名可也，寧非第一希有也？
此正當機深解義趣處，故佛為之印可曰：
如是，如是。謂其言當于理，而深契佛意也。
且不惟信解受持為第一希有也，若復有人但得聞是經，
而不驚疑其言之過，不恐怖其道之高，
不畏懼其行之難，此人亦甚為希有。
何以故？此雖信有淺深，而信佛說之第一波羅蜜則同也。
然如來所說第一波羅蜜，豈真有第一波羅蜜哉？
順俗諦故說第一波羅蜜，順真諦即非第一波羅蜜，
順中道第一義諦是名第一波羅蜜，而聞之不驚怖畏者，豈不同謂之希有耶？
orig::  ^615a18

須菩提忍辱波羅蜜〔至〕又說一切眾生即非眾生。
commentary::  ^615c24

【註】羞自外至者為辱。
忍，謂不起恨心以亂真性也。
昔，往昔也。為，猶被也。
梵語歌利，華言極惡。
割，剝也。截，斷也。支，四體也。
解，散也。瞋，氣盛也。
恨，怨甚也。五百世，指前世而言。
忍辱則無恨，無恨則無苦，無苦則有樂，
故曰：仙人則無苦而有樂矣。 ^615c26

【講】佛告須菩提云：世間萬事，莫妙于忍；
而最難忍者，莫過于辱。
凡有橫逆之事，辱境之來，怡然處之，不起瞋恨以亂本性，
則心同太虗，即到覺地，此忍辱波羅蜜也。
然本性真空無相，果能妄怒不行，絕不留含忍之意，
則外不見其有辱，內不見其能忍，渾然兩忘。
此如來說非忍辱波羅蜜，是名忍辱波羅蜜也。
此何以故？須菩提！
如我往昔，因中被歌利王割截身體，辱亦至矣。
我于爾時，心如虗空，不起四相，不見割截者是我，
割截我者是人，割截之人是眾生，被割截之我是壽者。
此何故而能然也？
我于往昔節節支解時，已辱之極，勢若難忍。
設有四相，必生瞋恨之心，不能順受矣，又何以為忍辱乎？
然此特一世事耳。
須菩提！我又念過去于五百世前，曾作忍辱仙人，修忍辱行。
於爾時所處之世，亦無我人等四相。
此所以久修忍辱行，而視忍辱為常，直忍無所忍耳。
甚矣，相之不可著也！
就忍辱推之，而一切俱應離相。
是故，須菩提！學道菩薩欲成佛道，當離去一切形相，
湛然中虗發無上正等正覺之心，不當住色而生可好之心，
不當住于聲、香、味、觸、法而生可欲之心，當生清淨無所住著心。
則此心真純無欲，圓通無碍，非一切相之所繫縛，乃為應住。
若心於六塵上一有所住，便生妄想，不能離相，則非菩薩所應住矣！
又即一切之中，摘出布施言之。
是故，佛說：菩薩心不應住著色相布施。
一菩薩不為自身五欲快樂而行布施，
但為利益一切眾生故，應如是不住色相布施。
若布施住色相，見有可施之物、所施之人、
行施之我，是不離一切相，啟眾生以著相之心。
豈菩薩利益眾生，而欲同登彼岸之心乎？
所以，如來常說：一切諸相，總是幻有。
于真性中，本來無相，非真相也。
又說：一切眾生者，以心有四相，迷而不悟，故為眾生。
若使妄念咸消，人我一體，即非眾生矣！
相與眾生本無住，而心又何可有住耶？
orig::  ^615c36

須菩提！如來是真語者〔至〕所得法此法無實無虗。
commentary::  ^616b6

【註】真則不偽，實則不虗，如必當理。
誑，欺誑也。異，怪異也。
始終一致，亦曰不異。 ^616b8

【講】佛告須菩提：如來以前所說，或明我空，
顯般若之深；或明法空，顯般若之甚深。
是真切語者；是誠實語者；是如理而語，
非幻妄不常者；是實心慈悲，不為欺誑之語者；
是至庸至一，不為變易怪異之語者。
總是說無上菩提，欲人了悟佛法。
須菩提！如來所說，乃如來所得。
虗則著空，實則著有。
如來所得法，將以此法為實耶？
本體空寂，無相可得，實而虗，莫知其所為實也。
將以此法為虗耶？
妙用無方，取之不匱，虗而實，莫知其所為虗也。
實而非實，虗而非虗，體用備矣。
此法之妙，誠以是哉！
orig::  ^616b12

須菩提！菩薩心住於法〔至〕皆得成就無量無邊功德。
commentary::  ^616b32

【註】住于法者，執著于法，謂非隨機化導而住法塵也。
布施，法施也，乃教化眾生之謂。
當來世，猶云將來後世也，指如來滅後，像法末世言。 ^616b34

【講】佛語須菩提：我謂布施者，有財施，言法施。
法施教化眾生，使皆成佛也。
然雖曰法施，凡所說之法，總是隨人迷悟淺深，
迎機化導，使悟本性，皆是假設。
故菩薩心行布施，亦不當住法。
若心住於法而行布施，法亦是塵，遮蔽真空性體，
障起無明貪愛，四相未除，如人入暗室之中，昏黑一無所見矣。
若菩薩心不住法而行布施，則無法塵障蔽真性，
洞達無礙，遇眾生施教，如人本有眼目，
又當皎日之照，黑白分明，毫無隱匿，悉見種種形色矣。
此所以貴心無住法也。
當知是經，但詮無住之法，使眾生明真如本性，
了悟自性中莫大之功用德行，却無定法可求，
亦無定法可執，實為希有，無人不當受持，
非夙世種善根者，未易值遇，現在不消說得。
須菩提！當來之世，若有善男善女，能于此經受持讀誦，
深信無相無住之理，不徒為口耳之學，
一一究明其義，而心悟真空之妙，是人即為如來以佛智慧眼照鑒之，
盡知盡見，普加覆護，是等之人，皆得成就無量無邊見性功德，
周法界而無方，自悟悟人，普度羣生，歷萬劫而常在，
覺徧一時，連于後世，其為功德，豈有限量邊岸哉！
other:: 
# 持經功德分第十五
○持經功德分第十五 ^616b40


orig::  ^616c32

須菩提！若有善男子、善女人〔至〕受持讀誦、為人解說。
commentary::  ^616c36

【註】初日分，謂早晨。
中日分，謂日午。後日分，謂晚間。
分，時分也。等者，數相比也。 ^616c38

【講】佛語須菩提：設有善男善女，於初日分，
以恒河沙等身命之多，方便布施；及日中時分，
亦復如是；至日晚時分，又復如是。
一日之間，三度捨身，至于百千萬億劫數，
皆以身施，可云勤且多，難且久矣！
其獲福報，應亦無量。
然所獲者，止是世間有為之福，未能離乎煩惱而終有盡也。
若復有人，聞此經典，即信于心，隨順其說而不違逆，
此為善入福慧，當受出世間福，其福已勝彼世間捨身之福。
何況書寫以流通其章句，受持而身行其法，
讀誦而尋繹其文，解悟其理，又以是經廣為解說其義，
使人聞經信解，力行不倦，則非徒自明己性，
且教人各明其性，其福德又安有量哉！
orig::  ^616c42

須菩提！以要言之〔至〕以諸華香而散其處。
commentary::  ^617a18

【註】要，簡要也。思，心思也。
議，言議也。稱，秤稱。
量，器量。功以進修言，德以全理言。
乘者，車乘也，取行載義。
發者，發起也。大乘，菩薩乘也。
最上乘，佛乘也。背負曰荷，在肩曰擔。
樂，喜好也。小法，小乘法也。
在在處處，言其所在之處不一也。 ^617a20

【講】佛告須菩提：舉要言之，是經顯真空法性，明無相真宗。
此般若經法，有不可以心思測度，不可以言論擬議，又不可以如物而稱量其輕重多少也。
則此經之功德無邊際，雖讚歎有所不能盡，而如來其容易說乎？
為發大乘心者說，為發最上乘心者說也。
蓋此經有無邊功德，如來說此，不止教人自修出世，
成就一己而已，實使自度度人也。
發大乘者，普載一切眾生，同到彼岸，已是菩薩地位矣，然猶未也。
發最上乘者，則不止普度眾生，將并菩薩兼載之，方是成佛地位。
如來為說之意，其法力廣大如此，而能承任者亦難矣。
若有人能受持讀誦，既以成己，廣為人說，
又能成人，人己兼成，功德無量。
如來于此，一一悉知悉見，是人成就此經，
所具功德，等無有異。
如是人等，其力量之大，信堪荷擔如來無上正等正覺之法無難也。
此何以故？蓋持說是經者，皆能發大乘最上乘心，而法亦能任其大矣。
若喜樂小乘法者，只知有己，不知有人，
便是著我、人、眾生、壽者之四見，惑於幻相，
未悟真空，即於此經無相妙義毫無領略，
于己不能聽受讀誦，于人不能解說開導，
是將不可思議功德而輕棄之，豈能承任無上菩提？
故佛不為彼說，非有所偏也。
當知此經永為萬世不刊之典。
須菩提！但隨經所在之處，一切世間天道、
人道、阿修羅道所當供養者也。
當知此經所在之處，即為如來真身舍利寶塔，
皆應起恭敬之心，作禮而五體投地，圍繞而大眾歸依，
以諸種華香而散滿其處，以為供養也。
other:: 
# 能淨業障分第十六
○能淨業障分第十六 ^617a30


orig::  ^617b36

復次，須菩提！若善男子、善女人〔至〕果報亦不可思議。
commentary::  ^617b42

【註】惡道，猶惡境。極言之，則三惡道也。
先世，即前生。梵語阿僧祇，猶云無盡數。
那由他，猶云一萬萬。
劫者，世也。值，遇也。
十萬曰億，總極言其多。
承事，順承奉事也。
具說者，盡說也。狐是狐狸，其性多疑。
故人之多疑不決者，曰狐疑。
功有所成曰果，理有所驗曰報。
非止今生後世果報之說也。 ^617b44

【講】弟子復編次。佛語須菩提曰：人能持經，
不惟成就無邊功德，并可消宿世業障。
若有善男善女，能受持讀誦此經，真可敬重者也，
而反為人所輕；真可尊貴者也，而反為人所賤。
其故何哉？蓋必是人先世未聞經時，執泥四相，
染著六塵，造有罪孽，當墮惡道。
以今世人輕賤故，准抵得先世罪孽，即盡為消滅矣。
既免惡報，真性亦開。
是能除妄歸真，當得無上菩提之正果。
而持經功德，為何如哉？
須菩提！持經功德，即成無上菩提。
此非妄言也，試以我證之。
我思過去無盡數萬劫，在然燈佛前，得遇八百四千萬億無數諸佛，
悉皆供養而不敢怠，承事而不敢違，無空過一處而不供養者。
是我歷事諸佛之多如此。
若復有人，於後來末法之世，能受持讀誦此經，
其所得功德，以較我供養諸佛之功德，
我百分尚不及其一分，直推到千萬億分，
乃至算數之多，譬喻之廣，亦不能及也。
蓋供佛止求福報，而持經則圓明本心，
永脫輪迴，是豈所能較量也哉！
持經功德，勝於供佛功德，世人應信我言矣，然而猶未也。
須菩提！若善男善女，於後來末法之世，
有能受持讀誦，所得無量功德，我若盡言其詳，
或有鈍根小智之人，聞之反生疑畏之心，
狂而無定持，亂而無定見，輾轉狐疑而不能信，所以我尚未盡說耳。
當知此經之義，深遠難測，乃真空無相最上乘法，不可以心思言議而窮其蘊也。
至於受持讀誦，先世之罪業減消，無量之功德難及，
而其所得果報，又豈可以心思言議也哉！
金剛經正解卷上
 ^617c8
