
xu:: 
#  No. 461-A 川老金剛經序
No. 461-A 川老金剛經序
xu:: 
## 序

此一卷經，如儒家論語，辭有盡，理無窮。
自佛法西來，雖載於大般若經第五百七十七卷，
而其文義，經六朝法師翻譯。
今之所行者，廼秦羅什本也。
前後解注，議論不一，唯草堂宗密禪師所得最多。
觀其序云：住一十七處，密示階差；斷二十七疑，潛通血脉。
至有慧徹三空，檀含萬行之說，非深於般若，未易臻此會首。
正將劉侯同化緣范師榮，近得是本，鏤板於橋庵，屬予為序。
然世尊演說般若，凡四處十六會，此祇園之答善現第九會也。
即刊諸善人，須得兔忘蹄，而川老子，不免畫蛇添足云。 ^535c10

淳凞己亥結制日西隱五戒〔惠藏〕無盡書
other:: 
## 金剛經啟請
金剛經啟請 ^535c30

若有人受持金剛經者，先須志心念淨口業真言，
然後啟請八金剛、四菩薩名號，所在之處常當擁護。
other:: 
## 淨口業真言
淨口業真言 ^535c36

修唎修唎摩訶修喇修修唎薩婆訶
other:: 
## 開經偈
開經偈
　　無上甚深微妙法，百千萬劫難遭遇，
　　我今見聞得受持，願解如來真實義。
金剛般若波羅蜜經註卷上
orig::  ^535c42

金剛般若波羅蜜經
commentary::  ^536a18

川老曰：法不孤起，誰為安名？
　頌曰：
　　摩訶大法王，無短亦無長，本來無皂白，
　　隨處現青黃。　華發看朝艶，林凋逐晚霜。
　　疾雷何太急。　迅電亦非光。
　九聖猶難測。
　　龍天豈度量，古今人不識，權立號金剛。 ^536a20

〔本註六祖所述也，頌著語川老所述也。〕 ^536a30

新注：　此經雙喻法為名，實相為體，無注為宗，
斷疑為用，大乘為教相。 ^536a32

初釋法喻名者，金剛喻也，般若法也，金中精剛至堅至利能碎萬物，
此經能斷眾生疑執取以為喻，故大品般若十六分中以此經名能斷分。
波羅蜜是梵語，華言到彼岸，眾生在生死海中無有窮極，
修此般若到涅槃彼岸，蓋大乘菩薩達生死即涅槃，
則非度而度、非到而到也。
經者訓法訓常，梵語曰修多羅，此翻契經，謂契理契機故也。 ^536a34

二、辨實相體者，即一實相理也。
經曰：若人得聞是經，即生實相。 ^536b6

三、明無住為宗者。
宗者，要也。經曰：應無所住。
經中多以無住破著，故以無住為宗也。 ^536b8

四、論斷疑為用者，由經力用能斷妄執，故以斷疑為用也。 ^536b12

五、判大乘為教相者，經曰為最上乘者說，故以大乘為教相也。
此經乃姚秦三藏法師鳩摩羅什所譯，
分三十二分者，相傳為梁昭明太子所立，
元譯本無，又與本論科節不同，破碎經意，今不取焉。
今註一本慈氏天親偈論，取其意而不盡用其語，
以其語深，難便初學故也。
orig::  ^536b14

姚秦三藏法師鳩摩羅什奉　詔譯。
other:: 
# 法會因由分第一
○法會因由分第一
commentary::  ^536b28

丞相張無盡居士云：非法無以談空，非會無以說法。
萬法森然曰因，一心應感曰由。
故首以法會因由分。
orig::  ^536b32

如是我聞：
commentary::  ^536b38

如者指義是者定詞。
阿難自稱如是之法，我從佛聞，明不自說也，故言如是我聞。
又我者，性也，性即我也。
內外動作，皆由於性，一切盡聞，故稱我聞也。
orig::  ^536b40

一時，佛在舍衛國祇樹給孤獨園。
commentary::  ^536b46

言一時者，師資會遇齊集之時也。
佛者，是說法之主。
在者，欲明處所。舍衛國者，波斯匿王所居之國。
祗者，太子名也。樹是祗陀太子所施，故言祗樹也。
給孤獨者，須達長者之異名。
園者，本屬須達，故言給孤獨園。
佛者，梵語，唐言覺也。
覺義有二：一者、外覺，觀諸法空；二者、內覺，知心空寂。
不被六塵所深，外不見人過惡，內不被邪迷所惑，故名曰覺。
覺即是佛也。
orig::  ^536b48

與大比丘眾千二百五十人俱。
commentary::  ^536c16

言與者，佛與比丘同住金剛般若無相道場，故言與也。
大比丘者，是大阿羅漢故。
比丘者，梵語唐言，能破六賊故名比丘。
眾，多也。千二百五十人者，其數也。
俱者，同處平等法會。 ^536c18

如　古人道，喚作如如，早是變了也。
且道變向甚麼處去？
咄！不得亂走。畢竟作麼生道火不曾燒却口？
　頌曰：
　　如　靜夜長天，一月孤。
　　是　水不離波，波是水。
　　鏡水塵風不到時，應現無瑕照天地。
　　看！看！ ^536c26

我　淨躶躶，赤洒洒，沒可把。
　頌曰：
　　我　認得分明，成兩箇。
　　不動纖毫合本然，知音自有松風和。 ^536c40

聞　切忌隨佗去。
　頌曰：
　　猿啼嶺上，鶴唳林間。
　斷雲風捲，水激長湍。
　　最愛晚秋霜午夜，一聲新鴈覺天寒。 ^536c46

一　相隨來也。　頌曰：
　　一　破二成三從此出。
　　乾坤混沌未分前，以是一生參學畢。 ^537a4

時　如魚飲水，冷暖自知。
　頌曰：
　　時　清風明月鎮相隨。
　　桃紅李白薔薇紫，問著東君自不知。 ^537a10

佛　無面目說是非漢。
　頌曰：
　　小名悉達，長號釋迦，度人無數，攝伏群邪。
　　若言佗是佛，自己却成魔。
　　祗把一枚無孔笛，為君吹起大平歌。 ^537a16

在　客來須看，也不得放過。
隨後便打。　頌曰：
　　獨坐一爐香，金文誦兩行。
　　可憐車馬客，門外任佗忙。 ^537a24

舍衛〔至〕人俱　獨掌不浪鳴。
　頌曰：
　　巍巍堂堂，萬法中王，三十二相，
　　百千種光。　聖凡瞻仰，外道歸降，
　　莫謂慈容難得見，不離祗園大道場。 ^537a30

新注：　如是者，指一經所聞法體也。
我聞者，阿難謂如是之法，我從佛而聞也。
一時者，即如來說法，機應和合時也。
佛者，覺也。佛是教主，尊極名佛。
舍衛者，國名也，華言豐德。
祗樹給孤獨園者，祗陀太子施樹，給孤長者買園，
共立精舍，請佛而住，此說法處也。
與大比丘眾者，聞法之侶也。
比丘者，梵語也，華言乞士。
上乞法以資慧命，下乞食以資色身。
又折己慢幢，生彼福德。
千二百五十人俱者，此諸弟子，凡佛說法之處，常隨侍也。
已上如是等六事，冠於諸經之首，謂之通序。
如來臨滅度時，阿難問佛：一切經前，當安何語？
佛言：當安如是我聞等語。
非但我法如是，三世諸佛皆如是。
orig::  ^537a38

爾時，世尊食時，著衣持鉢，入舍衛大城，乞食於其城中。
commentary::  ^537b14

爾時者，當此之時，是今辰時，齊時欲至也。
著衣持鉢者，為顯教示跡故也。
入者，為自城外而入也。
舍衛大城者，名舍衛國豐德城也，即波斯匿王所居之城，故言舍衛大城也。
言乞食者，表如來能下心於一切眾生也。
orig::  ^537b18

次第乞已，還至本處。
飯食訖，收衣鉢，洗足已，敷座而坐。
commentary::  ^537b28

次第者，不擇貧富平等以化也。
乞已者，如多乞不過七家，七家數滿更不至餘家也。
還至本處者，佛意制諸比丘，除請召外不得輙向白衣舍，故云爾。
洗足者，如來示現順同凡夫，故言洗足。
又大乘法不獨以洗手足為淨，蓋言洗手足不若淨心，一念心淨則罪垢悉除矣。
如來欲說法時，常儀敷栴檀座，故言敷座而坐也。 ^537b32

爾時〔至〕而坐　惺惺著。
　頌曰：
　　飯食訖兮洗足已，敷座坐來誰共委。
　　向下文長知不知，看看平地波濤起。 ^537b46

新注：　此別敘也，亦名發起。
序以乞食為發起者，蓋佛欲說無住相施，故先乞食以表之。
然佛以禪悅法喜為食而行乞者，示同凡僧耳。
爾時者，當是時也。
世尊者，世間所尊十號之一也。
食時者，辰時也。著衣者，服僧伽梨衣也。
持鉢者，持應量器也。
次第乞者，佛心平等不擇貧富也。
本處者，給孤園也。
洗足者，天竺跣足而食，故食訖而洗足也。
敷座而坐者，敷坐具而跏趺也。
other:: 
# 善現起請分第二
○善現起請分第二
commentary::  ^537c4

從空起慧，請答雙彰，故受之。
以善現起請分。
orig::  ^537c22

時，長老須菩提！
commentary::  ^537c24

何名長老？德尊年高，故名長老。
須菩提，是梵語，唐言解空也。
orig::  ^537c26

在大眾中即從座起，偏袒右肩，右膝著地，
合掌恭敬而白佛言：
commentary::  ^537c30

隨眾生所坐，故云即從座起。
弟子請益，先行五種儀：一者從座而起，
二者端整衣服，三者偏袒右肩右膝著地，
四者合掌瞻仰尊顏目不暫捨，五者一心恭敬以伸問辭。
orig::  ^537c34

希有，世尊！
commentary::  ^537c42

希有略說三義：第一、希有能捨金輪王位；
第二、希有身長丈六，紫磨金容，三十二相，
八十種好，三界無比；第三、希有性能含吐八萬四千法，三身圓備。
以具上三義，故云希有也。
世尊者，智慧超過三界，無有能及者，德高更無有上，
一切咸恭敬，故曰世尊。
orig::  ^537c44

如來善護念諸菩薩，善付屬諸菩薩。
commentary::  ^538a8

護念者，如來以般若波羅蜜法護念諸菩薩；
付屬者，如來以般若波羅蜜法付屬須菩提諸大菩薩。
言善護念者，令諸學人以般若智護念自身心，
不令妄起憎愛染外六塵墮生死苦海，
於自心中念念常正不令邪起自性，如來自善護念。
言善付屬者，前念清淨付屬後念，後念清淨無有間斷究竟解脫，
如來委曲誨示眾生及在會之眾當常行此，故云善付屬也。
菩薩者，梵語，唐言道心眾生，亦云覺有情。
道心者，常行恭敬，乃至蠢動含靈普敬愛之無輕慢心，故名菩薩。 ^538a10

時長老〔至〕諸菩薩。
　如來不措一言，須菩提便興讚嘆：具眼勝流，試著眼看。
　頌曰：
　　隔墻見角，便知是牛；隔山見煙，便知是火。
　　獨坐巍巍，天上天下。
　南北東西，鑽龜打瓦。
　　咄！ ^538a30

新注　長老須菩提，乃此經發起之人，
稱長老者，以其德長年老也。
梵語須菩提，華言空生，亦名善現。
從座起至恭敬，乃請法之敬義。
希有者，讚佛之辭也。
善護念者，為護念現在根熟菩薩，與智慧力，
令其成熟，自行與教化力，令其攝受眾生也。
善付屬者，為付屬未來根未熟菩薩，已得大乘者，
令其不捨，未得大乘者，令其勝進也。
護念付屬，即希有事也。
佛德之大，無過眾生，然雖注意於般若度生，
必待請問，故善現觀相知意，即首稱歎希有，而後請問也。
orig::  ^538a40

世尊！善男子、善女人！
commentary::  ^538b12

善男子者，平坦心也，亦是正定心也，能成就一切功德，所往無礙也。
善女人者，是正慧心也，由正慧心能出生一切有為、無為功德也。
orig::  ^538b14

發阿耨多羅三藐三菩提心，云何應住？
云何降伏其心？
commentary::  ^538b20

須菩提問：一切發菩提心人，應云何住？
云何降伏其心？須菩提見一切眾生，躁擾不停，
猶如隙塵；搖動之心，起如飄風；念念相續，無有間歇。
問：欲修行，如何降伏？ ^538b24

世尊〔至〕其心。　這一問從甚處來？
　頌曰：
　　你喜我不喜，君悲我不悲。
　　鴈思飛寒北，燕憶舊巢歸。
　　秋月春華無限意，箇中只許自家知。 ^538b32

新注：　此發問之端也。
阿耨多羅三藐三菩提者，華言無上正等正覺也。
問意以如來護念，付屬現在未來菩薩，
令成佛果，是菩薩雖發道心，誓度眾生，
求成佛道，未知其心云何安住大乘，云何降伏妄心，使至佛果不退失耶也。
orig::  ^538b40

佛言：善哉，善哉！須菩提！
如汝所說，如來善護念諸菩薩、善付囑諸菩薩。
commentary::  ^538c2

是佛讚嘆須菩提善得我心，善得我意也。
orig::  ^538c6

汝今諦聽，當為汝說。
commentary::  ^538c8

佛欲說法，常先戒勅，令諸聽者一心靜默，吾當為說。
orig::  ^538c10

善男子、善女人發阿耨多羅三藐三菩提心，
應如是住，如是降伏其心。
commentary::  ^538c14

阿之言無，耨多羅之言上，三之言正，藐之言徧，菩提之言知。
無者，無諸垢染。上者，三界無能比。
正者，正見也。徧者，一切智也。
智者，知一切有情皆有佛性，但能修行，盡得成佛。
三者，即是無上清淨般若波羅蜜也。
是以一切善男子、善女人，若欲修行，應知無上菩提道，
應知無上清淨般若波羅蜜多法，以此降伏其心也。
orig::  ^538c18

唯然，世尊！願樂欲聞。
commentary::  ^538c32

唯然者，應諾之辭。
願樂者，願佛廣說，令中下根機盡得開悟。
樂者，樂聞深法。欲聞者，渴仰慈誨也。 ^538c34

佛言〔至〕欲聞　住住事因丁囑生。
　頌曰：
　　七手八脚，神頭鬼面。
　棒打不開，刀割不斷。
　　閻浮踔躑幾千迴，頭頭不離空王殿。 ^538c38

新注：　善現既讚嘆請問，妙稱佛心，故印可云：善哉！
善哉！當為汝說也。
而又誡絇云：應如是住，如是降伏其心。
善現即會佛意，故唯然應之，願聞是法。
然一經之大要，不過善現所問安住大乘，
降伏妄心，如來所答修行之法，亦不出乎理事二行，破執斷疑而已。
具見下文。
other:: 
# 大乘正宗分第三
○大乘正宗分第三
commentary::  ^538c44

宗絕正邪，乘無大小，隨三根而化度，簡異說而獨尊，故受之以大乘正宗分。
orig::  ^539a10

佛告須菩提：諸菩薩摩訶薩應如是降伏其心。
commentary::  ^539a14

前念清淨，後念清淨，名為菩薩。
念念不退，雖在塵勞，心常清淨，名摩訶薩文。
慈悲喜捨，種種方便，化度眾生，名為菩薩。
能化所化，心無取著，是名摩訶薩。
恭敬一切眾生，即是降伏自心處。
真者不變，如者不異，遇諸境界，心無變異，名曰真如。
亦云：外不假曰真，內不虗曰如。
念念無差，即是降伏其心也。
不虗，一本作不亂。 ^539a16

新注　善現雙問安住降伏，如來但答降伏其心者，
善降伏妄心，安住大乘，則接安住矣。
orig::  ^539a30

所有一切眾生之類，若卵生、若胎生、若濕生、若化生。
commentary::  ^539a34

新注：　人與旁生，具有四生。
諸天地獄中陰，惟是化生鬼通。
胎化二生，皆屬欲界。
orig::  ^539a36

若有色〔色界天〕、若無色〔無色界天〕、若有想
〔識處天〕、若無想、若非有想非無想〔非想非非想處天〕，我皆令入無餘涅槃。
commentary::  ^539a40

卵生者，迷性也；胎生者，習性也；濕生者，
隨邪性也；化生者，見趣性也。
迷故造諸業，習故常流轉，隨邪心不定，見趣多淪墜。
起心修心，妄見是非，內不契無相之理，
名為有色；內心守直，不行恭敬供養，但言直心是佛，
不修福慧，名為無色；不了中道，眼見耳聞，
心想思惟，愛著法相，口說佛行，心不依行，
名為有想；迷人坐禪，一向除妄，不學慈悲喜捨智慧方便，
猶如木石，無有作用，名為無想。
不著二法想，故名若非有想；求理心在，故名若非無想。
煩惱萬差，皆是垢心；身形無數，總名眾生。
如來大悲普化，皆令得入無餘涅槃。
云多淪墜，一作墮阿鼻也。
orig::  ^539a44

而滅度之。
commentary::  ^539b18

如來指示三界九地眾生，各有涅槃妙心，令自悟入無餘。
無餘者，無習氣煩惱也。
涅槃者，圓滿清淨義。
滅盡一切習氣，令永不生，方契此也。
度者，渡生死大海也。
佛心平等，普願與一切眾生，同入圓滿清淨無餘涅槃，
同渡生死大海，同諸佛所證也。
有人雖悟雖修，作有所得心者，却生我相，名為法我。
除盡法我，方名滅度也。
orig::  ^539b20

如是滅度無量無數無邊眾生，實無眾生得滅度者。
commentary::  ^539b34

如是者，指前法也。
滅度者，大解脫也。
大解脫者，煩惱及習氣、一切諸業障滅盡，
更無有餘，是名大解脫。
無量無數無邊眾生，元各自有一切煩惱、
貪嗔惡業，若不斷除，終不得解脫，故言如是滅度無量無數無邊眾生。
一切迷人悟得自性，始知佛不見自相，
不有自智，何曾度眾生？
祗為凡夫不見自本心，不識佛意，執著諸法相，
不達無為之理，我人不除，是名眾生。
若離此病，實無眾生得滅度者，故言妄心無處即菩提，
生死涅槃本平等，何滅度之有？
orig::  ^539b36

何以故？須菩提！若菩薩有我相、人相、眾生相、
壽者相，即非菩薩。
commentary::  ^539c6

眾生、佛性無有異緣，有四相不入無餘涅槃。
有四相即是眾生，無四相即是佛。
迷即佛是眾生，悟即是眾生是佛。
迷人恃有財寶、學問、族姓，輕慢一切人，
名我相；雖行仁、義、禮、智、信，而意高自負，
不行普敬，言我解行仁、義、禮、智、信，不合敬爾，
名人相；好事歸己，惡事施於人，名眾生相；
對境取捨分別，名壽者相。
是謂凡夫四相。修行人亦有四相：心有能、
所，輕慢眾生，名我相；恃持戒、輕破戒者，
名人相；厭三塗苦，願生諸天，是眾生相；
心愛長年，而勤修福業，諸執不忘，是壽者相。
有四相即是眾生，無四相即是佛也。 ^539c10

佛告〔至〕菩薩　頂天立地鼻直眼橫。
　頌曰：
　　堂堂大道，赫赫分明。
　人人本具，箇箇圓成。
　　祗因差一念，現出萬般形。 ^539c32

新注：　此一段是菩薩所修理觀，具乎四心，
謂廣大心、勝心、常心、不顛倒心。
慈氏頌曰：廣大第一常，其心不顛倒。
第一即勝心也。經云所有一切眾生之類者，
所懷之境，此廣大心也。
云我皆令入無餘涅槃者，此勝心也。
無餘涅槃，即如來究竟彼岸也。
云實無眾生得滅度者，了生佛一如，此常心也。
云無我人眾生壽者，此不顛倒心也。
若有四相，謂之四倒。
若一眾生不令滅度，及見眾生實滅度者，
則未能了達本源，遂有我人眾生壽者四相，不名菩薩。
我者，於五薀中妄計有我我所。
人者，妄計我生人中異於餘趣。
眾生者，妄計五蘊和合而生。
壽者，妄計我受一期果報，即若長若短壽命也。
此皆顛倒妄想，亦名四見。
菩薩能用般若妙智，照了性空本無四相，
名降伏其心，否則非菩薩也。
other:: 
# 妙行無住分第四
○妙行無住分第四
commentary::  ^539c38

得宗而行，不住於相，故受之以妙，行無住分。
orig::  ^540a20

復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
commentary::  ^540a22

凡夫布施，祗求身相端嚴、五欲快樂故，報盡却墮三塗。
世尊大慈，教行無相布施者，不求身相端嚴、
五欲快樂，但令內破慳心，外利益一切眾生。
如是相應，名不住色布施。
orig::  ^540a26

須菩提！菩薩應如是布施，不住於相。
commentary::  ^540a34

應如是無相心布施者，為無能施之心，
不見有施之物，不分別受施之人，是名不住相布施也。 ^540a36

新注：　此一段，理觀兼事行也。
不住是理觀，布施是事行。
於法者，六塵諸法也。
布者，普也。施者，捨也。
菩薩所修六度梵行，以布施為初度，攝後五度。
蓋施有三種：資生施、無畏施、法施也。
資生施者，施以財物資佗生也。
無畏施者，持戒不惱無冤，忍辱不報有冤。
法施者，精進不倦說法，禪定不差機說法，智慧不顛倒說法。
然一切布施，不過六塵。
所謂六塵，如床敷、臥具、飲食、湯藥之類是也。
世人行施，心希果報，是為著相。
菩薩行施，了達三輪體空，故能不住於相。
三輪者，謂施者、受者及所施物也。
佛告善現：應如是不住於相而行施者，蓋欲菩薩降伏妄心也。
orig::  ^540a40

何以故？若菩薩不住相布施，其福德不可思量。
commentary::  ^540b16

菩薩行施，無所希求，其所獲福德，如十方虗空，不可較量。
言復次者，連前起後之辭。
一說：布者，普也；施者，散也。
能普散盡心中妄念、習氣、煩惱，四相泯絕，
無所蘊積，是真布施。
又說：布施者，由不住六塵境界，又不有漏分別，
惟當返歸清淨，了萬法空寂。
若不了此意，惟增諸業。
故須內除貪愛，外行布施，內外相應，獲福無量。
見人作惡，不見其過，自性不生分別，是名離相。
依教修行，心無能所，即是善法。
修行人心有能所，不名善法。
能所心不滅，修未得解脫，念念常行般若智，其福無量無邊。
依如是修行，感得一切人天恭敬供養，是名為福德。
常行不住相布施，普敬一切倉生，其功德無有邊際，不可稱計。
orig::  ^540b18

須菩提！於意云何？
東方虗空可思量不？
不也，世尊！
commentary::  ^540b44

緣不住相布施，所得功德不可稱量。
佛以東方虗空為譬喻故，問須菩提：東方虗空可思量不？
不也，世尊者。須菩提言：東方虗空不可思量也。
orig::  ^540b46

須菩提！南西北方四維上下虗空，可思量不？
不也，世尊！須菩提！
菩薩無住相布施福德，亦復如是不可思量。
commentary::  ^540c4

佛言：虗空無有邊際、不可度量，菩薩無住相布施，
所得功德亦如虗空不可度量、無邊際也。
世界中大者莫過虗空，一切性中大者莫過佛性。
何以故？凡有形相者不得名為大，虗空無形相故得名為大。
一切諸性皆有限量不得名為大，佛性無有限量故名為大。
此虗空中無東西南北，若見東西南北亦是住相，不得解脫。
佛性本無我、人、眾生、壽者，若有此四相可見，
即是眾生性，不名佛性，亦所謂住相布施也。
雖於妄心中說有東西南北，在理則何有？
所謂東西不真、南北苟異，自性本來空寂混融無所分別，故如來深讚不生分別也。 ^540c10

復次〔至〕思量。　若要天下行，無過一藝強。
　頌曰：
　　蜀川十樣錦，添華色轉鮮。
　　欲知端的意，北斗向南看。
　　虗空不礙絲頭念，所以彰名大覺仙。
orig::  ^540c32

須菩提！菩薩但應如所教住。
commentary::  ^540c40

應者，唯也。但唯如上所說之教，住無相布施即是菩薩也。 ^540c42

須菩提〔至〕教住　可知禮也。
　頌曰：
　　虗空境界豈思量，大道情幽理事長。
　　但得五湖風月在，春來依舊百華香。 ^540c46

新注：　此段恐人疑云：既離相施，則無福報。
故佛告：離相之施，其福轉多。
良由不住相施，施契性空。
性空無邊，施福無邊。
故舉十方虗空以為喻也。
論云：其義有三：一、徧一切處，二、寬廣高大，
三、究竟不窮。已上答降伏安住問竟。
other:: 
# 如理實見分第五
○如理實見分第五
commentary::  ^541a4

行行皆如，謂之實見，故受之以如理實見分。 ^541a16

新注：一、斷求佛行施住相疑。
　此疑從前之不住相布施來，一經始終二十七疑，此第一斷疑。
orig::  ^541a18

須菩提！於意云何？
可以身相見如來不？
不也，世尊！不可以身相得見如來。
commentary::  ^541a22

色身即有相，法身即無相。
色身者，四大和合，父母所生，肉眼所見。
法身者，無有形段，非有青黃赤白，無一切相貌，
非肉眼能見，慧眼乃能見之。
凡夫但見色身如來，不見法身如來。
法身量等虗空，是故佛問須菩提：可以身相見如來不？
須菩提知凡夫但見色身如來，不見法身如來，
故言：不也，世尊！不可以身相得見如來。
orig::  ^541a26

何以故？如來所說身相即非相。
commentary::  ^541a40

色身是相，法身是性。
一切善惡，盡由法身，不由色身。
法身若作惡，色身不生善處；法身作善，色身不墮惡處。
凡夫唯見色身，不見法身，不能行無住相布施，
不能於一切處行平等行，不能普敬一切眾生。
見法身者，即能行無住相布施，即能普敬一切眾生，
即能修般若波羅蜜行，方信一切眾生同一真性，
本來清淨，無有垢穢，具足恒河妙用。 ^541a42

須菩〔至〕身相。　且道只今行住坐臥是甚麼相？
休瞌睡。　頌曰：
　　身在海中休覓水，日行山嶺莫尋山。
　　鸚吟燕語皆相似，莫問前三與後三。
orig::  ^541b8

佛告須菩提：凡所有相皆是虗妄，若見諸相非相則見如來。
commentary::  ^541b16

如來欲顯法身，說一切諸相皆虗妄。
若見是一切諸相虗妄不實，即見如來無相之理也。 ^541b20

佛告〔至〕如來。　山是山，水是水，佛在甚麼處？
　頌曰：
　　有相有求俱是妄，無形無見墮偏枯。
　　堂堂密密何曾問，一道寒光爍大虗。 ^541b24

新注：　前段說無住相施，降伏其心，是成佛之因也。
恐善現疑佛果是有為身相，故佛問云：可以身相見如來不？
善現悟佛問意，乃答：不可以身相見。
然有相者，應身也。
無相者，法身也。法身是體，應身是用。
若知用從體起，應即是法也，所以無相。
故論云：如來所說，相即非相。
若能了達此意，則一切世間之相，無非真如無為佛體。
故佛印可善現云：若見諸相非相，即見如來。
other:: 
# 正信希有分第六
○正信希有分第六
commentary::  ^541b32

見而信之，善根深固，故受之以正信希有分。 ^541c2

新注：　二、斷因果俱深無信疑。
　此疑從前兩段經文而來。
orig::  ^541c4

須菩提白佛言：世尊！
頗有眾生得聞如是言說章句生實信不？
commentary::  ^541c8

須菩提問：此法甚深，難信難解，末世凡夫，
智慧微劣，云何信入？
佛答：在次下。 ^541c12

新注　論云：無住行施，因深也；無相見佛，果深也。
因果之法既深，疑末世在迷鈍根眾生，不如是能生信心。
orig::  ^541c16

佛告須菩提：莫作是說：如來滅後後五百歲，
有持戒修福者，於此章句能生信心，以此為實。
commentary::  ^541c22

須菩〔至〕為實　金佛不渡爐、木佛不渡火、泥佛不渡水。
　頌曰：
　　三佛威儀總不真，眼中瞳子面前人。
　　若能信得家中寶，啼鳥山華一樣春。 ^541c26

新注：　佛答：末世自有具福慧人，聞此般若，能生實信。
言後五百歲者，大集經中云：有五箇五百歲，今乃最後五百歲時也。
持戒，戒也；修福，定也；生信，慧也。
三學俱備，能生實信。
orig::  ^541c34

當知是人不於一佛、二佛、三、四、五佛而種善根，
已於無量千萬佛所種諸善根，聞是章句乃至一念生淨信者。
commentary::  ^541c42

於我滅後後五百歲，若復有人能持大乘無相戒，
不妄取諸相，不造生死業，一切時中心常空寂，
不被諸相所縛，即是無所住心，於如來深法心能信入，此人所有言說真實可信。
何以故？此人不於一劫、二劫、三、四、五劫而種善根，已於無量千萬億劫種諸善根。
是故如來說：我滅後後五百歲，有能離相修行者，
當知是人不於一、二、三、四、五佛種諸善根。
何名種諸善根？略述次下。
所謂於諸佛所，一心供養，隨順教法；於諸菩薩、
善知識、師僧、父母、耆年、宿德、尊長之處，
常行恭敬，承順教命，不違其意，是名種諸善根。
於一切貧苦眾生，起慈愍心，不生輕厭，
有所須求，隨力惠施，是名種諸善根。
於一切惡類，自行和柔忍辱，歡喜逢迎，
不逆其意，令彼發歡喜心，息剛戾心，是名種諸善根。
於六道眾生，不加殺害，不欺不賤，不毀不辱，
不騎不箠，不食其肉，常行饒益，是名種諸善根。
信心者，信般若波羅蜜能除一切煩惱，
信般若波羅蜜能成就一切出世功德，
信般若波羅蜜能出生一切諸佛，信自身中佛性本來清淨，
無有染污，與諸佛性平等無二，信六道眾生本來無相，
信一切眾生盡能成佛，是名清淨信心也。 ^541c48

新注：　若論實信之由，從多佛所已種善根，
聞此大乘之法，則能生信。
至於一念少時生信，亦從佛所種諸善根而然也。
orig::  ^542a42

須菩提！如來悉知悉見是諸眾生得如是無量福德。
commentary::  ^542a48

當知〔至〕福德　種瓜得瓜種菓得菓。
　頌曰：
　　一佛二佛千萬佛，各各眼橫兼鼻直。
　　昔年親種善根來，今日依前得渠力。
　　須菩提！須菩提！
　　着衣喫飯尋常事，何須特地却生疑。 ^542b2

新注　信心生，一念諸佛悉皆知。
凡有眾生聞是章句，乃至一念淨信，佛智、
佛眼無不知見，所以得福無量。
orig::  ^542b12

何以故？是諸眾生無復我相、人相、眾生相、
壽者相，無法相亦無非法相。
commentary::  ^542b18

若有人於如來滅後，發般若波羅蜜心，
行般若波羅蜜行，修習悟解，得佛深意者，諸佛無不知之。
若有人聞上乘法，一心受持，即能行般若波羅蜜無相無著之行，
了無我、人、眾生、壽者四相。
無我者，無色、受、想、行、識也。
無人者，了四大不實，終歸地、水、火、風也。
無眾生者，無生滅心也。
無壽者，我身本無，寧有壽者？
四相既亡，即法眼明徹，不著有無，遠離二邊，
自心如來，自悟自覺，永離塵勞妄念，自然得福無邊。
無法相者，離名絕相，不拘文字也。
亦無非法相者，不得言無般若波羅蜜法。
若言無般若波羅蜜法者，即是謗法。 ^542b22

新注：　此順釋生信得福之故。
若有四相，生信不深，得法不廣，其福德無量者，為無四相也。
無法相者，相執空也。
亦無非法相者，性執空也。
orig::  ^542b44

何以故？是諸眾生若心取相，即為著我、
人、眾。
commentary::  ^542c2

何以故〔至〕人眾　圓同大虗無欠無餘。
　頌曰：
　　法相非法相，開拳復成掌。
　　浮雲散碧空，萬里天一樣。
orig::  ^542c4

生、壽者；若取法相，即著我、人、眾生、壽者。
何以故？若取非法相，即著我、人、眾生、壽者。
commentary::  ^542c10

取此三相，竝著邪見，盡是迷人，不悟經意。
故修行人，不得愛著如來三十二相，不得言我解般若波羅蜜法，
亦不得言不得般若波羅蜜行而得成佛。
新注　此一節，是返顯違經非福。
orig::  ^542c14

是故不應取法，不應取非法。
commentary::  ^542c22

生壽者〔至〕取非法　金不博金水不洗水。
　頌曰：
　　得樹攀枝未足奇，懸崖撒手丈夫兒。
　　水寒夜冷魚難覔，留得空船載月歸。
orig::  ^542c24

以是義故，如來常說：汝等比丘！
知我說法如筏喻者，法尚應捨，何況非法？
commentary::  ^542c30

法者，是般若波羅蜜法；非法者，生天等法。
般若波羅蜜法，能令一切眾生過生死大海；
既得過已，尚不應住，何況生天等法而得樂著！ ^542c34

以是義〔至〕非法　水至成渠。
　頌曰：
　　終日忙忙，那事無妨。
　不求解脫，不樂天堂。
　　但能一念歸無念，高步毗盧頂上行。 ^542c40

新注：　我人眾生壽者四相，該乎生法二執。
生即眾生假名也，法乃五陰實法也，亦名我所。
此二執中，各有性相二執，此二執非性相二空妙觀不能破也。
故龍樹云：於生於法，破性破相。
謂於假名中破性相二執，於實法中亦破性相二執也。
不應取法者，忘能觀之智也。
不應取非法者，忘所觀之境也。
所觀如病，觀智如藥，境智俱泯，如病去藥忘也。
言如筏喻者，筏乃渡河之具，到岸則不用之，
借喻法尚應捨，何況非法。
other:: 
# 無得無說分第七
○無得無說分第七
commentary::  ^542c46

無得之得，是名真得。
無說之說，是名真說。
故受之以無得無說分。 ^543a18

新注：三、斷無相云何得說疑。
　此疑從前第一疑中，不可以身相得見如來而來。
orig::  ^543a22

須菩提！於意云何？
如來得阿耨多羅三藐三菩提耶？
如來有所說法耶？
commentary::  ^543a26

新注　向說不可以身相見佛，佛非有為，恐有疑。
云何故釋迦樹下得道諸會說法耶？
orig::  ^543a30

須菩提言：如我解佛所說義，無有定法名阿耨多羅三藐三菩提，
亦無有定法如來可說。
commentary::  ^543a34

阿耨多羅非從外得，但心無我所即是也。
祗緣對病設藥，隨機宜為說，何有定法乎？
如來說無上正法，心本無得，亦不言不得，但為眾生所見不同。
如來應彼根性，種種方便開誘化導，俾其離諸執著，
指示一切眾生妄心生滅不停，逐境界動，
於前念瞥起，後念應覺，覺既不住，見亦不存。
若爾，豈有定法為如來可說也？
阿者，心無妄念；耨多羅者，心無驕慢；三者，
心常在正定；藐者，心常在正慧；三菩提者，心常空寂。
一念凡心頓除，即見佛性。 ^543a38

須菩〔至〕可說　寒則言寒熱則言熱。
　頌曰：
　　雲起南山雨北山，驢名馬字幾多般。
　　請看浩渺無〔性情〕水，幾處隨方幾處圓。
orig::  ^543b8

何以故？如來所說法，皆不可取、不可說，
非法、非非法。
commentary::  ^543b14

恐人執著如來所說文字章句，不悟無相之理，
妄生知解，故言不可取。
如來為化種種眾生，應機隨量，所有言說亦何有定乎？
學人不解如來深意，但誦如來所說教法，
不了本心，終不成佛，故言不可說。
口誦心不行即非法，口誦心行了無所得即非非法。 ^543b16

何以〔至〕非法　是甚麼。
　頌曰：
　　凭麼也不得，不恁麼也不得。
　　廓落太虗空，鳥飛無影迹。
　　咄！
　　撥轉機輪却倒迴，南北東西任往來。
orig::  ^543b28

所以者何？一切賢聖皆以無為法而有差別。
commentary::  ^543b38

三乘根性，所解不同，見有深淺，故言差別。
佛說無為法者，即是無住，無住即是無相，
無相即無起，無起即無滅，蕩然空寂，照用齊皎，
鑒覺無礙，乃真是解脫佛性。
佛即是覺，覺即是觀照，觀照即是智慧，智慧即是般若波羅蜜多。
又本云：聖賢說法，具一切智，萬法在性。
隨問差別，令人心開，各自見性。 ^543b40

所以〔至〕差別。　毫釐有差，天地懸隔。
　頌曰：
　　正人說邪法，邪法悉歸正。
　　邪人說正法，正法悉皆邪，
　　江北成枳江南橘，春來都放一般華。 ^543c4

新注：　真如法體，離有無相，離言說相，豈可以耳聞心得耶？
當知樹下得道，諸會說法，但應身耳。
其報身法身，無得無說。
然應即法報，說即無說，是故不可以有取，不可以無取也。
善現解佛問意，即答以無道可證，無法可說。
何以故下，又自徵釋由不可取不可說，非法非非法。
言非法者，不可以有取。
言非非法者，不可以無取。
由不可取，故不可說。
然如來垂應有證有說者，蓋得非有非無之體也。
一切賢聖者，三世十方佛菩薩也。
以，用也。無為乃自證之理，真諦也。
差別乃化他用，俗諦也。
諸佛說法，不離二諦，吾佛亦然。
other:: 
# 依法出生分第八
○依法出生分第八
commentary::  ^543c12

無得無說，怖於沉空。
一切諸佛皆從此經出故受之，以依法出生分。
orig::  ^543c36

須菩提！於意云何？
若人滿三千大千世界七寶以用布施，是人所得福德寧為多不？
須菩提言：甚多，世尊！
何以故？是福德即非福德性，是故如來說福德多。
commentary::  ^543c40

三千大千世界七寶持用布施，福德雖多，
於性上一無利益；依摩訶般若波羅蜜多修行，
令自性不墮諸利，是名福德性。
心有能、所，即非福德性；能、所心滅，是名福德性。
心依佛教，行同佛行，是名福德性；不依佛教，
不能踐履佛行，即非福德性。
orig::  ^543c46

若復有人於此經中，受持乃至四句偈等，
為佗人說，其福勝彼。
commentary::  ^544a8

十二部教，大意盡在四句中。
何以知其然？以諸經中讚嘆四句偈，即是摩訶般若波羅蜜多。
以摩訶般若為諸佛母，三世諸佛皆依此經修行，方得成佛。
般若心經云：三世諸佛依般若波羅蜜多故，得阿耨多羅三藐三菩提。
從師所學曰受，解義修行曰持。
自解自行是自利，為人演說是利佗。
功德廣大，無有邊際。 ^544a12

須菩〔至〕勝彼　事向無心得。
　頌曰：
　　寶滿三千及大千，福緣不可離人天，
　　若知福德元無性，買得風光不用錢。
orig::  ^544a26

何以故？須菩提！一切諸佛及諸佛阿耨多羅三藐三菩提法，
皆從此經出。
commentary::  ^544a32

此經者，非指此一卷之文也。
要顯佛性從體起用，妙利無窮。
般若者，即慧也。智以方便為功，慧以決斷為用，即一切時中覺照心是。
一切諸佛及阿耨多羅三藐三菩提法，
皆從覺照生，故云此經出也。 ^544a36

何以故〔至〕經出。　且道此經從甚處出？
須彌頂上大海波心。
　頌曰：
　　佛祖垂慈實者權，言言不離此經宣。
　　此經出處還相委，便向雲中駕鐵船。
　　切忌錯會。
orig::  ^544a44

須菩提！所謂佛法者，即非佛法。
commentary::  ^544b6

所說一切文字章句，如標如指。
標指者，影響之義。
依標取物，依指觀月。
月不是指，指不是物。
但依經取法，經不是法。
經文則肉眼可見，法則慧眼能見。
若無慧眼者，但見其文，不見其法。
若不見法，即不解佛意。
不解佛意，則誦經不成佛道。 ^544b8

須菩〔至〕佛法　能持蜜菓子換汝苦葫蘆。
　頌曰：
　　佛法非法，能縱能奪，有放有收，有生有殺。
　　眉間常放白毫光，癡人猶待問菩薩。 ^544b18

新注：　此乃較量持說功德。
佛乃發問：假如人以大千世界七寶為施，其福多不？
善現會意，答云：甚多。
蓋此福德，離福德自性，故言多也。
然世間布施福報，乃有漏因果，受持此經，
為人演說，能趣菩提，所以其福勝彼。
言乃至四句偈者，舉少以況多耳。
其故何哉？蓋諸佛之身，及所證之法，無不從是般若而生，
般若稱為佛母者，良有故也。
然猶恐於此取著，故告云：所謂佛法者，即非佛法。
other:: 
# 一相無相分第九
○一相無相分第九
commentary::  ^544b24

果雖有四，相本無二，故受之以一，相無相分。 ^544b42

新注四斷聲聞得果是取疑，　此疑從第三疑中不可取說而來。
orig::  ^544b44

須菩提！於意云何？
須陀洹能作是念：我得須陀洹果。
不？須菩提言：不也，世尊！
commentary::  ^544b48

須陀洹者，梵語，唐言逆流。
逆生死流，不染六塵，一向修無漏業，得麤重煩惱不生，
決定不受地獄、畜生、修羅異類之身，名須陀洹果。
若了無相法，即無得果之心，#CB17707;有得果之心，
即不名須陀洹，故言不也。
orig::  ^544c4

何以故？須陀洹名為入流而無所入，不入色、
聲、香、味、觸、法，是名須陀洹。
commentary::  ^544c14

流者，聖流也，須陀洹人也。
離麤重煩惱故，得入聖流而無所入，無得果之心也。
須陀洹者，乃修行人初果也。 ^544c18

新注：　梵語須陀洹，華言入流，此聲聞所證初果也。
已斷見惑，離四趣生，預入聖人之流，故云入流。
言無所入者，是不著於所入之流，又不著於六塵境界，故言不也也。
orig::  ^544c24

須菩提！於意云何？
斯陀含能作是念：我得斯陀含果。
不？須菩提言：不也，世尊！
何以故？斯陀含名一往來，而實無往來，是名斯陀含。
commentary::  ^544c32

斯陀含者，梵語，唐言一往來。
捨三界結縛，三界結盡，故名斯陀含。
斯陀含名一往來。
往來從天上却到人間生，從人間却生天上竟，
遂出生死，三界業盡，名斯陀含果。
大乘斯陀含者，目觀諸境，心有一生滅，
無第二生滅，故名一往來。
前念起妄，後念即止；前念有著，後念即離，故實無往來。 ^544c38

新注：　梵語斯陀含華。
一往來，此聲聞第二果也。
蓋欲界有九品思惑，前六品已斷，後三品未斷，
更須欲界一度受生，故云一來。
言實無往來者，謂不著於往來之相。
orig::  ^545a2

須菩提！於意云何？
阿那含能作是念：我得阿那含果。
不？須菩提言：不也，世尊！
何以故？阿那含名為不來，而實無來，是故名阿那含。
commentary::  ^545a10

阿那含，梵語，唐言不還，亦名出欲。
出欲者，外不見可欲之境，內無欲心可行，
定不向欲界受生，故名不來。
而實無來，亦名不還。
以欲習永盡，決定不來受生，是故名阿那含。 ^545a16

須菩〔至〕那含　諸行無常一切皆苦。
　頌曰：
　　三位聲聞已出塵，往來求靜有疎親。
　　明明四果元無果，幻化空身即法身。 ^545a24

新注：　梵語阿那含，華言不來，此聲聞第三果也。
斷欲界思惑盡，不來欲界受生，故曰不來。
言實無不來者，謂不著不來之相也。
orig::  ^545a30

須菩提！於意云何？
阿羅漢能作是念：我得阿羅漢道。
不？須菩提言：不也，世尊！
commentary::  ^545a36

諸漏已盡，無復煩惱，名阿羅漢。
阿羅漢者，煩惱永盡，與物無諍。
若作得果之心，即是有諍。
orig::  ^545a40

何以故？實無有法名阿羅漢。
世尊！若阿羅漢作是念：我得阿羅漢道。
即為著我、人、眾生、壽者。
commentary::  ^545a44

阿羅漢，梵語，唐言無諍。
無煩惱可斷，無貪瞋可離，性無違順，心境俱空，內外常寂。
若有得果之心，即同凡夫，故言不也。 ^545a48

新注：　梵語阿羅漢，華言無學，此聲聞第四果也。
此位斷三界煩惱俱盡，究竟真理，無法可學，故名無學。
言實無有法名阿羅漢者，謂不著於無學果位，
若著於此，即著四相也。
此一段明四果離著。
論云：向說無佛果可成，無佛法可說，云何四果各取所證而說？
恐起此疑，故佛約此而問，善現皆答以離著，深會佛之意也。
orig::  ^545b6

世尊！佛說我得無諍三昧人中最為第一，是第一離欲阿羅漢。
我不作是念：我是離欲阿羅漢。
commentary::  ^545b20

何名無諍三昧？謂阿羅漢心無生滅去來，
唯有本覺常照，故名無諍三昧。
三昧梵語，此云正受，亦云正見。
遠離九十〔六五〕種邪見，是名正見。
然空中亦有明暗諍，性中有邪正諍，念念常正，
無一念邪心，即是無諍三昧。
修此三昧，人中最為第一。
若有一念得果心，即不名無諍三昧。 ^545b24

須菩〔至〕羅漢。　把定則雲橫谷口，放行也月落寒潭。
　頌曰：
　　喚馬何曾馬，呼牛未必牛。
　　兩頭都放下，中道一時休。
　　六門迸出遼天鶻，獨步乾坤總不收。
orig::  ^545b36

世尊！我若作是念：我得阿羅漢道。
世尊即不說須菩提是樂阿蘭那行者，
以須菩提實無所行，而名須菩提是樂阿蘭那行。
commentary::  ^545b46

阿蘭那，梵語，唐言無諍行。
無諍即是清淨行，清淨行者，為除去有所得心也。
若存有所得心，即是有諍，有諍即非清淨道。
常得無所得心，即是無諍行也。 ^545c4

世尊〔至〕那行　認著依前還不是。
　頌曰：
　　蚌腹隱明珠，石中藏碧玉。
　　有麝自然香，何用臨風立。
　　活計看來恰似無，應用頭頭皆具足。 ^545c12

新注：　此乃善現引自己所證離著，令人生信也。
然善現所證之果，不過無學，而世尊特稱其為第一者，以無諍故也。
梵語阿蘭那，華言無諍。
無諍者，謂離二障：一者惑障，二者智障。
離智則不著於法，離惑則不著於非法。
言實無所行者，謂不著於所行之行也。
 ^545c20
