法界宗蓮花章
collector:: 清浙水慈雲沙門續法集
other:: 門人法賢較
undefined:: 
森羅萬象。至空而極。
百川眾派。至海而極。
一切聖賢。至佛而極。
一切教法。至圓而極。
如來說經。華嚴而極。
古德判釋。賢首而極。
故今依彼教觀。開合五門百法。
若非大經蓮花。無由取喻開悟。 ^700a12

初辨時。日出。花初開。
影臨高水。色香始布。
人蜂畢集。先照時也。
一日昇。隨風開合不定。
若食時。〔辰也〕色略淡。
香漸微。影近低水。
名為初轉。若亭午。
遠望白。近看紅。影落深水。
名為中轉。若晡時。
〔申也〕色稍濃。香少重。
影近高水。名為後轉。
總成轉照時也二日沒。
花將合。影還高水。
色香如初。人蜂復集。
還照時也三。 ^700a20

別時如此。通時云何。
於一念間。色香光影。
無不具足。與餘無異。
名唯一念。一香氣色光。
於三時中。一一遍周。
隨心應量。名盡一化。
二今日三時開合既爾。
前〔昨也〕日後〔明也〕日三時亦然。
名遍三際。〔三〕前日先照還照香光。
與今日後日先照還照同。
名攝同劫。〔四〕後日中轉香影光色。
與前日今日初轉後轉同。
名收異劫。〔五〕一念花果。
不異前後日月歲時。
前後日月歲時花果。
不異今念。名念攝劫。
〔六〕一念所攝前後時中。
復有多念。彼多念中。
復攝多時。名復重收。
〔七〕此池既爾。彼池亦然。
東土既爾。西域亦然。
名異界時。〔八〕彼此東西所有劫念。
互相攝入。重重無盡。
名彼此攝。〔九〕即念即劫。
非念非劫。以時無體。
依花上立。花既融通。
時亦無礙。名本收末〔十〕。 ^700a32

次敘儀。原種花為本。
分移花為末。名色體同。
上中下別。名本末差別。
一從一本種。生開多花。
名依本起末。〔二〕雖多支派。
不離原種。名攝末歸本。
〔三〕非本種。無以有眷屬隨生。
非眷屬。無以顯根本原種。
名本末無礙。〔四〕蓮開九品。
色分四種。循業發現。
寧有方所。名隨機不定。
〔五〕互相見聞者名顯。
不相見聞者名密。
同一花上而成顯密。
名顯密同時。〔六〕瓣鬚房實。
同時具足。名一時頓演。
〔七〕柔滋靜養。利益人蜂。
名寂寞無言。〔八〕蓮成熟已。
墮泥復生。如是展轉。
三世不絕。名該通三際。
〔九〕從一蓮花。轉生無量蓮花。
從一池花。分開無數池花。
名重重無盡〔十〕。 ^700b16

三約教。謂花從枝莖水土緣生。
作生滅觀者。名小教。
〔一〕識蓮花從藕生。
作無性觀者。名始教。
〔二〕知花從蓮實生。
作緣起觀者。名終教。
〔三〕了花從蓮肉中卷荷心生。
作理實觀者。名頓教。
〔四〕悟蓮花生長。則蓮實根莖。
水土因緣。莫不備具。
作圓融觀者。名圓教。
〔五〕若約所詮法相喻者。
初小教中諦緣。皮喻界內苦。
肉喻界內集。泥喻界外集。
水喻界外苦。芽鑽皮破。
喻界內滅。芽鑽肉破。
喻界內道。芽出泥上。
喻界外道。芽出水面。
喻界外滅。一皮肉泥草。
重覆於上。喻無明緣。
有能生力。喻行緣。
內含卷荷。花果畢備。
喻識名色入觸受。
含潤。喻愛取有。團圓盤屈。
不能得出。喻生老死。
芽鋒萌動。鑽皮肉破。
喻無明滅。不復還在皮肉內生。
喻行滅。根莖花果。
出皮泥外。喻識名色入觸受滅。
潤澤雨露。喻愛取有滅。
出在水面。開合自如。
喻生老死滅。〔三〕次始教。
相宗。執蓮花為實有。
遍計性也。了達依他假有。
依他性也。蓮實未隨緣已前。
及花落蓮墮已後。
本無花果生滅諸相。
圓成性也。〔三〕空宗。
葉隨風雨飄灑。花隨蜂蝶翔集。
我空也。藕莖房子。
皆空無實。法空也。
中空外實。離有離無。
真空也。〔四〕三終教。
蓮子。本覺也。〔五〕下泥池。
出泥水。位當十信。
名名字覺。處空欲敷。
十住。鬚臺可識。十行。
向日開迴。十向。名相似覺。
敷舒成就。荷負蜂蝶。
十地。鬚葉將落。蓮房當獨。
等覺。名隨分覺。皆始覺也。
〔六〕花瓣謝盡。臺子獨在。
究竟覺也。〔七〕四頓教。
蓮子內有緣生性。
自覺智也。蓮子內有不變性。
自覺境也。〔八〕五圓教。
蓮房根莖。事法界也。
〔九〕中間孔空。理法界也。
〔二〕內空外有。一如無礙。
理事無礙法界也。
〔三〕藕葉子鬚。同時容遍。
事事無礙法界也。
〔四〕根子華葉。利益人蜂。
施度也。〔一〕香氣遍布。
無諸染污。戒度也。
〔二〕生泥池不為辱。
忍度也。〔三〕唯增長而無退。
進度也。〔四〕靜住無為。
養成柔順。禪度也。
〔五〕日出華開。日暮華合。
慧度也。〔六〕隨風水緣。
東昂西倒。南涌北沒。
便度也。〔七〕為蓮故花。
枝擎葉葢。鬚遶房圍。
願度也。〔八〕若藕若子。
皆有能生作用。力度也。
〔九〕無量色光。彼此相暎輝赫。
智度也〔十〕。 ^700b38

四顯宗。我有無數種色蓮花。
名我法俱有。〔一〕無數蓮花。
非我獨有。名法有我無。
〔二〕唯現在見。過未不知。
名法無去來。〔三〕體相是真。
名影是妄。名現通假實。
〔四〕花體相假。子體相真。
名俗妄真實。〔五〕花果皆屬有名無體。
名諸法但名。〔六〕以上六門。
皆喻小乘隨相法執宗也。
若花若果。皆從藕生。
此相不無。名為唯識法相。
〔七〕此根此莖。雖有外相。
實無內體。名為真空無相。
〔八〕藕花依他蓮實法生。
蓮實隨諸緣起無礙。
名為藏心緣起。〔九〕蓮實從內卷荷心生。
卷荷生性。本無生滅。
名為真性寂滅。〔十〕卷荷心性。
本唯一真。離生離滅。
理實法界也。卷荷心相。
根莖花果。一一備具。
緣起法界也。性亦容遍。
相亦容遍。即今所生根葉花果。
亦皆容遍。主伴重重。
名為圓融法界也〔十一〕。 ^701a10

五明觀。花果未生前。
已滅後。絕無其相。
即現在時。念念遷謝。
空無自性。名為真空絕相。
〔一〕雖無其性。不妨有相。
非空非有。而空而有。
名為理事無礙。〔二〕根葉花果皆稱法界。
法界攝入。重重無盡。
根等亦皆攝入無盡。
名為周遍含容。〔三〕蓮子在泥池發芽鑽肉。
名地獄法界。瞋知見如黛蓮。
〔一〕出皮。名餓鬼法界。
貪知見如綠蓮。〔二〕鑽泥。
名畜生法界。癡知見如碧蓮。
〔三〕齊泥。名脩羅法界。
慢知見如黃蓮。〔四〕出泥在水。
名人法界。戒知見如白蓮。
〔五〕處水增長。名天法界。
定知見如紅蓮。〔六〕齊水面。
名聲聞法界。諦知見如紫蓮。
〔七〕出水面。名辟支法界。
緣知見如赤蓮。〔八〕處在空中。
名菩薩法界。度知見如青蓮。
〔九〕纔出池初半分。
始也。終至池面。終也。
倏透池頂。頓也。直出池上。
圓滿將敷。圓也。向日開迴。
名佛法界。覺知見如金蓮。
〔十〕花蘂初開。小教。
花泛蓮現。圓教。下風則合。
空教。上風則開。相教。
日沒華合。頓教。〔宗通故〕日出花開。
終教。〔說通故〕望天日上開。
人天歡樂。一乘義也。
對池水下開。魚鰕被蔭。
二乘義也。不上不下。
迎風而開。禽鳥往來。
蜂蝶採戲。三乘義也。
以上名教義對。〔一〕藕莖花鬚房實。
事也。花鬚則外空。
房實則內空。理也。
通名理事對。〔二〕蓮實性無生滅。
境也。卷荷心隨緣轉。
智也。是境智對。〔三〕芽根枝葉花果。
皆有生力。行也。植種。
發生。增長。成熟。脫落。
五等階降。位也。是行位對。
〔四〕蓮花。因也。蓮實。
果也。即因果對。〔五〕蓮房。
依也。蓮子。正也。蓮皮。
依也。蓮肉。正也。蓮池。
依也。蓮花。正也。即依正對。
〔六〕皆以四微八法為質。
體也。而有生長開泛幹能。
用也。即體用對。〔七〕能隨日開合。
能隨風俯仰。能擎雨翻珠。
能覆池現影。皆人也。
所具白藕青枝。紅花緣葉。
黃鬚紫瓣。粉肉烏皮。
皆法也。即人法對。
〔八〕好華影。好珠。好蓮實。
好藕。皆順也。不好花影。
不好珠。不好蓮實。
不好藕。皆逆也。名逆順對。
〔九〕好不好花葉藕實珠影。
應也。好不好風日雨水泥池。
感也。如萎花隨烈日。
影臨濁水。黃葉隨狂風。
珠灑暴雨。沙藕移瘠池。
細子墮麤泥。逆應感也。
鮮花隨皓日。影臨淨水。
綠葉隨和風。珠灑甘雨。
粉藕移肥池。大子墮美泥。
順應感也。名感應對。
〔十〕花鬚因。蓮臺果。
同時具足。名同時具足相應門。
〔一〕蘂狹花廣。花廣果狹。
瓣廣鬚狹。房廣子狹。
無礙自在。名廣狹自在無礙門。
〔二〕蓮臺一。鬚瓣多。
華瓣一。蓮鬚多。蓮房一。
子實多。名一多相容不同門。
〔三〕臺在內。鬚居中。
瓣繞外。若云蓮花。
臺鬚即瓣。若云蓮房。
鬚瓣即臺。名諸法相即自在門。
〔四〕蘂時隱。花時顯。
葉瓣顯。鬚臺隱。蓮房顯。
蓮子隱。開時顯。合時隱。
綻時顯。謝時隱。名祕密隱顯俱成門。
〔五〕一子帶多子入一房。
子子皆然。一臺帶多子入多鬚。
一鬚帶一房多鬚入一葉。
鬚鬚皆然。一葉帶多鬚葉入一蓮臺。
葉葉皆然。一房帶多鬚瓣入多子等。
房房皆然。如是相望。
重重無盡。名因陀羅網境界門。
〔六〕花內含鬚臺。臺內藏多子。
子內具諸根莖花果。
名微細相容安立門。
〔七〕見一葉一鬚一子。
即是見於多葉多鬚多子。
見一花。即是見鬚臺。
見房空。即是見子空。
名托事顯法生解門。
〔八〕自結蘂至果熟。
晝夜增長。日月積累。
雖多時節。不離當念。
名十世隔法異成門。
〔九〕荷花因。蓮實果。
成三句。一因主因伴。
隨一花葉為主。餘多鬚葉為伴。
二果主果伴。隨一子實為主。
餘多臺子為伴。三果主因伴。
一蓮房為主。餘多花瓣為伴。
彼此相望。主伴重重。
名主伴圓明具德門。
〔十〕蓮花具含葉鬚臺實。
名總相。一葉鬚臺實。
非即是花。名別相。
〔二〕臺瓣鬚等。同成一花。
名同相。〔三〕蓮臺非鬚瓣等。
名異相。〔四〕一花攬諸鬚瓣臺等緣成。
名成相。〔五〕鬚瓣臺等。
各居自位。名壞相。
〔六〕一花十玄六相既爾。
若望多花。及餘根莖葉等。
十玄六相亦然。 ^701a36

蓮花喻爾。餘喻例知。
法法時儀。塵塵教觀。
可謂敷宗乘於六根之前。
布聲光於萬化之域。
後之覧者。宜三復焉。 ^702a12

。
 ^702a18
