
other:: 
other:: 大佛頂首楞嚴秘錄卷第八
author:: 天台　一松大師　說
other:: 語溪門人　靈述　記
二、從阿難如是去，返妄歸真，明他位之文也。
此中位次，眾說紛然，或以三漸次為橫徧諸位者；
或以乾慧三漸次位，圓家五品十信盡攝其中者；
或以單複十二，乃至玅覺為七者；或以經文但言五十五位，
而未許六十聖位者；或以金剛心為等覺別開者。
今試以當機問詞及吾宗六即定之，自無餘議矣。
盡當機問詞有四：初通請云：未到涅槃，云何為乾慧之地四十四心？
次別請云：至何漸次得修行目？
詣何方所得入地中？
云何名為等覺菩薩？
如來答中，先明漸次，次明乾慧四十四心，
次明十地，再次始明等覺。
故總結云：如是重重單複十二，始盡玅覺。
次序條然，無煩別說者，如吾宗六即者，
凡夫本具聖位為理即，從此得聞為名字即，
乾慧為觀行即，十信為相似即，十住至等覺為分證即，玅覺為究竟即。
則知此中三種漸次，正名字升進之位，
以其不獨解名，且能修觀，但未入品，非觀行位。
若其修之不已，近能伏五住而登乾慧，遠能破三惑而躋分證。
故經云：因不流逸，旋元自歸，以至六用不行，
是人即獲無生法忍等，俱係如來懸示後位功由於此，
而非三漸次當位功行，何能如是？
此乃大旨，不可不深知也。
圓通流云：此法修之始於名字，成之登於觀行。
至哉言矣！乾慧地中，以不思議觀觀不思議境，
達陰入界本如來藏，人法二執了無性實，
故云執心虗明純是智慧，而如來藏唯妙覺明，故云玅性圓明瑩十方界。
但欲愛初乾，未與法流水接，判屬觀行無疑也。
十信位中，能破界內見思及破界內外塵沙，
以伏無明住地惑，故初信即云一切妄想滅盡無餘，
則後後勝前前，而十信又可知矣，謂非相似也乎？
十住、十行、十向、四加行、十地、等覺，此諸位中雖淺深有異，
而分破分證位位具諸功德，則總屬之分證，唯後玅覺乃名究竟即耳。
況結文云：重重單複十二始盡玅覺。
則十二為能盡，此在於因；玅覺為所盡，
而在於果，烏得并玅覺為七乎？
當知三漸次乾慧、四加行等覺謂之單，
十信、十住、十行、十向、十地謂之複，不唯稱謂無乖，
亦且義意有據，則六十聖位亦從可識矣。
其經言五十五位真菩提路者，例如吳興漸次乾慧非真、
玅覺非路，達者詳之。
分文為二：初、正答阿難如是去也，二、結顯是種種地去也。
初又分十，始於三漸次，終於等覺，次第可見。 ^157c13

初三、漸次，又二：初、阿難等，結前；二、汝今等，明今。
初結前中如是等法也。
指前十二類眾生，一一互具十二類也。
前十二類，因十二顛倒之因，感十二顛倒之果。
今以一一之果，還資一一之因。
如胎一類，造餘十一，乃至非無想類，亦復如是。
故云如是等也。猶如下，喻也。
玅淨明體中，一念不覺，即有十二類生，
各具十二，猶如揑自空華而發生也。
揑目，喻一念不覺之顛倒也。
亂華，喻六亂妄想而有十二類，更各具十二類也。
顛倒下，合也。顛倒等者，性淨明體本來微玅而圓滿者，
因顛倒故，翻圓滿為十二類缺陷矣。
性淨明體本來微玅而真實者，因顛倒故，翻真實為十二類虗妄矣。
性淨明體本來微妙而清淨者，因顛倒故，翻清淨為十二類染污矣。
性淨明體本來微玅而明了者，因顛倒故，翻明了為十二類昏暗矣。
猶之乎清淨眼、晴明空，因一揑目，而虗空中狂華亂生。
空華因揑目而有，十二顛倒因一念不覺而有，故云顛倒等也。
良以真性不可思議，翻此性德而成亂想業力，亦不可思議也。 ^158a44

二、明今，又分三：初、標舉汝今等也；二、徵列云何等也；
三、釋明云何等也。 ^158b30

初標舉中，汝今等者，雖牒前請詞，實統收前之解行二門也。
蓋修無所修，全以不生滅為本而修，則即於耳根返聞自性，
旋倒聞機，以為能修之要。
證無所證，全證眾生本有，則即於常住真心中中流入，
以趨究竟之玅，故云汝今修證也。
云佛三摩提者，揀非偏漸之修證也。
本因元所亂想，即上一一類中各各互具者也。
又即因動有聲，乃至因味知法等也。
欲除此想，當立漸次，故云立三漸次等也。
如淨下，立喻也，喻行入因心。
除去二字，正喻三漸次功行。
毒蜜，喻十二顛倒。
毒蜜能喪色身報命，此之顛倒能喪法身慧命，故喻毒蜜。
湯水，喻耳根法門之正行。
#CB01926;香，喻三十七品之助行。
甘露，喻所證也。所謂先淨因心，後證果德耳。
又可除去二字，總喻三漸次。
淨器毒蜜，仝前。湯水等，別喻三漸次。
違其現業，喻以湯水。
刳其正性，喻以雜香。
除其助因，喻以雜 #CB01926;。
以三漸次，即修耳根三昧故。
後貯甘露，喻五十五位及玅覺也。
所以下之結顯，皆以三增進故。
善能成就五十五位，則知三漸次為能增進能成就也，五十五位為所增進所成就也。 ^158b32

二、徵列中，初、二句徵也，二、六句列也。
徵可知。列中每各二句，上句修，下句斷也。
言修習者，謂初於聞中不令循聲流轉，數數返聞自性。
除其助因者，五辛為資助正性之因，然亦就飲食中一端類而推之，
凡五根所入生煩惱因皆可除之，為入證初門耳。
真修者，謂返聞自性，務以真三摩地漸次熏修。
刳其正性者，殺、盜、婬為一切眾生之正性，使入諸苦。
故圓覺經云：一切眾生皆以婬欲而正性命。
今刳而去之，則生死輪迴可息矣。
增進者，即此反聞工夫增進其行。
違其現業者，謂六根之中現前流注新新造業，
違之使內六根不復流逸六塵，乃至返流全一，
六用不行，如是所謂現前之業無不違矣。
又違其現業及前除其助因、刳其正性，一經所談不出此之三句。
何則？若果違其現業、除其助因等三，圓解從是以開，
圓行從是以成，圓位從是以證，便可請結圓經之名，
乃至七趣自得乎精研，五陰自得乎詳辨矣。
所以謂一經所談不出此三句也。
此中雖列修習等三之所修，除其助因等三之所斷，
下釋明中正明所斷之三，不言所修之三，
以所修是能斷，舉所斷能斷見矣。
又前來所修無非是修習等，所以但舉斷不舉修也。 ^158c22

三、釋明，分三，即除助因等也。
次第可見。初、除助因，又三：初、云何句，徵；
二、阿難等，釋；三、阿難下，結。
初、徵，可知。二、釋，又三：初、明因由，阿難去也；
二、勸斷葷，阿難去也；三、出過患，如是去也。 ^159a14

初科為因由者，為欲斷五葷之助因，借此四食而敘來源。
所以有食甘句，結四食也。
食毒句，指五葷也。
不能自全等者，謂其各有形命，非食則死，故必依食而住也。
段食等四，若依經論，所說不一。
然此十二類生，止在欲界，則知四食亦應就欲界而釋也。
一、段食者，段即摶也。
經論皆稱摶食，以手摶取曰摶。
今言段者，謂分段也。
食有資益之義，謂以香、味、觸三為體，入腹變壞，
資益諸根，故名段食。
二、觸食者，觸即對也。
謂六根所對色等六塵，柔、輭、細、滑、冷、煖等觸，
而生喜樂，俱能資益諸根，故名觸食。
是以翻譯名義云：見色愛者名食。
豈非觸義乎？設非觸食，何以觀戲劇等，終日不食而不饑也？
三、思食者，思即意思。
謂第六識思於可愛之境，生希望意，而能潤於諸根。
如人饑乏，至有食處，望所得食，而身不死，故名思食。
四、識食者，識以執持為義，即第八識也。
由前三食勢分所資，能令此識增勝，執持諸根，故名識食。 ^159a20

二、勸斷葷中，正明食辛，非行者所宜也。
食甘二句，明食有利害，蓋指五辛為毒類也。
雖不致死，而發婬增恚，非毒而何？
故求三摩地者，當斷此也。
五辛如別釋，言其發婬增恚，總是助火耳。 ^159b4

三出過患中又二：初如是下明說法人也，二是食下明坐禪人也。
初可知。次中大力魔王等者，魔王唯恐行人成就時欲壞之，
今既修禪食其五辛，天僊不來守護，而魔王乘隙可入矣，故曰大力等也。
現作等，現身也。非毀等，說法也。
命終等者，既聞其說，命終之後為其眷屬，受魔福盡還墮地獄也。
非毀禁戒者，自不能除，反毀持戒者，曰：何必斤斤兩兩以戒為持？
若作是說，所謂法說非法也。
讚婬怒癡者，因大乘經云：婬欲即是道，貪癡亦復然。
便謂婬怒癡等不礙於道，殊不知此是全妄即真達性之言，
若作錯解，所謂非法說法也。 ^159b10

三結可知。 ^159b30

二、刳正性，亦有徵、釋、結三也。
初、徵，可知。二、釋，亦三：初、直示功行，阿難等也；
二、正出方法，當觀等也；三、預明效騐，禁戒等也。 ^159b34

初直示功行中，要先之句總明嚴持，承斷下別明嚴持也。
所謂使婬殺不生也。
婬須從心止絕，不唯執身不行，亦且執心不起，
到此不行不起之心亦不可得，故云永斷婬心。
酒能致亂助欲性故，肉能傷慈起殺心故，
以火助食而不噉生者，防殺之至也。
酒本昏性，行人若飲，其昭昭者翻為昧昧矣，
其惺惺者翻為昏昏矣，則其慧命之失可知也。
肉本喪慈，其形雖人畜之別，其體本同有佛性，
若食其肉即斷佛性種子，則其法身之喪又可知也。
所以不應飡酒與肉，是修行人等反顯勸持也，可知。 ^159b38

二、正出方法中當觀等者，正示斷欲之法也。
猶如等者，世間毒蛇止殺色身報命而已，婬欲能喪法身及夫慧命。
世間稱怨賊者，劫財為賊，奪命為怨。
今婬欲不唯劫功德法財，亦且奪慧命，故喻之以毒蛇怨賊也。
所重全在當觀二字。
下之執身不動，執心不起，全由此中得力。
先持等，復明持戒有序，不可躐等。
先持等，比丘戒也。
後行等，菩薩戒也。
近有謂比丘戒難持，菩薩戒易持。
然在比丘執身不動，猶可把提。
若其菩薩執心不起，了無攝持，反為易者，良可慨矣。 ^159c8

三、預明效驗中，禁戒等者，預序其效騐也。
若近在觀行，遠在相似，所以禁戒去，敘觀行也。
是清去，敘相似也。
下之違現業之預明效騐亦然。
云戒成就者，謂於婬殺二種，執身不動，
執心不起，戒當成就。
永無相生，斷婬故也。
永無相殺，斷殺故也。
既無生殺業因，何有生殺業果報哉。
偷謂竊取，劫謂強取。
無負累者，無負債之業累也。
不還宿債者，如以大妄語，貪其供養，還當酧償，
今既不妄，不須還也。
總而言之，婬殺盜妄，四皆清淨，故云禁戒成就。
預敘將來得觀行之效驗如此。
是清等預敘相似之效騐，即六根清淨也。
不須天眼，眼清淨也。
聞法，耳清淨也。親奉聖旨，舌清淨也。
得神通者，身清淨也。
宿命清淨，意清淨也。
雖略鼻根，亦可兼耳。
若要釋此，即於法華六根清淨，為對顯之，亦可知也。
以敘相似之效驗也如此。 ^159c26

三結可見。 ^160a6

三違現業，亦徵釋結三也。
初徵可知。釋亦有三：初阿難下正出功行，
二十方下預明效騐，三從是下隨行安立。 ^160a8

初正出功行中以無貪婬等，若承前不止於無婬，乃至無妄語亦具也。
又就文不唯無貪婬，凡六根所對皆無貪矣，所以云於外等也。
外六塵不多流逸，則貪婬無矣。
蓋流逸奔塵起現前業，今無貪婬而不外逸，
則旋轉欲流自歸元覺，是以塵既不緣此境寂也，
根無所偶此塵空也，根境雙亡則入一亡六，故云反流等也。
又可返句入流也，六用句亡所也，此乃違之極矣。
然違現業，若欲詳明具如玄義，十乘觀法始盡其義，正出功行如此。 ^160a12

二、預明效騐中，十方下，明觀行也。
身心下，明相似也。
是人下，明分證也。
以違其現業功行已去，近可得相似，遠可得分證。
若夫觀行，乃又近之近也。
觀行中十方等者，乃所觀之境，既是皎然清淨，皆由能觀之智也。
以能觀之智，照所觀之境，猶之乎瑠璃內懸明月也。
若所觀之境，發能觀之智，猶之乎明月懸瑠璃內也。
以其境智一如，能所不二，又可明月即全一之心，瑠璃即六塵國土也。
相似中身心一句，總標六根清淨也。
玅圓平等，非不二不異，謂之平等。
但至此際，圓明之理，相應相似，如瓜比瓠，
如鍮比金，故云玅圓等，正顯其清淨也。
亦應法華六根清淨，對釋於此。
以其十界無不圓見圓聞，乃至圓知，故云一切等也。
又可身心句，根無所偶故也。
玅圓句，不起分別故也。
獲大句，不為所轉故也。
一切等，所謂法身理顯，性德圓明也。
云分證中，證入無生，自初住乃至等覺，分分增進可知也。 ^160a28

三、隨行安立中從是等者，意謂預明效驗，
過來所有五十七位無不具在，隨汝所發之行是觀行，
即安立於乾慧聖位也；所發之行是相似，
即安立於十信聖位也；所發之行是分證，
即安立於十住、十行、十向、四加行、十地等玅四十六聖位也。
所以下去，其始也乾慧，其終也玅覺，及夫中間皆是三漸次所發安立之位，
以故皆以三漸次為初基耳。 ^160b10

三、結，可知。問：三種漸次，前已判屬名字升進之位，
何以釋文或指為觀行，或指為相似，或指為初住已去，
不唯自語相違，且更前所說者，於經無所據耶？
答：前不云乎，三種漸次名字中修，近成觀行，遠通真似。
故於世間永無相殺相生等者，此正圓伏五住，
使殺盜婬不復發生，在觀行也。
於父母肉身見十方世界等者，此正六根淨淨，
見思先落，在相似也。
已上第二漸次。如此第三漸次中，十方等，同前觀行位也。
身心等，同前相似位也。
是人等，此正分破無明，分證三德，在分真位也。
如來巧施，預為懸示，要使眾生直下修習，以為入證之本。
故後文結云，如是皆以三增進，成就五十五位真菩提路，
亦猶功成九仞，不忘一簣之意也。
然言三漸次，又言三增進者，所以初漸次但明過患，
第二漸次不唯明功行，且預明觀行相似之效騐。
若夫第三漸次，不唯明觀行相似效騐，
且更明分真效騐，則知後後勝於前前，
是為三漸次，亦云三增進也。 ^160b24

二、從阿難！是善男子去，明乾慧之文也。
正承上隨所發行，安立聖位，以明觀行位耳。
自此去，總酧當機云何名為乾慧之地，四十四心之請也。
是善男子，即指能修三種漸次之人。
由刳正性，故欲愛乾枯；由違現業，故根境不偶。
若有欲愛為因，根境為緣，故有殘質所生之法。
今既生無貪欲，而六用不行，則因緣雙絕，更從何而續生現前殘質乎？
此就所滅之惡而言，乃指前也。
執心下，正約所生之善以明今耳。
蓋以不思議觀，觀不思議境，達陰、入、界、
處，本如來藏人法二執，了無實性，故云執心等也。
而如來藏微玅覺明，圓炤法界，故云慧性等也。
金色外映為鎣，今之慧光外映，亦如之也。
乾有下，結顯名義也。
法流水者，的指中道佛性說。
流水二字，約喻說。
蓋中道諦理，源遠流長，混混不竭，喻如流水。
言未與接者，謂欲習正在初乾，以圓伏五住為初乾也。
雖是圓明、圓炤、圓伏五住，若較後位，則今之位，
欲習猶未得盡，故未與中道理水接。
在吾宗六即中，此正圓伏五住，觀行初成之位也。 ^160c10

三、自即以此心去，正承前隨所發行，安立聖位，以明十信相似位之文也。
初信心中，所言信者，於中道佛性，深忍樂欲，確乎不拔之謂。
此有十心，以信為首，故通名信。
即以此心者，指前乾慧心也。
依耳根圓，通用妙奢摩他等，圓伏五住，
觀行現前，是以中中流入。
蓋此心以常住中道而為其體，今從中道之中而流入也。
亦可以中道觀，觀中道而流入其中，故云即以等也。
因此流入，見惑先落，而常住圓妙之理，
如蓮華開敷而顯現矣，故云圓玅開敷。
已上明前乾慧。從真去，明本位也。
謂從乾慧本妙圓心，重發明似真玅信心，故云從真等也。
心之與理，冥契相似，見乎常住真心，決然可信，故云妙信常住。
八十八使，悉皆淨盡，故云一切等也。
中道二句，受初信名也。
蓋能信是行者因心，所信是中道諦理，
雜妄既盡，是以純真意顯，全所成能，即理是信故也。
然住即是信。有人云：十信即從十住開出，以故名住者多。
此非然也。若爾，位位應言為信，云何前後言住，中間又言心耶？
殊不知此是圓教相似之位，住即位耳。 ^160c44

二、念心中真信者，上云從真妙圓重發真妙，即指初信心也。
明了者，此位進斷思惑，所有信心圓明常住更明了也。
唯其明了，故一切圓通而念慧現前也。
此句標陰處下，示圓通之相也。
陰處不礙則橫通諸法，三世昭然則竪通多劫也。
捨身受身者，分段生死也。
一切習氣者，思惑正習也。
皆現前者，由念慧圓明憶念無忘故爾，是以結名為念心住也。
蓋前是深信本有佛性，此是憶念近習種性，於五根中即念根也。 ^161a30

三、精進心中，玅圓者，指初信心。
純真者，指二信心。
言向之妙圓純真，至此真精發化，故云玅圓等也。
化，即變也。謂諸習氣純成真明，故云無始等。
此言其精而無雜也。
以此精明之信，進趣中道真淨玅理，故云唯以等。
此言其進而無退也。
是以名為精進心也。 ^161a46

四慧心中，心精句，指前精進心，言其理益顯也。
純以句，明本位，言其智益圓也。
如是能照之觀慧，及夫所照之心體，理智一如，
能所不二，是名慧心住也。 ^161b8

五、定心中執持智明者，前來純以智慧，則慧多而定少。
到此中來，定慧均平，所有智行及夫理體，
悉以執持不失，是為執持智明也。
如是則能寂而照，照而寂，寂照不二，故云周徧寂湛。
亦能境如智，智如境，境智一如，故云寂玅常凝。
深契首楞嚴大定，故名定心住也。 ^161b14

六不退心中定光發明者，謂其定慧並用也。
此時思惑將斷已盡，所有明性，更得深入，
唯有進趣，而無退屈，故名不退心也。
然此節五心，亦即五根，五根既立，則成五力，
而五障可排，永無退轉，是以明性深入，得不退名耳。 ^161b24

七、護法心中，心進句，指前定慧並用也。
保住句，明今諦觀不二，而能保護攝持也。
從是則與十方如來中道氣分，便能交接，是則名為護法住也。
前圓伏五住，乾有其慧，未與如來法流水接。
今見思俱盡，見相似中道之理，故交接耳。 ^161b32

八、迴向心中，覺明即七信所獲之法，保持即七信能保之心，
總指前護法心而言也。
能以等者，前雖中道諦理，十方氣分交接，
但諸佛來接於我，我未能應，諸佛到此，
見思既以斷盡，更破塵沙，還能於前所接，
迴而歸之，所謂攝果迴因，以因趣果耳。
言慈光者，八信菩薩修出假智，有與樂之義也。
亦可向來全本覺，以起始覺之修者，今則迴始覺之修，
以向本覺之性，而安住之。
若假喻發明，如雙鏡光之相對也。
即本始二覺，一合俱亡，因果二法，兩相迴復，
故得玅影重重，相入不盡，即指修性所具之理，
非寂非照，而寂而照，亡能所，絕對待，唯自相應，
不堪說示，故稱為玅也。
以其迴光向信，是名迴向心耳。 ^161b42

九、戒心中心光句，指前信也。
獲佛下，明本位也。
由前始覺心光凝然密運，故得佛之常凝本覺也。
此之本覺即中道第一義諦，離二邊雜染者，是為無上妙淨。
今即安住無為之法，不令少有遺失，而無明之惡自得隄防，
故名戒心也。 ^161c16

十願心中，住戒句，指前信也。
能遊句，明本位也。
既能止無明之惡，而於戒體無往而非自在，故云住戒自在。
而無明可得分破，中道可得分顯，一入初住，
便可百界作佛，八相成道，故云能遊十方。
以其十善菩薩發大心，長別三界苦輪海，是名為願心也。 ^161c26

四、阿難！是善男子去，承前隨所發行，安立聖位，以明分證中十住之文也。
所言住者，仁王云：入理般若，名之為住。
以不住法，從淺至深，住佛三德及一切佛法，
從此中觀現前，開佛眼，成一切種智，由初至十，
各斷一品無明，證一分中道耳。
初住中善男子，指十住成就之人也。
以真等，承前十信也。
心精等，正明本位也。
云真方便者，有二意：一者、從性起修，謂之乎真；
由修顯性，謂之乎方便。
二者、能達妄顛倒，即無明自性，起一心三觀，修耳根圓通。
當未入流已前，但可謂之似方便；若得一入流已，便可謂之真方便。
則知上之十信位次，皆從全性起，修耳根圓通而發，故云以真等也。
十心既發，更進破一品無明，向之十心，
精純發越而有光輝，故云心精發輝。
一一互相涉入，如帝網珠，重重相入，將一一心各具十心，
轉相似以成分真，圓成初住一心，故云十用等也。
如是十心所以為相似，即今初住之分真而為相似也。
初住所以為分真，即今十心之相似而為分真也。
從此所謂三因開發，三德圓證，是名為發心住也。 ^161c38

心中下。二、住也。心中者，指前初住。
以前等，明今本位。
心中句，即此圓成一心中，智為能發明，理為所發明也。
如淨句，即喻上心精發輝也。
內現句，即喻十用涉入等也。
以前等者，謂即以前十用所成初住之心，
以作中觀之智，加功密治，使其冥契於理，
出生無量德用，是為履以成地，即名治地住也。 ^162a24

心地下。三、住也。初二句指前位。
遊履去。明本位。云心地等者。
心即初住所發始覺之智。
地即二住所發本覺之境。
始本一合。智境一如。
故云心地等也。既得境智一如。
始本不二。至此智益深。
理益顯。從是六度萬行。
徧遊十界。任運而行。
心境圓融。如水乳合。
無有留礙。故云遊履等也。
則能度之化導益廣。
所度之眾生更普。
故名修行住也。 ^162a36

行與下。四、住也。行與句。
指前住。受佛下。明本位。
蓋遊履十方得無留礙如來之妙行也。
菩薩既能如是與佛不二，故云行與佛同。
其行既同，所有中道氣分亦無不盡受之，故云受佛氣分。
如中陰下。舉事例明。
凡人前陰既謝後陰未生，中有陰身自求同業以為父母，故云如中等也。
三緣和合即攬遺體以為托生，此之中陰凡夫之所不見。
今四住菩薩行之與理皆同諸佛，則與究竟權智之父、
實智之母兩相冥契，故云陰位冥通。
是以稟佛行理而入乎如來種以托聖胎，故云入如來種。
蓋世間以王種為貴，出世以佛種為貴，是名生貴住也。 ^162a48

既遊下，五、住也。初二句指前住，如胎等明本位。
既遊等者，既始本冥符而入如來種，則道胎已成親為佛之胤嗣，
故云既遊等也。如胎等者，入此位來以權顯實，
即實而權克肖於佛無所乏少，如人克肖父母，故云如胎等也。
從是圓通玅用具足一切善巧方便，故名方便具足住也。 ^162b22

容貌下。六、住也。初一句指前住心相等明本位。
上云人相不缺，故此指云容貌如佛。
蓋容貌如佛，謂其功行與佛同也。
心相亦同，謂其理體亦不異也。
體之與用既皆同佛，自得正乎其心，是名正心住也。 ^162b32

身心下，七住也。初一句亦指前，日益等正明。
今謂其體用既與佛同，所有之心境及夫心智自得合而為一，
不復可分，故云身心合成。
從是理體益顯、智用益廣，故云日益增長。
於中自無退屈，故名不退住也。 ^162b40

十身下。八住也。十身有二種：一者聲聞身、
緣覺身、如來身、法身、智身、虗空身、業根身、
眾生身、國土身。二者如來身中自有十身，
謂菩薩身、願身、化化身、力持身、莊嚴身、
威勢身、意生身、福德身、法身、智身。
此之二種十身，如來悉具。
入此位來，由前身境心智日益增長，自當分證分得，故云十身等也。
云一時者，所謂一成一切成也。
但始本初合具體而微，是以結名童真住耳。 ^162b48

形成下。九住也。初二字指前十身具足而言。
出胎等者，謂本位從體起用，紹隆聖種為佛真子也。
從是法王家業直下承當，故立名曰法王子住。 ^162c14

表以下，十住也。表以成人者，上雖出胎為法王子，
年尚幼稚名未成人，今則年齒方剛，當以表顯成乎道品，堪應化於法界也。
如國下，引例也。世間國王見太子長成，
集諸臣僚取四海水，注金瓶內而灌其頂，
表以成人令出青宮，委諸國政分攝教令。
今十住菩薩亦復如是，諸佛智水以為灌之，
堪行佛事受大智職，故云如國等，是名為灌頂住也。
如法雲地亦名灌頂菩薩者，當知名同義異，以此同是分得深淺異耳。
其言世子、太子者，諸候之子為世子，天子之子為太子，
今就通途汎說，而非異其文也。 ^162c20

五、自阿難！是善男子去，承前隨所發行安立聖位，以明分證中十行之文也。
所言行者，正從十住後，實相真明不可思議，
更十翻智斷，進破十品無明，是為之行。
然有橫竪二義：論竪，初行不如二行，乃至九行不若十行；
論橫，行行之中具有十行，乃至無量行，
所謂一行、一切行，念念進趣，任運流入薩波羅蜜，
法爾生長，自行化他，所有功德與虗空等，故名十行位也。 ^162c40

初行中善男子，亦指十住成就之人也。
成佛等，指十住，表以成人為法王子，則具有如來無量妙德。
玅德，即十身等也。
十方句，明本位也。
乘此玅德，隨順十方，如法華云：深達罪福相，徧照於十方。
上具下順，得大法喜，故名歡喜行也。 ^163a6

善能下。二行也。上之初行，自行化他，二俱隨順，故生歡喜。
今則善推妙德，使諸眾生無不利益，故云善能等也。
眾生既得豐饒利益，即名為饒益行也。
一往全屬利他，自行未嘗不具也。 ^163a14

自覺下，三行也。自覺等者，既曰自覺，必上求乎諸佛，
於諸佛教法自得無少違背；既曰覺他，
必化乎眾生，於眾生機宜亦得無少拒絕，故合舉云自覺等也。
倘教法機宜少有違拒，於心未免瞋恨，
今既得無違拒，自無瞋恨，故即名無嗔恨也。 ^163a22

種類下，四行也。種類者，指上自覺覺他之中所有理智，無非一理體也。
從是理體自得出生力用，竪徹三世橫周十方，故云出生等也。
既竪徹乎三世，三世平等而無去來，其化導自無盡也。
又橫周十方，十方通達而無遠近，其化導亦無盡也。
故即名無盡行也。 ^163a30

一切下，五行也。一切等，指上種類出生，
窮乎三世，遍乎十方，得平等而無去來，
得通達而無遠近，悉皆融會，成一理體，故云一切等也。
雖一理體，不無分別，以致差池失悞，故云得無差悞。
既無差悞，自免癡亂，故名離癡亂行也。 ^163a40

則於下，六行也。則於等者，前無盡行可謂同中現異，
然未能現同；離癡亂行可謂一一異相各各見同，然而現同未必現異。
今於同中現異，故云則於等也。
又異中現同，故云一一等也。
從是事理雙融、真俗並顯，所謂行布不礙圓融、
圓融不礙行布，故名為善現也。 ^163b2

如是下。七行也。如是二字承上同異也。
由上事理雙融、真俗並顯，故此中現塵現界事事無礙。
十方虗空滿足微塵，此現塵也。
一一塵中現十方界，此現界也。
雖曰小現乎大、大現乎小，乃大小相容而不相陵，故總顯云現塵等也。
則知以微塵含世界而世界不小，以世界入微塵而微塵不大，
周徧含融不可思議之者，故名為無著行也。 ^163b12

種種下，八行也。種種等者，總收前來，或於同現異、
或於異現同、或同異一如界塵不二，無一而非般若真空，故云種種等也。
既皆般若性德，總是無作玅力自然成就之者，故名尊重行也。 ^163b24

如是下。九行也。如是句。
指上同異等四種現前也。
設若有一不是般若，則非圓融。
今皆般若，故云如是圓融。
至此無一而非諸佛軌則，故云能成等也。
如是悉皆全性起修之善法矣，故即名為善法也。 ^163b32

一一下，十行也。一一二字，亦指前也。
皆是清淨等者，有二解：若約當體，無漏即般若，
無為即解脫，本然即法身也。
若作因緣，清淨無漏，謂非貪染於凡外欲有；
無明一真無為，謂非劬勞於權小肯綮。
修證性本然者，作二句之由，意明從性起修，不妨全修在性。
所以清淨不屬諸漏，本然不墮有為。
如是真而不妄，實而不虗，名為真實也。
統上八、九、十行，與前四、五、六行，相承而顯。
蓋前之四行，是修三觀；今之三行，明成就也。
蓋亦就一往而言耳。 ^163b40

六、自阿難！是善男子去，承前隨所發行，
安立聖位，以明分證中十迴向之文也。
云迴向者，迴是轉義，向是趣義。
轉自萬行，趣向三處。
如自行已滿，當度眾生，即迴自向他也。
度無度相，即迴事向理也。
迴無為心，向涅槃路，即迴因向果也。
亦即向眾生，向實際，向菩提也。
亦即大悲心，深心，真心也。
下去諸位，例皆有之。
是為十迴向也。 ^163c10

初向中善男子，亦指十行成就之人也。
滿足神通，牒上初行至八行。
成佛事已，牒第九行。
純潔精真，牒上第十行也。
遠諸留患者，蓋十行功成，自他平等，空有圓融，
一切諸患，不相留礙，悉皆遠離。
此總攝十行而結定也。
當度等，明本位也。
當字有二義：一是勸勉義，謂自行既圓，
當度眾生，當滅度相，當迴無為，當向涅槃等。
一是正義，謂正度眾生，即滅度相，表非前後也。
此與金剛意同。蓋迴向之行，悲願最深，故須度生。
若有能度所度，即名有為，而非涅槃路。
所以修迴向者，當救護一切眾生，而復離眾生相也。
又當度句，是迴自向他。
滅除句，是迴事向理。
迴無等，是迴因向果也。
如是熾然度生，無生可度，無生可度，又熾然度生，故名救護等也。 ^163c22

二、向中壞其可壞者，若度生有生相，此相是可壞也。
今雖度生無生可度，乃壞其可壞矣，故云壞其可壞。
上雖壞其可壞，然能壞之心不空，亦復可壞。
今更壞其能壞，故遠離諸離，到此唯是一真法界，
永無可壞，故名不壞也。
以有二義：一是不妨終日度生，一是執情既遣其理自彰耳。 ^163c46

三、向中本覺句，謂上之壞可壞，離可離，
則本覺之理自顯，本明之智自彰，故云本覺湛然。
則我覺體與佛平等不二，故云覺齊佛覺。
諸佛之所以為佛者，唯此覺體。
菩薩既與佛覺平等，是以即名等一切佛也。 ^164a10

四向中精進句，即上本覺湛然也。
地如句，謂上智如佛智，今則所證之理亦如乎佛，故地如佛地。
如是因地果地不思議一，故名一切處也，所謂毗盧遮那徧一切處耳。 ^164a18

五、向中世界等，指前二位而成互融也。
蓋世界即所至之處，如來即所等之佛。
又可世界即地如佛地，如來即覺齊佛覺，
則智炤於境，境照於智，境智互融，不相罣礙，
能所不二，故云互相等也。
如是則一毛孔中有無量寶剎，或一微塵中有無量如來，
妙用難思，功德無盡，故云無盡藏也。 ^164a24

六向中於同等者，於本覺實際理地，起為清淨妙因之心，
以此清淨玅因，還克乎無上涅槃，則知前是從果生因，
此是乘因克果，故云同時等也。
如是所有善根，無不隨順，無不平等，故名隨順等也。 ^164a34

七、向中真根等指前，謂平等善根既能隨順，
則真根已成一真一切真，將見佛心眾生全體顯現於前，
故十方眾生皆我本性，本性成一成一切成，
所謂悟則俱悟，而三千在果同名常樂，故云性圓等也。
如是心佛眾生三皆隨順平等而觀，故名隨順等也。 ^164a42

八向中即一切等，指前二向也。
蓋依因發揮，取涅槃道，離一切相也，此即是空。
性圓成就，不失眾生，即一切法也，此即是假。
唯即乃中道雙遮，是本位所進所顯也。
如是則以唯即唯離，皆無所著，為真為如，故名真如相也。 ^164b4

九、向中真得句，牒前離即皆無所著，親證真如，故云真得所如。
然雖離即俱離，不妨離即俱即，故云十方無礙。
此正雙照以顯中道，故名無縛解脫也。 ^164b12

十向中性德句，牒上三諦具足也。
法界句，正明今也。
法界秪是三諦俱遮，泯然無迹，不妨三諦俱照，
修性宛然，遮炤同時，思議莫及，故云量滅。
唯其量滅，則無量矣，故名法界無量也。
統上十種迴向，一往而分，初二及七向眾生也，
三四五六向菩提也，八九向真如也，十向乃總攝於法界耳。
若再往之，一一皆有迴自向他，迴因向果，迴事向理之三義也。 ^164b18

七、自阿難！是善男子去，承前隨所發行安立聖位，以明分證中四加行之文也。
分二：初、阿難下，結前生後；二、即以下，正明加行。 ^164b34

初結前生後，中盡是等結前也，次成等生後也。
是善男子，指十向成就之人也。
云盡是等者，結乾慧為一信，住行向為四十，
合而言之，四十一心也。
云清淨者，以全性而起修，了無妄染，更以伏斷之力，
除諸位無明，是為清淨也。
云加行者，加行之名，通於大小偏圓，故特言玅圓以揀之。
蓋十地難發，故於地前加修四行，以造理既深，
功用愈密，必須更為研習，始堪登於聖地，故皆以地而為名耳。 ^164b38

初煖地中即以等者，以初地佛之覺體作我因心，
還以此因而克初地佛之覺體，故等即以等也。
若出未出者，謂初地之理將顯，故云若出。
然而初地之惑未破而猶未顯，故云未出。
猶如下，喻也。如彼鑽木而取火者，雖未得火而見煖相，雖見煖相實未是火。
若夫菩薩亦復然也，謂其未顯初地之理似乎已顯，
謂其已破初地之惑其實未破，故云猶如等也。
從喻得名為煖地耳。 ^164c6

二、頂地中又以等者，前以初地佛覺作我因心，
今以己之因心而成初地佛之覺體，故云又以等也。
若依非依者，亦是初地之理體似顯，故云若依。
然而初地之惑未破，而猶非依，故云非依。
如登下，喻也。如彼登高山者，雖未入乎虗空，
身已在山頂矣，是為身入虗空。
若云已入虗空，猶未離乎山頂，是為下有微礙。
若夫菩薩亦復然也，謂其未顯初地之理，
似乎已顯；謂其已破初地之惑，其實未破，故云如登等也。
亦以喻名為頂地耳。 ^164c20

三、忍地中心佛等者，蓋指初位以初地佛覺作己因心，
次位以己因心作初地佛覺，到此位中心佛相即而無二相，
固不即佛亦不離心，可謂善得中道矣，故云心佛等也。
如忍下，喻也。如忍事之人雖有事忍無形可得，
是為非懷；雖曰無形實有事忍，是為非出。
若夫菩薩則亦然也，謂其有初地理忍可於心，
乃中理也，當體不生，猶之乎忍事之非懷也；
謂其無初地理忍可於心，乃中理也，當體不滅，
猶之乎忍事之非出也，故云如忍等也。
亦從其喻名忍地耳。 ^164c36

四、世第一地中數量句，謂煖地以佛覺為己心，
頂地以己心為佛覺，及乎忍地，心佛相同，皆有數目與涯量也。
若夫此位，不唯非心非佛，亦非心佛相同，
尚無數目，安有涯量？
故云數量銷滅。迷覺等，釋數量之所以也。
煖、頂位一以佛覺為己心，一以己心為佛覺，是皆迷乎中道者也。
忍位心佛相同，而無二相，是為覺乎中道者也。
正是有數有量，而非數量銷滅，故云迷覺中道。
唯若此位，固不可謂心佛雙即，亦不可謂心佛雙離，
即離之間，皆無名目，故云二無所目。
如是則最尊最貴之者，故名為世第一也。
其世第一，在藏教將破見惑，將顯偏真，乃是世第一。
此中將登初地為出世，地前為世間耳。
此之四位，約四句料揀，煖地是即佛是心，
頂地是即心是佛，忍地即心即佛，世第一地非心非佛。
有人云：四加行，藏教之內凡也。
此經既是圓頓，又在十向之後，何有藏之內凡名耶？
殊不知此經雖是圓頓，所有之名全借三教。
四種加行是藏教位，今地前加功用行亦列四位，是借藏明圓意也。
如前乾慧地是通教位，今於地前開列，
謂未與如來法流水接，欲習初乾，是借通明圓意也。
至信住行向等，其間行布圓融，圓融行布，
雖復始終不二，而位位竪進，似與別教無殊，此則借別明圓意也。
是以此中位次較仁王、纓絡等經各不同耳。
近見有稱當下即佛，無復位次之異，而云位位不同，何以為純圓之教？
嗟嗟！談諸理則始終平等，言諸教則因果歷然，孰謂圓無位次淺深哉？
但以名雖借顯，義無不圓，所謂借名不用義，統上是答。
云何名為乾慧？四十四心竟。 ^165a6

八、自阿難！是善男子去，亦承前隨所發行，
安立聖位，以明分證中十地之文也。
所言地者，地以堅實為體，發生為用。
自乾慧來，種種行法修持，悉以稱乎本性，
無不究竟堅固，至於成實。
而一切佛法，一切功德，從此發生，故謂之地。
若一往論，初地為因，妙覺為果；再推，則地地因，地地果。
又不但此，前初住已來，是位位因，位位果，
則初為因，究竟為果，中間傳傳為因果耳。 ^165b12

初地中善男子，指十向後能修四加行之菩薩也。
於大等者，菩提即智德，體即三諦不可思議，
唯佛與佛始能證得，到此位中亦能通而不塞、
達而不礙，故云於大等也。
言善得者，以十向復加四行，從此而任運流入薩婆若海故也。
如是智同佛智，故云覺通如來，以其通達大菩提果智故也。
理同佛理，故云盡佛境果，以其通達大菩提理體故也。
云盡者，以一即得一切故也。
初心所期期此智理，今始得入歡喜無已，
故名歡喜，自能荷負一切眾生，成就一切善法故。
言地下去，例地義可知。 ^165b26

二地中，異性句指前地，同性句明今也。
云異性者，如前之己心佛覺謂之異性，
心佛不二謂之同性，心之與佛及夫不二，
數量銷滅二無所目，及覺通如來盡佛境果，謂之入同。
到此中來，己心佛心兩果不立，及夫不二之二亦無所目，
更至初地，覺之與體及乎歡喜皆不可得，故云同性亦滅。
如是實際理地之中，異性固是垢，同性亦是垢，
同異之二皆無所目亦是垢，正以有歡喜在亦是垢也。
今既同性亦滅而全滅之，故名離垢地也。 ^165b44

三地中靜極明生者，上來方以離垢，未至離離。
今離垢之離，亦復遠離，是為靜極。
從是真覺益顯，是為明生。
如古鏡離塵之後，更加拂拭，則靜而生明，
所謂靜極光通達也，故名發光地。 ^165c12

四地中明極者，承前明生而言。
蓋前位如火始然，光明未滿。
此則如火熾然，成大猛聚，稱乎覺性，故云覺滿。
所謂寂照含虗空，故名#CB08504;慧地。
燄慧者，乃法喻並談耳。 ^165c20

五、地中一切等者，蓋歡喜離異性，離垢離同性，
進乎發光由靜而明，#CB08504;慧由明而滿。
若夫至此，則前同異遠離已久，杳不相及，故云一切等也。
既一切所不能至，則超勝一切，一切不能超勝矣，故名難勝地耳。 ^165c26

無為等者，前來一切既不能至，唯一無為真如性體逈然獨露，
故云無為等也。以其真如獨露，故名現前地也。 ^165c34

七地中盡真如際者，前則真如既現，今則智隨境徧，
行稱體周，盡其邊際，故云盡真如際。
既行稱體，周盡真如際，是名為遠行地也。 ^165c38

八地中一真如心者，真如性露之後，復以遠行之行而盡之，
至此唯一真如玅心，所謂根身器界，一身一毫，
悉是真如徹法底源，故云一真如心。
從是一切功用，悉皆無動無壞，故名不動地也。 ^165c44

九地中發真等，正明本位；阿難等，結前顯後。
初中發真如用者，一真不動理體，即其理體還起智用也。
從是全智照境，全境發智，觸處洞然，無有障礙，故云善慧地也。
次中是諸等者，眾說不一，或有謂宜在等覺下，
而引唯識五位以證明者，蓋唯識地前三十心名資粮位，
四加行名加行位，登初地名通達位，二地已上名修習位，唯妙覺名究竟位。
或唯四加以至九地，謂前已總四十一心，此但從四加顯修位以結耳。
或以諸之一字，非但只指九地已往，乃通指上位，此皆不知是結前顯後者也。
意謂是諸前來菩薩，從此以去更無修習，
故云修習畢功；所得功德究竟成就，故云功德圓滿。
此顯後也。不唯前來是修習，即此九地亦是修習，故云亦目等。
此結前也。蓋修習者，學習之謂。
如人學藝未成，習之令成；既成，直用其藝，無復習學矣。
此亦如是，自凡夫習入乾慧，自乾習、信習、
解習、行習、願習、有功用無功用，至此地來，
從體起用，是修習已成。
此後但斷障利生，廣行佛事，雖曰修習，而非修習矣。 ^166a2

十地中慈陰等者，法喻並顯也。
蓋慈是菩薩大悲，如陰者，取其廣潤之相。
玅是菩薩大智，如雲者，取其普徧之意。
此為能覆涅槃，海是其所覆眾生本有性德，
所謂本自寂滅，不復更滅之者。
今菩薩修習已畢，悲智已圓，唯在利人，
故以大慈之陰，玅智之雲，普覆眾生本有涅槃，拔性苦與性樂也。
結名法雲者，法之一字，雙收悲智，雲即攝陰，
在於一一剎那，一一相，一一好，一一毛孔，
而雨無量無邊法雨，充足一切如陰如雲。
涅槃而言海者，取其涵納百川，映現無盡之意。
統上是答詣何方所，名入地中竟。 ^166a38

九、自如來逆流去，亦承前隨所發行安立聖位，以明分證中等覺之文也。
有二：初、明等覺本位如來等也；二、明金剛乾慧阿難等也。 ^166b10

初中如來逆流，流字即指妙覺果海，所謂涅槃流也。
如來已證玅覺，但以不捨眾生，倒駕慈航，
逆流而出，故云如來逆流。
菩薩方趣果海，正取順流而入，故云如是等也。
如來初入而方出，菩薩將入而未入，一出一入，
恰當交際之間，則始本二覺，平等不二，
故云覺際入交，而名等覺也。 ^166b14

次中從乾慧等，總結前來諸位次耳。
是覺者，即等覺也。
始獲金剛心者，等覺之後心也。
斷其最後一品生相無明，此之無明最為難斷，
如世堅硬之物，唯金剛能壞之；其生相無明，唯後心能斷之。
法喻兼舉，故名金剛心也。
凡入一位，必有三心：初入為初心，入已為中心，將出為後心。
此將出等覺而入妙覺，謂之後心耳。
金剛心中初乾慧者，但生相無明初乾，
未與如來究竟法流水接，得乾慧名。
溫陵於此別開一位。
然據文云是覺始獲，則知在等覺位中得此金剛乾慧明矣。
況纓絡經云等覺性中有一名金剛幢慧，烏得於此別開乎？
既云始獲，則知至等覺已，復起金剛心，
重歷諸位，破斷緣影，已入玅覺，故是等覺後心而無疑也。
故前之與今，皆云乾慧。
皆云初者，各有二意：前後皆名乾慧者，
前之乾慧圓伏五住煩惱，以其伏而不起，
故名乾；而與相似中道理水未接，故名乾慧。
若夫此中乾慧圓斷五住煩惱，以其斷而不生，
故名乾慧；亦與究竟中道理水未接，故亦名乾慧。
蓋前以圓伏伏無所伏，伏所斷之五住也；
此以圓斷斷無所斷，斷所伏之五住也。
如是前之與後，淺深雖殊，伏斷是同，故皆得名乾慧也。
前後乾慧皆云初者，前以圓伏五住已盡，
欲習初乾為初；此以圓斷五住已盡，生相初乾為初。
則知前之初對十信而言，此之初對妙覺而言。
又究竟與初心前後不二，如善財始因文殊啟信，
至等覺位，再見文殊，勉令生信，則顯初後一心，因果相徹也。
如是則金剛後心初乾慧地乃更明矣，何用別開一位耶？
問：前之圓伏欲習初乾，未與如來法流水接，而名乾慧可知。
今乃圓斷生相無明，豈與妙莊嚴海而猶未接，名乾慧耶？
答：金剛乾慧秪盡無明之初效耳，然與妙覺之位尚未得蒞，
亦得為未接也。已上是答云何名為等覺菩薩已竟。 ^166b26

十。自如是重重去，亦承前隨所發行，安立聖位，
以明妙覺究竟，即之文也。
重重者，指前諸位也。
單複十二者，約一往名單，約十名複。
單有七漸次，乾慧、四加行、等覺是也。
複有十信、十住、十行、十向、十地是也。
合而言之，是為十二。
言重重單複者，以三漸次乾慧之單，進而為信、
住、行、向之複。又以信、住、行、向之複，進為四加行之單。
又以四加行之單，進為十地之複。
又以十地之複，進為等覺之單。
故云重重單複十二。
如是消釋，十二自有十二，單複自有單複，
重重自有重重，不須勉強，何勞諸家各出己見。
或以乾慧至等覺，合為十二。
或以信、住、行、地為單，十向為複。
或以乾慧、煖、頂、忍、世第一及等玅為單七，
信、住、行、向、地為複十。
試以文定之，十信、十住等，單則俱單，複則俱複，
何得有為單，有為複。
又文云：如是重重單複十二，方盡玅覺。
則十二為因，玅覺為果，又何得以果作因，而濫成單七之說也。
若爾，則以三漸次為橫該諸位，及別開金剛後心，其庶幾乎。
進此便是涅槃山頂，永別無明父母，諸法不生，
般若不生，不生不生，以虗空為座，成清淨法身，
最尊最勝妙覺果位，故云方與等也。
統上約返妄歸真，得轉依果，明六十聖位竟。 ^166c38

二、從是種種地去，結顯之文也。
分三：初、結修觀是種等也；二、結漸次阿難等也；
三、結邪正作是等也。 ^167a30

初中是種種等者，總結諸位功由三觀也。
蓋諸位為所歷，三觀為能歷，故復結明，
使造入者不至躐等，是種種地總收諸位。
金剛等者，由當機啟請玅奢摩他等三觀，
如來始約心見三科七大，以開當機之解；
次則約二決定義及耳根圓通，以起當機之行。
至此中來，約迷悟相翻，廣陳五十五位，以令當機知所證入。
雖解、行、證三法不同，而總不離乎三觀。
蓋解者，悟此三觀也；行者，修此三觀也。
至若其證，亦以三觀也，故云皆以等也。
以其萬法當前，一塵不立，謂之金剛觀察；
以其一塵不立，萬法森然，謂之如幻十種深喻。
十種深喻者，如他經云：如幻如#CB08504;，
如空中華，如水中月等十也。
此乃大乘所明，故云深喻。
奢摩他即是止，毗婆舍那即是觀。
言奢摩他等者，乃即止而觀，即觀而止，
遮炤不二，空有一如，故云奢摩他等。
用諸如來者，以其是十方如來所修得菩提故也。
則知金剛觀察，即奢摩不思議之真空也。
如幻十種深喻，即三摩不思議之玅假也。
奢摩他等，即禪那不思議之圓中也。
如前所謂是名妙蓮華，金剛王寶覺，如幻三摩提，
又宣說金剛王，如幻不思議，佛母真三昧也。
此乃位位用之而為修，修無所修，全性起修，修了義也。
位位用之而為證，證無所證，泯修歸性，證了義也。
是為清淨修證。從是由初至後，由下至高，
圓觀圓炤，分破分顯，乃至究盡，是為漸次深入。
當知皆以二字直貫清淨句看，謂五十五位，皆由三觀為修為證耳。 ^167a32

二中如是等，亦是通結始終，歸功於三漸次之初步耳。
所謂為山九仞，不忘一簣也。
謂圓頓行人，雖究因極果，而發足進取，須重初心。
故復鄭重以顯五十五位，皆由三漸次增進之力也。
所以前云，從是漸修，隨所發行，安立聖位。
則知三漸次為能成就，能增進。
五十五為所增進，所成就也。 ^167b32

三中作是等者，雙示邪正，使知甄別不正邪修，以成外道天魔偏小等也。
始於漸次，終至等覺，位位皆以金剛觀察等三以為能歷，
則惑從此斷，理從此證，名為正觀。
反此則為邪觀矣。
又有二意：一者謂其五十五位真菩提路，
皆由三增進而入，是為正觀。
外此皆邪觀也。二者當知菩提非漸次，
漸次取菩提，所謂虗空無丈尺，丈尺度虗空也。
如是即菩提而漸次，即漸次而菩提，即還有六不生上慢，六還有即不生退屈。
若撥無地位，一向執理，此永嘉所謂不依地位修行，
總屬魔外，故云作是等也。
亦即方等彈呵之意耳。 ^167b44

自爾時文殊師利去，第四、結究竟堅固名之文也。
前為阿難輩明究竟堅固理令開圓觀，
示究竟堅固行以起圓修，顯究竟堅固證以入圓證，
如來一一委曲詳明，一經能事至矣盡矣。
然斯三者一往之所詮也，則此一經是三者之能詮也，所詮既勝能詮亦尊。
且名者實之賓也，實者名之主也，既有十卷別文之實，
可無一經總題之名，故問當何等也。
然結經名必假文殊者，良以此經理則三諦一心中具，
行則三觀一心中修，證則三德一心中得，
所謂微妙圓融究竟堅固，非大智大德卒無以訂名召體而為宗用之綱維，
是故文殊始終承領其事，初則領眾應供，
次則將呪往護，再次則申請見性是非，更次揀選圓通耳根。
今復請結經名，佛法大海唯智能入故也。
據後精研七趣詳辨五陰，則此中正宗未竟，何以即結經名？
葢初示密因，次開修證，而卒乎極果，則經之正軌畢矣。
故此問名成前教部，後文雖有種種發明，
總屬行證兩楹之間，特其餘緒者耳。
所以下去，為助道也。
分文為二：初、爾時下，問也；二、佛告下，答也。
初問又二：初、問經題；二、問持法。 ^167c18

初問中當何等者，意謂一經別文，必有一經總名，
所謂別無所別，全以總為別，總無所總，
全以別為總，派總為別，攬別成總者也。
且題之義，殊有多種，然舉最要而說，不出五重玄義，
若得名名之，方知為體若何，為宗若何，
為用又若何，為教相則又若何也，故問之曰，當何名是經。
然未知奉持此經，有何方法，故問之曰，我及等也。 ^168a6

答中，佛告等，答經名。
汝當句，答持法也。
答經名中，具有五種，次第釋之。
初云是經等者，此全從神呪得名，義兼體、
宗、用也。悉怛多般怛羅，乃神呪之總稱，
以其從大佛頂中所說，故云無上。
能別魔外，故云寶印。
三世諸佛，莫不由此破諸妄想，徹炤萬法，故云清淨海眼。
蓋阿難緣心聽法，見相發心，未免為聲色所轉。
如來光中化佛，化佛說呪以救護之。
及其歸來佛所，即請十方如來得成菩提。
妙奢摩他等，如來答之，有三摩提，名大佛頂。
十方如來一門超出玅莊嚴路，自是說修說證，
破妄顯真，始於因心，終於極果，顯密雙修，體宗並顯。
故此結云是經名大佛頂至無上寶印，此即顯是密也。
十方如來清淨海眼，此即密是顯也。
只此一題，全經大旨，罄無不盡。
次名救護親因等者，此用契宗體以得名也。
初句總標。阿難為佛堂弟，又為侍者，故親性比丘尼以婬術而為啟教。
故因言護者，即敕文殊將呪往護等也。
度脫下，顯親與因也。
度脫者何？使阿難登伽，得菩提心，入徧知海者是也。
菩提心者，不生不滅之真因也。
徧知海者，正徧知覺之果海也。
阿難向以生滅心求常住果，今佛開示，令其因地心與果地覺名目相應故也。
夫度脫則滅惡，得菩提心入徧知海則生善，
力用既彰，而體宗斯在。 ^168a18

三云亦名如來等者，此兼體宗力用，及以教相得名也。
因即顯密二因，神呪以祕密為因，大定以微妙為密。
依此修行，三觀一心，入法性流。
依此證果，頓悟禪那，修進聖位，圓滿菩提，歸無所得。
如是修性因果，一一皆圓。
能詮此者，必究竟了義之說也。 ^168b12

四云亦名大方等者，此兼體、宗、用以得名也。
大方廣是法，大以常徧，方以軌持，廣以包博之謂，
則其為三德也，如次可知。
玅蓮華王是喻，因果同彰，即包博之義也；
染淨不二，即軌持之義也；最為自在，猶若乎王，即常徧之義也。
已上法之與喻，皆顯乎佛母陀羅尼之體，
即前文十種呪心，因此軌持，得成正徧知，
制諸魔外等也，是以名諸佛母。 ^168b22

五中亦名灌頂等者，此兼用體宗以立名也。
言灌頂者，西竺凡方等深經有密語者，通為此部所攝。
若約本經，則諸佛放光交灌其頂，及明菩薩受職智水灌頂，
是故云也。諸菩薩等者，經云：佛及菩薩於其自住三摩地中，
了知見與見緣元是菩提玅淨明體，所謂三科七大皆如來藏玅真如性，
故云首楞嚴。首楞嚴即究竟堅固也，所謂理行證三無非究竟堅固，
故稱為首楞嚴也。
萬行者，此之三昧，一切三昧悉入其中。
佛菩薩者，不與二乘共也，經云有三摩提
〔云云〕，故曰諸菩薩萬行云。 ^168b34

二、答奉持。云何當受持者，蓋文殊請結經名，以便流布。
今五名之中，各以體、宗、用三及夫教相申釋之者，
以吾宗釋題，凡有名等五重故耳。
名如經列，體則常住真心，宗則微密觀炤，用則破妄顯真。
若夫教相，乃大乘生酥也。
文殊答名，意必通請五章，即稱奉持，亦決定奉持五章耳。
但舊以五章中體、宗、用各釋於五名之下，
殊不知隨舉一名，即可以盡全經，故今一一具釋五章，意有在也。
結名為五，而經家立題乃存隱二者，何也？
第一題中有總問，攝別入總，故但取大佛頂。
第二題中得菩提心秪是密因，入徧知海秪是修證，
攝入第三，故全隱也。
第四題中攝別入總，復以總名入大佛頂，故亦全隱。
第五題中灌頂章句攝入第三之了義，
故名大佛頂〔云云〕。
大佛頂理，理即是體；密因了義教，教即是宗；
菩薩萬行，萬行即是用。
所謂舉一即三，不可思議，故開首題名，得無量功德也。
既知如是之五章，即此以為方法，故云汝當奉持。 ^168c6

從說是語已去，第二大章助道之文也。
蓋如來一期施化，說法四十九年，談經三百餘會，
要而言之，不出正、助二行。
行之有正而必有助，大如鳥之雙翼，亦如車之二輪。
其鳥也若單翼，何以高舉？
其車也若隻輪，何堪重運？
設雙翼齊備，空冥自得扶搖而上；二輪兼具，重遠必能平疾而遊。
即彼二者合而觀之，則正、助二行不可偏廢，
所謂目足交資，清涼池可到也。
以故自從首卷已來，初依究竟堅固之心以開圓解，
次依究竟堅固之心以起圓行，三依究竟堅固之心以證圓位，
四依究竟堅固之心以結圓經。
如是四者，正行具矣。
倘其助行略而不明，使其行人修三摩提，
設若一時之差，及乎一念之失，非墜落於七趣之苦，即被轉於五陰之魔。
於是其初也，而阿難發問，精研七趣情想之重輕，
招感乎升沉果報，以預誡行人，不致墮於此也。
其次也，而如來再示，詳辨五陰破滅之方，
將致招乎魔業之熾盛，預誡乎行人，不致失於此也。
今初詳辨七趣，究其來意，由前圓通既竟，
阿難啟問：云何安立道場，遠離魔事？
如來示以攝心為戒，四種律儀皎如冰霜，六道眾生自不隨其生死相續。
然雖持戒，而或以一行邪，或以一見錯，
遂至見戒俱破如寶蓮香者，罪福俱空如善星等者，皆生身陷入地獄。
循轍以求，獄畢而鬼、而畜、而人，及乎天仙以至修羅，
莫不由片念偏邪，遂成如是。
此圓頓人不可不慎者也。
故結請云：惟願開發童蒙，令一切持戒眾生聞決定義至如來結答云：
皆由隨順殺、盜、婬故，受此輪迴，習氣不滅，落於魔道。
如來說為真可憐愍，而必如此詳辨者，
正由前之所說十二類生，但示欲界因果之相，
其界與趣說而未周，以故結經既終，攝前妙性以發疑問。
下文發明十習因、六交報等，皆六亂妄想因果之相符也。
大分為二：初、疑請說是等也；二、答示佛告等也。
初又二：初、說是下，經家敘相；二、大威下，阿難陳詞。 ^168c40

初經家敘相中開示密印等者，此經有顯密二印，
三如來藏為顯印，大白傘蓋為密。
今敘建壇聞呪已來為開示密印，更聞結成圓名亦為顯印，
故云兼聞等也。總是一經所談，不出顯密二詮耳。
頓悟等者，圓修三觀舉禪那以兼其二，非謂此去纔說禪那也。
即指前之結修觀中金剛觀察等，一時懸見此是能進，
若諸聖位乃是所進，亦兼言之，故云頓悟等也。
增上妙理者，以惑分分破則理分分顯也，
隨文獲證妙定現前，故云心慮虗凝此為能斷，三界修心等為所斷也。
而言斷除等者，蓋三界九地各有九品，
今不曰欲界六品而曰三界六品，不曰煩惱而曰微細煩惱，
此正溫陵所謂增上頓斷如斬一握，緣一斷一切斷，
不唯斷欲界前六品，即上二界前各六品一時俱斷。
若謂聞深證淺僅得二果尚不其然，既是橫斷三界九地之前六品，
不止二果應是三果，然此三果既因圓頓經力，
應即圓之初信之後七信之前為三果，非沾沾於藏之三果也。
如此消釋而於圓經方相應耳。 ^169b8

二、阿難陳詞，分三：初、讚述大威等也；二、
陳疑世尊等也；三、申請惟垂等也。 ^169b42

大威德者，能令斷除三界微細煩惱，是大威也。
能令增上妙理心慮虗凝，是大德也。
若在本文，開眾生沉惑為大威，令得大饒益為大德耳。
慈音無遮者，若其說法，必須離妄以顯其真，則真遮於妄也。
又須離染以顯其淨，則淨遮於染也。
今如來所說，即妄而真，即染而淨，是為慈音無遮也。
亦可謂如為一人，眾多亦然，終不捨疎為親，捨惡為善耳。
善開等正如來大威力處，令我等正如來大慈德處也。 ^169b44

二、陳疑，又二：初、若此去，約理總間；二、如寶去，據事別問。 ^169c12

初、約理總問中，初、若此去，指真為問；二、
佛體下，指妄為問；三、世尊下，結問也。
初、若此等者，蓋謂如來前文所說三科七大，
總是如來藏性，無非周徧法界，及夫大性俱徧，
相容而不陵滅，以故牒此為問端也。
意謂若此玅心本來普徧，一切圓滿，則生佛同源，依正平等。
如是推之，其無情也，大地草木；其有情也，蝡動含靈。
無一而非本元之真性矣，故云若此等也。
此真如即如來究竟所證真體，故云即是等也。
只此一句，正舉極果以為騐耳。 ^169c14

次佛體等者，意謂佛體既其真實，理應一一俱真法法皆實，
云何復有地獄等六道？
故云佛體等也。 ^169c30

三中世尊等者，意謂妙淨明體如來所證不當有此，
今既有此六道，還是真體本來有耶？
還是眾生習妄有耶？
故云世尊等也。約理總問如此。 ^169c34

二、據事別問中，世尊等者，欲明眾私同分，
而引三事以為問者，蓋殺、盜、婬、妄四種，
乃如來決定明誨，或因一念之邪，於此律儀隨破一種，
以致多劫之苦，不但不能出生死、脫塵勞，
而墜入阿鼻，實由此矣。
所以預為問明，使知戒備，不至有失錯也。
如寶等持菩薩戒，而私行婬欲，破戒也；
妄言婬欲，無有罪報，破見也。
意謂殺生必當還其身命，偷盜亦當酬其財物，
今之婬欲，固非殺生之酬身命，亦非偷盜之償財物，
是無業之與報，故云妄言等也。
既破其戒，罪已重矣；又破其見，其罪更重。
以故生大猛火，華報也；墮無間獄，果報也。
雖分華果，亦即生身墮地獄耳。
琉璃挾宿怨，誅瞿曇族種，犯殺也；善星謂一切罪福皆空，
造福無福得，造惡無苦報，亦是破見，乃大妄語也。
所以琉璃誅瞿曇，固應地獄；善星具妄語，
亦應墮地獄，故皆生身而陷入阿鼻也。
此諸下，結問也。意謂上來三人生陷地獄，
方處不一，為有一定同分所在，今犯者同入此中耶？
為復自然各隨彼彼所作之業，各隨其處而私受耶？
故云此諸等也。據下，答明眾私同分。
夫眾私彼作彼受，非此作此受者，而同分則同感一獄，
非無定處者，吳興所謂別業同報者也。 ^169c40

三、申請中惟垂等者，結請出意以祈開示也。
言今諸等者，蓋戒以攝心為義，若不知六道果報毫髮無爽，
何能怖果絕因身心俱斷？
故欲如來發明，更不於殺盜婬等有所犯而墮耳。 ^170a32

二、答示，分二：初、佛告等讚許，二、阿難等演說。
初讚許中，快善等讚也，汝今等許也。
讚中令諸等者，蓋諸佛眾生本同一體，
真則真如，以諸佛已證體唯真實，六道眾生體非真實，
甚至豁達空撥無因果，以殺盜婬妄罪性本空，
躭湎三界罔知果報，此等皆名邪見人也。
今因汝請，得明七趣升沉因果不忒，則一切眾生皆由妄習發生，
而玅淨明心本來圓徧與佛同體，又何入於豁達空撥無因果邪見之中？
故云快哉等以為讚也。 ^170a40

次許可知。 ^170b8

二、演說亦有總別兩答，非謂以總答總，
以別答別，即於總中亦答總別二問，別中亦答總別二問。
初總，一切眾生等也；二別，此等皆是等也。
此有二：初、一切下，正答；二、循造下，結答。
初又二：初、內外二分即一切眾生去；二、趣生差別即一切世間去。
初又二：初、一切下，標舉；二、內分下，釋明。 ^170b10

初標舉中，一切眾生等者，前問佛體真實，云何復有六道？
今云實本清淨，則玅圓妙淨，明心本來圓滿，
而生佛同體，法法俱真，從可知矣。
前問為本有，為妄習生？
今云因彼妄見，有妄習生，則全體虗妄，而非本有可知矣。
見即是惑，習即是業也。
因此分開內外二分。
此總標也。下去釋明。
然此內分外分，不出情想二言。
內以情言，情鍾於內，如下所列心憶珍饈等，
趣外奔逸，則此情未甞不緣乎外。
然其所緣者，皆眾生一身所受用物，故情想俱情，
而內外俱內，所謂緣身起愛是也，故謂之內。
外以想言，想游於外，如下所列心存佛國等，
發明虗想，則此想實是靜存乎內。
然究其所存者，皆眾生身外所企慕物，
故情想俱想，而內外俱外，所謂欣彼勝境是也，故謂之外。
外內一分，升沉遂異，所以三界六道，悉由妄習生起也。 ^170b20

二、釋明，分二：初、內分下，釋內分；二、外分下，釋外分。
初又二：初、正釋內分等也；二、結成諸愛等也。 ^170b48

初正釋中，內分二句，釋名可知。
因諸四句，釋義最初。
對境起著為愛染，貪戀不捨為妄情。
情習不休者，慣習深厚，潛滋貪業也。
能生愛水者，墜業已成，下墜所不免也。
夫水有形之物，屬於色；情是無形之法，屬於心。
情積生水，正由妄心能融色，如下所謂融通妄想是也。
是故等句，釋相可知。 ^170c4

二結成中，流結者，流是流逸，結是結縛，由結縛情愛而流也。
潤濕二句，正結明貪愛生水，以顯淪墜之由也。 ^170c14

二、釋外分，亦二：初、正釋外分等也；二、結成諸想等也。 ^170c18

初正釋中外分二句，釋名可知。
因諸四句，釋義。諸渴等者，初聞勝境發心希望如渴思飲，
想極神馳意常超越，故云因諸等也。
想積等者，氣必自下而上，今積想不已必成超舉之因，故云想積等也。
是故等句，釋想可知。 ^170c20

二、結成，亦可知也。
二、趣生差別，正承前情想二言，以明升沉也。
又二：初、一切等，明前陰滅所以；二、純想等，明後陰生所以。 ^170c30

初明前陰滅所以中，一切世間總指七趣。
生從二句，蓋好生惡死物之皆然，故生則順其習，
所謂知見每欲留於世間，死則逆其習，
所謂業運每常遷於國土，故云生從等也。
臨命等者，人稟識息煖三為命，其生也識先投胎攬父精母血而為種子，
次有息而後有煖，其死也先捨煖次捨息而後捨識，
今云未捨煖觸，正是將死未死之際也。
而一切所作善之與惡業成感果，前報既終後報欲續，
諸業爭集強者先牽一時現前，故云一生等也。
死逆等者，好生之心即是順習，惡死之心即是逆習，
今生欲盡死欲來時，所以二習交錯於懷，故云死逆等也。
其死者不能為之計，隨其情想輕重以別其升沉也。 ^170c34

二、明後陰生所以有五：初、純想無情，純想去也；
二、想多情少，情少去也；三、情想均等，情想去也；
四、情多想少，情多去也；五、純情無想，純情等也。 ^171a8

初純想無情中，明天趣也。
亡者神識，若其生前純想無情，則當命終之際，
即飛舉上升，而生天上。
此天應指忉悧已上，觀下想多情少，但在四天之下，則可知也。
此正以上品十善為業，而無福慧淨願者也。
若飛等者，蓋淨土法門，須以信行願三為主，
既有純想，兼有福慧及行，宜其心開見佛而往生也。
此就想中別論一途，下去皆爾。 ^171a14

二、想多情少，明仙鬼等趣也。
情少等，總舉。即為下，別明。
蓋一情九想即為飛仙，二情八想為大力鬼王，
三情七想為飛行夜叉，四情六想為地行羅剎。
遊於等，總結也。此等竪不越四天，橫不出輪迴，
雖云想多輕舉不能遠遊，唯於四天去來無礙，
則知前之生天上者常在天界，猶如帝王時在王宮，今如群臣暫到而已。
此但以下品十善為行，而無善願善心者也。
其中下，既是想多情少，兼有善願善心，
而能護法護戒護呪，并護持戒持呪及護禪定，乃是乘急戒緩之者。
故住座下，聽聞大法，即八部是。
此亦就想多情少別開一途也。 ^171a28

三，情想均等，明人趣也。
若其生前情想均等，臨命終時，不飛不墜，
蓋想本乎飛也，今既與情相等，便不能飛，
故曰不飛，情本乎墜也，今既與想相等，
便不能墜，故曰不墜，如此不飛不墜，生到何處？
唯為頭之圓象乎天，足之方象乎地，與天地鼎立為三才者之人也，
故云生於人間。想明等者，蓋想屬明，情屬幽，
明主聰，幽主鈍，想雖等於情，而想之明有力，
則明勝而聰，情雖等於想，而情之幽有力，
則幽勝而鈍，則知情想者，總報之業，幽明者，
別報之業，此就情想均等，別開一途也。 ^171a48

四、情多想少，明畜等趣也。
言情多想少，蓋六情四想為橫生，就橫生中更分重輕之殊，
以為毛羽之別。蓋以地行不飛為重，羽族飛舉為輕，亦是就六情四想中別開一途也。 ^171b18

七情下，明鬼趣。沉下水輪者，經言此地厚四十八萬由旬，
依水輪而住，水厚六十萬由旬，今餓鬼更在此下，故云沉下水輪。
云水能害己者，水本息火之物，以其餓鬼受火輪報，
縱有其水亦變為火，故云水能害己。 ^171b24

九情下，明地獄趣也。
下洞火輪者，洞是洞澈，沉過於火，下與風輪交際，
火依風住，故其獄種身入風火二交之地，但以一想未盡墜底。
一說謂火輪即八熱獄，身入風火二交之地，乃超寒入熱也。
八情二想略而不言，就九情一想而言，
重生無間正是九情一想，輕生有間蓋是二想八情，
所以不云八情二想，但於九情一想分輕重耳，
亦就九情一想、八情二想中別開一途也。 ^171b32

五、純情無想，明極重地獄也。
蓋無間有三：一、輕，二、重，三、極重。
若其亡者，神識生前，純情無想，臨命終時，
即沉墜下墮，而入極重無間。
此以上品十惡為業，故云純情等也。
則知前之九情一想，為重無間；八情二想，為輕無間也。
有不謗大乘等者，至劫壞時，亦得出離。
若沉心中兼謗大乘等，此劫雖壞，更入十方地獄，永無出期。
此亦就純情中別論一途也。
嗟嗟！六道升沉，總由情想差別，明如指掌，可不恨哉！
又情想均等，唯人道為能。
則想明斯聰之者，而脫生死，絕輪迴，修三摩提心，
希無上菩提，易若反掌，可不幸哉！
若捨是而不修，無所用其力矣。 ^171b48

二、循造惡業等，結答之文也。
正答前問。前阿難問云：此諸地獄，為有定處？
為各私受？此答造雖各私報，有定處乃別業同報。
循是隨義，謂隨其所造惡業，以招其報，
而同業所感，不無定處，其各各私造本業，
无由不泯不謝，故云兼有元地。
統上總答竟。 ^171c20

二、別答。始明地獄之十習因、六交報，乃至第七修羅，
因果歷然，毫不相濫。
圓頓行人，因教知非，則此現前一念，是情是想，
是輕是重，尚不取著人天，又何失足於三途也？
亦分為二：初、此等皆是去，正答也；二、如是地獄去，結顯也。
初為七，即七趣也。
次第可見。初地獄分三：初、此等等標舉；
二、云何等釋明；三、是名等結示。 ^171c32

初標舉中，此等等者，蓋前論情想，自勝向劣；
今明果報，自劣向勝。
以語勢之便，相躡而起，故曰此等。
此躡前也。造十等，此標後也。
習是熏習，即十使煩惱，於六根門頭，起識造業，
為惡趣生因，致感未來惡報。
言六交者，如造業因眼，而餘五為助，故受報時，乃徧及之。
此亦六亂妄想使之然也。 ^171c44

二、釋明，分二：初、釋十習因，云何十習去也；
二、釋六交報，云何六交去也。
初又二：初、云何句，總徵；二、阿難等，別釋。
初、總徵，可知。二、別釋，又十，次第可見。
然十雖皆曰因，殊難以辨彼此，故假報中所受以為辨耳。
六交報雖曰論果，亦難以論長短，故借因中所造為論。
所以十因中有地獄、器械等件，六報中有見報、招引等事。
至於後之從地獄出而為餓鬼，從餓鬼出而為畜生，
從畜生出而為人倫，雖曰種種不同，各各有異，總由十因之感召也。
以故一一各十，合乎十因，所謂因果井然，自不紛雜者也。 ^172a6

初婬習中，愛染名婬，數重名習。
交接，乃心境相偶之謂。
蓋單心不起，獨境不生，故凡業習之起，
必遞相以為染合，故曰交接。
交計乃至交諠，皆云交也。
發於相磨者，所謂汝愛我心，我憐汝色也。
從是兩不能捨，故云研磨不休。
當知此之一句，正明婬習交接之相也。
亦是以果推因，果既諸根交報，騐知今交接等，
亦是一根為主，而餘根互相搆造，故云交接等耳。
此造因也。如是下，感果也。
夫交而發於相磨，則現因已成，而不休不止，則積熏成種。
所以臨命終時，即見大猛火於中發動，
此亦如來藏中性火真空，循業發現。
如人下，喻顯，可知。
二習下，正果中所受者也。
二習相然者，以己婬習之心，緣彼獄中猛火心想，
以為可樂之境，舉身趨附，而即婬習然境，而火燒心耳。
鐵牀等，此正報相也。
則知地獄之中所受之報，皆由因中婬習勝故，
以此苦具，即現樂境。
彼若一念躭著，當下即是苦具，故云故有等也。
又故有大猛火等，習果也。
故有銕床等，報果也。
是故下，明聖賢之所呵棄，令持戒眾生不至誤犯也。
色目，即名目也。如來是教主，目此婬習以為欲火。
菩薩是奉教之人，聞佛所說，謹潔無犯，如避火坑。
如來菩薩如是教詔，可不慎哉！
十章大意，皆應爾爾。
下去例之，可見。略為消釋，不復更出。 ^172a26

二、貪習中引取無厭曰貪。
言交接者，彼此互相謀計也。
發於相吸者，此謀計之貪，由吸攬而發。
以口縮氣入內名吸，謂貪外物，如口吸氣也。
積寒堅冰等，蓋貪愛屬水，所以臨終即發此，以為引果之緣。
吒吒等，忍寒聲也。
青赤等，受寒色也。
貪水，西方有貪水，人飲則貪，猶此方之貪泉也。
下之癡水亦然。 ^172b20

三慢習中，恃己陵他曰慢。
言相恃者，如恃賊、恃勢等。
慢情本屬於水，而性高舉，如水逆奔，故云馳流不息。
鼓者，如風之鼓物，皆是上騰逆奔之意。
見慢者，謂見其心之慢，非以見為慢也。
後皆倣此。 ^172b30

四瞋習中，於心恚怒曰瞋。
交衝者，互生忿怒也。
相忤者，兩相忿怒境也。
心熱發火者，違境拂心不能舒暢，由斯故熱，
由熱發火，以此心火鑄氣為剛，能令懦夫亦有力也。 ^172b38

五、詐習中欺偽不實曰詐。
交誘者，互相詐欺誘引也。
相調者，互相諂害勾引也。
繩木交校如孤山，解如水下，謂行諂詐者，
必浸漬之久，而後能繫縛於人，不能委脫，
猶水之浸田，草木滋蔓也。
以言陷人名讒私，竊奸偽如賊。
如畏豺狼者，其大似犬，最多詐心，每遇人來，
逐伴為死，俟人不防，躍而嚙之，其被害者不少，所以見其詐習猶若畏豺狼耳。 ^172b44

六、誑習中，誑者，以狂欺人也。
罔即誣罔，如誣虗為實，誣有為無等。
飛心造姦者，謂駕提憑虗以陷人，而人不知墮其計也。
故臨命終時，見有塵土，此從飛心感也；
屎尿等，此從誣罔感也。
誑能陷害於人，故受沒溺；誑能飛心鼓動，故受騰擲。
沒溺騰擲，自溺而騰也；飛墜漂淪，自騰而溺也。 ^172c10

七怨習中，冤習#CB03340;恨，
陰隱為傷，故感陰隱之事。
違害鬼者，背違正理，暗中害人，鬼之最惡者也。 ^172c22

八見習中，見即見解。
交明者，謂各以己見，虗妄分別薩迦耶，即身見也。
見取、戒禁取，取是執著之義。
邪悟諸業，通收諸見也。
總不出執斷執常，雙亦雙非，故云交明，及發於違拒也。
出生相反者，斷常四見，互互相破，猶水水不同器也。
如行路人等者，喻異見之各趣也。 ^172c26

九枉習中，橫曲不直曰抂，即世之稱冤枉之類也。
合山等皆陷害相加，令人無逃避之感也。
衡度之度，應音渡，有音鐸者，非也。
蓋衡即权衡，別輕重，度即丈尺，較長短耳。 ^172c36

十、訟習中，上是誣人本無，此是詰人本有，
向以隱藏者，今則訐露其事，所謂發人之陰私也。
或申奏於王臣，或表揚於里黨，皆訟之類，故云訟習等也。
色目覆藏等，不同前文，前文皆就本習，
此就所訐陰覆上說，蓋因其陰覆有是訟習耳，
所以目之為陰賊，喻之如戴山履海也。 ^172c42

二、云何六報去，釋六交報之文也。
前習十因，因中有果，欲彰差別之因；今六交報，
果中有因，要顯隨因之果。
二義相須，則地獄之相昭然在目，可不畏果而絕因乎？
分二：初、云何等徵；二、云何等釋。
徵中，初句總徵，可見。
一切四句總明識通三性，故能造業；根唯無記，但為識緣。
識緣境時，境依根得，故今受報亦從根出。
釋為二：初、云何等，總徵也；二、一者下，別釋也。
總徵，可見。別釋為六，次第可見。
然前三及後一言根，故云見報乃至思報；
中二言塵，故云味報、觸報。
正見六識造業，根、境必俱而為因耳。
六文之中皆可分二：初、一者等標；二、此見等釋。
釋有三：一、此見下，因、果交也；二、發明下，
根、境交也；三、如是下，六、根互交也。
初、以業熟受報，果、因相接故；二、以造業之時，
根、境相對，故其受報，根亦對境；三、以造業之時，
一根為主，餘根助成，所謂窮十二變為一旋復，故受報時亦互互相交耳。 ^173a6

初見根中見報，報字應作業字看，此是因地招引惡果，
方是果耳，所以釋中云見業也。
云招引惡果者，正是見報，如前婬習發於相磨，文無異也。
此見業交四句，正因與果交。
眼根屬火，故見火，此臨終之相也。
亡者下，正乘業受生，乘煙入獄，此入獄之相也。
發明二相等，正根與境交也。
眼根所見，唯明與暗耳。
如是見火等，正諸根互交也。
燒聽等，聞屬水故；燒息等，嗅主氣故；燒味等，
舌屬金故；燒觸等，身屬土故；燒心等，心屬火故。
皆言見火燒，是以五根助成見根，所以見感火報，餘根皆感其所報也。
又可此見下，為本根正報；如是下，為餘根傍報。
蓋由眼家造業之時，六亂妄想，因動見色，
因色有香，乃至因色有法，故本根先見猛火等，以因動有色為之因也。
見火燒聽等，以因色有聲為之因也。
如斯之意，下五例之可見。 ^173a34

二聞根中，先見波濤，聞屬水故。
耳根所對，唯動靜二塵。
今言開閉，變其文耳。
種種閙，如剉燒、舂磨、剝裂等，故云精神愗亂。
寂無聞，如行曠野，幽寂無寄，故魄魂沉沒。
責是責問，詰是盤詰，屬聲塵類，皆聞業之感也。
注見為雷等者，聞屬水，見屬火，以水注火，
則成陰陽，感激而為雷也。 ^173b14

三嗅根中先見毒氣，鼻主氣，故從地涌出等者，
一往而論，或有先在地獄，今又涌出，或有初從脚板出而入於獄，
然此從地之地，又非地獄之地，以鼻具出入息，
吸則下入，呼則上出，故神識亦復從地而上，
又從上而墜下，入無間獄也。
質是塞義，履是通義，魚敗曰餒，羮敗曰爽，肉裂為綻也。 ^173b26

四味根中先見銕網，舌屬金故，亦是以貪味故則網，捕禽獸故見鐵網等相。
吸氣由因中取順，吐氣由因中捨逆，所以感報有吸氣、吐氣等也。
為承為忍者，承是承當，忍是忍耐。
因中殺生之時，眾生承汝之苦，忍汝之苦，其感報時乃亦然耳。 ^173b36

五觸根中，先見大山，身屬土故，亦是觸以合故。
刺者，以刀插肉也。 ^173b46

六意根中，先見惡風，意動而又屬風，故為方為所者，皆治罪之處也。 ^173b48

三、結示，分三：初、是名下，直顯虗妄；二、若諸下，
更明輕重；三、由是下，結答問詞。 ^173c2

初中是名等者，所謂迷本圓明自生虗妄，所以如是惡因而招如是惡果。
若原其本，則如來藏中循業發現而已。 ^173c6

次中惡業同造者，六根十因具足而造也。
各造者，亦六根具造十因，但前後異時，
故云各耳，所謂一不兼餘也。
兼根兼境者，或兼其境，若二若三，乃至五也。
或兼其根，亦二亦三，乃至亦五也。
身口意，六根中三也。
殺盜婬，十惡中三也。
三業不兼，止二根也。
一殺一盜，止二惡也。
或一殺一盜，或一婬一盜，或一婬一殺耳。
見見一根者，眼見一根也。
亦可上見是能見之見，下見是所見之境，所謂單根單境耳。
單犯一業，十惡中一惡也。
就此之中，釐為五則：初、若諸下，六根同造十惡，
此最重者，故感極重無間。
二、六根下，六根各造十惡，比前輕矣，方後為重，故感次等無間。
三、身口下，三根止造三惡，方前為輕，比後尚重，故感十八地獄。
四、三業下，二根止造二惡，方前更輕，方後猶重，故感三十六地獄。
五、見見下，一根唯造一業，唯輕非重，故感一百八地獄。
雖有輕重之分，所造皆是地獄之因，故皆招地獄果也。
總而言之，根業數少則罪輕，地獄數多則苦輕，
所以根業漸少，獄數漸多，就同是地獄而分輕重如此。 ^173c10

三中由是等者，正結答前問，為本來有，
為妄習生，及同分私受等也。
別作別受等者，謂其所造之業雖別，及受果報則同。
例如世間或殺人，或劫財等，種種不同，
及其坐罪，同一獄也。
以顯眾私同分，皆由妄習生起，而無關於本來有也。 ^173c44

二、自復次，阿難去，明從地獄出而為鬼之文也。
分三：初、總明復次等也；二、別示若於等也；
三、結成阿難等也。 ^174a8

初總明中復次等者，自地獄出而為鬼耳。
應知本是人倫，因純情謗佛謗法謗僧，
及造十惡所以墮落，到此罪畢方得為鬼，所以別示中皆云是人罪畢也。 ^174a12

二、別示分十，次第可見。
以此之十，對前十因，一往似對，再而推之，
小不次第，下去自見。 ^174a18

一、鬼怪中本因貪物為罪者，因中因貪種種諸物，
造一切惡，招地獄苦，故云本因等也。
十類皆云貪者，蓋非貪不成惡耳。
則知十文皆應有若於本因四字也。
以其地獄之罪雖畢，貪習未忘，所以遇物即為貪著，
以成其形，此正由貪習而成者也。 ^174a20

二魃鬼中，魃即女鬼也。
貪色為罪者，由婬習而受地獄罪也。
其罪雖畢，婬習未忘，所以遇風即成其形，風即婬風也。 ^174a30

三魅鬼中，貪惑詐習為因者也。
貪是因，鬼是果，以是因驗是果，昭如日星，餘可例知。 ^174a34

四毒鬼中，貪恨瞋習為因者也。 ^174a38

五厲鬼中，貪憶怨習為因者也。
六餓鬼中，貪傲慢習為因者也。 ^174a40

七魘鬼中，貪罔誑習為因者也。 ^174a42

八魍魎鬼中，貪明見習為因者也，以其從斷常等四計邪理故。 ^174a44

九、役使鬼中，貪成誣，習為因者也。
以其駕揑巧湊成故。 ^174a46

十、傳送鬼中貪黨訟，習為因者也，以其發心陰私為黨故。 ^174a48

三、結成中是人等者，正結鬼趣亦是虗妄所造，非真如體本來有也。 ^174b2

三、自復次，阿難去，明從鬼類出而為畜之文也。
分三：初、總明復次等也，二、別示物恠等也，
三、結成阿難等也。 ^174b6

初總明中，鬼業等者，以其九情一想，及夫八情二想，
皆入地獄，地獄罪畢，出而為鬼，鬼罪又畢，
出而為畜，則情與想皆已空矣，故云鬼業等也。
則知獄之與鬼，正受罪報，今為畜生，方是酧償元債，故云方於等也。 ^174b10

二、別示十次第。可見前鬼之十，對乎十因，有不次第。
今對鬼十，無不同也。 ^174b18

初梟類中物恠等者，謂前遇物成形，以成其鬼，
其物若消，鬼報亦盡，即為世間畜生中梟鳥一類，故云物恠等也。 ^174b20

二、咎徵類中，風消報盡者，以其前鬼遇風成形，其風既消鬼報亦盡。
然世間之風云何得盡？
彼之所遇婬風，婬風得盡報即盡耳。
下去例之可見。咎徵類者，如群#CB15179;、
眾鼠、商羊、舞鶴等也。 ^174b24

三多為狐類者，為狐狸，以媚人也。 ^174b32

四、多為毒類者，即蚖蛇蝮蠍等也。
五多為蛔類者，即身內蟯蛔也。 ^174b34

六、多為食類者，為人所殺以充口腹者也。 ^174b36

七、多為服類者，為人驅使負載者也。 ^174b38

八、多為應類者，如社燕、秋鴻等也。
九、多為休徵類者，如麟鳳等也。 ^174b40

十、多為循類者，循即是順，如鷄司晨，犬司夜等也。 ^174b42

三、結成，分二：初、阿難下，直示虗妄；二、如汝下，牒事結顯。
總而言之，皆是虗妄所造，非妙明性本來有也。 ^174b44

四、自復次，阿難去，明從畜生出，還為人趣之文也。
分三：初、復次下，總明；二、汝今下，別示；三、
阿難下，結成。初又二：初、反徵其剩，復次等也；
二、果報難息，阿難等也。 ^174c2

初中從是等者，則知果報酬償，分毫不可爽也。
世之恃強者，負而不償固多，恃強而越分取者亦多，
其中心也，可無愧乎？ ^174c8

次中若用下，明負錢財償足可停。
如於下，明殺身命報無休息。
若非微妙三觀之力，及佛出世說法令其懺悔，不可得而寢也。 ^174c12

二、別示。中亦為十，次第可見。
對前畜十，亦無不同。
一一皆云酬足復形者，以其人中因純情及情多想少，
墜入地獄，出而為鬼，鬼復為畜，所有之罪酧償已畢，
還復人身，是為酧足復形也。
云參合者，有二意：一是人類必須戒善而方得入，
是為參合；一是從出地獄已來復受人類，
元非正局，但屬相參而有，故云參合。
初頑類、中頑類者，以其畜是梟，鬼是怪，因是貪習故也。
餘可知。應類者，即社燕、秋鴻等，以見習為因，
能執常等四而計邪理，是以為人還參於斯文也。
休徵類者，即麟、鳳等，以其誑習為因，能駕揑虗誣，是以為人還參於高明也。
循類中，即晨鷄、夜犬等，以其訟習為因，
能發人之陰私，是以為人還參於聰達也。 ^174c16

三、結成中，是等等，正結其皆從虗妄而生。
不遇下，兼明其若不見佛聞法，此之輪迴終不得息。
所以前總明云，除奢摩及佛世，不可停寢也。
若須見佛聞法方息輪迴，其佛不可不見，其法不可不聞。
然見佛聞法，豈不難乎？
所謂佛在世時我沉淪，我得人身佛滅度，是以為之可憐憫也。 ^174c40

五、自阿難復有去，明從人還仙趣之文也。
他經不聞仙類，唯云六道，蓋以人而攝耳。
仙者，遷也，變也。遷短壽而為長壽，變麤質以為細貭耳。
亦分為三：初、總明阿難等也；二、別示阿難等也；
三、結成阿難等也。 ^175a6

初總明中復有等者，謂其因不依佛法而修三觀。
別修等，謂其又不修戒善及禪定而修人天之因，故云別修。
妄念存想固形者，以人壽長不遇百年，
今欲鍊精以固其形以祈長年，是為存想固形也。
餘可知。 ^175a12

二、別示，即為十：初、地行仙中服餌者，即服藥也。
藥有生熟之別，此蓋是熟，故云服餌。
若天下之草木，是生藥也，柏子、黃精等耳。
食道圓成，謂服餌之得力也。
地行之行，非行動之行，乃行門之行也。
下去飛行乃至絕行皆同。 ^175a20

二，飛行仙可知。
三遊行仙中，化道圓成。
謂其點石成金，燒丹為銀，皆成就也。 ^175a30

四空行仙中，氣精圓成者，謂其初鍊氣入精，
次鍊精入神，皆得成就也。 ^175a32

五天行仙中，堅固津液等，謂其固天池，
咽精液之類，皆成就也。 ^175a36

六、通行仙中堅固精色等者，謂其采日月之精華，
攬山川之秀色，無不成也。 ^175a38

七道行仙中術法圓成者，能以此法化導於人也。 ^175a40

八、炤行仙中堅固思念等者，或注想於臍輪，
或結念於頂門，無不成也。 ^175a42

九精行仙中堅固交遘等者，有云是采戰之意，此非然也。
看其前來，始堅固服餌，次堅固草木，乃至堅固思念，到此豈更行如此污穢之事。
但於內心以震男次女等，融會之於陰陽，無不成耳。 ^175a46

十、絕行仙中堅固變化等者，謂其如停河在耳，
變釋為羊等，無不成耳。 ^175b6

三、結成中別得生理者，如其天以陰陽五行化生萬物，
氣以成形，止百年而已。
今修仙者已得長生，故云別得生理，壽千萬歲，一往而言也。
若再推之，仙亦有八萬四千劫之長年。
斯亦輪迴等者，言其雖於人類較之差勝，
未免福盡還當墮落，所謂縱經千萬歲，
未免一髑髏，以其皆是虗妄，不修正三昧故。 ^175b8

六、自阿難！諸世間去，至九卷，初明天趣之文也。
大分為三，即三界也。
初欲界者，有財、色、名、嗜、睡等五欲為之。
欲界分二：初、阿難下，正明；二、阿難下，結成。
初正明分六，即六欲天也。
次第可見。從六天已去，乃至四空，皆約因行而言。
如某行應生某天，今六欲天皆就人中婬欲味薄為因，應得生天。
消釋此文，當於因中體認。
若將六欲天交抱等事而分釋之，則不然也。 ^175b22

初四王天中未能等者，謂正婬雖未能免，邪婬了不涉也。
澄鎣生明者，以其不邪婬，故自能心澄清而生明也。
命終等，以此生明之因，感鄰日月之果，
以明還得其明，所謂因果不爽者也。 ^175b34

二、忉悧天中於清居等者，謂其未修欲定故也。 ^175b42

三#CB08504;摩天中運欲等。
謂遇境時，未免為其所動，暫行其事，然而不復留戀，故云運欲等也。
於人下。正釋上也。
運欲暫交，故云動少。
去無思憶，故云靜多。 ^175b44

四、兜率天，即知足天也。
一切時靜等，正修未到定之際也。
上升精微者，正生知足天也。
不接下界等者，此天分為內外二院。
若其外院，是諸天所居，有天女等欲境，亦未免乎三災。
若其內院，乃補處菩薩寄居之所，不唯無婬欲，亦三災不到。
所以#CB08504;摩以還，諸天皆不能接應也。
以故今人有慕內院，亦欲求生於彼天者。
殊不知初心之人，縱能捨得世間華麗，
然彼外院天女等境，若一經過，未免為彼所轉，安得由汝生內院耶？
若住外院，福盡之時，依然墮落。
莫若修淨土者，不生則已，生則決定往生。
所以古德云：假饒生到非非想，不若西方歸去來。 ^175c2

五化樂天中，於橫等者，任其欲境交橫，
陳列於前，我只無心，以其味如嚼蠟之故，故云於橫等也。
非謂成事於橫陳之際，而味如嚼蠟耳。
所以初云我無欲心，應汝行事。
樂變化者，凡所樂境，自可變化也。 ^175c22

六、他化天中超化無化境者，化即化樂天，無化即前之四天也。
以其能超越下之五天，故能生第六天耳。
他化自在者，凡所樂境，他之所化以為其樂，
不待復自化也，此即名魔王。
天人間有修三摩提，必來擾害下五陰中，
所謂天魔是也，蓋其未奉佛教故耳。 ^175c30

三、結成，可知。大佛頂首楞嚴秘錄卷第八
 ^175c40
