百丈廣錄卷三
undefined:: 
問。如何是大乘入道頓悟法要。
師云。你先歇諸緣。
休息萬事。善與不善。
世出世間。一切諸法。
竝皆放却。莫記莫憶。
莫緣莫念。放捨身心。
全令自在。心如木石。
口無所辯。心無所行。
心地若空。慧日自現。
如雲開日出。但歇一切攀緣。
貪嗔愛取。垢淨情盡。
對五欲八風不動。
不被見聞覺知所閡。
不被諸法所惑。自然具足一切功德。
具足一切神通妙用。
是解脫人。對一切境法。
心無諍亂。不攝不散。
透一切聲色。無有滯閡。
名為道人。善惡是非。
俱不運用。亦不愛一法。
亦不捨一法。名為大乘人。
不被一切善惡。空有垢淨。
有為無為。世出世間。
福德智慧之所拘繫。
名為佛慧。是非好醜。
是理非理。諸知解情盡。
不能繫縛。處處自在。
名為初發心菩薩。
便登佛地。 ^7c12

問。對一境。如何得心如木石去。
師云。一切諸法。本不自言。
空不自言。色亦不言。
是非垢淨。亦無心繫縛人。
但為人自生虗妄繫著。
作若干種解會。起若干種知見。
生若干種愛畏。但了諸法不自生。
皆從自己一念妄想顛倒取相而有。
知心與境。本不相到。
當處解脫。一一諸法。
當處寂滅。當處道場。
又本有之性。不可名目。
本來不是凡不是聖。
不是垢淨。亦非空有。
亦非善惡。與諸染法相應。
名人天二乘界。若垢淨心盡。
不住繫縛。不住解脫。
無有一切有為無為縛脫心量。
起於生死。其心自在。
畢竟不與諸妄虗幻塵勞蘊界生死諸入和合。
逈然無寄。一切不拘。
去留無閡。往來生死。
如門開相似。 ^7c38

夫學道人。若遇種種苦樂稱意不稱意事。
心無退屈。不念一切名聞利養衣食。
不貪一切功德利益。
不為世間諸法之所滯礙。
無親無愛。苦樂平懷。
麤衣遮寒。糲食活命。
兀兀如愚。如聾如啞相似。
稍有相應分。若於心中。
廣學知解。求福求智。
皆是生死。於理為益。
却被知解境風之所飄溺。
還歸生死海裏。佛是無求。
人求之理乖。理是無求。
理求之即失。若著無求。
復同於有求。若著無為。
復同於有為。故經云。
不取於法。不取非法。
不取非非法。又云。
如來所得法。此法無實亦無虗。
但能一生心如木石相似。
不被陰界諸入五欲八風之所飄溺。
即生死因斷。去住自由。
不為一切有為因果所縛。
不被有漏所拘。他時還以無自縛為因。
同事利益。以無著心。
應一切物。以無礙慧。
解一切縛。亦云應病施藥。 ^8a20

問。如今出家受戒。
身口清淨。已具諸法。
得解脫否。師云。少分解脫。
未得心解脫。亦未得一切處解脫。 ^8a48

問。如何是心解脫。
及一切處解脫。師云。
不求佛。不求法。不求僧。
乃至。不求福智知解等。
垢淨情盡。亦不守此無求為是。
亦不住盡處。亦不忻天堂畏地獄。
縛脫無礙。即身心及一切處皆名解脫。
汝莫言有少分戒。
身口意淨。便以為了。
不知恒沙戒定慧門。
無漏解脫。都未涉一毫毛。
努力向前。須猛究取。
莫待耳聾眼暗。面皺頭白。
老苦及身。悲愛纏綿。
眼中流淚。心裏慞惶。
一無所據。不知去處。
到恁時節。整理手脚不得也。
縱有福智名聞利養。
都不相救。為心慧未開。
唯念諸境。不知返照。
復不見佛道。一生所有善惡業緣。
皆悉現前。或忻或怖。
六道五陰。俱時現前。
盡敷嚴好。舍宅舟船車轝。
光明顯赫。皆從自心貪愛所現。
一切惡境。皆悉變成殊勝之境。
但隨貪愛重處。業識所引。
隨著受生。都無自由分。
龍畜良賤。都總未定。 ^8b4

問。如何得自由分。
師云。如今得即得。
或對五欲八風。情無取捨。
慳嫉貪愛。我所情盡。
垢淨俱忘。如日月在空。
不緣而照。心心如土木石。
念念如救頭然。亦如大香象渡河截流而過。
使無疑誤。此人。天堂地獄。
俱不能攝也。百丈廣錄卷三
 ^8b32
