
other:: 圓覺經略疏之鈔卷第八
經，圓彰法界。疏：二、一、第三下，分科敘意。
然此迥異諸宗，非二、三、八諦、五法、三性所能配屬。
然強以三諦配者，一真是中道第一義諦；
未明理、事、空、有者，真、俗二諦。 ^898c11

二、舉經釋經一真中，疏二、一、標告下，釋。
初七句外見東、西者，肇公寶藏論云：夫約天、
地為上、下，約日、月為東、西，約身為彼、此，
約心為是、非。今取意，隨便用之。
謂若不約身以對日、月，日、月何準？
彼舉四事，故得相對。
今單取身對方以釋，無我即無方，故宜云爾。 ^898c25

▲疏然虗下，二、釋後二句二：一、破空二：
初、直斷，可知。問：今現見虗空徧一切處，無生滅變異。
又諸經亦說有虗空，如何破之？
答：唯識中說虗空，略有二種：一、依識變假施設有，
謂曾聞說虗空等名，隨分別者有虗空相。
數習力故，心等生時，似虗空現。
此所現相，前後相似，無有變易，假說為常。
二、依法性假施設有，謂空、無我所，顯真如有、
無俱非，心言路絕，與一切法非一非異等。
〔此上總顯法性之體。〕
是法真理，故名法性。
離諸障礙，故名虗空。 ^898c33

△疏故首下，二、引證。
據文似但證無空，若以義求，亦證識現。
言發真者，真，發也。
謂真性開發，正同此覺。
所顯發皈源者，始覺合本覺也。
然佛有覺、照二義，上覺此照矣。
殞者，滅也。虗空既從心識分別熏習相現，
今破和合識相，顯發真淨覺智，故所變空相殞滅矣。
即起信中心滅、種種法滅之義也。
問：若一人還源，十方空滅，今何皆見空相邪？
答：上豈不云自識變邪？
何不自覺分別之念，却嫌空相在邪？ ^899a10

▲疏謂迷下，二、顯覺三：一、破計執之空覺顯。
覺處見空者，如人有摩尼寶珠置於琉璃幢上，
當其所坐之前，焚香啟願。
珠出，萬般珍寶徧於一堂，保惜之甚，自守護之。
忽然睡眠，夢見珠及所現寶等并己堂屋、
庫藏及城郭，一切空無所有。
夢中意云：曾經失火，焚燒千萬人家。
故四面瞻顧，坦然露地，無一礙物；蕩蕩虗豁，唯一段空。
心生苦惱，歎憶寶等。
及乎寤來，此空都無，但見幢上如意寶珠、
堂屋、城郭，千家、萬家，連簷接宇。
法合，可知。故有人云：魚不見水，人不見風，
迷不見性，悟不見空。
顯謂下二句，上句慧解脫，下句心解脫。
故覺現心開，非重言也。
問：經說所泯之空無邊邪？
為說所顯之覺無邊邪？
故疏答翻覆，俱無邊矣。
謂無邊之空既亡，無邊之覺即顯。
疏首楞下，二、含依他相空，故覺顯。
〔上云滅影像故。〕其文即文殊奉佛敕判二十五賢聖，各陳證入。
二十四人皆不圓通，唯觀音從耳門中反聞於性，
而不循聲，故得圓通。
其文稍繁，今略撮引云：聞非自然生，因聲有名字。
旋聞與聲脫，能脫欲誰名？
一根既返源，六根成解脫。
見聞如幻翳，三界若空華。
聞復翳根除〔云云。
次五句兼此一句，即疏中是也。
次下云：〕摩登伽在夢，誰能留汝形？
如世巧幻師，幻作諸男女。
雖見諸根動，要以一機抽。
息機皈寂然，諸幻成無性。
六根亦如是，元依一精明，分成六和合。
一處成休復，六用皆不成。
塵垢應念消，成圓明淨妙。
〔三、比幻圓消。此復頓顯圓通，亦非所要。〕
釋曰：今疏所引六句，正釋空消覺顯。
取前文聞非自然生等，及後元依一精明，
分成六和合等文，兼證破能變空相之識亦皆空也。
心境皆空，方顯真實圓明覺性非空非有，絕待中也。
緣經文繁廣，義勢連環，故但引中間，意在牽連前後，豈非穩便？ ^899a24

▲疏是知下。三、剋體指覺，便是結上絕待之文。 ^899b34

經三重法界，疏：二、一、後三下，釋科文。
言三重者，即四法界中之三也。
初即理法界，後即事事無礙法界，二則名同。
其事法界，即經中根、識、塵、大、世、出世間一切法數乃至八萬四千是也。
經依此等說三重義理，名三法界也。
〔事如前陳有法，三重如後說宗法，謂眼、
根等是有法，定皆清淨絕相是宗法等。〕
疏全同華嚴等者，題云修〔止觀熏習造詣〕
大方廣佛華嚴〔所依經也〕、法界〔經所詮法也，
是華嚴所說之法界，非餘經所說之法界也〕、
觀、門，有三重〔如上列〕。
京終南山釋杜順作。
今此一段經意，正令諸菩薩及末世眾生修習此觀，
故與彼同，但文、句之異耳。
今但取意撮略而用，不引本文。 ^899b38

疏今初下，二、牒經釋三：初、略示觀門。
言真空者，即靈妙心源。
但約不虗妄，故言真；非色相，故言空。
上二等者，謂此二中復各有四段文，皆初三揀情，後一顯解。
初會色皈空中揀情三者：一、揀斷空，謂色不即是斷空，舉體即是真空故。
〔下句雖亦顯理，而意皆在揀情。
他皆倣此。〕二、揀實色，謂青等非是真空之理，
無體，莫不皆空故。
三、揀影像，謂空中必無色故，會色必無體故。
後一顯解，云：凡是色法，必不異真空，以必無性故。
如色空既爾，一切法皆然。
次明空即色中揀情三者：一、揀斷空，云：
斷空不即色，真空即色故。
二、揀實色，云：空理非青等，非青等之真空必不異青等故。
〔上二敵體翻前，更無別義。〕
三、揀影像，云：空是所依不即色，必作所依即色故。
此門文異於前。前云空中必無色，若敵對翻之，應云色中必無空。
今不云爾者，不應理故。
謂空中無色有理，有文。
〔經云：是故空中無色，無受、想、行、識，無眼界等。〕
色中無空，文理俱絕。
〔未曾見有此經文故。
真空體徧法界，不應有一法中無真空故。〕
故不翻前，而乃約能依、所依揀也。
謂真空隨緣現色時，色依於空，故空名所依。
所依非能依，故不即色。
又非別有色自體來向空中而現，但是真空全體而現，故即色。
詳之可見。故觀門云：是所依故不即色，是所依故即色。
因同而宗異，此義實為玄也，照之有味。
然此文亦兼反顯不應翻對云色中無空之意。
謂真空隨緣現色時，全體不變，故前云空中必無色。
以若有色，即是此空變為色故，豈名不變？
如水現火時，水中必無火。
以現火時，水全不變，故必無火。
據此後意，則雖文勢非翻對之例，而亦當揀影像之義矣。
可去情思之後。一、顯解云：空即是色，以是法無我，理非斷滅故。
疏：三、空色無礙觀者，謂色舉體全是盡色之空故，〔無分毫是有也。〕
則色盡而空現；〔三界、十方更無一物，蕩蕩無邊，
非心、色境。〕空舉體不異全盡空之色故，
則空即色，而空不隱。
當知看色無不見空，觀空莫非見色，無障無礙，為一味法也。
解終趣行者，謂前二門各四：前三揀情，
第四顯解，即正解已成也。
若存此解，無由成行，行無念故。
故此不存解相，意令入行矣。
四、泯絕無寄觀者，謂此所觀真空，不可言即色不即色，
即空不即空，一切法皆不可，不可亦不可。
此語亦不受，迥絕無寄，非言所及，非解所到，是為行境。
何以故？以生心動念，即乖法體，失正念故。
行起解絕者，解若不絕，長滯解了之心，即行不起也。
是故行由解成，行起解絕。 ^899c14

疏今經下，二、對釋經義。
皆言清淨下，謂二空觀乃至垢盡，明現摩尼清淨為遠方便。
拂迹文云：垢盡對除，即無對垢。
及說名者，滅影文云：證得諸幻滅影像故。
此等為近方便，故同觀門解絕也。
虗空覺所顯發者，行起也。
故云泯絕無寄。故智論云下，此中意言：
人乍聞空，畏其斷滅，故餘處說云清淨。
如大般若，一切皆云清淨。
大品即直云空。空與清淨，皆絕相義。
故此所科七段之經，云空、淨矣。
〔雙收也。揀非斷滅之空，又非有為無漏差別淨相也。〕
若就心說等者，謂若心顛倒妄想，即七段所歷根、
識、塵、大一切諸法，皆是定有，有則不淨。
但心無妄計，則此諸法皆無所有，故清淨也。
故論云：心生，則種種法生；心滅，則種種法滅。
謂由我幻垢已盡，能觀之智又亡。
既合覺心，皆清淨矣。
故智度云：菩薩於色等法中觀行斷故，
得如是清淨，故名色清淨，能破一切法中戲論等。 ^900b2

三、正釋經根識中，疏：二、一、躡前下，釋。
初句通明清淨因。
清淨因者，總屬七段。
七段清淨，皆以覺圓明故。 ^900b36

▲疏比迷下，二、釋後文正顯清淨三：一、通釋清淨。
唯此清淨二字，義通體別。
義通者，心及下根、識等法，皆由覺圓明，故得淨淨也。
體別者，唯此云心清淨，異餘根、識等法。
根、識等法，以空無體性，故名清淨。
如鏡中青、黃等色，若實有體，即汙於鏡；
汙於鏡故，此青、黃等即名不淨之物。
今以青等但是影像，都無分毫之體，故一一清淨。
如前引智論及大般若、大品等說。
今云心清淨，異於此者，如鏡明體，於中若有塵垢，
非唯塵垢不淨，即此明鏡自體亦名不淨。
〔故疏云：比迷覺心，心中執法。〕
若無塵垢，但是影像，非唯影淨，即此明鏡之體亦自得名清淨。
〔故疏云：今見法性，法即皆空等。〕
是知鏡淨是有體，說此體清淨；影是無體，無體方名清淨。
豈不異乎？七段等者，例下也。
但例義通，不例體別。
善自詳而說之。 ^900b38

△疏然展下，二、說釋儀式。
謂且置展轉之勢，先釋所歷之法，是儀式也。
言今且下，標其所釋七段之名數，非謂唯此初章。 ^900c16

疏心者下，三、別釋此章。
此章謂根、識矣。謂以通名牒起經文，含總、別故。
總即本心，別即賴耶。
文二：一、隨文釋根、識，三、一含第七、八二識，
二、一含第八以釋心字，五、一約染時出體。
言總相者，染、淨和合故。
約帶染說，即當第八；約淨體說，即上鏡明之喻。 ^900c24

△疏成唯下，二、就通相指名。
四種名者，彼文具云：然第八識雖諸有情皆悉成就，而隨義別立種種名。
謂或名心，由種種法熏習種子所積集故。
或名阿陀那，〔梵語〕執持〔唐言〕種子及諸色根，令不壞故。
或名所知依，能與染、淨所知諸法為依止故。。
或名種子識，能徧任持世、出世間諸種子故。
此等諸名通一切位〔此通有漏、無漏，若凡、
若聖，名一切位。就三位中，即是相續執持位也〕。
上所引釋，已銷疏竟。
然彼論次云：或名阿賴耶識，攝藏一切雜染品法令不失故，
我見、愛等執藏以為自內我故。
此名唯在異生、有學、非無學位，不退菩薩有雜染法執藏義故
〔義如次下說〕。或名異熟識，能引生死善、不善業異熟果故。
此名唯在異生、二乘〔有學、無學〕、諸菩薩位。
非如來地猶有異熟，是無記故〔純無漏善〕。 ^900c32

△疏迷時下，三、釋轉名所以。
由執藏等者，成唯識云：初能變識，大、小乘教名阿賴耶。
〔此云藏也。〕此識具有能藏、所藏、執藏義故。
謂與雜染互為緣故，有情執為自內我故。
此即顯示初能變識所有自相。
攝持因、果為自相故。
疏今觀智下，若據法相宗，即大、小二乘、
阿羅漢位，方捨此名。
〔大乘八地是阿羅漢位，小乘可知。〕
若約終教，初發心住即捨。
若約圓宗，本無此名，但虗妄顛倒故。
今此頓宗不立地位，但觀行成就，即全同佛故。
但是覺智相應心品，不云賴耶，故云沒賴耶名也。
沒名者，明非沒其體也。
唯識亦云：然阿羅漢斷此識中煩惱麤重，
究竟盡故，不復執藏阿賴耶識為自內我。
由是永失阿賴耶名，說之為捨，非捨一切第八識體。
釋曰：彼以煩惱究竟盡故，故云永盡。
今但取觀成，在觀不執，故但云沒名，不云永也。 ^901a26

△疏心既下，四、結同佛位。
謂有漏名賴耶，通名為心；無漏名無垢識也。
故彼論次云：或名無垢識，最極清淨，諸無漏法所依止故。
〔唯無漏依，體性無垢故。〕
此名唯在如來地，有菩薩、二乘及異生位，
持有漏種可受熏習，未得善淨第八識故。
如契經說：如來無垢識是淨無漏界解脫一切障圓鏡智相應。
〔此即如來功德華嚴經頌。〕 ^901b22

△疏故此下，五、指下文證，亦是通難。
難云：無垢識是佛位，如何同之？
故引證通云：此頓宗中觀行成就時，全同佛也。
故下科云：頓同佛境。
彼有六門成佛之義，皆有教據，至文當見。
又若約自性清淨名無垢者，亦通凡、聖。
故密嚴經云：心有八識，或復有九。
又下卷云：如來清淨藏亦名無垢智常住無始終離四句言說。
又決定藏論九識品云：第九阿摩羅識。
真諦三藏釋云：〔亦是此三藏譯也。〕
此有二種：一者、所緣，即是真如；二者、本覺，即真如智。
能緣即不空藏，所緣即空藏。
〔二皆如來藏。〕楞伽中真識即無垢識，如下引釋。
又古師亦立第九識。
慈恩破云：非也。兼會釋云：然楞伽有九種識，
彼說真如為第九，名無垢識。
今更會之。設是真如，亦不乖古師所立，由真如是生滅門中本覺。
又論以一心為真如。
又云：真如自體有真實識，知義故。
〔餘如下引。真諦所釋，正是真如。〕
良由慈恩不了生滅門中真如，故偏以一家之義而破叱 ^901b34

▲疏下門下，二、含第七，釋見塵五：一、例指餘五。
疏謂由下，二、正辨。
若約唯識中說，第七一向內緣，則不執我。
所以彼說八識，各別出體。
今據起信，前七但第八差別功能。
故此經無正第七，但帶第八、第六而說也。
起信說第六云：分別六塵，名為意識。
經約分離義，故取見、聞等名也。
今云我心計執者，〔能執之體。〕
見一切色相者，我所也。
〔連帶所執而論。〕即見等是塵，正出體也。
疏不單下，三、遮局。
不局之義甚顯。尋經，可知。
疏尋此下，四、以體釋名。
還是我執之心者，含我、我所。
別立名者，見、塵也。
據立名意，即約我所。
疏又亦下，五、收別為總。
如五蘊等者，引例釋成。
〔蘊中之我通於假者及凡夫所執也。〕
餘義至下更釋。 ^901c16

疏但牒下，二、正釋六根。
六皆名根下，釋名。
六者，眼、耳等，廣如大鈔引瑜伽釋。
皆名根者，如疏文顯。
所依、能發，皆是根義。
前五下，出體。言從自種者，眼從自眼種子生現行眼根，乃至身從自身種子生現行身根也。
四大等者，謂能造之四大〔地等〕、所造之四塵
〔色、香、味、觸〕。合此二種，總有八法，為五根體。
言淨色者，有對，不可見也。
揀浮根四塵，亦有論云：眼如蒲桃朵，耳如捲樺皮，
鼻如雙爪甲〔經云雙垂爪〕，舌如偃月刀，身如珠寶光。
未詳是否。意根下，後一也。
言由此者，正釋根義。
準前楞伽，起信等意即於末那，緣內義邊是第七識
〔意即識故〕，攀外境時名第六識〔意之識故〕。 ^901c40

疏下餘下，三、正釋六識。
初句標例。餘文二：一、隨末，二、一、總對根、境。
初云隨六等者，是總標六識隨根、隨境而立名也。
次所依根及所緣境各有六別，名種類異。
識隨彼異，故非多、少，亦非定、別。
又明此識既隨根、境有六數定，明得名時非唯據一，
即於根、境二處得名。
大論亦說：隨根名識，隨境名識，乃至名青等。
〔基釋云爾。〕 ^902a14

△疏由具下，二、唯依於根。
應先問云：既辨識得名，實通根、境。
何為諸論依根得名？
謂名眼識乃至意識。
故此答云由具等也。
勝於境故，偏從根稱。
言五義者，論但例云五，謂依、發、屬、助、如、
根，而無解釋。今據對法論釋之，謂依於根，
根之所發屬於彼根，助於彼根如於根故。
〔根字貫於五也。〕對法第二卷說：若了別色，故名為識。
何故但名眼等識，不名色等識邪？
以於眼等五種解釋，非色等有此五種。
此中第一、依根之識，彼有二義：且如眼識，
眼中之識，故名眼識；依眼處所，識得有故。
〔此第七轉。〕及由有眼，識得有故。
〔此第三轉。〕且如意識，如何意中隨七無色處所，而意亦依？
彼同無色所依，在無色所依中也。
又由有第七故，得有意識，非是境色。
得色住中，不由有色，識定生故。
且據麤相，以盲冥者不能見故。
雖知有色，識不必生。
第二、根所發者，彼云：眼所發之識，故名眼識。
由眼變異，識必變異。
如迦末羅病損眼故，所見青色，皆以為黃。
非色壞時，而識亦壞。
第七如何？謂由有此第七識故，第六相縛不得解脫，即其事也。
復由七若無漏，六必無漏故〔然七無漏時，必由第六斷惑引起〕。
第三、屬於根者，彼云：屬眼之識，故名眼識，由識種子隨逐於根而得生故。
此謂生依，非染汙依及根本依、引發依也。
由此故知七於六有勢力，謂六種子隨七種子，
七種子生現行時，六方得起，與彼力故。
不爾，必不生非色種子，識種隨之。
此如何等？問：此色有時必識所變，如有識時必根所生，何得識種不隨色起？
答：色是外法，根是內法，根恒相續。
色即不然，不可為例。
第四、助於根者，彼云：助眼之識，故名眼識，
由根合識有所領受，令根損益，非於境界故。
謂由根含識，令根有損益，非由色合識，令色有損益。
離識之色，識雖無損益，色有損益故。
如第六識俱無漏故，第七損有漏成無漏故。
第五、如於根者，彼云：如眼之識，故名眼識，
眼識二法俱有情數，非彼色法定是有情。
六、七亦爾，唯內攝故。
隨根五義，從勝多說依根得名。 ^902a24

疏若依下，二、就本二：一、指論標舉。
六識依意而起，即彼之識。
雖意不即是識，然是意家所發之識，故皆名意識。 ^902b42

▲疏故彼下，二、約七、八釋六識。
雖帶七、八，而釋本意唯釋前六、五。
意者，論中標即云意，牒釋即一一言識，顯意與識非別體。
由此，故異相宗有不覺義故者，五意起之因也。
今取下牒釋之名，一一注之，謂：不覺而起
〔業識〕、能見〔轉識〕、轉識〔現識〕、能取境界〔智識〕、起念相續。
此五，前三合八，後二合六〔是六之體故〕。
故知此意離八及六無別體也〔體不孤生故〕。
即此相續識者，此生起識麤、細雖殊，同是一識，
更無別體，故即指於第五識也。
計我、我所者，非直心外計境為塵，亦復於身計我，於塵計所。
種種妄執者，計我之相即蘊、離蘊等也。
分別六塵者，即此一識。
以分別六塵，故諸家名為六識也。
名為意識者，結上所標也。
分離識者，依於六根別，別取六塵故。
故經云：一根既返源，六根成解脫。
聞復翳根除，塵消覺圓淨〔云云〕。
如世巧幻師，幻作男女，雖見諸根動，要以一機抽，
息機歸寂然，諸幻成無性。
六根亦如是，元依一精明，分成六和合，
一處成休復，六用皆不成，塵垢應念消，成圓明淨妙。
據上等文，皆是一體成多用，故云分離識也。
分別事識者，又能分別過、現、未來種種事相，故經云識清淨故。
乃至身、意亦復如是者，經以聞塵、耳根、
耳識各例於餘四，以同上見塵、眼根、眼識清淨等，故云亦是也。
若疏家即攢就上一處、一時釋義，故此云上皆釋竟。 ^902b46

疏然八下，二、通妨釋第七，謂更委細重顯見、聞等塵合當第七識之義也。
然前消文已略含釋緣，義意未盡，故此委論。
今據前、後具釋此義，總有其五。
於中一門合外以出體，已在前銷文中釋了。
今餘四者，文四：一、合本以出體，先舉疑而指體也；
義當下，出體；以七下，合本故；瑜伽下，引證。
由二必相應，故舉八已自含七，是以此中無別七也。 ^902c44

△疏又七下，二、合末以出體三：一、正釋，謂六是七之末故。
言必內依末那等者，末那，梵云訖利瑟吒耶。
末那，此云染汙。意謂與四惑俱，名為染汙。
〔我癡、我見、我慢、我愛。〕
恒審思量，名之為意。
疏故上下，二、出經意。
疏故論下，三、引例，謂起信亦於說棃耶次，
便說意識，無別第七矣。
論中說黎耶三細已，便云：以有境界緣故，
復生六種相：一者、智相，依於境界，心起分別愛與不愛等。
〔餘五云云。〕分別愛、不愛等，非末那之行相。
又云：以依心、意，意識轉故等。
〔相是六塵也。如上所引五意。〕
楞伽者，彼經略說有三種識，謂：真識、〔約不與妄合如來藏心為真識也，
即自性清淨心〕、現識〔第八也，故彼經云如鏡現物，
現識亦復如是，即三細中第三也，舉麤顯細俱攝三分〕、分別事識。 ^903a8

疏皆由下，三、總結內、外。
問：圓覺、楞伽及起信論何意皆不別出末那？
故疏答云皆由第七等也。
此是藏和尚起信疏釋。
爾計外我所者，起信云：意識者，〔標前六也。〕
即此相續識。〔五末那中之第五也。
即者，非別體也。〕依諸凡夫，取著轉深，乃至隨事攀緣，
分別六塵，名為意識。
廣如前已引釋訖。
〔法相宗但云內緣者，唯取合八一義。〕
然此亦不乖法相宗中以思量為第七行相也。
以合內、合外，皆亦是思量之義。
故由上等義，不別說第七之體。
然復有二意，故不說：一者、前既說棃耶即末那，
必執相應，故不別說。
〔如前引瑜伽，必二識相應。〕
又如前云：由第六緣外時，必內依第七，為染污根故。
又說六麤，必內依七故。
二者、以義不便故。
謂無明動真，心成棃耶；外境牽心，起執染、淨。
第七俱無此義，故不別說。
疏若不下，四、顯經文勢。
謂成唯識但排頭各各分析八箇心、識行相，故別出第七。
今此經、論等本不是欲解釋，謂但欲顯觀行成時，
覺既圓明，心即清淨，展轉相躡，顯心皆清淨之義，故須連前帶後而躡起也。 ^903a40

經六塵中，疏二、一、六皆下，釋名。
於中，初通名。通名塵，名境，如疏，可知。
又名六衰〔衰，善法也〕及六無義〔無，善義也〕。
此亦約凡夫說。疏言色等下，釋別名。
眼所取者，應謂眼所取名色，耳所取名聲，乃至意所取名法也。
故名色等，六塵也。
對根明境，名色等故。
疏中但有一故字者，意在略矣。 ^903b26

▲疏色有下，二、辨種類。
通則五根、六塵，總名為色，如百法論中所列。
別唯眼所取，方是六塵之色塵也。
有見等者，色之麤、細又有其三：一、有見有對色，
即眼所見也；二、無見有對色，五根、四塵；
三、無見無對色，唯法處所攝色也。
此三色中，唯眼所見最顯。
餘二麤、細，如次，可知。
就此，唯眼所取麤、顯色中復有三種，謂：
顯色〔青、黃、赤、白、光、影、明、暗等〕、形色、表色等
〔行、住、坐、臥、屈、伸、取、捨等〕。
疏聲等者，等於香、味、觸也。
可知者，例眼所取色等也。
然聲復有因執受、因不執受〔外大種，即風、
鈴、鐸等〕、因俱執受、不執受、可意〔情所樂欲〕、
不可意〔反上〕、俱相違〔反二〕、邪〔外道立言教〕、
正教〔成立教理引發〕、聖言量〔見言見等〕、
非聖言量等〔反上〕。
香有好、惡、平等、俱生〔沉等與質俱生〕、和合
〔眾成〕、變易等〔熟了始香〕。
味有苦、醋、甘、辛、鹹、淡、俱生〔甘草等〕、和合
〔飲食等〕、變易〔瓜果等〕、可意、不可意等。
觸有四大〔依此有下冷等〕、冷、煖、澀、滑及飢、飽等。
疏唯意所取，乃至法處所攝色者，謂意知境，皆名法處。
且如一百法中，除十色、八識，餘八十二，皆是法處。
今又除八十一，唯取法處所攝色也。
餘之名體易見，又非塵境之義，故不取也。
此法處色中復有極略、極逈〔離礙方立故，
即明、暗、光、影析至極微〕、受所引、徧計所起
〔三性意識能徧計度，境從此生，名彼所起〕及定所生。
若出體六塵，各自為體〔色為色體故〕，如前釋六根之例〔眼即是體等〕。
此義易見，故疏不言耳。 ^903b36

經四大中疏二：初、即於下，出體不取等者，
謂不取發識，故不名根，但名內四大；不取牽心，
故不名塵境，但名外四大。
故云直取四大體也。 ^903c34

▲疏寶積下，二、釋相。
經說四大各二者，取意撮，略引用之。
本文具云：大王！〔佛為淨飯王說之。〕
地界有二種：有內，有外。
何者內地界？謂身內有得〔受也〕、有取〔執也。
執受四大以為自體，同安、危故〕、堅者、強者，
所謂髮、毛、爪、齒、皮、肉、筋、骨〔云云〕，是等為身內地界；
謂諸身外所有不得、不取〔不執受也〕、堅者，是名身外地界。
〔餘三大文勢，一一例此。
今但云堅者，略也。
諸教皆云：堅、濕、煖、動，是四大之相。〕
言身外體等者，具云風體。
風名速疾，體速疾名。
此是外風界。餘皆易見。 ^903c38

經世間法中，疏三、一、六根下，釋處生門義者，
生義，即上句云是生識；處門義者，是心識起滅、出入之門也。 ^904a8

▲疏一、根下，二、釋界三：一、正釋界義。
各有分界等者，眼根與識為界，識與色為界等。
因義者，識因六根而發，因六境牽生，根、境又因識所變起也。
種族者，如山中虎、鹿諸獸，種數各殊；海中魚、
鼈之流，族類各別。
此十八種法亦爾，故云種族。 ^904a12

△疏前為下，二、對說三科。
前為六二，每一門中根、塵相入也。
以迷界義，故識與之混合不分，故但成二矣。
二十唯識論中亦云六二法也。
解者息業者，悟解此法，根、塵各殊，心、法又別，
意、識明了，不與相入，無我無主，即不起業，便得解脫。
治我執者，五停心觀，各治一病。
於中文云：為著我眾生說界分別觀也。
但悟根、塵、識、界分別各殊，都無主宰，即無我可執矣。
五蘊者，變礙為色，領納為受，取像為想，
遷流為行，了別為識，積聚為蘊義。 ^904a20

△疏前說下，三、通伏難。
難云：世間諸法合有三科，何得此經唯列於二？
故為此通。 ^904a36

▲疏四洲下，三、釋諸，有二：初、直釋。
四趣者，三塗、修羅，餘者皆在彌勒章備釋。
此皆是有下，釋有字義也。 ^904a40

△疏然梵下，二、通難。
難云：上列四禪，已收無想天、淨居天、大梵天，何得重例？
故疏牒起難辭，云然梵王等也。
梵王有見者，計劫初時，都無眾生，唯有我天。
後見欲界已下，漸有眾生，便計云是我，
能生於彼，故有見也。
外道無想者，六欲、四禪，皆有想心，唯此無想，故別列之。
第四禪中，第四天分為二路：一、凡，二、聖。
聖則五淨居也，多是阿那含人居，亦有諸聖。
後言異餘天故者，正是結成別舉之理。 ^904a44

經出世法中，疏：二、一然如下，隨文釋；二、
一諸佛果法；四、一釋十力；三、一通釋，可知。
然十力名，諸經、諸論名小不同，次第亦異。
今若一一和會，繁碎難知；若要廣解，即撿大鈔。
緣不和會，不能全依一家，恐所習異者，
見名次不同，即成惑亂故。
疏但直下，出其行相，更不標名；再牒見其體相，自然解名也。
今鈔者，且依華嚴梵行品，各為出名，令講者有所標指。 ^904b12

▲疏一、知下，二、別釋此處、非處智。
處是建立義，是依義。
然建立果與果為依，能起果法，故云處也。
智度云：是處不是處如實知一力也。
釋曰：處者，因、果相當，如殺等隨地獄，戒等生人、天。
非處者，反上，謂殺等生天，戒墮地獄等。
若如此者，無有是處。
故言非也。總知下，論云：此力是總，餘九是別。
故一切諸法等者，正是總攝義也。
諸法不出因、緣、果、報，故處、非處成就正見，
破於倒見，無不具也。
故論釋是處、非處，不必定言因、果，然亦不出因、果。
故論云：女身作輪王無是處二輪王出世無是處惡行生天無是處。
乃至佛有過失，諸賢聖求外道為師，諸賢聖自言是佛，
諸賢聖墮惡道，皆無是處。
故知總論一切矣。
降伏下，力之業用，破非處也。
即無因、惡因，為非處知之，故能破之。
知人等者，論云：既徧知已，可度者度之，不可者為作得度因緣。
如醫知病可治，不可 ^904b24

△疏二、知下，即過、現、未來業報。
智論云：佛知是眾生業、煩惱因緣故縛
〔指此門〕，淨禪定、三昧、解脫因緣故解〔指第三門〕。
是一切眾生三世三種諸業、諸煩惱，輕重、
深淺、麤細，佛悉徧知，故名是力。
〔却指此門〕又云：知眾生過去、未來、現在諸業，
知造諸業處，知因緣，知果報，二力也。
據論所釋，諸業與報相對，有單有複。
論云業報智力者，據論所說，三性心中互受三性業報。
論云：復次善心中受善、不善、無記業報，
不善心、無記心亦如是。
〔應云：不善心中受善、不善、無記報，無記心中受善、
不善、無記報。〕及順現等者，論云：現報業因緣故受現報，
生報業因緣故受生報，後報業因緣故受後報，
不淨業因緣故受苦惱報，淨業因緣故受無惱報，雜業因緣故受雜業報。
然報與時互有定、不定受。
其文甚廣，如大鈔具有引釋。
知所度下、業用下，皆例此，可知。
至文，更不指也。問：此與前力何別？
答：前知所造，此知能造。
又前是總相，此是別相。 ^904c6

△疏三、知下，諸禪解脫三昧智也。
即前總中開此淨業。
〔對第二所知，且總名淨。〕
論云：禪名四禪，佛知是禪佐助道法。
名、相、義分，次第熏修。
有漏學、無漏學，淨、垢、三昧，深、淺分別等八解脫，如禪中分別相說。
禪攝一切色界定，諸解脫攝一切禪定，波羅蜜即是諸解脫。
禪定、解脫、三昧，皆名為定。
定名為止，不散亂也。
垢名愛、見、慢等諸煩惱；淨名真禪定，而離愛、
見、慢等煩惱，如真金分別。
名諸定中有一心行、不一心行，常行、不常行，
難入、易入，難出、易出，別取相、總取相，轉治、不轉治。
如淫欲中慈心，瞋人不淨觀，愚癡人思惟邊、
無邊，掉戲心中用智慧分別諸法，散心中欲攝一心。
若不爾者，名不轉治。
及知等者，生色界、無色界果，及出世三乘聖果。
〔前知能修，此知依所修現神通。〕 ^904c36

△疏：四、知下，諸根勝劣智也。
謂信、進、念、定、慧，此五通生出世間法，故名根也。
由前修念處、正勤、神足等三位故，不可拔故。
前三至此，總得名根。
於此五中，復各有上、中、下品。
佛用此智，知是根今世但能得初果，不能得餘；
但能得初禪，乃至能得聲聞中第一、辟支中第一；
或是具足六度，能得阿耨菩提。
如是知已，或為略說，或廣說，或善輭語，
或苦切語，各隨宜得度。
故云知信等也。 ^905a12

△疏五、知下，即種種解智。
解即欲也。論云：欲名信、喜、好、樂。
佛知眾生二種欲，作上、下根因緣。
二種欲，善、惡種種別異。
謂好五欲，如孫陀羅、難陀等；好名聞，如提婆達多等；
好世間財利，如須那、剎多羅等；好出家，
如耶舍等；好頭陀，如迦葉等；好多聞，如阿難等。
如是佛弟子各各有所好，凡夫人亦各各有所好。
或喜淫欲、瞋恚，令捨不淨、增淨者，既知好、
樂有染、淨不同，理宜令捨染、增淨也。
前云根者，知宿惑多、少，此知好、樂不同。
又前唯信等入道利、鈍之根，此兼染、淨之好。 ^905a28

△疏：六、知下，種種界智。
界即性也。謂知諸眾生宿有一乘根性，
或三乘出世性，或五乘世、出世種性，〔上皆習佛教成性也。〕
多貪、多瞋、多癡等分性，乃至八萬四千。
〔上皆煩惱相續，隨無明，遇因緣，成種種性。〕
論云：性名積習。問：此與前欲、樂何異？
答：性則種子，欲則現行。
從性生欲，習欲成性。
問：若習欲成性，與前第四力、智、五根何異？
答：性通善、惡，根唯信等，入道之根也。
知即時等者，論云：知眾生如是性，如是欲，
從是處來，可度、不可度、必不必、行何行、
生何處、在何地〔云云〕、今世可度、後世可度、
即時可度、異時可度、異時可度之人，佛能度是人，
聲聞能度是人，必可度，〔一一云是人。〕
必不可度，略說可度，〔一一云可度。〕
廣說讚歎、折伏、將迎、棄捨、細法、麤法、苦切、
輭語〔云云〕。 ^905a46

△疏：七、知下，一切至處道智也。
今言一切道者，善、惡、不動等三行及無漏行也。
至處者，五道是有漏行所至處，涅槃是無漏行所至處。
故論云：一切善道，一切惡道，一切聖道，
各各知諸道至處，佛悉徧知。
名第七力。 ^905b20

△疏八、知下，即彼第九宿命無礙智。
今宿住者，過去本生、本事住宿世，故名為宿住。
經名宿命者，謂宿一期住壽，本生、本事也。
論云：宿命有三：有通，有明，有力。
凡夫人但有通，聲門人亦通亦明，佛亦通亦明亦力。
所以者何？凡夫人〔得五通者〕但知宿命所經，
不知業因緣相續，是故凡夫人但有通無明。
聲聞人知集諦故，了了知業因緣相續生，以是故聲聞人亦有通亦有明。
若佛弟子先凡夫人時，得宿命智，入見諦道中，
知集因緣，第八無漏心得斷見，故通變為明。
所以者何？明名見根本。
若佛弟子先得聖道，後宿命智生，亦知集因緣力，故通變為明。
佛用是明，知己身及眾生無量無邊世中宿命因緣，
所更種種，悉徧知為力。
問：此與前至處智何異？
答：前知前際隨念趣因，此知前際名姓、苦樂等事。 ^905b28

△疏九、知下，即彼經第八天眼無礙智。
佛眼淨過諸天眼，見眾生死此生彼時，
端正，醜陋，若大，若小，若墮善道，若墮惡道。
如是業因緣受報，皆能正知，故名此力依天眼發。
是故此智名天眼智。
此智能知生死，名生死智。
〔此約所知境也。〕論云：佛用天眼見眾生生死處。
凡夫人用是天眼，極多見四天下。
聲聞人極多傍見小千世界，上、下亦徧見。
問曰：大梵王亦能見千世界，有何異？
答：大梵王自於千世界中立，則徧見；若在邊立，則不見餘處。
聲聞人則不爾，在所住處，常見千世界。
辟支佛見百千世界。
諸佛見無量無邊諸世界。
凡夫人天眼智是通而非明，亦如是，但見所有事，不能見隨業因緣受生。
如宿命中說。復次聲聞人用所住三昧心中入餘三昧，天眼則滅。
佛則不爾，心雖入餘三昧，天眼不滅。 ^905c8

△疏十、知下，永斷習氣智也。
佛以世智知自知他，漏盡解脫。
知自者，論云：諸漏盡故，無漏心及智慧解脫，現在法中自識知我已盡等。
知他者，論云：聲聞但知自盡漏，諸佛亦盡他人漏。
〔上來別釋竟。〕 ^905c34

▲疏然佛下，三、總相料揀。
論云：問曰：佛有無量力，何以故但說十力？
答：度人因緣，故但說十力，足辨其事。
謂以是處、不是處智力分別籌量眾生是可度，
是不可度；以業報智力分別籌量是人業障、
報障，是無障〔此下撮略引之〕；三、知禪味著、
不味著；四、知根勝、劣；五、知所樂；六、知所趣；
七、籌量解脫門；八、知先所從來；九、知生處好、
醜；十、知漏盡涅槃。
佛用十力度脫眾生，審諦不錯，皆得具足。
論又云：初力為總，總攝九力，為度眾生故。
於中分別有九力〔云云。
大鈔一一列釋〕。 ^905c42

疏一、正下，二、釋無所畏。
經云：四、無所畏者，成實論云：一切智、一切漏盡，能說障道及盡苦道。
若有人來，如法問難：我無所畏。
初一是前九智力，第二是漏盡智力，後二令他具足。
疏一、正知下，此第一正是薩婆若〔此云一切種智〕，
即無上菩提〔二則涅槃，四則利他〕。
由知一切法，故名一切智。
佛心豈有他正覺覺世間？
謂佛下，論中先顯其相，後方結云一無畏等。
論初便云：佛作誠言：我是一切正智人，
若有沙門、婆羅門〔云云〕。
下當具引。若論文，則每一無畏之初，皆有此言。
問：佛何以一切人、天之類不可壞，得無畏？
答：成實論云：佛說二諦，故不可壞；凡夫無智，亦不與諍。
又佛不與世間諍。
世間謂有，佛亦說有；世間謂無，佛亦說無。
以其無諍，故不可壞。
又真實論，故不可壞；不但隨語，皆自心知，故不可壞。
釋曰：論指五義，故言無畏。
五者，一、不住真、俗，故若住著，即可破；二、
善巧隨機應之，言無違諍，故不可壞；三、
不與世諍等者，世間言有，佛以即真之俗而應之；
世間謂無，佛以即俗之真而應之。
然離真之俗，是妄心所執故。
推徵其理，必虧於即真之俗，故所說不可破也。
四、但據實理，非勝、負心。
只由心無所得，故發言不失。
五、世人言論，皆是強作道理。
佛所說者，如人見青、黃說青、黃，見長、短說長、
短，故定不謬。如何可壞？
論結云：故佛告比丘：汝等莫但信我語，
當自知見，自身證行。
又言：汝求諸無詔曲者，若我晨說夕得，夕說晨得。
疏二、盡一切漏及習者，論云：佛作誠言：
一切漏盡，若有沙門等。
三、說一切下，文勢準上。
成實論云：不善及有漏善，障解脫故。
然障聖道有其二種：謂若執相不求真理，
則善與不善俱障；若於教理信解真正，
依解修行之人，則一切善法悉為助道，惡不善法方為障道。
若就小乘聖道，即唯欲為障；說欲障道，方為無畏。
四、說出苦下，論云：誠哉！
我所說聖道能出世間，隨是行，能盡諸苦。
若有沙門、佛作誠言下，四段皆云：佛作誠言：我是一切正智人。
若有〔注釋此者，皆依論文〕、沙門〔出家人〕、
婆羅門〔在家有智人〕、若天、若魔〔六欲〕、若梵
〔梵王及一切色界〕、若復餘眾〔除此所餘〕，
如實言，是法不知，乃至不見是微畏相〔相名因緣。
我不見小小因緣如法能來破我者，以不見故，諸天外道有此疑者〕。
以是故，我得安隱，得無所畏，安住聖主處，
如牛王在大眾中師子吼，轉妙梵輪。
諸沙門、婆羅門，若天、若魔、若梵，若復餘眾，實不能轉一無畏等。
說此下二句，是疏家撮略大意而結也。
問：何故說四無畏？
答：有人言：若一切眾生共知一切事尚難，
況佛一人而有一切智〔此疑，初無畏也。
餘三例此，各隨義說疑情〕？
欲斷此疑難故，佛自說無畏。
問：何名無畏？答：得無所疑，無所忌難，智慧不却不沒，
衣毛不竪，在在法中，如法即作，是無畏相。
此四中，初二顯自功德，後二利益眾生。
又一、三說智，二、四說斷。
又如初、示藥草，二、示病滅，三、知禁忌，四、示應食。
問：此是智，何異十力？
答：廣〔十力〕、略〔無畏〕說故。
又能有所作〔力〕、無所疑難〔無畏〕，自有智慧
〔力〕、無能破壞故〔無畏〕，皆上句十力，下句無畏。
故成實論云：或性怯弱難知，不善說等，
故說無畏〔詳有智是力，能說是辨，合之以為無畏也〕。 ^906a12

疏智緣下，三、釋無礙智二：一、依智度論。
雖全依論，而初二與華嚴及諸論各有先、
後：論則先義後法，華嚴則先法後義。
今引經列名，依十地論及清涼疏釋相。
論云：義無礙智、法無礙智、辭無礙智、樂說無礙智。
義無礙智者，用名字、言語所說事，各各諸法相，
所謂：地堅相。此中地堅相是義，地名字是法，以言語說地是辭。
於三種智中樂說自在，是樂說。
於此四事中通達無滯，是名無礙智。
濕相水、熱相火、動相風、心相思、五陰無常相、
五受陰無常苦空相、一切法無我相，以是等總相、
別相分別諸法亦如是，是名義無礙智。
法無礙智者，知是義名字堅相，名為地。
如是等一切名字分別中無滯，是名法無礙智。
所以者何？離名字，義不可得，知義必由於名。
以是故，次義有法。
問曰：義之與名，為合邪？
為離邪？若合，召火時，應燒口；若離，說火時，應得水。
答曰：亦不合，亦不離。
古人假為立名以名諸法，後人因是名字識是事。
如是各各有名字，是為法。
是名字及義，云何令眾生得解？
當以言辭分別莊嚴，能令人解，通達無滯，是名辭無礙智。
說有道理，開演無盡，亦於禪定中得自在無滯，是名樂說無礙智。
釋曰：論以義為體，相以法為名字，故先義後法。
今疏意順諸論及華嚴經，名是標舉，義是顯示。
夫解義，先須釋名。
名如前陳，義當後說。
故法先義後餘。義則全依論。 ^906c20

▲疏若約下，二、約華嚴經，即第九地經。
其文有十種四無礙，今略用五。
〔側注者，皆是釋義。〕
五中，一者、自相，約總、別以分法、義。
經具云：此菩薩以法無礙智知諸法自相
〔色變礙為自相等〕，義無礙智知諸法別相〔如色有十一種相等〕。 ^907a16

△又一、知下，二、同相。
約性、相以分法、義。
經云：以法無礙智知諸法自性〔理同也，
同歸於性〕，義無礙智知諸法生滅相。 ^907a22

△又一法下，三、行相。
經云：法無礙智知現在差別，以義無礙智知過去、未來法差別。
約三世以明法、義，是則當世而知，名法智，即法無礙也。
逆見過、未，能知現在，名比智〔比量智也〕，即是義無礙也。 ^907a28

△又一知一相下，四、無我慢相。
約真俗以分法義。
經云：法無礙智，知諸法一相不壞。
義無礙智，知蘊、處、界諦緣起善巧。
〔世諦見我故。〕 ^907a36

△又知一乘下，五、一乘諸乘相，約權實以分法義。
經云：法無礙智知一乘平等性〔觀不異也，
唯此一事實故〕，義無礙智知諸乘差別性。
今且略舉十相中五〔一、二、三、六、七〕以為例也。
觀其文相，皆法智知法體，義智知義用，故與智論名次不同。
後二則同者，此四無礙雖皆智所緣境，
然初法義全是所知之境，境義增勝，由境差別眾多，故十中皆別。
後辭無礙但是以言辭說。
前二說二時，樂說不滯，無別義體，以目何行相？
故經文雖一一各列四智之別，後二義相皆同，故今疏云辭則說於等也。
又亦辭則當法無礙，樂說乃當義無礙也。
法有名數不可改，強宣名數者，則當辭、
句、義。義是義理、義意，由人巧說，無定名句故。
智慧善巧，妙辯機變之徒好樂說之，隨意而無礙也。
智論：問：力、無所畏，無礙皆智慧。
內有力，外無所畏即具足，何以復說無礙？
答：力、無畏已分別。
有人雖無所畏，在大眾中說法而有可礙，以是故說四無礙智。
得是無礙智，莊嚴四無所畏；四無所畏，莊嚴十力。 ^907a42

疏力等下，四、釋不共法二：一、正釋。
言力等者，釋不共之義。
智論：問曰：是三十六法皆是佛法，何故獨以十八為不共？
答：謂二乘分有十力、四無畏故。
一、二等應言：一、諸佛身無失，二、諸佛口無失
〔多劫戒、定、慧、大悲成就故，拔諸罪因緣及習故〕，
三、諸佛念無失〔四念處心長夜修故，心無得、失故〕。
今意在文略，都以無失結三業也。
四者、佛於眾生無貴、賤、敬、慢、怨、親等異故，
常觀誰可度故，觀彼本來清淨故。
五者、定名一心不亂，亂心中不能得見實事。
如水波蕩，不得見面；如風中燈，不得好照。
佛心如澄淳水，如無風燈，故無不定心。
問：佛若常定，云何遊行說法？
答：佛於諸法實相中定不退失故，欲界有定、入定可說法故。
六者、眾生鈍根，多覺苦受、樂受，於捨受中不覺不知，
而有捨心，是為愚使所使。
佛於不苦不樂受中知生、住、滅時，故念念心中麤、
細、深、淺，無不悉知；知已而捨，或捨眾入禪。
有人疑佛，佛言：我種種因緣知而故捨。
七者、從此已下至第十二，一一皆有無減字，今疏略之。
最後都云無減者，貫通前也。
初、欲無減者，欲謂樂欲。
佛知善法恩，常欲集諸善法故，修習心無厭足故。
故涅槃云：一切善法，欲為其本。
論中又說：老比丘目暗，自縫僧伽黎針，
袵脫，語諸人言：誰欲福德為我袵針？
佛現其前：我欲福德無厭足人，汝持針來！
比丘識是佛聲，白佛言：佛無量功德海盡其邊底，云何無厭足？
佛言：無有如我知恩分者。
我本以欲無厭故成佛，是故今猶不息。
八者、如欲中說：欲為初行，增長名進。
欲唯意業，進通三業。
又欲如人渴得飲，精進如因緣方便求飲。
欲為內，精進為外。
又佛說法，背痛小息，令阿難說法。
至精進覺支，佛驚起坐，三問阿難：汝讚精進義邪？
阿難言：讚。如是至三。
佛言：善哉！善哉！善修精進，乃至得阿耨菩提，何況餘道！
又佛種種度生，遇諸惡緣，不生懈怠。
九者、於三世諸佛一切智慧相應故。
論：問曰：先說念無失，今復說念無減，與此何別？
答：失名錯誤，減名不及，故異於前。
十者、三世一切智慧、力、無畏、無礙成就，故慧無減。
如酥油豐饒，燈炷清淨，光明亦盛。
佛亦如是，禪定如油，念如燈炷，故慧光無減。
又世世聞法、讀誦、思修、問難故。
十一者、無漏智慧相應，故有為解脫；一切煩惱習盡，故無為解脫。
十二者、於解脫中智慧無量無邊清淨故。
言知見者，論問曰：但言知，何復言見？
答：言知言見，事將堅固。
如世有知非見、有見非知故，具言即無礙。
譬如繩二合一則牢。
無減者，此二字貫通上六，如前已說。
論問曰：佛一切法中無減，何故但六事中無減？
答：一切自利利他中四事能具足：欲求一切善法之根本，
精進能行，念能守護。
如守門人，善者聽入、惡者遮止，慧照一切煩惱。
用是四法，事得成辦。
是四法果報有二種：一者解脫，二者解脫知見。
解脫義如先說。解脫知見者，用是解脫知見，
知是二種解脫相：有為、無為。
解脫知諸解脫相，所謂時解脫、不時解脫、
慧解脫、俱解脫、壞解脫、不壞解脫、八解脫、
不可思議解脫、無礙解脫等。
十三四五者，應云十三佛身業隨智慧行，
十四佛口業、十五佛意業亦如是。
論云：佛一切身口意業先知，後隨智慧行。
佛三業無不利益眾生故，如經說：諸佛乃至出入息利益眾生，
何況三業。諸怨惡眾生聞佛出入息氣香，皆得信心清淨愛樂於佛。
諸天聞香亦捨五欲修善，故言隨智慧行。
二乘無此事，如憍梵波頭得羅漢，自食吐而更食。
又如波頭摩、波澌吒、跳上梁、抨畢陵伽、
罵河神等，皆身口不隨智慧。
問：佛曾入外道眾中說法，都無信受者。
又曾在眾中現胷腹，及曾現舌相、馬陰藏相。
又罵諸弟子：汝狂愚人！
汝死人！食唾人！又結戒不許比丘畜八種鉢，
唯聽畜瓦鉢、鐵鉢，而自用石鉢。
有時外道難，問而不答。
又處處說有我，又說無我；說諸法有，又說無。
如是等似身口不隨智慧行，身口不離意業，意業亦應爾。
答曰：不然。於是諸事皆先有智慧，謂入外道，
以種後世大因緣故，止外道謗，言佛自高慢故。
現腹者，薩遮尼揵自言無人敵。
得我難而不流汗者，來至佛所，佛質問之，
皆不能答，流汗淹地。
佛告尼揵：汝試觀我流汗不？
佛脫鬱多羅示其身，因是外道大得信向。
有人疑佛舌相故，不得道故，佛出舌覆面，
還入口中，見者斷疑得道。
有人疑佛馬陰藏相不現，佛化作馬示之，
言陰藏不現，正如是也。
見者斷疑，能集善根，發菩提心。
如是等因緣故，非戲論，非無羞義。
佛罵比丘者，有人宜以苦切語，有宜輭語，皆得道故。
如駃馬見鞭影即去，鈍驢得痛手乃行。
亦如有瘡濡藥，唾塗即差；有破出惡肉，塗惡藥乃愈。
又佛言狂愚人是輭語、實語。
所以者何？三毒發即是狂愚故。
問：前說三業無失，與此何異？
答：前不說因緣，今廣說因緣故。
謂由先以智慧起身、口、意故，得成前三業無失
〔前果、此因〕。又佛成就三種淨業、三寂靜業、三不護業。
有人疑佛：何因緣成就如是？
故佛言：我以智慧，然後三業隨智慧故
〔此上猶撮略引，若要始終具見，即覽大鈔〕。
十六、七、八等者，由此知三世故，得三業隨智慧行〔以此釋前段也〕。
問：過、未無體，現在不住，云何能知三世？
答：若無過、未，但有現在一念頃者，佛亦不得成就無量功德。
又一心中亦不得有十力、智等。
難曰：若三世皆有者，何等是無常等相？
無常名生滅敗壞故。
若三世皆有，便墮常見。
何以故？是法未來中定有轉來現在，從現在轉入過去。
如人從一房入一房，不名失人。
如是即無罪福、無生死，有無量過咎。
答：三世各各有相，非過、未有現在相。
又若無過、未，亦無出家律儀，亦無五逆諸罪，無死入地獄。
未來無業故無報，是為邪見。
又我不說過、未如現在相。
我說過去雖滅，可生憶想，能生心、心數法。
如昨日、明日火，今日可生憶想。
現在心雖無住，相續生故，能知諸法。 ^907b30

▲疏問無下，二、通妨。
頂相等者，等於足下柔輭。
如是甚多，皆非智慧法，不應在十八不共中。
又如佛身力，如十萬白香象力及神通力等，皆不說。
上從力等下，指所用文。
言全依者，謂不雜餘論。
非論次第備寫，名曰全依。
於中或全寫三、五行，或一紙、半紙，餘多闕略。
其文但取要者，或但意用之。
義雖全是，文或前却。
上來諸佛果法竟。 ^908c22

疏助謂下，二、三乘因法二：一、釋助道二：
一、總釋。疏三十下，二、別釋三：一、牒經列數，可知。 ^908c40

▲疏然但下，二、類攝出體。
言各八者，精進中四勤為四，更添進根、
進力、精進覺支、正精進，故為八也。
定中四神足及根、力、覺支、正道，各有一定，為八。
慧中四念處〔此慧體隣此名名〕及根等，
各一慧，為八。言念四者，根等各一念也。
戒三者，正業、語、命也。
信二者，根、力各一也。
輕安下，各不言，可知。 ^908c42

▲疏初四下，三、牒文別釋七：一、釋念處。
四念處者，謂身、受、心、法等四，是念、慧所觀之處，亦名念住。
佛令明記此身等四有不淨等四之過，
念於此住，名四念住。
又由此四得念、慧住。
釋之文二：一、通大、小乘。
言種子者，有漏業因及父母精血。
住處者，生藏下，熟藏上。
自相者，九孔常流。
自性者，三十六物。
究竟者，#CB01265;、脹、爛、壞。
三受皆苦者，為眾生不了此身不淨，貪著生愛，
計之為樂，觀其三苦，謂：苦受，苦苦；樂受，
壞苦；捨受，行苦。心無常者，謂受樂故，須觀心念念生滅，何暇受樂？
法無我者，即五蘊皆不自在，何有我乎？
治凡夫四倒者，疏序已釋。
疏又觀下，二、唯大乘。
觀是諸法無行經文，其義破相，又可詳解。
治小乘者，亦如前說。 ^909a6

△疏四正下。二、釋正勤。
四念處下。明來意也。
精進下。躡出體之勢，便釋名也。
異外下。釋正字。雖是下。
釋四行相。諸未生之惡，誓令永不復生。
已生之惡，皆不忍受，斷滅除遣。
未生之善，發起猛利，希願獲得。
已生之善，不失不退，數更修習，成滿究竟。 ^909a28

△疏四神下，三、釋神足。
初列別名，次牒釋之。
樂欲者，純生樂欲，於不善因緣對治，於善因緣功德出離，
皆正審思察，住一境念。
由此多修習，故觸一境性，能害現行，故名欲。
定無間者，#CB15081;勵以斷二惡，修二善無休息故。
心謂等者，由專心守護，故得心一境性，故名定也。
觀名慧者，由先聞正法，故於定時內自揀擇，故名慧也。
以勤過下，已識別名，方明來意。
勤過者，四勤也。智火者，念處也。
神即下，釋總名。譬如有足者，能往還、能得、
能證出世勝法，名神。
以世間勝法喻出世勝法，故名為神。
將彼到此，故名足。
然神足自體即是等持，欲等四法皆是助伴。 ^909a38

△疏五根下，四、釋五根。
言五根者，根所緣境，即四聖諦。
信者，忍可諦理而為上首，能起餘四。
進者，於前所信信理#CB15081;勤而行〔四勤〕。
念者，明記諦理不忘〔四念〕。
定者，於諦理繫緣一境〔四足〕。
慧者，於諦理揀擇是非。
此五下，釋根義。由前下，通難。
難云：始入佛法，即有信心。
云何至此方明信邪？
答：初雖有信，未有定、慧，不得名根。
故云由前三科，此〔此五〕不可拔。
又進等，前未成熟，亦未名根。
故云前三至此等 ^909b12

△疏五力下，五、釋。
五力即前等者，力有二義：一、不為他動，
即上句也；二、能伏於他，即下句也。
障即是他，內則損障，外則伏魔、梵等。 ^909b26

△疏七覺下，六、釋覺支。
七者，一、念，二、擇法，三、精進，四、喜，五、輕安，
六、定，七、捨。文二：一、正釋。
疏文隨列便釋，依雜集論五支釋之。
言所依支者，餘六皆依明記之念而得起故。
自體支者，擇法是覺義故。
出離者，由勤無間得出離故。
利益者，由心喜得身安樂故。
不染汙者，皆離過義故。
次下四句如次釋。
輕安、定、捨、麤重、散亂、貪、憂，皆是染汙義故。
麤重，謂欲塵麤障。
轉依，謂心在定，則轉與通、神等為所依故。
行捨者，揀捨受也。
此行捨是善十一中之一矣。
疏雖一下，二、通妨。
謂此覺支成就在於見道，見道迅速，故剎那俱起。
恐疑云：既一念起，何得說七？
故此通云雖一剎等。
意云：功能不同，不可言一。
如七味香，擣篩和合；梵如麻子，七香齊發。
所言功能不同者，謂：念，除妄念；擇法，除不正知；餘如次除。
懈怠、惛沉、麤重、散亂、掉舉。 ^909b30

△疏八正下，七、釋正道。
八正道者，離於八邪，開通涅槃故〔此在修道位〕。
文二：一、正釋此文。 ^909c10

疏中列而便釋。言分別支者，此能辨明餘七是非取捨等也。
誨示者，發語示教利喜故。
令他信者，若語不契實，或身無戒行，不稱所說，
非法貪求，經營活命，豈可令他信受行用？
今由此三皆正，故云是令他信支。
言見清淨者，現量親證，或比量親解，非傳他語而為說也。
戒淨者，上明解，此明行也。
行解二法，先須明信。
命者，有漏之身，理須資給，但依教隨日乞食，
隨破乞帛等，不為衣食故，生心經營，求得而守護，
繫於身心，即名淨命。
清淨活命，故具說淨命之相，即次下依聖種等也。
聖種有四：一常行乞食，二著糞掃衣，三石窟塚間樹下隨便而住，
四有病以腐爛藥而治之，亦名四依。
依此修行，得成聖道，故復名聖種。
五邪者，一為利養詐現異相奇特，二為利養自說功德，
三占相吉凶，四高聲現威令人畏敬，五者稱說所得利養以動人心。
將此五種以求活命，故名邪命。
又有四邪：一、下口食，合藥種樹；二、仰口食，
觀視星宿；三、方口食，曲媚權豪；四、雜口食，呪術卜算。
皆如大、小乘諸律、論備說。
問：離身、語二業，無別正命。
如何建立三種？答：婆沙云：瞋、癡所起身業、
語業，名邪業；邪語、貪心所起二業，即名邪命。
疏淨煩惱者，義同精進覺支中說。
正止舉相者，一、掉舉，二、惛沉。
故下句云：不容受沉、掉。
若失正念，即掉，即沉。
沉、掉是隨煩惱。今正念能淨之。
最勝等者，此勝功德等，由心攀緣散動，故障之不發。
今以正定止之，故云能淨。
若能如上分別〔見也〕、誨示〔思惟〕等〔等於餘也〕，即是道支之果。
疏上之下，二、總明次第。
有法、喻、對釋，詳之，可解。
婆沙、智論皆有此文，並以樹況道品，故名道樹。 ^909c14

疏超越下，二、解餘文。
三、身等者，身謂法、報、化，智謂大圓鏡等，如文殊章說。
眼謂肉眼、天眼、慧眼、法眼、佛眼，通謂如意、
天眼、天耳、他心、宿住、漏盡，地謂十地，度謂十度、
六度果，向謂須陀洹等，各四緣謂十二緣，
諦謂四諦，處即十徧處，定即八定、九次第定。
等者，等於餘所不說一切無漏功德。
疏塵勞有八萬四千者，釋所治也。
古來釋云：眾生煩惱根本有十，然一惑力復各有十，
即為百計，應分為九品。
但上品重，故開為三品；中、下輕，故各為一品，合為五百。
復於內、外境起，謂自五塵為內，以他五塵為外，
一一各五百，即為五千。
別迷四諦，則成二萬；并本一千，則有二萬一千；
依三毒等，分成八萬四千。
〔更有二說，不能繁敘。〕
一一對翻下，釋成所治。
謂本由迷真淨，故成妄染；今悟染本淨，故無加減。
故清涼云：遇三毒而三德圓入一塵而一心淨。
又有云：六賊翻作六神通等。
餘如疏引起信論證。 ^910a20

疏問世下，二、總料揀三：一、問答料揀二：
一、問，可知。疏答前下，二、答二：一、結前標後。
疏謂若下，二、以義正釋五：一、法說。
疏如有下，二、喻明。
疏觀智下，三、法合。
疏故下下，四、指文。
疏秪緣下，五、以理結定。
文並可知。 ^910b2

▲疏然上下，二、明染、淨相由二：一、指配科段。
疏五段下，二、正彰染、淨。
由不覺者，對上覺圓明故。
名賴耶者，對上顯心清淨。
乃至處、界諸有，一一翻對本經。
言對治此等者，正判此經稱性真實，翻染行相。 ^910b8

▲疏然無下，三、通伏難。
難云：經中先說諸佛力、無畏等，後說道品因等，文豈非倒？
故答云：若約人等也。
據法本、末者，據真實法理，本來是佛。
〔此是常住之果，故名本也，果也。〕
然多劫迷之，故成垢染；須修習萬行，翻於漏染。
〔漸修，故云末也，因也。〕
疏亦如下，引證。言根本等者，論云：若因滅，
〔論以根本無明為因，故生業相、轉相、境界相。〕
則緣滅。因滅，故不相應心〔三細也。
細，故無心、心所相應麤顯之相。〕
滅，〔親依無明因生，故無明滅時亦隨滅。〕
緣滅，故相應心〔六麤，前四也。
其相麤顯，是心、心所相應也。〕
滅。〔以四麤親依境界緣生，故境界滅時亦隨滅也。〕
今引此以證果先因後者，以根本無明滅時，佛果則顯。
今既先由無明滅，方得境界等，枝末不覺，
展轉而滅，則果先因後。
對治展轉枝末是萬行因法，故經自、他正報。
云一切實相者，既歷法已盡，故但通相躡之。
義如疏釋，思之，可見。
疏二、一、然凡下，正釋義。
疏此乃下，二、通妨難。
難意云：若修觀行者，一身覺性淨，故得十方眾生覺性淨者，
應可一人修道，多人成佛。
故疏通云：此乃一人悟性，知一切眾生本性等。 ^910b16

經依報中。疏二、一國土下，別釋此文。
皆由自心者，淨名云：隨其心淨，則佛土淨。
眾生劫燒等者，法華經云：眾生見劫盡大火所燒時〔火災壞器時也。
事在賢劫章中〕我此土安隱天人常充滿。
螺髻等者，淨名經中螺髻梵王云：我見釋迦牟尼佛土清淨，
譬如自在天宮〔隨天業識所見〕。
舍利弗言〔即鶖子〕：我見此土丘陵、坑坎、
荊棘、沙礫、土石、諸山，穢惡充滿〔隨人業識所見〕。
於是佛以足指按地，即時三千世界若干百千珍寶嚴飾，譬如寶莊嚴土。
一切大眾歎未曾有，而皆自見坐寶蓮華。
況乃下，道理轉諦的也。
且如上說，心隨染、淨之緣，尚能於染見淨，
況心冥真性，染、淨俱清淨邪？
身、土依真者，如前引華嚴云：普賢身相如虗空依真而住非國土。
上來正釋此段經文訖。 ^910c4

▲疏然上下。二、總明相躡翻對。
未覺之時，妄法生起，次第釋成。
覺了，還相躡為次第矣。 ^910c28

經空、色同如中，疏二、一、第二下，敘科意。
此當泯絕等者，即真空觀中有四句：前七段即諸法即空淨，
不待除却諸法，故當第三句空、色無礙觀；
今空、色俱如，同於覺性，稱性不動，故當第四泯絕無寄觀。 ^910c32

▲疏躡前下，二、正銷。
文二：一、釋前四句三：一、正釋，於中有法說、喻明。
疏故法下，二、引證。
並如文詳之。疏然諸下，三、釋疑。
疑云：諸法即事，覺性即理。
今既二法平等，便當理、事無礙，何得科判在真空觀中？
故此牒疑辭，便釋云夫理、事等也。 ^910c38

△疏還如下。二、釋後諸句。
還如前七段等者，釋結例之文也。
圓覺經略疏之鈔卷第八
 ^910c48
