大方廣佛華嚴經合論纂要卷下
other:: 唐太原長者　李　通玄　譔
author:: 明　檇李　比丘　方澤　纂
pin:: 
# 入法界品第三十九
○入法界品第三十九
入法界者，後迷創達，名之為入。
身心境界，性自無依，名之為法。
一多通徹真假，是非障亡，名之為界。
又純與智俱，非情識境，名為法界。
又達無明識種純為智用，不屬迷收，是無依智之境界，名為法界。
又以智體無依，無方不徧，普見真俗，總不思議，
毛孔身塵，參羅眾象，無邊境界，佛剎重重，
智凡同體，境像相入，名為法界。
又以一妙音遍聞剎海，以一纖毫量等無方，
以大小見亡，物我同體，識謝情滅，智通無礙，名為入法界。
此乃三世諸佛無始終之常果，前五位進脩皆以此為體，
至此慣習成滿，任智施為，還源舊法，本無遷也。
世尊在室羅筏國逝多林給孤園者，室羅筏亦名舍衛，
此云好道，以國人好道得名。
逝多林是祗陀太子所植，亦名祗陀林，以佛所居而多人逝往得名。
給孤園是須達多長者所置，以長者惠濟孤老得名。
園即此方之寺。前諸會皆云不離菩提場普光明殿，
又三度在普光明殿，而此法界會直言在逝多林人間之園，
以明前六位不離菩提之體而有進脩，
不移根本普光明智，不遷剎那之際而為智境。
而此法界昇進已終，自佛果滿，如百川入海，
俱失本名，但以無功用行，任運利生，故人間之園即法界智園，
亦以明眾生性即法界性，眾生世間即正覺世間也。
列一百四十菩薩，而都云菩薩五百人俱者，
十箇幢菩薩即十住中十慧菩薩，以彼十住智慧摧壞煩惱，
至此法界果位號之為幢。
十箇威力菩薩即十行中十林菩薩，以眾善行之力能成法界果行號為威力。
十箇藏菩薩即十迴向中十幢菩薩，以彼摧破偏見會融理智悲願能成眾德，
至此法界果中號之為藏。
十箇眼菩薩即十地中三十七箇藏菩薩，
以彼含藏眾德則法眼分明普見法界，故此號之為眼。
此四十菩薩一一具有十波羅蜜，是為四百。
次下天冠等一百菩薩是法界中根本智，
上十波羅蜜之行互體圓融，一中具十、
十中具百，故云五百人俱。
此諸菩薩皆以文殊法身根本智為體，
皆以普賢差別智為用，以此二法總該五位及法界因果，
通收總別同異成壞之法，故普賢文殊而為上首。
不思議境界經云無量菩薩現聲聞形，
其名曰舍利弗大目連等，而下文舍利弗令海覺比丘觀文殊云云，
以明能隨佛行入於法界非實聲聞，故云及與五百聲聞眾無量世主俱皆生佛家不斷佛種也。
世尊知諸大眾同時念請如來境界自在云云，
即入師子頻申三昧者，涅槃經云師子頻申有十一事，
喻佛頻申三昧亦十一事：一摧破魔軍詐師子故，
二示眾神力有十力故，三示住處淨法界土故，
四令邪見凡夫諸獸知歸處故，五怖驚羣黨故，
六覺悟無明眠眾生故，七為行惡法獸捨放逸故，
八令菩薩諸獸知歸附故，九調外道二乘香象令如聾盲捨憍慢故，
十令諸菩薩子息頓證故，十一莊嚴正見四部增威為邪黨所怖故。
頻申，表適悅無疲也。
入此三昧而一切世間普皆嚴淨，所住樓閣廣愽無際，
及有種種具足莊嚴者，明法界境界等虗空界，
而一一行門具足萬行徧周剎海，即上第三佛所住處淨法界土也。
十方世界有諸菩薩，皆與塵數眷屬來集興諸供者，
明波羅蜜海主伴繁興，亦即上第八歸附事也。
此逝多林有如是妙寶莊嚴，一一莊嚴皆相暎徹，
互體重重自在無礙，而舍利弗等雖在林中，
如聾如盲不能聞見者，舍利弗此云鶖子，以母目明利如鶖得名。
目犍連此云采菽氏，是菉荳仙裔。
迦葉此云飲光，離婆多此云供養，須菩提此云善現，
阿劣樓#CB00501;此云無滅，
難陀此云歡喜，劫賓那此云黃色，是黃頭仙裔。
迦栴延是一宗之姓，延即胤，言是其亂。
富樓那此云滿慈。
此諸聲聞既皆生佛家，又與諸菩薩世主同能念請，而此深法境界乃如聾盲。
釋有二義：一約本迹，就本能念，就迹還迷；
二唯約迹，理處不隔故得同疑，未積大心故不聞見。
如葉公好龍，真龍難睹，不如此示不顯法真，
故諸大聲聞示同小乘不見不聞法界自在不思議事，以令實聲聞人回心向大也。
普賢菩薩以種種法句及說頌，開顯此師子頻呻三昧者，
此三昧是法界之理，普賢是法界之行，
以行會理，故屬普賢門也。
世尊欲令諸菩薩安住此大三昧，放眉間光明，普照一切國剎。
時諸菩薩見佛所照，深入佛功德海，各於其身及逝多林一切物中，
化現種種大莊嚴雲，充滿法界。
而文殊菩薩說頌，宣示此光所照莊嚴神通事者，
光明是法界行用，文殊是法界理，以理會行，
故屬文殊門，以明理行主伴交參互融，是入法界自在之大宅也。
時諸菩薩以佛三昧光明照故，得無量大悲門，
以無量入眾生身雲，周匝徧滿十方法界，
以無量方便法門，教化調伏一切眾生。
而亦不離逝多林如來之所者，明法界理行，
非一非異，非合非離，充徧十方，而無作無動也。
此上為法界本門，從文殊出閣後，就俗利生，為法界末門。
本不異末，卷而恒舒，末不異本，舒而恒卷，
本末無礙，同入法界。
就末開三：一、六千比丘會，二、福城東諸乘人會，
三、善財參五十三人歷位進脩弘通大教之會。
文殊童子出善住樓閣者，草創入俗啟蒙，故名文殊以為童子。
從根本智起利生差別智行，為從樓閣出，
以萬行主伴翼從，故與無量菩薩同行，
以差別行上侍衛守護之德，為常隨諸天神王，
故主火神名智光照耀，主晝神名闡明佛日也。
六千比丘會者，捨小向大故。
舍利弗等出自住處，頓印六位故。
六千為伴，隨順正教，入法界智故。
遶佛三匝，而往文殊之所，以正道隨處利生故。
觀文殊所行，左右八步，平坦十方，常有道場，
隨逐法界智行，威重安詳故。
文殊如象王，迴觀諸比丘，以承智力，執亡見謝，觸處圓通故。
諸比丘得無礙眼三昧，以皆有信種，即言下成道，
不歷五位，不離根本智，起差別萬行，入法界果門故。
皆不離文殊足下，而普身十方，成就佛法也。
福城東會者，以人多脩福名城，以乍於諸動用中，得不動智故。
於城東脩多羅，此云長行經，以聞文殊法界經，得萬行差別智故。
一萬諸龍，發菩提心，得不退轉，以五位中五百波羅蜜門，信中頓具故。
優婆塞、優婆夷、童子、童女，各五百人，皆從城出，詣文殊也。
善財童子，弘通大教會者，童從立從里，
言自少立志里中，以法身信種為胎，以七覺華具於信中，
為七伏藏，生七寶牙。
信中十波羅蜜，為處胎十月，以五位五百行門，
總於信中，頓印為五百寶器，寶物盈滿，以報非無因故。
文殊觀此童子，知其入胎及產，感生眾寶，
得善財名，以欲令其信自性清淨，覺本不動智，
直下無生無滅，無脩無證，令成信位菩提故。
文殊為善財說諸佛法，令其發菩提心，
以菩提心，無學無脩，但行菩薩行，對治習氣，
則菩提心，自恒明現。
如雲散太空，太空自空，不更求空，但行悲智萬行以為方便，
安住菩提。如一切行，有一不明，有一不行，
有一取捨，即有障礙，即菩提心非圓滿法。
以菩薩行即菩提心，如其不爾，即是無常之行，即是三乘菩提。
故善財既發菩提心，遂問文殊：云何學菩薩行，脩菩薩道？
而菩提心乃不更問。
以前諸會所說五位生熟昇進之法，未見凡夫證入，
欲舉善財作後學標榜，并以諸師名及居處方國、
聖凡神王、緇白外道、人天男女，托象表法。
且以南方為正、為明、為虗，無心達虗明正智，
則一切處皆南，背則皆北。
故文殊令善財南詢真善知識，而讚德雲比丘之德，指往參承。
自德雲以下，展轉前指，凡五十三。
以欲#CB15081;進前法，無滯舊聞，故皆懸讚前師之德。
以法界中安立文殊為根本智，普賢為差別智，
彌勒為文殊、普賢中無作之果。
此三法成一法界體用自在門，徧與五位所標五十善知識而為體用，
故有五十三師。以五十法門皆有因果，
如十住、十行等會，皆有十菩薩、十佛以標因果，
是為一百，并法界中根本十波羅蜜，故經一百一十城。
以文殊、普賢、彌勒三法，但與諸勝進位作因作果，而自無因果。
如世帝王自無階品，但以威德自在，隨諸有功官屬作階作品而號令之，
故一百一十之外無別所表。
以彌勒是當來佛，為令後學有所憑望，故捨毗盧遮那而取彌勒為所證果也。
五十三如左： ^34a13

第一、善財登妙峰山，參德雲比丘，證發心住者。
雲有四義：普徧表定，潤澤表福，蔭覆表悲，
霔雨表智，故名德雲。
以滅有無是非身邊諸見之諍，故是比丘。
比丘，此云息諍。以無念寂靜如山，則無相妙理便現，
以止觀力得入佛住，故登山至相盡處，十方觀察而求覔之。
別山，表從方便禪門，入於本無定亂之法。
徐步，表不亂。經行，表不滯於定。
故見此比丘，乃在別山，除步經行，以證初住。
生在佛家，全見眾生是佛果體，三界六道，
如光如影，無實無虗，性自無垢。
不壞肉眼，見諸眾生；不壞法眼，境界無體；
不壞智眼，幻生萬境；見諸佛身，有無自在。
故德雲告善財言：我常見十方無量佛，
乃至不可說佛剎微塵數佛，我知憶念諸佛境界智慧光明普見門也。 ^35c38

第二、海門國，見海雲比丘證治地住者，
以性戒如海，不宿生滅死屍為海門，以能即生死海為大智海，
而以此法恒潤眾生，故名海雲。
以得妙峰山相盡智光，用觀現行根境世間，
成一切智，知十二緣生無明苦海，全是三世諸佛廣大性海，
離生死海別無成佛之處，故海雲言：我住此國十有二年。
以此性海非有限量，而具足智慧功德，
故言此海甚深甚廣，而有眾寶莊嚴。
以諸凡夫恒以無明、行、識、名色、六入、觸、
受之七緣為現行，貪著不舍以成愛、取、
有之三緣，從此三緣成來世生與老病死之二緣，
為眾苦波浪所漂，循環不息，二乘權學却又厭而捨之，
不生大悲，故此海雲直以根本妙慧頓照緣生體相，
自性無依，頓為大智海也。
此海出大蓮華云者，以智無染之行，為出大蓮華。
尼羅此云青，青為五色之首，莖表根本智，故以青寶為莖。
以行恒與智稱，故華彌覆大海。
阿脩羅在海，水至半身，以智行不沒生死之海，故阿脩羅執持其莖。
以智施諸性戒，洗諸心垢，故龍王雨以香水。
以無緣慈，無為而應，故諸神王恭敬禮拜。
以智無能勝，為佛身高。
以智作用，為伸右手。
以智行印合，為摩我頂。
以根本智為普眼，以差別智為之經，普觀眾生根境，而設諸教。
眾生無盡，則教無盡，故言華上有佛，身極有頂，
即伸右手而摩我頂，為我說普眼經。
而大海量墨，須彌聚華，欲書此中一品，
一品中一義，一義中一句，不得少分也。
於千二百歲，持此經者，以方便慧，轉一千二百煩惱，皆令得解脫也。 ^36a16

第三、楞伽道海岸聚落，見善住比丘證脩行住者，
以觀十二緣竟，重觀六根上現行，分別習氣皆成智種，
不復留滯，名為過六十由旬。
楞伽山在南海，高峻難登，今於生死海頓成智海，
已得超登之路，安忍而住，不被生死魔惑，
故至楞伽道海岸處，見善住比丘也。
見此比丘於虗空中行者，以不住三界，
不住出三界，故於空中來往。
以法音普化智光破惑，故諸龍王震雷激電而為供養。
以智悲行謙小自持，故迦樓羅王作童子形，婇女圍遶而共合掌。
以十波羅蜜利生自在，故此比丘為是十王所恭敬也。
以入大智自在之門，染淨二障不能留礙，
諸妄有鏡觸處消融，與虗空等，故言我得普速疾供養諸佛無礙解脫門。
一念中徧往十方佛剎，而穿墻度壁，入地履水，皆如空也。 ^36b18

第四、達里鼻茶國見彌伽長者證生貴住。
達里鼻茶，此云消融，謂從聖教消諸謬解。
彌伽，此言雲，謂含潤雨法。
見彌伽於市肆中千人圍繞說輪字莊嚴法門者，
以前三師皆比丘，表出世功成，出世之智不離世間故。
彌伽俗士，入世不染故。
市肆中智身自在，主伴交參故。
千人繞輪是圓轉義，以一名字、一音聲無自性法門與無量名字、
無量音聲作體，即無量名字、無量音聲總是一字字、
一音聲，故一多圓轉互為莊嚴。
一一世間諸法悉是出世間法，一一出世間法悉是世間諸法，
說諸法有時一一性空，說諸法無時不壞眾相，
故真俗、有無、圓滿、轉變互為莊嚴。
以一一法總別、同異、成壞同時圓轉莊嚴，故名輪字莊嚴門。
以彌伽是俗身，菩提心是真理，俗諦要須歸順真諦故。
彌伽聞善財已發菩提心，遽下座致禮，以欲#CB15081;令前進故。
告善財言：我唯知此妙音陀羅尼法門。
陀羅尼，此云總持，妙音、總持即輪字莊嚴門也。 ^36b44

第五、住林城見解脫。
長者證具足方便住者，以與彌伽同處俗中故。
不別指國，以生死眾生多處智士以為禪林，
故言南有聚落名為住林，以十二緣生而為禪體故。
善財遊行十有二年而至前，海雲觀十二緣生得出世心，
此中不壞緣生、不著緣生。
遊行是不住義，以五蘊性自禪故。
見解脫五體投地，以真俗不二故。
合掌，以定體淵深徧周圓滿故。
解脫入無邊佛剎旋陀羅尼三昧，而十方各現十佛剎塵諸佛道場。
旋與漩同，漩澓是深義，十是滿義，以三昧中自智果、佛自因行湛然皆現故。
長者言：我入三昧時，見龍自在王等十方十佛及十上首菩薩，
以自心應真是佛，一念相應一念佛，念念相應念念皆佛，
無心外國、無心外佛故。
又言：我若欲見安樂世界阿彌陀佛等，皆隨念見。
以一切智悲萬行境界總是禪林，性自無礙，故言我唯入出此無礙莊嚴解脫門也。 ^36c28

第六、閻浮提畔見海幢比丘證正心住者，以至出世間智慧極畔故。
在閻浮提畔，唯得世間出世大悲，未得入俗，同纏大悲故。
是比丘以智如海，能摧諸惑，故名海幢。
經行地是用，三昧是寂，表依用有寂。
地側表不住寂用之中，而任運自在。
離出入息，表稱理而寂，稱理而用，性自徧周，非有入出故。
見此比丘在經行地側，入于三昧，離入出息。
長者、居士、婆羅門是世間行德行人，足是行處，
故見此三眾從其足出，周徧十方。
剎帝利是王種，婆羅門是淨行，膝是卷舒自在處，
以淨智自在故，此二眾從其膝出。
腰是世間行欲之處，仙絕欲人以智幻生，
同眾生行而自無欲故，等眾生數仙人從其腰出。
龍表雨法潤生，脇是蔭覆處，故龍眾從其脇出。
胸是勇猛義，卍從十從四周旋轉，是梵行無盡義。
脩羅是不沒義，以精勤萬行不沒生死海故。
阿脩羅眾從胷卍字中出，以化眾生不捨諸乘之行，
而二乘背佛，悲智大用故，二乘眾從其背出。
肩是荷擔義，夜叉、羅剎可畏之狀是守護義，
以荷擔大事守護眾善，故夜叉等從其肩出。
緊那羅、乾闥婆是音樂神，腹表包含眾法，
以恒歌咏讚揚一切佛法，故緊那羅等從腹而出。
轉輪王有轉法輪義，故從面門口間而出。
日輪破暗，故從目出。
眉表中道，帝釋號能主，以住中道主導眾生，
故帝釋從其眉出，以生死中智行為首故。
頭出諸菩薩，以智果極尊故。
頂出諸佛明，以空慧幻生諸身，起化如雲充滿十方，
成就教化莊嚴眾生，而性同虗空都無思覺，故於定中現如是身雲相也。
又見其身一切毛孔皆出塵數光者，全身總是法界無礙教光也。
善財住立一日乃至六月復經六日，然後海幢從定出者，
一日一夜表檀滿，七日七夜表七支戒滿，
半月表忍滿，忍唯自利不益於他是半義，
一月表精進滿，六月表第六住，六日表第六波羅蜜成，
以但得清淨慈未得大悲方便同眾生行，故海幢言我唯知此般若波羅蜜三昧門也。 ^37a10

第七、海潮處見休捨優婆夷證不退住者，
以如應化生而不失時為海潮處，以萬行處於生死為普莊嚴園，
以大悲無染為優婆夷，以柔和善思現為女身而非女心，以供佛利生智悲萬行所生依正故。
見休捨容相妙好，園林宮殿池治眾物皆寶莊嚴，以悲與智會故。
休捨言十方佛悉來處于寶座為我說法，
以八萬四十煩惱皆示同行而接引之，
達生死性與佛智性本來一性更無退怯，
故言八萬四千大眾皆在此園與我同行，悉於菩提而得不退。
以於初三比丘處得出世心是一，於彌伽解脫海幢處得世間出世心是二，
至此第七住入世行悲是三，此三皆徹一切智海，故言我從三十恒河沙佛所淨脩梵行。
以能入於生死教化眾生，而達生死眾生及以教化之行皆涅槃行，
無出無沒究竟安隱，故言我唯知此離憂安隱幢也。 ^37b26

第八、海潮處那羅素國，見毗目瞿沙仙人證童真住者，
以願波羅蜜發起智業，會其悲門，融為一體，方得無功。
大用廣利而無思，如潮震蕩而無作，故亦在海潮處。
那羅素，此云不懶，以無功智利生不懈為國。
毗目瞿沙，此云出聲可畏，以出言摧邪為仙人名。
以智同異道而無異見，故是仙人。
波吒羅樹，似此方楸樹。
尼拘律樹，葉似柿葉。
以具智悲蔭物之德，故見仙人居處林苑種種莊嚴。
草座鹿裘，是少欲相。
以具萬行，故仙人領徒一萬而衣鹿皮。
以五塵之境皆歸智地，故善財五體投地。
以無功智無能傾動，故仙人言我得無勝幢解脫。
以會智境徧周，故仙人執善財手，善財即見自身徧往十方十佛剎塵佛所。
以執手是加持義。
凡第八無功智，初恐或滯寂，不能任運智悲，
須聖加持#CB15081;發，故執其手。
以聖加持入法，得入法後，自力常然，如濟河後不更負舟，故放手還在本處也。 ^37c8

第九、伊沙那聚落見勝熱婆羅門證法王子住者，
伊沙那此云長直，以攝化長其直道無諸諂行為住處，
以智同邪力能勝諸煩惱毒熱入於神用，
示同外道五熱炙身，而引邪徒歸於正智，故婆羅門名為勝熱。
刀山表法力破惑，火聚表金剛智光，以了自性解脫力用自在無有怖畏，
而能照割眾生長夜煩惱，故婆羅門登彼刀山投身火聚，以逆境難測故。
勝熱勸善財登刀山入火聚，而善財懷疑，
以是力用不思議境要須入證，故諸天龍神王皆於空中讚勝熱德勸令勿疑。
伊那#CB02494;羅此云臭樹，
此龍往因損壞此樹，感頭上此生臭樹故以名之，
以智契會即便證入，故善財上刀山未至中間得善住三昧，
纔觸火聚又得寂靜樂三昧，以此一行隨諸眾生樂欲不同，
各見無盡差別行門，一如空中所讚，故言我得無盡輪解脫也。 ^37c38

第十、師子奮迅城，見慈行童女證灌頂住者，
以任運大悲而不染受生愛習為童女，以悲從智生而自在無畏故。
父是師子幢王，以此住智悲圓攝五位中智悲，更無異路故。
五百童女而為侍從，以能住佛所住包含五位佛因果門故。
居毗盧遮那藏殿，以大悲行據一切智說五分法身，香白淨教覆被眾生故。
坐龍勝栴檀足金線網天衣之座，以此智殿悲宮是一切眾生共所入處，
五位菩薩共所都止故。
見無量眾生入王宮中，以法身明淨為頗梨地，
以淨行住持為琉璃柱，以智防護為金剛壁，
以戒外嚴為閻浮檀金墻，以教光照俗為光明牕牖，
以心無垢濁報生皮膚金色，以智照覆眾生報生紺青目髮等故。
見殿中依正如是莊嚴，以一法具一切法，一時會入而智境交參重重無盡故。
童女令善財觀，而見一一壁、一一柱、一一鏡像中，皆悉互含一切諸佛境界相也。
童女言：此是般若波羅蜜普莊嚴門，我於三十六恒河沙佛所求得。
各以異門入者，以一位總含諸位為普莊嚴門，
以十住、十行、十回向為三十，以十信是信此三法，
十地、十一地亦只此三法慣熟，更無新法，
以三法而成六位，是為三十六。
以此住中通該六位，一一位皆有無盡行願，
行相雖殊，法無差別，是為三十六恒河沙佛所各以異門入也。
右十善知識，德雲明禪觀顯發自心佛智普見諸佛境界門，
海雲明觀生死海十二緣本來清淨佛國海門，
善住明法身智自在無礙出俗門，彌伽明處俗脩行世間文字普入門，
解脫明身含佛剎萬境自性禪定門，海幢明出纏寂用無礙神通門，
休捨明處世成長大悲門，毗目明無功智現同邪門，
勝熱明攝邪苦行門，慈行明智滿悲圓總攝諸位智悲同時具足門。
此下建立十師自利利他十行門者，十住中非不具自利利他之行，
但恐入於世間差別境界，不能自在，故須十行法門鍊磨之也。 ^38a18

十一、至三目國，見善見比丘，證歡喜行者。
以智眼觀根，法眼知法，慧眼決擇正邪。
此三原一，隨用名三。
若無三目，自亦先迷，何堪利物？
故以名國。以心離世間，方堪入世，同光利物，化令滅諍故。
初行即見比丘，以同塵之行，其多如林，
以入生死，度諸眾生，出於生死。
又令眾生起大悲願，入於生死。
如是展轉，猶如一燈然百千燈，冥者皆明，
明終不盡，是往返義故。
見其在林中經行往返，以能行行故。
見其壯年行正故。
貌端順道而行故。
髮右旋不亂，智高德滿故。
頂有肉髻，心白智淨故。
皮膚金色，言不妄出故。
頸文三道，智寬見愽故。
額廣平正，善說虗無法門故。
唇口丹潔，如頻婆菓，此菓是南方赤色之菓，以智業清涼故。
胸題卍字，七覺行滿故。
兩手、兩肩、兩足及馬王陰藏七處平滿；
以教漉諸眾生故，其指網縵；以攝生行徧故，
天龍八部所共圍繞；以能隨根轉化，方無定方，
法無定法故，主方神隨方迴轉而導引之；
以行無染故，足行神持蓮承足；以禪顯生智慧故，
地神現諸寶藏；以高能卑，如易地山為謙故，
須彌山神頭頂禮敬；以出言典雅，令人愛樂，
風是言教義，香華是愛樂義，如易風地為觀故，
風神雨妙香華；以於生死夜中生發萬善故，
主夜神名以春和；以初行行為年少，以一行中總具十住、
十行、十回向三法，而不離八正道為三十八，以此生中即是無前後始終之生中故。
善見言：我年既少，出家又近，我此生中於三十八恒河沙佛所淨脩梵行。
以一念迷亡，剎那互參，三世智無遠近，
塵中具含剎海，故言或有佛所一日一夜淨脩梵行，乃至或有佛所至不可說劫脩梵行也。 ^38b32

十二、名聞國河渚中見自在主童子證饒益行者，
以戒香普聞名國，以入#CB04622;自在無染之戒，
如河流必入智海故。
自在童子在河洲渚以嬉戲，皆佛事故。
見其聚沙之戲，以技藝神用入於世間，而出世間為戒體。
如海雲以生死海即智海為戒體，海船師不住此岸彼岸而運度人為戒體，
喜目夜神以大悲為戒體，隨位昇進，不同智通則位位總具故。
自在主言：我知一切工巧神通智法門，
得知世間書筭印界處，醫工農賈及練仙藥善相，并隨根授法之能。
界謂世界，處謂眾生住處。
書治中忘障，印治不守護障，醫治四大不調障。
工謂方伎，上知天文，下知地理，中察人情，
四民所業，九流所營，悉善其事，治入世不自在障。
筭謂菩薩筭法，治取與生疑障。
此中所敘與阿僧祇品略同，但菩薩以法筭知，非如彼品佛知自然知也。 ^38c38

十三、海住城見具足優婆夷證無違逆行者，
以忍如海容受百川名城，以忍中具足諸行故以名人，
以是忍相故見其色相端正素服垂髮，
以具萬行故一萬童女圍遶，以法界智因陀羅網#CB06114;門小含無盡，
又加法界智願力廣大之心，以一微塵許食令十方一切眾生食之皆得充足不減毫末，
以一塵食即法界量無裏外中邊限所礙食故具足，
言我得無盡福德藏解脫門，能以一小器中飲食普施無限眾生皆令充飽，
以四無量心所攝故，無量眾生從四門入也。 ^39a18

十四、大興城見明智居士證無屈撓行者。
以精進大興利益名城，以觀根審法為明智，以居家善俗為居士。
以四攝七覺之行處生死闤闠而無疲故，
見其在市四衢坐七寶臺，以精進行具眾福德斷諸苦乏故。
明智言：我得隨意出生福德藏解脫門。
以財法二施皆是空無依智所生故，無量眾生從種種國來，
各隨所欲而有求請。
居士仰視虗空，如其所須悉從空下，復為隨根而說諸法。
以初住創明佛慧生如來家，四住治三界惑淨佛智現前生如來家，
八住生如來無功智家，十住智悲普濟登灌頂位生如來家。
今第四行以觀法空門了緣生解脫，治三界餘習法身智現，
亦為生如來家，故言此會大眾已生如來家也。 ^39a36

十五、師子宮城見寶髻長者證離癡亂行者，
以禪定無畏名城，以定體徧該諸行。
如五住解脫長者，身含塵剎，以境從體為禪。
此第五行，以體就用，而諸塵境總一禪收至法之頂，故名寶髻。
以行體寂用恒定，生死市#CB04622;無所虧損，
故見其在市。以禪中具十波羅蜜及八正道，故其居十層樓閣。
宅有八門，如初層施食表檀，乃至最上層如來充滿表智。
此十層總攝五位及通収佛果，以法界無依住禪為體，皆以禪中十波羅蜜為莊嚴也。
寶髻言：我因過去塵劫佛入城時，奏諸音樂，
燒一丸香，供養功德，回向三處。
今感舍宅如是者，過去塵劫表超情入定，
樂音表說法，明因定起慧。
一丸香表一種定香，而具五分三處，謂常見佛、
常聞法、常貧離苦。
言於十住中已得定體，今於十行禪門得寂用自在也。
得無量福德寶藏解脫者，以禪中具足萬行也。 ^39b12

十六、藤根國見普眼長者。
證善現行者，以般若深固，徹法源底，如藤根深至水際，名國。
以智慧徧知，故名普眼。
以慧門重重，尊高難入，故見其城，雉堞崇峻。
以三空慧，蕩無涯際，故衢路寬平也。
普眼言我善療諸病者，言能習世醫家，亦以表法。
如風病，表想念多者，以數息治。
黃病，表貪欲多者，以不淨觀治。
痰熱病，表愚癡多者，以十二緣生觀治。
鬼魅病，表取著妙相，不離魔業，及天報神通，以法空觀治。
蠱毒病，表有所得心，能生諸纏害業。
水病是愛，火病是瞋，如是等病，皆能以法對治之也。
我又善合諸香者，言習世技，亦以表法。
如智慧善說教香，令熏惡業諸臭，咸成智香。
辛頭波羅，此云岸，此香出信度河岸，表四智河必入性海，
聞此智香，必登彼岸。
阿盧那#CB02494;底香，此云赤色香，
表虗明心境，皆得解脫之香。
烏洛迦栴檀香，烏洛迦是蛇名，此蛇最毒，
常患毒熱，以身繞栴檀樹，其毒乃息，表聞說無法可得之香，
煩惱熱息也。我知令一切眾生，普見諸佛歡喜門者，以慧令諸境皆入佛境也。 ^39b42

十七、多羅幢城，見無厭足王，證無著行者，
多羅幢，此云明淨，以出世明淨智慧，入世行悲，
而觀根同事，不妄接人，名城。
無厭足，梵語阿那羅，以利生自在而無倦，名王。
以萬行入世，故見十千大臣共理王事。
以善巧方便智，現逆境而治，故十萬猛卒，
將諸惡人斬首挑目等，楚毒無量也。
王令善財入觀宮殿勝妙莊嚴，而言我知如幻解脫者，
明此治罰之業，皆是如幻大悲，自化惡人，
復化諸猛卒，聽王處治，令實眾生懼而斷惡，
而實不與一蚊一蟻作苦害事，何況於人。
故感如是莊嚴，明若逞情惱害，眾生當淪墜矣。 ^39c28

十八、妙光城見大光王證難得。
行者以無功智中差別妙用名城，以根本無功自在智名王，
以治前位智悲未滿之習，令平均自在，方入無功妙用故。
經遊人間，漸乃至城，以無功智悲難可契會，
雖加觀照，猶希指印故。
至城已，向舊住人而更詢訪，以具智悲差別諸行故。
見其地樹、宮殿、臺觀、華池，皆寶所嚴。
言城縱廣十由旬，一由旬當此方十七里。
又言其城內有十億衢道，一一道間無量眾生止住，
則非世間由旬之量所容，則是根本智大城，則是十度互參無盡之衢。
故隨眾生根業而見此城，廣狹淨穢種種不同，以此智王普示法則。
如八卦九宮皆有方法，上方乾象、二十八宿及十二時支干、
日月五星等皆昭法象，人王法之以施政令，覺王取以表法。
故善財讚王，猶如虗空賢，現種種法門星象。
以無依智入，等眾生心，與之同體，無有別性。
有情無情，一性無二，皆隨智轉，而作佛事。
如世帝王有道，百獸率舞，鳳鳥來儀。
匹夫至孝，亦感氷池躍魚，冬竹抽筍。
何況智徹其源，行齊法界，慈含萬物，神會羣靈。
自無其心，以萬物之心為心。
如摩尼珠，以眾色為色。
故王入大慈順世定門，而城野人眾，鳥獸之屬，咸來敬禮。
山原草樹，莫不回轉。
池泉河海，騰注王前。
諸天神王，皆雨供也。
第七行與此皆王者，明悲智力用，隨位不同，而無二道。
故第七第八住，皆在海潮處。
第七第八回向，則觀音正趣，同會而見。
若女若仙，若王若菩薩，則力用不同之象也。 ^39c48

十九、安住王都見不動優婆夷證善法行者，
以說法自在為王都，以法力無染為不動優婆夷，
以智母方便之父守護心不染境謙下之悲，故言身是童女而父母守護也。
善財入宅觸其堂宇金色光明即得五百三昧門者，以悲室教光所燭得入五位五百門也。
入此三昧如七日胎者，以智入慈柔和適悅也。
凡見此女皆無染心者，以無愛染之業故身無淫相，而令見者心皆正也。
不動言：過去脩臂佛時王名電授，我為王女見佛相好而發道心，
爾所劫來尚不生念欲之心，況行其事者，
以從無功智行願波羅蜜接引眾生故名脩臂，
以智見道速疾故名電授，從智脩慈故為王女。
第八前猶染悲習，今至第九染習已無，故言無念欲心。
以法師位治說法不自在障要須無厭，故言我得求一切法無厭足三昧也。 ^40a48

二十、都薩羅城見出家徧行外道證真實行者。
都薩羅，此云喜樂出生。
以智度圓滿，普身利俗，皆令喜樂，以名其城。
以智齊佛為出家，以示同邪見及三乘等，
盡同其事，名為徧行。
仲尼、老、莊亦是其類。
以凡脩學，未入法界，理事交參，身土相徹，
十玄六相之門，皆為外道。
今此徧行，隨類益生，有同外道，非外道也。
善財中夜見城東山草樹發光如日出者。
生死夜中，大智日也。
見外道山頂平坦處行者。
山頂表智高勝，平坦表悲平等，以不偏住智悲為經行也。
外道言我知至一切處菩薩行者。
以智通萬有，對現色身，如響應聲，而非往來質也。
此下安立十回向者。
以十行雖成就世間治化藝行，而未能依自佛果普賢行法界無礙門，
處生死海，不出不沒，故須十回向也。 ^40b28

二十一、廣大國見鬻香長者，證救護一切眾生離眾生相回向者，
以廣興大願名國，以和合智悲理事涅槃生死染淨想念分別總成一丸，
而總別自在名為鬻香，以入生死大悲無染故是俗士，
亦名青蓮華，以香性無依而發善滅惡，
表大願無依而發行利生，以根本智香王出在無明中，
差別智香出在萬境，故長者言我知香王及一切香出處，亦知調合香法也。
人間有香名曰象藏，因龍鬪生，若霑其香身則金色者，
表初住以止觀龍與十二緣鬪生智慧香，眾生入者便成正覺也。
摩羅耶山有牛頭栴檀香，若以塗身入火不燒者，
此山在南天竺境，表治地住以無性之理塗瑩戒體，入三毒火不能燒也。
海中有香名無能勝，若以塗鼓其聲發時勇敵自退者，表脩行住法忍成就惡怨自退也。
如是等十種香表十住者，以和融十住十行中真俗悲智二門，
令其自在以成回向之門，此回向初入大悲之海，
恐遺智覺故以十香表十住法，以一具諸理故以合香表之也。 ^40c6

二十二、樓閣城見婆施羅舡師證不壞回向者，
南海卑濕之地人多樓居，又樓表智，婆施羅此云自在，
以性戒大悲入生死海而得自在，如舡不住此岸不住彼岸，
及以中流而運度人故為船師，以戒中主伴萬行於生死海度人故，
見其在海岸百千商人圍繞，以生死海中湛寂不動故。
舡師言：我知海中一切寶洲，以空不空如來藏為知寶處，
以恒沙性德為知寶類，以悟佛性為知寶種，
以達眾生根為知寶器，以依根設教令現智德為出一切寶。
淨土菩薩一分自在，如龍以淨穢未亡為龍宮難處，
聲聞能空三毒為夜叉難處，緣覺居涅槃海佛智不現為羅剎難處，
以生死海成法界門故，言如是等難我悉迴避。
以知愛取有之業為知漩澓深淺，以情識想念多少為波濤遠近，
以愛心喜怒為水色好惡也。
亦知日月星宿運度#CB15092;漏者，
言達世中陰陽玄象以用利人，亦表差別教行隨根成熟，方法軌則歲月久近也。
知舡鐵木堅脆機關澁滑者，表根器成熟未成熟，
三乘回心未回心，堪入生死未堪入生死也。
運諸商人至于寶洲採諸珍寶，却將領還閻浮提者，
表從初住經歷諸位與其法則，十地道滿至十一地，送還舊住生死海中行普賢行也。
我得大悲幢行者，大悲性戒無傾壞也。 ^40c40

二十三、可樂城見無上勝長者證等一切佛回向者。
以長者善決斷人事，又善說法，令人可樂名城，以忍行最勝為長者名也。
見其在城東無憂林中，無量商人居士圍繞說法者。
以智發生眾善為城東，以能忍則無憂而廣蔭為林，
以智易愚、以善貿惡為商人，以德化俗為居士，皆法象也。
我知至一切處脩菩薩行清淨法門者。
以如一切佛回向，一切眾生所行無不徧也。
此上三師皆俗流者，表回向是回真向俗也。 ^41a34

二十四、輸那國迦陵林城，見師子頻呻比丘尼，
證至一切處回向者，輸那，此云勇猛，迦陵，
此云鬪爭，以精進入俗，滅真俗染淨二見之諍，名其國城。
以慈行無疲為頻伸，以此位同彼四住四地，
出三界纏，生如來家，是出俗相，故是比丘。
比丘捨飾好表忍，尼表慈，在勝光王園，
王表智，言此精進位，和會忍智慈，總攝五位之行，為一法界也。
見其園中有一華樹，如忉利天波利質多羅，
及見種種寶座寶地，布以迦隣陀衣者，
波利質多羅，此云香徧，此樹根華枝葉悉香，徧熏忉利天。
迦隣陀，此云細緜衣，明其依報具足也。
見其處種種座，為種種大眾，說種種法者，
明攝化之行，直至十一地，隣佛之眾，總皆徧攝，
以一位遍五位，一一位遍法界，重重磨鍊，
成五十三法，一百一十城，總別同異，成壞自在，無盡帝網門也。
善財與園中眾樹，悉右遶此比丘尼者，
樹是行報生，表眾行隨順忍智慈也。
比丘尼言我得成就一切智解脫者，言能入普眼捨得等十般若門，
諸法皆壞曰捨，皆成曰得，即成即壞，即壞即成，是普眼捨得也。 ^41b2

二十五、險難國，見婆須蜜女，證無盡功德藏回向者，
以此女定於汙染可畏之境，令人難信，故名險難。
以禪入於染境，皆成智境。
以大悲處俗，大智無染，名寶莊嚴城。
婆須密，此云世友，以與人天而作師友。
女表處真不證，在纏不汙，示行染法，而非染心，
示為女身，而實相中非男非女，但以法界悲體以為之女。
婆須蜜，亦云易財，謂現世間淫染之行以易財，
此乃不染而染，染而不染。
普賢智幻境界，自身如幻，世間如化，無心染境，
無境可染，心無自性，境亦本無，此非世情思度，
亦非情見愚惑所行，必也智徹真源，行齊法界，乃可體斯道也。
此女在市#CB04622;北，自宅中住者，
表愚險闤闠，生死大夜，是菩薩自宅，無有別宅也。
婆須蜜言我得離欲際解脫者，以法界智王處汙無垢，
乍能信入，即得禪悅，故云蹔見於我，即離貪欲，得歡喜三昧。
以從定生慧，了音聲性，故云蹔與我語，即得音聲三昧。
執我手，是求引接義。
陞我座，是無相智增義。
觀我目瞬，是見諦義。
抱我，是不離義。唼我唇吻，是受教義。
以明凡所親近，皆入一切智門，異彼三乘，
但求出纏，而不達法界智王處汙無垢，
任運利生，無縛無解，是永離貪欲際也。
又言過去佛時，文殊勸我發心，施一寶錢，
故得此解脫者，文殊勸，表從智生定。
寶錢，表定能圓通諸法。
發心是離欲，捨錢是離貪，一錢雖少，而能捨所重之心，
與多不異，即是無盡功德藏也。 ^41b38

二十六、善度城，見#CB16014;瑟胝羅居士，
證隨順堅固一切善根回向者，#CB16014;瑟胝羅，
此云包攝，表智慧廣大，包一切法也。
居士置一塔室，安栴檀座，而不置形象者，
意明諸佛眾生無生滅相，方便以將栴檀座塔，
表示令知自身性相，如座上無相，本佛了性如空，
達相如化，開佛知見，無始無終，無今無古，
故言我開塔門，得佛種無盡三昧，不般涅槃解脫，常見十方三世佛也。 ^41c36

二十七、補怛洛迦山見觀世音菩薩，證隨順一切眾生回向者，
補怛洛迦，此云小白華。
此山多生此華，菩薩謙小悲行如之。
觀世音是生死海，大悲利生之生，與文殊法身妙理、
普賢智身萬行三法，以成毗盧之德。
若翻觀自在，則是觀世、出世間理智自在，
則是第六般若門攝，非此方便大悲之門。
故知舊經翻觀世音為是菩薩，居小白華山，
示令眾生不作小非，不棄小善也。
見西面巖谷中泉流瑩暎，樹林蓊#CB15106;，
香草柔軟，右旋布地者，西是殺害刑#CB04846;，
須行悲化之地。菩薩大悲至極，就物利生，
不居自報，故處眾生巖谷穢境。
泉流，表悲心瑩徹。
樹林，表慈功密蔭。
香草，表芳詞悅人。
右旋，表眾生順化也。
見觀世音金剛石上結加趺坐，無量菩薩坐寶石者，表金剛智隨悲妙用交參而無動也。
菩薩言我成就大悲行解脫者，明觀音是古今諸佛大悲之體，
故下直至十地，皆不離大悲之門，而此位入俗，
大悲成滿，故云成就也。
正趣菩薩從空而來，至輪圍山，六種覆動，
放身光明，暎徹日月諸天等光，皆如聚墨，
而詣觀音所者，以正智無依，故正趣從空而來。
輪圍山是眾生妄執報境，以智現而妄謝，故震動。
以無漏智光，非世業報之光所及，故如聚墨。
以正趣大智增明，還歸悲位，故詣觀音所也。 ^42a2

二十八、見正趣菩薩證真如相回向者，
以智悲無二體，故同在小白華山也。
正趣言我從東方妙藏世界普勝生佛所得普門述疾行解脫者，
以自妙理智藏無生而常生，為東方妙藏世界；
以從根本智生差別如幻智，身無來性而響應十方，為普勝生佛所得速疾行也。
從彼發來已經塵劫，一一念舉塵數步，
一一步過塵數佛土，一一佛皆以妙具而供養者，
以智性自徧周，不疾而述，而超出情量，
故一念過爾所佛土，以無作智印超如幻業用，無功而成為妙具也。 ^42a44

二十九、墮羅鉢底城，見大天神，證無縛無著解脫回向者，
墮羅鉢底，此云有門。
以法師位，有大法門，開達眾生名城。
以智如天，善惡現象，賞罰應時，恒應靈萬有，而無思無為為天神。
即此界乾坤，凡天地、日月、五星、名山、大川、
五嶽、四瀆、河海、社稷之神，皆菩薩應身，非世鬼神力所能也。
大天長舒四手，取四海水，用洗面者，表用四攝法，
審觀眾生，而攝受也。
言成就雲網解脫者，以大悲雲，普雨教網，漉眾生也。
大天示現金銀七寶，及諸供具，皆如山聚，
授與善財，令以檀行攝生者，明以無作智，
所生如幻，大悲業用，無窮匱也。 ^42b14

三十菩提場，見安住地神，證等法界無量回向者，
以此位會菩提，理智慈悲，五法為一，而皆圓滿，為菩提場。
以慈悲處下，生諸法門，負育眾生，為地神。
前天神是清淨智之妙用，此地神是大悲之體，
體恒用而恒寂，故名安住。
天動地靜，象智悲覆載，含養為私，而化成也。
見安住等百萬地神，咸放光明，普震大地者，
明悲智至此圓滿，染淨業謝也。
安住以足按地，阿僧祇寶藏，自然湧出者，
表大悲心地之藏，悉能明現，任無功而神用俻也。
我得不可壞智慧藏解脫者，以悲從智起，
即無可壞，而法界行中，無智不含，無悲不滿，故名藏也。
往世塵劫以前，承事諸佛，得此解脫者，
以大悲無限，雖成道般涅槃，總是無始終之家事也。 ^42b34

三十一、迦毗羅城見婆珊婆演底夜神證歡喜地者，
迦毗羅，此云黃色，此城因上古黃頭仙得名，
表智會中道，為中宮福慶之色。
婆珊婆演底，此云主當春生，表主當初地出生萬行。
夜神，表生死夜之大智。
自此以下九箇夜神，一箇瞿波，總是俗流女類，
表菩薩大悲，如女人生養子孫而無疲倦，
以處靈神位中，主持護祐世間，雖本身不離佛會，而亦不礙十方示現其身也。
夜神朱衣梵冠瓔珞，一切星宿炳然在身者，
表初地通具十地之法，故大悲差別智照悉圓備也。
夜神言我得破一切眾生癡暗法光明解脫，
能於夜暗密雲風雨盜賊遊行之時，若山若海曠野險難處，
或作舡師海神魚龜王王，或作好鳥靈樹屋宅坦道，
或現日月星電令諸眾生離暗怖者，明大悲行委曲周濟也。
言於塵劫已來常為女身脩習此法者，
明大悲深厚不求出世，以本法界中無世可出也。 ^42c10

三十二、菩提場見普德淨光夜神證離垢地者，
處俗大悲不離本覺體故，亦在菩提場也。
普德言我得寂靜禪樂普遊少解脫者，
以戒體本禪，一切境界性自禪性自徧也。
云救護眾生一心不動脩習初禪，乃至息滅眾生熱惱脩四禪者，
明法身戒體性自恒定恒隨悲用，稱根攝化總皆禪門，
雖同禪天所脩，而無欣禪樂寂之心。
云厭離生死脩三禪，是譯師之誤，應云性離生死脩三禪也。 ^42c40

三十三、菩提場右邊，見喜目觀察眾生，
夜神證發光地者，右是悲位，明以菩提起行，成其忍慈。
喜目是忍慈之相，觀察是不捨眾生也。
夜神身一一毛孔，出無量化身雲，充滿十方，
說十波羅蜜行相者，明化行無處不至。
云禪波羅蜜所有資具，即施、戒、忍、精進、
般若等，一一寂靜是也。
復於一一毛孔，出無量眾生身雲，及諸天人王等相似身雲，
周徧十方者，處處同類同事攝也。
如是身雲，徧於一切眾生前，現有情無情諸聲，
說自種種化生法者，明法界智用，有情無情，
同一體性，故對現色身，無礙無盡也。
云往古轉輪王，即文殊覺悟，我之夜神，
即是普賢，其王寶女，即我身是者，表依根本智，
起差別用，而行大悲，不限時劫。
盖脩出世，即一念現前，而行大悲，則無盡時也。 ^43a8

三十四、此會中見普救眾生妙德夜神證#CB08504;慧地者，
此位智悲圓滿，生如來家，不離菩提，故在此會也。
見其夜神於一切世界、一切趣中、一切時中，
隨諸眾生形貌、言詞、行解，普以方便而化度者，以其得普現一切世間調伏眾生解脫故也。
夜神舉過去圓滿清淨劫，有須彌山塵數佛興時，
轉輪王蓮華化生，王有一女，即我身者，
以智體圓淨名劫，以精進中昇進差別智果為塵數佛。
以智無染，故王從蓮生；以悲智契及，故王女即我也。
彼時蓮華十度放光，令知佛出現者，表十波羅蜜智成也。
言從過去一百一十佛所得此解脫，又都舉從剎塵佛者，
以十地、十一地互參因果，為一百一十佛。
以智滿行徧，自心如佛，行總如佛，見總如佛，十方世界無一不佛為剎塵佛。
若一法一物而非佛者，皆邪見也。
我於爾所劫、爾所佛時，或為夜神，或為輪王，
乃至或為妓女者，妓表法悅。
如是諸身，皆表佛果中隨位之行；所事諸佛，皆表隨位之果。
故行果相及，則諸佛自相應。
若離自行自果而有所見，即非正見。
設強求而得見，亦即是蹔化現，非實佛也。 ^43a34

三十五、去此不遠，見寂靜音海夜神，證難勝地者，
此位以禪定脩世工藝，不離菩提體及精進行，
而有巧能，故去此不遠。
寂靜是定，音海是用，明定體無為而響應普也。
此夜神是前普救夜神母者，表定體能生精進之行，
若一切行不本於定，則有疲勞時也。
我得念念出生廣大喜莊嚴解脫者，明禪悅徧周，
理行互嚴，利生廣大也。
云於往古供養不退轉法界音等十佛，
而得此解脫者，表一地中具脩十地行果而後得也。
次復生此娑婆世界，供養迦羅鳩#CB00501;及毗盧遮那等四佛者，
表五地前初地至四地之果也。
又云於此劫中，未來一切諸佛，我悉供養，
及一切世界一劫劫中，所有未來諸佛，
我皆供養者，明禪體性圓，三世一際，如世水鏡，
空中乾體，普含眾像。
所供諸佛是行中果，設約事中，亦不違此表法，
以所見他佛亦是自智相及自行相應，乃得見耳。 ^43b22

三十六佛會中，見守護一切城增長神，
證現前地者，以護眾生心城，增長菩提心內智慧之力，為神名也。
夜神言我得甚深自在妙音解脫者，明一音徧法界音，
無體無分別，能轉一切法，教化眾生，以一切智慧皆現前，得自在也。
言過世界轉塵數劫，得此解脫，其最初佛，號法海雷音光明王。
其佛滅後，有王出家云者，以能轉變一切世間眾生微塵數差別名言，
總成般若言音海，名為世界轉塵劫。
以根本智為最初佛，以說法破惑自在為佛名，
以出纏智慧已成，出纏覺觀已亡為佛滅，
以三空智現為王出家，以空慧起出世之悲，故王女亦為尼也。
法欲滅時，千部異眾，多有鬪爭，將滅佛法者，明空慧未具入俗大悲也。
又舉百佛而言我皆供養，表六地中具脩十地勝進互參之果，
而不及十一地果相者，以空慧門未是普賢入纏之行，
故十定中三十箇空慧菩薩，皆入灌頂地，而不見普賢之身。
海幢入滅定，亦表此空慧也。 ^43c4

三十七、見佛會中開敷樹華夜神證遠行地者，
表以方便於無生死中入於生死，徧行諸行，
以前地出纏門，入纏利俗，如休捨優婆夷，
八萬四千煩惱皆同行，故名開敷樹華也。
夜神言我知出生廣大喜光明解脫者，
明四攝、四無量心咸徹透也。
言往古法音圓滿王有五百大臣、六萬婇女、
七百王子，時王設大施會，有長者女名寶光明，
與六十童女俱在會中，其王即毗盧遮那，
其寶光明女即我身是者，惡世苦多時表行悲之地，
王表智，五百大臣表五位齊行，六萬婇女表悲徧六道，
七百王子表七覺行，寶光明女表悲，六十童女俱會表六位之悲皆與智會，
其王即毗盧，表智為處俗行果，故毗盧佛華冠環釧亦是俗身也。 ^43c36

三十八道場中，見大願精進力，救護一切眾生，
夜神證不動地者，以無功智，任本願力，
一往利生，表為神也。
見其坐普現一切宮殿摩尼王藏師子座者，
表無功智中，無垢智用，徧現一切處也。
見其現日月星宿影像身，及隨眾生心，
普令得見諸身者，智體對現也。
夜神言，我得教化眾生，令生善根解脫者，
以得無性之智，則一切善根，自然生也。
舉菩薩智輪，如日遊空，無有晝夜，如幻人住世，
無有憂喜等喻，以答其發心久近之問者，
明菩薩解脫，非可以時量計也。
舉往古法輪音虗空燈王佛，滿一百年，
坐於道場時，勝光王太子善伏，具二十八相，捄獄中罪人。
後五百歲中，脩梵行者，無功智，如響普照而無依。
以為佛一地中，滿十地百波羅蜜，為滿百年。
王表智，太子表行慈，行獄表慈境。
出家五百歲脩行，表出有功用家，於無功用，通徹五位。
以未滿九地十地四重因果，故太子但具二十八相，
於三十二相中，闕其四也。 ^44a12

三十九、嵐毗尼園，見妙德圓滿光夜神，
證善慧地者，嵐毗尼，此云樂勝，是佛誕生之園，
以法樂眾生名園，以善慧地玅慧圓滿善說教名神也。
舉十種受生藏，生於佛家，而言我從無量劫來，
得此自在受生解脫者，言已得無功大智，
將及登受佛職，於此地中，學佛說法辯才，名為處胎受生也。
經於百年，世尊果生此園，亦於三千大千世界中，
一一嵐毗尼園示生，亦於十方一切世界，
一一塵中而示誕生者，以從此地昇於十地，
為經百年，以無作智體，如空如幻，一念降靈，
周於法界，而無彼此來往間斷之時，為一切處生也。
諸天女等，持諸供具，向畢洛叉樹前，候佛下生者，
畢洛叉，此云高顯，表佛之德，言聖人作而萬物覩也。
舉往古悅樂劫中，八十那由他佛出現時，
國王夫人與二十億婇女，詣金華園，攀樹而生菩薩，
彼時乳母即我身者，以從八地無功智來，
為八十那由他佛，以悲智二行，法悅充滿，
為二十億婇女，與王夫人俱，以緣大悲而生大智，
故攀樹而生乳母，亦悲為我身也。 ^44a44

四十、迦毗羅城見瞿波女證法雲地者，
以黃色城表智悲二德體用徧周，育載萬有而無體象，
戊巳土寄王四季而無專時，以智悲無先後故，與初地同。
此城中瞿波，此云守護地，表護大悲地，
是如來為太子時第三夫人，表慈悲法悅，非世五欲之妻。
下文又云久遠已來常為佛妻，表智悲不相捨離。
夫應真智會體遍十方，不可以質礙論，
不可以形相解，現同人間示同人法，現同天處與天同風，
地獄畜生隨類差別，非可以一行知，非可以一身解。
普賢行身法如是，故約立十門以讚其德：
一、智體無依隨器現相門，二、即相如影性無塵俗門，
三、智影本無器隨心現門，四、智無彼此如響應緣門，
五、眾生妄見非智有作門，六、智無所作隨夢幻生門，
七、如幻生非有欲想門，八、如空願力十方對現門，
九、無作大悲徹俗利生門，十、智通含識俗觀恒真門。
此十法門是瞿波之行也。
時普現法更光明講堂中，有無憂德神與一萬主宮殿神來迎善財者，
一萬表萬行，主宮殿神表慈悲覆護，來迎表智慈相及也。
見瞿波有八萬四千婇女圍繞，而諸婇女皆從王族生，
表八萬四千煩惱皆以慈悲同行，而悲皆從智生也。
瞿波言：我於過去為長者女，名曰妙德。
時王太子名威德主，即今如來。
我與太子成其婚禮，同往見佛及聞法者，表此地中智悲契合不相捨離。
彼時所見勝日月等五十佛，表五位皆行之果。
其菩薩眾及天龍八部、地風水火諸神，表六道中祐眾生行徧也。
我於彼時得觀察一切菩薩三昧解脫，
已經塵劫猶未能盡知菩薩行者，以普賢行本無有盡，
欲令法雲大士昇入十一地普賢行門，故十定中灌頂大士不見普賢之身。
此下十師即十一地中普賢行也。 ^44b30

四十一、此世界中，見摩耶夫人，證從悲起智，幻生成佛門者。
此世界中，表大悲含攝之境，不分遠近、
內外、方隅。摩耶，此云天后，表常處世間。
無功大悲，是如來母，表大悲幻生大智。
此法界門，慣習悲智，凡有八度：一、即第七住休捨優婆夷，
脩習慈悲，而第八住一分無功智現，為從悲脩智門；
二、即第十住師子幢王女，為智悲具足門；
三、即第七行無厭足王，為慈悲方便門；
四、即第八行大光王，為無功之行行悲門；
五、即第七、第八回向觀音，正趣同會，為悲智圓融無二門；
六、即第七地開敷樹華神，為大悲發行徧周門；
七、即十地瞿波女，為悲智圓滿普含法界門；
八、即此佛母，名為無功用慈悲起智，幻生成佛，入普賢行無窮門。
十地已前，慈悲大願，從根本智生，有脩學長養。
十地後，一切功終，純是慈悲為法界體，
以悲幻生，對現智身，利生無息，為生佛也。
寶眼主城神，勸善財守護心城。
蓮華妙德身眾神，讚摩耶身，而摩耶耳璫放光，入善財頂。
又有守護法堂羅剎王，令善財觀身觀心，
如夢如影，而求善知識者。
寶眼，表悲中智眼。
耳光，表教音。羅剎，此云可畏，表噉眾生無明三毒。
以此三眾之法，為十一地前方便，引入普賢大行中也。
善財受行其教，即見寶蓮地湧摩耶於上，現無量同眾生事業。
色身者，明無身心自性，是見悲智幻生身處也。
摩耶，言我身相如本，而能容受十佛剎塵菩薩眾海，皆於腹中遊行自在。
或一步過三千大千世界者，言普賢大悲行海，
廣大無盡，同虗空也。
三世諸佛，我悉為其母者，任運利生之智，
皆從大悲母生，名為生佛，非必三十二相等也。
諸佛將成佛時，皆於臍中放光照我身者，
臍處身分之中，起氣通於上下，以能生長。
生長是悲義，表處悲中。
如眉光，表智中也。
言從往古不可思議劫，得此智幻解脫者，
明不可以久近度量，須數亡情盡，智現方知，故唯佛能知此劫之數也。
此下諸師，亦云我唯知此，餘不能知者，
明同中具別，非如十地已前，滯障不達也。 ^44c40

四十二、三十三天，見正念天王女天主光，證智悲自在。
正念諸法無失現前門者，前梵行品中，正念天子至此名王。
又有女表無念而任運智悲，無方而神化自在，
為天為王，非在處所也。
天女言我得無礙念解脫者，言三世劫量，
一念了然，如今現前，以無念智法如是也。
於中劫數，所有諸佛，我皆供養者，此是無久近中久近之狀，
以無時之智境，一念而周，不由造作也。
此下總是俗流，不標神相。
異狀者，表出世道滿，但恐利生，行不廣大，
不自在，更無離染離淨求解脫心，但乘法性舡，
張大悲帆，以大智為舡師，順本願風，吹波羅蜜網，
遊生死海，漉諸有著之魚，置無依智岸，
住法界寶堂，如下彌勒樓閣是也。 ^45b10

四十三、迦毗羅城見徧友童子師，證徧滿十方世法。
師範門者，黃色城，表不離中道，軌治俗典。
童子師如此方仲尼，仲尼頭頂下如返宇象，
尼丘山頂中下以為名，表處卑發蒙。
孔子生兖州艮之分野，象化小男童蒙，
上值角宿，主眾善之門，以乘角氣而生，非世凡流也。
徧友不言，而令善財往見眾藝者，明師範之法。
正者，不親教，付之以助教，但不決之事問之，
表德不孤，必有隣輔贊成其化也。 ^45b34

四十四、見善知眾藝童子，證徧周十方字智門者，
眾藝童子是徧友門人，如顏回之類，言得善知眾藝解脫。
恒唱持四十二字母，入無量般若波羅蜜門，
以此諸字母盡攝一切文字故，持一字即是持一切字，
持一切字即是一字，是般若門也。
唱阿字時，入菩薩威力無差別境波羅蜜門者，
阿，此云無，以達一切空無之法，是菩薩威力無差別境也。
唱多字時，入無邊差別境波羅蜜門者，多是普賢差別智行境也。 ^45c2

四十五、見賢勝優婆夷證。
世間一切正邪吉凶，諸方技術師巫，愽說利生門者，
無法不了，名為賢勝。
以其居塵利物，或作愽說世筮，玄占未達；
或作良醫方藥，救世不安。
辨寶物以定偽真，刊名言而釋文義。
奇才果智，莫不普明；鬼魅眾邪，皆能制伏。
含普賢之智海，等文殊之法身。
佛果處躬，化靈萬有，無方不至，無行不行。
如云：佛以法為身，通達一切法。
故無法不知，無法不達，方可為天人師。
若只求出世，一切總無，即二乘道。
然以法無依處，身亦無依，雖徧萬有，而自無體。
故言：我唯得此無依處道場解脫也。 ^45c18

四十六、沃田城見堅固解脫長者，證處世無著念清淨解脫門者，
沃田表智德潤人，堅固表利生無懈，以無相智莊嚴諸念，
即於諸法念自無著，是解脫也。 ^45c38

四十七、沃田城見妙月長者，證處世淨智光明門者。
此會方便大悲，與前無相解脫一體無二，故亦在沃田城。
十住、十行、十回向、十地，則七、八二位相融。
此十一地，則六、七二位一體，是其升進形勢。
以大悲光破眾生惑，是淨智光明解脫也。 ^45c44

四十八、出生城見無勝軍長者：證無相法中得無盡相門者，
以大願出生眾行名城，以勝諸生死魔毛無勝軍，
以一切心境總是無盡佛相，是無相中無盡相也。 ^46a6

四十九、法聚落見最寂靜婆羅門證誠顯語門者，
法聚落，表法師位，以法界為聚落。
最寂靜，表力波羅蜜，處俗不俗，處喧不喧也。
誠願語解脫者，以一切言說，皆性自真，
人法皆如，無虗言也。 ^46a14

五十妙意華門，見德生童子，有德童女，
證智悲圓滿，處世幻住門者。
妙意華，表智中妙行。
童子童女，表無欲無染，柔和謙順，而智悲均齊。
故如來出現品中，文殊普賢，亦參徹也。
童子童女，言我等得幻住解脫者。
以達佛境眾生境，皆智幻生。
住於幻境，無實無虗。
心境都融，性相無礙。
身土相入，光影重重。
體徹聖凡，性圓今古。
常住世間，而無依止。
故又言幻境自性不思議也。
此下指見彌勒滿一生佛果者。
一生即無生之生，非三世前後之生。
彌勒文殊普賢三法，徧為五十位因果之體。
非於五十位外，別有法來也。 ^46a22

五十一、德生有德以不思議善根力，令善財身柔軟光澤，
而指其性海岸國大莊嚴園毗盧遮那莊嚴藏廣大樓閣中，
見彌勒菩薩，證一生所得佛果門者。
海岸，表昇進一生佛果，臨於生死。
海岸莊嚴園，表入生死智悲，以嚴佛果。
毗，此云種種光明，表差別智。
遮那，此云徧照，表根本智。
此樓閣，表法界體用普光明智，成諸萬行，廣利含生。
以故量等虗空，一切世間及以眾生，咸處其內，
同住遊止，而不覺知。
如善財入此樓閣中，所見種種世界，如經具明。
以佛智海大悲，利生大願，以成樓閣，住於一切眾生生死園中。
故云：從善巧方便生，從福德智慧生。
生無來處，滅無去處，皆是如幻智住生滅之相。
還如眾生業力生滅，都無去來體相可得，名為毗盧遮那莊嚴藏樓閣。
彌勒，此云慈氏。世尊授記一生補處，是一生佛果。
盖法界幻住智境，一一國土，一一塵中，
無盡佛海，一道常然，無生無沒，無去來今。
但以普賢大行，隨眾生時宜，示有成佛涅槃，授記未來等事。
故世尊化迹未終，彌勒示居補處，其實彌勒已與諸佛等無異也。
德生有德，廣讚慈氏善知識德，令善財親近承事，
而云不應以限量心，行於六度，住於十地，淨佛國土事。
善知識者，明六度十地，皆是出世一分，
淨見未亡，未具普賢行，不同毗盧遮那佛報相果海功德身，
具足華冠瓔珞環釧眾相福海，但得同於出世化佛，
捨諸飾好，厭生死身，是故十一地滿，教令入法界門，
會根本果體，達無明本元法界大智之境，
自具無邊功德報相，又加普賢行願海差別智，
所成無限莊嚴報身，而不令其住於引俗化境有限量之行門也。
善財於是五體投地，於樓閣前，以種種讚歎法，
讚此樓閣是具無量功德之大聖所住處者，明佛果海讚歎莫盡也。
彌勒菩薩從別處來，向大眾嘆善財德，
及廣讚菩提心功德者，以隨俗攝化，不居自報，為別處來。
以一切神通道力，菩薩萬行，轉煩惱海，
成一切智海，皆以菩提心為根本。
菩提心無依，智亦無依，一切所作，皆無依住，
萬行如化，利生如幻，神通道力，如空中月，
普現眾水，皆是菩提心之功能。
若不依菩提心而有所得，皆非自法，故菩提心功德不思議也。
彌勒彈指出聲，其樓閣門即開者，彈指是去塵義，
聲是震動啟發義，以塵去執亡，即智門自開也。
善財入已，其門還閉者，以迷亡智現為開，
智無內外出入迷悟，名為還閉，言渾然還源也。
見其閣中廣愽無量同虗空者，智境無量也。
其中莊嚴皆寶成者，智慈行願皆尊貴也。
其中所有神化境界，及見彌勒三世行業，
乃至彌勒往所事佛及善知識，亦為善財說諸法者，
以法身智境，法爾恒然，無物不神，無法不妙，是為神化境界。
以古今三世不移一念，是故見三世事。
以三世性圓，則熾然常說，故聞往所事佛為說法也。
彌勒自攝神力，所現境界並無者，以諸法自性，
如夢如幻，如影如像，常存常泯，常一常異，
令知真如之性，法爾隨緣，雖則隨緣，法爾歸性也。
告善財言：我成一切智時，汝及文殊俱得見我者，會三也。
無古今智，則三世佛一時相見，故言此解脫門，名入三世一切境界不忘念莊嚴藏也。
言我於摩羅提國拘吒聚落婆羅門家生者，
摩羅提，此云高出，拘叱，此云多家，表智高出而行廣多，且從淨種生也。 ^46a42

五十二、彌勒還令善財見初友文殊者，
明至果同因，以初信心時普光明智寂用常然之門，非有古今三世始終出入故也。
善財經遊一百一十城到普門國欲覲文殊者，
一時普印前所脩法是，一百一十城十方諸佛及一切眾生同一法界國土是，
普門國是見文殊身處也。
文殊遙伸右手過一百一十由旬摩善財頂，
歎其能發如是願行，為諸善友攝受，乃令善財成就阿僧祇法門。
而令其入普賢行道場者，摩頂表因果相即，
過一百一十由旬表已過五位因果，令入普賢道場是令住佛果後普賢常行也。
文殊置善財於自所住處還攝不現者，
明佛果後不異處凡之時，以成佛後佛法本無故不現也。
善財見大千世界塵數善知識者，以法身智等周法界故，普見一切皆不異於文殊體也。 ^47a4

五十三、善財於金剛藏菩提場如來座前，
起等虗空界廣大心，便見普賢於如來前坐寶蓮華座者，
以佛果後究竟不離初信心中金剛藏智菩提妙理，而起法界因陀羅網恒行門也。
普賢伸右手摩善財頂，善財即得一切佛剎塵三昧門。
如於此處摩善財頂，如是十方一一世界、
一一塵中，一切佛所、普賢菩薩，悉亦如是摩善財頂。
所得法門悉亦同者，明法界恒常、佛果恒常，
普賢之行相及相應，方得諸佛已成舊果、
普賢舊行；亦明行滿不離、因時不遷、智不異也。
善財於普賢毛孔剎中行一步，過不可說剎塵世界，
如是而行，盡未來劫，猶不能知一毛孔中剎海次第、
剎海藏、剎海差別、剎海普入，及剎海成壞等所有邊際，
乃至佛海、菩薩眾海所有邊際皆不能知者，普賢廣大無盡行境界法如是也。
當是之時，善財得普賢諸行願海，與普賢等、
與諸佛等，一身充滿一切世界，剎等、行等、
正覺等、神通等、法輪等、辯才等、大慈悲等、
不可思議解脫自在悉同等者，明無盡行海是三世十方佛所，
同行是究竟道，更無成佛、不成佛之見也。
大方廣佛華嚴經合論纂要卷下〔終〕
xu:: 
#  No. 226-A 刻華嚴合論纂要後序
No. 226-A 刻華嚴合論纂要後序 ^47a32

余始閱華嚴普賢三昧，大疑且駭，至梵行品，
知一切法即心自性處，不覺心動。
它日讀李長者傳，言有合論四十卷，雖未獲覩，寔私慶焉。
傳曰：長者諱通玄，唐宗室也。
美鬚髯，朗眉目，丹唇紫#CB01524;，
冠樺皮衣，麻長裙，博袖，散腰，徒跣。
以開元七年至太原盂縣，有高仙奴者異之，
館之齋中，每旦唯食棗十顆、栢葉餅一枚，
沉靜冲逸，未甞接人事。
踰三年，遷馬氏古佛堂側，築土室以居，日常危坐。
又十年，忽囊負經書以行，行二十里，偶一虎當途馴伏，
長者撫之曰：吾將著論釋華嚴經，能為擇棲止處否？
爰以經囊負其背而隨之，至神福山原下土龕前蹲駐，
因取囊寘龕中，虎妥尾而去。
其龕瑩潔，廣六七肘，圓轉上下稱之，殆天設也。
長者援毫，心冥佛慧，夜輙口出白光，以代燈燭。
于時忽有二女子，容華絕麗，皆以白巾蒙首，
日為長者汲泉炷香奉紙墨，每於卯辰間具淨饌置長者前，
齋訖，徹器引去，莫測所之。
凡五載，論畢，遂滅迹不見。
開元二十八年，長者年九十五，一日出謂里人曰：
汝等好住，吾將歸矣。
遂返。是晚煙雲凝布，巖谷震蕩，有二白鶴翔空哀唳，其餘飛走悲鳴滿山。
翌日，里人共往候之，則端坐逝矣。
由此觀之，長者盖普光會中乘願流通人也。
吳興舊有論板，已罹災燬，諸剎印本，又皆殘缺。
搜訪久之，真如寺大宗禪老向余咲曰：
往吾獲一部，獨見完好，流虹雨菴，借觀十年已久。
今雨菴化去，門人不以歸我，豈遲子耶？
余大喜，隨償原費，擔負來山中，則論入經總一百二十卷，琳琅煥暎。
甫旬日，而雨菴故院火，鞠為煨燼矣。
於戲！法寶住世，巧有神衛若此。
於是洗心潛玩，見長者將一切人本法界無盡藏中不動智寶，
圓彰頓顯，#CB08504;涌光騰，徹於言外。
當是時，悲欣無量，便欲轉似人人，咸令自見#CB15164;聯函積几，
匪堪#CB05962;佩。
廼用節其豐詞，縮其普義，倣三周文勢，
釐為三帙，名曰纂要。
如以尋丈之軀，而臨咫尺之鏡，威儀態度，亦僅可觀。
然未緣入梓，藏之篋笥，垂三十年。
文選大夫五臺陸公，道叶宗乘，志深弘護，
昨以太常鄉還，言及斯纂，適符大心，遂捐淨金，偈成勝舉。
長者於公，所謂千載而下，旦暮之遇也。
昔普菴肅禪師，因覽論序，達本情亡，知心體合，大悟。
因言曰：長者乃於經首，痛下一鎚，大地山河，等閒俱碎。
乃至云：普賢、文殊，與我同參善財童子，是甚茄子？
余謂普菴瞻前失後，殊不知此中字字句句，皆是長者擊情擣見之金剛杵也。
披文勝士，奮不#CB15164;身，
衝鋒犯銳，而能別展生涯，則為深報長者恩矣。 ^47b31

隆慶元年冬十月朔旦，禾郡精嚴寺前住山釋　方澤　譔
xu:: 
#  No. 226-B
No. 226-B ^48a22

毗盧法門展一句為百千萬句，亦未為廣；
總百千萬句以為一句，亦未為略。
吾友無參有作廣作略之能，顧皆不用，
獨取棗柏大士四十卷論文促為三帙，
廣略適中而義已備，又況棗栢大士未舉筆已前底肝膽盡在其中者虖？
有者，謂也，只是箇減文字漢。
山僧却向它道：儞未見無參在。 ^48a29

天寧漚室比丘　雲東圓理　#CB02494;
 ^48a41
