
xu:: 
#  No. 604-A 妙法蓮華經句解
No. 604-A 妙法蓮華經句解
author:: 錢塘霍山廣照沙門　釋　聞達
夫讀經者，須善佛意，得佛意已，然後起修。
如明目人，善知方詣，不得意者，徒自疲勞，終不能知佛之境界。
如經所說，智慧方便，譬喻因緣，三一圓融，
種種義趣，當知悉是唯心所現。
只為昏迷，生死無際，豁然啟悟，業障本空。
要得無事，一切放下，是非俱遣，垢淨雙忘，
忘心亦泯，真覺圓明。
正恁麼時，雖不作意，露逈逈底，常自現前。
若尋故紙，何日出頭？
所以道：諸法實相，不可言宣，唯有智者，乃能知之。
論至於此，直須向釋迦老子未開口時便知落處，
分明薦取，免被他瞞，退身三步，何妨踏著？
不勞彈指，見本自心，了辦無始大事因緣，誠不難也。
若夫原始要終，提綱振紐，具如序解及指掌圖。
今釋字義，為彼初機，如端伎藝，先加弄引，
幸勿泥此，宜自著鞭。 ^430a12

時　宋景定辛酉　如來誕日序
other:: 
# 目次
法華經句解目次卷第一自序弘傳序解序品第一方便品第二卷第二譬喻品第三信解品第四卷第三藥草喻品第五授記品第六化城喻品第七卷第四五百弟子品第八人記品第九法師品第十寶塔品第十一卷第五提婆達多品第十二勸持品第十三安樂行品第十四涌出品第十五卷第六壽量品第十六分別功德品第十七隨喜功德品第十八法師功德品第十九卷第七不輕品第二十神力品第二十一囑累品第二十二藥王品第二十三妙音品第十四卷第八普門品第二十五陀羅尼品第二十六本事品第二十七勸發品第二十八 ^430a38

法華經要解目次〔終〕妙法蓮華經句解
other:: 
# 弘傳序解
妙法蓮華經弘傳序解
author:: 錢塘廣照沙門　釋　聞達
orig::  ^430c14

妙法蓮華經弘傳序
commentary::  ^431a12

妙法蓮華經五字，是本經題。
弘傳序三字，南山所立。
弘傳者，恢弘傳授也。
序者，蓋述斯經弘傳來由，及採經中妙義，
開明大旨，冠在經初，發誓弘通，傳流濁出，
等與眾生，登無上覺之謂也。
妙法者，所謂佛之知見，本覺妙心也。
此之知見，法界平等，佛與眾生，本無二致。
故曰：妙心本具，如如意珠，心佛眾生，三無差別。
又復當知，性雖平等，迷悟有殊。
佛以悟故，安住其中，終日受用，無非四德。
眾生迷故，背覺合塵，長劫輪迴，無非八倒。
佛憫群迷，出現於世，種種方便，調伏其心，無非為令得佛智慧。
故經曰：如來所以出，為說佛慧故。
由斯妙法，唯心本具，所以佛令開示悟入，
革凡成聖，證妙法身。
故經曰：若有聞法者，無一不成佛。
法義如是，豈不妙哉！
蓮華者，上根觀之，即是自性法華三昧，更非他物。
中下之機，則作引物譬喻，本有覺心清淨妙理也。
故經曰：欲令眾生開佛知見，使得清淨故，出現於世。
復有三義：一者、為鈍根故，不堪受大，權設三乘，而為誘掖。
故經曰：眾生根鈍，云何可度？
我今得道，當說三乘。
所以說小，逗會權機，正為大乘而作方便，如為蓮實而生蓮華。
二者、調停既久，根器純熟，點昔方便悉是佛乘，
召傭作人即是親子，即經云汝等所行是菩薩道，
諸君當知此是我子，譬如華開得見蓮實。
三者為彼大機廢前方便假名字說，但說一乘無上道教，
即經云正直捨方便但說無上道，十方佛土唯一佛乘，譬如華落蓮實獨存。
上據迹門，下本門中亦有三義。
經云我少出家得阿耨菩提，為本施迹也。
我實成佛已來壽命無量阿僧祇劫，開迹顯本也。
為眾生故有滅不滅實不滅度，廢迹立本也。
具上諸義法喻雙舉，故曰妙法蓮華也。
妙玄云：問：蓮華定是法華，三昧之蓮華定是華草之蓮華？
答：定是法蓮華。法蓮華難解，故華草為喻。
利根即名解理，不假譬喻，但作法華之解。
中下未悟，須譬乃知。
以易解之華草蓮華，喻難解之三昧蓮華，故有三周說法逗會三根。
約上根是法名，約中下是譬名，三根合論雙標法喻。
所言經者，訓法訓常。
妙蓮華王佛知見道，三世同遵始終不易，故云常也。
軌則攝持化令成佛，故云法也。
弘傳者，此有四意，文中首明結集翻傳，
次古佛傳通，三此方受持，四今師弘贊。
詞義甚明，尋文可見。
所明諸意，欲使學者恢弘義路傳通心法，承襲有宗無致虗托。
序者，門首之墻，如登堂奧必由墻序，欲探經文須明序致。
orig::  ^431a14

終南山釋　道宣　述
commentary::  ^431c8

終南者，山名也，在京兆府長安城南。
其山自遠而來，勢終於此。
京城之南，秀氣蟠結，聖王所都，祖師平昔居此山中。
釋者，具云釋迦，此翻能仁。
以能仁育化眾生，故即如來先祖之姓也。
出家之士，以佛為師，還隨師姓，即阿含經云：
四河入海，無復本名；四姓出家，同稱釋氏。
宣者，師之諱也。從佛出家，修行直道，宣布法華，
利益眾生，故有是稱也。
述者，敘述來致，欲人之開解也。
orig::  ^431c10

妙法蓮華經者，統諸佛降靈之本致也。
commentary::  ^431c26

初句標經，次句總判。
一經大意罄無不盡，十方三世諸佛如來降靈本意，
唯以一大事因緣故，所謂開示悟入眾生佛之知見。
佛之知見者，即一佛乘平等大慧，特欲簡異三乘五乘諸知見也。
別而言之，在心曰知，在眼曰見。
又復須分自他受用，於自分上則真實慧心洞然明白，
清淨慧目照五蘊空；於他分上則佛知眾生法性平等，佛見眾生是所應度。
故經曰：知諸眾生心之所念。
又曰：我以佛眼見諸眾生。
是故方便以佛知見開示一切悉令悟入，
佛為說此出現於世，故曰為一大事因緣。
唯此一實，餘二非真，故曰開方便門示真實相。
所以多寶歎言：善哉善哉！
如所說者皆是真實，此之一法是佛所證，
諸佛心中常所護念，以慈悲故轉示眾生，故曰以平等大慧教菩薩法佛所護念。
妙法華經為大眾說，眾生獲聞，於一佛乘生大勇猛，名信法華。
由信力故心珠顯耀，名開法華。
於一切處皆徧示現，名示法華。
了了得見決定無疑，名悟法華。
見處深遠與佛無殊，名入法華。
步步不離實際理地，名證法華。
又復應知，知、見二字，語略義含。
具足應云見、聞、覺、知，則對六根，義方整足。
何以知然？準經明德，具有六千：眼見、耳聞、
鼻、舌、身三，通名為覺，在意曰知。
經舉初、後心、眼兩根，不言餘四。
耳、鼻、舌、身及論功德，缺於四千，顯是文略。
問：佛之知見，豈同眾生？
答：心、佛、眾生，三本無異。
又況佛為凡開，非為佛也。
故楞嚴云：十方諸佛，異口同音，告阿難言：
汝欲識知俱生無明，使汝流轉生死結根，
唯汝六根，更無他物。
汝復欲知無上菩提，令汝速證安樂解脫，
寂靜妙常，亦汝六根，更非他物。
是知六根清淨，等同於佛，始得名為佛之知見。
良由一切眾生，本有佛性，與佛無殊。
無始沉迷，不知不覺，長流生死，無解脫期。
諸佛世尊，道眼觀見，不忍沉淪，從真起應，
出現世間，故曰降靈。
種種方便，言詞譬喻，演說諸法，蓋為眾生迷惑障重，
佛性蒙蔽，而為開之。
俾旁生界中，龍女成佛；地獄道中，提婆受記；
邪見鬼業，嚴王得度；法師品內，修羅八部，
皆與通記，當得菩提。
人倫治生，即是實相。
施、戒、禪、誦，彈指、散華，本是天業，皆成佛道。
告聲聞眾，及緣覺乘，於佛所說，當生大信。
決聲聞法，是諸經王，以佛道聲，令一切聞。
唯一實道，無二無三，菩薩開法，疑網皆除。
分別品中，微塵菩薩，世尊悉記，成等正覺。
開前九道，即是佛乘，法界平等，無異無偏，
成一圓融，清淨妙體。
妙音觀音，證此三昧，是則名為，普現色身。
喻之以高廣大輦，眾寶莊嚴，示之以衣內明珠，真如至寶。
矧廼未開之前，諸乘隔別，實為權隱，譬如明珠，隱王頂髻。
在王頂者，極果所宗，根器既純，開權顯實，
一切皆當，成得佛道。
如彼勇將，有大功勳，王解髻中，明珠賜之。
既開之已，廣明諸佛所脩行處，無量無數三昧功德，而示諭之。
既示之已，勉令修進，勿廢寸陰，欲令明悟。
既悟之已，彌須涵養，勿廢前功，進趣菩提，
入佛知見，等與眾生，同成佛道。
故經曰：諸佛欲令一切眾生，開示悟入佛之知見，故出現於世。
所以祖師述云：統諸佛降靈之本致。
當知此法，義趣圓融，位位各攝一切諸位，
說有次第，理無前後，重重互現，如帝珠網。
orig::  ^431c28

蘊結大夏，出彼千齡。
commentary::  ^432b40

大夏，指西域也。如來滅後，阿難尊者蘊積妙義，
結集成章，流傳彼土，出過千載也。
orig::  ^432b42

東傳震旦，三百餘載。
commentary::  ^432b46

法自西至，故曰東傳。
震旦亦云真丹，梵音少異。
此云神洲，以地勝故，多產神靈。
東華之地方五千里，乃大海中一水洲耳。
亦云赤縣，以在南故，近於離明之盛。
西晉永康蓮經傳此，迄于大唐，餘三百載。
或云自漢至晉三百餘載者，非。
以西晉之前，法華未至，亦猶四分譯在姚秦。
祖文序云：蘊結中天千有餘載，譯傳東夏將四百年。
但據此土有經已來爾許時也。
感通傳云：自晉至唐三百載餘。
意亦同此。
orig::  ^432b48

西晉惠帝永康年中，長安青門燉煌菩薩竺法護者，
初翻此經，名正法華。
commentary::  ^432c18

惠帝都洛陽，故云西晉。
長安，即古咸陽。青門，都之東南門。
燉煌，地名，在隴西郡。
菩薩，具云摩訶菩提質帝薩埵，此云大道心成眾生。
師姓竺，名法護，平居燉煌，化行京邑，人尊其德，故號燉煌菩薩。
初翻梵本，名正法華，十卷成文。
orig::  ^432c22

東晉安帝隆安年中，後秦弘始丘慈沙門鳩摩羅什次翻此經，
名妙法蓮華。
commentary::  ^432c32

中原擾攘，元帝東渡，都於建業，故云東晉。
後秦者，姚氏僭號，姓姚名萇，簡異前秦。
弘始者，秦之年號，晉為正統法師，譯經在秦，故兼稱之。
丘慈，西域國名。沙門，此云勤息，出家行道，
勤修眾善，息滅諸惡。
師姓鳩摩羅，名什，此云童壽，天姿頴悟，清才超絕。
童子之年，有壽者智，德盛彼方，聲飛此土。
前秦篤敬，遣將呂光西使戎國，舉師以來，
後奉繼興，於古長安逍遙園中譯出此經，七卷成文。
orig::  ^432c36

隋氏仁壽大興善寺，北天竺沙門闍那笈多後所翻者，同名妙法。
commentary::  ^433a4

主姓楊氏，國號大隋，年稱仁壽，寺名大興善。
天竺或云身毒、賢豆、印土等，梵音少異，此翻為月氏。
其地靈故，多產聖賢，如月之明，清涼照世。
西域之境，周九萬里，約東、西、南、北、中，列為五土。
今標北者，簡異餘四。
闍那具云闍那，掘多此云至德，笈多具云達磨，
笈多此云法藏，南天竺人。
此二法師，仁壽年間，自彼西梵，東達隋朝，
於興善寺，後譯此經，亦同羅什，名妙法華，八卷成文。
但於秦、晉二本，頗有添削，罕聞持誦。
orig::  ^433a8

三經重沓，文旨互陳，時所宗尚，皆弘奉本。
commentary::  ^433a26

三度翻譯，文詞旨趣，互有不同。
時所尊尚，皆傳秦本。
欲披尋者，經在藏中，白在樹三函。
orig::  ^433a28

自餘支品別偈，不無其流，具如序曆，故所非述。
commentary::  ^433a32

晉譯二十八品，秦譯二十八品，隋譯二十八品，
三譯增減，支分品目，異文別偈，其相極多，
非無流類，序曆具載，故此不明。
orig::  ^433a34

夫以靈嶽降靈，非大聖無由開化。
commentary::  ^433a40

梵音耆闍掘，此云靈鷲。
鷲聚此山，其性靈故，名靈鷲山。
或云山形似鷲，即佛世尊說法華處，王舍城東北十五里許，
今云靈嶽。以山靈故，降誕群靈，才識俊敏，
拔萃超倫，自非大聖，孰能啟之？
大聖者，究竟果滿大覺聖人，謂如來也。
若表法者，山即法身，靈即般若，鷲即解脫。
山有其靈，靈生於鷲，鷲依於山。
如性有智，智生於行，行顯於性。
山不動搖，性無遷改，以山表性，性即法身。
雖無動靜，不昧靈知，以靈表智，智即般若。
靈生於鷲，智起於行，以鷲表行，行即解脫。
三德圓融，不可思議，方稱妙觀。
所以爾者，欲於日用見境明心，從聞入道，不離名相而證法身。
一法既爾，法法皆然，則十界十如無邊妙境，於毫端上一時普現。
行之久久，三昧精純，出乎自然，匪由作意。
所以導手不執卷，常讀是經，口無言音，徧誦眾典。
若不然者，春禽晝啼，秋蛩夜吟，風氣使然，曾無意味。
先德明訓，諄諄若是，得不思之。
orig::  ^433a42

適化所及，非昔緣無以導心。
commentary::  ^433b26

適時之化被及眾生，宿植深者方能悟入，若本無緣何由啟導？
如迹門中大通佛時，十六王子為四部眾覆講法華，
即經云爾時所化無量恒河沙等眾生者，汝等諸比丘及我滅度後未來世中聲聞弟子是也。
如本門中威音佛時，不輕菩薩為諸四眾下大乘種，
即經云爾時常輕是菩薩者，豈異人乎？
今此會中五百比丘等於阿耨菩提不退轉者是。
妙玄云：逢值有三：若相逢遇常受大乘，
此輩中間皆已成就不至于今；若相逢遇，
遇其退大仍接以小，此輩中間猶故未盡，
今得還聞大乘之教；若但論遇小不論遇大，
則中間未度，于今不亦盡方始受大，乃至滅後得道者是也。
orig::  ^433b28

所以仙苑告成，機分小大之別；金河顧命，道殊半滿之科。
commentary::  ^433c4

仙苑者，昔有二仙居此園中，一名阿羅羅迦摩羅，
得無所有定；一名#CB15106;陀羅羅摩子，得非想定。
如來初時曾師其法，修習得已知非究竟，
乃往尼連河邊修涅槃道，不起于座得成正覺，亦云鹿苑。
此園昔時群鹿競處，有二鹿主而統攝之，
一善一惡，其一善者身七寶色。
爾時有王名梵摩達，因遊獵次欲射群鹿，
時善鹿主以情告王乞垂哀愍，王感其言誓不食肉，於是群鹿得全生命。
善鹿主者今如來是，惡鹿主者今調達是，廣如智論。
亦云柰苑從樹為名。
告成者，從昔已來修慈忍行，於最後身得成為佛，
既證道已即詣此園，為眾說法用報此恩。
或云仙苑應改云道樹，以佛成道在道樹故。
今謂告厥成功雖在道樹，正論說法機悟有差須云仙苑，則一句之中兼明兩意。
若云道樹，則仙苑機差義不顯也。
機分小大者，提謂經云：初在鹿苑說生滅法，
五拘隣等得阿羅漢，八萬諸天發大道心。
金河者，如來示疾拘尸城西娑羅林間，
其地近於閻浮檀河，閻浮檀即樹名，樹上果熟墮在河中染沙成金。
顧命者，如來欲滅顧示將來，命諸弟子囑以後事。
道殊半滿者，半謂小乘義未圓故，滿謂大乘義圓滿故。
涅槃會上本說大乘，須#CB02494;陀羅乃證小果，
餘諸聞者咸悟法身。
佛意雖融機緣自異，特舉仙苑及金河者，標其始末義攝中間。
orig::  ^433c8

豈非教被乘時，無足覈其高會；
commentary::  ^434a6

約教被機，時機不等，知見劣者，所乘法異，何足覈窮高勝之會？
即經云：少智樂小法，不自信作佛。
orig::  ^434a8

是知五千退席，為進增慢之儔；
commentary::  ^434a12

斯等劣機增上修行，於小利中自以為足，
聞佛稱歎如來智慧甚深難解，自生退屈不覺抽身，佛亦默然而不制止。
蓋有五義：一者若留在座，小機昧劣力不自勝。
二者聞說妙法，必生疑謗墮落生死。
三者俟其去已然後說之，顯佛知機。
四者寄言訶斥，欲其自悔進趣佛乘。
五者亦欲餘人知過必改免生上慢。
orig::  ^434a14

五百授記，俱崇密化之迹。
commentary::  ^434a28

如來昔於威音佛所而作比丘，凡見四眾咸悉唱言：
我不輕汝，汝當作佛。
時諸聞者不能信受反生輕謗，以不信故久沉生死，
謗經業盡得生人中，以宿曾聞大乘法故。
智勝佛來常隨佛化，雖復中間退大習小，今蒙佛記當得菩提耶？
不輕品云：爾時常輕是菩薩者，今此會中五百比丘是。
化城品云：我及汝等宿世因緣，我諸弟子其數五百，皆當授記。
準知今蒙開發，皆是昔時崇佛密化，事迹顯然。
如經中云：諸弟子等內秘外現方便非一，我若具說眾必生疑。
益顯大通佛世猶是近緣，究其本也實自威王。
故下結云：並智勝之遺塵，俱威王之餘勣。
orig::  ^434a30

所以放光現瑞，開發請之教源。
commentary::  ^434b6

入定放光，雨華動地。
四眾咸疑，彌勒請決。
文殊引答，是說法華。
發起眾心，益加懃請。
乃知現瑞，起教來源。
orig::  ^434b8

出定揚德，暢佛慧之宏略。
commentary::  ^434b14

佛知時至從三昧起，歎揚諸佛甚深智慧，
欲暢本懷發明大事，開顯眾生佛之知見，
復示三世道同慈悲一等，所以出現無非為令得佛慧故，大略如此。
orig::  ^434b16

朽宅，通入大之文軌。
commentary::  ^434b24

朽宅遭焚，諸子不覺。
父意憐愍，巧設三車。
車實本無，引令出宅。
既知出己，等賜大車。
滿境無安，眾生染著。
佛慈愍故，巧說三乘。
乘實本無，意存引出。
既證小己，等以大化。
宅以車通，機以乘接。
正行文教，如車之軌。
所以接小，為入大乘。
orig::  ^434b26

化城引昔，緣之不墜。
commentary::  ^434b36

昔以大化佛意欲令一切眾生咸登正覺，
眾生根鈍中間退墮，佛知機故而於中道說有涅槃暫令止息，
既知息已引入佛慧。
譬如商主欲導眾人同出險道至於寶所，
眾等力倦思欲退還，商主知機而於中路化作一城為之止息，
既得安隱復令前進。
化彰權設城喻涅槃，引小入大不墜昔緣。
orig::  ^434b38

繫珠，明理性之常在。
commentary::  ^434c2

出家之士，以法為親，師友之訓，理若圓珠。
貧無福慧，如彼窮子；求師指教，如謁親知；
訓誨入耳，如衣繫珠；中間迷故，如醉不覺；
今蒙開示，如睡忽醒。
方知昔日性珠常在。
或云：理性二字，應改云宿種。
理是本有，那喻繫珠？
今謂理雖性具，非開不顯。
開為顯性，性即是理。
理非事外，事不越理。
由性起修，全修即性。
當求深致，勿事氷情。
故楞嚴云：忽逢智者，指示其珠，所願從心，致大饒富。
方悟神珠不從外得。
orig::  ^434c4

鑿井顯示，悟之多方。
commentary::  ^434c22

心無法潤，如渴乏者。
學教明心，譬如穿井。
留心佛境，如鑿高源。
心不易悟，如井費工。
須多方便，乃可得成。
orig::  ^434c24

詞義宛然。喻陳惟遠。
commentary::  ^434c30

結歎。上引八段經文，言義顯了，宛而成章，
譬喻敷陳，惟極深遠。
orig::  ^434c32

自非大哀曠濟，拔滯溺之沉流；一極悲心，拯昏迷之失性。
commentary::  ^434c36

大哀一極，皆佛異名。
如斯妙典，若非大聖哀憐，廣行慈濟，一志不倦，
極盡悲心，豈能拔滯溺者，出生死流，拯昏迷者，復元明性？
然則慈能與樂，悲能拔苦。
若準今經，出世本懷，拔二死苦，與三德樂，
六道業惑，未忘生死，全在二乘。
唯出分段，尚有變易，況沉空寂，未證圓常。
小菩薩者，伏惑行因，未能無過，今悉與拔，令證涅槃。
即經云：佛見眾生，貧無福慧，入於險道，故說是經。
菩薩聞法，疑網皆除，其諸羅漢，皆當作佛。
orig::  ^434c40

自漢至唐，六百餘載，總歷群籍，四千餘軸，
受持盛者，無出此經。
commentary::  ^435a10

自昔已來漢唐之間，餘經雖眾傳授者稀，
唯此蓮經尤多誦習，良由教妙罄佛淵微，復以時機緣種熟故。
orig::  ^435a14

將非機教相扣，並智勝之遺塵；聞而深敬，俱威王之餘勣。
commentary::  ^435a20

教為機興，機由教悟，合教投機，隨聞起敬，
悉是大通佛世遺下之機塵，威音王所化流之餘力，將非是耶？
謂實爾也。
orig::  ^435a24

輒於經首序而綜之。
commentary::  ^435a30

圓頓上乘，詎容輕議？
今於經首，綜織來由，故曰輙於。
orig::  ^435a32

庶得早淨六根，仰慈尊之嘉會。
速成四德，趣樂土之玄猷。
commentary::  ^435a36

吾祖此願，正依藥王、普賢二品經文，六根取境，能生諸過。
今持妙典，蕩滌諸塵，信仰慈尊，參承嘉會，生兜率也。
願速圓成常、樂、我、淨四種實德，上品超昇，生安養也。
悟真常故，不變不遷，安住不動，如須彌山，常德也。
得安樂故，永離眾苦，如器中鍠，聲出于外，樂德也。
證真我故，得大自在，如風於空，無有障礙，我德也。
復本淨故，光明通達，觀諸世間，如夢中事，淨德也。
趣樂土者，入無生忍，證常寂光。
常即法身，光即般若，寂即解脫。
隨舉一身，皆具四德；趣舉一德，皆具三身。
若以四德別對三身，常即法身，淨不住相，
樂滅受想，即般若智，對報身也。
我約自在，即是解脫，對應身也。
佛身無為，不墮諸數，一四四三，圓融自在，
無有恐怖，寂滅為樂。
玄猷者，玄，遠也；猷，法也。
是法深遠，微妙難思，唯佛與佛，乃能究盡。
然雖如是，不離日用，介爾心中，宛然具足，
一念圓明，即遠而近。
背此馳求，失之千里。
有人云：南山序文，多談迹義，不說本門。
如前所引藥王、普賢、不輕、威王、壽量等義，迹耶？
本耶？請自思之。
orig::  ^435a40

弘贊莫窮。
commentary::  ^435b28

佛旨深微，智淵如海，已今當說，而於此經最為第一，
弘通贊輔，莫能窮盡。
orig::  ^435b30

永貽諸後云爾。
commentary::  ^435b34

永，長也。貽，贈也。諸後，即來學也。
以謂今述此序，弘贊法華，歷塵點劫，不可窮盡，
誓與群生，同成正覺。
序中所云，意若斯爾。
other:: 
# 經題

orig::  ^435b36

妙法蓮華經卷第一
commentary::  ^435c22

心法妙明，因中具果。
蓮華香潔，蘂中有蓮。
佛性在迷，塵不能染。
蓮華在水，濁不能侵。
以華表因，以蓮表果。
煩惱心地，有如來身。
卑濕淤泥，有蓮華種。
性由智顯，蓮對日開。
因淨果明，華開蓮現。
因圓果滿，華落蓮成。
法性元真，蓮華本淨。
文詮此義，名曰妙經。
卷可卷舒，第標篇次。
下文凡言妙法蓮華，及經卷第號，例此說之，更不重釋。
other:: 
# 譯者

orig::  ^435c24

姚秦三藏法師鳩摩羅什奉　詔譯
commentary::  ^436a10

爾時世主，姓姚名萇，建國關輔，名曰大秦。
佛經律論，名為三藏。
藏者藏也，藏心性識，及戒定慧。
佛之所修，真常大義，能通法性，為世所師，故曰法師。
鳩摩羅什，此云童壽，本丘慈人，師性明敏。
童子之年，有壽者智，奉秦王詔，譯梵成華。
other:: 
# 序品第一

orig::  ^436a12

妙法蓮華經序品第一
commentary::  ^436a22

序者，述也，述此法華生起之意。
品，即章也。
orig::  ^436a24

如是我聞：
commentary:: 
阿難自謂：如是妙經所說妙義，我從佛聞。
orig::  ^436a26

一時，佛。
commentary:: 
始自發端，終至說竟，名曰一時。
佛翻覺者，謂是覺了性相之者。
orig::  ^436a30

住王舍城。
commentary:: 
如來住於摩竭提國頻婆羅王所舍之城。
orig::  ^436a34

耆闍崛山中。
commentary:: 
此云靈鷲。鷲有靈性，聚此山中，
orig::  ^436a38

與大比丘眾。
commentary:: 
比丘，此云乞士，乞食資體，乞法濟心。
orig::  ^436a40

萬二千人俱。
commentary:: 
俱同聚也。
orig::  ^436a42

皆是阿羅漢。
commentary:: 
此云無生，斷見思惑，出輪迴苦，不生三界。
orig::  ^436a44

諸漏已盡。
commentary:: 
諸惡常流，名為滲漏；羅漢悉離，名為已盡；
orig::  ^436a48

無復煩惱。
commentary:: 
三毒已盡，不復更生。
orig::  ^436b4

逮得己利。
commentary:: 
離老病死，得出三界，僅能自利，未得利他。
orig::  ^436b6

盡諸有結。
commentary:: 
三有結業，一時已盡。
orig::  ^436b10

心得自在。
commentary:: 
不為三界，生死所縛，心游空寂，名為自在。
orig::  ^436b12

其名曰：
commentary:: 
上是歎德，下顯姓名。
orig::  ^436b16

阿若憍陳如！
commentary:: 
此云解本際，見法本性故。
orig::  ^436b18

摩訶迦葉！
commentary:: 
此云大飲光，姓也，光吞眾類令餘人光不得現故。
名畢撥羅，即樹名也，禱此樹神得生子故。
orig::  ^436b20

優樓頻螺迦葉。
commentary:: 
優樓頻螺，此云木瓜林，從住處為名。
orig::  ^436b24

伽耶迦葉！
commentary:: 
伽耶，此云江，祈禱江神得此子故。
orig::  ^436b28

那提迦葉！
commentary:: 
此云城，祈禱城神得此子故。
orig::  ^436b30

舍利弗！
commentary:: 
此云身子，母好身儀，是身之子。
orig::  ^436b32

大目犍連！
commentary:: 
此云採菽，即祖姓也。
名尼拘律陀，此云白楊樹，祈禱樹神，因得子故。
orig::  ^436b34

摩訶迦旃延！
commentary:: 
此云扇繩，幼喪乃尊，母為子故，不復事人。
子纏於母，如繩繫扇。
orig::  ^436b38

阿#CB00145;樓#CB00501;。
commentary:: 
或云阿那律，此翻無貧，因以稗飯施辟支佛，九十一劫果報充足。
orig::  ^436b42

劫賓那。
commentary:: 
此云房宿，因禱房星得此子故。
orig::  ^436b46

憍梵波提！
commentary:: 
此云牛呞，宿曾為牛，餘習尚存，食已轉噍。
orig::  ^436b48

離婆多！
commentary:: 
此云室宿，祈禱室星得此子故。
orig::  ^436c4

畢陵伽婆蹉。
commentary:: 
此云餘習。五百世來，為婆羅門，餘習不除，為人多傲。
orig::  ^436c6

薄拘羅。
commentary:: 
此云善容，形容美故。
orig::  ^436c10

摩訶拘絺羅！
commentary:: 
此云大膝，蓋從相貌以為名。
orig::  ^436c12

難陀！
commentary:: 
此云忻樂，本牧牛人，以牧牛事，請問世尊，
佛答心解，忻樂出家。
orig::  ^436c14

孫陀羅難陀。
commentary:: 
孫陀羅，此云好愛，即妻名。
難陀，此云忻樂，即佛親弟，欲心重故，忻樂其妻。
orig::  ^436c18

富樓那彌多羅尼子。
commentary:: 
富樓那，此云滿，禱神得子滿心願故。
彌多羅，此云慈。尼字，此云女，指滿所出是慈女子，子母合稱名滿慈子。
orig::  ^436c22

須菩提！
commentary:: 
此云空生，初在母胎便知空寂。
又云善現，尊者生時善相現故。
orig::  ^436c28

阿難！
commentary:: 
此云慶喜。尊者生時，諸慶大集，舉國忻慶。
orig::  ^436c32

羅睺羅！
commentary:: 
此云覆障，佛之子也。
佛欲出家，父王告言：若得子已，當從汝志。
為子所障，不即出家。
orig::  ^436c34

如是眾所知識。
commentary:: 
知圓識妙，名崇德重，眾人所善，曰善知識。
orig::  ^436c38

大阿羅漢等。
commentary:: 
萬二千眾舉二十一，餘不提名，故云等也。
orig::  ^436c42

復有學、無學二千人。
commentary:: 
此二千人，亦比丘眾，但舉其數，不談名德。
初二三果，思惑未盡，名為學人。
四果聖人，見思永盡，所作已辦，名為無學。
orig::  ^436c46

摩訶波闍波提比丘尼。
commentary:: 
波闍波提，此云愛道，即佛姨母。
orig::  ^437a4

與眷屬六千人俱。
commentary:: 
六千尼眾，皆是眷屬。
orig::  ^437a8

羅睺羅母耶輸陀羅比丘尼。
commentary:: 
耶輸陀羅，此云華色，即羅睺羅母。
orig::  ^437a10

六，與眷屬俱。
commentary:: 
眷屬之稱，亦尼眾也。
orig::  ^437a14

菩薩摩訶薩八萬人。
commentary:: 
菩薩，此云道心。摩訶薩，此云大眾生。
orig::  ^437a16

皆於阿耨多羅三，藐三菩提不退轉。
commentary:: 
阿耨多羅，此云無上。
三藐，此云正等。正以簡邪，等謂平等，佛與眾生其性無二。
三菩提，此云正覺，正能覺了一切諸法。
不退轉有三：一、位次不退減，二、功行不退怯，
三、正念不退失。
orig::  ^437a20

皆得陀羅尼。
commentary:: 
此云總持，護善令生，遮惡不起，總攝持故。
orig::  ^437a30

樂說辯才。
commentary:: 
才智辯捷，樂說無窮。
orig::  ^437a34

轉不退轉法輪。
commentary:: 
利根菩薩是能轉之智人，不退法輪是所轉之妙法。
orig::  ^437a36

供養無量，百千諸佛。
commentary:: 
深心承順，名供養佛。
orig::  ^437a40

於諸佛所，植眾德本。
commentary:: 
廣種善因，名植德本。
orig::  ^437a42

常為諸佛之所稱歎。
commentary:: 
以德重故，常得諸佛稱名歎德。
orig::  ^437a44

以慈修身。
commentary:: 
慈能與樂，以此修身。
orig::  ^437a48

善入佛慧。
commentary:: 
佛之心者，大慈悲是。
能修大慈，則是善入佛之智慧。
orig::  ^437b2

通達大智。
commentary:: 
於諸智中，佛智最上，達大智者，即佛見知。
orig::  ^437b6

到於彼岸。
commentary:: 
究竟至於，菩提彼岸。
orig::  ^437b10

名稱普聞，無量世界。
commentary:: 
名字稱呼，遠聞諸國。
orig::  ^437b12

能度無數，百千眾生。
commentary:: 
所證至深，所化至眾。
orig::  ^437b14

其名曰：
commentary:: 
上是歎德，下出其名。
orig::  ^437b16

文殊師利菩薩！
commentary:: 
此云妙德。思益經云：雖說諸法，而不取法相，名為妙德。
orig::  ^437b18

觀世音菩薩。
commentary:: 
楞嚴經云：由我不自觀音，以觀觀者，是故能令十方世界苦惱眾生，
聞其音聲，皆得解脫。
orig::  ^437b22

得大勢菩薩。
commentary:: 
亦名大勢至。無量壽經云：此菩薩行時，十方世界皆悉震動。
坐時，七寶國土一時動搖。
是故號此菩薩名大勢至。
orig::  ^437b26

常精進菩薩。
commentary:: 
大寶積經云：是菩薩為一眾生，經無量劫隨逐不捨，
或不受化，而此菩薩亦無一念棄捨之心，名常精進。
orig::  ^437b32

不休息菩薩。
commentary:: 
思益經云：恒河沙劫為一日夜，是三十日為一月，十二月為年。
經無量劫，值無數佛，修諸梵行，然後受記，名不休息。
上二菩薩，於義似同，各有主意。
常精進者，為眾生故，若親若疎，終不棄捨。
不休息者，為梵行故，久習善因，心不廢弛。
orig::  ^437b38

寶掌菩薩。
commentary:: 
普超經云：常以實心通諸慧性，為人講宣，
於諸珍寶無所貪惜，垂手為人，故名寶掌。
orig::  ^437b48

藥王菩薩。
commentary:: 
悲華經云：無始劫來，作大醫王，救諸苦惱。
於賢劫中，後當成佛，名曰樓至。
orig::  ^437c4

勇施菩薩。
commentary:: 
義約菩薩發勇猛心，開大施門，普利一切。
orig::  ^437c8

寶月菩薩。
commentary:: 
義約菩薩懷於至寶饒益眾生，如月清涼能除熱惱。
orig::  ^437c12

月光菩薩。
commentary:: 
義約菩薩具大智慧，如月光明清涼照世。
orig::  ^437c16

滿月菩薩。
commentary:: 
義約菩薩久修梵行，垢盡慧明如淨滿月。
orig::  ^437c20

大力菩薩。
commentary:: 
義約菩薩具諸功德，有大力量，能拔濟他。
orig::  ^437c24

無量力菩薩。
commentary:: 
義約菩薩深大慈悲，力量無邊不可稱計。
orig::  ^437c28

越三界菩薩。
commentary:: 
義約菩薩，福德深厚，有大智慧，超越世間。
orig::  ^437c32

 #CB02494;陀婆羅菩薩。
commentary:: 
此云善守。思益經云：善能守護一切眾生，
若聞其名，是人必定得三菩提。
orig::  ^437c36

彌勒菩薩。
commentary:: 
此云慈氏。思益經云：若有眾生見此菩薩，應時即獲慈心三昧。
orig::  ^437c40

寶積菩薩。
commentary:: 
義約菩薩，歷劫勤苦，修諸三昧，法寶充積。
西竺經文，其數甚多，傳來此方，十無一二，
是以釋名，多無所出。
orig::  ^437c44

導師菩薩。
commentary:: 
思益經云：於邪見者，生大悲心，令入正道，名曰導師。
orig::  ^438a2

如是等菩薩摩訶薩八萬人俱。
commentary:: 
八萬之眾略舉十八，是故結云如是等俱。
orig::  ^438a6

爾時，釋提桓因！
commentary:: 
此云天帝，或云帝釋，即是華梵雙標欲界第二忉利天王。
言忉利者，此云三十三，由須彌頂有其四峯，
每峰八天，帝釋居中，總名三十三天。
orig::  ^438a10

與其眷屬二萬天子俱。
commentary:: 
眷屬二萬，即忉利天諸天子也。
orig::  ^438a16

復有名：
commentary:: 
此一名字通，指下文諸天子也。
orig::  ^438a20

月，天子。
commentary:: 
月宮，天子也。
orig::  ^438a22

普香天子。
commentary:: 
或云即星宮天子，北辰處中，眾星拱之。
orig::  ^438a24

寶光天子！
commentary:: 
或云即日宮天子，光明寶燄，照臨下士，故云寶光。
光明經云：日王赫燄，放千光光明。
此三天子，即帝釋內臣，如今宰輔也。
orig::  ^438a26

四大天王。
commentary:: 
東方持國，南方增長，西方廣目，北方多聞。
四大天王各領部屬，居於四方，即帝釋外臣，如今制閫也。
orig::  ^438a32

與其眷屬，萬天子俱。
commentary:: 
即上三天子、四天王眷屬之眾諸天子也。
orig::  ^438a38

自在天子。
commentary:: 
欲界第五化樂天主也。
以己神力化現境界，隨心受用，故云自在。
orig::  ^438a42

大自在天子。
commentary:: 
欲界第六他化自在天主也。
凡諸勝妙，皆他所化，現成愛用，自不費力，
勝前第五化樂天宮，故云大自在天。
orig::  ^438a46

與其眷屬三萬天子俱。
commentary:: 
即上化樂、他化二處天主眷屬之眾諸天子也。
orig::  ^438b4

娑婆世界主梵天王。
commentary:: 
娑婆，此云堪忍，堪能忍愛一切苦惱，不知出離。
世為遷流，即過、現、未，名三世也。
界為方位，東、西、南、北、四維、上、下，名為界也。
三世，十方堪忍之境，屬梵天王之所統御，故云王也。
此標王位，下文方始指出王名。
orig::  ^438b8

尸棄大梵。
commentary:: 
梵語樹提尸棄，此翻為火。
大梵尊天修火光定，出離欲境，為梵天王，即大千世界娑婆主也。
orig::  ^438b18

光明大梵等。
commentary:: 
光明，即二禪已上少光天、無量光天、光音天等。
色界梵天，是諸天王及以天眾，果報殊勝，
身有光明，故曰光明。
大梵等及色界天頂、摩醯首羅，於梵天中得自在故，亦名大自在。
orig::  ^438b22

與其眷屬萬，二千天子俱。
commentary:: 
即諸梵天王眷屬之眾諸天子也。
orig::  ^438b30

有八龍王：難陀龍王！
commentary:: 
此云歡喜，護摩竭國人聞其名，皆悉歡喜。
orig::  ^438b34

 #CB02494;難陀龍王。
commentary:: 
此云善，與上難陀兄弟也。
orig::  ^438b38

娑伽羅龍王。
commentary:: 
此云醎海，龍居海中，從處為名。
orig::  ^438b40

和：脩吉龍王。
commentary:: 
此云多頭，於一身上示現多頭，表一法中出無量法。
orig::  ^438b42

德叉迦龍王。
commentary:: 
此云現毒，示現毒相以化於人。
orig::  ^438b46

阿那婆達多龍王。
commentary:: 
此云無熱雪。山頂有無熱惱池，龍居其中。
orig::  ^438b48

摩那斯龍王。
commentary:: 
此云大身。以太善心，現大神力，護法利生。
orig::  ^438c4

優鉢羅龍王等。
commentary:: 
此云黛色，蓮華池也。
龍居池中，以蓮顯德。
orig::  ^438c8

各與若干百千眷屬俱。
commentary:: 
八大龍王所部之眾。
orig::  ^438c12

有四緊那羅王。
commentary:: 
此云歌神，天帝歌樂用此神也。
orig::  ^438c14

法緊那羅王。
commentary:: 
佛說法時，諸天弦歌以讚於佛：
orig::  ^438c16

妙法緊那羅王。
commentary:: 
作妙法樂，以讚於佛。
orig::  ^438c18

大法緊那羅王。
commentary:: 
讚詠大乘清淨法也。
orig::  ^438c20

持法緊那羅王。
commentary:: 
任持正法，播於音樂。
orig::  ^438c22

各與若干百千眷屬俱。
commentary:: 
四種歌神所部之眾。
orig::  ^438c24

有四乾闥婆王。
commentary:: 
此云嗅香，以香為食，天帝作樂，即用此神。
orig::  ^438c26

樂乾闥婆王。
commentary:: 
樂者，橦也，宅江切，倒伎也，即緣竿倒擲之類。
orig::  ^438c30

樂音乾闥婆王。
commentary:: 
即奏皷樂者。
orig::  ^438c34

美乾闥婆王。
commentary:: 
作橦倒伎，最美觀者。
orig::  ^438c36

美音乾闥婆王。
commentary:: 
即奏音樂最美妙者。
orig::  ^438c38

各與若干百千眷屬俱。
commentary:: 
四種樂王所部之眾。
orig::  ^438c40

有四阿修羅王。
commentary:: 
此云無端正，形皃醜惡故。
orig::  ^438c42

婆稚阿修羅王。
commentary:: 
此云最勝，能勝一切情欲境故。
orig::  ^438c44

佉羅騫#CB00501;阿修羅王。
commentary:: 
此云廣肩脾，以能荷法故。
orig::  ^438c46

毗摩質多羅阿修羅王。
commentary:: 
此云淨心，帝釋夫人舍脂父也。
orig::  ^438c48

羅睺阿修羅王。
commentary:: 
此云障持，其身長廣，手持日月，障覆光明。
orig::  ^439a4

各與若干百千眷屬俱。
commentary:: 
四種脩羅眷屬眾也。
orig::  ^439a8

有四迦樓羅王。
commentary:: 
此云金翅鳥，羽毛金色故。
orig::  ^439a10

大威德迦樓羅王。
commentary:: 
威德最大，勝諸同類。
orig::  ^439a12

大身迦樓羅王。
commentary:: 
居四天下大樹之上，兩翅展開，相去三百三十六萬里。
orig::  ^439a14

大滿迦樓羅王。
commentary:: 
翅扇水開，入海噉龍，大滿其意。
orig::  ^439a18

如意迦樓羅王。
commentary:: 
此鳥頸上有如意珠。
orig::  ^439a20

各與若干百千眷屬俱。
commentary:: 
四，金翅鳥眷屬之眾。
orig::  ^439a22

韋提希子阿闍世王。
commentary:: 
韋提希，此云思惟。
阿闍世，此云折指，小指折故。
此折指王是思惟子，子母合稱。
orig::  ^439a24

與若干百千眷屬俱。
commentary:: 
與人王眾諸眷屬也。
orig::  ^439a28

各禮佛足。
commentary:: 
以手接足，禮拜於佛。
orig::  ^439a30

退坐一面。
commentary:: 
禮已，退身就一而坐。
orig::  ^439a32

爾時，世尊四眾圍繞。
commentary:: 
僧尼士女，周圍旋繞。
或就經說，因佛放光，身子與眾，騰疑致請，發起眾也。
文殊彌勒，助佛揚化，如影隨形，如谷答響，影響眾也。
學無學人，從佛聞法，得道受記，當機眾也。
餘雖預聞，心未明了，用為遠因，結緣眾也。
orig::  ^439a34

供養恭敬。
commentary:: 
奉供事養，肅恭致敬，義通三業，及以六塵。
合掌頂禮，翹勤跪足，身供養也。
敘述功德，發言讚歎，口供養也。
念佛恩德，無暫忘時，心供養也。
六塵奉上，事供養也。
一性契如，理供養也。
理事圓妙，實相供也。
orig::  ^439a44

尊重讚歎。
commentary:: 
極誠崇奉，尊也。感德深尊，重也。
談其道德，讚也。嗟吁莫及，嘆也。
orig::  ^439b6

為諸菩薩。
commentary:: 
所為眾也。
orig::  ^439b10

說大乘經。
commentary:: 
言出佛口，名之為說。
經談實相，名之為大。
力能運載，名之為乘。
orig::  ^439b12

名無量義。
commentary:: 
於一法中出無量義經云：二法、三道、四果也。
二法即漸頓也，三道即三乘也，四果即聲聞、
緣覺、菩薩及佛四位聖果。
orig::  ^439b16

教菩薩法。
commentary:: 
以上諸法大乘之義教示菩薩。
orig::  ^439b22

佛所護念。
commentary:: 
一切諸佛為能護念無量義經，教菩薩法是所護念。
orig::  ^439b24

佛說此經已。
commentary:: 
說無量義經已。
orig::  ^439b28

結加趺坐。
commentary:: 
趺，足背也。先以右足壓左足上，次以左足壓右足上，名曰加趺。
orig::  ^439b30

入於無量義處三昧。
commentary:: 
三昧，此云正定。若但虗言而不履踐無量義海，諸三昧門豈能成就？
故佛入定為人作則。
orig::  ^439b34

身心不動。
commentary:: 
身不動，色定也；心不動，性定也。
orig::  ^439b40

是時，天雨曼陀羅華。
commentary:: 
雨，去聲，從天下也。
曼陀羅，此云適意，亦名小白華。
orig::  ^439b42

摩訶曼陀羅華。
commentary:: 
此云大適意，亦名大白華。
orig::  ^439b46

曼殊沙華。
commentary:: 
小赤華也。
orig::  ^439b48

摩訶曼殊沙華。
commentary:: 
大赤華也。天雨四華，表住行向地四十位也。
orig::  ^439c2

而散佛上。
commentary:: 
散佛上者，表於佛境修功德因。
orig::  ^439c6

及諸大眾。
commentary:: 
表供一切，悉令成佛。
orig::  ^439c8

普佛世界。
commentary:: 
普徧十方，三世佛境。
orig::  ^439c10

六種震動。
commentary:: 
地表心體，善念動時，六情諸根，悉轉為善。
orig::  ^439c12

爾時會中。
commentary:: 
無量義會。
orig::  ^439c16

比丘、比丘尼。
commentary:: 
如上。
orig::  ^439c18

優婆塞！
commentary:: 
此云清信男。
orig::  ^439c20

優婆夷！
commentary:: 
此云清信女。
orig::  ^439c22

天龍夜叉。
commentary:: 
諸天王等及天眷屬。
諸龍王等及龍眷屬。
夜叉。此云勇健鬼。
orig::  ^439c24

乾闥婆、阿脩羅、迦樓羅、緊那羅、摩睺羅伽。
commentary:: 
並如上解。
orig::  ^439c28

人。
commentary:: 
世間之人。
orig::  ^439c32

非人。
commentary:: 
大仙脩羅、地獄、餓鬼等，
orig::  ^439c34

及諸小王。
commentary:: 
世間粟散諸小王也。
orig::  ^439c36

轉輪聖王。
commentary:: 
金銀銅鐵四輪王也。
orig::  ^439c38

是諸大眾！
commentary:: 
指上所列。
orig::  ^439c40

得未曾有。
commentary:: 
雨華動地，昔未曾見，今得見之，云未曾有。
orig::  ^439c42

歡喜合掌。
commentary:: 
覩相歡喜，合掌致敬。
orig::  ^439c46

一心觀佛。
commentary:: 
專注一心，瞻仰於佛。
orig::  ^439c48

爾時，佛放眉間白毫相光。
commentary:: 
佛眉中間有一白毫，長一丈五尺，色如珂雪，
宛轉眉間，外有八稜，中空如筒，放大光明，從中而出。
兩眉即表，空有二邊，毫表中道。
orig::  ^440a2

照東方萬八千世界。
commentary:: 
東方為動之主，萬八千者，表十八界。
orig::  ^440a8

靡不周徧。
commentary:: 
其光大盛，無不徧滿。
orig::  ^440a12

下至阿鼻地獄。
commentary:: 
阿鼻，此云無間。地獄眾生常受眾苦，無有間斷。
orig::  ^440a14

上至阿迦尼吒天。
commentary:: 
此云色究竟。下至地獄，上至色頂，中間所有，無不徧照。
orig::  ^440a18

於此世界。
commentary:: 
上諸世界。
orig::  ^440a22

盡見彼土。
commentary:: 
欲色之境。
orig::  ^440a24

六趣眾生。
commentary:: 
天、人、脩羅、地獄、餓鬼、畜生，約業分六，各自趣向。
orig::  ^440a26

又見彼土。
commentary:: 
萬八千土。
orig::  ^440a30

現在諸佛。
commentary:: 
現在說法，諸佛世尊，
orig::  ^440a32

及聞諸佛。
commentary:: 
耳聽曰聞。
orig::  ^440a34

所說經法。
commentary:: 
佛為能說，法是所說。
orig::  ^440a36

并見彼諸比丘、比丘尼。
commentary:: 
他方世界出家僧尼。
orig::  ^440a38

優婆塞優婆夷。
commentary:: 
他方世界，在家士女，
orig::  ^440a40

諸修行得道者。
commentary:: 
修攝其心，行於聖行，得入道者，
orig::  ^440a42

復見諸菩薩摩訶薩。
commentary:: 
大乘，眾也。
orig::  ^440a44

種種因緣。
commentary:: 
因即善心，緣即善境，心境非一，故曰種種。
orig::  ^440a46

種種信解。
commentary:: 
於諸法上，起信解心。
orig::  ^440b2

種種相貌。
commentary:: 
法門無量，相貌不同。
orig::  ^440b4

行菩薩道。
commentary:: 
六度萬行，是菩薩道。
踐履名行，
orig::  ^440b6

復見諸佛。
commentary:: 
他方諸佛。
orig::  ^440b8

般涅槃者。
commentary:: 
此云寂滅。機薪既盡，應火云亡，名為寂滅。
orig::  ^440b10

復見諸佛。
commentary:: 
亦他方佛。
orig::  ^440b14

般涅槃後。
commentary:: 
滅度之後。
orig::  ^440b16

以佛舍利。
commentary:: 
此云骨身。
orig::  ^440b18

起七寶塔。
commentary:: 
梵語塔婆，此云高顯處，七種珍寶為佛起塔。
orig::  ^440b20

爾時，彌勒菩薩作是念：
commentary:: 
因光見土，所以作念：
orig::  ^440b24

今者，世尊！
commentary:: 
釋迦如來。
orig::  ^440b26

現神變相。
commentary:: 
化現神通，變淨土相。
orig::  ^440b28

以何因緣？
commentary:: 
何因何緣？
orig::  ^440b30

而有此瑞。
commentary:: 
有此所現奇瑞之相。
orig::  ^440b32

今佛世尊。
commentary:: 
謂釋迦佛。
orig::  ^440b34

入于三昧。
commentary:: 
說經之後，入于正定。
orig::  ^440b36

是不可思議。
commentary:: 
是之瑞相，不可心思及以口議。
orig::  ^440b38

現希有事。
commentary:: 
現希奇事，非世所有。
orig::  ^440b40

當以問誰？
commentary:: 
心自思擇，當問何人？
orig::  ^440b42

誰能答者？
commentary:: 
又復思求能答之者。
orig::  ^440b44

復作此念：
commentary:: 
又復念言：
orig::  ^440b46

是，文殊師利！
commentary:: 
眾中上首大菩薩也。
orig::  ^440b48

法王之子。
commentary:: 
佛名：法王菩薩師；佛名：法王子；
orig::  ^440c2

已曾親近供養。
commentary:: 
菩薩久已親炙近傍，身心恭敬供養奉事。
orig::  ^440c4

過去無量諸佛。
commentary:: 
所親近境。
orig::  ^440c8

必應見此希有之相。
commentary:: 
事佛既多，必然曾見，此奇瑞相，
orig::  ^440c10

我今當問。
commentary:: 
我今當問能知此者。
orig::  ^440c14

爾時，比丘、比丘尼、優婆塞、優婆夷，及諸天、
龍、鬼神等，咸作此念：
commentary::  ^440c16

是諸人等亦同作念：
orig::  ^440c18

是佛光明。
commentary:: 
佛所放光。
orig::  ^440c20

神通之相。
commentary:: 
神力通變發用之相。
orig::  ^440c22

今當問誰？
commentary:: 
思欲請問。
orig::  ^440c24

爾時，彌勒菩薩欲自決疑：
commentary:: 
彌勒菩薩位居等覺，所見瑞相，心猶疑暗，欲求開決。
orig::  ^440c26

又觀四眾：比丘、比丘尼、優婆塞、優婆夷。
commentary:: 
即四眾也。
orig::  ^440c30

及諸天龍鬼神等。
commentary:: 
八部，眾也。
orig::  ^440c32

眾會之心。
commentary:: 
即如上說，今當問誰？
orig::  ^440c34

而問文殊師利言：
commentary:: 
為己及眾問文殊也。
orig::  ^440c36

以何因緣？
commentary:: 
問：佛現瑞為何因緣？
orig::  ^440c38

而有此瑞。
commentary:: 
謂放光明。
orig::  ^440c40

神通之相。
commentary:: 
指上所現。
orig::  ^440c42

放大光明。
commentary:: 
指上白毫
orig::  ^440c44

照于東方，萬八千土。
commentary:: 
所照境也。
orig::  ^440c46

悉見彼佛。
commentary:: 
見彼諸佛。
orig::  ^440c48

國界莊嚴。
commentary:: 
依報嚴飾。
orig::  ^441a2

於是彌勒菩薩欲重宣此義。
commentary:: 
前已具述自他疑念，今復以偈重宣前意。
orig::  ^441a4

以偈問曰：文殊師利！
導師何故？
commentary:: 
頌：以何因緣？
orig::  ^441a8

眉間白毫。
commentary:: 
頌前白毫。
orig::  ^441a10

大光普照。
commentary:: 
頌：照萬八千，普徧世果。
orig::  ^441a12

雨曼陀羅。
commentary:: 
頌雨二白華。
orig::  ^441a14

曼殊沙華。
commentary:: 
頌雨二赤華
orig::  ^441a16

旃檀香風。
commentary:: 
前無此有。
orig::  ^441a18

悅可眾心。
commentary:: 
所現之相，悅懌稱可。
大眾之心，
orig::  ^441a20

以是因緣。
commentary:: 
指上所現心境之相。
orig::  ^441a22

地皆嚴淨。
commentary:: 
由神變故，莊嚴清淨。
orig::  ^441a24

而此世界。
commentary:: 
此娑婆界。
orig::  ^441a26

六種震動。
commentary:: 
所謂一動，二徧動，三等徧動。
只動一處，名之為動。
動四天下，名為徧動。
動大千界，名為等徧動。
二起，三涌，四震，五吼，六覺。
每一字中，各具三義。
orig::  ^441a28

時四部眾。
commentary:: 
指上四眾。
orig::  ^441a34

咸皆歡喜。
commentary:: 
覩瑞心喜。
orig::  ^441a36

身意快然。
commentary:: 
身中如前，暢快喜悅。
orig::  ^441a38

得未曾有。
commentary:: 
如此之事，昔所未有。
orig::  ^441a40

眉間光明。
commentary:: 
中道毫光。
orig::  ^441a42

照于東方。
commentary:: 
光本普徧，先照東方。
orig::  ^441a44

萬八千土。
commentary:: 
所照之境。
orig::  ^441a46

皆如金色。
commentary:: 
如來毫光所照如是。
orig::  ^441a48

從阿鼻獄，上至有頂，諸世界中。
commentary:: 
獨舉上下，中間普徧。
orig::  ^441b2

六道眾生。
commentary:: 
如上。
orig::  ^441b6

生死所趣。
commentary:: 
死此趣彼。
orig::  ^441b8

善惡業緣。
commentary:: 
眾生所作善惡因緣。
orig::  ^441b10

受報好醜？
commentary:: 
隨業受報，好妙醜惡。
orig::  ^441b12

於此悉見。
commentary:: 
於毫光中，皆悉得見。
orig::  ^441b14

又覩諸佛。
commentary:: 
又復覩見，萬八千土，其中諸佛，
orig::  ^441b16

聖主師子。
commentary:: 
如來世尊，眾聖中主，譬如師子，百獸中主。
orig::  ^441b18

演說經典。
commentary:: 
流演解說，經文典法。
orig::  ^441b22

微妙第一。
commentary:: 
義理第一，微妙深遠。
orig::  ^441b24

其聲清淨。
commentary:: 
所說法音，清潔白淨。
orig::  ^441b26

出柔輭音。
commentary:: 
音出慈悲，柔和善軟。
orig::  ^441b28

教諸菩薩。
commentary:: 
一一諸佛所教之眾。
orig::  ^441b30

無數億萬。
commentary:: 
數目眾多，不可稱計。
orig::  ^441b32

梵音深妙。
commentary:: 
梵，淨也。意深語妙。
orig::  ^441b34

令人樂聞。
commentary:: 
使人願聞。
orig::  ^441b36

各於世界。
commentary:: 
萬八千土。
orig::  ^441b38

講說正法。
commentary:: 
講明解脫正真之法。
orig::  ^441b40

種種因緣。
commentary:: 
無數方便成佛因緣。
orig::  ^441b42

以無量喻。
commentary:: 
引無數事以為譬喻。
orig::  ^441b44

照明佛法。
commentary:: 
以智明法，如光照物。
orig::  ^441b46

開悟眾生。
commentary:: 
開發悟明，一切眾類。
orig::  ^441b48

若人遭苦。
commentary:: 
遇世苦厄
orig::  ^441c2

厭老病死。
commentary:: 
厭棄四相，周而復始。
orig::  ^441c4

為說涅槃。
commentary:: 
為說出世，寂滅之樂。
orig::  ^441c6

盡諸苦際。
commentary:: 
四果聖人，出離三界，名盡苦際。
orig::  ^441c8

若人有福。
commentary:: 
有諸福量。
orig::  ^441c10

曾供養佛。
commentary:: 
宿曾修供，於佛有緣。
orig::  ^441c12

志求勝法。
commentary:: 
立志欲求殊勝之法。
orig::  ^441c14

為說緣覺。
commentary:: 
與此等說十二緣法，令觀世緣覺了法性。
orig::  ^441c16

若有，佛子！
commentary:: 
菩薩習大，名為：佛子。
orig::  ^441c20

修種種行。
commentary:: 
發心修習，六度萬行。
orig::  ^441c22

求無上慧。
commentary:: 
求於無上，佛之智慧。
orig::  ^441c24

為說淨道。
commentary:: 
為是等說，清淨佛道。
orig::  ^441c26

文殊師利！
commentary:: 
所對告人
orig::  ^441c28

我住於此。
commentary:: 
住此娑婆。
orig::  ^441c30

見聞若斯。
commentary:: 
眼見佛境，耳聞佛音，其相如此。
orig::  ^441c32

及千億事。
commentary:: 
及諸事相。
orig::  ^441c34

如是眾多。
commentary:: 
指所見聞，其相甚多。
orig::  ^441c36

今當略說。
commentary:: 
今難具陳，當簡略說。
orig::  ^441c38

我見彼土。
commentary:: 
我眼見彼，諸佛淨土，
orig::  ^441c40

恒沙菩薩。
commentary:: 
如恒河沙，眾多菩薩，
orig::  ^441c42

種種因緣。
commentary:: 
種種眾善，心因境緣。
orig::  ^441c44

而求佛道。
commentary:: 
修習佛因，求成佛道。
orig::  ^441c46

或有行施。
commentary:: 
或行捨施。
orig::  ^441c48

金銀。珊瑚。
commentary:: 
海中有寶，秀氣結成，其色紅潤，如樹之形，名曰珊瑚。
orig::  ^442a2

真珠摩尼。
commentary:: 
蚌螺之類，採於月華，結成真珠。
摩尼：此云能聖，即如意珠。
orig::  ^442a6

硨磲，碼碯。
commentary:: 
海中大貝，如車之渠。
即大海螺，石中秀氣。
其色紅潤，如馬之腦。
orig::  ^442a10

金剛諸珍。
commentary:: 
堅利金剛，及諸珍寶。
orig::  ^442a14

奴婢車乘。
commentary:: 
給使婢僕，運載車乘。
orig::  ^442a16

寶飾輦輿。
commentary:: 
牽挽曰輦，肩荷曰輿，以寶嚴飾。
orig::  ^442a18

歡喜布施。
commentary:: 
以歡喜心，布散施與。
orig::  ^442a20

迴向佛道。
commentary:: 
回所修福，趣向佛道。
orig::  ^442a22

願得是乘。
commentary:: 
願欲得是，大寶真乘。
orig::  ^442a24

三界第一。
commentary:: 
於三界中，為最第一。
orig::  ^442a26

諸佛所歎。
commentary:: 
常為諸佛所讚嘆者。
orig::  ^442a28

或有菩薩。
commentary:: 
能行施者。
orig::  ^442a30

駟馬寶車。
commentary:: 
四馬牽車，以寶為飾。
orig::  ^442a32

欄楯華蓋。
commentary:: 
橫者曰欄，豎者曰楯，即車欄也。
寶車頂上華飾之蓋。
orig::  ^442a34

軒飾布施。
commentary:: 
即今軒車。此等行施，
orig::  ^442a38

復見菩薩。
commentary:: 
復見施者。
orig::  ^442a40

身肉手足。
commentary:: 
己財為施。
orig::  ^442a42

及妻子施。
commentary:: 
內財為施。
orig::  ^442a44

求無上道。
commentary:: 
為求佛道。
orig::  ^442a46

又見菩薩，頭目身體。
commentary:: 
前捨手足，今施頭目。
orig::  ^442a48

欣樂施與。
commentary:: 
欣喜願樂，施與眾生。
orig::  ^442b2

求佛智慧。
commentary:: 
所以施者，為求佛慧。
orig::  ^442b4

文殊師利！
commentary:: 
對告文殊：
orig::  ^442b6

我見諸王。
commentary:: 
見彼世界，諸人王等，
orig::  ^442b8

往詣佛所。
commentary:: 
各往詣彼，諸佛之所。
orig::  ^442b10

問無上道。
commentary:: 
請問諸佛無上道教。
orig::  ^442b12

便捨樂土。
commentary:: 
捨五欲樂受用之土。
orig::  ^442b14

宮殿臣妾。
commentary:: 
宮殿是所依，臣妾是所愛，
orig::  ^442b16

剃除鬚髮。
commentary:: 
鬚髮至愛，亦復剃除。
orig::  ^442b18

而被法服。
commentary:: 
出家稟具，披三法衣。
orig::  ^442b20

或見菩薩而作比丘。
commentary:: 
出家為僧
orig::  ^442b22

獨處閑靜。
commentary:: 
獨自閑居空靜之處。
orig::  ^442b24

樂誦經典。
commentary:: 
心樂讀誦，大乘經典。
orig::  ^442b26

又見菩薩，勇猛精進。
commentary:: 
果敢名勇，力行名猛。
精而不雜，進而不退。
orig::  ^442b28

入於深山。
commentary:: 
遠離囂塵，深居山谷。
orig::  ^442b32

思惟佛道。
commentary:: 
正念思惟佛所行處，觀照禪也。
orig::  ^442b34

又見離欲。
commentary:: 
又見有人，厭離五欲，
orig::  ^442b36

常處空閑。
commentary:: 
常居空靜安閑之處。
orig::  ^442b38

深修禪定。
commentary:: 
梵語禪那，此云寂滅。
深入定門，住於禪寂，體真禪也。
orig::  ^442b40

得五神通。
commentary:: 
天眼、天耳、他心、宿命及以神境，除却漏盡，名五神通。
orig::  ^442b44

又見菩薩安禪合掌。
commentary:: 
安住禪定，端心合掌。
orig::  ^442b48

以千萬偈。
commentary:: 
千萬，大數也。偈，此云頌也。
orig::  ^442c2

讚諸法王。
commentary:: 
既云禪寂，又讚法王，非禪不智，非說不了。
安禪讚法，默而說也；讚法安禪，說而默也。
orig::  ^442c4

復見菩薩，智深志固。
commentary:: 
智慧深遠，志操堅固。
orig::  ^442c8

能問諸佛。
commentary:: 
智慧堅深，善問諸佛。
orig::  ^442c10

聞悉受持。
commentary:: 
隨聞強記，能盡受持。
orig::  ^442c12

又見，佛子！
commentary:: 
佛子！菩薩互換稱耳。
orig::  ^442c14

定慧具足。
commentary:: 
定以攝散，慧以破昏，定慧等持，名為具足。
orig::  ^442c16

以無量喻。
commentary:: 
用無數事以為譬喻。
orig::  ^442c20

為眾講法。
commentary:: 
以所得法，為人講明。
orig::  ^442c22

欣樂說法。
commentary:: 
所得深法，樂說無厭。
orig::  ^442c24

化諸菩薩。
commentary:: 
誘化一切，諸菩薩眾。
orig::  ^442c26

破魔兵眾。
commentary:: 
背違正法，引誤一切，名曰魔兵。
以正法眼爍去群邪，名破魔也。
orig::  ^442c28

而擊法皷。
commentary:: 
四大交擊，於中發聲，演大法義，名擊法皷。
orig::  ^442c32

又見菩薩寂然宴默。
commentary:: 
寂默宴坐
orig::  ^442c36

天龍恭敬。
commentary:: 
諸天龍王，皆來敬奉。
orig::  ^442c38

不以為喜。
commentary:: 
大龍來敬，順情境也。
菩薩住空，初不為喜，即捨禪也。
orig::  ^442c40

又見菩薩處林放光。
commentary:: 
安處林下，放清淨光。
orig::  ^442c44

濟地獄苦。
commentary:: 
以大悲心濟拔獄苦，即悲禪也。
orig::  ^442c46

令入佛道。
commentary:: 
轉苦道身，入於佛道。
略困曰睡，熟睡曰眠。
佛子精進，未甞如是。
orig::  ^442c48

又見佛子，未甞睡眠，經行林中。
commentary:: 
行道林中，如經之直。
orig::  ^443a4

勤求佛道。
commentary:: 
以不懈怠，求入佛道。
orig::  ^443a8

又見具戒。
commentary:: 
具足受持，清淨大戒。
orig::  ^443a10

威儀無缺。
commentary:: 
戒禁身口，名曰威儀。
志誠謹潔，無所缺犯。
orig::  ^443a12

淨如寶珠。
commentary:: 
持戒清潔，如淨寶珠。
orig::  ^443a16

以求佛道。
commentary:: 
以持戒功，求於佛道。
orig::  ^443a18

又見佛子，住忍辱力。
commentary:: 
住忍力中，能耐耻辱。
orig::  ^443a20

增上慢人。
commentary:: 
增上修行輕慢人者。
orig::  ^443a22

惡罵捶打。
commentary:: 
口出惡言，手行捶打。
orig::  ^443a24

皆悉能忍。
commentary:: 
惡人惱己，悉能忍之。
orig::  ^443a26

以求佛道。
commentary:: 
以忍辱力，求於佛道。
orig::  ^443a28

又見菩薩離諸戲笑。
commentary:: 
戲笑心散，離則寂靜。
orig::  ^443a30

及癡眷屬。
commentary:: 
撥無因果，名癡眷屬。
orig::  ^443a32

親近智者。
commentary:: 
親附近傍有智慧者。
orig::  ^443a34

一心除亂。
commentary:: 
昏亂障道，一心除之。
orig::  ^443a36

攝念山林。
commentary:: 
修攝正念，住於山林。
orig::  ^443a38

億千萬歲。
commentary:: 
言其久也。
orig::  ^443a40

以求佛道。
commentary:: 
以離癡亂，智慧之行，求成佛道。
orig::  ^443a42

或見菩薩，餚饍飲食。
commentary:: 
雜食曰餚，美食曰膳。
飲如諸漿，食即米#CB15097;。
orig::  ^443a44

百種湯藥。
commentary:: 
百乃總名，非定一百，湯如术參，藥即圓散。
orig::  ^443a48

施佛及僧。
commentary:: 
供佛施僧
orig::  ^443b4

名衣上服。
commentary:: 
有名之衣，上色之服。
orig::  ^443b6

價直千萬。
commentary:: 
價直貴也。
orig::  ^443b8

或無價衣。
commentary:: 
或至貴衣，世間無價。
orig::  ^443b10

施佛及僧。
commentary:: 
所供境也。
orig::  ^443b12

千萬億種。
commentary:: 
通下諸物。
orig::  ^443b14

旃檀寶舍。
commentary:: 
旃檀香木，寶莊嚴舍。
orig::  ^443b16

眾妙臥具。
commentary:: 
眾多妙好，朱臥之具。
orig::  ^443b18

施佛及僧。
commentary:: 
施與佛僧。
orig::  ^443b20

清淨園林。
commentary:: 
園以遊觀，林以蔭覆。
orig::  ^443b22

華果茂盛。
commentary:: 
園林所有。
orig::  ^443b24

流泉浴池。
commentary:: 
泉可飲用，池可澡浴。
orig::  ^443b26

施佛及僧。
commentary:: 
所施境也。
orig::  ^443b28

如是等施。
commentary:: 
總該如上種種之物。
orig::  ^443b30

種種微妙。
commentary:: 
一一之物，精微美妙。
orig::  ^443b32

歡喜無厭。
commentary:: 
勇施則歡，無厭則久。
orig::  ^443b34

求無上道。
commentary:: 
喜捨無厭，為求至道。
orig::  ^443b36

或有菩薩，說寂滅法。
commentary:: 
寂滅之法本不可說，以慈悲故方便說之。
orig::  ^443b38

種種教詔。
commentary:: 
說種種法，教訓詔告。
orig::  ^443b42

無數眾生。
commentary:: 
所化之眾。
orig::  ^443b44

或見菩薩，觀諸法性。
commentary:: 
以智觀察，諸法體性，
orig::  ^443b46

無有二相。
commentary:: 
元無異相，一等空寂。
orig::  ^443b48

猶如虗空。
commentary:: 
法性本寂，如太虗空。
orig::  ^443c2

又見佛子，心無所著。
commentary:: 
心於諸緣，無所染著。
orig::  ^443c4

以此妙慧。
commentary:: 
無著淨心，名為妙慧。
orig::  ^443c6

求無上道。
commentary:: 
以妙慧求無上之道。
orig::  ^443c8

文殊師利！又有菩薩，佛滅度後。
commentary:: 
彼諸土中，佛滅之後，
orig::  ^443c10

供養舍利。
commentary:: 
此云骨身，戒定內熏，砧杵不碎，一心敬仰，如佛現在。
orig::  ^443c14

又見佛子造諸塔廟。
commentary:: 
中有舍利，名之為塔。
但供影像，名之為廟。
orig::  ^443c18

無數恒沙。
commentary:: 
言其多也。
orig::  ^443c22

嚴飾國界。
commentary:: 
建造塔舍，莊嚴國土。
orig::  ^443c24

寶塔高妙。
commentary:: 
寶為佛塔，高聳勝妙。
orig::  ^443c26

五千由旬。
commentary:: 
此云驛程，約四十里。
寶塔，表身高。五千者，表五分法。
orig::  ^443c28

縱廣正等。
commentary:: 
竪縱橫廣，數正相等。
orig::  ^443c32

二千由旬。
commentary:: 
此寶塔基，方八萬里。
orig::  ^443c34

一一、塔廟。
commentary:: 
於諸一一，無數塔廟，
orig::  ^443c36

各千幢幡。
commentary:: 
各懸一千寶幢寶幡。
orig::  ^443c38

珠交露幔。
commentary:: 
以珠交羅，作露塔幔。
orig::  ^443c40

寶鈴和鳴。
commentary:: 
風動寶鈴，其音和雅。
orig::  ^443c42

諸天龍神，人及非人。
commentary:: 
八部眾也。
orig::  ^443c44

香華伎樂。
commentary:: 
伎藝音樂。
orig::  ^443c46

常以供養。
commentary:: 
無時不然。
orig::  ^443c48

文殊師利！
commentary:: 
告文殊言：
orig::  ^444a2

諸佛子等！
commentary:: 
能供人也。
orig::  ^444a4

為供舍利。
commentary:: 
為舍利故。
orig::  ^444a6

嚴飾塔廟。
commentary:: 
莊嚴處所。
orig::  ^444a8

國界自然。
commentary:: 
國妙境界，出乎自然。
orig::  ^444a10

殊特妙好。
commentary:: 
殊，大也。特，獨也。美，妙。
善，好。
orig::  ^444a12

如天樹王。
commentary:: 
帝釋天園有大樹王，枝葉徧覆五十由旬。
orig::  ^444a14

其華開敷。
commentary:: 
塔廟嚴國，如樹華開。
orig::  ^444a18

佛放一光。
commentary:: 
佛指釋迦，光即白毫。
orig::  ^444a20

我及眾會。
commentary:: 
我即彌勒，眾即大會。
orig::  ^444a22

見此國界。
commentary:: 
萬八千土。
orig::  ^444a24

種種殊妙。
commentary:: 
依正妙好。
orig::  ^444a26

諸佛神力。
commentary:: 
彼土諸佛，神通之力，
orig::  ^444a28

智慧希有。
commentary:: 
智慧深遠，世間罕有。
orig::  ^444a30

放一淨光。
commentary:: 
一白毫光。
orig::  ^444a32

照無量國。
commentary:: 
徧照東方無數國土。
orig::  ^444a34

我等見此。
commentary:: 
指上所見。
orig::  ^444a36

得未曾有。
commentary:: 
自佛成道，未曾有此。
orig::  ^444a38

佛子文殊！願決眾疑。
commentary:: 
勸請文殊，與眾決疑。
orig::  ^444a40

四眾忻仰。
commentary:: 
僧尼士女，忻然仰慕。
orig::  ^444a42

瞻仁及我。
commentary:: 
望君與我為之決通。
orig::  ^444a44

世尊！何故？
commentary:: 
佛以何緣？
orig::  ^444a46

放斯光明。
commentary:: 
問放光因。
orig::  ^444a48

佛子時答：
commentary:: 
勸請文殊，應時即答。
orig::  ^444b2

決疑令喜。
commentary:: 
為眾決疑，令生歡喜。
orig::  ^444b4

何所饒益？
commentary:: 
有何所以饒潤利益？
orig::  ^444b6

演斯光明。
commentary:: 
流演此光。
orig::  ^444b8

佛坐道場。
commentary:: 
佛在摩竭，坐於道場。
orig::  ^444b10

所得妙法。
commentary:: 
心所證得，微妙之法。
orig::  ^444b12

為欲說此。
commentary:: 
是欲說此無上妙法。
orig::  ^444b14

為當授記？
commentary:: 
是欲為眾授菩提記，心疑不決，故此雙問。
orig::  ^444b16

示諸佛土。
commentary:: 
光中示現，諸佛國土。
orig::  ^444b20

眾寶嚴淨。
commentary:: 
是眾寶土，莊嚴清淨，
orig::  ^444b22

及見諸佛。
commentary:: 
及於光中，見彼諸佛。
orig::  ^444b24

此非小緣。
commentary:: 
現此瑞相，非小因緣。
orig::  ^444b26

文殊當知！
commentary:: 
惟願文殊，當知此意。
orig::  ^444b28

四眾龍神。
commentary:: 
僧尼士女，龍天八部。
orig::  ^444b30

瞻察仁者。
commentary:: 
瞻仰觀察，仁者文殊。
orig::  ^444b32

為說何等？
commentary:: 
上問：二事是說那件？
orig::  ^444b34

爾時，文殊師利！
commentary:: 
當彌勒問求決之時。
orig::  ^444b36

語彌勒菩薩摩訶薩：
commentary:: 
語，即告也。
orig::  ^444b38

及諸大士。
commentary:: 
在會之眾。
orig::  ^444b40

善男子等！
commentary:: 
稱美大眾，為慈善男。
orig::  ^444b42

如我惟忖：
commentary:: 
如我文殊，思惟忖度，
orig::  ^444b44

今佛世尊。
commentary:: 
今釋迦尊。
orig::  ^444b46

欲說大法。
commentary:: 
正欲說大。
orig::  ^444b48

雨大法雨。
commentary:: 
下大法雨，潤大眾生。
orig::  ^444c2

吹大法螺。
commentary:: 
改大法令，號召眾生。
orig::  ^444c4

擊大法皷。
commentary:: 
震大法雷，肅大法眾。
orig::  ^444c6

演大法義。
commentary:: 
演昔未說大乘法義。
orig::  ^444c8

諸善男子！
commentary:: 
告諸會眾：
orig::  ^444c10

我於過去諸佛。
commentary:: 
言於往世，諸佛之所，
orig::  ^444c12

曾見此瑞。
commentary:: 
曾見諸佛，現此瑞相。
orig::  ^444c14

放斯光已。
commentary:: 
放白光已。
orig::  ^444c16

即說大法。
commentary:: 
諸大乘法。
orig::  ^444c18

是故當知：
commentary:: 
以是之故，當知今意。
orig::  ^444c20

今佛現光。
commentary:: 
今釋迦佛，現大光明，
orig::  ^444c22

亦復如是。
commentary:: 
與昔是同。
orig::  ^444c24

欲令眾生。
commentary:: 
佛意欲令，諸眾生等，
orig::  ^444c26

咸得聞知。
commentary:: 
咸皆得聞，如實知解。
orig::  ^444c28

一切世間。
commentary:: 
欲界、色界及無色界，名三世間。
orig::  ^444c30

難信之法。
commentary:: 
世所難信，圓頓法門。
orig::  ^444c32

故現斯瑞。
commentary:: 
為說妙經，先現瑞相。
orig::  ^444c34

諸善男子！
commentary:: 
指現在眾。
orig::  ^444c36

如過去無量無邊。
commentary:: 
舉往世時。
orig::  ^444c38

不可思議。
commentary:: 
時節長遠，心思口議，不可得及。
orig::  ^444c40

阿僧祇劫。
commentary:: 
此云無數時。
orig::  ^444c42

爾時有佛。
commentary:: 
謂往劫時，有佛出世，
orig::  ^444c44

號日月燈明。
commentary:: 
日表慧光，洞明法界。
月表定性，遊畢竟空。
燈表戒智，照了諸緣。
三學備修，三身圓證，三德圓具，三智圓明。
orig::  ^444c46

如來。
commentary:: 
一切諸佛皆有通別二種之號，日月燈明即別號也。
如來乃至世尊，此十種名，諸佛皆同名通號也。
般若經云：無所從來，亦無所去。
此即不生不滅法身如來也。
法華經云：慧光照無量，壽命無數劫，久修業所得。
此即五分修成有生無滅報身如來也。
成實論云：乘如實道，來成正覺。
此即有生有滅應身如來也。
orig::  ^445a4

應供。
commentary:: 
如來世尊體具萬德，應受人天恭敬供養。
orig::  ^445a18

正徧知。
commentary:: 
亦云等正覺。佛正覺性與眾生等，世出世法正能覺了，
無不徧知，號正徧知。
orig::  ^445a20

明行足。
commentary:: 
明白梵行，皆悉具足。
orig::  ^445a24

善逝！
commentary:: 
善能也逝，往也。善從迷鄉，往於智地。
orig::  ^445a26

世間解。
commentary:: 
善解世間，諸眾生意。
orig::  ^445a28

無上士。
commentary:: 
諸菩薩等無明未盡，有佛在上名有上士，如來極證名無上士。
orig::  ^445a30

調御丈夫。
commentary:: 
調停制御，人天象馬，慈悲方便，名大丈夫。
orig::  ^445a34

天人師。
commentary:: 
若天若人，咸蒙開發，為世師範。
orig::  ^445a38

佛。
commentary:: 
梵語佛陀，此云覺者，世出世法，悉能覺了。
orig::  ^445a40

世尊！
commentary:: 
具上十號，為諸世間之所尊敬。
orig::  ^445a42

演說正法。
commentary:: 
演說正真，無上之法。
orig::  ^445a44

初善。中善。後善。
commentary:: 
從初發心，修行於道，名為初善。
自爾之後，中間起行，名為中善。
後際究竟，成無上道，名為後善。
orig::  ^445a46

其義深遠。
commentary:: 
所說法義，從初至終，深固幽遠，
orig::  ^445b4

其語巧妙。
commentary:: 
語言善巧，所說微妙，令人樂聞，
orig::  ^445b6

純一無雜。
commentary:: 
一乘純淨，無二無三。
orig::  ^445b8

具足清白。
commentary:: 
備具滿足，清潔白淨。
orig::  ^445b10

梵行之相。
commentary:: 
約相起修，名事梵行。
照體空寂，名理梵行。
orig::  ^445b12

為求聲聞者。
commentary:: 
與厭苦果求聲聞者。
orig::  ^445b16

說應四諦法。
commentary:: 
佛所說法，與苦、集、滅、道四諦相應。
orig::  ^445b18

度生老病死。
commentary:: 
修上四諦，度出生死。
orig::  ^445b20

究竟涅槃。
commentary:: 
究盡脫離，三界苦果，入無餘樂，
orig::  ^445b22

為求辟支佛者。
commentary:: 
辟支佛，此云緣覺，觀十二緣得入道故。
亦云獨覺，出無佛世不因師匠，觀物變易獨能覺了。
orig::  ^445b24

說應十二因緣法。
commentary:: 
佛所說法，與十二緣一一相應。
言十二者，一無明，二行業，三情識，四名色，
五六入，六相觸，七領受，八愛樂，九取著，
十有業，十一招生，十二老死。
展轉相生謂之因，互相由藉謂之緣。
orig::  ^445b30

為諸菩薩。
commentary:: 
大根眾生。
orig::  ^445b38

說應六波羅蜜。
commentary:: 
此云到彼岸，生死如此岸，煩惱為中流，涅槃為彼岸。
修布施、持戒、忍辱、精進、禪定、智慧六種梵行，
度於生死煩惱大海，到於菩提涅槃彼岸。
如所說者，機教相應。
orig::  ^445b40

令得阿耨多羅三藐三菩提。
commentary:: 
令此大根菩薩行人，證得無上正等正覺。
orig::  ^445b48

成一切種智。
commentary:: 
言智有三：一切智，空智也；道種智，假智也；
一切種智，空假不二，中智也。
圓證曰成。
orig::  ^445c4

次復有佛。
commentary:: 
初佛之後，復有佛出。
orig::  ^445c8

亦名日月燈明。
commentary:: 
名同初佛。
orig::  ^445c10

次復有佛，亦名日月燈明。
commentary:: 
亦同初佛。
orig::  ^445c12

如是二萬佛。
commentary:: 
次第出世，總二萬佛。
orig::  ^445c14

皆同一字。
commentary:: 
字即名也。
orig::  ^445c16

號日月燈明。
commentary:: 
二萬諸佛，同一名字。
orig::  ^445c18

又同一姓。
commentary:: 
姓亦同也。
orig::  ^445c20

姓頗羅墮。
commentary:: 
此云利根，思惟勝故。
orig::  ^445c22

彌勒當知！
commentary:: 
文殊告言：慈氏當知！
orig::  ^445c24

初佛後佛。
commentary:: 
最初一佛，直至末後，二萬尊佛，
orig::  ^445c26

皆同一字。
commentary:: 
名也。
orig::  ^445c28

名日月燈明，十號具足。
commentary:: 
如前已解。
orig::  ^445c30

所可說法。
commentary:: 
所有可曾容易而說不可思議寂滅之法？
orig::  ^445c32

初中後善。
commentary:: 
如前已解。
orig::  ^445c36

其最後佛。
commentary:: 
二萬最末。
orig::  ^445c38

未出家時。
commentary:: 
初在俗時。
orig::  ^445c40

有八王子。
commentary:: 
王有八子：
orig::  ^445c42

一名有意。
commentary:: 
有大道意。
orig::  ^445c44

二名善意。
commentary:: 
善大道意！
orig::  ^445c46

三名無量意。
commentary:: 
有大智慧，解無量意。
orig::  ^445c48

四名寶意。
commentary:: 
善解寶性，具真實道。
orig::  ^446a2

五名增意。
commentary:: 
增修上行，有大道意。
orig::  ^446a4

六名除疑意。
commentary:: 
智慧增勝，除疑惑意。
orig::  ^446a6

七名響意。
commentary:: 
解法性空，如谷答響。
orig::  ^446a8

八名法意。
commentary:: 
於甚深法，善解其意。
orig::  ^446a10

是八王子。
commentary:: 
上之八子
orig::  ^446a12

威德自在。
commentary:: 
威神德用，得大自在。
orig::  ^446a14

各領四天下。
commentary:: 
各自領職，王四天下。
orig::  ^446a16

是諸王子。
commentary:: 
八人王子
orig::  ^446a18

聞父出家。
commentary:: 
聞父輪王，棄國出家。
orig::  ^446a20

得阿耨多羅三藐三菩提。
commentary:: 
如前已解。
orig::  ^446a22

悉捨王位。
commentary:: 
八子悉棄人王之位。
orig::  ^446a24

亦隨出家。
commentary:: 
亦隨父王出家行道。
orig::  ^446a26

發大乘意。
commentary:: 
勇發大乘，菩提道意。
orig::  ^446a28

常修梵行。
commentary:: 
常時修習，清白梵行。
orig::  ^446a30

皆為法師。
commentary:: 
八子皆為大乘法師。
orig::  ^446a32

已於千萬佛所。
commentary:: 
先已承事，千萬億佛，
orig::  ^446a34

植諸善本。
commentary:: 
種植善根。
orig::  ^446a36

是時日月燈明佛。
commentary:: 
最後如來。
orig::  ^446a38

說大乘經。
commentary:: 
所說之法。
orig::  ^446a40

名無量義。
commentary:: 
從所詮義，以立其名。
orig::  ^446a42

教菩薩法。
commentary:: 
教導大根菩薩之法。
orig::  ^446a44

佛所護念。
commentary:: 
是大乘法，常為諸佛，之所護念。
orig::  ^446a46

說是經已。
commentary:: 
說無量義大乘經已。
orig::  ^446a48

即於大眾中。
commentary:: 
於大法會，眾人之中，
orig::  ^446b2

結加趺坐。
commentary:: 
以足相結，加趺而坐。
orig::  ^446b4

入於無量義處三昧。
commentary:: 
依經入定。
orig::  ^446b6

身心不動。
commentary:: 
身靜心定。
orig::  ^446b8

是時天雨。
commentary:: 
入是定時，諸天雨華。
orig::  ^446b10

曼陀羅華。
commentary:: 
小白華。
orig::  ^446b12

摩訶曼陀羅華。
commentary:: 
大白華。
orig::  ^446b14

曼殊沙華。
commentary:: 
小赤華。
orig::  ^446b16

摩訶曼殊沙華。
commentary:: 
大赤華。
orig::  ^446b18

而散佛上。
commentary:: 
散日月燈頂門之上。
orig::  ^446b20

及諸大眾。
commentary:: 
及諸在會，聞法大眾，
orig::  ^446b22

普佛世界。
commentary:: 
普徧十方，佛之境界。
orig::  ^446b24

六種震動。
commentary:: 
如前已解。
orig::  ^446b26

爾時會中。
commentary:: 
無量義會。
orig::  ^446b28

比丘、比丘尼、優婆塞、優婆夷，天、龍、夜叉、
乾闥婆、阿脩羅、迦樓羅、緊那羅、摩睺羅伽、
人非人，及諸小王、轉輪聖王等，是諸大眾得未曾有，
歡喜合掌，一心觀佛。
commentary::  ^446b30

如是等義，並如前解。
orig::  ^446b36

爾時，如來放眉間白毫相光，照東方萬八千佛土，
靡〔無也〕不周徧，如今所見是諸佛土。
commentary::  ^446b38

並如前解。
orig::  ^446b40

彌勒當知！
commentary:: 
文殊告言：慈氏當知！
orig::  ^446b42

爾時會中。
commentary:: 
日月燈佛無量義會。
orig::  ^446b44

有二十億菩薩。
commentary:: 
十萬為億。
orig::  ^446b46

樂欲聽法。
commentary:: 
願樂欲聽所未聞法。
orig::  ^446b48

是諸菩薩。
commentary:: 
二十億眾。
orig::  ^446c2

見此光明。
commentary:: 
見燈明佛，白毫相光。
orig::  ^446c4

普照佛土。
commentary:: 
普照東方，萬八千土。
orig::  ^446c6

得未曾有。
commentary:: 
得見未有？
orig::  ^446c8

欲知此光。
commentary:: 
欲得知此，白毫光明，
orig::  ^446c10

所為因緣。
commentary:: 
光明遠照，有何所為？
因由緣事，
orig::  ^446c12

時，有菩薩名曰妙光。
commentary:: 
妙光即是文殊前身。
orig::  ^446c14

有八百弟子。
commentary:: 
皆師妙光。
orig::  ^446c16

是時，日月燈明佛從三昧起。
commentary:: 
入於無量，義處定已，從座而起，
orig::  ^446c18

因妙光菩薩。
commentary:: 
法不孤起，起必因人。
orig::  ^446c22

說大乘經。
commentary:: 
所說之法。
orig::  ^446c24

名妙法蓮華。
commentary:: 
如前。
orig::  ^446c26

教菩薩法。
commentary:: 
教授菩薩。
orig::  ^446c28

佛所護念。
commentary:: 
諸佛之所，愛護敬念。
orig::  ^446c30

六十小劫。
commentary:: 
器界一增減，名為一小劫。
orig::  ^446c32

不起于座。
commentary:: 
於如許時，不起此座。
orig::  ^446c34

時會聽者。
commentary:: 
聽法之者。
orig::  ^446c36

亦坐一處。
commentary:: 
不離法席。
orig::  ^446c38

六十小劫。
commentary:: 
聽眾時分，亦同如來。
orig::  ^446c40

身心不動。
commentary:: 
內外安然。
orig::  ^446c42

聽佛所說。
commentary:: 
歷耳諦聽，佛說法音。
orig::  ^446c44

謂如食頃。
commentary:: 
專心為法，不覺時長，六十小劫，如一飯頃。
orig::  ^446c46

是時眾中。
commentary:: 
時會聽眾。
orig::  ^446c48

無有一人。
commentary:: 
更無一人。
orig::  ^447a2

若身若心。
commentary:: 
身心一如。
orig::  ^447a4

而生懈倦。
commentary:: 
而未甞生懈倦之心。
orig::  ^447a6

日月燈明佛於六十小劫說是經已。
commentary:: 
說法華已。
orig::  ^447a8

即於梵魔。
commentary:: 
諸梵天王，及於魔王，
orig::  ^447a10

沙門！
commentary:: 
此云勤息。
orig::  ^447a12

婆羅門！
commentary:: 
此云淨行。
orig::  ^447a14

及天人。
commentary:: 
諸天及人。
orig::  ^447a16

阿修羅眾中。
commentary:: 
會眾之中。
orig::  ^447a18

而宣此言。
commentary:: 
如下：
orig::  ^447a20

如來於今日中夜。
commentary:: 
如來之道尚於中正，至于入滅亦當中夜。
orig::  ^447a22

當入無餘涅槃。
commentary:: 
此云寂滅。三惑已盡，尚有色身，名為有餘；
機盡應亡，名入無餘。
orig::  ^447a26

時有菩薩。
commentary:: 
當佛滅時。
orig::  ^447a30

名曰德藏。
commentary:: 
具足功德，如世寶藏。
orig::  ^447a32

日月燈明佛即授其記。
commentary:: 
付授懸記。
orig::  ^447a34

告諸比丘：
commentary:: 
時諸會眾。
orig::  ^447a36

是德藏菩薩次當作佛。
commentary:: 
如今彌勒，繼釋迦尊。
orig::  ^447a38

號曰淨身。
commentary:: 
清淨妙身。
orig::  ^447a40

多陀阿伽度。
commentary:: 
此云如來。
orig::  ^447a42

阿羅訶。
commentary:: 
此云應供。
orig::  ^447a44

三藐三佛陀。
commentary:: 
此云正徧知，本具十號，文略舉三。
orig::  ^447a46

佛授記已。
commentary:: 
佛授德藏淨身記已。
orig::  ^447a48

便於中夜。
commentary:: 
日中降生，夜中入滅，日陽夜陰，諸佛皆爾。
orig::  ^447b2

入無餘涅槃。
commentary:: 
入於寂滅。
orig::  ^447b6

佛滅度後。
commentary:: 
入寂之後。
orig::  ^447b8

妙光菩薩。
commentary:: 
月燈弟子
orig::  ^447b10

持妙法蓮華經。
commentary:: 
持此法藏。
orig::  ^447b12

滿八十小劫。
commentary:: 
經歷許時。
orig::  ^447b14

為人演說。
commentary:: 
與人講說。
orig::  ^447b16

日月燈明佛八子。
commentary:: 
佛未出家，有子八人：
orig::  ^447b18

皆師妙光。
commentary:: 
從妙光學。
orig::  ^447b20

妙光教化。
commentary:: 
教訓。化導。
orig::  ^447b22

令其堅固。
commentary:: 
令八王子堅持固守。
orig::  ^447b24

阿耨多羅三藐三菩提。
commentary:: 
如前。
orig::  ^447b26

是諸王子。
commentary:: 
王之八子
orig::  ^447b28

供養無量百，千萬億佛已，
commentary:: 
供養承事無量佛已，後方證真。
orig::  ^447b30

皆成佛道。
commentary:: 
本修佛因，故皆成佛。
orig::  ^447b34

其最後成佛者：
commentary:: 
法意王子最後成佛。
orig::  ^447b36

名曰然燈。
commentary:: 
因名法意，果號然燈。
法王破有，如燈續明。
orig::  ^447b38

八百弟子。
commentary:: 
妙光所化，八百徒眾，
orig::  ^447b42

中有一人。
commentary:: 
眾中一人。
orig::  ^447b44

號曰求名。
commentary:: 
未忘世相，欲求名稱。
orig::  ^447b46

貪著利養。
commentary:: 
貪著是心，利養是物。
orig::  ^447b48

雖復讀誦眾經。
commentary:: 
雖貪利養，亦復誦經。
orig::  ^447c2

而不通利。
commentary:: 
為著世緣，心非純一，故不通利。
orig::  ^447c4

多所忘失。
commentary:: 
不精之過。
orig::  ^447c6

故號求名。
commentary:: 
名由斯得。
orig::  ^447c8

是人亦以。
commentary:: 
此人亦因。
orig::  ^447c10

種諸善根因緣故。
commentary:: 
讀誦眾經，修諸福業，種善為根，以是善因成勝緣故。
orig::  ^447c12

得值無量。
commentary:: 
獲遇無數。
orig::  ^447c16

百千萬億諸佛。
commentary:: 
由昔善緣，遇眾多佛，
orig::  ^447c18

供養恭敬。
commentary:: 
奉事謹畏。
orig::  ^447c20

尊重讚歎。
commentary:: 
推尊崇重，褒讚稱歎。
orig::  ^447c22

彌勒當知！
commentary:: 
告彌勒言：汝當知之。
orig::  ^447c24

爾時妙光菩薩。
commentary:: 
時月燈所，妙光菩薩，
orig::  ^447c26

豈異人乎？
commentary:: 
即非他人。
orig::  ^447c28

我身是也。
commentary:: 
文殊自謂是我前身。
orig::  ^447c30

求名菩薩。
commentary:: 
亦非他人。
orig::  ^447c32

汝身是也。
commentary:: 
即汝身是。
orig::  ^447c34

今見此瑞。
commentary:: 
今日見此奇瑞之相。
orig::  ^447c36

與本無異。
commentary:: 
與本月燈瑞相無異。
orig::  ^447c38

是故惟忖：
commentary:: 
是故我今思惟忖度：
orig::  ^447c40

今日如來。
commentary:: 
今則釋迦。
orig::  ^447c42

當說大乘經。
commentary:: 
諸佛既爾，今佛亦然。
orig::  ^447c44

名：妙法蓮華教菩薩法佛所護念。
commentary:: 
此上十二字，即蓮經廣題。
orig::  ^447c46

爾時，文殊師利於大眾中欲重宣此義：
commentary:: 
前說後頌，故曰重宣。
orig::  ^448a2

而說偈言：
commentary:: 
偈字如前。
orig::  ^448a6

我念過去世。
commentary:: 
文殊思念，已往佛世。
orig::  ^448a8

無量無數劫。
commentary:: 
經爾許時。
orig::  ^448a10

有佛人中尊。
commentary:: 
有佛出世，為人中尊，
orig::  ^448a12

號日月燈明。
commentary:: 
彼佛名號。
orig::  ^448a14

世尊演說法。
commentary:: 
成佛之後，演說諸法。
orig::  ^448a16

度無量眾生。
commentary:: 
無量眾生，蒙佛化度。
orig::  ^448a18

無數億菩薩。
commentary:: 
大乘之眾。
orig::  ^448a20

念入佛智慧。
commentary:: 
令諸菩薩，入於佛慧。
orig::  ^448a22

佛未出家時。
commentary:: 
佛昔在家，為輪王時，
orig::  ^448a24

所生八王子。
commentary:: 
即有意等。
orig::  ^448a26

見大聖出家。
commentary:: 
見父出家，成大聖人。
orig::  ^448a28

亦隨修梵行。
commentary:: 
子亦隨父，修諸淨行。
orig::  ^448a30

時佛說大乘。
commentary:: 
時月燈說。
orig::  ^448a32

經名：無量義。
commentary:: 
無量義經。
orig::  ^448a34

於諸大眾中。
commentary:: 
於大會中。
orig::  ^448a36

而為廣分別。
commentary:: 
為諸會眾，廣分別說。
orig::  ^448a38

佛說此經已。
commentary:: 
無量義已。
orig::  ^448a40

即於法座上。
commentary:: 
於無量義，法座之上，
orig::  ^448a42

加趺坐三昧。
commentary:: 
結加趺坐，入無量定。
orig::  ^448a44

名無量義處。
commentary:: 
三昧之名
orig::  ^448a46

天雨曼陀華。
commentary:: 
即前四華。
orig::  ^448a48

天皷自然鳴。
commentary:: 
天皷，空中自然而鳴。
orig::  ^448b2

諸天龍鬼神。
commentary:: 
八部之眾。
orig::  ^448b4

供養人中尊。
commentary:: 
即月燈佛。
orig::  ^448b6

一切諸佛土。
commentary:: 
月燈入定，時諸佛土，
orig::  ^448b8

即時大震動。
commentary:: 
如今釋迦，地搖六動。
orig::  ^448b10

佛放眉間光。
commentary:: 
放白毫光。
orig::  ^448b12

現諸希有事。
commentary:: 
見諸未有，種種異事，
orig::  ^448b14

此光照東方。
commentary:: 
首照東方。
orig::  ^448b16

萬八千佛土。
commentary:: 
表十八界
orig::  ^448b18

示一切眾生。
commentary:: 
示六道眾。
orig::  ^448b20

生死業報處。
commentary:: 
死此生彼，善惡報處。
orig::  ^448b22

有見諸佛土。
commentary:: 
或有得見，諸佛淨土，
orig::  ^448b24

以眾寶莊嚴。
commentary:: 
百寶嚴飾。
orig::  ^448b26

琉璃，頗梨色。
commentary:: 
琉璃，出波羅奈國，其色瑩淨。
頗梨，此方有之，其色不定，佛光照土，色如諸寶。
orig::  ^448b28

斯由佛光照。
commentary:: 
所見諸相，因佛光照。
orig::  ^448b32

又見諸天人。
commentary:: 
諸天世人，
orig::  ^448b34

龍神夜叉眾，乾闥緊那羅。
commentary:: 
即八部眾。
orig::  ^448b36

各供養其佛。
commentary:: 
各各供養，其土之佛。
orig::  ^448b38

又見諸如來。
commentary:: 
光所現土，諸佛如來，
orig::  ^448b40

自然成佛道。
commentary:: 
佛道清淨，本非造作，契理悟真，即登正覺，曰自然成。
orig::  ^448b42

身色如金山。
commentary:: 
身色勝妙，如紫金山。
orig::  ^448b46

端嚴甚微妙。
commentary:: 
端正嚴飾，精微妙好。
orig::  ^448b48

如淨琉璃中。
commentary:: 
琉璃色淨，內外瑩徹。
orig::  ^448c2

內現真金像。
commentary:: 
身如金像，性如琉璃，色身微妙，現於性中。
orig::  ^448c4

世尊在大眾。
commentary:: 
他土諸佛，在於眾中，
orig::  ^448c8

敷演深法義。
commentary:: 
敷揚演說，深法妙義。
orig::  ^448c10

一一諸佛土。
commentary:: 
萬八千土。
orig::  ^448c12

聲聞眾無數。
commentary:: 
諸土各有，無數聲聞，
orig::  ^448c14

因佛光所照。
commentary:: 
由月燈佛光明所照。
orig::  ^448c16

悉見彼大眾。
commentary:: 
盡見他土。彼諸大眾，
orig::  ^448c18

或有，諸比丘！
commentary:: 
二乘眾也。
orig::  ^448c20

在於山林中。
commentary:: 
閑居靜處。
orig::  ^448c22

精進持淨戒。
commentary:: 
精持不犯，戒體清淨。
orig::  ^448c24

猶如護明珠。
commentary:: 
如龍護珠。
orig::  ^448c26

又見諸菩薩。
commentary:: 
大乘之眾。
orig::  ^448c28

行施忍辱等。
commentary:: 
修六度也。
orig::  ^448c30

其數如恒沙。
commentary:: 
菩薩之數，如恒河沙，
orig::  ^448c32

斯由佛光照。
commentary:: 
因月燈光，照見諸相。
orig::  ^448c34

又見諸菩薩，深入諸禪定。
commentary:: 
菩薩妙定，其數非一，故云諸也。
攝心住寂，名為入也。
orig::  ^448c36

身心寂不動。
commentary:: 
內外寂然，身心不動。
orig::  ^448c40

以求無上道。
commentary:: 
入於深定，求無上道。
orig::  ^448c42

又見諸菩薩，知法寂滅相。
commentary:: 
了知諸法，寂滅相理。
orig::  ^448c44

各於其國土。
commentary:: 
各於本國。
orig::  ^448c46

說法求佛道。
commentary:: 
諸國菩薩，各於其土，說法求道，
orig::  ^448c48

爾時四部眾。
commentary:: 
光現土時，在會四眾，
orig::  ^449a2

見日月燈佛。
commentary:: 
時四眾見。
orig::  ^449a4

現大神通力。
commentary:: 
所現之相，皆佛神力。
orig::  ^449a6

其心皆歡喜。
commentary:: 
其四眾心，皆悉歡喜。
orig::  ^449a8

各各自相問。
commentary:: 
互相請問。
orig::  ^449a10

是事何因緣？
commentary:: 
現土之事是何因緣？
orig::  ^449a12

天人所奉尊。
commentary:: 
天人所奉，月燈世尊。
orig::  ^449a14

適從三昧起。
commentary:: 
適然月燈，從定而起。
orig::  ^449a16

讚妙光菩薩。
commentary:: 
燈明入定放白毫光，妙光菩薩教諸弟子，故佛出定讚歎妙光。
orig::  ^449a18

汝為世間眼。
commentary:: 
汝是世間人天眼目。
orig::  ^449a22

一切所歸信。
commentary:: 
一切人天，歸依信奉。
orig::  ^449a24

能奉持法藏。
commentary:: 
善能奉持，如來法藏。
orig::  ^449a26

如我所說法。
commentary:: 
如我所說，一切諸法，
orig::  ^449a28

唯汝能證知。
commentary:: 
獨汝能證，知解義味。
orig::  ^449a30

世尊既讚嘆：
commentary:: 
燈明世尊讚妙光已。
orig::  ^449a32

令妙光歡喜。
commentary:: 
讚妙光者，欲令心喜。
orig::  ^449a34

說是法華經。
commentary:: 
定起乃說：
orig::  ^449a36

滿六十小劫。
commentary:: 
經爾許時。
orig::  ^449a38

不起于此座。
commentary:: 
不起于此，法華座席。
orig::  ^449a40

所說上妙法。
commentary:: 
所說最上，勝妙之法，
orig::  ^449a42

是妙光法師，悉皆能受持。
commentary:: 
能信故受，能解故持。
orig::  ^449a44

佛說是法華。
commentary:: 
燈明佛說是法華經。
orig::  ^449a46

令眾歡喜已。
commentary:: 
令大眾聞，得歡喜已。
orig::  ^449a48

尋即於是日。
commentary:: 
法華畢日
orig::  ^449b2

告於天人眾：
commentary:: 
天人四眾。
orig::  ^449b4

諸法實相義。
commentary:: 
諸法之中，實相妙義。
orig::  ^449b6

已為汝等說。
commentary:: 
已為汝等如實演說。
orig::  ^449b8

我今於中夜。
commentary:: 
燈明，欲於中宵夜分。
orig::  ^449b10

當入於涅槃。
commentary:: 
化畢當入寂滅涅槃。
orig::  ^449b12

汝一心精進。
commentary:: 
囑累妙光，精專進行。
orig::  ^449b14

當離於放逸。
commentary:: 
應當遠離懈怠放逸。
orig::  ^449b16

諸佛甚難值。
commentary:: 
說佛難值，令生敬謹。
orig::  ^449b18

億劫時一遇。
commentary:: 
億劫之中，時或一遇。
orig::  ^449b20

世尊諸子等。
commentary:: 
燈明八子，及諸眾等，
orig::  ^449b22

聞佛入涅槃。
commentary:: 
聞燈明佛欲入涅槃。
orig::  ^449b24

各各懷悲惱。
commentary:: 
各各心懷，憂悲苦惱。
orig::  ^449b26

佛滅一何速？
commentary:: 
佛入滅度，一何疾哉！
orig::  ^449b28

聖主法之王。
commentary:: 
聖主世尊，諸法之王，
orig::  ^449b30

安慰無量眾。
commentary:: 
佛憫眾憂，安悉慰喻。
orig::  ^449b32

我若滅度時。
commentary:: 
我若緣盡，示寂之時，
orig::  ^449b34

汝等勿憂怖。
commentary:: 
汝等勿得心懷憂怖。
orig::  ^449b36

是德藏菩薩。
commentary:: 
補處菩薩。
orig::  ^449b38

於無漏實相。
commentary:: 
於無漏法，實相解脫。
orig::  ^449b40

心已得通達。
commentary:: 
其心已得通暢了達。
orig::  ^449b42

其次當作佛。
commentary:: 
德藏菩薩次當作佛。
orig::  ^449b44

號曰為淨身。
commentary:: 
佛為授記，名淨身佛。
orig::  ^449b46

亦度無量眾。
commentary:: 
亦如燈明，度生無量。
orig::  ^449b48

佛此夜滅度。
commentary:: 
授記傳法，即入涅槃。
orig::  ^449c2

如薪盡火滅。
commentary:: 
機薪既盡，應火亦亡。
orig::  ^449c4

分布諸舍利。
commentary:: 
火化之後，舍利分布。
orig::  ^449c6

而起無量塔。
commentary:: 
梵語塔婆，此云高顯處，言眾建塔供佛舍利。
orig::  ^449c8

比丘、比丘尼。
commentary:: 
出家二眾。
orig::  ^449c12

其數如恒沙。
commentary:: 
言其多也。
orig::  ^449c14

倍復加精進。
commentary:: 
見佛入滅，己事未辦，倍復更加精勤修進。
orig::  ^449c16

以求無上道。
commentary:: 
所以進行，為求佛道。
orig::  ^449c20

是妙光法師。
commentary:: 
燈明如來付法弟子。
orig::  ^449c22

奉持佛法藏。
commentary:: 
持燈明佛，法寶之藏。
orig::  ^449c24

八十小劫中。
commentary:: 
佛滅度後，正像法中，
orig::  ^449c26

廣宣法華經。
commentary:: 
廣大宣演妙法華經。
orig::  ^449c28

是諸八王子。
commentary:: 
燈明八子。
orig::  ^449c30

妙光所開化。
commentary:: 
開誘化導。
orig::  ^449c32

堅固無上道。
commentary:: 
小乘教相是生滅法，圓頓大乘名無上道，不生不滅名堅固法。
orig::  ^449c34

當見無數佛。
commentary:: 
當於來世，見無量佛。
orig::  ^449c38

供養諸佛已。
commentary:: 
供養承事，無數佛已。
orig::  ^449c40

隨順行大道。
commentary:: 
隨順諸佛，行無上道。
orig::  ^449c42

相繼得成佛。
commentary:: 
次第相繼，得成佛道。
orig::  ^449c44

轉次而授記。
commentary:: 
展轉依次授補處記。
orig::  ^449c46

最後，天中天！
commentary:: 
其最後佛，於人天中極為尊勝，名天中天。
orig::  ^449c48

號曰然燈佛。
commentary:: 
應身。佛號：
orig::  ^450a4

諸仙之導師。
commentary:: 
諸天仙中，化導之師。
orig::  ^450a6

度脫無量眾。
commentary:: 
化度眾多，令悉解脫。
orig::  ^450a8

是妙光法師。
commentary:: 
是傳法師。
orig::  ^450a10

時有一弟子。
commentary:: 
彼時妙光，一人弟子，
orig::  ^450a12

心常懷懈怠。
commentary:: 
其心常懷，懈慢怠惰，
orig::  ^450a14

貪著於名利。
commentary:: 
貪心取著，名稱財利。
orig::  ^450a16

求名利無厭。
commentary:: 
貪求求心，無有厭足。
orig::  ^450a18

多遊族姓家。
commentary:: 
為名利故，多去遊歷大族貴姓豪富之家。
orig::  ^450a20

棄捨所習誦。
commentary:: 
心中多事，學業荒疎。
orig::  ^450a24

廢忘不通利。
commentary:: 
廢棄忘失，不能通利。
orig::  ^450a26

以是因緣故。
commentary:: 
因貪名利，廢業之緣。
orig::  ^450a28

號之為求名。
commentary:: 
名不虗得，從習而生。
orig::  ^450a30

亦行眾善業。
commentary:: 
雖則貪求，亦能修行，眾多善業。
orig::  ^450a32

得見無數佛。
commentary:: 
以修善故，得見諸佛。
orig::  ^450a34

供養於諸佛。
commentary:: 
因值多佛，修法供養。
orig::  ^450a36

隨順行大道。
commentary:: 
隨須諸佛，行大乘道。
orig::  ^450a38

具六波羅蜜。
commentary:: 
具足修習六度之行。
orig::  ^450a40

今見釋師子。
commentary:: 
今於賢劫，見釋迦尊，
orig::  ^450a42

其後當作佛。
commentary:: 
其求名者，於釋迦尊末法之後，次當作佛。
orig::  ^450a44

號名曰彌勒。
commentary:: 
此云慈氏。
orig::  ^450a48

廣度諸眾生。
commentary:: 
龍華樹下，三會說法，度人無量。
orig::  ^450b2

其數無有量。
commentary:: 
不可稱數。
orig::  ^450b4

彼佛滅度後。
commentary:: 
彼燈明佛，入滅之後，
orig::  ^450b6

懈怠者汝是。
commentary:: 
彼時求名，即今彌勒。
orig::  ^450b8

妙光法師者。
commentary:: 
燈明佛時，妙光師者，
orig::  ^450b10

今則我身是。
commentary:: 
彼時妙光，即我文殊。
orig::  ^450b12

我見燈明佛。
commentary:: 
我昔見彼，燈明如來，
orig::  ^450b14

本光瑞如此。
commentary:: 
本時光明瑞相如此。
orig::  ^450b16

以是知今佛。
commentary:: 
以是昔緣，驗知今佛。
orig::  ^450b18

欲說法華經。
commentary:: 
是欲演說妙法華經。
orig::  ^450b20

今相如本瑞。
commentary:: 
今佛瑞相，如本燈明。
orig::  ^450b22

是諸佛方便。
commentary:: 
現瑞乃是諸佛方便。
orig::  ^450b24

今佛放光明。
commentary:: 
今釋迦佛，放大光明，
orig::  ^450b26

助發實相義。
commentary:: 
扶助開發，實相義門。
orig::  ^450b28

諸人今當知。
commentary:: 
在會諸人，今當得知。
orig::  ^450b30

合掌一心待。
commentary:: 
合十指掌，一心竚待。
orig::  ^450b32

佛當雨法雨。
commentary:: 
釋迦當澍大法之雨。
orig::  ^450b34

充足求道者。
commentary:: 
眾生念法如渴思飲，如來法施如雨普沾，百糓草木充足無遺。
orig::  ^450b36

諸求三乘人。
commentary:: 
聲聞緣覺，及諸菩薩，求三乘人，
orig::  ^450b40

若有疑悔者。
commentary:: 
若有疑惑，掉悔之者，
orig::  ^450b42

佛當為除斷。
commentary:: 
釋迦當與，拔斷疑根，#CB17968;除見網，
orig::  ^450b44

令盡無有餘。
commentary:: 
三惑究盡，令無有餘。
other:: 
# 方便品第二

orig::  ^450b46

妙法蓮華經方便品第二
commentary::  ^450b48

佛成道已四十餘年，為機未堪秘此。
此經不務速說，最後靈山時說之，是佛方便。
orig::  ^450c2

爾時，世尊！
commentary:: 
文殊說偈答彌勒時：
orig::  ^450c6

從三昧安詳而起。
commentary:: 
從無量義，三昧正受，安穩詳審，起於妙定。
orig::  ^450c8

告舍利弗：
commentary:: 
諸弟子中，身子智慧最為第一，所以告之。
orig::  ^450c12

諸佛智慧。
commentary:: 
所謂一切智、道種智、一切種智，佛之智也。
常住實相平等大慧，佛之慧也。
orig::  ^450c16

甚深無量。
commentary:: 
諸佛所證徹法源底，餘無知者，故曰甚深。
orig::  ^450c20

其智慧門。
commentary:: 
上歎實智無有邊量，此說慧門非智莫入。
orig::  ^450c24

難解難入。
commentary:: 
深故不易解，妙故不易入。
orig::  ^450c28

一切聲聞。
commentary:: 
小乘之人，聞佛音聲，悟明四諦，故曰聲聞。
orig::  ^450c30

辟支佛。
commentary:: 
此云緣覺，觀十二緣覺真諦故。
亦名獨覺，匪因師授獨能覺故。
orig::  ^450c34

所不能知。
commentary:: 
二乘小智，見解淺劣，佛所證妙，非彼能知。
orig::  ^450c38

所以者何？
commentary:: 
徵問所以，何緣不知？
orig::  ^450c42

佛曾親近。
commentary:: 
緣佛曾經親炙附近。
orig::  ^450c44

百千萬億。
commentary:: 
十萬日億。
orig::  ^450c46

無數諸佛。
commentary:: 
久劫之中，所親近者。
orig::  ^450c48

盡行諸佛。
commentary:: 
諸佛行處，盡皆行之。
orig::  ^451a2

無量道法。
commentary:: 
無數佛道修行之法。
orig::  ^451a4

勇猛精進。
commentary:: 
敢為曰勇，竭智曰猛。
心一名精，趣果曰進。
orig::  ^451a6

名稱普聞。
commentary:: 
令名美稱，普徧熏聞。
orig::  ^451a10

成就甚深。
commentary:: 
造作名成，圓備曰就，成就處妙，故曰甚深。
orig::  ^451a12

未曾有法。
commentary:: 
六道三乘，未有之法。
orig::  ^451a16

隨宜所說。
commentary:: 
佛雖方便，隨其所宜，演說諸法，
orig::  ^451a18

意趣難解。
commentary:: 
意思旨趣，唯佛究盡，餘難曉解。
orig::  ^451a20

舍利弗！
commentary:: 
呼名而告
orig::  ^451a22

吾從成佛以來。
commentary:: 
我自寂場，證果已來，
orig::  ^451a24

種種因緣。
commentary:: 
為鈍根者，說過現未，種種善惡，因心緣種。
orig::  ^451a26

種種譬喻。
commentary:: 
為中根者，引種種物，譬類比喻，
orig::  ^451a30

廣演言教。
commentary:: 
廣濶演說，言說教誨。
orig::  ^451a32

無數方便。
commentary:: 
無數巧玅，方法利便。
orig::  ^451a34

引導眾生。
commentary:: 
誘引化導。
orig::  ^451a36

令離諸著。
commentary:: 
眾生頑迷，事事貪著，佛與方便，令其遠離。
orig::  ^451a38

所以者何？
commentary:: 
徵起前意，何緣能是？
orig::  ^451a42

如來方便。
commentary:: 
大覺如來慈悲演說法譬因緣，是方便義。
orig::  ^451a44

知見波羅蜜。
commentary:: 
達法源底，名佛之知。
了法本空，名佛之見。
到於彼岸，名波羅蜜。
orig::  ^451a48

皆已具足。
commentary:: 
解行皆已具備滿足。
orig::  ^451b4

舍利弗！如來知見。
commentary:: 
正知正見。
orig::  ^451b6

廣大深遠。
commentary:: 
徧了諸法，名之曰廣。
出諸聖表，名之曰大。
窮實際地，名之曰深。
無人能到，名之曰遠。
orig::  ^451b8

無量無礙。
commentary:: 
非算所知故無數量，性本空寂故無罣礙。
orig::  ^451b12

力、無所畏。
commentary:: 
佛之十力、四無所畏。
orig::  ^451b16

禪定、解脫、三昧。
commentary:: 
禪定是因，解脫是果。
三昧梵語，此云云定。
orig::  ^451b18

深入無際。
commentary:: 
如上盡行諸佛行處，戒、定、慧力，一一正入無有邊際。
orig::  ^451b22

成就一切未曾有法。
commentary:: 
如上。
orig::  ^451b26

舍利弗如來，能種種分別。
commentary:: 
如五陰、十二處、十八界、四諦、十二緣、六度、
萬行，以種種智廣分別說。
orig::  ^451b28

巧說諸法。
commentary:: 
所說機名巧，法義非一名，諸。
orig::  ^451b32

言詞柔輭。
commentary:: 
所出言句，柔和細軟。
orig::  ^451b34

悅可眾心。
commentary:: 
悅樂稱可，眾人之心。
orig::  ^451b36

舍利弗！取要言之。
commentary:: 
取撮要妙，為汝言之。
orig::  ^451b38

無量無邊，未曾有法。
commentary:: 
如上諸法。
orig::  ^451b40

佛悉成就。
commentary:: 
謂佛盡證。
orig::  ^451b42

止！舍利弗！
commentary:: 
法既深妙，人難信解，只宜止之。
orig::  ^451b44

不須復說。
commentary:: 
不必更說。
orig::  ^451b46

所以者何？
commentary:: 
何因緣故止不須說？
orig::  ^451b48

佛所成就。
commentary:: 
由佛世尊所成就者。
orig::  ^451c2

第一希有。
commentary:: 
唯佛獨證，故云第一。
昔所未聞，故云希有。
orig::  ^451c4

難解之法。
commentary:: 
理深法妙，所以難曉。
orig::  ^451c8

唯佛與佛。
commentary:: 
唯獨諸佛，與釋迦尊，
orig::  ^451c10

乃能究盡。
commentary:: 
窮究盡底。
orig::  ^451c12

諸法實相。
commentary:: 
微妙深法，因妄有相，了法性空，名為實相。
orig::  ^451c14

所謂諸法。
commentary:: 
十、如是者，一經之要，為顯實相，令得開解。
orig::  ^451c18

如是相。
commentary:: 
相謂相貌，有真有妄。
真即常住，無生無滅，真如實相。
即經云：唯佛與佛，乃能究盡諸法實相。
妄即無明，有生有滅，虗幻之相。
即經云：見諸眾生，為生老病死、憂悲苦惱之所燒煑等。
如來明見，無有錯繆，如理真實，名如是相。
因佛說故，眾生得聞。
即經云：諸法實相義，已為汝等說。
orig::  ^451c22

如是性。
commentary:: 
業不自生，實由性起。
心本具有善惡之性，隨時因緣種種差別，
如竹木中有於火性，若非遇緣，無由得發，必須鑽截火相方生。
為善而發，則名智光，成就善事；為惡而發，
則名毒火，成就妄緣。
性本空寂，隨緣轉變，即楞嚴云：火性無我，寄於諸緣。
orig::  ^451c34

如是體。
commentary:: 
體有三義：聖凡平等名理為體，五分修成名無漏體，五陰幻軀名有漏體。
orig::  ^451c44

如是力。
commentary:: 
指業體上所有功力，十界依正業力所成。
orig::  ^451c48

如是作。
commentary:: 
作是運造，各隨其力，進善得福，為惡招殃。
orig::  ^452a2

如是因。
commentary:: 
因上因由，正指心地。
一切善惡，唯心所現，譬諸草木，因地所生。
orig::  ^452a4

如是緣。
commentary:: 
緣即時事，本非善惡，其必由心，相貌方顯。
如燥就火，勢則蔓莚；如氷見日，凍則消融。
orig::  ^452a8

如是果。
commentary:: 
行始為因，行終為果，善惡悉是攬因成果。
orig::  ^452a12

如是報。
commentary:: 
業果既成，隨業受報。
悟成四聖，迷號六凡。
orig::  ^452a14

如是本末究竟等。
commentary:: 
迷悟兩途，從本至末，因果不二，究竟平等。
orig::  ^452a16

爾時，世尊！
commentary:: 
說是法時。
orig::  ^452a20

欲重宣此義，而說偈言：
commentary:: 
為未了者，重括前義，以偈說之：
orig::  ^452a22

世雄不可量。
commentary:: 
大雄猛世尊，智慧不可量，
orig::  ^452a26

諸天及世人。
commentary:: 
人天二道
orig::  ^452a28

一切眾生類。
commentary:: 
徧該九道。
orig::  ^452a30

無能知佛者。
commentary:: 
六道三乘，莫知佛意。
orig::  ^452a32

佛力、無所畏。
commentary:: 
十力、四無所畏。
orig::  ^452a34

解脫諸三昧。
commentary:: 
不可思議，微妙解脫，百千萬億，諸大三昧。
orig::  ^452a36

及佛諸餘法。
commentary:: 
言佛餘法，指權三乘。
orig::  ^452a40

無能測量者。
commentary:: 
唯除世尊，餘無能測。
orig::  ^452a42

本從無數佛。
commentary:: 
由佛本來，從無數佛，
orig::  ^452a44

具足行諸道。
commentary:: 
具足修行，諸佛道法。
orig::  ^452a46

甚深微妙法。
commentary:: 
即上力、無畏等佛所行處，無上甚深微妙之法。
orig::  ^452a48

難見難可了。
commentary:: 
理體義趣，二俱深妙，非眼所見，非心能了。
orig::  ^452b4

於無量億劫。
commentary:: 
曾於無數，億千時分，
orig::  ^452b8

行此諸道已。
commentary:: 
具行如上諸聖道已。
orig::  ^452b10

道場得成果。
commentary:: 
修道之處，名曰道場。
得最正覺，名曰成果。
orig::  ^452b12

我已悉知見。
commentary:: 
佛已於法盡知盡見。
orig::  ^452b16

如是大果報。
commentary:: 
無上正覺，名為大果；圓滿報身，名為大報；
orig::  ^452b18

種種性相義。
commentary:: 
即指十如性相之義。
orig::  ^452b22

我及十方佛。
commentary:: 
唯佛與佛。
orig::  ^452b24

乃能知是事。
commentary:: 
言是事者，即微妙法。
orig::  ^452b26

是法不可示。
commentary:: 
如是妙法本非言說，不可以語開示於人。
orig::  ^452b28

言詞相寂滅。
commentary:: 
出言相表，體性寂滅。
orig::  ^452b32

諸餘眾生類。
commentary:: 
六道三乘，眾生等類，
orig::  ^452b34

無有能得解。
commentary:: 
非其智力之所能了。
orig::  ^452b36

除諸菩薩眾。
commentary:: 
唯除信力大菩薩眾。
orig::  ^452b38

信力堅固者。
commentary:: 
法門深妙，非信不入，除力堅實牢固之者。
orig::  ^452b40

諸佛弟子眾。
commentary:: 
諸佛會中，三乘弟子，
orig::  ^452b44

曾供養諸佛。
commentary:: 
緣覺之人，兼修福分，曾供諸佛。
orig::  ^452b46

一切漏已盡。
commentary:: 
三界漏業，已得悉盡。
orig::  ^452b48

住是最後身。
commentary:: 
於最後身，得成緣覺。
orig::  ^452c2

如是諸人等。
commentary:: 
於如是等，緣覺之人，
orig::  ^452c4

其力所不堪。
commentary:: 
力雖超生，不堪聞妙。
orig::  ^452c6

假使滿世間。
commentary:: 
假使滿於，十方世間，
orig::  ^452c8

皆如舍利弗。
commentary:: 
盡如身子，智慧第一。
orig::  ^452c10

盡思共度量。
commentary:: 
竭其神思，忖度籌量。
orig::  ^452c12

不能測佛智。
commentary:: 
莫能測知，佛之智慧。
orig::  ^452c14

正使滿十方。
commentary:: 
滿十方界。
orig::  ^452c16

皆如舍利弗。
commentary:: 
皆如身子，有大智慧。
orig::  ^452c18

及餘諸弟子。
commentary:: 
及餘諸人，大弟子等，
orig::  ^452c20

亦滿十方剎。
commentary:: 
亦滿十方，無數剎土。
orig::  ^452c22

盡思共度量，亦復不能知。
commentary:: 
前但引智，如諸弟子，亦不能測，
orig::  ^452c24

辟支佛利智。
commentary:: 
緣覺、獨覺，其智稍利，過於聲聞。
orig::  ^452c28

無漏最後身。
commentary:: 
已無諸漏，最後覺身。
orig::  ^452c30

亦滿十方界。
commentary:: 
亦如聲聞，滿十方界。
orig::  ^452c32

其數如竹林。
commentary:: 
狀其多也。
orig::  ^452c34

斯等共一心。
commentary:: 
是等支佛，同一心念。
orig::  ^452c36

於億無量劫。
commentary:: 
於是許時。
orig::  ^452c38

欲思佛實智。
commentary:: 
欲思如來，真實智慧，
orig::  ^452c40

莫能知少分。
commentary:: 
欲知小分，亦不能得。
orig::  ^452c42

新發意菩薩。
commentary:: 
新發道意諸菩薩等。
orig::  ^452c44

供養無數佛。
commentary:: 
已曾供養，無數諸佛，
orig::  ^452c46

了達諸義趣。
commentary:: 
解了通達，諸法義趣。
orig::  ^452c48

又能善說法。
commentary:: 
又復善能為他說法。
orig::  ^453a2

如稻、麻、竹、葦。
commentary:: 
舉此四物，以況數多。
orig::  ^453a4

充滿十方剎。
commentary:: 
初心菩薩滿十方界。
orig::  ^453a6

一、心以妙智。
commentary:: 
皆共一心。以勝妙智，
orig::  ^453a8

於恒河沙劫。
commentary:: 
經劫之多，如恒河沙。
orig::  ^453a10

咸皆共思量。
commentary:: 
是諸人等皆共忖度：
orig::  ^453a12

不能知佛智。
commentary:: 
不能了知，佛之智慧。
orig::  ^453a14

不退諸菩薩。
commentary:: 
前約初心，此不退位諸菩薩等。
orig::  ^453a16

其數如恒沙。
commentary:: 
不退深位，如恒沙多。
orig::  ^453a18

一心共思求，亦復不能知。
commentary:: 
登位不退。慧力雖深，不能知佛，
orig::  ^453a20

又告舍利弗：無漏不思議。
commentary:: 
法性清淨離諸漏染，不可心思及以口議。
orig::  ^453a24

甚深微妙法。
commentary:: 
法性甚深，微密玄妙。
orig::  ^453a28

我今已具得。
commentary:: 
佛今已皆具足證得。
orig::  ^453a30

唯我知是相。
commentary:: 
唯佛能知如是法相。
orig::  ^453a32

十方佛亦然。
commentary:: 
十方果佛，亦復如然。
orig::  ^453a34

舍利弗當知！
commentary:: 
告舍利弗：汝當知之！
orig::  ^453a36

諸佛語無異。
commentary:: 
諸佛語同，今生信也。
orig::  ^453a38

於佛所說法。
commentary:: 
於佛所說，大同之法，
orig::  ^453a40

當生大信力。
commentary:: 
當生廣大深信之力。
orig::  ^453a42

世尊法久後。
commentary:: 
世尊說法過四十年，故云久後。
orig::  ^453a44

要當說真實。
commentary:: 
四十年前，說方便教。
久後機熟，要當說真。
orig::  ^453a46

告諸聲聞眾：
commentary:: 
在會聲聞。
orig::  ^453b2

及求緣覺乘。
commentary:: 
在會支佛。
orig::  ^453b4

我令脫苦縛。
commentary:: 
佛昔教化，令得脫離，生死苦縛，
orig::  ^453b6

逮得涅槃者。
commentary:: 
逮及得證寂滅樂者。
orig::  ^453b8

佛以方便力。
commentary:: 
如來隨機，用方便力，
orig::  ^453b10

示以三乘教。
commentary:: 
開示方便聲聞、緣覺及以菩薩三乘之教。
orig::  ^453b12

眾生處處著。
commentary:: 
眾生在迷，無境不著。
orig::  ^453b16

引之令得出。
commentary:: 
佛方便引，令得出離。
orig::  ^453b18

爾時，大眾中有諸聲聞、漏盡阿羅漢、阿若憍陳如等千二百人。
commentary::  ^453b20

並如經初。
orig::  ^453b22

及發聲聞、辟支佛心比丘、比丘尼、優婆塞、
優婆夷，各作是念：
commentary::  ^453b24

因佛稱歎，法深難解，故興疑念，
orig::  ^453b26

今者世尊何故慇懃？
commentary:: 
慇實懃重。
orig::  ^453b28

稱歎方便。
commentary:: 
妙乘引接，是佛方便。
orig::  ^453b30

而作是言：佛所得法。
commentary:: 
佛於道場，所證得法，
orig::  ^453b32

甚深難解。
commentary:: 
法義深故，淺機難解。
orig::  ^453b34

有所言說。
commentary:: 
佛已有說：
orig::  ^453b36

意趣難知。
commentary:: 
意思義趣，難可得知。
orig::  ^453b38

一切聲聞、辟支佛所不能及。
commentary:: 
二乘智力，所不能及。
orig::  ^453b40

佛說一解脫義。
commentary:: 
佛說一種小乘解脫寂滅之義。
orig::  ^453b42

我等亦得此法。
commentary:: 
得此真空解脫之法。
orig::  ^453b44

到於涅槃。
commentary:: 
證寂滅樂。
orig::  ^453b46

而今不知。
commentary:: 
而今所歎，我不能知。
orig::  ^453b48

是義所趣。
commentary:: 
是大乘義之所趣向。
orig::  ^453c2

爾時舍利弗，知四眾心疑。
commentary:: 
知諸四眾，心中疑惑，
orig::  ^453c4

自亦未了。
commentary:: 
自於此法，亦未明了。
orig::  ^453c6

而白佛言：
commentary:: 
白釋迦佛：
orig::  ^453c8

世尊！何因何緣？
commentary:: 
以何因由？有何緣故？
orig::  ^453c10

慇懃稱歎。
commentary:: 
慇懃其心，稱揚讚歎。
orig::  ^453c12

諸佛第一方便。
commentary:: 
常途方便，接引三乘諸佛第一甚深方便，不知何法。
orig::  ^453c14

甚深微妙。
commentary:: 
深奧之甚，微密勝妙。
orig::  ^453c18

難解之法。
commentary:: 
三乘不知，故曰難解。
orig::  ^453c20

我自昔來。
commentary:: 
我從昔日，鹿苑已來，
orig::  ^453c22

未曾從佛。
commentary:: 
未曾得從。
orig::  ^453c24

聞如是說：
commentary:: 
聞佛如是稱歎之法。
orig::  ^453c26

今者四眾，咸皆有疑。
commentary:: 
眾皆不曉，咸有疑心。
orig::  ^453c28

惟願世尊！
commentary:: 
思願如來。
orig::  ^453c30

敷演斯事。
commentary:: 
敷布演說，所疑此事。
orig::  ^453c32

世尊！何故？
commentary:: 
何因緣故？
orig::  ^453c34

慇懃稱歎甚深微妙難解之法。
爾時，舍利弗欲重宣此義，而說偈言：慧日大聖尊！
commentary::  ^453c36

佛之智慧，如日普照，大覺聖主，萬德世尊。
orig::  ^453c38

久乃說是法。
commentary:: 
成道久後，乃說是法。
orig::  ^453c42

自說得如是。
commentary:: 
佛自說得，如是第一，難解之法，
orig::  ^453c44

力、無畏、三昧。
commentary:: 
十力、四無所畏、諸正定聚。
orig::  ^453c46

禪定解脫等。
commentary:: 
禪那寂定，諸解脫等，
orig::  ^453c48

不可思議法。
commentary:: 
是法微妙，不可思議。
orig::  ^454a2

道場所得法。
commentary:: 
於道場中所得之法。
orig::  ^454a4

無能發問者。
commentary:: 
無有人能發問之者。
orig::  ^454a6

我意難可測。
commentary:: 
佛意微妙，難可測度。
orig::  ^454a8

亦無能問者。
commentary:: 
非獨難測，亦無能問。
orig::  ^454a10

無問而自說。
commentary:: 
無人請問，佛自宣說。
orig::  ^454a12

稱歎所行道。
commentary:: 
歎己所行無上之道。
orig::  ^454a14

智慧甚微妙。
commentary:: 
其智甚是微密奇妙。
orig::  ^454a16

諸佛之所得。
commentary:: 
如是深智，諸佛所得。
orig::  ^454a18

無漏諸羅漢。
commentary:: 
無漏聖道，諸四果人，
orig::  ^454a20

及求涅槃者。
commentary:: 
即前發於聲聞、緣覺二種之心求寂滅者。
orig::  ^454a22

今皆墮疑網。
commentary:: 
已證小果及求證者，今皆墮於疑惑之網。
orig::  ^454a26

佛何故說是？
commentary:: 
世尊！何故而說是言：
orig::  ^454a30

其求緣覺者。
commentary:: 
其有求證緣覺之者。
orig::  ^454a32

比丘、比丘尼。
commentary:: 
出家二眾。
orig::  ^454a34

諸天龍鬼神，及乾闥婆等。
commentary:: 
八部之眾。
orig::  ^454a36

相視懷猶豫。
commentary:: 
眾各相視，猶豫不決。
orig::  ^454a38

瞻仰兩足尊。
commentary:: 
瞻視攀仰，福慧具足。
萬德世尊，
orig::  ^454a40

是事為云何？
commentary:: 
此事是如何？
orig::  ^454a42

願佛為解說。
commentary:: 
願佛慈悲，與眾解說。
orig::  ^454a44

於諸聲聞眾。
commentary:: 
於聲聞乘，弟子眾中，
orig::  ^454a46

佛說我第一。
commentary:: 
佛常說我智慧第一。
orig::  ^454a48

我今自於智。
commentary:: 
我於佛智，今自不曉。
orig::  ^454b2

疑惑不能了。
commentary:: 
心懷疑惑，不能決了。
orig::  ^454b4

為是究竟法？
commentary:: 
為復是說果上所證究竟大法？
orig::  ^454b6

為是所行道？
commentary:: 
為復是說因地所行清淨之道？
orig::  ^454b8

佛口所生子。
commentary:: 
從佛口聞四諦之法，得入聖道，名所生子。
orig::  ^454b10

合掌瞻仰待。
commentary:: 
合十指掌，瞻仰於佛，以俟開發。
orig::  ^454b14

願出微妙音。
commentary:: 
願佛出於微妙法音。
orig::  ^454b16

時為如實說。
commentary:: 
一時與眾稱實而說。
orig::  ^454b18

諸天龍神等。
commentary:: 
八部之眾。
orig::  ^454b20

其數如恒沙。
commentary:: 
言其多也。
orig::  ^454b22

求佛諸菩薩。
commentary:: 
求成佛道，諸多菩薩，
orig::  ^454b24

大數有八萬。
commentary:: 
大約之數，有八萬眾。
orig::  ^454b26

又諸萬億國。
commentary:: 
世間諸國。
orig::  ^454b28

轉輪聖王至。
commentary:: 
諸轉輪王，咸至佛所。
orig::  ^454b30

合掌以敬心。
commentary:: 
合掌瞻侍，以表敬心。
orig::  ^454b32

欲聞具足道。
commentary:: 
願業欲聞，具足妙道。
orig::  ^454b34

爾時，佛告舍利弗：
commentary:: 
當舍利弗說是偈時。
orig::  ^454b36

止！止！不須復說。
commentary:: 
重言：止！止！不須說得。
orig::  ^454b38

若說是事。
commentary:: 
言是事者，即上妙法。
上但云止，下顯止意。
orig::  ^454b40

一切世間。
commentary:: 
三世間也。
orig::  ^454b44

諸天及人。
commentary:: 
三界諸天，及以世人，
orig::  ^454b46

皆當驚疑。
commentary:: 
世間淺識，乍聞深法，皆當驚恐，生疑惑心。
orig::  ^454b48

舍利弗重白佛言：
commentary:: 
先已蒙止，今重白言。
orig::  ^454c4

世尊！惟願說之！惟願說之！
commentary:: 
求佛為說。
orig::  ^454c6

所以者何？
commentary:: 
所以請說，其意云何？
orig::  ^454c8

是會無數百千萬億阿僧祇眾生。
commentary:: 
阿僧祇，此云無數。
orig::  ^454c10

曾見諸佛。
commentary:: 
已曾得見，眾多諸佛，
orig::  ^454c14

諸根猛利。
commentary:: 
六根清淨，勇猛聰利。
orig::  ^454c16

智慧明了。
commentary:: 
聰明了達。
orig::  ^454c18

聞佛所說。
commentary:: 
聞佛世尊，所說深妙，
orig::  ^454c20

則能敬信。
commentary:: 
佛恐驚疑，所以不說，今說慧明心能敬信。
orig::  ^454c22

爾時，舍利弗欲重宣此義，而說偈言：法王無上尊，
commentary::  ^454c26

佛王三界，為大法王，於世間中，為無上尊。
orig::  ^454c28

惟說願勿慮。
commentary:: 
惟願說之，願勿有慮。
orig::  ^454c30

是會無量眾。
commentary:: 
今此會中，無數大眾，
orig::  ^454c32

有能敬信者。
commentary:: 
有能敬法。
orig::  ^454c34

佛復止舍利弗：
commentary:: 
身子再請，佛復止之。
orig::  ^454c36

若說是事。
commentary:: 
若還演說，是妙法事，
orig::  ^454c38

一切世間天、人、阿脩羅皆當驚疑。
commentary:: 
天脩驚疑，說之無益。
orig::  ^454c40

增上慢比丘。
commentary:: 
增上修行，下視一切，謂他不及，起傲慢心。
orig::  ^454c44

將墜於大坑。
commentary:: 
將使傲慢無知之人，墜於生死大我慢坑。
orig::  ^454c48

爾時，世尊重說偈言：止止不須說！
commentary:: 
再止之也。
orig::  ^455a4

我法妙難思。
commentary:: 
所以不說，為難思故。
orig::  ^455a6

諸增上慢者。
commentary:: 
諸增上行，傲慢之人，
orig::  ^455a8

聞必不敬信。
commentary:: 
此等若聞，必不敬信。
orig::  ^455a10

爾時，舍利弗重白佛言：
commentary:: 
佛已重止身子又復，至於再三，
orig::  ^455a12

世尊！惟願說之！惟願說之！
commentary:: 
重言願說，誠之切也。
orig::  ^455a16

今此會中。
commentary:: 
今此靈山，大會之中。
orig::  ^455a18

如我等比。
commentary:: 
似己之眾。
orig::  ^455a20

百千萬億。
commentary:: 
眾數如是。
orig::  ^455a22

世世已曾。
commentary:: 
從昔世世，已曾見佛，
orig::  ^455a24

從佛受化。
commentary:: 
從佛世尊，聞法受化。
orig::  ^455a26

如此人等。
commentary:: 
如上諸人。
orig::  ^455a28

必能敬信。
commentary:: 
久從佛化，必能信法。
orig::  ^455a30

長夜安穩。
commentary:: 
無明黑暗，名為長夜。
若能敬信，必出生死，名為安穩。
orig::  ^455a32

多所饒益。
commentary:: 
多有所得，饒潤利益。
orig::  ^455a36

爾時，舍利弗欲重宣此義，而說偈言：無上兩足尊。
commentary::  ^455a38

福慧兩足，無上慈尊。
orig::  ^455a40

願說第一法。
commentary:: 
願說第一微妙之法。
orig::  ^455a42

我為佛長子。
commentary:: 
我是世尊得法長子。
orig::  ^455a44

惟垂分別說。
commentary:: 
惟願垂慈，分別而說。
orig::  ^455a46

是會無量眾。
commentary:: 
是法會中，無數大眾，
orig::  ^455a48

能敬信此法。
commentary:: 
言此眾人，能敬信法。
orig::  ^455b2

佛已曾世世。
commentary:: 
佛於過去，世世已曾，
orig::  ^455b4

教化如是等。
commentary:: 
教訓化道。如是等眾，
orig::  ^455b6

皆一心合掌。
commentary:: 
眾皆一心，恭敬合掌。
orig::  ^455b8

欲聽受佛語。
commentary:: 
意欲聽聞信受佛語。
orig::  ^455b10

我等千二百。
commentary:: 
千二百人大阿羅漢。
orig::  ^455b12

及餘求佛者。
commentary:: 
如序中列諸弟子等。
orig::  ^455b14

願為此眾故。
commentary:: 
願為此等，諸大眾故，
orig::  ^455b16

惟垂分別說。
commentary:: 
思垂大慈，分別演說。
orig::  ^455b18

是等聞此法。
commentary:: 
是等大眾，得聞妙法。
orig::  ^455b20

則生大歡喜。
commentary:: 
則能敬信，生大喜悅。
orig::  ^455b22

爾時，世尊告舍利弗：汝已慇懃三請。
commentary:: 
言：舍利弗！已伸三請。
orig::  ^455b24

豈得不說？
commentary:: 
請既勤重，何得不說？
orig::  ^455b28

汝今諦聽！
commentary:: 
將欲為說，先戒攝耳，至心諦聽，
orig::  ^455b30

善思念之。
commentary:: 
善自思惟，而敬念之。
orig::  ^455b32

吾當為汝。
commentary:: 
許為眾等。
orig::  ^455b34

分別解說。
commentary:: 
如下文中法說、譬說及因緣說。
orig::  ^455b36

說此語時。
commentary:: 
吾佛世尊，作是說時，
orig::  ^455b38

會中有比丘、比丘尼、優婆塞、優婆夷五千人等。
commentary:: 
出家在家，總五千人。
orig::  ^455b40

即從座起。
commentary:: 
從法會起。
orig::  ^455b44

禮佛而退。
commentary:: 
作禮世尊，合掌而退。
orig::  ^455b46

所以者何？
commentary:: 
佛欲說法而眾退席，其意何？
orig::  ^455b48

此輩罪根深重。
commentary:: 
此等五千無明妄念，能生諸過，名為罪根業深障重。
orig::  ^455c2

及增上慢。
commentary:: 
增上修行，輕懈怠者，
orig::  ^455c6

未得謂得。
commentary:: 
未有所得，自謂有得。
orig::  ^455c8

未證謂證。
commentary:: 
未有所證，自謂已證。
orig::  ^455c10

有如此失。
commentary:: 
有此過失。
orig::  ^455c12

是以不住。
commentary:: 
所以退席，不住法筵。
orig::  ^455c14

世尊默然。
commentary:: 
佛但緘默。
orig::  ^455c16

而不制止。
commentary:: 
而不制約，止遏令住。
orig::  ^455c18

爾時，佛告舍利弗：我今此眾。
commentary:: 
上慢既去，佛告身子：我今現前，此諸大眾，
orig::  ^455c20

無復枝葉。
commentary:: 
上慢人去，如去枝葉。
orig::  ^455c24

純有貞實。
commentary:: 
純有樹身，貞固堅實。
orig::  ^455c26

舍利弗！如是增上慢人。
commentary:: 
即五千眾。
orig::  ^455c28

退亦佳矣。
commentary:: 
昔止不說，為上慢故，今得退去，甚為佳矣。
orig::  ^455c30

汝今善聽！
commentary:: 
汝今善自攝心，諦聽！
orig::  ^455c34

當為汝說。
commentary:: 
許為眾說。
orig::  ^455c36

舍利弗言：唯然，世尊！
commentary:: 
唯然者，應諾之詞。
orig::  ^455c38

願樂欲聞。
commentary:: 
心願愛樂，欲得聽聞。
orig::  ^455c40

佛告舍利弗：如是，妙法！
commentary:: 
如是當說微妙之法。
orig::  ^455c42

諸佛如來時乃說之。
commentary:: 
妙法難思，須得其時，機與緣熟，方乃敢說。
orig::  ^455c44

如優曇鉢華。
commentary:: 
此云瑞應華。
orig::  ^455c48

時一現耳。
commentary:: 
譬瑞應華，待時方現。
orig::  ^456a2

舍利弗！汝等當信。
commentary:: 
汝等當起大信心。
orig::  ^456a4

佛之所說。
commentary:: 
信佛世尊所說妙法。
orig::  ^456a6

言不虗妄。
commentary:: 
佛言：真實無有虗妄。
orig::  ^456a8

舍利弗！諸佛隨宜說法。
commentary:: 
隨諸眾生之所宜樂而為說法。
orig::  ^456a10

意趣難解。
commentary:: 
意思義趣，深妙難解。
orig::  ^456a14

所以者何？
commentary:: 
云何難解？
orig::  ^456a16

我以無數方便。
commentary:: 
佛以種種，方便智慧，
orig::  ^456a18

種種因緣。
commentary:: 
及以種種，心因境緣。
orig::  ^456a20

譬喻言詞。
commentary:: 
引物譬類，比喻而說。
orig::  ^456a22

演說諸法。
commentary:: 
流演講說，一切諸法。
orig::  ^456a24

是法非思量分別。
commentary:: 
法性空寂，離諸名相，非心所思，非口分別。
orig::  ^456a26

之所能解。
commentary:: 
思議莫及。
orig::  ^456a30

唯有諸佛。
commentary:: 
唯佛與佛。
orig::  ^456a32

乃能知之。
commentary:: 
乃能得知。
orig::  ^456a34

所以者何？
commentary:: 
有何所以如此難解？
orig::  ^456a36

諸佛世尊。
commentary:: 
三世諸佛，世間之尊。
orig::  ^456a38

唯以一大事因緣故。
commentary:: 
獨以開示悟入眾生本有佛之知見，出離生死一件大事，正因善緣之故。
orig::  ^456a40

出現於世。
commentary:: 
示現神變，出於世間。
orig::  ^456a44

舍利弗！云何名諸佛世尊唯以一大事因緣故出現於世？
commentary::  ^456a46

此乃問起，答見下文。
orig::  ^456a48

諸佛世尊，欲令眾生，開佛知見。
commentary:: 
知即佛心，見即佛眼。
未聞法前，心常蒙蔽，欲為敷演，令得心開。
orig::  ^456b2

使得清淨故。
commentary:: 
使除穢染，復本清淨。
orig::  ^456b6

出現於世。
commentary:: 
為是故現。
orig::  ^456b8

欲示眾生佛之知見故，出現於世。
commentary:: 
上云開者，譬如啟關。
今云示者，如以室中所有之物而點示之。
orig::  ^456b10

欲令眾生悟佛知見故，出現於世。
commentary:: 
所以開示實知實見，欲令省悟知心是佛。
orig::  ^456b14

欲令眾生入佛知見道故，出現於世。
commentary:: 
前雖省悟，具佛見知；今欲證入，得佛智慧。
orig::  ^456b18

舍利弗！是為諸佛以一大事因緣故出現於世。
commentary:: 
此四句者，結示上文開示悟入，名一大事因緣。
orig::  ^456b22

佛告舍利弗：諸佛如來但教化菩薩。
commentary:: 
此明佛出本意，但為教諸菩薩令入佛道。
orig::  ^456b26

諸有所作。
commentary:: 
始從成佛，來至法華，凡有施為，作諸方便。
orig::  ^456b30

常為一事。
commentary:: 
常常只是為一大事。
orig::  ^456b34

唯以佛之知見，示悟眾生。
commentary:: 
所謂一事，即斯是也。
orig::  ^456b36

舍利弗！如來但以一佛乘故。
commentary:: 
雖說三乘，其實為一。
orig::  ^456b38

為眾生說法。
commentary:: 
為眾生說，令得一乘。
orig::  ^456b40

無有餘乘若二若三。
commentary:: 
唯一佛乘。無有其餘。
若大小二乘。及聲聞緣覺菩薩三乘。
orig::  ^456b42

舍利弗！一切十方諸佛法亦如是。
commentary:: 
非獨今佛說一乘法，一切十方諸佛亦爾。
orig::  ^456b46

舍利弗！過去諸佛。
commentary:: 
已往之佛。
orig::  ^456c2

以無量無數方便。
commentary:: 
謂諸度門善巧方便。
orig::  ^456c4

種種因緣。
commentary:: 
善惡報應，一切因緣。
orig::  ^456c6

譬喻言詞。
commentary:: 
譬類、比喻、語言、詞句。
orig::  ^456c8

而為眾生。
commentary:: 
為眾生故。
orig::  ^456c10

演說諸法。
commentary:: 
諸方便法。
orig::  ^456c12

是法皆為一佛乘故。
commentary:: 
雖說諸法，為入一乘。
orig::  ^456c14

是諸眾生。
commentary:: 
聞法之眾。
orig::  ^456c16

從諸佛聞法。
commentary:: 
從諸佛所，獲聞妙法。
orig::  ^456c18

究竟皆得。
commentary:: 
初雖說三，畢竟皆令得一乘道。
orig::  ^456c20

一切種智。
commentary:: 
言智有三：一切即空智，二乘人所證也；
種即道種智，方便菩薩所證也。
一切種者，雙收空假，即是中道，佛之智也。
orig::  ^456c22

舍利弗！未來諸佛。
commentary:: 
於未來時。
orig::  ^456c28

當出於世。
commentary:: 
當出世者。
orig::  ^456c30

亦以無量無數方便，種種因緣譬喻言詞，
而為眾生演說諸法，是法皆為一佛乘故。
commentary::  ^456c32

示一切佛，心法俱同。
orig::  ^456c34

是諸眾生從佛聞法，究竟皆得一切種智。
commentary:: 
示令眾生，所證皆等。
orig::  ^456c38

舍利弗！現在十方無量百千萬億佛土中。
commentary:: 
前明過未，此說現在。
十方一切，諸佛土中，
orig::  ^456c42

諸佛世尊。
commentary:: 
現在說法住。世慈尊！
orig::  ^456c46

多所饒益。
commentary:: 
多所方便，饒潤利益。
orig::  ^456c48

安樂眾生。
commentary:: 
安穩快樂，一切眾生。
orig::  ^457a2

是諸佛。
commentary:: 
是十方佛。
orig::  ^457a4

亦以無量無數方便，種種因緣譬喻言詞，
而為眾生演說諸法，是法皆為一佛乘故。
commentary::  ^457a6

引現在佛所為同也。
orig::  ^457a8

是諸眾生從佛聞法，究竟皆得一切種智。
commentary:: 
示諸眾生得益同也。
orig::  ^457a12

舍利弗！是諸佛。
commentary:: 
是三世佛。
orig::  ^457a16

但教化菩薩。
commentary:: 
但為菩薩，無有餘乘。
orig::  ^457a18

欲以佛之知，見示眾生故。
commentary:: 
欲以二字，即佛心也。
知見二字，即佛慧也。
orig::  ^457a20

欲以佛之知見悟眾生故，欲令眾生入佛之知見故。
commentary::  ^457a24

示悟入者，佛權智也。
會此理者，眾生即佛。
orig::  ^457a26

舍利弗！我今亦復如是。
commentary:: 
會同三世。
orig::  ^457a28

知諸眾生。
commentary:: 
佛智所知。
orig::  ^457a30

有種種欲。
commentary:: 
眾生心中，種種情欲，
orig::  ^457a32

深心所著。
commentary:: 
於諸塵境，極生愛樂。
orig::  ^457a34

隨其本性。
commentary:: 
隨諸迷者，根本習性。
orig::  ^457a36

以種種因緣、譬喻、言詞、方便力。
commentary:: 
一切方便，智慧之力，
orig::  ^457a38

而為說法。
commentary:: 
與之演說。
orig::  ^457a42

舍利弗！如此皆為得一佛乘、一切種智故。
commentary:: 
如此種種無數方便，皆為眾生令得一乘。
orig::  ^457a44

舍利弗！十方世界中。
commentary:: 
十方一切，諸佛土中，
orig::  ^457a48

尚無二乘。
commentary:: 
尚無大小兩乘。
orig::  ^457b2

何況有三？
commentary:: 
何況更有聲聞、緣覺及以菩薩三乘之教？
orig::  ^457b4

舍利弗！諸佛出於五濁惡世。
commentary:: 
如以土塵投於清水，汩然昏亂，名之為濁。
以虗妄念惑本淨心，翻成靉昧，名為濁惡。
orig::  ^457b8

所謂劫濁。
commentary:: 
時世惡也。
orig::  ^457b14

煩惱濁。
commentary:: 
心常愁惱，不能清也。
orig::  ^457b16

眾生濁。
commentary:: 
眾念生起，常昏亂也。
orig::  ^457b18

見濁。
commentary:: 
心眼所見，不離塵緣。
orig::  ^457b20

命濁。
commentary:: 
一期報命，常在濁中。
orig::  ^457b22

如是，舍利弗！
commentary:: 
如是二字，指上五濁。
orig::  ^457b24

劫濁亂時。
commentary:: 
末劫濁世，昏亂之時。
orig::  ^457b26

眾生垢重。
commentary:: 
世間眾生，障垢深重，
orig::  ^457b28

慳貪嫉妬。
commentary:: 
恡財曰慳，過取曰貪。
害賢曰嫉，害色曰妬。
orig::  ^457b30

成就諸不善根故。
commentary:: 
無明所覆，作諸惡業，名不善根。
orig::  ^457b34

諸佛以方便力。
commentary:: 
眾生迷故，佛興方便。
orig::  ^457b36

於一佛乘。
commentary:: 
於一實道，無上佛乘，
orig::  ^457b38

分別說三。
commentary:: 
善巧分別，作三乘說。
orig::  ^457b40

舍利弗！若我弟子。
commentary:: 
若我釋迦，座下弟子，
orig::  ^457b42

自謂阿羅漢、辟支佛者。
commentary:: 
若二乘人自謂：我是聲聞及緣覺者。
orig::  ^457b44

不聞不知。
commentary:: 
耳不能聞，心不能知。
orig::  ^457b48

諸佛如來但，教化菩薩事。
commentary:: 
不知如來但為菩薩執有三乘。
orig::  ^457c2

此非佛弟子。
commentary:: 
非是菩薩。
orig::  ^457c6

非阿羅漢。
commentary:: 
但是小乘羅漢，非大乘阿羅漢。
orig::  ^457c8

非辟支佛。
commentary:: 
但是小緣覺，非大緣覺也。
orig::  ^457c10

又，舍利弗！是諸比丘、比丘尼。
commentary:: 
小乘二眾。
orig::  ^457c12

自謂已得阿羅漢。
commentary:: 
如入第四禪無聞見比丘，本是凡夫，妄言證聖，自謂已得阿羅漢果。
orig::  ^457c14

是最後身。
commentary:: 
是出三界最末後身。
orig::  ^457c18

究竟涅槃。
commentary:: 
於有漏天，計無漏果。
orig::  ^457c20

便不復志求阿耨多羅三藐三菩提。
commentary:: 
於小利中，自以為足，不求大利，成三菩提。
orig::  ^457c22

當知此輩皆是增上慢人。
commentary:: 
但以勤故，增上修行，得小歡喜，無深聞見，
其實未得一切聖果，未得謂得，名上慢人。
orig::  ^457c26

所以者何？
commentary:: 
何以見得未曾證入？
orig::  ^457c32

若有比丘，實得阿羅漢。
commentary:: 
若有實證，無緣不信。
orig::  ^457c34

若不信此法，無有是處。
commentary:: 
若實有證，自當信法；證而不信，無有是處。
orig::  ^457c36

除佛滅度後。
commentary:: 
唯除如來滅度之後。
orig::  ^457c40

現前無佛。
commentary:: 
現前無佛，住世之時。
orig::  ^457c42

所以者何？
commentary:: 
何故除此？
orig::  ^457c44

佛滅度後。
commentary:: 
世無明師。
orig::  ^457c46

如是等經。
commentary:: 
如是大乘，諸經典等，
orig::  ^457c48

受持讀誦解義者。
commentary:: 
言正信人。
orig::  ^458a2

是人難得。
commentary:: 
如是之人，世所難得。
orig::  ^458a4

若遇餘佛。
commentary:: 
若得逢遇，餘佛出世，
orig::  ^458a6

於此法中。
commentary:: 
於此大乘，微妙法中，
orig::  ^458a8

便得決了。
commentary:: 
大乘深義，遇佛方決。
orig::  ^458a10

舍利弗！汝等當一心信解。
commentary:: 
心無異念，名之為一。
orig::  ^458a12

受持佛語。
commentary:: 
因信故受，因受故持。
orig::  ^458a14

諸佛如來，言無虗妄。
commentary:: 
佛語真實，決無虗妄。
orig::  ^458a16

無有餘乘。
commentary:: 
無二無三。
orig::  ^458a18

唯一佛乘。
commentary:: 
唯只有佛，一乘實道。
orig::  ^458a20

爾時，世尊欲重宣此義，而說偈言：比丘比丘尼，有懷增上慢。
commentary::  ^458a22

懷抱增上侮慢之心。
orig::  ^458a24

優婆塞！我慢。
commentary:: 
恃己凌他
orig::  ^458a26

優婆夷不信。
commentary:: 
如前四眾，無正信心。
orig::  ^458a28

如是四眾等。
commentary:: 
僧尼士女，及八部等，
orig::  ^458a30

其數有五千。
commentary:: 
總如許人。
orig::  ^458a32

不自見其過。
commentary:: 
不能自知上慢之失。
orig::  ^458a34

於戒有缺漏。
commentary:: 
持守小精，缺失滲漏。
orig::  ^458a36

護惜其瑕疵。
commentary:: 
玉病曰瑕，人病曰疵。
汙本受體，名曰瑕疵。
orig::  ^458a38

是小智已出。
commentary:: 
樂著小法，名為小智。
幸已出去，
orig::  ^458a42

眾中之糟糠。
commentary:: 
解在皮膚，無正體用。
如酒之糟，如米之糠。
orig::  ^458a44

佛威德故去。
commentary:: 
佛威德勝，畏難故去。
orig::  ^458a48

斯人尠福德。
commentary:: 
斯等五千，福緣德行，皆悉尠少，
orig::  ^458b2

不堪受是法。
commentary:: 
力不堪任，受是大法。
orig::  ^458b4

此眾無枝葉。
commentary:: 
今此大眾，見思枝葉，皆已彫喪，
orig::  ^458b6

唯有諸貞實。
commentary:: 
獨有貞堅，恪實根#CB03254;。
orig::  ^458b8

舍利弗！善聽。
commentary:: 
告舍利弗：汝善聽受！
orig::  ^458b10

諸佛所得法。
commentary:: 
諸佛世尊，道場所得，
orig::  ^458b12

無量方便力。
commentary:: 
方便善巧，權智之力。
orig::  ^458b14

而為眾生說。
commentary:: 
為利根者如實而說。
orig::  ^458b16

眾生心所念。
commentary:: 
而諸眾生，心中所念，
orig::  ^458b18

種種所行道。
commentary:: 
即方便教五乘之道。
orig::  ^458b20

若干諸欲性。
commentary:: 
若干之數，諸樂欲性，
orig::  ^458b22

先世善惡業。
commentary:: 
過去所作，善惡之業，
orig::  ^458b24

佛悉知是已。
commentary:: 
佛悉知彼，諸根器已，
orig::  ^458b26

以諸緣譬喻。
commentary:: 
以諸因緣，及以譬喻，
orig::  ^458b28

言詞方便力。
commentary:: 
語言方便，智慧之力。
orig::  ^458b30

令一切歡喜。
commentary:: 
令一切眾，皆得歡悅。
orig::  ^458b32

或說脩多羅。
commentary:: 
此云契經。諸佛所說，契理合機。
orig::  ^458b34

伽陀及本事。
commentary:: 
伽陀或云偈他，此翻孤起，謂無長行直說偈也。
本事者，說本宿世所行之事。
orig::  ^458b36

本生未曾有。
commentary:: 
本生者，說本宿世所生之身。
未曾有者，即說希有未聞之法。
orig::  ^458b40

亦說於因緣。
commentary:: 
善惡等因及善惡緣。
orig::  ^458b44

譬喻并祇夜。
commentary:: 
譬喻者，引譬喻說。
祇夜者，即是重頌，括前長行而作偈說。
orig::  ^458b46

優波提舍經。
commentary:: 
此云論議，通前九部，名方便法。
orig::  ^458c2

鈍根樂小法。
commentary:: 
鈍劣根器，樂著小法。
orig::  ^458c4

貪著於生死。
commentary:: 
貪心愛著，生死境上，有為之法，
orig::  ^458c6

於諸無量佛。
commentary:: 
於諸佛所。
orig::  ^458c8

不行深妙道。
commentary:: 
不能受行深妙之道。
orig::  ^458c10

眾苦所惱亂。
commentary:: 
常為生老病死、冤憎會苦、愛別離苦、求不得苦、
五盛陰苦，惱亂其心。
orig::  ^458c12

為是說涅槃。
commentary:: 
與此厭苦求小之機，說於有餘及以無餘二種涅槃。
orig::  ^458c16

我設是方便。
commentary:: 
佛施如是方便之教：
orig::  ^458c20

令得入佛慧。
commentary:: 
令得漸漸，入佛智慧。
orig::  ^458c22

未曾說汝等。
commentary:: 
但未曾說，汝等聲聞，
orig::  ^458c24

當得成佛道。
commentary:: 
亦復當得，成就佛道。
orig::  ^458c26

所以未曾說。
commentary:: 
所以從昔未曾說者。
orig::  ^458c28

說時未至故。
commentary:: 
為機鈍劣，時節未至。
orig::  ^458c30

今正是其時。
commentary:: 
今此正是當說之時。
orig::  ^458c32

決定說大乘。
commentary:: 
昔方便教有開有廢非決定說，今說妙乘名為決定。
orig::  ^458c34

我此九部法。
commentary:: 
我昔所說，九部方法，
orig::  ^458c38

隨順眾生說。
commentary:: 
皆是隨機順情而說。
orig::  ^458c40

入大乘為本。
commentary:: 
入於大乘一實境界，方是根本。
orig::  ^458c42

以故說是經。
commentary:: 
以是之故，說此妙乘。
orig::  ^458c44

有佛子心淨。
commentary:: 
若有佛子，心地清淨，
orig::  ^458c46

柔軟亦利根。
commentary:: 
調柔和軟，又復利根，即大機也。
orig::  ^458c48

無量諸佛所。
commentary:: 
於諸佛所。
orig::  ^459a2

而行深妙道。
commentary:: 
修大乘行。
orig::  ^459a4

為此諸佛子！
commentary:: 
為此大機，諸佛子等，
orig::  ^459a6

說是大乘經。
commentary:: 
說是大乘，圓妙之法。
orig::  ^459a8

我記如是人。
commentary:: 
我即授記如是等機。
orig::  ^459a10

來世成佛道。
commentary:: 
於當來世，成就佛道。
orig::  ^459a12

以深心念佛。
commentary:: 
二乘之機但樂小果，其心淺近；大乘菩薩直欲究竟成就佛果，
其心遠大，名曰深心。
以此之心緣想於佛，名之為念。
orig::  ^459a14

修持淨戒故。
commentary:: 
三學之中，以戒為首，戒淨定明，得入佛慧。
orig::  ^459a20

此等聞得佛。
commentary:: 
此等大機，聞得成佛。
orig::  ^459a24

大喜充徧身。
commentary:: 
心大歡喜，充滿其身。
orig::  ^459a26

佛知彼心行。
commentary:: 
佛知彼機，所有心行，
orig::  ^459a28

故為說大乘。
commentary:: 
故為斯等說最上乘。
orig::  ^459a30

聲聞若菩薩。
commentary:: 
一切聲聞，若或菩薩，
orig::  ^459a32

聞我所說法。
commentary:: 
聞佛所說，微妙之法，
orig::  ^459a34

乃至於一偈。
commentary:: 
下至聞得一四句偈。
orig::  ^459a36

皆成佛無疑。
commentary:: 
皆得成佛，決定無疑。
orig::  ^459a38

十方佛土中。
commentary:: 
十方世界，佛國土中，
orig::  ^459a40

唯有一乘法。
commentary:: 
唯有一乘，圓妙之法。
orig::  ^459a42

無二亦無三。
commentary:: 
即無大小二乘，亦無聲聞、緣覺、菩薩三乘。
orig::  ^459a44

除佛方便說。
commentary:: 
除佛慈悲，方便說三。
orig::  ^459a48

但以假名字。
commentary:: 
若二若三，悉是假名。
orig::  ^459b2

引導於眾生。
commentary:: 
以方便力，引導眾生。
orig::  ^459b4

說佛智慧故。
commentary:: 
所以說小，引入佛慧。
orig::  ^459b6

諸佛出於世。
commentary:: 
諸佛世尊，出現於世，
orig::  ^459b8

唯此一事實。
commentary:: 
唯此妙乘是圓實法。
orig::  ^459b10

餘二則非真。
commentary:: 
餘之二乘、三乘，但是方便而非真實。
orig::  ^459b12

終不以小乘。
commentary:: 
初雖說二，終但用大。
orig::  ^459b14

濟度於眾生。
commentary:: 
拯濟救度，於諸眾生。
orig::  ^459b16

佛自住大乘。
commentary:: 
佛自住於，究竟大乘，
orig::  ^459b18

如其所得法。
commentary:: 
如佛所證，道場得法。
orig::  ^459b20

定慧力莊嚴。
commentary:: 
禪定智慧，十力莊嚴。
orig::  ^459b22

以此度眾生。
commentary:: 
以此自證，度他眾生。
orig::  ^459b24

自證無上道。
commentary:: 
佛自證得無上之道。
orig::  ^459b26

大乘平等法。
commentary:: 
生佛不二，平等之法。
orig::  ^459b28

若以小乘化。
commentary:: 
若佛證大，以小化他。
orig::  ^459b30

乃至於一人。
commentary:: 
下至以小化於一人。
orig::  ^459b32

我則墮慳貪。
commentary:: 
佛若隱大，為之說小，則墮貪心，慳恡於法。
orig::  ^459b34

此事為不可。
commentary:: 
此之一事，為不可也。
orig::  ^459b38

若人信歸佛。
commentary:: 
若人信心，歸依於佛，
orig::  ^459b40

如來不欺誑。
commentary:: 
如來誠實，決無欺誑。
orig::  ^459b42

亦無貪嫉意。
commentary:: 
亦無貪#CB17974;嫉妬之意。
orig::  ^459b44

斷諸法中惡。
commentary:: 
斷諸法中所有惡業。
orig::  ^459b46

故佛於十方。
commentary:: 
故佛世尊，於十方界，
orig::  ^459b48

而獨無所畏。
commentary:: 
惑業未盡，不能無怖；佛惑究盡，獨無畏懼。
orig::  ^459c2

我以相嚴身。
commentary:: 
我以相好，莊嚴之身，
orig::  ^459c6

光明照世間。
commentary:: 
智慧光明，普照世間。
orig::  ^459c8

無量眾所尊。
commentary:: 
無量大眾，之所敬尊。
orig::  ^459c10

為說實相印。
commentary:: 
為是眾生，說於實相，正法之印。
orig::  ^459c12

舍利弗當知！
commentary:: 
汝舍利弗，當知我意。
orig::  ^459c14

我本立誓願：
commentary:: 
我於本因，立大誓願：
orig::  ^459c16

欲令一切眾。
commentary:: 
欲令一切，諸眾生等，
orig::  ^459c18

如我等無異。
commentary:: 
如佛世尊，等無有異。
orig::  ^459c20

如我昔所願。
commentary:: 
如我昔時，所發誓願。
orig::  ^459c22

今者已滿足。
commentary:: 
今已滿願，得成佛道。
orig::  ^459c24

化一切眾生。
commentary:: 
化誘一切，在迷眾生。
orig::  ^459c26

皆令入佛道。
commentary:: 
皆令入於，佛之正道。
orig::  ^459c28

若我遇眾生。
commentary:: 
我若逢遇，一切眾生，
orig::  ^459c30

盡教以佛道。
commentary:: 
盡以佛道而教化之。
orig::  ^459c32

無智者錯亂。
commentary:: 
無大智者，心錯倒亂。
orig::  ^459c34

迷惑不受教。
commentary:: 
迷昧疑惑，不能受教。
orig::  ^459c36

我知此眾生。
commentary:: 
我知此等，迷惑眾生，
orig::  ^459c38

未曾修善本。
commentary:: 
未曾修學大乘善本。
orig::  ^459c40

堅著於五欲。
commentary:: 
堅心取著色、聲、香、味、觸五欲之境。
orig::  ^459c42

癡愛故生惱。
commentary:: 
愚癡愛戀，故生煩惱。
orig::  ^459c44

以諸欲因緣。
commentary:: 
以貪諸欲惡因緣故。
orig::  ^459c46

墜墮三惡道。
commentary:: 
趺墜陷墮地獄、餓鬼、畜生三種惡道。
orig::  ^459c48

輪迴六趣中。
commentary:: 
業果相酬，如輪之轉，趣入三善三惡六道之中。
orig::  ^460a2

備受諸苦毒。
commentary:: 
備具受納，諸苦毒報。
orig::  ^460a6

受胎之微形。
commentary:: 
受胞胎，生微末之形。
orig::  ^460a8

世世常增長。
commentary:: 
世世積業，增長苦報。
orig::  ^460a10

薄德少福人。
commentary:: 
德微福尠，下劣之人。
orig::  ^460a12

眾苦所逼迫。
commentary:: 
常為諸苦，之所逼迫。
orig::  ^460a14

入邪見稠林。
commentary:: 
入於邪見，生死稠林。
orig::  ^460a16

若有若無等。
commentary:: 
若有即執有者，若無即執空者等諸邪見。
orig::  ^460a18

依止此諸見。
commentary:: 
依附止住，此有無等，諸不正見，
orig::  ^460a22

具足六十二。
commentary:: 
諸外道等及以凡夫，於五陰境起四種見：
或云色大、我小、我在色中，或云色小、我大、
色在我中，或云色即是我，或云離色是我。
色陰既爾，餘之四陰，受、想、行、識亦各四句，總成二十。
若約三世，過、現、未來各二十句，共成六十。
兼於根本斷、常二見，總六十二。
orig::  ^460a24

深著虗妄法。
commentary:: 
深重愛著，世間妄見，虗偽之法，
orig::  ^460a36

堅受不可捨。
commentary:: 
堅心取著，不肯棄捨。
orig::  ^460a38

我慢自矜高。
commentary:: 
生大我慢，矜誇高傲，自重輕他。
orig::  ^460a40

諂曲心不實。
commentary:: 
諂妄邪曲，心不直實。
orig::  ^460a42

於千萬億劫。
commentary:: 
經爾許時。
orig::  ^460a44

不聞佛名字。
commentary:: 
不聞諸佛萬德名字。
orig::  ^460a46

亦不聞正法。
commentary:: 
亦復不聞，如來正法。
orig::  ^460a48

如是人難度。
commentary:: 
如是之人，以無緣故，難可度脫。
orig::  ^460b2

是故，舍利弗！
commentary:: 
以是之故。
orig::  ^460b4

我為設方便。
commentary:: 
我為施設，三乘方便，
orig::  ^460b6

說諸盡苦道。
commentary:: 
說諸法門，盡苦之道。
orig::  ^460b8

示之以涅槃。
commentary:: 
示以涅槃寂滅之法。
orig::  ^460b10

我雖說涅槃。
commentary:: 
我雖為說，寂滅之法，
orig::  ^460b12

是亦非真滅。
commentary:: 
是乃方便，非是究竟寂滅之法。
orig::  ^460b14

諸法從本來。
commentary:: 
一切諸法，從本以來，
orig::  ^460b16

常自寂滅相。
commentary:: 
法性清淨，本自寂滅，名為實相。
orig::  ^460b18

佛子行道已。
commentary:: 
佛子！行此佛之道已。
orig::  ^460b20

來世得作佛。
commentary:: 
於未來世，當得作佛。
orig::  ^460b22

我有方便力。
commentary:: 
我有度生方便之力。
orig::  ^460b24

開示三乘法。
commentary:: 
開通列示三乘之法。
orig::  ^460b26

一切諸世尊！
commentary:: 
一切世間，諸佛世尊，
orig::  ^460b28

皆說一乘道。
commentary:: 
佛佛皆說，一乘之道。
orig::  ^460b30

今此諸大眾。
commentary:: 
今此會中，現前大眾，
orig::  ^460b32

皆應除疑惑。
commentary:: 
皆應深信於圓頓教，勿生疑慮以自迷惑。
orig::  ^460b34

諸佛語無異。
commentary:: 
十方諸佛同一圓乘，無有異語。
orig::  ^460b38

唯一無二乘。
commentary:: 
唯有一乘，更無二法。
orig::  ^460b40

過去無數劫。
commentary:: 
已往之世，無數劫中，
orig::  ^460b42

無量滅度佛，百千萬億種。
commentary:: 
是等諸佛。
orig::  ^460b44

其數不可量。
commentary:: 
其數甚多，不可量度。
orig::  ^460b46

如是諸世尊，種種緣譬喻。
commentary:: 
種種因緣，及以譬喻，
orig::  ^460b48

無數方便力。
commentary:: 
以無數種，善巧方便，
orig::  ^460c2

演說諸法相。
commentary:: 
世出世間，一切法相，
orig::  ^460c4

是諸世尊等。
commentary:: 
億萬無量佛。
orig::  ^460c6

皆說一乘法。
commentary:: 
皆說一乘實相之道。
orig::  ^460c8

化無量眾生。
commentary:: 
化度無量，有緣眾生。
orig::  ^460c10

令入於佛道。
commentary:: 
令入一乘，無上佛道。
orig::  ^460c12

又，諸大聖主！
commentary:: 
又復，諸大聖明法主！
orig::  ^460c14

知一切世間。
commentary:: 
佛智察知，世間之中，
orig::  ^460c16

天人群生類。
commentary:: 
諸天世人，及諸世間，眾生之類，
orig::  ^460c18

深心之所欲。
commentary:: 
深著妄心之所樂欲。
orig::  ^460c20

更以異方便。
commentary:: 
三乘權道，名異方便。
orig::  ^460c22

助顯第一義。
commentary:: 
以權助實，顯第一義。
orig::  ^460c24

若有眾生類。
commentary:: 
若有一切，眾生之類，
orig::  ^460c26

值諸過去佛。
commentary:: 
或曾值遇，過去諸佛，
orig::  ^460c28

若聞法布施。
commentary:: 
若或聞法，及以布施，
orig::  ^460c30

或持戒忍辱。
commentary:: 
或能持戒，及以忍辱，
orig::  ^460c32

精進禪智等。
commentary:: 
精進不懈，禪定智慧等，即六度萬行。
orig::  ^460c34

種種修福慧。
commentary:: 
種種修習，福慧二嚴。
orig::  ^460c36

如是諸人等，皆已成佛道。
commentary:: 
是等諸人於過去世修梵行者，皆已成佛。
orig::  ^460c38

諸佛滅度後。
commentary:: 
前據佛世，此明滅後。
orig::  ^460c42

若人善軟心。
commentary:: 
若復有人，善和細軟，
orig::  ^460c44

如是諸眾生，皆已成佛道。
commentary:: 
皆已成佛，知無異乘。
orig::  ^460c46

諸佛滅度已。
commentary:: 
於佛滅後。
orig::  ^460c48

供養舍利者。
commentary:: 
恭敬供養佛舍利者。
orig::  ^461a2

起萬億種塔。
commentary:: 
起造萬億，種種之塔，奉安舍利，
orig::  ^461a4

金銀及頗梨。
commentary:: 
即水晶也。
orig::  ^461a6

硨磲與瑪瑙。
commentary:: 
如前。
orig::  ^461a8

玫瑰瑠璃珠。
commentary:: 
玫瑰石奇美者名玫，圓淨者名瑰。
琉璃如前。珠即真珠。
orig::  ^461a10

清淨廣嚴飾。
commentary:: 
以諸清淨，種種好物，而為嚴飾，
orig::  ^461a14

莊校於諸塔。
commentary:: 
莊嚴鉸鏈，於諸寶塔。
orig::  ^461a16

或有起石廟。
commentary:: 
或復有人，以石起廟。
orig::  ^461a18

旃檀及沉水。
commentary:: 
或栴檀木，及沉水香，
orig::  ^461a20

木櫁并餘材。
commentary:: 
木樒，即香木，長安有之，可以造像及餘諸材植也。
orig::  ^461a22

甎瓦泥土等。
commentary:: 
以是等物，起造殿塔。
orig::  ^461a26

若於曠野中，積土成佛廟。
commentary:: 
於空曠野積土成廟，如土擊之類。
orig::  ^461a28

乃至童子戲。
commentary:: 
以至孩兒童子。戱笑之間。
orig::  ^461a32

聚沙為佛塔。
commentary:: 
雖云嬉戲，聚沙為塔，亦是善因。
orig::  ^461a34

如是諸人等，皆已成佛道。
commentary:: 
此舉過去行諸善因已成就者，勸令生信。
orig::  ^461a36

若人為佛故。
commentary:: 
若復有人，為佛之故，
orig::  ^461a40

建立諸形像。
commentary:: 
前說造塔及以殿宇，此下明造佛菩薩像。
orig::  ^461a42

刻雕成眾相，皆已成佛道。
commentary:: 
或石或木，刻鑿雕鐫，成諸佛像，及餘聖像。
orig::  ^461a46

或以七寶成。
commentary:: 
或以寶物，若鑄若裝，及雕琢成，
orig::  ^461b2

鍮鉐，赤白銅。
commentary:: 
鍮鉐，似金。
orig::  ^461b4

白鑞及鉛錫。
commentary:: 
鉛軟錫堅，其色帶青。
orig::  ^461b6

鐵木及與泥。
commentary:: 
鐵鑄木雕，及以泥塑。
orig::  ^461b8

或以膠漆布。
commentary:: 
膠、漆、布即三物。
orig::  ^461b10

嚴飾作佛像。
commentary:: 
用嚴聖像。
orig::  ^461b12

如是諸人等，皆已成佛道。
commentary:: 
如是過去造像之人，皆已成佛，示得果也。
orig::  ^461b14

彩#CB15148;作佛像。
commentary:: 
彩色繪#CB15148;。
orig::  ^461b18

百福莊嚴相。
commentary:: 
作佛世尊，百種福德，莊嚴之相。
orig::  ^461b20

自作若使人，皆已成佛道。
commentary:: 
若自造像，若使人造。
orig::  ^461b22

乃至童子戲。
commentary:: 
下至兒童作戲。
orig::  ^461b24

若草木及筆。
commentary:: 
若用草木，及以筆墨，
orig::  ^461b26

或以指爪甲。
commentary:: 
或但用指爪甲。
orig::  ^461b28

而#CB15148;作佛像。
commentary:: 
已上多種作佛形像。
orig::  ^461b30

如是諸人等，漸漸積功德。
commentary:: 
漸漸積聚，無邊功德。
orig::  ^461b32

具足大悲心。
commentary:: 
具足成就，大慈悲心，
orig::  ^461b34

皆已成佛道。
commentary:: 
昔如是者，皆已果證。
orig::  ^461b36

但化諸菩薩。
commentary:: 
言：過去佛無別異乘，但有一乘教菩薩法。
orig::  ^461b38

度脫無量眾。
commentary:: 
救度解脫，無量眾生。
orig::  ^461b42

若人於塔廟。
commentary:: 
有舍利者，名之為塔。
奉貌像處，名之為廟。
orig::  ^461b44

寶像及#CB15148;像。
commentary:: 
眾寶以成，或彩#CB15148;像。
orig::  ^461b48

以華香旛蓋。
commentary:: 
華表善因，香表善德，幡表善身，蓋表善果。
orig::  ^461c2

敬心而供養。
commentary:: 
以恭敬心，而修供養。
orig::  ^461c6

若使人作樂。
commentary:: 
若或使人，作眾音樂。
orig::  ^461c8

擊皷吹角貝。
commentary:: 
以桴擊皷，或吹長角，及以貝螺，
orig::  ^461c10

簫笛琴箜篌。
commentary:: 
編竹為簫，刳竹為笛。
舜琴五絃，周琴七絃，箜篌亦竹為之，漢之樂也。
orig::  ^461c12

琵琶。鐃。銅鈸。
commentary:: 
琵琶，以木為之，而有三絃。
鐃與銅鈸，如世所有。
orig::  ^461c16

如是眾妙音。
commentary:: 
如是等樂，眾妙音聲，
orig::  ^461c20

盡持以供養。
commentary:: 
盡世所有，持以供養。
orig::  ^461c22

或以歡喜心。
commentary:: 
或因見佛，生歡喜心；
orig::  ^461c24

歌唄頌佛德。
commentary:: 
永言曰歌。唄即梵音。
讚德曰頌。
orig::  ^461c26

乃至一小音。
commentary:: 
下至最低一小音聲。
orig::  ^461c28

皆已成佛道。
commentary:: 
舉古勸今。
orig::  ^461c30

若人散亂心。
commentary:: 
若復有人，散亂心中，
orig::  ^461c32

乃至以一華。
commentary:: 
舉少況多。
orig::  ^461c34

供養於#CB15148;像。
commentary:: 
所#CB15148;佛像
orig::  ^461c36

漸見無數佛。
commentary:: 
以是緣故，漸漸得見無數諸佛。
orig::  ^461c38

或有人禮拜。
commentary:: 
以頭至地，名之為拜。
orig::  ^461c40

或復但合掌。
commentary:: 
兩掌相合，以表敬儀。
orig::  ^461c42

乃至舉一手。
commentary:: 
下至略爾，舉手加額。
orig::  ^461c44

或復小低頭。
commentary:: 
或復小小低頭致敬。
orig::  ^461c46

以此供養像。
commentary:: 
以此禮儀，供養佛像。
orig::  ^461c48

漸見無量佛。
commentary:: 
以此善緣，漸見諸佛。
orig::  ^462a2

自成無上道。
commentary:: 
積功累德，自行成也。
orig::  ^462a4

廣度無數眾。
commentary:: 
廣博度脫，無數眾生。
orig::  ^462a6

入無餘涅槃。
commentary:: 
此是利他，令得究竟，無上涅槃。
orig::  ^462a8

如薪盡火滅。
commentary:: 
眾生如薪草，聖應如爐火，機薪既盡，應火云亡。
orig::  ^462a10

若人散亂心。
commentary:: 
若復有人，以散亂心，
orig::  ^462a14

入於塔廟中。
commentary:: 
入於塔廟，或復殿內。
orig::  ^462a16

一稱南無佛。
commentary:: 
發一念心，稱歸敬佛。
orig::  ^462a18

皆已成佛道。
commentary:: 
云何一念便得成佛？
若不發心，終不證悟。
千里之行，始於初步；萬德功勳，始於一念。
舉過去世所習微因，皆已成佛，驗非虗唱。
orig::  ^462a20

於諸過去佛。
commentary:: 
於過去世，無數諸佛，
orig::  ^462a26

在世或滅後。
commentary:: 
或佛在世，或滅度後，
orig::  ^462a28

若有聞是法。
commentary:: 
若有聞是，一乘妙法，
orig::  ^462a30

皆已成佛道。
commentary:: 
此舉聞法得成佛道。
orig::  ^462a32

未來諸世尊。
commentary:: 
往佛既爾，未來亦然。
orig::  ^462a34

其數無有量。
commentary:: 
佛之名數，無有限量。
orig::  ^462a36

是諸如來等。
commentary:: 
是等未來，諸世尊等，
orig::  ^462a38

亦方便說法。
commentary:: 
亦以方便，演說諸法。
orig::  ^462a40

一切諸如來。
commentary:: 
未來一切，諸佛如來，
orig::  ^462a42

以無量方便。
commentary:: 
一切教法，皆佛方便。
orig::  ^462a44

度脫諸眾生。
commentary:: 
度脫一切，未來眾生。
orig::  ^462a46

入佛無漏智。
commentary:: 
入於佛乘，無漏智慧。
orig::  ^462a48

若有聞法者。
commentary:: 
若有聞佛，所說妙法，
orig::  ^462b2

無一不成佛。
commentary:: 
無有一人不得成佛。
orig::  ^462b4

諸佛本誓願。
commentary:: 
眾生聞法，皆不退轉，得成佛者，由佛願力。
orig::  ^462b6

我所行佛道。
commentary:: 
我之所行，入佛之道。
orig::  ^462b10

普欲令眾生。
commentary:: 
普欲令彼，法界眾生，
orig::  ^462b12

亦同得此道。
commentary:: 
亦同得此，無上佛道。
orig::  ^462b14

未來世諸佛。
commentary:: 
未來之世，所有諸佛，
orig::  ^462b16

雖說百千億。
commentary:: 
雖則演說，百千億種，
orig::  ^462b18

無數諸法門。
commentary:: 
無數方便諸法度門。
orig::  ^462b20

其實為一乘。
commentary:: 
稱實而言，皆為一乘。
orig::  ^462b22

諸佛兩足尊。
commentary:: 
福慧俱足。
orig::  ^462b24

知法常無性。
commentary:: 
諸佛了知一切諸法常住不遷，由來空寂，本無自性。
orig::  ^462b26

佛種從緣起。
commentary:: 
佛性種子，五分功德，從緣而起，成就報身。
orig::  ^462b30

是故說一乘。
commentary:: 
以是之故，說一佛乘。
orig::  ^462b34

是法住法位。
commentary:: 
是一切法本性空寂，如如不動，名住法位。
orig::  ^462b36

世間相常住。
commentary:: 
世間妄相，生滅法也。
常住實相，不生滅也。
了法無生，相即無相。
如水中月，虗而可見。
無心鑑像，照而常空。
orig::  ^462b40

於道場知已。
commentary:: 
佛於道場，證知此已，
orig::  ^462b46

導師方便說。
commentary:: 
為世導師，因眾生故，假以言詞，方便而說。
orig::  ^462b48

天人所供養。
commentary:: 
一切天人，之所供養。
orig::  ^462c4

現在十方佛。
commentary:: 
前明往佛自行化他，此說現在亦復如是。
orig::  ^462c6

其數如恒沙。
commentary:: 
佛數之多，如彼河沙。
orig::  ^462c10

出現於世間。
commentary:: 
諸佛慈悲，出現於世，
orig::  ^462c12

安穩眾生故。
commentary:: 
為欲安穩諸眾生故。
orig::  ^462c14

亦說如是法。
commentary:: 
亦如往佛，說諸實相，寂滅之法，
orig::  ^462c16

知第一寂滅。
commentary:: 
佛知諸法，清淨第一，常自寂滅，
orig::  ^462c18

以方便力故。
commentary:: 
法本無言，以方便故，為諸眾生種種解說。
orig::  ^462c20

雖示種種道。
commentary:: 
雖則開示，種種道門，
orig::  ^462c24

其實為佛乘。
commentary:: 
據其實意，皆為佛乘。
orig::  ^462c26

知眾生諸行。
commentary:: 
知諸眾生，種種心行，
orig::  ^462c28

深心之所念。
commentary:: 
於何法中深生愛念？
orig::  ^462c30

過去所習業。
commentary:: 
於過去世所習何業？
orig::  ^462c32

欲性精進力。
commentary:: 
種種樂欲、種種習性，於何法中而能精進？
有於何等清淨道力？
orig::  ^462c34

及諸根利鈍。
commentary:: 
根器不同，有上中下。
利為上根，鈍即中下。
orig::  ^462c38

以種種因緣。
commentary:: 
如本生本事，無數種因緣，
orig::  ^462c42

譬喻，亦言詞。
commentary:: 
引物比喻，言詞演說。
orig::  ^462c44

隨應方便說。
commentary:: 
隨其所當，方便為說。
orig::  ^462c46

今我亦如是。
commentary:: 
諸佛既然，今我亦爾。
orig::  ^462c48

安穩眾生故。
commentary:: 
為令眾生得安樂故。
orig::  ^463a2

以種種法門。
commentary:: 
以種種法，為入道門。
orig::  ^463a4

宣示於佛道。
commentary:: 
宣通示教，於佛之道。
orig::  ^463a6

我以智慧力。
commentary:: 
我以佛智，方便之力，
orig::  ^463a8

知眾生性欲。
commentary:: 
知諸眾生，種種根性，種種欲樂，
orig::  ^463a10

方便說諸法。
commentary:: 
說於三乘方便之法。
orig::  ^463a12

皆令得歡喜。
commentary:: 
隨根說法，故皆歡喜。
orig::  ^463a14

舍利弗當知！
commentary:: 
汝舍利弗！當知此意。
orig::  ^463a16

我以佛眼觀。
commentary:: 
我以佛證，圓通之眼，觀彼法界，
orig::  ^463a18

見六道眾生。
commentary:: 
鑑見六道，在迷眾生。
orig::  ^463a20

貧窮無福慧。
commentary:: 
乏少曰貧，窘極曰窮。
慳故不施，所以無福。
愚故不學，所以無慧。
orig::  ^463a22

入生死險道。
commentary:: 
生死可畏，名險惡道。
orig::  ^463a26

相續苦不斷。
commentary:: 
由過去業，感現在身，於現身中，不知出要，
起惑造業，招未來苦，遞相接續，無間斷時。
orig::  ^463a28

深著於五欲。
commentary:: 
於五欲境，深生愛著。
orig::  ^463a32

如#CB01738;牛愛尾。
commentary:: 
 #CB01738;牛之性，酷愛其尾。
orig::  ^463a34

以貪愛自蔽。
commentary:: 
以貪愛故，自蔽妙明。
orig::  ^463a36

盲瞑無所見。
commentary:: 
無目曰盲，黑暗曰暝。
於一切法，無有所見。
orig::  ^463a38

不求大勢佛。
commentary:: 
為無見故，不能進求，大勢力佛。
orig::  ^463a42

及與斷苦法。
commentary:: 
及與斷苦寂滅之法。
orig::  ^463a44

深入諸邪見。
commentary:: 
深入生死，邪見稠林。
orig::  ^463a46

以苦欲捨苦。
commentary:: 
妄習苦業，欲捨苦報。
orig::  ^463a48

為是眾生故。
commentary:: 
為此邪見，諸眾生故。
orig::  ^463b2

而起大慈心。
commentary:: 
而佛起於大悲憫心。
orig::  ^463b4

我始坐道場。
commentary:: 
我於摩竭，始坐道場，
orig::  ^463b6

觀樹亦經行。
commentary:: 
觀菩提樹，往昔因緣，亦於樹下，寂靜經行。
orig::  ^463b8

於三七日中。
commentary:: 
既成道已，攝靜三七。
orig::  ^463b12

思惟如是事。
commentary:: 
思量忖度，如是化事。
orig::  ^463b14

我所得智慧。
commentary:: 
佛所證得，無上智慧，
orig::  ^463b16

微妙最第一。
commentary:: 
微密圓妙，最為第一。
orig::  ^463b18

眾生諸根鈍。
commentary:: 
而諸眾生，根性昏鈍，
orig::  ^463b20

著樂癡所盲。
commentary:: 
以著世樂，為癡所蔽。
orig::  ^463b22

如斯之等類。
commentary:: 
如此等眾，一類眾生，
orig::  ^463b24

云何而可度？
commentary:: 
云何說法而可度脫？
orig::  ^463b26

爾時諸梵王。
commentary:: 
佛作爾思。時諸色界，諸梵天王，
orig::  ^463b28

及諸天帝釋。
commentary:: 
佛一化境有三千界百億須彌，一一須彌各一帝釋，故云諸也。
orig::  ^463b30

護世四天王。
commentary:: 
守護世界四天門王。
orig::  ^463b34

及大自在天。
commentary:: 
欲界第六天，於欲界中名為自在。
色頂摩醯，於色界中名大自在。
orig::  ^463b36

并餘諸天眾。
commentary:: 
并餘在會，諸天仙眾。
orig::  ^463b40

眷屬百千萬。
commentary:: 
一一諸天，各與眷屬，百千萬眾，
orig::  ^463b42

恭敬合掌禮。
commentary:: 
一心恭敬，合掌頂禮。
orig::  ^463b44

請我轉法輪。
commentary:: 
請佛為眾，轉大法輪。
orig::  ^463b46

我即自思惟：
commentary:: 
我即於座自心思惟：
orig::  ^463b48

若但讚佛乘。
commentary:: 
若獨讚嘆，一佛乘道，
orig::  ^463c2

眾生沒在苦。
commentary:: 
而諸眾生，沒於苦海。
orig::  ^463c4

不能信是法。
commentary:: 
終不能得，信是妙法。
orig::  ^463c6

破法不信故。
commentary:: 
破毀正教不能信故。
orig::  ^463c8

墜於三惡道。
commentary:: 
因破法故，必墮惡道，非為無益而又害之。
orig::  ^463c10

我寧不說法？
commentary:: 
我則寧可，不如莫說。
orig::  ^463c14

疾入於涅槃。
commentary:: 
疾速入於寂滅涅槃。
orig::  ^463c16

尋念過去佛。
commentary:: 
尋復思念，過去諸佛，
orig::  ^463c18

所行方便力。
commentary:: 
所行化事，方便之力。
orig::  ^463c20

我今所得道。
commentary:: 
我於今世，所得之道，
orig::  ^463c22

亦應說三乘。
commentary:: 
亦當如彼方便說三。
orig::  ^463c24

作是思惟時：
commentary:: 
佛正作此思量之時。
orig::  ^463c26

十方佛皆現。
commentary:: 
十方諸佛，皆現在前。
orig::  ^463c28

梵音慰喻我。
commentary:: 
以梵音聲，安慰於我。
orig::  ^463c30

善哉釋迦文！
commentary:: 
善哉，善哉！釋迦文佛！
orig::  ^463c32

第一之導師。
commentary:: 
善思方便，導利眾生，於導師中，最為第一。
orig::  ^463c34

得是無上法。
commentary:: 
得是無上正真之法。
orig::  ^463c38

隨諸一切佛。
commentary:: 
又能隨順，一切諸佛，
orig::  ^463c40

而用方便力。
commentary:: 
而用三乘方便之力。
orig::  ^463c42

我等亦皆得。
commentary:: 
我等諸佛亦皆證得。
orig::  ^463c44

最妙第一法。
commentary:: 
最上微妙，第一之法。
orig::  ^463c46

為諸眾生類。
commentary:: 
為諸一切，眾生之類，
orig::  ^463c48

分別說三乘。
commentary:: 
於一佛乘，分別說三。
orig::  ^464a2

少智樂小法。
commentary:: 
有少智慧，樂著小法。
orig::  ^464a4

不自信作佛。
commentary:: 
不能自信，當得作佛。
orig::  ^464a6

是故以方便。
commentary:: 
以是之故，用諸方便。
orig::  ^464a8

分別說諸果。
commentary:: 
廣分別說聲聞、緣覺及菩薩乘所證之果。
orig::  ^464a10

雖復說三乘。
commentary:: 
雖復分別，說於三乘，
orig::  ^464a14

但為教菩薩。
commentary:: 
究其本意，但是為教菩薩之機，令成佛道。
orig::  ^464a16

舍利弗當知！
commentary:: 
汝舍利弗！當知爾時。
orig::  ^464a20

我聞聖師子。
commentary:: 
佛聞諸佛，聖主師子，
orig::  ^464a22

深淨微妙音。
commentary:: 
深遠清淨，微妙之音。
orig::  ^464a24

稱南無諸佛。
commentary:: 
口稱歸敬，十方諸佛。
orig::  ^464a26

復作如是念：
commentary:: 
又復作意如是念言：
orig::  ^464a28

我出濁惡世。
commentary:: 
佛出末劫，濁惡世時，
orig::  ^464a30

如諸佛所說：
commentary:: 
如過現佛所說儀式。
orig::  ^464a32

我亦隨順行。
commentary:: 
我亦隨順諸佛所行。
orig::  ^464a34

思惟是事已。
commentary:: 
思惟三乘方便事已。
orig::  ^464a36

即趣波羅柰。
commentary:: 
即從摩竭至波羅奈。
orig::  ^464a38

諸法寂滅相。
commentary:: 
諸法性空，寂滅之相。
orig::  ^464a40

不可以言宣。
commentary:: 
可以理會，不可言說。
orig::  ^464a42

以方便力故。
commentary:: 
但以如來方便力故。
orig::  ^464a44

為五比丘說。
commentary:: 
為五拘隣假名字說。
orig::  ^464a46

是名轉法輪。
commentary:: 
是名鹿苑初轉法輪。
orig::  ^464a48

便有涅槃音。
commentary:: 
便有方便涅槃之音。
orig::  ^464b2

及以阿羅漢。
commentary:: 
五比丘等皆證四果。
orig::  ^464b4

法僧差別名。
commentary:: 
四諦名法，羅漢名僧。
orig::  ^464b6

從久遠劫來。
commentary:: 
佛從因地久遠時來。
orig::  ^464b8

讚示涅槃法。
commentary:: 
讚歎開示寂滅之法。
orig::  ^464b10

生死苦永盡。
commentary:: 
遠離生死，諸苦永盡。
orig::  ^464b12

我常如是說：
commentary:: 
佛從久劫常如是說：
orig::  ^464b14

舍利弗當知！
commentary:: 
汝舍利弗！當知佛意。
orig::  ^464b16

我見佛子等。
commentary:: 
我見現前，諸佛子等，
orig::  ^464b18

志求佛道者。
commentary:: 
立志願求佛之道者。
orig::  ^464b20

無量千萬億。
commentary:: 
無量大眾。
orig::  ^464b22

咸以恭敬心。
commentary:: 
一時咸以恭敬之心。
orig::  ^464b24

皆來至佛所。
commentary:: 
皆悉來至，佛所住處。
orig::  ^464b26

曾從諸佛聞。
commentary:: 
已曾從於，諸佛所聞，
orig::  ^464b28

方便所說法。
commentary:: 
方便善巧，所說之法。
orig::  ^464b30

我即作是念：
commentary:: 
佛觀時至，即作念言：
orig::  ^464b32

如來所以出。
commentary:: 
如來所以，出現於世，
orig::  ^464b34

為說佛慧故。
commentary:: 
本為演說，佛之智慧，
orig::  ^464b36

今正是其時。
commentary:: 
于今正是，說佛慧時。
orig::  ^464b38

舍利弗當知！
commentary:: 
汝當知我說大之意。
orig::  ^464b40

鈍根小智人。
commentary:: 
下等鈍根小智見人。
orig::  ^464b42

著相憍慢者。
commentary:: 
貪著世相，自憍慢者，
orig::  ^464b44

不能信是法。
commentary:: 
不能信是大乘之法，所以不說。
orig::  ^464b46

今我喜無畏。
commentary:: 
今我喜無此之憂畏。
orig::  ^464b48

於諸菩薩中。
commentary:: 
於諸菩薩，大眾之中，
orig::  ^464c2

正直捨方便。
commentary:: 
昔為小機，未免迂曲，作方便說。
今既純熟，捨前方便，正直而說。
orig::  ^464c4

但說無上道。
commentary:: 
但說一乘，無上道教。
orig::  ^464c8

菩薩聞是法。
commentary:: 
若菩薩根，聞如是法。
orig::  ^464c10

疑網皆已除。
commentary:: 
疑惑不決，如在網中。
今聞妙教，裂諸見網。
orig::  ^464c12

千二百羅漢。
commentary:: 
即佛初化，五拘鄰、三迦葉、目犍連、舍利弗，
師徒總有千二百人，五百弟子及以上首諸無學者。
orig::  ^464c16

悉亦當作佛。
commentary:: 
羅漢聞大，即偏而圓，悉亦當得，作究竟佛。
orig::  ^464c22

如三世諸佛。
commentary:: 
如彼十方，三世諸佛，
orig::  ^464c26

說法之儀式。
commentary:: 
所說化法方便儀式。
orig::  ^464c28

我今亦如是。
commentary:: 
我今所得無上之道亦當如是。
orig::  ^464c30

說無分別法。
commentary:: 
三乘之道名分別說，唯說一乘即無分別。
orig::  ^464c32

諸佛興出世。
commentary:: 
十方諸佛，興慈出世。
orig::  ^464c36

懸遠值遇難。
commentary:: 
懸隔長遠，值遇是難。
orig::  ^464c38

正使出于世。
commentary:: 
正使諸佛，出現於世，
orig::  ^464c40

說是法復難。
commentary:: 
說一乘法亦復是難。
orig::  ^464c42

無量無數劫。
commentary:: 
經無數時。
orig::  ^464c44

聞是法亦難。
commentary:: 
得聞是法，亦不容易。
orig::  ^464c46

能聽是法者。
commentary:: 
能於法會，聽受此法。
orig::  ^464c48

斯人亦復難。
commentary:: 
此等之人，亦不易得。
orig::  ^465a2

譬如，優曇華！
commentary:: 
般泥洹經翻為瑞應，此華生時佛即出世，以譬如來難可得見。
orig::  ^465a4

一切皆愛樂。
commentary:: 
一切眾生，皆悉愛樂。
orig::  ^465a8

天人所希有。
commentary:: 
天上人間之所罕有。
orig::  ^465a10

時時乃一出。
commentary:: 
非有道時，優曇不現，機興時至，方乃得聞。
orig::  ^465a12

聞法歡喜讚。
commentary:: 
若聞是法，歡喜讚歎，
orig::  ^465a16

乃至發一言。
commentary:: 
乃至略爾發一言音。
orig::  ^465a18

則為已供養。
commentary:: 
則為已能，修法供養。
orig::  ^465a20

一切三世佛。
commentary:: 
十方三世，一切諸佛，
orig::  ^465a22

是人甚希有。
commentary:: 
是信法人甚為罕有。
orig::  ^465a24

過於優曇華。
commentary:: 
過於曇華，難可得見。
orig::  ^465a26

汝等勿有疑。
commentary:: 
汝等於法勿得有疑。
orig::  ^465a28

我為諸法王。
commentary:: 
我為世尊，諸法之王，
orig::  ^465a30

普告諸大眾：
commentary:: 
普告在會，一切大眾。
orig::  ^465a32

但以一乘道。
commentary:: 
但以一乘無上之道。
orig::  ^465a34

教化諸菩薩。
commentary:: 
教訓化導，於諸菩薩。
orig::  ^465a36

無聲聞弟子。
commentary:: 
初說三乘，終歸一實。
orig::  ^465a38

汝等，舍利弗！
commentary:: 
汝等會眾，及舍利弗，
orig::  ^465a40

聲聞及菩薩。
commentary:: 
小乘聲聞，權教菩薩。
orig::  ^465a42

當知是妙法。
commentary:: 
當知如是，上妙之法，
orig::  ^465a44

諸佛之秘要。
commentary:: 
是諸世尊，秘密要妙，
orig::  ^465a46

以五濁惡出。
commentary:: 
為五濁世末劫之時。
orig::  ^465a48

但樂著諸欲。
commentary:: 
但是愛樂，貪著五欲。
orig::  ^465b2

如是等眾生。
commentary:: 
如是濁惡，著欲眾生，
orig::  ^465b4

終不求佛道。
commentary:: 
終不肯求，無上佛道。
orig::  ^465b6

當來世惡人。
commentary:: 
當未來世，濁惡之人，
orig::  ^465b8

聞佛說一乘。
commentary:: 
聞佛演說，一佛乘道。
orig::  ^465b10

迷惑不信受。
commentary:: 
心中迷惑，不能信受。
orig::  ^465b12

破法墮惡道。
commentary:: 
毀破正法，墮於惡道。
orig::  ^465b14

有慚愧清淨。
commentary:: 
有慚有愧，發清淨心。
orig::  ^465b16

志求佛道者。
commentary:: 
並志求於佛之道者。
orig::  ^465b18

當為如是等。
commentary:: 
當為如是正信人等。
orig::  ^465b20

廣讚一乘道。
commentary:: 
廣讚一乘，無上佛道。
orig::  ^465b22

舍利弗當知！
commentary:: 
汝舍利弗！須當知之。
orig::  ^465b24

諸佛法如是。
commentary:: 
諸佛之法，其義如是。
orig::  ^465b26

以萬億方便。
commentary:: 
以千萬億，無數方便，
orig::  ^465b28

隨宜而說法。
commentary:: 
隨其所宜，而為說法。
orig::  ^465b30

其不習學者。
commentary:: 
其有愚癡，不習學者，
orig::  ^465b32

不能曉了此。
commentary:: 
則不能得曉了此義。
orig::  ^465b34

汝等既已知。
commentary:: 
汝等大眾，既已得知，
orig::  ^465b36

諸佛世之師。
commentary:: 
一切諸佛，世間之師，
orig::  ^465b38

隨宜方便事。
commentary:: 
隨順機宜說法之事。
orig::  ^465b40

無復諸疑惑。
commentary:: 
無復同彼，有諸疑惑。
orig::  ^465b42

心生大歡喜。
commentary:: 
聞法信解，心大喜悅。
orig::  ^465b44

自知當作佛。
commentary:: 
自知未來，必當作佛。
妙法蓮華經句解卷第一
 ^465b46
