靈峰蕅益大師選定淨土十要卷第五
other:: 
# 第五要述

述曰。昔雲棲宏祖在日。
深慕飛錫法師寶王論及妙叶禪師念佛直指二書。
往往博諏未獲遘止。
神廟末年古吳萬融老宿某。
偶於亂楮中獲一遺編。
蓋二書合刻也。磨滅之餘僅存墨影。
韓朝集居士正知與靈峰旭老人後先梓而行之。
及老人流通淨要時。
遂將二書雙珏竝薦。
而直指前序略載此緣。
且若深惜其未入宏祖之慧照也。
今刻十要。奉寶王次十疑之後。
其論所云念未來佛即信願二種資糧。
故最為得要云。
other:: 
#  No. 1164-7 念佛三昧寶王論(卷上)
No. 1164-7 念佛三昧寶王論〔卷上〕
author:: 唐紫閣山草堂寺沙門　飛錫　撰
other:: 
## 前文
 ^680b12

客有高信至吾禪居前禮致問曰。
成道捷徑。法華三昧不輕之行。
念佛三昧般舟之宗。
僉為無上深妙禪門。
願聞其致。對曰。希高扣寂。
未有若君之問者也。
子將涉無生之龍津。
欲圖南以鵬舉。吾不敏。
嘗試論之。略開二十門以明斯旨。
上卷七門〔念未來佛〕念未來佛速成三昧門
〔一〕嬖女羣盜皆不可輕門〔二〕持戒破戒但生佛想門
〔三〕現處湯獄不妨受記門〔四〕觀空無我擇善而從門
〔五〕無善可擇無惡可棄門〔六〕一切眾生肉不可食門
〔七〕中卷六門〔念現在佛〕念現在佛專注一境門
〔八〕此生他生一念十念門〔九〕是心是佛是心作佛門
〔十〕高聲念佛面向西方門〔十一〕夢覺一心以明三昧門
〔十二〕念三身佛破三種障門〔十三〕下卷七門
〔通念三世無不是佛〕念過去佛因果相同門
〔十四〕無心念佛理事雙修門〔十五〕了心境界妄想不生門
〔十六〕諸佛解脫心行中求門〔十七〕三業供養真實表敬門
〔十八〕無相獻華信毀交報門〔十九〕萬善同歸皆成三昧門
〔二十〕
other:: 
## 念未來佛速成三昧門第一
念未來佛速成三昧門第一〔速成念阿彌陀佛一行三昧〕 ^680b35

心之二也。生於羣妄。
羣妄雖虗。惑者猶滯。
滯之不釋。聖以之憂。
〔今夫〕玄韻暢而無說〔皆不可得是以〕法身空而具相〔無不是佛〕。
相之不明說之不圓。
〔則具相〕一味之旨〔無說〕絕言之路詎可知其所歸歟。
夫帝網未張千瓔焉覿。
宏綱忽舉萬目齊開〔既念過現佛則知未來無不是佛矣〕。
浴大海者已用於百川。
念佛名者必成於〔一相之〕三昧。
一言以蔽。其在茲焉。
亦猶清珠下於濁水。
濁水不得不清。佛想投於亂心。
亂心不得不佛〔何眾生非佛耶〕。
而世人念過去釋迦。
想現在彌陀。獨未聞念未來諸佛。
何耶。蓋不了如來對眾生之麤說諸佛之妙。
遂隔生於佛外。淨名有齅薝蔔不齅餘香。
花有著身不著身者。
此抑揚大乘也。抑小則置鉢茫然。
揚大則〔大小〕同遊〔於〕不二。
法華決了聲聞法。
是諸經之王。〔則〕一切〔香皆〕薝蔔〔大小俱〕不著之旨明矣。
苟非其人。以諸佛為至尊也。
眾生為至卑也。高下出焉。
羣妄興矣。敬傲立焉。
一真隱矣。夫如是必草芥萬有。
錙銖天下。慢幢已設高倨稜層。
目送飛鴻心游青漢。
不可屈也。維摩經。
一切見敬為供養中最。
楞伽經。如來藏自性清淨轉三十二相入一切眾生心中。
如大無價寶珠垢衣所纏。
又城中最下乞人與難勝如來等無有異。
所以圓念三世佛。
普觀十方尊。理趣般若云。
一切有情皆如來藏。
普賢菩薩自體徧故。
夫貧女懷王。米在穅#CB00712;。
鏡然可觀。豈可罹八慢之責哉。
人皆侮未來玉毫。
不敢侮過現金色。
起罪之源在當來佛上。
非已今佛上也。眾生苟非。
當佛焉在。若知母因子貴米以穅全。
有叶法華不輕之心。
則念佛三昧不速而成矣。
法華念佛元是一門。
如芝术之藥。列仙之子。
昔各天涯都無仙號。
人服其藥羽化雲行。
故藥受仙標。人得仙譽。
人藥異也。其仙一也。
若無聖人誰與道遊。
法無佛悟豈令自悟。
法非佛不悟。念佛三昧生焉。
佛非法不明。法華三昧起矣。
一仙兩稱俱得仙名。
念佛法華同名佛慧。
佛慧既同則不輕般舟無上深妙禪於茲悟矣。
other:: 
## 嬖女羣盜皆不可輕門第二
嬖女羣盜皆不可輕門第二 ^681a14

問。嬖女羣盜惡之至者。
安得敬如佛歟。對。
如佛所演。有對待門．決了門。
對女子虗偽。說如來至真。
佛可尊崇。女可厭離。
厭離有二。一訶欲。
二放心。菩薩訶色欲經。
女色者世間枷鎖。
凡夫戀著不能自#CB15072;。
世間重患凡夫困之至死不免。
世間衰禍凡夫遭之無厄不至。
行者既捨。若復顧念。
是為從獄得出還復思入。
從狂得止而復樂之。
從病得瘥復思得病。
智者知其愚而顛。
蹶死無日矣。凡夫重女。
甘為僕使。終身馳驟為之辛苦。
雖鐵鑕千刃鋒鏑交至不以為患。
行者若能棄之不顧。
則破枷脫鎻惡狂厭病。
離於衰禍既安且吉。
得出牢獄永無患難。
女人之相。言如蜜。
心如毒。停泉澄波蛟龍居之。
金山寶窟師子處之。
此害不可近也。室家不和婦人之由。
毀宗敗族婦人之酷。
實為陰賊滅人慧明。
亦如獵圍鮮得出生。
譬如高羅。羣鳥落之不能奮飛。
又如密網。眾魚投之刳腸爼肌。
亦如闇阬。無目投之如蛾赴火奔競求之。
是以智者知而遠之不受其賊。
惡而薉之不為此物之所惑也。
大寶積經。鋒刃刀山毒箭諸苦。
女人能集眾多苦事。
假以香華為嚴好。
愚人於此妄貪求。
如海疲鳥迷於彼岸。
死必當墮阿鼻地獄。
現見眾苦皆來集身。
善友乖離天宮永失。
寧投鐵獄馳走刀山眠臥炎爐不親女色。
如鳥為求食不知避網羅。
貪愛於女人被害亦如是。
譬如水中魚。游泳網者前。
便為他所執。豈非自傷損。
女若捕魚人。諂誑猶如網。
男子同於魚。被網亦如是。
次放心者。大寶積經。
若人一心專精自守。
貪欲心發即應覺知。
方便散除還令寂靜。
云何散除。應作是念。
此是空。此是不淨。
求此欲心生處滅處。
從何所來去至何所。
是中誰染。誰受染者。
誰為染法。如是觀時。
不見能染。不見所染。
不見染事。以不見故則無有取。
以不取故則無有捨。
以不捨故則無有愛。
不捨不愛名離欲寂靜涅槃。
又恣入塵勞生死而亦不患貪恚癡等。
是謂放心。已上明對待門竟。
決了門者。若究竟離諸妄。
無染於虗空。則過現佛非未來佛也。
夫求無價寶必下於滄溟。
采智慧寶必求於煩惱。
五逆相即解脫相。
魔界如即佛界如。
若聆佛音而喜。聞魔聲而恚。
非覺於諸法者。北轅適越安得與之論道哉。
昔列仙鹿蹄呪令國旱。
嬖女誘而得之。女者耶輸也。
未來成佛。號具足千萬光相如來。
阿那律昔為盜首。
入寺盜佛額珠。箭挑佛燈令光不滅。
阿那律此翻無滅。
良在茲焉。當來作佛。
號普明如來。未來兩佛猶如皎日。
other:: 
## 持戒破戒但生佛想門第三
持戒破戒但生佛想門第三 ^681b40

問。梵網經。若人受佛戒。
即入諸佛位。而緇服之流佩明月之戒。
懸瓔珞之珠。參位三尊。
範圍七眾。苟非精持。
動行顛沛。斯人也慢之何過焉。
捶之何罪焉。對。如來三昧海經。
為父王說昔四比丘犯律為恥。
將無所怙。忽聞空中曰。
汝謂無救。不然也。
空王如來雖涅槃。
形像尚在。汝可入塔一觀寶像眉間白毫。
比丘隨之泣淚言曰。
佛像尚爾。況真容乎。
舉身投地如大〔如字〕山崩。
今於四方皆成正覺。
東阿閦佛。南寶相佛。
西無量壽佛。北微妙聲佛。
四破戒比丘。一觀寶像僉為世雄。
念佛之人豈得自惑惑他歟。
大集經。若諸王臣打罵出家持戒破戒。
罪同出百億佛身血。
若見被袈裟者。無論持犯但生佛想。
佛想者念佛三昧也。
斯金口明不輕之深旨。
安得不懼哉。經云。
寧為心師。不師於心。
見慳貪人作施想。
見破戒人作持戒想。
夫然則不為六蔽境界所纏。
成六度彼岸觀門焉。
若分別心。自取冥罰。
能翻此見。念佛三昧如川之流矣。
other:: 
## 現處湯獄不妨受記門第四
現處湯獄不妨受記門第四 ^682b2

問。如現處湯獄嬰鬼趣。
菩提難發。河清未期。
安得同於佛歟。對。
采良藥者非華堂所出。
集法藥者非無為自出。
首楞嚴說四種記。
一未發心記。二初發心記。
三密與授記。四現前授記。
今現處鬼獄。佛記當來必發大志。
遇真善友。行菩薩行。
還成正覺。即是未發心記也。
佛說四種記時。迦葉白佛。
我等從今當於一切眾生生世尊想。
若生輕心則為自傷。
佛言。善哉快論。人皆不應稱量眾生。
唯有如來乃能量爾。
我敕諸聲聞及餘菩薩。
於諸眾生應生佛想。
華嚴普賢行願品。
破百萬障門亦用此想。
夫宅寶未開不妨寶在宅內。
頞珠鬬沒何妨珠隱頞中。
若不念眾生為當來佛。
必以六塵為#CB17326;賊。
則防魔軍〔適〕自壞其壁壘。
〔自〕存敵國。〔使〕常起於怨仇。
金革所以未寧。鼙鼓於焉尚振。
安得高枕於其間哉。
能悟色聲為佛。則眾生皆當來佛。
必不立心前之境也。
或想自身為本尊也。
瑜伽真言深妙觀門不謀而會。
問。湯獄之子殊未發心。
如來法王宥過與記。
原夫未悟。從何得醒耶。
對。長江之源濫乎一觴。
大迷之本存乎二見。
若念外立無念。生外立無生。
則生死異於涅槃也。
萬佛洪音莫能訓矣。
若了念而無念生而不生。
煩惱即菩提也。一相莊嚴斯能悟矣。
亦猶巖上羣蜂己房純蜜。
井中七寶何廢稱珍。
皆本有之非適今也。
吾放其心。徧一切所緣之處。
皆見如來道從恚等生。
於是乎在。如來藏經。
我以佛眼觀一切眾生貪欲恚癡。
諸煩惱中有如來智．如來眼．如來身。
結加趺坐儼然不動。
乃至德相備足如我無異。
以九喻廣說一切眾生有如來藏。
寶性論頌釋萎華中諸佛。
糞薉中真金。地中珍寶藏。
諸果子中芽。朽故弊壞衣纏裹真金像。
貧賤醜陋女懷轉輪聖王。
焦黑泥模中有上妙寶像。
眾生貪瞋癡妄想煩惱等塵勞諸境中皆有如來藏。
下至阿鼻獄皆有如來身。
真如清淨法名為如來體。
以此文證。湯獄之記頓覺明焉。
問。至人用心攀緣永絕。
今放心徧緣。教何在焉。
對。教說起心徧緣六塵三業。
仍發妙願入佛境界。
一一緣起不離如來名為悉見。
此是圓見非由眼也。
涅槃經。聲聞天眼為肉眼。
學大乘者肉眼為佛眼。
曉了己身有佛性故。
勝天王經。菩薩摩訶薩以方便力行般若波羅蜜。
於一切法心緣自在。
緣一切色願得佛色。
無所得故。緣眾聲願得如來微妙音聲。
緣眾香願得如來清淨戒香。
緣諸味願得如來味中第一大丈夫相。
緣諸觸願得如來柔輭手掌。
緣諸法願得如來寂靜之心。
緣身願得佛身。緣口願得佛口。
緣意願得如來平等之意。
菩薩摩訶薩行般若波羅密。
無一心一行空過不向薩婆若者。
徧緣諸法而能不著。
觀見諸法無不趣向菩提之道。
菩薩修習諸行皆因外緣而得成立。
又如大地住在水上。
若鑿池井即得水用。
其不鑿者無由見之。
如是聖智境界徧一切法。
若有勤修般若方便則便得之。
其不修者云何能得。
other:: 
## 觀空無我擇善而從門第五
觀空無我擇善而從門第五 ^682b36

問。即凡而聖。為無我也。
三教無我理既不殊。
其義焉在。對。三教名未始異。
理未始同。夫子四絕中無我者。
謙光義也。道無我者。
長而不宰也。佛無我者。
觀五蘊空也。二教都不明五蘊。
孰辨其四諦。六度萬行賢聖階級蔑然無聞。
修心之士擇善而從可也。
蓋不善無益於至真。
無記雙亡於善惡。
妨亂佛法何莫由斯。
故聖人簡之而不取也。
念佛三昧。善之最上。
萬行元首。故曰三昧王焉。
other:: 
## 無善可擇無惡可棄門第六
無善可擇無惡可棄門第六 ^683b12

問。若擇善而從。何不擇諸佛之善。
棄眾生之惡耶。對。
不易來問。自成我答。
何者擇善而從。蓋即惡而善。
即妄而真也。苟能念未來之佛。
叶不輕之行。天地一指。
萬物一馬。眾生皆佛。
此土常淨。異鶖子之土石沙礫。
同梵王之珍寶莊嚴。
擇善之至矣。無惡可棄矣。
法華明絕待。妙云。
眾生見劫盡。大火所燒然。
我此土安隱。天人常充滿。
園林諸堂閣。種種寶莊嚴。
勝天王經。佛所住處實無薉土。
眾生薄福而見不淨。
夫然則烈三昧之猛#CB08504;。
不居於纖妄蚊蚋〔謂不復存纖妄之見〕。
鏗十念之洪鐘。不間於散亂稱佛。
明矣〔謂散不異定。
此四句約色心二法明眾生皆佛〕。
念彌陀通三世既爾。
念諸佛菩薩亦然。
起信論。依方故轉。
方實不轉。是則悟一方。
羣方自正。念一佛。
諸佛現前。此為大乘法門要義也。
other:: 
## 一切眾生肉不可食門第七
一切眾生肉不可食門第七 ^683b30

問。肉者人之所食。
而念佛之家絕之。
何耶。對。尸毗救鴿。
上稱方平。王禽異。
保命一也。安得故食其肉用資敗軀而不知懼哉。
苟悟為未來諸佛。
孰肎飛白刃自取其斃歟。
楞伽偈。為利殺眾生。
以財網諸肉。二俱是惡業。
死墮叫喚獄。以斯聖旨。
若不施〔如字〕此財。
網屠自息矣。且龍樹不輕鴿#CB15179;。
高僧不跨蟲蟻。或問其故。
答曰。斯之與吾同在生死。
彼或先成正覺。安可妄輕耶。
輕尚不可。豈得食其血肉哉。
寶性論引如來藏經。
眾生者即第一義諦。
即如來藏。即法身。
即菩提。吾謂犬唯逐塊不知逐人。
塊終不息。唯念過現不念未來。
慢終不息。若師子逐人其塊自息。
聞夫敬慢之道一以貫之。
移敬就慢。均父母於平人。
逆之甚也。移慢就敬。
均平人於父母。孝之大也。
故梵網經。六道眾生皆我父母。
孝名為戒。良在茲焉。
觀六道為當來佛者。
父母之談猶近耳。
若能等沙彌之救蟻。
促壽更延。同流水之濟魚。
天華雨#CB00036;。
革曠劫眾生之見。
念未來善逝之身。
糞薉知有真金。重雲信有明月。
則食肉昏霧生死煙霾。
慧風埽之於三昧長空矣。
梵網經。我是已成佛。
汝是當成佛。常作如是信。
戒品已具足。豈得不念之哉。
問。肉不可食信矣。
五辛如何。對。大佛頂經。
是五種辛。熟食發淫。
生噉增恚。縱能宣說十二部經。
十方天仙嫌其臭薉咸皆遠離。
諸餓鬼等因彼食次。
#CB02549;其脣吻常與鬼住。
福德日消長無利益。
是人修三摩地。菩薩天仙十方善神不來守護。
大力魔王得其方便。
修菩提者永斷五辛。
是為第一增進修行漸次。
斯金口也。不亦誠哉。
酒固不待言矣。百喻經。
貧人在路得一囊金。
錢數未周錢主忽至。
盡奪去。其人悔不疾去。
懊惱苦極。遇佛法者不勤方便修行。
而好多聞。忽爾命終墮三惡道。
如彼愚人還為主奪。
偈曰。今日營此事。
明日營彼事。樂著不觀苦。
不覺死賊至。悤悤營眾務。
凡人無不爾〔汎汎營福慧業。
終歸世諦流布無益真修。
凡人亦無不爾也〕。
如彼數錢人。其事亦如是。
已上七門。是念未來佛以通三世也。 ^683c18

寶王論上
other:: 
# 念佛三昧寶王論(卷中)
念佛三昧寶王論〔卷中〕
other:: 
## 念現在佛專注一境門第八
念現在佛專注一境門第八 ^684b6

問。專西方。念一佛。
以通三世。希霑九品。
踐不退地。不亦可乎。
對。十住婆沙論并龍樹菩薩造釋華嚴經論。
菩薩道有難行行。
如陸地行舟。有易行行。
如水路乘舟。阿彌陀佛本願之力。
若人聞名稱念。自歸彼國。
如舟得水又遇便風。
一舉千里。釋迦如來父王眷屬六萬釋種皆生極樂。
蓋佛與此界眾生緣深也。
專注一境。圓通三世。
不亦良哉。問。往生彼國。
有為虗偽。風多浪鼓。
曷若不馳想於外。
但攝心於內。協無為之旨乎。
對。有為雖偽。捨之則道業不成。
無為雖實。取之則慧心不朗。
經云。厭離有為功德是為魔業。
樂著無為功德亦為魔業。
又聖賢攝心謂之內。
凡夫馳想謂之外。
苟以馳外為亂住內為定。
復是內外所馳。非念佛三昧攝心之意也。
注維摩經什師云。
外國一女。身金色。
有長者子達暮多羅以千兩金邀入竹林。
文殊變白衣士。寶衣嚴好。
女人見之貪心內發。
文殊言。欲得衣者當發菩提心。
女曰何為菩提心。
言汝身是。云何是。
曰。菩提性空。汝身亦空。
女於迦葉佛所多植善本。
廣修智慧。聞說即得無生法忍。
將示欲之過。還與長者子入林。
自現身死#CB01265;脹爛臭。
長者子大怖。往詣佛所。
佛為說法。亦得法忍。
如自觀身實相。觀佛亦然。
是則一切有為即無為矣。
一切內外非內外矣。
在有未嘗有。居無未嘗無。
何患佛有相心有念哉。
other:: 
## 此生他生一念十念門第九
此生他生一念十念門第九 ^684b13

問。人生石火電光。
一念蹉跎悔無所及。
修道之人尚不親心。
況親於身。況身外歟。
常恐出息不還屬於後世。
狂風飃蓬茫茫何之。
願示一生之計。對淨土之會。
功業之大者。二乘澄神虗無耽空怖相。
不念眾生故無淨土。
而大乘有之。悲華經。
阿彌陀佛昔為轉輪王。
名無諍念。千子具足。
於寶藏佛所發菩提心。
取西方極樂淨土。
諸經中知名佛．菩薩．聲聞等皆昔之千子也。
太子不瞬。觀音也。
次摩尼。勢至也。次王眾。
文殊也。次能伽奴。
即金剛智慧光明菩薩。
次無畏。即蓮華尊如來。
次菴婆羅。即虗空光明菩薩。
次善臂。即師子香菩薩。
次泯圖。即普賢也。
次密蘇。阿閦佛也。
密蘇發心已來。行時步步心心數法。
常念諸佛今登正覺生妙樂剎焉。
吾謂經行廣陌徒步幽林固當如密蘇之見。
即鳴珂入仗動珮朝天。
肅肅羽儀駸駸車馬。
又安得不用心於步步間哉。
夫含齒戴髮死生交際。
未有無出入息者。
世人多以寶玉木槵等為數珠。
吾以出入息為念珠焉。
稱佛名號隨之於息。
有大恃怙。安懼一息不還即屬後世者哉。
余行住坐臥常用此珠。
縱昏寐含佛而寢。
覺即續之。必於夢中得見彼佛。
如鑽燧煙飛。火之前相。
夢之不已三昧成焉。
面覩玉毫。親蒙授記。
萬無一失也。子宜勉之。
又問。一念十念往生淨土。
何者為正。對。一念往生。
住不退地。此為正也。
如佛說謗佛毀經打僧罵尊。
五逆四重皆一念惡業成。
墮無間獄如箭射。
今念佛生淨土亦一念善業成。
登極樂土如臂屈前。
一念五陰滅後。一念五陰生。
如蠟印印泥印壞文成。
不須兩念。愛酪沙彌生一念愛心。
後生酪中作蟲。大薩婆長者妻坐對明鏡自愛其身。
海風破船生故屍中作蟲。
斯皆一念也。大無量壽經明一念念佛皆得往生。
觀經十念為遘疾尫羸力微心劣。
故十稱以助其一念。
若心盛不昧。一念生焉。
猶植絲髮其茂百圍也。
other:: 
## 是心是佛是心作佛門第十
是心是佛是心作佛門第十 ^684c20

問。經明是心是佛。
是心作佛。何用遠稱彌陀。
存想極樂。自外而求耶。
對。子所引經。觀經也。
正明念阿彌陀佛。
以念佛故。彼佛從想生。
故云是心是佛。安得竊取彌陀之觀。
反噬彌陀之心。若都不念佛而是心是佛。
亦應不想惡而是心是惡。
彼既不然。此亦焉可。
況極樂國彌陀至尊。
十萬億之須彌山王不與眼根為障礙
〔者以〕恒河沙之光明相好由佛願力而想成。
屈臂即得往生。寧計彼方之遠近也。
問。魔光佛光。自觀他觀。
邪正混雜。願一一示之。
對。依想而現曰自曰正。
不依想現曰他曰邪。
謂本想白毫。白毫不現。
未想紺目。紺目現。
乖其本心。況諸想歟。
又魔火有影耀眼。
佛光無影耀眼。楞伽云。
照耀如盛火。光明悉徧至。
熾#CB08504;不壞目。
又真光令念佛人身心澄渟。
清淨偽光令念佛人躁動恍惚。
涅槃經。澄渟清淨即真解脫。
又問。至人無思而今用想。
豈不謬哉。對。大威德陀羅尼經。
超過有結。應發欲心想無欲事。
今例之。欲修念佛。
應發想心想無想事。
方等賢護經。惡欲想女夢見女。
善欲想佛夢見佛。
二想名同善惡天隔。
不可聞想一槩厭之。
若果厭之必生無想天。
若執無想謗想佛者。
永入十方無擇之囹圄。
豈有天宮之望乎。
況外道天非解脫路。
涅槃經。隨聞毒鼓。
遠近俱死。此亦如是。
隨其撥想。遠近俱墮。
經云。或時離地一尺二尺。
往返遊行斯之謂矣。
夫覆舟載舟。水也。
因倒因起。地也。想妄即眾生。
想真即諸佛。離想之外更用何焉。
般舟云。心起想即癡。
無想即涅槃。當知存所想之佛。
能想之心。及避想佛以惡取空為無想者。
皆癡也。今了佛從想生。
無佛無想何癡之有。
此觀空三昧。無邪見也。
夫至人冥真體寂。
虗空其懷。萬法竝照。
心未嘗有。是則真智無緣可名無念。
俗智有緣想念以生。
又想不異空。空不異想。
第一義中道也。此顯法身矣。
空即是想。俗諦也。
恒沙萬德皆依俗諦。
此顯報身矣。想即是空。
真諦也。破二十五有。
得二十五三昧。常空常化。
和光利物。此顯化身矣。
是則以三觀觀三諦。
證三德成三身。乃至十種三法有何不可。
而欲擯清淨之想。
取無想之想耶。楞伽．密嚴皆曰。
寧起有見如須彌。
不起空見如芥子。
謂信有因果。存想念佛。
生極樂淨土。撥無因果謗於念佛。
墮阿鼻獄也。吁可畏哉。
other:: 
## 高聲念佛面向西方門第十一
高聲念佛面向西方門第十一 ^685b4

問。方等經修無上深妙禪定。
令繼想白毫兼稱佛號。
以祈勝定。然默念泉澄。
三昧自至。何必聲喧里巷。
響震山林。然後為道哉。
對。聲亦無爽。夫辟散之要。
要存於聲。聲之不厲。
心竊無定。有五義焉。
拔茅連茹乘#CB15081;其後。
畢命一對長謝百憂。
一也。聲光所及萬禍冰消。
功德叢林千山松茂。
二也。金容熒煌以散彩。
寶華淅瀝而雨空。
若指諸掌。皆聲致焉。
三也。如牽木石重而不前。
洪音發號飄然輕舉。
四也。與魔軍戰。旗鼓相望。
用聲律於戎軒。以定破於強敵。
五也。喧靜兩全。止觀雙運。
叶夫佛意。不亦可乎。
念佛三昧序云。功高易進。
念佛為先。夫玄音之扣。
塵累每銷。滯情融朗。
非天下之至妙。其孰能與於此。
華嚴經。寧受無量苦。
得聞佛音聲。不受一切樂。
而不聞佛名。然則佛聲遠震。
開善萌芽。猶春雷之動百草。
安得輕誣哉。問。十方淨土皆有如來。
面之西向何滯甚耶。
對。方等經作如是說。
非人師意。豈可謗於方等歟。
癡人見觀音十一面。
難云。何不安十二面。
及隨其語。又難。何不安十一面。
將東難西。其謬若此。
勝天王經明如來八十種好。
中有隨好光明功德。
名一切向不背他。
是知佛不可背。常面向於一切眾生。
行人一向一切向。
無彼此之殊。向背之異。
智者大師爰自撫塵。
終於耳順。臥必合掌。
坐必面西。往生之際令讀四十八願九品觀章。
光明滿山。天樂遰奏。
面西之義不亦弘哉。
問。般舟之義在何耶。
對。梵語般舟。此云現前。
謂思惟不已佛現定中。
九十日常行者。助般舟之緣。
非正釋其義也。問。
近代已來誰登養國。
既無相報。焉知所詣。
對。晉廬山遠法師從佛陀跋陀羅三藏授念佛三昧。
與弟慧持．高僧慧永。
朝賢貴士隱逸清信。
宗炳．張野．劉遺民．雷次宗．周續之．闕公則等一百二十三人。
鑿山銘誓俱生淨土。
闕公則願生而來報。
後同誓友人夜在東京白馬寺為公則追忌轉經。
於時林殿皆作金色。
空中有聲曰。我闕公則也。
祈生極樂。今果矣。
故來相報。言訖不現。
支道林讚曰。大哉闕公。
歆虗納靈。神化西域。
跡驗東京。徘徊霄虗。
流響耀形。豈欽一贊。
示以匪冥。虞孝敬贊曰。
猗歟公則。先甘法味。
知我者希。其道乃貴。
金光夜朗。玉顏朝晬。
不捨有緣。言告其類。
other:: 
## 夢覺一心以明三昧門第十二
夢覺一心以明三昧門第十二 ^686a2

問。佛說一切法如夢。
未知所念之佛。所生淨土。
亦如夢否。若非如夢。
則佛在心外。若如夢者。
夢中得金覺無所獲。
誠恐虗念終歸一妄。
對。修念佛三昧之人。
究竟因念佛而生淨土。
如習天眼法。先想珠火等光。
想之不已。實發天眼。
孰曰妄焉。華嚴經。
心佛及眾生。是三無差別。
心迷如夢。九法界眾生是矣。
心悟如覺。諸佛法界是也。
迷悟秪在於一心。
夢覺曾無於兩轍。
經謂。了妄本自真。
則見盧舍那。縱夢妄亦何爽哉。
other:: 
## 念三身佛破三種障門第十三
念三身佛破三種障門第十三 ^686b36

問。佛有三身。如何憶念。
對。佛三身。非一異。
法身如月。報身如月光。
化身如水中月影。
不可言一。萬水之月常差。
不可言多。虗空之月常一。
如伊字三點。摩醯三目。
縱橫竝別皆不可議。
經云。或現小身丈六八尺。
皆眾生心水中佛也。
佛尚無形。豈有二哉。
淨國薉土亦自彼耳。
又佛身從止觀生。
止觀不均。其障必起。
念佛之人修止心沈。
昏闇障起。障化身佛。
須以觀心#CB15081;之。
念白毫火。破昏闇障也。
修觀心浮。無惡不造。
障報身佛。還修於止。
止一切惡。念諸佛昔因恒沙功德智慧圓滿酬因曰報。
破惡念障也。若二邊障動詭狀殊形。
萬相紛綸兩賊強耎。
障法身佛。以中道第一義空破之。
偈曰。無色無形相。
無根無住處。不生不滅故。
敬禮無所觀。所觀之理如毗嵐猛風吹散重雲。
顯明法身清淨寶月。
破偪惱障也。應病與藥不其然歟。
我既化人。人亦化物。
物我俱成。三昧彌興。
眾生無盡。三昧不絕也。
已上六門是念現在阿彌陀佛。
以通三世之意。廣如安樂集．十疑論．咸法師釋羣疑論．
往生傳．稠禪師法寶義論所解。
亦如飛錫先撰無上深妙禪門傳集法寶一卷廣明。 ^686c14

寶王論中
other:: 
# 念佛三昧寶王論(卷下)
念佛三昧寶王論〔卷下〕
other:: 
## 念過去佛因果相同門第十四
念過去佛因果相同門第十四 ^687a12

問。所念之佛窮玄極聖。
尊號如來。而能念人尚在凡位。
安得竊同正覺哉。
對。三昧海經。所念之佛。
如出胎師子王。喻佛果也。
能念佛人。如在胎師子王。
喻佛子也。威神相繼佛何異焉。
法鼓經。消毒王藥塗鼓。
以桴擊之。能令毒箭聲下跳出。
平復如故。若聞釋迦牟尼佛名及聞信方廣比丘名。
能令身中三毒之箭聲下跳出。
釋迦即過去佛。果也。
比丘即方廣人。因也。
滅罪相同其義一也。
法華三昧師資傳五卷中說。
隋南嶽思大禪師有弟子大善。
時衡陽內史鄭僧杲。
素非深信。嘗會出獵。
圍鹿數十頭。謂縣令陳正業曰。
公常稱大善禪師有慈悲力。
其如此鹿何。正業即率左右數人齊稱南無大善禪師一聲。
羣鹿飛空而出。與觀音神力復何異哉。
若不侮聖人之言。
則念佛三昧殄魔息災。
猶金之在冶矣。
other:: 
## 無心念佛理事雙修門第十五
無心念佛理事雙修門第十五 ^687a19

問。專面一方而圓念三世。
謹聞幽義矣。然有念則有生滅。
安得與勝天王以無所念心而修念佛之旨同焉。
對。無念之說。人多泣岐。
不細精研猶恐迷徑。
今以理事門辯之。
理門者謂真無念。
即此念而本無。何者。
佛從念生。心即是佛。
如刀不自割。指不自觸。
佛不自佛。心不自心。
安得佛外立心。心外立佛。
佛既不有。心豈有哉。
世人謂念佛有念也。
吾則謂念佛無念也。
又念即是空焉得有。
非念滅空焉得無。
念性自空焉得生滅。
又無所念心者因無所住也。
而修念佛者而生其心也。
無所念心者從無住本也。
而修念佛者立一切法也。
無所念心者念即是空也。
而修念佛者空即是念也。
此明中道雙寂雙照。
照而常寂無所念心矣。
寂而常照而修念佛焉。
如來寂照三摩地。
念佛三昧究竟之位也。
故此三昧能生首楞嚴王師子吼定。
菩薩念佛三昧經破相偈曰。
念佛真金色。安住無著心。
觀法何名佛。攝心恒相續。
金色非如來。四陰亦如是。
離色非如來。想色應當知。
此是佛世尊。最勝寂靜處。
善能滅一切。外道諸邪見。
如龍王降雨。澤及於一切。
此經明六度萬行。
未有一法不是念佛三昧也。
上明即是之理。次明即理之事。
大品經。佛為鈍根人說諸法空寂。
以其動生執見也。
為利根人說諸佛相好。
如其蓮不染塵也。
須菩提解空第一。
得記。號名相如來。
苟五塵得其便。方逃遁未暇。
安敢盤遊名相之苑歟。
既達名相。故獲佛記也。
夫佛生於心。般舟無念而已。
至境出於我法華。
不速而自來。無所念心者絕諸亂想也。
而修念佛者善想一佛也。
文殊般若經。若人學射。
久習則巧。後雖無心。
箭發皆中。若入一行三昧。
隨佛方所。專稱名字。
念念相續。即於念中見三世佛。
如習射既熟。無心皆中。
非無念而何。是以方等曰。
矻矻念。勿休息。佛當現也。
坐禪三昧經。菩薩坐禪不念一切。
唯念一佛。如清冷海中金須彌山。
乃至功德法身亦如是念。
故知不得以不念為無念。
楞伽用楔出楔。今則以念止念。
念之熟。不謀而成。
不用力也。劒客舞劒。
揮之青雲。背鞘承之。
未嘗或失。庖丁解牛。
投刃皆虗。音合桑林之舞。
此念之熟也。起信論。
若知雖說無有能說可說。
雖念亦無能念可念。
名為隨順。若離於念名為得入。
得入者無念之位。
此位竟於妙覺。蓋了心初生之相也。
初相者。念即無念。
非菩薩十地所知。
今人未階十信。儻不依馬鳴。
從說入於無說。從念入於無念。
吾恐慕崇臺而輕累土。
倒裳索領其可得哉。
大佛頂明念佛三昧云。
若眾生心憶佛念佛。
現前當來必定見佛。
去佛不遠。不假方便。
自得心開。使眾生心為有念。
則去佛甚遠。何謂不假方便耶。
other:: 
## 了心境界妄想不生門第十六
了心境界妄想不生門第十六 ^687b10

問。不了心及緣。則有二妄想。
今存所念之佛。能念之心。
豈非二耶。對。楞伽經。
了心及境界。妄想即不生。
不生心者即種種遠離能相所相。
今念千輪．卐字．紺目．白毫。
皆吾自心無佛可得。
緣既不有。心豈有哉。
能相之念。所相之佛。
本自遠離。安得住於二妄想耶。
前聖所知轉相傳授。
妄想無性於茲悟矣。
觀佛實相。觀身亦然。
遇境皆真。無心不佛。
中道徧於一切。豈存所緣之佛歟。
又解云。鼻有墨點。
對鏡惡墨。但揩於鏡。
其可得耶。好惡〔二皆如字〕是非對之前境。
不了自心但尤於境。
其可得耶。洗分別之鼻墨。
則一鏡圓淨矣。萬境咸真矣。
執石成寶矣。眾生即佛矣。
齊向居士致書慧可禪師曰。
影由形起。響逐聲來。
弄影勞形。不知形是影本。
揚聲止響。不識聲是響根。
除煩惱而求涅槃者。
喻避形而覓影。離眾生而求佛性者。
喻默聲而尋響。故知迷悟一途。
愚智非別。無名作名。
因其名是非生矣。
無理作理。因其理諍論起矣。
幻化非真。誰是誰非。
虗妄無實。何空何有。
將知得無所得。失無所失矣。
可禪師答曰。說此真法皆如。
實契真幽。理竟不殊。
本迷摩尼謂瓦礫。
豁然自覺是真珠。
無明智慧等無異。
當知萬法即皆如。
破此二見之徒輩。
申辭措意作斯書。
觀身與佛無差別。
何須更覓彼無餘。
此二上士依達摩大師稱法行。
用心皆念中道第一義法身佛也。
必不離念存於無念。
離生立於無生。若離而別立者。
斯不了煩惱即涅槃。
眾生即諸佛。安得悟彼瓦礫如真珠哉。
既離之不可。即念佛真無念也。
即往生真無生也。
其義煥然。若秋天澄霽明月出雲矣。
豈同愚人觀指而不觀月哉。
other:: 
## 諸佛解脫心行中求門第十七
諸佛解脫心行中求門第十七 ^688a18

問。維摩經。諸佛解脫當於一切眾生心行中求。
然則何不求於自心乃求於外佛耶。
對。一向說非心外有法。
非法外有心。極樂世界彌陀世尊即汝自心。
不離眾生本切心想中。
正是維摩之旨。又眾生心行行於三境。
一行善境。念佛三昧善中之善天中之天。
二行不善境。謂三毒諸惡。
三行無記境。其心不住。
善惡不緣。若論理性。
理徧前三。語其順理。
唯留至善。經云。取我是垢。
不取我是淨。謂不了法性體無慳貪。
違於法性而不行施。
縱施住施不能捨施。
非垢如何。若能了知隨順法性行檀波羅密。
無慳施相善順於理。
非淨如何。不善無記乖於法性。
不可與至善聯鑣也。
佛告勝天王。菩薩摩訶薩學般若波羅密。
行禪波羅密。當觀此心行於何境。
若行善境則勤修習。
譬如蓮花不停水滴。
一不善法不得暫住。
是則順理。善心行於善境。
熾然念佛。解脫在心行中。
如斯解脫。迷之則滯於浩劫。
悟之則證如反掌。
習禪明鏡允茲在茲。
如來考彼羣定。以念佛三昧為禪中王。
餘有對待者皆匹夫之定耳。
然寶王三昧不住尊相卑相．邪相正相．
生死涅槃．煩惱菩提．靜亂。
乃至成正覺度眾生坐道場無所得。
如是等相皆悉不住。
尚遣中道。豈住邊徼哉。
諸法無行經偈云。
譬如人於夢中。得佛道度眾生。
此無道無眾生。佛法性亦復然。
坐道場無所得。若不得則不有。
明無明同一相。知如是為世尊。
眾生性即菩提。菩提性即眾生。
菩薩眾亦不二。知如是為世尊。
other:: 
## 三業供養真實表敬門第十八
三業供養真實表敬門第十八 ^688b34

問。三昧觀門已聞奇倡。
三業供養。佛在滅後。
獻福何多。對。供養法界海者。
萬行之中能淨三業皆供養也。
況思真境而非供養哉。
理趣曰。觀一切法若常若無常。
皆不可得。於諸如來廣設供養。
又如來在世。嚴薦表誠。
華雲香海徧微塵剎猶恨其少。
故焚金色之臂。獻淨明之塔。
金身火#CB08504;洞照十方。
則喜見菩薩是矣。
今人但推於自心。
或遙指華樹。乖奉獻之儀。
何慢之深也。佛雖示滅而實不滅。
如丁蘭刻木於堂。
溫凊如在。名光青史。
人到於今稱之。夫如來在世。
金山晃耀嚴相赫然。
誰有覩之不發道意。
世雄晦迹月隱重山。
不奉真儀但傳貝葉。
對之形像發無上意。
能獻一華如是亦難。
涅槃云。乃至獻一華。
則生不動國。是則一香一華一燈一樂及以飲食。
盡心樂得奉薦三世諸佛者。
乃淨土妙因成聖元始。
安得輕易其事。若聽無稽之言。
獻心華。點心燈。焚心香。
禮心佛。何異騁猿猴之巧。
守梅林之望歟。及令彼衣心衣。
飯心飯。則困拒不已。
何獨以六度萬行排於空見之心哉。
指心望空之言。其過若此。
不可不慎也。瑜伽觀行亦約事門表相。
不一向推心。常嚴薦香。
六時無廢也。
other:: 
## 無相獻花信毀交報門第十九
無相獻花信毀交報門第十九 ^689a4

問。華者事也。理何在焉。
信之與毀。交報若何。
對。華即理也。昔王子名無所畏。
持蓮上寶藏佛。佛言。
汝以蓮華印於虗空。
今與汝名虗空印。
當來成佛。世界名蓮華。
佛號蓮華尊。華能印空則華非華。
華非華故華即世界。
華即佛也。大方廣總持經說比丘淨命住於正見。
持華供養。比丘法行住於邪見。
坐得四禪。常說空宗般若最勝。
謗淨命法師受華供養。
坐此一言。六萬世無舌。
乃至成佛猶居五濁。
彼何人。釋迦是也。
佛言。少聞之人。於我法中作二說者。
命終墮獄多百千劫。
若唯修般若波羅密得菩提者。
迦尸迦王行菩薩行。
捨所愛身頭目髓腦。
此王豈無智慧。六波羅密應具足修。
執一非餘是為魔業。
安得以惡取空僭易於般若真無相哉。
無舌之報自貽伊咎。
如來自引昔非。欲眾生不覆車於前轍耳。
一華若此。一切土木形像竹帛諸經剃髮僧尼住持三寶戒定慧學。
無論福田及非福田。
悉可敬之。皆入三業供養法界海中。
法華偈。若人於塔廟。
寶像及畫像。以華香幡蓋。
敬心而供養。乃至一小音。
皆已成佛道。
other:: 
## 萬善同歸皆成三昧門第二十
萬善同歸皆成三昧門第二十 ^689b4

問。施燈長明。生日月宮。
華香幡蓋與燈未異。
實生天之福也。而皆成佛。
何哉。對。帝王行幸萬乘千官。
步卒已來皆帶御字。
若犯天仗死在斯須。
鑾輅還宮散卒歸墅。
苟稱御字亦死在斯須。
步卒同而生死異。
蓋緣起殊也。華蓋香燈不遇法華經王命之天仗實亦報在天宮。
今逢三昧寶王猶當扈從。
乃至獻一華皆已成佛道。
斯則佛種從緣起。
理教然耳。鳥向須彌皆同一色。
川朝巨海無復異名。
故大寶積經文殊普門會。
會天龍八部地獄畜生色聲香等一切法皆三昧者。
亦猶毛容巨海芥納須彌。
雖毛芥之神乎亦神者。
神之爾。則知解目行足。
解正即行正。解邪即行邪。
魔佛淺深俱憑於解。
一行既爾萬行皆然。
法華三昧即念佛三昧也。
如來名此勝定為三昧寶王。
為光明藏。為除罪珠。
邪見燈。迷者導。為王子金印。
貧夫寶藏。空三昧。
聖三昧陀羅尼。真思惟。
最勝觀。如意珠。佛性。
法性。僧性。無盡藏。
勝方便。大慧光明。
消惡觀法。三昧等。
故知教行理果八萬四千波羅密門。
皆念佛三昧之異名也。
夫如是則獻一華徧奉三世塵剎。
念一佛體通未來世雄。
如大地為的。豈有箭發不中者哉。
不然則違思益經畏空捨空行空索空之誚耳。
客曰。醫去留藥。商行寄金。
前賢所藏非其人不可。
弟子昧道懵學。輒窺三昧之門。
每希一實之倡。如上奧旨。
法之寶印。動寂雙照。
理事圓融。舉心咸真。
觸類而長。一稱南無皆成佛道。
散華彈指盡超菩提。
經王所在而自尊。
目瞖金錍而抉膜。
二十義門未嘗聞諸。
欣澡雪輕眾生之愆。
得優游寶莊嚴之土。
何者幸也。願不易此身。
獲醍醐之妙記。悟當來諸佛即眾生是焉。
遂稽首多寶塔。對蓮華僧。
吾與之普觀十方。
圓念三世。長跪叉手而說頌曰。
　　一心憶念過去佛　亦憶未來諸世尊
　　現世一切人中雄　亦學於其所說法
　　無有一佛在過去　亦無現世及當來
　　唯此清淨微妙禪　彼不可言證能說 ^689c2

念佛三昧寶王論
other:: 
#  No. 1164-7a 舊#CB02494;
No. 1164-7a 舊#CB02494; ^690a28

比丘正知。向見　雲棲大師淨土代言有唐朝寶王論列在。
名存書不存。中心甚慕之。
生年三十。萬融師得此古本相贈。
喜出望外。梓板於姑蘇慧慶寺。
丙戌重梓於祖堂幽栖寺。
伏願法界有情同生極樂世界。
淨土十要卷第五
w::  ^690a34

。
 ^690b6
