
xu:: 
#  No. 1467-A 重刊禮念彌陀道場懺法序
No. 1467-A 重刊禮念彌陀道場懺法序
余觀古今論念佛往生者，多誇自力，所謂
「唯心淨土不往而往，自性彌陀不成而成」之類也。
竊意，斯論似輕佛力也。
夫佛也者，其體明淨，無幽不燭。
或有人，雖不知佛之所以為佛，但隨人言稱南無佛，
其人已於如來妙觀察智中成就佛地正因，之謂蓮生瑤池矣。
譬如游魚吞鈎，雖不知鈎之所以為鈎，其魚已入鈎者之手矣。
故知「佛」之一字，即覺海之一鈎也。 ^76a7

大都大天源延聖寺高麗三藏法師旋公，
久默斯要，偶觀金時王子成所撰《彌陀懺法》，
其開誘之術，與公兼濟之心，若合符契。
乃損己資，委其同志比丘祖栢，旁募眾緣，
鳩工入梓，以傳諸遠。
俾余為之序引。余曰：「未曾有也。
佛有八萬四千相好光明，徧照十方世界念佛眾生攝取不捨。
何如吾三藏公以文字般若。
攝取眾生，其光亘於萬古盛大，俾見者聞者同登不退轉地，
永祝聖人金剛無量壽域，可謂能下覺海之一鈎者也。」 ^76a21

旹至順三年七月　　日 ^76a37

大都大覺住持日本國沙門至道序
xu:: 
#  No. 1467-B 彌陀懺讚
No. 1467-B 彌陀懺讚
author:: 奉政大夫翰林修撰同知制誥趙秉文撰 ^76a39

極樂居士王慶之集淨土因緣為懺文。
閑閑居士稽首讚曰：「未曾有也。」
昔有達官事一道人，謹甚親友，或勸之曰：
「公聰明特達，何至作此闒冗事？」
公謝不敏，勸者愈力。
公曰：「若等果以余為聰明特達，而復事彼，是必有質於我者矣。
彌陀淨土，諸經稱讚者不一，歷代名士歸依者甚眾，可以無疑矣。
至於太白、樂天、東坡、山谷皆知尊嚮，其亦可謂聰明特達者非耶？
宿植善根者，不待余言而了。
不然，如小兒觀戲，隨長者笑可也。
更或未然，但觀此懺，思過半矣。」
乃敬而為之讚曰：
　　「眾生見佛，秪是一心，佛度眾生，
　　不離大願。　心猶鏡然，交光涉入，
　　願猶地然，有種即生。
　汝且觀此，
　　諸大幻師，陽燧取日，方諸承月，
　　本無去來，緣有彼此，當知淨土，
　　亦復如是。　又如二人，出門相背，
　　一人適燕，一人適越，乃至終身，
　　各不相值，苟為相求，萬里咫尺。
　　佛愛眾生，如母憶子，子若逃逝，
　　雖憶何為？　子若念母，決定見母。
　　我觀彌陀，作慈母想。」
　　「為佛長子，一切菩薩，是我眷屬，
　　無量法財，隨意充足。
　孰有智者，
　　甘受貧苦，捨極樂土，戀閻浮提？
　　發心還家，須知道路，極樂居士，
　　是汝導師，當知此懺，諸資粮具。
　　稽首十力，為我證明，敬告佛子，
　　當作此觀。」
xu:: 
#  No. 1467-C 彌陀懺序
No. 1467-C 彌陀懺序
author:: 儒林郎應奉翰林文字同知制結兼夔王府
author:: 文學記室參軍武騎尉賜緋魚袋李純甫撰 ^76b9

天地之中，凡有血氣，皆有鬪心，更相噉食，其苦無量。
幸而為人，差似樂者，僻在蠻夷，亦相屠害，與苦相應。
又幸而生於中國，其樂頗勝，試考於古史，
兵饑疫癘，苦相居多。
又幸而老於治世，誠可樂也，其困窮微賤疲羸殘癈之屬，猶有不勝其苦者。
至於大幸，富足貴豪、康強聰慧之徒，其樂為何如哉？
或嗜欲未滿其志，或憂患遽及於身，尚且不免悲思驚嘆，有自以為苦者。
佛說眾生世界為苦趣，此真實語也。
故學佛者先修苦行，經無數劫，求寂滅樂，未得少分。
然則何以疾度此苦厄，徑至樂地耶？
佛大慈悲，開方便門。
云：「此西方有無量壽佛，國名極樂，眾生起一念信心，
持彼佛名號，即得往生；同無量壽，更無老病死者；
神通智慧，與無數劫修行者，等無有異；故名極樂。」
此又真實語也。自佛教東行，陰修密證者不可勝數，但昧者不知耳。
近讀極樂居士結集西方淨土懺文法門，
乃學佛者之捷徑，屬予讚嘆，故亦以真實語識之。 ^76c27

崇慶二年中春望日序
　　啟運彌陀道場懺法一心
　　歸命十方三世一切諸佛
 [fg_../figures/X/X74p0077_01.gif]南無過去毗婆尸佛[fg_../figures/X/X74p0077_02.gif]南無尸棄佛[fg_../figures/X/X74p0077_03.gif]南無毗舍浮佛[fg_../figures/X/X74p0077_04.gif]南無拘留孫佛[fg_../figures/X/X74p0077_05.gif]南無拘那含牟尼佛[fg_../figures/X/X74p0077_06.gif]南無迦葉佛[fg_../figures/X/X74p0077_07.gif]南無教主釋迦牟尼佛[fg_../figures/X/X74p0077_08.gif]南無西方阿彌陀佛[fg_../figures/X/X74p0077_09.gif]南無當來彌勒尊佛禮念彌陀道場懺法卷第一
collector:: 極樂居士王　子成　集并序
xu:: 
# 序
 ^77a12

 ^77b12

原夫釋迦大覺，出慈旨以叮嚀；讚彼彌陀，運悲心而廣博。
發四十八之誓願，願願度生；開一十六之觀門，門門攝化。
救提溺者，越苦海之迅航；指導迷人，出輪迴之捷徑。
高超三界，逈出四流。
十方接引諸群生，九品護持如一子。 ^77b16

又聞古今善士、緇素名人，感應尤多，往生非一。
方袍圓頂，宜追慧遠之高風；儒履道冠，可慕遺民之雅範。
啟芳懷玉，壽終而化佛迎歸；張抗吳瓊，命盡而金僊引去。
善和具屠牛之業，尚往玉池；仲舉負害命之怨，亦生金地。
慈光照處，地獄為之崩隤；聖號持時，天魔為之悚懼。
不思議佛力、無障礙神通，一聲滅八十億劫罪#CB00985;、
一念獲八十億劫功德。 ^77b24

是以世尊觀彼方之緣會，在此界之有情，
特開往生一門，教入念佛三昧。
日修片時之少善，後為萬劫之資粮。 ^77b36

現世則白業頓增，惡緣漸息，人敬而神祐，禍去而福來。
梁氏女目盲而重明，馮夫人身病而復差，
邵希文神遊而脫難，劉慧仲夢魘而無驚，此乃身前之効也。 ^77b41

臨終則免赴黃泉，更無黑業。
緩則一日至于七日，急則十聲至于一聲，
面覩白玉毫，身乘紫金座，閻王不敢召，化佛自來迎。
直歸極樂之鄉，永別幽冥之路。
范婆瞻聖像於戶外，曇鑒得蓮華於缾中，
烏長王天樂盈空，隋文后異香滿空，此乃往生之徵也。 ^77c5

過世則名除鬼簿，位列佛階。
丘冢現祥輝，骨骸為舍利，拋閻浮之短景，居安養之長年。
化生菡萏，華中託質。
芙蓉池內勢至、觀音為其勝友，馬鳴、龍樹結作法朋。
雖名往生凡夫，便是不退佛子。
前唐善導垂語向五雲堂中，後魏曇鸞現形於七寶舫內，此乃身後之驗也。 ^77c14

壽盡臨終之感應，傳廣聊陳；生前身後之禎祥，文繁略載。
凡夫心劣，用自力以難成；法藏願強，仗他威而易就。
自他二利，悲智兩全。 ^77c24

幸當末法之時，此教大弘之際。
今則愚將管見，強發毫端。
頗依梁武懺之規儀，粗闡彌陀教之功德。
千佛備列，眾聖全彰。
十方調御，共力消殃。
三世如來，同緣懺罪。
削阿鼻之恐怖，說淨土之莊嚴。
三塗路上教箇箇廻程，九品池邊使人人進步。
流通十卷懺法，度脫三世眾生。 ^77c30

經云：「梵語阿彌陀，此云無量壽，或云無量光。
梵語須摩提，此云極樂國，或云安樂剎。」
若受持讀誦，為過去者救拔惡趣，為現在者增福消災，為未來者教修淨土。
廣於三界，偏及四生。
或行十惡業，見聞則霧散；若犯五無間，禮念則雲消。
引一切有情化生，度無量眾生成佛。
蒙此懺力，受彼佛恩。
西方淨土一譯往生，無上菩提兩手分付。
請威加護。偈曰：
　　集此彌陀禮念懺，欲於濁世救群生，
　　同超三界出輪迴，盡令離苦生極樂。
　　自恩福薄智慧淺，凡愚學寡文荒踈，
　　發揮淨土讚彌陀，捧土培山蠡酌海。
　　懺法廣大才輕微，慚恐不契諸佛心，
　　我今清淨身口意，焚香哀請道場中。
　　仰告三世與十方，彌陀淨土諸三寶，
　　惟願不捨大慈悲，神通法力冥加護。
　　願賜觀音甘露辯，下筆盈軸如智覺，
　　上契諸聖下契機，集成懺法度有情。
　　眾生見聞喜信受，流通傳布遍十方，
　　廣度一切眾生界，盡未來際恒無盡。
　　若有十惡無間罪，遇此懺法滅無餘，
　　現在皆具五功能，過去咸蒙八解脫，
　　臨終悉願往西方，共覩彌陀成佛道。
other:: 
# 啟請三寶
啟請三寶 ^77c40

今日道場幽顯大眾！
仰啟三身四智圓明十號之尊，八藏五乘微妙一真之教，
悲增智增之菩薩，有學無學之應真，遍法界之龍天，盡虗空之賢聖。
伏冀不捨慈悲之願，惟垂照鑒之心。 ^78a40

今〔日夜〕建淨土道場，示群生歸向，陳斯勝會，露以丹誠。
蓋以〔某甲〕等〔某甲字，請各自稱名。
後皆例此〕三界受身循環豈離於六道；
一雲乘質漂流，未出於四生。
人間八苦交煎，天上五衰共惱。
不有大慈悲父，孰開真解脫門。
欲修九品之真歸，須懺多生之惡業。
而況圓明妙體，本唯一心；虗幻浮生，妄為眾罪。
罪唯妄起，隨惡緣而乃成；妄以真除，因善念而得滅。
幸望同業大眾，各收異念攀緣，盡出苦輪，同生樂國。
今依釋迦遺教禮懺法門，召請聖賢，願垂感降。
南無一心奉請，靈山不滅，鶴樹常存，千百億化身，
釋迦牟尼佛；南無一心奉請，光明普照，
壽命難思，四十八願阿彌陀佛；南無一心奉請，
一生兜率，三會龍華，當來下生彌勒尊佛；
南無一心奉請，五峯聖主，七祖佛師，大聖文殊師利菩薩；
南無一心奉請，如來長子，法界願王，大聖普賢菩薩；
南無一心奉，請普門示，現願力弘深，大聖觀世音菩薩；
南無一心奉請，念佛三昧，攝化眾生，大聖大勢至菩薩；
南無一心奉請，菩提高廣，大智宏深，清淨大海眾菩薩。
南無一心奉請十方盡虗空界一切諸佛〔一拜〕。
南無一心奉請十方盡虗空界一切尊法〔一拜〕。
南無一心奉請十方盡虗空界一切賢聖〔一拜〕。 ^78a46

又復一心奉請十方盡虗空界一切三寶無量賢聖〔一拜〕。 ^78c4

今日道場幽顯大眾！
已請三寶，處瀝丹誠，披露積#CB00985;，願求禮懺。
〔某甲〕等志心歸投西方淨土極樂世界阿彌陀佛。
歸依西方三寶第一決疑生信第二引教比證第三往生傳錄第四極樂莊嚴第五禮懺罪障第六發菩提心第七發願往生第八求生行門第九總為禮佛第十自慶第十一普皆迴向第十二囑累流通第十三
other:: 
# 歸依西方三寶第一
○歸依西方三寶第一 ^78c8

 ^78c30

今日道場同業大眾！
宜各人人攝心諦聽。
今為憐愍一切眾生，無明覆心迷於淨土，
戀著三界不求往生，六道輪迴漂流生死。
為斯顛倒無信凡夫，集諸經論，教修往生西方淨土極樂世界，
度生道場禮懺法門。
良為凡夫垢重，貪愛昏迷，造罪恣情，不怖泥犁，痛苦長劫。
平生放逸，但嗜奢華，不知修進，臨終苦逼，方始歸依。
縱欲處誠，注心何地，荒忙失志，無法可憑。
甘入三塗，可悲可愍，無依無怙，無趣無歸。
今乃遣愚昧者起信求生，令智慧者決疑悟道。
所有我等無始至今，不信歸依西方三寶，
不求厭離濁世五燒，不了自心起惑造業，
或五逆十惡破齋犯戒，具諸不善，生死輪迴。
至於今日，皆因從昔以來不覺不知，不聞不見，
不親師友，不逢經教，不識因果。
妄起毀謗，自作教他，見作隨喜，業障所使，都無信受。
一切種種障難因緣，阻往生行，斷成佛種，
墮失聖胎，漂沉惡趣，未來生死，無有盡期，
不得往生，不得解脫。
皆因我等，罪業牽纏，愚迷顛倒；不信阿彌陀佛，
不信往生淨土；身口意業，侮慢訶毀；或時見聞，
心則輕笑；見人禮念，惡心毀謗；破他善事，
不肯勸修；惱亂行者，讚歎邪師。
設爾信者，進退猶豫，無決定心；身在道場，
心緣世務；口談淨土，意戀閻浮；雖手掐念珠，
而心懷毒惡；外境則違順繁興，內心則愛憎迭起；
唯有虗言，全無實行；善未積於毫 #CB12530;，
惡已成於山嶽；不仗三歸，難除五怖。
如是等罪，無量無邊；求哀禮懺，願乞除滅。
相與志心，等一痛切，五體投地，歸依世間大慈悲父。
志心歸命西方淨土極樂世界一切佛寶〔一拜〕。
志心歸命西方淨土極樂世界一切法寶〔一拜〕。
志心歸命西方淨土極樂世界一切僧寶〔一拜〕。
　　西方諸三寶，我等與眾生，志心歸命禮，
　　願生安樂國。 ^78c40

又復歸依如是西方淨土極樂世界一切三寶無量賢聖〔一拜〕。 ^79b4

今日道場同業大眾！
重加志誠，一心諦聽。
《無量壽經》云：「彌勒菩薩白佛言：『世尊！
於此娑婆世界，有幾不退菩薩，生無量壽佛國？』
佛告彌勒：『於此世界有六十七億不退菩薩往生彼國，
一一菩薩已曾供養諸佛，次如彌勒者也。
諸小行菩薩，及修習少功德者，不可稱計，皆當往生。
不但我剎諸菩薩往生，十方世界無量佛國其往生者甚多無數。』」
《像法決疑經》說：「佛滅度後，正法五百年，
持戒堅固；像法一千年，禪定堅固；末法一萬年，念佛堅固。」
准《法王本記》釋迦#CB15156;文，
已有二千餘年，入末法來數百餘載，故知正是眾生念佛堅固，
彌陀度生時緣已至。
如經所說：「此界眾生，我等大眾，根緣成熟，機感相應。」
遇斯懺法，往生無量。
是知念佛福生，禮懺罪滅，求生淨土，萬無遺一。
宜各諦信佛言，厭離娑婆，忻求極樂。
相與志心，五體投地，歸依世間大慈悲父。
歸依十方盡虗空界一切諸佛〔一拜〕。
歸依十方盡虗空界一切尊法〔一拜〕。
歸依十方盡虗空界一切賢聖〔一拜〕。
　　願共諸眾生，往生安樂國，志心歸命禮，
　　西方彌陀佛。 ^79b8

又復歸依如是十方盡虗空界一切三寶無量賢聖〔一拜〕。 ^79b48

今日道場同業大眾！
《無量壽經》云：「娑婆世界，共爭不急之事。
於此劇惡極苦之中，勤身營務，以自給活。
無尊無卑，無貧無富，少長男女，共憂錢財，
有無同然，憂思適等。
屏營愁苦，思念積慮。
為心走使，無有安時。
心常念惡，口常言惡，身常行惡，曾無一善。
不信先聖諸佛經法，不信行道可得度世，
不信死後神明更生，不信作善得善、為惡得惡。
心中閉塞，意不開解。
大命將終，悔懼交至。
不預修善，臨終方悔。
悔之於後，將何及乎？
如是世人難可具盡，故自然三塗無量苦惱，
展轉其中，世世累劫無有出期，難得解脫，痛不可言。
是為五大惡、五痛、五燒，勤苦如是，譬如大火焚燒人身。
汝今諸天人民及後世人，得佛經語，當熟思之。
能於其中端心正行齋戒清淨一日一夜，勝在無量壽國為善百歲。
所以者何？彼佛國土無為自然，皆積眾善，無毛髮之惡。」
佛言：「我哀愍汝等諸天人民，甚於父母念子。
今我於此世作佛，降化五惡，消除五痛，絕滅五燒。」
宜各人人志誠遵奉。
相與志心，五體投地，歸依世間大慈悲父。
歸依十方盡虗空界一切諸佛〔一拜〕。
歸依十方盡虗空界一切尊法〔一拜〕。
歸依十方盡虗空界一切賢聖〔一拜〕。
　　願共諸眾生，往生安樂國，志心歸命禮，
　　西方彌陀佛。 ^79c4

又復歸依如是十方盡虗空界一切三寶無量賢聖〔一拜〕。 ^80a2

今日道場同業大眾！
前略明厭離娑婆五痛五燒過患已竟，
次乃忻求極樂，三歸三寶，志誠諦聽。
《陀羅尼雜集經》云：「爾時世尊告諸比丘：
『西方安樂世界，今現有佛，號阿彌陀。
若有四眾，能正受持彼佛名號，以此功德，
臨欲終時，阿彌陀佛即與大眾往此人所，令其得見。
見已，尋生慶悅，倍增功德。
以是因緣，所生之處，永離胞胎穢欲之形，
純處鮮妙寶蓮華中，自然化生，具大神通，光明赫弈。
爾時恒沙諸佛皆共讚彼安樂世界。』
〔下文偈略經廣，例皆倣此〕」
　　佛教於阿難，西方禮三寶，彼此遙見聞，
　　《無量壽經》說， ^80a6


　　夫人韋提希，引導未來人，求生極樂國，
　　《十六觀經》說。 ^80a28


　　造惡中夭人，念佛或供養，復增其壽命，
　　《決定王經》說。 ^80a46


　　恐怖縣官者，念二菩薩名，解脫恐怖厄，
　　《彌陀大經》說。 ^80b40


　　昔有四億眾，願生無欲國，同時見淨土，
　　《斷結經》中說。 ^80c4


　　眾生念彌陀，菩薩常衛護，鬼神不得便，
　　《往生經》中說。 ^80c12


　　有善相童女，厭濁禮西方，佛力化為男，
　　《經律異相》說。 ^80c30

 ^80c38

今日道場同業大眾！
相與志心五體投地，歸依世間大慈悲父。
南無教主釋迦牟尼佛南無西方阿彌陀佛南無當來彌勒佛南無維衛佛南無式棄佛南無隨葉佛南無拘留秦佛南無拘那含佛南無迦葉佛南無善德佛南無無憂德佛南無栴檀德佛南無寶施佛南無無量明佛南無華德佛南無相德佛南無三乘行佛南無廣眾德佛南無明德佛南無金剛不壞佛南無寶光佛南無龍尊王佛南無精進軍佛南無精進喜佛南無寶火佛南無寶月光佛南無現無愚佛南無寶月佛南無無垢佛南無離垢佛南無文殊師利菩薩南無普賢菩薩南無觀世音菩薩南無大勢至菩薩南無清淨大海眾菩薩 ^81a10

又復歸依如是十方盡虗空界一切三寶無量賢聖〔一拜〕。 ^81b4

今日道場同業大眾！
願弟子〔某甲〕等，從今已去，至坐道場，厭離娑婆五痛五燒，
忻求極樂三歸三寶，隨願往生西方淨土。
發願已，歸命禮西方淨土一切三寶。
禮念彌陀道場懺法卷第一
w:: 
note:: 闒 ^81b8

〔音塔〕。冗
〔而瀧切〕。思過
〔上去〕。燧
〔音遂〕。適
〔音釋〕。苟
〔音狗〕。夔
〔音逵〕。僻
〔普擊切〕。疫 ^81b19

〔音役〕。癘
〔音例〕。不勝
〔音升，舉也。下准此〕。
嗜
〔音視〕。遽
〔其據切，急也〕。迅
〔音信〕。航
〔胡郎切〕。緇 ^81b21

〔音之〕。抗
〔音航〕。隤
〔杜回切〕。悚
〔息拱切〕。魘
〔音靨〕。菡
〔胡感切〕。萏
〔徒感切〕。舫
〔音放〕。培 ^81b23

〔音裴〕。蠡
〔音螺〕。宏
〔戶萌切〕。啻
〔施智切〕。侮
〔音武，慢也〕。猶豫
〔上餘救切〕。迭
〔徒結切〕。劇 ^81b25

〔奇逆切〕。弈
〔音亦〕。唯然
〔上以水切。諾也〕。中夭
〔上去，下於兆切〕。酷
〔苦沃切〕。
 ^81b27
