
other:: 涅槃疏私記卷第四
other:: 
# 釋如來性品第十二
疏卷第六　釋如來性品
疏文為二。先釋題。
次就答下入文解釋。
初文為九。初正釋。
次諸師下破古。三地人下敘地人所釋。
四又論下判失。五今明下重釋以顯題旨。
六間答下釋疑。七有師下述生起相。
八然此一品下示正答文。
九論人下述古。初中二。
初約果性釋。次又如來下約因性釋。 ^192c23

初言允同三世者。
謂諸佛皆乘如實道來成正覺。
故云允同三世不同即世界也。 ^192c33

舉初以標後者。初謂如來即後世尊。
正云說於十號為生物善。
故屬為人。 ^192c37

破諸異計者。破三乘外道異計。
故屬對治。 ^192c41

又如來下第一義可解。 ^192c43

次約因性釋中初文。
佛與生異因果以異顯同。
故屬世界。 ^192c45

又果之本下為人舉顯目隱為生理善也。 ^193a2

又性理下對治。舉如來性勝。
棄九法界劣。令入一性故屬對治。 ^193a4

文如來名通下第一義。 ^193a6

以如示人者。乘機利物。
故名示人。 ^193a8

次破古中又二。先序。
次義。皆下破。 ^193a10

初云能避苦求樂者。
正由此言即為所破。
何者佛性體遍有何彼此。
夫彼此者。悉是無常。
故非性義。 ^193a12

次破中云不以心神等者。
六法等下文自釋不可用釋此品。
故今不用。 ^193a16

三序地人釋中三。
先序。次是義不然下略破。
三私謂下結判以斥失言。 ^193a20

非無一邊者。論師非不得別教之義。
故云一邊。又前諸師計心神六法但得內外一邊。
今佛性非內外而內而外。
故不用古所釋。 ^193a24

四判失中偏據本有者。
但成正因而無緣了。 ^193a30

偏據緣了者。但云眾生心神六法。
故屬緣了。而無正因緣了無體。
故不可用。 ^193a32

據當果者。當果不通於因。
故今不用。 ^193a36

如盲觸象者。各得尾耳。
失象正體。 ^193a38

五重釋題云中豈獨一法者。
如諸偏據一法者。
是佛性。非有下列四句。
若得四悉之意四句互說。
皆通藏者。下明有門中具四悉益。 ^193a40

以有接斷者。為生斷見之人理善。
故說佛性。 ^193a46

是有以有破常者。
說於佛性真常妙有破於橫計。
常見之人屬對治。 ^193a48

悟佛性〔至〕非有下。
明佛性是通所理四門是能通門。
故云佛性非有。 ^193b4

如人問橋者。彼方等陀羅尼經第三云。
我於往昔。作一比丘時。
有居士設大施會。
於一切沙門婆羅門貧窮下賤。
所須珍寶衣服飲食。
我時貧窮。故詣會所於其中路見有大橋。
於其橋上見眾多人忩忩往來。
時諸人中有一智者。
我已愚意。問彼人言。
是橋何人之所作耶。
是何從何來。今向何處去。
此木何林所生。何人所斫。
何象所載。此木為是青松白松。
如是次第說於七千八百問已。
爾時智者便語我言。
咄癡沙門居士請汝但步路去至於會所可得悅意。
汝今徒問如是等事於身無利。
咄癡沙門今且速去還當語汝。
我時聞此便到曾所食已蕩盡。
財物無餘。見已懊惱。
結根#CB00079;叨是何苦哉。
却到橋上見向智人。
智人問言汝為憔悴多不吉耶。
答言我向徒問無益之言。
使我果不值於飲食財物。
智人語我夫為沙門於身無益。
理不應問應觀諸法。
於身利者。宜應須問云何為利。
謂不讚己不毀他觀平等法。
自既利己復能利他。
是時有九十億諸忉利天聽智者說發菩提心。
是故當知佛性。四門皆可入道。
諸家偏執如彼問。 ^193b8

橋亦隱亦顯者。始從名字乃至等覺並具二義。
且如名字位中解故名顯。
未見名隱。觀行位中有觀故名顯。
未證故名隱。相似見故名顯。
未證真性名隱。分證故名顯。
未窮後位名隱。 ^193b44

亦外亦內者。如經下合是也。 ^193c4

六釋疑中理或合論者。
性在惑中。故名為藏。 ^193c6

全不論惑者。從理性本淨而說。 ^193c8

七生起相中六道區分者。
應云。十法界毀陰得罪者由妄心毀妄陰。
故得罪也。 ^193c10

今存之者。今家用此義也。 ^193c14

八示正答文處中僧亮曰。
答云。何作善業大仙。
今當說以廣。長專金剛二果之因也。
上略明因。故以慈悲護法為本。
今廣明故從三歸終至十地。
法瑤曰。佛性是正因。
善業是緣因。故引之以示因果。 ^193c16

業始性終者。若據眾生佛性。
未名為終。今從菩薩所問。
以說既問云何作善業極是問始。
既云能見難見性見。
即問終。僧宗亦同此判。 ^193c24

九述古中二。先述。
次今明下正判。初云既其無我者破其假我。
既云是假則無真我。
故云誰御。 ^193c30

次正釋中云不能作於善業者。
此明理性位未能為善業。 ^193c34

握出藏己者。明究竟位不須善業。
中間須作善業。 ^193c38

中間四句者。中間四即也。 ^193c40

若約四句者。得四句更束六即位作隱顯名隱。
不能理即也。顯不須究竟即中間四即位。
位具於隱顯。如前說第四句。
謂善業體非隱非顯也。 ^193c42

次入文釋於中從四倒品生者。
由前倒故不見佛性。
從此問起為定有我為定無耶。 ^193c48

若定有者。一切眾生悉應成佛。
何故今日悉在二十五有之中而不得出。
故云有則非有。 ^194a4

不得說者。為有我病及耶。
我病故不得說佛性。 ^194a8

釋疑者。說二種教即是釋疑。 ^194a10

經云我者〔至〕悉有者。
夫如來藏我及佛性體一而義異。
具八自在。為我義乘如實道。
名為如來。以不改故。
謂之佛性悉有者。
常樂我淨是佛性也。
因亦有果。果亦有果故也。 ^194a12

經云煩惱所覆者。
即覆論我不同別發劫覆見。 ^194a20

我為緣說之者。若眾生有四悉。
機宜說當來方得成佛而為說之。 ^194a22

窘渠隕〔反急也。迮也〕謂乏緣因資種智達。
故云乏緣。 ^194a26

有能生力者。能生行解之力。 ^194a28

此性包含者。五陰十二入十八界一一無非三諦法界。
故曰包含。僧亮曰。
得金藏者必能富人。
若見佛性則得成佛。 ^194a30

此性廣轉者。一色一香無非三德秘藏法界之法。
故云也。 ^194a36

家人者。宰主為家人。 ^194a40

俱迷於理為無有知者。
澤州云。二十五有眾生名為家人。
人有勝劣名為大小。
同不解性名無知者。 ^194a42

但菩薩者。三藏菩薩也。
但聲聞亦爾。論人許三藏三乘外別有共位三乘。
故著但菩薩等。 ^194a46

出儗菩薩為大者。
出儗菩薩。義兼藏通出假。
俱不知。 ^194b2

經云時有異人者。
澤州云。異人喻佛。
勸修佛超群俗。故名異人。
善解造修顯性之法名知方便。
以法告示名語。女人勸之斷障。
令善益彼名雇除草。 ^194b4

緣為化力者。說佛性為我作化他之力也。 ^194b10

經云善知方便者。
巧顯佛性也。 ^194b12

經云我今雇汝者。
僧宗曰。擬宜之譬耳。 ^194b14

經云我知方便者。
以三達四辨必能廣說。 ^194b16

經云尚自不知者。
僧亮曰。同身事近。
異身則遠。近尚不知。
況遠者乎。 ^194b18

經云我今審能者。
生曰公。理不可沒。
唯我能知。 ^194b22

經云掘出者。生公曰。
除結惑之覆為掘。
見佛性為出。 ^194b24

言同哀歎者。彼亦有二病二藥也。 ^194b26

彼譬顯者。彼譬已成劣三修。 ^194b28

此譬隱者。示一切眾生悉有佛性也。 ^194b30

女譬前佛者。後佛亦行先佛法也。 ^194b32

經云是女愁惱等者。
毉之與母隨義為喻。
取其長養慧解之義。
如母治惑之義。如毉更無別旨。 ^194b34

無我苦味等者。此即以甜和苦。
通名為苦。亦與真常相違。 ^194b38

經云以苦味用塗者。
生公曰。無我之教非物所嗜。
為苦味也。僧宗曰。
應云毉以藥塗而云母者。
表無異體故也。 ^194b42

經云不可復觸者。
愛染名觸身。皆是無常名不可觸。 ^194b48

真我緣起者。此明大機冥發顯終未受。
故云除復邪。我病去無我藥已。 ^194c2

經云我已洗竟者。
無耶常等病不復。
更用無常之藥。故云洗竟。 ^194c6

經云漸漸還飲食。
於方等般若大機冥發成通別人故云漸漸還飲。 ^194c10

人別者。九界不同。
法通者。佛性無二。 ^194c14

人別非佛者。眾生但有佛性者。
未有常樂我淨等德。
故云非德。 ^194c16

昔既無別人者。今昔人既不異昔人。
無常法性是常。此之常法昔復屬誰。 ^194c20

經云不應生怖者。
不應方等憚發。不受般若無心怖取。
來至法華涅槃方知已有。
故云不得。 ^194c24

不有總唱無者。若有我者不應流轉二十五有。
既流轉生死驗知無我。 ^194c28

始生終沒者。驗知無常差別等亦作此難。 ^194c32

六雙為十二難者。
始終一差別勝負一因緣一苦果苦緣一忘念一處一難。 ^194c34

現用者。現在但有無常之用。
無有常用驗知無常。
無真我也。 ^194c38

應無生滅者。生始滅終也。 ^194c42

前譬得而失者。明佛答為二。
初文者。本有性理故得。
遇緣起惑故失。後譬失而得者。
從雪山下文是也。 ^194c44

無失〔云云〕者。佛性之理不當得失。
由於解惑論得論失。
故注〔云云〕。 ^194c48

言王家者。澤州云。
喻如來。三千世界是佛化處。
名為王家。凡夫眾生惑性增強。
名為力士。心有佛性。
故言眉間有金剛珠。 ^195a4

經云都不自知者。
法瑤曰。以耶惑之首。
壞正信之額。正信既破。
豈知有佛性耶。雖不知有而至理羼然。
如珠沒皮中也。 ^195a10

經云因珠入體者。
因珠故成二乘。乃至成圓常住大涅槃也。 ^195a16

機名於佛者。有通名別名機。
親者名別。通助者曰通。 ^195a20

失非失者。入皮故失。
停住故不失。 ^195a22

當果在當者。眾生即雖未得來世。
方具喻如影現於外。 ^195a24

佛智默照者。沒在皮裏為默。
影現於外為照。 ^195a28

惑輕曰皮者。謂喻二乘也。 ^195a30

經云心懷驚等者。
昔來只見自身無常不淨。
今日忽聞我身即是常住性。
猶如明鏡照了分明無常有變易。
故起奇想。 ^195a32

經云不能親近善知識者。
不能親近實教知識。 ^195a38

所以不見佛性下去例。 ^195a40

然無不成者。由不識故還同生滅違於無我。
即見真我無我方成。 ^195a42

經云不知無我之處者。
不知無我本是真性。 ^195a46

作此斥者。令於無我即達真我。
故云尚自不知等。 ^195a48

所以失理者。以煩惱覆。
故雖有佛性。眾生不見。
名為失理。 ^195b2

倒惑交加者。起斷破常起常破斷等。
名曰交加。 ^195b6

初分得者。名字已上俱得分名。
高曰。譬十地菩薩聞佛說已能見少分明佛性理幽遠也。 ^195b8

行者聞說知煩惱性之下有佛性也。 ^195b12

筩〔徒紅反筒也〕桶他孔反下為正譬。 ^195b14

十地了因者。以稟教修行。
始從初地已上修得了。
因契於果地三德之法。
故云以因承果。 ^195b16

過去生生者。佛於過去。
處處修十地因熟。
今日令亦眾生修因尅果。
又稟教修行通於中間四即。 ^195b20

經云是藥時者。因力分滿。
名之為熟。又理從緣顯名藥。
熟時陰身中現。名從地出顯。
在行心名集木筒。
證會本性名味真正。 ^195b24

又集木筒中者。理理教中集又了能顯正名集。 ^195b30

六味譬六道者。若別譬者。
苦酢無常醎。無我苦樂甜我辛常淡。
隨義用之處處皆通。 ^195b32

經云真味〔至〕月者。
不與偽雜為真性。
必在人不可遷轉。
如停留也。圓明不偏喻之如月。
性云。非男非女者。
為不定根人。又是無色界根性。 ^195b36

經云實有煞生者。
生公雖懷五陰無損佛性傷五陰。
故名曰煞生。不可以無損。
謂無不善業也。 ^195b42

六法只是五陰者。
此破定執不可計以神亦爾。 ^195b46

復當前難者。消此文雖便計定有無性之惑。
覆於有性之理。故不可用。 ^195b48

有住不住者。佛性之體住非不住。
令眾生性作住不住。 ^195c4

說妨前後文者。前後文皆明畢竟清淨非內外等。 ^195c8

石砂等者。喻煞六道五陰也。 ^195c10

佛性教作善惡者。
非但起善由於佛性。
起惡亦由於此。 ^195c12

經云汝今欲知〔至〕義不者。
欲知眾生身中祕藏真實義不。 ^195c16

經云惑有眼毒生等者。
寶亮曰。更顯方等成毒不成意也。 ^195c20

反覆相成者。只是毒藥成甘露。
甘露成毒藥。 ^195c24

傷毀破壞者。破法身也。 ^195c26

入理生善者。智德成顯體。
破惡者。斷德成也。 ^195c28

諸文之下各有合譬者。
此三行中各有合及譬也。 ^195c30

似約三諦者。約圓融三諦菩薩當於三教。 ^195c32

免魔縛者。達己身一體三寶。
即魔界是佛界焉。
更有於能縛也。 ^195c34

善分別者。分別昔歸為權。
今歸為實也。 ^195c38

經云則是我之性者。
性不假捨我。自身而歸彼。
佛若捨我歸彼。是則棄本從未非為真歸。
是以勸令深識自身當果之性。 ^195c40

生理善者。一體三寶。
是理善之極。即智德分成破惡。 ^195c46

毒藥者。謂斷德分滿。
故云二但有得也。 ^195c48

又我性者。是因性也。 ^196a2

有佛性者。謂果性必有如此解者。
審入秘蜜藏也。 ^196a4

經云如我所說偈者。
指上。若能諦觀下二行偈也。 ^196a6

初併不受者。我今都不知下是。
謂併不受別體三寶。
及果地一體三寶。 ^196a8

復併歸依者。迦葉曰佛言我亦歸三寶下是。 ^196a12

佛皆不許歸者。佛意唯令自歸依己身中一體三寶。
是己善業不許歸他。 ^196a14

初總云不知者。三寶既有真有偽。
今欲歸之而作善業。
但不知真歸之處。
故不知也。 ^196a18

性云云何歸佛者。
佛能除畏。故云安慰。
法能斷疑。故言自在。
僧是福田。故曰無上利。 ^196a22

如前四相中說者。
如四相品下卷結百句。
解脫文說。謂一切眾生怖畏生死諸煩惱。
故受三歸等。 ^196a26

是無預約自照者。
不能自照己身三寶。 ^196a30

經云眾生業亦然者。
眾生造善惡業必當感善惡果。
亦如子在胎必當生不久。
又若修善業必當見己身一體三寶。
故云亦然。澤洲云。
并法同喻眾生身中三寶真性能生當果。
名眾生業。同子有無。
故名亦然。 ^196a32

或令歸現者。大乘別體即是一體。 ^196a40

或令歸當者。眾生當得自身一體也。 ^196a42

經云以其不知故者。
若不知而歸。則不成歸。
故文在生死。 ^196a44

經云假名優婆塞者。
三歸不成豈是真實。 ^196a48

經云汝於諸菩薩者。
通於住前住上也。 ^196b2

賢劫則第四者。是釋迦也。 ^196b4

第七佛者。亦是指釋迦。
諸非但名同十方亦等本起報。
經云釋迦為能文為儒義言能儒此美。
迦葉有弘法之功矣。 ^196b6

經云歸依聖僧者。
承正解以示人善道也。 ^196b12

何不以正我翻於邪我者。
此則互難令出二門對治之相。 ^196b14

正路者。三歸是趣佛正路。 ^196b18

諸有所無有者。三惑二死並已故也。 ^196b20

三隱時一體者。眾生一體三寶。
全在理性。故名隱時。 ^196b22

昔日須依者。今涅槃教興故不須依於佛性。 ^196b24

至法僧者。法性有覺照之義為佛寶。
性有軌生物解之義為法寶。
境智和合即僧寶。
問何故要令歸依己身一體不許歸依餘二耶。
答恐忘自身一體故不聽歸他也。 ^196b26

理緣者。真諦理性緣也。
即當今家昔教第一義。 ^196b34

就緣者。順機修行。
即當為人。 ^196b36

對緣即當對治因緣者。
昔但順隨世間因緣。
即當世界。 ^196b38

即對治意者。若消此文。
正用對治意。 ^196b42

冥得餘三悉益者。
非無其義。故注云云。 ^196b44

經云若欲隨順世間法者。
今世世教興故須歸依一體。
昔但是隨順世間。
方便引接令歸別體。 ^196b46

經云於我身中者。
心佛眾生三無差別。
故舉佛身以顯眾生身。
具一體與佛無異。
正令眾生於自身中起塔廟想。
法僧亦然。 ^196c2

問身有法僧者。此以別體問於一諦體也。 ^196c8

言身有法僧者。意云聞法是法寶。
出家為僧是僧寶。 ^196c10

能說此法者。說於己身有法性。
即是法寶。能常憶持觀察。
即是僧寶。 ^196c12

他尚歸依我等者。
他尚歸我一體。汝何以不自歸。
汝自身中一體而但歸他別體邪。
又他尚歸我即指自身為我。
他尚歸我。我豈不自歸己身一體耶。
依此釋亦便。 ^196c16

經云我當次第者。
次第示眾生一體三寶之相。 ^196c24

不敢為例者。一體三寶非二論所明。
故不敢例。法華云。
真聲聞者昔日由偽。
今方真實。即成同體方便義說為他。 ^196c26

作化一體者。我自得一體已能為他。
作一體歸依之處。
故云我。 ^196c32

當舉體者。全體是也。 ^196c36

而不相違者。不達即和合是僧義。 ^196c38

作此分則者。汝今不應同。
於生盲不見一體。 ^196c40

二乘得聖者未得二乘聖者。
同前凡夫結自身說。
別者時機未宜且作別。
說引一體。大將譬了因者。
大將雄猛能破強敵以安國。
如了因。即般若遍盪三惑以照理。
太子譬正因者。當紹王位以治國。
如正因。即法身遍一切處常益眾生。
大臣譬緣因者。大臣輔佐內稱主心。
外通民庶以助國。
如緣因。即解脫助了以顯正性。 ^196c42

經云不應生下劣心者。
不應如諸聲聞不知一體故也。 ^197a8

如王先者。意云王子不應生下劣心。
應如先王故得成前紹繼。
大王譬亦三臣中第一譬正性。
調伏諸臣譬了因。
下臣。依持譬緣因。
故云亦爾。 ^197a12

經云我示三事者。
示謂示現。別體以化眾生。
又示謂指示。示於眾生一體之上有於三義。
所以疏中作指示釋後釋為正。 ^197a18

經云剛力者。所擬皆斷自身一體。
能斷別體疑網故。
喻之如刀。 ^197a24

不取別體者。不取昔別體也。 ^197a28

他已成者。果地已成一體。
於我無預故不聽。
依何者恐迷自身一體還同小外。 ^197a30

經云大勇猛者。知於自身有佛性一體三寶者。
皆名勇猛。 ^197a34

經云清淨行處者。
一體是圓觀所觀之境。
故云處也。 ^197a38

經云奇特之事者。
一體三寶超過九法界之表。
昔所不說今方宣示。
故歎奇特。 ^197a40

經云亦當證知者。
此即自述我。亦當證此秘藏。 ^197a44

真三歸處下度愚迷者。
令他悉入秘藏。故注云云。 ^197a46

稱歎佛性等者。即是稱歎眾生心中。
現在隱時一體。當成顯時一體。
與佛無二。故約相好歎之。
以我眾生己身一體隱顯相好之相明矣。 ^197a48

乖中之惑者。由乖中道為三惑所覆也。 ^197b6

此有非道者。若定計有無不名中道。
雙非有無方名中道。 ^197b8

經云若我住者。常見之人說有神我。
住五陰中名為我住。
即是常法不離於苦。
外道宣說神我是常故。
從其意宣說為常法。
五陰是苦我住陰中名不離苦。 ^197b12

若無我者。舉其斷見。
斷見之人說無生死假名之我。
乃至涅槃真我亦無以無我故。
修行無利無所資潤。
故無所益。 ^197b18

經云若言苦者。為苦遷變。
故屬於斷。 ^197b24

亦常亦斷者。有妄樂故屬常。
為苦逼故屬斷。 ^197b26

不知是誰者。應有此計。
未見其有。故云不知。 ^197b28

見修斷過等者。見前人修斷有過。
即自修常見。修常亦爾。 ^197b30

尺蠖〔烏反郭味蠖〕易云日往月來。
月往日來。日月相推而明生焉。
寒往暑來。暑往寒來。
暑相推而歲成焉。
往者屈也。來者伸也。
屈伸相感而利生焉。
尺蠖之屈以求伸也。
彼意明其自然相成。
今用捨一取一。 ^197b34

如彼蠖虫對前無我者。
第三句既云無我。
第四句應云修餘。 ^197b42

法我者。是則名曰如來秘藏。
今言法常者悞也。 ^197b46

常是通者。此義有妨。
餘五皆通何獨常耶。 ^197b48

經云修餘法苦者。
生死本是法身而二乘等但作苦解。 ^197c2

經云修餘法樂者。
只邊即是中道佛性大善下四句亦爾。
疏中欲顯中道為勝。
故且簡邊理相應即以辨中道。 ^197c6

經云及正解脫果法也。
津通也。 ^197c12

中道分明者。經云中道遠離二邊。
即是分明之相。 ^197c14

愚尚不疑者。若以此解為正者。
應云愚人尚自不疑。 ^197c16

何況智者。而當有疑而生。 ^197c18

諸見至輕便者。愚人聞於中道增其利。
便如服蘇輕便。何以故見利易悟。
義如輕便。又本是諸見分別之人。
今聞中道不二佛性。
於中得解如服蘇輕便。
後解為正蘇。 ^197c20

是好藥者。佛性有力無畏之用。
能破斷常。名為好藥亦得輕便者。
於斷常中得見佛性。
名為輕便。 ^197c28

迷惑意者。若依六卷以釋。
即當前文愚人無疑之意。 ^197c32

說有為無等者。此即顯中道妙有等無二。 ^197c34

異不二者。無別二來異於不二。
復無不二來異於二。
當知二即不二。不二即二。
即非二非不二。 ^197c36

三聚者。色心非色心三也。 ^197c40

地風亦爾者。止須治地。
止足治風。又上息治沉重。
地病下息治虗懸風。 ^197c42

病不善毉者。即二乘人不知佛性是也。 ^197c46

初可見者。如來合良醫。
知諸煩惱合善。知而為除斷合偏發。 ^197c48

開示下合消息。 ^198a2

不應染著者。佛性猶如虗空。
不應生著。 ^198a4

有即表無者。有謂妙有體同虗空。 ^198a6

道理不無者。真善妙有性同虗空。
不得一向定斷滅之無。 ^198a8

若定說者。則名妄語。
應能放光說法現力無畏芳。 ^198a12

何以哩然者。若定有者推檢之時應有應對現。
無應對則不定有。 ^198a14

乃至四句者。僧宗曰。
即色之過如僧佉。
離色之過如衛世師。
計一神我不一不異如犢子。
道人斷見外道計一切無。
復與前反。皆是諍訟。 ^198a18

經云佛性種子者。
種以能生為義。既具三因佛性。
必得菩提。何謂無常。 ^198a24

經云假名不實者。
夫有言者。但是假名不應定執。
佛性亦爾不定有無。 ^198a28

解惑對辨者。只是愚智相對。
總法是境智不二也。 ^198a32

先舉無明者。此約業惑不二以明中道。
僧宗曰。生死體空從本已來無二無別。
涅槃體如如亦本來無相。
此是體識諸法實相之理。
成中道行。 ^198a34

如此釋者。宛然成二非為不二。 ^198a40

次舉行識者。此約業苦明不二。 ^198a42

經云白法黑法者。
善惡二法也。僧宗曰。
通漏無漏明因果也。 ^198a44

經云應修一切苦者。
苦即法身。凡夫如何作世樂。 ^198a48

解懸指般若者。以般若中盛明無二。 ^198b2

故得引同深奧品者。
彼燈炷品中明前#CB08504;後#CB08504;。
俱不能燋炷。燋炷亦不離前後#CB08504;。
昔已文說非獨。今明重出謬性。 ^198b4

非經不辨是章門者。
凡從因緣生酪者。
即是立章門。若云不自不他生酪者。
即是破章門。何故不立本為。
破。故置二門。 ^198b10

經云乃至醍醐亦復如是者。
五味之上皆有一是一非。
故云亦爾。 ^198b16

不應相似相續者。
破自生者。自生是獨一之法。
將誰相似。今酪身似於乳。
復續乳後而生身續他有驗不自生。
故云自生是一往也。 ^198b20

若計他生者。身應破云乳酪時異相味皆異時等。
身異他生義不成。 ^198b26

經云先有酪相者。
以乳中先有酪性還生後酪。
名為自生。 ^198b30

六位者。六即判得醍醐。
故云肥膩。譬佛性等。
他經復云。明起者。
由別起智明而斷於惑。
致屬次第教意由惑智解不相即此釋違。 ^198b34

今經就修習緣了者。
今助破之前次斷。
先明豈非解了而云淺近耶。 ^198b40

先定者。為乳中定。
有酪性為定。無酪性而我未解故問。 ^198b44

是義云何乃名為生者。
若先有即是已生云何而言從乳因緣而生於酪身。
假因緣驗乳無酪性。 ^198b48

乳中亦應有草者。
乳中亦應有於草子也。 ^198c4

初研譬者。研其定有定無等。
故云研譬。 ^198c6

經云不可定言〔至〕酪者。
不可二字冠下二門。 ^198c8

經云不生菟角者。
菟角是定無。但有其名。
乳中身不定生於無。
故知不得說。云乳中定無酪性。 ^198c10

以理解釋者。令違因緣之法。
皆是假說而已。理體本是真常。
故名理解。又是依於道理解釋。 ^198c14

眾生福力者。眾生語通故約三種釋。 ^198c18

經云從因緣生酪者。
酵燸漿水等為因緣。 ^198c20

經云牛味者。即乳味也。 ^198c22

經云是乳滅已者。
身得酵燸即轉為酪。
名為滅已。 ^198c24

醪音勞以物攪之者。
頗求樹汁等投於乳中。
名為酵。非謂用於酒酵。
但是借酵字消經而已。
若作醪字。此是清勞字。
翏〔力救反高飛〕。 ^198c26

開轉斷義者。如前轉無明斷無明得明與上相似。
又正是無明轉。即變為明。
與在前文同。故云開轉。 ^198c32

經云雖同一鹹者。
譬一切眾生雖同為無明所覆。
皆有上妙佛性之水。 ^198c36

若消譬者。鹹水之中自有八功德水。
不雜於鹹。 ^198c40

經云種種功德者。
功德譬佛性。毒草喻無明。 ^198c42

經云剎利等者。應云九法界眾生皆為煩惱所覆不見佛性。 ^198c44

四象至等者。案西域記。
象有四。一嗢鉢羅。
二鉢特摩。三杓特迦。
四奔茶利迦。即是青黃赤白四色。
又一鉢頭摩象。二優鉢羅象。
三#CB00211;物頭象。
四分陀利象。 ^198c48

於天雷時耳上有其鉢頭摩華文生者。
說之以為鉢頭摩象。
餘三亦爾。 ^199a6

三云此象者。解此同第二釋。 ^199a10

經云增長法身者。
法身體無增長。由眾生終有淺深。
名為增長。 ^199a12

第二答能見難見者。
僧亮曰。上三歸中明我性有佛性。
似如有神我之性。
為佛性也。今廣明佛性非有非無離乎二邊。
處於中道無相可執。
其性玄妙非二乘所測十住大士。
猶尚曖昧豈非難見耶。 ^199a16

淺行聞見者。住前菩薩也。 ^199a24

經云佛性甚深甚深者。
謂生死即涅槃。煩惱即菩提。
深之極也。故重置甚深之言。 ^199a26

經云云何甚深〔至〕入者。
佛性有何相狀。不可得見。
而復難入耶。 ^199a30

總舉十譬者。觀經文十譬。
與止觀十乘觀法相應。
第一譬不思議境。
故一諦三諦即空假中。
名為佛性。 ^199a34

經云以一指示者。
一一皆須云問言見不。
僧亮曰。金錍譬諸經教。
一指譬三乘諸經。
說三涅槃實欲顯一常住涅槃。
文隱義微譬一指也。
二指譬法華。破二涅槃一乘雖顯義未明了譬二指也。
三指譬今曰佛性常樂之說。 ^199a38

即便少見者。悉身已居終。
終則感果。理鄣說已便見始則力微難說雖示不了。
是以經說十地菩薩見終不見始也。 ^199a48

如疏破譬三忍者。
寂滅一思在佛。是故除之。 ^199b6

又初地〔至〕十地下約通教釋。
此譬一諦下約圓教釋。 ^199b8

惑於無我者。昔教迷於無我。
謂是真實不達無我。
即是真常之我。故云惑於無我。 ^199b10

經云虗空鵝鴈者。
由虗空無明所鄣見佛性鵝鴈。
了此與上求義同。
身有上求必具下化。 ^199b14

經云譬如醉人者。
由無明醉見真常遠路不明了此與安心義同。
以止觀安於法性之道。
若無寂照。焉能見道。 ^199b18

經云遍行求水者。
由無明渴逼迷悶不見佛性清水。
此與破遍義同。遍破二死三惑之曠野。
方能少見三諦之白鶴。 ^199b24

經云遠〔至〕大舶者。
由處虗空無明見佛性樓櫓了此與通塞義同導師。
若不識通塞。焉能過五百由旬達於佛性樓櫓之是非。 ^199b30

經云通夜者。遊無明夜見三德佛性了此與道品義同。
道品是通三德佛性之門。
如通夜遊。 ^199b36

經云王事所拘者。
由無明事所拘見佛性牛聚了。
此與助道義同。因他得見豈非助道。 ^199b40

經云為是虫耶者。
由無明虫見佛性塵明此與次位義同。
以實相心持戒一作一止自淺階深六即位別。 ^199b44

經云為是牛等者。
為無明牛障弊見佛性人了。
此與安忍義同。安忍人牛等速順。 ^199b48

經云見盡菩薩者。
由無明天像等見盡菩薩真性明此與離愛義同。
離於相似天像#CB15081;進令見真菩薩像也。 ^199c4

經云云何肉眼而能見者。
且約六根淨人。父母所生眼為問實通凡夫。 ^199c8

經云隨順契經者。
小乘經也。 ^199c12

而有識者。非空識二處識而自有細識。 ^199c14

而有想者。非空識之有想。
非不用處之無想。
而自有細想。此就同界釋。 ^199c16

若理內凡夫者。依佛教修內凡人也。 ^199c20

王子富於法財者。
菩薩道尊譬之王子。
凡夫無德譬之貧人。 ^199c22

互相者。感應相開。
名為互相。 ^199c26

往反者。如大通佛時機來相應名往。
眾生退大流轉名反。
子身退大文亦息化。
亦名為反。故云往反。 ^199c28

經云有一好刀者。
真我常住謂之有一。
自在可悅。謂之好解。
則斷惑喻之刀。結習永盡謂淨妙第一。 ^199c32

言持刀者。身捨捐應也。
法皆隨者。義云持去。 ^199c36

機感刀密者。機興則應謝。
應息#CB18153;來#CB18153;去機皆不知義。
如逃行而非彰灼。
名之為蜜。 ^199c38

讇〔於琰反又是鹽反〕。 ^199c40

典誥者。謂有典教也。 ^199c42

經云我庫藏中無是刀者。
小乘真諦庫中無耶我刀也。 ^199c44

五方便者。五停但是對治。
初門用五停治惑令堪修念處。
是故除之。又復合總別念為一并四善根為五。 ^199c48

素為親厚者。若取意說即是昔於大通佛所曾結丈法。
今文正意明於往昔曾稟小化。
故云親厚。 ^200a4

未欲破此耶計者。
明小乘人來欲破此耶。
計機緣未宜故也。 ^200a8

唯明無我者。此性文迮。
但云無我及皆悉不見我刀真實之相。
未說無我等教。 ^200a12

經云時王大#CB00764;者。
僧亮曰。雙樹之說。
真實相也。
other:: 
# 釋文字品第十三
文字品 ^200a16

就文為二。先釋題。
次文中下釋文。初文為四。
先略釋題。以開密下述舊。
三今明彼下破。四今依下廣釋。
約三諦以顯文字具三諦之用。
初文者。僧宗曰。上已廣因果。
及廣流通。然以文理合為經體。
故此品廣文。鳥月二喻廣理文理。
既鄣於經無#CB00830;。
智秀曰。以十四音用表圓理自為滿字。
表未圓理。謂之半字。
此亦同古人之例。
二三如文。四廣釋又二。
先約三諦釋。次即字無字下融通複疎三諦。
初文三。初文是空能滅半字者。
開半即滿更無半相名為滅半。
次文云半字是諸經書下假也。 ^200a20

文章根本者。從一涅槃流出半字等。
開此諸經等即是圓常。
名為開秘。 ^200a40

三從又云若解下中道也。 ^200a44

即字無字下次融通複疎三諦。
又三。先結。次譬如下譬顯開。
三一一字下合初法中無字空也。
無字即字假也。亦即下雙非。
具足下雙照也。 ^200a46

次喻中又二。先正譬顯。
次一即種種下釋成三諦之相。
初俱成一器空也。
次而種種不失假也。 ^200b4

三亦名種種下中也。 ^200b8

次釋文中如如前解者。
從一云根本下純是涅槃大法名認歸。
此約先失而後認為此義。
故異於開權。 ^200b10

後解者。但云是佛方便之說也。 ^200b14

非認者。非先失而後認。 ^200b16

非與者。非先與方便。
而後與在真實。何者一切本是大涅槃法。 ^200b18

文理之本者。小為大本。
因小得入於大。故法華云。
我此九部法隨順眾生說入大乘為本。
即其證也。 ^200b22

經云是法非法者。
是法滿也。非法半也。 ^200b26

即是開半明滿以旁隨字者。
謂十二音入於迦佉已下三十四字。 ^200b28

以字隨音者。以迦佉已下三十四字隨阿等十二音而皆出生一十二字。
如迦迦。隨於惡阿之音而得。
餘皆例爾。然澤洲云。
梵章中有十二章其悉曇章以為第一。
於中合五十二字悉曇兩字是題章名。
餘是章體。所謂惡阿乃至魯流盧樓外國正音名億力伊離慄離此是初章。
就此章中迦佉已下三十四字是其字體。
初十二字是生字章。
末後四字是呼字音。
將初十二呼。後迦等生字之時。 ^200b32

有單呼者。依後四中慄離二音。 ^200b48

其複呼者。用後億力伊離二單複呼中並有長短。
聲別故有四音。前後合說有十六音。 ^200c2

而經說十四音者。
前十二中後二助音。
非是正音。故除此二。
然今依義淨三藏寄歸。
傳云惡痾益伊屋烏頡里〔是一字〕蹊梨
〔是一字〕里離翳藹汙奧菴阿右十六字皆是聲韻。
向餘字上配之。凡一一字便有十六之別。
□□□猶若四聲於一字上即有平上去入四番之異。
其□□□□□□。 ^200c6

涅槃云十四音者。
不言末後二字。以與初字形無□□□□別也。
其頡里蹊梨四字成西方二字。
更加里□□離始成四字。
為此古人有魯流盧樓之失。
深成譯者之過。其文字品自非對授終無解理。 ^200c18

脚佉伽唬我者。捙社繕喏吒詫荼#CB08951;拏多他拕#CB18141;娜跛叵婆#CB01227;麼。
右五五二十五字名便繕那。
此之一名自因多義。
一未成文義。二成文義。
三男女根義。四齊醬義。
五氣味義等。然其大意總是第三轉聲能簡別義。
此二十五字未將上韻來配時。
但是半字不堪呼召野囉婆捨灑娑訶藍叉
〔末後二字不入其數〕右脚等二十五字并下八字總有三十三字名初章。
皆須□□上聲讀之不可著其字而為平去入也。
且如將十六韻聲配三十三時。
初一脚字成十六之別。
然當今時俗始教童#CB13413;多不道。
頡里〔一字〕蹊梨〔一字〕里〔一字〕離〔一字〕四字。
所以但有十二之殊。
若為十六者。亦成無過。
以其四韻用處不多。
是以人皆不存。十二聲者。
謂是脚迦〔上短下長〕抧雞〔美移反上短下長〕
短俱〔上短下長〕雞計〔上長下短〕孤告〔上長下短〕甘箇此十二字皆可兩兩相隨喚之仍須二字之中著子注而取短長也。
餘三十二字皆可昉斯總有三十。
今十二名第二章。
了悉談總有十八章。
但學書得一章識字略足漸學餘也。
然依此旨消經者義略周矣。 ^200c26

經云則能攝護大涅槃者。
東提頭賴色常王護常無常。
南毗留勒迦樂王護樂無樂。
西毗留博叉我王護我無我。
北毗沙門淨王護淨不淨。
不令外人取其枝葉。
斫伐破壞云云。 ^201a14

書缺二字者。僧亮曰。
言十四音所列十二。
端應經云書缺二字。
此為證也。如前引義淨所說此亦未當。 ^201a22

所言字者。梵云阿察羅此方義翻。
名為無盡。與彼涅槃常義相同梁武由此意。
四開善同綠洲。如前說五莊嚴複能生與前生共為十四。
故不可也。六治城過同莊嚴。 ^201a26

河西以前十二等者。
若無義淨所解此釋。
猶可依用。何者以魯流盧樓前十二為十四音。 ^201a34

二語者夫云語者。
多字方成二字為語。
故未可用。 ^201a38

力未成為半者。謂將上韻來配。
但是半字。故云未成。
以得阿等十二字遍入諸字。
一字皆具十二字。
方滿名故云也。 ^201a40

無牽申等滿者。前文無於引無常合成滿字之常。
如前所引四斥為菓。 ^201a46

是童#CB13413;所不習學者。
如前頡里等四字。
始教童#CB13413;多不習學。
可然若言盧樓二字童#CB13413;不學。
未有憑據。 ^201b2

經云重童者。上聲呼。
下去重。字字皆隨音勢。
上聲呼之。 ^201b6

經云超聲者。那羅等九字是超聲。
謂滿口五音具足鴹調之聲。
名曰超聲。 ^201b10

經云雖復處在陰界入者。
不即六法。但理而不。
不離六法由於五。
即方得見性。 ^201b14

經云是故半字義者。
若從本體流出以釋。
則平昔法性為滿字。
本滿為半字。本半字復為世間本。
若從末為本。則世間文記等為半字。
本半字為滿字。本滿字法性本雖展轉相依。
其體無二。 ^201b18

又半字義〔至〕煩惱者。
半字雖於真諦。全是無明別惑。
所以半字為煩惱本。
性云。半人但是居不足之地皆亦半人。 ^201b26

更明無字之義者。
僧亮曰。上云一切善法根本人。
謂亦與如來為本。
佛無師悟非字所攝名離文字。
性云。無字義耶者。
耶常及二乘但名有字。
而無字下常樂之義。
other:: 
# 釋鳥喻品第十四
鳥喻品 ^201b32

就文為二。一釋題二文為下釋。
文初又二。先略釋。
次舊解下廣釋。初又二先引河西。
次今更下正釋。初云真應者。
常是真。無常是應。 ^201b42

月喻隱顯者。隱喻應身無常。
顯喻真身常住。法瑤曰。
法身玄妙寂冥絕於視聽之表。
於情為隱。見丈六謂之為極名顯。 ^201b48

達常無常者。達陰界入。
即是常無常。即非常非無常。
故名隱顯。法瑤曰。
昔說無常為令得常。
得常由乎。無常豈得相離。
是則共成一聖。名共聖行。 ^201c6

破曰凡言共者。二行並觀。
今昔身乖。何名共行。 ^201c12

依二諦三諦者。然經但明二諦相。
即以不思議。二諦即三諦。
所以依義作三諦釋。 ^201c14

一教一切教者。圓教遍攝遍開一切教也。 ^201c18

次廣解文為三。初敘舊中云此乃兩類為兩雙者。
若作異類為兩。雙喻雙流行亦得。 ^201c20

問中問娑羅者。上問中云。
云何共聖行娑羅迦隣提也。 ^201c24

舍利者。鷺鷲鳥也。 ^201c26

次然漢下略非以示正義。 ^201c28

相中云呼為雙流者。
謂凡夫所修名雙流行。
聖人所行名雙流用。 ^201c30

三問為凡下問答斥非以顯正為三。
先問。次他解下。先敘舊。
三今言下正釋。初又二。
先問起為解釋之諦。
次他解下釋。初問意云身言雙流為凡共凡行。
常無常為凡與凡共行。
無常為凡與凡共行。
常為與聖久共行等。
更不得立第四句。
若立則同上也。 ^201c34

次他解中文二。先述他解。
次又一家下重敘失。
初又二。先敘他。次此不應爾下破失譬旨。 ^201c44

初云但識金等者。
金譬常。鍮譬無常。 ^201c48

次重敘二。先敘失。
次明下破。三正釋中云雙飛雙息者。
即力而理名雙息。
即理而力名雙遊。
二諦即中名雙息。
中即二諦名雙遊。
非二中亦爾。又無常常即非常非無常名雙息。
非常非無常即常無常名雙遊。
又安置諸子秘密藏中我亦自入亦名雙息。 ^202a2

雌雄亦成者。二鳥即一鳥。
一鳥即二鳥。方曰雙遊。 ^202a12

橫竪者。一行具一切行為橫。
一一無不契於秘藏名竪。
又六即淺深名竪。
位位遍攝諸法名橫。 ^202a14

凡與凡共行者。謂一切凡夫共行。
此雙流行。 ^202a18

凡聖共行者。凡夫觀無常。
常全是聖人涅槃常。
無常聖人觀常。無常全眾生生死。
是何故爾。法體無二。
若凡自觀凡夫常無常不名雙遊。
聖人亦爾。要達凡聖。
法體無二。方名凡聖共行。 ^202a20

非凡非聖共行者。
凡聖俱契非常非無常秘藏之理。
不當凡聖故也。 ^202a28

文#CB00830;聖與聖共行句如前說約人法者。
六即人涅槃法。良由人得法淺深不同故爾。 ^202a32

次釋文中合中云但是略耳者。
文中但云是苦無常我等三。
不云是苦樂無常即常無我真我何以略之。
以顯法同。謂苦即樂等。 ^202a36

經云云何是苦無常等者。
問意云何。只苦無常等如迦隣提鳥雙遊耶。 ^202a42

前多斥倒者。指哀歎品常破無常也。 ^202a46

只生死中有異法等者。
以於生死作異見異解。
何者二乘於生死作苦等異。
菩薩於生死作常等異。
名為異法。法體本來相即。
方曰雙遊。 ^202a48

借此以顯無常者。
借於世間蹔時無變之常。
顯成世間常義。 ^202b6

經云汝今不應〔至〕說者。
先前其聞非。故云不應。
一往生之問者。意云一往觀迦葉時。
如來同於諸物。似於無諦之問。
實非無諦。 ^202b10

然佛下出非無諦之相。 ^202b14

今問憂悲等者。此出問意。
如下迦葉引出作難。
何者涅槃若無憂悲。
佛於餘經中何故說言。
如來亦有憂悲若有憂悲。
即是無常不。 ^202b16

經云直以世諦〔至〕常者。
佛意云前借世也。
菓蹔時之常。以為況喻。
豈謂如來只同此菓。 ^202b22

經云雖有煩惱之身。
全是佛性。故曰如無。 ^202b26

經云譬如金朴者。
亦作此針。說文作此礦朴五譬皆是分喻。
不同波水之喻。何者融朴為金。
金出朴存。若喻雙遊。
於義未忉。 ^202b28

經云譬如眾海歸流者。
亦是分喻。由入方鹹無憂悲。 ^202b34

即有我者。真我也。
有憂悲即無我者。
聞世有無我也。 ^202b36

經云無想天等者。
初明無想不得定有。
若無想下不得定無。
以是義下結。無定處以其無想而有壽命。
故無定處。如來憂悲亦爾。
無解慈悲實無憂悲。
為眾生故。任運而有。
所以譬之。如無想天。 ^202b38

經云依枝等者。神依和合樹居。
所以不得偏依枝節此即明其非有。 ^202b46

雖無定下顯其非無。
佛法亦爾。 ^202c2

合譬者。無憂悲合有我。
而於下合無我。 ^202c4

但於無中說者。如來無解慈悲無思無念。
由眾生扣任運而有若等義。 ^202c6

說憂悲者。一大慈悲故憂。
二權應故憂。平等法性實無憂喜。
故云義說。 ^202c10

經云微塵〔至〕立者。
虗空尚不立於微塵。
況有舍宅耶。又舍雖不定。
因虗要因。空地而立。 ^202c14

經云性無住故者。
虗空不受物。舍宅性不住空。
故云性無住也。 ^202c18

病常者。耶常病也。 ^202c22

安隱而遊者。住大涅槃。
而遍遊法界。澤州云。
二鳥喻佛如來五濁增時。
名為盛夏。煩惱識盛。
名為水長。佛選正法化人令住。
名選高原不及。約起倒以釋。
則順經文。 ^202c24

兼常無常等者。應更云。
名第一常第一無常等。 ^202c32

經云死匂者。匂能證表。
即是死果之處。 ^202c34

經云無天眼者。若有世尊真天眼者。
方見真我。 ^202c36

云何至智慧臺者。
昇高見下。故知如來有於憂悲。
other:: 
# 釋月喻品第十五
月喻品 ^202c38

就文為二。先釋題。
次今分下入文解釋。
初為六。初明二品相成以顯題盲。
次河西下述河西釋。
三問答下釋問答意。
四梁武下傍引儒宗所計以明天地日月之相。
五長河含下示正教所明以異儒。
六此品下示答文意。
初二如文。三釋意中云兩問一答者。
如上云何得廣大等有二問。
但用四依一品答一兩答者。
如上問。云何得長壽。
則作兩重因果。答河西只是一句者。
就河西言品雖有三意。
只是一。但一問一答而已。
餘之二句兩問一答。
一問兩答。文中少有此力。
故云可解。今師意云。
三十四問皆是一問一答為定。 ^202c42

月取虧盈者。虧為隱。
盈為顯。顯喻真身。
虧喻應身。 ^203a14

曰用長短者。長喻顯。
短喻隱。 ^203a16

星以去凶者。吉譬顯。
凶喻隱。以論適宜然。
澤州云。上來明佛定業。
作用下約日月星宿三。
喻明佛身口二業作用。
今明二行及以隱顯。
莫非三業。適宜不可分二。
現違經文。 ^203a18

月攝日星者。月能虧盈盡。
夜俱視光用是同。
故得攝二。 ^203a26

四引儒中云髀〔#CB16078;婢反〕。
#CB18130;〔蘇旱反〕日月橫行者。
謂東西行耳。 ^203a30

繞天地轉者。從天上沒地下轉也。 ^203a34

五引正教中云角行者。
落角行也。 ^203a36

次入文解釋中用答三問者。
上只一問。含於三問。
故今答三。 ^203a38

自然運轉者。由眾生業力使轉矣。 ^203a42

持風者。持在空中。
二住風者。令住不墮下。 ^203a44

如作盜人者。阿含經云。
有有人偷苽云。咄咄月莫出。
待我偷苽了。任汝出不出。
名不樂見。 ^203a46

三三本攝者。依佛法但立三時。
雖立三時三四十二亦與四時同也。 ^203b2

非簡賊住者。佛法不立秋時。
若簡賊住。應問汝是何時受戒。
若云秋時即是賊住西國。
俗中本立四時。既未入佛法。
不知佛法立時之限。
又律中夏不安居得提罪。
春冬不安居得吉罪。 ^203b6

春秋同者。曰長短同。
凉氣同故。不立秋時。 ^203b14

力〔都聊反人性也〕其作除故等者。
此恠星至國王崩立。
故云除。故布新。 ^203b16

經云一經耳者。法瑤曰。
起一聞之功。終籍此慧。
眾惡消除。不言一經歷耳。
煩惱便盡正顯此經。
功能滅惡。生善齊法身也。
other:: 
# 釋菩薩品第十六
菩薩品 ^203b20

就文為二。先釋題旨。
次今就下入文解釋。
初又三。一騰答意。
次釋菩薩下釋義以顯標名。
三然河西下判得失。
初云上有十三者。
突非阿羅漢半不答及魔波旬合為一問。
但有十三。然耶正品疏現開為身聲。
兩答則有十四。若開羅漢則有十五。
若據上開初行為四問。
是十三則有十六。
雖然盈縮大體終取十五為定。
若上為十三。菩薩品則須答十三。
大眾品應答八問。 ^203b28

佛事者。純明常樂我淨及非常非無常法也。 ^203b44

此下明菩薩修行大般涅槃。
故屬菩薩力。 ^203b46

答十二至十七者。
古人意云。大眾問。
但答六問。 ^203b48

次釋義中菩薩義〔至〕四重者。
正為及簡出未發心。 ^203c2

得菩薩名者。非此四攝。
故先列之。 ^203c4

三力供養者。籍草亦云。
布草燃燈及石蜜漿為三供養。
已發願我當來成佛亦名釋迦。 ^203c6

侍者弟子皆同虗信者。
只於三藏。實有鏗然塊礙緣生之法體。
達如幻虗心而信。
故名虗信。 ^203c10

乾慧者。慧未得先生。
先淺水為乾。 ^203c14

攝法不盡者。不能於一中先量。
先量中一等。又不能攝圓教智。
釋因果惑理八種之法。
故云不愚退。 ^203c16

不攝一切眾生者。
別人入十信發心。
方名菩薩。十信已前未發心者。
此教不攝。 ^203c20

佛根性者。前三教但是菩薩法圓乘。
方名佛法。所以獨菩薩乘不攝於圓妙覺。
聞即菩薩者。眾生先上。
謂佛是佛尚名眾生。
何得不名菩薩。 ^203c24

理性為因者。理性為因。
涅槃教光為其菩提種。
解此即名為未發心菩薩。
又皮應知納。 ^203c30

涅槃教光薰者。得為菩提因。
名未發心菩薩。闡提及前三教根性。
約未轉邊。聞悉不受不得。
名為未發心菩薩。
又直指圓乘根性。
名未發心菩薩。 ^203c34

從謗而信者。從理性迷聞涅槃教轉成名字則名發心。 ^203c40

豈會經宗者。今經以圓常真伊之教。
純詮醍醐。佛性以為其宗。
故不得作餘解。 ^203c44

三判中云此答四問者。
從此至為病汙。只有四問。 ^203c48

不為病汙者。由見性故不為病汙。
為是義故而答諸問。
同顯佛性一意。 ^204a2

而少眉目者。今師所明圓常佛性。
與河西同。猶如一面。
而皮辨於諸答別別不同。
以顯佛性。如面具於眉目。 ^204a6

次入文中云歎經傍答者。
因大涅槃教光遍觸一切眾生。
為其菩提心因即名歎經。
此大涅槃教能詮一切眾生理性。
涅槃由理性。具得菩薩名。
即名答問。但是從略名為傍耳。 ^204a12

善根微少者。正出未發心菩提之相。
今用此釋。故不非之。 ^204a20

經云眾生雖無菩提之心者。
涅槃教光薰其內心。
為作菩提之因。正當理性未發心菩薩。 ^204a24

此品之前者。生善在今。
滅惡文前。故云之前。 ^204a28

前品之末者。月喻品末云譬如日出時。
眾霧下有十行六字。
是滅惡文。 ^204a30

次仰非者。若云涅槃。
光入毛孔得為菩提因者。
義應不然。何以故夫言因者。
文却修行方始得遂。
蒙光成因。故未可也。 ^204a34

持犯等難者。即是持犯先有差別。 ^204a40

經云何故說四依義者。
若云一切眾生聞因涅槃光而發心者。
只用此光。眾生盡發。
何故如來滅後復令四依出世。
治惡賞善耶。 ^204a42

積善方解者。別人修行。
動經却數。方及成因。 ^204a48

經云除一闡提者。
具三障故。謂不見因果。
煩惱障也。 ^204b2

說無因果業鄣也。
世世積惡今成闡提報障也。 ^204b4

大福大事者。圓乘根性方能供養無量諸佛等。
名為大福。聞是經也。
得為菩提因緣。獲菩提果。
此即感應道交大涅槃藏佛性因果。
名為大事。 ^204b6

經云無量諸佛等者。
今是實發不同照連等。
權要須經。却不墮三惡者。
經云墮三惡者。在觀行位身未斷惑。
戒緩乘急。致有退耳。 ^204b12

經云若有聞是大涅槃〔至〕菩提以者。
此正明未發心。理性菩薩以聞經故得菩薩名。
經為其菩提之因。
了此即轉成名字菩薩。
疏中云聞涅槃是名字菩薩者。
且從聞經不用發心邊釋。
故除理性菩薩塗瘡譬聞慧者藥但在皮薰。
漸漸除故。譬思慧。
塗目目能見境。故譬修慧。 ^204b18

開善但九譬者。今師為十。
前金剛譬能破壞一切。
後金剛取其體蜜。
不受外塵。殊成兩別。 ^204b30

要路者。是菩提路始也。 ^204b34

為後世開眼者。為彼世人開秘藏之眼。 ^204b36

逆順各若十者。若順十以則從細至麤。
從無明起。乃至一闡提。
以若逆十。以則權一闡提。
以起以至。先明如止觀第四卷。 ^204b38

明懺護是其二者。
是彼十中云。二約善以明。
懺悔者。是彼第七。
修補過昔。三業作罪不許晝夜。
今善身口意#CB15081;勵不休。
非移山岳。安填江海。
以此翻彼。縱恣三業心。 ^204b44

經云夷坦者。夷平也。
坦寬也。 ^204c4

生死際者。窮無始罪原。
即是無際之際。 ^204c6

至先至處者。窮未來罪境訖。
至先生忍臣。方名至處。 ^204c8

經云獼猴者。獼猴譬闡提。
月譬涅槃。水譬有淺相。
善水中譬菩提。闡提雖聞涅槃菩提之名。
終不能得。如彼獼猴也。
緣起如僧祇律第七云。
佛告諸比丘。過去世時有城名波羅奈。
國名伽尸。於空閑處有五百獼猴。
遊行林中。到一尼俱律樹下有井。
樹下有井。中有月影現時獼猴主見是月影。
語諸伴言。月今日死落在井中。
當共出之。莫令世間長夜闇冥。
共作議言云。何能出時。
獼猴主言。我知出法。
我提樹枝。汝提我尾展轉相連。
乃可出之。時諸獼猴即如主言。
展轉相提。未至水。
獼猴重。枝折墮井死。
而時樹神便說偈言。
是等騃捺獸。癡眾共相隨。
唯自生共惱。何能救世月。
佛告諸比丘。爾時猴主今提婆達多。
是伴者今六群比丘。
是爾時也。曾更相隨順。
受諸若惱。今復如是。 ^204c10

經云猶#CB01926;覆火者。
由愚人見現在不見未來。
以先明 #CB01926;覆佛性因果火。
亦是覆世間因果之火。 ^204c36

惡不即受報者。闡提生報非現報故。
以報在將來矣。以上不字而冠於下。
明長行中如乳成酪。
應如偈中亦用上不字冠下。
如乳句不如乳即成酪也。 ^204c40

經云無目者。但見現在不見未來也。
不見羅漢道。羅漢能斷未來生死。
而此人不見也。 ^204c46

重舉非者。作小謗大。
即是其非。 ^205a2

經云投之濁水者。
謂眾生五陰濁水也。 ^205a4

疏云先常〔至〕八種者。
先常苦空等五。是實觀因解等三。
是似想觀合為八。
滅八種病四倒三毒及等分也。 ^205a6

經云過八種術者。
僧高曰。此經理圓功德力勝。
故言過也。 ^205a10

不懺過去者。宿惡若多須用潟藥。 ^205a14

常德譬薰者。薰藥遍體喻常德體通。 ^205a16

樂德譬丸者。丸藥補益故喻樂。 ^205a18

示三途苦報者。謂指示三途。
是苦報之處。令其發心。 ^205a20

此教須去者。忘教詮理。
故云文字。即解脫義說為去。 ^205a22

母譬經教者。母本是發。
唯少依教修行。故云與我母藥如疏所。 ^205a24

十地行滿者。過十月也。
即譬十地滿足。 ^205a26

慢為乾者慢高愛下。
以喻乾濕。超悟記云。
初地菩薩有大悲。
故不取涅槃。名推乾。
有大智故不住生死名去濕。
此與興皇同。 ^205a28

除斷常。諸倒者。由除無明八倒。
即除大體無判。 ^205a34

經云乳餔者。餔口中嚼食也。 ^205a36

塗皷譬著。教者所塗之皷。
譬受化機受於教法。
名為著教。澤州云。
新毒藥譬理大皷教。
以佛菩薩新所詮理資成教法。
故云也。 ^205a38

 #CB01061;〔赤白痢竹例反〕齊為席下齊是諸腸#CB18162;原故也。 ^205a44

前答除鄣者。指前除三障文也。 ^205a46

前是法身善逝身者。
由諸佛法身冥加自行。
方得成就。又逝由往也。
即唱滅之力身令自行成就。 ^205a48

經云若得順風者。
譬修行得聞大涅槃法。
則疾至薩雲彼岸。 ^205b4

一體多約果人者。
一體三寶。此約究竟果位證得。
以釋地住也。上但是分得。
今唯極果。 ^205b8

經云如來密語其除難解者。
四十餘年未曾顯說。
如來常存無有變易。
來至法華涅槃方始顯說。
名為密語。 ^205b12

如四非常者。是無常苦等四也。 ^205b18

各有其意者。謂以大乘說常。
破於無常等。今文正意佛說一法智臣善解。
常即無常。無常即常。
生即無生。無生即生。
是佛密語。如何作相破釋。
故今不用。 ^205b20

今寄一事者。謂約法釋也。 ^205b26

佛說生滅等者。只生滅一法而生四解。
方名智臣。此約教下之法釋。
約門釋者約能通教門。
故有二釋之異。六卷鹽器與此同。
初明不動樂德也。
次無相淨德也三明常□□也。
四佛性我德也。次第對四門意。
亦應別解。 ^205b28

經云波羅奢樹等者。
總以三樹譬涅槃經。
衰滅之時不解密語。
常雨不降。不得常里。
水陸枯悴。譬無人天善。 ^205b38

經云眾生薄福者。
值此惡時。即是薄福。
由惡比丘致令法無威德。 ^205b44

經云哀哉大險者。
不解如來微密秘藏。
必墮三途。流轉無已。
故名大險。 ^205b48

所遮則開等者。經中無此意。
不須此釋。 ^205c4

經云時有一人者。
譬受學求法人也。 ^205c6

餘知見者。除境智外。
泛爾觸釋。名餘知見。
又是用無常等觀。
以助正觀。名助為餘。 ^205c8

善男子下備合者。
僧高曰。從善男子至美味合第一加。
水從是諸惡人至之語合第二加。
從抄前至伴侶合第三加。
從受畜至水乳合第四加。
曇讖曰。止取杪前著中後為三加。
中後著前為四加。 ^205c12

說必依諦者。涅槃常理實不可說。
依二諦說。如加二分水。 ^205c20

經判出兩句者。經中二句分明。
餘二句者。女人不知佛性。
只是女人。女人男子若知佛性則名男子。
男子為成四句。故具說之。 ^205c24

雙辨起沒者。大法與處名起。
不與處名沒。故指罽賓等。
即其相也。 ^205c30

兼遣上開者。答問文少。
故名兼也。 ^205c34

然此是答問下先騰疑意。
文為二。一設疑以徵釋。
從何故復言下次騰兼答疑意。
初文二。先設疑徵問。
次河西下釋疑。初云疑何不決者。
意云純陀從前至今聞佛所說疑何不決。
今更令他騰耶。 ^205c36

次釋疑中云二人為支者。
不如云唯益是存也。 ^205c44

次騰中二。先設聞。
次今舉下釋言。 ^205c46

懸與理同者。然迦葉本問與純陀之懸會。
故佛釋純陀之疑。
迦葉之難懸解。 ^205c48

若舉偈〔至〕无差者。
具足應云差即無差。
無差即非差非無差。
方釋迦葉之疑。 ^206a4

此一偈凡四出下是第四如來為釋分為四。
初示所出意。次成論下出異解釋。
三今則下正釋。四觀師下述觀師所釋初文。 ^206a8

經云本有今無者。
本有無常。今無無常。 ^206a14

本無今有者。本無佛性。
今有佛性。此二句是牒純陀差別之疑。
何者然純陀本將昔難今。
將今難昔。佛即用下半泯其差別之見。
何者本有今無亦無是處。
本無今有亦無是處。
所以牒其二句。而以無差釋純陀之疑。
所以章安於一一句。
皆作三諦等釋。又應更云。
本有無常今有無常者。
今昔俱須見性故。
又本無常。今無無常。
無常即理故。又本有佛性。
今有佛性。是性無二故。
又立故差別三世有法。
斯有是處。忘故三世有法。
無有是處。 ^206a16

大意是同者。同顯一無差意也。 ^206a34

亦為下亦三釋根者。
傳至二十六。最為下根性也。 ^206a36

次異解中皆有立有破可見。
破中云正是純陀所疑者。
金剛前後相應望。
正是差別。與純陀疑有何別耶。 ^206a38

非開得意者。偈意正見純陀差即無差。
故云三世有法無有是處。
若不相即則非偈意。 ^206a42

即昔日之今者。謂今日無昔日般若。
何以故此二句猶是金剛心前致非今日般若金剛心也。
後者亦是差別。何名無差三乘至涅槃。
正是無差別同於純。
阿能釋疑。 ^206a46

本有煩惱等者。此即破煩惱得涅槃。
亦是差別。還同純陀何成釋疑。
本無涅槃亦爾。 ^206b6

疑難宛然者。純陀疑宛然。
迦葉難宛然。 ^206b10

體用具足者。有於本有今無等因果之用也。 ^206b12

亦應隱而不顯者。
今日身顯已不隱。
別昔日隱應不得顯。
此亦差別何關釋疑。 ^206b14

三藏師者。謂真諦三藏也。 ^206b18

生死無始等者。釋第二本無今有句也。 ^206b20

涅槃有始下釋本有今無句也。 ^206b22

惑滅道存者。小乘破煩惱。
方得涅槃。即是無常亦是現在過去者。
釋迦是現在。即是本有今也。
滅度復是今無現在未來者。
即是本無今有者。
彌勒當成佛故。 ^206b24

有三可三等者。只緣差與無差。
體不相即。所以差與無差。
並成差別。故今不用。 ^206b30

今明不爾下今師對古人釋。 ^206b34

開三不失一者。於一佛乘分別三故。 ^206b36

合一不失三者。即同體方便。
故本有今無。合差即無差句。
本無今有合無差即差。
故云斯有是處。 ^206b38

三世有法斯有是處者。
為順化儀故。為順機宜故。
為實設權故。為引入實故。
為雙流行故。為存今昔因果故。
何者若無因果。眾生即佛。
何用修道。故立因果。
引令至極。然純陀疑正執昔曰三乘因果差別為難。
佛今以無差別之差別因果而答。
亦遣純陀之疑。故云三世有法有是處。 ^206b42

無常常者。差即無差。
常即無常。無差即差。
非常非無常。三世有法無有是處。 ^206c6

境智非境智者。差即無差。
故非境智。無差即差。
而境而智。即非境非智。
三世有法無有是處。 ^206c10

因果非因果者。我體非因非果。
猶能我人因果名生。
例如境智明差等相。 ^206c14

本有只是有者。有句也今無亦是無者。
無句也。 ^206c18

又云上半是有者。
本有二字也。下半是無者。
今無二字也。 ^206c20

兩派者。今昔為兩派。
上半不融為兩派。 ^206c24

三正釋中云。一諦即三諦者。
此明本是即家之差。
何以執昔小差。難本大差。 ^206c26

三諦即一諦者。今永無差。
何以難今令同昔小無常之差。
只無一句即三前具足。
方釋差別之疑。 ^206c30

亦是無常即常等者。
為純陀本執昔無常為疑。
故約無常等以釋疑。 ^206c34

此則何難不遣者。
遣迦葉難也。 ^206c38

何疑不除者。除純陀疑也。 ^206c40

一有一切有〔至〕世界者。
此即三諦無差別之差別。
釋純陀等定差別之疑難。
故屬世界。 ^206c42

對治者。一實之無。
治昔三乘差別之有。 ^206c46

即為人者。亦有故生真俗之力善。
亦無故生中道之理善。
又亦有故生三乘力善。
亦無故生一乘理善。 ^206c48

一悉即具四者。一悉皆具四句。
即四悉相可解。 ^207a4

四明觀師所解又二。
先述。次此解下結判。
初云三句出所非者。
無有是處為能非可。 ^207a6

今無者。本有煩惱今無煩惱也。 ^207a10

此無可令有者。今有佛性也。 ^207a12

非今之本者。本本不同今本。
今本即是一實也。 ^207a14

此今非本者。今今非本今。
本今無佛性。令令有佛性為此義。
故今本不同。並是他釋。
澤州云。佛於過去無量劫前有生死身。
名本有。當於爾時。
無常法身。說為今無。
佛於過去無量劫前。
無前法身。名為本無。
當於爾時有生死身。
說為今有。若就凡夫二乘論之。
彼於現在有生死身。
名為本有。無常法身。
說為今無。又於現在無常法身。
名為本無。現有生死無常之身。
故曰今有三世有法無有是處者。
破他定義。此言不足。
若具應言。三世無法亦無是處。
若就佛論。佛本所有生死之身。
三世恒有無無是處。
今已斷離本無法身三世恒無無是處。
故。佛今已得。若就凡夫二乘論之。
彼本所有生死之身。
三世恒有無有是處。
故當必除斷。彼本所無。
常住法身三世恒無無有是處。
故當必修證。以是義故諸佛菩薩聲聞緣覺亦有差別。
如此釋者疑難宛然。
以是而觀當代盛行之疏解釋。
若斯況其餘耶。是故錄之。
令知同異。仰勸後學深因。
今師之解意氣包括。
釋難遺疑。方稱經旨。 ^207a16

眾生業報者。無始有於正因佛性報也。 ^207b2

何曾證入者。大涅槃體不當出入。 ^207b4

假設之言者。世雖無佛由有涅槃教在無容。
二乘取小涅槃必住大涅槃。
故云而實不爾。 ^207b6

經云名為善有者。
大般涅槃是極善法。
妙有法故名善有。 ^207b10

經云乃有一佛出者。
僧宗曰。圓解難固。
常倒易生。無善滅佛。
不得恒現善機希有。
所以時一出世。背化失機。
動經劫數。云何說大致教。
唯以三乘級引。故知小果權施而非實也。 ^207b14

經云性相者。由性外相。
同異云何。 ^207b22

第九答上者。問中有猶如樂未生。
云何名受樂。用此半偈。
助成不壞眾義。 ^207b24

經云欲護正法者。
內護常住不壞之法。
眾生受者。後為不壞眷屬。 ^207b28

檢覓則無者。但有假名所以推撿無體不識。 ^207b32

手足者。謂不識身手足之色也。
other:: 
# 釋大眾問品第十七
已下注第十　大眾問品 ^207b34

就文為兩。一釋題。
次就初下入文解釋。
初又二。先正釋題。
次河西下騰問數。
初云為大眾所問之境者。
但見釋迦一一毛孔出諸化。
佛皆領五十二眾。
受純陀等供。即互相問。
純陀有何福德。少許粳粮充足如許。
大眾因此得名。名大眾問品。 ^207b38

無為大眾者。觀師意云。
迦葉無為大眾問。
故名大眾問品。澤州云。
上來廣明菩提之因。
此下次明如來涅槃之因。
因諸大眾請以論之。
就斯以題。故云大眾所問品。 ^207b48

次騰數子云兼答遠離病問者。
即是超答此問。 ^207c8

經云純陀過已等者。
與物尸城中眷屬也。 ^207c10

經云種種光明者。
前青黃等外。 ^207c12

復放種種光明者。
為普收大會供養故放種種光明。
意在於此。又古佛道法過中不食。
其時身至不容發言。
故放光以顯意也。 ^207c14

經云執持衣鉢者。
此是無供之眾。 ^207c20

經云一一毛孔等者。
皆是無供之眾及五十二眾。
故云無量。 ^207c22

經云自受純陀者。
僧宗曰。法身無像。
應化何殊。 ^207c26

自受純陀者。示請立有人顯彼無宿願之異耳。 ^207c28

經云所食之物者。
無純陀之少麤亦無大眾之多妙。
故云亦無差別。 ^207c30

經云供養誰者。若無佛受供。
寂後檀行何能得滿。
故有此歎。 ^207c34

經云諸佛法應爾者。
機興則來機謝則去。
故云應爾。 ^207c38

經云已經無量劫者。
如法華壽量品所明文遠。 ^207c40

經云永處安隱處者。
文已住於三德秘藏即處也。 ^207c42

經云汝聞應修行者。
常觀涅槃行道。令最後檀滿。 ^207c44

十三偈者。僧宗曰。
無指的文。正應各除前後四偈。
取中央偈大意。明佛法身圓極應而不滅。
前四偈一往應喻。
後四偈令其安安有在不應愁惱。 ^207c46

經云假使烏與鵄者。
六雙。六雙中皆先一偈違問答。
礙文可見。 ^208a4

經云爾乃永涅槃者。
佛意云。如上諸鳥得如親兄弟我方入涅槃身無得如兄弟之義。
驗我不曾涅槃。何故謂我入涅槃耶。 ^208a8

七葉至臰者。涉公云。
七葉無香可喻生死。
婆師馨馥可況。法身迦留果毒喻煩惱身。
鎮顯極甘喻常樂身。
假令臰花發香毒果變甘。
則是純生善。生善無惡。
佛化方休。今身未然云何永滅。 ^208a14

佛果冥真者。雖云。
冥真不離通真。冥真尚可出。
真更非故。應責云。
出照何境復斷何惑。 ^208a22

經云無有愚癡者。
雖有煩惱如無煩惱。
故名無癡。 ^208a26

經云是旃陀羅者。
此云煞者煞菩提心。
害於慧命罪豈過此。 ^208a28

大眾屬上句者。此自是一途。
未為全當。 ^208a32

經云獨受我供者。
如來不可思議一一赴彼心。
念他彼自迷。 ^208a34

經云譬如藥樹者。
此即滅惡身也。 ^208a38

兼答遠離者。秘密文廣。
則當於正。餘二文略。
名之為兼。 ^208a40

隱覆者。有餘覆無餘也。 ^208a44

經云一切契經云一切契經者。
經通大小有餘。無餘亦通大小如下釋。 ^208a46

二取三罪人者。能改惡能護法。
所以取之。 ^208b2

經云持戒〔至〕差別者。
持戒毀戒盡可。布施讚嘆復有何差。
我今不解願佛為說。 ^208b4

經云唯除一人者。
佛不彰灼云除。 ^208b8

一闡提者。為欲驚覺時眾生於後問。
非唯除一闡提。趣向闡提心者亦須簡之。 ^208b10

經云我今未解者。
不知如何即是破戒之人。
故云未解。 ^208b14

雖非即是者。且據現說彰口。
未知內心趣向在。
何故名雖非即是。 ^208b18

經云若犯四重〔至〕正法者。
於一身上。重疊犯四重五逆。
要有誹謗正法。方名闡提。
有人雖犯四重等由信因果。
謗法之人不信因果。
故名闡提。 ^208b22

經云所言破戒其義云何者。
但破律儀。即名破戒。
於為復別有所犯。
名為破戒。我今未解。
故云其義云何。 ^208b28

六妙藥者。今家法華方等懺法皆先以逆順十心等而為方法。
今此六藥與彼大同。
亦可通用。 ^208b32

三護正法者。此當四弘中法門無邊誓願。 ^208b36

知夫懺悔者。皆須先發菩提心。
若不發心罪則不滅。
上求下化不成。 ^208b38

五達罪相者。即是觀罪性空寂。 ^208b42

生護法心者。有佛法處護令不斷絕。
無佛法處建立令得與顯。
河西云。發心達罪者。
即是無生懺悔謗。
坐念實相。亦與此六意會。 ^208b44

經云譬如日出等者。
大涅槃曰。能除一闡提暗冥之心。 ^208c2

淺行菩薩者。前三教賢位菩薩。
聞涅槃而發圓解也。 ^208c6

經云本性弊惡者。
未改悔前名本性惡。 ^208c8

經云得生天中者。
得生第一義天中也。 ^208c10

如種破核者。身自無善種。
河能令他而生善種。 ^208c12

前一切施等者。只解。
一切之言則成有餘之說。
若言三乘得報異者則是實說。 ^208c14

經云王舍等者。王舍城中有優婆塞。
先力尼乾問施福。
尼乾答云。施我得福施佛無報。
優婆塞聞嫌不平等。
遂來問佛。佛知其意即答。
其言一切布施唯可讚嘆。
彼聞歡喜。生信敬心。
是故如來而說此偈。 ^208c18

經云亦為菩薩〔至〕秘藏者。
證無餘義。乃至菩薩人中之雄。
攝取持戒捨棄破戒。
皆是無餘之義。 ^208c26

經云少分一切者。
有餘之義故也。 ^208c30

九十五種等者。九十三道名體俱邪。
修多羅阿毗曇二名正而體耶。
故名修多羅鬼阿毗曇鬼。 ^208c32

指實行二乘者。除應化二也。 ^208c36

經云第四八戒者。
具更分持之人也。 ^208c38

非因非果者。實相之理。
名為正道。故云非因非果常樂等法。
是能通門。名為助道。 ^208c40

經云等視眾生者。
差即無差。故云等視。
無差即差為隨宜。
故作有餘說。 ^208c44

經云唯願小停住者。
佛是三寶中勝。何不久住世間利益我等。
又佛受供也。必入涅槃力不得止。
且小停留待三人至。 ^208c48

表迹應無常者。機息應謝應迹亦滅。
復何可恠。 ^209a6

經云爾時大眾生菩提心者。
此是聞法已為報。
法恩及發心也。故重供養。 ^209a8

大論〔至〕跛兔者。大論第二十六釋精進無減中云。
乃往過去無量阿僧祇劫有大樹林。
多有禽獸。野火來燒三邊俱起。
唯有一邊而隔一水。
眾獸窮逼逃命無地。
乘爾時為大身多力鹿。
以前脚跨一岸。以後脚距一岸。
令眾獸蹈背上而渡。
皮完盡壞。以慈悲力忍之至死。
寂後一菟來。氣力已竭自強努力忍令得過。
過已背折墮水而死。
前得度者今諸弟子是。
最後菟須髮陀是。
other:: 
# 釋現病品第十八
第七卷　現病品 ^209a12

釋文為兩。初釋題。
次從就文為四下入文解釋。
初文二。一述舊。次今皆下正釋。
初文者更有。僧宗曰。
上來所說。當宗雖舉。
未有發實。將顯至人。
患累斯晝。是以先示病相。
因請更起。光儀顯勝。
以表無病之旨。因答第二十九所問也。 ^209a30

開善答離一切病者。
佛實無病示現有病。
令他離病以現病。
答上云何諸菩薩遠離一切病問望。 ^209a40

後為正者。以現病品在五行初故。
屬後為正。 ^209a44

次正釋又二。先釋名。
次就品下釋疑。於中又二。
先立疑。次由前下釋可見。 ^209a46

次入文解釋中偏言四分者。
以此四種緣力而生現能發業招集病果。
故偏舉之。 ^209b2

通別病因者。有病之因莫過四箭如來也。 ^209b6

離不應有病內救外濟者。
或唯內救無外濟。
或唯外濟無內救。
容有病因世尊身內外具足。
何解稱病而不為諸眾生說無上法。 ^209b8

經云尸波羅蜜者。
戒學也。諸禪等定學也。
修諸正懃慧學也。 ^209b14

經云教大迦葉者。
此是迦葉童子語。
大迦葉是佛長子。
已於法華得授記竟。
何不為說令入念不退位。
四卷意者。弟子不同即世界大乘即第一義。
理不退即生大乘理。
善治惡即對治。治事理之惡。 ^209b18

經云不治諸惡比丘者。
世尊在世不治。世尊去後何人能治。 ^209b26

經云纏者。十纏也。
一無慚。二無愧。三嫉。
四慳。五悔。六眠。七掉舉。
八昏沈。九忿。十覆。
釋曰。無慙者不重賢善於諸功德及有德人。
無敬無崇。無所忘難。
無所隨屬。說名無慙。
言功德者戒定慧也。
有德人者有戒定慧人也。
無忌難者無畏懼也。
不隨屬者不作弟子禮也無愧者頌云。
於羅不見怖。謂諸善士可呵厭法。
說名為罪。於此罪中。
不見能招可怖畏果。
說名無愧。嫉者謂於諸興盛力。
令心不喜。慳者謂財法巧施相違。
悔者謂於惡作力身不稱。
以遂生追悔。即此追悔。
解惡作起。何者良由先因惡作。
方起追悔。故知惡作是追悔所依也。
眠者謂令以昧略為性。
掉舉者謂令心不靜也。
昏沈者。謂身以重性。
於善法中無所堪任。
忿者謂令心憤□。
說名為憤。隱藏自罪。
說名為覆。無慙慳掉舉是貪家等流果。
無愧眠昏汎是無明等流。
嫉忿是瞋等流。悔是疑等流。
覆者若有智人覆是貪等流。
無智人覆是癡等流。
猶此十使纏繞。眾生纏繞淨心故也。 ^209b30

蓋謂五蓋。一欲貪。
二瞋恚。三昏眠。四掉悔。
五疑。謂貪恚蓋障戒。
昏眠蓋障慧。掉悔蓋障定。
定慧無故。於四諦疑。
疑故能障解脫及解脫知見。
蓋覆纏綿。心神眠闇。
戒定慧等皆不得發。
若經部釋。眠。眠障定。
掉悔障慧。今此五蓋通於界內外不專。
唯在欲界故也。 ^209c16

單慢開為兩者。從慢上開為兩也。 ^209c26

著我所由者。陰為著我之由。
又是著我我所。名為所由。
即我慢相。 ^209c28

增上慢者。未得上法自謂也。
得名增上慢。 ^209c32

憍慢者。於其父母師長等邊。
不能等敬。名為憍慢。
成論中名慠慢。 ^209c34

放逸者。不修善法也。 ^209c36

貢高者。者是慢之類也。
自恃名高。陵他名慢也。 ^209c38

對心〔直類反謂怨也〕頻申等者。
惛沉睡眠之相。 ^209c40

果中說因者。重病是果。
此病由於往業所致。
故名果中說因不。 ^209c42

經云修菩提時〔至〕金剛身者。
經中皆先因世樂。
願於眾生。令得出世上上法樂。
方成如來之行。 ^209c46

經云從金剛際起者。
從初即用種智斷煩惱。
而感此座。故云智力。 ^210a2

外道稱佛等者。外人毀呰世尊。
為甘蔗種牛糞種。
瞿曇是本姓。故從本稱之。 ^210a6

經云不知方等典者。
意云。若知等典人則知化佛不滅度。
不知之人則生永滅之見為是力。
故請起息惡。 ^210a10

經云唯有諸菩薩〔至〕善射人者。
明諸菩薩及文殊能知如來畢竟常住。
如善射人凡夫外道皆生無常之想。
故請息惡也。 ^210a14

蓮華是瑞者。華從毛孔而出。
色相敷榮。驗知無病。 ^210a20

華能含菓者。表於修因感果。
有自在解脫之用。 ^210a22

前亦放光者。通指前文放光。
其光過百千日。 ^210a24

言非病所能者。非實病者所能放光也。
身放光明。即大悲薰身。 ^210a26

經云阿鼻地獄等者。
正法念等經。梵言泥黎。
此義譯為地獄。謂地下有獄。
故言地獄。獄縛也。
謂縛罪人不得解脫也。
婆沙云。梵言捺落迦此言受苦器。
即是苦之器具也。
亦云那落迦此言受苦者。
謂是罪人也。昔人不解分別。
但總言地獄。言捺落迦者具有四義。
一不可樂。二不可救。
三闇冥。四名地獄。
今經中所說四中之一也。
瑜伽云此下。三萬二千踰膳那有等活。
等活下四千踰膳那有黑繩等七如是也。
下六捺落迦相去皆隔二千由旬。
其八寒地獄皆小於熱地獄。
俱舍乃云。下過二萬至無間底。
極為淺近。又准長阿含經俱舍智論等。
地獄有八。一名想。
瑜伽云等活。大論名活。
活受苦相者。謂彼有情多共聚集種種苦具。
次第而起。更相殘害。
悶絕躃地。空中有大聲。
言此諸有情可還等活。
可還等活。次彼有情顃然復起。
如前苦具。還更殘害。
由此因緣長時受苦。
業盡方出。大論云獄卒喚之咄諸罪還活。
故名活活。二名黑繩。
智論云。此中罪人為謂獄卒。
以黑繩拼之或為四方。
或為八方。長者金#CB00245;。
#CB00245;者令長而斬截之落其手足等。
此人宿因讒賊中良妄語惡口狂煞無辜故受此報。
業盡方出。三眾合。
謂彼諸有情為獄卒駈逼令入兩#CB05033;#CB06839;頭大山之間。
彼身入已兩山迫之身被迫亡。
一切門中血便流注。
如雨鐵#CB02433;頭馬頭象頭師子頭虎頭。
亦復令和合。置大鐵槽中壓之。
如壓甘蔗。血便流注。
復和合已。有大鐵山。
從上而墮令彼有情跏在地。
若斫若#CB02863;。
或檮或裂等。業盡方出。
四號叨。謂彼有情尋求舍宅。
便入大鐵室中。即便火起。
由此燒然。極燒然遍。
極燒然身。被燒已。
苦痛逼切。發聲號叨。
長時受苦。業盡方出。
五大號叨。謂彼室宅其如胎藏苦身過前發聲遂大。
六燒熱。謂彼獄卒以諸有情置無量踰繕那三熱大鐵熱上。
左右轉之。表裏燒摶。
又以大鐵串從下貫之。
徹頂而出。反覆而炙。
令彼有情。諸根毛孔中悉皆焰起等。
長時受苦。業盡方出。
七極燒然。謂以三支大熱鐵串從下貫之。
徹其兩轉。反頂而出。
又以三熱大銅鍱遍褁其身。
又復倒擲如前三熱彌滿#CB01926;水大鐵鑊中而煎煑之。
其陽涌沸令此有情隨湯飄轉或出或入沒。
令其血肉及以皮脉悉皆銷爛。
唯骨璅在。尋復#CB18173;之。
置熱鐵地上。令皮肉血脉。
復生如故。長時受苦。
業盡方出。八名阿鼻。
此云無間。智論云。
此之地獄縱廣四千由旬。
正法念經說。縱廣八萬由旬。
七重鐵城。七層鐵網。
六十八隔。周帀七重。
皆是刀林。四大銅狗身長四十由旬。
眼如掣電。耳如釰樹。
有十八獄卒。卒有八頭。
頭有十角。皆如牛頭。
一頭有士四眼。眼散鐵丸。
置罪人口中即燒其口。
及以咽喉徹於腑藏。
從下而出等。長時受苦。
業盡方出。言無間者其中有五。
一報無間捨身即受。
二受苦無間〔中無樂故〕。
三時無間〔定一却故〕。
四命無間〔中無絕故〕。
五形無間〔其身充滿八萬由旬〕。
一人多人同處其中不相障礙。
皆悉遍滿業。不思議也。
此八大獄各有十六小地獄。
周帀圍繞。各各縱廣五百由旬。
故俱舍頌云。此八捺落迦。
我說甚難越。以熱鐵為地。
周帀有鐵墻。四面有四門。
開閇以鐵局。巧安布分量。
各有十六層。八大地獄。
一一地獄各有四門。
一一外皆有四增。
且如無間自有四門。
一門之外有四地獄一煻煨增。
二屍糞增。三鋒刃增。
四醎河增。一煻煨增。
煻煨齊睞彼諸有情出求舍宅。
遊行至此。下足之時。
皮肉筋骨並皆銷爛。
舉足還生。二謂屍糞增。
死屍糞為泥。此諸有情為求舍宅。
從前出已。漸漸遊行。
陷入其中。首足俱沒等。
三鋒刃園。俱舍云。
鋒刃增一銛刃。路有利刀。
釰仰為路。二釰棄林。
三鐵#CB02863;林。
彼諸有情從前出已。
遊行至此。下足之時皮肉筋骨悉皆。
消爛。舉足之時。還復如故等。
四烈河園。俱舍云。
醎河增有廣大河沸熱。
#CB01926;水彌滿其中。
彼諸有情尋求舍宅。
從彼出已來墮此中。
猶如以豆置之大鑊。
然猛熾火而莫之。
隨湯騰涌。周旋迴復。
於河兩岸。有諸獄卒手執林索及以大網。
行烈而住。遮彼有情。
不令得出等所言增者謂從根本獄出。
更遭此苦。故名增也。
一門有四。即四四一十六獄也。
阿鼻既爾。餘七大獄亦然。
并其根本。合有一百三十六所也。
又有孤獨#CB04863;落迦所受苦相處所。
雖小種種苦具無不具。
如吉祥問大採淥豆子經廣說其相。 ^210a30

經云八寒地獄者。
一頞部陀。若依新譯頞部陀。
此云皰極。重廣大塞觸所觸一切身分悉皆卷縮。
如瘡皰二尼剌部陀。
此云皰烈。猶如皰漬膿血流出。
三頞唽咤。四嚯嚯婆。
五虎虎婆。亦云歇唽汰。
郝郝凡。虎虎凡。受罪有情苦。
音差別以立其名。
六溫鉢羅。此云青蓮華。
由廣大寒。觸一切身分悉皆青游皮庸破裂故也。
七鉢特摩。此云紅蓮華。
過此青已。色變紅亦似紅蓮華。
八摩訶鉢特摩。此云大紅蓮華。
謂寒更甚身色#CB18163;紅也。
然今引與經中列名大同小異。
名雖小異。其義大同。
在文可見。 ^211a24

是一一華下化佛利益。
經中具有依正及三業利益。
在文可尋。 ^211a44

序品中云有頂者。
如彼三當釋故。 ^211a46

經云云舉昔證今者。
昔已除病因病果。
驗知今日無病。 ^211a48

經云如言如來者。
謂是如來密語故也。 ^211b4

此中三病人。異前者。
今文中前三。病人全是大眾問品中三人。
彼但有此不差之人。
今文則剩有不差不差。
故與前異。 ^211b6

與前碩異者。此與四依品。
并涅槃彼為護法。
則駈遣惡人。若有破戒者不聽受獨讀誦大涅槃經。
今則許其發心為菩提種。
故聽其供養等。又此文初三病人於前則三人之列。
於今但成一耳。 ^211b12

差差者。即開出。
怖畏等者。即開許菩薩也。 ^211b20

中者。即是不差差人。
次後開五種是也。 ^211b22

斷三結者。問見或既有八十八使。
如何但說斷三結已。
即令得果。答論云。
此三種結三。三昧近對治。
法身見是空。近對治法戒取。
是無願。近對治法疑。
是無相。近對治法。
復次三結生或增上身見生六十二戒。
取生一切苦行。謂投頭拔髮等。
疑於過未一切處生猶豫。
又云疑過去因現在果。
疑現在因未來果。
故但說三十四。 ^211b24

二十八者。謂人七天七為十四人天名。 ^211b38

經云中陰為二十八須會釋之者。
法華疏第七云。然大經有三文。
第十經云。成菩提第。
十九經云。至大涅槃。
第二十經云。得阿耨菩提心。
若得菩提心必至菩提及涅槃得菩提心。
謂至因菩提涅槃。
謂至果。果中有智斷。
菩提是智。涅槃是斷。
具說始終具說智斷。
故說三文。記家釋云。
第三是因。前二是果。
果中既是智斷二德。
故後發心菩薩可指初住分得智斷。
就經三文皆云八六四二。
豈可因果同經爾許時耶。
此且一經。故菩提涅槃並通因果。
若教仍權。但至初住。
縱至極果。其教亦權。
豈必八六等。方至極果耶。
則與一生入地生身得忍為妨。 ^211b40

五下分云云者。問何解此五。
名順下分。答下謂欲界。
此五順益下分界故。
名順下分。謂貪恚不出欲界。
身見不出我心。戒取不出下法。
疑不出凡夫。又貪欲瞋恚。
故不過欲界。故有能超上生有頂由身等。
三還生欲界故。說貪瞋。
如方獄□身見等三如防邏人。
故俱舍論云。由二不謂貪瞋。
由三復還下謂身見戒取疑五。
上分者。一色界貪。
二無色界貪。三色無色掉舉。
四色無色慢。五色無色無明。
由此五種能令有情不超上界。
名順上分。結以貪過重兩界別論經過。 ^211c14

八萬劫等者。澤州解云。
一約厭心種子強。
故名鈍根。經多劫等方發菩提心。
善厭心種子弱故經劫少。
名為利根。速能發菩提心。
言猒心者謂從初忻樂無漏以重故令根鈍。
如是利鈍根別故。
始自八萬至十千也。
天台大師意則不然。
由界內經生多少不同。
致令界外其根利鈍不等。
不約忻猒而釋。涅槃疏私記卷第四
 ^211c32
