
undefined:: 金剛錍顯性錄卷第四
collector:: 孤山沙門釋　智圓　集
客曰下七野客咨審三初咨審行門二初咨審四初正咨審幾近也巨機反又居祈反又祈冀反皆通然用去聲為雅必依此見等者謂定依向者所答而修獲得分果及究竟果否。 ^546c17

余曰下二泛示行門二初明行門未備一家宗途者脩行之門教法周備委窮始末者唯止觀耳教行至心法總有六雙教謂大小諸教行謂偏圓諸行事理即諸教真俗又體相是理體相所攝是事惑謂三惑智謂權實諸智凡聖各有因果因果各有依正心謂能生心法謂所生法輔行云心謂能計假名之心法謂所計五陰實法若未善解止觀十章始末安能周徧搜括六雙之義攝入己心觀於心性三千融攝自在以為初心行人修觀之端首乎又輔行云故須善曉前諸大章鈎鎖冠帶收攝文旨攬入一心仍須十法和合成乘一一調停境境研覈借使未悟可為妙因是知未善止觀安可修心益見諸文託附觀心未堪修習觀法旁正深可思量故義例云凡欲釋義先思部類知法華玄雖諸義之下皆立觀心然文本意明五重玄義出諸教相則教正觀旁託事興觀義立觀心託事觀心既是義立豈可便堪修證況義例喻疑示三種觀相明示託事未可修習故云十二部觀寄事立名雖有三觀之名十境十乘不列一部名下唯施一句豈此一句能申觀門若此一句足得修行十境十乘便成煩芿今人謂事法觀心便可修習不假止觀者豈不全同往代邪師謂十二部觀便可脩行邪況復論主於釋籤及文句記中指示觀心須依止觀非不分明仍於今論明其所以寄言學者當取信於宗師無取信於未習然子下二與奪結示似虗其情者謂據前答問所領之義但是圓解空其執情耳解猶未備故曰似也觀道猶為罔像者以未聞止觀行門故罔像亦可云仿像未審貌此即與其解奪其行也客曰下三徵行門祖承文有三問一總問何名觀道二問此觀道從誰傳授三問此觀道在何教法所明余曰下四答行門祖承二初答祖承向問仁師誰邪今答天台智者是我之師觀道從彼傳授也靈山親承等具如別傳是余師也者智者滅後章安集成此止觀法門傳于縉雲威縉雲傳東陽小威東陽傳左谿朗左谿傳論主智者望於論主即第六代祖師耳非父師也。 ^546c25

摩訶下二答行門二初示行法向問法依何邪今答摩訶止觀即詮觀道之教法也指此教法為所傳故云所承法也問若爾乃是傳言教何言傳心觀乎答心觀在乎內證豈得相傳夫言傳授者但傳其言令學者體言見心其猶斵輸之藝其藝可傳其妙不可傳也故有始聞即悟又有久習無成若心觀可傳不應有久習無成者也有智思之故山家六代相承唯傳十卷之文為行法耳問智者已前止觀之法未形文墨可云傳心否答既云北齊慧文依論立觀口授南嶽口授豈非言教邪以二十五下宗示止觀行法之意於十章中且置前五以全屬依教開解故方便雖猶屬解以二十五法稍堪為行始故故今示之是則一部之意正以二十五法而為前導十乘十境以為正修境觀相融令有所到故義例云止觀縱用諸教意在十法以成妙觀又云脩行俱須二十五法以為方便十乘十境以為正修若無十境乘則無體若無十法名壞驢車故今所答唯示正脩兼論方便耳十法成乘者一觀不思議境二起慈悲心三巧安止觀四破法徧五識通塞六修道品七對治助開八知次位九能安忍十無法愛此之十法即能觀觀一念三千三諦即所觀境為對三根故觀有十上根只觀不思議境即入初住或內外凡中根更假發心乃至對治下根復須善知位次乃至若入似位法愛不生圓真方顯然次位下三只是乘之所涉若無所涉運義不成是故十法通名乘也故云成乘經云乘是實乘遊於四方直至道場斯之謂矣十境者一陰入二煩惱三病患四業相五摩事六禪定七諸見八增上慢九二乘十菩薩此十境通能覆障陰居初者二義一現前二依經大品云聲聞人依四念處行道菩薩初觀色等故不違經又行人受身誰不陰入現前是故依經准行初觀陰境下之九境隨發而觀一一皆用十乘觀法觀彼十境不離一心三千三諦也故云觀於十境十境互發者陰境現觀則不論發陰解有發義如觀煩惱境時於煩惱上圓解不生而却通達五陰發於圓解名發境解此名互發共觀陰境發陰解者則不名互發若觀陰境發煩惱等境或發煩惱解等並名互發餘境例爾是則陰境不論發陰解得論發餘九境境解俱論發若讀止觀九雙七隻互發文須知此意觀時進否者餘之九境發時則觀不發者則不觀故云進否是故博地初心唯觀陰境而已甞試思之止觀以陰境現觀九境待發者此約博地初心大分而說若已稟權教修行或在伏位或在斷位忽聞圓法起圓信心若欲造修應先觀二乘菩薩餘境待發方觀也又一種凡夫此世已曾得四禪者應先觀禪定若四大由來違反者應先觀病患若四分已自增多者應先觀煩惱故輔行釋修發中云況復隨人作意欲修有發不發故下九境通名修發然四分由來增多等既不因修觀而發則但是陰境所收今言煩惱等境者必須因觀而發宿習方乃別受境名大略者略不具也則止觀之文為初心修觀者略舉綱格而統明大理耳。 ^547b4

諸問下二對顯今文諸問即前四十六問此四十六問於止觀十境中且示陰境於十乘中且示觀不思議境也故云且令識十乘初妙觀而已餘乘即陰境中起慈悲心等九乘諸境即煩惱等九境請觀今文四十六問已示不思議境尚云必欲修習觀法未周況諸文託事附法曾未略示三千應知未可修習他又救云講授諸文之次豈遏觀行之機故須懸取止觀之境來消事法觀文所堪或曰槃特唯誦一偈尚獲聖果事法觀心豈令彼機緣依而修習若然者乃是以止觀隨機面授深違大師遺囑也遺囑云止觀不須面授私記時為人說輔行釋云囑意正言隨機面授非後代可不任脩證乎又百錄訓知事中備明往人依事法脩觀得入也今試通之且槃特是佛世機緣今論末代根性又槃特所證是小今之所取是圓如諸聲聞位登極果方等彈斥般若被加來至法華三請四止猶須廣略法譬因緣殷勤鄭重仍有未了來至涅槃豈有末代鈍根唯依一二句事法觀心便能證理邪況止觀十章備明行相取於妙理尚恐難當故輔行云借使未悟可為妙因又百錄所明自論宿習今之所議乃約現修況諸文觀心直列一二句而已十乘未辨造趣無方十觀未明異相安別闕十乘則焉稱妙運迷十境則豈免隨邪自貽驢車之譏公違慈父之囑若了諸文觀心止存二意自曉浮沉信夫大小兩乘未有不修十乘而證道果者也安知槃特而不用乎願捨異端審思大義。 ^548a10

客曰下二受旨。 ^548b12

客曰下二咨審迷者之由二初問為一別見者他謂今宗無情有性之談非通方盡理之論故云別見此乃當時弘大乘師未信斯教故設此問問其元由何故不信故云何邪。 ^548b14

余曰下二答二初正答三初正釋二初正立所因曾覩至之語者只由不知隨緣不變之說出自大教木石無情之語生于小宗是故雖談佛性復說無情大小不分因茲謬執。 ^548b22

亡其下二示迷倒二初失圓意謬斆下二執權文謬斆者謂不斆所弘是大而謬斆小宗說無情也部時出沒者法華涅槃雖俱是第五時教而二部出沒不同法華立實廢權故云沒涅槃為末代機仍帶權說故云出由二經對機不同故權教出沒有異又涅槃部中自有出沒或出實沒權如三點二鳥等或出權沒實如恒河中七眾生及瓦石無性等又瓦石無性之文只據迦葉重難如來重答一段經文即是出權沒實若望初段以果地無礙答迦葉文及結無非虗空對虗空文此前後文既是實義以望中間瓦石之說乃成帶權明實也他不見此專執瓦石無性之權文以拒一切唯心之實義故云不測也。 ^548b28

如福下二舉喻如福德子等者涅槃第二云譬如巨富長者生子相師占之有短壽相父母聞已知其不任紹繼家嗣不復愛重視之如草弱喪徒歸者少失覆蔭萍然異國謂之弱喪雖歸鄉黨既迷本族名空歸也#CB00982;子云弱喪而不知歸如受貴位等者梁史云候景既篡位國號漢年稱太始王候請立七廟景問何為七廟偉曰古者天子祭七代祖考故置七廟并請七代諱太常具祭祀之禮景曰前代吾不復憶唯記阿爺名史抵具在朔州伊那得來此噉之眾聞咸笑此即不識祖宗也死人纓絡者月燈三昧經云譬如死人著金纓絡多聞破戒亦復如是今以福德歸鄉貴位纓絡喻所弘大教以無壽命迷本族不識祖宗死人喻弘大教者不知心性周徧之義用是下略結初後兩喻中間例者應云用歸鄉為用貴位為今弘大教者既不達依正唯心用大心為皆言為者平聲呼猶語助即問人待答之意論語云何以伐為漢書外戚傳昭儀曰陛下自知是不食為。 ^548c6

法相下三結斥法相者即所弘大教中法相也如三無差別虗空佛性等既不達依正唯心則所弘經論中圓融法相皆成空設故云徒施依正唯心之理是大教之根本今既不了故曰全迷其本如此弘通大乘何殊死人而著纓絡。 ^548c40

忽遇下二教用對治如上諸意即四十六問也尚失小乘者小乘尚云造遍三界故。 ^549a2

客曰下咨審四教四初領向所說願聞四教斯失者眾即領向所說也。 ^549a6

余曰下二示文旨浩博難陳關涉等者鄭玄注禮記云關境上門也月令章句云關在境所以察出禦入涉謂津涉詩云濟有深涉郭璞注爾雅謂濟渡之處四教橫在五時如關如涉言得其要也撈籠者撈取也非今所用應作牢韻集云養牛馬欄也喻意可知八教即化法化儀各四也化儀四頓漸秘密不定也華嚴時即頓教鹿苑方等般若即漸教不定秘密更無別體但於頓漸教中約化法四教而論是故藏等四名能牢籠於八教也三藏即小乘法通別圓即大乘法諸佛施教不出此四故云咸攝其中。 ^549a10

客曰下三再請略判四義無情有無等者請判四教中何教無情有性何教無情無性幾教論造幾教論變何教心具諸法何教不具等。 ^549a30

余曰下四許可答釋二初許可何者下二答釋二初答無情有無義二初約四味泛論俱未稟性者未受圓頓教故未了一念三千佛性之理也憚徒案反方言云憚怒也又云憚惡也二乘以惡憚圓頓教故不受佛性唯心之旨也如迦葉自敘云我等長夜於佛智慧無復志願於所得法謂是究竟故云憚教也菩薩不行者藏通菩薩雖聞圓頓無惡憚心而不依之修行是故不通寶所所以兩教三乘俱未稟性別教初心不知性具由教權也證道同圓由理實也所稟未周者但了心生不了心具故云未周始謂名字末謂究竟三千理同故云不二依正唯心故云心外無境。 ^549a36

法華下二約開顯結責二初明開顯開前三教咸成圓極九界即佛界故云一切不隔草木等者草謂三草木謂二木總喻七善下草人天中草二乘上草六度菩薩小樹通菩薩大樹別菩薩草木俱依一地色香味觸與地無殊七善同會一如常樂我淨與如不別皆趣寶渚者爾雅水中可居曰洲小洲曰渚今取陸極水際曰渚也然寶渚喻本出大經與法華寶所喻意泯同故諸文中多名寶所為寶渚也既開顯已知城是化乃了始於舉足期往寶所況已行三百乎彈指等即緣因類種開已即成緣因故云咸成佛因與一許三者此就語便若就義便應云許三與一許三即宅中所許羊鹿牛三車也與一即諸子於宅外露地坐時從父索所許三車乃各賜與諸子等一大白牛車也無乖先志者釋其與一也如來出世本欲示與一佛乘但為機宜未堪恐其謗法墮苦故於鹿苑始說三乘後於法華會三歸一方暢出世本懷故云無乖先志豈至下二結責法華開顯偏小皆圓教被此方誰不受暢云何今講大乘者固執小教無情之言邪。 ^549b12

言心造下二答造變具義二初標示大宗的指圓教小乘兼於通別有言無理者三教雖有心造心變六界十界之言而不談理變理造三千之義也。 ^549c2

然諸下二正釋初泛明三義通局二初正論展轉通局諸乘謂偏小諸經論也其名等者謂造名雖同造義則別也有共去正示別義共造別造等者謂三毒擊意發動身口造一切業故受三界苦樂等處此即同業所感故云共造依報受五道苦樂等身即別業所感故云各造正報以同業故同感人身故云共造正報以別業故所感貧富差殊窟宅優劣故云各造依報諸趣例爾是知諸乘所說造義不出此之共別也眾生去示外道所計造義自然造者此土如蒙莊所計西方外道亦多計自然梵天等造者大經云所謂梵天自在天八臂天性時微塵法及非法是造化主也疏釋云梵即初禪主自在二禪主八臂護世主性謂冥初性時謂計時生萬物塵謂計微塵生麤果法及非法謂計善惡行生苦樂受各計所執為萬物因故云是造化主今云梵天等者謂等取自在天乃至法及非法也造已去總結偏小諸乘及與外道其間所見多執依正之別故云或謂情與無情造名猶通者華嚴圓頓教中雖云心造諸如來一切唯心造等造名既濫偏小及與邪外是故應以變名簡之心變復通者楞伽雖云不思議變變名復濫別教心生十界亦名變故是故須以心具簡之方顯圓理如大集云一念具十二內緣楞嚴云若燒一塵具足眾氣大論云一念具足六度及一切法起信云如來藏具足無量性功德皆談圓頓之理也所以一家獨以心具之名用簡偏小以無下二以遍義釋具以無始心性本具三千徧彼生佛之三千故也是故言具方顯性遍由生性遍者以果地融通並由眾生理本也寬廣遍者即指性體三千徧一切處即狹遍者只指一色一香亦遍一切何者色香元從性變故色香由妄心分別不同故色香既即心性心性既遍一切色香亦徧一切也上文云一心一塵即一切生佛之心性又云生死色徧色何以遍色即心故皆即狹遍義是知寬廣約理即狹約事事即理故即狹能遍。 ^549c8

所以下二結示三義通局二初示三義對教變下等字恐誤應作義字即是唯圓者是字恐誤應云即具唯圓以此文正揀造變具三義故如上文云心變復通應云體具文句記亦云唯圓即觀一念三千三諦具足是故須云即具唯圓也及別後位者以登地同圓故故文句記云別教初心亦且破陰後心能見帝網之土也。 ^550a26

故藏下二釋成三初約四教明造義以造名通於四教故約所造多少更區別之別圓造十者須知所造十界雖同而別教但有事造義圓教有理事二造義然由理具方有事用觀事即理彼彼互融故圓教論造即是具義廣如前說此六及十等者謂心造六界依正如藏通所談心造十界依正如別圓所談括結也大小乘法不出四教故云罄盡由觀去釋出四教所以先標示觀解者謂依教開解依解起觀四種不同故云異也各分二別者界內雖同以六道為境而即不即有殊界外雖同以十界為境而一心異心有異故云各分也藏見去釋出二別相狀藏見六實者謂六道依正皆是實有折滅方空通見無生者謂體六道當體即空如幻如化本自不生今則無滅別見前後生滅者但了心為迷解之本滅九方見正因也事理一念具足者事境無邊三千收盡事由理變全事即理三千一念故云具足二造相融此文可信。 ^550a40

論生下二對簡別圓由此二教俱以十界為境既易相濫故須簡之論生者謂別圓俱明心生十界故云似等既具不具異非齊等也輔行云大小乘俱云心生以教權故不云心具當知心生即事變事造異名而言論生不云論變造者略其文耳明具別教不詮者心造十界雖通於別心具十界唯在圓融是以別教心生但是事變事造圓教心具三千方名理變理造變造之名既濫故須以具簡之種具等義者種具謂種性等即等取體量體德二義故云等義委在一家教文故云非此可述又下文當辨此未暇言故云非此可述滅九方見者別教初心亦了迷悟事理始末自他同依一法界但謂真如在迷能生九界以覆理無明為九界因故自行化他皆須斷九九盡方名緣了具足足故方乃正因究顯所以然者由別教中無性德九故自他皆斷別修緣了而嚴本有常住法身故云滅九方見心生十界良在此矣即達九界等者以圓教中具性德九故故達九界三道即佛界三德三德性融具足一切故云體徧。 ^550b24

客曰下三再徵具義三初正問具義二初問問意者前段諸文及以諸問雖言心體具攝依正因果三無差別次云諸問且令識妙境而已至此又云即具唯圓並未點示具之所以故今問之。 ^550c12

余曰下二答答意者正由一念妄心即三諦理具足三千所以能攝自他依正因果之法文復為三初示三千該廣一家所立等者即指止觀陰境之初觀不思議境文也理具三千者止觀問云一念具十界為作念具為任運具答云法性自爾非作所成如一微塵具十方分又行人必先了心生十界方信心具三千心能生者良由體具體若不具云何能生其猶水具波性方能生波是故先了水能生波方信水具波性止觀以思議顯不思議即此意也故輔行云思議乃作從心生說不思議作一心具說以生顯具也古師既昧此旨遂棄思議之文如輔行委破故曰去正申彼問由念具三千故是故前云具有因果等也是知一家學者若不精解止觀不思議境若性若修若結若譬七科文旨者云何談無情有性云何示一切唯心云何了三無差別云何明諸法實相既猶昧此若釋玄義文句任運失趣若曉斯旨諸文有歸良由止觀正顯所傳所以委的明其心體諸文正明教義曾未點示故須攬此妙旨往通諸文乃至止觀雖廣開十章論其旨趣全歸妙境七科之義鹿幾後德一以貫之因果只是界界十如六界為凡四界為聖於四聖中二乘法界為小菩薩佛界為大依即國土一千正即假實二千己心三千名自生佛三千名他既我三千徧彼三千所以一念具於自他依正等法不二門云他生他佛尚與心同即此意也所變處無非三千者一性本具是能變即理造也十界依正是所變即事造也不變隨緣理即事故十界依正炳然差別隨緣不變事即理故界界三千未始改移故云所變處無非三千也當知言心性能造諸法者豈可如匠造物有能有所邪是則全所是能能所俱泯故終日隨緣終日不變變處無非三千意在此也若曉斯旨始可與言心性已矣。 ^550c20

而此下二示三千即三諦三千不離心性故是中理輔行云心性不動假立中名也心若定有不可令無心若定空不可令有故云不當有無以不定空故三千宛然以不定有故當體亡泯故云有無自爾自爾即自然也請觀今文全指事造即是心性故云所變處無非三千等如此了知方識無情有性故觀音玄云若觀心空從心所起一切皆空假中亦爾所起即今文所變也良由所變全是心性所以觀心空假中即諸法空假中也言觀理造時未收事造者幾許誤哉幾許誤哉何以去釋成三諦相實相謂心性雖空雖假不離心性三一本融故云俱實相故釋成中諦也既三千即心性故知心性即是三千故云法爾具足諸法釋成俗諦也而此三千當體亡泯故云法爾性本無生釋成真諦也三諦一心怡然理順法爾亦自然也。 ^551a34

故雖下三結體性融即有而不有者三千即空中故輔行云空中二體二無二也心性不動假立中名亡泯三千假立空稱是故今言不有即空中也共而不雜者雖三法互遍而彼我宛然大意云一一身土體常同何妨心佛眾生異離亦不分者如我一念具三千法彼彼亦然所謂地獄眾生無量一一三千乃至諸佛無量一一三千以我三千攝無不遍故大意云故我身心剎塵遍諸佛眾生亦復然亦無所在者雖各各互遍而遍無遍相故無所在大意云諸法諸塵諸剎身其體寂然無自性也。 ^551b16

客曰下二問所依部教二初問於中先領解其理者即指心具三千三諦之理也決定如是故云必然此為憑教者謂信仰此說以作永劫依憑之教法也下文云自爾永劫唯奉持之為通等者正問所依部教也如上所談三千之法為通依諸部大乘立義為專在一經立義邪。 ^551b36

余曰下二答二初明所依旁正於中先歎所問言甚善者謂能問三千之理所依經教則令後代知一家所立三千之義出自妙經非師己見既與經合則使聞此理者信心彌篤久久流通誠由此問故歎云甚善雖則去正明旁正通依一切大部者謂華嚴依正不二大集染淨融通乃至涅槃佛性周遍等文立此一念三千之義也然諸部雖俱有此義文旨顯著其唯法華良由開顯故也故今所立正依法華故云指的。 ^551b48

故方下二正引法華二初引經文如是相等者等取餘九如是謂如是性體乃至本末。 ^551c18

當知下二釋經意即是轉釋諸法實相者既云諸法故實相即十既云實相故十即實相故指十如名為轉釋此即天台大師依義讀文凡為三轉初以如為句即空也次以相性等為句相性不同即假也次以是為句如於中道實相之是即中也以一一界具三諦故今文從便小不次第實相無相等者只中道無二邊相名為空耳當知空中體一名異問圓融三諦其體即一何但空中體一邪答實爾今且就即假獨是建立空中俱是亡泯故云空中體一也。 ^551c20

客曰下三問三千二初問謂所依部教十如之義雖聞命矣三千之法今猶暗然故問云何三千。 ^551c40

余曰下二答二初正答二初正示三千三初正示三千義二初依法華明界如實相必諸法者法華既云諸法實相當知實相必具諸法如舉摩尼必具眾寶諸法必十如者一言諸法不出十如因果法也以南嶽讀文皆以如為句末故云十如也十如必十界者若非十界約誰論於相性體力等既有十界必有陰身及所居土諸法實相其意若是三千之說則可知矣。 ^551c44

又依下二依大經大論立三世間十界雖必有身土而法華無文故准大經大論立三世間故大論釋百八三昧中至釋能照一切世間三昧云得是三昧故能照三種世間謂眾生世間住處世間五陰世間至釋一切住處三昧云得是三昧者樂住世間不樂住非世間以世間有無常過故世間有三種亦如前列非世間者無一切法大可畏處且指有漏名為世間二乘所依名非世間故云可畏大經十六梵行品釋十號中至釋世間解中云有六種世間一者世間名五陰
〔五陰世間〕又世間者十方阿僧祇世界
〔國土世間〕又世間者一切凡夫〔六界眾生〕
又世間者名蓮華〔二乘〕又世間者謂諸菩薩
〔亦攝二乘〕又世間者名為五欲〔更立因法世間〕故知六種雖加因法亦不出三以十如中含因法故今家依義開十法界各三世間文云世界者間即界義故有三千者夫一念心具十法界一法界又具十法界即百法界一法界具三十種世間以三世間皆具相性等故百法界即具三千種世間若非三千攝則不徧若非圓心不攝三千故三千總別空假中具如止觀及廣記中者即指陰入境初觀不思議文並此段輔行記文也今文略指三千出於經論廣引文義如輔行中故云廣記。 ^552a10

故知下二結三千理徧因謂九界果謂佛界又因謂五即果謂究竟凡謂六凡聖謂四聖恒具三千者止觀云三千在一念心若無心而已介爾有心即具三千亦不言一心在前一切法在後亦不言一切法在前一心在後故云恒具而此三千彼彼互遍。 ^552b4

是故下三引經結歎顯三千圓極唯佛即釋迦與佛即十方三世三千究顯故故云究盡二乘謂兩教二乘菩薩謂三教菩薩六度菩薩義同人天通教不退斷界內惑不知別理別教地前亦有證位不退行不退良以前三教人未聞開顯並不能知此一念中具足三千三諦之理也。 ^552b14

是故下二結示三千二初結示三千理性為大教之本二初正明法華當以是故二字貫下諸句謂七軸之文若機若慈若法若喻本證迹施莫不皆以三千三諦而為宗本是知身子三請由未解一念三千理故如來略廣開權明出世意正為顯示此三千理故諸佛既爾釋迦亦然故云仰同等復為中根舉高廣大車為喻以廣喻其三千以高喻其三諦下根未曉乃次宿世因緣示之謂昔大通佛時覆講法華正談此理又以寶所而曉喻之唯證於此者明三千為本久本者也謂復得長遠壽由證此三千理故根敗等者次明為機緣獲益之本根敗適復者適近也始也此乃法華之前謂二乘為根敗洎至法華開顯云汝等所行是菩薩道根始還生故云適復受八相記故云獲記皆由二乘本具三千理故故能適復及受記等此即明三千為迹門得益之本也菩薩疑除等者若除權疑則菩薩獲益通於迹門今文正約除近疑耳故下句即云損生增道謂聞佛壽長遠損變易生增圓妙道入真因位則分顯三千初發心即初住訖補處即等覺如經云一生當得菩提等如分別功德品疏文所明豈有餘途者謂除三千外更無別途故云並託於此即明三千為本門得益之本若正宗可識豈迷流通一句一偈之言彌可信也三德三軌之說皎若目前若得此意廣演於八年不出乎一念經五十小劫詎動於剎那例知一代逗機居于心性十方佛事宛然矚目法界根性覽而易通隨宜所說咸歸藏理由前下二簡前四味謂四味非不談圓頓三千之理鹿菀雖復但小約秘密論有聞圓之者但由兼等未暢本懷故云部非究竟法華既其開顯故獨推功所以向云指的妙境出自法華也涅槃雖是醍醐為末代故兼權而說前文備明。 ^552b26

當知下二結示一家行法得大教之源謂一念三千既是大教之本故知一家所立十乘觀法得其宗源言一乘十觀者開顯圓乘具此十法是故大車唯喻此十故曰一乘十觀三昧正體只是三千三諦之理是知觀法非十對根有殊雖復根殊但是一不思議觀觀不思議境乃至離愛不離境故況復不思議境智即境是觀是故十法是其正體普現色身之所依者由於十觀觀於三千三諦故成道時稱此本理一身一念徧於法界由之果用者因用十觀觀一念三千正因之理故至果上顯發有其大用緣了行性由之能顯者此即修德緣了以十法成乘具兼脩性性種正行為了助開為緣十法能成緣了故云由之能顯性德緣了所開發也者性德雖本具緣了由未加行但名正因若十觀圓觀即本具緣了自然開發以其理具轉成修具一一脩具咸即理具故也真伊所喻正喻所觀三千三諦之理也大車所至者所至即極果究竟三千之理是知大車通該六即理性車體具度資成白牛觀照如此三軌在一念心即理性也聞名起觀名為等賜諸子乘乘入位不同故有觀行相似等別乃至四方直至道場故指道場以為所至當知文中七句雖顯十觀而能所不同正體所依所開發所喻所至皆約十觀所觀三千之理由之果用及由之能顯即全約能觀十觀能所交映其旨可知諸大乘意准例可知者一家所立十乘觀法非但得法華涅槃之宗極亦得華嚴大集諸圓頓經之宗極也故云可知。 ^552c38

子得下二結勸可謂久種者沉運居像末聞此圓乘自非宿植善根誠為難遇我等心遊理外即野客也得聞此論由久種也再思良導永佩大恩中心藏之何日忘之勤而習之者勸如說而觀令其成熟未來相遇必定得脫。 ^553a42

於是下三流通分五初願傳此法欲報大恩悲喜交集者悲昔不悟喜今得聞悲他不聞喜已得悟故云交集投身莫報者謂縱如雪山童子投身酬羅剎偈者亦莫能報今日獎導之恩粉骨寧酬者縱如波崘為見曇無竭出髓賣身者亦不能酬今日教授之德也故涅槃後分須跋自敘云蒙如來因得入正法竊自惟忖累劫碎軀未能報須臾之恩唯以此義等者既投身粉骨不能酬報唯應以此一念三千之義隨其方處轉為他說以報德耳故經云若不傳法化眾生除此無能報恩者質其可否故云如何。 ^553b4

余曰下二為示流通方軌二初引聖教為證二初引教明聖位鑒機泛證方軌然未下二引教明凡位未鑒正證方軌亦可者不定之意謂末代凡師既未知機應從容設化令彼獲益又有二意一者樂法難問者即依安樂行二者不樂欲與結緣即依常不輕等但以大答者經云有所難問不以小乘法答但以大乘而為解說故疏釋云若見無大機而說小得方便益若不見無大而說小妨其大緣等是不見但說大無咎不輕憙根而強毒之者法華云乃至遠見四眾亦復故往禮拜讚歎而作是言我不敢輕於汝等汝等皆當作佛四眾之中有生瞋恚心不淨者惡口罵詈乃至云彼時四眾以瞋恚輕賤我故二百億劫常不值佛不聞法不見僧千劫於阿鼻獄受大苦惱畢是罪已復遇常不輕菩薩教化阿耨多羅三藐三菩提大論云過去師子音王佛滅後有二比丘一名憙根二名勝意喜根容儀質直不捨世法亦不分別善法惡法喜根弟子聰明樂聞深義其師不讚少欲持戒頭陀等但說諸法實相語弟子言婬欲癡相即是實相無所#CB15145;礙以是方便於眾人中無瞋無悔得無生忍於意法中不動如山勝意持戒頭陀四禪弟子鈍根多求分別乃至勝意語諸比丘當知喜根誑惑諸人入邪見中其言婬欲是無礙法是時喜根作是念言是人大瞋惡業所覆當墮大罪我今當為說甚深法作後世因即集眾僧一時說偈云婬欲即是道恚癡亦復然等七十餘行偈三萬天子得無生忍八千聲聞皆得解脫勝意即時身陷地獄受千萬億歲苦出生人中七十四萬世常被誹謗無量劫中不聞佛名是罪漸薄得聞佛法出家為道而復捨戒如是六萬二千世常捨於戒無量世中雖作沙門雖不捨戒諸根暗鈍喜根今於東方作佛土號寶嚴佛號光逾日月爾時勝意即我身是當知不輕喜根皆是疆為宣說圓頓之法彼實不樂與作遠因初雖謗法墮苦後終得脫猶如置毒食中心性正因譬之於食聞了因法猶如置毒後時毒發必死無疑故而云而強毒之首楞嚴者即首楞嚴三昧經羅什翻者今引此經證不輕喜根強毒之事謗法墮獄如因地倒又因果種未來得脫如因地起。 ^553b24

應運下二正示流通方軌二初勸誡應運大悲等者謂起大悲愍傷未悟順彼所習點示心具若為勝他以圓訶偏名惱他說何者既未知機儻本無大機疆以圓訶乖心成惱偏既被訶圓復未解前疑後悔偏圓俱失豈非惱他若在聖位善鑒機緣知因折伏而得益者方可彈訶觀時進否者彼若信心順教即為點示心具彼若憚教成諍應用不輕之法故云進否順彼所習名護彼意故安樂行云不樂說人及經典過況安樂行中正示末代流通之式示彼心具名順本懷以佛出世本意在此。 ^554a2

若有下二正示方軌二初對順教求益者用安樂行所示方法四初對未稟權教者直示大法二初直示佛性妙理二初顯示三義三初示種性全是理性三因者煩惱即了因性結業即緣因性苦道即正因性此從當體敵對相翻即事理因果迷悟縛脫等始終理一波水之義准望可知又復應知百界三道皆即三因三一相融不離一念然百界即屬體德今且示種性令其知有耳申未等者發心謂聞名識體即起圓信也加行謂加修正助即立圓行也由未曾發心故無脩德了因由未曾加行故無修德緣因上句省曾下句省由文之體也由未或作由來者誤同名正因者眾生無始性雖具三以在迷故從理立名故理中三皆為迷攝故合性為一同名正因種類之三亦為所合所以涅槃亦從合說故云正性問發心加行為在何位答即名字位中依圓頓解立十乘行也若爾何故前云智三是名字位合而為一是了因邪答名字位既發心加行則實具緣了若望觀行成就入五品中則名字但受了名五品十信別得緣稱與奪雖爾其實緣了位位有之且如五品六根俱用十乘即此十乘兼乎脩性性種正行為了助開為緣故緣了所照即是正因斯則理性之三轉成修境智行各三良由於此但從強受名並束三從一二修一性約位如前是故諸文約修以說緣了各三或但論理性始終具三如云三道三德三佛性等又一家緣了之位深淺與奪非止一途若法華壽量疏文則住前通是緣因初住真證顯了乃是了因以約聲聞聞經得記即入初住故若藥草疏文至于究竟名為智三中間四即悉為行三所攝以順經文究竟至於一切智地故若玄文行妙之初以理即為性三名字為智三觀行相似為行三以三法妙顯在初住故故以緣了並在住前故不二門云境本具三依理生解故名智等是故一家所談不出諸意若的示初心修性須依玄文而與今文其意正等又修性之名通於別教別教雖有修性之語三皆在性而不互融故成別義若三皆在修前後而得道理成縱當知圓教若性若修三皆圓妙此修性是一家喉衿之義後學多惑故此勤勤問止觀十法成乘安忍唯約五品離愛但在六根向何故云名字等位修十乘邪答有通有別通則位位俱修十法即如法華玄義一實位中始自名字修行十乘得入初品乃至分真皆須用十止觀為對三根故作別說以通貫別彼此互明。 ^554a22

既信下二示體量先示種性如指一波即水次示體量如示水遍百川內謂六根外謂六塵以心性體遍外內不唯專內外故非內外遍虗空者虗空雖廣心性亦遍與諸佛體同故云同諸佛與眾生性等故云等法界故不二門云十方諸佛法界有情一切無殊性體咸徧也。 ^554c8

既信下三示體德二初正示體德常具三千既了性德須知本徧之性常具三千依正融通與佛無二如了水遍百川須知一波水處本具百川眾波之性也是知談法界指真如者意不及此具諸佛等者諸佛已成眾生但具諸佛得互融之用眾生具互融之理故舉果成以示性具塵身與法身量同故一身即一切身塵國與寂光無異故一土即一切土此即三身不二四土體一身土相即者上之二句猶是依正各自論融復須曉了依正不二四土即三身三身即四土三四互融不離心性故身說時即名土說講者但云剎說眾生說而不思剎及眾生皆為能說所被者誰良由不思眾生剎性若得此意彼此互明大小一多者即八自在中二也大經二十一云一者一多示一身以為多身身數大小如微塵充滿十方如來身實非塵以自在故現微塵身二者小大示一塵身滿大千界三者輕重以滿大千之身輕舉飛空實無輕重四者色心如來一心安住不動所可示化無量形類五者根六根互用六者得得一切法如來之心亦無得想七者說演一偈經無量劫義亦不盡八者身如來徧滿一切處如虗空不可得見文中略舉前二意該後六眾生雖無八種自在之用而具自在之性例如具身土故云亦復如是諸佛得斯大用正由三千理顯眾生理具三千與佛既等故云有性。 ^554c20

若世下二兼斥他宗唯立淨性三初第一重三初敘唯有清淨性者但謂真如自性清淨隨緣能為染淨不了真如淨性本具三千染淨依正等法其猶但謂水濕能為清濁波水不了水濕本具清濁波水之性也加彼萬行者彼字恐誤應作修字為功用體者如他云真如之法體性空淨被無明煩惱垢染故須持戒定慧種種薰修至果方有淨用此即因中萬行為果上功用之體也此乃當途宗教所談學者共知。 ^555a18

此乃下二破佛果既只是本來淨性有用則反成佛有生性果上大用既是修成則眾生在迷但有淨性淨性既不具大用何名眾生有佛性邪況涅槃極唱正示生有佛性云何立義特違彼經是知若了今家生佛三千始終一貫既諸佛得互融之事故眾生有互融之理則眾生有佛性之說坦然明白既了生具佛性亦知佛具生性以生具佛性故遇緣善發成佛界人以佛具生性故為機所擊起九界應他人明闡提斷善盡為阿黎邪識所薰更能起善黎邪即是無記無明善惡依持為一切種子闡提不斷無記無明故還生善佛斷無記無明盡無所可薰故惡不復還生若欲以惡化物但作神通變現度眾生耳此乃作意方能起惡非任運化全是思議之事何異外道邪通無謀而化之言翻成妄矣如鏡現像之喻無所用焉諒此未聞性惡之名抑亦全昧性善之理須知佛果有性惡故名不斷無修惡故名不常若脩性俱盡則全是斷不得為不斷不常也是則闡提性善不斷還生善根如來性惡不斷還能起惡雖起於惡而是解心是故如來達而不染闡提染而不達此為異也一家學者請以修性善惡之義不常不斷之言一一甄分勤勤簡別則因理果用思過半矣不斷而斷旨在其中三無下三勸華嚴既示心造諸法乃結會生佛皆然豈非理性各造三千彼此互徧方名無差乃順涅槃有性之義若謂眾生但有淨性佛果修成大用者則差別宛然各造安在徵證也驗也今云生佛俱具三千乃有無差之文為其證驗寄言於講說之者勿負背此經而云但立淨性也問華嚴既云心造種種豈非本有淨性能隨緣造作邪何須堅立性中具諸法乎答性若不具云何能造當知能造全由性具譬如水能造波只由水具波性是以一家所立永異諸宗靈鷲親聞良在此矣故知他宗所談雖至融即既不論具融義未明若望今宗非圓非別復非藏通比斥雖然與而論之得一分圓義也。 ^555a32

若言下二第二重二初敘此由前難而生縱彼轉計故云若言前有淨性至果有用既乖眾生有性之說復背三無差別之文故轉計云凡言眾生有佛性者乃是眾生本有正因淨性與果佛法身理等故云眾生有性正因與法身既等三無差別其義亦成但不等報化二身故云加修萬行至果方有大用也大用即報化。 ^555c4

還成下二破猶是眾生者言果者正由有報化大用故孤然法身何殊眾生縱正因等此法身者雖免佛有生性之#CB00985;仍成生有生性之過未是眾生有佛性義也。 ^555c16

又若下三第三重二初敘謂所等法身非是孤然乃是等於有報化大用之法身故成眾生有佛性義其如下二破既許法身有報化用是知法身非離報化報化之處全是法身故普賢觀云釋迦牟尼名毗盧遮那以是言之眾生之性悉具果佛三身是故不可云但有淨性不具三千也須了性具三千故至果時乃有大用以三千即假是應身性三千即空是報身性三千即中是法身性眾生心具三千即三身性故云眾生有佛性耳。 ^555c24

今此下二結示三名向云無始唯有煩惱業苦故云示有即此全是理性三因故云是示種性此即三道是三性之種故名種性有生性故故名為種生時此種純變為修脩性一如無復別體始終理一故名為性波是水種水是波性豈不信哉又種義復有二別一者相對論種如向文中二者就類論種類謂類例亦修得也眾生無始恒居三道於中誰無一毫種類是故一切低頭舉手即解脫種一切世智三乘解心即般若種夫有心者皆當作佛即法身種問若爾般若解脫有於種類及以對論法身種類與對論種為同為異答理一義異言理一者只緣理一是故性修相對離合言義異者對生死邊名為相對理池本淨名為種類又聞能觀智名為了種聞所緣理名為正種即是理淨與事淨為類若約教者別教唯有種類之種而無相對於中法身種類仍別始終常淨唯不從覆故得種名藏通兩教全無此義但約當教其名非無因時三學為五分種達分即為二解脫種念處即為般若種也隱顯並別具如止觀第二記示遍者即向云非內外遍虗空等此即示種性之體其量廣大乃是無量而言量耳故云體量示具者即向云故此遍性具諸佛之身等此即示種性之體非但周遍而有具法之德故云體德此蓋論主依止觀不思議境立此三義以為示他心性之式一義有闕心性未明三義俱陳妙境方顯若望他宗唯立淨性者大用既假修成顯無體德前之二義一往或通以彼有理事無礙之談體用相即之說故也所以一家明義須論體德簡顯方明故論主於此義中方斥他說當知種等三名唯出今論足可揀餘宗未了之說足可顯一家盡理之談後學牢知誠堪愍矣幸希同見常用照懷。 ^555c42

既示下二勸依理起行一體三寶者即向所示種性三因了因即佛正因即法緣因即僧即一即三不離心性故云一體又此三寶有隱有顯我及眾生名隱唯佛名顯今若緣之須了隱顯不二三無差別如此三寶即是三諦融妙無縛無脫一法界耳而眾生於此無縛法中而思想作縛謂有凡聖真俗有情無情等於無脫法中而求解脫謂捨生死取涅槃離二邊觀中道等所以起慈悲興誓願謂眾生無邊誓願度生死即涅槃故煩惱無數誓願斷煩惱即菩提故法門無盡誓願知即惑成智故佛道無上誓願成即生成滅故故云發四弘誓此四弘誓即依無作四諦而發四諦三諦同體異名既發誓已必須脩行填願進受大乘律儀修習十乘觀法皆緣三性事理齊融即名修行填誓借使此生未證能令乘種不斷若聞而不行但得為其遠種如淨名記所明具足十乘方名乘種
〔云云〕由持戒故獲人天身由乘種故值佛聞法即乘戒俱急也相似分真俱名得脫問此云發誓與十乘中發心何異答聞圓頓已必先發心方乃進行故止觀五略發大心在修大行之前也若十乘中發心者乃由觀境未悟重為成觀故須緣理益他。 ^556b6

若有已下二對已稟權教者隨位開顯二初正示已稟方便教者者已稟前三教修觀入位成三乘人若散心信教者如次文所明若聞若行者約藏通是外凡人若伏約藏通是內凡約別教者聞行伏俱在十信以十信位能伏見思故若斷者藏通即聖人約別即初住已去斷見思故證道同圓理非所化隨其所得等者若在凡位即點示凡心具足三千三諦令了權實不離唯心聖位例然既知權實唯心則了即權是實若依之修者兩教二乘應觀二乘境三教菩薩應觀菩薩境若凡若聖隨位斟量經云聞已諦思惟得近無上道其斯謂乎故知不可一例觀五取陰也止觀正為末代凡夫故云現觀陰境耳又若據通義乃至無漏亦名五陰則三乘凡聖依圓修行亦觀陰境然依別義方可甄分故經下二引證五章謂法華方便品中五佛章也是法即指偏小之法是則雖施偏小元為佛乘權既即實而權實乃即權而實當知此二段經但明開顯不事彈訶故今引之故教他者但可示權即實不應以實訶權若以實訶名惱他說若示即實名護彼意。 ^556b46

散心下三對講授者示本習即是散心者謂未能修觀入位也隨宜設化者若講方便大乘即為示大乘之教不離心性以三千中本具菩薩法界故若竪立清淨真如當如向文善為開示令了心性本具諸法講小乘者為示小乘之教不離心性以三千中本具二乘法界故。 ^556c36

一種下四對禪觀者示心具諸法暗證禪人雖復觀心不了心具故令示彼心具三千故云從心示之此亦隨宜也示彼稟權講授禪觀者應須具以種性等三義示之委如前段於中種性乃屬類種以隨彼所習而示故。 ^556c48

若有憚下二對執偏毀圓者用常不輕所用方軌二初正明方法雖不彈訶於彼而彼權執既深怒憚圓教如勝意破喜根若生諍競應起大悲當効不輕與作遠種故大下二引文結勸判教末云者即淨名玄義判教相後大師說偈也凡十六句初二句標難解次十句示非凡所知後四句結勸於十句中初四句舉聖況凡次六句正譬凡夫大師示居五品即外凡人靈嶽親承道場契悟故云親證喻曉也大師判釋時教妙盡佛心尚於判教文末露謙損之語曉喻後學故令流通圓理以教於他他若成諍但可撝謙用不輕語恣彼訕謗亦為遠種故大經三十師子吼言是大眾中有八萬五千億人於是經中不生信心是故是經名不思議佛言如是之人於未來亦當信是經典見於佛性得三菩提又善住天子經聞法生謗雖墮地獄從地獄出還得聞法是故今雖未信亦為未來熟脫之種。 ^557a10

余今下三結勸流通一家宗途等者即論主自敘尚之所談一念三千互融互攝及示修習須依止觀等者蓋依准天台宗途弉勸導引於予作此說耳依憑有在故云非師已見當順我所說以教於他使圓理之水從今注當故云順教如是流行。 ^557a42

野客下四野客辭還圓信成就解三諦理是故歡喜即名字歡喜也信心如頂信心領義即頂受也自從爾此也謂從此日去當永永奉傳此法故云唯奉持之所在者三蒼云所處也謂在處宣弘順所囑#CB13884;故云不違尊命歛容等者敘外儀也斂容亦可云檢容謂收斂撿束容儀皆恭敬之貌再拜安庠示斂容相庠謂庠序安庠即徐緩次第之貌如經云安庠而起安庠而坐故安庠字不應從言從言者乃審詳覆察也覆察屬心非身儀也初刖容儀麤獷總表於迷今則斂容總表於悟初則平立表持權輕實次則#CB15929;跪表知權解偏局今則再拜表發生權實不二之解冥伏實相唯心之地初云逼前表執權難實次云恭退表權執漸薄今云安庠而出表權執盡除又恭及安庠皆翻前麤獷也問前以野客表心遊理外今既開悟何故猶存野客之號邪答且從本受名耳。 ^557b4

忽然下五明一性融泯至理一如本無言說及以自他以他迷故故強興言說如眠法法心遂成於夢今他迷既悟如眠法已除故云忽然夢覺覺居效反問者答者是人所問所答是法又問者所問是他他所問之法故答者所答是自自所答之法故今他既悟同了三千即空即中彼我互融語默咸一三無差別唯一妙性妙性尚泯況復自他故云都無所得。
金剛錍顯性錄卷第四〔終〕
 ^557b34
