維摩詰所說經無我疏卷第七
author:: 天台山幽溪沙門　傳燈　著
other:: 
# 文殊師利問疾品第五

commentary:: 
○二、遣文殊師利菩薩二：初、釋品題。
orig::  ^661c43

維摩詰所說經文殊師利問疾品第五。
commentary::  ^661c45

準上可知。 ^662a2

○二、釋經文三：初、如來勅遣。
orig::  ^662a4

爾時，佛告文殊師利：汝行詣維摩詰問疾。
commentary::  ^662a6

肇公曰：文殊師利，秦言妙德。
經云：曾已成佛，名龍種上尊王。 ^662a8

○二、菩薩謙辭二：初、謙難酬對。
orig::  ^662a12

文殊師利白佛言：世尊！
彼上人者難為酬對。
commentary::  ^662a14

肇公曰：文殊將適羣心而奉使命，故先歎淨名之德。
以生眾會難遭之想，故歎其人道尊，難為酬對。 ^662a16

燈曰：淨名法會，廣大難思，當賓主之盤桓，
必碪椎以相對，匠成法器，豈小緣哉？
故微維摩無足以為主，微文殊無足以為賓，
先眾人之無堪，後玅德之難酬，固當奉命致辭，以成一時之嘉會也。 ^662a20

○二歎其功德。
orig::  ^662a28

深達實相，善說法要，辯才無滯，智慧無礙，
一切菩薩法式悉知，諸佛秘藏無不得入，
降伏眾魔，遊戲神通，其慧方便皆已得度。
commentary::  ^662a30

深達實相，所證之體深也；善說法要等，
所起之用大也；一切菩薩法式，盡知行因，
出假之智熟也；諸佛秘藏，無不得入，所帶之果滿也。
降魔神通，智慧方便，此之三者，莫不到於彼岸。
若斯人者，豈易酬對哉？ ^662a36

○三、菩薩承命二：初、正敘承命。
orig::  ^662a46

雖然，當承佛聖旨，詣彼問疾。
commentary::  ^662a48

在己雖難酬對，奉旨或可一往。
葢奉旨問疾，則佛之威神必當加被，庶乎有濟耳。 ^662b2

○二、敘其威儀五：初、大眾念往。
orig::  ^662b6

於是，眾中諸菩薩、大弟子、釋、梵、四天王等，
咸作是念：今二大士，文殊師利、維摩詰共談，必說玅法。
即時，八千菩薩、五百聲聞、百千天人，皆欲隨從。
commentary::  ^662b8

菴羅園眾聲聞共有八千，佛常隨眾亦有千二百五十人。
餘不同往者，當有二義：一、以五百機熟，
宜獲此會生酥之益，故皆同往；餘未有益，故不往也。
二、以佛座說法不可盡空，餘眾不往，留以侍佛耳。 ^662b14

○二菩薩來儀。
orig::  ^662b22

於是文殊師利，與諸菩薩大弟子眾，及諸天人恭敬圍繞，入毗耶離大城。
commentary::  ^662b24

○三大士預式
orig::  ^662b28

爾時，長者維摩詰心念：今文殊師利與大眾俱來。
即以神力，空其室內，除去所有及諸侍者，
唯置一床，以疾而臥。
commentary::  ^662b30

生公曰：念以空室，示有虗納之懷。
有去故空，密在用標宗致。 ^662b36

肇公曰：現疾之興，事在今也。
空室去侍，以生言端。
惟置一床，借座之所由也。 ^662b38

燈曰：室空表本寂光土也，空室表應用迹也。
物有去留，空無來往，釋故迹以來新，應室容廣座，
乃塵中而現剎，不思議用有本者如是也。 ^662b40

○四、菩薩入見。
orig::  ^662b48

文殊師利既入其舍，見其室空，無諸所有，獨寢一床。
commentary::  ^662c2

○五、賓主欵酬二：初、大士美其來儀。
orig::  ^662c4

時維摩詰言：善來，文殊師利！
不來相而來，不見相而見。
commentary::  ^662c6

此善文殊從體起用，依本垂迹，二相為用之妙也。
法身之本，曷有往來可見之相？
不妨從法垂應，依體起用，是則以不來相而來，不見相而見也。 ^662c10

○二、菩薩以款敘對。
orig::  ^662c16

文殊師利言：如是，居士！
若來已更不來，若去已更不去。
所以者何？來者無所從來，去者無所至，所可見者更不可見。
commentary::  ^662c18

來已更不來者，無有來相也。
去已更不去者，無有去相也。
見相亦然。葢聖人垂迹，如水之波。
波有千差，水性恒一。
不以千差，令水性異。
從法起應，全體即法。
法無去來，應豈不同。
故文殊答之若此也。 ^662c24

○初、正問其疾二：初、先騰己辭。
orig::  ^662c32

且置是事，居士是疾，寧可忍不？
療治有損，不至增乎？
commentary::  ^662c34

此以疾同世人，如尋常問疾之言，故且泛然問起也。 ^662c36

○二方致佛問。
orig::  ^662c40

世尊殷勤致問無量：
commentary::  ^662c42

致問無量，言佛之問疾於居士者，其問極長也。
儒書明病因五行生尅，佛法明病因四大增損，
言雖似異，理實攸同。
近西天外道利馬豆破佛法云：人身不稟地大，
但三大而已，病亦三大。
此固西天外道之通說，不知四大皆有總別二義，
總則俱遍，別則隨眾生摶聚以為之身。
四大調和，人則無病；一大不調，則百一病生；
四大俱不調，則四百四病一時俱生，不調秪是增損耳。 ^662c44

○三、自伸其問二：初、凡致三問。
orig::  ^663a12

居士！是疾何所因起？
其生久如？當云何滅？
commentary::  ^663a14

○二、凡致三答三：初、答病之久近。
orig::  ^663a16

維摩詰言：從癡有愛，則我病生。
commentary::  ^663a18

肇公曰：答久近也。
菩薩何疾？悲彼而生疾耳。
羣生之疾，癡愛為本；菩薩之疾，大悲為源。
夫高由下起，是因非生。
所以悲疾之興，出於癡愛；而癡愛無緒，莫識其源。
吾疾久近，與之同根。
此明悲疾之始，不必就己言也。 ^663a20

○二、答病當何滅三：初、法說二：初、標。
orig::  ^663a30

以一切眾生病，是故我病；若以一切眾生得不病者，則我病滅。
commentary::  ^663a32

肇公曰：答，滅也。大士之病，因彼生耳。
彼病既滅，吾復何患。
然以羣生無邊，癡愛無際，大悲所被，與之齊量。
故前悲無窮，以癡愛為際；後悲無極，與羣生俱滅。
此因悲所及，以明悲滅之不近也。 ^663a36

○二釋。
orig::  ^663a44

所以者何？菩薩為眾生故入生死，有生死則有病；
若眾生得離病者，則菩薩無復病。
commentary::  ^663a46

肇公曰：夫法身無生，況復有形；既無有形，病何由起？
然為彼受生，不得無形；既有形也，不得無患。
故隨其久近，與之同疾。
若彼離病，菩薩則無復病也。 ^663b2

○二、譬說。
orig::  ^663b10

譬如長者唯有一子，其子得病，父母亦病；
若子病愈，父母亦愈。
commentary::  ^663b12

○三合法
orig::  ^663b16

菩薩如是，於諸眾生愛之若子，眾生病則菩薩病，眾生病愈菩薩亦愈。
commentary::  ^663b18

○三、答病之因起
orig::  ^663b22

又言：是疾何所因起？
菩薩疾者以大悲起。
commentary::  ^663b24

○三、問室空無侍二：初、發二問。
orig::  ^663b26

文殊師利言：居士！
此室何以空無侍者？
commentary::  ^663b28

一問室空，一問無侍。 ^663b30

○二、以二答二：初、答室空問二：初、正答其問。
orig::  ^663b32

維摩詰言：諸佛國土亦復皆空。
commentary::  ^663b34

維摩室空，本以表寂光玅土。
今言諸佛國土，即寂光也。
雖是寂光，亦具下之三土。
如以金粟自居即寂光，諸菩薩居即實報，
二乘人居即方便，長者居士同居即凡聖。
今云國土，則四土俱該，空則俱空。
今言寂光，乃究竟上品，惟具常樂我淨之德，
了無三惑二死之相，故言為空。
非如小乘三脫初門之空，以無一物者為空也。
下文借座燈王，乞食香積，一多無礙，小大相容，
不思議解脫，皆本乎此。
大師所謂真淨解脫也。 ^663b36

○二、因答反問二：初、三問答明果德之空三：
初、一問答以何為空二：初、問。
orig::  ^663c6

又問：以何為空？
commentary::  ^663c10

肇公曰：室中以無物為空，佛土以何為空？
將辨畢竟空義也。 ^663c12

○二答
orig::  ^663c16

答曰：以空空。
commentary::  ^663c18

上空，如來能證報智空也；下空，如來所證法身空也。
法身之空，含生本具，因無報智，法身不顯。
是故室空之空，復須維摩報智以空其室。
空去室有，意在乎此。
文殊之問，以何為空？
正問乎智，維摩玄會，故以空空答之。 ^663c20

○三、問答空何用空二：初、問。
orig::  ^663c30

又問：空何用空？
commentary::  ^663c32

文殊問意：法身之理本空，何用報智以空之耶？ ^663c34

○二答
orig::  ^663c36

答曰：以無分別空故空。
commentary::  ^663c38

此答存乎兩意。一以法身本無分別，若不達空，則墮于分別。
故以無分別是空，故宜空之。
一以眾生墮於分別，不契於空，故成生死煩惱。
是故欲證此空，宜以空而契無分別之空理也。 ^663c40

○三一、問答空可分別二：初、問。
orig::  ^663c48

又問：空可分別耶？
commentary::  ^664a2

○二答
orig::  ^664a4

答曰：分別亦空。
commentary::  ^664a6

夫智者，愚之對。所以愚者，以無分別故也。
既以無分別為愚，則智有分別可知矣。
第有緣塵不緣塵之異。
凡夫背于本覺，墮落緣塵，故分別成識。
菩薩照於法身，不落緣塵，故分別成智。
故凡夫有分別與無分別，二皆成愚。
菩薩有分別與無分別，二皆成智。
葢菩薩有分別者，寂而常照也。
無分別者，照而常寂也。
惟其照而常寂，故曰分別亦空。
肇公亦云：向之言分別者，分別於無分別耳。
若能無心於分別，而分別於無分別者，
雖復終日分別，而未嘗分別也。
故曰分別亦空。但肇公之言雖美，指歸之要弗顯，不能使人有下手處耳。
上諸問答，要知皆就現事以明。
如丈室中，室空本虗，虗則無礙，物則成礙矣。
喻佛國本空，眾生情存則礙。
菩薩以智而空其情，即以空空也。
文殊又問：室空本空，何須更用其空？
答以室空則無分別，無分別則空，故宜空之。
正以空則一相而無分別，無分別故空。
一有物則緣塵生，故曰以無分別空故空。
文殊又問：室若有物，即有分別，豈不空可分別耶？
答曰：分別亦空，意謂此屬眾情，則有物有分別。
以理觀之，則非但有物皆空，即分別者亦空。
故曰分別亦空。此章本寄事以明理，故重辨之。 ^664a8

○二、三問答明因人之空三：初、一問答空當何求二：
初、問。
orig::  ^664b2

又問：空當於何求？
commentary::  ^664b6

上明果德之空，乃約法報以明境智。
不了之徒，將謂室空在於維摩，而初心絕分，
邪正逈隔，故文殊問起，冀維摩有以決之。 ^664b8

○二答
orig::  ^664b14

答曰：當於六十二見中求。
commentary::  ^664b16

六十二見，外道心行，理外所執之邪解也。
二使中屬刀面利使，利屬分別功勝刀背鈍使。
約修言之，屬於修染；遡流尋源，屬於性染。
性染與性淨同體，迷而為修，雖染淨成異；
悟之即性，則染淨不二。
故知性染乃佛性之異名也。
葢真如之體，性具十界，其體不變，而能隨乎染淨之緣。
隨淨緣則能為佛為淨，為善為正；隨染緣則能為九為染，為惡為邪。
故華嚴云：能隨染淨緣，具造十法界。
今言當於六十二見中，以求佛果法報境智，即是令觀修染即性染。
性染融通，無法不趣，任運攝得佛界性淨也。 ^664b18

○二一、問答見當何求二：初、問。
orig::  ^664b38

又問：六十二見當於何求？
commentary::  ^664b40

○二答
orig::  ^664b42

答曰：當於諸佛解脫中求。
commentary::  ^664b44

肇公曰：捨邪見名解脫，背解脫名邪見。
然則邪解相靡，孰為其源？
為其源者，一而已矣。
故求諸解脫，當本之邪見也。 ^664b46

燈曰：解脫，真如性中之淨分也。
邪見，真如性中之染分也。
既皆真如，則邪正靡殊，若隨染緣順流而出，即成乎邪。
今云邪見當於諸佛解脫中求，是令遡流歸源，舍其異而求夫同也。 ^664c2

○三一、問答解脫何求二：初、問。
orig::  ^664c10

又問：諸佛解脫當於何求？
commentary::  ^664c12

○二答
orig::  ^664c14

答曰：當於一切眾生心行中求。
commentary::  ^664c16

夫邪見迷也，解脫悟也，皆修也，非性也，
末也，非本也。循其流，則千差競起，不能不以之異；
遡其源，則一道平等，不能不以之同。
故華嚴云：心如工畫師，造種種五陰，一切世間中，無法而不造。
正以眾生心行，一念體具，十界性相，無不周足，
可以為邪，可以為正，可以為生，可以為佛。
故諸佛解脫，令於眾生心行中求也。
是則邪見解脫，皆本於心行。
外道逆性，求之不善，故成邪見；諸佛順性，
以善求之，故成解脫。
解脫者何？即前所示國土皆空，以空空無分別空，皆其事也。
一經所明大體大宗，與夫解脫大用，莫不本諸於此。
維摩臥疾，其有由矣。 ^664c18

觀解者，觀一念介爾之心，即方丈室也。
以中觀之智，觀此一念，即靜而動，即明而昏，即維摩示現有疾也。
了達全空，即去室中所有佛國亦空也。
如是以能空觀智，空其所觀之境，即空空也。
了無能所可得，即以無分別空，故空分別亦空也。
觀此一心，性具五陰，一一皆為法界，如帝網珠，
重重無盡，互為賓主，或色大我小，我在色中等云云，即空空等當於六十二見中求也。
如此之見，與佛法界等，即六十二見當於諸佛解脫中求也。
無邊剎海，不隔毫端，即諸佛解脫當於眾生心行中求也。 ^664c40

○二、答無侍問二：初、正答。
orig::  ^665a12

又仁所問何無侍者，一切眾魔及諸外道皆吾侍也。
commentary::  ^665a14

夫恭己順命，給侍所需，謂之侍，反是則非也。
苟以是為是，以反為非，則境有所揀，理存乎偽，
是非雜糅於神襟，邪正紏紛於觀道，非惟逆者以為逆，即順者亦反為逆矣。
今大士則了魔如佛，如求解脫於諸見之中，
乃無邪而不正，無逆而非順。
矧欲界皆魔界，欲境皆魔境，了之諸法實相，
則一切皆佛，隨之緣塵分別，則一切皆邪。
故善達道者，涇渭雖分而不分，薰蕕雖辨而不辨可也。 ^665a16

○二、徵釋。
orig::  ^665a32

所以者何？眾魔者樂生死，菩薩於生死而不捨；
外道者樂諸見，菩薩於諸見而不動。
commentary::  ^665a34

肇公曰：魔樂著五欲，不求出世，故繫之以生死。
異學雖求出世，而執著己道，故繫之以邪見。
大士觀生死同涅槃，故能不捨；觀邪見同正見，故能不動。
不動不捨，故能即之為侍也。 ^665a38

觀解者，破去見思生死，乃以聲聞僧而為侍者也。
即煩惱生死觀之為菩提涅槃，乃以眾魔外道而為侍者也。 ^665a46

○三、問此疾相因三：初、問所疾何相二：
初、問。
orig::  ^665b4

文殊師利言：居士！
所疾為何等相？
commentary::  ^665b6

問：疾何相者，欲顯眾生之疾同無相也。 ^665b8

○二答
orig::  ^665b10

維摩詰言：我病無形不可見。
commentary::  ^665b12

此不必言大悲無疾，故無形不可見。
當直就眾生之病，亦本無有形，同大士之病，無形之不可見。
若單指大士，即無意味矣。 ^665b14

○二、問此病何合二：初、問。
orig::  ^665b20

又問：此病身合耶？
心合耶？
commentary::  ^665b22

文殊三問，本宜相連。
既問所疾何相，必與身心相合。
若與身心相合，則四大之中，定屬何大？
即維摩之三答，亦應相連。
今間隔問答，則只須我病無形不可見，
一答俱消，下無置喙之地矣。
是以問答間隔言之。 ^665b24

○二答
orig::  ^665b34

答曰：非身合，身相離故；亦非心合，心如幻故。
commentary::  ^665b36

肇公曰：身相離則非身，心如幻則非心。
身心既無，病與誰合？
無合故無病，無病故不可見也。 ^665b38

○三、問何大之病二：初、問。
orig::  ^665b42

又問：地大、水大、火大、風大，於此四大，何大之病？
commentary::  ^665b44

什公曰：此將明病所由起。
病所由起，不以一事，必由四大假會而生。
假會而生，則病無自性。
無自性，則同上不可見也。
此雖明病所因起，乃明所以無病也。 ^665b46

○二、答二：初、明即大離大。
orig::  ^665c6

答曰：是病非地大亦不離地大，水、火、風大亦復如是。
commentary::  ^665c8

肇公曰：四大本性，自無患也。
眾緣既會，增損相剋，患以之生耳。
欲言有病，本性自無；欲言無病，相假而有。
故病非地，亦不離地。
餘大類爾也。 ^665c10

○二、明眾病我病。
orig::  ^665c16

而眾生病從四大起，以其有病是故我病。
commentary::  ^665c18

眾生四大之病，本無而有，我大悲病，故亦因之。 ^665c20

觀解者，觀一念心根塵相對，而有此因緣生法，
我說即空即是病，非四大也。
亦名為假名，即亦不離四大也。
亦名中道雙照空有，即以其眾生有病，是故我病也。 ^665c22

○四、問云何慰喻三：初、問。
orig::  ^665c30

爾時，文殊師利問維摩詰言：菩薩應云何慰諭有疾菩薩？
commentary::  ^665c32

涅槃經明五行，一聖行，二梵行，三天行，此三乃菩薩自行之法也。
四病行，五嬰兒行，此二乃菩薩利生之法也。
今大士示疾，即病行也。
然有初後因果之不同，既已示同眾生之有病，則不病者應慰喻有病之人。
如如來之遣弟子問疾於維摩，亦慰喻之一方耳。
此或是以果人慰果人，或是以果人慰因人。
今文殊所問，乃後心慰初心之事，以示處疾之法也。 ^665c36

○二、答六：初、不偏，四、印示慰喻。
orig::  ^666a4

維摩詰言：說身無常，不說厭離於身；說身有苦，
不說樂於涅槃；說身無我，而說教導眾生；
說身空寂，不說畢竟寂滅。
commentary::  ^666a6

肇公曰：慰喻之法，應為病者說身無常，
去其貪著；不應為說厭離，令取證也。
不觀無常不厭離者，凡夫也；觀無常而厭離者，
二乘也；觀無常不厭離者，菩薩也。
是以應慰喻初學，令安心處疾，以濟羣生，
不厭生死，不樂涅槃。
此大士慰喻之法也。 ^666a12

什公曰：隨其利鈍，故說有廣略。
譬如大樹，非一斧所傾，根由既深，非一法能除。
或有雖聞無常，謂言不苦，則為說苦。
既聞苦，便謂有苦樂之主，故說無我及空也。 ^666a20

肇公曰：雖見身苦，而不樂涅槃之樂；雖知無我，
不以眾生空故，闕於教導；雖見身空，不取涅槃畢竟之道，
故能安住生死，與眾生同疾。
是以慰喻之家，宜說其所應行；所不應行，不宜說也。 ^666a28

○二、不入三世示慰喻
orig::  ^666a36

說悔先罪，而不說入於過去。
commentary::  ^666a38

什公曰：今日之事，必由先罪，故教令悔先罪也。
既言有先罪，則似罪有常性，入於過去，
故為說不入過去，去其常想也。 ^666a40

肇公曰：教有疾菩薩悔既往之罪。
往罪雖繫人，不言罪有常性，從未來至現在，從現在入過去也。 ^666a44

○三、念己愍彼示慰喻。
orig::  ^666b2

以己之疾，愍於彼疾；當識宿世，無數劫苦；
當念饒益，一切眾生。
commentary::  ^666b4

什公曰：令其推己而悲物也。
當念言：我今微疾，苦痛尚爾，況惡趣眾生，受無量苦也。
無盡劫來，受苦無量，未曾為道，為道受苦，必獲大利。
既以此自喻，又當念饒益眾生，令得利也。 ^666b8

肇公曰：當尋宿世受苦無量，今苦須臾，
何足致憂，但當力疾救彼苦耳。 ^666b14

○四、修福淨命示慰喻。
orig::  ^666b18

憶所修福，念於淨命。
commentary::  ^666b20

什公曰：外國法，從生至終，所作福業，一一書記。
若命終時，傍人為說，令其恃福，心不憂畏也。
淨命，即正念也。自念從生至今，常行正命，
必之善趣，吾將何畏也？ ^666b22

肇公曰：勿為救身疾起邪命也。
邪命，謂為命諂餝要利存生也。 ^666b28

○五弗憂精進示慰喻。
orig::  ^666b32

勿生憂惱，常起精進。
commentary::  ^666b34

什公曰：雖身逝命終，而意不捨也。 ^666b36

○六，當作醫王示慰喻。
orig::  ^666b38

當作醫王，療治眾病。
commentary::  ^666b40

什公曰：令其因病發弘誓，如是諸病無能救者，
當作法醫療，治眾病也。 ^666b42

○二結。
orig::  ^666b46

菩薩應如是慰喻有疾菩薩，令其歡喜。
commentary::  ^666b48

觀解者，觀一念心性具十界，雖觀六凡無常、
苦、空、無我、寂滅，即六凡而四聖四德宛然，即不偏四印以示慰喻也。
觀此心即常住真心，即不入三世以示慰喻也。
觀此心中罪性本空，即懺悔以示慰喻也。
初觀一心三惑浩然，愍後一心三惑亦爾，
念己苦故以愍他苦，即念己愍彼以示慰喻也。
觀心即佛，其福至大，依此正命安而住之，即修福淨命以示慰喻也。
觀此心性常樂我淨，精觀不退，即弗憂精進以示慰喻也。
觀此心即佛心，中道遮照，能治昏動之病，即當作醫王以示慰喻也。 ^666c2

○六、問云何調伏二：初、問。
orig::  ^666c22

文殊師利言：居士！
有疾菩薩云何調伏其心？
commentary::  ^666c24

肇公曰：上問慰喻之宜，今問調心之法。
外有善喻，內有善調，則能彌歷生死，與羣生同疾，
辛酸備經，而不以為苦。
此即淨名居疾之所由也。
將示初學處疾之道，故生斯問。 ^666c26

○二、答調伏問中，文有三段，義同纓絡經。
三觀：一、從假入空觀，亦名二諦觀。
二、從空入假觀，亦名平等觀。
二空觀為方便，得入中道第一義。
諦觀心心寂滅，自然流入薩婆若海。
天台大師釋其意云：初、從假入空觀者，
假是虗妄，俗諦也。
空是審實，真諦也。
令欲去俗歸真，故言從假入空觀。
假是入空之詮，先須觀假知假，虗妄而得會真，故言二諦觀。
此觀若成，即證一切智也。
與此經先空人假，次空法假，調伏其心同。
今先約從假入空明調伏二：初、破人假入空三：
初、檢誰受病者。
orig::  ^666c34

維摩詰言：有疾菩薩應作是念：今我此病，
皆從前世妄想顛倒諸煩惱生，無有實法，誰受病者？
commentary::  ^667a6

肇公曰：處疾之法，要先知其病本。
病之生也，皆由前世妄想顛倒。
妄想顛倒，故煩惱以生。
煩惱既生，不得無身。
既有身也，不得無患。
逆尋其本，虗妄不實。
本既不實，誰受病者？
此明始行者初習無我觀也。 ^667a10

○二、釋身亦無主。
orig::  ^667a20

所以者何？四大合故假名為身，四大無主身亦無我。
commentary::  ^667a22

肇公曰：釋無我義也。
四大和合，假名為身耳。
四大既無主，身我何由生？
譬一沙無油，聚沙亦然也。
主我一物異名爾。 ^667a24

○三、示不應生著。
orig::  ^667a30

又此病起皆由著我，是故於我不應生著。
commentary::  ^667a32

什公曰：病起有二事：一者、由過去著我，
廣生結業，結業果熟，則受於苦；二者、由現在著我心惱，
著我心惱，故病增也。 ^667a34

生公曰：復源此病本空，而有病者，皆由著我起也。
若能於我不著，病何有哉？ ^667a38

○二、破法假入空二：初、令當起法想二：
初、結前生後。
orig::  ^667a42

既知病本，即除我想及眾生想，當起法想。
commentary::  ^667a46

肇公曰：我想，患之重者，故除我想而起法想。
法想於空為病，於我為藥，卑隆相靡，故假之以治也。 ^667a48

○二、正明法想二：初、明因法起滅。
orig::  ^667b4

應作是念：但以眾法合成此身，起唯法起，滅唯法滅。
commentary::  ^667b6

肇公曰：釋法想也。
五陰諸法，假會成身，起唯諸法共起，滅唯諸法共滅，無別有真宰主其起滅者也。
既除我想，唯見緣起諸法，故名法想。 ^667b8

○二、明各不相知。
orig::  ^667b14

又此法者，各不相知，起時不言我起，滅時不言我滅。
commentary::  ^667b16

肇公曰：萬物紛紜，聚散誰為？
緣合則起，緣散則離，聚散無先期，故法法不相知也。 ^667b18

○二、當滅法想二：初、顛倒應離。
orig::  ^667b22

彼有疾菩薩為滅法想，當作是念：此法想者亦是顛倒，
顛倒者即是大患，我應離之。
commentary::  ^667b24

肇公曰：法想雖除，我於真猶為倒，未免于患，故應離之。 ^667b28

什公曰：向以法遣我，自此以下，以空遣法也。 ^667b30

○二、正明滅法五：初、明離法。
orig::  ^667b32

云何為離？離我、我所。
commentary::  ^667b34

肇公曰：我為萬物主，萬物為我所。
若離我我所，則無法不離。 ^667b36

○二、明離我我所。
orig::  ^667b40

云何離我、我所？謂離二法。
云何離二法？謂不念內外諸法，行於平等。
commentary::  ^667b42

肇公曰：有我、我所，則二法自生；二法既生，
則內外以形；內外既形，則諸法異名；諸法異名，
則是非相傾；是非相傾，則眾患以成。
若能不念內外諸法，行心平等者，則入空行，無法想之患。
內外法者，情塵也。 ^667b46

○三、二空平等二：初、標。
orig::  ^667c8

云何平等？謂我等、涅槃等。
commentary::  ^667c10

肇公曰：極上窮下，齊以一觀，乃應平等也。 ^667c12

○二釋。
orig::  ^667c14

所以者何？我及涅槃此二皆空。
commentary::  ^667c16

肇公曰：即事無不異，即理無不一。 ^667c18

○四、此二皆空。
orig::  ^667c20

以何為空？但以名字故空。
如此二法無決定性。
commentary::  ^667c22

肇公曰：因背涅槃，故名吾我。
以捨吾我，故名涅槃。
二法相假，故有名字而生。
本其自性，性無決定，故二俱空也。 ^667c24

○五、當除空病。
orig::  ^667c30

得是平等，無有餘病，唯有空病，空病亦空。
commentary::  ^667c32

什公曰：上明無我無法而未遣空，未遣空則空為累，
累則是病，故明空病亦空也。 ^667c34

肇公曰：羣生封累深厚，不可頓捨，故階級漸遣，以至無遣也。
上以法除我，以空除法，今以畢竟空空於空者，乃無患之極耳。 ^667c36

○二、約從空入假示調伏者，天台大師釋纓絡第二假觀云：
從空入假觀者，若住於空，與二乘何異？
不成佛法，不益眾生，是故觀空。
不住於空，而入於假，知病識藥，應病授藥，
令得服行，故名從空入假觀。
而言平等者，望前稱平等。
前破假用空，今破空用假，破用既均，故言平等觀。
此觀成時，證道種智也。
與今設身有苦，念惡趣眾生，起大悲心，
我既調伏，亦當調伏一切眾生同。
今約此釋經為九：初、令無受而受。
orig::  ^667c44

是有疾菩薩以無所受而受諸受。
commentary::  ^668a14

什公曰：受，謂苦、樂、捨三受也。
若能解受無受，則能為物受生，而忍受三受也。 ^668a16

○二、令不滅取證。
orig::  ^668a20

未具佛法，亦不滅受而取證也。
commentary::  ^668a22

肇公曰：善自調伏者，處有不染有，在空不染空，此無受之至也。
以心無受，故無所不受；無所不受，故能永與羣生同受諸受。
諸受，謂苦受、樂受、不苦不樂受也。
佛法未具，眾生未度，不獨滅三受而取證也。 ^668a24

○三令。念苦生悲
orig::  ^668a34

設身有苦，念惡趣眾生，起大悲心：我既調伏，亦當調伏一切眾生。
commentary::  ^668a36

什公曰：我功德智慧之身，尚苦痛如是，
況惡趣眾生，受苦無量耶？
即起悲心，志拔羣苦，要與羣生同其苦樂。 ^668a40

○四令除病不除法
orig::  ^668a46

但除其病而不除法
commentary::  ^668a48

什公曰：謂妄見者，所見常樂淨等法也。
所以說言無者，不以有樂淨法，而以無除之，直為除妄想病耳。
無法可除，故能處之，不除其法也。 ^668b2

○五、令斷本教導二：初、標起。
orig::  ^668b8

為斷病本而教導之。
commentary::  ^668b10

肇公曰：諸法緣生，聚散非己，會而有形，
散而無像，法自然耳，於我何患？
患之生者，由我妄想，於法自為患耳，法豈使我生妄想乎？
然則妄想為病本，法非我患也。
故教導之興，但除病本，不除法也。 ^668b12

○二、轉釋四：初、轉釋病本。
orig::  ^668b20

何謂病本？謂有攀緣。
從有攀緣，則為病本。
commentary::  ^668b22

什公曰：上說菩薩自尋病本，以理處心，故能處病不亂。
今明為斷眾生病，故推其病源，然後應其所宜耳。
機神微動，動則心有所屬，心有所屬，名為攀緣，
攀緣取相，是妄動之始，病之根也。 ^668b24

○二、轉釋攀緣。
orig::  ^668b32

何所攀緣謂之三界？
commentary::  ^668b34

肇公曰：明攀緣之境也。
三界外法，無漏無為，其法無相，非是妄想所能攀緣。
所能攀緣者，三界而已耳。 ^668b36

○三轉釋斷攀緣。
orig::  ^668b42

云何斷攀緣？以無所得，若無所得則無攀緣。
commentary::  ^668b44

肇公曰：所以攀緣，意存有取。
所以有取，意存有得。
若能知法虗誑，無取無得者，則攀緣自息矣。 ^668b46

○四轉釋無所得。
orig::  ^668c2

何謂無所得？謂離二見。
何謂二見？謂內見、外見是無所得。
commentary::  ^668c4

肇公曰：內有妄想，外有諸法，此二虗假，終已無得。 ^668c8

○六、發明功過三：初、法二：初、結成功德。
orig::  ^668c10

文殊師利！是為有疾菩薩調伏其心，為斷老、
病、死苦，是菩薩菩提。
commentary::  ^668c12

○二否無慧利。
orig::  ^668c16

若不如是，己所修治為無慧利。
commentary::  ^668c18

肇公曰：若能善調其心，不懷異想，而永處生死，
斷彼苦者，是菩薩菩提之道。
若不能爾，其所修行，內未足為有慧，外未足為有利也。 ^668c20

○二、譬說。
orig::  ^668c26

譬如勝怨，乃可為勇。
commentary::  ^668c28

住不調伏，則以生死為冤；住於調伏，則以涅槃為怨。
生死之怨溺於有，涅槃之怨沉於空。
不住不調伏，亦不住調伏，能勝此怨，乃可為勇也。 ^668c30

○三合法
orig::  ^668c36

如是兼除老病死者，菩薩之謂也。
commentary::  ^668c38

兼除則不專一，專一則行有所偏。 ^668c40

○七令。念病非真
orig::  ^668c42

彼有疾菩薩應復作是念：如我此病非真非有，眾生病亦非真非有。
commentary::  ^668c44

什公曰：解病非真，故能處之不亂也。
云若以病為真有，則病不可除。
眾生無邊，病亦無盡，無盡之病，其性實有，云何可度？
即時迷亂，心生退轉。
若病非真，易可除耳。
悲心即生，弘誓兼濟也。 ^668c48

○八、令弗起愛見四：初、正明。
orig::  ^669a8

作是觀時，於諸眾生若起愛見大悲，即應捨離。
commentary::  ^669a10

什公曰：謂未能深入實相，見有眾生，心生愛著，
因此生悲，名為愛見大悲。
愛見大悲，虗妄不淨，能令人起疲厭想，故應捨離也。 ^669a12

肇公曰：若自調者，應先觀己病及眾生病，
因緣所成，虗假無實，但以此心而起悲也。
若此觀未純，見眾生愛之而起悲者，名愛見悲也。
此悲雖善，而雜以愛見，有心之境，未免應累，故應捨之。 ^669a16

○二顯是。
orig::  ^669a26

所以者何？菩薩斷除客塵煩惱而起大悲。
commentary::  ^669a28

肇公曰：心遇外緣，煩惱橫起，故名客塵。
菩薩之法，要除客塵而起大悲。
若愛見未斷，則煩惱彌滋，故應捨之。 ^669a30

燈曰：小乘教中，以見惑喻客，客義麤故；
以思惑喻塵，塵義細故。 ^669a36

○三出非
orig::  ^669a40

愛見悲者，則於生死有疲厭心。
commentary::  ^669a42

○四明功
orig::  ^669a44

若能離此，無有疲厭，在在所生，不為愛見之所覆也。
commentary::  ^669a46

什公曰：若能除愛見，即棄捨結業，受法化生，自在無礙也。 ^669a48

肇公曰：夫有所見必有所滯，有所愛必有所憎，
此有極之道，安能致無極之用。
若能離此，則法身化生，無在不在，生死無窮，
不覺為遠，何有愛見之覆，疲厭之勞乎。 ^669b2

○九、揀擇是非二：初、但明其是。
orig::  ^669b10

所生無縛，能為眾生，說法解縛。
commentary::  ^669b12

肇公曰：愛見自除，法身既立，則所生無縛，亦能解彼縛也。 ^669b14

○二、證成是非。
orig::  ^669b18

如佛所說：若自有縛能解彼縛，無有是處；
若自無縛能解彼縛，斯有是處。
commentary::  ^669b20

○三、約從空假入中道明調伏者，天台大師釋纓絡中觀云：
二空為方便者，初觀空生死，次觀空涅槃，此之二空為雙遮之方便。
初觀用空，次觀用假，此之二用為雙照之方便。
心心歸趣，入薩婆若海，雙照二諦也。
此觀成時，證一切種智，與今慧與方便兼行，即雙照用空假之義。
後三十一科明菩薩雙非二邊，即雙遮空假之義。
今釋為二：初、雙即空假明調伏，為三：初、結前生後。
orig::  ^669b24

是故菩薩不應起縛。
commentary::  ^669b40

○二、徵起縛解。
orig::  ^669b42

何謂縛？何謂解？
commentary::  ^669b44

○三、釋明縛解三：初、正釋二：初、先明縛解。
orig::  ^669b46

貪著禪味，是菩薩縛；以方便生，是菩薩解。
commentary::  ^669b48

什公曰：貪著禪味有二障，障涅槃及菩薩道。
肇公曰：三界受生，二乘取證，皆由著禪味，所以為縛。
又曰：自既離生，方便為物面受生者，則彼我無縛，所以為解也。 ^669c2

○二、釋明慧便二：初、先標二義。
orig::  ^669c10

又無方便慧縛，有方便慧解；無慧方便縛，有慧方便解。
commentary::  ^669c12

肇公曰：巧積眾德，謂之方便。
直達法相，謂之慧。
二行俱備，然後為解耳。
若無方便而有慧，未免於縛。
若無慧而有方便，亦未免於縛。 ^669c16

○二、釋明二義二：初、以方便為首釋二：
初、明無方便慧縛。
orig::  ^669c22

何謂無方便慧縛？
謂菩薩以愛見心莊嚴佛土、成就眾生，
於空、無相、無作法中而自調伏，是名無方便慧縛。
commentary::  ^669c26

什公曰：觀空不取，涉有不著，是名巧方便也。
今明六住已還，未能無礙，當其觀空，則無所取著，
及其出觀淨國化人，則生見取相，心愛著，
拙於涉動，妙於靜觀。
觀空，慧不取相，雖是方便，而從慧受名。
此中但取涉有不著為方便，故言無方便而有慧也。
七住已上，其心常定，動靜不異，故言有方便慧也。 ^669c32

燈曰：此之二義，若約漸教階位而言說，
如什公所云；若約頓教而說，則圓人初心皆能兩備，
如金剛般若云：應無所住而生其心，所謂不住六塵而行布施等。
無所住，慧也；生心行度，方便也。
初心兩備，圓行皎然。
下釋得失中，縛則俱縛，不惟縛於有，亦縛於空；
解則俱解，不惟於有得解，即於空亦得其解也。
六朝已前判教相者，但知何通教大乘之即色明空融通之理？
今什、肇每言六住、七住，不知此是如來借別明通之位，與此經所談通方之教猶隔一程。
今約台教明之：菩薩以愛見心莊嚴佛土，
成就眾生，有方便而無慧者，乃三藏教行事。
六度菩薩雖伏惑而未斷惑，故涉愛見也。
於空、無相、無作法中而自調伏，無方便慧縛者事。
六度菩薩雖於三資糧、四加行位，用三解脫伏惑，
在下中忍位中，經三僧祗劫行六度，行百劫種相好因也。 ^669c44

○二、明有方便慧解。
orig::  ^670a26

何謂有方便慧解？
謂不以愛見心莊嚴佛土、成就眾生，於空、
無相、無作法中以自調伏而不疲厭，是名有方便慧解。
commentary::  ^670a28

肇公曰：七住已上，二行俱備，遊歷生死，
而不疲厭，所以為解。 ^670a34

燈曰：此是通教理六度。
菩薩以解巧根大故，能知一切事度即理，
色即是空，非色滅空，能無住而生心。
復知雖斷見思，不妨隨逐生死，而度生行度。
是故莊嚴佛土三三昧中，雙輪而並駕，
兩翅而高翥，故名有方便慧解也。 ^670a36

○二、以慧為首釋二：初、明無慧方便縛。
orig::  ^670a46

何名無慧方便縛？
謂菩薩住貪欲、瞋恚、邪見等諸煩惱而殖眾德本，是名無慧方便縛。
commentary::  ^670a48

前方便先而慧後，此慧先而方便後，同是三藏教菩薩根小解拙之行，
準上可知。 ^670b4

○二、明有慧方便解。
orig::  ^670b8

何謂有慧方便解？
謂離諸貪欲、瞋恚、邪見等諸煩惱而殖眾德本，
迴向阿耨多羅三藐三菩提，是名有慧方便解。
commentary::  ^670b10

前方便先而慧後，今方便後而慧先，同是通教。
菩薩根大解巧之行，亦準上可知。
此約界內二教說之如此。
若界外二教說之，則前之言失，當在別教；
後之言得，當在圓教。
或可後之言得，同在後之三教，對前三藏，
通名為拙，部屬方等，教理宜然。
能了天台判教規，則解一千從矣。 ^670b16

○二、結成。
orig::  ^670b28

文殊師利！彼有疾菩薩應如是觀諸法。
commentary::  ^670b30

既曰有疾菩薩，正應約解行位中明之。
若曰位登七住，方名為得，即是無疾菩薩矣。 ^670b32

○三、重釋二：初、第一釋。
orig::  ^670b36

又復觀身無常、苦、空、非我，是名為慧。
雖身有疾，常在生死，饒益一切而不厭倦，是名方便。
commentary::  ^670b38

○二，第二釋。
orig::  ^670b42

又復觀身，身不離病，病不離身，是病是身，
非新非故，是名為慧。
設身有疾而不永滅，是名方便。
commentary::  ^670b44

肇公曰：新故之名，出於先後。
然離身無病，離病無身，眾緣所成，誰後誰先？
既無先後，則無新故；新故既無，即入實相，故名慧也。
既有此慧，而與彼同疾，不取涅槃，謂之方便自調。 ^670b48

燈曰：準今重釋，則慧與方便，皆在初心，不必約入位說也。
若果入位，方名為得，則後學初心，此經絕分矣。 ^670c6

○二、約雙非空假明調伏二：初、雙約空有結前生後二：
初、標。
orig::  ^670c12

文殊師利！有疾菩薩應如是調伏其心，
不住其中，亦復不住不調伏心。
commentary::  ^670c16

應如是調伏，則不住有。
不住其中，則不住空。
下句祗亦不住有耳。
不住空有中道之義，則已彰於前章，即空有明調伏中矣。 ^670c20

○二釋。
orig::  ^670c26

所以者何？若住不調伏心是愚人法，若住調伏心是聲聞法。
commentary::  ^670c28

○二、雙非空假，正明中道之行。
凡夫本即是佛，所多者在於緣塵分別。
二乘亦本即佛，所多者在於滯寂沉空。
菩薩亦本即佛，所多者在於根本無明。
今明菩薩中道之行，須異凡夫、二乘，住調伏與住不調伏，
正行中道，所以破根本無明。
是故下，明三十一行，皆就中道雙非言之，修圓因而證佛果。
文為三十一：初、以調伏不調伏明中道。
orig::  ^670c32

是故，菩薩不當住於調伏、不調伏心，離此二法是菩薩行。
commentary::  ^670c46

住於調伏則沉於空，住於不調伏則滯於有，
離此二法則正行中道，故為大乘菩薩法也。 ^671a2

○二、約離生死涅槃以明中道。
orig::  ^671a6

在於生死不為汙行，住於涅槃不永滅度，是菩薩行。
commentary::  ^671a8

不住不調伏故，在生死不為汙；不住調伏故，雖住涅槃不永滅。 ^671a10

○三、約離凡夫聖賢以明中道。
orig::  ^671a14

非凡夫行，非賢聖行，是菩薩行。
commentary::  ^671a16

在於生死不為汙，故非凡夫；住於涅槃不永滅，故非賢聖。 ^671a18

○四、約離垢行淨行以明中道。
orig::  ^671a22

非垢行、非淨行，是菩薩行。
commentary::  ^671a24

非凡夫行故非垢，非聖賢行故非淨。 ^671a26

○五、約過魔降魔以明中道。
orig::  ^671a28

雖過魔行而現降伏魔，是菩薩行。
commentary::  ^671a30

凡有魔之可降者，於將過魔界、未過魔界之時，
而魔來嬈之，俾不出境，故菩薩有降魔之事。
若已過魔界之行，則魔不能嬈，又何有魔之可降？
今菩薩雖過魔行，而不妨示現降魔，是則不滯於有，
不滯於空，方為中道之行。 ^671a32

○六、約離時非時以明中道。
orig::  ^671a42

求一切智無非時求，是菩薩行。
commentary::  ^671a44

一切智有二：一、二乘一切智，以空為果者也；
二、佛果一切智，以中道圓滿為果者也。
二乘匇匇，取證名，非時求。 ^671a46

○七、約離不生不入以明中道。
orig::  ^671b4

雖觀諸法不生而不入正位，是菩薩行。
commentary::  ^671b6

諸法理本無生，菩薩順理恒觀。
然而無生未始不生，菩薩觀之，生化兩冥，故不同二乘觀無生而入偏空之正位也。 ^671b8

○八、約離緣起邪見以明中道。
orig::  ^671b14

雖觀十二緣起而入諸邪見，是菩薩行。
commentary::  ^671b16

外道迷諸法因緣所生，而執為自然，能觀緣起，則不入邪見矣。
然而菩薩悟六十二見為如來種，乃熾然入之，
以求諸佛解脫，故曰入諸邪見。
夫觀緣起而入，豈同邪見者哉？ ^671b18

○九、約離攝生愛見以明中道。
orig::  ^671b26

雖攝一切眾生而不愛著，是菩薩行。
commentary::  ^671b28

菩薩以四攝法而攝受眾生，似近於愛見，
然而終不落於愛見，所以成中道之行也。 ^671b30

○十、約離遠離及盡以明中道。
orig::  ^671b34

雖樂遠離而不依，身心盡是菩薩行。
commentary::  ^671b36

二乘厭此身心為生死大累，故修空無相無作遠離之行，必遠離之斯為究竟。
菩薩豈不異凡夫以修遠離，然而身心盡處而熾然求生以度生，
故曰因滅無明得熾然三菩提燈。 ^671b38

○十一、約即三界法性以明中道。
orig::  ^671b46

雖行三界而不壞法性，是菩薩行。
commentary::  ^671b48

凡夫行三界則壞法性，二乘證法性則不行三界，
菩薩異乎是，故行中道之行。 ^671c2

○十二、約即行空而殖眾德，以明中道。
orig::  ^671c6

雖行於空而殖眾德本，是菩薩行。
commentary::  ^671c8

行於空，從假以入空也；植德本，從空以出假也。
方入空而出假，方出假以入空，已能雙遮，又復雙照。 ^671c10

○十三、約即無相而度生以明中道。
orig::  ^671c14

雖行無相而度眾生，是菩薩行。
commentary::  ^671c16

義與前同，第植德專於己，度生專於人異耳。
合而歸之，不同而同也。 ^671c18

○十四、約即無作而受生以明中道。
orig::  ^671c22

雖行無作而現受身，是菩薩行。
commentary::  ^671c24

二乘行無作，則永不受生。
菩薩為度眾生故，行無作以盡己生。
己生既盡，則正當受生以畢志願，必不匇匇而入正位也。 ^671c26

○十五、約即無起而行，善行以明中道。
orig::  ^671c32

雖行無起，而起一切善行，是菩薩行。
commentary::  ^671c34

若行無起而心永不起，沉於空矣。
今菩薩從無起而起異二乘，從起而無起異凡夫，故為菩薩之行。 ^671c36

○十六、約即行度而知生心數以明中道。
orig::  ^671c40

雖行六波羅蜜，而遍知眾生心、心數法，是菩薩行。
commentary::  ^671c42

什公曰：六度是自行法，自行既足，然後化人，化人乃知眾生心。
今雖自行，而已能知彼。
復次，第六度觀法無相，不以無相為礙，亦能知眾生心也。 ^671c44

肇公曰：六度，無相行也。
無相則無知，而方遍知眾生心行。 ^671c48

○十七、約六通不盡漏以明中道。
orig::  ^672a6

雖行六通而不盡漏，是菩薩行。
commentary::  ^672a8

二乘雖得六通，必盡諸漏，出三界，而不現身度生。
菩薩異乎此，故雖行六通，而不盡漏。
言不盡者，非若凡夫之不盡，秪示現受生，
令不知者，謂菩薩實有漏耳。 ^672a10

○十八、約行四心，不生梵天，以明中道。
orig::  ^672a18

雖行四無量心，而不貪著生於梵世，是菩薩行。
commentary::  ^672a20

有凡夫之四無量心、菩薩之四無量心、如來之四無量心。
凡夫四無量心必報生梵天，今是菩薩之四無量心報在成佛，
故不貪著生於梵世。 ^672a22

○十九、約行禪等而不隨禪以明中道。
orig::  ^672a28

雖行禪定、解脫、三昧，而不隨禪生，是菩薩行。
commentary::  ^672a30

什公曰：禪，四禪也。
定，四空也。解脫，八解脫也。
三昧，空、無相、無作也。 ^672a32

燈曰：大小法相，大抵相同，惟觀其用心何如耳。
是以天台圓教所用名相，不局諦緣度法之所攝屬。
如大有福人，瓦礫草木，信手持來，無非是寶。
與此經所明菩薩之行，甚相符合。
苟必離此，方為圓頓，何異但中稱為佛性乎？ ^672a34

○二十、約四念處即即而離，以明中道。
orig::  ^672a44

雖行四念處，而不畢竟永離身、受、心、法，是菩薩行。
commentary::  ^672a46

凡夫外道於身受心法，執之以為常樂我淨，故如來謂之四倒。
二乘又觀此四，以為不淨無常苦空無我，
於此外雖謂之正，於如來亦謂之倒。
葢凡外因四榮謂之倒，二乘因四枯謂之倒，
惟如來玅觀中道，非榮非枯離乎八倒，於其中間以般涅槃。
今云雖行四念處，則異乎榮而不畢竟，
示離身受心法則異乎枯，非榮非枯是菩薩行也。 ^672a48

○二十一、約四正勤不捨，身心精進，以明中道。
orig::  ^672b14

雖行四正勤而不捨身心精進，是菩薩行。
commentary::  ^672b16

二乘於空、無相、無作，雖勇於正勤，而於菩薩遊戲神通、
淨佛國土，無有一念好樂之心，則猶稱懈怠。
菩薩異此，故是中道。 ^672b18

○二十二、約四如意足，得自在神通，以明中道。
orig::  ^672b24

雖行四如意足，而得自在神通，是菩薩行。
commentary::  ^672b26

二乘之修四如意足，固能得小乘之作意神通也，
豈若菩薩之修大乘如意足，以得不作意之自在神通乎？ ^672b28

○二十三、約五根分別眾生以明中道。
orig::  ^672b34

雖行五根，而分別眾生諸根利鈍，是菩薩行。
commentary::  ^672b36

二乘之修五根，志在於無分別，故信、進、
念、定、慧，一歸於無分別。
苟涉分別，則信不得其真，念不得其一矣。
今菩薩玅行中道，故雖五根行離諸緣塵，
而於眾生玅有法門，能熾然分別，故是中道也。 ^672b38

○二十四、約五力求佛力以明中道。
orig::  ^672b46

雖行五力而樂求佛十力，是菩薩行。
commentary::  ^672b48

二乘行五根，生五力，惟拔出分段生死，
開空、無相、無作七覺華，結八正果而已。
菩薩之行五力，而樂求佛之十力，拔出二種生死，
開如來七菩提華，結善逝八正覺果，故是中道行也。 ^672c2

○二十五、約覺支佛智以明中道。
orig::  ^672c10

雖行七覺分，而分別佛之智慧，是菩薩行。
commentary::  ^672c12

二乘行七覺支，不過分別偏空之法；菩薩之七覺支，
則異乎是，乃分別佛之中道智慧者也。 ^672c14

○二十六、約八正道行佛道以明中道。
orig::  ^672c18

雖行八正道，而樂行無量佛道，是菩薩行。
commentary::  ^672c20

菩薩亦行八正之道，第其所名之正雖同，
而所行之道則不同，正以空不空異，竟不竟殊也。 ^672c22

○二十七、約止觀不墮寂滅以明中道。
orig::  ^672c26

雖行止觀助道之法，而不畢竟墮於寂滅，是菩薩行。
commentary::  ^672c28

制心一處，寂然不動，謂之止。
智慧照了，歷歷不昧，謂之觀。
二乘亦修止觀以為助道，然而但止見思分別之動，而觀見思愚癡之昏歸於寂滅而已。
菩薩之修止觀，三惑分別之動無不止，
三惑愚癡之昏無不觀，故不墮於寂滅也。 ^672c30

○二十八、約諸法不生相好莊嚴以明中道。
orig::  ^672c40

雖行諸法不生不滅，而以相好莊嚴其身，是菩薩行。
commentary::  ^672c42

行諸法不生不滅者，法身也；相好莊嚴者，報身也。
法非報不嚴，報非法不成，法報相資，方成佛道。 ^672c44

○二十九、約現二乘不捨佛法以明中道。
orig::  ^672c48

雖現聲聞、辟支佛威儀，而不捨佛法，是菩薩行。
commentary::  ^673a2

或菩薩之修持，或應身之所示現，豈以二乘之小而棄之不行？
是故形雖比丘而心恒佛道，所謂以佛道聲令一切聞是也。 ^673a4

○三十、約究竟應身以明中道。
orig::  ^673a10

雖隨諸法究竟淨相，而隨所應為現其身，是菩薩行。
commentary::  ^673a12

肇公曰：究竟淨相，理無形象，而隨彼所應，現若干像也。 ^673a14

○三十一、約空寂現土以明中道。
orig::  ^673a18

雖觀諸佛國土永寂如空，而現種種清淨佛土，是菩薩行。
commentary::  ^673a20

諸佛國土，本自離染清淨，故永寂如空。
惟其清淨，而性具之土，方炳然發現，故能隨機所宜，
現種種法，淨佛國土也。 ^673a24

○三十二、約帶果行因以明中道。
orig::  ^673a30

雖得佛道，轉於法輪，入於涅槃，而不捨於菩薩之道，是菩薩行。
commentary::  ^673a32

成道、說法、入寂，乃菩薩究竟之大果，菩薩修因所尅，畢於是矣。
然而眾生無盡，僧那亦無有盡，豈即於是而取泥洹？
要當帶果行因，以行菩薩之道，如觀音、
文殊之為然，否則非菩薩道也。 ^673a36

○四、聞法獲益。
orig::  ^673a44

說是語時，文殊師利所將大眾，其中八千天子，皆發阿耨多羅三藐三菩提心。
commentary::  ^673a46

判教者，此經說在方等，雖曰彈偏斥小，
歎大褒圓，而正意在斥小處多。
是則無慧方便，無方便慧，愛見大悲，正斥三藏事。
六度菩薩，不斷惑而度生，或斷惑而#CB01926;智也。
若曰彈偏，則不特小，即通別二教，皆得言之。
即圓教名字位人，觀行未成，五住未伏，
豈能即免無慧方便，無方便慧，及愛見大悲？
是以圓人初心，方便及慧，二種之行，不可須臾而離。
言方便，則不惟度生善巧，及六度行，即四威儀中，
折旋俛仰，無非圓人之方便。
而此方便，不可無空慧而統御之，或慧先而方便佐之，
或方便先而慧佐之，如是之行，無非中道雙遮雙照之方便。
寄語行者，勤而習之。
但大師釋纓絡三觀之後，又明一心中三觀，
引釋論云：三智實在一心中得，秪一觀而三觀，
觀於一諦而三諦，故名一心三觀。
類如一心，而有生住滅，如此三相，在一心中。
此觀成時，證一心三智，亦名一切種智寂滅相，種種行類相貌皆知也。
寂滅相者，是雙亡之力；種種相貌皆知者，雙照之力也。
中論云：因緣所生法，即空、即假、即中。
釋論云：三智實在一心中得。
即此意也。此觀微妙，即一而三，即三而一，
一觀一切觀，一切觀一觀，非一非一切，
如此之觀，攝一切觀也。
須知此品所示觀法，而有頓、漸二門。
文殊、維摩初番問答，往復明室空之旨，
頓觀也；三番明調伏其心，漸觀也。
然而非頓無以融漸，非漸無以開頓，頓、
漸合行，是今圓觀。
此又與大師所示不約而符。
或者疑曰：頓觀雖圓，宛有三相，今維摩所示，
惟是一空，云何相合？
答曰：此正圓、頓三觀，一空、一切空之旨。
如趣舉空觀，則非惟但空俗諦，而中、真亦空，名大空觀。
今文所示，正是大空，亦名頓空、圓空。
自非此空，安令室容廣座，稱不思議智者？
解一千從，無勞擬議也。 ^673b2

觀解者，三心即空，一一推檢，所具五陰，
誰受病者，此其中間，身亦無我，是故於心，
不應生著，即破人假入空，調伏其心也。
又觀五陰之中，起惟法起，滅惟法滅，又此法者，
各不相知，不言我起我滅，又觀此法，亦是顛倒，
我應離之，離我我所，不念內外，行於平等，
我及涅槃，此二皆空，唯有空病，空病亦空，
即破法假入空觀，調伏其心也。
又觀此心，雖然即空，亦復即假，諸法宛然，
以即假故，不妨於無所受而受諸受，不滅受而取證於空，
愍自心沉淪生死，而愍於他，生大悲心，
雖除假病，而不除法，心心生起，以觀教之，
令斷苦教導，斷除攀緣，設諸方便，而化餘心，
雖化餘心，而不離空慧，即從空出假觀，調伏其心也。
又觀此心中道，雙即空假有，方便及慧，
慧及方便，二相輔頰，恒不捨離，雙非空有，
非調伏非不調伏，非生死非涅槃，乃至帶果行因，
一一稱性觀之，即從空假入中道觀，調伏其心也。
other:: 
# 不思議品第六

commentary::  ^673c14

○六、釋不思議品二：初、釋品題。
orig::  ^673c46

維摩詰所說經不思議品第六。
commentary::  ^673c48

什公曰：法身大士，身心無倦。
聲聞結業之形，心雖樂法，身有疲厭，故發息止之想。
身子於弟子中，年耆體劣，故先發念，不用現其累迹。
又以維摩必懸得其心，故直念而不言也。
尋下言諸大人當於何坐，似是推己之疲，
以察眾人之體，恐其須，故發念之也。 ^674a2

肇公曰：床坐獨寢，旨現於此。
舍利弗默領玄機，故扣其興端。
淨名將辯無求之道，故因而詰之也。 ^674a12

燈曰：失。發千尋之絲，先於微緒；開萬華之谷，首於初陽。
是以身子所發之念、所緣之事極小，而維摩能鑒之心、所現之迹極大。
機教相扣，碪椎相應，大士固不可思議，身子亦不可思議也。 ^674a16

○二、釋經文四：初、略寄借座明不思議三：
初、欲座興念。
orig::  ^674a24

爾時舍利弗見此室中無有床座，作是念：斯諸菩薩大弟子眾當於何坐？
commentary::  ^674a28

○二、知意呵斥五：初、維摩泛問。
orig::  ^674a32

長者維摩詰知其意，語舍利弗言：云何？
仁者！為法來耶？求床座耶？
commentary::  ^674a34

○二、身子實答。
orig::  ^674a38

舍利弗言：我為法來，非為床座。
commentary::  ^674a40

○三、正事呵斥五：初、以為法不貪軀命斥。
orig::  ^674a42

維摩詰言：唯，舍利弗！
夫求法者，不貪軀命，何況床座？
commentary::  ^674a44

○二、以求法非有三科三界斥
orig::  ^674a46

夫求法者，非有色、受、想、行、識之求，非有界、
入之求，非有欲、色、無色之求。
commentary::  ^674a48

五陰、十八界、十二入，是為三科。
欲、色、無色，是為三界。
夫有三科，即在三界。
苟在三界，不免三科。
身子一念床座，則生死之法備矣。 ^674b4

○三以求法不著三寶求斥。
orig::  ^674b10

唯，舍利弗！夫求法者，不著佛求、不著法求、不著眾求。
commentary::  ^674b12

夫求出三科三界者，要以歸依三寶為之始。
第三寶為世舟航，渡河雖用筏，到岸不須舟，
故不可以不求，又不可以著心而求之可也。
身子答云：我為法來，是著法而求。
法因佛說，法假僧弘，故相因言之。
然以著心求者，是非為真求，而於無求中，我而求之。 ^674b14

○四、以求法無修四諦求斥二：初、以舉四諦斥。
orig::  ^674b26

夫求法者，無見苦求，無斷集求，無造盡證修道之求。
commentary::  ^674b28

○二、明所以斥。
orig::  ^674b30

所以者何？法無戲論。
若言我當見苦、斷集、證滅、修道，是則戲論，非求法也。
commentary::  ^674b32

肇公曰：有求則戲論，戲論則非求，所以知真求之無求也。 ^674b36

○五、以求法無用八義求斥。
orig::  ^674b40

唯，舍利弗！法名寂滅，若行生滅，是求生滅非求法也。
法名無染，若染於法乃至涅槃，是則染著非求法也。
法無行處，若行於法，是則行處非求法也。
法無取捨，若取捨法，是則取捨非求法也。
法無處所，若著處所，是則著處非求法也。
法名無相，若隨相識，是則求相非求法也。
法不可住，若住於法，是則住法非求法也。
法不可見聞覺知，若行見聞覺知，是則見聞覺知非求法也。
法名無為，若行有為，是求有為非求法也。
commentary::  ^674b42

此科經有八段，一以法身名為寂滅，不可以生滅求斥，
乃至法身名無為，不可以有為求斥，一一在文可見。 ^674c10

○四、結成正意。
orig::  ^674c16

是故，舍利弗！若求法者，於一切法應無所求。
commentary::  ^674c18

言應無所求者，乃以無求之心而求，非一向不求，
所謂於無可求中，吾故求之是也。 ^674c20

○五、聞法獲益。
orig::  ^674c24

說是語時，五百天子於諸法中得法眼淨。
commentary::  ^674c26

法眼淨位在圓教八、九、十信，別在十行。
若小乘法眼淨，非此中意。 ^674c28

觀解者，觀一念識心，具足眾德，了無諸相，即法身非有軀命。
三科雖即三寶，不應著之。
雖即四諦，無四諦相。
了不見生滅之相，乃至無見無為，即大士所示義也。 ^674c32

○三、借座與坐十三。
初、維摩問：何處座好？
orig::  ^674c40

爾時，長者維摩詰問文殊師利言：仁者遊於無量千萬億阿僧祗國，
何等佛土有好上妙功德，成就師子之座？
commentary::  ^674c42

什公曰：自知而問者，欲令眾信也。
借座彼國，其義有二：一者欲現諸佛嚴淨功德，
致殊勝之座，令始行菩薩深其志願也。
二者欲因往返之迹，使化流一國也。 ^674c48

○二、文殊答座好之處。
orig::  ^675a8

文殊師利言：居士！
東方度三十六恒河沙國，有世界名須彌相，
其佛號須彌燈王，今現在。
彼佛身長八萬四千由旬，其師子座高八萬四千由旬，嚴飾第一。
commentary::  ^675a10

肇公曰：由旬，天竺里數名也。
上由旬六十里，中由旬五十里，下由旬四十里也。 ^675a16

○三、維摩詰現通借座。
orig::  ^675a20

於是長者維摩詰現神通力。
commentary::  ^675a22

○四燈王佛遣座與之。
orig::  ^675a24

即時，彼佛遣三萬二千師子之座，高廣嚴淨，來入維摩詰室。
commentary::  ^675a26

○五座室小大相容
orig::  ^675a30

諸菩薩、大弟子、釋、梵、四天王等，昔所未見。
其室廣博，悉皆包容三萬二千師子之座，無所妨礙。
於毗耶離城及閻浮提四天下，亦不迫迮，悉見如故。
commentary::  ^675a32

○六、維摩詰命各就座。
orig::  ^675a38

爾時，維摩詰語文殊師利：就師子座，與諸菩薩上人俱坐，當自立身如彼座像。
commentary::  ^675a40

○七、諸菩薩變形就座。
orig::  ^675a44

其得神通菩薩，即自變形為四萬二千由旬，坐師子座。
commentary::  ^675a46

○八、餘眾皆不能昇。
orig::  ^675b2

諸新發意菩薩及大弟子皆不能昇。
commentary::  ^675b4

○九問：身子何不就座？
orig::  ^675b6

爾時，維摩詰語舍利弗：就師子座。
舍利弗言：居士！此座高廣，吾不能昇。
commentary::  ^675b8

○十、命身子禮佛可昇。
orig::  ^675b12

維摩詰言：唯，舍利弗！
為須彌燈王如來作禮，乃可得坐。
commentary::  ^675b14

○十一、依命禮佛得昇
orig::  ^675b18

於是新發意菩薩及大弟子，即為須彌燈王如來作禮，便得坐師子座。
commentary::  ^675b20

○十二、身子讚歎希有。
orig::  ^675b24

舍利弗言：居士，未曾有也！
如是小室乃容受此高廣之座，於毗耶離城無所妨礙，
又於閻浮提聚落城邑，及四天下諸天、
龍王、鬼神宮殿亦不迫迮。
commentary::  ^675b26

○十三、維摩詰示不可思議。
orig::  ^675b32

維摩詰言：唯，舍利弗！
諸佛菩薩有解脫，名不可思議。
commentary::  ^675b34

肇公曰：夫有不思議之跡顯於外，必有不思議之德著於內。
覆尋其本，權智而已乎。
何則？智無幽而不燭，權無德而不修。
無幽不燭，故理無不極；無德不修，故功無不就。
功就在于不就，故一以成之；理極存于不極，故虗以通之。
所以智周萬物而無照，權積眾德而無功，
冥漠無為而無所不為，此不思議之極也。
巨細相容，殊形並應，此葢耳目之麤迹，遽足以言乎？
然將因末以示本，託麤以表微，故因借座略顯其事耳。
此經自始於淨土，終于法供養，其中所載大乘之道，無非不思議法者也。
故囑累云：此經名不思議解脫法門，當奉持之。
此品因現外迹，故別受名耳。
解脫者，自在心法也。
得此解脫，則凡所作為，內行外應，自在無礙，此非二乘所能議也。
七住法身已上，乃得此解脫也。
別本云神足三昧解脫。 ^675b36

燈曰：肇公第知覆尋不思議之本，權智而已。
未知權智之所施設者，迹也。
若覆尋其本，則又有實智在焉。
葢諸佛菩薩果上玅用，依實智之體，以起權智之用。
正以實智不可思議，致令權智亦不可思議。
又權實二智，能照之智也。
不有所照之境，焉發能照之智？
是故智有權實，境亦同之。
不有所照之境，安發能照之智？
不有能照之智，安顯所照之境？
是則權實二智之不可思議。
又因權實二境之不可思議，故法華云：
諸佛智慧，甚深無量。
此歎實智玅也。又云：其智慧門，難解難入。
此歎權智玅也。又云：是法非思量分別之所能解。
此歎權實二智俱不可思議，以釋玅名也。
又云：惟佛與佛，乃能究盡諸法實相。
能究盡者，乃權實二智。
所究盡者，乃權實二境。
天台大師云：諸法不思議，權境也。
實相不思議，實境也。
即諸法而實相，乃即權而實。
即實相而諸法，乃即實而權。
權實實權，俱不可思議，乃諸佛所究盡之境。
又云：諸法者，即華嚴能隨染緣，具造十法界也。
每一界各有十如是，故經云：所謂諸法有如是相、
如是性、如是體、如是力、如是作、如是因、
如是緣、如是果、如是報、如是本末究竟等。
又準仁王經與智論，每一界具假名實法國土，
界界三法，法法十如。
每一界有三十如是，十界則三百如是。
每界互具十界，則成百界，界十如是，故成三千如是。
此三千法，又有真妄具造不同。
葢始由真如不變之體，法爾具足三千性相，能隨染淨緣具造十法界。
始既即不變而隨緣，終則即隨緣而不變。
言不變者，雖隨淨緣具造佛界假名實法國土，
而真如不變之體性具十種法界，即性體清淨，
不染纖毫，與夫性量竪窮橫遍者毫無虧。
次即隨染緣具造九界假名實法國土，
而真如不變之體性具十界，即性體清淨，
毫無染污，與夫性量竪窮橫遍者亦毫無虧欠。
惟其在真如隨緣不變，故隨緣所造，若佛法、
若眾生法、若心法，莫非不變之體，而彼性具性體、
性量，不闕纖毫。故諸佛菩薩悟中證此三法，
若正報、若依報，若大、若小，若多、若少，無非法界。
是故於中一為無量，無量為一，小中現大，
大中現小，於一毛端現寶王剎，坐微塵裏轉大法輪者以此。
故法智大師云：良由法界不思議體作我一念之心，
亦復舉體作生、作佛、作依、作正，一塵法界不小，剎海法界不大。
惟其如此，故能室容廣座，亦容多眾。
以須彌之高廣，內芥子中無所增減，毛內大海不嬈魚鼈，
以至如來無礙神通、菩薩三十二應，皆本于此。
不則，何異作意神通，焉稱無作玅用耶？
或問曰：若如所云，豈肇公不思議權智之說非耶？
對曰：肇公之說非，一向不是，葢覆求其迹，原是不思議權智。
第肇公但知其迹，不究其本，又不知權實二智同居一體，
謂之同體權實，權實所依在于諸法實相，
權實二境以依同體之境，故有同體之智，
是故諸佛菩薩果地施設種種不思議權智，
此權即實，智即是境，故如來於法華會上從三昧安詳而起，
先歎權實二智，次歎權實二境，以明出世間一大事因緣深有所以也。
大師淨名疏亦云：今解華嚴經明一微塵有大千經卷，
觀眾生一念無明心即是如來心，若見此心則能以須彌入芥子無相妨也。
下諸不思議事窮劫說不能盡，皆是此意耳。
所以然者，此經云：諸佛解脫當於眾生心行中求，
若觀眾生心行得諸佛解脫，住此解脫則能現如是種種不思議事也。
所以然者，諸方便教明二乘得偏真之理解脫是思議解脫，
如得玻璃珠不能雨寶，大乘圓教明菩薩中道圓真真性解脫即是不思議解脫，
如得如意珠能雨大千寶也。
見眾生心行真性得芥子須彌，真性一如無二如，
若得芥子真性之小能容須彌之大，得須彌真性則須彌之大不礙芥子之小，
舉此一意可以例下諸事，如是解脫正貫攝此意也。 ^675c18

○二、廣舉眾事明不思議十二：初、須彌內芥四：
初、牒解脫之本。
orig::  ^676c4

若菩薩住，是解脫者。
commentary::  ^676c8

○二、示不思議相。
orig::  ^676c10

以須彌之高廣，內芥子中無所增減，須彌山王本相如故。
commentary::  ^676c12

○三、明機見不同。
orig::  ^676c16

而四天王、忉利諸天，不覺不知己之所入，
唯應度者，乃見須彌入芥子中。
commentary::  ^676c18

○四、結成法門。
orig::  ^676c22

是名不可思議解脫法門。
commentary::  ^676c24

不思議解脫之本始，既性具三法，能不變以隨緣，是故終則隨緣而不變。
在相言之，雖有山芥大小之不同，在性言之，
須彌一法界也，芥子亦一法界也，彼此各各相容，猶如因陀羅網。
今乃以芥子為主，以須彌為賓，芥子之主則隱相而現性，
須彌之賓則隱性而現相，性能內相，是故芥子內須彌中，
此為小中現大，亦是依中現依。 ^676c26

○二毛入大海
orig::  ^676c40

又以四大海水入一毛孔，不嬈魚鼈黿鼉水性之屬，
而彼大海本相如故，諸龍、鬼神、阿修羅等，
不覺不知己之所入，於此眾生亦無所嬈。
commentary::  ^676c42

釋義準前，名為正中現。
依楞嚴云：於一毛端現寶王剎。
義同。 ^676c48

○三、斷界遠擲。
orig::  ^677a4

又，舍利弗！住不可思議解脫菩薩，斷取三千大千世界，
如陶家輪著右掌中，擲過恒沙世界之外，
其中眾生不覺不知己之所往，又復還置本處，
都不使人有往來想，而此世界本相如故。
commentary::  ^677a6

雖因神通之力不可思議，實由性具之法轉變自在。 ^677a14

○四演日為劫。
orig::  ^677a18

又，舍利弗！或有眾生樂久住世而可度者，
菩薩即演七日以為一劫，令彼眾生謂之一劫。
commentary::  ^677a20

時之延促，皆眾生情謂所計。
無論證無生忍者，不見有近久之殊，即冥心玄覽，實無去來今相之可得。
今菩薩為眾生樂久住世而得度者，即演日為劫。
其若樂久住存壽者，相如神仙之流。
菩薩下文所示，又則促劫為日也。 ^677a24

○五促劫為日
orig::  ^677a34

或有眾生不樂久住而可度者，菩薩即促一劫以為七日，令彼眾生謂之七日。
commentary::  ^677a36

前樂久住世而可度，乃菩薩根人，願於末劫弘經，如南嶽思大禪師之為心者也。
今不樂久住，乃厭世無常，去無常以趣真常。
此有兩種：一、二乘根性；一、菩薩樂生無量壽佛國，樂集一切功德人也。 ^677a40

○六、以佛土示眾。
orig::  ^677a48

又，舍利弗！住不可思議解脫菩薩，以一切佛土嚴飾之事，集在一國示於眾生。
commentary::  ^677b2

○七、擎土不動。
orig::  ^677b6

又菩薩以一佛土眾生置之右掌，飛到十方，徧示一切而不動本處。
commentary::  ^677b8

○八毛見供具。
orig::  ^677b12

又，舍利弗！十方眾生供養諸佛之具，菩薩於一毛孔皆令得見。
commentary::  ^677b14

○九毛見日月
orig::  ^677b18

又十方國土所有日月星宿，於一毛孔普使見之。
commentary::  ^677b20

○十、口吸諸風。
orig::  ^677b22

又，舍利弗！十方世界所有諸風，菩薩悉能吸著口中而身無損，
外諸樹木亦不摧折。
commentary::  ^677b24

性風真空，理已如是。
菩薩合如來藏，示現神變，固不可得而思議也。 ^677b28

○十一、腹內劫燒。
orig::  ^677b32

又十方世界劫盡燒時，以一切火內於腹中，火事如故而不為害。
commentary::  ^677b34

○十二、取土過界。
orig::  ^677b38

又於下方過恒河沙等諸佛世界，取一佛土舉著上方過恒河沙無數世界，
如持針鋒舉一棗葉而無所嬈。
commentary::  ^677b40

已上皆於依報明不可思議，下文則於正報明不可思議。 ^677b46

○三、廣舉現身明不可思議三：初、神通現身。
orig::  ^677c2

又，舍利弗！住不可思議解脫菩薩，能以神通現作佛身，
或現辟支佛身、或現聲聞身、或現帝釋身、
或現梵王身、或現世主身、或現轉輪聖王身。
commentary::  ^677c4

性具十界，究竟現前。
隨機所扣，如鑒現形。
普門之業，法爾如斯。 ^677c10

○二變聲演法。
orig::  ^677c14

又十方世界所有眾聲，上、中、下音皆能變之令作佛聲，
演出無常、苦、空、無我之音，及十方諸佛所說種種之法，皆於其中普令得聞。
commentary::  ^677c16

普門示現，則應以何身得度，即現何身而為說法。
今則變一切眾音，令作佛聲，演出法音，
普令得聞，以顯解脫不可思議也。 ^677c22

○三、總結不思議之力。
orig::  ^677c28

舍利弗！我今略說菩薩不可思議解脫之力，
若廣說者，窮劫不盡。
commentary::  ^677c30

○四、總明智慧方便之門四：初、迦葉讚歎自鄙五：
初、讚法門希有。
orig::  ^677c34

是時，大迦葉聞說菩薩不可思議解脫法門，
歎未曾有，謂舍利弗：譬如有人於盲者前現眾色像，
非彼所見；一切聲聞聞是不可思議解脫法門，不能解了為若此也。
智者聞是，其誰不發阿耨多羅三藐三菩提心？
commentary::  ^677c38

○二鄙小乘絕分。
orig::  ^677c46

我等何為永絕其根？
於此大乘已如敗種。
commentary::  ^677c48

○三顯聲聞應泣。
orig::  ^678a2

一切聲聞聞是不可思議解脫法門，皆應號泣，聲震三千大千世界。
commentary::  ^678a4

肇公曰：所乖處重，故假言應號泣耳。
二乘憂悲永除，尚無微泣，況震三千乎！ ^678a8

燈曰：非也。須知二乘雖斷見思，無界內憂悲，不無界外見思憂悲。
下云結習未盡，華則著身，畏生死故，五欲得便是也。
二乘自鄙無分，應是十二年中小乘執教未忘，謂斷見思已如敗種。
未知見思若盡，種當發現，大士法雨正啟其根，
號泣三千，乃發厥萌芽之初也。 ^678a10

○四、顯菩薩自在。
orig::  ^678a22

一切菩薩，應大欣慶，頂受此法。
commentary::  ^678a24

肇公曰：迦葉將明大小之殊，抑揚時聽，
故非分者宜致絕望之泣，已分者宜懷頂受之歡也。 ^678a26

○五、顯魔無如之何。
orig::  ^678a30

若有菩薩信解不可思議解脫法門者，一切魔眾無如之何。
commentary::  ^678a32

○二天子聞讚發心。
orig::  ^678a36

大迦葉說是語時，三萬二千天子皆發阿耨多羅三藐三菩提心。
commentary::  ^678a38

○三、大士歎顯菩薩三：初、明菩薩多作魔王。
orig::  ^678a42

爾時，維摩詰語大迦葉：仁者！
十方無量阿僧祗世界中作魔王者，多是住不可思議解脫菩薩，
以方便力故，教化眾生，現作魔王。
commentary::  ^678a44

肇公曰：因迦葉云：信解不可思議者，魔不能嬈。
而十方亦有信解菩薩為魔所嬈者，將明不思議大士所為自在，
欲進始學故，現為魔王，非魔力之所能也。
此亦明不思議，亦成迦葉言意。 ^678b2

○二、明菩薩多現惡乞。
orig::  ^678b10

又，迦葉！十方無量菩薩，或有人從乞手、
足、耳、鼻、頭、目、髓、腦、血、肉、皮、骨、聚落、城邑、
妻子、奴婢、象、馬、車乘、金、銀、瑠璃、硨磲、碼碯、
珊瑚、琥珀、真珠、珂貝、衣服、飲食。
如此乞者，多是住不可思議解脫菩薩，
以方便力而往試之，令其堅固。
commentary::  ^678b12

什公曰：結業菩薩於施度將盡而未極，
是以不思議菩薩強從求索，令其無惜心盡，
具足堅固，亦令眾生知其堅固，亦便其自知堅固。 ^678b22

○三、明菩薩方便本心二：初、明有威德力。
orig::  ^678b28

所以者何？住不可思議解脫菩薩有威德力故，行逼迫示諸眾生。
commentary::  ^678b30

○二、歎是為難事二：初、法說。
orig::  ^678b34

如是難事，凡夫下劣無有力勢，不能如是逼迫菩薩。
commentary::  ^678b36

○二、譬說。
orig::  ^678b38

譬如龍象蹴踏，非驢所堪。
commentary::  ^678b40

肇公曰：截人手足，離人妻子，強索國財，
生其憂悲，雖有目前小苦，而致永劫大安。
是由深觀人根，輕重相權，見近不及遠者，非其所能為也。 ^678b42

什公曰：眾生若有真實定相者，則不思議大士不應徒行逼試，
令其受苦。以非真實，易可成就，故行惱逼也。 ^678b46

○四、結成解脫法門。
orig::  ^678c4

是名住不可思議解脫菩薩智方便之門。
commentary::  ^678c6

肇公曰：智慧遠通，方便近導，異迹所以形，
眾遮所以成，物無不由，而莫之能測。
故權智二門，為不思議之本也。 ^678c8

約教判不思議解脫法門者，的在圓教登初住菩薩。
至於等覺，分破無明，分證三德，鄰於玅覺，
乃能究竟，亦兼得別教登地菩薩。
然別登初地，已同圓教初住，雖曰兼別，實乃純圓。
若如什、肇諸公所釋，謂七住菩薩能具是力，不知七住是何教位次？
若曰圓位，則初住已得，不待至七；若曰別教，
七住方盡思惑，始學出假，亦未有此證據。
關中釋義，多附通理，其所指七住，應是諸大乘經借別明通之位，
與已辦地齊，雖能遊戲神通，淨佛國土，亦未有如此不思議解脫也。 ^678c14

觀解者，觀一念性具三千，即性體性量，
一界現起九界冥伏，一法現起三千九百九十九法冥伏，
或根塵依正各各現起冥伏，一為主餘為賓，
主能攝賓賓來歸主，或小中現大大中現小等，
是為不思議解脫法門，於一心中具足也。
維摩詰所說經無我疏卷第七
 ^678c34
