
other:: 大乘本生心地觀經淺註卷第六
author:: 清神京栴檀寺沙門　來舟　淺註
other:: 
## 離世間品第六

commentary:: 
△三、樂遠離行代佛廣讚。
由前世尊廣說蘭若功德勝利，在會之眾，
聞之獲益，深感佛恩，其後來者，不得親聞。
由是樂遠離行菩薩，恐失勝利，且蘭若功德，
即自己所證之遠離行法，遂發大慈廣利之心，
助佛法化，廣讚蘭若，離諸恐怖。
法相事理，正釋傍喻，法會之眾，多有開明，故有是科。
又分二：一、離世一品，樂遠正讚；二、一品題。
orig::  ^55c9

離世間品第六
commentary::  ^55c23

世間有三種，一塵勞煩惱世間，二三界依報世間，三界外小果世間。
謂塵勞撓心，依報籠身，小果障大，皆不能脫離生死，豈能高證菩提哉。
是以菩薩廣說蘭若離諸恐怖之事理法相等，
能令聞者發心入山修道，一切塵勞五欲不能惑心，
一性閒閒，澄潭秋月，是為離塵勞煩惱世間也。
果若煩惱既斷，生死亦離，不來三界受生，是離三界依報世間也。
然既離三界，則高證菩提，究竟涅槃，又豈繫於小果聲聞耶。
是必二執皆除，二死永斷，界外小果世間亦離也。
〔二死永斷者，前二斷分段生死，後一斷變易生死也。〕 ^55c25

△二、經文四。一、經家序置。
orig::  ^55c43

爾時，會中有一菩薩摩訶薩，名：樂遠離行，
承佛威力從坐而起，於大眾中為諸菩薩說阿蘭若行，
普告一切諸菩薩言：
commentary::  ^56a2

菩薩既以樂遠離行為名，必亦從蘭若修行成道，故立嘉名焉。
蓋樂為能發之心，下三字為所行之行，
必初則山林隱跡厥志不移，肉脫煩惱外離世界，
如鳥出籠超諸塵累，從起行處得名，故云樂遠離行也。
承佛威力者，以佛為教主，凡一切法皆出佛口，
今菩薩代說非無因自專，蓋為佛之威神所加令彼說之也。
為諸下，既大眾中單提為菩薩說者，顯其蘭若修證而猶不墮小乘，
須大機堪任也。 ^56a8

△二、菩薩代宣四：一、標定徵起。
orig::  ^56a24

出家菩薩住阿蘭若，應作是念：以何因緣遠離世間，修阿蘭若清淨妙行？
commentary::  ^56a26

初三句標定。以何下，徵起。
謂既已出家，既住蘭若，理應作念提撕，必有所為之因緣。
凡舉措之間，莫忘其本也。
意在厭生死、慕涅槃之因緣。
所以出家等遠離世間者，即是出家住靜。
然世間雖有三種，且約世俗塵勞言之，
皆因世諦情狀，恩愛牽連，違順交作，時時擾心，不得自在。
所以一旦出家，身住蘭若，其所為者，清淨妙行耳。
是知此句提醒大眾，大有警發人心者矣。
以其心離濁染曰清，身脫塵累曰淨，存誠觀照曰行，截徑不難曰妙。 ^56a30

△二、誡眾誠聽。
orig::  ^56a46

諸佛子等！一心諦聽！
我承佛力，今為汝等分別演說阿蘭若行。
commentary::  ^56b2

△三、大眾樂聞。
orig::  ^56b6

諸菩薩言：善哉，大士！
為我等輩及未來世求菩提者，惟願說之，我等樂聞。
commentary::  ^56b8

由前提醒，孰不感發，如渴思飲，故云願說樂聞也。 ^56b12

△四、廣為分別三：一、標住蘭若所為。
orig::  ^56b14

是時，樂遠離行菩薩告諸大眾：一切世間多諸恐怖，
出家菩薩為厭世間種種恐怖，捨離父母及諸眷屬，住阿蘭若修遠離行。
commentary::  ^56b16

一切下。前雖標徵未及道破，此則指出焉。
謂塵勞擾心之煩惱非止一事，驚恐怖畏之苦境非止一法，
故曰多諸，又曰種種。
如依報世間有籠繫拘礙不得超越之恐怖，
行陰遷醒無常迅速不得自由之恐怖，雖二乘涅槃如止化城不能高證菩提得少為足之恐怖。
所以出家者，為厭恐怖割愛辭親，故捨父母等修遠離行，欲求解脫欲證菩提方住蘭若故也。 ^56b22

△二、徵起種種恐怖。
orig::  ^56b40

云何名為種種恐怖？
commentary::  ^56b42

△三、詳明恐怖非一二：一、略說三：一、法說眾過。
orig::  ^56b44

或有菩薩而作是念：我為恐怖，一切煩惱從我生故。
或有菩薩而說我所，是為恐怖，一切煩惱我所生故。
或有菩薩而說七慢，是為恐怖，種種慢不敬善人故。
或有菩薩以彼三毒而為恐怖，造無量罪墮惡道故。
或有菩薩以彼五欲而為恐怖，耽著世樂墮八難故。
commentary::  ^56b46

作念者，提撕也，言其不可忘也。
恐怖者，逆事逼迫，心不安也。
如神色惶惶為恐，心驚毛竪為怖。
一切下，出可怖之相。
煩惱即見思二惑，亦兼無明。
從我生故者，出煩惱所起之本。
以一切眾生妄計五蘊身中有主宰為我，是為我執。
因有我執，煩惱頓起，為生死根，故以我執為恐怖也。
或有下，又出我所。
即我所有之物，總該一切功名產業等，
認為心外實法，即是法執。
依我法二執，不了本空，種種分別，一切煩惱皆從此生。
依此煩惱，造諸有漏生死業因，感發有漏生死業果。
由業果相續，實為恐怖也。
七慢雖別，貢高是同。
不敬善人者，略示慢相也。
夫善人者，行善人也。
以諸惡不作，眾善奉行，為人天之本，出世之基。
若人親近，必有引發之善言，開人之茅塞。
既我慢不敬，塞絕言路，善不能生，恣心作惡，
招感惡報，非恐怖而何哉〔七慢名相，准五卷中〕？
三毒即貪瞋癡，為俱生惑。
以惑起於心，動發身口，造諸惡業。
惑業為因，惡道為報。
所謂一失人身，萬劫不復，深為恐怖之極者也。
五欲者，即財色名食睡，皆為眾生可欲之境。
世人染著不捨，則被其害，故為恐怖。
耽著者，樂之至也。
世樂即是五欲。世人耽著造業，故墮八難之報障。
以其障道招苦，深為恐怖矣。 ^56c8

△二、喻明毒害三：一、取喻毒蛇
orig::  ^57a2

譬如世間有七步蛇，當害人時毒力熾盛，出過七步即便命終。
一蛇毒力尚能損人，何況五蛇共為傷殺，毒力轉盛命難得全。
commentary::  ^57a4

蛇，毒蟲也。七步者，謂此蛇傷人，行七步則死，毒之甚也。
五蛇，喻五欲。然蛇雖至毒，但能傷身，不能傷道；
但害一世，不害累世。
五欲為害，豈止傷身，更損慧命；豈毒一世，殃及累劫。
以種現薰發，世世相續，可不畏乎？ ^57a10

△二、以法合喻
orig::  ^57a18

世間五欲亦復如是，一一欲樂各能引起八萬四千微細塵勞迷惑愚夫，
令墮地獄、餓鬼、畜生及餘難處受大苦惱，何況具足貪著諸塵如恒河沙！
commentary::  ^57a20

初二句總合。一一下。
合前大害。謂每一欲樂引起貪愛以癡為本，
若少有不順復能生嗔，由是邪見諸惑頓然皆起，
至於八萬四千微細深惑，如雲彌空能障日月，
大地冥冥不見三光，未免墮坑之患。
愚夫昏懵取著造業，致墮三途八難，故云受大苦惱。
以上五欲略示總相尚遭大苦，何況下。
以少況多，總不出日用之間五塵之內，
滋廣無量略類恒沙，歷劫以來喪法身傷慧命，
招生死墮惡道，豈止如五蛇但害一世之身乎〔八萬四千塵勞准前〕？ ^57a26

△三、結顯障道。
orig::  ^57a42

無數諸佛出興於世說法教化，隙光迅疾終不得見，
常在惡道猶於自家，處無暇中如戲園觀。
commentary::  ^57a46

人皆有佛性，為成佛之因。
由妄想自迷，而不能覺。
由是諸佛出世為聖師，說法為助緣。
貴乎師資道合，覿面相授。
以之脫生死，證涅槃，法化可期矣。
奈何諸佛出世，說法教化，而應化隨機，料亦不久。
故喻如隙光之迅速。
隙光，如透孔隙之光，眨眼便過矣。
故云終不得見。又諸佛出興之時短，眾生墮苦之時長。
所謂佛前佛後，亦何能見之耶。
常在下，正言不出惡道也。
猶於下，喻如自己家務。
既處在無閑暇之中，言其不由自己也。
如戲園觀者，又作一喻。
言三途輪轉，如遊歷自己園觀一般。
蓋業力所牽，輪轉不息，何由得能見佛聞法哉。
凡修行人，如是觀察，則妄想漸退，而道業日增矣。 ^57b2

△三引古證成六一飛蛾投火喻。
orig::  ^57b28

過去有佛，欲令眾生厭捨五欲，而說偈言：
譬如飛蛾見火光，以愛火故而競入，不知焰性燒然力，委命火中甘自焚。
世間凡夫亦如是，貪愛好色而追求，不知色欲染著人，還被火燒眾來苦。
commentary::  ^57b30

此引古佛說五欲為害之頌，令生厭離，引喻警#CB15081;也。
飛蛾愛火，如人愛色。
然色非婬欲之色，乃眼家所見一切男女相貌之色，
金銀珠寶之色，及一切玄黃朱紫惑人之色。
因色生愛，因愛起貪，因貪而求。
求之云追者，即非理之求也。
良以眾生為財色所惑，未免喪心失性，
勞神費力，惡求苦求。
至於飡風宿水，臥雪眠霜，是為現受眾苦。
由喪心非理，後受三途之報，何異飛蛾入火喪命哉。
還被一句，合委命自焚，言色欲如火，逼迫如燒。
眾來苦三字不穩，當用受眾苦三字代之。
若不換字，則別作一解。
眾即眾苦不一，來即未來。
謂不但今生受苦，亦種現薰發，及未來後世，常受其苦也。 ^57b38

△二、群鹿中箭喻
orig::  ^57c12

譬如群鹿居林藪，貪於豐艸而自養，獵師假作母鹿聲，群鹿中箭皆致死。
世間凡夫亦如是，貪著種種可意聲，不知聲能染著人，還受三途諸苦報。
commentary::  ^57c16

此明聲欲之害也。
前四句引喻，後四句法合。
喻中，眾木為林，艸芒為藪，群鹿居林，食艸飲水，亦天然本分。
忽遇獵師，假弄音聲，類同母鹿。
群鹿愛聲，奔馳就處，被獵師射死。
世間下，法合。凡夫合群鹿，可意之聲合假聲。
然耳家所對之聲雖有多種，惟男女歌笑、
婬詞美曲及一切絲竹管絃、琳琅玉珮之聲最能惑人。
凡夫貪著，合群鹿就處；因染造業，受三途報，合群鹿中箭而死。
蓋聲欲之為害也，不亦甚乎？ ^57c22

△三蜜峰愛香喻
orig::  ^57c38

譬如蜜蜂能飛遠，遊於春林採眾華，為愛醉象頰上香，象耳因之而掩死。
世間凡夫亦如是，愛著一切受用香，不知香能染著心，生死輪迴長夜苦。
commentary::  ^57c40

此明香欲之害也。
蜜蜂採華，亦本分也。
象乃巨獸且醉，雖頰上有香，而不可犯。
蜜蜂不知其害，而落頰取香。
象因頰癢，遂搖頭動耳，掩之而死。
然蜜蜂但知貪香，不知就死。
而世間凡夫，亦復如是。
愛著一切可欲受用之香，因貪造業，受苦遭報，
沉溺生死，合蜜蜂取香而死矣。
蓋香欲之害，亦可驚人。 ^57c46

△四、龍魚貪餌喻。
orig::  ^58a12

譬如龍魚處於水，游泳沉浮而自樂，為貪芳餌遂吞鈎，愛味忘生皆致死。
世間凡夫亦如是，舌根躭味以資身，殺他自活心不平，感得三塗極重苦。
commentary::  ^58a14

此明味欲之害也。
龍魚水居，游泳自樂，亦本分也。
偶被漁翁垂釣，遂不本分，貪餌吞鈎，因愛味忘身而死矣。
凡夫亦爾，因舌根貪味，殺他生命，取其血肉，
資養口體，以殺生貪味，其心不平，感墮三途，
受極重苦，何異魚貪芳餌而喪命耶？
葢貪味之為害，不可不慎。 ^58a20

△五、白象貪染喻。
orig::  ^58a30

譬如白象出山澤，自在猶如師子王，欲心醉亂處昏迷，追尋母象生貪染。
一切凡夫亦如是，趣彼妙觸同狂象，恩愛纏縛不休息，死入地獄苦難量。
commentary::  ^58a32

此明觸欲之害也。
白象居山，尊重白在，猶如獅子，亦本分也。
由欲心醉亂，則不本分，追尋母象，貪染生狂，故昏迷失正也。
凡夫亦爾，趣彼妙觸，即男女觸樂，欲心躁動，
染著不止，同彼狂象，以恩愛纏縛而不休息，遂墮地獄。
然此文容辯，良以世間眾生，男婚女配，
亦人間正倫，縱然狂妄，未嘗敗倫，何至地獄受無量苦。
擬其必是非理求和，強姦圖覇，敗人倫，
喪風化，如狂象之失正也。
故入地獄者，宜矣。
嗚呼，邪欲之害，實可畏哉。 ^58a38

△六、總結遠離。
orig::  ^58b6

世間男女互貪求，皆由樂著諸色欲，人天由此故纏縛，墮墜三塗黑闇中。
若能捨離貪欲心，住阿蘭若修梵行，必得超於生死苦，速入無為常樂宮。
commentary::  ^58b8

貪者乃俱生之細惑，求者乃身口之奔馳，
男女皆然，故曰互貪。
此明日用之所為也。
皆由下，出互貪之因也。
色欲者，通指五欲為所貪之境，樂著二字最重，
為能貪之妄心，此乃纏縛墜墮之因也。
人天下二句，受報皆由樂著起於心屬惑，
貪求形於外屬業，雖在人天善道猶受生死纏縛之果。
墮墜下，謂人天道中雖受纏縛猶為善果不至甚苦，若再造業未免又墮於三途惡道也。
黑暗者，有通別二義，別即地獄冥冥不見三光故云黑暗，
鬼道亦然，唯畜生一類猶被日月之光未嘗黑暗故云別，若通說三塗眾生愚癡昏晦無智慧之光皆同黑闇也。
以上因貪欲墮苦證前恐怖之實也。
若能下四句，勸離取證，然初句勸離，次句勸修，
三句明因修出苦，四句明離苦得樂。
常樂宮即涅槃四德之二，義亦兼四，皆蘭若修行成就也。
以上略說一科已竟。 ^58b14

△二、廣說二：一、長行八：一、明恐怖多種境相三：
一、貪酷為因。
orig::  ^58b44

或有菩薩以貪多財而為恐怖，自己財寶恒求積聚而不受用，
何況能施貧乏眾生？
於己財寶深生貪著，於他財寶欲令損減。
commentary::  ^58b48

貪等為人天通惑，猶不為甚，以多分者為過也。
財即金銀諸寶，為可欲之境，恐怖為墮落之因。
自已下，明貪之至也。
於已下，不惟酷貪，尤生妬忌。
然則以酷貪妬忌為墮苦之本，是以智人觀之，
豈不懼哉，故云恐怖。 ^58c6

△二、三途為報。
orig::  ^58c14

以是因緣，命終之後，墮大地獄，受無量苦，
如是苦報，名為第一正感之果。
從地獄出，受畜生身，身常勞苦，水艸不足，
經多時中，酬損他財，如是眾苦，名為第二正感之果。
受是罪已，生餓鬼中，因饑渴苦，無量千劫，
不聞漿水飲食之名，其咽如針，其腹如山，
縱得飲食，隨變為火，如是苦身，名為第三正感之果。
commentary::  ^58c16

初句承前酷貪妬忌之因緣，即現世惡因已成。
命終下招感之果應若影響也。
名為下結顯為三途之初報，故名第一。
酬因不爽故曰正感也。
從地下為第二重報，謂地獄受苦雖言無量，終有了畢之時。
從地獄出又受畜生之身果也，身常勞苦等報也。
經多時下酬還宿債也。
與元負人或作駝騾牛馬等以運力酬之，或作猪羊鷄鵝等以身命血肉償之。
如是下結為正果者，以其損他利己此當酬償，因果相應故云正感也。
受是罪已下又為第三重報，生餓鬼中者果也，因饑渴下報也。
良以前生為人積聚慳悋，拔一毛而利天下者有所不為，
故無片福資身，遂感饑渴不聞漿水之苦。
由妬忌他榮損他肥己，故感縱得飲食隨變為火之苦。
蓋因果相當故結為正感矣。
夫唯一多貪財寶慳悋不施，又云於他財寶欲令損減，是此之因感三途報。
詳夫惟一貪悋亦庸人之常情，何致如此？
其所重者在令他損減之中則無所不至，
殺盜婬妄無所不為，是以欺天害理特甚，故獲斯罪宜矣。 ^58c28

△三轉生餘報。
orig::  ^59a14

畢是罪已來生人間，貧窮下賤為他所使，
於諸財寶所求難得，於一切時而不自在，如是餘報名相似果。
commentary::  ^59a18

初句三途報盡，次句人道受生。
貧窮下，餘業之報。
良以因中貪悋不施，感貧窮下賤之報。
由損人利己，故感為他所使之報。
於諸下，轉釋上義。
而求財之難得者，悋之餘報也。
一切時不自在者，如枷鎻牢獄等，損他利己之餘報也。
三途之外，更有未盡之苦者，皆曰餘報。
相似果者，謂雖得人身，受枷鎻繫縛、牢獄籠禁者，相似地獄。
為人所使，執勞運力，加之愚蠢無知者，相似畜生。
如貧窮下賤，衣食不給，常忍饑虗者，相似餓鬼。
皆為等流果也。 ^59a22

△二、明蘭若離怖得果四：一、總標知怖求脫。
orig::  ^59a38

一切菩薩分明知見如是因果，常生恐怖欲求解脫，由是恐怖遠離眷屬住阿蘭若。
commentary::  ^59a42

初舉能知之人。以菩薩稱者，謂出家人發菩提心行遠離行，
因德目號故稱菩薩，非文殊普賢等始名菩薩也。
分明知見下，明所知之因果也。
分明者，透徹也。知見者，曉解也。
或依教惺悟，知其善惡報應因果不昧之相，一切明了故曰知見。
常生恐怖者，知因懼果也。
欲求解脫者，將出生死欲證佛果也。
由是下，結顯所為。 ^59a46

△二、廣示恐怖之相十九。
一、渴愛追求怖。
orig::  ^59b10

或有菩薩以渴愛心而為恐怖，於諸未得一切財寶日夜追求，
生渴愛故。
commentary::  ^59b14

財寶為所愛之境，渴心為能愛之貪。
謂人愛財寶，如渴思飲也。
日夜追求者，苦心謀望也。
以此為恐怖者，謂眾生造業，由此起矣。
庸人不悟，任運而作。
智人思之，必有惡報。
以恐懼欲離，故居蘭若。
良以君子愛財，取之有道。
既曰日夜追求，必有非理圖覇等，故招惡報者宜矣。 ^59b18

△二、我法二見怖。
orig::  ^59b28

或有菩薩我、我所見而為恐怖，為諸煩惱作依止故；
或有菩薩以諸法見而為恐怖，與所知障作依止故；
commentary::  ^59b30

分別曰：見我我所，即我法二執，解見前文。
作依止者，謂因有我見，引生煩惱，因有煩惱，
造諸惡業，隨其惡業，受諸苦報，所以我我所見，
為招苦之端，故深為恐怖也。
法見者，於所證真如法上，少有微細執著，即是法見。
所知障者，於所證真法，知有所證，愛著不捨，故為所知之障。
然既依法見起障，於理不能透脫，故為恐怖。 ^59b34

△三、邪疑斷常怖。
orig::  ^59b46

或有菩薩六十二見而為恐怖，入邪見林難出離故。
或有菩薩疑為恐怖，於真正法生疑惑故。
或有菩薩以彼斷見而為恐怖，執無後世撥無因果，生大邪見入地獄故。
或有菩薩以彼常見而為恐怖，執五趣身恒常決定，隨善惡業無變易故。
commentary::  ^59b48

依五陰各起四見共二十見，再約三世共六十，
加斷常二見共六十二，總為邪見。
以邪見如稠林執迷即入，然既入邪見染習成種，
將故反邪歸正實覺為難，所以智人觀之實為恐怖也。
疑者不決，及聞正法反生猶豫，當決不決難以成道，故為恐怖。
斷見者，謂人死永滅，執無後世之受生，
不信善惡報應，是為撥無因果，即大邪見入地獄者所感之報也。
以既撥無因果，不唯自墮亦令人聞，不能改惡從善，
亦不能返邪歸正，極至斷滅佛種，故感斯報也。
常見者，執人死還生人，物死還生物，五趣即五類，人天與三途共為五類。
恒常決定者，正是常見。
謬計隨善下二句，結釋常義，謂隨人作善作惡，
世世常在人道受生，無有變易之理，人道如是物類亦然，故曰無變易故。
以上四種總為惡見，違正害理，菩薩以正見觀之，豈不為之恐怖耶？ ^59c10

△四、嫉、掉、不信、怖。
orig::  ^59c38

或有菩薩以彼嫉妬而為恐怖，不耐他榮懷惡心故。
或有菩薩常以掉舉而為恐怖，心不寂靜生散亂故。
或有菩薩以不信心而為恐怖，如人無手雖至寶山終無所得，
無信手者雖遇三寶無所得故。
commentary::  ^59c42

嫉妬為名，不耐他榮等釋義。
掉舉為名，心不寂靜等釋義。
能障定為業有三種。
經約心掉，義兼其二。
不信心者，於實德能不忍樂欲，心穢為性，
能障淨心，惰依為業。
如人下以手喻信，蓋手能持物，人若無手，
雖至寶山，終無所得。
無信下以信合手，人若有信，遇三寶時，
能得法財，資益慧命，終證菩提。
無信之者反此，故云無所得故。
以上三種，皆喪德障道，故發心菩薩深為恐怖。 ^60a2

△五、無慚無愧怖。
orig::  ^60a20

或有菩薩以彼無慚而為恐怖，內無羞耻常造諸惡，業障無明難見佛故。
或有菩薩以無愧心而為恐怖，外無羞耻棄恩背德，生死輪迴墮三塗故。
commentary::  ^60a22

無慚者，百法中隨煩惱也。
無慚即名內無羞耻等釋義，良以無恥起於心，
造惡形於外，造惡即業，業能障道，故名業障。
無明者，非根本癡暗無明，乃是業能障道，
無般若智明，故曰無明。
然既障般若之智，故難見佛，是以正人君子深以為怖也。
無愧即名外無羞耻等為義，人無羞耻，
則無所不為，所以棄恩背德，作生死因，
墮三途果，是以發心菩薩深為恐怖也。 ^60a28

△六、忿恨忘失怖。
orig::  ^60a42

或有菩薩以忿恨等而為恐怖，能損自他互為怨結，於多劫中障佛道故。
或有菩薩以彼忘失而為恐怖，於所聞法不能憶持，忘失文義增愚癡故。
commentary::  ^60a44

忿恨，百法中小隨煩惱也。
忿者，依對現前不饒益境，憤發為性，能障不忿，執杖為業。
今經云能損自他等者，即釋義也。
然忿即暴怒，能喪己德，故曰損自。
承怒鬬爭，亦能損他。
良以我既忿恨於彼，寧免人之不忿恨於我哉？
故云互為冤結等。
恨者，百法云：由忿為先，懷惡不捨，結冤為性，
能障不恨，熱惱為業。
總為惡法，能障佛道，故菩薩之所以恐怖也。
忘失者，標名。於所聞下，釋義。
由增長愚癡，功德皆喪，是以菩薩亦為恐怖。
良以多聞能生實智，智能斷惑，智能證真。
然既能忘失，不能資智，有墮無升，豈得無畏乎？ ^60b2

△七、不善黑業怖。
orig::  ^60b22

或有菩薩乃至一切不善黑業而為恐怖。
何以故？一切不善是生死因，輪轉三界不得出離，於是無量無邊恐怖皆能障礙出世勝法。
commentary::  ^60b24

行善為白業，作惡為黑業，乃至一切總該之辭，言其諸惡皆備也。
然黑業既云一切，恐怖自有無量，且為生死之因，所以障道。
出世勝法，即是佛道。
但三界之界字，恐是途字之誤。
何也？以黑業不能上轉故。 ^60b30

△八五、蓋憎惡怖。
orig::  ^60b38

或有菩薩以五種蓋而為恐怖，五種煩惱覆蓋菩薩菩提心故。
或有菩薩以憎惡心而為恐怖，於諸眾生無憐愍心，修菩提行多退轉故。
commentary::  ^60b40

五蓋者，貪欲、瞋恚、睡眠、掉悔、疑，以此五種皆能障道，故曰覆蓋等。
憎惡屬嗔，能障慈愍，故云於諸等。
是以好憎惡者，不近善友，縱修菩提，多退轉故。 ^60b46

△九、破戒憂愁怖。
orig::  ^60c2

或有菩薩以破戒垢而為恐怖，汙穢聖法難得果報。
或有菩薩以彼憂惱而為恐怖，妄想熾然失善業故。
commentary::  ^60c6

戒定慧品，為入道之具，戒體既破污穢，
淨德能障定慧，聖法善果，何得而成哉？
故為恐怖。修道之人，心貴凝靜，無漏善法，由是而生。
若憂兕擾心，則煩惱頓起，縱修善法，多生妄想，
以散亂障道，故為恐怖。 ^60c10

△十惡作狂死怖。
orig::  ^60c18

或有菩薩以惡作心而為恐怖，於所修善生追悔故。
或有菩薩而說狂醉是為恐怖，不識善惡無尊卑故。
或有菩薩以非時死而為恐怖，不住正念歸無常故。
commentary::  ^60c20

惡作心者，不定心所也。
百法云：惡所作業，追悔為性，障止為業。
惡字音悟，憎嫌也。
不定者，謂惡先所作之善事即惡心，若惡先所作之惡業即善心，
故云追悔為性。然既能追悔，心則散亂，
故云障止為業，止即定也。
今經云：於所修善生追悔者，屬惡心。
故為恐怖。狂者，躁妄心高之謂。
醉者，人為酒酣之謂。
以妄念躁動，心地昏迷，語言顛倒，猶如醉人，故云不識善惡尊卑。
然修行人觀之，故為恐怖。
非時死者，橫死也。
不住即失，由失正念，逐境為非，或遭王難，
或被天誅，遂至橫死，故云不住等。
良以身為道本，借身修道，既死非命，道無所依，豈不恐怖哉？ ^60c26

△十一、妄語顛倒怖。
orig::  ^60c48

或有菩薩以妄語業而為恐怖，生生世世所有言說，一切眾生不信受故。
或有菩薩以四顛倒而為恐怖，由四顛倒輪迴生死，起煩惱業不求佛故。
commentary::  ^61a2

妄語者，語言不實也。
如不見言見，見言不見等，此猶為小。
妄語大者，謂己成聖，或云悟道。
如天來龍來，神來鬼來，旋風土鬼，皆至我所，
惑人求利，望人尊敬等。
此犯根本戒，永棄佛法邊外，如人斬首，
不復更生，故曰恐怖。
生生世世下，非釋妄義，乃屬來報。
以其今生妄語所感，不惟現世人不信受，
更及後世，凡有所言，人皆不信。
夫不實之言，其害甚矣。
四顛倒者，依身受心法，妄生倒計。
謂身本不淨，計之為淨；受本是苦，反計為樂；
心本無常，計之為常；法中無我，妄計為我。
是為顛倒。然世諦凡夫，通作此解。
由是不識正法，迷惑造業，故招感輪迴生死等。
以迷却佛性，故不求佛。
由是發心菩薩，實為可怖也。 ^61a8

△十二、惡友五蘊怖。
orig::  ^61a32

惑有菩薩而說惡友是為恐怖，隨不善友造惡業故。
或有菩薩以五蘊魔而為恐怖，是五蘊身從煩惱生，
生已即起無量煩惱，因諸煩惱造不善業，
由諸惑業墮大深坑，以是因緣而生恐怖。
commentary::  ^61a34

同志為友，相交善於兄弟者為友。
善者，志同而交心合道為善友。
假若志之不同，交之損德，反為害道者，故為惡友。
人若隨之，不覺熏染，造諸惡業，迷失善根，故為恐怖。
五蘊魔者，五蘊可知。
梵語魔羅，此云殺者，殺慧命故。
是五蘊下，釋魔義。
以現在五蘊之身，是從前生煩惱生故。
生已下，復明三世因果，謂現生已在之身。
凡對境隨時，又復引起無量煩惱。
因諸下，又明因現起煩惱，發動身口，又造諸不善業，復成後世之因。
由諸下，謂惑業既辦，未免死後墮大深坑〔深坑即是地獄〕。
以是下，結。謂三世因緣果報，皆從五蘊身起，豈不為之恐怖哉。 ^61a42

△十三、煩惱諸魔怖。
orig::  ^61b18

或有菩薩以煩惱魔而為恐怖，大小煩惱能續生死，
退菩提心墮惡道故；或有菩薩厭患死魔而為恐怖，
發菩提心未得不退，身壞命終生退轉故；
或有菩薩以諸天魔而為恐怖，天魔眷屬充滿欲界，
障修道人退菩提故；
commentary::  ^61b20

煩惱不出根、隨二種。
根本有六，謂貪、瞋、癡、慢、疑、不正見。
魔為害道者，如貪魔害解脫，嗔魔害忍德，
癡魔害智慧，慢魔害正性，疑魔害決定信，
惡見害正見，以煩惱即魔持業釋也。
隨煩惱總有二十，謂小隨有十，即忿、恨、
惱、覆、誑、諂、憍、害、嫉、慳；中隨有二，即無慚、
無愧；大隨有八，謂不信、懈怠、放逸、昏沉、
掉舉、失念、不正知、散亂，故云大、小煩惱。
能續生死者，如前解。
退菩提心等者，菩提心有三：一、直心，正念真如法故，
由有煩惱故失正念；二、深心，樂集一切諸善法故，
由有煩惱能障善法；三、大悲心，欲拔一切眾生苦故，
由有煩惱必嗔，障大慈悲，不能拔苦度生，故云退菩提心。
墮惡道者，因煩惱造業，業牽墮苦，故以害道墮苦為魔耳。
死魔者，死即魔也，由有身命能發心證道，
死魔既至，未免一旦皆休，故云未得等。
天魔者，天非是魔，以魔在天居，依住處得名，即魔王也。
眷屬充滿欲界者，即部落等，凡一切夜叉、
羅剎等，未皈佛時通屬魔眾，魔多貪欲故充滿欲界。
障修下，正明恐怖，如楞嚴經中受、想二陰未盡之時，
此魔害道退失初心，是以菩薩根器人大為恐懼。 ^61b30

△十四、無記八難怖。
orig::  ^61c20

或有菩薩以無記心而為恐怖，於諸善法不能進修，空過長時退善業故。
或有菩薩以彼八難而為恐怖，墮八難者從冥入冥，生死長夜難遇明故。
commentary::  ^61c22

非善非惡，為無記心。
良以大乘修行，定慧圓明，惺寂互導，庶幾不墮昏沉掉舉。
始見工夫綿密，正念分明。
今言無記者，心無善思，亦無惡思。
所謂形同枯木，心若死#CB01926;。
凡夫外道見之為奇，菩薩觀之深為恐怖，以障慧心故耳。
楞嚴云：內安幽閒，猶為法塵分別影事。
即此也。於諸下。正明恐怖障道。
以菩薩六度等出世善法，全在精進操持，以為修道之行。
若墮無記定中，雖歷長時，空無所獲，與無想天同其伴侶。
現世退失善業，報盡念生，三途有分矣。
八難。准前解。從冥下。
釋義。凡墮難處者，皆不能見佛聞法，增長愚癡，迷昧佛性。
如長夜冥冥，不覩三光者，故云難遇明故。
應知明非日月之明，乃三寶為明也。
以佛者開化之明，法有軌持之明，僧有弘法之明。
既墮難處，所以難遇，未免一切皆失矣。 ^61c28

△十五、地獄三途怖。
orig::  ^62a6

或有菩薩觀彼地獄而為恐怖，一墮地獄經無量劫，受大苦惱難解脫故。
或有菩薩墮畜生道而為恐怖，傍生道中受愚癡報，經無量劫難出離故。
或有菩薩覩餓鬼道而為恐怖，於恒沙劫受饑渴苦，難可值遇佛法僧故。
commentary::  ^62a10

三途亦八難之數。
然既明八難，又說三途者，非重也，乃八難中之苦重者，故以別明三種。
皆初三句標名，以下皆為受苦之相。
夫一墮三途，經無量劫，不得解脫，不遇三寶，
不聞正法，障道之甚者，無過於此。
菩薩觀之，尚生恐怖，而世人荒唐，却為不然。
嗚呼！一作其。因果終不失。 ^62a20

△十六、三界終墮怖。
orig::  ^62a30

或有菩薩想欲界生而為恐怖，煩惱雜起造諸惡業墮三途故。
或有菩薩以彼色界而為恐怖，有覆煩惱能障定故。
或有菩薩以無色界而為恐怖，三界之中最為寂靜猶如涅槃，
有情妄執而為究竟，劫盡命終墜地獄故。
commentary::  ^62a32

三界內皆有墮落，通屬恐怖之處。
想欲界生者，想字莫作妄想看，當是菩薩猛惺之智，
因發此智方知欲界之非，字同義別故。
欲界者，界內有欲染故，即飲食婬欲睡眠皆具，
下至地獄上至他化自在天，通屬五趣雜居地，
所以煩惱雜起，見思二惑全在也。
以造五趣因受五趣果，善惡不定故云雜起。
造諸下，別明惡道因果，即恐怖之實也。
色界者，有身形也，亦名梵世，梵者淨也，以離下界諸欲染故。
又名禪天，謂捨俱禪有漏定力，餓時入定而飽，
倦時入定而爽，然較欲界稱為淨居。
而猶為恐怖者，以其有覆煩惱能障定故。
有覆者，障義染義亦覆蔽義，以其初禪為離生喜樂地，
以離下界之生得受禪天之樂生大喜悅，
以喜能障道故云有覆，而我執不忘故有煩惱。
障定者，障即覆義，能障無漏聖定，慧不能生故名恐怖。
一地既爾上三亦然，喜樂覆心故云有覆。
無色界者，謂無身形拘礙，惟存識心耳。
三界下，顯勝也。最為寂靜者，以有漏定力壓伏妄心，
現行不行至非非想天，猶將妄想種子半分生相伏住存，
一半滅相認為涅槃，相似不真，故云猶如。
較之禪天故為至靜，若較聖定有所不及，以存滅相種子故。
有情下，謂非果計果，然雖與涅槃相類，而實非涅槃也。
良以涅槃斷感為無漏定，此天伏惑為有漏定。
斷惑如斬艸除根永不復生，伏惑如石壓艸根在土故依然不死，
故云劫盡命終等。
劫者，長時也，謂定中壽限劫數甚長，如八萬劫等，言壽限劫盡時此天命終也。
必墜地獄者，有二義：一者因彼定中虗靜認為涅槃，
忽然妄念初起是為衰相，知其必死由是生謗，
謂阿羅漢身遭後有，由謗法故墮耳。
二者雖在定中，八萬劫前惡業種子含藏未斷，
定中不覺，劫盡之時發起現行，隨業受報未免墮苦。
墜地獄者，酬惡因故。
嗚呼，若未及真窮惑盡，縱至非非想天猶不免墮，
所謂三界無安猶如火宅，於修行人大有警#CB15081;，
故云恐怖。 ^62a42

△十七、趣生厭死怖
orig::  ^62c12

或有菩薩數數生死而為恐怖，生邪見家，難出離故。
或有菩薩厭離生死而為恐怖，死此生彼，
常受苦惱，障菩薩行，求涅槃故。
commentary::  ^62c14

數。數者，頻數也。眾生自無始來，迷真認妄，
久受輪迴，而不知返。
以父母精血，已識種子，三緣和合，虗妄受生。
及至限盡，三緣別離，虗妄受死。
如是相續，不知幾百千萬億番。
而凡夫荒唐，不自覺照，唯菩薩觀之，深大恐怖。
生邪下，出恐怖意。
良以邪見不獨外道，一切眾生，迷真逐妄，
不悟正理者，通為邪見。
由不悟正理，沈沒深坑，欲求出離，實不可得，故云難出。
厭離下，明入道之本，蓋不厭則不離也。
死此生彼者，即六道輪迴也。
常受苦惱者，六道果報也。
障菩薩行者，眾生為苦境逼迫，煩惱焦心，而何得舒懷行菩薩行哉？
故云障。求涅槃者，躡前厭苦生怖，仰慕涅槃，
斷諸煩惱，舉心欲得，故云求之。
良以涅槃云圓寂，謂真本圓，妄本寂，實不用求，天然自有。
奈何迷晦久矣，被無明深惑所障，以致不求則不得。
是以初心菩薩，不得不求。
然雖欲求之，現被生死纏縛，又不得不恐怖也。 ^62c20

△十八、語言心意怖。
orig::  ^63a2

或有菩薩以世間語是為恐怖，心常散亂妨善業故。
或有菩薩以心意識而為恐怖，所緣行相不可知故。
commentary::  ^63a6

世間語言有多種，其善惡邪正品格天淵，
而槩謂之恐怖者，以其修道之人貴乎寂靜不貴喧雜，
雖詩禮文章之語言藻雪華麗，在功名分上則可，
在修行人分中則不可，所謂金屑雖貴落眼成塵，以障道故皆為恐怖。
心常下，正述恐怖之義，若不厭惡求離則心常散亂，
為彼所轉妨其善業，故初心菩薩不得不怖。
若夫深位菩薩又當別論，以世諦語言皆合道，
誰家絃管不傳心，何怖之有？
心意識者，總指八識之王，義亦兼所。
蓋心即第八賴耶識，以積起名心，謂積諸種子起現行故；
所緣者三類性境，謂根身器界種子也。
意即第七末那，以思量曰意；所緣者第八見分，為自內我故。
識即前六，以分別名識，唯第六作意分別，
前五皆隨念分別；所緣者第六緣法塵，前五緣五塵。
經以第八識亦言恐怖者，為我法二執之根本，故末二句釋恐怖義。
行相者，能所之差別也，以能緣即隨念計度分別為心行之慮相，
所緣即五根六塵現量比量該盡萬法流行之相也。
不可知者，心之迷昧也，由八種識則起二執，
由二執故心外取法執為實有，不知所緣能緣唯一真心，因迷理障性所以恐怖也。 ^63a10

△十九、總結在纏怖。
orig::  ^63a48

若在俗家由斯恐怖，晝夜相續擾亂善心，不能證得無恐怖法。
commentary::  ^63b4

俗家者，世俗之家也。
由斯之斯，指上十八科，皆世俗家。
晝夜之間，非此則彼，及種現薰發，故云相續。
善心者，通世出世間。
世間善心，即信、漸、愧、無貪、無嗔、無癡、輕安、
不放逸、行捨、不害。
而凡我相未空者，皆為有漏世間善心也。
若我執頓空，皆為無漏出世善心也。
無恐怖法者，即阿耨菩提。
然菩提人所本具，由上種種恐怖所障，故不能證得。
以上廣示恐怖之相已竟。 ^63b8

△三、薩埵證果之相。
此對前科，在家既為種種恐怖障道，不能證得無恐怖法。
今引三世菩薩，因離俗出塵，依止靜居，始能斷障成道。
orig::  ^63b22

過去菩薩住阿蘭若，皆能證得無恐怖法，即是阿耨多羅三藐三菩提。
未來菩薩住阿蘭若，悉皆當得無恐怖法阿耨多羅三藐三菩提。
現在十方諸大菩薩住阿蘭若，斷一切障，得無恐怖阿耨多羅三藐三菩提。
commentary::  ^63b30

三世菩薩因觀世間種種恐怖，始則發心求脫出家秉戒，為離恐怖故住蘭若也。
一切障者即種種可怖之法，斷者即無漏定慧，
念念無間能斷一切障道之法，故云得無恐怖等。
是以三世菩薩皆依蘭若離怖得道。
故下勸修。 ^63b40

△四、結勸蘭若修證。
orig::  ^63b48

汝等當知，隨應修學三世菩薩，攝念身心住阿蘭若，
調伏妄想永無恐怖，究竟阿耨多羅三藐三菩提。
commentary::  ^63c2

攝念身心者，攝即收攝，念即提撕，謂攝身心，念身心也。
然攝身則身不遊蕩，攝心則心不外馳，
念身則終歸無常，念心則剎那生滅，此即出塵入道之資也。
調伏者，調謂嚴理工夫，惺寂綿密之定。
伏謂降伏妄想，斷滅種現之智。
妄想即諸惑之通名。
永無下，即惑盡道成。
究竟者，謂一了百當，更無遺餘之謂也。
以上明蘭若離怖得果已竟。 ^63c6

△三、住蘭若存想追本二：一、總標我見為本。
orig::  ^63c18

復次，出家菩薩住阿蘭若，當作何業？
作何等念？日夜常作如是思惟：世間所有一切恐怖皆從我生。
commentary::  ^63c22

業為操履之行，念謂提撕之心，何為徵起之辭？
日夜下，釋念。然思惟即念，而必日夜常作如是思惟者，
所謂苟日新，日日新，又日新也。
世間下，明所思之過也。
一切恐怖者，仍前十八科。
皆從我生者，正謂存想追本也。
因有我見，則諸惑頓生，而既能存想，正是菩薩入道初門也。 ^63c26

△二、別釋我見差別。
orig::  ^63c36

一切恐怖著我生故，一切恐怖我為根本故，
一切恐怖我愛生故，一切恐怖我想生故，
一切恐怖我見生故，一切恐怖我為住處，
一切恐怖因我生故，一切恐怖分別生故，
一切恐怖煩惱生故，一切煩惱我愛生故。
commentary::  ^63c38

著者，堅執不離之謂。
我者，執身中有主宰故，即是我執。
由有我故，一切恐怖煩惱因果頓然而生，故曰根本。
愛者，染情不捨，對境粘著，因愛取著，因取造業，
隨業受報，故云一切恐怖我愛生故。
我想者，謂憶念不忘我故。
我見者，分別五蘊有我故。
由想念分別，則恐怖生故。
我為住處者，由其執我為恐怖之依託故。
因我生故者，恐怖之滋發也。
分別生故者，與前我見不同，即我所也。
謂分別我之所有，恐怖之助發也。
煩惱生故者，以煩惱為諸惑之總名，恐怖為業果之別，謂別因總有故。
一切煩惱我愛生者，因愛則生貪，違愛則動嗔，
迷戀即癡，憍愛即慢，欲取不決即疑，總謂一切根隨皆依我愛引發故。 ^63c48

△四、反究離過當住。
orig::  ^64a24

若我住在阿蘭若處，不能捨離我、我所執，
不應住是阿蘭若中，不如還住白衣屋舍。
何以故？若有我想，不應住止阿蘭若處；
若有補特伽羅相者，不應住止阿蘭若處；
若人具有我、我所執，不應住止阿蘭若處；
若有法見，不應住止阿蘭若處；若有具此四顛倒執，不應住止阿蘭若處。
汝等諦聽！若有修行依涅槃相，不應住止阿蘭若處，何況更起諸煩惱相！
commentary::  ^64a26

此謂大丈夫言必從志，動必成願之謂也。
良以我我所執既為生死根本，而我今既住蘭若，誓必離之。
假若不能，是為沽名釣世，徒衒虗名，君子有所不為也。
故云不應等。不如下。
同俗語云：若不修行，不如還俗。
白衣指在家也。何以下。
徵起再釋。謂若不離我我所執者，不應住者何也？
若有下。謂舉心住蘭若，實為斷除一切煩惱恐怖，而成無上菩提。
若仍有我想，是為愚夫之志，住之無益。
故云不應等。下乃廣舉。
補特伽羅云數取趣，謂數數受生死也。
假若仍受生死者，不應住之也。
法見有二：一、世間法，即五塵也。
凡夫及二乘，皆心外取法，妄起分別，故云法見。
二者、定中所證之理，以人法皆空，而守理之智不忘，
即微細分別，亦云法見。
四、顛倒執，即身受心法，妄執常樂我淨。
若此執不忘，不如不住也。
以上皆約惑業等說。
汝等下。約出世間法。
謂不但不離世間，法不應住。
若有修行依止所證涅槃，有涅槃相者，
即是智理不空也，猶不應住。
何況下。以勝況劣。
謂著涅槃者尚爾，況煩惱乎？
煩惱言相者，以根隨作用，不忘為相，畢竟如何可住？
所謂忘能所空智理，而妙達菩提者，庶其可住也。 ^64a40

△五、正顯離過當住。
orig::  ^64b30

汝等諦聽！若有不著一切相，應當安住阿蘭若處，
是名當坐無著道場，一切諸法皆不可得。
若心調柔無有諍論，應當安住阿蘭若處；
於世因緣都無所著，應當安住阿蘭若處；
於色、聲、香、味、觸等法無依止者，應當安住阿蘭若處；
於一切法有平等見，應當安住阿蘭若處；
於四威儀能調自心，應當安住阿蘭若處；
能捨一切諸恐怖者，應當安住阿蘭若處。
commentary::  ^64b34

此之七種，皆功夫邊事。
不著一切相者，乃心法皆空，影像亦離之功夫也。
如是之人，可以住之。
是名下，出其深義。
謂阿蘭若處為事道場，不著為理道場。
一切下，釋無著義。
以皆不可得，即是無著。
作回光內照之功夫，久之自然心法皆空。
再將空性亦無，始名不著一切法。
若有所著，是為所知障，猶不當住之矣。
心調柔者，向日急性，今則調和；向之剛強，今則柔軟。
心氣溫良，久之自然真窮惑盡矣。
無諍論者，以向之言差則諍，不平則論。
今既退居蘭若，須作三界萬法唯我自心之觀，更何諍論哉？
因緣有多種，不能盡言，皆初起為因，資助為緣，能惑人心也。
今既住蘭若，於世間法一切因緣，善者不慕，
惡者不憎，是名都無所著也。
色、聲、香、味、觸，五塵也，等兼法塵諸根及十八界。
因世諦之人，根塵相對，則能生識，根塵為識之依止。
今云無所依止者，作六根返照之功夫。
作之純熟，塵既不緣，根無所偶，而根塵識心，
應念化為無上知覺矣，誰為依止哉。
於一切法有平等見者，乃達萬法皆如之功夫。
在聖不增，處凡不減，是為平等見也。
於四威儀能調自心者，行則身不亂步，心不邪思。
住則身不倚壁，心不外緣。
坐則身不低縮，心不倦怠。
臥則身不翻覆，心不昏沉。
如是身則有威可畏，有儀可則。
心則澄潭皎月，智理皆如是。
為降伏其心，始不負住蘭若之志也。
能捨一切諸恐怖者，凡違境動心，不覺懼畏，皆為恐怖。
今既住蘭若，倘有虎狼惡人，及諸山鬼精恠等，
有時擾亂，驚嚇於人。
若隨境生怖，為彼所轉，進道之心何在。
此言能捨者，作人法雙亡觀。
能達人法皆空，則一切恐怖，不捨而自捨矣。
以上七則，如法奉行，方名真住阿蘭若處。
蘭若即道場，皆兼事理二義，學者知之。 ^64b48

△六、正明有德當住二：一、結前起後。
orig::  ^65a10

諸佛子等！以要言之，於諸煩惱得解脫者，應當安住阿蘭若處。
commentary::  ^65a14

諸煩惱不惟見思，更兼無明解脫。
不惟空無相無作，亦兼二死永亡。
乃結前離過，起後有德。 ^65a18

△二、正列眾德。
orig::  ^65a20

若得成就涅槃因者，應當安住阿蘭若處。
能善修行四無垢性，應當安住阿蘭若處。
若有少欲能知足者，應當安住阿蘭若處。
具足多聞有智慧者，應當安住阿蘭若處。
若能修行三解脫者，應當安住阿蘭若處。
永斷能縛煩惱結者，應當安住阿蘭若處。
能審觀察十二因緣，應當安住阿蘭若處。
所作已辦者，應當安住阿蘭若處。
捨諸重擔者，應當安住阿蘭若處。
證悟真如深妙理者，應當安住阿蘭若處。
commentary::  ^65a24

涅槃是究竟佛果，因即菩提心也。
成就者，圓滿也。謂此心堅固不退，即無間道為能成之因，涅槃為所就之果。
此言菩提心堅固者，可當住之也。
四無垢性者，於飲食衣服臥具醫藥為四，
而隨分勿貪勿嗔等，即是無垢。
如是能行，為善修也。
少欲知足者，乃具足慚愧者是也。
具足多聞智慧者，具足即是滿分，多聞即是學廣。
以學廣必生實智，智足必能證理，慧足必能說法。
果有如是標格，可以住之。
三解脫者，即空無相無作三法也。
以三法自在，故曰解脫。
一空解脫門，謂一切法皆從因緣和合而生，
自性本空，無我我所。
若能如是通達，則於諸法而得自在，故曰解脫。
二無相解脫門，謂既知一切法空，故觀男女一異等相，實不可得。
皆能如是通達諸法無相，即得自在，故曰解脫。
三無作解脫門，又云無願。
謂若知一切法無相，則於三界無所願求。
若無願求，則不造作生死之業。
若無生死之業，即無果報之苦，而得自在，故曰解脫。
如法奉行，是為能修。
由此三法，通入涅槃，故皆為門。
能縛煩惱結者，縛即纏縛，結謂結滯。
即十纏十使，為能縛能結。
一切眾生被纏縛故，不能出離生死，不能得證涅槃，是為眾生生死根本也。
言永斷者，是修行人決定真無漏智，一時頓除，
不復更生，是為永斷。
有如是志者，可以住之。
十纏者，一無慚，二無愧〔愧即愧人，謂於人所見處為諸過惡，
不知羞恥，不知改過故〕，三嫉〔嫉者妬也，
謂見他人榮富，必生妬忌不平故〕，四慳，
五悔〔悔者恨也，謂所作之過，蔕（音帝）芥腦臆，
不能自安故〕，六睡眠〔睡眠者，謂人昏懵不惺，
常樂睡眠，無所省察故〕，七掉舉，八昏沉，
九瞋忿，十覆〔覆者藏也，謂隱藏所作過惡，
惟恐人知，不能悔過故〕。
十使者，即驅役之義，謂貪等十惑，皆能驅役眾生，
流轉三界，結滯生死也。
一貪使〔引心取境為貪，謂於一切物及順情之境，
引取無厭故〕，二瞋使〔忿怒之心為瞋，於一切違情之境，
即起忿怒故〕，三癡使，四慢使。
五、疑使。六、身見〔謂於名色陰入界中，妄計有身，
強立主宰，恒起我見故〕。
七、邊見使〔謂於斷常中，執斷非常，執常非斷，但執一邊故〕。
八、邪見使。九、見取使。
十、戒取使。以上十使，乃見思二惑根本，開之為九十八使。
纏縛正性，結滯生死，故名能縛煩惱結。
十二因緣者，謂展轉感果為因，互相由藉為緣。
即過去二支因〔無明緣行也〕，現在五支果，
現在三支因〔即愛、取、有〕，未來二支果〔即生、老死〕。
能審觀察者，謂據理推詳曰觀察，即推因智也。
微細究明曰能審，即審因智也。
若自無明觀至老死，為順觀無明流轉門生起相。
若自老死觀至無明，為逆觀無明還滅門修斷相也。
因緣經云：還滅門中有七十七智。
從老死觀察曰：有何由故而有老死？
如是老死復從何緣〔即審因智〕？
由是觀察，則知現今老死必從生有。
謂有生則有老死，故知生為老死之因緣。
此初觀老死有此二智。
又例觀過去未來老死亦從生有，則有六智。
然後以住法智決定，則知三世老死皆從生有，故有七智。
由是老死一支既決，再觀生支從有支而有，亦有七智。
如是逆次推至行支，共有七十七智。
不推無明者，以無明橫起無因，故不推審。
由是決志斷無明，無明滅則行滅，乃至老死憂悲苦惱皆滅。
此言果能審察斷之者，可以住之。
所作已辦者，只言能發之心。
即如見思已斷，不受後有之者。
謂能發此心，可以住之。
捨諸重擔者，即分斷生死必盡之謂。
以生死不得解脫，如重擔壓身。
大丈夫發勇猛志，決定捨離者，可以住之。
雖言分段生死，亦兼變易也。
證悟真如深妙理者，以體絕諸妄曰真，
當體不動曰如，權小莫測曰深，居塵不染曰妙，
聖凡道本曰理，猛然#CB17674;覺曰悟，亡言默契曰證。
乃大乘頓教之機，一悟即證，不落階級者，可以住之也。
以上共十八種，皆先明實德，次結應住。
其文最顯，故略釋名相耳。
良以阿蘭若處，必有實德為生死。
修大道者，借居幽靜，易成聖果，是以可住。
如或不然，莫勞賣弄。 ^65a40

△七、喻明蘭若無怖五。
一、略以草木為喻。
orig::  ^66a34

汝等當知，阿蘭若處種種藥草、大小樹木生阿蘭若，曾無恐怖亦無分別。
commentary::  ^66a38

草木無情，何得恐怖？
然雖無情識，却有滋長。
假借為喻，以其因生蘭若，斧斤不入，得保長生。
云無恐怖，以其無情，故無分別。
與下科菩薩作忘情之喻焉。
古德云：蘭植中途，必無經時之翠；桂生幽壑，終抱彌年之丹。
此之謂歟。 ^66a42

△二、略以菩薩合喻。
orig::  ^66b2

菩薩摩訶薩住阿蘭若亦復如是。
commentary::  ^66b4

略合無恐怖、無分別，義在下科。
△三、又復以喻合喻。
orig::  ^66b6

觀自身心猶如枯樹、牆壁、瓦礫等無有異，於一切法無有分別。
我觀身心猶如幻夢，中無有實念念衰老，
其息出已更不復入，由善惡因隨業受報。
是身無常速起速滅，是身虗假終不久停，
如是身中無我我所、無有情、無命者、無養育者、
無士夫者、無補特伽羅者、無作業者、無有見者，
如是等相本來空寂，猶如虗空亦如泡沫。
commentary::  ^66b10

觀身心如木石者，乃忘情妙觀，能離我執，即我空也。
於一切法無有分別者，即離法執，得法空也。
以上為總觀，我觀下又為別觀。
幻夢為喻者，當體無實也。
念念者，生滅之行相。
衰老者，自覺其無常。
息出不入者，雖生即死也。
由因受報者，識隨業轉也。
是身下，轉釋幻義。
虗假下，轉釋夢義。
無我我所者，重觀二空也。
無情者，大忘人事也。
無命者，心如死 #CB01926;也。
無養育者，當體無生也。
無士夫者，尊重心滅也。
無補特伽羅者，不作生死趣向也。
無作業者，三輪體空也。
無有見者，影像皆亡也。
下四句，總結。如是等相者，總躡上句。
本來空寂者，謂非今作觀方空，蓋當體本來自空也。
圓覺云：知是空華，即無輪轉。
非作故無，本性無故。
下虗空水沫，不實易明。 ^66b24

△四、結合如木無怖。
orig::  ^66b48

常應念念作如是觀，一切恐怖皆得解脫，如彼樹木無有恐怖。
commentary::  ^66c4

初二句，結勸功夫不得間斷也。
次二句，出觀之功効也。
末二句，結合觀成之相也。
樹木直言無情，義合二空也。
恐怖者，總該二死之因果也。
無有二字，總結忘情也。 ^66c8

△五、結成阿耨菩提。
orig::  ^66c14

時諸菩薩得大安樂無畏生處，是名菩薩住阿蘭若求阿耨多羅三藐三菩提。
commentary::  ^66c16

此結觀成果圓之相也。
得等二句，即所證涅槃斷德也。
〔斷者，盡也，離也。謂五住煩惱皆盡，二種生死永離，
更無所畏，得大安樂，故名曰德。〕
是名二句，指功由住處得也。
阿耨等，即佛果之全德也。
夫佛性本具，即心是佛。
由妄想執著而不證得，故聖人教與作觀。
觀之悟真本有，了妄本空，功無間斷，菩提遂成矣。
華嚴云，應觀法界性，一切惟心造。
圓覺云，知幻即離，不作方便。
離幻即覺，亦無漸次。
妙哉至言，實為還丹之妙藥，出世之良方。
有緣斯遇，如說而行。
若不成功，無有是處。 ^66c20

△八、廣明法相蘭若。
orig::  ^66c36

復次，出家菩薩住阿蘭若晝夜相續，應如是觀。
commentary::  ^66c40

此總為一科，分二十一段，以便解釋。
初則總標觀相。已前諸科，反復發明住阿蘭若，
離諸恐怖，成諸功德。
末後總結究竟成佛。
此則廣明諸佛法財萬德，究竟極果，皆以阿蘭若為出處也。
此標舉一段，是教與應作，貴無間斷，故云相續。
如是二字，指法之辭。
以下諸段，方是正觀。
orig::  ^66c42

是阿蘭若善能修習四無垢性安樂之處。
是阿蘭若善能修習知足之處。
commentary::  ^67a6

此約無垢性生知足天，從蘭若中出也。
初句標定。應知阿蘭若三字，具事理二處。
若事上說離乎人境，潛居深山幽谷，無諸喧雜之處，
不染五欲之境，是為事蘭若。
然既得境寂，心亦安閒，妄想不生，惺寂相導，
如澄潭皎月，是為理蘭若。
是以理無事助而難純，事非理成而無益。
理事相資，心境俱寂，是真阿蘭若。
下皆倣此。善能修習者，以事理兼備，曰善曰能。
四無下，由心境俱寂，是真無垢，是真安樂。
知足，是兜率之華言。
謂心境空處，即是知足。
orig::  ^67a10

是阿蘭若於諸煩惱得解脫處；是阿蘭若具足多聞智慧之處；
commentary::  ^67a34

此約離煩惱得解脫，多聞智慧皆從心境俱寂處得。
orig::  ^67a38

是阿蘭若伏斷煩惱所知障處；是阿蘭若能入三種解脫門處；
commentary::  ^67a42

此約斷煩惱入解脫，皆從蘭若中出也。
二障准前，伏謂制住現行不行，斷謂永滅二執種子。
三解脫亦准前解，由心境俱寂，易得解脫，故云能入。
orig::  ^67a46

是阿蘭若善能證得八解脫處；是阿蘭若善能觀察十二緣處；
是阿蘭若善能斷除業障之處；
commentary::  ^67b4

此約修八背捨所得者，謂八解脫、十二因緣，
同前身口七支所作之業，能障淨行，故名業障。
以上三事，皆由心境空寂而得，故云善能。
皆從此出，故云處也。
orig::  ^67b8

是阿蘭若能得初果預流之處，是阿蘭若能得第二一來果處，
是阿蘭若能得第三不還果處，是阿蘭若得第四果阿羅漢處，
是阿蘭若證得辟支佛果之處。
commentary::  ^67b16

此約得四果及辟支，皆從蘭若中出也。
初果，梵語名須陀洹，漢言預流。
預謂參預，流謂流類。
二乘初斷見惑，預入聖流，皆從蘭若中修行親證，故指蘭若為得果之處也。
二果名一來者，梵語斯陀含，漢言一來，謂人間斷惑只一往來也。
良以見惑初果已斷，思惑是俱生細惑，
修道位中斷之，亦名修惑。
然其惑最細，不能一生頓斷，故按三界九地各分九品次第而斷，
惟欲界九品最雄猛難斷。
上上一品獨潤二生，故天上、人間往來二番始能斷之；
上中、上下共潤二生，又復二番往來方能斷之；
中上一品獨潤一生，又一往來斷之；中中、
中下共潤一生，又一往來方能斷之。
斷至五品名二果，向六品皆斷，名第二斯陀含果也。
總言六番天上、六番人間，斷盡前六品思惑，二果始成。
良以既證二果，又名一來者，以欲界後三品思惑尚在，
由其下上一品獨潤半生，下中、下下共潤半生，
故更來人間一次斷之也，故名一來。
第三、名不還果者，梵語阿那含，漢言不還。
由在二果時，斷後三品殘思未盡，名三果；
向三品全盡，方證三果也。
名不還者，由前共七番往來，斷盡欲界九品思惑，
以欲界因亡故，再不還來欲界受生，故名不還。
寄居四禪、五不還天，斷上界四禪、四空，
共七十二品思惑，若斷至七十一品，只名阿羅漢；
向七十二品全盡，證得阿羅漢果也。
辟支佛果既斷見思，更侵習氣，較菩薩不及，
較羅漢則根利，以羅漢尚有習氣在，辟支則無，故利。
此言四果，辟支雖人力所證，若非蘭若，
亦不易成，故蘭若是其出處也。
問：如二果尚一，來人間斷惑，居住蘭若可矣。
若夫三果人寄位四禪，不來人間，蘭若何說？
答：有二義：一者、溯流窮源，雖居禪天，最初發跡，
從蘭若出故；二者、阿蘭若翻寂靜處，既入四禪，
苦樂雙亡，方為真寂靜處。
若據前解，具理、事二種，其四向、四果及辟支所證空理，
為智所依，皆名蘭若。 ^67b22

 ^67c38

〔○問：此經頓教，明此漸修者何為？
答：此不論頓漸，只言阿蘭若，是證道之出處也。〕
orig::  ^67c42

是阿蘭若已辦所作得自在處；是阿蘭若捨諸重擔得輕安處；
是阿蘭若證得二空真如之處；
commentary::  ^67c44

此段三種功德，皆從蘭若中出也。
初則四果未成，為所作未辦，四果成就，
真窮惑盡，為所作已辦。
得自在者，即見思已空，生死已離，不受後有，
加之三明六通，山壁不隔，所至隨心，故云自在。
次言重擔者，即是生死，諸者不獨分段，
亦兼變易，輕安即是涅槃，謂重擔已離云輕，不受逼迫云安也。
再次言二空者，即人空法空，以人法二執既空，
所證之理，不妄不變，故曰真如。
以上三種，亦以蘭若為能辦能得能證之處。
orig::  ^67c48

是阿蘭若能修無量大慈心處；是阿蘭若修證無量大悲心處；
是阿蘭若能善修習喜無量處；是阿蘭若善能修習捨無量處。
commentary::  ^68a18

解見前文處亦同前。
orig::  ^68a24

是阿蘭若。能發菩提心處。
是阿蘭若。菩薩修持到十信處。
是阿蘭若。復次進修到十住處。
是阿蘭若。展轉增修到十行處。
是阿蘭若。展轉修行十迴向處。
commentary::  ^68a26

此段從發心至迴向五種功德位次，皆從蘭若中出也。
菩薩修持到十信處者，以菩薩乃大乘之機，
修持大乘之行，信等乃大乘之位也。
信者聞說，即心作佛，深忍樂欲，決志不疑是也。
乃三賢之首，萬行之先，故首明之。
然欲從凡流趣入聖位，必以信為先導，
始自信心，終至願心，總為十信，以作菩薩真修方便也。
進修到十住處者，前但信而未入，此則因信而修，
因修而入，分與理證曰住，智能依理，如人住宅也。
進謂增益之勤，修即踐境之行，到者因功至得之謂，
十者謂菩薩約位進修，以始覺為本，由信而入，
入則能住，始自發心，終至灌頂，次第十位，
後勝於前，通為十住也。
展轉增修下，謂從前至後曰展，次第而進曰轉，修之又修曰增。
修十行者，由前十住進修功滿，已成佛子，
自得己利，而利他之行未成，是故至此廣行饒益，
隨順眾生，令其歡喜，純是利他，故名行位。
然行有淺深，始自歡喜，終至真實，有十種利他法門，故名十行。
十迴向者，迴即迴轉，向即趣向，起大悲心，
救度眾生，迴轉十行之善，向於三處：一真如實際是所證，
二無上菩提是所求，三一切眾生是所度。
以能迴之心，及所迴善行，向彼萬類，圓滿梵行，
等入法界，以前後十位，故名十迴向。
以上始自發心，終至迴向，皆歸功於蘭若中修證所成也。
然自心照應，亦不失其理事二種也。
orig::  ^68a32

是阿蘭若，善能修習四善根處；是阿蘭若，
修行六度波羅蜜處；是阿蘭若，修行初地至十地處；
是阿蘭若，證得六根清淨之處；
commentary::  ^68b32

此段四種功德，皆從蘭若中出也。
四善根，即四加行也。
謂加行之善，為入地之根，故六度等可知。
初地至十地者，謂從地前世第一位，一念相應，
斷盡分別二障，得證徧滿真如，則入初地也。
然謂之地者，以菩薩所證之理，一切佛法，
依此發生，如地生物，亦有淺深，始自歡喜，
終於法雲，通為十地。
六根清淨者，謂眼耳鼻舌身意，各離妄見妄聞等，
不為妄染所污，即父母所生之眼，徹見三千大千世界之色，
耳能普聞三千大千世界之聲，乃至意能徧知三千大千世界之法，
無染無障，故曰清淨，亦從理事蘭若中成就故也。
orig::  ^68b38

是阿蘭若善能證得天眼通處；是阿蘭若得天耳通及宿住智、
生死智、明、神境、他心如是通處；是阿蘭若有慚愧處；
commentary::  ^68c12

此段六通，及慚愧功德，皆從蘭若中出也。
六通，解見前文。宿住智，即宿命通也。
生死智明，即漏盡通也。
謂生死諸漏已盡，所得智明，如無生智，漏盡明是也。
神境，即工巧，如身上出水，身下出火等十八種神變自在是也。
他心，即他人舉意作念，不勞口訴，已能分曉者是也。
慚愧，同前。如是功德，亦從蘭若中出。
orig::  ^68c18

是阿蘭若不放逸處；是阿蘭若修五根處；
commentary::  ^68c32

此約兩種功德，亦不出此。
不放逸者，精進三業，於所修斷，防惡修善為性；
對治放逸，成滿一切世、出世間善事為業。
五根，即信、進、念、定、慧五法，為入道根本，故曰五根。
orig::  ^68c34

是阿蘭若證得無量無邊三昧之處；是阿蘭若能得恒沙陀羅尼門證自在處；
commentary::  ^68c42

此段二種功德亦出於此，三昧體同，用處差別，
名目不同，故有無量陀羅尼。
云門者，有通義，以能持能放，持之則萬法為一，
放之則一為萬法，體用雙行，理事無礙，故云自在。
orig::  ^68c46

是阿蘭若，悟無生忍；是阿蘭若，永出三界斷生死處；
是阿蘭若，得不退轉；
commentary::  ^69a6

此段三種功德皆出蘭若也。
無生無滅之法，一念 #CB17674;覺見性為悟，
如人飲水冷煖自知曰忍。
不退轉者，即進道勇猛無倦，千聖喚不回頭，必得不移之志也。
若作三不退轉，亦如前解。
orig::  ^69a10

是阿蘭若降伏一切眾魔怨敵，銷除業障見佛聞法，
如是之處是阿蘭若，得佛不共最上法門。
commentary::  ^69a18

此段約降魔得最上法，皆出蘭若也。
古德云：道高一尺，魔高一丈。
梵語魔羅，此云殺者，謂傷殺法身，損害慧命者也。
一切者，即煩惱魔、死魔、天魔、五陰魔。
此等諸魔，從無始來，根本怨家，惟天魔獨害修定之人，
或入心腑，或附傍人，擾亂行者。
此言以大定智力除遣，名為降伏。
身口七支有漏之業，能障聖道，故名業障。
今既銷除，無復障礙，故得親見諸佛，聞諸佛法，指蘭若是其處也。
不共等者，謂不與二乘共，唯佛獨證，是為最上法門也。
良以非事蘭若，則五欲擾亂，不能降魔除障等，
而能降能除，即是定慧智力，却又為理蘭若。
orig::  ^69a22

是阿蘭若修習戒蘊清淨之處；是阿蘭若出生無漏三摩地處；
是阿蘭若能生般若證解脫處；是阿蘭若能生解脫知見之處；
commentary::  ^69a44

此段明五分法身，亦從蘭若中出也。
戒蘊即是戒身，蘊者積聚義，謂積聚色受想行識，成眾生身故。
人能持戒，即是修習，身心無犯，故云清淨。
三摩地即禪定別名，不著定相，名為無漏，即定身也。
從幽靜處成，故曰出生，般若云智慧，即慧身也。
解脫依戒定慧，離諸繫縛，當體自在，即解脫身也。
解脫知見者，謂由得解脫，則妄想皆空，
於是本智真明，能知能見，是為解脫知見身也。
此五分法身，是轉五蘊所成，學者應知。
良以五蘊固為積聚義，而五分法身，亦為積聚義，
即戒、定、慧、解脫、解脫知見，五種共聚為身也。
謂眾生若能持戒，修習定慧，行諸淨業，
則能轉此五蘊色身，而為五分法身是也。
涅槃經云：因滅是色，獲得常色，乃至受想行識，亦復如是。
一轉色蘊成戒身，二轉受蘊成定身，三、
轉想蘊，成慧身。四、轉行蘊，成解脫身。
五、轉識蘊，成解脫知見身。
此說出大明三藏法數。
此中行與別經不同，別經皆云：行蘊以遷流生滅為義，此以造作名義。
葢遷流即動義，造作亦動義也。
又遷流屬內轉之用，造作屬外運之行也。
orig::  ^69b2

是阿蘭若，得三十七菩提分法；是阿蘭若，
能得解脫十二入處；是阿蘭若，永離有漏十八界處；
commentary::  ^69c6

此段約助道法及三科功德，亦從簡若中出也。
三十七菩提分法，解見前文。
解脫十二入處者，十二即六根六塵，各有所在。
云處入者，謂根能入塵，趣境義也。
塵亦入根，引識義也。
解脫者，對眾生受纏縛言，謂眾生若能忘塵盡根，
所謂塵既不緣，根無所偶，則二皆解脫故。
十八界者，界即分限，因眾生心色俱迷，
故開色為十界，開心為八界，令其觀此色心二法，
皆從虗妄因緣而生，能令眾生起惑造業，輪轉生死。
若達此妄緣無有實體，絕名離相，則不為惑染所迷，
亦不為生死纏縛，皆歸功於蘭若，為能得之處也。
言有漏者，即凡夫迷位，每被分隔，不能融通，
則觸途成滯，漏落於生死，故名有漏。
若人返妄歸真，應念化成無上知覺，故云永離有漏。
結歸同前。
orig::  ^69c10

是阿蘭若微妙觀察十八空處；是阿蘭若容受一切諸法空處；
是阿蘭若增長十善法生之處；
commentary::  ^69c46

此明諸空十善，亦從蘭若中出。
十八空，解見前文。
觀察，即照了之智。
微妙，即究竟之稱。
若非微妙觀察，焉能悟徹空理？
容受下諸法空，即是十八空。
但容受二字，於前不同。
前觀察，即始覺之智。
此容受，約本覺之理。
以本覺量無不周，體無不徧，是以一切空理，皆歸本覺。
如水合水，似空合空。
楞嚴云：觀相元妄，即一切法空。
觀性元真，即如來藏。
故本覺容之，合為一理也。
十善法者，善即順理之義。
謂行此十法，皆順於理，故曰善。
然有二種：一止，二行。
止息己惡，不惱於他。
行持勝德，安利一切。
十者，一不殺生〔不害一切物命，即止殺之善。
既不殺害，當行放生第一善也〕，二不偷盜，三不邪婬。
四、不妄語。五、不兩舌。
六、不惡口。七、不綺語。
八、不貪欲。九、不嗔恚。
十、不邪見。以上三事，結處同前。
orig::  ^70a2

是阿蘭若，增長堅固菩提心處；是阿蘭若，
三世諸佛讚歎之處；是阿蘭若，一切菩薩恭敬讚歎如是之處；
commentary::  ^70a42

此有三種功德，亦從此出菩提心。
言堅固者，不退成佛之志也。
增長者，愈後而愈勝也。
由是經長時而不怯，遇違境而益新。
心既堅固，菩提易成也。
三世下，惟蘭若處能斷一切惡，能得一切善。
從因至果，歸功於處。
所以諸佛稱讚，菩薩恭敬故也。
orig::  ^70a46

是阿蘭若，毗婆尸佛於尼俱陀樹下成道；
是阿蘭若，尸棄如來於尸利沙樹下成道；
是阿蘭若，毗舍如來阿尸婆多樹下成道；
是阿蘭若，俱留孫佛無憂樹下成等正覺；
是阿蘭若，俱那含牟尼如來優曇樹下成等正覺；
是阿蘭若，迦葉如來娑陀樹下成等正覺；
是阿蘭若，釋迦如來於畢鉢羅樹下成道之處。
commentary::  ^70b8

此明七佛成道皆從蘭若中出，過去莊嚴劫末後三佛，
現在賢劫最初四佛，總為七佛。
一、毗婆尸，亦名維衛，此云勝觀，真圓惑盡之號也。
俱舍云：三無數劫滿，逆次逢勝觀，然燈寶髻佛，初釋迦牟尼。
於勝觀佛初種相好，故尊毗婆尸為七佛之首。
尼俱陀，或云尼拘律陀，此云無節樹，義翻楊柳，
名雖不同，樹體是一，佛在此下成道。
尸棄，此云火，火能燒物，喻智能斷惑，依智立名故。
又云持髻，持謂秉持，髻即頂髻，以無分別智持佛心頂故。
尸利沙，即此方合昏樹，有二種：名尸利沙者，
葉實俱大；名尸利駃者，葉實俱小。
雖大小不同，總為一類，佛在此下成道故。
毗舍，具云毗舍浮，華言徧。
一切自在，謂煩惱斷盡，於一切處無不自在故。
阿尸婆多，翻譯未出，却有尸多婆那，或即此。
梵語不同，此翻寒林，人入寒畏故，佛坐其下成道。
俱留孫，此云所應斷，謂能斷一切煩惱永盡無餘故。
於賢劫中第九減劫，人壽減至六萬歲時，
出世成佛，為千佛首。
無憂樹者，梵語阿輪迦，華言無憂華樹，佛坐其下成道故。
俱那含牟尼者，華言金寂，謂金則明現，寂則無礙故。
大智度論又名迦那迦牟尼，華言金仙，謂身金色故。
人壽減至四萬歲時，於閻浮提出世成佛。
樹名優曇者，此云靈瑞，佛將出世，此樹先華，
知有佛出，佛以應之，坐此成道故。
迦葉，華言飲光，謂身光顯赫，飲蔽諸光故。
人壽減至二萬歲時，出世成佛。
娑陀樹，華梵未詳，佛坐其下成正覺故。
釋迦牟尼，華言能仁寂默，能仁是姓，寂默是字，
以寂默故，不受生死，以能仁故，不住涅槃，
悲智雙運，利物無窮，故立此號。
而人壽減至一百歲時，出世為賢劫中第四佛。
畢鉢羅樹，即菩提樹，樹高數百尺，屢經殘伐，
猶高四五丈，佛坐其下成正覺故。
以上七佛，皆樹下成道。
然樹必在山，山樹皆是阿蘭若，葢為諸佛成道之本故。
不惜文繁，反復發明，務令實信，以見樂遠離，行菩薩一片婆心也。
orig::  ^70b20

汝等當知，阿蘭若處有如是等無量無邊功德勝利。
commentary::  ^70c38

此結顯功德勝利。
蘭若功德實有無量，如上所出猶為少分耳。 ^70c40

△二、偈頌。
orig::  ^70c42

爾時，樂遠離行菩薩為諸大眾而說偈言：
出家菩薩住蘭若，當作何念及何業？
世間所有諸恐怖，皆從我見我所生，若能斷除我我所，一切恐怖無所依。
commentary::  ^70c44

此頌住蘭若存想追本也。
初二句，謂既已出家居住蘭若，心中當作何念及作何等功業。
第三句，正教與存想追本。
諸恐怖者，即一切惑業苦報有漏因果能纏縛逼迫，
凡夫任運不覺不知，聖智觀之實為恐怖，此但究察第四句方能歸本。
我見即分別我執，我所即法執妄執，心外有法是我所有，故名我所。
生者，引起義，謂恐怖本無依我而有，故云皆從我見我所生。
若能下，明滅妄歸真之義，謂一切恐怖既從我生，
亦可斷除當依我滅，若能發菩提心秉丈夫志起智照之，
自然五蘊皆空二執俱滅，然所依二見既空，
一切恐怖瓦解氷釋矣，故無所依。
orig::  ^71a2

若有能執我見心，畢竟不成菩提道，涅槃常住皆無相，何況煩惱非法相！
commentary::  ^71a26

此頌反究離過當住也。
初二句，有我見者，永墮生死，不能成道。
三句對顯，謂聖人所證涅槃，當體真常，
了無生滅，故云常住。
皆無相者，即涅槃本體，無煩惱相，無生死相，
無我相，無法相，亦不可著涅槃相。
若知有涅槃可證，亦為法執不忘，尚不可也。
何況下，以勝況劣，是知煩惱即我見等。
非法相者，該盡一切凡夫外道見思諸惑，
徹底虗妄，了無真實，故云非相也。
反顯一切聖凡見忘，方冀菩提有分爾。
orig::  ^71a30

不著諸法及眾生，心無諍論修正念，四威儀中調伏心，應入蘭若常寂靜。
能斷煩惱心知足，住於蘭若空寂舍，
commentary::  ^71a48

此正顯離過當住也。
解見長行。
orig::  ^71b6

入三解脫無相門，住於蘭若離塵垢。
能觀十二因緣法，四諦二空真妙理，世間八法不傾動，如是大士住蘭若。
commentary::  ^71b8

此正明有德當住也。
蘭若中離諸塵垢，自然境寂心空，故三解脫易入也。
八法即是八風，謂利、衰、毀、譽、稱、譏、苦、樂。
此八法，世間所愛所憎，而能扇動人心，名之為風。
苟心有主持，安住正法，不為愛憎惑亂，即八風不能傾動之者。
二空，即人空、法空。
真妙理，即二空所證之真如。
如是下，結。大士，即菩薩之別稱。
謂能具如上諸德，是為真住蘭若之人。
orig::  ^71b14

能觀自身如枯木，亦如水沫及幻夢，不著二邊平等相，如是薩埵住蘭若。
罪業纏縛無常身，本來虗假元無實，我法二執及罪相，於三世中不可得。
自身他身無有二，一切諸法亦如是，諦觀法性無去來，如是菩薩住蘭若。
栴檀塗身及讚歎，以刀屠割并罵辱，於此二人無愛憎，如是菩薩住蘭若。
commentary::  ^71b38

此喻明蘭若無怖也。
初二句，即忘身。無我觀三句，正釋。
既無我見，亦無邊見，二邊即斷常二見也。
或事理我法等，各執一處，不能融通者，皆屬二邊。
是以二邊即病，不著即藥。
既不著二邊，一切事理我法斷常等，皆融為真如一體，故云平等相。
薩埵即是菩薩。如是一句，指人歸處。
罪業下，轉釋。水沫幻夢，不惟無常，且虗假無實矣。
二執為因，罪相為報。
三世不可得者，謂過去已滅，現在不實，
未來無形，皆如夢幻水沫，故云不可得。
自身下四句，釋上平等相。
自他無二，固是平等。
會一切法皆無二相，故云亦如是。
諦觀者，如理觀察也。
法性者，萬法體性也。
無去來者，萬法皆如也。
然去來即是生滅，良以法性無生，而眾生妄見，
如病目空華，讚有本無，何有去來之相哉。
如是下，結。栴檀下四句，又深釋前義。
假如一人，以栴檀塗菩薩之身，順境也。
美言雖歎，愛語也。
而菩薩却不生歡喜。
再有惡人，以刀屠罵辱菩薩，皆逆境也。
菩薩亦復不生瞋怒。
然於此二人，既無憎愛之心，是為我法皆空。
合前枯木之喻，是了無情味之人。
下句結。謂如是菩薩，是為真住蘭若之人。
orig::  ^71c2

出家樂住阿蘭若，晝夜應作如是觀：阿蘭若處真道場，
一切如來成正覺；阿蘭若處妙法空，出世正法之所生；
阿蘭若處聖所尊，能生三乘聖道故；阿蘭若處聖所宅，
一切聖賢常住故；阿蘭若處如來宮，十方諸佛所依故；
阿蘭若處金剛座，三世諸佛得道故；阿蘭若處涅槃宮，
三世如來圓寂故；
commentary::  ^71c44

此下皆頌廣明法相，從蘭若出也。
初二句，標住作觀。
次二句，出諸佛之本源。
妙法者，即眾生心，能攝一切世間出世間法。
出世間法，即真如不變之體。
世間法，即真如隨緣之用。
然正隨緣而不變，亦正不變而隨緣。
隨緣則萬境全彰，不變則纖塵不立。
無可讚而讚之，強讚曰妙。
亦無可名而名之，強名曰法。
故云妙法。空者，即純真體中無妄，故名空，乃真空也。
妙者，有感則應，乃大用也。
如是出世正法，皆從蘭若所生者，窮流歸本也。
向下蘭若是同，獲益則別。
以能成聖道，故聖所尊。
以聖賢常住，故喻如宅。
為諸佛依止，故稱曰宮。
以諸佛從此得道，故喻如座。
所得之道，具堅利二義，又目之曰金剛。
以諸佛在此圓寂，又名之曰涅槃。
orig::  ^72a8

阿蘭若處大慈室，菩薩住此修慈故；阿蘭若處是悲田，
三世諸佛修悲故；阿蘭若處六通室，菩薩於此遊戲故；
阿蘭若處大無畏，能斷一切恐怖故；阿蘭若處三摩地，
諸求道者得定故；阿蘭若處陀羅尼，諸持呪人神力故；
阿蘭若處善法堂，增長一切善法故；阿蘭若處菩提室，
菩薩修道得忍故；
commentary::  ^72a34

十六句，皆上句依處立名，下句依名釋義。
謂依此修慈，故名慈室；依此修悲，又名悲田；
於此遊戲，名六通室〔遊戲者，謂不離滅定，
現諸威儀〕；能斷恐怖，名大無畏；修道者依之得定，
故曰三摩地〔云等持，謂平等任持，雙離沉掉〕；
依之持呪，能獲神力，故曰陀羅尼；依之增長善法，
又曰善法堂；又依之得忍，故曰菩提室。
葢千功萬德，皆從蘭若修成，亦讚之不盡矣。
此為反句釋。若順句釋者，如蘭若既如慈室，
所以住此能修慈心等，可以意得。
orig::  ^72a46

若欲永超三界苦，菩提涅槃當修證，徧周法界利羣生，應居蘭若菩提室。
commentary::  ^72b20

此結勸從蘭若修證也。
若欲二字，是警人發心之辭。
三界云苦者，以其生死逼迫，五濁交聚。
若是勇猛丈夫，理宜超出，則永脫苦淪，不受生死矣。
下句為所慕之果，理宜修證。
菩提為智德，涅槃為斷德。
修謂研窮，證謂實踐。
此句為自利。徧周下。
利他。法界兼三土，羣生兼聖凡。
〔三土，除性土，皆佛利生之處。〕
華嚴云：如來一處成道說法，則盡十方，
徧法界，乃至塵塵剎剎，轉大法輪。
一切三賢十聖，及凡類眾生，皆沾慈化矣。
故曰周徧。應居下。
勸住。謂若欲超三界，證菩提，利眾生，非蘭若遠塵離欲之處修證，
則不可得。故尊蘭若為菩提之室。
orig::  ^72b24

所修六度四攝法，迴施三有及四恩，自他俱入甘露城，同證一如真法界。
commentary::  ^72b46

此頌迴向同證涅槃也。
六度四攝義兼萬行法門，皆菩薩兩利之功，
不忍自善其身，復將自所修證法門迴己向他曰施也。
三有者，即三界眾生因果不亡白三有。
四恩有二種：一如長途，謂天地葢載恩、
日月照臨恩、皇王水土恩、父母養育恩。
二如本經，謂父母恩、眾生恩、國王恩、三寶恩。
自他下總收十法界。
甘露城喻涅槃果中本無生滅，如飲甘露之不死也。
一如即一真如法界。
華嚴云：四生九有同登華藏玄門，八難三途共入毗盧性海。
此之謂歟。 ^72c2

△三、如來印證。
orig::  ^72c20

爾時，樂遠離行菩薩摩訶薩為諸大眾說是法已，
佛言：善哉，善哉！善男子！
汝為大眾及未來世求佛道者，分別演說阿蘭若處殊勝功德，
利益安樂現在、未來一切眾生，趣向菩提正真覺道。
汝所成就無量功德，千佛共說不能窮盡。
commentary::  ^72c22

爾時下十九字，皆經家敘置之文。
因菩薩代佛宣揚，深合佛義，故佛極口嘉美，雙稱善哉。
汝為下，出讚美之義。
分別演說下，謂於一蘭若說出許多利益。
始則發明恐怖有多種纏縛之境相，次則發明蘭若離怖得果之始終，
再次發明存想追本以我見為恐怖之宗，
又次發明離過顯德歸蘭苦為成佛之本，
及借喻顯法廣明法相差別，以偈重宣深究聖凡趣證，
迴向三有以見慈濟之心，酬報四恩均入無為之化，
自他俱利法界同登，故云殊勝功德。
充之則正真之道，一字法門海墨書之不盡，
功德難量空界盡而無窮，以助化之德功歸於菩薩，故諸佛共讚猶不能盡矣。 ^72c32

△四、海眾獲益。
orig::  ^73a6

爾時，會中智光菩薩、無量阿僧祇菩薩大眾，
聞阿蘭若最勝功德，即得聞持陀羅尼門；
無量眾生發無等等阿耨多羅三藐三菩提心，
得不退轉；千億眾生遠塵離垢，得法眼淨。
commentary::  ^73a8

得聞持陀羅尼門者，即一聞千悟，獲大總持。
餘益准前。以上離世一品樂遠正讚已竟。
other:: 
## 厭身品第七

commentary::  ^73a16

△二厭身一品彌勒問觀二一品題。
orig::  ^73a18

厭身品第七
commentary::  ^73a22

以厭身為題者，以文中有觀身不淨可厭之觀，
故加之種種喻，明深為憎惡。
葢不厭則不離，由厭身心修無垢行，亦助道之本也。 ^73a24

△二、經文二。一、問：正住蘭若，於身何觀？
二一、經家敘置。
orig::  ^73a28

爾時，彌勒菩薩摩訶薩即從座起，偏袒右肩右膝著地，
合掌恭敬而白佛言：
commentary::  ^73a32

△二、彌勒正問。
orig::  ^73a36

世尊，我等既悟出家菩薩摩訶薩厭離世間住阿蘭若，
調伏其心修無垢行，然此菩薩住空閒處，自於是身應作何觀？
commentary::  ^73a38

調理三業，制伏妄心，即是蘭若。
修證清淨操持，即是無垢行門。
此但述前意，然此下方為正問。
此非彌勒不知，為利樂有情，故有是問。
空閒處，即蘭若之華。
言自於是身者，指修行人現在之身。
觀者，是修行人定中發慧究察之智。
應作何三字，謂所應作者，必在何觀，惟何字為問辭。
葢如來設教，巧被初機，隨病用藥，種種不同，如五停心觀等。
因觀法有多種差別，故問何觀。 ^73a44

△二、如來讚許誡聽當說二：一、讚誡樂聞。
orig::  ^73b10

爾時，佛告彌勒菩薩言：善哉，善哉！
善男子！汝為眾生起大悲心，請問如來入聖智觀妙行法門。
汝當善聽，今為汝說。
唯然，世尊！願樂欲聞。
commentary::  ^73b14

入聖下二句，是佛述觀中勝益也。
聖者正也，智者覺照也。
觀為能入，聖為所入，智為觀中究察之用，即是始覺。
妙行即修觀之功夫，法門即趣證之要路。
良以即凡心而成佛心，依本智而達聖智，
須從這裏入，故曰妙行法門也。
下誡聽易知。 ^73b20

△二、如來正說五：一、佛與分別二：一、標作諸觀。
orig::  ^73b28

善男子！出家菩薩住阿蘭若，求阿耨多羅三藐三菩提時，
四威儀中微細觀察，是有漏身三十七種不淨穢惡，
是不可愛、是不堅牢。
commentary::  ^73b32

此為諸觀之總標也。
四、威儀下，求菩提之法則也。
謂行住坐臥之間，動則合宜，靜則有法，
行不致於鹵莽，坐不致於昏散，所謂有威可畏，
有儀可則，故曰威儀。
微細觀察者，正出所觀之境有三十七種，
詳究曰觀察，深沉曰微細。
三十七種皆言不淨穢惡者，分三種：一、
外相十二，謂髮、毛、爪、齒、眵、淚、涎、唾、屎、尿、
垢、汗也。二、身器十二，謂皮、膚、血、肉、筋、脉、
骨、髓、肪、膏、腦、膜也。
三、內含十二，含即含藏，謂肝、膽、腸、胃、脾、
腎、心、肺、生臟、熟臟、赤痰、白痰。
以三十六種加身為總相，以總別發揮，
共三十七，而九孔常流，一切皆是不淨，
所謂隔囊臭物，智者不愛，如夢幻泡影，
故不堅牢，墮於生死，故曰有漏。
由作此觀，深生厭離。 ^73b38

△二別分諸觀二十九。
一、穢器盛蛇觀。
orig::  ^73c14

當觀此身猶如坏器，外以雜彩金銀七寶巧飾莊嚴，
內以糞穢種種不淨填塞充滿，雨肩擔負隨器而行，
其有見者皆生愛樂，不知器中盛滿不淨。
有六黑蛇常在此器，一蛇隨動器即破壞，毒害臭惡竟無所堪。
commentary::  ^73c16

此正喻之文。坏器者，土器也。
顯其易壞，謂根本是土。
外以金鑲銀鈿七寶莊嚴者，以見美觀，喻人身外粧飾也。
內以糞穢填塞者，喻三十六種不淨也。
兩肩擔負隨器而行者，喻我執不忘隨身保重也。
其有見者皆生愛樂者，喻以顏貌尊敬也。
不知器中下，喻人顛倒不自省察也。
六蛇在內者，喻身心六病也。
一蛇隨動下，喻無常不保朝暮也。
毒害臭惡下，喻無常苦空無我不淨，智人之所不愛也。
orig::  ^73c24

世間之人莊嚴其身，如彼彩畫盛不淨器。
貪瞋癡三，名為心病；風黃痰癊，名為身病。
內外六病能害身心，如彼六蛇居於器內，
一一蛇動，器即破壞；一一病發，身即無常。
善男子，出家菩薩處於空閒觀察是身，名為第一不淨觀相。
commentary::  ^73c42

此以法合喻。初四句合坏器，貪等六病合蛇，
故云蛇動器壞，病發身亡。
善男下，結觀相名。 ^74a4

△二、死狗不淨觀。
orig::  ^74a6

出家菩薩於日夜中，又觀自身臭穢不淨猶如死狗。
何以故？彼身亦是父母不淨，為生緣故。
commentary::  ^74a10

觀身如死狗者，雖人物品類不同，不淨可厭是同。
何以下，徵起釋之。
有三義：一者、臭穢可厭，二者、死狗無常，
三者、緣生不實。若微細觀察，更隱深義。
若向不淨處生厭，無常處警心，不實處悟空，豁然大悟。
既是緣生，即無自性，當體即真。
不淨化為真淨，無常即是真常。
如目病既除，空華亦滅。
問：此與前科何別？
答：前科約現在觀，此科亦兼死後觀。
是以各科。 ^74a14

△三蟻臺象破觀。
orig::  ^74a32

出家菩薩又觀自身如蟻子臺，安住眾蟻。
時有白象來至臺邊，以身觸臺，臺即崩碎。
善男子！此臺所謂五蘊之身，白象是為琰魔羅使，身歸後世如象壞臺。
commentary::  ^74a34

此乃無常觀也。蟻子即細虫，臺即土臺，為蟻子之依處。
安住眾蟻者，謂臺在則蟻安也。
善男下，法合。土臺喻身，眾蟻喻命，以識、
息、煖三和合連持，為人命根，依身而住，
身在命在，如眾蟻依臺。
白象喻無常殺鬼，然白象觸臺而臺蟻皆壞，喻殺鬼取人則身命皆亡。
末後二句，法喻雙結。
嗚呼！果若觀此無常，生大警覺，頓發無漏正智，
照徹五蘊皆空，度出一切苦厄，超生死不相關之地，
了鬼神覷不破之機，管教無常殺鬼望空捉影，無處下手。 ^74a40

△四、芭蕉無實觀。
orig::  ^74b8

出家菩薩又觀自身而作是念：我今此身從頂至足，
皮肉骨髓共相和合以成其身，猶如芭蕉中無實故。
commentary::  ^74b12

此乃無我觀，亦空觀也。
先觀自身，皆眾相和合，共成一身，聚之則有，
離之即空，自無實體，主宰安在哉？
故取喻芭蕉，以芭蕉無實質，眾葉纏裹，
外實內虗，剝去一葉，又有一葉，是以葉在則在，
葉盡則空，亦無主宰也。
若是法喻參究，豁然大悟，便知真空隨緣成相，
萬相當體即真，色空相即，理事融通，猛覺了然，千佛一數。 ^74b16

△五、如土附牆觀。
orig::  ^74b28

出家菩薩又觀自身無有強力，皮肉薄覆如塗附牆，
億萬毛髮如草生地，微細風大出入毛孔。
誰有智者當樂此身？
剎那剎那衰敗轉故。
commentary::  ^74b30

無強力者，言其不堅，亦無常觀也。
是以身不自身，以皮肉薄覆，而似身然。
既言薄覆，已覺無常，猶如泥塗附牆，暫遮空隙，終不堅久。
毛髮生於皮肉，如草生於地，地指牆上土皮也。
是知牆皮生草，久必墜落，孔隙自開，出入透風，不久傾倒。
風大入身，亦復如是。
誰有下，深生厭惡。
剎那剎那者，行陰遷流也。
衰敗轉者，將死不久也。
若作觀之人，既知無常，忽然醒覺，是誰衰敗？
身後何歸？一念相應，則大夢惺覺，始知本無生滅，當體是佛。 ^74b36

△六、養蛇取害觀。
orig::  ^74c4

出家菩薩又觀自身，如養毒蛇而取其害。
我今雖以飲食、衣服資長是身，而不識恩，畢竟還令墮於惡道。
commentary::  ^74c6

此為苦觀也。毒蛇喻貪瞋癡，每每毒害性德，
眾生恣縱，猶如養蛇。
是知縱貪則希望無厭，毒害解脫德；縱嗔則忿怒傷殺，
毒害法身德；縱癡則任運昏迷，毒害般若德。
三德既喪，三業滋多，所以死墮惡道，豈非自取其害耶？
是以菩薩既作此觀，深生懼畏，發大勇猛，
如大將破重圍，奮力突出，則三毒化為三德，苦惱頓成樂果矣。 ^74c10

△七冤家詐親觀。
orig::  ^74c22

出家菩薩又觀自身：譬如怨家詐作親友伺求其便，
而將毒藥斷彼命根；我身如是，本非真實，
終致無常，非聖愛故。
commentary::  ^74c24

此無我觀也。怨家詐親認之，則必斷身命。
喻我見詐親執之，則必斷慧命。
是以大根菩薩，若向這無常身中，會得真常者不滅，
管教冤家納欵，讐敵歸命。 ^74c30

△八、水泡起滅觀。
orig::  ^74c36

出家菩薩又觀自身如水上泡，雖復妙好瑠璃珠色，
剎那因緣起滅無恒，有為念念不久住故。
commentary::  ^74c38

此無常觀也。水泡即浮漚，視之如珠，取之隨滅。
身亦如是，觀之似真，剎那則滅。
菩薩若向這裏會得，則全泡即水，真性常住，
返見娘生之面，不異如來圓滿報身。 ^74c42

△九、乾城不實觀。
orig::  ^74c48

出家菩薩又觀自身如乾闥婆城，雖現相狀而不實有，今者我身亦復如是。
commentary::  ^75a2

此空觀也。乾城即是海市，蜃魚之氣結為城垣樓閣等，
觀之似真，當體無實。
今者下，法合我身亦爾，現有即無。
經云：初生即有滅，不對愚者說。
若向這裏冷眼看破，乾城化為性土，幻身即是真身矣。 ^75a6

△十、影像非真觀。
orig::  ^75a12

出家菩薩又觀自身猶如影像，我身亦爾，雖有非真。
commentary::  ^75a16

此亦空觀也。日下之影，鏡中之像，影不離形，像不離鏡。
若會影歸真，全像即鏡，始知眾生本來是佛。 ^75a18

△十一、強敵侵掠觀。
orig::  ^75a22

出家菩薩又觀自身，譬如外國強盛怨敵；
今者我身亦復如是，煩惱怨敵侵掠善根。
commentary::  ^75a24

此苦觀也。涅槃如本國，生死如外國。
本國有主公，外國有怨敵。
主公喻法身，怨敵喻煩惱。
法身具足萬德，煩惱侵掠善根。
菩薩在這裏觀察一念，頓悟煩惱即菩提，生死即涅槃。
如怨敵順為良將，侵掠轉為奇功矣。 ^75a28

△十二、朽宅崩壞觀。
orig::  ^75a36

出家菩薩又觀自身：如朽舍宅，雖加修葺，
當必崩壞；我身亦爾，雖加愛念，當必無常。
commentary::  ^75a38

此亦無常觀也。又觀下，喻。
我身下，合。良以智者觀之。
朽宅何必修葺，速登長者之車。
無常亦復莫驚，便見遐齡之壽。 ^75a42

△十三、近怨懷怖觀。
orig::  ^75b2

出家菩薩又觀自身，如近怨國，城邑人民常懷恐怖；
今者我身亦復如是，於念念中畏無常怨。
commentary::  ^75b4

此亦苦觀也。怨國喻生死，城邑喻自身，人民喻六根。
喻中怨國，雖不侵掠，此城邑中，人因近故，常懷恐怖。
法中無常，雖未即至，修行菩薩，不由念念驚心。
然驚心者，必定用心，用心者，必能運智，運智則必出生死矣。
如彼近怨城，主或修仁布德，令彼望風來賓，
或聚將練兵，亦令聞聲胆碎矣。 ^75b8

△十四、愛火燒身觀。
orig::  ^75b18

出家菩薩又觀自身，如無量薪為火燒爇，
然是猛火曾無厭足；我身亦爾，以貪愛火燒五欲薪，其心增長亦復如是。
commentary::  ^75b22

此苦觀也。貪愛五欲，如火燒薪。
貪愛增長，如火無厭。
若菩薩一念返觀，貪愛化為智慧，五欲化為真如。
智理相契，當處逍遙。 ^75b28

△十五、慈母憐子觀。
orig::  ^75b36

出家菩薩又觀自身如新生子，慈母憐愍恒加守護；
我身亦爾，若不守護病之身心，即便不能有所修證。
commentary::  ^75b38

此無常觀也。子失其母則死，身不守護則病，
病則不能修證，如子死不能續宗。
故菩薩觀之，益加謹慎，護身修道，如護子續宗也。
但病之身心一句，當改之字作害字讀則順。
謂若不守護，病害身心，良以身病心憂，
愁惱障道，豈非害乎。 ^75b42

△十六、洗炭無益觀。
orig::  ^75c2

出家菩薩又觀自身本性不淨，譬如有人厭患炭色，
設諸方便以水洗之，經無量時黑色仍舊，乃至炭盡終無所益。
我身亦爾，有漏不淨，假使海水盡未來際，洗之無益亦復如是。
commentary::  ^75c6

此乃不淨觀，令生厭惡，增長道心也。
良以炭色本黑，洗之經年，終不能白；身本不淨，
洗盡海水，亦不能淨。
菩薩觀之悟之，一旦返妄歸真，山河大地，
根塵識心，應念化成無上知覺。
到這裏，誰能洗誰？
誰能惡誰？ ^75c14

△十七、如油沃薪觀。
orig::  ^75c22

出家菩薩又觀自身，如油沃薪以火焚燒，
又遇大風勢不可止；是身亦爾，名五蘊薪，
沃貪愛油，縱瞋恚火，愚癡風力無有休息。
commentary::  ^75c24

此乃無常觀也。沃者，灌也。
薪，即柴薪。油沃薪而火焚，遇大風而熾盛，
則徧燒林野，勢不可止。
喻貪潤身而瞋助，乘癡風而力強，則能燒性德，愈莫可窮。
若菩薩著眼，試看觀音照見五蘊空處何如？ ^75c30

△十八、惡疾多病觀。
orig::  ^75c36

出家菩薩觀於自身猶如惡疾，四百四病所住處故。
commentary::  ^75c40

此苦觀也。四百四病者，如僧祇律云：風病一百一，
火病一百一，水病一百一，雜病一百一。
可謂大患莫若有身也。
然病為身之累，猶身為道之累。
菩薩觀之，一念我法，二執頓空，則惡疾轉為妙用，諸病盡作神通。 ^75c42

△十九、蟲住無常觀。
orig::  ^76a6

亦如大腸，八萬四千蟲所住故，是無常處，出息不還即無常故。
commentary::  ^76a8

此不淨觀，亦無常觀也。
有云：身有八萬四千戶蟲，徧在一身。
此則但云大腸有之，然直取不淨觀用之，不必較量。
又觀是身是無常處等，即無常觀。
故結云：出息不還，即無常故。
大約菩薩作觀，亦如禪師參話頭疑處，
多悟此觀無常、苦、空，多厭處轉身。
假若番轉面皮，八萬餘蟲變作通身手眼，無常客隊識取不動。
主公到那時，方知無常、不淨等觀，真為換骨神丹，又作敲門瓦子。 ^76a12

△二十、瓦石河水觀。
orig::  ^76a26

亦如非情，神識易脫同瓦石故；亦如河水，
剎那前後不暫住故；
commentary::  ^76a28

上三句無我觀，下三句無常觀。
良以非情即無情，神識即第八識。
謂身本有情，而喻如無情者，以識神易脫，自無主宰故。
然易脫即是易死，以業牽識走，即便離身，
片時不在，類同無情，故將瓦石為喻焉。
是知此文皆可三支比量，如身是有法，
自無主宰為宗，因云識神易脫無常，故同喻如瓦石。
良以瓦石易脫無常，瓦石無主宰，例知身之神識易脫無常，
亦如瓦石自無主宰。
故下句亦可為量，謂身是有法，以生滅為宗，
因云剎那前後不蹔住，故同喻如河水。
但文外立宗，少不齊耳。 ^76a32

△二十一、壓油嬰兒觀。
orig::  ^76b2

亦如壓油，於一切事受勞苦故。
無所依者，猶如嬰兒失父母故。
commentary::  ^76b6

此苦觀也。壓油不取造惡，但取勞苦，喻人生一世，
逐境奔馳，亦復如是。
無所依者，謂背覺合塵，喻如嬰兒失母，故無所依。
葢嬰兒喻自身，父母喻佛性。
若人依經作觀，一旦背塵合覺，便是嬰兒見母。 ^76b10

△二十二、蝦蟆如穴觀。
orig::  ^76b16

無救護者，猶如蝦蟆，蛇所吞故；如穴無底，
心、心所法不可知故。
commentary::  ^76b20

此亦無常及苦觀也。
無救護者，謂迷失佛性，世不免死。
無常到來，實無可救。
喻中蝦蟆遇蛇，固無所救。
法中人遇殺鬼，亦無可救。
地陷之坑為穴，深無其底，人墮於中，不能出故。
此為喻心心所法。
合喻，謂人沒於中。
不可知者，有二義：一、穴乃天現，深不可測。
喻心心所，體即是妄，任運造業，人不自知。
但經中可知二字不順。
或喻中說知字，當是測字，言穴深無底，人不可測。
若法上說可字，當作能字，言心心所法，
任運造業，人之昏迷，自不能知。
凡看經者，不可膠柱活潑為妙。
心即心王，有八。心所即心之所使，有五十一。
八王者，謂眼識、耳識、鼻識、舌識、身識、意識、
末那識、賴耶識。心所五十一者，即五徧行、
五別境、十一善法。
煩惱有六，隨煩惱有二十，不定有四，共五十一。
如心王舉動，心所隨之。
一切眾生，自無始來，迷真起妄，墮入其中，自不能出。
如人墮穴，相等無異矣。
菩薩觀之豁然，踏番深穴，招安殺鬼，則天下太平，四民樂業。
〔八種識緣境自在，故稱為王。〕 ^76b24

△二十三、無厭斷常觀。
orig::  ^76c8

恒不知足，於五欲樂心無厭故；恒不自在，
斷、常二見所繫縛故；
commentary::  ^76c12

初三句，貪不知足，如海納百川。
苦身勞心，即苦觀也。
五欲，即五根之所對，色、聲、香、味、觸，違者生憎，
順者生愛，無有厭足。
菩薩觀察，自知如來藏中性德法財充滿法界，
到此反觀向日五欲之貪、順心之樂，皆可一笑。
恒不下，既云恒不自在，正為斷常轉變，
自無主宰，即無我觀。
菩薩悟此，轉斷常而證真常，化邪見而成正智。 ^76c16

△二十四、無慚死屍觀。
orig::  ^76c28

不生慚愧。雖蒙眷屬養育。
棄捨生故。亦如死屍。
於日夜分。近滅壞故。
commentary::  ^76c30

初三句認賊為子觀，亦苦觀也。
其文不全，義不明爽，應云：譬如有人棄捨生子，認賊為子。
然其賊子雖蒙其父當親眷屬養育恩深，
不生慚愧，造種種業，遺累其父，又劫家寶。
若以法合自身，合有人；迷真心，合棄親子；
認妄心，合認賊子；妄心放肆，合子不生慚愧；
造業自身，隨業受報，合遺累其父；喪却法財，合劫家寶。
假若一旦返妄悟真，如識真子，擒捉賊子，
則家寶復生，宗嗣得續也。
亦如死屍下，別是無常觀。
自身不覺，如同死屍行陰遷流，念念無常，終歸於死。
亦如死屍於日夜時分將近滅壞，此但言不久。
若夫菩薩觀察時，忽然死中發活，則知常住不壞。 ^76c34

△二十五、受苦依身觀。
orig::  ^77a8

唯受諸苦，於一切處無真樂故；為苦所依，
一切眾苦依身住故；
commentary::  ^77a10

此皆苦觀也。諸苦不止違境，一切不止三界。
應知二乘涅槃，如止化城，未為真樂。
良以三途之重苦，人間之八苦，人皆知之為苦。
若諸天之喜樂，染著於心，逼不自由者，在諸天受之為樂。
以佛觀之，猶然是苦。
法華云：三界無安，猶如火宅。
眾苦次第，相續不斷。
豈止違境為苦，而樂境非苦耶？
然菩薩觀之，既一切處皆無真樂，畢竟真樂在甚麼處？
忽爾於苦惱堆頭，急急逼拶，將自心迷惑頓開，性天朗耀。
則知諸苦極處，皆是本如來藏妙真如性矣。
次觀云：身為苦之所依，所以眾苦依身而住。
若菩薩觀之，則知我見為招苦之本，遂用無分別智，頓斷我執。
則皮既不存，毛無所附。 ^77a14

△二十六、空聚空寂觀。
orig::  ^77a36

如空聚落，於是身中無主宰故；畢竟空寂，
徧計所執妄搆畫故；
commentary::  ^77a40

初三句無我觀，次三句空觀也。
聚落，如集場馬頭之類，所謂積聚居民，歇落行客之處也。
然既云聚落，貴乎有人，而於中無人，故名空聚。
喻五蘊身中無主宰，如聚落無人。
於是下，法合。以眾生身為四大假合，行陰所遷，
業緣所轉，欲生而偏死，好正而固邪，既不自由，豈有主宰？
然菩薩如是觀之，既無主宰，現今活潑潑的是誰？
向這裏動問一聲，主人即應。
下句又是一觀。畢竟空寂者，法性也。
良以法性清淨，蕩無纖塵，如好眼對晴空，
清虗湛然，實無一物。
徧計下二句，即依真起妄也。
徧計者，謂周徧計度，即意識妄念，理中實無，因執成有。
搆者，造作也。畫者，彩画也。
如夢中搆造房屋，五彩莊嚴，夢中執有，
醒後全空，故曰妄搆。
豈止醒後方空，然正夢即空也。
菩薩觀察，會得夢中人即是醒中人，了達夢中境唯心自現，
亦覺醒中境亦惟心所現，是則徧計頓入，圓成萬法本來自性。 ^77a44

△二十七、空谷船舶觀。
orig::  ^77b26

如谷中響，皆是虗妄所顯現故；亦如船舶，若無船師即漂沒故。
commentary::  ^77b30

初三句空觀，次三句無我觀也。
空谷之響，聞之實有，谷中本無。
亦喻自身之虗假，隨業緣妄現。
觀之似有，理中亦無菩薩。
若夫會響歸聲，則脫體大悟矣。
亦如下：小者曰船，大者曰舶。
船舶喻人身，船師喻佛性。
謂有船無師，船即漂沒。
喻身無佛性，身即死尸。
佛說此觀，正欲菩薩即船會師。
若與船師相見，則立達彼岸矣。 ^77b34

△二十八、大車到岸觀。
orig::  ^77b46

亦如大車運載財寶。
何以故？乘於大乘到菩提故。
commentary::  ^77b48

以上諸觀，皆是無常、苦、空、無我、不淨。
佛說此觀，令出家菩薩生厭離心，修遠離行。
獨此末後一喻，令菩薩觀之，向無用中擇出大用。
大車喻身，財寶喻法。
然身雖無常、苦、空，菩薩賴此為入道之具。
何以下，徵釋。徵曰：身既無常、苦、空不堅之體，何能運載為入道具？
釋曰：乘於大乘，到菩提故。
然上一乘字，身能受法之意，如車能載。
大乘二字，合上財寶，即大乘法。
若非身臨耳聽，心領神會，憑何證道乎？
故三世諸佛，皆從凡夫修證，方得菩提。
良以從前諸喻，令人厭之又厭，恐中加恐，
所以重示不惜其繁，直至末後急處一提，
令彼恐怖厭惡之人，一躍而登岸矣。
大哉！聖經應病之良藥也。 ^77c2

△二十九、總結到岸。
orig::  ^77c24

善男子！出家菩薩日夜觀察，非不愛惜如是之身，欲令眾生出生死海到彼岸故。
commentary::  ^77c28

以上諸觀，非教一人徧作諸觀，葢欲令人或一或二，日夜觀察。
非不下，釋人伏疑。
恐疑者云：既身為道具，理宜保重，何必山林險處？
又且日夜觀察，不勝其勞，寧有君子不愛身否？
所以如來釋之曰：非不愛惜，但身之與道，不能兩全。
若以身較道，護身則疎道，永受輪迴；若重道輕身，則能到彼岸矣。 ^77c32

△二、結成法要。
orig::  ^77c42

爾時，世尊說是法已，告彌勒菩薩摩訶薩言：善男子！
修如是行，此則名為出家佛子所觀法要。
commentary::  ^77c46

如是行，即指諸觀。
以其厭身求道，依說而行，必到彼岸，不涉紆曲，故云法要。 ^78a2

△三勸令流布。
orig::  ^78a4

若有佛子發菩提心，為求阿耨多羅三藐三菩提，
住阿蘭若，修習如是三十七觀，亦教他修如是法要，
解說、書寫、受持、讀習，遠離一切我、我所執，
永斷貪著、五欲、世樂。
commentary::  ^78a6

佛證菩提，所以成佛。
是以佛言：若有能發菩提心，為求菩提道者，名為佛子也。
以上既發此心，既求此道，須住阿蘭若，
修習如上三十七觀為自利，亦轉教人修為利他。
復將如是法要，或解說，則分文釋義；或書寫，
則展轉謄文；或受持，則領納秉任；或讀習，則解義熟文。
遠離下，又復叮寧，謂或自修作觀，或解說等時，
不著我相，不著法相。
然不著我相，則我執空；不著法相，則我所空。
是則二執既空，心境兩忘，故曰永斷等
〔能貪即我執，五欲即我所，如五欲是我所有，亦法執〕。 ^78a14

△四、究竟成德
orig::  ^78a30

速能成熟不壞信心，求大菩提不惜軀命，何況世間所有珍寶！
現身必得究竟成滿一切如來金剛智印，
於無上道永不退轉，六度萬行速得圓滿，疾成阿耨多羅三藐三菩提。
commentary::  ^78a34

速能成熟者，因修法要故。
不壞信心者，克志不移故。
求大菩提者，資稟超達故。
不惜軀命者，唯道是求不知有身故。
何況下，以重較輕解脫不悋故。
現身必得者，一生事辦不歷僧祇故。
究竟成滿者，自證不減佛證故。
金剛智印者，即佛心法故。
於道不退者，益顯精進故。
度行速圓者，圓頓修證故。
疾成菩提者，良馬見鞭影而追風千里故。
以上諸觀諸喻，初會似類小始，究竟實為圓頓，依淺入深正是此經之妙。 ^78a42

△五、聞品成行。
orig::  ^78b10

爾時，會中八萬四千新發意菩薩，深厭世間得大忍力，
不復退轉於無上道；百千婆羅門發菩提心，
成熟信根得不退轉；三萬六千善男子、
善女人，遠塵離垢得法眼淨。
commentary::  ^78b12

厭世者，出世之助緣也。
葢不厭則樂著五欲，焉能成行哉？
得大忍力者，別經云：初地菩薩多修檀度，
餘非不修，但隨緣隨分。
二地多修戒度，三地多修忍度。
若以彼證此，既云忍力且大，非證三地者，不能不復下於無上道。
不但位行不退，即一念也無，皆地上位也。
發菩提心者，向為婆羅門，本淨行之家。
今一聞諸觀不淨可厭，遂發大心，頓入初住。
華嚴百喻，較之不如。
信根者，萬善之本，而因成信根，萬善皆備矣。
其遠塵離垢等，解見前文。
大乘本生心地觀經淺註卷第六
 ^78b20
