
other:: 大方廣佛華嚴經綱要卷第十四
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 
## 淨行品第十一
淨行品第十一
commentary:: 
此品來意者，夫欲階妙位必資勝行，有解無行虗費多聞故。
故前品明解，此品辨行。
又前明入理觀行，今辨隨事所行。
又前行此願並義次第，故次來也。
釋名者，謂三業隨事歷緣名為所行，巧願防非離過成德名為清淨。
又悲智雙行名為所行，行越凡小故稱清淨。
以二乘無漏不能兼利，非真淨故。
得斯意者，舉足下足盡文殊心，見聞覺知皆普賢行。
文殊心故心無濁亂，普賢行故是佛往脩，諸佛菩薩同所行也。
所行即淨持業釋也。
三宗趣者，以隨事巧願防心不散，增長菩薩悲智大行為宗，
成就普賢實德為趣。
經文就所歷事中，始自出家終於臥覺，皆事行也。
觸境不迷善達事理，智行也。
雙達事理，即事理無礙行也。
以願導智，不滯自利，大悲行也。
上二不二，悲智無礙行也。
遇違順境，心不馳散，止行也。
智不沉沒，觀行也。
即止觀雙運行也。
又對於事境，善了邪正，當願眾生，皆假觀也。
知身空寂，心無染著，空觀也。
見理如實，中觀也。
或先空後假，或先假後空，或一或二，或一念頓具，斯為妙達三諦觀之行也。
又所造成行，皆施眾生，不起二乘之心，安忍強軟兩境。
或增善品，心不異緣，妙達性空，善巧迴轉。
皆願利物，同趣菩提，二乘天魔，所不能動。
善知藥病，決斷無差，即十度齊修之行也。
又皆願利生，皆成佛德，見惡必令其斷，
見善必令其具，即四弘誓願之行也。
故智首總標諸德，以求其因。
文殊令善用心，頓獲眾果。
若但言願，豈不惑哉。
orig::  ^573b41

爾時，智首菩薩問文殊師利菩薩言：
commentary::  ^573c48

此下，先標智首問，舉德徵因；後文殊答，標德顯因。
今初。此二菩薩問答者，歷事巧願，必智為導故；
事近旨遠，唯妙德故。
文殊則般若觀空，智首則漚和涉有。
涉事不迷於理，故雖願而無取；觀空不遺於事，故雖寂而不證。
是為權實雙游，假茲問答。 ^574a2

下正陳所問，中有二十，云何總十一段，
段各十句，成一百一十種德？
第一段明三業離過德，二得堪傳法器，
三成就眾慧，四具道因緣，五於法善巧，
六修涅槃因，七滿菩薩行，八得十力智，
九十王敬護，十能為饒益，十一超勝尊貴。
皆言因何得者，為修何行而得之耶？
orig::  ^574a12

佛子！菩薩云何得無過失身、語、意業？
云何得不害身、語、意業？
云何得不可毀身、語、意業？
云何得不可壞身、語、意業？
云何得不退轉身、語、意業？
云何得不可動身、語、意業？
云何得殊勝身、語、意業？
云何得清淨身、語、意業？
云何得無染身、語、意業？
云何得智為先導身、語、意業？
commentary::  ^574a24

此正陳所問，分二：初一段十句總問其果，後十別明。
今初。得此十種三業，成下十果：由無過三業故，
超勝尊貴；由不恚害故，常為饒益；由無餘惑不可譏毀故，
十王敬護；由惡緣不可壞故，得佛十力；
由修行不退轉故，滿菩薩行；由遠離諸相故，
如如不動，成涅槃因；由德行殊勝故，於法善巧；
由體清淨如虗空故，成具道緣；由涉境無染故，
得堪傳法器；由智先導故，成就眾慧。
又由後十能成此十，故名為果，亦通於因。
orig::  ^574a36

云何得生處具足、種族具足、家具足、色具足、
相具足、念具足、慧具足、行具足、無畏具足、覺悟具足？
commentary::  ^574b6

此下後十段，別明五果，謂初一異熟果，
次四士用果，次二離繫果，次一增上果，後二等流果。
今初十句，即修道之器。
以菩薩起修行時，要具此十，方成二利之行。
言異熟果者，謂先因後果，必異時而熟，
異類而熟，變異而熟，善惡因果之總相，以所感故。
約法生在佛家，是生處具足。
orig::  ^574b10

云何得勝慧、第一慧、最上慧、最勝慧、無量慧、
無數慧、不思議慧、無與等慧、不可量慧、不可說慧？
commentary::  ^574b22

第二十慧下有四段，明士用果。
言士用者，謂若法因彼勢力所生，如因下地加行心力，上地有漏無漏定生。
四中，一慧為揀擇，二力謂修習，三善巧謂智，
四道品謂助修，悉以三業而得成就。
orig::  ^574b26

云何得因力、欲力、方便力、緣力、所緣力、
根力、觀察力、奢摩他力、毗鉢舍那力、思惟力？
commentary::  ^574b34

第三力者，謂修習，即具道因緣。
皆言力者，此十各有資道之能，故一因力，即惟性等。
orig::  ^574b38

云何得蘊善巧、界善巧、處善巧、緣起善巧、
欲界善巧、色界善巧、無色界善巧、過去善巧、
未來善巧、現在善巧？
commentary::  ^574b42

第四、善巧謂智，皆約流轉以明，以是觀還滅之智故。
orig::  ^574b48

云何得修習念覺分、擇法覺分、精進覺分、
喜覺分、猗覺分、定覺分、捨覺分、空、無相、無願？
commentary::  ^574c4

第五道品為助修。
上四皆士用果。
orig::  ^574c8

云何得圓滿檀波羅蜜、尸波羅蜜、羼提波羅蜜、
毗梨耶波羅蜜、禪那波羅蜜、般若波羅蜜，
及以圓滿慈、悲、喜、捨？
commentary::  ^574c10

第六、滿菩薩行。此下二種明離繫果。
言離繫者，謂由慧盡。
言慧者，擇也；盡，滅也。
謂此擇滅離繫所顯，故將擇滅釋離繫果，謂六度治諸蔽故。
orig::  ^574c16

云何得處非處智力、過未現在業報智力、
根勝劣智力、種種界智力、種種解智力、
一切至處道智力、禪解脫三昧染淨智力、
宿住念智力、無障礙天眼智力、斷諸習智力？
commentary::  ^574c22

第七具足十力，謂修習之力當士用果，由此力故方得離繫。
orig::  ^574c30

云何常得天王、龍王、夜叉王、乾闥婆王、
阿修羅王、迦樓羅王、緊那羅王、摩睺羅伽王、
人王、梵王之所守護、恭敬、供養？
commentary::  ^574c34

第八、十王敬護是增上果。
言增上者，謂除前已生有為之法，餘有為法謂之增。
今十王敬護即有力增上，由已具德令彼護故。
orig::  ^574c40

云何得與一切眾生為依、為救、為歸、為趣、
為炬、為明、為照、為導、為勝導、為普導？
commentary::  ^574c46

第九、與一切眾生為依下二段，明等流果。
言等流者，謂以自因平等流類故。
orig::  ^575a2

云何於一切眾生中為第一、為大，為勝、
為最勝，為妙、為極妙，為上、為無上，為無等、為無等等？
commentary::  ^575a6

第十為第一下，超勝尊貴，略釋其相。
謂如來功德海滿更無所少，故稱第一。
此亦總句。大者，體包法界故。
勝者，自利圓滿故。
最勝者，利他究竟故。
妙者，煩惱障盡故。
極妙者，所知障盡故。
上者，望下無及故。
無上者，望上更無故。
無等者，望下無儔故。
無等等者，望儔皆是無等者故。
所以廣舉者，欲顯行之勝故。 ^575a10

上來問竟。
orig::  ^575a22

爾時，文殊師利菩薩告智首菩薩言：善哉，佛子！
汝今為欲多所饒益、多所安隱，哀愍世間、
利樂天人，問如是義。
commentary::  ^575a24

第二答中分二：初歎問成益。
orig::  ^575a30

佛子！若諸菩薩善用其心，則獲一切勝妙功德，
於諸佛法心無所礙，住去、來、今諸佛之道，
隨眾生住恒不捨離，如諸法相悉能通達，
斷一切惡，具足眾善；當如普賢色像第一，
一切行願皆得具足，於一切法無不自在，而為眾生第二導師。
commentary::  ^575a32

第二、佛子下，正酬其問。
初標因成德，後指事顯因。
初善用其心，乃標因；次句獲勝妙德下，顯所成德。
初為總句；次於諸佛法下，九句別顯，如次配上十段之德。
orig::  ^575a42

佛子！云何用心能獲一切勝妙功德？
佛子！
　　菩薩在家，當願眾生：　知家性空，
　　免其逼迫。　孝事父母，當願眾生，
　　善事於佛，護養一切，妻子集會，
　　當願眾生，怨親平等，永離貪著。
　　若得五欲，當願眾生，拔除欲箭，
　　究竟安隱。　技樂聚會，當願眾生，
　　以法自娛，了技非實。
　若在宮室，
　　當願眾生，入於聖地，永除穢欲。
　　著瓔珞時，當願眾生：　捨諸偽飾，
　　到真實處。　上昇樓閣，當願眾生，
　　昇正法樓，徹見一切。
　若有所施，
　　當願眾生：　一切能捨，心無愛著。
　　眾會聚集，當願眾生，捨眾聚法，
　　成一切智。　若在厄難，當願眾生：
　　隨意自在，所行無礙。
commentary::  ^575b2

第二佛子云何下，指事顯因酬其徵因。
初徵一句總，次佛子下別顯，後總結成益。
次別顯中總有一百四十一願。
一百者，表十信圓融一一具十也。
四十一者，即四十一位也。
明此諸位所有惑障由此能淨，所有勝行由此能行，故有一百四十一願。
分為十段：初菩薩在家下十一願，明在家時願。
orig:: 
　　捨居家時，當願眾生：　出家無礙，
　　心得解脫。　入僧伽藍，當願眾生，
　　演說種種，無乖諍法。
　詣大小師，
　　當願眾生，巧事師長，習行善法。
　　求請出家，當願眾生：　得不退法，
　　心無障礙。　脫去俗服，當願眾生，
　　勤修善根，捨諸罪軛，剃除鬚髮，
　　當願眾生：　永離煩惱，究竟寂滅。
　　著袈裟衣，當願眾生：　心無所染，
　　具大仙道。　正出家時，當願眾生，
　　同佛出家，救護一切，自歸於佛。
　　當願眾生，紹隆佛種，發無上意。
　　自歸於法。　當願眾生，深入經藏，
　　智慧如海。　自歸於僧，當願眾生，
　　統理大眾，一切無礙。
　受學戒時，
　　當願眾生：　善學於戒，不作眾惡。
　　受闍黎教，當願眾生，具足威儀，
　　所行真實。　受和尚教，當願眾生，
　　入無生智，到無依處，受具足戒。
　　當願眾生：　具諸方便，得最勝法。
commentary::  ^575b34

二有十五願，出家受戒時。
orig:: 
　　若入堂宇，當願眾生，昇無上堂，
　　安住不動。　若敷床座，當願眾生：
　　開敷善法，見真實相，正身端坐，
　　當願眾生：　坐菩提座，心無所著。
　　結加趺坐，當願眾生：　善根堅固，
　　得不動地。　修行於定，當願眾生：
　　以定伏心，究竟無餘。
　若修於觀，
　　當願眾生：　見如實理，永無乖諍。
　　捨加趺坐，當願眾生：　觀諸行法，
　　悉歸散滅。
commentary::  ^575c38

三，有七願坐禪觀。
orig:: 
　　下足住時，當願眾生：　心得解脫，
　　安住不動。　若舉於足，當願眾生：
　　出生死海，具眾善法。
　著下裙時，
　　當願眾生：　服諸善根，具足慚愧。
　　整衣束帶，當願眾生，檢束善根，
　　不令散失。　若著上衣，當願眾生：
　　獲勝善根，至法彼岸。
　著僧伽黎，
　　當願眾生：　入第一位，得不動法。
commentary::  ^576a12

四有六願，將披挂時。
orig:: 
　　手執楊枝，當願眾生：　皆得妙法，
　　究竟清淨。　嚼楊枝時，當願眾生，
　　其心調淨，噬諸煩惱。
　大小便時，
　　當願眾生，棄貪嗔癡，蠲除罪法，
　　事訖就水，當願眾生：　出世法中，
　　速疾而往，洗滌形穢。
　當願眾生，
　　清淨調柔，畢竟無垢。
　以水盥掌，
　　當願眾生：　得清淨手，受持佛法。
　　以水洗面，當願眾生：　得淨法門，
　　永無垢染。
commentary::  ^576a30

五有七願，澡漱盥洗時。
orig:: 
　　手執錫杖，當願眾生：　設大施會，
　　示如實道。　執持應器，當願眾生，
　　成就法器，受天人供。
　發趾向道，
　　當願眾生：　趣佛所行，入無依處。
　　若在於道，當願眾生：　能行佛道，
　　向無餘法，涉路而去。
　當願眾生，
　　履淨法界，心無障礙。
　見昇高路，
　　當願眾生：　永出三界，心無怯弱。
　　見趣下路，當願眾生：　其心謙下，
　　長佛善根。　見斜曲路，當願眾生：
　　捨不正道，永除惡見。
　若見直路，
　　當願眾生：　其心正直，無諂無誑。
　　見路多塵，當願眾生：　遠離塵坌，
　　獲清淨法。　見路無塵，當願眾生，
　　常行大悲，其心潤澤，若見險道，
　　當願眾生：　住正法界，離諸罪難。
　　若見眾會，當願眾生：　說甚深法，
　　一切和合。　若見大柱，當願眾生：
　　離我諍心，無有忿恨。
　若見藂林，
　　當願眾生，諸天及人，所應敬禮，
　　若見高山，當願眾生：　善根超出，
　　無能至頂。　見棘刺樹，當願眾生，
　　疾得翦除。　三毒之刺，見樹葉茂，
　　當願眾生：　以定解脫，而為蔭映。
　　若見華開，當願眾生：　神通等法，
　　如華開敷。　若見樹華，當願眾生：
　　眾相如華，具三十二。
　若見果實，
　　當願眾生：　獲最勝法，證菩提道。
　　若見大河，當願眾生，得預法流，
　　入佛智海。　若見波澤，當願眾生：
　　疾悟諸佛，一味之法。
　若見池沼，
　　當願眾生，語業滿足，巧能演說，
　　若見汲井，當願眾生：　具足辯才，
　　演一切法。　若見涌泉，當願眾生：
　　方便增長，善根無盡。
　若見橋道，
　　當願眾生：　廣度一切，猶如橋梁。
　　若見流水，當願眾生：　得善意欲，
　　洗除惑垢。　見修園圃，當願眾生：
　　五欲圃中，耘除愛草，見無憂林。
　　當願眾生：　永離貪愛，不生憂怖。
　　若見園苑，當願眾生：　勤修諸行，
　　趣佛菩提。　見嚴飾人，當願眾生：
　　三十二相，以為嚴好，見無嚴飾，
　　當願眾生：　捨諸飾好，具頭陀行。
　　見樂著人，當願眾生：　以法自娛，
　　歡愛不捨。　見無樂著，當願眾生，
　　有為事中，心無所樂，見歡樂人，
　　當願眾生：　常得安樂，樂供養佛。
　　見苦惱人，當願眾生：　獲根本智，
　　滅除眾苦。　見無病人，當願眾生：
　　入真實慧，永無病惱。
　見疾病人，
　　當願眾生：　知身空寂，離乖諍法。
　　見端正人，當願眾生：　於佛菩薩，
　　常生淨信。　見醜陋人，當願眾生，
　　於不善事，不生樂著。
　見報恩人，
　　當願眾生：　於佛菩薩，能知恩德。
　　見背恩人，當願眾生：　於有惡人，
　　不加其報。　若見沙門，當願眾生：
　　調柔寂靜，畢竟第一。
　見婆羅門，
　　當願眾生：　永持梵行，離一切惡。
　　見苦行人，當願眾生：　依於苦行，
　　至究竟處。　見操行人，當願眾生：
　　堅持志行，不捨佛道。
　見著甲冑，
　　當願眾生：　常服善鎧，趣無師法。
　　見無鎧仗，當願眾生：　永離一切，
　　不善之業。　見論議人，當願眾生，
　　於諸異論，悉能摧伏。
　見正命人，
　　當願眾生，得清淨命，不矯威儀。
　　若見於王，當願眾生：　得為法王，
　　恒轉正法。　若見王子，當願眾生：
　　從法化生，而為佛子。
　若見長者，
　　當願眾生：　善能明斷，不行惡法。
　　若見大臣，當願眾生：　恒守正念，
　　習行眾善。
commentary::  ^576b4

六、有五十五願乞食道行時，分三：初、十二願遊涉道路；
次、若見眾會下，有十九願所覩事境；三、
見嚴飾人下，二十四願所過人物。
orig:: 
　　若見城郭，當願眾生：　得堅固身，
　　心無所屈。　若見王都，當願眾生：
　　功德共聚，心恒喜樂。
　見處林數，
　　當願眾生，應為天人，之所歎仰。
　　入里乞食，當願眾生：　入深法界，
　　心無障礙。　到人門戶，當願眾生，
　　入於一切，佛法之門。
　入其家已，
　　當願眾生：　得入佛乘，三世平等。
　　見不捨人，當願眾生：　常不捨離，
　　勝功德法。　見能捨人，當願眾生，
　　永得捨離，三惡道苦。
　若見空鉢，
　　當願眾生：　其心清淨，空無煩惱。
　　若見滿鉢，當願眾生：　具足成滿，
　　一切善法。　若得恭敬，當願眾生：
　　恭敬修行，一切佛法，不得恭敬，
　　當願眾生：　不行一切，不善之法。
　　見慚恥人，當願眾生：　具慚恥行，
　　藏護諸根。　見無慚恥，當願眾生，
　　捨離無慚，住大慈道。
　若得美食，
　　當願眾生，滿足其願，心無羨欲。
　　得不美食，當願眾生：　莫不獲得，
　　諸三昧味，得柔耎食。
　當願眾生，
　　大悲所熏，心意柔軟，得麤澀食，
　　當願眾生：　心無染著，絕世貪愛。
　　若飯食時，當願眾生，禪悅為食，
　　法喜充滿。　若受味時，當願眾生：
　　得佛上味，甘露滿足。
　飯食已訖，
　　當願眾生：　所作皆辦，具諸佛法。
　　若說法時，當願眾生：　得無盡辯，
　　廣宣法要。
commentary::  ^577b10

七、有二十二願到城乞食時。
orig:: 
　　從舍出時，當願眾生：　深入佛智，
　　永出三界。　若入水時，當願眾生：
　　入一切智，知三世等，洗浴身體，
　　當願眾生，身心無垢，內外光潔。
　　盛暑炎毒，當願眾生：　捨離眾惱，
　　一切皆盡。　暑退涼初，當願眾生，
　　證無上法，究竟清涼。
commentary::  ^577c28

八有五願，還歸洗浴時。
orig:: 
　　諷誦經時，當願眾生：　順佛所說，
　　總持不忘。　若得見佛，當願眾生：
　　得無礙眼，見一切佛。
　諦觀佛時，
　　當願眾生，皆如普賢，端正嚴好，
　　見佛塔時，當願眾生：　尊重如塔，
　　受天人供。　敬心觀塔，當願眾生：
　　諸天及人，所共瞻仰，頂禮於塔。
　　當願眾生，一切天人，無能見頂。
　　右繞於塔，當願眾生：　所行無逆，
　　成一切智。　繞塔三帀，當願眾生：
　　勤求佛道，心無懈歇。
　讚佛功德，
　　當願眾生，眾德悉具，稱歎無盡。
　　讚佛相好，當願眾生：　成就佛身，
　　證無相法。
commentary::  ^577c44

九、有十願誦習旋禮佛時。
orig:: 
　　若洗足時，當願眾生：　具足神力，
　　所行無礙。　以時寢息，當願眾生，
　　身得安隱，心無動亂，睡眠始寤，
　　當願眾生：　一切智覺，周顧十方。
commentary::  ^578a26

十有三願，寤寐安息時。
orig::  ^578a36

佛子！若諸菩薩如是用心，則獲一切勝妙功德，
一切世間諸天、魔、梵、沙門、婆羅門、乾闥婆、
阿修羅等，及以一切聲聞、緣覺所不能動。
commentary::  ^578a38

次總結歎因所成益。
若能如上為善用其心，如此用心則內德齊圓外不能動，
以游心大智故人天不能動，心冠大悲故二乘不能動。 ^578a44

淨行品竟。
pin:: 
## 賢首品第十二

pin:: 賢首品第十二之上
commentary::  ^578a48

此品來意者，夫行不虗設必有其德，既解行圓妙必勝德難思，
收前行願成信德用，故次來也。
又前智首舉果徵因，文殊廣顯其因、略標其果，
云獲一切勝妙功德，故問賢首。
今廣斯言，是以偈初躡前起後，此來意也。
釋名者，謂體性至順調善曰賢，吉祥勝德超絕名首，即以此名。
菩薩演說此法，賢即是首，以當三賢之首攝諸德故，偏舉賢名。
天台宗此品立圓，頓止觀云：此菩薩聞圓法、
起圓信、立圓行、住圓位，以圓功德而自莊嚴，以圓力用建立眾生。
今宗即圓法意趣有五：一信即起圓信，
二行、三位、四德、五用，皆以圓融貫之。
以此信位圓住、行、向、地、等覺五位功德，
所謂因該果海，其實諸位皆依此信建立故。
orig::  ^578b4

爾時，文殊師利菩薩說無濁亂清淨行大功德已，
欲顯示菩提心功德故，以偈問賢首菩薩曰：
　　我今已為諸菩薩，說佛往修清淨行，
　　仁亦當於此會中，演暢修行勝功德。
commentary::  ^578b30

此標文殊問意，乃經家敘置結前生後之辭也。
菩提心功德文含始終，約終則顯示信滿菩提心殊勝功德，
廣具五位因行盡故；約始但於生死誓證菩提，萬行攸依故今顯示。
我今已為下一偈，正顯發起。
orig::  ^578b38

爾時，賢首菩薩以偈答曰：
　　善哉仁者應諦聽，彼諸功德不可量，
　　我今隨力說少分，猶如大海一滴水。
commentary::  ^578b48

第二、爾時，賢首下，廣說。
初標舉；次善哉！仁者下，正顯偈頌。
初有四偈：謙、讚、許說。
初一偈標章。
orig:: 
　　若有菩薩初發心，誓求當證佛菩提，
　　彼之功德無邊際，不可稱量無與等，
　　何況無量無邊劫，具修地度諸功德。
　　十方一切諸如來，悉共稱揚不能盡。
　　如是無邊大功德，我今於中說少分。
　　譬如鳥足所履空，亦如大地一微塵。
commentary::  ^578c6

此下正說。文中先三偈開章，以發心之德況出修行巧顯深廣。
於中初一偈舉發心章，次一偈況出修行章，後偈許說分齊。
問：此初發心與十住初發心住及發心功德品何別？
答：此中發心該於初後，取其威德乃是信終，
取其為本乃在初發，故十住初發乃是此中成彼初發。
此正是發起之發義兼發開，彼是開發之發義兼發起，其發心品正顯十住初心之功德耳。
問：此信既是初信，何得乃具後諸行位及普賢德耶？
答：古德釋此略有二門：一、行布次第門，
二、圓融通攝門。行布者，謂從微至著、從淺至深，
次第相乘以階彼岸，如瓔珞、仁王、起信、瑜伽等說。
二、圓融者，謂一位具足一切位等，如此經說，亦如大品等中一行具一切行故。
此中有二門：一、緣起相由門，二、法界融攝門。
此經之中依緣起門義故行位相收，總有四說：
一、或始具終，如此門中具一切行位普賢德海者是也。
二、或終具始，並在十地位後，如下十定、十通等說。
或諸位齊收，並在十住等，一一位中各收一切，
悉至究竟皆成佛故，如下文十住、十行等說。
或諸位皆泯行德顯然，如離世間品說。
上約緣起相由門說。
二、法界融攝門者，謂此諸位及所修行皆不離普賢無盡法界，
然此法界圓融無限，隨在一位即具一切，今在信門收無不盡。
下諸位中皆具一切者，並準此釋。
此經縱有行布亦是圓融。
orig:: 
　　菩薩發意求菩提，非是無因無有緣，
　　於佛法僧生淨信，以是而生廣大心。
　　不求五欲及王位，富饒自樂大名稱，
　　但為永滅眾生苦，利益世間而發心。
　　常欲利樂諸眾生，莊嚴國土供養佛。
　　受持正法修諸智，證菩提故而發心。
　　深心信解常清淨，恭敬尊重一切佛，
　　於法及僧亦如是，至誠供養而發心。
　　深信於佛及佛法，亦信佛子所行道，
　　及信無上大菩提，菩薩以是初發心。
commentary::  ^578c22

此下正明發心修行勝德，文有三百四十六偈半，
分為五段：初、發心行相，二、略示勝能，三、
所具行位，四、無方大用，五、喻說玄旨。
今初，菩薩發意求菩提下五偈，明發心行相。
orig:: 
　　信為道元功德母，長養一切諸善法，
　　斷除疑網出愛眾，開示涅槃無上道。
　　信無垢濁心清淨，滅除憍慢恭敬本，
　　亦為法藏第一財，為清淨手受眾行，
　　信能惠施心無恡，信能歡喜入佛法，
　　信能增長智功德，信能必到如來地，
　　信令諸根淨明利，信力堅固無能壞，
　　信能永滅煩惱本，信能專向佛功德，
　　信于境界無所著，遠離諸難得無難，
　　信能超出眾魔路，示現無上解脫道。
　　信為功德不壞種，信能生長菩提樹，
　　信能增益最勝智，信能示現一切佛，
　　是故依行說次第，信樂最勝甚難得。
　　譬如一切世間中，而有隨意妙寶珠。
commentary::  ^579a42

二、信為道元下，略示勝能，有七偈：
orig:: 
　　若常信奉于諸佛，則能持戒修學處，
　　若常持戒修學處，則能具足諸功德，
　　戒能開發菩提本，學是勤修功德地。
　　於戒及學常順行，一切如來所稱美。
　　若常信奉於諸佛，則能興集大供養，
　　若能興集大供養，彼人信佛不思議。
　　若常信奉於尊法，則聞佛法無厭足，
　　若聞佛法無厭足，彼人信法不思議，
　　若常信奉清淨僧，則得信心不退轉，
　　若得信心不退轉，彼人信力無能動，
　　若得信力無能動，則得諸根淨明利，
　　若得諸根淨明利，則能遠離惡知識，
　　若能遠離惡知識，則得親近善知識，
　　若得親近善知識，則能修習廣大善，
　　若能修習廣大善，彼人成就大因力，
　　若人成就大因力，則得殊勝決定解，
　　若得殊勝決定解，則為諸佛所護念。
commentary::  ^579b30

此下廣明信中所具行位，有五十偈半，
至菩薩眾亦然止，通攝三賢十地行德。
今且先明所具行，次明所具位。
今具行中有八偈半：先五偈明信三寶以成行；
次若信力無能動下三偈半，明成展轉行，展轉依前功□於信。
orig:: 
　　若為諸佛所護念，則能發起菩提心。
　　若能發起菩提心，則能勤修佛功德。
　　若能勤修佛功德，則得生在如來家。
　　若得生在如來家，則善修行巧方便，
　　若善修行巧方便，則得信樂心清淨，
　　若得信樂心清淨，則得增上最勝心。
commentary::  ^579c18

次若為諸佛下明所具行位，有三十九偈，
於中四位分四段：初三偈明十住位。
orig:: 
　　若得增上最勝心，則常修習波羅蜜。
　　若常修習波羅蜜，則能具足摩訶衍。
　　若能具足摩訶衍，則能如法供養佛，
　　若能如法供養佛，則能念佛心不動，
　　若能念佛心不動，則常覩見無量佛。
commentary::  ^579c40

若得增上下二偈半，明十行位。
orig:: 
　　若常覩見無量佛，則見如來體常住，
　　若見如來體常住，則能知法永不滅，
　　若能知法永不滅，則得辯才無障礙。
　　若得辯才無障礙，則能開演無邊法。
　　若能開演無邊法，則能慈愍度眾生，
　　若能慈愍度眾生，則得堅固大悲心。
commentary::  ^580a6

次若常下，三偈，明十迴向位。
orig:: 
　　若能堅固大悲心，則能愛樂甚深法。
commentary::  ^580a20

此下有三十偈半明十地行，初二句明歡喜地位。
orig:: 
　　若能愛樂甚深法，則能捨離有為過。
commentary::  ^580a24

此二句明離垢地位。
orig:: 
　　若能捨離有為過，則離憍慢及放逸，
　　若離憍慢及放逸，則能兼利一切眾。
commentary::  ^580a28

此四句明三四地位。
orig:: 
　　若能兼利一切眾，則處生死無疲厭。
　　若處生死無疲厭，則能勇徤無能勝。
commentary::  ^580a34

此四句明五地位。
orig:: 
　　若能勇徤無能勝，則能發起大神通。
　　若能發起大神通，則知一切眾生行。
commentary::  ^580a40

此四句明六地位。
orig:: 
　　若知一切眾生行，則能成就諸羣生，
　　若能成就諸羣生，則能善攝眾生智，
　　若得善攝眾生智，則能成就四攝法，
　　若得成就四攝法，則與眾生無限利。
　　若與眾生無限利，則具最勝智方便。
commentary::  ^580a46

此二偈半明七地位。
orig:: 
　　若具最勝智方便，則住勇猛無上道。
　　若住勇猛無上道，則能摧殄諸魔力，
　　若能摧殄諸魔力，則能超出四魔境。
　　若能超出四魔境，則得至於不退地。
　　若得至於不退地，則得無生深法忍。
　　若得無生深法忍，則為諸佛所授記。
commentary::  ^580b10

此三偈明八地位。
orig:: 
　　若為諸佛所授記，則一切佛現其前，
　　若一切佛現其前，則了神通深密用。
　　若了神通深密用，則為諸佛所憶念。
　　若為諸佛所憶念，則以佛德自莊嚴。
commentary::  ^580b24

此二偈明九地位。
orig:: 
　　若以佛德自莊嚴，則獲妙福端嚴身。
　　若獲妙福端嚴身，則身晃耀如金山，
　　若身晃耀如金山，則相莊嚴三十二，
　　若相莊嚴三十二，則具隨好為嚴飾，
　　若具隨好為嚴飾，則身光明無限量。
　　若身光明無限量，則不思議光莊嚴，
　　若不思議光莊嚴，其光則出諸蓮華，
　　其光若出諸蓮華，則無量佛坐華上，
　　示現十方靡不徧，悉能調伏諸眾生。
　　若能如是調眾生，則現無量神通力。
　　若現無量神通力，則住不可思議土，
　　演說不可思議法，令不思議眾歡喜。
　　若說不可思議法，令不思議眾歡喜，
　　則以智慧辯才力，隨眾生心而化誘。
　　若以智慧辯才力，隨眾生心而化誘，
　　則以智慧為先導，身語意業恒無失。
commentary::  ^580b34

此下有十九偈明十地位，分五段：初八偈明三業殊勝德，
於中五偈明身業，次一偈明語業，後二偈明意業。
orig:: 
　　若以智慧為先導，身語意業恒無失，
　　則其願力得自在，普隨諸趣而現身。
　　若其願力得自在，普隨諸趣而現身，
　　則能為眾說法時，音聲隨類難思議。
　　若能為眾說法時，音聲隨類難思議，
　　則於一切眾生心，一念悉知無有餘。
　　若於一切眾生心，一念悉知無有餘，
　　則知煩惱無所起，永不沒溺於生死。
commentary::  ^580c20

次四偈明三業攝生德。
orig:: 
　　若知煩惱無所起，永不沒溺於生死，
　　則獲功德法性身，以法威力現世間。
　　若獲功德法性身，以法威力現世間，
　　則獲十地十自在，修行諸度勝解脫。
commentary::  ^580c42

此二偈辨得法結位德。
orig:: 
　　若得十地十自在，修行諸度勝解脫，
　　則獲灌頂大神通，住於最勝諸三昧。
　　若獲灌頂大神通，住於最勝諸三昧，
　　則於十方諸佛所，應受灌頂而昇位。
　　若於十方諸佛所，應受灌頂而昇位，
　　則蒙十方一切佛，手以甘露灌其頂。
commentary::  ^581a4

此三偈明三昧受位分。
orig:: 
　　若蒙十方一切佛，手以甘露灌其頂，
　　則身充徧如虗空，安住不動滿十方。
　　若身充徧如虗空，安住不動滿十方，
　　則彼所行無與等，諸天世人莫能知。
commentary::  ^581a18

此二偈明大用難測，亦是進入佛地。
orig:: 
　　菩薩勤修大悲行，願度一切無不果，
　　見聞聽受若供養，靡不皆令獲安樂。
　　彼諸大士威神力，法眼常全無缺減，
　　十善妙行等諸道，無上勝寶皆令現。
　　譬如大海金剛聚，以彼威力生眾寶，
　　無減無增亦無盡，菩薩功德聚亦然。
commentary::  ^581a28

此三偈結歎功能，初二偈法說，次一偈喻說。
上第三所具行位竟。 ^581a42

下第四、無方大用。 ^581a44

此下有二百三偈：第四、明無方大用分。
彼能無方大用者，由普賢德徧一切時處，法界無限故。
略辨十門三昧業用：一、圓明海印三昧門；
二、華嚴妙行三昧門；三、因陀羅網三昧門；
四、手出廣供三昧門；五、現諸法門三昧門；
六、四攝攝生三昧門；七、俯同世間三昧門；
八、毛光照益三昧門；九、主伴嚴麗三昧門；
十、寂用無涯三昧門。
以無不定心故，皆云三昧。
作用不同，略辨十種。
又初門依體起用，末後明用不異體，中間並顯妙用自在。
orig:: 
　　或有剎土無有佛，於彼示現成正覺，
　　或有國土不知法，於彼為說妙法藏，
　　無有分別無功用，於一念頃徧十方。
　　如月光影靡不周，無量方便化羣生。
　　於彼十方世界中，念念示現成佛道。
　　轉正法輪入寂滅，乃至舍利廣分布。
　　或現聲聞獨覺道，或現成佛普莊嚴，
　　或現童男童女形，天龍及以阿修羅，
　　乃至摩睺羅伽等，隨其所樂悉令見。
　　眾生形相各不同，行業音聲亦無量，
　　如是一切皆能現，海印三昧威神力。
commentary::  ^581a46

今初六偈明海印三昧。
文中，前五別明業用周徧，後一總結大用所依。
前中三：初偈總明現佛說法；次一偈體用自在，
謂念無分別，動無功用。
故無念之念，一念徧於十方；無功之功，
多門攝於羣品；次一三乘；後一餘類。
總顯十法界之化也。 ^581b38

一海印三昧門竟。
orig:: 
　　嚴淨不可思議剎，供養一切諸如來。
　　放大光明無有邊，度脫眾生亦無限，
　　智慧自在不思議，說法言辭無有礙，
　　施戒忍進及禪定，智慧方便神通等，
　　如是一切皆自在，以佛華嚴三昧力。
commentary::  ^581b46

此下十句，明華嚴妙行三昧，以萬行嚴於法界，
成於法身，為華嚴也。 ^581c12

二，華嚴三昧門竟。
orig:: 
　　一微塵中入三昧，成就一切微塵定，
　　而彼微塵亦不增，於一普現難思剎。
　　彼一塵內眾多剎，或有有佛或無佛，
　　或有雜染或清淨，或有廣大或狹小，
　　或復有成或有壞，或有正住或傍住，
　　或如曠野熱時#CB08504;，
或如天上因陀網，
　　如一塵中所示現，一切微塵悉亦然，
　　此大名稱諸聖人，三昧解脫神通力。
commentary::  ^581c14

此下四偈，明因陀羅網三昧門。
由一多相即，故入一定，能成多定。
由成多定，令一塵內有一切塵，一一塵中現一切剎。
但令一塵現剎，一切皆爾。
故云成就一切微塵定。
言塵不增者，謂不壞相。
次二頌，明一塵中所現剎相，無礙如#CB08504;，
重現如帝網。 ^581c32

三因陀羅三昧竟。
orig:: 
　　若欲供養一切佛，入於三昧起神變，
　　能以一手徧三千，普供一切諸如來。
　　十方所有勝妙華，塗香末香無價寶，
　　如是皆從手中出，供養道樹諸最勝。
　　無價寶衣雜妙香，寶幢幡益皆嚴好，
　　真金為華寶為帳，莫不皆從掌中雨。
　　十方所有諸妙物，應可奉獻無上尊。
　　掌中悉雨無不備，菩提樹前持供佛。
　　十方一切諸技樂，鐘鼓琴瑟非一類，
　　悉奏和雅妙音聲，靡不從於掌中出。
　　十方所有諸讚頌，稱歎如來實功德，
　　如是種種妙言辭，皆從掌內而開演。
　　菩薩右手放淨光，光中香水從空雨，
　　普灑十方諸佛土，供養一切照世燈。
　　又放光明妙莊嚴，出生無量寶蓮華，
　　其華色相皆殊妙，以此供養於諸佛。
　　又放光明華莊嚴，種種妙華集為帳，
　　普散十方諸國土，供養一切大德尊。
　　又放光明香莊嚴，種種妙香集為帳，
　　普散十方諸國土，供養一切大德尊。
　　又放光明末香嚴，種種末香聚為帳，
　　普散十方諸國土，供養一切大德尊。
　　又放光明衣莊嚴，種種名衣集為帳，
　　普散十方諸國土，供養一切大德尊。
　　又放光明寶莊嚴，種種妙寶集為帳，
　　普散十方諸國土，供養一切大德尊。
　　又放光明蓮莊嚴，種種蓮華集為帳，
　　普散十方諸國土，供養一切大德尊。
　　又放光明瓔莊嚴，種種妙瓔集為帳，
　　普散十方諸國土，供養一切大德尊。
　　又放光明幢莊嚴，其幢絢煥備眾色，
　　種種無量皆殊好，以此莊嚴諸佛土。
　　種種雜寶莊嚴蓋，眾妙繒幡共垂飾，
　　摩尼寶鐸演佛音，執持供養諸如來。
　　手出供具難思議，如是供養一導師。
　　一切佛所皆如是，大士三昧神通力。
commentary::  ^581c40

四、若欲下，十八偈明手出廣供三昧門。
初一偈總標，後一通結，中間別顯。
欲顯勝妙，略舉一手為供所依。
由於昔時以手持供，供佛施人稱周法界，故令真流供具等諸佛之難思。 ^582b20

四手出廣供三昧竟。
orig:: 
　　菩薩住在三昧中，種種自在攝眾生，
　　悉以所行功德法，無量方便而開誘。
　　或以供養如來門，或以難思布施門，
　　或以頭陀持戒門，或以不動堪忍門，
　　或以苦行精進門，或以寂靜禪定門，
　　或以決了智慧門，或以所行方便門，
　　或以梵住神通門，或以四攝利益門，
　　或以福智莊嚴門，或以因緣解脫門，
　　或以根力正道門，或以聲聞解脫門，
　　或以獨覺清淨門，或以大乘自在門，
　　或以無常眾苦門，或以無我壽者門，
　　或以不淨離欲門，或以滅盡三昧門，
　　隨諸眾生病不同，悉以法藥而對治。
　　隨諸眾生心所樂，悉以方便而滿足。
　　隨諸眾生行差別，悉以善巧而成就。
　　如是三昧神通相，一切天人莫能測。
commentary::  ^582b26

此下有八偈明現諸法門。
三昧門分四：初一偈總標多門；次有五偈別顯二十種門，
供等即門通入佛果故；後一偈半結多所因，由四悉檀故。
初半偈對治悉檀；次半偈即世界悉檀，
隨行差別即當為人悉檀，而成就言謂第一義悉檀；後半偈結用難測。 ^582c14

五、現諸法門三昧竟。
orig:: 
　　有妙三昧名隨樂，菩薩住此普觀察，
　　隨宜示現度眾生，悉使歡心從法化。
　　劫中饑饉災難時，悉與世間諸樂具，
　　隨其所欲皆令滿，普為眾生作饒益。
　　或以飲食上好味，寶衣嚴具眾妙物，
　　乃至王位皆能捨，令好施者悉從化。
　　或以相好莊嚴身，上妙衣服寶瓔珞，
　　華鬘為飾香塗體，威儀具足度眾生。
　　一切世間所好尚，色相顏容及衣服，
　　隨應普現愜其心，俾樂色者皆從道。
　　迦陵頻伽美妙音，俱枳羅等妙音聲，
　　種種梵音皆具足，隨其心樂為說法。
　　八萬四千諸法門，諸佛以此度眾生。
　　彼亦如其差別法，隨世所宜而化度。
　　眾生苦樂利衰等，一切世間所作法，
　　悉能應現同其事，以此普度諸眾生。
　　一切世間眾苦患，深廣無涯如大海，
　　與彼同事悉能忍，令其利益得安樂。
　　若有不識出離法，不求解脫離諠憤，
　　菩薩為現捨國財，常樂出家心寂靜，
　　家是貪愛繫縛所，欲使眾生悉免離。
　　故是出家得解脫，於諸欲樂無所受。
　　菩薩示行十種行，亦行一切大人法，
　　諸仙行等悉無餘，為欲利益眾生故。
　　若有眾生壽無量，煩惱微細樂具足，
　　菩薩於中得自在，示受老病死眾患，
　　或有貪欲瞋恚癡，煩惱猛火常熾然，
　　菩薩為現老病死，令彼眾生悉調伏。
　　如來十力無所畏，及以十八不共法，
　　所有無量諸功德，悉以示現度眾生。
　　記心教誡及神足，悉是如來自在用。
　　彼諸大士皆示現，能使眾生盡調伏。
　　菩薩種種方便門，隨順世法度眾生，
　　譬如蓮華不著水，如是在世令深信。
commentary::  ^582c24

此下有十七偈，明四攝攝生三昧門：初一偈總標，下別顯。
言四攝者：一、布施；二、愛語；三、同事；四、利行。
劫中饑饉下四偈，乃布施攝；次迦陵頻伽下二偈，
愛語攝；眾生苦樂下二偈，同事攝；若有不識下八偈，明利行攝。
言利行者，謂說趨義利之行以益有情。
此八偈明四段：初二偈明一切利行；次菩薩示行下二偈，
明遂求利行，謂眾生為八纏所繞，開解令離，
故名遂求；或有貪欲下二偈，即一切種利行，
初頌即應攝受者而攝受之，次偈即應調伏者而調伏之；
記心教誡下二偈，即一切門利行，謂不信者令信故，亦總結諸利行也。 ^583a46

六、四攝攝生三昧門竟。
orig:: 
　　雅思淵才文中王，歌舞談說眾所欣，
　　一切世間眾技術，譬如幻師無不現，
　　或為長者邑中主，或為賈客商人導，
　　或為國王及大臣，或作良醫善眾論，
　　或於曠野作大樹，或為良藥眾寶藏，
　　或作寶珠隨所求，或以正道示眾生，
　　若見世界始成立，眾生未有資身具，
　　是時菩薩為工匠，為之示現種種業，
　　不作逼惱眾生物，但說利益世間事。
　　呪術藥草等眾論，如是所有皆能說。
　　一切仙人殊勝行，人天等類同信仰，
　　如是難行苦行法，菩薩隨應悉能作。
　　或作外道出家人，或在山林自勤苦，
　　或露形體無衣服，而於彼眾作師長，
　　或現邪命種種行，習行非法以為勝，
　　或現梵志諸威儀，於彼眾中為上首。
　　或受五熱隨日轉，或持牛狗及鹿戒，
　　或著壞衣奉事火，為化是等作導師。
　　或有示謁諸天廟，或復示入恒河水，
　　食根果等悉示行，於彼常思已勝法。
　　或現蹲踞或翹足，或臥草棘及#CB01926;上，
　　或復臥杵求出離，而於彼眾作師首，
　　如是等類諸外道，觀其意解與同事，
　　所示苦行世靡堪，令彼見已皆調伏。
　　眾生迷惑稟邪教，住於惡見受眾苦，
　　為其方便說妙法，悉令得解真實諦。
　　或邊呪語說四諦，或善密語說四諦，
　　或人直語說四諦，或天密語說四諦，
　　分別文字說四諦，決定義理說四諦，
　　善破於他說四諦，非外所動說四諦，
　　或八部語說四諦，或一切語說四諦，
　　隨彼所解語言音，為說四諦令解脫。
　　所有一切諸佛法，皆如是說無不盡。
　　知語境界不思議，是名說法三昧力。
commentary::  ^583b18

第七、雅思淵才下，十七頌俯同世間三昧門。
於中三：初六偈身同世間，利益眾生，若依若正，
無不示為；次六偈示同外道，救彼邪黨；
次眾生迷惑下，五偈明語業大用；次所有一切下，一偈總結。
非唯說四諦，六度、萬行等皆然。
一心說法，得語實性，能起隨類之用，名三昧力。 ^583c42

七、俯同世間三昧竟。
大方廣佛華嚴經綱要卷第十四
 ^584a4
