
pin:: 大方廣佛新華嚴經合論卷第一百
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之十三
commentary:: 
【論】第一、正入當位法門。
於此段中，從爾時已下，至我唯得此求一切法無厭足三昧光明，
為一切眾生說微妙法，皆令歡喜。
於此段中，約分十七門：一、念善知識教，
思惟昇進；二、如是思惟善知識眾善深恩，
悲泣流淚；三、善財童子如是悲哀思念之時，
有隨逐覺悟菩薩，如來使天於虗空中便加勸譽，
令往安住王都；四、從彼智光明三昧起，
漸次遊行，至安住城；五、周徧推求不動優婆夷；
六、眾人咸告之言：此是童女，在其家內，
父母守護；七、善財聞已，往詣不動優婆夷所，
入其宅內，見其依報所居；八、蒙堂宇光照其身，
得五百三昧門；九、次觀正報身相殊勝；
十、明善財說頌歎德，正申所求；十一、優婆夷正說自行之法；
十二、善財所請三昧境界云何；十三、優婆夷自說自行本因發起時劫緣起；
十四、正說空中佛為說法；十五、自說發心已來，
經閻浮提微塵數劫，於爾所劫中，修世間、
出世間一切眾技藝法，未曾廢捨一文一句；
十六、優婆夷問善財：欲得見菩薩求一切法無厭足莊嚴門不？
善財答云：欲見。十七、優婆夷入此三昧，
不可說佛剎微塵數世界六種震動，悉皆清淨瑠璃所成。
至善財言己見已下，推德昇進隨文釋義者，
問曰：何故此位念善知識悲泣流淚何意？
答曰：為明從智修悲滿佛十力故。
又問：此位善知識何故為女？
答曰：如下文云過去有佛號曰脩臂，脩者長也，
明引接義，表此從無功之智以願波羅蜜行慈接引一切眾生故。
王名電授者，是智也，為明智能破迷見道速疾如電光也。
唯有一女者，慈悲也，明第六行至第七行以悲修智，
自第八行已去以智修慈悲故，故以王女表之。
是童女者，第八住第八行已前慈位猶有染習，
此第九住第九行從智起悲無有染習故，故以童女表之。
在家父母守護者，以方便為父、智度為母，
以守護慈心為女，無染障故。
淨習障至十一地方無，如十定品中灌頂菩薩猶三求推覓不見普賢者，
其樣式是也。善男子！
我得菩薩摧伏智慧藏解脫門者，明第九法師行中善摧邪論世無當者，
已入如是十力智分故。
如下文云我於彼佛所聞如是法，求一切智、
求佛十力、求佛辯才。
又以法師位中表行素潔清高、慈悲和悅、
謙下無慢，以女表之非即女也。
善財入其宅內，見彼堂宇金色光明普皆照耀者，明此第九法師位悲室教光所燭故。
觸善財身即得五百三昧門者，意有五門：
一了相本淨自體光明，二達心境無依不居空有性自寂靜，
三如是三昧能於世間無所染著。
四以普眼捨得三昧者，明智眼無依名之為捨，善知萬有名之為得。
五如來藏三昧門者，明一智之內含容萬德，
舉此五數以明五百，都含五位五百法門。
善財入此三昧如七日胎者，同此位中以智入慈柔和適悅也。
一切眾生見此女人皆無染著心，一切煩惱自然消滅者，
明智相福資仁慈端正，無染愛業以受其身，
所生其身無有婬相，天人恭敬見者惑亡。
善財以一行頌歎此女人修戒忍精進三種行，
得光明照世間身，如經具明。
以優婆夷入定顯求一切法無厭三昧門令善財見，如文具明。
以不空輪三昧者，須學世間出世間皆具足故。
十力智輪三昧者，會佛差別智輪滿故。
佛種無盡藏三昧門者，智無不含化無斷絕故。
此三三昧是總，一萬三昧是別，明一多相容自在。
入因陀羅網教門已下，推德昇進。
於此中是第九善法行中善知識，以力波羅蜜為主，餘九為伴。
約智門中，諸位通治；約位門中，治說法不自在障，令得自在。
第二、推德昇進中，從如諸菩薩已下，至辭退而去，有十五行半經。
於中約分四門：一、推德令善財昇進；二、
示善友方所及舉城名，名都薩羅；三、舉善友之名，
行為出家外道，名為徧行；四、禮敬辭去。
隨文釋義者，城名無量都薩羅，都云喜樂，薩羅云出生。
謂此城出生無量喜樂等事，表此善知識智度圓滿，
行同十地，已終佛果，徧行諸行，宜應所見，
普現其身，同彼堂門，接生利俗，皆令歡喜，故城名出生無量喜樂等事。
號出家外道，名為徧行者，智齊佛果，名為出家；
為化邪流，示同邪見，名為外道；益眾生行及以三乘盡同其事，
名為徧行。所行無染者為出家，以菩薩行中化邪不化正，
名為外道；處行無染，名為出家。
乃至九十六種外道，我皆為之。
南方義如初釋。第十、都薩羅城出家徧行外道主真實行。
orig::  ^665a10

【經】爾時，善財童子於不動優婆夷所，得聞法已，
專心憶念所有教誨，皆悉信受，思惟觀察。
漸漸遊行，經歷國邑，至都薩羅城。
於日沒時，入彼城中，#CB04622;店隣里，
四衢道側，處處尋覓徧行外道。
城東有山，名曰：善德。
善財童子於中夜時，見此山頂，草樹巖巘，
光明照耀，如日初出。
見此事已，生大歡喜，作是念言：我必於此見善知識。
便從城出，而登彼山。
見此外道，於其山上平坦之處，徐步經行，
色相圓滿，威光照耀，大梵天王所不能及，十千梵眾之所圍遶。
往詣其所，頭頂禮足，遶無量帀，於前合掌，
而作是言：聖者！我已先發阿耨多羅三藐三菩提心，而我未知菩薩云何學菩薩行？
云何修菩薩道？我聞聖者善能教誨，願為我說！
徧行答言：善哉！善哉！
善男子！我已安住至一切處菩薩行，已成就普觀世間三昧門，
已成就無依無作神通力，已成就普門般若波羅蜜。
善男子！我普於世間種種方所、種種形貌、
種種行解、種種歿生一切諸趣，所謂：天趣、
龍趣、夜叉趣、乾闥婆、阿脩羅、迦樓羅、緊那羅、
摩睺羅伽、地獄、畜生、閻羅王界、人、非人等一切諸趣；
或住諸見，或信二乘，或復信樂大乘之道。
如是一切諸眾生中，我以種種方便、種種智門而為利益。
所謂：或為演說一切世間種種技藝，令得具足一切巧術陀羅尼智；
或為演說四攝方便，令得具足一切智道；
或為演說諸波羅蜜，令其迴向一切智位；
或為稱讚大菩提心，令其不失無上道意；
或為稱讚諸菩薩行，令其滿足淨佛國土、
度眾生願；或為演說造諸惡行，受地獄等種種苦報，
令於惡業深生厭離；或為演說供養諸佛種種善根，
決定獲得一切智果，令其發起歡喜之心；
或為讚說一切如來、應、正等覺所有功德，
令樂佛身，求一切智；或為讚說諸佛威德，
令其願樂佛不壞身；或為讚說佛自在身，令求如來無能暎蔽大威德體。
又，善男子！此都薩羅城中，一切方所、一切族類，
若男、若女諸人眾中，我皆以方便示同其形，
隨其所應而為說法；諸眾生等悉不能知我是何人、
從何而至，唯令聞者如實修行。
善男子！如於此城利益眾生，於閻浮提城邑、
聚落所有人眾住止之處，悉亦如是而為利益。
善男子！閻浮提內九十六眾，各起異見而生執著，
我悉於中方便調伏，令其捨離所有諸見；
如閻浮提，餘四天下亦復如是；如四天下，
三千大千世界亦復如是；如三千大千世界，
如是十方無量世界諸眾生海，我悉於中，
隨諸眾生心之所樂，以種種方便、種種法門，
現種種色身，以種種言音而為說法，令得利益。
善男子！我唯知此至一切處菩薩行。
如諸菩薩摩訶薩，身與一切眾生數等，
得與眾生無差別身，以變化身普入諸趣，
於一切處皆現受生，普現一切眾生之前，
清淨光明徧照世間，以無礙願住一切劫，
得如帝網諸無等行，常勤利益一切眾生，
恒與共居而無所著，普於三世悉皆平等，
以無我智周徧照曜，以大悲藏一切觀察；
而我云何能知、能說彼功德行？
善男子！於此南方，有一國土，名為：廣大；
有鬻香長者，名：優鉢羅華。
汝詣彼問：菩薩云何學菩薩行、修菩薩道？
時，善財童子頂禮其足，遶無量帀，殷勤瞻仰，辭退而去。
commentary::  ^666a14

【論】第一、正入當位法門中。
從爾時，善財童子已下，至我唯知此，至一切處菩薩行，
總分五門：一、念善知識，思惟昇進；二、漸次遊行，
推求善友；三、見在山上，平地經行，山頂是智，
平地是法，身表不離法身，大智同於邪見；
四、往詣致敬，正申所求；五、徧行善友與善財所行之法。
隨文釋義者，言外道名徧行者，菩薩化邪不化正，名為外道。
凡所修進，未至究竟，一乘法界，理智妙行，
一多同異，自在身土，交徹十方世界，如因陀羅網門，皆是外道。
如是通凡及聖，盡以同行方便引之，名為徧行外道。
即如此孔丘、老、莊之流，亦是其類。
如名潛相隱，隨類而行，眾生但受其益，總不知誰是誰非。
如是之行，常徧十方，無時不現，如影隨形，
如響應聲，非往來之質。
以智通萬有，常對現色身。
如下文云：我已成就普觀世間三昧門，
已成就無依作神通力，已成就普門般若波羅蜜。
我普於世間種種方所、種種形貌、種種行解，
饒益眾生，乃至普徧一切諸趣。
雖在世間，常行利益，時諸人眾不知從何而至，
亦無疑怪，不知不覺是何人流，有眾生處，一切行徧故。
此是第十真實行。
善知識！以智波羅蜜為主，餘九為伴。
此位治於生死中行，不自在障，令得自在。
餘廣意如文。前十住是入佛所住法門之樣，
此十行是普賢行之樣式，十地倣此而成十迴向。
是以此十住十行中和融慈悲願力起智興悲，
令使不偏修出世涅槃及染淨二障，使得常居十方一切生死海中，
依自體法界佛果普賢大行恒常充滿，
如因陀羅網境界無礙門故，以是安立十迴向門。
和會智悲世及出世咸使融逆，依本自在故，
使偏修定業求出世者和融無量想念起大智用，
無定亂故，安立十迴向。
使權學菩薩不一向妄求他方別有佛淨土故，安立十迴向。
使得常居寂定身恒徧滿一切生死，攝化眾生故，起十迴向。
使想念十方等一切眾生數受想思惟憶念流注飄動便成智用，
起十迴向。使微小如芥子許福田令徧滿十方充滿法界，起十迴向。
令使世間諸見及微小神通咸成普賢大用，起十迴向。
令使八住八地智增菩薩憶念大願廣利眾生方便起大神通力，
徧興大利不住淨智中，起十迴向。
令使初始發心菩薩起如來大願具佛功德，起十迴向。
廣如十迴向品說。
若無此十迴向門一切發心者，總住二乘地，無有菩薩得成佛道具普賢行也。
初地菩薩依此三法以殊勝願力發心，
一依前三法加行昇進，至其功畢道滿，
如初發心，以明智不遷。
時日歲月不遷，還如慈氏返指文殊，明果不移因也。
便見自身入普賢身中，明普賢行亦不離因內。
故慈氏云：我當來下閻浮提，汝與文殊還來見我。
明來世與今時不移。
此乃約智實論，不同情識妄想虗變，生多劫見一乘之行。
見道在初發心位之初也，加行在初發心見諦之後，
以此果行相資，方成萬用自在。
三乘道前，三賢菩薩有漏發心地上，方成見道十一地妙覺如來。
又云：三千大千世界為佛報境，未通法界無限之境。
互參無礙門已下，推德昇進十迴向位。
善財童子！善知識！
十迴向位，從推德昇進中，自如諸菩薩摩訶薩已下，
至辭退而去，皆作五門。
已下諸位，倣此例然。
一、推德令善財昇進；二、示善知識方處國名廣大；
三、舉善知識名號，曰鬻香長者，名優鉢羅華；
四、勸善財往問；五、致敬辭去。
隨文釋義者，歎德中以無礙願住一切劫，得如帝網。
諸無礙行者，即是十迴向中願行方便。
又以善知眾香法門，合和香藥，以充賣鬻，以表迴向。
和合智悲，涅槃染淨，想念分別，總成一丸。
戒定慧香，解脫知見，生死涅槃，總別自在。
如此合香，以其眾香合為一丸，互相資益，
皆無自性，不失自德，同異自在。
此將賣鬻香長者青蓮華，表十迴向和融理、
智、大悲、大願、萬行、總別自在。
總為一丸，義無著故。
南方義，如前十住初釋也。
國土名廣大者，廣興大願，起行無邊，普接一切羣品故。
此願是萬行之風，令行無邊故。
又願是智風，令一切想念成大智神通自在用故。
願是開敷一切三昧定風，引發滯染淨眾生，
令無所依，得無依智，寂用自在，徧一切眾生故。
如十住之首，以妙峯山而表無相智慧；
十行之首，以三眼國比丘而表明行出纏；
十迴向之首，以合香長者而表迴向和融智、
悲、萬行、涅槃、生死。
此是隨位意趣，思之可詳其意。
此五十三善知識，皆是昇進修行意趣，
甚須知之，不妄修學。
此鬻香是表十迴向以大願和融十住、
十行中理、智、慈、悲，入於生死一切無礙法界門。
名號青蓮華，表行不染生死，不染涅槃，於二不二而中不汙。
如青蓮華，要以淤泥濁水之中，而生不染泥水之性，色香第一。
明菩薩以此大願迴向力故，處於生死淤泥之中，方始成法界佛果。
普賢萬行功德果報，色香第一，餘莫能勝。
諸華中，青蓮華為色香中殊勝。
如諸行中，以十迴向和融生死、涅槃、智、
悲、萬行為一法界，教化一切眾生，皆令無苦，
顯大智香，此為殊勝。
餘別求出世者，皆悉不如故。
以青蓮華合香長者表之，令易解故。 ^666c22

第三十迴向位十知識：第一、廣大國鬻香長者，
主救護一切眾生，離眾生相迴向。
orig::  ^667c48

【經】爾時，善財童子因善知識教，不顧身命，
不著財寶，不樂人眾，不躭五欲，不戀眷屬，不重王位。
唯願化度一切眾生！
唯願嚴淨諸佛國土！
唯願供養一切諸佛！
唯願證知諸法實性！
唯願修集一切菩薩大功德海！
唯願修行一切功德，終無退轉！
唯願恒於一切劫中，以大願力修菩薩行！
唯願普入一切諸佛眾會道場！
唯願入一三昧門，普現一切三昧門自在神力！
唯願於佛一毛孔中，見一切佛，心無厭足！
唯願得一切法智慧光明，能持一切諸佛法藏！
專求此等一切諸佛菩薩功德。
漸次遊行，至廣大國，詣長者所，頂禮其足，
遶無量帀，合掌而立，白言：聖者！
我已先發阿耨多羅三藐三菩提心，欲求一切佛平等智慧，
欲滿一切佛無量大願，欲淨一切佛最上色身，
欲見一切佛清淨法身，欲知一切佛廣大智身，
欲淨治一切菩薩諸行，欲照明一切菩薩三昧，
欲安住一切菩薩總持，欲除滅一切所有障礙，
欲遊行一切十方世界，而未知菩薩云何學菩薩行，
云何修菩薩道，而能出生一切智智？
長者告言：善哉！善哉！
善男子！汝乃能發阿耨多羅三藐三菩提心。
善男子！我善別知一切諸香，亦知調合一切香法，
所謂：一切香、一切燒香、一切塗香、一切末香，
亦知如是一切香王所出之處；又善了知天香、
龍香、夜叉香、乾闥婆香，阿脩羅、迦樓羅、
緊那羅、摩睺羅伽、人、非人等所有諸香；
又善別知治諸病香、斷諸惡香、生歡喜香、
增煩惱香、滅煩惱香、令於有為生樂著香、
令於有為生厭離香、捨諸憍逸香、發心念佛香、
證解法門香、聖所受用香、一切菩薩差別香、
一切菩薩地位香，如是等香，形相生起，
出現成就，清淨安隱，方便境界，威德業用，
及以根本，如是一切，我皆了達。
善男子！人間有香，名曰：象藏，因龍鬬生，
若燒一丸，即起大香雲，彌覆王都，於七日中，
雨細香雨，若著身者，身則金色，若著衣服、
宮殿、樓閣，亦皆金色，若因風吹入宮殿中，
眾生齅者，七日七夜，歡喜充滿，身心快樂，
無有諸病，不相侵害，離諸憂苦，不驚不怖，
不亂不恚，慈心相向，志意清淨，我知是已，
而為說法，令其決定發阿耨多羅三藐三菩提心。
善男子！摩羅耶山出栴檀香，名曰：牛頭，
若以塗身，設入火坑，火不能燒。
善男子！海中有香，名：無能勝，若以塗鼓及諸螺貝，
其聲發時，一切敵軍皆自退散。
善男子！阿那婆達多池邊出沉水香，名：
蓮華藏，其香一丸，如麻子大，若以燒之，
香氣普熏閻浮提界，眾生聞者，離一切罪，戒品清淨。
善男子！雪山有香，名：阿盧那；若有眾生齅此香者，
其心決定離諸染著；我為說法，莫不皆得離垢三昧。
善男子！羅剎界中有香，名：海藏，其香但為轉輪王用；
若燒一丸而以熏之，王及四軍皆騰虗空。
善男子！善法天中有香，名：淨莊嚴；若燒一丸而以熏之，普使諸天心念於佛。
善男子！須夜摩天有香，名：淨藏；若燒一丸而以熏之，夜摩天眾莫不雲集彼天王所而共聽法。
善男子！兜率天中有香，名：先陀婆；於一生所繫菩薩座前燒其一丸，
興大香雲徧覆法界，普雨一切諸供養具，供養一切諸佛菩薩。
善男子！善變化天有香，名曰：奪意；若燒一丸，於七日中普雨一切諸莊嚴具。
善男子！我唯知此調和香法。
如諸菩薩摩訶薩，遠離一切諸惡習氣，
不染世欲，永斷煩惱眾魔罥索，超諸有趣，
以智慧香而自莊嚴，於諸世間皆無染著，
具足成就無所著戒，淨無著智，行無著境，
於一切處悉無有著，其心平等無著無依；
而我何能知其妙行，說其功德，顯其所有清淨戒門，
示其所作無過失業，辯其離染身、語、意行？
善男子！於此南方，有一大城，名曰：樓閣；
中有船師，名：婆施羅。
汝詣彼問：菩薩云何學菩薩行、修菩薩道？
時，善財童子頂禮其足，遶無量帀，殷勤瞻仰，辭退而去。
commentary::  ^668a4

【論】第一、正入當位法門。
從爾時，善財已下，至我唯知此調和香法，
於此段中，以立五門。
餘下諸位，亦倣此樣。
例然：一、正念善知識教，思惟昇進；二、漸次遊行，
至長者所；三、致敬禮足；四、正申所求；五、
長者說其自行，授與善財。
隨文釋義者，從爾時，善財童子已下，有十願門，明入迴向。
以願和融一切真俗、染淨、智悲無礙之門。
漸次遊行者，昇進也。
至廣大國者，以願起智，興無盡行，接引眾生也。
乃至如十方世界微塵剎中，一一塵內，
有無盡佛法及身行，接引眾生。
一切十方國剎塵中，悉皆如是，如帝網重重無盡。
以願行廣大，故國名廣大。
於第四、正申所求門中，長者答言：我善別知一切諸香，
有二義：一、實知世間諸香，二、以香表法。
一、實知諸香者，即經所說所知一切香。
總體燒塗末，是別陳香王出處。
已下，是隨生業類所生諸香是。
已下，人間有五種香，羅剎中一種香，天中有四種香，總共有十種香。
其功能，如經自具。
以將如上諸香，表十迴向。
為明香性無依，能發眾善，滅一切惡；明大願無依，能興無量善根。
故起無量大智之雲，雨無量白淨法雨，
行無量大慈悲行，化無量眾生，令得滅苦，發無上意。
若無大願，不能發起大菩提心，設修解脫，悉皆二乘。
人間有香，名為象藏，此香因龍鬬所生，
燒之一丸，起大香雲，彌覆王都，於七日中，雨細香雨。
若霑著身，身則金色者，表如十住位中，
初發心時，以七覺之香，起大願雲，廣興悲行，
普覆一切眾生，求一切智。
以止觀龍，與十二有支煩惱共鬬，徹空無際，
生智慧火，然大智香，起慈悲雲，雨白法雨。
眾生霑者，即初發心時，便成正覺。
若著衣服、宮殿、樓閣，亦皆金色者，明因起大願迴向香，
所有一切世間忍辱、慈悲、觀智，總會法界自在白淨法故。
若因風吹入宮殿中，眾生齅者，七日七夜，
離諸憂苦，不驚不怖，不亂不恚，慈心相向，
志意清淨者，明轉轉而聞，亦皆歡喜，發大願門，起七覺意。
我知是已，而為說法者，明欲勸眾生發無上覺心者，
要先勸發廣大願迴向，起堅誠誓願之心，
先敷三十七品七覺行華，方堪為說至真之道。
如是勸修，萬無失一。
摩羅耶山者，此山在南天竺境摩利伽耶國，
此國依此山立名，此山多出白栴檀香，
此山出栴檀香，名牛頭。
若以塗身，設入火坑，火不能燒，明治地住，
以起大願力及迴向力，以上上十善法身無性之理，
以成戒體，用塗其身，迴向入生死火坑，貪瞋愛火不能燒害。
海中有香，名為無能勝，若以塗鼓及諸螺貝，
其聲發時，一切敵軍皆自退散者，明修行住，
以法忍成就，迴入生死海中，教化眾生。
以忍辱心，聞一切善惡聲音鼓，惡邪怨敵自然退散。
阿耨達池邊有沉水香，名蓮華藏。
其香一丸如麻子大，若以燒之，一丸香氣普熏閻浮提界，
眾生聞者，離一切罪，戒品清淨。
明生貴住，達三界業，皆無障礙，常生佛家，無垢清淨。
此同第四地位，得出三界業。
以本四弘誓願之心，迴入生死四流大池中，
教化一切沉溺生死眾生，皆無染著，名蓮華藏。
演微妙法香，徧熏十方，聞者罪滅，戒品清淨。
雪山有香，名阿盧那者，是赤色香也，堪以染緋。
若眾生齅此香者，其心決定離諸染著者，
此是具足方便，住禪波羅蜜門，以大願迴向生死，
令諸眾生染習禪波羅蜜，得入離垢三昧。
以雪山表是禪定，體自白淨，無垢體故。
羅剎界中有香，名海藏。
其香但為輪王所用，若燒一丸而以熏之，
王及四軍皆悉騰空者，明表以第六正心住，
以三空智慧為羅剎，迴入生死海。
以般若輪王燒智慧海藏香，熏生死王，四種魔皆昇法空。
已下總表十迴向。
以十住、十行中，願行和融生死、涅槃、真俗二智、
悲智二門，使令自在。
十地依此而修，成就法界自性無作緣起道理。
以燒香、塗香、合香以表之，令學者易解，皆倣此知之。
若十住十行十地中，若無迴向大願力，
但得二乘之道，不可有成佛者，故有修行之士，
大須善得其儀，明觀教意總別同異成壞六相。
從我唯知此調和香法者，明調和真俗二諦智悲願行，
生死涅槃染淨自在之香，及以青蓮華名號表之。
已下推德昇進，餘義如文自明。
二推德令善財昇進中，從如諸菩薩已下至辭退而去，
有十行經，分為五門：一推德昇進，二示善知識方所，
三舉善知識所居城名樓閣，四舉船師名婆施羅，五頂禮而去。
隨文釋義者，南方義如初釋。
城名樓閣者，此近南海下濕，人多以作樓閣而居，
亦約差別智，以十迴向中和融萬法總別同異，重重以立城名。
船師婆施羅，此云自在，明於生死海而得自在。
此為十迴向中，以能入生死海行大慈悲以為戒體。
十住中以觀生死海十二緣生，以為性自清淨本唯佛智，故以為戒體。
十行之中明二巧法、相法、算法、世間技藝，饒益眾生以為戒體。
此十迴向以真入俗處生死海，主導眾生成慈悲行以為戒體。
如是三位修戒，各有同異昇進法則。
船師者，師以大慈悲為戒體，常住處生死海，往來度眾生故。
如歎德中具明大意云：具足成就無所著戒，
如船師度人，不住此岸不住彼岸。
大方廣佛新華嚴經合論卷第一百
w:: 音切
note:: 巘 ^668c30

〔魚蹇切。〕鬻
〔余六切。〕螺
〔落何切。〕罥
〔古演切。〕樣
〔余兩切。〕
 ^670a16
