
undefined:: 貞元新譯華嚴經疏卷第三〔從第一經五紙至第四經四紙〕
author:: 敕太原府大崇福寺沙門澄觀述
 ^78a41

●大文第二。爾時，世尊下，三昧分。
欲酬念請，現相而答。
先明三昧為能現故，正與法界體相應故，
是果法界佛自證故，唯佛能窮法界源故，
果法離言證相應故，欲顯體用皆自在故，欲令一切同佛證故。
文分為三：初、入定緣，二、入定因，三、正入定。 ^78b2

△今初。神以知機，領眾念請，故入至定，正顯以心傳心義也。 ^78b10

△二、大悲為身下，明入定因，以深廣悲而為因故。
文中二：先別明四悲，後結其周遍。
四悲各有二義：一、身二義者，一、是入定所依之身，
悲所熏故；二、身者，體義、依義，欲入深定，全依大悲而為體故。
二、門二義者，一、佛有大智、大定等門，數過塵筭，
今欲利生，唯依悲門令物入故；二者、定為所入，
悲為能入，佛自入故。
三、首二義者，一、是初義，凡所益物，皆以大悲為先導故；
二者、勝義，謂非不用餘智、定等門，悲增勝故。
四、方便二義者，一、悲、定相導，互為方便，
今以悲入定，益物之方便故；二者、以是智、
定相即，大悲不滯愛、見，故名方便，方能令物普入法界。
後充滿下，結其周遍。
四、皆充遍。界有二義：一、廣周故，二、無緣故。
又周法界，彰遍事故；帝網重重，皆入處故。 ^78b14

△第三、入於師子頻申三昧者，正明入定。
略為二門：先總，後別。 ^78b40

▲今初。三昧總稱，此云等持。
平等持心，趣一境故。
然法界之體，非定非亂。
法性寂然，強名為定。
寂而常照，即名為慧。
定慧均者，名為平等。
心智契合，名一境性。
非合非散，超情絕想，故云三昧。
師子頻申，即定別名。
以定業用，從喻為名。
頻申，晉經名為奮迅，俱是舒展通暢之狀，亦是震動縱任自在無畏之相。
就法釋者，即用之體，寂而造極，則差別萬殊，無非法界。
即體之用，不為而周，故大小相參，緣起無盡。
是曰頻申自在之義。 ^78b42

▲第二、別釋者，何名師子？
為何義故奪迅頻申？
依涅槃經？師子吼品明師子王自知身力、
牙爪、鋒釯，乃至晨朝出穴而吼，為十一事，廣有譬合。
又離世間品云：菩薩師子王，白淨法為身，
四諦為其足，正念以為頸，慈眼智慧首，
頂繫解脫繒，勝義空谷中，吼法怖眾魔。
然與涅槃足等小異。
今此文中復以大悲為身首等，明知但取當處義似，未必揩定。
今會取諸文，先以十法合彼師子，後依涅槃為十一事。
今初：一、以同體大悲為身，身即體故；二、
以增上大悲為首，首即上故；三、以即智大慈為眼，
慈眼視故；四、純以智慧為牙爪，明利穿徹故；
五、以大悲方便為振尾，四悲居末，方便震動故；
六、總取四悲為足，依此立故；七、法界三昧以為其窟，
所入證故；八、無緣大悲以為窟門，出入處故；
九、體用無#CB01002;為頻申，
皆自在故；十、以四無#CB01002;廣演證入法界法門以為哮吼，
決定宣說一切眾生本與如來同一法界，
一證見已，一切證故。
如此師子是真師子，約義分異，隨一一門皆稱法界具無盡德，
如金師子，一切皆金，以金融故，無二無別，舉一全収。
第二、為十一事而頻申者：一、為摧破一切魔軍及未證法界詐師子故，
文云勇猛精進摧諸魔眾。
二示眾神力、十智力等無量力故，文云如來威力不思議故。
三淨法界土佛住處故，即現淨土分，文云如於此逝多林給孤獨園見佛國土清淨莊嚴，
如是十方盡法界、虗空界、一切世界亦如是見。
四為令邪見諸凡夫等知歸處故，文云無歸趣者為作歸趣。
五為安撫生死怖群黨故，文云了達世間皆如夢等，
又云若有菩薩心堅固，久處生死無疲厭，
彼人具足普賢行，得佛功德無能壞。
六為覺悟無眠眾生故，文云得無癡翳清淨智眼，又云於一切法離諸暗障。
七為行惡法者捨放逸故，文云發起十種無疲厭心，又云摧破一切外道邪論。
八令諸菩薩來歸附故，即集新眾分，十方菩薩悉皆雲集。
九調諸二乘諸大香象令如聾盲捨憍慢故，即舉失顯德分。
十教諸菩薩一切子息令頓證故，即通本會大用分中廣說其相。
十一莊嚴正見四類眾海不怖一切邪小徒黨，
邪小徒黨皆怖畏故，亦大用分廣說其相。
略舉十一以順彼經，廣収下經具無量意。
又如野干隨逐師子，百年不能作師子吼。
大德聲聞雖處法會如聾如盲，是師子子隨至三年能師子吼。
圓教菩薩三生頓圓，況不能說五十七經有十奮迅、
十師子吼，恐厭繁文。 ^78c10

●大文第三、入三昧已下，淨土現相分。
淨土是依現相通，正酬前念，請示相答故。
令其目擊，可現證故。
云何目擊此淨土分？
具答上來三十句問，且從相顯。
此中答初果體十問：一、所現境界，法界無邊，答境界問。
文云：佛於一念中，普現難思事，菩提深境界，無有能測知。
二、大悲方便，為眾生現，答智行問。
文云：大覺威神力，顯現無數行。
三、現大勝用，是答神通。
文云：甚深法王法，無量難思議，所現諸神通，舉世莫能測。
四、知佛威力，令眾現證，答佛力問。
文云：佛力不思議，一切皆能現。
五、三昧大用，師子頻申，答無畏問。
文云：勇猛大智幢，堅固無能動。
又云：能摧諸外道，種種差別見。
六、正入三昧及下，廣列答三昧問。
文云：三昧妙神通，智慧無邊際。
又云：諦觀諸佛力，三昧及神通，億劫共思量，不能知少分。
七、淨法界土及列四悲，答所住問。
文云：已得菩提智，於世起慈悲。
八、能令大小融攝自在，答最勝問。
文云：一切極微剎，神通不可量。
九、見如來身遍於法界，答佛身問。
文云：佛以相嚴身，凝光如滿月，曩劫因修忍，化現於十方。
十、則見如來智所證入，答智慧問。
文云：佛子應善學，甚深諸佛法，證入諸法中，無着智境界。
上所引文多是偈讚，偈讚正讚三昧相故。
餘二十句集眾中答，集眾亦是三昧力故。
是知若能若所，諸境諸心，無非教體。
又二聖開顯，菩薩讚德，亦寄言答以說所現，是故名為現相答耳。
就文分三：初、結前生後，二、嚴此園林，三、結通法界。 ^79a42

今初，即入三昧已，此是結前。
由入定故，方能現相。
精義入神，以致用故；寂然不動，無不通故。
三昧即是法之體故，依體起用不離體故，故牒三昧以為用本。
一切世間普皆嚴淨，即生後也。 ^79b42

第二、于時下，嚴此園林。
於中有二：先、正顯嚴，即器界嚴；後、出嚴所因，即智正覺嚴。 ^79c2

△今初。有三：一、嚴重閣，二、嚴園林，三、嚴虗空。
從略至廣，說有此三，表三緣起。
謂閣表自體緣起，林表有為緣起，空表無為緣起。
為與無，既無障#CB01002;，即是自體。
寄顯差別，三不相離。 ^79c4

▲初中分二：先總，後別。
今初。高而無上，廣而無邊，嚴飾華麗，備如下說。
遍周法界，語廣分量，表定契心體，不見內外，
即事會真，破情顯法。
自內而觀，同真性故。
廣博無際，自外而觀，不壞相故。
閣外有林，林外有空，三重寬狹，莊嚴各異。
斯即事理交徹，十方三際無不圓融。
林空例然，證無漸次，云忽然也。
二、金剛為地下，別明嚴麗，表緣起萬德無不備故。
金剛為地，心地堅故。
眾寶嚴飾，性功德故。
如意寶網，無心而現，交絡隱暎，不相#CB01002;故。
無能勝幢，一切最勝，超物表故。
列布其中，無不周故。
無數寶華，萬行因故。
餘之表法，隨宜消息。 ^79c10

▲第二、爾時，復以下，明園林嚴。 ^79c30

▲第三、爾時，逝多林上虗空之中下，明虗空嚴，並顯可知。 ^79c32

△第二、何以故下，出所因中，文分為二：
先徵何以世界忽爾廣嚴；後如來下，釋。
釋意云：如來之德不思議故，即智正覺嚴。
是前為眾示其身力，佛力上加，令眾見故。
文有十句：一、宿善根力，二、無漏智力，三、眾福威力及加持力。
餘之七句，神通自在力。
於中，一、展正遍於依，二、卷即依正入正，
三、橫包即依中現依，四、竪攝即正中現正，
五、出光普照，六、出用普周。
上二皆明正遍依也。
七、成壞相，即是正中現依。
然成處有壞，壞處有成，則是顯深。
若一毛中各見成壞，有多事別，即是顯廣。
略舉十句不可思議以顯無盡，云何不能頓淨法界？ ^79c34

第三、如於此逝多林下，結通法界。
於中二：先結前標後；後所謂下，顯彼嚴相。
言見如來身住逝多林者，見住彼彼十方界林，
非是彼界遙見此佛住此園林，是故文云菩薩眾會各各圓滿。
下諸嚴事亦是說彼，又是一會遍一切處，
亦非彼彼各自有佛，是故名為難思境耳。
現相分竟。 ^80a8

●大文第四。爾時，毗盧遮那下，遠集新眾分。
此有三意：一、集彼同證，令此眾會皆仰慕故；
二、顯三昧力，令諸菩薩來歸附故；三、令彼作用，以代如來現相答故。
文中分三：一、總標因起，二、別集十方，三、總結稱歎。 ^80a20

今初，由定力集所以標之。 ^80a28

二、即時東方下，別集十方，即為十段，段各有十。
今初，東方分十段者：一、來處遠近。
集極遠者，表證深故。
初會亦遠，初為所信，此為證入。
證入於初，一合相故。
中間諸位淺深不同，義似金剛，亦如成環，初後合故。
二、有世界下，世界名別，可以義思。
三、佛號下，本事佛號。
四、於彼下，主菩薩名。
五、與不可說下，伴從眷屬。
六、悉以下，廣興雲供。
皆云天者，自然光淨故。
七、既至下，詣佛作禮。
八、修敬畢下，化座本方。
本方化者，參而不雜。
九、諸菩薩下，主屬同坐。
十、以大如意下，冠網嚴身。
准於舊經，冠網第九、同坐第十，則以冠網唯屬於主。
今當第十，則主屬俱有。
下之九方十段，皆同有異，當釋其間佛名、
剎號及所表法，可以虗求。
然皆人法、依正、因果、事理、事事，無#CB01002;法界自在德耳。
所有供具皆言雲者，乃有多義，謂能含潤故，
能蔭物故，無心現故，無障#CB01002;故，
視之則有攬不得故，來無所從去無至故。
取類於雲，非結雲成，以聲雲等不可見故。
又令寶等非真實供，不尊重故。
二、南方供具皆云持者，表修持故。
皆云鬘者，例餘九方所求供具各一事故。
舊經五句云帶，五句雜明。
梵本十句皆云繫縛，故總句有交絡莊嚴，
是義翻也，則應十句皆言交絡。
三、西方皆云須彌山者，梵本但有須彌之言，
即是妙高，非要山也。
四、北方皆云衣者，忍辱、慚愧嚴法身故。
五、東北方云樓閣者，悲、智二利相因顯故。
六、東南方云圓滿光者，權、實二智無闕行故。
七、西南方皆云#CB08504;者，以淨智慧燒惑薪故。
上之七方，興供表法，通顯神通。
下之三段，兼答前問後二十句。
八、西北方十句，皆答前最後為一切眾生現諸影像。
若約表者，為顯緣有，似非真故。
九、下方毛孔中十句，供雲答十二問。
初之六句，答因中八問。
餘二，上方答之。謂一、答智莊嚴道，一切法義是智嚴故。
二、答趣求一切智道，修行即是趣求義故。
三、答大願。四、答諸地，一地一度故。
及答出離，言清淨故。
五、答諸菩薩行，及答助道，助道即行故。
六、答神通。餘之四句，答果用四問。
謂七、答正覺問。八、答轉法問。
九、答調伏眾生。十、答開示一切智法城。
十、上方中十句，供內通答因中二問，謂本事、因緣及波羅蜜。
果中十句，下方供中，答其四問。
西北方答影像一句，淨佛剎句，淨土合答。
示眾生道，但是所化。
入生死處，但是化處。
並通攝在所見境中。
十問已竟。餘之五句，在此方中，於檀度中，
答其福田，及說布施功德二問。
其三輪化益三句，亦通在諸句之中。
其所答問，或不次者，十方齊來，諸供齊現，
隨方取之，故不次耳。
以門往収，無不次也。
又皆言本事者，表三世法體常住故。
由得體用，非一異智。
以用隨體，無不存故。
德相業用，皆自在故。
若理事別修，則不得爾，不同餘說。
現在之法，體用俱有。
過未之法，體用皆無。
況於小乘，三世皆有。
以彼所立過未，有體而無用故。 ^80a30

第三、如是十方下，總結稱歎。
於中三：初、總明雲集；二、總歎勝德；三、總結集因。 ^80c26

△今初。雖會道場，而周法界。 ^80c28

△二、此諸下，總歎勝德。
於中二：初總顯所生；後以淨智眼下，別明勝德。
於中有五：一、上近諸佛德，二、下化眾生德，
三、智慧深廣德，四、說法無#CB01002;德，
五、大用自在德。 ^80c30

▲今初，五句分四：一、十眼圓明，十身皆見，
故云一切種種相海，謂三十二相、八萬四千十蓮華藏微塵數相，
皆悉得見。二、得無#CB01002;下，十耳圓聽一切法門。
前三世竪窮，此十方橫遍。
一切之言，通橫竪也。
三、已得下，具十自在，盡其邊涯。
四、於念念下，二句得十神通，遍近諸佛。
於中，上句現大神變，容有多身；下句但云一身，則不分而遍。
又上句但言近佛，下句意與眾俱。 ^80c36

▲第二、光明遍照下，下化眾生德。
於中五句：一、光網遍攝。
二、於一塵下，塵現多剎。
三、於彼世下，剎現多身。
四、隨諸下，隨機調伏。
未熟而化，熟而不化，皆曰失時。
今感而遂通，故無失矣。
上三句，依中現依正。
五、一切毛孔下，毛孔演法，是化生教門，即正中現正。
廣大境界，即所演也。
如來深境界，其量等虗空，故云廣大。 ^81a2

▲第三、知諸眾生下，智慧深廣德。
文有七句，六句喻明，末句結歸十力。
一、眾生緣成，故云如幻。
論云：真性有為空，如幻緣生故。
如幻不實故空，如幻不無故有。
此二不二，即是中道。
若約空門，了幻無幻，方為見幻。
若約有門，幻法不無，方名為幻。
故幻住自性，不可思議。
二、諸佛隨機，故云如影。
真佛如光，無形質故，如虗空故。
物機如質，能暎光故，能感佛故。
見佛如影，隨質端邪，長短異故。
隨心勝劣，報化殊故。
三、三界六趣，因業受生。
猶如夢境，因思所起。
四、隨質妍#CB15354;，像有好醜。
隨因善惡，勝劣報生。
前句約四生等殊，此約苦樂等報。
又前是引業，此是滿業，故不重也。
五、世間生起，皆想所持。
熱#CB08504;非水，渴生水想。
世間無生，妄起生想。
諸有通於二十五有，生起直論所起果報，不同前夢因業受生。
若依攝論，#CB08504;遣執有，心心法轉。
今明了達，依他非實，妄起想心。
六、國是依報，亦心想生。
心變影像，故依想住。
心淨土淨，心染土染。
今無而忽有，有已還無，故如變化。
幻喻為總，餘五為別。
同異成壞，准思可知，下當廣說。
後通達下一句，結歸十力。
十種智力，攝諸智故。
六喻所喻，即十方智所知之法。 ^81a12

▲第四、威德自在下，說法無#CB01002;德。
文中二：初、說法之身威德蔽眾，故五十七云：
牛王奮迅暎蔽一切天、龍、夜叉、乾闥婆等諸大眾故。
二、得無所畏下，說法之德。
初句具四無畏，能決定說。
次深入下，具四辯才，故說稱物心。
初句辯無#CB01002;。
了知下，義無#CB01002;。
深入下，詞無#CB01002;。
了達下，法無#CB01002;。
舊經倒為其次，今經不次。 ^81b2

▲第五、得諸菩薩神通下，大用自在德。
於中有二：初句總明所得；後威力下，別明通用。
於中八力：一、威德力摧邪；二、智力下，智慧力窮法。
即法智通，皆權實雙行。
初了三世者，智了其有，慧了其空。
次知一切下，空故無諍，而不壞相，故求智地。
次以無斷下，不斷煩惱，故入世間，而證法界，故流教海。
三、得神通下，神通力融攝。
四、得善根下，善根力受生。
五、得周遍下，普眼力無#CB01002;。
六、以自在下，自在力上加。
七、普見下，普智力決斷。
八、於一念下，無念力疾周。
上五門別歎。初句為總，同異成壞，准思可解。
歎勝德竟。 ^81b14

△第三、具足如是下，總結集因，結其在會因由。
佛力集眾分竟。 ^81b34

●大文第五。于時上首諸大聲聞下，舉失顯德分，亦名舉劣顯勝。
謂舉二乘之不知，為失為劣；顯菩薩之不共，勝德難量。
何者？且五百弟子，聲德俱高，身廁祇園，
目覩嘉會，而於大用，不見不知。
比夫日月麗天，盲者莫覩；雷霆震地，聾者不聞。
是知理契則隣，菩薩遠而不隔；心迷便阻，聲聞對如聾盲。
問：無行經說：喜根強說，勝意謗生。
此則凡愚，許聞玄旨。
法華將啟，威遣五千。
此不令聞，恐其生謗。
如何今教，異彼二經？
答：諸佛化儀，事非一准。
喜根知謗，能為遠因。
如罵良藥，服亦病愈；如聞毒鼓，死定無疑。
不謗不聞，無由取化。
如賢護等，曾謗不輕，於千劫中，墮阿毗獄。
其罪畢已，還遇不輕，受其教化。
五千上慢，留即謗生。
故且遣之，令後成益。
或佛在受化，或滅後聞經。
其不在會，轉為宣說。
聞父背喪，服藥病除。
此經五百，已居極果。
聞不生謗，遣無成益。
故留在座，令其不聞。
方顯一乘，不共凡小。
又法華意：漸教終極，敗種將生。
威力遣之，篤勵在會。
知住為貞實，去是繁柯。
聞法疑除，自知作佛。
復獎今後，知法難聞。
此經意顯：頓教之初，欲彰深勝。
留使不測，示闕因緣。
篤諸後學，令聞慶悟。
勉乎凡流，修見聞種。
或人天受道，或八難超昇，皆是如來方便大用。
或海印炳現，或大權應為，以顯法深，各有由矣。
文中三：初、舉迷失之人；二、顯所迷之境；
三、釋迷失之由。 ^81b38

△今初。十人之中，三非大弟子，意該五百，故標云諸。
舍利，此云鶖鷺。其母目睛明利，似彼鳥故。
弗者，子也。從母立稱，故有子言。
目揵連，此云採菽氏。
上古仙人山居豆食，尊者母是彼種。
從外氏立名，有大神通。
揀餘此姓，故復云大。
摩訶迦葉，此云大飲光。
本族仙人身有光明，飲蔽餘光。
又尊者身亦有金光，飲蔽日月。
頭陀第一，揀餘迦葉，故云大也。
離婆多，此云室星。
祀之而生，或云假和合。
見有二鬼爭食死人，裂彼手足，悟身無我，云假和合。
如智論說。須菩提，此云善現。
生而室空，現善相故。
亦曰空生，表解空故。
阿#CB00145;樓#CB00501;，
此云無滅，亦云無沒。
一食之施，九十一返天上人間，不沒惡趣故。
難陀，此云歡喜。性極聰敏，音聲絕倫故。
劫賓那，此云黃頭。
以是黃頭仙人族故。
迦栴延，此云剪剃種。
富樓那，此云滿願。
彌多羅，此云慈也。
尼者，女也。彌多羅尼即其母稱，母甚慈故。
亦由懷之增慈心故，具云滿慈子。
廣辯古今譯殊，如音義等。
德行緣起，廣如智論、阿含等說。 ^81c34

△第二、在逝多林下，舉所迷之境。
然初明不見，下文亦說不聞不思。
心意既迷，六根皆昧。
於中三：初明迷果，次辯迷因，後總結迷失。
今初十句，初總，餘別。
十句多同。念請果中，初之十句，謂先念勝境，
佛為現之，對而不知，豈非迷失？
神變多約大小等境，互為自在遊戲，即明不壞本相。
餘可准知。次亦復不見下，明其迷因。
因即菩薩。初句為總，正是分齊兼所知境。
次菩薩集會下，別顯。
言集會者，正取新集。
菩薩遍入者，謂身遍剎塵，智入諸法等。
親近一句，舊經有二，謂普至、普詣，明十方菩薩普來至此。
法界無邊，盡皆詣彼，皆為近佛，故云親近。
此中諸句，正說上來菩薩作用，約事可知。
准離世間品，兼表法門，一一皆十，如十遍入、十觀察等。
三、如是種種下，總結迷失，可知。 ^82a20

△第三、何以故下，釋迷所由。
先徵，後釋。徵意云：親居法會，何不見聞？
釋意云：彼境殊勝，宿因現緣並皆闕故。
然皆廢本，就迹以明，欲顯一乘因果不共。
文分二別：先法，後喻。 ^82a46

▲前中亦二：先闕宿因，後闕現緣。
前中有五：第一、總標善差；第二、舉劣異勝；
第三、舉勝揀劣；第四、結不見聞；第五、徵釋結成。
今初。昔唯小善，曾無大因。
蒲柳之芽，安有松桂之質？
第二、彼於過去下，舉劣異勝，釋卜不同，明無大善。
有十九句，分二：前十二句釋不見佛果之因，後七句釋不見菩薩之因。
前中亦二：前三不讚果故；後本於生死下九句，不修勝因故。
於中三：初二句總明闕大心故；次本不能令下二句，
別明闕大悲故；後本不勤修下五句，別明闕大智故。
第二、本不獲得下，釋不見菩薩所因中七句：
一、闕十眼故；二、闕性相無#CB01002;，不共善故。
餘五可知。由本不修、不聞、不見，願諸後學修見聞種。
第三、如是種種，皆是普賢下，舉勝揀劣。
言如是者，指前所不見聞。
普賢境者，即是舉勝。
不共二乘，此名揀劣。
第四、以是因緣下，結不見聞。
以前闕因境、勝因緣，故不見聞，謂耳不聞、
心不信、智不知、眼不見聞、慧不能憶念、
修慧不能觀察、思慧不能籌量思惟、證智不能證入。
第五、何以故下，徵釋結成，可知。 ^82b4

第二、復次，彼諸聲聞無如是下，明闕現緣。
於中三：第一、舉劣異勝，第二、舉勝揀劣，
第三、結不見聞。初中二：初明闕勝德行故，後明安住自乘故。
前中二：先正明闕勝德行，文有十句，即前不見聞境；
後是故下十句，結不見聞。
第二、何以故下，明安住自乘故。
於中二：先正明住自乘故，二、重徵釋成。
初中三：初徵，次釋，後結。
今初，徵云何以闕勝德行，次釋云由無智慧安住自乘，不進修故。
此文正同法華四大聲聞云：世尊！
令我等出於三界，得涅槃證。
但彼自釋聞而不樂，此釋樂而不聞，小有異耳。
有十一句，分二：初句無智是住所以，餘十句正明住自乘。
初總，餘別。別中一道者，乘通因、果，道多約因，望下八句猶名為總。
道略有四：一、加行道，四善根等亦有異故；
二者、見道；三、即修道；四、無學道。
第二句即修道，重慮諦理通漏、無漏，唯斷貪等，
不能數習無分別智，離能、所取二障麤重，
妙用難思故；三、即無學道，唯得盡智及無生智，
斷三界惑以為究竟，不得如來無漏蘊、界斷二障習。
四、五二句別明見道。
四、能住智，謂觀上下諦、八忍、八智，不能觀如及觀正智，
唯斷煩惱，不斷所知故。
五、即所住生空法、有為、差別、實際。
此上二句亦通餘道。
次有四句闕無住道。
六、由住涅槃，不能不住涅槃。
七、八、由闕悲不化，不能不住涅槃。
九、自事有二：一、約自利事，亦不能不住涅槃；
二、生空自事，則不能不住生死，以見生死是有是亂，別趣寂故。
又十句中，初一住教，次二住行，次一住果，
次二住理，後三闕利他行。
住於自行，則教、理、行、果並異菩薩。
後一句結不見聞。
二、何以故，本於如來下，重徵釋成。
徵云：何以住自乘？
釋云：本在因中，不習大故。
然因不由緣，故前闕因，不以緣釋；緣必由因，
故今闕緣，以無因釋。
第二、何以故，如是境界下，舉勝揀劣。
徵云：何以不見？釋云：境勝器劣故。
第三、以是因緣下，結不見聞，可知。 ^82b40

▲第二、譬如恒河下，喻說。
文有十喻，以顯無盡：一、鬼對恒河喻，二、
覺夢相對喻，三、愚對雪山喻，四、伏藏難知喻，
五、盲不見寶喻，六、淨眼無障喻，七、遍處定境喻，
八、妙藥翳形喻，九、二天隨人喻，十、滅定不行喻。
此之十喻，自古諸德皆將配前所迷佛果十句，
唯二天喻喻上第二如來嚴好，餘皆如次。
今解有二：一、總相則通，二、隨勝則別。
然皆通喻因、果，不喻迷因，義不盡故。
合文之中亦言不見菩薩眾故，而言通者，
一一喻中皆通喻前迷諸勝德，以合多言不見如來諸神變故。
二、別喻者，欲顯差別，從勝說故。
若不別者，何俟多喻？
但通因、果及能、所迷有異。
昔解十中，前九勝境為喻，以恒河等喻佛、
菩薩勝功德故，而具十德；後一約就劣法為喻，滅定不行喻二乘故。
就前九中配其所迷佛、菩薩德，及能迷中所闕因緣，並皆如次。
文中第一、第五、第十單喻聲聞不見聞等，
二、三、四、七雙喻菩薩及與聲聞見、不見別，
六、八、九三佛對聲聞論見、不見。
有三類者，文影略耳。
實則諸喻通於迷、悟，其能迷中亦有通、別。
通則皆喻闕諸因緣，別則隨勝一一各配。
前九喻闕德行，後一喻住自乘。
十喻各二：先喻，後合。
今初。鬼對恒河，喻其恒河清流；通，喻佛及菩薩潤益甚深德；
別，喻如來神力、菩薩境界。
以皆二段，初總句故。
其不見河，喻於二乘。
闕宿因中初之三句，闕現緣中無最勝善。
文中二：先喻，後合。
喻中二：先明有失不見，後徵釋所以。
今初。生分已盡，故稱為鬼。
無生忍衣，未得名倮；法界行食，不得名飢；
真解脫味，未得為渴，飢渴故餓。
此上諸句並無真道，即是業餘。
行苦所逼為體燋，即是苦餘。
空見烏鷲，有見材狼，於有無諦作決定解，名為搏撮諸惡禽獸。
此言太寬，煩惱斷故，二經所無。
若作所知，亦有理在。
內含大機，有真脫分，名渴求水。
身居法會，名住河側。
不覩神變，名不見河。
設覩神變，但自分境，名見枯等。
謂佛用空，名為枯涸。
無常所燒，是謂流火。
無我無堅，如煻煨也。
二、何以故下，徵釋所由。
恒水決有，何緣不見？
惡業障重，隨業變故。
無明翳瞙，喻於業障是煩惱餘。
二、諸大聲聞下，合中亦二：先合不見；後何以下，合上徵釋。
此中無明是不染汙所知障攝，故經揀云不樂種智。
無明蔽故，揀餘染汙。
染汙無明，後已斷故。
上明有障。不曾已下，明其無善。
有障即前闕因三句，因不修習讚說神通，是故果中成種智障。
無善即是闕現緣中，無有如是勝善根故，亦即合前飢餓等也。 ^83a6

第二、覺夢相對喻。
斯即大小相對，夢即菩薩，覺為二乘。
喻中，天宮通喻佛及菩薩，高顯廣大德別喻如來嚴好。
文云諸莊嚴具及天衣服皆喻嚴好，及喻菩薩集會已下十句勝德。
其不見人，即喻二乘闕因之中。
自不發心及不勸他發心二句，喻闕緣中無有如是見佛神通清淨智眼。
合文分明。喻中分二：先明夢者自見，喻菩薩能知；
後其眾會中下，明餘不見，喻二乘不知。
二、一切菩薩下，合中亦二：先合夢者自知；
後一切聲聞下，合餘不知見。 ^83b38

第三、愚對雪山喻，亦雙喻菩薩、二乘知不知等。
雪山良藥通喻幽邃難見德，別喻如來遊戲菩薩三昧。
觀察頻申勇猛四句，其捕獵等喻二乘闕因。
不能不斷佛種及不攝眾生二句，喻闕緣中無微細觀察。
故下合云無有智眼。 ^83c8

第四、伏藏難知喻。
文亦雙喻寶藏，通喻如來祕密難知德，
別喻如來神通，以妙用難測如伏藏故，
喻菩薩供養、受記、成熟，以此三句是福、
是圓、是可重故。其薄福人喻闕因中不修諸度，
及不勸他求智眼句，文並可知。 ^83c18

第五、盲不見寶喻。
其寶洲等，通喻因果逈絕難測德，別喻如來尊勝寶聚。
寶洲可尊貴故，喻於菩薩身業清淨，智身圓滿。
盲喻二乘，闕宿因中不修隨順一切智善，
及不覺了出世善根，喻闕緣中無不思議解脫門故，故喻中說自在而取。 ^83c28

第六、淨眼無障喻。
通喻智照難量德，別喻如來妙行。
以威儀進止人不知故，喻於菩薩願身示現。
不覩威儀，喻闕因中本不獲得菩薩能知廣大境界。
清淨眼句，喻闕現緣無有如是神通自在。
舊經淨光乃是眼名，新經即是塗眼藥稱，義濫第八。
然下第八、以藥翳形白日不見，此中淨眼在暗能見。 ^83c38

第七、遍處定境喻。
喻中通喻周遍難思德，別喻如來威德，
謂以定威德令周遍故，喻於菩薩色身普遍及相好具足。
不見定境，喻闕因中不求出世究竟大善；
及與不求一切菩薩廣大誓願，喻闕緣中無如是廣大勢力。
言遍處者，於一切處周遍觀察，無有門隟故。
瑜伽、智度、俱舍等論皆說有十。
今有十二，前八同彼。
彼中第九名空遍處，十識遍處。
有此十者，先觀青等，顯色普遍；次觀青等為何所依，
知由地等；次思所觀由何廣大，知由於空；
次思能觀，知依於識。
前八皆依第四靜慮觀欲可見色，後二依無色定。
瑜伽十二云：何故遍處唯就色、觸二處建立？
由此二種共自他身遍有色界，常相續故。
眼等根色唯屬自身，香、味二塵不遍一切，
聲聲有間，是故不說。
無色界中空遍一切，識所行境亦遍一切，故立此二。
今以宗、別合空、識二為天遍處。
前論所揀皆容假想，稱性周遍加於三事。
十名種種眾生身遍處者，即前所揀眼等根色。
十一、語言音聲，即前聲塵。
十二、一切所緣，即六塵境，收前香、味及法塵境。
例此，天遍處定可通諸天。
此亦如是下，合文可知。 ^84a2

第八、妙藥翳形喻。
通喻隱顯超倫德，別喻如來加持。
藥力所加得自在故，喻於菩薩常光、放光、
變化三句，皆以隱顯得自在故。
其不覩者，喻闕宿因，不從如來威力加持之所生故。
及不能知諸法如幻，喻闕緣中無有威德。 ^84a40

第九、二天隨人喻：通喻微妙難壞德，別喻如來剎海，對而不見喻於菩薩普遍方網及諸行圓滿。
不覩二天，喻闕因中不知如夢及與不得。
菩薩勇猛廣大志樂深歡喜句，喻闕緣中無有住處及無智眼所行境故。 ^84b2

第十，滅定不行喻。
上九已喻闕因緣德，今此一喻喻住自乘。
先喻後合。 ^84b12

喻中，先正明不行，後徵釋所以。
初中得心自在者，謂得滅定，除定障故，
不入滅定，非心自在。
想受皆滅者，滅心行也。
此定亦名滅受想定，實則此定身語心行無不皆滅。
故次句云：六根作業皆悉不行，以厭想受而為先故，偏立名耳。
先義云何？瑜伽論說：謂由聖者得非想定，
復欲暫時住寂靜住，從非想處上求進心，
求上進時，求上所緣，竟無所得，無所得故，
滅而不轉，便證此定。
意云：非想之地猶有細想及捨受故。
六根作業皆悉不行者，說都滅義。
唯識論云：謂眼識等行相麤動，於所緣境起心勞慮，
厭患彼故，暫求止息，漸次伏除，至都盡位。
依此位立住滅定者。
言作業者，即是依根起識等用，非如小乘說有第六，故並不行。
言亦非涅槃者，此言揀濫，謂雖六根作業皆悉不行，
而有第八持種之心，持壽#CB12670;等諸根不壞，
故非涅槃。楞伽亦說：入禪正受習氣種子皆悉不滅，妄生滅想。
又依瑜伽第十二說六位無心，第六無心即是涅槃。
今是第五滅定無心，故非涅槃。
舊經失旨云：定力持故不般涅槃。
今經定力自釋不知世變所以，謂前徵云：
既非涅槃，世變遷流，何不知覺？
釋云：滅定力持雖非涅槃而不知覺。
若云定力持故不涅槃者，無定力持應般涅槃，便令此定為涅槃障。
昔例迦葉在鷄足山，定力持身待彌勒下，故為此譯。
此約羅漢合入無餘，由定力持待於慈氏，
非是通途釋滅定意，亦非此中取喻本旨。
此中喻意，由滅定持令不知覺，以況聲聞由證實際不覩神通，
非為釋於不涅槃難。 ^84b14

二、彼大聲聞下，合中亦二：先合在定不知世變，
此中略無，由住實際為不見因；後何以故下，合上徵釋。
然有二意：一、正合前第十喻意。
其徵意云：彼有根識同居法會，何以不知佛菩薩境？
釋云：如上喻說，定力持故，雖有六根，不知世變；
今實際力持，雖有六根，不知佛境。
二者、此文居末，通結十喻。
文分為三：一、徵釋不見所以，二、結不見聞，
三、重徵結成。今初，二意：一、以十句通結十喻，
謂前徵云：何以廣譬明其不知？
釋云：佛菩薩境甚深微細，乃至非是二乘境故。
二、以十句別結十喻，唯初二句，謂：甚深微細結第一喻，
恒河一水隨見異故；二、以祕密結覺夢喻，
與夢同處而不知故；三、以廣大結雪山喻，
處處出生諸藥草故；四、以難見結伏藏喻；
五、以難知結寶州喻；六、以難量結淨眼喻；
七、以難測結遍處喻；八、超過一切結妙藥翳形；
九、不可思議結二天隨逐；十、無能壞者結滅定不行。
非諸已下，總結非境。
二、是故下，結不見聞。
因果勝境，彼皆不見。
三、何以下，重徵結成。
以非大器，故不堪受。
上來法喻廣顯聲聞不見聞等。
問：般若經明一切聲聞若智若斷，皆是菩薩無生法忍。
若是其忍，何以上言無菩薩德？
答：大乘該於小乘，則智斷皆是其忍。
小智不知大智，故今不見不聞。
又智論說般若有二：一、共般若；二、不共般若。
共般若，智斷皆忍；不共般若，故彼不聞。
智論自指不思議經為不共故。
又約法華，若已開顯，則權為實漸，故云汝等所行是菩薩道。
若權實對辯，則小如聾盲，故云假使滿世間，
皆如舍利弗，盡思共度量，不能知佛智。
其猶黎庶以對於王，以王收人，率土之內皆王人也。
以人對王，則貴賤等倫，天地懸隔。
以性普收，一切眾生無不具有如來智慧，況於二乘無漏因果？
若辯教行，權教菩薩久修六度，尚不信聞，況於二乘而能知見？
二乘上首尚如聾盲，凡夫、外道居然絕分。
故知聾盲於勝有力，力用交徹，成大緣起。
餘如前說。 ^84c18

●大文第六。爾時，東方下，偈頌讚德分。
既至詠德，顯所證故。
此中菩薩即前新集，纔集即讚，正讚正集，
二乘便迷，無有前後。
文不累書，故編為次。
若將此偈居迷失前，理亦可通，以二乘中言不聞故。
而諸經本皆居後者，偈說二乘不能測故，與普賢偈為一類故。
若偈於前，則謂讚後，方始迷故。
十方菩薩即為十段：前二別讚道場，後八通讚佛德。
十段皆二：先舉人辯儀，後以偈讚德。 ^85a34

今初，東方舉人辯儀中，先標說人；後承佛下，辯說偈儀。
承佛威力，表無我慢，法有本故。
觀察十方，示無偏心，欲普被故。
亦可承佛威力，示無偏心，遍承十方一切佛故。
普觀十方亦無我慢，不謂大會傍無人故。
下皆倣此。二、偈詞中，總讚一會。
十頌分二：初總，餘別。
別中亦二：前四歎如來，後五歎菩薩。
前中三：初二歎內德：一、廣，二、深；次一歎外相，
而寂用無#CB01002;；後一結成。
今用後五歎菩薩中，一、總顯雲集，二、行願深廣，
三、對劣顯深，四、對他顯勝，五、定用普周。 ^85b2

第二、南方唯歎菩薩。
十頌分二：前七正歎菩薩，後三結歸如來。
故歎菩薩便為讚佛。
前中三：初二歎內德。
前偈二嚴利物，後偈定智甚深。
次二偈指其外相，後三寂用無#CB01002;。
於中，初一無心普周。
上三句寂，下一句用。
彼現不去，此現不來，不依於體，不著於相，
斷分別根，為究竟離，故能普現。
次一偈無相現相。
寂然不動，方能遂通，微塵十方，無不皆滿。
上經云：如來非以相為體，但是無相寂滅法，
身相威儀悉具足，世間隨樂皆得見。
後一偈不分而遍。
秋空一月，頓落百川，即體之用，故能普詣；
即用之體，故不分身。
非本身一，為不分也。
下摩耶云：非一處住，非多處住。
故結句云：離有無相。
有一多相，將何能令不分而遍？
無一多相，復將何法普詣十方？
由離有相，故能不分；由離無相，故能普詣，為自在也。
後三結歸如來中，初一偈結歸佛力，二、一偈結知佛境。
初句所等，即法性身；次句能等，通其報化，皆等真法界故。
世間唯假名，拂其言迹。
既理智契合，性相一如，說有三身，隨俗說耳。
故舊經云：一切諸佛法，法界悉平等，言說故不同，此眾咸通達。
三、一偈結歎佛德。
此是佛德，菩薩所依。 ^85b20

第三、西方。此下八段，唯歎佛德，實通諸德，隨多顯名。
今此歎智，用應時德。
十頌分二：前三法說，後七喻明。
前中，初一長時演法德，根熟為時，不熟非時。
今不擇故，說常無盡。
而舊經云善達時、非時，與此文反。
次一摧邪現通德。
後一結德深廣。應持不窮其頂，目連不究其聲，
等覺不知其智，稱理無邊，故非有量。
丈六千尺，隨現萬殊，語其真體，量周法界。
根不熟者，不令其聞，稱法而知，佛方究盡，故非無量。
下半雙結，乃有二意：一者、結上非量、無量，
即是超越；二者、拂上假無量以遣量，亦非無量，
假量以遣無量，亦非有量，故雙拂之。
量與無量，皆是妄想。
楞伽經云：無心之心量，我說為心量。
故遣之復遣之，以至於無遣，方為寂默超越之義。
後七喻中，一、喻前廣大，亦根本遣惑；二、
喻前圓滿，亦後得益生；三、喻前現通，兼演法無盡；
四、喻前摧見，心如虗空，不#CB01002;異見，
方能摧故；五、喻前隨眾生心；六、喻化而無染；
七、喻總依佛智。此上二偈，喻前超量。
如風行空，故非有量；不壞依持，故非無量。 ^85c10

第四、北方十偈，九喻歎三德、深廣德。
於中二：前三標三德：一、恩，二、斷，三、智。
後七釋成，即分為三：初三釋智德，於中一、
能生智，謂依根本智生後得智，依後得智能生菩薩、
二乘等智；後二偈明深廣智，依體起用，
難測量故，文唯一喻；次二成恩德，滿願照生故；
後二成斷德，契理淨根故。 ^85c44

第五、東北方十頌，歎普益眾生德。
於中分五：初、一偈令物智同；二、一偈普使障淨；
三、有一偈明其益深，菩薩方了故；四、有四偈明其益遍：
一、入法遍；二、成道遍；三、神通遍；四、示行遍；
五、有三偈結勸修學。
先一正勸，後二釋勸：一、作用普淨故；二、隨心能濟故。 ^86a8

第六、東南方十頌歎大用難思德。
於中三：初三明難思人，次四出難思法，後三明能知人。
今初。初二小乘，後一凡夫。
二乘惑盡尚不能知，凡夫具縛何能思佛故？
二、有四偈出難思法：一、離言故。
言絕之理，言生則喪；理圓言偏，故不可說。
淨名由默，意令亡言。
次一明因深故。以法望喻，乃有三意：一、
相具如月滿，二、忍果為端嚴，三、化現如光照。
故此月喻若不在初，即應居末。
今當第二，但喻相嚴。
次一偈明量廣故。
後一偈具深廣故，謂無邊之德，一一無邊唯是自覺聖智境故。
三、有三偈顯能知人：一、具願樂故，二、集福智故，
三、依佛智故。若有此三，不隔凡聖，尚當成佛，況不能知！ ^86a18

第七、西南方十頌歎智身難思德。
於中分四：初一、總顯難思。
聖尚不知，況於凡小？
以思心動亂，乖佛智故。
二、有一偈舉因顯果。
難思業成，豈是思境？
三、有六偈示難思相：一、生佛智故。
此偈三意：一、遍，二、常，三、勝。
勝謂開菩提門，從菩提門入涅槃性。
初地經云：以一三菩提知一切法界即涅槃相。
出現品云：如來有無量成正覺門，遍常且勝，安能思議？
二、普淨障故，三、普滿願故，四、現深廣故。
隨機現色，若摩尼隨暎，體非是色；如萬像依空，
空不可依，故色無依住。
隨現差別，廣故難思；無依之色，色即非色，又難思也。
故上經云：諸佛亦如是，普現無量色，非心所行處，一切莫能覩。
五、六二偈念智融故。
然五約橫現，六約竪現。
然舊經中二偈皆智，即是佛智。
故彼經云：菩提一念頃，能覺一切法，云何欲測量，如來智邊際？
一念悉明達，一切三世法，故說佛智慧，無盡無能壞。
梵本大意亦同舊經。
四、有二偈結勸修學。
於中，前偈正勸，後偈釋勸。
前中，初句令善，次句令常。
次句示所思法唯得思智，末句一心勝進。
言善思者，無思思故。
上言不思，今令思者，但言難思，非無思也。
故舊經云：應如是思。
真如相迴向云：菩薩住是不思議，於中思議不可盡，
入是不可思議處，思與非思俱寂滅。
故難思議。後偈釋勸者，從難思境生於諸佛，故應倣習杜絕思議。
初一句標，次二句釋，末句結能生。
性離於言，亡言方契。
本非心境，思何能知？
無思之思，智體澄湛，生諸佛矣。 ^86a40

第八、西北方十頌歎佛深廣難知德，具菩薩行方能知故。
於中分二：前五別具諸行，後五具無住行。
今初，即為五行：一、寂照雙流行。
淨者，寂無妄惑，故能離亂；念者，照能明記，故能離癡。
此二常恒方為勇猛，便持真法性淨菩提，
能觀智圓合菩提性，深不見相，廣無邊涯，湛然常恒為無盡海。
大般若云：覺法自性，離諸分別，同菩提故。
二、決定斷疑行，三、志樂無斷行，四、積善離相行，
五、長時修證行。後五成無住行。
於中分二：前二正說，後三釋成。
今初，初偈不住生死、涅槃行。
初句有大悲故，行於生死，不住涅槃；次句有大智故，
不住生死，不捨涅槃。
無住涅槃唯佛境界，既俱不住，何所疑哉？
後一偈不住有為、無為行。
三句不住有為，第四句不住無為。
又上三句不盡有為，以具智慧了世空故；
第四句不住有為，諸佛功德非有為故。
後三偈釋成者，一云：由生倒惑，常處生死，
處而不染，方能普救。
此釋初偈。次一偈云：普現無動，方棄有為而能遍修。
此釋第二。後一總釋不住所以，具悲、智故。 ^86b40

第九、下方十頌歎佛難可見聞德。
於中分二：初一、標名難聞以況於見，餘九、別顯益物之相。
於中五：初一、福智淨眾益，次二、色身二利益，
次二、說法授記益，次二、集善除疑益，後二、起願成果益。 ^86c26

第十、上方十一頌歎佛大恩深重德。
於中二：初一總舉佛德，餘十別明恩德。
於中四：初一標舉恩德；二、有一偈出恩所由，
謂因深故；三、有四偈發荷恩心；四、有四偈釋荷恩意。
十方菩薩，初一為總，餘九為別。
同異成壞，准思可知〔下第三經〕。 ^86c34

●大文第七。爾時，普賢菩薩下，普賢開發分。
淨土現相，顯於法界。
普賢主斯，故其開顯。
果海離言，因門顯故。
於中，長行與偈。長行中三：初、明開發意，
二、明能開方便，三、正明開顯。 ^86c44

△今初、觀眾會者，上佛入定，現相示眾，令覩親證。
今假言顯，使尋言契實。
為欲已下一行經文，正明開意，舊經所無。 ^87a2

△二、以等虗空下，能開方便。
有十一句，今文闕二，謂眾生解及一切劫法界為總，
以含事理，具深廣故。
舊經在初，今當第三者，欲與中八為一類故。
初句以字貫下諸句，其一一句皆無分齊。
謂頻申三昧，業用深廣，要無分齊以為方便，始能開顯。
況十表無盡，文不列數，例此應多。
於中三類，虗空正明廣無齊限，次八顯其多無分齊。
光影一種，義兼深廣，暎質之影，隨機別故，此顯有多。
水月光影，非有非無，顯其深義。
故上經云：一切法如光影清淨。
故晉經云：法光影也。 ^87a6

△三、告諸菩薩言下，正明開顯。
文分四別，謂標、徵、釋、結。
今初，可知。二、何等為十？
即徵數也。三、所謂下，列名。
長行標名，偈方顯義。
一一法句皆用前來十種方便，一一方便皆演十句。
如第一句，是諸佛出興及剎成壞。
即用十者，文云：等虗空界為一，遍法界為二，
一切剎為三，次第為四。
以次第不斷，等三世故。
出興必隨眾生心業，欲解根器成熟，如影現故。
此復五句，則十句備矣。
是知十句，一一皆用十種方便。
十句所開，即前所現，亦念請中果用十句。
文少開合，次少前却，義無所遺，即是寄言答前念請。
一、即淨佛剎海。諸剎成壞，佛於中興，即是佛土。
前眾同念，欲知如來淨土之相。
今明一切剎塵皆有佛土，皆佛所淨，則土無邊。
諸句例然。二、即為一切眾生最上福田。
是故文云：讚歎如來殊勝功德。
三、即成正覺明。文甚照著。
四、即調伏眾生巧方便。
安座一剎，頓現諸剎，為方便故。
五、即為一切眾生現眾影像。
六、即入一切眾生所住處，及示諸眾生道。
偈云：住無等行故。
七、即開示一切智法城。
故偈中云：聽聞正法，具修行故。
八、即為一切眾生說施功德。
施為萬行之首，實具萬行。
故下偈云：修種種行。
九、即為一切眾生演說教誡及記。
種種心行，意業知故。
十、即自在轉法輪海。
然文有影略，顯法無邊。
法有所本，故略會耳。
四、佛子！此十法句下，結文，可知。 ^87a24

第二爾時普賢菩薩下偈中分二：先說偈儀意，
文有十句：初句總明說意，次承佛神力下二句辯其說儀，後觀察如來下廣明說意。
意欲重說故須重觀，然其所觀即前念請果德難思，
與前十句文有影略，欲明悉開三十問故。
會釋可知。二正偈中十偈如次頌前十句，文亦影略顯義無方。 ^87b20

●大文第八。爾時，世尊下，毫光示益分。
令尋智光以為能證，契前所證真法界故。
文中有二：先明毫光普示，後明時眾得益。 ^87b32

今初，分五：一、現光意。
二、從眉間下，辯光出處，以表中道大白法界方發智故。
三、放大光下，顯主光名。
名從用立，事窮邊際，理徹真原，故稱普照三世時也。
法界通事、理也。而言門者，法界為門，則入三世，一味平等。
故上經云：智入三世，悉皆平等。
以三世門入於法界，則因果、染淨事相歷然，故互為門。
若總為門，則入頻申三昧體、用；若以門為門，非真門也。
法界、三昧無二無別，能、所入亡，為真入也。
四、以不可說下，明攝眷屬。
智門無量，皆屬根本，同入法界。
五、普照下，明光分齊。
智與理冥，無不周故。 ^87b38

第二、時逝多林下，時眾得益。
於中四：第一、明依光見法益；第二、顯證見因緣；
第三、明得證益；第四、荷恩興供。 ^87c10

△今初，分二：先明此眾普見，二、類通十方。
前中亦二：先標見人通新舊眾；後悉見十方下，正明見法。
於中，亦先見此會遍法界剎塵中剎土；
後或見處在不可說下，辯彼剎中攝化之相。
於中三：初總明演法；次或見處在天宮下，
別明所遍之處，即是塵內剎中之處；後現種種下，
明處中業用所見，多同念請中事，現相答故。
第二、如此會中下，類通十方，眾會同見。
於中亦二：先舉此顯彼；後如是盡法界下，以彼類此。
於中復二：一、舉能見分齊，二、明所見之相。
前中復二：先總相說方，後重疊微細。
今初，方轉變者，隨一世界，西望為東，東望為西，亦是東方現西南等。
方法門者，隨方儀式。
方相住者，東西等相，隨物而住。
方出生者，一剎出多剎，多剎皆有方。
方分齊者，至小至大，皆有十方。
方解起者，梵本云方隨順行，意是方之道路所行之處。
方海者，總顯深廣。
後依於眾生下，重疊微細辯方。
於中，初結前生後，謂若麤若細，皆想持故。
始從下三句，辯微細所依。
初句竪通無始，次二句橫攝依、正。
次一切毛孔下，正辯微細。
毛孔約正，微塵約依，及虗空界非依非正。
但取容毛，即有多剎相續不斷，結成竪長。
所有道場，橫結前處。
二、以得見佛神通力故下，明所見相。
然初十二字，二經皆無，乃是義加。
令能見下，便是見益。
益在下文，此中未說。
若改以得為所謂字，則還是所見。
然與前所見，文有影略。 ^87c16

△第二、其有見。此下明證見因緣。
成前見因，生後證因。
謂頓爾證見，非無宿因，皆是如來攝受力故，自曾見聞發大心故。
其猶草木久含和氣，逢春則生，履霜堅氷，皆有由矣。 ^88a14

△第三、是故皆得入於如來下，明得證益。
於中二：第一、略明，第二、廣說。 ^88a22

▲前中亦二：一、明所入，二、辯能入。
前中後二：先列名，後結數。
今初，初句為總。言是故者，是前宿因之故。
或入下，別列十一門，以顯無盡，增數十故。
下廣顯相。諸句皆言或有得、見，二經皆無。
有則局見，不該聞等。
以一例餘，義亦可通。
後入如是下，結數。
第二、彼諸菩薩以種種信下，明能入。
於中二：先別明能入，後總結能、所。
前中舊有十門，今加其六，所謂方所、國土、
世界、神變、根器、開信、異解。
然初三門非能入相，由見國等而能入故，亦可為門。
神變一種通能、所入，今取能入。
信是心淨，解屬勝解。
所以義開種種解者，鑒達分明故，於境印持故。
種種不同，如前經說。
道謂一道、二道，乃至無量正道、助道。
門謂無常門、夢境門等。
入謂正證差別。教謂教門旨趣。
餘並可知。二、以如是等下，雙結能、所。
如是十事，等有眾多，並能入於三昧神變。
別明所入，即法身等。 ^88a24

▲第二、云何菩薩種種三昧下，廣顯得法。
於中二：先廣能入，後廣所入。 ^88b6

前中但廣三昧一門，例餘九門皆應廣說，
或來未盡、或中上本。
具文中三：初徵起，次別列，後結能所。
初徵可知。二所謂下別列。
百門皆從業用受名，並以法性真如為三昧本，隨一一事皆能契實正受現前。
初言普莊嚴法界者，入此三昧能令法界普妙莊飾，
斯即頻申淨土一義，餘定例然。
於百門中前九十九別別業用，以多別定入佛之總，猶如百川皆入大海。
最後一定亦名頻申，總相同果，以總入總如海入海，若不冥同何以能究佛境大用？
諸門別義說者隨宜，恐繁不釋。
皆云菩薩者，揀非果定故。
三彼諸菩薩以如此等下總結。
能所中如上之例，多剎塵數方能入佛神變大海。
三昧既爾，解等九門例皆深廣，文略不結。 ^88b8

第二、其諸菩薩住逝多下，廣前所入。
於中三：第一、總明；第二、別顯；第三、總結。 ^88b34

今初，即廣前總句，然下別句皆滿總句，故於總句不全廣說。 ^88b36

第二、已住寂靜下，別顯。
有十一門，如次廣前。
別中十一句義：一、智位圓極德；二、色身隨應德；
三、智身了法德；四、願行久成德；五、究竟彼岸德；
六、二利圓滿德；七、證入諸地德；八、正覺智圓德；
九、三昧自在德；十、智力無畏德；十一、四辯益生德。 ^88b40

今初至無有所依，即智位圓極德廣前法身，此即斷於智障已淨法身。
文中二：一、明因位法身，二、辯果位法身。
今初因位所成，即十地中成十法身，故初句云已住寂靜諸菩薩地，
此為總句。乍觀此句，似廣前文所證諸地，諸地下文次第別有。
次二句別明利智慧即根本智，普遍智行即後得智，十地法身依此成故。
從佛智慧種性而生者，顯不離果，故十地經云菩薩十地依佛智故而有差別。
二、已證現前下，果位法身種智已圓，顯現法身智純淨故，亦大圓鏡智。
善巧調御下，果位後得，亦成所作智。
住平等性，正證法身，亦平等性智。
已能觀察下，即法身用，亦妙觀察智。
四智已圓，法身已淨，此即如智契合為法身也。 ^88b48

第二、普詣十方下，色身隨應德，皆即體之用，
故詣而無著、觀而無住等教化成熟，是色身用。 ^88c24

第三恒以智身下智身了法德，初句為總義兼實智，
超越下別多皆權智，定力堅固二智所依，
於諸眾生下大悲起用即雙行智，故如幻等非有非無。 ^88c28

第四、善能積集下，願行久成德。
故前文云：入於如來過去所修清淨行海。
積集即是過去所行圓滿清淨，其文甚顯。
善入總持，則總攝諸行；具無畏力，即利他行；
勇猛精進，總策諸行；遍修諸行，結無餘修。 ^88c34

第五、住法界際下，究竟彼岸德。
由住法界方到彼岸，法界無界故稱為際。
此句亦即證理彼岸，修習已下諸行彼岸，
得般若下能導萬行到於彼岸，神通度生即大用彼岸，
禪定自在即所依彼岸，證一切佛真實境界究竟彼岸。 ^88c42

第六、以善巧智下，二、利圓滿德。
故上文云：莊嚴行輪，摧障圓滿，故名為輪。
初、利他行；常樂觀察下，明自利行。
見生真實，利他行滿；福智堅固，自利行滿。 ^89a2

第七、增長一切智慧根下，證入諸地德。
初句通明加行。已具勇猛已下，總明大用。
得一切法無#CB01002;智下，顯智證。
如善巧圓滿諸菩薩行，後得成行，一地之中滿一度故。
此之一段雖無地名，地義無缺。 ^89a8

第八、以無二下，正覺智圓德。
初句總，謂以菩提智覺法界故。
次知諸眾生下，覺他已滿。
得圓滿下，以智斷障。
菩提、菩提斷，俱名菩提故。
普放法光下，智光普周。
為諸世下，堪為應供。
廣大願下，勝因已圓。
福德超下，明果已滿。 ^89a16

第九、已得諸佛自在威力下，三昧自在德，文相可知。 ^89a24

第十、決了佛地甚深理趣下，智、力、無畏德。
初之一句，即證智力；知諸世間文字已下，即教智力。
於一句中演一切法，故無所畏；總持多劫，
無有忘失，何所畏哉？ ^89a26

第十一、一念能了三世一切諸眾生心下，
四、辯益生德。於中，初知根器；與諸眾生下，
正明授法；令諸眾生生大智慧，是說法意；
入佛境下，彰其四辯；具一切智，即法無#CB01002;智；
分別法句，即詞無 #CB01002;智；
於法無著，即義無#CB01002;智；
最勝智慧自在遊戲下，樂說無#CB01002;智；
觀察一切下，說法之身；知諸剎海下，彰說法處；
現成正覺下，是為究竟說法益生。
略依文次，具為此配，似有條流，文義包含，難以曲盡。 ^89a32

第三、其諸菩薩具足如是下，總結，可知。 ^89a46

△第四、爾時彼菩薩下，荷恩興供。
於中三：初總；次所謂下，別；後是諸菩薩下，結。
結其所因，由得前列十種德故。 ^89b2

●大文第九。爾時，文殊師利菩薩下，文殊述德分。
文殊主智，故光後述德。
放光本令證三昧用，智慧本為顯法界德。
尋智得理，故讚林中。
又前普賢以行顯理，此中文殊以解顯理。
解行無二，方證入故。
若通相說，即以文殊權實無二之智解，普賢體用無二之理行。
此二無二，方顯如來頻申三昧果德體用。
文中二：先述意，後說偈詞。
有十三偈，通讚一會三種世間自在之用。
文分為六：初二總歎園林，通三世間。
前一普遍，後一廣容。
二、有一偈別讚眾生世間，即通前諸來及向得益諸菩薩眾興供之事。
三、有二偈讚其園林，依正互在。
前偈依中有正，後偈正中有正。
四、有三偈述上林空。
五、有三偈述於正覺，依正無盡。
六、有二偈總顯普收。 ^89b8

●大文第十。爾時，彼諸菩薩下，大用無涯分。
開必成益，益必利生。
於中二：先總顯用因，謂由佛三昧成悲門故。
後以得如是下，依體起用。
於中亦二：先唯明毛孔菩薩世主用，後通顯分身多類用。 ^89b34

前中三：初總明，次別顯，後總結。
今初，有五：一、化所依，謂大悲門；二、出化處，
謂一一毛孔；三、明化身，謂毛現多光，光有多有；
四、明化境，為一切眾生；五、明化儀，隨類調伏。 ^89b42

第二、或現不可說下，別顯，有四：一、化法，
二、化處，三、化心，四、化益。
今初，有二十二門，分二：前六雜明欣、厭等門化，
舊經有八；第六門後加分別世界門、現生世界門，
梵本所無，故經不出；後十六門唯明十度化，
方便有二，智度有六，餘各一門。
禪中云等持者，謂離諸沈、掉，平等持心趣一境故。
此通方便、散心，而局在有心。
言等至者，平等持心至一境故。
此唯諸位所有定體，而通有心及無心定。
神通、解脫即二類定所引功德，此之三類皆禪度攝。
亦可般若已後雜明諸門，不配十度，於理無失。
二、以如是等下，明化處；三、以平等大悲下，
明化心；四、彼諸眾生或有見已下，明化益。
並可知。 ^89b48

第三、隨諸眾生下，總結。 ^89c22

第二、而此林中一切菩薩下，通顯分身多類化。
於中三：初、結前生後，次、別明多類，後、總結自在。 ^89c24

今初。謂前化後化，皆不離本會而普遍故。
故昔人云：雖遊形於法界，而未動足於祇園。
斯乃即寂而動，即去而留，事理本末，非即離故。 ^89c26

第二、又此菩薩為欲下，正明多類現身化。
於中二：一、能化身異。
於中，初三句總；所謂下，別有十三身。
此中多同善財所見，明善財見即此菩薩，
不離本會而周遍故，明知本末因果交徹。
言沙門者，如德雲等。
婆羅門者，最寂靜等。
異道出家，即遍行等。
苦行，即勝熱等。充盛，即不動等。
醫王，即彌伽等。商主，即無上勝等。
婬女，即婆須蜜等。
技樂毗沙門，此二主友似無，伴友則有，
如明智居士中作諸技樂，頻申尼處見毗沙門來聽法等。
世主，即大光王、夜神、地神等。
奉事諸天，即大天等。
工巧技術，即自在主等。
二、現如是等諸變化身下，明化法異。 ^89c32

第三、如是菩薩雖普周遍下，總結自在。
文並可知。 ^90a4

上來十門明本會竟〔下第四經〕。 ^90a8

 #CB15002;大文第二。
爾時，文殊師利童子從善住樓閣下，明其末會。
先啟十門：一、總顯會意，二、定會名義，三、
五相分別，四、圓攝始終，五、法界人類，六、
法界義相，七、法界事義，八、二位統收，九、
會數開合，十、會主多少。 ^90a10

▲今初，謂從佛會流，遍周法界，演暢華嚴，令物遍悟。
人皆法師，觸類皆法，萬籟之聲皆法輪聲，
剎土微塵皆求法處，方能證入法界真原，故次來也。 ^90a16

▲第二、定會名義。
言末會者，從佛本會而流出故，非微末也。
是則前明不異末之本，雖卷而恒舒；此明不異本之末，雖舒而恒卷。
本末無#CB01002;，同入法界。
或名漸證，義亦然矣。
寄人歷位，故稱為漸，非於證中有漸頓也。
是知前明不異漸之頓，故多門而眾人同契；
此明不異頓之漸，故一人而歷位圓修。
漸頓無#CB01002;，方真證也。
由此義故，諸友散說，以本統末，普得稱經。
非唯文殊濫觴此會，實乃普賢朝宗覺場，
以菩提場諸會本故，不離覺樹遍法界故。
餘如前說。 ^90a22

▲第三、五相分別者，古德亦有，隨文解釋。
今依科判：第一、寄位修行相，第二、會緣入實相，
第三、攝德成因相，第四、智照無二相，第五、顯因廣大相。
義見前文。此五亦名菩薩五行：一、高行，
二、大行，三、勝行，四、深行，五、廣行。 ^90a40

▲第四、圓攝始終者。
然寄法顯異，而布之前後。
據實一位一行，即攝一切行位無盡。
言差別者，乃即一之多。
一多深淺，無有障#CB01002;。 ^90a48

▲第五、法界人類者，有二十類：一、菩薩，
二、比丘，三、比丘尼，四、優婆塞，五、優婆夷，
六、童男，七、童女，八、天男，九、天女，十、外道，
十一、婆羅門，十二、長者，十三、先生，十四、
醫人，十五、船師，十六、國王，十七、仙人，十八、
佛母，十九、太子時妃，二十、諸類神眾。
此二十類攝五十五及剎塵善友。 ^90b4

▲第六、法界義相者，四義不同：一、約果攝化，並是如來海印所現。
二、約因成行，皆是菩薩隨力現形。
三、約義顯法，並是緣起法界人、法。
四、約相辯異，不出菩薩五生所收：一、息苦生，如良醫等。
二、隨類生，如外道等。
三者、勝生，如善見比丘等。
四、增上生，如大光王等。
五、最後生，如慈氏等。
通即前四，各具五生。
於中，菩薩三處現身：一、初文殊，信位劣故，唯顯一人。
二、中間漸進，現於二人，謂大悲、正性、不異行。
後位成滿，顯於三人，謂慈氏、文殊、普賢菩薩。 ^90b16

▲第七、法界事義者，通有十門：一、正報法界，
二、依報法界，三、現相，四、表義，五、言說，六、
義理，七、業用，八、說往因，九、結自分，十、推勝進。
此之十門，同一緣起，互融無#CB01002;。 ^90b32

▲第八、二位統收者。
此五相中，何以文殊在初，普賢居末？
文殊何以二處出耶？
所表異故。謂此二聖，即法門主。
語其所表，略有三重：一、能、所信相對。
謂普賢表所信法界，即在纏如來藏故。
理趣般若云：一切眾生皆如來藏，普賢菩薩自體遍故。
故初會中，即入如來藏身三昧。
文殊表於能信淨心。
佛名經說：一切諸佛皆因文殊而發心者，以表信故。
善財始見，發大心故。
後文殊云：若離信根，功行不具等，明表信也。
要有所信，方成信心。
若無能信，長流生死。
故能、所契合，方為正信。
二、解、行相對。普賢表所起萬行，餘經此教，處處皆說普賢行故。
文殊表解，通解理、事，方起行故。
下慈氏云：汝見善友入解脫門，皆是文殊威神力故，稱解起行。
行如所說，目足更資，方為真實之行解故。
三、理、智相對。普賢即所證理，善財入身，表所證故。
又云：我得究竟三世平等身故，普賢身相如虗空故。
文殊表於能證大智，本所事佛名不動智，
見後文殊即見普賢，明表智圓便證理故。
若理分體用，則方有權實；若體用無#CB01002;，
則權實雙行。智與理冥，心境一味，為真證故。
然體理成智，智能顯理，故雖雙泯，能所歷然。
所以後文具明二聖：初信信理，理隱未彰，
故初文殊無普賢對；中間解行二俱不彰，
欲顯諸位皆是普賢，觸境照解皆文殊故。
約文殊門，因解起信，信離無明；以信成解，解非邪見。
信解真正，妙智則圓，三為一心，入佛智海，得究竟矣。
約普賢門，託理成行，行不外求；因行見理，行非理外。
自始至末，法界一如，無有少分非佛智體。
既文殊三事融通隱隱，普賢三事涉入重重，方顯遮那頻申三昧難思之果。
故諸聖教，凡所施為，皆有深旨。 ^90b38

▲第九，會數開合。 ^90c44

▲第十會主多少，已見前文。 ^90c46

○次正釋文。第一寄位修行相四十一人，
大分為五：一寄十信，二十住，三十行，四十迴向，五十地。
上已略明，後當廣說。 ^90c48

 #CB17479;第一、文殊一人寄十信者，
信未成位，故唯一人。
又表十信圓融，泯差別故。
若爾，何有三會？欲遍收故，文分二別：第一、
明能化發起，第二、成彼化事。 ^91a6

前中三：一、標主出閣，二、別明伴從，三、總顯出儀。
今初，言爾時者，正明眾會大用之時，並不離祇園而遊法界，
略舉文殊以示出儀。
文殊師利本是童子，前標菩薩，彰具悲、
智；此云童子，表創入佛法童真行故。
悲、智相依，即是閣義。
悲住生死，不住涅槃；智住涅槃，不住生死。
由俱不住，方能俱住，故名善住。
從此利生，故稱為出，非蹔離也。
二、與無量同行下，明其伴從，以表般若導萬行故。
初一同生，餘皆異生，並約通稱，表法為名。
故梵本中皆有諸字，隨一一類有眾多故。
三、文殊師利！與如是下，總顯出儀。
前約無住，方能化生，從善住出；今約自利，
方能利他，云出自住處。
又前依佛果，法界所流；此依自證，因門大用，故彰略耳。 ^91a10

第二、爾時，尊者舍利弗下，成彼化事。
通有三會：一、比丘會，表迴小乘可入大故；
二、諸乘人會，通收諸權皆入實故；三、善財會，純一乘機一生辦故。
又前二會，表信未久尚不定故，善財信終可入證故。 ^91a36

△今初。有二：一、明助化攝機，二、明化主攝益。
今初，小乘之智亦助大故。
文中亦二：一、明覩緣興念，二、時舍利弗下，攝眾同遊。
於中亦二：先總辯攝儀，捨小趣大，為出自住處，
向文殊所；後此諸比丘下，別明所化。
於中四：一、辯定，二、列名，三、結數，四、歎德。
今初，一、是比丘，義如常說。
二、是身子弟子，智慧生故。
三、出家未久，未證實際，可迴心故；信心尚微，須化誘故。
四、自所同住者，同居權小故，同住法界故，顯此類比丘則可迴心。
二、所謂下，列名，可以意得。
三、與如是等六千人俱者，結數。
而言六者，前之六信可不退故，本自六根性清淨故，千表無盡該果海故。
四、曾於過去下，歎德。
十句分三：初二宿因，次七現德：一、悟理甚深，
二、深信清淨，三、志行等佛，四、依教修行，
五、智了本原，六、悲能成益。
上六自分，七勝進趣求。
末後一句結屬勝緣，明信一乘非無因矣。
本屬文殊，非身子子，故所歎德皆約大乘，
不同五百言含本迹，翻顯小乘不知不共。 ^91a44

第二、爾時，尊者舍利弗下，明化主攝益。
於中二：一、身儀攝益，令其根熟，起樂欲心；
二、語業攝益，正受法門，令其悟入。 ^91b28

▲前中有四：一、示勝境，二、得勝益，三、詣勝人，
四、蒙勝攝。今初，有三：一、標告。
二、汝可觀下，正教觀察。
有十勝德：一、身相勝，二、常光勝，三、放光勝，
四、眾會勝。五、行路勝，常依八正為八步平坦，
逆順不離，故云左右。
右隨順故，住正道者則不分別是邪正故。
六、住處勝，舉足、下足無非道場，隨心迴轉，萬德嚴故。
七、福嚴勝，常觀空、有、一、異等邊，心地之下有如來藏，故名為伏。
恒沙性德為種種寶，無心忘照，任運寂知，則能顯現為自然出。
八、林樹勝，樹立萬行，則如來藏從其行流嚴法身故。
九、自在勝，於我、無我得不二解，自在主中為最尊故。
十、上攝勝，此有二意：一、約事說，心常上攝諸佛法故，
是諸佛師，諸佛將說敬法本故。
二、約表法，諸佛顯揚皆依般若，究竟至於一切智故。
三、爾時，尊者下，結略顯廣，可知。
二、時，諸比丘聞是下，得勝益。
上既勸觀，必當修觀上根宿善頓益，遙聞益相，可知。
三、即白尊者下，詣勝人。
遙聞勝德，已獲法門，親承法音，必成大利，故欲詣也。
四、爾時，文殊下，蒙勝攝。
迴觀法器，是攝相故。
如象王者，身首俱轉，無輕#CB02578;故；
表全向機，無遺隱故。
眷屬俱者，觀照眷屬，盡令觀故。 ^91b32

▲第二、時諸比丘頭面禮下，語業攝益。
於中二：先設敬興願，義當問法；第二、爾時，
文殊師利下，正明語攝，義當答問。
於中三：一、明受法，二、辨得益，三、總結所作。
初中亦三：一、舉益標告，二、別示行法，三、舉益勸修。
今初，迴小入大，先發大心。
眾生無邊，法門無盡，愛、見、取相，疲厭是生，
退墮二乘，失諸勝德。
若廣大願，行而無取，佛果非遠，況我因耶？
二、何等為十下，別示行法。
初徵，後列。十句五對：一、外緣內因，二、求法成行，
三、深定妙智，四、嚴剎調生，五、長時廣大。
廣大，亦勝進也。此與初地十種大願大同小異，
今略會釋：一、即供養諸佛願。
二、即三業不空願。
故彼願云：承不退輪修菩薩行，身、語、意業悉不唐捐。
今云成就善根，究竟不退，義全同也。
三、即受持願。四、即修行二利願。
五、即不離願，不離勝友同修行故。
故彼文云：願與一切菩薩同一志行。
今唯三昧，則志願常同。
六、即承事願。彼約橫遍承事，此約竪窮承事，為小異耳。
七、即淨土願。八、即成熟眾生願。
九、即攝法上首願，遍剎隨佛轉諸法故。
十、即成正覺願，以成佛力即正覺故。
如來一力已用一切剎塵因成，況無量力為一眾生？
既修多度，眾生無量，此心無疲，真菩薩矣。
三、比丘當知下，舉益勸修，亦有五對：一、
長善離生；二、超凡越小；三、成性滿願；四、
習果修因；五、摧邪入證。
第二、時諸比丘聞是法下，得益。
於中二：先明定體，後彰定用。
今初。無#CB01002;三義：一、
能見離障故，謂不作相及無作相在三昧故；
二、所見無擁故，故文說見一切佛境；三、
一具多用故，如下用中；二、得此三昧下，
彰其定用，具十大用。
文有三節：初四外通用，次五內德用，後一遍調身心用。
今初。一、天眼用；二、及聞彼佛下，天耳用；
三、亦能觀察下，他心用；四、亦能憶念下，宿住用。
神境、漏盡等，義在結中。
二、又由得此三昧故下，內德用。
一、發多大心，定中發心，故云真實，義同證發；
二、多三昧，謂即一之多，是難行定；三、多度門；
四、多智照；五、多神力，神力多約內身任持；
三、以得如是下，遍調身心，總結成益。
圓教攝機，創發大心，頓得菩薩十通等用。
況十表無盡，一一十千皆以法融，初後無#CB01002;，
非是次第修習之力。
菩提心品廣說其相。
第三、爾時，文殊師利菩薩具足安住下，
總結所作，亦勝進益。
於中三：初明自住；次勸諸比丘下，彰其化法。
上明發心，今勸住行，後住勝行已下，展轉成益。
略有八重，并上為十，以顯無盡。
上來六千比丘會竟。 ^91c22

△第二、爾時文殊師利菩薩勸諸比丘下，諸乘人會。
文中四：一、結前所作，二、至所化處，三、顯所說法，
四、明所益眾。今初，可知。
二、漸次南行下，至所化處。
其城居人多生福德，故曰福生。
城表防非，即真法界，一切眾生自此出故。
東為方首，啟明之初，表順福善入道初故，又表福智入位本故。
婆羅林者，此云高遠。
以森聳故，當起萬行，莊嚴法身，能摧障蓋，故稱幢也。
大塔廟者，具云窣堵波，此云高顯。
昔云塔波，義曰歸宗之所。
廟者，貌也，世尊貌故。
日照三藏云：此城在南天竺，城東大塔是古佛之塔。
佛在世時，已有此塔。
其塔極大，東面皷樂，西面不聞。
於今現在居人多唱善財歌詞。
此城內人並有解脫分善，堪為道器，表所依法界。
本覺真性，諸佛同依，是故復云往昔諸佛曾所止住。
三、時文殊師利下，顯所說法。
智用宏舒，故云普照。
所照深廣，即真法界。
此是正說入法界經。
四、說此經時下，明所益眾。
略有二類：先明諸龍得主教意，云求佛道，
即住海水，堪受得聞；後復有無量下，攝三乘機，
得眷屬教，隨器益故。
貞元新譯華嚴經疏卷第三
w::  ^92b4

壽昌元年乙亥歲，高麗國大興王寺奉宣雕造
 ^92b46
