宗鑑法林卷六十八
editor:: 集雲堂　編
other:: 
# 大鑒下九世
大鑒下九世
other:: 
## 鼎州梁山緣觀禪師
鼎州梁山緣觀禪師〔同安志嗣〕
僧問如何是空劫以前事。
師曰。擊動乾坤鼓。
時人聽不聞。 ^688c21

虗空為鼓須彌槌。
擊者雖多聽者稀。
夜半髑髏驚破夢。
滿頭明月不思歸。
〔丹霞淳〕 ^688c25

梁山示眾。南來者與伊三十棒。
北來者與伊三十棒。 ^688c29

瑯琊覺云。梁山好一片真金。
將作頑鐵賣却。瑯琊即不然。
南來者與你三十棒。
北來者與你三十棒。
從教天下人貶剝。
　平陽忞云。瑯琊雖不將金作鐵賣。
其奈自不說價。要人還錢。
廣潤又不然。南來者與你三十棒。
北來者與你三十棒。
棒頭有眼明如日。
要識真金火裏看。
　白巖符云。瑯琊攙行奪市。
錐祇恁麼利。廣潤擬出一頭鑿。
祇恁麼方。要見梁山。
較三千里。　再牛游云。
一人能舒不能卷。
一人能卷不能舒。
雲巖門下一任南來北來且恁麼過。
驀然洗面。摸著鼻頭。
却來與你三十。 ^688c33

梁山因僧問如何是祖師西來意。
師曰莫亂道。 ^689a8

國令森嚴擬者危。
毫釐纔動鐵輪隨。
心萌口應三千里。
齒露言來苦怨誰。
〔投子青〕 ^689a10

梁山園頭問家賊難防時如何。
師曰識得不為冤。
曰識得後如何。師曰貶向無生國。
曰莫是它安身立命處麼。
師曰死水不藏龍。
曰如何是活水龍。
師曰興波不作浪。
曰忽然傾湫倒嶽時如何。
師下禪牀把住曰。
莫教溼却老僧袈裟角。 ^689a14

黃龍清云。梁山老漢洞達機宜堪稱作者。
怎奈借便開門。展轉令人著賊。
黃龍則不然。纔見伊問家賊難防時如何。
便與一刀兩段。教伊永絕窺窬之地。
然雖如是。忽有箇衲僧出來。
却指山僧云賊賊。
又作麼生支遣。　護國元云。
者裏則不然。待伊道忽遇倒嶽傾湫時如何。
但云雲在嶺頭閒不徹。
　天童華云。梁山祇解戰賊不解殺賊。
有問山僧家賊難防時如何。
劈脊便打。何故。不見道齊之以禮。
　雲門信云。園頭久默斯要。
真有運籌帷幄決勝千里之機。
苟非梁山大難抵敵。
雖然。末後中它一箭。
且喜卸甲而歸。還有救得者麼。
若有問雲門忽然傾湫倒嶽時如何。
但向道照管尾巴。
且看園頭作何折合。
　鳳山啟云。正偏妙叶玉綫金鍼。
者僧如庖丁游刃用有餘。
饒梁山似郢匠揮斤纖毫無損。
天童云祇解戰賊不解殺賊。
殊不知垂衣裳而天下治者堯舜也。 ^689a24

林間紅白春分付。
夏有熏風秋有霜。
斗轉銀河隨織女。
鵲橋午夜度牛郎。
冤家捉敗元非賊。
攙手相牽入洞房。
縱有靈符能救活。
尾巴顛蹶亦須防。
〔語風信〕 ^689b6

陽春無脚遍行空。
桃李年年釀谷中。
何事東園春更早。
一枝雪裏綻香風。
〔#CB14136;山偉〕 ^689b12

軋軋鶯梭擲柳烟。
織成古錦挂春園。
獰龍彩鳳從君看。
獨有金鍼不與傳。
〔圭峰崑〕 ^689b16

梁山上堂。垂絲千尺意在深潭。
一句橫空白雲自異。
孤舟獨棹不犯清波。
海上橫行罕逢明鑑。
僧問。師唱誰家曲。
宗風嗣阿誰。師曰。
龍生龍子。鳳生鳳兒。 ^689b20

蘆花碎剪補羊裘。
七里灘頭獨放舟。
釣得一鱗堪引興。
水天虗碧看飛鷗。
〔百愚斯〕 ^689b28

小輪輕線妙無雙。
曾伴幽人酒一缸。
洛客見時如有問。
輾烟衝雨過桐江。
〔鐵帆舟〕 ^689b32

長竿直欲釣獰龍。
海上橫遊興自濃。
拶出鳳凰髓五色。
洞簾風卷碧溶溶。
〔湘翁沄〕 ^689b36

西樓獨上理新糚。
明月孤懸秋思長。
試把吳江三尺絹。
繡成一幅錦鴛鴦。
〔紫琈岠〕 ^689b40

梁山因太陽玄問如何是無相道場。
師指觀音曰者箇是吳道子畵底。
玄擬進語。師急索曰。
者箇是有相底。那箇是無相底。
玄有省便禮拜。師曰何不道取一句。
玄曰。道即不辭。恐上紙筆。
師笑曰此語上#CB15156;去在。 ^689b44

報親舟云。大似雲雷相送。
沖霄跨漢祇在片時。
咦。　清化嶾云。犀因翫月紋生角。
象被雷轟花入牙。
　棲霞成云。梁山可謂有奔流度刃之機。
活捉生擒之手。太陽如香象渡河截流而去。
忽然回顧。直得滿地落花紅似錦。
百川四瀆盡芬芳。
　烏龍岑云。玉線金鍼繡鴛鴦於錦上。
須是梁山。東君布令見化工於一枝。
還它玄老。雖然傑出。
當時未免費人脣舌。
　眉山遠云。太陽一雙眼睛生生被梁山換却。
祇如云道即不辭恐上紙筆。
是明有相語無相語。
山笑云此語上#CB15156;去在。
是肯諾語褒貶語。
饒你辨得徹頭。未免一得一失。 ^689c6

路窮巖仞問山翁。
別指巖西東嶺東。
擬進霧垂嵐色重。
回頭忽見太陽紅。
〔投子青〕 ^689c28

真空無相絕名模。
空底精兮畵底麤。
道即不辭難上紙。
西天胡子沒髭鬚。
〔止泓鑑〕 ^689c32

有相無相。重加鹽醬。
鏡愈磨而痕生。工多巧而璞喪。
擬尋思。莫輕放。到此還須喫痛棒。
且道利害在什麼處。
咄。不用擔枷過狀。
〔百愚斯〕 ^689c36

六月飛霜冷入神。
滿懷冤屈不容伸。
驀然迸出通天眼。
道子誰云畵得真。
〔惟岑嶾〕 ^689c42

曾經雪嶺過猿啼。
風急溪深凍徹眉。
已識骨毛消落盡。
不令破帽挂寒衣。
〔伴我侶〕 ^689c46

梁山因僧問祖意教意是同是別。
師曰。金烏東上人皆貴。
玉兔西沉佛祖迷。 ^690a2

靈山會上言雖普。
少室峰前句未形。
瑞艸蒙茸含月秀。
寒松蓊#CB15106;出雲青。
〔丹霞淳〕 ^690a6

山高水闊斗星移。
上苑春歸杜宇啼。
冷冷枝頭情不耐。
乘風飛過碧天低。
〔天愚寶〕 ^690a10

梁山因僧問如何是日用事。
師曰。碧玉點破瑠璃色。
滿目紅塵不見沙。 ^690a14

劫火洞然無相宅。
金門不覩玉樓家。
寶天雲淡銀河冷。
浩浩波瀾豈動沙。
〔丹霞淳〕 ^690a18

隨分生涯足四隣。
拈來信手不妨親。
星移斗換乾坤靜。
撲落當陽不是塵。
〔祖菴銳〕 ^690a22

九夏霜飄動地寒。
三秋花艶紫微班。
無中有路通神府。
浩浩寰中不露顏。
〔懷清海〕
other:: 
## 懷安軍雲頂山德敷禪師
懷安軍雲頂山德敷禪師〔護國澂下護國遠嗣〕 ^690a26

因成都帥衙陞座。
樂營將拜起顧下馬臺曰。
吸盡西江即不問。
請師吞却下馬臺。
師展手唱曰。細抹將來。
營將猛省。 ^690a30

吞却階前下馬臺。
逢人有口亦難開。
戲衫莫怪重拈出。
曾是村歌社舞來。
〔笑翁堪〕
other:: 
## 襄州廣德周禪師
襄州廣德周禪師〔廣德延嗣〕 ^690a38

因僧問。教中道阿逸多不斷煩惱不修禪定。
佛記此人成佛無疑。
此理如何。師曰鹽又盡炭又無。
曰鹽盡炭無時如何。
師曰愁人莫向愁人說。
說向愁人愁殺人。
〔依景德傳鐙收正〕 ^690a42

徑山杲云。古人恁麼。
喚作洗脚上船。　愚菴盂云。
不是問津來渡口。
安能遊徧武陵春。 ^690b2

收放隨時雖有準。
出門入戶總難論。
長安路上君須到。
莫向深村艸裏蹲。
〔虛堂愚〕 ^690b6

廣德因僧問波浪之中如何得妙。
師曰。橈棹不施兼底脫。
往來終不借浮囊。 ^690b10

一句相酬難取則。
輪王不化閻浮國。
無邊剎海浪痕平。
獨駕泥牛畊月色。
〔丹霞淳〕 ^690b14

廣德因僧問。魚向深潭難避網。
龍居淺水却難尋時如何。
師曰。遍體崑崙黑。
通身一點霜。 ^690b18

白雲坐斷體無依。
靈鶴翻騰直上飛。
烟鎖蘆花明月裏。
仙人無目暗中歸。
〔頻吉祥〕
other:: 
# 大鑒下十世
大鑒下十世
other:: 
## 郢州太陽警玄禪師
郢州太陽警玄禪師〔梁山觀嗣〕 ^690b22

上堂。夜半烏雞抱鵠卵。
天明起來生老鸛。
鶴毛鷹#CB01040;鷺鷥身。
却共烏鴉為侶伴。
高入烟霄。低飛柳岸。
向晚歸來仔細看。
依俙却似雲中雁。 ^690b28

崇先奇云。混不得。
類不齊。太陽老人拈示殆盡。
祇是罕遇知音。臯亭恁麼道。
多少錯會者。又向炭庫裏作活計。
　白巖符云。若人委悉得。
三病二光一時透脫。
不然。且為你點破。
舜若多神被無手人將兔角杖打得通身紅爛鮮血淋漓大地如雪。
還委悉麼。直饒你委悉得。
要見太陽猶隔一由旬在。 ^690b36

太陽上堂。嵯峨萬仞。
鳥道難通。劍刃輕冰。
誰當履踐宗乘。妙句語路。
難陳不二法門。淨名杜口。
所以達磨西來。面壁九年。
始遇知音。太陽今日也是無端。
珍重。 ^690b48

不挂脣皮一句奇。
少林冷坐最慈悲。
須知此道非傳授。
立雪神光已強為。
〔丹霞淳〕 ^690c8

太陽問僧甚處來。
曰洪山。師曰先師在麼。
曰在。師曰。在即不無。
請渠出來我要相見。
曰#CB03129;。
師曰者箇猶是侍者。
僧無對。師曰喫茶去。 ^690c12

龍池微云。者僧將一條斷貫索到處要穿人鼻孔。
者回却被明安老漢穿却。
直得做手脚不辦。
雖然。明安老漢在洞下不無所長。
若是臨濟。棒折也未放在。
　崇先奇云。者僧果底從洪山來。
祇是錯傳洪山語。
以致虗費太陽常住茶湯。 ^690c18

太陽因僧問如何是和尚家風。
師曰。滿缾傾不出。
大地沒饑人。 ^690c28

報恩倫云。明安老漢不負問端。
盡情吐露。可謂所得甚簡。
施設彌寬。丹霞道。
罔象無心黃帝重。
卞和有智楚王嫌。
雖謂知言。然亦祇是矢上加尖。
空中著楔。要識明安家風麼。
熱則乘凉寒向火。
了無閒事挂心頭。 ^690c32

荊山美玉何須辨。
赤水玄珠不用拈。
罔象無心黃帝重。
卞和有智楚王嫌。
〔丹霞淳〕 ^690c40

春山一帶曉天橫。
雲影糢糊畵未成。
好煞對江烟浪裏。
南宮幾筆墨痕新。
〔位中符〕 ^690c44

六月梅花臘月蓮。
軟如鐵石硬如綿。
等閒狼藉闌干徧。
惱殺丹青畵不全。
〔紫琈岠〕
other:: 
# 大鑒下十一世
大鑒下十一世
other:: 
## 舒州投子義青禪師
舒州投子義青禪師〔太陽玄嗣〕 ^690c48

僧問。和尚適來拈香祝延聖壽。
且道當今皇帝壽年多少。
師曰。月籠丹桂遠。
星拱北辰高。 ^691a6

六國清平賀聖年。
珠簾高卷月明前。
金輪那肯當堂坐。
不用丹墀擊靜鞭。
〔丹霞淳〕 ^691a12

玉燭遙開萬里天。
禁城春色自相宣。
雲高日迥祥麟動。
北極星河照暮原。
〔伴我侶〕 ^691a16

露冷龍樓迥。星回天宇高。
御顏誰得近。香染玉羅袍。
〔俍亭挺〕 ^691a20

一片虗凝絕謂緣。
月門高拱帝堯天。
時敲古磬清霜下。
拋出靈丹大似拳。
〔德微昱〕 ^691a24

投子示眾。若論此事。
如鸞鳳翀霄不留其迹。
#CB05201;羊挂角那覓其踪。
金龍不守於寒潭。
玉兔豈棲於蟾影。
其或主賓若立。須威音劫外搖頭。
問答言陳仍玄路。
傍提為唱。若能如是。
猶在半途。更乃凝眸。
不勞相見。 ^691a28

水澄月滿道人愁。
妙用無依類莫收。
劫外正偏兼帶路。
不萌枝上辨春秋。
〔丹霞淳〕 ^691a38

斫盡青山樵古洞。
白雲籠處水重重。
夜深明月來相照。
千里寒光一鑒通。
〔頻吉祥〕 ^691a42

投子因僧問。師唱誰家曲宗風。
嗣阿誰。師曰。威音前一箭。
射透兩重山。曰如何是相傳底事。
師曰。全因淮地月。
得照郢陽春。曰恁麼則入水見長人。
師曰。祇知荊玉異。
那辨楚王心。僧禮拜。
師以拂子擊之。 ^691a46

報恩倫云。者僧恁麼問。
投子恁麼答。宗中辨的。
量外轉機。可謂事存函葢合。
理應箭鋒拄。還曉會得也無。
其或莽鹵顢頇。報恩為你饒舌。
拈拂子云。笑把金鍼穿斷綫。
殷勤分付到兒孫。
擲下拂子。　崇先奇云。
開疆闢土革故鼎新。
投子老人自是一代英傑。
且道者一隻箭落在甚麼處。
有人道得。天下橫行。 ^691b8

珊瑚枝上玉花開。
風遞清香遍九垓。
勿謂乾坤成委曲。
韶陽曾見睦州來。
〔丹霞淳〕 ^691b20

異艸靈枝風度青。
犀牛翫月兩無情。
隔溪桃李流紅切。
江上帆來越#CB15828;清。
〔伴我侶〕 ^691b24

郢上歌聲和者稀。
楚王臺畔雪霏霏。
滄浪一曲隨雲舞。
錯認湘娥是虙妃。
〔俍亭挺〕 ^691b28

萬仞龍門驚雪噴。
岷源遠出信難溷。
從來高古江淮異。
不是尋常流派論。
〔白巖符〕 ^691b32

投子上堂。洪波浩渺白浪滔天。
鎮海明珠在誰收掌。
良久卓拄杖曰。百襍碎。 ^691b36

湘翁沄云。投子若無後語。
幾乎失却掌珠。雖然。
未免一場狼藉。復頌。 ^691b40

赤水珠翻透日輝。
龍王奮怒擲金鎚。
寒光擊碎烟波闊。
罔象重逢墜嶮機。
other:: 
## 郢州興陽清剖禪師
郢州興陽清剖禪師〔太陽玄嗣〕 ^691b44

在太陽作園頭種瓜次。
陽問甜瓜何時得熟。
師曰即今熟爛了也。
曰揀甜底摘來。師曰與甚麼人喫。
曰不入園者。師曰未審不入園者還喫也無。
曰汝還識伊麼。師曰。
雖然不識。不得不與。
陽笑而去。 ^691b48

崇先奇云。瓜熟子離離。
不入園者坐享無功。
太陽父子恁麼揀辨。
可謂甜瓜徹蒂甜。 ^691c10

入園不入園。等是奴婢子。
由來此箇人。尊特不在此。
不在此。在何處。風行雲止超情慮。
長安路上不相逢。
無生國裏難回互。
咄。〔位中符〕 ^691c14

興陽因僧問。裟竭出海乾坤震。
覿面相承事若何。
師曰。金翅鳥王當宇宙。
箇中誰是出頭人。
曰忽遇出頭又作麼生。
師曰。似鶻捉鳩君不信。
御樓前驗始知真。
曰恁麼則叉手當#CB05577;退身三步也。
師曰。須彌座下烏龜子。
莫待重教點額回。 ^691c20

報恩秀云。者僧如牢度。
差與舍利弗剏給孤獨園時鬬勝。
然龍固為鱗蟲之長。
其如終不免為金翅之食。
　樵風妙云。三回敵勝沖霄漢。
一語揮彰迥異倫。
要為者僧伸剖決。
端然玉線引金鍼。
山僧如是舉揚。也要澄清宇宙蹋斷波流。 ^691c30

展拓乾坤玅有方。
威聲獵獵震朝堂。
萬#CB15131;拱手俱承化。
蠻觸之君敢不降。
〔頻吉祥〕
other:: 
## 南嶽福嚴審承禪師
南嶽福嚴審承禪師〔太陽玄嗣〕 ^691c40

因李相公特上山問如何是祖師西來意。
師指庭前柏樹。公如是三問。
師如是三答。公欣然。
乃有頌。出沒閒雲滿太虗。
元來真相一塵無。
重重請問西來意。
惟指庭前柏一株。 ^691c44

法林音云。據音上座見解。
向第一度薦得略較些子。
更待第二第三。何止白雲萬里。
若是陶淵明。攢眉便歸去。 ^692a4

曾經三戰三俱北。
一旦桓公親釋囚。
霸業已成千載譽。
至今誰不羨嘉猷。
〔懷松中〕 ^692a10

金鉤浸水魚龍駭。
三脚蝦蟇衝浪來。
款乃一聲歸別浦。
清宵月下獨徘徊。
〔崇効玉〕
other:: 
# 大鑒下十二世
大鑒下十二世
other:: 
## 東京天寧芙蓉道楷禪師
東京天寧芙蓉道楷禪師〔投子青嗣〕 ^692a14

參投子。問。祖師言句如家常茶飯。
離此之外別有為人處麼。
子曰汝道寰中天子還假堯舜禹湯也無。
師擬進語。子以拂子驀口摵曰。
汝發意來早有三十棒也。
師忽開悟。禮拜便行。
子曰且來闍黎。師不顧。
子曰汝到不疑之地耶。
師掩耳而出。 ^692a20

棲霞成云。芙蓉當時直出。
豈不使人疑著。被投子輕輕拽回。
不覺全身漏逗。到者裏若能興波作浪。
管教投子回互不來。
　崇先奇云。俊哉大似破壁飛騰。
三十棒分付得著。
雖然。撿點將來。猶少三十棒在。 ^692a32

如水吹風。如風吹水。
文彩縱橫。何彼何此。
妙挾互融兮玉振金聲。
全提正令兮高山仰止。
翻笑西歸隻履人。
無端特地分皮髓。
〔竺菴成〕 ^692a40

閨中少婦不知愁。
春日凝糚上翠樓。
忽見陌頭楊柳色。
悔教夫壻覓封侯。
〔南菴依〕 ^692a46

箭急機先快意時。
飛龍騎得出天池。
英標不為人羈繫。
紫詔空教萬里馳。
〔位中符〕 ^692b2

芙蓉一日侍投子遊菜園。
子度拄杖與師。師接得便隨行。
子曰理合如是。師曰與和尚提鞵挈杖也不為分外。
曰有同行在。師曰那一人不受教。
子休去。至晚問師。
早來說話不盡。師曰請和尚舉。
曰卯生日戌生月。
師即點燈來。子曰汝上來下去總不徒然。
師曰在和尚左右理合如此。
曰奴兒婢子誰家屋裏無。
師曰和尚年尊缺它不得。
曰得恁麼殷勤。師曰報恩有分。 ^692b6

風穴喜云。明投暗合。
玉轉珠回。賓主和同不無洞達。
然則。門庭酬唱足可觀光。
若論向上一途。猶未可在。
何也。不見道那邊不坐空王殿。
豈肯耘田向日輪。 ^692b22

芙蓉上堂。法身者理妙言玄。
頓超始終之患。諸仁者。
莫是幻身外別有法身麼。
莫即幻身便是法身麼。
若也恁麼會去。盡是依它作解。
蒙昧兩岐。法眼未得通明。
不見僧問夾山。如何是法身。
山曰法身無相。如何是法眼。
山曰法眼無瑕。忽有人問如何是法身。
羊便乾處臥。如何是法眼。
驢揀溼處#CB07513;。
更有人問作麼生是法身。
買帽相頭。作麼生是法眼。
阬坎堆阜。若點揀將來。
夾山祇是學處不玄。
如流俗閨閣物不能捨得。
致使情關固閉識鎖難開。
今日若不當陽顯示。
後學何以知歸。勸汝諸人。
不用求真。惟須息見。
諸見若盡。昏霧不生。
自然智鑑洞明。更無它物。
還會麼。良久曰。石中有火君須信。
休向天邊問太陽。 ^692b28

道合平常絕異端。
行人何必歷艱難。
從今莫信孫臏卜。
龜殻無靈不用鑽。
〔丹霞淳〕 ^692c6

安#CB15131;定國有將軍。
爕理陰陽付相臣。
端坐龍樓不事者。
從教四海樂昇平。
〔紫琈岠〕 ^692c10

大匠不巧。大儒不學。
絕毫絕釐。如山如嶽。
赤水無心而得珠。
荊山有智還迷璞。
〔德微昱〕 ^692c14

芙蓉因自覺問。胡家曲子。
不墮五音。韻出青霄。
請師吹唱。師曰。木雞啼夜半。
鐵鳳叫天明。曰。恁麼則一句曲含千古韻。
滿堂雲水盡知音。
師曰無舌兒童能繼和。
曰作家宗師人天眼目。
師曰禁取兩片皮。 ^692c18

克歸宗云。師資酬唱遞相激揚。
扶豎洞上宗風。開發人天眼目則不無。
且道如何是洞上宗旨。
清風梳翠柳。明月弄蒼梧。 ^692c28

焦桐夜奏徽軫別。
月映冰軒調最高。
無舌兒童能繼和。
倒騎鐵鳳出青霄。
〔亭山充〕 ^692c34

鄭人作舞楚人謌。
聲繞高梁雪曲和。
四海欣聞傳聖祚。
九重深處興幽多。
〔頂一珠〕 ^692c38

秋山紅樹蘸溪津。
猶向秋風憶故人。
及至相#CB06078;舊遊處。
夜傾霜浸月華新。
〔蔗菴範〕 ^692c42

芙蓉在投子作典座。
子曰廚務勾當不易。
師曰不敢。曰煑粥耶蒸飯耶。
師曰。人工淘米著火。
行者煑粥蒸飯。曰汝作甚麼。
師曰和尚慈悲放它閒去。 ^692c46

崇先奇云。深相體信。
出入無難。芙蓉得之矣。
三十年後人多懈怠。
那裏討者閒漢。　文峰玉云。
持籌畫#CB15081;自有群僚。
端拱無為須還主上。
芙蓉與麼酬對。可謂善得其旨。
然到文峰者裏。尚須別有個話會始得。
為甚麼。曹溪波浪如相似。
無限平人被陸沉。 ^693a4

勁敵當前布陣奇。
輕抽一箭出重圍。
許多汗馬成何用。
國泰方知感帝威。
〔元拂風〕 ^693a14

芙蓉因僧問如何是無縫塔。
師曰。白雲籠嶽頂。
終不露崔嵬。 ^693a18

鳳山啟云。湘南潭北。
金刀已剪不開。白鳥蘆花。
玉戶推歸不得。芙蓉恁麼道。
雖則鍼線綿密。由來巴鼻全無。
要見無縫塔也大難在。
何故。霜天月落夜將半。
誰共沉潭照影寒。 ^693a22

層層落落影團團。
切忌當陽著眼看。
直下有無俱不立。
白漫漫又黑漫漫。
〔雪巖欽〕 ^693a30

霞蒸霧擁倚高空。
無縫由來絕異同。
堪笑人重添註脚。
崑崙烟鎖月明中。
〔浹水洽〕 ^693a34

岱嶽祠高望翠微。
乘雲玉輦見還稀。
群臣拜擁山容靜。
萬歲聲中青鳥飛。
〔俍亭挺〕 ^693a38

青青楊柳眼。灼灼桃花面。
都來入望賒。直下許誰薦。
一聲雲外曉鶯啼。
萬壑烟籠不可見。
〔顧言愚〕 ^693a42

芙蓉因僧問。師唱誰家曲。
宗風嗣阿誰。師曰。
金鳳夜棲無影樹。
峰巒纔露海雲遮。 ^693a46

天目律云。還見芙蓉老漢答處通玄麼。
不見道韶陽曾見睦州來。 ^693b2

等閒應問豈安排。
一句全提隱顯該。
薄霧依依籠古徑。
孤峰終不露崔嵬。
〔丹霞淳〕 ^693b6

逗漏春光半入微。
陽和無足不沾衣。
流鶯落葉烟村暮。
林靜叢多馬跡稀。
〔伴我侶〕 ^693b10

沙漠風高孤雁落。
汀洲春暖白鶴眠。
故山一去音書斷。
極目蒼林鎖暝烟。
〔夢菴律〕 ^693b14

芙蓉因楊傑侍郎至問曰與師相別幾年矣。
師曰七年。曰學道來參禪來。
師曰不打者鼓笛。
曰恁麼則空遊山水百無所能也。
師曰別來未久善能高鑒。
公乃大笑。 ^693b18

東明際云。平坦處不妨孤危。
孤危處不妨平坦。
　博山奉云。非楊公不能見芙蓉之造詣。
非芙蓉不能當楊公之探討。
黃金見火愈見精光則固是。
若在明眼作家俱難為撿點。
且道什麼處是難為撿點處。 ^693b26

芙蓉因僧問。夜半正明。
天曉不露。如何是不露底事。
師曰。滿船空載月。
漁父宿蘆花。 ^693b34

星流水國夜然燈。
月映江天明似鏡。
隱顯無私位不該。
依俙擬動成偏正。
〔丹霞淳〕 ^693b38

夜上浮圖最上層。
下方燈火若星明。
扁舟移向蘆灣宿。
開眼白雲宇宙橫。
〔惟岑嶾〕 ^693b42

夜船虗載蘆花月。
斗柄低垂轉未央。
不動玉機成變態。
下方鐘韻襍笙簧。
〔天愚寶〕 ^693b46

理事渾融妙德全。
烟籠嶽頂月臨淵。
虗明夾岸夕如晝。
赤膊蘆花枕雪眠。
〔截駒雲〕 ^693c2

沉沉夜色水含烟。
月映長江上下天。
驚覺漁翁舒睡眼。
滿江風景不成眠。
〔佛指滿〕 ^693c6

芙蓉上堂拈拄杖曰。
者裏薦得。猶是諸佛建立邊事。
直饒東湧西沒卷舒自在。
也未夢見七佛已前底消息。
須知有一人不受教詔。
若識此人。參學事畢。 ^693c10

玉線囊縫穴鼻鍼。
繡幃花落恨春深。
自從嫁與潘郎後。
婢膝奴顏爭得侵。
〔湘翁沄〕 ^693c18

名可挂淩烟。功堪稱敵國。
未若處東宮。生來自尊特。
〔佛鎧堅〕 ^693c22

芙蓉因僧問如何是和尚家風。
師曰眾人皆見。曰未審見箇甚麼。
師曰東壁打西壁。 ^693c26

芙蓉帳裏御爐香。
十二樓分禁苑凉。
水殿夜闌風月靜。
昆明池畔舞鴛鴦。
〔俍亭挺〕 ^693c30

九重深處彩雲環。
習習春風尚帶寒。
香閣夢回初夜後。
銀鉤斜挂玉闌干。
〔山容波〕 ^693c34

洛水橋邊春日斜。
碧流清淺見瓊沙。
無端陌上東風急。
驚起鴛鴦出浪花。
〔覺圓胤〕 ^693c38

芙蓉上堂良久曰。
青山常運步。石女夜生兒。 ^693c42

石磵泐云。道則太煞道要。
且祇得八成。欲稱洞上全提猶欠在。
百丈則不然。閒#CB06078;竹杖來仙島。
倦倚籃輿趁出山。
欲識箇中玄妙意。
不留圈圚到人間。
宗鑑法林卷六十八
 ^693c44
