禪林類聚卷第十八
other:: 
# 糧食　齋粥　餬餅　五味　茶湯　蔬菜
糧食　齋粥　餬餅　五味　茶湯　蔬菜
other:: 
## 糧食
糧食
五祖忍大師因詣碓坊問六祖云。
米白也不。云。白也。
未有篩。師於碓以杖三擊之。
六祖即至三鼓入室。
密受衣鉢。 ^105a39

臨濟玄禪師問院主甚處來。
主云州中粜黃米來。
師云粜得盡不。主云粜得盡。
師以拄杖劃一劃云。
還粜得這箇不。主便喝。
師便打。後典座至。
師舉前話。座云院主不會和尚意。
師云你又作麼生。
座便禮拜。師亦打。 ^105a45

黃龍南云。院主下喝。
不可放過。典座禮拜。
放過不可。又云。臨濟行令。
歸宗放過。二十年後。
有人說破。白雲端頌云。
寶劒持來刃似霜。
幾回臨陣斬蠻王。
有情有理俱三段。
一道寒光射斗傍。
　大溈喆云。院主下喝。
典座禮拜。臨濟令行。
古今獨邁。　正覺逸云。
功德天將黑暗女。
有智主人俱不取。
後代兒孫渾莽鹵。
宏綱委他憑誰舉。
　佛鑑懃云。粜米闍梨意氣驕。
輕如春雪自飄飄。
纔方落地人皆愛。
力不禁風當下消。
　徑山杲云。一堆紅#CB08504;亘晴空。
不問金鍮鐵錫銅。
入裏盡教成水去。
那容蚊蚋泊其中。 ^105b10

雪峯存禪師示眾云。
盡大地撮來如粟米粒大。
拋向面前漆桷不會。
打鼓普請看。 ^105b32

西院稜問雲門云。
雪峰與麼道。還有出頭不得處麼。
門云有。院云作麼生。
門云不可總作野狐精見解也。
又云。狼籍不少。　雲峯悅云。
雖然疋上不足。我更與你葛藤。
驀拈拄杖云。還見雪峯麼。
咄。王令稍嚴。不許攙行奪市。
　大溈喆云。我更為諸人土上加泥。
乃舉拄杖云。看看雪峯老人。
向你諸人面前放屙。
咄。為甚麼屎臭氣也不知。
　禾山方云。隆慶亦不用打鼓。
但祇恁麼看。設使看而未徹。
亦乃熏習善種。忽若看得徹去。
始知隆慶老婆心切。
然雖如是。三十年後不得辜負山僧。 ^105b36

雪竇顯頌云。牛頭沒。
馬頭回。曹溪鏡裏絕塵埃。
打鼓看來君不見。
百花春至為誰開。
　白雲端云。眉毛罅裏遊南嶽。
大海波心泛釣舟。
薄藝隨身終不說。
從他打鼓看無休。
　圓悟勤云。疾#CB08504;過風。
奔流度刃。唱拍相隨。
拳踢相應。驀然轟起震天雷。
百草頭顛春色回。
　楚安方云。打鼓普請看。
直得骨毛寒。拾得寒山舞。
笑倒老豐干。 ^105c8

雪峯在洞山作飯頭淘米次。
洞山問。淘砂去米。
淘米去砂。師云砂米一時去。
山云大眾喫箇甚麼。
師遂覆却米盆。山云。
據子因緣。合在德山。 ^105c22

投子青云。大眾。洞山恁麼道是甚道理。
雖然一色乾坤。爭柰山高水闊。
所以野人云。功夫不到不方圓。
言語不通非眷屬。
乃代云。淘砂去米。
淘米去砂。無影長生桂。
經霜結子頻。大眾喫箇甚麼。
金鳳採香#CB00081;不盡。
玉雛食藥葉長新。
　天童覺云。雪峯祇管步步登高。
不覺草鞋跟斷。若也正偏宛轉。
敲唱俱行。自是言氣相合。
父子相投。且道洞山不肯雪峯意在甚麼處。
萬里無雲天有過。
碧潭似鏡月難來。
　琅瑘覺云。雪峯與麼去。
大似拋却鉗桃樹。
沿山摘醋梨。 ^105c28

投子頌云。滿鉢盛來一物無。
豈同香積變珍蘇。
日月並輪長不照。
木人舞袖向紅爐。 ^105c48

黃山輪禪師因夾山問甚處人。
師云閩中人。山云還識老僧麼。
師云和尚還識某甲麼。
山云。不然。子且還老僧草鞋錢。
老僧然後還子江陵米價。
師云。與麼則不識和尚。
未審江陵米作麼價。
山云。真獅子兒。善能哮吼。 ^106a4

佛鑑懃云。且道二老漢還有相識處也無。
若也相識。何須更問。
若不相識。因甚却問鞋錢米價交加。
黃山云。江陵米作麼價。
夾山便贊云真獅子兒善能哮吼意旨如何。
於此見得。債無陳。
得便新。其或未然。
江陵米價逐時增。
草鞋錢盡教誰出。
　大溈智云。啐#CB10437;同時。
師資相投。草鞋米價。
彼此相酬。有得有失。
善能哮吼。既有得失。
誰肯誰休。且道那箇全得。
那箇全失。若擇得出。
許你親見二老。 ^106a14

丹霞淳頌云。父子相逢眼倍明。
靈苗業裏坦然行。
箇中若謂金毛子。
已是鹽梅觸大羹。
other:: 
## 齋粥
齋粥 ^106a30

金牛禪師凡自做飯供養眾僧。
每至齋時舁飯桶到僧堂前作舞云。
菩薩子喫飯來。乃拊掌大笑。 ^106a36

曹山因僧問古人恁麼是奴兒婢子不。
山云是。云向上事請師道。
山咄云。這奴兒婢。
子　長慶稜云。大似因齋慶讚。
　大光因僧問。長慶道因齋慶讚意旨如何。
光乃作舞。僧禮拜。
光云見甚道理便拜。
僧却作舞。光云這野狐精。
　東禪齊云。古人自出手作飯舞了。
喚人來喫。意作麼生。
還會麼。只如長慶與大光是明古人意。
別為他分折。今問上座。
每日持盂掌鉢時。
迎來送去時。為當與古人一般。
別有道理。若道別。
且作麼生得別來。
若道一般。恰到他舞又被喚作野狐精。
有會處麼。若未會。
行脚眼在甚麼處。
　雪竇顯云。雖然如此。
金牛不是好心。雪竇頌云。
白雲影裏笑呵呵。
兩手持來付與他。
若是金毛獅子子。
三千里外見譊訛。
　佛國白云。金牛作事也奇哉。
拊掌相招喫飯來。
若謂因齋成慶讚。
都盧笑殺老黃梅。
　地藏恩云。拳中十指。
展縮自由。菩薩喫飯。
莫笑金牛。有意氣時添意氣。
不風流處也風流。
　佛眼遠云。長連牀上狐屎屎。
三聖堂前狗吠春。
跳出金牛窠窟子。
月明照見夜行人。
　長靈卓云。菩薩子。
喫飯來。一喚令人眼豁開。
却憶上方曾打鼓。
親持鐵鉢詣天台。 ^106a40

藥山儼禪師一日齋持自打鼓。
高沙彌捧鉢作舞入堂。
師便拋下鼓槌云是第幾和。
彌云第二和。師云如何是第一和。
彌就桶內舀一杓飯便去。 ^106b32

松源岳云。停囚長智。 ^106b38

汾陽昭頌云。一般打鼓并作舞。
與你諸方事不同。
歷歷正聲霄漢外。
且非數日落寰中。
　雪峰預云。聲鼓拈槌第二籌。
鉢盛香飯飽還休。
東風扇後韶光美。
別岸垂楊弄翠柔。
　枯木成云。父子相投氣味同。
擎盂打鼓展家風。
雖然百味般般有。
爭柰風吹別調中。 ^106b40

丹霞然禪師問僧甚處來。
云山下來。師云喫飯了未。
云喫飯了也。師云將飯與汝喫底人還具眼麼。
僧無對。 ^106c4

長慶問保福云。將飯與人喫。
報恩有分。為甚不具眼。
福云施者受者二俱瞎漢。
慶云盡其機來還成瞎不。
福云道我瞎得麼。
　玄覺徵云。且道長慶明丹霞意。
為復自用家財。　汾陽昭代云。
若不上山爭識丹霞。
　芭蕉徹云。各具一得一失。
又代僧云。爭不足讓有餘。
又代霞云。施受俱無利益。
　保寧勇代云。今日被和尚勘破。
　應庵華云。丹霞既已龍頭蛇尾。
長慶保福只得將錯就錯。
雖然。二三老宿要且不知這僧落處。
具擇法眼試請辨看。 ^106c10

雪竇顯頌云。盡機不成瞎。
按牛頭喫草。四七二三諸祖師。
寶器持來成過咎。
過咎深。無處尋。天上人問同陸沈。 ^106c28

趙州諗禪師。僧問學人乍入叢林乞師指示。
師云喫粥了也未。
云喫粥了。師云洗鉢盂去。
其僧因此契悟。 ^106c34

雲門云。且道有指示無指示。
若言有。趙州向伊道箇甚麼。
若言無。這僧為甚悟去。
　雪竇顯云。我不似雲門為蛇#CB15148;足。
直言向爾道。問者如蟲蝕木。
答者偶爾成文。然雖與麼。
瞎却衲僧眼。作麼生免得此過。
諸仁者要會麼。還爾趙州喫粥未。
拈却這僧喫粥了。
雪竇與爾拄杖子歸堂。
　雲峯悅云。雲門與麼道。
大似為黃門#CB13747;鬚。
與蛇#CB15148;足。
若是雲峯則不然。
這僧道於此悟去。
入地獄如箭射。　保寧勇代云。
恩大難酬。 ^106c38

泉大道頌云。牀窄先臥。
粥稀後坐。濟濟鏘鏘。
蕭蕭灑灑。要會趙州洗鉢盂了事。
沙彌消一箇。　雲居祐云。
粥了尋常洗鉢盂。
奈何依樣#CB15148;葫蘆。
靈光洞徹河沙界。
是則名為大丈夫。
　佛陀遜云。粥了令教洗鉢盂。
麤心往往更心麤。
直饒到此分明了。
也是平生不丈夫。
　雲蓋智云。趙州喫粥話。
尋常問禪客。心若不負人。
面上無慚色。　白雲端云。
梅花落盡杏花披。
未免春風著出褫。
一氣不言含有象。
萬靈何處謝無私。
　三祖宗云。乍入叢林伸一問。
鉢盂洗却更何疑。
從前官路無迃曲。
底事遊人不見歸。
　湛堂準云。之乎者也。
衲僧鼻孔。大頭向下。
禪人若也不會。問取東村王大姐。
　護國圓云。推窮物理成家計。
會合時機便識心。
多謝春風無厚薄。
貧家桃李也成陰。 ^107a8

普化禪師與臨濟在施主家齋。
濟問。毛吞巨海芥納須彌。
為復是神通妙用。
為復是法爾如然。
師遂趯倒飯牀。濟云太麤生。
師云。這裏是甚所在。
說麤說細。濟休去。
明日又同一家赴齋。
濟問。今日供養。何似昨日。
師又趯倒飯床。濟云太麤生。
師云。瞎漢。佛法說甚麤細。
濟乃吐舌。 ^107a36

雪竇顯云。兩箇老賊喫飯也不了。
好與三十棒。棒雖行。
且道那箇是正賊。
　圓悟勤云。真金不百煉爭得光輝。
至寶不酬價爭知真假。
不是臨濟不能驗得普化。
不是普化不能抗他臨濟。
所謂如水入水如金博金。
雖然如是。放過則彼此作家。
檢點則二俱失利。
　南堂靜云。此二尊宿如二龍爭珠。
拏雲 #CB05181;霧不動波瀾。
如二虎爭餐。活捉生擒不傷物命。
今夜或有人問大隋道。
毛吞巨海芥納須彌。
為復是神通妙用。
法爾如然。只向道不見先師翁有言。
一拳拳倒黃鶴樓。
一趯趯翻鸚鵡洲。
有意氣時添意氣。
不風流處也風流。
　應庵華云。一出一沒一往一來。
猛虎口裏奪餐。毒蛇頭上揩痒。
要且未稱大丈夫事在。
二老名諠宇宙價重當時。
光孝今日豈可謹密三寸。
二俱放過。為他弄假像真。
二俱不放過。為他榼#CB05579;太甚。
是汝諸人若作佛法商量。
達磨一宗掃土而盡。 ^107a48

上方益頌云。蘭羞供養不尋常。
兩度遭伊趯飯牀。
總似這般無禮漢。
將何因果利存亡。
　海印信云。要識真金須入火。
再三煅煉見精麤。
上行買賣不饒讓。
好物從來價自殊。
　野軒遵云。相逢一瞎一麤生。
齋主渾家喪膽驚。
誰識二尊龍象駕。
毗盧頂上等閑行。 ^107b32

溈山祐禪師一日見劉鐵磨來。
師云老牸牛汝來也。
磨云。來日臺山大會齋。
和尚還去麼。師乃放身作臥勢。
磨便出去。 ^107b44

保寧勇代磨云。請和尚來日早起。
　水庵一云。眾中道放身便臥是不去。
劉鐵磨遂懡#CB01334;而行。
有甚交涉。殊不知溈山老漢平生一條鐵脊梁拗不曲。
被劉鐵磨一推推倒。
直至而今起不得。
若要扶起溈山。請大眾下一轉語。
眾無對。師以拄杖一時趕散。 ^107c2

雪竇顯頌云。曾騎鐵馬入重城。
勑下傳聞六國清。
猶握金鞭問歸客。
夜深誰共御街行。
　天童覺云。百戰功成老太平。
優游誰肯苦爭衡。
玉鞭金馬閑終日。
明月清風富一生。
　無盡居士云。老牸牛來到此間。
明朝大會去臺山。
白雲一曲知音少。
樵唱漁歌自往還。 ^107c14

甘贄行者因入南泉設粥。
仍請南泉念誦。泉乃白搥云。
為狸奴白牯念摩訶般若波羅蜜多。
者拂袖便去。泉粥後問典座。
行者在甚處。座云當時便去也。
泉云打破鍋子著。
〔一云泉乃擊鍋三下〕 ^107c26

汾陽昭頌云。一般設粥古今稀。
十利功圓果不低。
鍋鑊盡穿無煑粒。
叢林遠近總應知。
　慈明圓云。甘贄設粥詣南泉。
請師念誦眾僧前。
貍奴典座言歸去。
當時鍋鑊一時穿。
　雪峰預云。異路相逢句已酬。
閑吹羗笛回河洲。
漁人貪顧沙頭鷺。
不覺扁舟逐浪流。
　無盡居士云。財施無窮法施多。
為他貍牯念摩訶。
無端甘贄低頭拜。
撩發南泉打破鍋。
　湛堂準云。高吟大笑性猖狂。
潘閬騎驢出故鄉。
驚起暮天沙上鴈。
海門斜去兩三行。
　徑山杲云。南泉打破閑家具。
浩浩諸方作話看。
今日為君重舉過。
明明歷歷不顢頇。 ^107c34

德山鑒禪師因三聖來參。
師云。不用展炊單。
這裏無殘羹餿飯。
聖云。設有。向甚麼處著。
師便打。聖接住棒推放床上。
師撫掌一下。聖將坐具蓋却頭哭蒼天出去。
〔或作岩頭〕 ^108a8

琅瑘覺云。眾中商量極有云云。
不見道。若無欒布作。
爭得見韓光。　圓悟勤云。
二俱勝捷。蓋各各善奪鼓攙旗。
二俱失利。彼此傷鋒犯手。
大似把手上高山。
未免傍觀者哂。敢問大眾。
誰是傍觀者。　古德云。
殘羹餿飯無處安著。
換手槌#CB05577;劈頭盖却。
兩箇無孔鐵鎚。一樣無繩自縛。 ^108a16

鼓山永頌云。南北山相對。
東西有路分。不經場陣者。
爭見李將軍。 ^108a28

太原隱禪師。僧問。
數家檀越請。未審赴誰家。
師云。月應千江水。
門門盡有僧。 ^108a32

丹霞淳頌云。玅圓無相劫前人。
隨類權分百億身。
月夜御樓纔報曉。
正明六國盡知春。 ^108a36

雲門偃禪師。僧問如何是塵塵三昧。
師云鉢裏飯桶裏水。 ^108a40

雪竇顯頌云。鉢裏飯。
桶裏水。多口阿師難下觜。
北斗南星位不殊。
白浪滔天平地起。
擬不擬。止不止。箇箇無裩長者子。
　白雲端云。朝打三千未為多。
暮打八百未為少。
鉢裏飯兮桶裡水。
人前切忌無分曉。
　天童覺云。塵塵三昧。
彼彼不外。千峯向嶽。
百川赴海。更無一法不如來。
只箇堂堂觀自在。
other:: 
## 餬餅
餬餅 ^108a44

天皇悟禪師因龍潭未出家時家為餅鋪。
住在寺前。每日常供餅十枚上師。
師受已。却留一餅與之云。
惠汝以蔭子孫。潭云。
是某甲將來。何以返云惠汝。
師云。是汝將來。復汝何咎。
潭因有悟入。遂投出家。 ^108b10

汾陽昭頌云。將去將來事不差。
龍潭固問勿交加。
後徒多少爭脣吻。
春鳥喃喃罵落花。
　白雲端云。十餅每回留一箇。
因思何謂蔭兒孫。
團團將去還將入。
不覺醍醐到頂門。
　佛國白云。南嶽山頭見石頭。
便歸古岸狎沙鷗。
謾分餬餅為香餌。
引得金龍上直鈎。 ^108b18

雲門偃禪師示眾云。
聞聲悟道。見色明心。
作麼生是聞聲悟道見色明心。
乃云。觀世音菩薩將錢來買餬餅。
放下手。元來却是饅頭。 ^108b30

五祖演云。雲門好則甚好。
奇則甚奇。要且只說得老婆禪。
若是白雲即不然。
作麼生是聞聲悟道見色明心。
遂作打杖鼓勢云。
堋八囉札。　松源岳云。
冶父有條活路要與諸人共行。
拈拄杖云。穿入諸人鼻孔裏。
燈籠露柱直得眼睛突出。
卓拄杖一下。 ^108b36

上方益頌云。買得欣欣急走歸。
不知放手却成非。
直饒超過毗盧頂。
也落韶陽第二機。
　慈受深云。小院春風特地寒。
佳人寂寞倚欄干。
斷腸曲調無人聽。
更把琵琶月下彈。
　南堂靜云。桃花枝上一鶯啼。
淥水溪邊路不迷。
聞見分明非耳目。
休將情解論曹溪。
　鼓山珪云。南無觀世音菩薩。
補陀巖上紅蓮舌。
不知成佛是何時。
打刀須是并州鐵　徑山杲云。
見色明心事已差。
聞聲悟道更交加。
觀音妙智慈悲力。
荊棘林生優鉢花。 ^108b46

雲門因僧問如何是超佛越祖之談。
師云餬餅。 ^108c16

五祖演云。白雲即不然。
忽有人問如何是超佛越祖之談。
只向伊道驢屎似馬糞。
又云破草鞋。又云靈龜曳尾。
且道是同是別。試辨看。 ^108c18

雪竇顯頌云。超談禪客問偏多。
縫罅披離見也麼。
胡餅#CB05218;來猶不住。
至今天下有誵訛。
　雲居祐云。韶陽胡餅答禪人。
佛祖之談道最親。
不落言詮休擬議。
回頭識取自家珍。
　文殊道云。堪悲堪笑老韶陽。
餬餅拈來擬鼻香。
端的若知滋味者。
不勝滿面負慚惶。
　道場如云。駕空欲上九層霄。
脚下紅絲繫轉牢。
賴是龍泉未出匣。
且施一割用鉛刀。
　佛燈珣云。雲門餬餅對超談。
多少禪人看不穿。
若是孔門真弟子。
自然知道化三千。
other:: 
## 五味
五味 ^108c24

馬祖一禪師始#CB06051;徒日。
大慧遣一僧去。伺陞堂乃出問作麼生。
看伊道甚言句。記將來。
僧去一如所教。迴云。
馬大師道。自從胡亂後。
三十年不曾少鹽醬。
大慧然之。 ^108c44

徑山杲云。雲門即不然。
夜夢不祥書門大吉。
又頌云。見得分明識得親。
舉來猶自涉途程。
直饒不犯毫莖者。
也是拈#CB05283;#CB02549;指人。
　鼓山珪頌云。胡亂三十年。
不少鹽與醬。江西馬大師。
南嶽讓和尚。 ^109a4

雲巖晟禪師初參藥山。
山問甚麼處來。師云百丈來。
山云百丈有何言句。
師云有時云一句子百味具足。
山云。鹹即鹹味。淡即淡味。
不鹹不淡是常味。
作麼生是百味具足底句。
師無對。山云爭柰目前生死何。
師云目前無生死。
山云。二十年在百丈。
俗氣也不除。又問。
海兄更說甚麼法。
師云。有時道三句外省去。
六句外會取。山云三千里外且喜沒交涉。
山又問。更說甚麼法。
師云有時上堂了。
大眾下堂次。復召大眾。
眾迴首。乃云是甚麼。
山云。何不早恁麼道。
師於言下有省。 ^109a12

投子青頌云。行盡千峰路轉高。
肯歸方憶舊雲房。
貪尋古調單于曲。
暨蹉胡家一韻長。 ^109a30

巖頭豁禪師。僧問浩浩塵中如何辨主。
師云銅砂羅裏滿盛油。 ^109a34

佛印元頌云。塵中辨主眼分明。
特地尋力更點睛。
堪笑耆婆雖瞑眩。
至今南北絕人行。
　雲溪恭云。銅砂羅裏滿盛油。
正是毗盧印後收。
更有塵中辨得主。
太平將將盡封侯。
　海印信云。礎潤天將雨。
雲開月正明。漁翁閑引釣。
牽動一潭星。　草堂清云。
銅砂羅裏油清淨。
照見塵中舊主人。
寄語禪流猛參取。
莫教辜負此生身。 ^109a38

曹山本寂禪師因僧清稅問。
清稅孤貧請師拯濟。
山喚稅闍黎。稅應諾。
師云。青源白家三盞酒。
喫了猶道未沾唇。 ^109b4

玄覺云。甚麼處是與他酒喫。
　雪竇顯別云。稅闍黎應諾。
是甚麼心行。　松源岳云。
稅闍黎拋甎引玉。
不知換得箇擊子。
曹山雖來風深辨。
可惜不一等與他本分草料。
免致今時向黑山下作活計。
　佛印元頌云。清稅孤貧心太麤。
曹山携手步享途。
白家三盞沾唇酒。
醉後添盃不似無。
　地藏恩云。青源白家酒。
三盞未沾唇。七十二棒且輕恕。
一百五十難放君。
　南華昺云。滿屋黃金不肯親。
吁嗟甘自怨孤貧。
無端更飲三盃酒。
醉後郎當笑殺人。
other:: 
## 茶湯(摘茶附)
茶湯〔摘茶附〕 ^109b10

文殊大士與無著喫茶次。
乃拈起玻璃盞問無著云。
南方還有這箇不。
著云無。文殊云尋常將甚麼喫茶。
著無對。 ^109b30

洞山代展手云。有無且置。
借取這箇看得不。
　曹山代云。久承大士按劒。
為甚麼處在一塵。
　長慶稜代云。若與麼。
癡客勸主人。　琅瑘覺云。
若也是去。可謂虎口裏奪餐。
若也不是去。移舟看水勢。
舉棹別波瀾。　保寧勇代以手指口。 ^109b36

汾陽昭頌云。文殊大士托玻璃。
逐問南方有箇奇。
無著忽言無這箇。
悞他多少老闍黎。
至今猶未知端的。
擡手拈茶不用疑。
　佛印元云。南方不可離須臾。
無著因何却道無。
寄語後來禪子道。
喫茶拈處莫生疎。
　正覺逸云。自別南方涉路岐。
喫茶處處用玻璃。
如何恰到清凉手。
問著元來總不知。
　佛眼遠云。青山門外白雲飛。
淥水溪邊引客歸。
莫恠坐來頻勸酒。
自從別後見君稀。 ^109b46

松山禪師因與龐居士喫茶次。
士舉起橐子云。人人盡有分。
因甚麼道不得。師云。
祇為人人盡有。所以道不得。
士云阿兄為甚却道得。
師云不可無言也。
士云灼然灼然。師便喫茶。
士云阿兄喫茶何不揖客。
師云誰。士云龐公。
師云何須更揖。後丹霞聞舉乃云。
若不是松山。洎被箇老翁作亂一上。
士聞乃令人傳語云。
何不會取未舉起橐時。 ^109c14

佛鑑懃云。譬如琴瑟箜篌雖有妙音。
若無妙指終不能發。
松山解吹無孔笛。
龐老解弄勿絃琴。
丹霞雖隨聲應拍。
須知拍拍是令。眾中若有會底。
出來露箇消息。也表眾中有人。
若無。各自歸堂。　塗毒 #CB15081;云。
辨衡鑑別端倪須是明眼龐公。
探竿影草松山不負來機。
雖然緇素分明。爭柰傍觀不肯。
還知麼。如人看#CB15148;虎。
暗地長威獰。 ^109c28

南堂靜頌云。未提橐子已前。
衲子難為下觜。識得這箇靈苗。
不向黃泉作鬼。不作鬼。
何準擬。一拳拳倒黃鶴樓。
一趯趯翻大海水。 ^109c42

則首座因與龐居士摘茶次。
士問。法界不容身。
師今還見我不。師云不是老僧洎答公話。
士云有問有答蓋是尋常。
師不對。士云莫恠適來容易借問。
師亦不顧。士喝云。
這無禮儀老漢。待我一一舉似明眼人去在。
師乃拋下茶籃便歸。 ^109c48

雪竇顯云。則川只解把定封疆。
不能同生同死。當時好與捋下幞頭。
誰敢喚作龐居士。
　佛鑑懃云。兩回不管。
提籃便歸。且道旨歸何處。
還會麼。苦瓠連根苦。
甜瓜徹蔕甜。則川老漢經事多矣。
　大溈智云。諸仁者。
參須參到這般田地。
喚作千人隊裏喚不回頭。
萬刃叢中撼他不動。
始得穩坐地。若不是則川。
被龐公引入荒草裏。
便見忘却摘茶事也。
　塗毒#CB15081;云。
似海之深。如山之固。
方能坐致太平。龐老雖則擂鼓#CB05529;旗。
其柰則川理兵掉鬪。
祇如末後拋下茶籃便歸。
又作麼生。太平基業分明在。
何必忉忉問別人。 ^110a10

保寧勇頌云。相逢相識謾相邀。
水碧深深隔斷橋。
無限雪辭殊不聽。
急扄門戶更徒勞。 ^110a32

趙州諗禪師問新到。
曾到此間麼。僧云曾到。
師云喫茶去。又問一僧。
僧云不曾到。師亦云喫茶去。
後院主云。和尚為甚曾到也云喫茶去。
不曾到也云喫茶去。
師召院主。主應諾。
師云喫茶去。 ^110a36

保福展云。趙州慣得其便。
　鏡清怤舉問僧作麼生會。
僧便去。清云邯鄲學唐步。
　達觀頴云。有條攀條。
無條攀例。乃高聲云喫茶去。
　雪竇顯云。這僧不是邯鄲人。
為甚學唐步。若辨得出。
與汝茶喫。 ^110a44

汾陽昭頌云。趙州有語喫茶去。
天下衲僧總到來。
不是石橋元底滑。
喚他多少衲僧回。
　黃龍南云。趙州驗人端的處。
等閑開口便知音。
覿面若無青白眼。
宗風爭得到如今。
　投子青云。見僧便問曾到不。
有言曾到不曾來。
留坐喫茶珍重去。
青煙暗換綠紋苔。
　佛國白云。此間曾到不曾到。
人義人情去喫茶。
院主不知滋味好。
却來爭看盞中花。
　雲蓋智云。趙州喫茶話。
自古及至今。易開終始口。
難保歲寒心。　佛眼遠云。
趙州一甌茶。驗盡當行家。
一期雖似好。爭免事如麻。 ^110b4

溈山祐禪師因摘茶謂仰山云。
終日摘茶。只聞子聲。
不見子形。仰撼茶樹一下。
師云。子只得其用。
不得其體。師云未審和尚如何。
師良久。仰云。和尚只得其體。
不得其用。師云放子二十棒。 ^110b24

首山念云。夫為宗師須具擇法眼始得。
當時不是溈山。便是扶籬摸壁。
　琅瑘覺云。五更侵早起。
更有夜行人。又云。
若不是溈山。洎合打破蔡州。
　大溈喆云。陽春白雪今古罕聞。
如今還有同聲相應同氣相求者麼。
良久云。唱彌高和彌寡。
　大溈智云。古人相見。
互換之機。啐#CB10437;同時。
體用雙行。涉是兼非。
當時正令若全提。
方知#CB15148;餅不充飢。
遂乃拈起拄杖云。
還會麼。良久又云。
家醜不可外揚。父子體用全彰。
父奪子機猶可。子奪父機無良。
擊禪牀一下。　天童覺云。
溈山仰山父父子子。
叢林盡道各得一橛。
殊不知。天共白雲曉。
水和明月流。 ^110b32

汾陽昭頌云。摘茶更莫別思量。
處處分明是道場。
體用共推真應物。
禪流頓覺雨前香。
　保寧勇云。春暖相呼出翠微。
時行時坐幾忘歸。
黃昏一陣東風雨。
未免渾身透濕衣。
　佛印元云。體用全彰用不難。
當時溈仰自相謾。
禪流若具金剛眼。
互換機鋒子細看。
　野軒遵云。龍生龍子鬪全威。
霹靂聲中掣電機。
雨過雲收何處去。
溈山千古獨巍巍。
　佛慧泉云。體用俱非。
烏飛兔走。撼樹默然。
天長地久。二十拄杖令雖嚴。
也是憐兒不覺醜。
　佛鑑懃云。張公乍與李公友。
待罰李公一盞酒。
到被李公罰一盃。
好手手中無好手。 ^110c6

王延彬太尉因到招慶煎茶次。
時朗上座與明招把銚。
忽翻却茶銚。尉見乃問上座。
茶爐下是甚麼。朗云捧爐神。
尉云。既是捧爐神。
為甚麼翻却茶。朗云。
事官千日。失在一朝。
尉拂袖便去。明招云。
朗上座喫却招慶飯了。
却向江外打野榸。
朗云上座作麼生。
招云非人得其便。 ^110c28

大溈喆云。王大尉大似相如奪璧。
怒髮衝冠。明招也是忍俊不禁。
難逢快便。大溈若做朗上座。
當時見問。但呵呵大笑。
何故。見之不取。千載難追。
　雪竇顯云。當時但踏倒茶爐。
又頌云。來問若成風。
應機非善巧。可悲獨眼龍。
曾未呈牙爪。牙爪開。
生雲雷。逆水之波經幾回。 ^110c40

歷村禪師一日煎茶次。
僧問如何是祖師西來意。
師舉起茶匙子。僧云莫這箇便當不。
師擲向火中。 ^111a4

投子青頌云。煎茶未了人來問。
拈起茶匙呈似他。
當初若遇收燕手。
性命難存爭柰何。
other:: 
## 蔬菜
蔬菜 ^111a8

丹霞然禪師訪龐居士。
門前見女子雲照去洗菜。
師問居士在不。照放下菜籃斂手而立。
師又問居士在不。
照提起籃而去。師便回。
居士從外歸。靈照舉似居士。
士云丹霞在不。照云已去也。
居士云。赤土塗牛嬭。 ^111a14

大溈喆云。大小丹霞被居士女子勘破。
山僧當時若作丹霞。
但與呵呵大笑。待他問長老笑箇甚麼。
却向道不是冤家不聚頭。
　佛鑑懃云。丹霞從苗辨地。
靈照因語識人。放下籃下當處發生。
提籃便行隨處滅盡。
居士赤土塗牛嬭。
堂屋裏販楊州。且道畢竟如何。
各自散去。免增話會。
　塗毒#CB15081;云。
問在不在。一等尋人。
放籃提籃。風流難掩。
最好丹霞便回去。
龐公猶自下金鈎。
還知這般說話也無。
愁人莫向愁人說。
說向愁人愁殺人。 ^111a22

上方益頌云。露頭露面便相酬。
慣出人前不怕羞。
自是奴奴肌骨好。
不施紅粉也風流。
白面郎。白面郎。從來門戶恰相當。
可憐赤土塗牛嬭。
打瓦鑽龜亂度量。
　妙高臺主云。丹霞一問。
女子斂手。擬議之間。
烏飛兔走。何人證明。
庵中野叟。赤土塗牛。
不說子醜。　無礙居士云。
淡薄衣裳取次粧。
放籃斂手自無良。
老龐猶更多愁在。
不到奴奴泄漏香。 ^111a40

趙州諗禪師。僧問承聞和尚親見南泉是不。
師云鎮州出大蘿蔔頭。 ^111b6

汾陽昭頌云。因問當初得法緣。
不言東土及西天。
鎮州有菜名蘿蔔。
濟却飢瘡幾萬千。
　雪竇顯云。鎮州出大蘿蔔。
天下衲僧取則。只知自古自今。
爭辨鵠白烏黑。賊賊。
衲僧鼻孔曾拈得。
　保寧勇云。鎮州蘿蔔天然別。
滿口明明說向人。
薄福闡提人不信。
一枚秤得二三斤。
　海印信云。陶潛彭澤唯 #CB13747;柳。
潘岳河陽只種花。
何似晚來江上望。
數峰蒼翠屬漁家。
　徑山杲云。參見南泉王老師。
鎮州蘿蔔更無私。
拈來塞斷是非口。
雪曲陽春非楚詞。 ^111b10

夾山會禪師在溈山作典座。
溈問今日喫甚菜。
師云二年同一春。
溈云如法修事著。
師云龍宿鳳巢。溈云作家。 ^111b28

大溈喆云。夾山雖逞家風。
美則美矣。善則未善。
慧光即不然。尋常茶飯隨家豐儉。
或有人問今日喫甚麼菜。
向道不是茄子便是菘菜。
如法修事著。五味不少。
且道夾山是慧光是。
　智海逸云。諸方盡道典座盡善盡美。
殊不知弄巧成拙。
薦福不然。今日喫甚菜。
自炒菠稜著莙薘。
如法修事著。自應諾。
諸禪德。試辨看。若也辨得。
非惟此土舉世無雙。
任是香積門中還他第一。 ^111b34

投子青頌云。相逢借問眾僧糜。
莫比庵園香飯施。
紫氣夜隨丹鳳轉。
金龍曉纏月中枝。
　正覺逸云。變生為熟逐時新。
好是二年同一春。
龍宿鳳巢輕奮意。
調和味塞口多人。
　大洪預云。雨過龍庭苔蘚潤。
夜央金殿燭初紅。
宮姬雅奏昇平曲。
禁外虗勞視聽功。 ^111c2

睦州蹤禪師。僧問。
以一重去一重即不問。
不以一重去一重時如何。
師云。昨日栽茄子。
今朝種冬瓜。 ^111c14

靈隱遠云。問者善問不解答。
答者善答不解問。
山僧今日向飢鷹爪下奪肉。
猛虎口裏橫身。為你諸人說箇樣子。
登壇道士羽衣。輕呪力雖窮法轉新。
拇指破開天地暗。
蛇頭攧落鬼神驚。 ^111c18

南巖勝頌云。披蓑側笠千峯上。
引水澆蔬五老前。
中有瓜田難納履。
睦州倒退在傍邊。
　咲庵悟云。昨日栽茄子。
今日種冬瓜。一聲河滿子。
和月落誰家。　自得暉云。
重重去盡自平常。
春暖風和日漸長。
戶外鳥啼聲細碎。
巖花狼籍滿山房。 ^111c26

普化禪師因喫生菜次。
臨濟云這漢大似一頭驢。
師便作驢鳴。濟云直歲與他細抹草料。
師云。少室人不識。
金陵又再來。臨濟一隻眼。
到處為人開。 ^111c36

趙州云。何不與他本分草料。 ^111c42

上方益頌云。草裏相逢兩赤眉。
交鋒一陣疾如飛。
東西旗號渾相似。
試問何人得勝歸。
　徑山杲云。先師會裏呈真處。
臨濟堂前喫菜時。
連此三回露栓索。
咄這#CB00403;臺盤乞兒。 ^111c44

大愚芝禪師示眾云。
大家相聚喫莖虀。
若喚作一莖虀。入地獄如箭射。 ^112a4

應庵華云。好語。要且無來處。
有人辨得出。與你一兩金。 ^112a8

松源岳頌云。殺活全機覿面提。
大家相聚喫莖虀。
後生不省這箇意。
只管忙忙打野榸。
禪林類聚卷第十八
 ^112a12
