
other:: 
other:: 大方廣佛華嚴經綱要卷第六十三
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 入法界品第三十九之四
orig:: 
爾時，善財童子一心正念法光明法門，
深信趣入，專念於佛，不斷三寶，歎離欲性，
念善知識普照三世，憶諸大願普救眾生，
不著有為，究竟思惟諸法自性，悉能嚴淨一切世界，於一切佛眾會道場心無所著。
漸次南行，至自在城，求覓彌伽，乃見其人於市肆中坐於說法師子之座，
十千人眾所共圍繞，說輪字莊嚴法門。
時，善財童子頂禮其足，繞無量帀，於前合掌而作是言：聖者！
我已先發阿耨多羅三藐三菩提心，而我未知菩薩云何學菩薩行？
云何修菩薩道？云何流轉，於諸有趣常不忘失菩提之心？
云何得平等意，堅固不動？
云何獲清淨心，無能沮壞？
云何生大悲力，恒不勞疲？
云何入陀羅尼，普得清淨？
云何發生智慧廣大光明，於一切法離諸闇障？
云何具無礙解辯才之力，決了一切甚深義藏？
云何得正念力，憶持一切差別法輪？
云何得淨趣力，於一切趣普演諸法？
云何得智慧力，於一切法悉能決定分別其義？
commentary::  ^154c39

第四、彌伽寄生貴住。
生貴者，謂生佛法家，亦云生菩提心家，種性尊貴故。
意顯善財由聞前法光明門，深信趣入，故得生佛家。
初四行經，明起觀修。
漸次南行，趣求後友，乃見其人於市肆中說法，善財頂禮見敬。
次陳已發心。次而我未知下七行半經，
正陳所問，乃修證之相。
orig::  ^155a26

爾時，彌伽告善財言：善男子！
汝已發阿耨多羅三藐三菩提心耶？
善財言：唯！我已先發阿耨多羅三藐三菩提心。
彌伽遽即下師子座，於善財所五體投地，
散金、銀華、無價寶珠，及以上妙碎末栴檀、
無量種衣以覆其上，復散無量種種香華、
種種供具以為供養，然後起立而稱歎言：善哉！
善哉！善男子！乃能發阿耨多羅三藐三菩提心。
善男子！若有能發阿耨多羅三藐三菩提心，
則為不斷一切佛種，則為嚴淨一切佛剎，
則為成熟一切眾生，則為了達一切法性，
則為悟解一切業種，則為圓滿一切諸行，
則為不斷一切大願，則如實解離貪種性，
則能明見三世差別，則令信解永得堅固，
則為一切如來所持，則為一切諸佛憶念，
則與一切菩薩平等，則為一切賢聖讚喜，
則為一切梵王禮覲，則為一切天主供養，
則為一切夜叉守護，則為一切羅剎侍衛，
則為一切龍王迎接，則為一切緊那羅王歌詠讚歎，
則為一切諸世間主稱揚慶悅，則令一切諸眾生界悉得安隱。
所謂：令捨惡趣故，令出難處故，斷一切貧窮根本故，
生一切天人快樂故，遇善知識親近故，
聞廣大法受持故，生菩提心故，淨菩提心故，
照菩薩道故，入菩薩智故，住菩薩地故。
善男子！應知菩薩所作甚難，難出難值，見菩薩者倍更難有。
菩薩為一切眾生恃怙，生長成就故；為一切眾生拯濟，
拔諸苦難故；為一切眾生依處，守護世間故；
為一切眾生救護，令免怖畏故。
菩薩如風輪，持諸世間不令墮落惡趣故；
如大地，增長眾生善根故；如大海，福德充滿無盡故；
如淨日，智慧光明普照故；如須彌，善根高出故；
如明月，智光出現故；如猛將，摧伏魔軍故；
如君主，佛法城中得自在故；如猛火，燒盡眾生我愛心故；
如大雲，降霔無量妙法雨故；如時雨，增長一切信根芽故；
如船師，示導法海津濟處故；如橋梁，令其得度生死海故。
commentary::  ^155a38

第三、爾時，彌伽下，稱讚授法。
初審定發心；次彌伽遽即下，師子座，先禮善財，
而後方授法者，意顯上善財所問之法，
乃依事造修，將明攝俗之行，故先致敬，
而後授法；亦顯菩提心乃最尊上，心固當重。
故下然後起立，廣讚菩提因心深廣，所謂發心畢竟二無別，
如是二心先心難，由此故得十王敬護，廣益眾生。
故下結示云：應知菩薩所作甚難，以善知識難出難遇，
而堪受法器師資，雅合更難之難。
此所以極言其難者，固其增進之心耳。
次菩薩為一切眾生下，九行經，別讚善知識之大益，申其難遇之所以。
文有十喻，極讚知識之大利。
orig::  ^155c4

彌伽如是讚歎善財，令諸菩薩皆歡喜已，
從其面門出種種光，普照三千大千世界。
其中眾生遇斯光已，諸龍神等乃至梵天，悉皆來至彌伽之所。
彌伽大士即以方便，為開示、演說、分別、
解釋輪字品莊嚴法門；彼諸眾生聞此法已，皆於阿耨多羅三藐三菩提得不退轉。
彌伽於是還升本座，告善財言：善男子！
我已獲得妙音陀羅尼，能分別知三千大千世界中諸天語言，
諸龍、夜叉、乾闥婆、阿修羅、迦樓羅、緊那羅、
摩睺羅伽、人與非人及諸梵天所有語言；
如此三千大千世界，十方無數乃至不可說不可說世界悉亦如是。
善男子！我唯知此菩薩妙音陀羅尼光明法門。
如諸菩薩摩訶薩，能普入一切眾生種種想海、
種種施設海、種種名號海、種種語言海，
能普入說一切深密法句海、說一切究竟法句海、
說一切所緣中有一切三世所緣法句海、
說上法句海、說上上法句海、說差別法句海、
說一切差別法句海，能普入一切世間呪術海、
一切音聲莊嚴輪、一切差別字輪際；如是功德，
我今云何能知、能說？
善男子！從此南行，有一聚落，名曰：住林；
彼有長者，曰名：解脫。
汝詣彼問：菩薩云何修菩薩行？
菩薩云何成菩薩行？
菩薩云何集菩薩行？
菩薩云何思菩薩行？
爾時，善財童子以善知識故，於一切智法，
深生尊重，深植淨信，深自增益；禮彌伽足，
涕泗悲泣，繞無量帀，戀慕瞻仰，辭退而行。
commentary::  ^155c26

第二、彌伽如是讚歎已下，授己法門。
先五行經從其面門放種種光，乃現通益物，
光中演說輪字品莊嚴法門，即彌伽之所證也。
輪字品者，謂從字母音聲旋轉無礙，入法性海之蓋，約文字性空以顯總持法門也。
彌伽現通已畢，於是還升本座，告善財言：
但云我已獲得妙音陀羅尼分別語言三昧，
於三千大千世界中，諸天及人所有語言音聲，一一皆是入法界之門。
意顯入此法門，則一切善惡麤細音聲皆是說法之聲，無一言音而非入理之門。
若上善財所問修進法光明門，即從此音聲三昧而入。
故彌伽答善財處，但只放此一光，全體顯示，
更不容聲，正欲目擊而道存也。
故彌伽即告善財云：我唯知此菩薩妙音陀羅尼光明法門而已。
若諸菩薩能普入一切眾生想海，乃至一切音聲莊嚴輪、
一切差別輪，則非我所知。
然所不知者，初舉種種想，末結一切音聲差別者，
意顯一切語言音聲皆由妄想而發，以眾生有種種妄想，
故有種種語言音聲，若了妄想本空，則音聲無體，
如此則一切語言皆入法界之法門矣，故為文字總持法門也。
上既謙己不能，故指示後友，名解脫長者。
善財依教，辭退而去。
orig::  ^156a24

爾時，善財童子思惟諸菩薩無礙解陀羅尼光明莊嚴門，
深入諸菩薩語言海門，憶念諸菩薩知一切眾生微細方便門，
觀察諸菩薩清淨心門，成就諸菩薩善根光明門，
淨治諸菩薩教化眾生門，明利諸菩薩攝眾生智門，
堅固諸菩薩廣大志樂門，任持諸菩薩殊勝志樂門，
淨治諸菩薩種種信解門，思惟諸菩薩無量善心門；
誓願堅固，心無疲厭，以諸甲冑而自莊嚴；
精進深心，不可退轉，具不壞信；其心堅固，
猶如金剛及那羅延，無能壞者；守持一切善知識教，
於諸境界得不壞智；普門清淨，所行無礙，
智光圓滿，普照一切；具足諸地總持光明，
了知法界種種差別，無依無住，平等無二，
自性清淨而普莊嚴；於諸所行皆得究竟，
智慧清淨離諸執著；知十方差別法，智無障礙；
往十方差別處，身不疲懈；於十方差別業，
皆得明了；於十方差別佛，無不現見；於十方差別時，
悉得深入；清淨妙法充滿其心，普智三昧明照其心，
心恒普入平等境界；如來智慧之所照觸，
一切智流相續不斷，若身若心不離佛法；
一切諸佛神力所加，一切如來光明所照，
成就大願，願身周徧一切剎網，一切法界普入其身。
漸次遊行十有二年，至住林城，周徧推求解脫長者。
既得見已，五體投地，起立合掌，白言：聖者！
我今得與善知識會，是我獲得廣大善利。
何以故？善知識者，難可得見，難可得聞，
難可出現，難得奉事，難得親近，難得承接，
難可逢值，難得共居，難令喜悅，難得隨逐。
我今會遇，為得善利。
聖者！我已先發阿耨多羅三藐三菩提心，
為欲事一切佛故，為欲值一切佛故，為欲見一切佛故，
為欲觀一切佛故，為欲知一切佛故，為欲證一切佛平等故，
為欲發一切佛大願故，為欲滿一切佛大願故，
為欲具一切佛智光故，為欲成一切佛眾行故，
為欲得一切佛神通故，為欲具一切佛諸力故，
為欲獲一切佛無畏故，為欲聞一切佛法故，
為欲受一切佛法故，為欲持一切佛法故，
為欲解一切佛法故，為欲護一切佛法故，
為欲與一切諸菩薩眾同一體故，為欲與一切菩薩善根等無異故，
為欲圓滿一切菩薩波羅蜜故，為欲成就一切菩薩所修行故，
為欲出生一切菩薩清淨願故，為欲得一切諸佛菩薩威神藏故，
為欲得一切菩薩法藏無盡智慧大光明故，
為欲得一切菩薩三昧廣大藏故，為欲成就一切菩薩無量無數神通藏故，
為欲以大悲藏教化調伏一切眾生皆令究竟到邊際故，
為欲顯現神變藏故，為於一切自在藏中悉以自心得自在故，
為欲入於清淨藏中以一切相而莊嚴故。
聖者！我今以如是心、如是意、如是樂、如是欲、
如是希求、如是思惟、如是尊重、如是方便、
如是究竟、如是謙下，至聖者所。
我聞聖者善能誘誨諸菩薩眾，能以方便闡明所得，
示其道路，與其津梁，授其法門，令除迷倒障，
拔猶豫箭，截疑惑網，照心稠林，浣心垢濁，
令心潔白，使心清淨，正心諂曲，絕心生死，
止心不善，解心執著；於執著處令心解脫，
於染愛處使心動轉，令其速入一切智境，
使其疾到無上法城，令住大悲，令修大慈，
令入菩薩行，令修三昧門，令入證位，令觀法心，
令增長力，令修習行，普於一切其心平等。
唯願聖者為我宣說：菩薩云何學菩薩行、修菩薩道？
隨所修習，疾得清淨，疾得明了。
commentary::  ^156b18

第五、解脫長者，寄具足方便住。
然具足方便者，正明帶真隨俗，習無量善巧化生無住之行也。
由得入上妙音陀羅尼門，故能入俗利生無住。
故善財依教趣求，先思念前教，一一從思證入，
有六行經十一句，皆所思之法門。
次誓願堅固下，十二行半經顯修之益。
漸次遊行十有二年，周徧推求解脫長者，
意顯深窮十二因緣，故令根塵十二皆徧法界，
一一皆解脫門故，然後乃見。
既得見已，善財極言：善知識！
難見難聞，難出難事，難近難接，難逢難共，難悅難隨。
如此深言十難者，以入法既深，感恩彌重，
求教益切，為法之心益深矣。
故自慶如此之難，幸而得見，以希望多年故也。
上申見敬，後方咨請。
先陳自已發心。次為欲事一切佛下，別陳發心之相，
有三：初、五行經陳欲上窮佛境；二、為欲下，
二行經欲罄盡法源；後、為欲與一切下，
九行經欲齊菩薩行，亦是僧寶。
以善財入法既深，故請問亦有序，故此特以三寶為問，欲顯己有荷負之願故。
次聖者！我今以如是心者，結前發心之相，為發問之端。
次我聞聖者下，九行經讚能誘誨，故請決所疑。
orig::  ^157a30

時，解脫長者以過去善根力、佛威神力、
文殊師利童子憶念力故，即入菩薩三昧門，
名：普攝一切佛剎無邊旋陀羅尼。
入此三昧已，得清淨身，於其身中顯現十方各十佛剎微塵數佛及佛國土、
眾會、道場、種種光明、諸莊嚴事，亦現彼佛往昔所行神通變化、
一切大願助道之法、諸出離行、清淨莊嚴，
亦見諸佛成等正覺、轉妙法輪、教化眾生。
如是一切，於其身中悉皆顯現，無所障礙；
種種形相、種種次第，如本而住，不相雜亂。
所謂：種種國土、種種眾會、種種道場、種種嚴飾。
其中諸佛現種種神力、立種種乘道、示種種願門，
或於一世界處兜率宮而作佛事，或於一世界歿兜率宮而作佛事；
如是，或有住胎，或復誕生，或處宮中，或復出家，
或詣道場，或破魔軍，或諸天、龍恭敬圍繞，
或諸世主勸請說法，或轉法輪，或般涅槃，
或分舍利，或起塔廟。
彼諸如來於種種眾會、種種世間、種種趣生、
種種家族、種種欲樂、種種業行、種種語言、
種種根性、種種煩惱隨眠習氣諸眾生中，
或處微細道場，或處廣大道場，或處一由旬量道場，
或處十由旬量道場，或處不可說不可說佛剎微塵數由旬量道場，
以種種神通、種種言辭、種種音聲、種種法門、
種種總持門、種種辯才門，以種種聖諦海、
種種無畏大師子吼，說諸眾生種種善根、
種種憶念，授種種菩薩記，說種種諸佛法。
彼諸如來所有言說，善財童子悉能聽受；亦見諸佛及諸菩薩不可思議三昧神變。
爾時，解脫長者從三昧起，告善財童子言：善男子！
我已入出如來無礙莊嚴解脫門。
善男子！我入出此解脫門時，即見東方閻浮檀金光明世界，
龍自在王如來、應、正等覺，道場眾會之所圍繞，
毗盧遮那藏菩薩而為上首；又見南方速疾力世界，
普香如來、應、正等覺，道場眾會之所圍繞，
心王菩薩而為上首；又見西方香光世界，
須彌燈王如來、應、正等覺，道場眾會之所圍繞，
無礙心菩薩而為上首；又見北方袈裟幢世界，
不可壞金剛如來、應、正等覺，道場眾會之所圍繞，
金剛步勇猛菩薩而為上首；又見東北方一切上妙寶世界，
無所得境界眼如來、應、正等覺，道場眾會之所圍繞，
無所得善變化菩薩而為上首；又見東南方香#CB08504;光音世界，
香燈如來、應、正等覺，道場眾會之所圍繞，
金剛#CB08504;慧菩薩而為上首；
又見西南方智慧日普光明世界，法界輪幢如來、
應、正等覺，道場眾會之所圍繞，現一切變化幢菩薩而為上首；
又見西北方普清淨世界，一切佛寶高勝幢如來、
應、正等覺，道場眾會之所圍繞，法幢王菩薩而為上首；
又見上方佛次第出現無盡世界，無邊智慧光圓滿幢如來、
應、正等覺，道場眾會之所圍繞，法界門幢王菩薩而為上首；
又見下方佛光明世界，無礙智幢如來、
應、正等覺，道場眾會之所圍繞，一切世間剎幢王菩薩而為上首。
commentary::  ^157b20

第三、時解脫下，正示法界。
初入定默示，後出定言答。
即入普攝一切佛剎無邊旋陀羅尼三昧者，
謂普攝十方佛剎在於身中，由唯心之智稱性總持，
令如體、用旋轉無礙，故以為名。
此顯唯心觀成，普攝無邊差別諸佛境界，頓入平等法界故。
下文入此三昧已下，有二十一行經，皆示三昧中所攝境界全現長者一身之中，
即所現境界中諸佛說法所有言說及不可說三昧神變是。
所謂：諸佛法身入我性我身還共如來合。
皆令善財親聞、親見。
即此三昧已彰無盡、無盡法界，以明定之業用，將以默示善財所問也。
後爾時解脫長者從三昧起下，方以言答，
乃告之曰：我已入、出如來無礙莊嚴解脫門。
疏：釋此解脫，總有五義：一、一切如來各具一切無礙莊嚴，
二、一一如來互徧無礙，三、一切如來莊嚴悉入長者之身，
四、長者徹見十方佛海，五、長者智持不以為礙。
此正所謂：先以定動，後以智拔故。
次我出、入此下，有二十行經，歷見十方佛眾會道場，
皆入長者之身，正明定之業用。
即此三昧中境界通身，全彰入法界之門矣。
orig::  ^158a16

善男子！我見如是等十方各十佛剎微塵數如來，
彼諸如來不來至此，我不往彼。
我若欲見安樂世界阿彌陀如來，隨意即見；
我若欲見栴檀世界金剛光明如來、妙香世界寶光明如來、
蓮華世界寶蓮華光明如來、妙金世界寂靜光如來、
妙喜世界不動如來、善住世界師子如來、
鏡光明世界月覺如來、寶師子莊嚴世界毗盧遮那如來，如是一切悉皆即見。
然彼如來不來至此，我身亦不往詣於彼。
知一切佛及與我心，悉皆如夢；知一切佛猶如影像，
自心如水；知一切佛所有色相及以自心，
悉皆如幻；知一切佛及以己心，悉皆如響。
我如是知、如是憶念，所見諸佛皆由自心。
善男子！當知菩薩修諸佛法，淨諸佛剎，
積集妙行，調伏眾生，發大誓願，入一切智自在遊戲不可思議解脫之門，
得佛菩提，現大神通，徧住一切十方法界，
以微細智普入諸劫，如是一切悉由自心。
是故，善男子！應以善法扶助自心，應以法水潤澤自心，
應於境界淨治自心，應以精進堅固自心，
應以忍辱坦蕩自心，應以智證潔白自心，
應以智慧明利自心，應以佛自在開發自心，
應以佛平等廣大自心，應以佛十力照察自心。
善男子！我唯於此如來無礙莊嚴解脫門而得入出。
如諸菩薩摩訶薩，得無礙智，住無礙行，
得常見一切佛三昧，得不住涅槃際三昧，
了達三昧普門境界，於三世法悉皆平等，
能善分身徧一切剎，住於諸佛平等境界，
十方境界皆悉現前，智慧觀察無不明了，
於其身中悉現一切世界成壞，而於己身及諸世界不生二想；
如是妙行，而我云何能知、能說？
善男子！從此南行，至閻浮提畔，有一國土，
名：摩利伽羅；彼有比丘，名曰：海幢。
汝詣彼問：菩薩云何學菩薩行、修菩薩道？
時，善財童子頂禮解脫長者足，右繞觀察，
稱揚讚歎，思惟戀仰，悲泣流淚，一心憶念：
依善知識，事善知識，敬善知識，由善知識見一切智；
於善知識不生違逆，於善知識心無諂誑，
於善知識心常隨順；於善知識起慈母想，
捨離一切無益法故；於善知識起慈父想，出生一切諸善法故。
辭退而去。
commentary::  ^158b6

四、善男子！我見如是下，彰定體相，即唯心觀門。
此明涉俗利生之行。
次前法門而示唯心觀者，正顯利生之要。
先了達眾生無邊境界皆唯心現，以顯心、
佛、眾生三無差別，乃入平等法界故。
次示唯心觀門，十方佛境平等顯現故，
見彼十方如來不來至此，我不往彼故。
次五行經廣顯隨心見佛。
初明要見即見。次然彼如來下，正顯唯心念佛觀體。
意謂見佛無來往之相者，其故何耶？
以知一切佛與我心皆悉如夢，一切佛如影像，
若水清月現、鏡明像顯，了自心如幻，知一切佛及己心皆悉如響。
以此五種觀門，故知如是念佛皆由自心。
大哉！念佛法門為涉俗利生之第一妙行，故特於長者以示之。
然念佛必唯心為要，故示於長者所親證。
嗟哉！今人薄念佛而不為者，豈知圓宗廣大無礙之法界，
必欲漸證，當以念佛為第一也。
故善財首參德雲，即開示念佛。
今將利生，特委示念佛之三昧末法。
緇白有志者，可不敬哉！
故後廣讚。唯心法門，非但念佛一門，以心該萬法，即佛果體用。
菩薩萬行，通依一心建立，故次指示。
當知菩薩修諸佛法等，悉由自心，故後結示。
以十種治心之法，以為修觀入門之要。
二利之行，無喻唯心觀門，故後長者謙己云：我唯於此如來無礙莊嚴解脫門而得出入。
若如諸菩薩下，皆己所不能，故推後勝友。
從此南行，至閻浮提岸，有海幢比丘，當往詣彼問。
善財頂禮長者，戀慕悲泣，依教而往，辭退而去。
orig::  ^158c26

爾時，善財童子一心正念彼長者教，觀察彼長者教，
憶念彼不思議菩薩解脫門，思惟彼不思議菩薩智光明，
深入彼不思議法界門，趣向彼不思議菩薩普入門，
明見彼不思議如來神通，解了彼不思議普入佛剎，
分別彼不思議佛力莊嚴，思惟彼不思議菩薩三昧解脫境界分位，
了達彼不思議差別世界究竟無礙，修行彼不思議菩薩堅固深心，
發起彼不思議菩薩大願淨業。
漸次南行，至閻浮提畔摩利聚落，周徧求覓海幢比丘。
乃見其在經行地側，結加趺坐，入于三昧，
離出入息，無別思覺，身安不動。
從其足下，出無數百千億長者、居士、婆羅門眾，
皆以種種諸莊嚴具莊嚴其身，悉著寶冠，
頂繫明珠，普往十方一切世界，雨一切寶、
一切瓔珞、一切衣服、一切飲食如法上味、
一切華、一切鬘、一切香、一切塗香、一切欲樂資生之具，
於一切處救攝一切貧窮眾生，安慰一切苦惱眾生，
皆令歡喜，心意清淨，成就無上菩提之道。
從其兩膝，出無數百千億剎帝利、婆羅門眾，
皆悉聰慧，種種色相、種種形貌、種種衣服上妙莊嚴，
普徧十方一切世界，愛語、同事攝諸眾生，
所謂：貧者令足，病者令愈，危者令安，怖者令止，
有憂苦者咸使快樂；復以方便而勸導之，
皆令捨惡，安住善法。
從其腰間，出等眾生數無量僊人，或服草衣，
或樹皮衣，皆執澡瓶，威儀寂靜，周旋住返十方世界；
於虗空中，以佛妙音，稱讚如來，演說諸法；
或說清淨梵行之道，令其修習，調伏諸根；
或說諸法皆無自性，使其觀察，發生智慧；
或說世間言論軌則；或復開示一切智智出要方便，
令隨次第，各修其業。
從其兩脇，出不思議龍、不思議龍女，示現不思議諸龍神變，
所謂：雨不思議香雲、不思議華雲、不思議鬘雲、
不思議寶蓋雲、不思議寶旛雲、不思議妙寶莊嚴具雲、
不思議大摩尼寶雲、不思議寶瓔珞雲、
不思議寶座雲、不思議寶宮殿雲、不思議寶蓮華雲、
不思議寶冠雲、不思議天身雲、不思議采女雲，
悉徧虗空而為莊嚴，充滿一切十方世界，
諸佛道場而為供養，令諸眾生皆生歡喜。
從胸前卍字中，出無數百千億阿脩羅王，
皆悉示現不可思議自在幻力，令百世界皆大震動，
一切海水自然涌沸，一切山王互相衝擊，
諸天宮殿無不動搖，諸魔光明無不隱蔽，
諸魔兵眾無不摧伏；普令眾生，捨憍慢心，
除怒害心，破煩惱山，息眾惡法，長無鬬諍，
永共和善；復以幻力，開悟眾生，令滅罪惡，
令怖生死，令出諸趣，令離染著，令住無上菩提之心，
令修一切諸菩薩行，令住一切諸波羅蜜，
令入一切諸菩薩地，令觀一切微妙法門，令知一切諸佛方便。
如是所作，周徧法界。
從其背上，為應以二乘而得度者，出無數百千億聲聞、
獨覺；為著我者，說無有我；為執常者，說一切行皆悉無常；
為貪行者，說不淨觀；為瞋行者，說慈心觀；
為癡行者，說緣起觀；為等分行者，說與智慧相應境界法；
為樂著境界者，說無所有法；為樂著寂靜處者，
說發大誓願普饒益一切眾生法；如是所作，周徧法界。
從其兩肩，出無數百千億諸夜叉、羅剎，
種種王形貌、種種色相，或長或短，皆可怖畏；
無量眷屬而自圍繞，守護一切行善眾生，
并諸賢聖、菩薩眾會，若向正住及正住者；
或時現作執金剛神，守護諸佛及佛住處，
或徧守護一切世間；有怖畏者，令得安隱；
有疾病者，令得除差；有苦惱者，令得免離；
有過惡者，令其厭悔；有灾橫者，令其息滅；
如是利益一切眾生，皆悉令其捨生死輪，轉正法輪。
從其腹，出無數百千億緊那羅王，各有無數緊那羅女前後圍繞；
又出無數百千億乾闥婆王，各有無數乾闥婆女前後圍繞；
各奏無數百千天樂，歌詠讚歎諸法實性，
歌詠讚歎一切諸佛，歌詠讚歎發菩提心，
歌詠讚歎脩菩薩行，歌詠讚歎一切諸佛成正覺門，
歌詠讚歎一切諸佛轉法輪門，歌詠讚歎一切諸佛現神變門，
開示演說一切諸佛般涅槃門，開示演說守護一切諸佛教門，
開示演說令一切眾生皆歡喜門，開示演說嚴淨一切諸佛剎門，
開示演說顯示一切微妙法門，開示演說捨離一切諸障礙門，
開示演說發生一切諸善根門，如是周徧十方法界。
從其面門，出無數百千億轉輪聖王，七寶具足，
四兵圍繞，放大捨光，雨無量寶，諸貧乏者悉使充足，
令其永斷不與取行；端正采女無數百千，
悉以捨施，心無所著，令其永斷邪婬之行；
令生慈心，不斷生命；令其究竟常真實語，
不作虗誑無益談說；令攝他語，不行離間；
令柔輭語，無有麤惡；令常演說甚深決定明了之義，
不作無義綺飾言辭；為說少欲，令除貪愛，
心無瑕垢；為說大悲，令除忿怒，意得清淨；
為說實義，令其觀察一切諸法，深入因緣，
善明諦理，拔邪見刺，破疑惑山，一切障礙悉皆除滅。
如是所作，充滿法界。
從其兩目，出無數百千億日輪，普照一切諸大地獄及諸惡趣，
皆令離苦；又照一切世界中間，令除黑闇；
又照一切十方眾生，皆令捨離愚癡翳障；
於垢濁國土放清淨光，白銀國土放黃金色光，
黃金國土放白銀色光，瑠璃國土放玻瓈色光，
坡瓈國土放瑠璃色光，硨磲國土放碼碯色光，
碼碯國土放硨磲色光，帝青國土放日藏摩尼王色光，
日藏摩尼王國土放帝青色光，赤真珠國土放月光網藏摩尼王色光，
月光網藏摩尼王國土放赤真珠色光，
一寶所成國土放種種寶色光，種種寶所成國土放一寶色光，
照諸眾生心之稠林，辦諸眾生無量事業，
嚴飾一切世間境界，令諸眾生心得清涼，生大歡喜。
如是所作，充滿法界。
從其眉間白毫相中，出無數百千億帝釋，
皆於境界而得自在，摩尼寶珠繫其頂上，
光照一切諸天宮殿，震動一切須彌山王，
覺悟一切諸天大眾；歎福德力，說智慧力，
生其樂力，持其志力，淨其念力，堅其所發菩提心力；
讚樂見佛，令除世欲；讚樂聞法，令厭世境；
讚樂觀智，令絕世染，止修羅戰，斷煩惱諍，
滅怖死心，發降魔願，興立正法須彌山王，成辦眾生一切事業。
如是所作，周徧法界。
從其額上，出無數百千億梵天，色相端嚴，
世間無比，威儀寂靜，言音美妙，勸佛說法，
歎佛功德，令諸菩薩悉皆歡喜，能辦眾生無量事業，普徧一切十方世界。
從其頭上，出無量佛剎微塵數諸菩薩眾，
悉以相好莊嚴其身，放無邊光，說種種行。
所謂：讚歎布施，令捨慳貪，得眾妙寶莊嚴世界；
稱揚讚歎持戒功德，令諸眾生永斷諸惡，
住於菩薩大慈悲戒；說一切有悉皆如夢；
說諸欲樂無有滋味，令諸眾生離煩惱縛；
說忍辱力，令於諸法心得自在；讚金色身，
令諸眾生離瞋恚垢，起對治行，絕畜生道；
歎精進行，令其遠離世間放逸，皆悉勤修無量妙法；
又為讚歎禪波羅蜜，令其一切心得自在；
又為演說般若波羅蜜，開示正見，令諸眾生樂自在智，
拔諸見毒；又為演說隨順世間種種所作，
令諸眾生雖離生死而於諸趣自在受生；
又為示現神通變化，說壽命自在，令諸眾生發大誓願；
又為演說成就總持力、出生大願力、淨治三昧力、
自在受生力；又為演說種種諸智，所謂：
普知眾生諸根智、普知一切心行智、普知如來十方智、普知諸佛自在智。
如是所作，周徧法界。
從其頂上，出無數百千億如來身，其身無等，
諸相隨好，清淨莊嚴，威光赫奕如真金山，
無量光明普照十方，出妙音聲充滿法界。
示現無量大神通力，為一切世間普雨法雨，
所謂：為坐菩提道場諸菩薩，雨普知平等法雨；
為灌頂位諸菩薩，雨入普門法雨；為法王子位諸菩薩，
雨普莊嚴法雨；為童子位諸菩薩，雨堅固山法雨；
為不退位諸菩薩，雨海藏法雨；為成就正心位諸菩薩，
雨普境界法雨；為方便具足位諸菩薩，
雨自性門法雨；為生貴位諸菩薩，雨隨順世間法雨；
為修行位諸菩薩，雨普悲愍法雨；為新學諸菩薩，
雨積集藏法雨；為初發心諸菩薩，雨攝眾生法雨；
為信解諸菩薩，雨無盡境界普現前法雨；
為色界諸眾生，雨普門法雨；為諸梵天，
雨普藏法雨；為諸自在天，雨生力法雨；
為諸魔眾，雨心幢法雨；為諸化樂天，雨淨念法雨；
為諸兜率天，雨生意法雨；為諸夜魔天，
雨歡喜法雨；為諸忉利天，雨疾莊嚴虗空界法雨；
為諸夜叉王，雨歡喜法雨；為諸乾闥婆王，
雨金剛輪法雨；為諸阿修羅王，雨大境界法雨；
為諸迦樓羅王，雨無邊光明法雨；為諸緊那羅王，
雨一切世間殊勝智法雨；為諸人王，雨無樂著法雨；
為諸龍王，雨歡喜幢法雨；為諸摩睺羅伽王，
雨大休息法雨；為諸地獄眾生，雨正念莊嚴法雨；
為諸畜生，雨智慧藏法雨；為閻羅王界眾生，
雨無畏法雨；為諸厄難處眾生，雨普安慰法雨，悉令得入賢聖眾會。
如是所作，充滿法界。
海幢比丘又於其身一切毛孔，一一皆出阿僧祇佛剎微塵數光明網，
一一光明網具阿僧祇色相、阿僧祇莊嚴、
阿僧祇境界、阿僧祇事業，充滿十方一切法界。
爾時，善財童子一心觀察海幢比丘，深生渴仰，
憶念彼三昧解脫，思惟彼不思議菩薩三昧，
思惟彼不思議利益眾生方便海，思惟彼不思議無作用普莊嚴門，
思惟彼莊嚴法界清淨智，思惟彼受佛加持智，
思惟彼出生菩薩自在力，思惟彼堅固菩薩大願力，思惟彼增廣菩薩諸行力。
如是住立，思惟觀察，經一日一夜，乃至經於七日七夜、
半月、一月，乃至六月，復經六日。
過此已後，海幢比丘從三昧出。
善財童子讚言：聖者！
希有奇特！如此三昧最為甚深，如此三昧最為廣大，
如此三昧境界無量，如此三昧神力難思，
如此三昧光明無等，如此三昧莊嚴無數，
如此三昧威力難制，如此三昧境界平等，
如此三昧普照十方，如此三昧利益無限，以能除滅一切眾生無量苦故。
所謂：能令一切眾生離貧苦故，出地獄故，
免畜生故，閉諸難門故，開人、天道故，令人、
天眾生喜樂故，令其愛樂禪境界故，能令增長有為樂故，
能為顯示出有樂故，能為引發菩提心故，
能使增長福智行故，能令增長大悲心故，
能令生起大願力故，能令明了菩薩道故，
能使莊嚴究竟智故，能令趣入大乘境故，
能令照了普賢行故，能令證得諸菩薩地智光明故，
能令成就一切菩薩諸願行故，能令安住一切智智境界中故。
聖者！此三昧者，名為：何等？
海幢比丘言：善男子！
此三昧名：普眼捨得，又名：般若波羅蜜境界清淨光明，
又名：普莊嚴清淨門。
善男子！我以修習般若波羅蜜故，得此普莊嚴清淨三昧等百萬阿僧祇三昧。
善財童子言：聖者！
此三昧境界究竟唯如是耶？
海幢言：善男子！入此三昧時，了知一切世界無所障礙，
往詣一切世界無所障礙，超過一切世界無所障礙，
莊嚴一切世界無所障礙，修治一切世界無所障礙，
嚴淨一切世界無所障礙，見一切佛無所障礙，
觀一切佛廣大威德無所障礙，知一切佛自在神力無所障礙，
證一切佛諸廣大力無所障礙，入一切佛諸功德海無所障礙，
受一切佛無量妙法無所障礙，入一切佛法中修習妙行無所障礙，
證一切佛轉法輪平等智無所障礙，入一切諸佛眾會道場海無所障礙，
觀十方佛法無所障礙，大悲攝受十方眾生無所障礙，
常起大慈充滿十方無所障礙，見十方佛心無厭足無所障礙，
入一切眾生海無所障礙，知一切眾生根海無所障礙，知一切眾生諸根差別智無所障礙。
善男子！我唯知此一般若波羅蜜三昧光明。
如諸菩薩，入智慧海，淨法界境，達一切趣，
徧無量剎，總持自在，三昧清淨，神通廣大，
辯才無盡，善說諸地，為眾生依；而我何能知其妙行，
辯其功德，了其所行，明其境界，究其願力，
入其要門，達其所證，說其道分，住其三昧，
見其心境，得其所有平等智慧？
善男子！從此南行，有一住處，名曰：海潮；
彼有園林，名：普莊嚴；於其園中，有優婆夷，
名曰：休捨。汝往彼問：菩薩云何學菩薩行、修菩薩道？
時，善財童子於海幢比丘所，得堅固身，
獲妙法財，入深境界，智慧明徹，三昧照耀，
住清淨解，見甚深法，其心安住諸清淨門，
智慧光明充滿一方，心生歡喜，踴躍無量，
五體投地，頂禮其足，繞無量帀，恭敬瞻仰，
思惟觀察，咨嗟戀慕，持其名號，想其容止，
念其音聲，思其三昧及彼大願所行境界，
受其智慧清淨光明，辭退而行。
commentary::  ^159a28

第六、海幢比丘寄正心住。
初念長者教，觀察思惟。
隨修證人，漸次南行，至閻浮提岸，周徧尋求海幢比丘，
乃見在經行路側，結加趺坐，入於三昧。
初見未及問，以在定故，但見定中所現業用境界。
以從足至頂，一十四處，所現人天八部，
修羅、帝釋、梵王，乃至聲聞、菩薩，以至於佛，皆在一身中現。
經文有十四段。後於頂上，所現佛出妙音聲，
普雨法雨，有三十二種法雨。
初十二種法雨，特為菩薩。
後二十種法雨，普及人天雜類，上至色界梵天，
下及地獄三途，無不充足。
如是所作，充滿法界。
又於其身一切毛孔，皆出阿僧祇佛剎微塵數光明網。
一一光明網，具阿僧祇色相莊嚴境界事業。
如是充滿十方一切法界。
比丘定中，俱現如是相用。
善財見已，一心觀察，深生渴仰，憶念彼三昧解脫，思惟彼不思議境界。
如是住立，思惟觀察，日夜不已，以至六月六日，未曾暫捨。
比丘過此已後，乃從三昧起。
善財乃作禮讚言：聖者！
希有奇特！如此三昧，甚深廣大利益等，有十三行經。
讚已，然後乃問：聖者！
此三昧名為何等？
比丘答言：此三昧名普眼捨得，又名般若波羅蜜境界清淨光明，
又名普莊嚴清淨門。
以修習般若波羅蜜故，得此三昧，有百萬阿僧祇三昧。
言三昧名普眼捨得者，謂以般若智圓照法界，故名普眼。
般若之體，清淨光明，一法不受，故云捨得。
以此般若，生佛平等，聖凡一際，故圓現法界事相。
此即顯示前唯心觀門之體用耳，似不必局於滅受想定也。
善財童子既聞三昧之名，因問此三昧境界究竟如何。
此問其實際也。比丘答言：入此三昧時，
則智正覺世間、器世間、眾生世間，此三種世間，
一際平等，一一融通，無所障礙，如此而已。
此直指唯心觀門究竟實際也。
故比丘告善財言：我唯知此一般若波羅蜜三昧光明而已。
若諸菩薩入智慧海，淨法界境，乃至平等智慧，則非我所知。
乃推後友云：從此南行，有一住處，名曰海潮。
有優婆夷，名曰休捨。
汝可往問。時善財童子於海幢比丘所，
得堅固身等種種法門故，感恩戀慕，持其名號，
想其容止，念其音聲，思其三昧，受其智慧，得其清淨光明。
於此法門，有深證矣。
辭退而行。大方廣佛華嚴經綱要卷第六十三
 ^161c34
