維摩詰所說經無我疏卷第六
author:: 天台山幽溪沙門　傳燈　著
other:: 
# 菩薩品第四

commentary:: 
○二、遣諸菩薩二：初、釋品題。
orig::  ^649a25

維摩詰所說經菩薩品第四。
commentary::  ^649a27

菩薩之名，并品題闕略，已如弟子品中說。 ^649a29

○二、釋經文二：初、廣敘四大菩薩四：初、
遣彌勒菩薩二：初、如來勅遣。
orig::  ^649a31

於是佛告彌勒菩薩：汝行詣維摩詰問疾。
commentary::  ^649a35

什公曰：彌勒既紹尊位，又當於此土而成佛，
眾情所宗，故先命之。
彌勒、維摩大小之量，未可定也。
或云維摩雖大，或有以而不成佛；或云彌勒雖大，
將有為而故辭行；或此是分身，彌勒非其正體。
以此三緣，故有屈致之跡也。 ^649a37

燈曰：二人之緣，應以契經本迹定之。
蓋約本言之，則維摩曾為金粟如來，彌勒方居等覺一生補處之位，
本之高下可知也。
約迹言之，則維摩位居圓教初住法身之位，彌勒方補釋迦生身之處。
按婆沙論，在藏教中，忍位見思二惑伏而未斷，迹之高下又可知也。
又按本文，約無生以破生滅，以下下位受上上人折，宜矣。 ^649b2

○二、菩薩固辭三：初、總辭不堪。
orig::  ^649b16

彌勒白佛言：世尊！
我不堪任詣彼問疾。
commentary::  ^649b18

○二、釋其所以三：初、敘其折事。
orig::  ^649b20

所以者何？憶念我昔為兜率天王及其眷屬說不退轉地之行。
commentary::  ^649b22

什公曰：是人中說法也。
此天以彌勒將上為天師，豫懷宗敬，故常來聽法也。 ^649b26

什公曰：不退轉地，即無生法忍也。 ^649b28

燈曰：無生忍位，約圓教，始於初住，終於等覺後心；
約別教，始於初地，終於後心；約通教，始於見地，
終於後心；約藏教，始於下忍，終於世第一三十四心。
蓋藏教等覺菩薩，已經三阿僧祗劫，修六度行，
更住百劫種相好因，方入中忍，而為補處之尊，為不退轉地。 ^649b32

○二、敘其折辭二：初、破其分別之心三：
初、先問其事。
orig::  ^649b44

時維摩詰來謂我言：彌勒世尊授仁者記，一生當得阿耨多羅三藐三菩提。
commentary::  ^649b48

生公曰：阿耨多羅，無上也。
三藐三者，正徧也。
三菩提者，彼語有之，此無名也。
實則體極居終，智慧也。 ^649c4

燈曰：菩提有四品，聲聞修之得下智菩提，
緣覺修之得中智菩提，菩薩修之得上智菩提，佛修之得上上智菩提。
今云當得是佛菩提，然有四教今乃示迹，且言藏教佛菩提爾。 ^649c8

生公曰：一生者，無復無量生餘一生也。
餘一生者，但有玅覺一生在也。 ^649c14

二、正事破斥三：初、約生破三：初、牒定三位。
orig::  ^649c18

為用何生得受記乎？
過去耶？未來耶？現在耶？
commentary::  ^649c20

若曰無生，則無有生，既曰一生，生必有世，故立三世以為破本。
蓋生滅四諦，為三藏教人之所守，且寄道滅二諦言之，
道則對治易奪，滅則滅有還無，則三世生滅宛然，
此則有生，安得謂之無生耶？ ^649c22

○二、約位而破。
orig::  ^649c30

若過去生，過去生已滅；若未來生，未來生未至；
若現在生，現在生無住。
commentary::  ^649c32

三藏教拙，有三世之定謂，故稟斯教者，一以生滅為所宗。
不知即三世而無三世，豈不即生滅而本無生滅？
此大士所以即藏教之生滅者，而破其本無生滅，
謂之以通教無生之理以示之可也，以別圓無量無作之理以示之亦可也。 ^649c36

○三、引佛說證。
orig::  ^649c46

如佛所說：比丘！汝今即時亦生、亦老、亦滅。
commentary::  ^649c48

楞伽云：初生即有滅，不為愚者說。
葢剎那九世，一念三千，敵體相破，生即無生。
如石火電光，空虗熠熠，幻翳若消，狂華自滅。
何有其生而曰受一生記耶？
新新生滅，交臂已謝，豈待白首然後為變？
亦肇公之知言也。 ^650a2

○二、約無生破二：初、牒定其位。
orig::  ^650a12

若以無生得受記者。
commentary::  ^650a14

○二、約義而破。
orig::  ^650a16

無生即是正位，於正位中亦無受記，亦無得阿耨多羅三藐三菩提。
commentary::  ^650a18

人未得道，生則無量，將當得道，則猶有一生，
既得道矣，則無有生。
向者大士即以生而破其一生，既無一生，
則亦無無量生，既無一生及無量生，則無生之道得矣。
生雖無記，無生豈無記乎？
不知生尚無記，無生豈有記耶？
蓋記與不記，皆情謂爾，無生無情，謂安有記耶？
故菩薩之無生正位者，彼我情喪，生滅謂忘，
當爾之時，吾亦不知孰為生耶？
孰為佛耶？孰為得道耶？
不得道耶？又孰為記耶？
孰為不記耶？故曰於正位中亦無受記云云也。 ^650a22

○三、約真如破二：初、結前生後。
orig::  ^650a40

云何，彌勒！受一生記耶？
commentary::  ^650a42

此一句可以結前，謂生既無記，無生又無有記，云何彌勒受一生記耶？
若生後者，此句正當問起：云何彌勒受一生記耶？
為從如得受記等耶？ ^650a44

○二、正約如破二：初、約真如生滅破二：
先、徵。
orig::  ^650b2

為從如生得受記耶？
為從如滅得受記耶？
commentary::  ^650b4

前破生滅已入無生，無生即如也。
今更徵破者，前無生乃破生以入無生之無生，今明如乃理體本然之無生。
體雖不二，宗途有殊。
然而又約生滅以為之徵者，歸宗有本，以未忘乎一生也。
葢既曰受一生記，生必對滅，此亦形待必然，故先寄以言之。 ^650b6

○二破
orig::  ^650b16

如以如生得受記者，如無有生；若以如滅得受記者，如無有滅。
commentary::  ^650b18

葢曰：有記則有生滅，如無生滅，安有記耶？
故凡言有記者，非如也。 ^650b22

○二、約真如理性破二：初、示一切皆如。
orig::  ^650b26

一切眾生皆如也，一切法亦如也，眾聖賢亦如也，至於彌勒亦如也。
commentary::  ^650b28

一切眾生，約九法界正報以言之也。
一切法，約十法界依報以言之也。
眾聖賢，約三乘聖賢諸位以言之也。
葢曰既稱真如，則一切皆如。
苟有一焉不如，則不得稱為真如矣。 ^650b32

○二、示皆應得記二：初、立。
orig::  ^650b40

若彌勒得受記者，一切眾生亦應受記。
所以者何？夫如者，不二不異。
commentary::  ^650b42

葢曰：若彌勒如，一切不如者，則彌勒應受記，一切不受記。
既是一切皆如，則彌勒得記，而一切亦當得記。
何以故？眾生即是佛，不必更返本還元故。
瓦礫即是佛，不必分情與無情故。
聖賢即是佛，不必開權顯實故。
斯理灼然，世間常住，云何彌勒獨稱受記耶？
正以不二不異，方得名如，故以之結示也。 ^650b46

○二、釋二：初、約煩惱即菩提釋。
orig::  ^650c10

若，彌勒！得阿耨多羅三藐三菩提者，一切眾生皆亦應得。
所以者何？一切眾生即菩提相。
commentary::  ^650c12

凡成佛道，有二種德：一、智德，即菩提，約能斷煩惱而言也；
二、斷德，即涅槃，約能斷生死而言也。
此從以修奪性，是故言斷。
若以性奪修，則煩惱即是菩提；以九界煩惱修染，即是性染。
性染融通，無法不趣，任運攝得佛界性淨。
如全水為波，波還即水，性水澄清，波恬浪靜，
斷而不斷，玅在其中。
經云一切眾生，乃約煩惱修染邊說也。 ^650c16

○二、約生死即涅槃釋。
orig::  ^650c30

若彌勒得滅度者，一切眾生亦當滅度。
所以者何？諸佛知一切眾生畢竟寂滅，即涅槃相不復更滅。
commentary::  ^650c32

梵語摩訶般涅槃那，漢音大滅度。
大即法身，滅即般若，度即解脫，是三點伊不縱不橫秘密之藏。
經云佛知一切眾生畢竟寂滅即涅槃相，
不復更滅者，正以生死即是涅槃，以九界生死修惡即是性惡，
性惡融通，任運攝得佛界性善。
如全空為華，華還即空，翳眼若除，狂華自滅，
斷而不斷，玅在其中。
經云一切眾生，乃約生死修惡邊說也。
天台大師用是二義明圓頓教煩惱即菩提、
生死即涅槃之旨，其論甚博，具淨名玄義洎諸大部并指要鈔，
廣明即義，須者往檢。 ^650c36

○三、結斥弗誘。
orig::  ^651a8

是故，彌勒！無以此法誘諸天子，實無發阿耨多羅三藐三菩提心者，
亦無退者。
commentary::  ^651a10

肇公曰：平等之道，實無發心，亦無退者。
而以不退之行，誘其發心，示其受記者，何耶？ ^651a14

○二、示無分別之道二：初、結前生後。
orig::  ^651a18

彌勒！當令此諸天子捨於分別菩提之見。
commentary::  ^651a20

肇公曰：菩提以寂滅為相，生死同相。
而諸天卑生死，尊菩提，雖曰勝求，更生塵累。
宜開以正路，令捨分別。
曷為示以道記，增其見乎？ ^651a22

燈曰：夫如來所說，有有分別之教，小乘三藏是也；
有無分別之教，大乘通門是也。
此約界內分之若此。
又有有分別之教，大乘終別是也；有無分別之教，大乘至圓頓是也。
此約界外分之若此。
今大士所示，或是以通斥藏，或是以圓呵別，
衍門破斥，理數然也。 ^651a28

○二、示無分別二：初、示無分別之本。
orig::  ^651a40

所以者何？菩提者，不可以身得，不可以心得。
commentary::  ^651a42

肇公曰：自此下大明菩提義也。
道之極者，稱曰菩提。
秦無言以譯之。菩提者，葢是正覺無相之真智乎。
其道虗玄，妙絕常境。
聰者無以容其聽，智者無以運其知，辯者無以措其言，像者無以狀其儀。
故其為道也，微妙無相，不可為有；用之彌勤，不可為無。
故能幽鑑萬物而不耀，玄軌超駕而弗夷，
大包天地而罔寄，曲濟羣惑而無私。
至能道達殊方，開物成務，玄機必察，無思無慮。
然則無知而無不知，無為而無不為者，其唯菩提大覺之道乎。
此無名之法，固非名所能名也。
不知所以言，故強名曰菩提。
斯無為之道，豈可以身心而得乎。 ^651a44

燈曰：身者，生死身也；心者，煩惱心也。
夫既曰生死即涅槃，則可以身得；煩惱即菩提，則可以心得。
今曰不可以身心得，豈不異旨乖宗，成撥波求水之見乎？
曰：非乖也，將以成圓頓觀也。
何也？葢其間有情焉法焉。
苟以情為法，則有分別心以之而生，反以菩提為煩惱，
涅槃為生死，境風競起，千波累生。
苟以法遮情，則無分別智以之而成，斯煩惱菩提而一照，
涅槃生死而等觀，#CB01658;焉虗籟，鏡水澄清。
然則即身心之法，而離身心之計，智斷惑縛，斯可以言即也。 ^651b18

○二、示無分別之行二十五：初、寂滅行。
orig::  ^651b38

寂滅是菩提，滅諸相故。
commentary::  ^651b40

菩提無相，必寂滅諸相分別，乃能得也。 ^651b42

○二不觀行。
orig::  ^651b44

不觀是菩提，離諸緣故。
commentary::  ^651b46

菩提離諸塵緣，必絕對待，乃能得也。 ^651b48

○三不行行
orig::  ^651c2

不行是菩提，無憶念故。
commentary::  ^651c4

菩提離心緣，必其心識不行，乃能得也。 ^651c6

○四斷行。
orig::  ^651c8

斷是菩提，捨諸見故。
commentary::  ^651c10

菩提永無六十二見，邪執必斷，諸見乃能得也。 ^651c12

○五離行
orig::  ^651c14

離是菩提，離諸妄想故。
commentary::  ^651c16

菩提不與妄想和合，必遠離妄想，乃能得也。 ^651c18

○六障行
orig::  ^651c20

障是菩提，障諸願故。
commentary::  ^651c22

菩提本然，不可以願欲而求，必遮止願欲，乃能得也。 ^651c24

○七不入行
orig::  ^651c28

不入是菩提，無貪著故。
commentary::  ^651c30

菩提無貪，著於六根，入無所入，乃能得也。 ^651c32

○八順行
orig::  ^651c34

順是菩提，順於如故。
commentary::  ^651c36

菩提與真如相順，必於如理不逆，乃能得也。 ^651c38

○九住行
orig::  ^651c40

住是菩提，住法性故。
commentary::  ^651c42

菩提即是法性，必常住法性，乃能得也。 ^651c44

○十至行
orig::  ^651c46

至是菩提至實際故。
commentary::  ^651c48

菩提即真實理際，其心必時時至於實際，乃能得也。 ^652a2

○十一不二行
orig::  ^652a6

不二是菩提，離意法故。
commentary::  ^652a8

菩提無能所，必離意根、法塵二法，乃能得也。 ^652a10

○十二等行
orig::  ^652a12

等是菩提，等虗空故。
commentary::  ^652a14

菩提平等猶若虗空，心必平等乃能得也。 ^652a16

○十三無為行
orig::  ^652a18

無為是菩提，無生住滅故。
commentary::  ^652a20

菩提常住，體非四相，心必無為，乃能得也。 ^652a22

○十四知行
orig::  ^652a24

知是菩提，了眾生心行故。
commentary::  ^652a26

菩提體如明鏡，照諸眾生心行，無不了了，
必正徧知，乃能得也。 ^652a28

○十五、不會行
orig::  ^652a32

不會是菩提，諸入不會故。
commentary::  ^652a34

肇公曰：諸入，內外六入也。
內外俱空，故諸入不會。
心必不會，乃能得也。 ^652a36

○十六不合行
orig::  ^652a40

不合是菩提，離煩惱習故。
commentary::  ^652a42

煩惱即菩提，與煩惱習氣本相離，故不與之合，乃能得也。 ^652a44

○十七無處行。
orig::  ^652a48

無處是菩提，無形色故。
commentary::  ^652b2

六處本空，何有形色？
必照六空，乃能得也。 ^652b4

○十八假名行
orig::  ^652b6

假名是菩提，名字空故。
commentary::  ^652b8

菩提之稱，原是假名，必了名空，乃能得也。 ^652b10

○十九、如化行
orig::  ^652b12

如化是菩提，無取捨故。
commentary::  ^652b14

菩提如化無心，必不作取捨，乃能得也。 ^652b16

○二十、無亂意行。
orig::  ^652b18

無亂是菩提，常自靜故。
commentary::  ^652b20

菩提常自寂靜，不以亂意，乃能得也。 ^652b22

○二十一善寂行
orig::  ^652b24

善寂！是菩提性清淨故。
commentary::  ^652b26

菩提性本清淨，必善寂其心，乃能得也。 ^652b28

○二十二無取行
orig::  ^652b30

無取是菩提，離攀緣故。
commentary::  ^652b32

一有攀緣，即與菩提反，必不生取著，乃能得也。 ^652b34

○二十三無異行。
orig::  ^652b36

無異是菩提，諸法等故。
commentary::  ^652b38

菩提與諸法性等，無有異相，必無異乃能得也。 ^652b40

○二十四無比行
orig::  ^652b42

無比是菩提，無可諭故。
commentary::  ^652b44

菩提最上無有倫匹，心無有上乃能得也。 ^652b46

○二十五微妙行
orig::  ^652b48

微玅是菩提，諸法難知故。
commentary::  ^652c2

一切諸法皆是實相，非佛玅智難可測知，必不思議微玅之智乃可得也。 ^652c4

菩提之義三，今文說為二十五，若合之，
則真性菩提十有一：一、寂滅；二、順；三、住；
四、至；五、等；六、無為；七、無亂；八、善寂；九、無異；
十、無比；十一、微玅。
實智菩提十有三：一、不觀；二、不行；三、斷；
四、離；五、障；六、不入；七、不二；八、不會；九、不合；
十、無處；十一、假名；十二、如化；十三、無取。
方便菩提一，即知是菩提也。
此二十五行，以無分別智為宗，故中空之智居多，
以真性用中道為體，實智用空為體故也。
方便假智才得其一，知是菩提，了眾生心，乃約用邊說故也。
夫菩提之道，離分別者如此，而彌勒安得以有分別之心而誘之耶？
約教之義，已如前釋。 ^652c8

觀解者，秪觀一念所發道心是因緣生法，
即空、假、中，即此章觀心之意。
何者？如行者發菩提心，起四弘誓願時，
以能發之心為因，以四諦境為緣，發起道心為所生法。
若以三藏生滅觀之，即彌勒為諸天人所說不退轉地之行也。
約三世推，此心畢竟不可得，則即生滅而非生滅也。
又約體空、體假、體中而觀之，即二十五菩提行也。 ^652c30

○三聞法獲益。
orig::  ^652c44

世尊！維摩詰說是法時，二百天子得無生法忍。
commentary::  ^652c46

○三、結成不堪。
orig::  ^652c48

故我不任詣彼問疾。
commentary::  ^653a2

○二、遣光嚴童子二：初、如來勅遣。
orig::  ^653a4

佛告光嚴童子：汝行詣維摩詰問疾。
commentary::  ^653a6

○二、菩薩固辭三：初、總辭不堪。
orig::  ^653a8

光嚴白佛言：世尊！
我不堪任詣彼問疾。
commentary::  ^653a10

○二、說其所以三：初、敘其折事。
orig::  ^653a12

所以者何？憶念我昔出毗耶離大城，時維摩詰方入城，
我即為作禮而問言：居士從何所來？
答我言：吾從道場來。
commentary::  ^653a14

什公曰：以光嚴心樂道場，故言從道場來，以發悟其心也。
光嚴雖欲得道場，而未知所以得，得必有因，故為廣說萬行。
萬行是道場因，而言道場者，是因中說果也。
復次，佛所坐處，於中成道，故名道場。
善心道場，亦復如是，廣積眾善，故佛道得成，
是以萬善為一切智地，乃真道場也。 ^653a20

○二、敘其折辭二：初、以處所問。
orig::  ^653a32

我問：道場者，何所是？
commentary::  ^653a34

大士初總答吾從道場來者，正示理行以為道場也。
光嚴未解，謂必有處，故問何所。
此以事為場，非真道場也。 ^653a36

○二、以理行答二：初、正答十八：初、以發覺四心示。
orig::  ^653a42

答曰：直心是道場，無虗假故；發行是道場，
能辦事故；深心是道場，增益功德故；菩提心是道場，無錯謬故。
commentary::  ^653a44

此之四心，與起信論三心義合。
彼云：一者直心，正念真如故；二者深心，
樂集一切諸善行故；三者大悲心，欲拔一切眾生苦故。
今第一直心與論第一名義俱同，第三深心與論第二名義亦同，
第四菩提心與論第三名異義同。
葢拔苦即發四弘誓，大菩提中第一眾生誓度也。
況後之三願，皆為前願而設，故正當之。
第二發行，即論第二深心中樂集一切諸善行中開出。
故經四心，但是論之三心，因得約論文三義釋而明之。
第一直心是道場，無虗假故者，苟不正念真如，安令其心無有虗假？
此即圓頓行人創心發覺，以真如理行為首，與天台十乘觀法第一觀不思議境同。
苟非觀萬法皆即真如，安令契不思議旨？
第二發行是道場，能辦事故；第三深心是道場，樂集一切諸善行故。
此之二心，當十乘中第三善巧安心止觀，并後之諸乘。
葢非止觀全性起修，全修在性，徹真如底，
窮法性邊，無足以稱深心增益功德，亦無足能辦大事也。
第四菩提心是道場，無錯亂故，即十乘中第二真正發菩提心。
苟非依四諦境發四弘誓願，安令菩提之心無有錯亂？
是以道場之行，雖列一十八種，其發覺初心，
必以理行為之先容，次以四弘為之要制，
正修止觀為之調御，一切萬行為之進趣，
然後道場可詣，菩提可證也。 ^653a48

○二、以彼岸六行示。
orig::  ^653b46

布施是道場，不望報故。
commentary::  ^653b48

施苟責報，為有相檀，是人天因，無足以為道場行也。
orig::  ^653c2

持戒是道場，得願具故。
commentary::  ^653c6

大乘之戒，戒相雖多大，而為語不外三聚淨戒：
一、攝律儀戒，二、攝善法戒，三、饒益有情戒。
得此三戒，則無願而不具也。
orig::  ^653c8

忍辱是道場，於諸眾生心無礙故。
commentary::  ^653c14

眾生辱我，我能忍之，則於諸眾生心無有礙。
又了人、法二空，無我、人、眾生、壽者四相，
故節節支解時，心無有礙。
orig::  ^653c16

精進是道場，不懈退故。
commentary::  ^653c22

行諸五度，精而不雜，進而不退，故無退也。
orig::  ^653c24

禪定是道場，心調柔故。
commentary::  ^653c26

心在散亂，則觸事麤獷；苟得禪定，一切調柔。
orig::  ^653c28

智慧是道場，現見諸法故。
commentary::  ^653c30

諸法有性相本末，究竟平等，必具權實二智，乃能見之。 ^653c32

○三、以四無量心示。
orig::  ^653c36

慈是道場，等眾生故。
commentary::  ^653c38

慈能與十法界眾生性德之樂，故稱等也。
orig::  ^653c40

悲是道場，忍疲苦故。
commentary::  ^653c42

悲能拔十法界眾生性德之苦。
眾生沉湎三途，輪迴六道，必隨類化度，忍於疲苦。
orig::  ^653c44

喜是道場，悅樂法故。
commentary::  ^653c48

菩薩見眾生離苦得樂，則歡喜悅樂。
orig::  ^654a2

捨是道場，憎愛斷故。
commentary::  ^654a4

小乘則七周、九周行慈以斷憎；大乘則等觀眾生住一子地，
則憎愛等捨。是故雖得法喜悅樂，即此心亦復捨之。 ^654a6

○四、以己利二法示。
orig::  ^654a12

神通是道場，成就六通故；解脫是道場，能背捨故。
commentary::  ^654a14

自有六種神通，身手有力，方能拔眾生出於淤泥；
自證八種解脫，越諸塵累，方能解眾生離於繫縛，然後可為道場之行也。 ^654a16

○五、以利人二法示
orig::  ^654a22

方便是道場，教化眾生故。
commentary::  ^654a24

教化眾生有三種方便，如方便品釋，一一具足乃能度人登於道場。
orig::  ^654a26

四、攝是道場，攝眾生故。
commentary::  ^654a30

什公曰：一、惠施。惠施有二種：施下人以財施，上人以法施。
二、愛語。愛語復有二種：於下人則以軟言將悅，
於上人則以法語慰喻，皆以愛心作愛語也。
三、利語。利語亦有二種：下人則為設方便，
令得俗利；上人則為作方便，令得法利。
四、同事。同事亦有二種：同惡人則誘以善法，
同善人則令增善根，隨類而入，事與彼同，故名同事也。 ^654a32

○六、以正修二法示。
orig::  ^654a46

多聞是道場，如聞行故。
commentary::  ^654a48

聞而不行，猶如算沙自困；不聞而行，猶如盲人徒步。
多聞實智慧，是所說應受，是故多聞名為道場。
orig::  ^654b2

伏心是道場，正觀諸法故。
commentary::  ^654b6

多聞如行，雖是道場，然而行必觀行成就，
能伏煩惱，伏而後斷，乃能入於道場。
始以制心一處而伏，後能五住圓伏為伏，乃圓人登道場之正行也。 ^654b8

○七以助道法品示。
orig::  ^654b14

三十七品是道場，捨有為法故。
commentary::  ^654b16

修四念處，能捨有為常樂我淨故；修四正勤，
能捨有為中已生惡令斷、未生惡不生，
未生善令生、已生善令增長故；乃至修四如意足、
五根、五力、七覺支、八正道，能捨世間有為功用得入道故。 ^654b18

○八，以四諦聖行示。
orig::  ^654b26

諦是道場，不誑世間故。
commentary::  ^654b28

諦是審實法，故不誑世間。
然有四諦，苦、集、滅、道是也；三諦，真俗中是也；
二諦，真俗是也；一諦，一實諦是也；無諦，無有如上諸諦之相是也。
秪論四諦，苦諦決定是苦，不可合樂等，何況後諸諦乎？
若對下文緣起，是則此中之意正明四諦。 ^654b30

○九，以因緣聖行示。
orig::  ^654b40

緣起是道場，無明乃至老死皆無盡故。
commentary::  ^654b42

十二因緣三世輪轉，若連環之無端，故無有盡。
又十二緣起不出三道，然而苦道即法身，
惑道即般若，業道即解脫，緣起微玅，曷有盡哉？ ^654b44

○十、以煩惱示。
orig::  ^654c2

諸煩惱是道場，知如實故。
commentary::  ^654c4

知煩惱如實際者，以其即菩提故也。 ^654c6

○十一、以眾生示
orig::  ^654c8

眾生是道場，知無我故。
commentary::  ^654c10

金剛云：眾生眾生者，即非眾生，是名眾生。
了眾生空，即是道場。
又假五眾和合而生，故名眾生。
一一各歸本法，則本無我之可得。 ^654c12

○十二，以一切法示。
orig::  ^654c18

一切法是道場，知諸法空故。
commentary::  ^654c20

眾生執諸法有，煩惱之所由生；菩薩達諸法空，道場之所以立。
因倒因起，豈有他法哉？ ^654c22

○十三、以降魔示
orig::  ^654c26

降魔是道場，不傾動故。
commentary::  ^654c28

菩薩了魔界如、佛界如，一如無二如，不為魔法之所傾動，即是降魔。 ^654c30

○十四、以三界示
orig::  ^654c34

三界是道場，無所趣故。
commentary::  ^654c36

眾生有六趣，三趣於善、三趣於惡，故有三界昇沉。
菩薩上不趣善、下不趣惡，了達三界猶若空華，
元是菩提玅淨明體，故即三界以為道場。 ^654c38

○十五、以說法示。
orig::  ^654c44

師子吼是道場，無所畏故。
commentary::  ^654c46

菩薩以所行、如所說，說圓頓教。
所謂：以一音而演說，得解隨機，故無所畏。 ^654c48

○十六、以果行示
orig::  ^655a4

力、無畏、不共法是道場，無諸過故。
commentary::  ^655a6

十力、四無所畏、十八不共等，皆菩薩萬行功德。
功故有力，能滅惡；德故有用，能生善，故無諸過。 ^655a8

○十七、以三明示
orig::  ^655a12

三、明是道場，無餘礙故。
commentary::  ^655a14

肇公曰：此即是佛所得也。
總名為佛，佛即道也。
上以菩薩行為場，今果中以佛為道，眾事為場也。
降魔兵而不為所動，遊三界而不隨其趣，
演無畏法音而無難，具佛三十二業而無一缺，
三明通達而無礙，斯皆大道之所由生也。 ^655a16

○十八、以一念知一切法示
orig::  ^655a26

一念知一切法是道場，成就一切智故。
commentary::  ^655a28

道場因行既備，則成佛。
坐道場時，究盡諸法實相，十界依正二報，
聖凡性相本末，全是佛心一念而知，自非侈語。 ^655a30

○二、結成。
orig::  ^655a36

如是，善男子！菩薩若應諸波羅蜜教化眾生，
諸有所作舉足下足，當知皆從道場來住於佛法矣。
commentary::  ^655a38

結上所說一切因果之法，無非菩薩尋常之所建立，
是則舉足下足，作作語默，無非道場，因圓佛果也。 ^655a42

○三聞法獲益。
orig::  ^655a48

說是法時，五百天人皆發阿耨多羅三藐三菩提心。
commentary::  ^655b2

○三、結成不堪。
orig::  ^655b4

故我不任詣彼問疾。
commentary::  ^655b6

約教釋者，若彼岸六行等四教，皆得言之。
至於發覺四心，必大乘門中之事。
若論心之曲直，則界內以藏人為曲，通人為直。
界外則以別人為曲，圓人為直。
若傳傳論曲直，則通人猶曲，別人為直，別人猶曲。
惟一圓人，方名為極直也。 ^655b8

觀解者，玅觀中道，契合真如，即是直心；
玅觀真空，即是深心，樂習一切諸善行；
玅觀玅假，即是發行能辦事。
觀此心故，發四弘誓，自利利人，即菩薩心，無有錯謬。
餘十七科，準觀可知。 ^655b18

○三、遣持世菩薩二：初、如來勅遣。
orig::  ^655b26

佛告持世菩薩：汝行詣維摩詰問疾。
commentary::  ^655b28

菩薩之名，七眾之通稱也。
若未受菩薩戒，則仍存本名。
既受戒已，則皆可稱為菩薩。
今持世乃出家之菩薩也。
故下文云，無以此非法之物，要我沙門釋子。 ^655b30

○二、持世固辭三：初、總辭不堪。
orig::  ^655b38

持世白佛言：世尊！
我不堪任詣彼問疾。
commentary::  ^655b40

○二、釋其所以二：初、敘其折事六：初、魔來禮敬。
orig::  ^655b42

所以者何？憶念我昔住於靜室，時魔波旬從萬二千天女，
狀如帝釋，鼓樂絃歌，來詣我所，與其眷屬稽首我足，
合掌恭敬，於一面立。
commentary::  ^655b44

○二、持世錯謂。
orig::  ^655c2

我意謂是帝釋。
commentary::  ^655c4

什公曰：波旬，秦言殺者。
常欲斷人慧命，故名殺者。
亦名惡中惡。惡有三種：一曰、惡；二曰、大惡；
三曰、惡中惡。若以惡加已，還以惡報，是名為惡；
若人不侵己，無故加惡，是名大惡；若人來供養恭敬，
不念報恩，而反害之，是名惡中惡。
惡中惡，魔王最甚也。
諸佛甞欲令諸眾生安隱，而反壞亂，故言甚也。 ^655c6

肇公曰：魔以持世宴靜，欲亂其心，若現本形，
恐不與言，故變為釋相。
時持世不以通觀，故謂是帝釋也。 ^655c16

○三誡弗自恣。
orig::  ^655c22

而語之言：善來，憍尸迦！
雖福應有，不當自恣。
commentary::  ^655c24

什公曰：憍尸，姓也，字摩伽陀。
生公曰：以供養而來，故善之也。
從女絃歌，是自恣法也。
福有而自恣者，復為罪之根也。 ^655c26

○四、為其說法。
orig::  ^655c32

當觀五欲無常以求善本，於身命財而修堅法。
commentary::  ^655c34

生公曰：五欲者，五情所欲也。
夫用為自恣，寶之必深，若覺其無常，然後能以之求善本也。 ^655c36

肇公曰：堅法，三堅法也，身、命、財、寶也。
若忘身命，棄財寶，去封累而修道者，必獲無極之身，
無窮之命，無盡之財也。
此三，天地焚而不燒，劫數終而不盡，故名堅法。
以天帝樂著五欲，不慮無常，故勸修堅法也。 ^655c38

○五魔以女施
orig::  ^655c48

即語我言：正士受是萬二千天女，可備掃灑。
commentary::  ^656a2

生公曰：因其說法，故可詭以從善，實欲以女亂之。 ^656a4

○六、持世弗受
orig::  ^656a6

我言：憍尸迦！無以此非法之物要我沙門釋子，此非我宜。
commentary::  ^656a8

魔以曲來，此以直往，雖持世守法以正，
不知魔之矯作，偽而非真，固當鑒其施之不真，以驗人之邪正。
直以正斥，焉用言誡？
自非大士明鏡而持世，鮮不為之嬈固也。 ^656a12

○二、敘其折辭十一：初、示悟持世。
orig::  ^656a20

所言未訖，時維摩詰來謂我言：非帝釋也，是為魔來嬈固汝耳。
commentary::  ^656a22

○二降伏波旬
orig::  ^656a26

即語魔言：是諸女等可以與我，如我應受。
commentary::  ^656a28

肇公曰：以持世未覺，故發其狀也。
將化其女，故現從其索。
我為白衣，應受如此，曷為以與沙門釋子乎？ ^656a30

○三、魔王驚懼。
orig::  ^656a36

魔驚即懼，念：維摩詰將無惱我？
欲隱形去而不能隱，盡其神力亦不得去。
commentary::  ^656a38

○四、諸天勸與。
orig::  ^656a42

即聞空中聲曰：波旬！
以女與之，乃可得去。
魔以畏故，俛仰而與。
commentary::  ^656a44

○五、為女說法四：初、令發道意。
orig::  ^656a48

爾時，維摩詰語諸女言：魔以汝等與我，今汝皆當發阿耨多羅三藐三菩提心。
即隨所應而為說法，令發道意。
commentary::  ^656b2

肇公曰：在魔故從欲教，在我宜從道教也。
生公曰：既以與我，便屬於我，不得不從我教也。 ^656b8

○二令樂法樂。
orig::  ^656b12

復言：汝等已發道意，有法樂可以自娛，不應復樂五欲樂也。
commentary::  ^656b14

什公曰：夫魚之為性，唯木是依。
女人之性，唯樂是欲。
初發道意，自厲修善，未能樂也。
積德既淳，則欣樂彌深，經難不變，履苦愈篤，
內心實愛，外無餘歡，令其以此自娛，則厭天樂。
自此以下，列萬法者，旨取法中之樂，不取法也。 ^656b18

○三女問法樂。
orig::  ^656b28

天女即問：何謂法樂？
commentary::  ^656b30

○四大士為說十八。
初樂三寶。
orig::  ^656b32

答言：樂常信佛，樂欲聽法，樂供養眾。
commentary::  ^656b34

入道以歸依別相三寶及住持三寶為之始，
否則命無所歸，而心無所依。
以歸依一體三寶為之主，否則本覺無所顯，而始覺無所歸。
二不和合，則大道無所成。
是故歸依三寶，為法樂之大本也。 ^656b36

○二樂離五欲。
orig::  ^656b44

樂離五欲。
commentary::  ^656b46

魔女所樂在於五欲，不離五欲何以離魔？ ^656b48

○三樂離欲本。
orig::  ^656c2

樂觀五陰如怨賊，樂觀四大如毒蛇，樂觀內入如空聚。
commentary::  ^656c4

欲為寶身而樂，不知五陰如怨賊，四大如毒蛇，六入如空聚。
此身不實既如此，如怨如毒又如彼，苟能深觀，欲自離而魔自遠也。 ^656c8

○四樂護道意。
orig::  ^656c14

樂隨護道意。
commentary::  ^656c16

始能歸依三寶，又能遠離五欲，而觀欲本，則具足道意也。
此之道意，猶當護之而弗失可也。 ^656c18

○五樂益眾生。
orig::  ^656c22

樂饒益眾生。
commentary::  ^656c24

菩薩志在度人，己有進益，當廣己益者以益人可也。 ^656c26

○六、樂敬養師。
orig::  ^656c30

樂敬養師。
commentary::  ^656c32

師猶醫王也，病良瘥矣，當念報恩，矧病小瘥，
猶不可以離醫，故宜樂敬師也。 ^656c34

○七樂修六度。
orig::  ^656c38

樂廣行施，樂堅持戒，樂忍辱柔和，樂勤集善根，
樂禪定不亂，樂離垢明慧。
commentary::  ^656c40

前文所示，方是創心。
欲到彼岸，須修六度。 ^656c44

○八樂廣道心。
orig::  ^656c46

樂廣菩提心。
commentary::  ^656c48

前隨護道意始萌其種，今則令以四種弘誓演之大之。 ^657a2

○九樂降眾魔
orig::  ^657a6

樂降伏眾魔，樂斷諸煩惱。
commentary::  ^657a8

魔有多種，今一往且約因果言之。
眾魔，煩惱所召之果也。
煩惱，眾魔所造之因也。
葢若無煩惱，則無有魔故也。 ^657a10

○十樂淨佛國土。
orig::  ^657a16

樂淨佛國土。
commentary::  ^657a18

斷惑降魔，方出生死。
成就佛道，必修淨佛國土之因。 ^657a20

○十一樂成就相好。
orig::  ^657a24

樂成就相好，故修諸功德。
commentary::  ^657a26

佛國清淨，方是依土。
佛之正報，備諸相好。
欲成相果，必修相業。 ^657a28

○十二樂莊嚴道場。
orig::  ^657a32

樂莊嚴道場。
commentary::  ^657a34

上廣菩提心，謂之為道。
第道必有場，成佛法身是也。
初悟清淨法身，未有莊嚴，當以功德萬行而莊嚴之。 ^657a36

○十三樂聞法不畏。
orig::  ^657a42

樂聞深法不畏。
commentary::  ^657a44

深法，即究竟成佛之法也。
此法甚深無量，不可思議，所謂深固幽遠，無人能到。
初心聞法，鮮不生畏，於此不畏，是真樂法者也。 ^657a46

○十四樂三脫時。
orig::  ^657b4

樂三脫門，不樂非時。
commentary::  ^657b6

肇公曰：三脫，空、無相、無作也。
縛以之解，謂以脫成道所由，謂之門。
二乘入此，不盡其極，而中路取證，謂之非時。
此大士之所不樂也。 ^657b8

○十五樂近同學。
orig::  ^657b14

樂近同學，樂於非同學中心無恚礙。
commentary::  ^657b16

什公曰：我學大乘，彼亦如是，是名同學。
所習不同，名不同學。
處同則樂，處異亦夷，其心平等，無增減也。 ^657b18

○十六樂將護親近。
orig::  ^657b24

樂將護惡知識，樂親近善知識。
commentary::  ^657b26

善者親之，惡者惡之，是獨行人，非大乘心也。
雖不近惡，猶將之護之，使改惡而遷善，方為菩薩乘也。 ^657b28

○十七、樂心喜清淨。
orig::  ^657b32

樂心喜清淨。
commentary::  ^657b34

具如上樂，心則歡喜；苟不清淨，則喜魔入心。 ^657b36

○十八樂修諸道品。
orig::  ^657b38

樂修無量道品之法，是為菩薩法樂。
commentary::  ^657b40

道之為品，惟三十六，而云無量者，該四教以言之也，故別教稱無量。
四諦、十二因緣、六度道品者，正以菩薩之法，法門無量也。 ^657b42

○六魔欲女還
orig::  ^657b48

於是波旬告諸女言：我欲與汝俱還天宮。
commentary::  ^657c2

○七諸女不從。
orig::  ^657c4

諸女言：以我等與此居士有法樂，我等甚樂，不復樂五欲樂也。
commentary::  ^657c6

諸女皆有夙根人，一聞法樂，即已甘之，故不從魔復樂五欲也。 ^657c10

○，八魔反。乞之。
orig::  ^657c14

魔言：居士！可捨此女，一切所有施於彼者。
是為菩薩。
commentary::  ^657c16

○九居士還之。
orig::  ^657c18

維摩詰言：我已捨矣，汝便將去，令一切眾生得法願具足。
commentary::  ^657c20

什公曰：居士以女還魔，則魔願具足，故因發願，
願令眾生得法願具足，此是維摩願也。 ^657c24

肇公曰：因事與願，菩薩常法也。
以女還魔，魔願具滿，故因以生願。
願一切眾生得法願具足，如魔之願滿足也。 ^657c26

燈曰：居士為魔乞女，志存化度，受化既訖，則士無所需。
然而雖曰還之，猶屬己有，以其心同大士故也。 ^657c32

○十、女請開示二：初、請。
orig::  ^657c38

於是，諸女問維摩詰：我等云何止於魔宮？
commentary::  ^657c40

肇公曰：昔在魔宮，以五欲為樂；今在菩薩，以法樂為樂。
復還魔天，當何所業耶？ ^657c42

○二、示三：初、譬說。
orig::  ^657c46

維摩詰言：諸姊！有法門名無盡燈，汝等當學。
無盡燈者，譬如一燈然百千燈，冥者皆明，明終不盡。
commentary::  ^657c48

燈以破暗為義，故曰冥者皆明，始具一燈。
一燈相傳，傳之不盡，故謂之無盡燈。
此猶帶喻。 ^658a4

○二法合
orig::  ^658a8

如是，諸姊！夫一菩薩開導百千眾生，令發阿耨多羅三藐三菩提心，
於其道意亦不滅盡，隨所說法而自增益一切善法，是名無盡燈也。
commentary::  ^658a10

夫一菩薩合譬如一燈也，開導百千眾生譬如一燈然百千燈也，
於其道意亦不滅盡等，此之所以稱無盡燈也。 ^658a16

○三結歸。
orig::  ^658a22

汝等雖在魔宮，以是無盡燈，令無數天子、
天女發阿耨多羅三藐三菩提心者，為報佛恩，亦大饒益一切眾生。
commentary::  ^658a24

前之喻法，所指猶泛，今則結歸，的令魔女住於魔宮，
以傳無盡之燈，用廣菩提之心。
正以人間易化，而魔類難馴，於是即魔即佛，
令轉魔心，是為真報佛恩，饒益眾生也。
然此法門，有橫竪二義。
一約橫明無盡燈義者，即於當世，彼彼相傳，
而人人互照，猶今之設無盡燈者，中然一燈，
而周懸十鏡，光明形影，重重互入，一鏡之千燈，
而遍入眾鏡，眾鏡之千燈，而遍入一鏡，是故稱為無盡燈也。
一約竪明無盡燈者，乃世世相傳，照照無盡，
猶一燈將盡，而又傳照後燈，後燈之傳照無窮，
遞遞之流行不盡，是故名為無盡燈也。 ^658a30

○十一女隨魔還。
orig::  ^658b4

爾時，天女頭面體維摩詰足，隨魔還宮，忽然不現。
commentary::  ^658b6

○三、結成不堪。
orig::  ^658b8

世尊！維摩詰有如是自在神力、智慧、辯才，故我不任詣彼問疾。
commentary::  ^658b10

約教判者，持世菩薩，大小偏圓，雖卒難律定，
若曰入定知魔，而不入不知三藏菩薩明矣。
苟不然者，即是初發意菩薩，不惟不即知魔，
亦未能降魔，亦可知也。
若大士之為魔說法，及所樂法樂，所傳無盡之燈，
皆魔界，即佛一如無二如之道，判入圓頓之教無疑。 ^658b14

觀解者，觀一念心具百界千如，心心實相，
法法真常，即橫明無盡燈義也。
若心流注入於三世，念念覺了，心心照察，
始本相契，明明不窮，即明之又明，無盡燈義也。
祖師云：剎那九世，一念三千，禪教之旨，何理不臧？
此之謂也。 ^658b26

○四、遣善德長者子二：初、如來勑遣。
orig::  ^658b36

佛告長者善德：汝行詣維摩詰問疾。
commentary::  ^658b38

○二、長者固辭三：初、總辭不堪。
orig::  ^658b40

善德白佛言：世尊！
我不堪任詣彼問疾。
commentary::  ^658b42

○二、釋其所以四：初、敘其折事。
orig::  ^658b44

所以者何？憶念我昔，自於父舍設大施會，
供養一切沙門、婆羅門及諸外道、貧窮、
下賤、孤獨、乞人，期滿七日。
commentary::  ^658b46

生公曰：婆羅門法，七日祀梵天，行大施，期生彼也。
言己承嫡繼業，於父舍然也。
寄之可以致，明法施之大矣。 ^658c4

燈曰：西天風俗極樂，設大施會，國君宰輔，
長者居士，大財富者，莫不上行下效，亦財散則民聚之德化也。 ^658c8

什公曰：乞人有三種：一沙門，二貴人，三下賤。
隨其所求，皆名乞人也。 ^658c12

○二、敘其折辭二：初、總奪其事。
orig::  ^658c16

時，維摩詰來入會中，謂我言：長者子！
夫大施會不當如汝所設，當為法施之會，何用是財施會為？
commentary::  ^658c18

什公曰：見其布施，不行隨喜，而反譏嫌者，
施有三種：一、財施；二、心施；三、法施。
以財施人，名為財施；慈心、等心與人樂，
名為心施；說法利人，名為法施。
亦菩薩所行眾善，皆為饒益眾生。
饒益眾生有二種：一、即時饒益；二、為未來饒益。
因此二者，皆名法施。
今欲令善德行法施、心施故，去其財施也。 ^658c22

○二、以頓奪漸二：初、問。
orig::  ^658c34

我言：居士！何謂法施之會？
commentary::  ^658c36

二、答二：初、總明果上頓施。
orig::  ^658c38

法施會者，無前無後，一時供養一切眾生，是名法施之會。
commentary::  ^658c40

肇公曰：夫以方會人，不可一息期；以財濟物，不可一時周。
是以會通無隅者，彌綸而不漏；法澤冥被者，不易時而同覆。
故能即無疆為一會，而道無不潤；處心懷德，而萬物自賓。
曷為存濡沫之小惠，捨夫江海之大益，
置一時之供養，而設前後之俗法乎？ ^658c44

燈曰：居士之言法施會者，總明成佛果上之大施。
第以果必由因，意令善德慕果以修因，
故以頓奪漸，以法奪財，以心奪跡。
若果至於佛，則財法心三無差別，能以一財施無量人，
一法導無量眾，一心融無量品，非曰奪其財施之總不行也。 ^659a6

○二、別明由因起果三：初、問。
orig::  ^659a16

曰：何謂也？
commentary::  ^659a18

○二示二十二，初起四無量心之因。
orig::  ^659a20

謂以菩提起於慈心，以救眾生起大悲心，
以持正法起於喜心，以攝智慧行於捨心。
commentary::  ^659a22

四無量心，梵天及以三乘皆能有之。
然而或為梵福，或為三種菩提，惟佛世尊為於佛果菩提救苦眾生，
護持正法，攝受智慧，故能行大法施也。 ^659a26

○二起六波羅蜜之因。
orig::  ^659a32

以攝慳貪，起檀波羅蜜；以化犯戒，起尸羅波羅蜜；
以無我法，起羼提波羅蜜；以離身心相，
起毗梨耶波羅蜜；以菩提相，起禪波羅蜜；
以一切智，起般若波羅蜜。
commentary::  ^659a34

三藏菩薩亦行六度，然而施之度慳，戒之度貪，
忍之度辱，進之度懈，禪之度散，智之度癡，
為己而未為人，度分段彼岸而未度變易彼岸，不足以成六度法施。
故今起佛六度施以攝慳，乃至般若以一切智，斯能成大法施也。 ^659a40

○三、起三解脫門之因。
orig::  ^659b2

教化眾生而起於空，不捨有為法而起無相，示現受生而起無作。
commentary::  ^659b4

肇公曰：存眾生則乖空義，存空義則捨眾生。
善通法相，空虗其懷者，終日化眾生，終日不乖空也。 ^659b8

什公曰：無相則絕有為，故誨令不捨也。 ^659b10

肇公又曰：作，謂造作生死也。
為彼受生者，非作生而生也。
是以大士受生，常起無作。 ^659b12

燈曰：小乘入三解脫門，必沈空而滯寂。
佛證此體而起大用，無生而生，生化兩冥；
無相而相，相即無相；無作而作，作即不作。 ^659b16

○四起方便之因
orig::  ^659b22

護持正法，起方便力。
commentary::  ^659b24

護持正法，須權實二門，內以實道而自行，
外以漚和而攝生，既順理矣，又不逆物，
如來正法，斯堪護持也。 ^659b26

○五起四攝法之因。
orig::  ^659b32

以度眾生，起四攝法。
commentary::  ^659b34

度脫眾生，非四攝法而不行，故宜起之。 ^659b36

○六、起除慢法之因
orig::  ^659b38

以敬事一切，起除慢法。
commentary::  ^659b40

或雖敬上而不敬下，則忽慢以之而生。
是故菩薩之觀眾生也，或以佛性而等觀，或以悲敬而普視。
若常不輕菩薩之為心，則何慢之有？ ^659b42

○七起三堅法之因
orig::  ^659b48

於身、命、財起三堅法。
commentary::  ^659c2

注見前。 ^659c4

○八、起思念法之因
orig::  ^659c6

於六念中，起思念法。
commentary::  ^659c8

人孰無念，貴得其正。
一則念一體之三寶，一則念施戒與諸天，無所思而弗正矣。 ^659c10

○九起質直之因。
orig::  ^659c14

於六和敬，起質直心。
commentary::  ^659c16

什公曰：欲令眾和，要由六法：一、以慈心起身業；
二、以慈心起口業；三、以慈心起意業；四、
若得食時，減鉢中飯，供養上座一人，下座二人；
五、持戒清淨；六、漏盡智慧。
若行此六法，則眾常和順，無有乖諍。
昔有二眾共行諍，佛因是說六和敬也。 ^659c18

○十、起淨命之因。
orig::  ^659c28

正行善法，起於淨命。
commentary::  ^659c30

淨命有二：一外，即常行乞食，如舍利之答淨目；
二內，苟於三業一有不善，則不得為淨也。 ^659c32

○十一、起淨歡喜之因。
orig::  ^659c36

心淨歡喜，起近賢聖。
commentary::  ^659c38

三乘賢聖豈易親近，必其心清淨而歡喜親近，乃能親近也。 ^659c40

○十二、起調伏之因。
orig::  ^659c44

不憎惡人，起調伏心。
commentary::  ^659c46

人心之不調伏，厥病有二，所謂愛憎。
學道之人，雖己無愛，苟有憎焉，心不調伏矣。 ^659c48

○十三起於深心之因
orig::  ^660a4

以出家法，起於深心。
commentary::  ^660a6

深心，至佛果之心也。
必出二種三界之家，方謂之深，乃可造諸寶所之家。 ^660a8

○十四起多聞之因。
orig::  ^660a12

以如說行，起於多聞。
commentary::  ^660a14

苟徒有多聞，如盲人聞道，聞而不行，如有目無足，
必盲跛相假，斯有至也。 ^660a16

○十五、起空閒處之因。
orig::  ^660a20

以無諍法，起空閒處。
commentary::  ^660a22

肇公曰：怨競生乎眾聚，無諍出乎空閑也。
燈曰：空閑，真阿練若也。
小乘以空、無相、無作為之，大乘以性覺玅明、
本覺明妙為真阿練若，正修行處。 ^660a24

○十六、起於宴坐之因
orig::  ^660a30

趣向佛慧，起於宴坐。
commentary::  ^660a32

小乘宴坐，則無所趣向，定不即慧故也。
大乘即定而慧，故以趣向佛慧起於宴坐也。 ^660a34

○十七起修行之因
orig::  ^660a38

解眾生縛，起修行地。
commentary::  ^660a40

菩薩四弘，以度生為本。
然自未得度，而遽焉度人，不惟自溺，兼又溺人。
故以煩惱誓斷，法門誓學，以為濟度解縛之正也。 ^660a42

○十八、起福德之因
orig::  ^660a48

以具相好，及淨佛土，起福德業。
commentary::  ^660b2

菩薩修行福德，皆為成佛相好及淨佛土，
否則權乘，非圓行也。 ^660b4

○十九、起於智業之因。
orig::  ^660b8

知一切眾生心念，如應說法，起於智業。
commentary::  ^660b10

肇公曰：大乘萬行，分為二業：以智為行標，
故別立智業；諸行隨從，故總立德業。
凡所修立，非一業所成，而眾經修相好淨土，
繫以德業；知念說法，繫以智業。
此葢取其功用之所多，未始相無也。 ^660b12

○二十，起於梵業之因。
orig::  ^660b20

知一切法不取不捨，入一相門起於慧業。
commentary::  ^660b22

肇公曰：決定審理謂之智，造心分別謂之慧。
上決眾生念，定諸法相，然後說法，故繫之以智。
今造心分別法相，令入一門，故繫之以慧也。 ^660b24

燈曰：知一切法不取不捨中觀，照中境也。
入一相門，證中理也。
成佛法門，丈夫慧業，其在是乎？ ^660b28

○二十一，起一切善業之因。
orig::  ^660b34

斷一切煩惱、一切障礙、一切不善法，起一切善業。
commentary::  ^660b36

三善道中，豈無善業？
然皆屬於三障，不足以為善業。
惟斷一切煩惱障、一切報障、一切業障，
如是而修，方名真善也。 ^660b38

○二十二、起助佛道法之因
orig::  ^660b44

以得一切智慧、一切善法，起於一切助佛道法。
commentary::  ^660b46

肇公曰：一切智慧，即智業也。
一切善法，即德業也。
助佛道法，大乘諸無漏法也。 ^660b48

燈曰：一切助佛道法，非福慧莊嚴之不成，故須以二法起之。 ^660c2

○三結。
orig::  ^660c6

如是，善男子！是為法施之會。
若菩薩住是法施會者，為大施主，亦為一切世間福田。
commentary::  ^660c8

夫會者，雖物以羣分，而必方以類聚。
昔則寄事以明事，今亦寄事以明法。
事既聚財聚人，故法亦彚法明法。
至於彚法明法，已成法會，矧復至於佛果，
無前無後，以財以法以心，一時供養一切眾生，
此其所以稱大法會、大施主、大福田也。 ^660c12

○三聞法獲益。
orig::  ^660c22

世尊！維摩詰說是法時，婆羅門眾中二百人，皆發阿耨多羅三藐三菩提心。
commentary::  ^660c24

○四、因益行施二：初、先行財施。
orig::  ^660c28

我時心得清淨，歎未曾有，稽首禮維摩詰足，
即解瓔珞，價直百千以上之，不肯取。
我言：居士！願必納受，隨意所與。
commentary::  ^660c30

○二、轉為法施四：初、行不思議施。
orig::  ^660c36

維摩詰乃受瓔珞，分作二分，持一分施此會中一最下乞人，
持一分奉彼難勝如來。
commentary::  ^660c38

此正明等施也。若以福田論勝劣者，則優降天殊。
今乃以心等法等而行財等，以表法施之會真，
為成佛之因，故下文現玅應以徵乎不虗也。 ^660c42

○二，現不思議應。
orig::  ^660c48

一切眾會皆見光明國土難勝如來，又見珠瓔在彼佛上變成四柱寶臺，
四面嚴飾不相障蔽。
commentary::  ^661a2

眾會見彼如來者，表回難思之因，向究竟之果也。
又見珠瓔在彼佛上等者，表此法施之因，必成無上覺道之果也。
四柱寶臺，乃成佛道時所坐之座，必如此也。
四面嚴飾，不相障礙者，以表實報無障礙土也。 ^661a6

○三、重明等施
orig::  ^661a16

時維摩詰現神變已，又作是言：若施主等心施一最下乞人，
猶如如來福田之相，無所分別，等於大悲，
不求果報，是則名曰具足法施。
commentary::  ^661a18

肇公曰：若能齊尊卑，一行報，以平等悲而為施者，乃具足法施也。 ^661a24

○四、受者獲益。
orig::  ^661a28

城中一最下乞人，見是神力，聞其所說，即發阿耨多羅三藐三菩提心。
commentary::  ^661a30

最下乞人，悲田也。
悲田人未聞平等法時，則以悲為卑。
今既聞法，不惟悟施心平等，亦自知敬悲體齊。
敬悲既其體齊，寧可使人以等心而施。
獨不能以己田之等，而不發敬田之無上覺心乎。 ^661a34

○三、結成不堪。
orig::  ^661a42

故我不任詣彼問疾。
commentary::  ^661a44

約教釋者，善德長者子，既預菩薩之流，
以設大會，三藏事度可知。
若大士以法施之會，行平等慈而開示之，
教屬圓頓，亦可知也。 ^661a46

觀解者，餘義準前可知。
若觀法施平等，則觀一念心等於佛心，即為平等法會以行平等法施。
若別觀者，觀一念心具足十界，則觀佛法界名難勝如來，
觀地獄法界為最下乞人，而此生佛同在一念，
皆即真即俗即中，上既不見其佛界之勝，
下亦不見其地獄之劣，如是等觀是名觀心平等法會也。 ^661b4

○二、略敘諸菩薩。
orig::  ^661b16

如是諸菩薩各各向佛說其本緣，稱述維摩詰所言，
皆曰：不任詣彼問疾。
commentary::  ^661b18

經敘菩薩，惟略舉四人。
列其四事者，正顯菩薩成佛法門。
能具此四，亦以足矣。
何以明之？葢成佛宗要，在於實相因果。
而彌勒受一生成佛之記，適當其果。
而示誨光嚴童子等三人之法，又適當其因。
正以成佛時，必坐道場而降伏魔冤，傳無盡燈，然後廣行法施。
然而非曰坐道場時方為道場，要當在因。
一切所為，舉足下足，無非道場。
而因果名目，此相應也。
至於降魔，又須了達魔界即佛。
苟魔不即佛，何以無數天子天女，皆能聞法，
發無上心，傳無盡燈法門乎？
然則無盡燈法，魔界既可傳之，餘之法界，獨不可乎？
此又圓頓法門，無適而不在也。
至如平等法會之於法施，又為菩薩大心人之所當行。
末以示之，亦以見佛道因果之始終也。
又須了知菩薩之為道，在心而不在跡。
苟以迹而求人，則惟以頂天冠而身瓔珞具諸莊嚴者為菩薩，
餘非其類矣。今約心而求，則跡殊而本不殊。
是故法門有菩薩之菩薩也，有聲聞之菩薩也，
有長者居士之菩薩也，有善男子善女人之菩薩也。
若今文之彌勒受一生記，固菩薩之菩薩也，
持世則聲聞像之菩薩矣，光嚴則童子之菩薩矣，善德則長者之菩薩矣。
是故以心求人，則菩薩之道廣；以迹求人，則菩薩之道窄。
若夫菩提，其所稱謂雖一，而道隨人異。
厥品又有其四：曰下智修之得聲聞菩提，中智修之得緣覺菩提。
非此所論，惟上智修之得菩薩菩提，正彌勒四人所修之法門。
而維摩大士乃以上上智修之得佛菩提者，
彈之折之，開之示之，或融藏以歸通，隔偏以歸圓，融漸以歸頓。
適當方等之時，四門而普開，三根而等被，
此又通方之教，理數然也。
維摩詰所說經無我疏卷第六
 ^661b22
