
other:: 大佛頂首楞嚴經玄義卷第三
author:: 天台山幽溪沙門　傳燈　述
第六、因究竟者，四教因位各各不同，若三藏一往約菩薩論，
始從停心終至三十四心，通教從初乾慧至於九地，
別教始從十信終至等覺，圓教始從五品乾慧終至等覺。
辨此為三：一、始終改不改；二、因果異不異；
三、因心作不作。初、始終改不改者，若藏、
通始終唯一空觀，無復可論改與不改。
若別教菩薩三觀俱脩，先空、次假、後中，是則始終節節須改。
唯今圓人初心即脩首楞大定，以此大定為歷位之本，豈唯因心不改？
至於果地亦秪證此大定而已。
故經總結五十五位云：是種種地皆以金剛觀察如幻十種深喻，
奢摩他中用諸如來毗婆舍那清淨脩證，漸次深入。
次、因果異不異者，果無生，三德之果也。
藏、通之果#CB01926;身滅智，
果尚生滅，因豈無生？
若別教登地，證與圓同，妙覺位中生滅之心雖猶未盡，
然皆稱理分證，亦得果名無生。
若因心空假既不即中，是故脩之與成無非生滅，此則因生滅而果無生也。
今之圓人既聞生滅去來本如來藏常住妙明不動周圓妙真如性，
是則發軫便須以無生之智脩此大定。
故經明二種決定中云：汝等若欲捐捨聲聞、
脩菩薩乘、入佛知見，應當審觀因地發心與果地覺為同為異？
若於因地以生滅心為本，脩因而求不生不滅之果，無有是處。
又云：汝今欲令見聞覺知遠契如來常樂我淨，
應當先擇生死根本，依不生滅圓湛性成，
以湛旋其虗妄滅生，復還元覺得元明覺，
無性滅性為因地心，然後圓成果地脩證〔云云〕。
此即天台所謂全性起脩、全脩在性，因果始終無非常住者也。
三、因心作不作者，前之三教不知生死煩惱即涅槃菩提，
是故所有業惑定須翻破，故其因心皆成有作。
今之圓人知陰入處界本如來藏，陰入處界何須翻破？
如來藏性亦無煩別顯。
故初心行者直下體此圓理以脩大定，
至於果成而見思塵沙無明任運銷落，如來藏三諦之理法爾證得。
故乾慧地中即云：執心虗明純是智慧。
二信即云：陰入界三不能為礙，何況住行向地等位耶？
是名因究竟。 ^22c9

第七、果究竟者，果地有二種德，所謂智、斷。
智德名菩提，斷德名涅槃。
總云菩提，別則有三，謂一切智、道種智、一切種智也。
總云涅槃，別亦有三，謂圓淨涅槃、方便淨涅槃、性淨涅槃也。
此果人所證之法也。
約能證人則有三身，約所居土則有三土，
謂法身居寂光土、報身居實報土、應身居有餘土也。
辨此為三：一、圓證不圓證，二、究竟不究竟，
三、有所得無所得。
初、圓證不圓證者，藏、通不聞圓名，豈論圓證？
若別教，教、行二道雖不明圓，至初地證道，
證與圓同，則一證一切證，三智、三德、三身悉能分得，
特以圓家之真因為別家之極果，與圓為異耳。
若今圓人，則教、行、證道無不俱圓，故名字圓聞，觀行圓脩。
至於分真究竟，則一證一切證，三種智、斷及以三身一時頓得。
故今初住位云：心精發輝，十用涉入，乃至十身靈相一時具足。
自非圓證，莫能銷釋此語矣。
第二、究竟不究竟者，藏教果佛發真無漏三十四心，
斷見思習氣，證一切智，坐木菩提樹下，
生草為座，成劣應身佛，居方便有餘淨土，
薪盡火滅，入方便淨涅槃。
通教果佛，以一念相應慧，頓斷見思殘習，
證一切智，坐七寶菩提樹下，以天衣為座，
成劣勝應佛，居方便有餘淨土，薪盡火滅，入方便淨涅槃。
別教破十二品無明，證一切種智，入妙覺位，
即圓教二行，坐蓮華藏世界七寶菩提樹下，
大寶華王座，成圓滿報身，居實報無障礙土，入圓淨涅槃。
此三教果佛，地位雖殊，要之悉未究竟。
唯今圓佛，破盡四十二品無明，入妙覺位，
諸法不生，般若不生，不生不生，名大涅槃，
以虗空為座，成清淨法身，居常寂光土。
故經云：如是重重單複十二，方盡妙覺，成無上道。
又云：入妙莊嚴海，圓滿菩提。
第三、有所得無所得者。
前之三教，由不聞生死煩惱即是菩提涅槃，
必須去生死煩惱之故，證涅槃菩提之新，
故至果地，似有所得。
今經圓人，既知生死煩惱即是涅槃菩提，
則生死煩惱之故，故則非故，涅槃菩提之新，新則非新。
故若非故，雖在生死煩惱，又何所失？
故云：陰入處界，本如來藏。
新若非新，雖證涅槃菩提，又何所得？
故云：圓滿菩提，歸無所得。
是名果究竟。 ^23a32

第八教究竟者，教為能詮，既無別有體相，
是則前之所辨七種究竟，而教究竟在其中矣。
但別相雖彰，總相未了，故亦立三意以辨明之：
一七法整足不整足，二七法俱圓不俱圓，三教道可廢不可廢。
初義者，此七種義遍布如來一代大小偏圓教中，
於諸經內或有整足不整足者，今經七義如向所引最為整足。
次俱圓不俱圓者，或七種俱圓此是圓教，
七種偏小此是前教，或前偏後圓此是別教，
或圓接通別，或前後俱圓中間帶一二種偏名，此是圓教借名之意。
如今經當機證初果三果地位之中，借通教初乾慧地，
及借藏教四加行位，雖是偏名義無不圓。
三可廢不可廢者，前三教所詮七種既非究竟，
故或被方等彈呵而廢，或被般若淘汰而廢。
此二時若廢而不轉，必待法華開顯而廢。
若不預法華三周廢者，又須涅槃捃拾而廢，如退席聲聞是也。
又前二時但能廢人不能廢教，或有廢者以機未熟尋又建立，
必待法華畢竟而廢。
若此經純圓在方等般若，則為諸佛菩薩之所褒歎，何況能廢。
縱令法華，亦不能廢。
故法華云，是諸人等，聞我所說，已入佛慧等〔云云〕。
蓋於四時之中，求為法華網目之圓融整足，無愈楞嚴矣。
是名教究竟。約八法行布釋首楞嚴竟。
次約諸字圓融釋者，前明八法既皆究竟，
則因超果海，果徹因源，理智行位，重重互入。
故法身報身應身，如來之大多勝也。
奢摩他三摩禪那，密因之大多勝也。
入於如來妙莊嚴海，圓滿菩提，歸無所得，修證之大多勝也。
以三菩提上求佛道，三慈悲下化眾生，諸菩薩之大多勝也。
有三摩提，名大佛頂，首楞嚴王，具足萬行，萬行之大多勝也。
法身本覺，二德始覺，始本不二，大佛頂之如來也。
中道屬性，空假屬修，修性不二，密因之如來也。
修惡即性，善惡不二，六種位次，無不即理，修證之如來也。
發心究竟二不別，諸菩薩之如來也。
緣即了正，了正即緣，萬行之如來也。
三德祕藏，如天主三目，大佛頂之密因也。
法報應三，如世伊三點，如來之密因也。
煩惱即菩提，菩提即煩惱，六不妨即，即不妨六，修證之密因也。
大乘因者，諸法實相，諸菩薩之密因也。
有三摩提，具足萬行，萬行之密因也。
正因屬性，緣了屬修，全性起修，全修在性，大佛頂之修證也。
如者本覺，來者始覺，如來之修證也。
三止三德，體一名異，修者修此，證者證此，密因之修證也。
性具諸法，離性無人，諸菩薩之修證也。
本有名具，此屬於理，該攝積聚，此屬於事，萬行之修證也。
微妙三德，遍在十界，大佛頂之菩薩也。
諸佛果地融通，全證眾生理本，如來之菩薩也。
方便隨緣止，止於俗諦，蜜因之菩薩也。
不滅不生，合如來藏，惟妙覺明，圓照法界，修證之菩薩也。
本有為具，性具十界，萬行之菩薩也。
三種具足，即是三德，大佛頂之萬行也。
復有一行，是如來行，雖是一行，而具五行，如來之萬行也。
有三摩提，具足萬行，蜜因之萬行也。
住前圓修，登住圓證，修證之萬行也。
普賢願海，萬行莊嚴，諸菩薩之萬行也。
楞嚴教旨，微妙如斯，了義之說，莫此加矣。
故曰：大佛頂如來密因修證了義諸菩薩萬行。
首楞嚴釋別名竟。 ^23c6

次釋通名者，經之一字也。
梵云修多羅，舊云有翻無翻歷貫線等五，
一一約教行理成十五義，委如妙玄。
今但略釋為二：一約通別以明教體，二約相代以訓經義。
初義者，神寶記云：夫經者，聖人所以示教也。
因教以悟道，則有通有別。
通謂十方佛土該於六塵，皆為教體。
故淨名云：以一食施於一切，於食等者於法亦等，於法等者於食亦等。
此則偏用舌根所對為經。
或有國土以天衣觸身即能得道，此偏用觸塵為經。
或見佛光明得道，此偏用色為經。
或寂然無言觀心得道，此偏用意為經。
如眾香土以香為佛事，此偏用香為經。
蓋由他方根識峻利，故得通以六塵為經。
又若推而廣之，彼一一塵皆具六根，而一一根皆具六塵，
徧法界中根根塵塵皆可入道，無適非經。
縱使教外別傳心要，至於無說無字，但有一法當情及無當情者，
是亦教體。何處何法為別傳耶？
自非深見此理，難以筆舌既也。
次別者，他方六根識利，六塵可得為經。
此方三根識利，唯以色聲及法塵為經。
以聲為經者，妙玄云：如佛在世金口演說，
但有音聲詮辯聽者得道，故以聲為經。
大品云：從善知識所聞也。
用色為經者，若佛在世可以聲為經，今佛去世紙墨傳持，應用色為經。
大品云：從經典中聞也。
用法為經者，內心思惟，心與法合，不由他教，
亦非紙墨，但心曉悟，即法為經。
故云：修我法者，證乃自知。
此三塵為經，施於此土也。
私謂：次以色為經，唯在滅後可爾。
若初聲為經，不局佛世，如今時自有不識文字，亦因聲得悟。
然能說者，終從色法紙墨中得，故大師偏約佛世說也。
第三、用法為經，則佛世、滅後皆可論之。
又此通、別，蓋是因明教體，故作此說。
若行、理皆名為經，則此土根、塵、識三亦遍可為經，
如二十五聖從十八界悟入，此行經遍也。
普賢觀經云：毗盧遮那遍一切處，一切諸法無非佛法。
法華經藏深固幽遠，無人能到，此理經遍也。
故知若約行、理而論，根根、塵塵遍法界中，皆可為經。
次約相代以訓經義者，古以修多羅翻為經者，
開善云：非正翻也，但以此代彼耳。
此方聖說為經，賢說子史；彼聖稱經，菩薩稱論。
既不可翻，宜以此代彼，故稱經也。
既以此代彼，此方經義訓法、訓常，法乃萬代軌則，常則百王不易。
佛經亦然，天魔、外道不能沮壞，是為教常；
真正無雜，無能逾過，是為行常；湛然不動，
決無異趣，是為理常；此方真教體，清淨在音聞，
是名教軌；十方薄伽梵，一路涅槃門，是名行軌；
覺海性澄圓，圓澄覺元妙，是名理軌。
釋名竟。
other:: 
# 二辨體
 ^24b12

大章第二、辨體者，體是主質，前文解釋大佛頂等二十來字皆能詮名，
今辨此名所詮之體，欲令學者因筌得魚，尋名顯體。
尋名意在忘名，顯體知無別體，此乃今家釋名辨體之妙意也。
大分為三：初、明諸經通體；次、出此經別名；
三、以別合通。初諸經通體者，天台大師引釋論云：
除諸法實相，餘皆魔事。
大乘經以實相印為經正體，無量功德共莊嚴之，
種種眾行而歸趣之，言說問答而詮辨之，
譬眾星之環北辰，如萬流之宗東海，故以實相為經體也。
書家解禮者，訓體也。
體有尊卑、長幼，君父之體尊，臣子之體賤，當知體禮之釋是貴極之稱也。
復次，體是底也，窮源極底，理盡淵府，究暢實際，乃名為底。
釋論云：智度大海，唯佛窮底。
故以底釋體也。復次，體是達義，得此體意，
通達無壅，如風行空中，一切無障礙，一切異名別說皆與實相不相違背。
釋論云：般若是一法，佛說種種名。
故以體達釋經體也。
次出此經別名者，諸大乘經雖通以實相而為正體，
然實相體通，遍受眾號，故釋論云：般若是一法，佛說種種名。
若能以實相而定諸名，則名無不圓，義無不實，
故四明云：毗盧遮那，遍一切處，一切諸法，無非佛法。
是則世出世間，二死五住，至#CB16014;茘多，
蠢動蜎飛，五無間等，若因若果，無非圓極第一義諦。
故此諸名，皆實不虗。
五住二死等，尚是實相異名，況實際等諸名，非實相乎？
故天台釋諸大乘經體，有時亦就別名而辨。
如觀音玄以靈智合法身為體，光明玄以法性為體等。
然則今經之體，於此通別兩楹，必何所歸？
古之宗台教而解釋此經者，不下十餘家。
於立五重玄義之所及見者，唯孤山圓師之經疏，吳興岳師之說題。
孤山則以常住真心為體，吳興則以空如來藏為體。
雖涇渭分清，蘭蕙競秀，然於中間所得偏正，亦或不無容議。
如孤山以常住真心為體，謂此經正宗之首。
佛告阿難：當知一切眾生，生死相續，皆由不知常住真心，
性淨明體，用諸妄想。
此想不真，故有輪轉。
然依此而立，是得經之正體者也。
但不應云經文顯云常住真心，性淨明體，安得不以此為體？
今謂若顯言其體，而便立為體者，且經中處處言體。
如首卷云：無始菩提涅槃元清淨體。
二卷云：元是菩提妙淨明體。
又云：其性真為妙覺明體。
此皆經文顯言其體，何獨捨彼而取此乎？
吳興以空如來藏為體者，謂如來藏是經之盛談故也。
若以經之盛談，宜立為體者，一經始末，
無非常體常宗之詮表，是則常住真心，
其談尤盛，烏得晦其義而獨取於言乎？
須知常住真心，即空如來藏也。
經云：空如來藏等七種，稱謂雖別，清淨圓滿，
體性堅凝，如金剛王，常住不壞。
此其是矣。是知若以常心為體，名義俱正，
常住體遍，無所不攝。
今還雙收二家，正以常住真心為體，旁取如來藏文釋義。
以常住真心為體，則有多意：一是經之首領，
如經初發軫，即云：一切眾生，不知常住真心性淨明體故。
二是經之盛談，如屈指飛光，驗見不動，
觀河之見，童#CB17571;不遷，
訖第四卷，皆明常住真心故。
三以智驗諦，蓋體是如來妙智究盡之法，
既云：我以妙明不滅不生，合如來藏。
能究盡者，既是常住，所究盡者，安得不常？
四以宗驗體，蓋體是宗之所歸，宗常體亦宜常。
經云：若於因地，以生滅心為本，修因而求不生不滅之果，無有是處。
因果之宗，既須常住，所歸之體，安得不常？
又當機發行之由，具圓、通、常三義，彌須以常住真心為體矣。
言通取如來藏文釋義者，蓋常住真心，
是一切法之總體，離常心，無諸法可論，
離諸法，亦無常心可論。
故經云：如來常說，諸法唯心所現，一切因果，
世界微塵，因心成體。
又云：我常說言，色心諸緣，及心所使，諸所緣法，唯心所現。
汝身汝心，皆是妙明真精妙心中所現物。
云何汝等，遺失本妙圓妙明心，寶明妙性，認悟中迷。
又云：此見及緣，皆是菩提妙淨明體〔云云〕。
良由實相真心，具足諸法，諸法法爾，性本無生。
故如來藏文中，廣約陰入處界，以明常住妙明，不動周圓之義。
苟非具足諸法，性本無生，難以銷會此語。
然彼四科，文雖浩汗，義猶總略。
惟七大之文，則備明常住真心的義。
所謂性色真空，性空真色，清淨本然，周遍法界是也。
蓋竪窮三世，不生不滅之謂常。
橫亘十虗，無去無來之謂住。
體性清淨，不受妄染之謂真。
今言清淨本然，周遍法界。
夫清淨，即體性清淨，不受妄染也。
本然，即竪窮三世，不生不滅也。
周遍法界，即橫亘十虗，無去無來也。
一大既然，餘大亦爾。
以後驗前，即何之四科，所謂常住妙明等，亦從而可知矣。
問：七大之文，前四乃對空而辨，曰性色真空，性空真色等。
第五空大，乃對覺而辨，曰性覺真空，性空真覺。
第六見大，乃對覺明而辨，曰性見覺明，覺精明見。
第七識大，又乃對明知而辨，曰性識明知，覺明真識。
如此對辨不同，其說何也？
答：此由眾生無始迷真覺以為根識，局內身以遺外境，對空色以分大小。
如經所謂晦昧為空，空晦暗中；結暗為色，
色雜妄想；想相為身聚緣，內搖趣外，奔逸昏擾；
擾相以為心性，一迷為心，決定惑為色身之內。
不知色身外洎山河虗空大地，咸是妙明真心中物。
譬如百千澄清大海，棄之惟認一浮漚體，
目為全潮，窮盡瀛渤。
如來憐愍斯輩，將為指迷而即悟，故必自淺以之深，
先以無邊之虗空，對辨有邊之四大。
故往復言之，而曰性色真空，性空真色，
乃至性風真空，性空真風。
所以然者，地大之色，堅質而有方所者也；
虗空融通，故無方所矣。
水火風大，搖動而有生滅者也；虗空恒然，故無搖動矣。
凡有生滅去來，則有虗妄；無生滅去來，故性真圓融矣。
今曰性色真空，性空真色，猶言空性色亦性，
空真色亦真，色之與空，本無差別。
故於第五空大文中而和會云：若此虗空，
性圓周遍，本不動搖，當知現前地水火風，
均名五大，性真圓融，皆如來藏，本無生滅。
阿難，汝心昏迷，不悟四大元如來藏，當觀虗空為出為入，為非出入？
是則四大與空，均一常住，相雖似異，性乃元同，
莫不清淨本然，周遍法界。
稱之為大，不亦宜乎？
復次，色空之常遍雖融，身境之無差未會。
故又於空大文中，而云性真覺空，性空真覺。
所言覺者，通而言之，即根與識也。
所以空覺相對而辨者，夫根識有覺知者也，虗空無覺知者也。
事固如是，理實不然。
故往復言之，而曰性覺真空，性空真覺。
猶言覺性空亦性，覺真空亦真。
空之與覺，元無殊異。
故於見大文中，而和會云：若見聞知，性圓周遍，本不動搖。
當知無邊虗空，并其動搖，地水火風，均名六大。
性真圓融，皆如來藏，本無生滅。
斯則以根識均虗空，豈唯虗空非無情，而地水火風亦非無情。
以虗空均根識，豈唯虗空常遍，而根識亦常遍也。
稱之為大，不亦宜乎？
復次，內外既會，身境圓融。
然於真妄兩途，情執猶云冠履。
故又於見識兩大文中，而云性見、覺明、
覺精、明見、性識、明知、覺明、真識。
性見、明見，清淨六根也。
覺明、覺精，眾生六受用根也。
性識、真識，八識、九識也。
明知、覺明，六識、七識也。
此皆全體起用，全用在體。
故往復言之若此。
所以古德云：約諸識門，雖一多不定，皆是體用緣起，本末相收。
從本向末，寂而常用。
從末向本，用而常寂。
寂而常用，故靜而不結。
用而常寂，故動而不亂。
靜而不結，故真如是緣起。
動而不亂，故緣起是真如。
真如是緣起，故無涅槃不生死，即八九為六七。
緣起是真如，故無生死不涅槃，即六七為八九。
無涅槃不生死，故法界皆生死。
無生死不涅槃，故法界皆涅槃〔云云〕。
識既如是，根亦復然。
豈唯六根，即向之五大，莫不體用相即。
以三界唯心，一切惟識故。
故於識大文中而和會云：若此識心本無所從，
當知了別見聞覺知，圓滿湛然，性非從所。
兼彼虗空，地水火風，均名七大，性真圓融，
皆如來藏，本無生滅。
夫諸法真常，圓會若此，稱之為大，不亦宜乎？
是以聖言至此，詮理既極，當機氷執，情亦泮然。
故經敘阿難及諸大眾，蒙佛如來微妙開示，
身心蕩然，得無罣礙。
是諸大眾，各各自知，心遍十方，見十方空。
如觀手中所持葉物，一切世間諸所有物，皆即菩提妙明元心。
心精遍圓，含裹十方。
反觀父母所生之身，猶彼十方虗空中，
吹一微塵，若存若亡。
如湛巨海，流一浮漚，起滅無從。
了然自知，獲本妙心，常住不滅〔文〕。
觀斯妙悟，驗前圓詮，豈唯見藏性會通之玄，抑以知經體性具之妙。
由數來所宣，惟明藏性。
欲委常住，尚須義求。
今此敘悟，乃云一切世間諸所有物，皆即菩提妙明元心。
洎乎結文，又云獲本妙心，常住不滅。
豈非為其常住真心，性具諸法，即此諸法，
性本無生，而謂之常住真心，性淨明體乎？
是故今經之體，其義遍圓。
前曰雙收二家，義又見乎此也。
問：常住真心，理固若是。
即事而騐，可得示乎？
答：根塵識三，理雖常住。
即事而騐，難可畢指。
良由眾生循業既久，情器確分。
即鼻舌諸根，尚不及牛馬，矧六塵乎？
今擇其目前可以對#CB02284;，即法易乎直指。
唯耳根及以眼根，庶幾可以為似。
雖曰眼根，明前不明後，四維虧一半。
觀其見性洞然，而於不滅不生之義，猶不假乎晏居而辨，似有愈於耳根者。
今撮其樞要而言之。
如經初以盲人矚暗喻見非眼之後，如來將示阿難此見不生滅地，
乃先以客塵之義而問之言：我初成道於鹿苑中，
為阿若多五比丘等及汝四眾言：一切眾生不成菩提及阿羅漢，
皆由客塵煩惱所誤。
汝等當時因何開悟，今成聖果？
時憍陳如起立白佛：我今長老於大眾中獨得解名，因悟客塵二字成果。
世尊，譬如行客投寄旅亭，或宿或食，食宿事畢，
俶裝前途，不遑安住。
若實主人，自無攸往。
如是思惟，不住名客，住名主人，以不住者名為客義。
又如新霽，清陽昇天，光入隙中，發明空中諸有塵相，
塵質搖動，虗空寂然。
如是思惟，澄寂名空，搖動名塵，以搖動者名為塵義。
佛言：如是〔文〕。憍陳如，所言客塵，乃喻煩惱生滅之法也。
主之與空，乃喻不生滅常住真心也。
陳如之答既已了然，即此可以親示阿難客塵主空之義。
是故經云：即時如來於大眾中屈五輪指，
屈已復開，開已又屈，謂阿難言：汝今何見？
阿難言：我見如來百寶輪掌眾中開合。
佛告阿難：汝見我手眾中開合，為是我手有開有合，為復汝見有開有合？
阿難言：世尊，寶手眾中開合，我見如來手自開合，非我見性有開有合。
佛言：誰動誰靜？阿難言：佛手不住，而我見性尚無有靜，誰為無住？
佛言：如是。如來于是從輪掌中飛一寶光在阿難右，
即時阿難迴首右盻；又放一光在阿難左，阿難又則迴首左盻。
佛告阿難：汝頭今日何因搖動？
阿難言：我見如來出妙寶光來我左右，
故左右觀，頭自搖動。
阿難！汝盻佛光左右頭動，為汝頭動？
為復見動？世尊！我頭自動，而我見性尚無有止，誰為搖動？
佛言：如是〔文〕。阿難所答我見如來手自開合，
即客義也；非我見性有開有合，即主義也。
我頭自動，塵義也；而我見性尚無有止，誰為搖動？
空義也。當機領解既已親切，於是如來普告大眾云：
若復眾生以搖動者名之為塵，以不住者名之為客。
汝觀阿難頭自搖動，見無所動；又汝觀我手自開合，見無舒卷。
云何汝今以動為身，以動為境，從始洎終，
念念生滅，遺失真性，顛倒行事？
蓋曰：汝觀阿難頭自搖動，豈非塵乎？
見無所動，豈非空乎？
如來手自開合，豈非客乎？
阿難見無舒卷，豈非主乎？
是則主之與空，不生滅義。
阿難既然，人固有之，誠宜即此非動而體悟真常。
云何汝今以動為身，以動為境，從始洎終，
念念生滅，遺失真性，顛倒行事乎？
且有動之身，非真身也；有動之境，非真境也。
今人者以之為身，以之為境，所謂性心失真，
認物為己，輪迴是中，自取流轉矣。
此中及下文印匿王觀河之見，垂手無遺，悉是明見性不生滅義。
然下文雖以六十年觀河之見，騐其不遷，
而於直指見性之義，猶似太緩。
不若此間屈指飛光，騐見不動，乃目前對#CB02284;之事，
而常住深旨，易為領略。
學人於此，切宜自騐，弗效貧人數他財寶。
古師云：此寄觕相，密談真見，分別顯了，並在後文。
此言似太容易，智者勘之。
經文繼此，辨於八還，擇於諸物，洞視十方，
非舒非縮等，是明見性周遍也。
佛告文殊及諸大眾：十方如來及大菩薩，
於其自住三摩地中，見與見緣，并所想相，
如虗空華，本無所有。
此見及緣，元是菩提淨妙明體，云何於中有是非是等去，是明見性真淨也。
然見性之妙常，則必徧必淨，但言不頓彰，是故有此次第大歸。
自首卷盲人矚暗，訖第二卷，辨見性非和不和，悉是明見性常住真淨之義。
蓋見性洞然，易乎直指故也。
若耳根常住真淨之義，則備明於第六卷。
文殊選圓通偈云：聲有亦非生，聲無亦非滅，
此則常真實，即聞性不生滅也。
十方俱擊鼓，十處一齊聞，此則圓真實，即聞性周遍也。
隔垣聽音響，遐邇俱可聞，此則通真實，即聞性真淨也。
此皆就凡夫迷事，以指悟理。
行人苟能即此常徧而擴充之，功用轉深，
則德量轉勝，經體之妙，當不逾於見聞矣。
經云：若能轉物，即同如來身心圓明不動道場，
於一毛端現寶王剎，遍能含受十方國土。
此其效也。第三、以別合通者。
諸經通以諸法實相為經正體，今經別以常住真心為體。
名雖有別，義則不殊。
如法華方便品長行云：唯佛與佛，乃能究盡諸法實相。
偈頌云：是法住法位，世間相常住。
世間相即諸法也，常住即實相也。
今經始標常住真心，下文乃廣明陰、入、
處、界，本如來藏妙真如性，此與法華世間相常義同。
是故雖以常住真心為體，義實同乎諸法實相。
此之妙體，橫亘十虗，無去無來，即天台所謂體者，禮也。
體有尊卑，君父之體尊，臣子之體賤。
當知體禮之釋，是貴極之稱也。
此之妙體，竪窮三世，不生不滅，即天台所謂體是底義。
窮源極底，理盡淵府，究暢實際，乃名為底也。
此之妙體，性體清淨，不受妄染，即天台所謂體是達義。
得此體意，通達無壅，如風行空中，一切無障礙也。
復次，如來藏本妙圓心，非心非空等，體底也。
如來藏元明心妙，即心即空等，體達也。
如來藏妙明心元，離即離非，是即非即，體禮也。
復次，耳根圓通，具圓、通、常三義。
圓，體禮也；通，體達也；常，體底也。
體禮是法身德，體底是般若德，體達是解脫德。
若以三德分對五章，名章總三德，教相說三德。
體章別在法身，宗章別在般若，用章別在解脫。
今體章別在法身，而明體底、體達者，妙宗所謂空即中故，
故般若德是法身底；假即中故，故解脫德是一切法自在之體
〔云云〕。
other:: 
# 三明宗
 ^24c46

大章第三明宗者，妙玄云：宗者，修行之喉襟，顯體之要蹊。
如梁柱持屋，結網綱維，提維則目動，梁安則桷存。
蓋因果之宗，是一經顯體之要故也。
釋此為二：初簡宗體，次正明宗。
簡宗體者，妙玄云：有人言：宗即是體，體即是宗。
今所不用。何者？宗致既是因果，因果即二理，
體非因非果，體即不二。
體若是二，體即非體；體若不二，體即非宗；
宗若不二，宗即非宗；宗若是二，宗即非體。
云何而言體即是宗，宗即是體？
又梁柱是屋綱維，屋空是梁柱所取，不應以梁柱是屋空，屋空是梁柱。
宗體若一，其過如是。
又宗體異者，則二法孤調，宗非顯體之宗，體非宗家之體。
宗非顯體之宗，則邪倒無印；體非宗家之體，則體狹不周。
離法性外，別有因果。
宗體若異，其過如是。
今言不異而異故有宗，不一而一故有體。
釋論云：離諸法實相，餘皆魔事。
普賢觀經云：大乘因者，諸法實相是；大乘果者，諸法實相是。
即其義也。當知實相體通而非因果，行始辨因，
行終論果，是則諸大乘經皆以實相因果為經宗要也。
次正明宗者，諸大乘經雖通以實相因果為經宗要，
但因果體通而遍應眾號，如觀經疏以修心妙觀感四淨土為經宗要。
修心妙觀，實相因也；四種淨土，實相果也。
今經云：汝等若欲捐捨聲聞，修菩薩乘，
入佛知見，應當審觀因地發心與果地覺為同為異？
若於因地以生滅心為本，修因而求佛乘不生不滅之果，無有是處。
此義正同普賢觀經大乘因果皆是實相。
然通義若此，別義云何？
昔孤山圓師甞判此經以圓通妙定為宗，
蓋的取觀音耳根圓通，通取一經所明定行。
雲間師則以楞嚴妙定為宗，謂阿難始以三止為請，
故經之初後非談空假即說中道，此為宗要。
今觀二師所立，雖俱得其旨，然皆有義無文，悉非經之正意。
其正意者，乃佛之知見也。
以此為宗，不唯攝法周備，文義亦復顯然。
如經初如來首告之云：一切眾生生死相續，皆由不知常住真心性淨明體。
徵心之初，如來問云：惟心與目今何所在？
當機復請云：發妙明心開我道眼。
如來許云：令諸眾生獲妙微密性淨明心得清淨眼。
四卷斥凡小云：用世語言入佛知見。
阿難請入華屋云：得陀羅尼入佛知見。
如來答云：汝欲捐捨聲聞修菩薩乘入佛知見，應當審觀因地發心。
五卷云：知見立知即無明本，知見無見斯即涅槃。
此等經文凡若干處，顯言知見體用。
復次知見乃是略舉備必六根，故經云：令汝安樂妙常。
同是六根，更非他物。
然根必對境，對必發識。
是以經中前之四卷明體，廣約陰入處界及以七大以明常住真心。
下文明宗，亦各以體中一法以陳圓通，故有二十五聖之多以明佛之知見。
故經云：十方如來於十八界一一修行皆得圓滿菩提。
此等經義皆所以顯詮佛之知見也。
言攝法周備者，如知見既備六根，則耳根在其中矣。
既曰知見無見，斯即涅槃，此則六根通須首楞大定為本，謂之佛之知見也。
故阿難經初有通別兩請，如來下文亦有通別兩答。
自徵心訖自證，皆所以答通請奢摩他也。
請入華屋訖選圓通，皆所以答別請最初方便也。
然答別之中，雖正意在別，而意亦兼通。
如初心二決定義云：汝等若欲捐捨聲聞
〔云云〕，此則意令依常住真心以修大定，乃通義也。
次云汝等〔云云〕，此則意令即六根降伏煩惱，乃別義也。
又此二決定義，乃應前二種根本而說。
彼云：一者無始生死根本，即第二決定也。
二者無始菩提涅槃元清淨體，即第一決定也。
須知一經所詮，不出二種決定，如來乃先立二種根本。
是則一經大旨，於首卷中先已舉似，後之經文，不過敷陳委悉二決定之義耳。
又二種根本決定，亦是總答。
阿難通別兩請，第一根本及第二決定，答別也。
第二根本及第一決定，答通也。
所以阿難必通別兩請，如來必通別兩答者，
蓋通若無別，則通無所入之門。
別若無通，則別為事相之行。
如世人誰無六根，由知見立知，即無明本。
諸佛豈無六根，由知見無見，斯即涅槃。
如人有目，日光明照，乃能見種種色也。
問：若以佛之知見為宗者，則佛勑文殊選擇耳根，又何所謂？
答：佛所以命文殊惟選耳根者，蓋入道雖有多門，初心豈能遍入？
故令但於一門深入，入一無妄，彼六知根一時清淨。
然於所入一門又必有要，苟得其要，則與不圓根日劫相倍。
此方眾生餘根識鈍，惟耳根最利，故文殊順機選之，
以此耳根圓通為入佛知見之要門，非謂圓通但只耳根而已。
此與摩訶止觀初心修觀必先內心，故於三科揀却界入，
復於五陰又除前四，的取識陰為所觀境，
如去丈就尺、去尺就寸，伐樹得根、灸病得穴，
千枝百病自然銷殞，大同小異。
所以異者，彼觀第六識成圓妙三諦，此觀耳根以入圓通，
所觀之境雖異，其於所顯之理又則一也。
今釋此取意為二：初順機對待以明耳根，次順理絕待以明諸境。
初順機對待以明耳根者，所謂此方真教體，
清淨在音聞，欲取三摩地，實於聞中入。
聞即耳根，以耳根為所觀之境而入圓通，
故觀音自敘云：初於聞中入流亡所。
然耳根為境，必云何觀之而能入流亡所？
須知今明宗者，能觀之觀也；向明體者，所觀之境也。
而觀依境發、境資觀顯，此中略不言入流工夫者，為已備於前文故也。
故入流之旨其法無他，但初於聞中稱性觀此耳根本理如是常住、
如是真淨，即是入流。
言流者，乃圓通之異稱也。
不入流則已，若能入流即已亡，所以聲處是耳處故。
是則凡言有聲塵之所者，因循聲而流轉故也。
既入圓通，何容有所？
問：若體此耳根常住真淨，即是入於圓通，
則根塵識三皆可等入，又何貴於耳根？
答：根塵識三雖皆常住，秪可隨佛正教之量皈依仰信，實非眾生所有智分。
若耳根常住真淨，就眾生現量而示，其理灼然。
故文殊偈云：如觀音所說，譬如人靜居，
十方俱擊皷，十處一齊聞。
此則圓真實。隔垣聽音響，遐邇俱可聞，此則通真實。
聲無亦無滅，聲有亦非生，生滅二圓離，此則常真實。
常真實，常也；圓真實，住也；通真實，即也。
此數偈不唯可以騐耳根本理，圓妙行者亦宜持此以資圓修。
如人靜居之時，隨其音聲發於何方，應於障外，
或動或靜，而吾之聞性圓通常住，於此彌可資而得矣。
經云：今此娑婆國，聲論得宣明。
又云：此方真教體，清淨在音聞。
深有意乎其言之也。
下言所入既寂，動靜二相了然不生者，
所謂流既入矣，則返流全一，能所都亡，
妙淨明心迥然獨脫，皆自然而然，妙證一時，不容前後。
而經方言如是漸增等者，有以見語言文字不足以載道者，
蓋在乎此。學者殆不可以次第取思議會，其於此理殆庶幾焉。
問：前云六根通以首楞大定為本，而為佛之知見。
今云入流之旨，其法無他，但體此耳根常住真淨即是入流，
且與前釋名中奢摩他等云何會合？
答：觀子之問，似必以止而止其動，必以觀而觀其昏，方曰修於止觀。
亦必曰以空而破其有，以假而破其無，
以中而泯其邊，方曰修於三觀。
即世人之忽視圓頓止觀，類若是也。
若然，則纓絡初地之修三觀，此經始終之修奢摩，
皆成有作，何名聖階？
須知夫止觀者，無妄名止，不昏名觀，明靜寂照，定慧之異稱也。
如方其入流之時，胷中稍有一絲情繫，
則彼聞性莫得其圓，通且常矣，烏足以為入流乎？
故善入流者，當是時根塵逈脫，獨露真常，
知滅對遺，惺惺寂寂。
如偈所謂聞復翳根除，塵消覺圓淨。
淨極光通達，寂照含虗空矣。
何止觀而不在乎？
又復應知，法本非空非假，亦非非空假。
秪由法性絕待，就此寓名為中；秪由法性無染，
就此寓名為空；秪由法性具足諸法，就此寓名為假。
只一法性，即絕待，即無妄，即具法。
如摩尼寶珠，即瑩徹，即具寶，即體圓。
雖三宛然，而是一珠；雖是一珠，而三宛然。
耳根圓通，亦復如是。
十方俱繫皷，十處一齊聞。
就此絕待，說名為中。
能觀此圓，是觀中道。
故經云：空覺極圓，空所空滅。
隔垣聽音響，遐邇俱可聞。
就此無礙，說名為空。
能觀此通，是觀真空。
故經云：盡聞不住，覺所覺空。
聲無亦非滅，聲有亦非生。
就此無生，說名為有。
能觀此常，是觀妙有。
故經云：動靜二相，了然不生。
天台云：全由性具，實匪修成。
不其然乎？此猶約不次中說於次第。
若不次不次說者，舉圓必通必常，舉通必圓必常，舉常必圓必通。
是故返聞之時，但觀其圓，則通之與常，皆在是矣。
故觀音云：我從耳門，圓照三昧，緣心自在，
因入流相，得三摩地。
又云：我由觀聽，十方圓明，故觀音名，遍十方界。
此乃稱性而觀，絕待而照。
天台云：圓人始終，皆以中觀為體。
此經初信云：即以此心中，中流入如來。
彰自證云：我以不滅不生，合如來藏，而如來藏，
惟妙覺明，圓照法界。
二决定云：依不生滅，圓湛性成，以湛旋其虗妄滅生。
皆此意也。此之妙觀，照而常寂，亦名息二邊分別，止一切妄思。
由體此而息，亦名體真止，亦名空觀。
隨聞一切音聲，達此聲處，全是耳處，以聞性圓故，
亦名方便隨緣止，亦名假觀。
此乃即觀之止，即止之觀，即中道之空假，即空假之中道也。
入流之時，五住磐石砂礫，一切休息，名止息止。
心緣中道，入實相慧，名停止止。
實相之慧，即非止非不上〔云云〕。
偈云：宣說金剛王，如幻不思議，佛母真三昧。
又云：聞熏聞修，金剛三昧，無作妙力，旨歸於此。
問：經中入流亡所，古人有以法性流釋之，或言聖流之流。
栢庭揀云：然皆通而未的，不當經旨。
以今言之，此一流字，正指耳根聞機所在，
至微至極，間不容髮，差之毫釐，失之千里。
今論圓通常云：秪由法性絕待，說名為中。
何與栢庭所立，頓相反耶？
答：夫法性者，有通有別。
通謂諸法同以一真法界為性，別謂諸法各有自性。
然諸法是一真法界本有，即通是別，即別是通，
故無通不別，無別不通。
是以一真法界之性圓通常，諸法之性亦莫不皆圓通常。
他乃混以法性流釋，故揀云通而不的。
今則的指耳根法性即圓通常，正在其所取，不在其所揀也。
問：天台明法性有三種：一曰性體，此當正因；
二曰性量，此當了因；三曰性具，此當緣因。
今觀耳根圓通，於三性中為觀何性？
答：夫耳根者，本無明生死之法，以由性具，
故能當體即圓通常，圓通常即性體性量。
今則稱此而觀，乃即性具觀性體性量也。
問：若性具者，必生佛互具，根塵互攝。
在今耳根，其義云何？
答：性具之法，有自有他，自心生佛，他心生佛，
只此耳根，靡不畢具。
耳根圓通常，自他生佛亦圓通常，故曰陰入處界本如來藏，
又曰清淨本然周遍法界。
譬如一室千燈，彼彼互具，彼彼互遍。
故今只觀耳根，而自他生佛莫不等觀。
故觀音妙證之時，而云忽然超越世出世間，
上合十方諸佛同一覺心，下合六道眾生同一悲仰，
頓獲三十二應、十四無畏、四不思議。
若不修時，一念頓觀果地，何能頓合生佛？
又若自心不具己他生佛，則三十二應等皆成作意神通。
須知此云合者，即前不生不滅合如來藏十界三諦也。
稱性而修，名之為合；背性而修，名為不合。
覽教之者，故宜會通。
耳根圓通竟。次順理絕待以明諸境者，
所謂歸元性無二，方便有多門，聖性無不通，順逆皆方便也。
此中絕待須明兩意：一、順耳根之理以論絕待，
次、順諸境之理以論絕待。
初意者，前之耳根既圓通常，若此則當體法界攝法無餘，未甞有一法非耳根圓通所在。
故善入流者，奚惟觀聲處，即耳處、味處、
香處、根處、識處乃至七大，皆可入耳門圓照三昧。
離耳根圓通外，更無他法可得，故云絕待。
次順諸境之理以明絕待者，前之絕待傍兼而已。
若正論者，一切諸法莫非圓通，故陰、入、
處、界皆云本如來藏常住妙明、不動周圓、妙真如性。
不動周圓，圓也；妙真如性，通也；常住妙明，常也。
七大云：清淨本然，周遍法界。
周遍法界，圓也；清淨，通也；本然，常也。
又一二卷中顯示見性周遍，圓也；非舒非縮，
通也；屈指飛光騐見不動，常也。
是故以理言之，無非圓通，豈獨耳根之可取，餘境之可去乎？
但此方眾生餘根識鈍，耳根最利，故佛順初機勑文殊選之，
故諸聖亦不一槩稱理陳述。
蓋遵佛勑，所謂汝等最初悟十八界，從何方便入三摩地之意耳。
但眾生心病既多，療治難專一藥，即世人之善攝生者尚能導養得所，
矧學佛之知善權者乎？
且此經未來人亦得道，應病順習，豈得必拘？
是故逆取經宗載伸兩意：一、順經文，二、順藏理。
順經文則二十四門大小有殊，順藏理則陰、
入、處、界一味平等。
何則？蓋世尊既命各述最初所悟方便，
則諸聖宜遵佛勑，隨以本時所悟而宣。
故經二十五門，大小偏圓，條然有異。
此義皎然，固無足以開權未開，而為紛紛之競矣。
今之所釋，意存修入，合順藏理，以闢圓門。
順經文，已如諸解。
所釋順藏理，今略明之。
大意為二：一縮法併義，二正明諸門。
縮法併義者，若二十四門逐一分釋，則似文繁。
單明一十八界，則似義闕。
故縮地水火風空五大以入六塵，縮見大以入六根，
縮識大以入六識，秪作三科而釋。
併七大如來藏性色真空等義，以例三科而解。
文約既盡，義深且明。
況界以大為體，大與界同義，故縮之併之。
行者苟能持此縮併文義，以歷六根，則雖剎剎塵塵，
皆斯妙觀矣，又何直於二十五門而已哉。
次正明諸門，為三：初六塵，次六根，三六識。
六塵者，色聲香味觸法也。
數雖秪六，義各有三。
所謂違色順色，非違非順之色。
乃至違法順法，非違非順之法。
不可意者為違，可意者為順，非可意非不可意者為非違非順。
眾生日用，目之所覩，乃至意之所知，不出此法。
由眾生盲瞑，不了此法，其相虗假，其性乃真，所以執之以為實有。
於是逢可意之色，乃至逢可意之法，即起貪愛。
逢不可意之色，乃至逢不可意之法，即起嗔恚。
逢非可意非不可意之色，乃至逢非可意非不可意之法，即瞢然無記。
此之三毒，諸惑根本。
根本既立，技末浩然，流浪生死，莫之遏絕。
今之行人，既聞圓理，逢此等境，即當了達法無自性，
當體我心，性色真空，性空真色，乃至性法真空，
性空真法，清淨本然，周遍法界，無能無所，非有非無。
若逢違順之境，以此稱性三止而止息之，
則貪嗔之心，預能降伏。
若逢非違非順之境，以此稱性三觀而照了之，
則無記之心，預得破除。
次六根者，非取浮塵根以為根體，乃取能見能聞勝義之根。
此之六根，乃眼因明暗，耳因動靜，鼻因通塞，
舌因甘淡，身因離合，意因生滅。
吸此塵象，以為見聞嗅嘗覺知之性，離此諸塵，畢竟無體。
眾生不了，謂能見聞，取境發識，念念執著，
流浪生死，不能斷除。
今之行人，既聞圓理，於此諸根，即當了達法無自性，
當體我心，性見覺明，覺精明見，乃至性知覺明，
覺精明知，清淨本然，周遍法界，無能無所，非有非無。
若因明暗生眼見時，乃至生滅生意知時，
以此稱性三止而止息之，則善惡之心，不能生起。
若明暗等滅，見亦隨滅，乃至生滅滅時，
意亦隨滅，以此稱性三觀而照了之，則無記之心，預得破除。
三六識者，謂眾生日用根塵相對，即有心起，
取境分別，名之為識。
此之六識，乃眼色為緣，生於眼識，乃至意法為緣，
生於意識，離此根塵，本無自體。
眾生不了，謂為我心，念念分別，心心生滅，
致羅生死，無有盡期。
今之行人，既知圓理，於此六識，即當了達。
識無自性，當體妙心，性識明知，覺明真識，
妙覺湛然，周遍法界。
若根塵緣起，生分別時，以此稱性三止而停止之，
如此等心，即得併息。
若根塵緣離，生無記時，以此稱性三觀而照了之，
此無記心，即得破除。
此妙奢摩他，是金剛王寶覺，諸塵勞門，擬之即銷。
行者自當取意而修，不暇多云矣。
問：耳門三昧，與餘三昧，相比較量，勝劣有幾？
答：耳根圓通，勝妙甚多。
今以要求，大略有二。
蓋圓修法門，一須因果名目相應，一須淺深可以長修。
因果相應者，如經云：因地發心，與果地覺，為同為異？
若於因地，以生滅心為本修因，而求佛乘不生不滅，無有是處。
且經言：果地覺中，有七種名，所謂菩提、
涅槃、真如、佛性、菴摩羅識、空如來藏、大圓鏡智。
是七種名，稱謂雖別，莫不清淨圓滿，體性堅凝，
如金剛王，常住不壞。
今觀二十五聖，因地發心，唯觀音耳門三昧，
具圓通常，與果地覺名目相應。
其餘三昧，或得其一，不得其二，況復具三。
如二十四中，擇其利者，則眼根為上。
若相與比較，惟屈指飛光，騐見不動，正與耳根擊鐘，騐常相類。
若論圓通眼根，則見性雖洞然，明前不明後，
四維虧一半，及不能觀於障外。
非如耳根，十方俱擊皷，十處一齊聞，隔垣聽音響，遐邇俱可聞。
故眼見雖得一種常住不壞，與果地名目相應，
既不得圓之與通，則果地清淨圓滿之德，又不能與之相應矣。
又復應知，今耳根圓通，十方俱擊皷，十處一齊聞，
即果地大圓鏡智也；隔垣聽音響，遐邇俱可聞，
即空如來藏也；聲無亦非滅，聲有亦非生，
即真如佛性菴摩羅識也；淨極光通達，
寂照含虗空，即菩提涅槃也。
又耳根三昧，若以題中大佛會通者，十方俱擊皷，
十處一齊聞，即大取包括法身法界，遍一切處，
是廣大義也；聲無亦非滅，聲有亦非生，
即多取含攝報身智境，照發相應，不可窮盡，
是含攝義也；隔垣聽音響，遐邇俱可聞，
即勝取秀出應身自在，無能遏絕，是勝出義也。
乃至十種大義，十種三法，一一會通可知。
是故耳根三昧，若總若別，皆與果位相應。
次淺深長修者，其餘法門，或淺位可修，
深位不可，如優波尼沙陀修不淨觀等；
或深位可修，淺位不可，如普賢心聞洞十方，生於大因力等。
故文殊揀云：自餘諸方便，皆是佛威力，
即事捨塵勞，非是長修學，淺深同說法。
今耳根三昧具圓通，常初心修此，尚與極果名目相應，況其餘深位乎？
故結位中云：是種種地，皆以金剛觀察如幻十種深喻，
奢摩他中，用諸如來毗婆舍那清淨修證，漸次深入。
普賢觀經云：大乘因者，諸法實相是；大乘果者，諸法實相是。
於茲見矣。
other:: 
# 四論用
 ^28a28

大章第四明用者，天台云：用是佛之妙能，經之勝用。
滅惡生善，為經力用。
滅惡故言力，生善故言用，滅惡故言功，生善故言德。
此皆偏舉，具論必備也。
舊或以破疑生信為此經力用，此濫同法華。
孤山以返妄歸真為用，以經云：一人發真歸元，十方虗空悉皆消殞。
故此說宗之力用可爾。
若當章明義，則又不然。
何者？以妙玄揀宗用中云：宗亦有用，用亦有宗。
宗用非用用，用用非宗用，用宗非宗宗，宗宗非用宗。
宗用者，因果是宗，因果各有斷伏為用。
用有宗者，慈悲為用宗，斷疑生信為用用。
若論於宗，且置斷伏，但論因果。
今明於用，但論斷疑生信，且置慈悲。
〔文〕孤山返妄歸真，正是宗中因果各有斷伏之用。
今章中正意，不說宗用，正明用用。
宜以破妄知見、顯真知見，為如來之妙能，此經之勝用也。
破妄知見是滅惡，顯真知見是生善。
滅惡邊際，直至等覺；生善邊際，直至妙覺。
所謂生一切善，滅一切惡也。
故經云：一切眾生，生死相續，皆由不知常住真心。
性淨明體，用諸妄想，此想不真，故有輪轉。
常住真心，唯佛究盡。
經之生善，生此善也。
一切眾生，言該九界。
經之滅惡，滅此惡也。
一經之旨，不出乎此。
故於經首，提而示之，以為下文張本。
若分文段義，則初二兩卷，徵心辨見，破妄知見為正，顯真知見為傍。
三四兩卷，明如來藏，顯真知見為正，破妄知見為傍。
如仁王王世，志在宣文。
國亂民離，又須先武。
故武王繼文王而興，則先之以征伐。
周公輔成王而治，則先之以禮樂。
文武既濟，妙得其宜。
經之力用，亦復如是。
眾生心病，偏執既甚，藥弗瞑眩，厥疾不瘳。
故破心極之於在內在外，破見極之於在面在眼。
豈大聖引物入如來藏之本心哉？
蓋亦有所不得已而然也。
然於所破，雖後深先淺，其為所顯，莫不初後俱深。
略如屈指飛光，騐見不動。
示人真見，直指靈源。
餘之旨歸，多若是也。
問：用之力用，既聞命矣。
宗之力用，可得示乎？
答：宗中斷伏之義，已如釋名斷究竟中說。
雖非此章正意，若欲立名，亦可以破妄知見，
顯真知見，以為力用。
如經之後文，明地位，防陰魔，即其事也。
大佛頂首楞嚴經玄義卷第三
 ^32a24
