
other:: 
pin:: 續華嚴略疏刊定記卷第十〔本末合〕〔盡第五地〕
第二地中二：先略料簡，後正釋文。 ^744b27

前中二門：一、釋名；二、來意。
前中成唯識第九云：具淨尸羅，遠離微細犯戒垢故，名離垢地。
十住毗婆沙云：行十善道，離諸垢故。
攝大乘云：由極遠離犯戒垢故。
世親釋云：性戒成就，非如初地思惟護戒故。
無性同世親，瑜伽同攝論。 ^744b29

二來意者，有三：一此經論云：如是已證正位，
依出世間道因清淨戒，說第二菩薩離垢地。
釋曰：已證正位者，初地也。
依此出世脩三學行，戒最居先，故次說此。
二前地創證真如，猶有微細悞犯戒障，
不能性自，不待思擇護持淨戒，要至此地方能故。
三前施此戒，義次第故。
諸門分別，廣如別章。
第二依文正釋中三：一偈讚請說分，二爾時金剛藏下正明本地分，
三爾時金剛藏欲重下重頌分。 ^744b37

初中五頌分二：先三頌述眾度聞前地，
於中一、心喜，二、身踊，三、語讚；後二頌明解脫月正請後地，
一、知眾樂聞後地，二、正為請。 ^744c8

第二、明本地分中二：初論主約清淨戒明其地行；後佛子！
菩薩住此離垢地下，顯其位果。
前中二：先辨發起淨；後佛子！
菩薩住離垢下，明自體淨。
趣地方便，生後地中三聚淨戒，名：發起淨；
三聚淨戒地中正行，名：自體淨。 ^744c14

前中三：一結前舉後，二何等下正列十心，三菩薩以此下結行功能能入離垢。
初中三：先結前，次欲入下舉後，後當起下勸脩趣入。
二正列中二：先徵後列。
列中初一總，餘九別。
若通科之，初六攝律，次二攝善，後二攝生。
總云正直者，性自離惡清淨成就，此於三聚發起方便中為初本，
故列之居首也。列中一柔耎者，不雜無記不善持戒，唯善性故。
二堪能者，能受他惱故。
三調伏者，善守諸根不令悞犯，猶如良馬性調伏故，
復正地中不待守護，性自不悞故與此別。
四寂靜者，不高己持不賤彼犯，離高下散動故。
五純善者，他惱不壞持戒之心，如純真金雖遭打練，色不失壞斤兩固存。
六不雜者，一向進求不暫厭足，又唯脩遠離行不雜童蒙故。
七無顧戀者，不眷顧生死中豪貴勢要而持戒故。
若爾者，迴向品說彼云何通？
彼為眾生此依自說，如後句。
八廣者，大悲利物受生三有，願盡來際無竟期故。
九大者，大智處有隨而不染故。 ^744c22

第二大段自體淨中，三種淨戒即為三段：
一、攝律儀戒，論名離戒淨，亦名正受戒淨；
二、復作是念下，明攝善法戒；三、佛子！
十不善業道下，明攝眾生戒。
就初中三：初、總標戒所依地；二、性自下，
別顯遠離十不善業；三、佛子！
菩薩摩訶薩如是下，總結。
初中云住離垢地者，具釋如章。
二、別顯中，離十業道即為十段。 ^745a8

初段中二：先總；後不畜下，別。
前中云性自等者，隨脩此戒，任運成故。
列中三：一、因離；二、於一切下，對治離；三、
是菩薩尚不下，果行離。
初中二種：一、離受畜因；二、不壞不離起因。
前中於緣名因，如十因中相應等。
此中刀、杖、藥、呪等，是損命因緣，皆不受不畜，名遠離。
後起因中不懷等者，此中三：一、離瞋殺，
謂於怨家不懷怨恨故；二、離癡煞，謂有羞耻故。
崇賢人，重善法故；輕暴人，拒惡法故。
三、離貪皮肉等殺，謂恕物同己，愛命怖死。
此惑同初，仁是慈忍，翻瞋心故。
二、對作離者，此對治即離，不同因離等。
於中二：先總舉所對境；後常生下，別辨。
辨中二：初云利益者，是安隱心，謂以善法教化，
令住善道，及脩涅槃因故。
後慈念者，是慈心，謂令得人天報，乃至得涅槃樂果故。
此上二種，是於因果不顛倒求，故離邪癡煞，生祠祀等。
三、果行離者，攬因成煞，故名果；捨此所作，名離。
於中二種：一、微細心念害；二、何況下，麤重身行惱害。
此以細況麤，細念猶無，況有麤行。
此中麤行有五：一、身，謂於他故；二、事，謂眾生故；
二、想，謂起眾生想故；四、行，謂以重意故；
五、體，謂行煞害故。
梵本中云：彼菩薩尚不起微少惱想，何況廣大 ^745a20

第二、離盜中二：先總；後菩薩下，別。
前中如前。別中三離，名字同前：初、因離；
二、於他下，對治離；三、若物屬他下，果行離。
初離中云於自等者，此菩薩具無盡財，為離盜因故。
此何不說離起因耶？
有二義故：一、准前可知，略故不說；二、即此句中具二因故，
謂：一、具外財故，離初因；二、內知止足，不起貪故，離後因。
論經云：自資財滿足故。
二、對治離中於他等者，他有二種：一、他身；
二、他世。於他身慈恕治瞋心，損壞他財，
由今不損他財，令自當來得不可侵損財也。
三、果行離中有麤細二行：先於屬他物乃至草葉不起盜心，
是細行離；後何況下，麤行離。
以細況麤，顯離極故。 ^745b12

第三、離耶婬中，先總，可知；後菩薩下，別，
中三：初、因離；二、不求他下，對治離；三、於他下，行果離。
初中，離不足因。妻有三種：一、示同事妻，
謂此地攝報，作輪王身，自妻第一，故不求餘人妻。
二、得法喜妻，謂法味稱根，身心遍悅，不求二乘人所樂法，故云於自妻知足。
三、梵行樂妻，謂此菩薩梵行具足，身心常安樂，不求世樂故。
如有頌言：持戒最為樂，身不受眾苦，睡眠得安隱，窹則心歡喜。
二、對治離中，不求他者，他亦二種：一、他世妻，
謂菩薩脩戒，不求當來人天，得多妻果故；
二、他人妻，後當說三果。
行離中二：先約身顯無麤犯；後尚不生下，約心明無細犯。
前中三：一、不正；二、及為法下，非時；三、況於下，非處。
初中五：一、他妻妾者，是不共護女，唯夫護故。
二、他前護女者，是共護女，謂無父母，諸親共護故。
三、親者，有父母護故。
四、族者，高勝族望護，非下族迮故。
五、媒定者，謂己受他財，乃至許致要談故。
智度十五多同此說，故彼云：若女人父母、
兄弟、姉妹、夫主、兒子、世間法、王法守護，
若犯，皆名邪婬。二、非時中，准智度，有三非時：
一、脩梵行時，縱自夫妻，若受八戒時；二、
婦人懷孕，厭本習時；三、乳養時。
今此名故，唯說法護，同彼初一，後約心明。
離細犯中，以細況麤，謂內心尚不生微細染念，何況外相身行麤受？
三、非處者，謂口隱二道。
況於者，有二義：一、謂於五護、三非時女，
正處尚不起染心，況於如是女非處從事？
二、謂於彼五護、三非時女，正處尚不從事，
乃至不起染心，況於如是女非處從事？
此即以正處況非處，亦是以輕況重。
以正處犯者，是等分煩惱；非處犯者，多貪煩惱。
非分理故，輕尚不犯，何況重犯？
若不爾者，況字無從。
又此非處亦是約身離麤犯故，不爾，此應不離染心。
上來三戒，約身業說。
三中，初、後境唯有情中，一通於清，非情境 ^745b34

第四、離妄語中，先總；復菩薩下，別。
別中二：先對治離；後乃至下，果行離。
此中何無因離者？
以對治離中，實語等離妄語之尋伺，是因離故。
就對治離中，實語者，依心說故；真語者，
不虗妄故；時語者，隨時方便故。
此有二義：一、知時發言，如法師知時等，後當具顯。
二、為護正法，為救眾生。
設言不實，事成利益，非妄語故，亦是時語。
如涅槃二十一云：佛為諸梵志，將佛說無我，而是斷滅故。
佛告言：我說眾生皆有佛性，佛性是我，彼聞獲益。
然則佛性豈是彼於所計我邪？
雖即非是，然非妄語。
法華經三車誘喻，理亦同此。
菩薩持戒，本欲安生？
若護妄語，不護眾生，是凡小戒，非菩薩也。
若由妄語，能脫物苦；設入惡道，歡喜願入。
如是持戒，非二乘測。
二、果行離中，亦以細況麤。
細中云不忍作覆藏語者，論云：覆見、忍見。
大婆沙云：覆相妄語，名為覆見；覆心妄語，名為覆忍。
得本見前事，實生見想，誑言不見，此覆己所見。
又實不見前事，妄生見想，誑言不見，於事雖實，
於見有違，故名忍見。
此忍已見，故知、不知等。
准之。 ^745c46

第五、不兩舌中，先總，可知；後菩薩下，別，
中二：先對治離；後不作下，果行離。
前中二：先離離間心語；後未破下，明離離間差別。
前中二種：一、由欲令眾生和順故，離離間心語，
不將此語向彼說等；二、由欲令眾生安樂故，
離惱害心，不將此語向彼說等。
復離離間差別中三：一、離離間身；二、離離間心；
三、離離間業。此亦即是果行離。
初中二種：一、先未離間者，不令離間；二、
先已離間者，不令增長。
二中亦二種：一、未離間者，不欲樂其離間；
二、已離間者，不喜其離間，不隨喜故。
三中亦二種：一、細；二、麤。
細者，如實傳；麤者，不如實傳。
謂於兩處有實相毀語尚不傳說，何況加減傳不實語？ ^746a34

第六、離惡口，有二種：先果行離；後常作下，對治離。
前中，離十七語：先列；後如是下，結離。
前中分四：一、初四語，語體麤鄙；二、次四語，
約對面、不對面，對面鄙惡庸賤，不對面亦爾，
或對面庸賤，不對面庸賤等；三、次三語，
語能違行，前二違他行，後一瞋惱違自行；最後六語能違情。
於中，前五翻喜生瞋，復一違樂致苦。
就前五中，未起瞋者，能令生瞋，令聞時不愛，
憶時不樂，胸心閉塞故。
聞時不愛，故心火燒；憶時不樂，故心熱惱。
後一能令己有同意樂事，自身失壞，令他生壞。
他聞背已，失同友故，自壞彼；失我故，壞他。
後結可知。後對治離中，作十種語，同前分四：
初一、潤澤對前果行中初四語；二、次二對前第二節四語；
三、次四對前第三節三語；可樂聞對前不可樂聞；
聞者喜悅對前聞者不悅；善入人心風雅典則對前瞋忿四，
次三對前第四節。
於中，前二翻嗔生喜，後一違苦致樂，或總通二。
第七、不綺語中，先總顯往，可知；後菩薩下，別。
別中二：先對治離；後是菩薩下，果行離。
前中，八語分三：初二、教化語，化令生信；
二、次三、教授令起行；三、後三、教誡勸成德。
初中，發言再覆，不縱猝暴故；言合時宜，自他不損故。
次教授中，無倒故，有義利故，授法令行故。
後教誡中，准地持此，開為五句：初一、是彼第二，
有罪者制故；二、是彼第一，無罪者聽故；
三、隨前制、聽，有缺減者，如法舉故；四、數數犯者，
折伏與念念，即是此籌量故；五、有實德者，
稱讚令喜，即是此決定稱實讚故。
後果行中，以輕況重，可知。
上來語業四戒竟。 ^746b8

第八離貪欲中，初總可知，後菩薩下別。
別中唯明對治離，上身業中具顯三離，次語業中具治果二離。
今此意業唯一治離者，有二義故：一文影略故；
二此貪等是業道本，更無所依，故非果故，
不可對之更立異因，故無因行。
以非果故離此貪等，不名果離；以無因故不可除之，說為因離。
文中三：一他財物者，是事簡，非己物故。
二他資用者，是物體簡，資與用別故。
資是衣食，可以資身；用是所用，謂金銀等。
三不生等者，是行差別，謂始欲名貪，次希得屬己名願，後往取名求。
悉治離之，故皆云不也。 ^746c10

第九離瞋中，先總可知，後菩薩下別。
別中三：一初六句治瞋心，二永捨下離瞋障，三常思下對治行益。
初中一切眾生者，總明為對治六種眾生：
一於怨讎多瞋故起慈對治，二於惡眾生應危害之故起利益對治令脩善獲安，
三於貪不足順緣者起哀愍對治不與樂，
四於苦眾生違緣逼者起令脫得喜對治不拔苦，
五著樂眾生以出世法調潤對治令捨，六於發大心眾生起攝受對治故。
二治離障中永捨瞋恨怨害熱惱者，此對前慈等六種所治障說故。
然惱是妄想，欲令他惱故；熱是妬忌，他勝己心熱故。
准論經，此文應迴前後：一於未生怨者能生，
已生者隨順增長；二未生親者令不生，
已生者令不增長；三於自身中善法未生者令不生，
已生者令滅；四於不善法未生者能生，
已生者令增長；五於他身中不愛事未生者令生，
已生者令增長；六愛事未生者令不生，
已生者不念隨順，不起隨喜相順之念。
於中，一、約怨生長，是瞋力；二、約親不生，
是恨力；三、約自善不生，是怨力，論經名垢；
四、約不善生長，是害力；五、約他不愛事等，
是熱力，論經名妄想；六、約愛事不生等，
是惱力，論經名垢。
此六望前能治六種通相而說，非一一別。
屬遠法師攝為三對：初二以己對他明瞋恨，
怨之與親望己說故；次二唯就於己釋其垢害；後二唯就於他彰其妄妬。
初對中，生怨為瞋，敗親名恨。
未怨生怨，已怨令增，此是瞋也。
未親不生，已生不增，此是垢過也。
不善法未生令生，已生令增，是害過也。
後對中，苦他為妄，壞樂名妬。
於他身有不愛事，未生令生，已生令增，是妄想也。
苦者，是他不愛等，欲令他苦衰敗劣已，
倒惑之甚，過中最重，偏名妄想。
於他身中所愛之事，未生不令生，已生不令增，是妬過也。
三、對治行益中，常思順行仁慈祐益者，
謂一切時思念眾生，隨順行仁慈，與眾生福樂助益也。 ^746c30

第十離邪見中，總句不言性離者影，略准前故。
菩薩下別顯中，依正見有七種，分三：初四見對梵行求眾生說，
次二見對欲求眾生說，後一見對有求眾生說。
就初四中，一菩薩住正道者，心住大乘故，此對治二我見。
二不行占卜者，對治虗妄分別見，此治邪見，
不信因果、信占卜妄分別故。
三不取惡戒者，治戒禁取見，謂受外道烏鷄等戒，
非善防過名惡戒，執取惡戒為淨名惡見。
四心見正直者，此治見取，謂外道執己邪見為正見，此即非正謂正故。
次二見對欲求眾生者，一云無誑者，對治覆藏見，謂於追求時藏過顯善求利養故。
二無誑者，對治詐現不實見，謂無實德詐現有故。
後一見對有求眾生樂著三有，不能於佛法僧起決定信，
今此治彼非清淨見，故云起決定信。
上來第二別顯離十不善業道，護持十善業道竟。 ^747a44

第三總結中二種護持：一數圓滿護持，
具持十戒不缺減故；二時相續護持，常無間斷故。
上來第一明離戒，亦名攝律儀戒竟。 ^747b24

自下第二、明攝善法戒中二：先別顯行相；
後如是方便下，總結勸脩。
前中四：一、明知；二、是故我當下，明願；三、佛子！
此菩薩摩訶薩復作下，明觀；四、是故我今下，明行。 ^747b30

初中文二：先明知者果處，於此句中更開出一句依身生苦；
後明知者因，菩薩自離無因、他因，知眾生亦爾，
謂墮惡，由不善故非無因也，由十不善墮惡故非他因也。 ^747b38

二願中文三：一牒前起後，謂依眾生不能自離惡行者，
果起願心欲救，故云是故我當自住等。
二何以下徵，徵意云欲救眾生即須往拔，何以乃却自住善故。
三若自下釋，釋意如文易知。 ^747b46

三觀中文二：先思十不善墮惡道是所治障，復十善業道下明五重十善是能治行。
前所治十惡具如別章，後能治五種中一人天可知。
二聲聞十善中文三：初總標，次心狹下別顯，後成下一句總結。
初中云智慧脩者，實相觀相應乃成上品故，謂總觀十惡及人天十善具四諦理故。
苦集離是滅，能治苦集是道。
又迷真實義愚是善道，苦集因離彼愚是滅，
能治彼愚是道，即真實義智也。
善惡道雖殊，同是苦業諦，無差別也。
次別中四句，初有二義：一性因，本性狹劣故。
二習因，謂宿習狹劣故。
狹劣謂但為自身修善根，是微少故。
若存五性則一因差別，先性後習；若不存五性則二因同一，
先習後成性。故今經意不存五性，故唯說習。
二怖等者，厭患生死故。
三闕等者，捨眾生故。
四從等者，從師學故。
若依論主分此句為二，謂從他為一句，聞下為一句。
聞聲謂念我眾生等但有名，從聞此聲生解證人無我，不能證法無我。
後一句結名可知。
三緣覺十善中三：初總標，次不從下別辨，三成獨一句結名。
初中治淨乃成上品故。
別中三：一不從等者，不假佛菩薩說法，唯自覺故。
二大悲等者，不樂說法利眾生，亦無巧說法習故。
三悟解等者，觀深細緣生境行故。
論名少者不依教故，深細者自覺故。
後結名可知。四菩薩十善中文三：初總標，
次心廣下別顯，後成菩薩下總結。
初中治淨故，乃上品也。
別中八句分四：一因集，二用，三明力，四地。
前三句各一，後五句合一。
前各一中，初云心廣等者，此有三義：一依一切善根起行故，
二依一切眾生利益行故，三大乘心廣無量故。
此三釋因集，謂自行他行行體也。
二具足等者，謂見諸眾生習行苦因及受苦所，起悲愍故。
依彼眾生利益，是菩薩用也。
三方便等者，謂四攝法，是善行力攝眾生故。
復五合一中，初發生等者，初地是初阿僧滿處，
名淨深心地，發十大願故。
二不捨等者，是第八地第二阿僧祇滿處，
名不退轉地，得寂滅行已不捨解脫，以不住大寂法界故。
三希求等者，是第十地第三阿僧祇滿處，
名受大位地，是故求證佛廣大智。
受大位者，受灌頂位也。
四淨治等者，菩薩地清淨，斷二十二愚故；
五波羅蜜清淨，除諸蔽障淨三輪故。
此後兩句，論經攝入第三希求句中。
後一句總結，可知。
五佛十善中文三：初總標，次一切種下別顯，後一切佛法下總結。
初總，可知。別中二：初一切種等者，所有十不善業道及習氣皆滅，
得一切智故。二乃至證十力無畏者，超諸功德直至說十力無畏，
故云乃至。力無畏有二義：一降魔摧外，
力自在故；二捨二乘劣，力不自在故。
後一句結，可知。上來第三明觀竟。 ^747c6

四、明行中二：先牒前起後，顯自具行十善；
後應令下，明令他具足清淨。
古德釋此，文有二義：一、近望佛善，以結求心，
故論名無厭足；二、上既通觀，善有五重，
今乃結已，應行十善，唯求佛善。
後如是方便下，總結勸修，可知。
問：向來五重、十善與前律儀戒何別？ ^748a44

答：前望止惡，今約作善，故分二位。
問：十善翻十惡，十惡既唯一，十善何得有五重？ ^748b4

答：善惡相翻，亦應是一。
但以十善通世、出世四位，故有五種。
十惡不爾，故不齊也。
問：十善既五重所翻，十惡亦應爾？ ^748b8

謂人天十善翻惡道十惡，聲聞十善翻人天十惡，乃至如來十善翻菩薩十惡邪？
答：不爾。謂翻善之惡，違理損物，不善相麤，
不通上位，故唯一也。
反惡之善，順理益物，福隨於智，乃通上位，故有五種。
是故五位所離惡同，故唯一種；所成善異，故有五重。
此即止同作別，故此地是菩薩十善，尚異二乘，況同凡位？
若約寄言，亦攝凡位。
攝善法戒竟。 ^748b12

第三、攝眾生戒，亦名：利益眾生戒，亦名：饒益有情戒。
中文五：一、顯智，謂善知眾生苦因果故；
二、是故菩薩下，明願，謂依智起願，願為眾生自脩善故；
三、自位下，明行，謂依願起行，如誓脩故；
四、佛子！此菩薩下，明集，謂依行攝生，悲為益本故；
五、作是念下，明集果，謂依悲成正攝生行故。 ^748b28

初中三：初、總明苦因；二、於中下，別顯苦果；
三、佛子！十、不下，總結。
初中雖於一境上，復是一人心，造罪乃成上中下者，
此由造時心異，成此差別。
自餘別境別心成差別者，蓋不足論，今就細說名時差別。
問：雜集等皆說畜下鬼，此何別邪？ ^748b40

答：依正法念經，三惡趣各有邊正，謂大海下無間等八大是正，
在鐵圍山等諸處者名邊。
其鬼趣，如波吒迦鬼、鑊脚鬼、鬼子母等名正，若在人間遊行者名邊。
其畜生，如熱沙龍苦等名正，若在人所畜養等名邊。
然此三趣，地獄邊正，望於鬼畜，一向苦故，更無異說。
若邊鬼望正畜，則畜重鬼輕，斯經就此而說。
若正鬼望邊畜，則鬼重畜輕，雜集等約此而說。
各據一義，不相違也。 ^748b48

二、別顯中，論名三途報為報果，後人中受殘報名為習氣果。
雜集論等名三途報為異熟果，人中受殘報為等流果，等流中開出感外報為增上果。
今用自論釋兩果，并取雜集等釋增上果。
初報果者，正讎前因，名為報故，十相無異，
故皆言同墮三道，不更釋也。
後習果者，正報殘餘，其猶習氣，十相有異，故文各別顯。
於中，初煞內云短命等者，由本煞時命未盡，
令他相續受苦，故得多病；由令他壽命不相續，
故得短命；亦本將被煞時怖畏，及死已皆無精光，感外器資具等之少光澤。
二、盜中，由本令他財少故，用不得故，貧窮及共財不自若增上果，
感田苗遭霜雹，損耗他財故。
三、邪婬中，由本令他妻不貞故，亦由令他妻不隨夫意故，
外增由污穢他身，居塵坋處。
四、妄語中，由本於他作不實語，感被妄說有惡，
又由誑感，外增上由口出覆藏之言，外感應須蓋覆之氣。
五、兩舌中，由本令他分張故，令他相惡故，外增上由出不平之言故。
六、惡口中，由本口出他不喜聞語故，由欲與物競方出惡言故，
外增上由語麤惡，感鹹鹵磽确下惡田土。
七、綺語中，由本綺錯之言惑他不令解，
今感發言於他，他不領受，又感不分明，
亦由本不令他解，增上由變正成綺故，感外時候乖變。
八、貪欲中，由本常求欲事故，感不知足，
又多求欲境故無厭，外增上由本多貪，感菓實尠少。
九、瞋恚中，由本不忍他善惡故，又由惱害他故，
外增上由本惱害於他令不安隱，所感菓實其味辛苦。
十、邪見中，由本愛樂邪眷屬故，又由愛樂不正理故，
外增上果所感菓實其味辛苦，或全無菓，
邪因苦報故，無利勤苦故。 ^748c14

三、總結。云無量無邊眾大苦聚者，明差別果、習氣果總別合觀故。 ^749a20

第二、明願中二：先牒前起後。
謂前智知已，欲依智發願，故云是故等。
復我當下，正顯願。
前中二：先願離不善；後以十下，願愛樂善。 ^749a24

第三明行中二：先明自修行，後亦勸下明依自行成攝生行，
此依智願起也。 ^749a30

第四明集中依增上悲念眾生故生十種心。
文中二：先總標起，後由生利益下別顯。
此十心復為八種眾生。
初利益心者，論經中是第一心，謂於外道眾生欲令現信佛法故。
二安樂心者，於苦眾生欲令樂具不盡故。
三慈心者，於怨增眾生不欲加報故。
四悲心者，於貧窮眾生欲令遠離彼苦故。
五憐愍心者，於樂眾生欲令不放逸故。
六攝受心者，是論經中第一安隱心，謂於惡行眾生欲生住善行故，
攝受安隱語異意同理無違故。
七守護心者，於同行眾生欲令不退轉故。
八自己心者，於一切攝菩提願眾生取如己身，是諸眾生即是我身故。
九師心、十大師心者，觀彼眾生乖大乘道者敬之如師，集進趣集具功德者重之如大師。 ^749a34

第五、明集果中二：先別明攝生；後佛子！
菩薩如是下，總結。
前中救攝亦有十類眾生，文相有二：先舉所化，後明能化。
前集中為分釋十，以寄前十種眾生以釋差別。
今此十類一一生所，皆有如前十心救拔。
論分為四：初一、明他顛倒眾生，違理乖境故；
二、又作下五段，明化欲救眾生，求外五欲故；
三、又作下兩段，明化有求眾生，求三有中果故；
四、又作下兩段，明化梵行求眾生，妄求出道故。
今依論判，攝十為四段定。 ^749b12

就初中二：先舉所化，後我應下明化益。
前中三：初至邪見是總，次惡慧下別，後惡道下結。
初總云邪見者，顛倒推求非淨謂淨故。
別中惡慧者，論經名惡道。
按梵本中意云未那，慧云未底，聲勢相近字形相似，故致謬爾。
今依慧為正，此即妄推有我淨也。
惡欲者，妄謂無常無樂法以為常樂故。
後結云惡道等者，皆非正路故。
稠林者，謂煩惱使多而難分故。
後明化益中二：先云令住正見者，通顯治前邪見邪四倒；
後云行真實道者，治前行惡道稠林。 ^749b28

第二、明化欲求眾生五中，初明化受不共財眾生有二種：
一、於現五欲受用生過，此約受果時；二、
於未得五欲時追求起過，此約因時。
前中三：一、受不共財者，謂己得之物不與他共，
於費用時起瞋過；二、受無厭足財者，求時無厭，
生貪過；三、受貯積財者，貯而不用，順生三毒，增於癡過。
就初中二：先明過；後我當下，明治。
前中二：先明鬪諍於言中；後瞋恨下，明對怨於心中。
亦可分別彼我一句，亦是心中也。
能治中，為治瞋故，令住慈也。 ^749b46

二明化受無厭足財眾生中二：先所化，後我當下明能作。
前中二：先貪取等者，明貪於心中；後唯求下辨於身口中計秤妄語等方便侵奪；
後能化中住清淨等者，令彼眾生隨順對治淨三業正命活故。 ^749c16

三、明化受貯積財眾生中，先所化有二：
初、明因貯生三毒；後、種種下，明結過屬癡。
論云因體過等，釋經因字，謂貯種與貪為因。
故下，別釋。彼染著故者，解貪也。
散用起瞋者，釋瞋也。
彼寶翫等，釋癡也。
數為下，釋結成癡過，謂不見火燒、不求對治。
後能治中，清涼處是涅槃，治前大火。
上來三門是化起煩惱眾生，下二門化造業眾生，謂追求生過。
於中二：初、明追求現報，造諸惡業；後、明追求後報，造有漏善業。 ^749c24

四、明化。追求現報習諸惡行眾生中，先所化有四句：
一、為愚癡等者，是無明覆心過。
謂由無明迷，不見現報是苦，妄生樂想，
求此妄樂，造重罪業。
又不知此罪當受大苦。
二、入翳下，是增惡遠善過。
謂由此迷異熟愚故，造三惡道業。
論中是愚癡因等者下，釋此第二過文。
謂依癡起貪瞋等使，滿足名癡，為使之因。
言善行障，即是遠善，令離無流，智順處故。
不善行是造惡業。
三、失智慧下，明受至大對過。
此即受苦報過失。
論釋云：受此業因，納果名受，到果名至。
所受苦多有對礙，故名對。
對極名大。又大對有二種：一、受彼苦身；
二、至彼苦處。四、行曠野下，明多作罪因過。
此即增邪見過失。
論釋云：由多作罪因，於臨終時見惡報相，心生悔。
雖見其罪相，不能集彼正見對治。
後能化中三：一、化令得無礙淨眼；二、由得淨眼，
見法如實相；三、由見法如實故，不隨他教，以見一切法唯自心故。 ^749c40

五明化追求後報習行善行眾生，謂由迷真實義，
愚造福不動業，求當來人天報故。
先明所化中九句分三：初在於等者，是險道自體，
謂善根既少，令人天報危，易可顛墜，名為險道故。
次將墜等者，是險道障礙，於中有七句：
一求出而隨順世間，墮三惡趣故，如世險道臨危故。
二入惡等者，入苦果網中妄生樂想故，
如世險道有藤葛縱橫、干蘭難度，謂於五欲境妄謂為實句，
留難出故。三為愚癡等者，黑闇稠林所覆，
因彼癡使所覆故，為說苦因而不覺，如世險道有稠林遮障道路，
生死中癡闇所覆，不見苦因故。
四隨逐等者，隨逐虗妄道行顛倒行故，
如世險道多有惡獸等徑欲進反迴，生死中邪法滿世欲進乃迴故。
五譬如等者，盲冥得果，貪著愛欲所盲故，
如世人在險道復無眼錯行，謂正凡夫無慧目著人天樂，癡愛覆心故。
六非出等者，是希涅槃乃趣異處，謂梵天等、
梵世間等以為出世正見，如人在險難處迷道誤入餘道，
此生死中欲求涅槃，誤求梵天正報、梵世依報。
言等者，等上三禪四無色等，彼並謂為涅槃故。
七入魔等者，怨賊行魔境著諸欲，劫功德盡令不集故，
如人在險難處恐賊侵擾難得出離，生死中亦爾。
五欲惡魔干擾，五妙欲是魔境，貪等是魔心，
貪著名隨順，已有功德劫令盡、未有功德不令集名惡賊。
上來初一次七八句，古人將配四諦亦有少理，在論無斷不煩強立。
後一句云遠離佛意者，明險道失論。
經有三句，此中唯有一句明作善智識地，
謂失出世善法，若起順佛心名為佛意，違背名離。
上來三段九句總明所化了。
後能化中二：先拔出等治前險道自體，後令住等治前障礙及失。
上二門明造業差別竟。
上來五段總明第二大段化欲求眾生竟。 ^750a22

第三大段明化有求眾生中有兩段：一道差別，
謂五趣流轉過；二界差別；三界繫閇過。 ^750b32

前中二：先明所化，後我當下明能化。
前中初句總顯，後入欲下別辨。
總中沒在大河過，謂五趣漂溺煩惱瀑流如大河水，求有沒中是其過。
別辨中十三句，論攝為三：初煩惱是五趣河體，
二處多損害名起難，三離出世道名失。
又初名惑體，二明障道，三失善友。
初中五：一入欲流等者，顯貪深且多，以是大河具四流故。
二生死等者，往反旋環隨流不斷，煩惱常行故。
三愛河等者，愛水所沒故，愛比餘惑流轉力勝，故偏得名。
四滿馳等者，漂急故，如渡流水，水緩則易出、
急則難過，煩惱緩聖道可生，若無間起惑聖道難發，不暇觀察無對治故。
五為欲覺等者，顯廣渡，如河水若狹雖急猶可渡，
此既多起惡覺故難渡，亦如河無毒蟲則易渡，此有惡覺蟲害故難出。 ^750b36

次身見等者，自下明第二起難，有四種，
此即第一，謂執著我我所窟宅不能動離故。
二將其等者，先捨欲已還復轉入欲念中故。
三於所等者，於受用時求欲等樂著故。
上二是愛：一於種子不滅還來，二約現行染著故泥溺，四住我等於用事時我等最勝。
三種我慢自高輕彼，最後一種是慢。
如人在河水有四事難出：一彼執住，二被迴流，
三為泥溺，四滯枯洲不到彼岸。
謂愛令心下，喻河深流不證涅槃山也。
慢令心舉，喻陸地燋枯法水不霑也。
論舉我等等取三種，如下三地中：一我慢，
二大慢，三憍慢。初是於下自高，二於等自大，三於上不恭。
後安六處等者。 ^750c12

自下第三明失也。
於中三：一無出意失，二無救失，三異處去失。
此即初也，謂善道中無出離心故。
二無善救等者，處惡道中無人濟拔。
三無能等者，生諸難處不值佛世。 ^750c34

後明能化中二：先於彼等者明起化心，後以諸等明成化行。
行中四：一令無等者，離苦果故；二離染著，
離苦因故；三寂靜者，令得涅槃故；四住於等者，令得菩提故。 ^750c40

後明界差別中，先所化內三：初總，謂處三界，如在牢獄難出。
次別中，五種過隨逐：一、苦事；二、財盡；三、
愛離；四者、縛；五、障礙。
此示五難：一、多諸等者，無病難，多諸病苦，
妄想愁惱故；二、常懷等者，資生難，於愛不愛事中，
憎愛所縛故；三、自生等者，親難，親愛壞，
憂悲增長故；四、貪欲等者，戒難，雖生色無色中，
蹔離犯戒，不免戒行相違，愛欲使縛故；
五、無明等者，見難，得世間智，彼相違，無明使覆蔽故。
後能化中，令彼永離等者，有二種：一、治前難出；
二、治前繫閉。上來兩段，明化有求眾生竟。 ^750c46

第四大段明化梵行求眾生中，文有兩段：
一化邪梵行求令捨邪歸正，二化正梵行求令捨小入大。 ^751a18

就前段中二：先明所化。
於中七句分三：初一句總，次五句別，後一句結。
初總云執著於我者，是取我相過。
此是餘見根本，故偏舉通，俱生分別也。
次別中五句：一、於諸等者，彼諸眾生欲趣涅槃城，
以有我故，於五陰舍，不能動發。
二、依六處等者，依持我想，欲起涅槃虗妄我見，住六入聚落。
三、起四倒等者，欲行正道，以顛倒故，行彼耶道。
四、為四大等者，受三、八等苦，厭之欲離，不得恒隨身。
五、五蘊等者，陰怨隨逐，不相放捨。
後一總結云受無量苦者，常為種種諸苦隨逐，此亦是外苦也。
後能化中二：初令住等者，令住道諦，治前執我相；
後所謂下，令證滅諦，治前別中五句過及結句中過。 ^751a22

後明化正梵行求同法小乘過二：先明所化，
內三：一其心等者，是不樂大因過，謂於多眾生應作利益，而乃懈怠不能廣度。
二不行等者，是依小乘心願過，願小乘故。
上二是求心過。三雖欲下是脩行過，謂不定聚眾生實有大乘出離之法，
而反樂脩小乘行法，故是其過。
後明能化中二：初云令住等者，治前小乘心願過，謂令住微妙無上佛法廣大心故。
後云廣大等者，治前脩行，謂依持戒行故得此戒力，能作善法善巧起諸善行故。
依持戒行著者，謂依前持律儀戒攝善戒，起此攝生戒力。
論名依持戒行得此戒力，是故能作善法善巧起攝生善行，
故云廣生大慈悲心。
梵本中云：菩薩如是成就戒力，善能增長慈悲之心。
上來兩段明化梵行求眾生竟。
上來十段攝為四段，總明集果竟。
上來智願行集集果等，總明第三攝眾生戒竟。
上來第二別明三種戒竟。 ^751a46

自下，佛子！菩薩下，總結，可知。
上來三戒明地體了。 ^751b28

自下第二、明位果中三果，名同前地。
初、調柔果中三：一、調柔相；二、佛子！
此菩薩下，明別地行相；三、佛子！
是名下，結名。 ^751b30

初中三：法、喻、合也。
法中三：初、見諸佛為練行緣，二、於諸佛下明能練行，
三、是菩薩下明所練淨。
能練行中二：先供佛，後於諸佛下受法。
以戒地受十善法，論云：有者同者，調柔等三同前地故。
無者應知者，應知者應知無發趣果。
此中勝事者，調柔中勝過前地故。
三、所練淨中，謂於多劫離慳嫉破戒垢心，成就施戒淨等諸勝事故。
此地二戒俱性成淨，前地戒未性淨，令施亦未淨。
若爾，何故前名施增上？
彼望前為上，今至此轉勝。
然諸地行有四義：一、就別顯異，初地唯檀，乃至第十唯智增上。
二、辨勝過劣，初地檀勝，二地菩薩勝，三地三度勝，乃至十地十度勝。
皆是以後兼前，故後勝前；前不兼後，故前劣於後。
三、約實行修行，一一地中皆具十度。
四、約證理行，唯平等平等，非一非多。
下諸地准之。喻及合中並可知。
二、別地相中，離口四過，故兼愛語也。
攝報果中金輪過前，前百此千者，瑜伽云：當知威力過前十倍。
餘如前地及論可知。 ^751b36

第三大段重頌分中有十五頌，分六：初一頌頌前十種直心，
二有二頌頌律儀戒，三有二頌半頌攝善法戒，
四有四頌半頌攝眾生戒，五有四頌頌調柔苦果，六有一頌結歎所說。
第二地竟。 ^751c20

第三地中二：先略料簡，後正釋文。 ^751c28

前中二門：一、辨名，二、來意。
初中，成唯識第九云：成就勝定大法總持，
能發無邊妙慧光故，名發光地。
釋曰：勝定即等持、等至，大法是教，總持是聞持，
念慧為體，妙慧光是聞、思、脩。
謂由總持治忘失障，能發緣法聞、思二慧，
及發依定緣法脩慧，此地能發如是妙光，從果名也。
金光明云：無量智慧光明三昧不可傾動，
無能摧伏，聞持陀羅尼為作本，故名明地。
攝大乘云：由無退轉等持、等至所依止故，
大法光明所依止故，名發光地。
世親釋云：由此地中與三摩地、三摩鉢底常不相離，
無退轉故，於大乘法能依光明，名發光地。
無性釋云：靜慮名等持，無色名等至。
或等持者，心一境性；等至者，正受現前。
大法光明所依止者，於大乘法得智光明，
此地是彼所依因故，名發光地。
解深密及瑜伽，意同攝論。
顯揚云：證得靜慮三摩地蘊，大智光之所依止。
十住毗婆沙云：展轉多學，為眾說法，能作照明，故名明地。
智度論名為光地，仁王經名明慧地，十地論如前釋。 ^751c30

二來意者，有三：一前戒次定，義次第故。
二前位能持微細戒，然未圓滿世間等持等至，
及未圓滿聞法總持，為得此故，故說此地令勸脩學，如深密說。
三謂初三地寄世間施戒脩，前已辨施戒，今此顯脩故來也。
諸門分別，廣如別章。 ^752a14

第二正釋文中三分：一讚請分，二爾時金剛藏下正說分，三爾時金剛藏欲重下重頌分。 ^752a24

初中六頌分二：先三頌慶聞前地，後三頌請說後地。
前中三：初半頌總標前聞，次一頌半三業供養，後一頌顯說意。
後請聞後地中二：先兩頌諸菩薩請，後一頌解脫請。
前中初一總請三地行，後一別請十度行。
後解脫請中讚剛藏說地義，如師子吼得無畏故。
下句云柔和等者，謂此地菩薩得等持等至故。 ^752a28

就第二正說中二：先依論主科前四分；後佛子！
是菩薩住此發光下，明位果。
前中四者：一、起厭行分；二、佛子！
菩薩摩訶薩住第三下，明厭行分；三、此菩薩得聞法已下，
明厭分；四、佛子！此菩薩心隨下，明厭果分。
此地脩禪厭伏煩惱，名為厭地；初入地心脩起彼厭，
名為厭行；趣地加行起彼厭行，名起厭行分；
所起地初，名厭行分；正住地中脩八禪等，
名厭分；地滿足故，名厭果分。
又四分如次：加行、無間、解脫、勝進四道也。 ^752a40

就初分中三：一結前起後，二何等下正明十心，三菩薩以是下結行入地。
就十心中，一清淨者，依前淨戒起此趣禪淨深心，冠下九句。
二安住者，堅住自大乘不捨故。
三厭捨者，志求勝法起善方便，能厭當欲故。
二地滿已趣向三地，名求勝法。
四離貪者，依現在欲不貪故。
上二據當貪未起但可厭，現貪交捨名為離，貪欲障禪是故厭離。
五不退者，依不捨自乘進行故。
六堅固者，依自地煩惱不能破壞故。
自地者，此第三地也。
遠法師云是前二地，辨法師云是四禪四空，並難依也。
七明盛者，依等至自在故。
謂定根本是通所依，明盛即是自在異名故。
八勇猛者，依禪定自在有力，雖生下地而不退失故。
謂雖脩得上定不隨禪生，雖生散地不退定心。
此明脩定淳熟有力自在，故云勇猛。
九廣者，依欲界生煩惱不能染汙故。
謂智力既廣，尚用煩惱為佛事故。
十大者，依利益眾生不斷諸有故。
謂大悲不捨利生常處有故。
三結可知。 ^752b8

第二、厭行分中三：初、明厭離有為，名護煩惱行；
二、見如是下，捨狹劣心，名護小乘行；三、
菩薩如是厭離下，明脩方便攝行。
初中二十句，明觀一切行無常、無救。
前十句觀無常，知法體性；後十句觀無救，就人顯過。
前中二：先總標所觀說；後所謂下，別釋。 ^752b40

前中云如實相者，謂稱有為法，自體觀無常故。
論云命行不住故者，謂色心相續，一期分位，剎那生滅故。
此即總相無常觀。 ^752b48

後別釋中八句分二：先六句明有為無常法自體，後兩句明彼法上無常之義。
前中前四句約正報，後二句約依報。
前中一無常者，依不護諸惡力橫夭壽等，謂以不避履險喰毒之力致損命故。
此句冠下諸句，謂苦、無常、不淨無常等。
二苦者，依身轉時力生三種苦故，謂身命將轉時，
其報體念念生滅故，雖樂住而不自在故生行苦，
此時與所愛內外別離故生壞苦，正轉報時受力風解形故生苦苦。
三不淨者，依飲食好惡力令形色增損，又飲食轉變成不淨故。
四不安隱者，依輪迴六趣無蹔停故，謂不停是不安，不安即無常故。
五敗壞者，依前世間成力滅壞故，謂依成力得有壞故。
六不久住者，依資財無定力能住一主處故。
後明無常義中二句：初句云剎那生滅者，
少時無常故，謂生與滅俱少時不常住故。
後句云非從等者，自性不成實無常故，謂三世因果無常皆無自性不成實無常。
如過去因生現果時，推無能所生故；現在因生當果時，
推無去向；後現在法正現前時，推無住者故。
是以三世法流轉即無流轉，轉以無無常為無常體。
維摩云一切法不生不滅，是無常義故也。 ^752c6

二明無救中二：先總，後無救下別。
前中云又觀此法者，牒前所觀無常行法，今此重觀故云又觀。
後別中分四：初四句約起說無救，次二句約於外受求事中說無救，
次三句約老少病中說無救，後一句通顯前九皆無實不可救。
就初四中，一無依者，少壯時死未至，望後死至無告，詐依託相救令免故。
二與憂者，無常既至無能救者，多無憂苦故，
謂慮恐死名憂，憂是心法，共心相應名與，憂苦相續名多。
三與悲者，中間同悲故，與義如前，謂生蘊轉壞死相現前名中間，
憂增名悲，悲與心同故。
四苦惱同住者，同苦惱事中憂悲隨逐，
其力虗弱轉增熱惱故，謂正死時同苦事中增熱惱也。
次二句明於外受求事中無救。
初句云愛增所繫者，追求資生時欲所愛事、
不欲不愛事，如是妄想愛增常護。
後句云憂戚轉多者，受用時中樂少苦多故，
謂求得已守護多彼侵害，乃至失命損惱多於貧窮時苦。
後三句約老等明無救。
初云死有停積者，身老時望少壯盛色不可復集故，謂老無常無救令免。
二云貪恚等者，於少壯時具三種受，貪等常燒故，
謂樂受生貪，苦憂二受生瞋，三受俱生癡，
常受三受故常起三毒火，常燒自善根不息，是常義也。
三云眾患等者，於年衰時無量病苦增長故，
謂病雖通老少，然老時增多故，就老說此病苦至無救令免。
四末後一句云如幻不實者，通顯前九皆無實體不可救故，
謂如幻人雖示老少病相及受求外事等，皆無真實無可救故。 ^752c46

第二明護小乘行中三十句：前十句明護小心，後菩薩如是見下二十句明護狹心。
前中二：初總，後見佛下別。
總中云見如是等者，牒前起後，謂於一切有為行生厭離已趣向佛智慧，
厭心過前故云倍增。
別中十句分二：前五句明依佛智攝功德大，後五句依佛智清淨大。
前中一見佛等者，神力攝功德大故。
二無等者，無比攝功德大，無有敵對故。
三無量者，大義攝功德大，廣能利益無量眾生故。
四難得者，無譏嫌攝功德大，希有難得故。
五無雜者，不同攝功德大，諸外道不雜故。
後五清淨大中，一無惱者，離煩惱使苦得涅槃故。
離煩惱使者，離煩惱習無明不雜故。
二無憂者，論經云無苦，謂苦根本盡、憂悲隨盡故。
苦憂在身心異、逼迫義同，隨一盡時餘即隨盡，皆通無違。
三至無畏城者，得涅槃果故。
四不復退還者，菩薩至涅槃城不復退還。
五能救無量苦難眾生者，至彼城不退故。
而能利益眾生得世間出世間涅槃勝事，
得人天善化名得世間，三乘法化名得出世涅槃勝事。
又福德名世間，智慧名出世，此二同是涅槃勝事，以見此益菩薩求之也。 ^753a48

後獲狹心中，初十句起悲，後十句救度。
亦可前十悲心，後十慈心。
前中二：先牒前起，後舉數總標。
謂見佛智勝益，見有為多過，故於眾生哀愍。
後何等下，正顯。於中，初句是別中之總，餘是別中之別。
言孤獨無依者，論云無救，救即是依，眼目異爾。
世間無父曰孤，無子曰獨。
今此則一切眾生皆佛之子，遠佛慈父曰孤，無善心子曰獨。
由此孤獨，苦無依救，故可愍。
此句遍在下諸句下。
別中九句：初二依欲求眾生，次三依有求眾生，後四依邪梵行求眾生。
初二中，一云貧窮等者，求財無厭，常懷不足，名貧窮困乏。
二云三毒等者，於他資財求無止息，名三毒火然。
謂初求生貪，散用生瞋，貯積生癡，三毒燒心，名火然。
次三有求中，一、諸有等者，繫在苦果未免故；
二、煩惱等者，苦因未斷故；三、不善等者，無善觀為對治故。
後四邪梵求中，前三小乘，後一外道。
初一無善等者，不求大菩提因，唯樂小善故。
二、失諸等者，不求大果，妄取小果，恃為究竟增上慢故。
三、隨生等者，不求大涅槃界，雖入無餘依涅槃界，
乃是三昧住寂，猶有三餘無明住地，惑無漏業，
變易生死，由隨此轉，名隨生死流。
後一求外道過，妄行邪法，怖真涅槃。
後十句明救度中二：先牒前起後，總明度心；
後作是念下，別明度心。
前中，謂見眾生多苦，起精進行故。
別中，初一是別中總，總明救度心。
後九是別，分三：初三除三障，顯度處；次五授三學，
明度行；後一令苦滅，是度果。
就初三中，一、脫彼業結，二、淨彼惑染，三、度彼苦報。
次五中，初二授三學，後三授法利益。
前中，一云應著等者，勸之置持戒處故。
二云安住者，勸住定、慧處，令安住故。
定、慧合此一句內者，以前地戒成就，分戒別辨；
後地明慧位未至故，慧從定說，故合云爾。
論云：三昧地故，定、慧合說。
後三句中，初二約戒，後一約定。
前中，初云歡喜者，謂受戒者，令除戒疑，
信重戒德，歡喜樂受故。
二云知見者，謂彼受戒已，示以持犯，令知、
見所應、不應故。後一云調伏者，約定說，
謂定如行，伏於沈、掉，引得身、心安和位故。
後一云涅槃者，度彼令得苦滅果故。 ^753b38

第三脩方便攝行中二：先述意，後釋。
前中菩薩因前三種觀故，便知生死多過難處，眾生離佛智有大利益。
眾生未得，復念眾生墮在惑業苦中，以何方便而能拔濟令住究竟涅槃樂？
即知不離無障礙智。
無礙智者是如來智。
智由何生？即知不離八地已上如實覺起。
覺由何生？即知不離四地已上無行無生行慧。
慧由何得？即知不離三地。
禪由何得？不離聞法。
是故菩薩先求正法，既聞法已靜處思惟，
思已起脩入禪無色，依此禪定觀法無生起出世慧，
依無生慧起如實覺，依彼實覺得無礙智，
既得智已便能拔去，出生死得涅槃樂。 ^754a10

後釋文中方便有五：一、起觀方便，牒上三心起後觀求；
二、欲依如來下，明標趣方便，謂標佛慧顯行所起；
三、作是思惟下，明觀求方便，得觀察推求度眾生法；
四、便作是念下，明正知方便，謂佛智能救眾生，
乃至知禪由聞慧得；五、菩薩如是觀察下，
明攝脩方便，謂脩間法行攝取正法。 ^754a32

初中三：初、牒上護煩惱行，故云如是等；
二、牒上護狹心行，故云愍念眾生；三、牒上護小心，故云知一切智等。
論主依此三心能起後行，故說此三為三種因：
初一、是離妄想因，善厭離一切有為行故；
二、不捨一切世間因，愍念一切眾生故；
三、發精進因，知一切智智有勝利益故。
於中知利益勝者，能脩行彼道故；愍念者，善化眾生故。 ^754a44

二、標趣中欲依佛慧救度眾生者，此三地中方便攝持，
以知不離無障礙智能度眾生故，欲依自當成佛智救度眾生，
非但依他佛智也。 ^754b10

三觀求中集上厭離、愍念、知益三心為因，起此觀故。
菩薩思惟眾生墮惑苦中者，論經中及說業，今此略故。
問：前救度十心中欲於惑業苦中救度，今思眾生墮之以何方便而求度行。
向前已知三學為救度行，何故今云以何拔邪？
答：前雖知彼戒等度法，然未知用何智慧能授此法。
問：若爾，前護小心中已知如來智慧有大勢力能救眾生，何故今云以何拔濟？
答：前雖見佛智能救，然佛果在當未可現用，而謂佛智之外更有餘法能救濟不？
故云以何方便。此中簡小涅槃同彼化城，
非是究竟樂，故云令住等。 ^754b16

四正知方便中二：先牒前起後，後不離下正顯。
顯中五法四對，論攝為三。
言五者，一住無障礙解脫智、二一切法如實覺、
三無行無生行慧光、四禪善巧決定觀察智、五善巧多聞。
言四對者，一從多聞起禪、二依禪起無生慧、
三依無生慧起如實覺、四依實覺起無行無生行慧。
論攝為三，初無障礙智說為證盡，末後聞慧說為第三彼起依止行，
中間從聞起禪乃至實覺起無障礙智攝為第二起上上盡，
謂佛無礙智證中窮極名畢竟盡，故起上上證。
畢竟盡者，聞起禪定乃至實覺起無礙智名之為起，
起中漸增名為上上，終窮佛慧名為證盡故。
彼起依上行者，聞慧為彼起行所依止故。
言不離等者，謂救濟眾生令住大涅槃，要得佛無礙智方證其智等名。
云何得佛？智出垢染名無障礙，德用自在稱為解脫。
此智要依八地已上一切法如實覺起，
謂此地菩薩於佛所說一切法中，得稱實教理覺了現前故。
一切法有二種：一於三地聞一切法中得如實覺，
謂八地中十無生忍及深行等；二於七勸一切法中得如實覺，
謂八地中無量身等及淨佛土十自在也。
如實覺有二種：一稱實性而覺了故、二稱佛所說覺了故。
言無行等者，亦有二種：一染淨諸法集起名行。
四地已上證空平等，見染淨行不生不滅，以無染行可斷滅故名無行。
若具應言無滅行，略不言故。
以無淨行可脩起故名無生行慧，實覺依此故名不離。
一云：謂八地無生慧是無功用行慧，慧任運應用名光。
言禪善巧等者，謂三地菩薩脩厭行時，即於中脩起善巧決定觀察智故。
禪善巧者，得勝進禪故。
決定者，於他四地決定向故。
觀察智者，是自在智慧，非從此後所生智故。
善巧多聞，謂於所聞法得即心自性，不由他悟之聞慧故。 ^754b36

五攝脩方便中二：初牒前起後，後日夜下正顯。
前中謂先為救度發大精進，今觀知已，
倍於正法勤求脩習，修習即是此求法行。 ^754c46

後正顯中二：先明求法行，後菩薩如是下顯重法心成。
前中十句：初云日夜等者，常勤求法無怠慢故。
二喜法者，不為妬勝喜他求故。
三樂法者，自愛翫而問，非所伏他問故。
四依法者，依大乘教自求取正見不忘失故。
五隨法者，依讀誦隨文不失次第故。
六解法者，依為他說令解故。
七順法者，依靜處思義隨順觀順觀察故。
八赴法者，依脩行定赴究竟故。
九住法者，依出世間智住故。
十行法者，依諸佛解脫法隨順彼行故。
此中求正法行當求聞法。
此初二句顯道勤行故，喜法已下顯正脩行故。
餘如論釋。後明重法心成中二：先明能求法因，後如其所聞下顯所求行因。
前中為重法捨內外所有，略舉十事。
於中初二明捨外，後八明捨內。
前中初一牒前起後，云由求法慇懃故無所惜。
二不見下明世財易得法寶難遭。
後八中初一總句，結前捨外顯後捨內，故云為求佛法能捨內外財。
二無有恭敬及隔句云承事，明捨身行所作。
三無有憍下明捨高大意故。
四無有懃下明捨所應護者，謂眾生皆自護身不欲受苦，今能受苦是捨其護也。
五若聞一句下明重法心成，於聞少法喜受相應勝財，多勝妙財所生喜受故。
六若聞一偈下明寧聞少法，而捨人中最勝王位樂受故。
七若得一偈下明寧聞少法，而捨天中最勝王位樂受故。
八若有人下明求法能入，滿三千界火及地獄中火受苦惱，
是捨身命。故梵本中六七兩事合為一事，
八中文復少異，故彼云：若聞一偈未聞正法，
獲得釋梵轉輪王位，多千劫住亦不能及。
若有人來作如是言：我有正等覺句、淨治菩薩行句，汝能投身大火坑者當為汝說。
復作是念：我為一句法故，設有火坑等三千界，
尚從梵天而自投下，況彼小坑而不能入？
設住一切地獄受苦猶應求法，何況暫受人間小苦？
梵漢有此不同可知。
此上聞偈句是聞教，淨聞菩薩行是聞義。
後明所求行因者，明依寂靜處思惟正觀故。 ^755a2

第三大段、厭分中三：初、牒前起後；二、佛子！
是菩薩下，正明厭體；三、但隨順下，明入禪等意。 ^755b20

初中謂聞說法意，次思所聞及念脩行，以不但口說亦得淨故。
梵本云：非但口業能得清淨。
此顯他因也。 ^755b22

二顯體中二：先據所住地，後即離下正顯。
顯中二：初明四禪，後超一切下顯四空。
處中先以義料簡，後正釋文。
義中二門分別：一釋名，二出體。 ^755b26

名中先通後別。通者，小宗大婆沙一百四十一云：
問：此四何緣說為靜慮？
答：靜謂寂靜，慮謂籌慮。
此四地中定慧平等，故稱靜慮。
餘隨有#CB00830;，不得此名。
此依主釋也，亦可從果為名。
又婆沙八十云：以何義故名為靜慮？
有作是說：以能斷結故。
問：諸無色定亦能斷結，應名靜慮。 ^755b32

答：若定能斷不善、無記二種結者，名為靜慮。
諸無色定唯斷無記，非不善故，不名靜慮。
復有說者，以能正觀故名靜慮。
問：若爾，欲界三摩地亦能正觀，應名靜慮？ ^755b42

答：若三摩地具有定名定用能正觀者，名為靜慮。
欲界三摩地雖有定名而無定用，如泥椽樑有名無用，故非靜慮。
如是說者，要具二義方名靜慮，謂能斷結及能正觀。
欲界三摩地雖能正觀不能斷結，謂無色定雖能斷結不能正觀，
故非靜慮。復次諸無色定有靜無慮，欲界三摩地有慮無靜，
色定俱有故名靜慮。
靜謂等引，慮謂遍觀，故名靜慮。
依大乘宗，意同正理。
初復次釋瑜伽三十三云：於一所緣繫念寂靜而審思慮，故名靜慮。
言別名者，瑜伽云：依順次數說名為初，乃至第四。
小宗正理亦同此說。 ^755b48

二、體性者，小乘宗中大婆沙第八十云：
四種靜慮各以自地善、染、無覆無記五蘊為性。
又彼一百四十一云：四靜慮體有二種：
一、脩得；二、生得。脩得者，即彼地攝心一境性并助伴，即五蘊為性。
生得者，隨地所繫餘五蘊為性。
今大乘宗大同婆沙，有生及定生即善、
染、無記五蘊為性，善用有漏、無漏五蘊為性。
上來略顯二門竟，若廣分別，具如別章。 ^755c20

二、釋文者，前四禪中支類多少雖有異同，
然皆勒為四義分別：一、離障；二、對治；三、
利益；四、彼二所依。 ^755c36

初禪中初云離欲等者，一離障也，謂離五欲故名離欲，
斷十惡故名為離惡，除五蓋故名離不善法。
如毗曇中說，若依成實斷貪欲心名離欲，以離欲故亦捨殺等名離惡不善法。
智度云：離五欲故名離欲，除五蓋故名離惡不善。
又諸欲發惡行，隨極惡處名欲惡，違生善品故，或總謂欲界諸不善俱捨離故。
雜集第八云：能斷欲界欲恚害等。
二有覺有觀者，是脩對治。
論云：譬如振鈴，麤聲喻覺，細聲喻觀。
新譯經論名為尋伺，皆是惡慧為性，然麤細異，尋求伺察欲界過患能除滅故。
瑜伽十一云：以不淨治欲，以慈治恚，以悲治害，故脩三行治三患入初定也。
三離生喜樂者，是利益故。
雜集第八云：由尋伺支治可治已離生喜樂，
謂離彼所治生喜樂故，悅心名喜，悅身名樂。
四住初禪者，是彼二所依，謂定心是能對治及利益所依止故。
何不說與所離為依者，彼是所斷非是支故。
雜集第一云：心一境性是彼二所依，自性支依止定力尋等轉故，
心與境合如一體故，名心一境性。 ^755c40

二禪中，初云滅覺觀者，是所離障。
謂覺麤動，發生三識，擾亂二禪。
如靜水波，動則無所見故。
二、內淨等者，是能對治。
顯揚十九云：內等淨，以捨、念、正知三法為性。
即是彼三禪中支也。
瑜伽六十三亦同此說。
一、心無覺觀者，舍利弗毗曇云：欲界地中，
心行六處，六識身取六塵故。
初禪地中，心行四處，以四識身取四境故。
初禪已上，無鼻舌識故。
二禪已上，心行一處，唯意識身緣法塵故。
又相續不斷，亦名心一等。
三、定生喜樂者，是修行利益支。
前初禪中，創背離欲惡，慶離生喜。
此第二禪中法，從內生慶，得生喜樂。
喜樂同前。四、住二禪者，是二所依止定。 ^756a26

第三禪中離喜者，是離障。
謂二禪喜，以分別想生動故多過，三禪轉寂故須除遣。
如貧得寶則生喜，若失則深憂，莫若憂喜俱絕方為快樂。
二住捨有念正知者，是能對治支。
謂捨是行捨，捨彼喜過。
有念者，念前喜過，守心一境故。
正知者，分別喜過，明見其失。
又此三深細寂靜，下地喜踊躍浮動，動靜相違故是所治。
顯揚云：住捨者，於已生喜不忍可故，平等正直無動安住念盲，
於喜不行中不忘明記故。
正知者，或時失念喜行，於此正知而住。
三身受樂者，是利益支。
謂喜在意地、樂在五識，故云身受。
又樂受有二種：一下品適悅在心，亦上品適遍身心，
就所遍處從末為名，故云身受。
言諸聖所說能捨者，顯樂深勝，唯諸聖能說為過，堪能捨離非凡所能。
四有念樂受住三禪者，是彼二所依止定，謂常念自地樂受利益住此禪也。 ^756a48

第四禪中初斷樂先除苦，憂喜滅者是所離障，
謂三禪勝樂雖是樂利益，與第四禪極相妨害，
如重病人觀妙音樂，為障四禪故須除遣。
若爾，應俱除樂，何須更置先除苦言？
釋曰：理實苦根二禪已離，此中更標者，為顯此位五受中唯有捨受是不動故。
喻伽十一云：初靜慮出離憂根，第二靜慮出離苦根，
第三靜慮出離喜根，第四靜慮出樂根。
又云：問：何故苦根初靜慮中說未斷耶？ ^756b28

答：彼品麤重猶未斷故。
問：何緣生苦初靜慮者，苦根未斷而不現行？ ^756b42

答：由其助伴相對憂根所攝諸苦，彼已斷故。
若初靜慮已斷苦根，是則行者入初靜慮及第二時，
受所作位差別應無，所由二俱有喜及樂故。
釋曰：以初二定俱有喜樂，若齊離苦，則二受不殊，故初不斷苦之麤重。
然無現行，故有樂支。
又小宗此但是輕安，非受故。
又初禪喜劣，猶為苦根麤重所隨，故不名滅苦；
二禪喜勝，滅苦麤重，名滅苦根。
二、不苦不樂者，是利益支。
餘禪中皆先明治，今此先明利益者，以我前斷苦、
斷樂對之，則明不苦不樂，彰益義便，故理實在後。
問：此只遣樂，何不但言不樂，而云不苦不樂？ ^756b44

答：為明捨受不同苦樂故。
問：前離障云喜憂滅，何不亦言不憂不喜？ ^756c16

答：有二義：一、非此正滅，亦非苦樂相對，故不類苦。
二、若攝五受為三受，憂喜攝入苦樂中故。
以苦樂寬故，是故捨受對彼，但名不苦不樂。
三、捨念清淨者，是對治支。
前三禪中為樂所覆，故捨念不淨。
今此離彼下地樂受，故云清淨也。
捨念與樂受相違，故成對治。
四、住第四禪者，是彼二所依止定也。 ^756c18

後明四空中二：先以義料簡，後正釋文。
前中略以二門分別：一、釋名，二、出體。 ^756c32

釋名中二：先通、後別。
通者，小宗婆沙一百四十一云：問：何故此四說名無色？
答：此四地中，超過一切有色法故，違害一切有色法故，
色法於彼無容生故，說名無色。
此無他受稱。言別者，婆沙八十中有四復次釋，
故彼云：初空定者，但由加行，名空無邊處定。
謂初業者，先無思惟墻上、樹上、岸上、舍等上諸空之相。
取此相已，假想勝解，觀察照了無邊空相。
以先思惟無邊空相而修加行，展轉引起初無色定，故說此名空無邊處。
復次，法爾初遠離地，名空無邊處。
復次，法爾初解脫色故地，名空無邊處。
從此定出，必起相似空想現前。
曾聞苾芻出此定已，便舉兩手捫摸虗空。
有見問言：汝何所覓？
苾芻答曰：我覓自身。
彼言：汝身即在牀上，如何餘處更覓自身？
故從此出，起虗空想。
此想即是定之等流，是故名為空無邊處。
具說如彼。俱舍意同初釋。
正理及顯宗同婆沙初三。
復次，第二識無邊處者，大婆沙云：但由加行，名識無邊處定。
謂初業者，先應思惟清淨眼等六種識相。
取此相已，假想勝解，觀察照了無邊識相。
以先思惟無邊識相而修加行，展轉引起第二無色，故說此名識無邊處。
復次，依等流故，說此定名識無邊處。
謂瑜伽師從此定出，必起相似識想現前，
謂於識想歡悅而住，是故名為識無邊處。
廣說如彼。俱舍意同初釋。
正理、顯宗同婆沙。
第三無所有處者，大婆沙云：問：此何故名無所有處？
答：此中無我無我所故。
問：一切地中無我我所，何獨此名無所有處？
答：無有餘地能令我執及我所執羸劣穿薄、
勢力減少如此地者，故此獨名無所有處。
復次此地無有真實常恒不變易法，損伏常見勝諸餘地，故此獨名無所有處。
復次此地無有所趣所歸屋舍室宅，能為救護摧伏憍慢懈怠放逸勝諸餘地，
故此獨名無所有處。
順正理云：若由勝解捨一切所有加行所成，名無所有處。
謂無邊行相麤勤，為令厭捨起此加行，是故此處名最勝捨。
以於此中不復樂作無邊行相，心於所餘捨諸所有寂然住故。
顯宗同此。第四非想非非想處者，大婆沙云：
問：此何故名非想非非想處？
答：此地中無明了起相，亦無無想相，故名非想非非想處。
無明了想相者，非如七地有想定故。
亦無無想相者，非如無想及滅定故。
由此地獨寂靜、羸劣、不明了、不決定，故名非想非非想處。
俱舍、正理及顯宗等意並同此。
順正理云：此四無色皆言處者，以是諸有生長處故，謂此四處為有生長種種業煩惱故。
為明妄計彼是涅槃，故佛說為生長有處。
依大乘宗瑜伽三十三云：復次以於虗空起勝解故，
所有青黃赤白等相應顯色相，由不顯現故及厭離欲故，皆能超越除遣。
如是有色有計種種想已，起無邊相虗空勝解，
由已超過近分加行究竟作意，入上根本加行究竟果作意定。
當知此中依於近分，乃至未入上根本定，唯緣虗空。
若已得入上根本定，亦緣虗空，亦緣自地所有諸蘊，又近分中亦緣下地所有諸蘊。
若有欲入識無邊處，先捨虗空無邊處相，
即於彼識次起無邊入行相勝解，爾時超過近分根本空無邊識處。
由彼超過識無邊處所有近分，乃至加行究竟作意，入彼根本加行究竟果作意定。
復次從無所有求上進時，由於無所有相起麤想故，便能棄捨無所有處起想。
先入無所有處定時，超過一切有所有想，
今復超過無所有想，是故說言非有想識，
或有所有想，或無所有想。
非無想謂非無想及滅盡定，一切諸想皆悉滅盡，唯有微細想緣無相境轉。
即於此處起勝解時，超過一切近分根本無所有處，
及非想非非想處近分，乃至加行究竟作意，入彼根本加行究竟果作意定。
若廣說如顯揚第三。 ^756c36

第二出體者，依小宗順正理七十七云：
四無色體總相亦善時，攝心一境性以為自性。
然助伴中，此除色蘊、無色蘊，無色無有隨轉色故，是故四蘊以為自性。
依婆沙八十四說，有其二種，謂定及生。
定謂無色定。生者，有說無色界生，若生彼處，無覆無記受想行識。
此言說彼四蘊異熟以為自性。
婆沙一百四十一大意同此。
依大乘宗，盡相出體同薩婆多。
而顯別者，亦有色蘊，定境果色通無色故。
上來二門略顯名體，若廣分別，具如別章。 ^757c12

第二、釋文中四空五義。
然此經略無對治行，論主准義安之。
初空處中，初云超一切乃至種種想者，是所離障。
成實論云：遠離香、味、觸想。
滅有對者，滅色、香、味、觸之想，以色等對碍故。
不念別異想者，滅緣聲想，以聲藉眾緣擊發生故，故名別異。
此依大乘，不同前說。
謂色雖多種，統攝為六，謂五塵及法處。
要略唯三：一、可見有對，眼識所行故；二、
不可見有對，餘四識所行故；三、不可見無對，意識所行無表色等故。
此中超一切者，離眼識所行可見色想故。
何不但言超色，而云超想邪？
釋曰：以在色地修起此定，未捨色形故。
何故但言滅想，不言餘心法耶？
釋曰：理實通餘，以想取相強故。
二、滅有對想者，離餘四識所行，不可見有對四境色故。
三、不念種種想者，離意識所緣法處色想故。
論云：意識分別一切法故。
雖通諸法，此中簡取。
緣色邊，意識想滅；緣餘意識，此中不遣。
問：香、味之想，初禪已離；色、聲、觸想，二禪已除。
今何故言空定滅耶？ ^757c30

遠法師云：對治有四種：一、壞對治，謂方便道觀下有漏無常等故；
二、斷對治，謂無碍道正斷下過；三、持對治，
謂解脫為首及後一切無間解脫，時彼無為不令失壞；
四、遠分對治，謂解脫為首及後一切無碍解脫，遠令前障畢竟不起。
今此空定據第四治，故說此離。
本疏云：今更釋於二禪中雖無色、聲、觸、
想，得借初禪三識之心見、聞、覺、觸，是故乃至第四禪中猶有此想。
今得空定，故說滅之。
若爾，香、味二想何故亦說？
釋有二義：一、亦有借故，二、以與聲、觸同是不可見有對聲故。
同辨，如第四禪滅憂、苦等唯之。
二、即辨於所離鄣體，顯能、所行。
謂三句超色境等境界想者，空定離彼色等境想，故名超也。
云何超？以不分別故。
云何不分別？以見無我故。
此明實治也。問：此中既有修行對治，為有支不？ ^758a12

答：依本業經，四無色定各有五支，謂想、
護、止、觀、一心。今依雜集等諸無色定，奢摩化一味相，故無支分建立也。
四、入無邊虗空者，是修行利益，謂三色想絕，廓爾無邊也。
五、住虗空無邊處者，是彼二所依定。
二中，初、超一切虗空無邊處者，是所離障；
二、見外之念麤分別過患，是修對治，謂外緣虗空心念麤患故，
能見此失而除彼想故。
三、入無邊識者，是修行利益，謂捨外住內故。
五、住識無邊處者，是定體性。
無中，初、超識等者，是離障；二、見其麤事分別過想，
是修對治，謂猶見住識為麤患故。
三、入無少所有者，是修利益，謂前捨外住內，
猶為麤念，此即內外俱離，都無所有，方利益。
四、住無等，是定體，可知。
四中，初、超一切等，是離障；二、見彼住無所有想，
麤念過故，能治彼想，是對治。
三、勘晉本，云知非有想非無想安隱者，
是修利益，此本脫也。
謂麤想盡故，名非有；細想未盡，名非無。
約聖智說，非謂世定。
覺此非無，四定體，可知。
三、明入禪等意中，云但隨等者，謂入此八定，
非是自行所樂為俱，為隨順所化生故。
上來八定，略釋厭行了 ^758a40

第四大段、厭果分中三：初、明四無量名行方便果；
二、佛子！此菩薩得下，明五神通是行功用果；
三、此菩薩於諸下，總結自在。 ^758b28

初中二：先略顯義，後正釋文。
前中四無量義，略顯二門：初、釋名，謂緣無量境，
起無量行，故名無量。
四、是數，即帶數也。
二、體性者，雜集十四云：四種莫不皆以定慧為體。
又慈能與樂，無瞋為性；悲能拔苦，不害為性；
喜慶他樂，不嫉為性；令他捨惑，則善捨為性。
諸門分別，廣如別章。 ^758b34

二釋文中二：初顯悲無量行，後住悲下略指餘三。
前中又有十三句分三：初一句總，次十一句正，後一句結。
初云此菩薩等者，謂慈心隨順眾生起故。
次別中分三：初八明緣眾生慈，論中念念即緣念也。
次一明緣法慈，後二明無緣慈。
就初緣眾生中八句分四：初四與樂，次二治障，
次一清淨，後一攝果。
就初與樂四中，一廣者，與欲界人天一切樂故，與欲樂寬故名廣也。
二大者，大是高大義，與初二禪同喜樂故，此中樂者喜得俱起故名同也。
三無量者，與三禪已上不同喜樂故，此中離苦及喜故名不同也，
樂極故名無量也。
四不二者，以前三樂等與眾生故。
次二治障中，一無怨者治不愛障，謂於怨不加損害故。
二無對者治與愛障，謂於親與樂故，若有偏情則有怨對故。
次一無障者，謂離五蓋具慈定清淨，謂慈依禪起，於色界受正果慈行餘勢。
後攝果中無惱者，於欲界受其習果，無苦惱事，
安隱喜樂，如修慈經說。
又如經云：修慈定者，臥安覺安，天護人愛，
不毒不兵，水火不喪，眠無惡夢，死生梵天，在所得利。
緣眾生慈竟。次一句云遍至一切處者，緣法慈也。
涅槃云：緣利生法，名為法緣。
地持云：緣法眾生，俱是五陰因緣法，名為法緣。
今此地論具二義：先知凡聖眾生法，及知眾生心所起分別法，
即用化之。後二句云盡法界、虗空界者，明無緣慈。
此有二種：一、前句自體無緣，觀法無我，
世間中最，故云盡，此明體無緣也；二、後句遍至無盡觀，此明分齊無緣也。
後一句云遍一切世間住者，住字兩用：
一屬前慈無量結句，一屬後三行結。
前句者，住亦行義，謂遍一切世間行，結成無量之義。
第二、明行功用。五、通果中二：先料簡，後釋文。
前中二：先釋名，後辨體。 ^758b44

前中，先通後別。通者，妙用難測曰神，自在無#CB01002;名通。
五是數，即帶數釋也。
別名者，一、神境智通，謂運用不測名神，
內身外色為通，所緣名境，決定推求名智。
神境即願通者，神之境，境之願，依主釋也。
若以智體即通，持業受稱。
或名神足通者，以欲、勤、心、慧為神通之足，
通依定，定依欲等故。
或以神為足，能往能還，神即足故，神足即通故，皆持業釋。
二、天眼者，光明名天，見色稱眼，通依眼根，
照矚無#CB01002;，名天眼之通，依主釋也。
三、天耳通者，天義同前，聞聲名耳，慧依耳根，
能無滯礙名通，亦依主也。
四、他心通者，他心是所緣，通是能緣，亦依主釋。
五、宿住隨念通者，謝往之事名宿，事屬謝往名住，
宿住之事是所緣，通是能緣，亦依主釋。 ^759a4

二、辨體者，依百法中，以別境慧為性；若依三科，
以行蘊、法處、法界少分為體；若依二智，
俱以後得智為性，緣俗境故。
何無漏盡通者，表初、二、三地寄同世間，故略顯如是。
若廣分別，如別行章。 ^759a28

二、釋文中五通，即為五段。 ^759a36

初神足通中有十一句，分三顯，得三種自在。
謂初總句，此菩薩乃至大地等，是世間自在，能動世界大地故。
後別中，初二句是身自在。
上句云一身等，是合散自在；下句云或境等，是隱顯自在。
後八句是身作業自在：一、石壁下，是傍行無碍；
二、於虗空下，上行自在；三、入他等，是上行，
若依論經云入出於地，是上下行也；四、
履水下，是涉水不沒；五、身出下，是熾然；
六、復兩下，身能住水；七、日月下，身能摩捫；
八、其身下，明自在，乃至梵世間、器世間，隨意轉變自在。 ^759a38

二天耳通中三：初標得通者，次天耳下顯通體，後悉聞下辨通業。
初標可知。二體中云清淨者，顯了分明故。
過人耳者，能聞人不聞處故。
後業中若天上人間遠近小大音聲悉能聞故。 ^759b8

三他心通中三：初總標人通業，次所謂下別顯通業，後菩薩如是下總結。
總云以化心智等者，於他本質、影像二種心知何心耶？
所以者何？若知本質，惟唯識理；若知影像，何名化心？
由此兩義，故二十唯識頌云：他心智云何？
知境不如實。如自心智，不知如佛境。
即依此義，護法、安慧立宗各異，取執不同。
謂護法云：佛他心智知他心極似，本質菩薩不極似，故云不知如佛境。
安慧云：佛智知彼本質菩薩影像緣，故云不知如佛境。
次別顯中有二十六心，古人云有十三心，
以每心皆有，有無一對，故合之為十三。
今謂雖是相對，乃是相反三對行相天求，故依差別為二十六。
論攝為八，謂初貪等六心名隨煩惱，以隨緣現起故，
於現起心有間斷名離，故離亦名煩惱。
後皆准此。遠法師云：離非煩惱，相對故來也。
又名隨煩惱者，雖標貪等，意取小惑隨貪等起者故。
二次二心名使，以是性成煩惱隨人名使，故今謂即是十使大煩惱也。
三次四名生，約所生處相以名故，人中心小故名小心，
欲天以廣於人故名廣，色天心大於欲天心故名大。
無色天中，初二空定心緣無邊空境、無邊識境，
故能緣心亦無邊量，故名無量。
此二心是八解脫中二解脫定心也。
復二解脫定心，由捨前無邊心境，但觀無所有及微細想，
緣無相境，非緣邊量，境界分齊，故不名無量也。
四、次四心名字三昧：一、創習定未深，名略；
二、久習能熟漸明，得名非略；三、不專住習定，
名散心；四、專住習定，名不散也。
五、次二心名得三昧，謂得心一境性，故名定心；
不得心一境性，故名非定心。
六、次二心名得解脫者，有縛、無縛，謂已脫二障者心，未脫二障者心。
七、次二心名妄行、正行，名於名聞中現起希望順、不順故。
謂順希望名聞，是妄行也；不順希望，是正行。
論經中云求心、不求心是也。
今此經略無此二心，或即此云雜染心、非雜染心是也。
八、未得四心名餘凡夫增上慢者，麤細習行故，
謂有上、無上、廣、非廣等。
此雖隔雜染心，排次應爾。
麤細習者，外凡慢麤，內凡慢細。
細慢是彼麤家之餘，名為麤細。
對麤辨細，不收彼麤，此細是彼麤家殘氣，故曰習行。
上云如實知，稱境不謬故。 ^759b16

四、宿命通中三：初總舉，次所謂下別顯，後如是過去下總結。
總中顯能念知之智，別中解所知之境。
境中二：先明念知自身本生數，後成劫下念知自身本事。
本事中有十一種：初一劫成壞數，乃至第十一知言音並易知。 ^759c40

五天眼通中二：先總，後見諸下別顯。
總中云天眼者，顯能見智通故。
清淨者，審見故。過人眼者，遠見故。
後別中四：一見生死時，二好色等見別報色相，
三善趣等見總報，四隨業下廣明造善惡業及所受果。
如第二地中所說可知。 ^760a2

第三此菩薩於諸下總結自在，於中二：
先明悲自在，謂修定雖純熟出入自在，然不隨此因而受禪生。
後但隨下明智願自在，謂雖不隨定因而受禪生，
然為滿菩提分故，亦以願力而生其中。
前中云諸禪等者，論云：禪者四禪，解脫者四無色定。
今略無此句，由四無色定是八解脫數中，故名解脫。
三昧者四無量，三摩鉢底者五神通，謂三摩鉢底此云等至，
等至即是定位身心安和平等，由前加行伏沈掉力令身心至此平等位，
即從此定位起五神通，以果名因故謂等至為五通也。 ^760a12

自下第二明位果。
於中三果即為三段：初調柔果，二菩薩住此下攝報果，三若以菩薩下願智果。 ^760a32

初調柔果中四：一調柔行體，二此菩薩忍辱下明忍行位，
三此菩薩於四攝下別地行相，四佛子是名下結說相。
初中三：先法，次喻，後合。
法中云此菩薩觀一切法不生不滅因緣而有者，
論云於清淨中不見增煩惱，妄中不見滅煩惱。
因緣集生故者，此故字有二義：一由緣集故無增減，
故云不生滅也；二由緣集故有增減，故云有生滅也。
此一緣集之因成其二義，是故常起因緣對治離染成行，而恒不見有生滅相也。
見縛先滅乃至云皆轉微薄者，此四縛謂欲界一切煩惱除無明見名欲縛，
色無色界一切煩惱除無明見名有縛，
三界無明名無明縛，三界諸見名見縛。
由此四種繫縛眾生故名為縛，又能漂流眾生亦名為流，又能令眾生為苦所厄亦名為厄也。
三界分別惑見道斷，故云見縛先滅也。
斷一切修道欲色無色界所有煩惱及因，
同無明習業皆漸微薄遠離，故云皆縛微薄。
此是貪等煩惱障現起行并種，故云及瞋。
因與當地所知障種同此位滅，故云同無明習業皆微薄。
未全盡故，但云薄也。
不復集斷三毒者，以斷細不斷麤故。
二忍行德中有十三心：一忍辱者，為他加惡甘受故。
二柔和者，能護他心不發嗔故。
作惡懷疑者，謂有人曾損惱菩薩，由此猜疑菩薩懷恨，
然菩薩將護故，彼與其同事愛語誘接，故云現同伴等。
此釋諧順心、悅美心。
身被加惡不報名不嗔，口辱不報名不動，忍時不憂名不濁。
無高下者，久修不慢，下就善言，於己不高、於化不下故。
不望報心者，不希望他恭敬故。
報恩心者，有恩及己常欲報故。
不諂心者，非不實心作利益行，及偏心等作利益故。
不誑心、無險詖心者，微細隱覆垢心皆悉遠離故。
別地行相及結可知。 ^760a34

攝報果、願智果，如初地說。 ^760b42

自下第三大段重頌分中一十八頌，分五：
初一頌頌起厭行分；二、有十二頌頌厭行分，
於中初二頌頌護煩惱行，次三頌頌護小乘行，
後七頌頌方便攝行；三、有一頌頌厭分及行果；
四、有三頌頌位果；五、末後一頌頌結說第三地了。 ^760b46

第四地中二：先料簡，後釋文。 ^760c8

前中二門：一、辨名，二、來意。
前中成唯識第九云：安住最勝菩提分法，
燒煩惱薪，慧焰增故，名焰慧地。
攝論云：由諸菩提分法，焚燒一切障故。
無性釋：由此地中有焰慧故，名為焰地。
世親釋云：能燒一切根本煩惱及隨煩惱，
皆為#CB01926;燼，名焰慧地。
莊嚴論云：以菩提分慧為焰自性，惑智二障為薪自性，
此地菩薩能焰慧燒二障薪，名焰慧地。
金光明云：能燒煩惱，以智慧大增長光明，
脩脩行道品依處，故名為焰。
解深密云：由所得菩提分法，燒諸煩惱智，如火焰故。
瑜伽七十八、顯揚第□大同此說。
大智度云：施戒多聞，威德熾盛，故名焰地。 ^760c10

二、來意者，有三義：一、准解深密經，前地明定，從此地已下明依定所發慧故來也。 ^760c30

二、依十地論，前三地寄同世間，此地寄出世故來也。 ^760c32

三、亦准解深密經，前地雖得世間定及總持，
而未能得菩提分法，捨定愛、法愛故來也。
略辨如此諸門分別，廣如別章。 ^760c34

後釋文中三：一、以偈讚請分；二、正明地相分；
三、以偈重頌分。 ^760c42

初中六偈分五：初、一偈明菩薩聞法歡喜供養，
二、次半偈明說法感應，三、次半偈天女喜讚，
四、次三偈天主慶前請後，五、最後一偈脫月請後。 ^760c46

二、正明地相中二：先依論顯。
依前地淨定總持，令此地如實智淨，故說焰地；後佛子！
菩薩住此焰慧地下，明位果校量勝。
前中，論科此地差別有四分：一、清淨對治修行增長因分，
謂是入地方便，故云因。
二、佛子！菩薩住此焰慧地則能下，明清淨分，
謂是初入地出障行，故清淨。
三、佛子！菩薩住此第四下，明對治修行增長分，
謂是正住地，道品等行能有所除，故對治；
進修上上，故云修行增長。
四、佛子！住此焰慧地所有身見下，明對治修行增長果分，
謂是地滿，即彼清淨對治修行增長之果。
又初一是地因，後一是地果，中二是地相。
又初一加行道，次一無間道，次二解脫道，後一勝進道。
何故解脫名對治耶？
以斷障顯地故。 ^761a4

就初分中三：一、結前標後；二、何等下，正顯十門；
三、菩薩以此下，結法功能。
初中法明門者，法者，眾生界等十種；明者，
四地中證智；門者，方便義。
論經名入，即此眾生界等十法與證智作入地方便故，謂由觀察十法得入四地故。
問：若爾，何故古人釋此十法為門是所入、非能入？
為智明所入故？ ^761a28

答：十法若是所入門，經不應言欲入第四地尚修十法明門，
乃至云以此十法得入第四地。
十中分二：前五句推能依乃至所依，謂初一觀正報假名，
二觀正報所依染法，三觀依報，四觀世界所依空無盡境，
五總觀依正所依心識，謂本識是染淨法所依故。
復五句明超滅染因，謂前三句明觀煩惱使染故成三界，
後二句明觀廣大信解成三界因，廣大心信解故煩惱不染故，
煩惱不染大心信解故不捨眾生，此二皆超二乘境界，故云廣大。
言信解者，謂於諦寶深忍樂欲，忍即勝解，決定印持故。 ^761a38

第二清淨分中三：初總顯，次何等下別例，後是為十者總結。
初中四：一標得住地，二住地故能以十智成熟眾生，
三成熟故得內法，四得內法故生如來家。
內法者有二種：一就人顯法，即佛自體所具之法故；
二辨法成人，以法顯佛故。
論云：如來自身所有諸法，以是法故顯示如來。
謂十種法智教化成熟故生如來家者，
此地寄位出世之首，故同初地云生佛家。
二別例中，先徵、後顯。
顯中十句攝為四：初深心不退者，謂自住處畢竟智，
此即大乘法是菩薩住處，住於大乘心不退轉，名畢竟智。
二於三寶等者，同敬三寶畢竟智，謂於三寶得信不壞，故云畢竟。
三諸行下二句，明證如正智。
前句觀諸行等者，此生滅觀假者唯是蘊聚，
本無有人攬蘊而立，隨蘊遷流故名諸行。
後句觀諸法等者，此法空觀謂法從緣生，
自無有生，緣亦如是。
言無生者，理實前觀亦有無生，後觀亦有遷流。
為顯二別，文又影略，故互舉爾。
四觀世間成境下六句，是分別所說智，即後得緣俗智。
或攝為二，謂染及淨。
或為三，謂一染、二染淨、三淨。
或為四，謂初二句依正二報是苦諦，以隨煩惱生故。
次一句中半句生死，論名世間，即是集諦，故云以隨煩惱。
次半句涅槃是滅諦，故云所有淨。
後三句是道諦，故云隨所淨。
又初中以煩惱等順感器世間故，眾生世間由從業等因生，
故云同因。次分別生死涅槃者，是集滅二諦，亦是染淨雙觀。
雖全體不二，然兩法不雜，故云分別。
下三句道諦，亦隨顯涅槃淨法，故云隨所淨。
一、於佛世界中教化眾生成菩薩自業差別，
故云隨所淨，故云觀眾生國土業，謂於眾生所淨成已差別之業。
二、前際是生死染法，後際是涅槃淨法，故云煩惱染及淨。
三、於前際染中不見一法可損，以即空故；
後際淨中不見一法可增，以性自滿故。
又釋：觀前後際色心已滅未至之境，此即無性，與現在緣生無性之性平等。
後觀現緣無生之性，與彼二際已未之性無不別故。
簡非滅盡之盡，故云無所有盡。 ^761b12

第三大段明對治修行增長分中有二：
初明護煩惱是異凡夫行亦自利行，後菩薩修行如是下明護小乘行是異二乘行亦是利他行。 ^761c30

前中，明菩提分法，先略顯名體，後正釋文。
前中，先通，後別。 ^761c36

通名三十七菩提分。
菩提梵言，此云覺，謂三乘無學盡無生智，照境窮了故。
分者因義，此三十七能為覺因故。
又云道品，道謂果智，品是類義，因為果類故。
總名三十七菩提分，帶數釋也。 ^761c38

後別名中七，謂四念處，四正勤，四如意足，
五根，五力，七覺分，八聖道。 ^761c46

初謂身、受、心、法。身等四法是所觀境，慧是能觀，
與念俱故，隣近名念。
處是所觀境，即觀智所住之處，故亦名念住。
以五根大等積聚名身，領納順違名受，
集起名心，軌持稱法。 ^761c48

四正勤者，亦名正斷。
唯一精進，隨義立四。
謂於已生未生惡不善法，令滅不起；於已生未生善法，令長令生。
於四用中，約斷自所除懈怠障，故名四正斷。
皆精進力斷彼懈怠，故名正勤。
勤即斷故，持業釋也。 ^762a6

四神足者，妙用難測名神，欲等四定能為彼依名足。
瑜伽二十九云：問：何因緣故，說名神足？
答：如有足者，能性能還，踴躍勇健，能得能證世間所有殊勝之法，
世殊勝法，說名為神。
此等四皆能到此，故名為神足。
其四者何？謂欲、勤、心、觀。
於境樂欲名欲，止惡進善名勤，集起名心，
又包攝心故名心，於境簡擇名觀。
此四皆是神通因故，神之足故，依主釋也。
或名如意足者，所作從心，故名如意。 ^762a14

五根者，增上義名根。
故瑜伽二十九云：信於何增上？
答：能於生起出世間法而為上首，及於能起精進念定慧為其增上。
其五教者，謂信、精進、念、定、慧。
信者，於諦寶境中忍可清淨勇悍造脩，稱為精進。
念者，於境憶持。定者，專注所緣。
慧者，簡釋得失。信即是根，乃至於慧皆持業釋。 ^762a30

五力者，五名如前，力者不可屈伏。
故瑜伽二十九云：問：誰不能伏？
答：此清淨信，若天、若魔、若沙門、若婆羅門、
若諸世間，無有能引奪者，諸煩惱纏亦不能屈，
故此為上首，此為前行，餘精進等亦名為力，皆持業釋也。 ^762a40

七覺支者，謂擇法、精進、念、喜、輕安。
定謂觀察得失、脩善退惡、於境明記、於意適悅、
遠離沈掉、平等寂靜、調暢身心、專住所緣。
擇法乃至於定，而是覺支皆持業釋。 ^762a48

八聖道者，無漏在心名聖，開通涅槃名道。
或名八正道，道離八邪故，謂正思惟、正語、
正業、正命、正精進、正念、正定、正見。
籌量義理名正思惟，語離四非名正語，
身離三過名正業，無漏身語離五邪命名正命，脩善斷惡勇悍堪能名精進。
明記所緣攝心不亂推察諦理，如次正念定慧，
謂正思惟乃至正見即是道支，皆持業釋。 ^762b6

二體性中略就二門：一約三科，二依五聚。
前中三蘊，法處、法界為性。
三蘊謂正語、正業、正命。
是無表戒，色蘊所攝；喜覺支體，即受蘊；
餘三十七，行蘊所攝。
三十七法，總以色、受三蘊為性。
法處、法，法界少分所攝，以無表色，法處、法界少分攝故。
二依五聚者，一心所，三色，四不相應，五無為菩提分法。
於此五聚唯二為性，謂心所及色，即四念處，
乃至八道支中念、定、精進、見及思惟，此三十四以心所為體。
正語、業、命，此三是色聚中無表為性。
大小宗同，諸門廣辨，如別行章。 ^762b20

二釋文中先總標，舉能脩觀者可知。
後內身下明所脩觀者，文有七段，謂四念處乃至八聖道，
就一一中皆有名體、助伴、所緣、脩習果等。
此中不必總具，隨要略顯，或二三四應知。 ^762b38

初念處中二：前廣說身念處，後知是下略顯餘三。
就前觀中復有三觀：一內身脩身、二外身脩身、三內外身脩身。
初內身者，謂自身中五根，內處攝故、有情數故。
脩身觀者，以分別影像身與本質身相似，
循觀於身髮毛爪等三十六物污露不淨，由審觀影像質故重言身也。
勤勇念知者，脩觀之心專精勵故。
除世間貪憂者，明觀利益故。
智度云：行者此時為多生貪憂故偏除之，
謂創棄五欲念本所愛是生貪，未得道法是故生憂，所以除也。
又貪者，凡夫多起著境難捨，受生之本、
三毒之初，故煩惱中偏說除貪。
憂心一向貪欲者起，障定最重禪中先離，故五受中偏說除憂。
是故若說除貪餘結隨遣，若說除憂諸受隨殄，如破竹破初節。
二云觀外身者，謂外五塵外五處攝，非有情數故名為外，餘文如前。
三內外身者，謂自身中五根扶根塵，是有情數故名內，外處攝故名外。
又於他身中所有內色處，約處建立名內，
約身建立名外，餘亦同前。
二受念處中內受者，因內身所生受，緣眼等處為境界故。
外受者，因外身所生受，緣色等處為境界故。
此約他身說故。內外受者，緣自身中外處為境生受故，緣他身中內處為境生受故。
心法亦爾。於受心法脩習脩觀各隨所應，可知廣說。
此義如雜集第十。
何故要有此內外等三種觀者，修此觀人有三類故：
一謂一人前後起貪難即不定，且依著內先說，
謂計自身為淨生貪著故；二依他身計淨生著；三計自他俱淨貪著。
二約一人次第脩觀，先內、次外、後合觀。
三約三類人脩觀各異，謂或有多分貪著自身為淨；
二或有多分貪著他身為淨；三或有俱貪為淨故。
後三念處中內外之言並准此釋。
二受念處中自有通別，謂若觀行苦則通五受，皆是變異行所隨故。
若觀苦苦唯在五識，若觀壞苦唯在意地，憂稍重故名之為苦。
三心念處中通於八識，皆無常故，小教六識。
四法念處中五蘊性空，空故無我名法無我。
小宗蘊上假者無生宰故，法之無我名法無我。 ^762b46

第二四正勤中二：先標能脩行者，後未生下正顯行相。
行相中四：初二勤斷是止行，後二勤修是作行。
就前止行中，初行內二：先標所斷惡法，
故云未生，諸惡不善法為不生故。
後欲生下正顯勤斷行相，謂欲者希望也，
生者起也，希望正斷彼惡法故，發起精進行也。
後一斷已生惡法，准前可知。
後二勤脩中但正行與正斷為善，餘文可准。
有處云：四正斷者，勤脩二善斷懈怠故。 ^763a16

第三四神足中，先舉能修行者，後脩行下正顯行相。
行相中二：先別辨初一，後脩行精進下通顯餘三。
前中云欲定者，欲是此中定助伴，能起此定果，
從緣以立稱，此即行體故。
雜集第十云：神足助伴者，謂欲勤心觀及彼相應心心法等。
欲定者，謂猛利樂欲、猛利恭敬方得此定。
勤定者，謂常精進無時蹔間方證此定。
心定者，謂由前生數修定力，令彼種子功能增長，由令心任運於定隨轉變速能證定。
觀定者，謂由聞他教法內自簡擇證得定也。
斷行者，顯行業用，謂由定行能斷結故。
又涅槃名斷，此行是斷之行故。
成就神足者，就前欲定明其所脩習。
依止厭等者，雜集云：隨其次第顯四諦境脩習神足。
所以者何？若緣苦體為惱苦時，於苦境界必求厭故，名依止厭。
若緣愛相苦集為苦集時，於此境界必求離故，名依止離。
若緣苦滅為苦滅時，滅時於此境界必求作證故，名依止寂滅。
迴向於捨者，謂由此趣苦滅行勢力棄捨苦故，
是故若緣此境時，於此境界必求脩習故，名迴向於捨。
有處云：四如意足者，所作妙用皆從心故。
如欲定既爾，餘三亦然。 ^763a32

第四五根中二：初標能脩行者，後脩行下正顯行相。
行相中二：先別辨信根一行，後精進下餘四同顯前中信及根義。
後同顯中說依止等四句，義如前說。
後同顯中此五脩習者，信謂於諸諦理起忍可行，
進謂於諸諦忍已為覺悟故起精進行，
念者於諸諦發勤脩已起不忘行，定者於諦繫念已起心一境性行，
慧者於諸諦心得定已起簡擇行，果者由此能速發生諦現觀故。
名根者，此增上力不久能生見道故，又能脩治煖頂法故，
引發忍及世第一法故，即於此身入順決擇分位故。
依止厭等四句同前。 ^763b22

第五五力中，判文釋義並同根說，而差別者，
此能損滅不信等障，勝過前故。
雖與五根緣境相似，然義有別，謂不可屈伏故。
依止厭等亦同前說。 ^763b42

第六七覺分中，先舉能脩觀者，後脩行下正顯行相。
行相中二：先別辨念覺分一行，後脩行擇法下通說餘六。
前中念者，後脩習中與餘六同辨。
依止厭等，准前可知。
脩習念者是所依支，由繫念故令諸善法皆不忘失。
擇法者是自體支，是覺自相故。
精進者是出離支，由此勢力能到所到處故。
喜者是利益支，由此勢力身調適故。
猗定捨者是不染汙支，由此不染污故，依此不染汙故。
體是不染汙故，由輕安不染汙能除麤重過故，依止於定得轉依故。
捨是不染汙體，永除貪憂不染汙位為自性故。
脩習四句，厭等准前。
果謂見道所斷煩惱永斷，由七覺支是見道自體故。 ^763b48

第七八聖道支中二：先標能脩行者，後脩行正見下正顯行相。
行相中二：先別明正見一行，後脩行正思惟下通顯餘七。
前中正見者，後與餘七同釋。
依止厭等明修習，如前說。
後同釋中正見者，是分別支，如先所證真實簡釋故。
正思惟者，是誨示他支，如其所證方便安立發語言故。
正語業命者，是令他信支，如其次第令他於證理者決定信有見戒正命清淨性故。
所以者何？由正語故，隨自所證善能問答論議決擇，由此了知有見清淨。
由正業故，身業進止正行具足，由此了知有戒清淨。
由正命故，如法乞求佛所聽許衣鉢資具，由此了知有命清淨。
正精進者，是煩惱障支，由此永斷一切結故。
正念者，是淨隨煩惱障支，由此不忘失正止舉相等，永不容受沈掉等隨煩惱故。
正定者，是能淨最勝功德障支，由此引發神通等無量勝功德故。
助伴及脩習，如前七覺中說。
果謂分別誨示，欲令信煩惱及隨煩惱義勝功德等障淨故。
此中所緣境，即此後明四諦實性。
由見道後所緣境界，即先所見諸諦實性為體故。
上來明護煩惱行了 ^763c22

二、明護小乘行十句中，初一句是總，餘句是別。
前中，謂菩薩脩此道品，唯為不捨利益眾生，非如二乘為自益而行。
別中九句，論攝為四：一、始，二、益，三、希，四、行。
前三護心，後一護行。
前中，初一句始者，為起行所依故，以本願為始。
二、次二句益者，以慈悲益物，憐愍心故。
三、次一句希者，為眾生故，希求佛果，故云思念一切智智故。
後行中有五句：一、成就莊嚴等者，脩淨土行故。
二、成就如來等者，脩起佛法行故。
三、求於上上等者，脩彼地方便無厭足行故。
四、隨順等者，脩入不退轉地行故。
五、思惟等者，修教化眾生行故。 ^764a10

第四大段、對治脩行增長果分中，論判有六種果：
一、煩惱染生遠離果；二、此菩薩若見業下，
明業染生遠離果；三、佛子！
此菩薩隨所下，明於勝功德中生增上欲心果；
四、此菩薩知恩下，明說法等中說報恩心果；
五、此菩薩如是下，明方便行中發勤精進果；
六、是菩薩心界下，明彼增上欲本心界滿足果。
六中，初二是離障果，後四是成就果。 ^764a30

就前二中，初明離惑障果。
於中三：初標得離障之者，次所有身見下正顯行相，後於如是下結其所離。
然論於正顯中分五：一從身見至出沒有八法三句明本，
二思惟一句明起，三觀察一句明行，四治等三句明護，五著處一句明過。
就初本中，身見是起慢之本，亦是六十二見本故。
我知是能知，大知是所知大法，此是三地中解法慢也。
我脩是能脩，復計禪定是我所脩，此是三地正受慢也。
於中我人等是人執，蘊界等是法執。
出謂三昧起者計有出定，沒謂三昧滅計有入定。
又出謂脩起諸禪，沒謂退失禪定。
遠法師云：出者脩起諸定，沒者定所除滅。
二思惟者，明第二起也。
謂起不正思惟，欲起定慢也。
觀察者，明第三行觀心行，於緣中於己所得八禪等法求覓勝相，
欲令他知故。治故等三，明第四護也。
治謂數數觀察故，我所謂起我想故，財物謂受用護持故。
著處故者，明第五過也。
謂堅執自所得定心安處諸事，故云著處，此定愛也。
後結除斷可知。問：何故於此說斷惑耶？ ^764a44

答：准成唯識，此是第六識中俱生身見等及所起過，
得第四地出世道品能除滅，故於此說也。
又釋：若約寄位，前地寄世間，此當出世，為分世出世故此說斷。
若依此釋，亦得是分別所起，以仁王經說四地名為須陀洹位故。 ^764b28

第二、業染生遠離果中二：先明捨離不可作業；
後若見業是順下，明脩行可作業。
前中論云：所有不可作業，有二種事不應作：
一、尊敬如來，佛不讚歎故；二、畏惡名聞，生煩惱故。
後脩可作事中，所有可作有二種事：一、
見無惡名利，隨順菩薩行故；二、尊敬如來，佛讚歎故。 ^764b40

第三於勝功德中生增上欲心果者，自下明後四種成就果，
此即第一。文中二：先牒前起後，後如是而行下正顯。
前中牒前護小乘處智慧方便故，行此道品等故。
此中先標轉起欲樂者，可知。
次云隨所起等，牒前所脩所為。
論云隨所隨所方便智所起脩行者，不捨一切眾生脩行故，
如前說。重言隨所者，隨所脩行非一故。
脩集於道者，道正體也。
及助道分者，一切菩提分法是道支故。
後正顯中十心分二：初一是總，餘九為別。
總者，依前所起三心正明欲樂心，由前策勤所脩力故，
於上功德見其實利，是故轉起殊勝意樂，
令心柔和求彼上法〔六七二心中有轉字故〕。
論云成潤益心者，以見勝德能潤益故起深欲心，故云深欲愛敬。
今此云潤澤者，意無別也。
後九心別者，於總開出。
故論云：彼潤益心有三相：一柔耎者，謂證法悅心，名樂行勝。
二調順者，調謂調和，順即隨順，謂定與相應法更相隨順無所乖違，
名三昧自在緣。此上二行是行體。
三利益安樂者，離過對治勝，此是行用。
從此心開出下六心，總明離過。
堪任有用故下，別顯離六過：一無雜染者，
此治為食過，或說法中妬心過。
二求上上勝法者，此治少欲功德過，不樂布施頭陀等。
三求殊勝智慧者，此治少欲知過，不好求勝智故。
四救一切世間者，此治懈怠過，不勤作眾生故。
五恭敬尊德無違教命者，此治自見取過，於尊教法心不隨順故。
六隨所聞法皆善脩行，此治捨為首過，不隨說行故。
如說而行比於聞思為首為勝，今捨為首故是過也。 ^764c4

第四明說法尊中起報恩心果者，謂前地中從師聞法，故稱彼師為說法尊。
即從前地來依法脩行令得成辨，稱彼作意故名報恩。
文中二：先標脩行者，後知恩下正顯。
顯中二：初一句總，後九句別。
總云知恩者，謂知恩報之心也。
別中初知報恩者，謂有恩者遍行報恩行故。
二心極和善同住安樂者，依同法者起將護心，謂順說法者意無所違故。
三質直柔耎者，依法行隨順受教，反事能忍故。
四無稠林行無諂曲者，依受用食於施主所自過，不覆不忘說己德故。
五無有我慢者，依自勝功德不起高心故。
六善受教誨者，依教正受語故。
七得說者意者，依教不顛倒受故。
上第三句准論經分為二句，第四句下准論此欠一句云無有諂曲，
是故并前七句別中有九句。 ^765a6

第五發勤精進果中二：先牒前生後，後得不體下正顯。
前中二：先結前，後作意下生後。
前中二：先別顯三行，後總結三行。
前中一忍成就者，於彼尊所脩報恩行成，謂能忍難事成報恩果故。
二調柔成就者，是前對治脩行增長，謂彼對治於此成就故。
三寂滅心成就者，謂對治脩行增長力，
即前二遠離果為寂滅心，謂前護煩惱對治力也。
後總結前三，文願可知。
後正顯中十句分二：初得不休息一句是總，餘九句別。
總中不休是不可令轉故。
別中一離增減過，謂非懈怠非躭染精進故。
二堅住自我乘故。
三廣念利他故。四為無邊眾生作利益願故。
五熾然者，論經名猛利，謂勇悍難制故。
六比劣無齊，與勝齊故。
七一切魔煩惱行不能破壞故。
八成熟者，攝取故。
九有義：一能斷他疑，二降伏他言正脩習故。 ^765a32

第六本心界滿足果者，滿足今云清淨，
文中二：先標脩行者，後心界下正顯。
顯中二：先一句總，後九句別。
前中心界清淨者，菩提分欲樂心滿故。
後別中一深心不失者，求道品心由前勤脩行增益，故云不失深心。
二悟解明利者，於勝上證中轉生決定故。
三善根增長者，彼上證之因治過行增故。
四離世垢濁者，除滅諸障故。
五斷諸疑惑者，除此地祕密疑事故。
六明斷具足者，以除疑故，於餘處決定故。
七喜樂充滿者，無依眾生力，謂佛力加能化眾生故。
八佛親護念者，依勝行內證相應故。
九無量志樂皆悉成就者，依現無量三昧心得智障清淨故。 ^765b12

自下第二明位果中三：一明調柔果，二菩薩住此地多作下明攝報果，
三若以菩薩殊勝下明願智果。
初中四：一調柔行，二如摩下教智淨，三此菩薩於四下別地行，
四佛子是名下結說。
初中先法，次喻，後合。
法中先見佛為練行緣，二皆恭等下為能練行，三又更下明所練淨。
能行中有出家等者，於中五：一近佛，二聽法，
三受持，四脩行，五出家。
此地寄出世故辨出家，攝報果不便故不言。
前二地寄人王報故有出家，三地天王出家不便不言也。
調柔中五地同金嚴具者，論云：喻阿含現作證智莊嚴，顯示得證故。
二摩尼喻教智淨。
前法地無者，為寄世間故。
別地行相中二：先四攝，後十度。
皆是第四者，依地配故。
餘如論。 ^765b34

第三重頌分中一十七頌，分六：初一頌頌前初增長因分；
二、次二頌頌前清淨分；三、次四頌頌前對治脩行增長分，
於中初二頌頌護煩惱行，後二頌頌護小乘行；
四、次四頌頌前對治行增長果分，於中六種果分配可知，
其最後頌中云轉更精勤不退轉者，轉更兩字唯梵本中應云彌益；
五、次五頌頌前調柔等三果；六、末後一頌顯名結說，
於中云功德義智共相應者，梵本云功德義智相應故，
我已為彼佛子說，謂我已為功德義智相應者說故。
若依漢本，則不知功德義智之言屬在何也。
第四地竟。 ^765c10

第五難勝地中，先料簡，後釋文。 ^765c30

前中略顯二門：一、釋名；二、次第。
前中依成唯識論第九云：真俗兩智行相互違，
合令相應極難勝故，名難勝地。
世親攝論云：由此地中真實諦智是無分別智，
世間工巧等智是有分別，此二相違應脩令合，
能合難合令相應故，名極難勝地。
梁攝論及無性釋並同此說。
瑜伽云：今此地中顯示菩薩於諸聖諦決定妙智極難可勝，
名難勝地。金光明云：是脩行方便勝智自在難得故，
見思煩惱不能伏故，名難勝地。
解深密云：由即於彼菩提分法方便脩習最極難，名極難勝地。
莊嚴論云：於五地有二種難：一、勸作無惱難，
二、生不從心無惱難。
此地菩薩能退二難，於難得勝，故名難勝。
顯揚云：證得極淨緣諦所知諸法微妙慧成極難成，
不住流轉寂靜聖道，名極難勝。
十住論云：第五地中功德力成，一切諸魔不能壞故，名難勝地。
問：仁王云：初地菩薩四天王雙照二諦平等道，何故餘處皆云五地？
古德云：據實初地二智雙照，約任運得處故說五地。
今解不然，初地創得圓滿在此，故不相違。 ^765c32

第二、次第者，有三義：一、約四、五、六地，總寄二乘。
如其次第，初果、第四果、辟支佛，但舉初、
後，不寄中。二、此約十地論等。
問：若爾，何故仁王云七地得阿羅漢耶？ ^766a18

答：十地論約所觀行相以配二乘，道品四諦通二乘行故，
第六緣生通緣覺行故，第七十度唯菩薩行故。
仁王下卷、纓絡上卷約人配位，前之三地相同凡夫故，
復後四地配於四果以顯四別，七地未離分段故寄同下位。
二、約二乘行中，道品居先、四諦居後，故四地後明此地也。
三、約前地，雖得出世未能隨順世間。
五、明攝化，今此地中脩證彼法故致此爾。
上來略顯法門分別，廣如別章。 ^766a24

後正釋文中，三分同前。 ^766a40

初讚請分中有九頌半，分四：初一頌明菩薩眾三業供養，
二有一頌明天王及眾光雲供佛，三有六頌半明天樂及言讚佛。
於中三：初一頌總標，次四頌半別顯，後一頌總結。
總讚可知。別顯中五：初一頌標二利果，次前半自利後半利他。
次一頌別明利他果用，言大海今始動者，
佛果應機如海即現，現用為動也。
次一頌半別明自利果，初半福備智圓黑闇等滅故，
後一頌二障俱淨超出二乘，後一頌歎佛為世勝田德。
四有一頌眾首正請。 ^766a42

第二、正說分中二：先約論科文；後佛子！
菩薩住是難勝地下，明其位果。
前中論分為三：初、明勝慢對治；二、佛子！
此菩薩摩訶薩如實下，不住道行勝；三、佛子！
菩薩摩訶薩住此下，明彼果勝。
此三分，用此地加行道及初住地分無間道合為初分，
二、以正住地分解脫道為第二分，三、以地滿分勝進道為第三分。 ^766b12

就初分中勝慢對治者，遠釋云：慢有二種：
一、他地慢，謂前四地中得出世智，取彼勝相，名為勝慢。
下以十平等心翻彼名治。
二、自地憍，謂於此十心希求勝相，復以為慢。
下以如道行對治。
本疏云：今釋前地解法慢障，正地中對治。
此地所治身淨我慢障，是前地中得出世淨，取以為慢。
此地加行觀十平等，正伏彼障。
初入地時，無間道中正斷彼種。
是故此二俱名勝慢對治。
以勝前地初說治障，至正住地但脩緣行，
於世、出世間無漏住著，故能隨世以攝眾生。 ^766b24

於初分中分二：先明地加行；後佛子！
菩薩摩訶薩住此第五下，明初住地。 ^766b42

前中三：初結前舉後，次何等下徵起正顯，後菩薩下結能入地。
初後可知。正顯中明十心平等者，謂於平等中心得清淨，故云平等心。
此十平等與後六地中平等別，由於前地取淨法為慢，
故此偏觀淨法平等，後地通觀染淨平等，此等並是地背相捨法也。
十心論分為二：初三名諸佛法，即果法也，
謂三世十力悉皆平等，又釋舉力等取餘功德法；
後七名隨佛法，即因法也，若開見疑句即有八也。
於中前六自利，後一利他。
前六約行令為三學：初一戒，次一定，餘四慧行。
離為七淨：一戒淨，二定淨，三見淨，四度疑淨，
上二同一句，五道非道淨。
此前五種大小名同，後二名異。
小教六名行淨，七名行斷淨，以彼宗中趣盡滅故。
大乘六名行斷，七名思量菩提分法上上淨，以此宗中依其行斷起勝求故。
若就位辨，小宗初二在見道前，次三在見道，
行淨在脩道，行斷在無學道。
大乘行斷思菩提分俱在脩道，餘悉同前。
何故初二在道前？
謂要依戒定方能發彼無漏聖慧。
何故次三在於見道？
以見道中斷身見故得見淨，斷疑故得度疑淨，斷戒取故得道非道淨。
入見道時十使俱斷，何故言三？
涅槃經說此三重故。
謂十使中五見及疑局障見道，餘四通見。
脩就六中三本三隨，謂身見為本邊見隨，
戒取為本見取隨，疑為本邪見隨，是故三結三隨轉斷，此三結立三淨。
復二在修道者，以脩道中斷障成德故有其二，餘如論辨。 ^766b44

後明初住地者，論名如道行。
文中二：先總顯，後隨頌下別辨。
總中云以善脩等兩句，是牒前四地所脩覺分，依起此地十深淨心。
第三第四兩句云復求等者，是復依此深淨心轉求此地，是不住道行勝破慢。
謂前四地取道生慢，即淨為治。
又淨心希此勝道，復即是慢隨如為治。
以隨順如行，於如法中不取著故，亦名不住道行勝。
後別辨者，從前隨順如中開出八句：一願力等者，是脩習菩提心故。
二於一切等者，不疲倦故。
三積集等者，得善根力故。
四精勤等者，不捨眾行故。
五出生等者，正脩行故，不正脩行非善根故。
六觀察等者，無厭足故，謂於自他無飽足故，轉轉向上觀照。
七受如來等者，得地勝力故，行轉勝故，得他佛力加持。
八念智等者，德成在己，自得勝力故，成就不退轉心故，謂脩慧觀無障礙故。 ^766c44

第二、明不住道行勝，中二：先釋名，後解文。
前中二種：一、所知法中智清淨勝，是自利護煩惱行，
不住世間也；二、佛子！
此菩薩摩訶薩得如是諸論下，明利益眾生勤方便勝，
是利他護小乘行，不住涅槃也。
此二說時，前後行必同時，亦不與時相應，
說為同時，故名不住。
若不爾者，初應住涅槃，後應著世間，故知俱也。 ^767a24

就前所智皆淨勝中，先明四諦實法分別；
後善知俗諦下，明十諦化生差別。
於前四諦作此十種觀察，故成十諦。
瑜伽住品云：此地於四聖諦，由十行相如實了知故。 ^767a36

前中略以二門分別：一、釋名，二、辨體。
前中二：先總，後別。
總者，聖謂無漏在心，諦謂如所說相不捨離故，
由斯觀察到究竟清淨故，決定真實故。
謂世、出世二種因果，必無虗妄，不可差失。
如是決定真實相應清淨事理，唯聖智境，故名聖諦。
此即聖之諦，故依主釋也。
總言四聖諦，帶數釋也。
別中，逼迫名苦，生長名集，寂靜名滅，出離名道。 ^767a44

第二辨體者，諸名色是苦諦，業煩惱是集諦，
煩惱盡是滅諦，止觀是道諦。
諸門分別，具如別章。
論中名此為實法者，苦集二諦，有佛無佛，
體是世間雜染因果；滅道二諦，性是出世清淨因果故。 ^767b8

後明十諦中，遠法師依論四句分別：一、
製立，二、開合，三、對實法辨通別，四、釋文。 ^767b18

初謂四諦門中義含法界，菩薩於中照達無餘，
且就一周之數說此十諦，廣辨難窮，此並菩薩自所知境，
寄所化以顯其別，是故論名所知法中智清淨也。 ^767b20

二、開合者，或總為一，謂化眾生分別故。
或隨所化大小分二：初九化小，後一化大。
或隨作所起分之為三：初五化生令其生解，
次四化生令起行，後一化令入證。
或約人不同離為七分，謂：初一化根未熟者，
二化根已熟者，三化疑深法者，四化謬解法者，
五化離正念者，六七八九化正見者，十化於大乘可化眾生。
或隨法不同分之為十： ^767b26

三、對實法辨通別者，此之十門於前四諦一一皆通：
一、俗諦者，通觀四諦法相差別；二、通觀四諦體空；
三、通觀四諦非有非無；四、通觀四諦有無各異；
五、通觀四諦緣起集成；六、通觀四諦由迷成於苦事；
七、由迷四諦起作集；八、通達四諦得諦滅；
九、通解四諦得成道智；十、窮達四諦緣起真性清淨法界，故成大乘菩薩因果。 ^767b40

四、釋文中二：先列十名，後次第釋。
此中兩三名雖新舊稍異，於義無違，會釋可知也。
論云小乘可化眾生者，非是化眾生令入小乘，謂化小乘眾生令入大故也。
初一根未熟，不堪入大，為說四諦、十二行等，名知世諦。
此是四重二諦中第三重內世諦也。
瑜伽云：依曉悟他故。
本疏云：此經及瑜伽通諸根器，論文偏約根未熟者。
二、為根熟小乘堪入大故，為說第一義法空。
經云一乘者，令小入大，更無餘乘故。
又理無二故，亦名一相。
瑜伽依自內智。三、有人不解第一義諦，
謂一向斷滅，名為疑惑深法。
眾生知相諦者，謂知諸法非有非無，一實相故。
又釋：既聞真諦，將謂斷滅於俗，故名疑惑深法。
令為分別法，自相歷然，故云相諦。
瑜伽依俱處所，名為此說。
解云：即前真俗，名俱處所。
四、為謬解等者，聞一實諦，謂定是一，名謬解等。
今知二諦差別非一，前則疑一，此則迷異。
五、既聞差別，便為各有體性，乖違正道，名為離正念者。
知說成諦者，知前差別四諦諸法，但隨言說因緣集成，
無有自性，故云說成。
瑜伽云：依於契經，調伏本母，名由此說。
六、為正見眾生者，令得知苦、斷集、證滅、修道。
瑜伽云：依於現在眾苦自性，依於未來苦因生性，
依於因盡彼盡無生性，依於修習彼斷方便性。
經云至不二法者，謂道諦智能至無二滅理故。
十、為大乘可化者，謂直進菩薩。
不從二乘來者，知菩薩因果。
於果位而知者，但是信解力影像觀智，非是佛果無盡智知。
此簡分高下，離世間品中亦如是簡。
彼文約行，此中就解。 ^767c6

後明利益眾生勤方便勝中二：先總顯；後佛子！
菩薩摩訶薩得如是智力下，別辨。 ^768a8

前中亦二：先觀有為過；後菩薩爾時下，明起慈悲。
前中虗妄者，觀內五蘊，妄想常等，不相似無，故虗。
此明所取非實，常非我想，慢事故為。
此顯能取不真，是妄是偽，謂於前虗相妄取為我等。
詐為誑惑等者，觀外六塵，謂世法盡壞，故誑。
此明所取不實，但是虗誑。
世法似續，似若有利，而實速滅，無可得。
而言有者，但虗誑爾。
世法牽引愚癡凡夫，故詐。
此顯能取迷真，謂由妄取，令彼世法隱虗詐實，令世貪取。
誑惑愚夫者，總結內外不實，就人彰過。
謂妄境引心名為誑，心迷前境稱為惑。
於前有為內外之中，各境為誑，心為惑。
論文牒釋，可知。凡夫者，依止彼正取我慢身。
餘處有，譯為異生。
下明正起慈悲。於中悲者，憐愍彼眾生故。
大者，勝地前悲故。
轉勝者，不住道行勝故。
慈者，勝利益示現故。
光明者，救眾生方便知成就故。 ^768a10

後別辨中二：先牒前起後；後常求佛智慧下，正顯。 ^768a40

前中云得如是智力，是牒前知有為過也。
不捨等，是牒前慈悲轉勝也。 ^768a42

後正顯中，常求佛智慧者，是救一切眾生義。
於中二：先明大悲觀；後佛子！
此菩薩摩訶薩復作是念：此諸眾生下，明大慈觀。 ^768a44

前中，悲有二相：一、觀苦因緣集；二、佛子！
此菩薩摩訶薩復是念：此諸凡夫下，明觀深重苦。 ^768b2

前中云觀一切有為行前際後際者，總觀先際因後際果也。
知從下別觀也。別中先觀前際，後如前際下類顯後際。
前中二：初觀流轉，後無我下顯無我我所。
前中但言無明有愛者，顯流轉因是凡非聖，理實亦有業等諸緣。
何不說者，以無明與愛是發潤生之本，故偏舉爾。
生者有三種眾生生，謂欲求、妄梵行求、
有求等，此明先際果也。
生死流轉者，是欲求眾生也。
於諸蘊宅等者，是妄梵行求眾生，此是外道非是小乘，故云妄也。
言不能動出者，梵本云無求出意。
增長苦聚者，是有求眾生。
後顯無我中二：先四句明無我，後一句明無我所。
前中初一句依總義立名，餘約別義云稱。
總云無我者，謂諸蘊中推求假者不可得故。
別中無壽者者，謂推求和合現存活者不可得故。
無養育者者，謂推求許有我人假藉衣食得增長者不可得故。
無更數取後趣身者者，謂推求數數往所諸趣無厭者不可得故。
後一句明無我所者，謂我尚不可得，何況有我所。
後類顯後際中，謂如前際以何因牒彼癡愛也。
隨所有眾生牒前果故，隨所有苦行牒前無我，
謂但有苦果及苦因行，而本無我我所，故云後際亦如是皆無所有。
虗妄者苦果，貪著者集因，斷盡者滅果，出離者道因也。
若有若無皆如實知者，滅道真實故有也，苦集虗妄故無也。
於此有無境皆稱順而知，離顛倒也。 ^768b4

後明觀深重苦大悲者，謂無量世隨逐是深苦，種種苦事是重苦。
初觀眾生可愍，後如是盡滅下牒前呵後明種種苦。
前中二：先明可愍，後有無數下顯可愍所由。
云可愍者有二義：一受苦不知厭離，二於無所有中而生貪著，
故云愚癡無智。後可愍所由，謂以無明癡故受無數生死身已今當滅者，
是無量世隨逐苦也。
後明受種種苦者，謂於苦不能生厭已是可愍，況更造集令苦增長。
機關苦事者，喻顯無實受苦者如彼木人。
隨生死流等者，集愛也。
於諸蘊等者，愛樂苦蔭違離滅道。
不知憂畏等者，明有病苦因四大乖違，
火熱水冷風輕地重，如四蛇同穴相違相螫。
不能拔出等者，明具集因故。
此有四句：一妄梵行求眾生，不能拔出憍慢見箭。
二欲求眾生受欲者，不能亦滅貪恚癡火。
三欲求眾生行惡行者，不能破壞無明黑闇，
謂為見少利行大惡行，後受大苦名為黑闇。
其破壞兩字，梵本中除滅字。
四有求眾生不能乾竭愛欲大海。
不求十力等者，遠離滅諦，謂大般涅槃故。
入魔意等者，明離道諦，失道緣故。
於生死海等者，乖道因故，由不善尋伺淨出離故。
上來二悲觀了。 ^768c4

後明大慈觀中二：初明愍物脩善；後佛子！
此菩薩摩訶薩以如是下，明發願益生。 ^768c42

前中二：先牒苦眾生，處在孤獨無救等明愍物，後我今下明脩善。
前中十句，初一句總標其苦，餘九句別顯苦狀。
一孤窮困迫者，有二義：一於彼逼迫中無救拔故，二於已受未受苦中無救扶故。
又世間有眷屬財物能為救苦，若孤若貧即苦無救者，
無救者無有能令脫煩惱故，無有令得大安隱故。
三無依者，離善知識故。
四無洲者，離寂靜思惟故。
五無舍者，離聞正法故〔論經此句是第四句〕。
六無導者，離善知正道者，故論經云無究竟者，謂離正見故。
七無目者，彼障諸舊煩惱及客塵煩惱，常起邪念不聞正法等故。
八無明覆翳者，內雖先有無師自然智，然為黑闇纏裹不得顯現。
後為物脩善中二：初牒前所為苦眾生，後脩行下正顯脩行。
於中三：一正明脩行，二獨一下脩行勇志不待儔伴而獨救法界眾生，
三以是下脩為所求。
求中初令成人天因，後乃至下成涅槃因。
畢竟清淨者，勝世間清淨故。
得十力者，降魔怨故。
得無礙智慧者，得勝聲聞辟支佛淨智故。
後明發願益生中二：初總，後皆為下別。
前中謂牒前於苦無救眾生，菩薩以正觀察智迴自善根，盡皆與之為救護故。
後別中十一句：一救護者，拔一切苦惱故。
此救護有十種：一利益者，住不善眾生令住善法故。
二安樂者，住善法眾生令得樂果故。
三哀愍者，住貧之眾生與一切資生具故。
四成就者，住脩行多障礙眾生令得具足故。
五解脫者，世間禁閉眾生令得出離故。
六攝受者，令諸外道信解正法故。
七離諸等者，住病苦及諸外緣所惱眾生皆令除斷故。
八令普得等者，疑惑眾生善決定斷疑故。
九令調伏等，已住決定眾生勸脩三學故。
十令入般涅槃等者，已住三學眾生得涅槃故。
上來初二句為救未來苦，餘句救現在亦救未來。
上來總明不住道脩行勝竟。 ^768c44

自下第三大段，明不住道脩行勝果中有四種勝：
一、攝功德勝；二、名為：無厭足者下，脩行勝；
三、佛子！菩薩摩訶薩如是勸脩下，教化眾生勝；
四、佛子！此菩薩摩訶薩為利益下，起隨順世間智緣。
前二種勝是自利，是前所知法中智清淨果：
初自分，後勝進。後二種勝是利他，是前勤方便果：
初化他行，後化他智。 ^769b10

就初中，初三句論作二釋：先配三慧，可知；
次配二巧，謂初句總舉二別知法、三別知義，
亦是文義二持，以總攝別，是故論中名攝聞勝也。
次二句明戒攝勝，初於微犯能悔，後能堅持不犯。
前中雖為他舉過，以柔和故能忍其辱，
即生慚愧悔責受罸，由此自罪滅故自護也，令他得成無相覆故護他也。
後中由無微缺名堅心不捨也。
下五句攝智勝：一、因緣集智，謂由果因名是處，
反此名非處，此治無因；又善因樂果、惡因苦果名是處，
反此名非處，此治倒因。
達此之智名為覺者。
二、證理智，謂理外分別名為魔事，證智能治名不隨他。
三、知義智，謂知正義非正義及正不正相雜，
簡邪得正名為隨慧，此曰知義。
論云：說教有斯差別。
四、神通智，能治邪歸令向正故。
五、化眾生智，謂隨所宜方便攝故。 ^769b22

第二、脩行勝中有十一種：一、集福無厭故；
二、求慧不休故；三、悲化無倦故；四、為物勸脩涅槃行故；
五、勸求大菩提故；六、莊嚴佛土行心具能化法、
所化生故；七、勸脩正報相嚴行故；八、勸脩佛三業作用因故；
九、敬法重人親近供養故；十、不染三有樂生三有故；
十一、遠自利樂化生故。 ^769c2

第三教化眾生勝中有九段：初一總明四攝攝生；
二示現下明同事應物；三演說下別顯愛語；
四於菩提不知脩方便，示脩菩薩行；五示佛果大用令樂脩因；
六為欲求有求者，示世過患令不樂求；
七為小乘正梵行求，不信大乘者讚佛大智利生；
八為外道無智邪梵行求者，示身通語業令捨邪入正。
九總結行成四句：一勤方便者，結前四攝攝生；
二心恒等，為化眾生求佛勝力；三所作等，
所得福智皆不退失；四常勤等，彼所脩行欲令增勝勤行也。 ^769c14

第四明隨順世智勝中二：先總，後所謂下別。
別中七段：一文字等十種，二療病中五種，
三文筆等八種，四國城等十六種，五金銀等藏八種，
六日月等十種，七持戒行處禪定神通四無量四無色定等五種。
總計有六十二論，攝為十句：一知經書等，
二金石等，三治病等，四伎樂等，五日月等，
六施戒等，此六正是隨世間智。
七不惱事，八安生事，九哀愍令出，十令入佛法，此四結意。
此與論經次第前後雖少有異，多分無別，
但於義無違，會釋即得，不可改動其文。
就前六中，初五是障治，後一是染治，以戒等離染故。
就前中，初句內治四種障：一書治，所作事中忘障，取與等事中障也。
聞法等中解障，作不作等行業中障。
一作不作者，善作惡不作。
二於善於中有已作未作。
三於未作中隨時益生應作不應作。
二經者，論經名論，因論治邪見，以格量正理故。
聲論治耎智，以解了文章聲字生勝智故。
三論經印者，印記分明不假守護，故治彼障。
又技藝當印，又是六藝等文章，亦是聲論。
四以數知多少算記其位令不生疑，故治彼障。
上總是因聲二論也。
二金石等者，是工巧論，能治貧也。
三治病下是毉方論，病有三種，謂乾消等內四大不調相，
鬼著等是外眾生相，蟲毒等通內外亦四大草毒故，亦眾生相是蛇毒故。
此等或但成病或令致死，故為因也。
呪藥二種，通別治也。
四技樂等治憂惱障，國土等治不喜樂障，金銀等世間繫閇等障。
五日月等能治報分過作惡因障，謂覩灾相脩善排惡，故說治也。
曜等攝者，謂日月五星為七曜也。
五星謂東方歲星等，二十八宿謂角亢等，日月五星於中宿故。
論云：入八業果者，一日、二月、三星、四宿、
五鳥鳴、六地動、七夢吉凶、八身相休咎。
身相者，愛不愛果行故，謂由過去愛不愛果之因，令此世有好相惡相。
六布施等是內明是染，對治有六句：一施治慳染，
二戒治破戒染，三禪治貪欲染，四神通治邪歸染。
五四無量心治妄行功德染，謂殺生祭祠求福名妄行功德。
六四無色定治妄脩解脫染，謂有外道妄計無色為解脫故。
下明後四。此起世間智有四種相：一諸不惱等是異障中無障，
謂無捕獵等惱眾生障。
二安眾生是與無過，樂不生罪故名無過。
三哀愍等發起清淨，雖令眾生無苦有樂而著欲放逸，是故愍彼令離放逸。
四令入等是所用清淨，謂雖不放逸不求出道，是故令入佛法受用淨也。
又釋此四句，從後向前結前六句，謂此令入佛結前第六，
施戒二哀愍等結前第五，以示日等灾祥令離放逸。
三安眾生事結初四門以同與樂。
四諸不惱眾生事結前六中初三後二，
以此五門即五明所攝，能除闇障俱能生智故。
論釋前三句超舉後二，其第四但為與樂而非生智，故非此結。 ^769c32

自下第二明位果中有調柔、攝報、願智等三果，科釋同前。
能練中云既出家已又更聞法得陀羅尼為聞持法師者，
此障非得義持，對後顯劣也。
教智淨中云以車渠摩瑩金器等者，喻依淨教增長智慧光明轉勝前地也。
以方便慧思惟觀察故慧轉勝，以方便智成就功德故福轉勝。
方便之言皆是真俗合觀而脩行故，即是不住道行。
勝報中所作自在等者，由善五明故也。
餘皆准前。 ^770b26

第三、重頌分中二十二頌，分五：初五頌半頌前勝慢對治。
於中，初一頌頌前十平等，次一頌頌前道品，
次一頌頌勝行為嚴喻，次一定等功德為身說法為師子吼，
後一頌前初住地同念不退心論名如道行。
第二、佛力所加下，七頌頌不住道行勝。
於中，初二頌半頌所知中智清淨，後四頌半頌教化眾生勤方便。
於中，初三句頌總觀虗偽生慈悲二心，
次一頌三句頌前悲中觀緣集苦，次一頌半頌觀深重苦，後半頌頌大悲觀。
第三、名為有念下，五頌頌不住道脩行勝果。
於中，初一頌頌攝功德勝，次一頌頌脩行勝，
次一頌頌教化眾生勝，後二頌頌起世智勝。
第四、如以下，三頌半頌地果：初一頌半調柔，
二、次半頌頌攝報果，三、後一頌半頌願智果。
第五、末後一頌結說究竟難勝地了。
續華嚴略疏刊定記卷第十
 ^770b42
