
other:: 毗尼止持會集卷第十二
collector:: 金陵寶華山弘律沙門　讀體　集
other:: 
## 第五十八藏他物戒
第五十八藏他物戒
orig:: 
若比丘藏他比丘衣鉢坐具鍼筒。
若自藏教人藏。下至戲笑者。
波逸提。
commentary::  ^445c2

緣起　佛在舍衛國給孤獨園。
有居士請僧。明日食夜辦供已。
明日清旦往白時至。
爾時十七羣持衣鉢坐具鍼筒。
著一面經行。彷徉望食時到。
六羣伺彼背向時取而藏之。
時到尋覓不得見。
六羣在前調弄。餘比丘察知嫌責。
白佛結戒。由調戲事不寂靜煩惱。
制斯學處。乃初篇盜根本種類。 ^445c6

釋義　藏者〔密舉也〕。
衣者〔三衣及餘衣也〕。
鉢者〔鐵瓦二種應量之器〕。
坐具者〔敷以坐臥〕。
鍼筒者〔貯鍼之器此等皆是比丘要用隨身之六物也〕。
下至戲笑者〔若故令他生惱而藏。
或戲弄取笑而藏〕。 ^445c18

結罪　是中犯者。
若自藏。若教人藏。
下至戲笑者波逸提。 ^445c24

此戒具三緣。方成本罪。
一調弄心藏。二須是比丘六物。
三彼人尋覓不獲。 ^445c28

兼制　比丘尼波逸提〔同制同學〕。
式叉摩那沙彌沙彌尼突吉羅。
是為犯。 ^445c32

隨開　不犯者。若實知彼人物相體悉而取舉。
若在露地為風雨所飄漬取舉。
若物主為人性慢。
狼藉六物。為欲戒勅彼。
故而舉之。若借衣著。
而彼不收攝。恐失便舉之。
或以此衣鉢諸物故。
有命難梵行難。及最初未制戒等。
是為不犯。 ^445c36

會採　五分律云。
藏餘四眾。乃至畜生物。
突吉羅　尼藏二眾物。
波逸提　藏餘三眾物。
皆突吉羅。 ^445c46

十誦律云。彼若覓得。
突吉羅　覓不得。
波逸提　若藏空鍼筒覓不得。
突吉羅。 ^446a2

律攝云。但是沙門合畜之物藏。
得墮罪　不合畜者。
得惡作　若犯捨墮物及不淨三衣減量衣授學人物。
外道婆羅門等物。
輙藏舉者。咸得惡作。 ^446a6

根本律云。若苾芻寄與餘苾芻。
彼但藏自衣。不藏他衣。
被賊盜去。不犯。 ^446a12

此戒大乘同學。
other:: 
## 第五十九輙著淨施衣戒
第五十九輙著淨施衣戒
orig::  ^446a16

若比丘與比丘比丘尼式叉摩那沙彌沙彌尼衣。
後不語主還取著。
波逸提。
commentary::  ^446a20

緣起　佛在舍衛國給孤獨園。
六羣真實施親厚比丘衣已。
後不語主還取著。
諸比丘聞。有少欲慚愧者嫌責。
白佛結戒。由衣事及廢闕煩惱。
制斯學處。乃初篇盜根本種類。 ^446a24

釋義　文分二節。
與比丘下明施衣有主。
後不語下結成所犯。
律云。衣有十種如上。
與衣者。淨施衣有二種。
一者真實淨施。言此是我長衣未作淨。
今為淨故與長老。
作真實淨。二者展轉淨施。 ^446a32

結罪　是中犯者。
若真實施衣不語主而取著者。
波逸提。 ^446a42

此戒具三緣。方成本罪。
一是真實淨。二不語主知。
三私取輒用。 ^446a46

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^446b2

隨開　不犯者。若真實淨施。
語主取著。展轉淨施。
語以不語隨意取著。
及最初未制戒等。
是為不犯。 ^446b6

此戒大乘同學。
other:: 
## 第六十衣不壞色戒
第六十衣不壞色戒
orig::  ^446b10

若比丘得新衣。應三種壞色。
一一色中隨意壞。
若青若黑若木蘭若不壞色著餘新衣。
波逸提。
commentary::  ^446b14

緣起　佛在舍衛國給孤獨園。
六羣比丘著白色衣。
時諸居士見共皆譏嫌。
謂如似王大臣。有慚愧比丘聞知。
白佛結戒。由衣服事譏嫌煩惱。
制斯學處。 ^446b18

釋義　文分二節。
得新衣下明其正制。
若不壞下結成所犯。
律云。衣有十種如上。
新者。若是新衣。若初從人得者。
盡名新衣。若青者。
若黑者〔謂是泥染。
然亦不聽用純烏泥皂以類外道故。
宜兼赤土樹皮染之可也〕。
若木蘭者〔木蘭樹名也。
亦名林蘭。其染衣色赤。
又云紫淡色。非正赤色也〕。 ^446b26

結罪　是中犯者。
若得新衣。不染作三種色著者。
波逸提　若得重衣。
若得輕衣。不作淨而畜者。
盡突吉羅　若非衣鉢囊革屣囊鍼線囊禪帶腰帶帽襪巾等。
不作淨畜者。一切突吉羅。
若以未染衣寄白衣家。
突吉羅此戒具三緣。
方成本罪。一是純白及正上色衣。
二不以三種色染壞亦不點淨而畜。
三作三衣中數於現處著用。 ^446b36

兼制　比丘尼波逸提〔同制同學〕。
式叉摩那沙彌沙彌尼突吉羅。
是為犯。 ^446c4

隨開　不犯者。不違上制。
若衣色脫更染。及最初未制戒等。
是為不犯。 ^446c8

會採　十誦律云。
若得青衣應泥茜淨。
得泥衣應青茜淨。
得茜衣應青泥淨。
得黃衣赤衣白衣應青泥茜三種淨。 ^446c12

五分律云。應三種色作誌。
若不作誌著著。波逸提　若不著。
宿宿波逸提。 ^446c18

律攝云。下至拭鉢巾拂足巾鉢囊腰絛等。
咸須壞色點淨而畜。 ^446c22

薩婆多論云。除三衣餘一切衣但作三點淨著。
無過　若非純青淺青及碧作點淨得作衣裏。
舍勒外不現相得著〔舍勒此云內衣。
似短裙也〕。若作現處衣。
盡不得著赤黃白色。
色不純大者亦如是　除富羅革屣餘一切衣臥具等。
盡應三點淨著。不點淨著用。
皆墮罪　若如法色衣以五大色作點淨者。
惡作。 ^446c26

除五大色。有純黃藍#CB15106;金青黛。
及一切青亦不得著　若黃赤白雖三點淨。
著亦惡作。 ^446c38

僧祗律云。作淨時極大。
齊四指。極小如豌豆。
或一或三或五或七或九不得如華形　若得多雜碎新物合補一處者。
一處作淨。各各補者。
一一作淨　若作新衣趣一角作淨　若一條半條補者亦作淨。 ^446c42

此戒大乘同制。
other:: 
## 第六十一殺生命戒
第六十一殺生命戒
orig::  ^447a4

若比丘故殺畜生命者。
波逸提。
commentary::  ^447a8

緣起　此戒有二制。
佛在舍衛國祗園精舍。
迦留陀夷不喜。見烏作竹弓射之。
時諸居士來入園中。
禮拜佛僧。見已譏嫌云。
沙門釋子不知慚愧。
無有慈心。諸比丘聞之。
啟白世尊。此初結戒也。
佛結戒已。時諸比丘坐起行來。
多殺細小蟲。其中或有作波逸提懺者。
或有畏慎者。佛言不知不犯。
更加故殺之語。復為僧第二結戒也。
此是性罪。由生命事無悲煩惱。
制斯學處。乃初篇殺根本種類。 ^447a10

釋義　律云。畜生者。
不能變化者。殺者。
謂斷其命。若自斷。
若教人斷。乃至毒藥安殺具等。
廣如初篇殺波羅夷中所釋結罪　是中犯者。
若故有殺心殺者。
波逸提　方便殺而不死。
突吉羅。 ^447a26

此戒具四緣。方成本罪。
一有殺心。二是畜生。
三畜生想。四必令命斷。 ^447a36

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^447a40

隨開　不犯者。不故殺。
或以瓦石刀杖擲餘處。
而誤斷命。若比丘經營作房舍。
手失瓦石而誤殺。
若土墼杖木。若屋枉椽。
如是手不禁墮而殺者。
若扶病起臥出入房時。
一切無有害心而死。
及最初未制戒等。
是為不犯。 ^447a44

會採　五分律云。
畜生者除龍。餘畜生是。 ^447b6

根本律云。若苾芻作殺害心。
乃至以一指損害旁生因。
此命終者。得墮罪　或當時不死。
後時因此死者。亦得墮罪　若後時不死者。
得惡作罪。 ^447b12

律攝云。若使癲狂者。
行殺害時。彼雖無犯。
教者本罪　旁生旁生想。
墮罪　旁生疑　旁生非旁生想　非旁生旁生想　非旁生疑。
皆得惡作罪　薩婆多摩得勒伽云。
欲斫藤。誤斫蛇。不犯　欲斫蛇。
誤斫藤。惡作　欲殺此蟲。
而誤殺彼蟲　欲斫蟲。
而斫地　欲搦蟲而搦土。
皆得惡作罪。 ^447b18

此戒大乘同制。菩薩以護眾生。
凡有命者。一切不得殺。
殺者犯重。 ^447b30

附考　律攝云。若守房廊鳥#CB15179;棲宿為喧閙者。
應使人檢察巢。無兒卵應即除棄。
有者待去方除　若有蜂窠。
無兒應除。有者以線縷纏之。
便不增長。 ^447b34

大論云。好殺之人。
有命之屬。皆不喜見。
若不好殺。一切眾生皆樂依附故。
持戒之人命欲終時。
其心安樂。無疑無悔。
若生天上。若在人中。
常得長壽。是為得道因緣。
乃至得佛住壽無量。
殺生之人今世後世受種種身心苦痛。
不殺之人無此眾苦。
是則殺他。還是自殺。
其有智者肯自殺乎。
other:: 
## 第六十二飲用蟲水戒
第六十二飲用蟲水戒
orig::  ^447b40

若比丘知水有蟲飲用。
波逸提。
commentary::  ^447c6

緣起　此戒有二制。
佛在舍衛國給孤獨園。
六羣比丘取雜蟲水而飲用。
諸居士見已譏嫌。
有少欲比丘聞知白佛。
此初結戒也。爾時諸比丘不知有蟲無蟲。
後乃知。或作波逸提懺者。
或有畏慎者。佛言不知不犯故。
更加知水有蟲。復為僧第二結戒也。
此是性罪。由受用水時。
害眾生命。制斯學處。
乃初篇殺根本種類。 ^447c8

釋義　知者。或自知或他告。
水有蟲者。蟲有二種。
一謂纔觀即見。二謂羅漉方見。
水謂一切河池泉井溝瀆等水。
用水有二。一內受用。
謂是內身所有受用。
洗浴飲噉嚼齒木。
或洗手足。此乃內用。
二外受用。如前第十九戒中所明〔此准根本律釋之〕。 ^447c22

結罪　是中犯者。
知是雜蟲水飲用者。
及飲用雜蟲漿醋等。
波逸提。 ^447c32

有蟲水有蟲水想。
波逸提　有蟲水疑　無蟲水有蟲想　無蟲水疑。
皆突吉羅。 ^447c36

此戒具四緣。方成本罪。
一是雜蟲水。二有蟲想。
三不觀漉。四飲用入咽。 ^447c40

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^447c44

隨開　不犯者。若先不知有蟲無蟲想。
若麤蟲觸水使去。
若漉水飲者。及最初未制戒等。
是為不犯。 ^447c48

此戒大乘同制。 ^448a4

引證　僧祗律云。
波羅脂國有二比丘。
共伴來詣舍衛國。
問訊世尊。中路渴乏無水。
前到一井。一比丘汲水便飲。
一比丘看水見蟲。
不飲飲水比丘問言。
汝何不飲。答言。世尊制戒不得飲蟲水故。
彼復勸言。長老但飲。
勿令渴死不得見佛。
答言。我寧喪身。不毀佛戒。
遂便渴死。飲水比丘漸到佛所。
佛問汝從何來。又問汝有伴不。
彼即具以事答。佛言。
癡人。汝不見我。謂得見我。
彼死比丘已先見我。
若比丘放逸懈怠不攝諸根。
雖共我一處。彼離我遠。
彼雖見我。我不見彼。
若有比丘在海彼岸。
能不放逸。精進不怠斂攝諸根。
雖去我遠。我常見彼。
彼常近我。 ^448a6

附考　僧祗律云。
蟲者。非魚鼈等。謂小小倒孑諸蟲。
乃至極微細形。眼所見者。
不應以天眼看。亦不得使闇眼人看。
下至能見掌中細文者。
得使看水不得太速太久。
當如大象一迴頃。
若水中蟲極細。不得就用洗手面及大小行。 ^448a38

律攝云。有五種眼。
不應觀水。一患瘡眼。
二睛翳眼。三狂亂眼。
四老病眼。五天眼。
齊幾許時應觀水。
謂六牛車迴轉頃。
若順河流一度觀水無蟲。
齊一拘羅舍。隨意飲用。
然須中間無別河入。
　若下流水及逆流河一度觀時。
齊一尋內得用〔八尺為一尋也〕。
　有五種淨水。一僧伽淨。
二別人淨。三漉羅淨。
四涌泉淨。五井水淨。
若知彼人是持戒者。
存護生命。縱不觀察。
得彼水時。飲用無犯。
凡一切觀水。始從日出。
迄至明相未出。咸隨受用　應知漉物有其五種。
一謂方羅。二謂法瓶。
三謂君持。四謂酌羅。
五謂衣角。 ^448b2

第四分云。不應無漉水囊行。
乃至半由旬若無應以僧伽梨角漉木。 ^448b24

五分律云。亦聽畜漉水筒。
用銅鐵竹木瓦石作之。
以細衣縵口。不聽用糞掃衣。 ^448b28

根本雜事云。以絹繫君。
持口細繩繫項。沉放水中。
擡頭半出〔口若全。
沉水則難入〕。待滿引出。
仍須察蟲。但是綽口瓶瓨。
無問大小。以絹縵口。
隨時取水。極是省事〔綽昌入聲。
寬也。瓨與缸同〕。 ^448b32

緇門警訓漉囊教意云。
出家之人修慈為本。
慈名與樂。無殺為先。
物類雖微。保命無異。
此乃行慈之具。濟物之緣。
大行由是而生。至道因茲而尅。
other:: 
## 第六十三故惱他戒
第六十三故惱他戒
orig::  ^448b40

若比丘故惱他比丘。
令須臾間不樂。波逸提。
commentary::  ^448c2

緣起　此戒有二制。
佛在舍衛國給孤獨園。
時十七羣比丘往問。
六羣長老云何入初禪第二第三第四禪。
云何入空無相無願。
云何得須陀洹果斯陀含果阿那含果阿羅漢果耶。
六羣報言。如汝等所說者。
即已犯波羅夷法。
非比丘。十七羣便往上座比丘所問言。
若有諸比丘。作如是問。
云何入初禪乃至得阿羅漢果。
為犯何罪。上座報言。
無犯。即察知。此六羣與十七羣作疑惱。
往白世尊。此初結戒也。
如是結戒已。時諸比丘集在一處。
共論法律。有一比丘退去。
而心有疑。作是言。
彼諸比丘與我作疑。
諸比丘白佛。佛言不故作者無犯。
此第二結戒也。由戲弄事掉舉煩惱。
制斯學處。 ^448c4

釋義　律云。疑惱者。
若為生。若為年歲。
若受戒。若為羯磨。
若為犯。故為法也。
為生時疑者。問言。
汝生來幾時耶。報言。
我生來爾所時。語言。
汝不爾所時生。汝如餘人生。
非爾所時生。是謂問生時疑　問年歲時疑者。
問言汝幾歲。報言。
我爾所歲。語言。汝非爾所歲。
如餘受戒者。汝未爾所歲。
是謂問年歲時生疑　問受戒生疑者。
問言汝受戒。既年不滿二十。
又界內別眾。是謂問受戒時生疑　問羯磨時生疑者。
問言。汝受戒時。白不成羯磨。
不成非法別眾。是謂問羯磨生疑　於犯生疑者。
語言汝犯波羅夷僧伽婆尸沙波逸提波羅提提舍尼偷蘭遮突吉羅惡說。
是謂於犯生疑　於法生疑者。
汝等所問法者。則犯波羅夷。
非比丘是謂於法生疑。
令須臾間不樂者〔三十須臾為一晝夜。
謂令他少時間。情不安隱也〕。 ^448c30

結罪　是中犯者。
若比丘故。為比丘作疑。
若以生時若為年歲。
乃至法時疑。說而了了者。
波逸提　說而不了了者。
突吉羅。 ^449a10

此戒具三緣。方成本罪。
一前人是比丘。二故有疑惱心。
三說聽了了。 ^449a16

兼制　比丘尼波逸提〔同制同學〕。
式叉摩那沙彌沙彌尼突吉羅。
是為犯。 ^449a20

隨開　不犯者。其事實爾。
不故作惱。或戲笑語。
或疾疾語。或獨語。
或夢中語。或欲說此錯說彼。
及最初未制戒等。
是為不犯。 ^449a24

會採　僧祗律云。
若有人來欲受具足戒。
若滿二十與受具足。
若不滿者。語言。且住待滿。
若彼便於彼處受具足來。
不得語疑悔。語者越毗尼罪　若諸根不具及病。
亦爾〔此上二句謂總攝百遮等人是也〕。 ^449a30

五分律云。令餘四眾疑悔。
突吉羅　尼令二眾疑悔。
波逸提　令餘三眾疑悔。
突吉羅。 ^449a38

薩婆多論云。若更以餘事欲令疑悔故。
語者突吉羅。所謂語比丘言。
汝多眠多食多語等　是人非比丘。
非沙門。非釋子。令疑悔者。
突吉羅。 ^449a42

此戒大乘同學。
other:: 
## 第六十四覆他麤罪戒
第六十四覆他麤罪戒
orig::  ^449a48

若比丘知他比丘犯麤罪覆藏者。
波逸提。
commentary::  ^449b4

緣起　此戒有二制。
佛在舍衛國給孤獨園。
#CB02494;難陀數犯罪。
向一親厚比丘說之。
囑令勿語人。後二人共鬬。
彼比丘即向餘比丘說其所犯。
餘比丘聞知白佛。
此初結戒也。時有比丘。
聞佛結戒已。不知犯麤不犯麤。
後乃知麤罪。或作波逸提懺者。
或有疑者。佛言不知無犯。
復更與結戒也。此是性罪。
由舊伴屬事覆藏煩惱。
制斯學處。 ^449b6

釋義　律云。麤罪者。
四波羅夷十三僧殘。
覆藏者〔謂掩蔽其過。
而不說也　薩婆多論云。
覆藏罪令佛法。不清淨。
長養惡法故〕。 ^449b20

結罪　是中犯者。
小食知食後說　食後知至初夜說　初夜知至中夜說。
盡突吉羅。 ^449b24

中夜知至。後夜欲說。
而未說。明相出時。
波逸提　除麤罪覆餘罪者。
突吉羅　自覆藏麤罪。
突吉羅〔此是經夜展轉名從生小罪也〕。
除比丘比丘尼覆餘人麤罪。
突吉羅〔餘人謂出家下三眾。
及居家受戒者二眾〕。 ^449b28

麤罪麤罪想。波逸提　麤罪疑　非麤罪麤罪想　非麤罪疑。
盡突吉羅。 ^449b36

此戒具四緣。方成本罪。
一是受具戒人。二所犯是麤罪。
三麤罪想為他人覆。
四覆經明相已出。 ^449b40

兼制　比丘尼波逸提〔同制同學〕。
式叉摩那沙彌沙彌尼突吉羅。
是為犯。 ^449b44

隨開　不犯者。先不知麤罪不麤罪想。
若向人說。或無人可向說。
發心言。我當說未說之間。
明相已出若或。說有命難梵行難不說。
及最初未制戒等。
是為不犯。 ^449c2

會採　薩婆多論云。
覆他麤罪有三種。
一覆他四棄僧殘。
得墮罪　二覆出佛身血壞僧倫。
得對首偷蘭遮　三覆下三篇。
得突吉羅。 ^449c10

十誦律云。見他犯罪。
向一人說。便止。若聞若疑不須說。 ^449c16

僧祗律云。不得趣向人說。
當向善比丘說。若彼罪比丘兇暴。
或依王力大臣力起奪命因緣。
傷梵行者。應作是念。
彼罪行業必自有報。
彼自應知。喻如失火。
但自救身。焉知餘事。
斯則無罪。 ^449c20

根本律云。恐與為障礙之事。
或緣此令僧破壞者。
覆皆無犯。 ^449c28

此戒大乘同制。與不教悔罪戒一也。 ^449c32

附考　第三分云。
內有五法。應舉他以時不以非時。
真實不以不實。有益不以損減。
柔軟不以麤獷。慈心不以瞋恚。 ^449c34

第四分云。佛告優波離。
身威儀不清淨。言不清淨。
命不清淨。寡聞不知修多羅。
寡聞不誦毗尼。言辯不了喻。
若白羊是不應舉他。
若諸法具足。應以時以法舉他罪　又復此比丘有愛恭敬。
於我則應舉罪。或無愛有恭敬。
或無恭敬有愛。應舉。
或雖無恭敬。能令捨惡就善應舉。
或彼有所重比丘尊敬信樂者。
能令捨惡行善應舉。
若都無者。僧應都捨置驅棄。
語言。長老隨汝所去處。
彼當為汝作舉。作憶念。
作自言遮出罪。遮說戒。
遮自恣。譬如調馬師惡馬。
難調即合韁杙驅棄。
如此比丘不應先從其求聽。
即此是聽。 ^449c40

薩婆多論云。天眼舉他罪。
突吉羅。天耳舉亦如是。
other:: 
## 第六十五授戒不如法戒
第六十五授戒不如法戒
orig::  ^450a14

年滿二十。應受大戒。
若比丘知年不滿二十。
與受大戒。此人不得戒。
彼比丘可訶癡故。
波逸提。
commentary::  ^450a18

緣起　此戒有二制。
佛在羅閱城迦蘭陀竹園。
時城中有十七羣童子。
先為親友。最大者年十七。
最小者年十二。共求出家。
諸比丘即度令出家。
與受大戒。時諸童子小來習樂。
不堪一食。至於夜半患饑。
高聲大喚啼哭言。
與我食來。與我食來。
諸比丘語言。少待須天明。
若眾僧有食。當與共食。
若無食者。當共乞。
此間都無作食處。
佛聞知而故問。阿難具以事白。
佛言。不應授年未滿二十者大戒。
此初結戒也。時彼比丘聞結戒已。
不知年滿二十。不滿二十後。
乃知不滿二十。或作波逸提懺者。
或有疑者佛言。不知無犯。
此第二結戒也。由近圓事攝眾煩惱。
制斯學處。 ^450a22

釋義　文分二節。
年滿二十應受大戒明其正制。
若比丘知年不滿下結成所犯。
律云年不滿二十者。
不堪忍寒熱饑渴暴風蚊虻毒虫。
及不忍惡言。若身有種種病苦痛。
不能堪忍。又復不堪持戒。
不堪一食。與受大戒者。
此人不得戒者。彼比丘可訶癡故者。 ^450a46

結罪　是中犯者。
和尚若知年未滿二十。
眾中問言。汝年滿二十。
未受戒人報言。或滿二十。
或未滿二十。或疑。
或不知年數。或默然。
或眾僧不問授大戒三羯磨竟。
波逸提　白已二羯磨竟。
三突吉羅　白已一羯磨竟。
二突吉羅　白竟。
一突吉羅　和尚疑年未滿。
得罪亦爾　若未白為作方便。
若剃髮。若欲集眾。
若眾僧已集和尚。
一切突吉羅　眾僧若知若疑年未滿二十不問。
一切突吉羅。 ^450b24

此戒具三緣。方成本罪。
一是授具和尚。二知年未滿。
三羯磨已竟。 ^450b42

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^450b46

隨開　不犯者。先不知信受戒人語。
若旁人證。若信父母。
若受戒已。疑聽數胎中年月及閏月。
若數一切十四日說戒。
以為年數。 ^450c4

會採　律攝云。若有人近圓時。
年實未滿。而作滿想。
後有親屬。報云。不滿應數胎月閏月若滿者善斯名善受。
若不滿者退為求寂。
應更與受近圓。若不爾者。
同前賊住　若有人年滿十九。
作二十心。而受近圓。
後經一年。親屬來見。
報云不滿。或自憶知不滿。
或年十八而受近圓。
後經二歲。同前憶知。
斯等皆名善受。正教難逢。
是開聽故。 ^450c16

此戒大乘比丘同學。
other:: 
## 第六十六發起諍事戒
第六十六發起諍事戒
orig::  ^450c36

若比丘知諍事。如法懺悔已。
後更發起者。波逸提。
commentary::  ^450c40

緣起　此戒有二制。
佛在舍衛國給孤獨園。
時六羣比丘鬬諍僧如法滅已。
後更發起。作如是言。
汝不善觀。不成觀。
不善解。不成解。不善滅。
不成滅。令僧未有諍事。
而有諍事起。已有諍事。
而不除滅。諸比丘察知其故。
具白世尊。此初結戒也。
與結戒已。時諸比丘不知諍事如法滅。
不如法滅。後乃知如法滅。
或作波逸提懺者。
或有疑者。佛言。不知無犯。
此第二結戒也。由起諍事不忍煩惱。
制斯學處。 ^450c42

釋義　律云。諍者有四種。
言諍覓諍犯諍事諍。
如法者。如法如毗尼如佛所教。
懺悔已者〔謂善滅諍法〕。
後更發起者。 ^451a10

結罪　是中犯者。
知如法滅已。後更發起。
作如是言。不善觀。
不成觀。不善解。不成解。
不善滅。不成滅。說而了了。
波逸提。 ^451a16

觀作觀想者。波逸提　觀疑　不成觀有觀想　不成觀疑。
盡突吉羅。 ^451a24

此戒具四緣。方成本罪。
一見比丘諍事。二如法滅已。
三觀作觀想而更發起。
四說而了了。 ^451a28

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^451a32

隨開　不犯者。若先不知。
若觀作不觀想。若事實爾言。
不善觀。乃至不成滅。
若戲笑語。若疾疾語。
若夢中語欲說此錯說彼。
及最初未制戒等。
是為不犯。 ^451a36

會採　律攝云。若眾為眾作羯磨。
得窣吐羅罪。以是破僧方便故。 ^451a44

薩婆多論云。若是僧制不入佛法。
發起得突吉羅罪。 ^451a48

此戒大乘同制。為菩薩不能善和。
鬬諍而反亂。眾鬬諍罪結輕垢。
other:: 
## 第六十七同賊伴行戒
第六十七同賊伴行戒
orig::  ^451b4

若比丘知賊伴。結要共同道行。
乃至一村間。波逸提。
commentary::  ^451b10

緣起　此戒有二制。
佛在舍衛國給孤獨園。
有眾多比丘。從舍衛至毗舍離。
有私度關賈客。欲為伴與之同行。
俱為守關者所捉。
將至波斯匿王。王問其故。
諸尊實知此人不輸王稅。
是賊賈不。答言知。
王言。若實知者法應死。
復作念云。豈宜殺沙門釋子耶。
但以訶責放去。臣眾不服。
有少欲比丘。聞知白佛。
此初結戒也。時諸比丘不知是賊非賊伴行。
後乃知是賊伴。或作波逸提懺者。
或生疑者。佛言。不知無犯故。
有第二結戒也。此是遮罪。
由行路事譏嫌煩惱。
制斯學處。乃初篇盜根本種類。 ^451b12

釋義　律云。賊伴者。
若作賊還。若方欲去。
結要者。共要至城。
若至村道者。村間處處道。 ^451b32

結罪　是中犯者。
知是賊伴。共要同道。
行至村間。處處道行。
一一波逸提　無村曠野無界處共道行波逸提。 ^451b36

若共村間半道　若無村曠野行減十里。
皆突吉羅　若村間一道行　若方便欲去而不去　共要去而不去。
一切突吉羅。 ^451b42

此戒具三緣。方成本罪。
一實知是賊。二結要同行。
三行處不減。 ^451b48

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^451c4

隨開　不犯者。若先不知。
不共結伴。逐行安隱若力勢所持。
若被繫縛將去。若命難梵行難。
及最初未制戒等。
是為不犯。 ^451c8

會採　僧祗律云。
若比丘欲行時。當求車伴。
賊相貌有三事可知。
香。色。莊嚴。香者在空處食生熟肉氣。
色者常恐怖色。莊嚴者終日結束。
面黑髮黃。兇惡似閻羅人。
若賊詐稱作好人。
著好衣服。到空迴處。
展轉相語。今日當入聚落。
破墻壁。劫奪財物。
不問沙門婆羅門一切盡取。
當知是賊不得。即便捨離。
宜隨順去。若近聚落。
方便捨去。若賊覺者。
應語言。長壽我正到此。
若與偷金賊共行。
波逸提與叛負債人共行。
越毗尼罪十誦律云。
若險難處。賊迭度者。
不犯。 ^451c14

根本律云。若迷失道。
彼來指示。雖同行。
不犯。 ^451c34

五分律云。共惡比丘期行。
突吉羅。若諸難緣不犯。 ^451c36

此戒大乘同制。
other:: 
## 第六十八惡見不捨戒
第六十八惡見不捨戒
orig::  ^451c38

若比丘作如是說。
我知佛所說法。行婬欲非障道法。
彼比丘諫此比丘言。
大德。莫作是語。莫謗世尊。
謗世尊者不善。世尊不作是語。
世尊無數方便。說犯婬欲。
是障道法。彼比丘諫此比丘時。
堅持不捨。彼比丘乃至三諫。
捨此事故。若再三諫。
捨者善。不捨者波逸提。
commentary::  ^451c42

緣起　佛在舍衛國給孤獨園。
有阿梨吒比丘。生是惡見。
諸比丘聞。欲除去彼惡見。
故諫而不捨。往白世尊。
世尊以無數方便。
訶責阿梨吒已。告諸比丘。
聽眾僧為彼作訶諫白四羯磨。
捨此事。若有餘比丘。
作如是言。亦應訶諫白四羯磨。
故結此戒。由邪思事僻執煩惱。
制斯學處〔此並下二戒。
於三破中。皆名破見也〕。 ^452a4

釋義　文分三節。
若比丘作如是說等明所生之惡見。
彼比丘諫此比丘言乃至犯婬欲是障道法等明所諫之詞。
彼比丘諫此比丘時堅持不捨等結成所犯。
作是說者。我知者。
佛所說法者。行婬欲者〔是鄙惡事也〕。
非障道法者。彼比丘諫此比丘言者。
大德者〔是如律尊稱之詞〕。
莫作是語者〔謂不可作是惡見之言也〕。
莫謗世尊者。不善者〔謂當來定招惡果報也〕。
世尊不作是語者〔謂佛不說婬非障道法也〕。
世尊無數方便說犯婬欲是障道者。
彼比丘諫時堅持不捨者〔謂一比丘於屏處別諫之時。
固執邪見。不受諫語也〕。
彼比丘乃至三諫等者〔謂別諫不從。
當鳴椎集僧白四羯磨。
其羯磨全法。於作持中明。
向下唯明諫詞結罪〕。 ^452a16

結罪　是中犯者。
彼比丘諫此比丘言。
乃至無數方便說行婬欲是障道法。
汝今可捨此事。莫為僧所訶更犯重罪。
若受語者善〔此是一比丘別諫也〕。
不隨語者應白〔此是集僧訶諫。
凡作羯磨。皆先有白〕。
白已當語言。我已白竟。
餘有羯磨在。汝可捨此事。
莫為眾僧所訶責更犯罪。
若隨語者善〔言善者。
僅免本罪。其方便罪仍當懺除〕。 ^452a48

不隨語者。作初羯磨。
作初羯磨已。當語言。
我已白初羯磨竟。
餘有二羯磨在。汝當捨此事。
莫為僧所訶責犯罪。
若隨語者善。 ^452b12

若不隨語者。當作第二羯磨。
第二羯磨已。當語言。
已作白二羯磨竟。
餘有一羯磨在。汝可捨是事。
莫為眾僧所訶犯罪。
若隨語者善。 ^452b18

若不隨語者。唱三羯磨竟。
波逸提。 ^452b24

作白已二羯磨竟捨者。
三突吉羅　作白已一羯磨竟捨者。
二突吉羅　作白已捨者。
一突吉羅　若白未竟捨者。
突吉羅。 ^452b26

若未作白作是語。
我知佛所說法。行婬欲非障道法。
一切突吉羅〔此謂別諫時。
及未曾別諫之前也〕。 ^452b32

彼比丘諫此比丘時。
餘比丘遮。若比丘尼遮者。
若有餘人遮。汝莫捨此事。
眾僧諫與不諫遮者。
一切突吉羅。 ^452b36

此戒具四緣。方成本罪。
一堅持惡見。二頻諫不捨。
三羯磨如法。四三番白竟。 ^452b42

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^452b46

隨開　不犯者。若初語時捨〔謂最初別諫時。
一聞諫語即捨〕若非法別眾諫。
若非法和合諫。法別眾。
法相似別眾。法相似和合。
非法。非毗尼。非佛所教諫。
若無諫者。及最初未制戒等。
是為不犯。 ^452c2

會採　律攝云。若苾芻心生惡見。
謂為正見云。我所解最為殊勝。
實不從佛聞如是語。
但出自意說其文義。
不生慚愧。邪說誑他。
餘苾芻見時。應為屏諫。
若不捨者。得惡作罪。
次羯磨諫。作初白竟。
乃至第二羯磨竟。
若不捨者。一一皆得惡作之罪。
第三竟時。便得墮罪。
應於眾中。說悔其罪。 ^452c10

此戒大乘犯重。攝謗法戒故。 ^452c26

引證　大般若經云。
若染色欲。於生梵天尚能為障。
況得無上正等菩提。
是故菩薩斷欲出家。
能得無上菩提。非不斷者　又云。
菩薩摩訶薩於五欲中。
深生厭患。不為五欲過失所染。
以無量門。訶毀諸欲。
欲為熾火。燒身心故。
欲為穢惡。染自他故。
欲為魁膾。於去來今常為害故。
欲為怨敵。長夜伺求作衰損故。
欲如草炬。欲如苦果。
欲如利劒。欲如火聚。
欲如毒器。欲如幻惑。
欲如闇井。欲如詐親旃陀羅等。
舍利子。諸菩薩摩訶薩。
以如是等無量過門。
訶毀諸欲。
other:: 
## 第六十九黨惡見不捨戒
第六十九黨惡見不捨戒
orig::  ^452c28

若比丘知如是語人未作法。
如是邪見而不捨。
供給所須。共同羯磨止宿言語者。
波逸提。
commentary::  ^453a2

緣起　此戒有二制。
佛在舍衛國給孤獨園。
阿梨吒生惡見。眾僧訶諫。
而故執不捨。諸比丘嫌責白佛。
佛令僧與作惡見不捨舉白四羯磨。
此初結戒也〔即前戒是〕。
時六羣比丘供給所須。
共同羯磨。止宿言語。
有知足頭陀比丘。
訶責白佛。此第二結戒也。
亦由邪思事僻執煩惱。
制斯學處。 ^453a6

釋義　律云。如是語者。
作如是語。我聞世尊說法。
行婬欲非障道法。
未作法者。若被舉未與解羯磨。
如是邪見不捨者。
眾僧訶責。而未捨惡見。
供給所須者。有二種。
若法若財。法者教修習增上戒增上意增上智。
學問誦經。財者供給衣服飲食牀座臥具病瘦醫藥。
同羯磨者同說戒。
止宿者。屋有四壁。
一切覆。或一切覆不一切障。
或一切障不一切覆。
言語者〔謂教授及與評論善惡等事也〕。 ^453a18

結罪　是中犯者。
若比丘先入屋。後有如是語人來。
若如是語人先入。
比丘後來。若二人俱入宿。
隨脇著地。一切波逸提。 ^453a34

此戒具三緣。方成本罪。
一知是惡邪見人。
二知僧作舉不捨。
三供給所須止宿。 ^453a40

兼制　比丘尼波逸提。
式叉摩那沙彌沙彌尼突吉羅。
是為犯。 ^453a44

隨開　不犯者。不知有如是語人在中宿。
若屋不盡覆障。若露地。
若病倒地。若為勢力所持。
若被繫閉。或命難。
梵行難。及最初未制戒等。
是為不犯。 ^453b2

會採　五分律云。
共語。語語波逸提。
共坐。坐坐波逸提。
共宿。宿宿波逸提。
共事。事事波逸提　雖捨惡見。
僧未解羯磨。亦波逸提　若作惡見。
僧未羯磨。突吉羅　若不知及不如法羯磨。
不犯。 ^453b8

十誦律云。若教他法。
若從受法。若與他財。
若取他財。若共宿。
一切波逸提。 ^453b16

根本律云。若彼身病看侍。
無犯　或同居令捨惡見。
此亦無犯。 ^453b20

此戒大乘同制。
other:: 
## 第七十畜被擯沙彌戒
第七十畜被擯沙彌戒
orig::  ^453b24

若比丘知沙彌作如是言。
我從佛聞法。行婬欲非障道法。
彼比丘諫此沙彌。
如是言。汝莫誹謗世尊。
謗世尊者不善。世尊不作是語。
沙彌。世尊無數方便。
說婬欲是障道法。
彼比丘諫此沙彌時。
堅持不捨。彼比丘應乃再三訶諫。
令捨此事故。乃至三諫而捨者善。
不捨者。彼比丘應語彼沙彌言。
汝自今已去。不得言佛是我世尊。
不得隨逐餘比丘。
如諸沙彌得與餘比丘二三宿。
汝今無是事。汝出去滅去。
不應住此。若比丘知如是眾中被擯沙彌。
而誘將畜養共止宿者。
波逸提。
commentary::  ^453b28

緣起　此戒有二制。
佛在舍衛國給孤獨園。
#CB02494;難陀有二沙彌。
共行不淨。自相謂言。
我等從佛聞法。其行婬欲。
非障道法。聞中有少欲比丘白佛。
佛敕諸比丘。置此二沙彌於眾僧前。
眼見不聞處立。作訶諫白四羯磨。
捨此事故。而彼故不捨。
乃令僧如前置立。
作不捨滅擯白四羯磨。
時六羣比丘知僧為此二沙彌作惡見不捨滅擯羯磨。
而便誘將畜養。同共止宿。
諸比丘嫌責六羣。
啟白世尊。此初結戒也。
如是結戒已。彼二沙彌城中擯出。
便往外村。城外擯出。
還入城中。時諸比丘亦不知此是滅擯不滅擯。
後乃方知是滅擯。
或作波逸提懺者。
或有疑者。佛言。不知者無犯。
此第二結戒也。亦由邪思事僻執煩惱。
制斯學處。 ^453b48

釋義　文分四節。
若比丘知沙彌作如是言等明沙彌所起邪見。
彼比丘諫此沙彌如是言等明訶諫白四羯磨。
彼比丘應語沙彌言自今已去等明不捨滅擯白四羯磨。
若比丘知如是眾中被擯沙彌等結成所犯。
律云。滅擯者。僧與作滅擯羯磨。
誘者。若自誘若教人誘〔謂以財法勸動。
引誘將去也〕。畜養者。
若自畜。若與人畜共止宿者〔謂同餘比丘一處居止。
共房二三宿也　羯磨法於作持中明〕。 ^453c28

結罪　是中犯者。
若比丘先入宿。滅擯者後至。
若滅擯者先入。比丘後至。
或二人俱至。隨脇著地轉側。
一切波逸提。 ^453c44

此戒具三緣。方成本罪。
一是惡邪被擯。二明知誘引。
三同宿畜養。 ^454a2

兼制　比丘尼波逸提〔同制同學〕式叉摩那沙彌沙彌尼突吉羅。
是為犯。 ^454a6

隨開　不犯者。先不知。
若比丘先至。滅擯者後至。
比丘不知。若房四無障上有覆。
若顛發倒地。若病動轉。
或為勢力所持被繫閉。
若命難。梵行難。及最初未制戒等。
是為不犯。 ^454a10

會採　十誦律云。
通夜坐不臥。亦波逸提。 ^454a18

律攝云。若與依止。
及教讀誦。皆得墮罪　凡不見罪等。
被捨置人。共為受用。
皆得惡作罪。 ^454a20

根本律云。若是親族或時帶病。
或復令彼冀捨惡見。
雖權攝教。並皆無犯。 ^454a26

此戒大乘同制。 ^454a30

附考　僧祗律云。
若有人為和尚阿闍黎所嫌。
餘比丘不得誘引言。
我與汝四事。汝當在我邊住。
受經誦經　若觀彼人。
必當捨戒就俗者。
得誘取已。當教言。
汝當知。二師恩甚重難報。
汝應還彼目下住。
毗尼止持會集卷第十二
w:: 音義
note:: 彷徉 ^454a32

上音旁。下音羊。彷徉猶徘徊也。
又彷徉以逍遙也。
關 ^454b4

與鑰同。關令不能開。
漉 ^454b8

音六。淋也。水下也。
畜生 ^454b10

梵語底栗車。此云畜生。
立世論云。由因諂曲業故。
於中受生。復說此道眾生。
多覆身行故。名底栗車。 ^454b12

婆沙論云。生謂眾生。
畜謂畜養。謂彼橫生稟性愚癡。
不能自立。為他畜養。
故名畜生。 ^454b16

問若以畜養名畜生者。
如諸龍水陸空行。
豈可為人所養。名為畜生耶。
答養者義寬。且滿人世及以六天。
不養者處狹。唯在人中山野澤內。
又古昔諸龍亦為人養。
具在文史。今從畜養偏多。
故名畜生。綏 ^454b18

音雖。安也。搦 ^454b28

音諾。按也。溝瀆 ^454b30

水注川曰谿。注谿曰谷。
注谷曰溝。注溝曰澮。
注澮曰瀆。 ^454b32

又田間之水曰溝。
又水瀆廣四尺深四尺曰瀆。
一尋 ^454b34

四尺謂之仞。倍仞謂之尋。
又云舒兩臂為一尋。
天眼 ^454b38

此眼諸天因修禪定而得也。
能見遠近前後內外晝夜上下。
皆悉見之。以無色質障礙。
故名天眼。通非礙也。
得法眼淨 ^454b42

證須陀洹果。斷三界分別惑。
見真諦理。名法眼淨。
阿梨吒比丘 ^454b48

阿梨吒。亦名阿利吒。
此云無相。是人所以生此邪見者。
言須陀洹斯陀含皆有妻室。
亦不障道。牽此自比。
故生邪見。言婬欲非障道法也。 ^454c4

薩婆多論云。此人先是外道弟子。
外道邪見師遣入佛法中。
倒亂佛法。其人聰明利根。
不經少時。通達三藏。
即便倒說云。行障道法。
不能障道。盡其智辯。
不能令成。
 ^454c10
