
other:: 
# 目次
俱舍論釋頌疏義鈔目次卷上本分別界品第一之一卷上末分別界品第一之二分別根品第二之一分別根品第二之二分別根品第二之三卷中本分別根品第二之四分別根品第二之五分別世間品第三之一分別世間品第三之二分別世間品第三之三分別世間品第三之四分別世間品第三之五卷中末分別業品第四之一分別業品第四之二分別業品第四之三分別業品第四之四分別業品第四之五分別業品第四之六卷下本分別隨眠品第五之一分別隨眠品第五之二分別隨眠品第五之三分別賢聖品第六之一卷下末分別賢聖品第六之二分別賢聖品第六之三分別賢聖品第六之四分別智品第七之一分別智品第七之二分別定品第八之一分別定品第八之二
俱舍論釋頌疏義鈔目次〔終〕上本俱舍論釋頌疏義鈔上本
author:: 京兆西明寺沙門　慧暉　述
xu:: 
# 序
 ^124b10

對法藏者眾論宏綱諸經樞要六足八蘊尋而可知九部三科因而得解大唐三藏再譯真宗重加利政門人光法師親傳染妙之辭密受立破之旨創造文疏義頗煩多涇渭混流玉石相雜後學之輩將何所歸有寶法師者道亞生知才當間出再為割折無以加然此頌疏多依光釋簡易之功懸諸日月取捨之理或有異同今造抄文良在於此略寶公新疏採政理微言對會兩家彌縫其闕余雖不敏志願讚揚又見近來著鈔者眾並廣引發智婆沙以為訓釋文繁義略難可依憑弃本尋彼適足自亂失疏之意迷後學心今之抄文頗亦不取通才博義幸垂悉焉云爾。
other:: 
# 六門次第
 ^124b22

六門次第者初明論緣起徵世親造論之意作斷惑發慧之緣一百年外三百年內即有二十部小乘此論既明小乘宗歸何部所以第二明論宗旨二十部小乘各自有三藏互不相信此論有部三藏中何藏攝故第三明藏攝教法至此八百餘年此論翻譯在何時代故第四明譯論時年第五釋題對法藏名第六分文釋義。 ^124c2

初本緣起有四一五師相傳〔即七日之外一百年內也〕
二二部分宗〔一百年外三百年內〕三再結集舉意四此論得之因由
〔九百年外事〕准此小乘四階成佛第三階中准觀佛經佛四月八日生及成道阿含經意二月八日生及成道良以受歲時日不同西方即以建子為正此國先時亦建子為正今即建寅為正若建子數之即四月八日若建寅數之即二月八日由翻譯人舉西方日月不定所以有二月八日四月八日別准善見論及悲華經並云三十五成道四十年住世八十入涅槃菩提留支頌云八年作嬰兒七年作童子四年學五明十年受五欲八十入涅槃捨第五分壽婆沙一說捨第三分壽廣如下釋佛涅槃時相廣如智度論及集法經說佛於俱尸那城入涅槃迦葉不在會後知佛入滅欲結集三藏先於一堂#CB15148;如來八相成道及置藥糟然後引闍王巡乃至最後見佛入滅處悶絕而死乃至却蘇方與闍王至入滅處迦葉禮棺如來現足表以法付迦葉又准般泥洹經說比丘諸佛住世一劫若過一劫佛告諸比丘莫作是說當知未來正法付大迦葉以正與汝等作歸依處乃至六欲諸天禮迦葉足全建立佛法得千無學石室內結集為上座部石室外眾多凡聖為大眾部佛滅度後七日外即有二部之名即由迦葉等五人住持一味不分闍王先有期啟若入滅時願使我見迦葉猒世以法付阿難辭王入滅王夢屋梁折王覺守門人告即往竹園問阿難迦葉所在於是闍王共阿難即往鷄足山種種供養了欲以香薪焚燒阿難具告迦葉先有願等迦葉入鷄足山一願入山了三峯掩閇二闍王阿難來山峯即開三留此身至彌勒下生然後入滅阿難後見比丘錯誦法句若人生百歲不見水老涸不如生一日而得覩見之阿難正第二句云不知生滅法正第四句云而得解了之後。
見准前誦觀世間無人能正便即辭王王夢見傘葢莖折阿難北至恒河水南北上下四方俱請便於恒水之中化為金地其時雪山有五百仙人來投阿難求度於中二人一名末田底迦舊云末田地此云金地以化水為金地得度。
一名尚那和修。此云胎衣付此兩人方入滅也北印度境本是龍池如來有記我滅後一百年內有末田底迦廣行我法末田見佛懸記即於彼國一佛入定光明殊異龍王出問仁者有何所要乃至展身遍滿池中唯西北角方圓百里留為龍池餘並為寺於此處行佛法也尊者阿難以法付屬尚那和修而告之曰世尊昔遊摩突羅國顧命我言此國當有長者名鞠多第三子於佛法有力彼第三子名鄔波鞠多方便勸化得無學果以法付此鞠多鞠多後度夫妻二人雙得無學折一四寸籌籌滿石室石室方圓六丈度人既多世人號為無相好佛後有天魔所嬈乃至令現如來之身鞠多不覺作禮有五百弟子緣在尚那與己無緣唯有吾師乃能化度便至心念尚那尚那以神力從罽賓國來坐鞠多床五百人即告本師師云若非吾師誰敢坐吾床商那以手指空空中有五百道香乳皆是定相一一為說名目方得道果。 ^124c16

疏云大義少乖即阿難見比丘錯誦法句。 ^125b24

鞠多即第五師不繼於三聖即迦葉阿難商那和修除末田底迦以偏方化又與商那一時付法故言三聖。 ^125b26

摩訶云大提婆云天摩伽陀國東南之上有末土羅國商主有子名大天商主遠行子遂染母後父還家恐惡事彰共母煞父將母投波吒#CB12530;城還屬摩伽陀國遂逢本國供養無學恐傳醜事又方便煞此無學母後有私又煞其母既造三逆心遂恐怖入鷄園寺逢僧誦經偈云若人造重罪修善必滅除彼能照世間如日出雲翳心甚歡喜便求出家其僧不委其根性即度出家未久誦持十二分教出入王宮無不歸仰因此即有五事不同告諸門人我是羅漢。 ^125b32

一曰不正思惟夢失不淨令弟子洗衣白言我聞無學諸漏已盡彼即告言漏有二種一者煩惱無學已無二者不淨無學猶有。 ^125c2

二欲令弟子歡喜矯設記別弟子得四沙門果弟子白言師記別我等得二三果應自有證知如何我等都不自知彼答言無知有二一染汙無知汝今已斷二不染無知汝今未斷。 ^125c8

三又白師言我聞聖者已斷疑惑我於諦實猶有疑心彼即告言疑有其二一煩惱性疑汝已斷之二處非處疑無學猶有。 ^125c16

四云弟子披讀經典羅漢有慧眼於自解脫能自證知彼即告言有阿羅漢不能自知但由他人如舍利弗目連若未記彼自不知況由他人而能自了。 ^125c22

五大天於夜思惟惑亂聖教憂惱所逼不覺唱言苦哉弟子即問答云我呼聖道以為苦哉集上五事乃作頌云餘所誘無知猶預他令入道因聲故起是名真佛教寺中布薩大天誦戒既昇座已先誦五事以告餘人正眾翻改第四句云是名非佛教准宗輪論于時四眾一夜不和一龍象眾一威德勢叵當二攏捩難釰持國王大臣之力陵海聖眾即大天之流二邊鄙眾心遊理外名邊無德可稱名鄙即大天之門人三多聞眾妙達幽微廣閑三藏四大德眾契理慧神通高無上即是聖眾因此四眾共議大天五事不同鬪諍紛然至明不息城中士庶就寺和眾和皆不從時無憂王自往和眾各執己頌就是執非王言我等今者當寄何用大天曰王若欲滅諍依多人語即行黑白二籌邪徒者眾多附大天王遂依多事畢還宮爾時鷄園諍猶未息時諸賢聖知眾乖違便捨鷄園欲往他處諸臣聞已遂速白王王聞嗔彼勅令引至殑伽河邊載以破船中流墜溺即驗斯輩是聖是凡欲沒溺時各起神通猶如鴈行陵空而去未得通者亦被接將作種種形同捨鷄園悉皆飛向西北之上迦濕彌羅王見悔過就彼造寺數百餘所即以所變之形以立名號於後大天出遊城邑有占相者私竊記之今此釋子却後七日定當命終弟子聞之即具告師大天曰自吾知久矣即遣弟子遍告士庶我七日外定取涅槃王等聞無不傷歎至七日滿彼遂命終共辨香薪而焚葬之種種方計火不能燒有占相者謂眾人曰此鄙下人不消勝物宜以狗糞灑之便用其言火便遂發須臾焚蕩便成#CB01926;燼暴風卒起飄散無遺此即大天乖諍之由廣如婆沙九十九說諍興摩竭提國者亦云摩伽陀國四違陀中說此云無毒害舊云置甘露處就義亦得此即諸天及阿素洛往昔之時愛著心重為毒所害壽命短促梵王念之以龍為繩以山為鑽鑽於乳海于時眾生業力海變成乳得甘露置在此國除諸毒害因得長壽故以立名。 ^125c28

揵#CB00501;羅國是北天之境天親本國如意論師為和上共外道論義言火煙王及外道笑曰合言煙火不聽分疎齰舌而終天親更與論義以雪前耻直為當時無濫義者。 ^126a48

迦膩吒迦者此云淨金色王。 ^126b8

脇尊者八十出家被年少笑曰自願言若不得無學果通閑三藏斷三界惑得六神通具八解脫以脇不至席經三年即得道果通閑三藏等時人敬仰其德號曰脇尊者。 ^126b10

聿興者聿始也述也。 ^126b18

五夢者摩耶經下卷佛涅槃夜摩耶即於天上得五惡夢一夢見須彌山崩四海水渴。
二夢見有諸羅剎手執利刀競挑一切眾生之眼時有黑風吹諸羅剎歸於雪山。
三夢見欲色諸天急失寶冠自絕瓔珞。
不安本座。四夢見如意珠王在高幢上恒雨珍寶周給一切有四毒龍口中吐火吹倒高幢吸如意珠猛奪惡風吹沒深淵五夢見有五師子從空而來嚙摩耶乳入於右脇身心疼痛如被刀劒見此夢已阿那律來告如來涅槃矣。 ^126b20

五明者一因明考定正邪研覈真偽二內明究暢五乘因果妙理。
三醫方明禁呪閑邪藥石針艾。
四工巧明伎術機關陰陽歷數。
五聲明釋詁訓字詮目流別恐畏彼師情懷忌憚者論主畏他羅漢情懷忌憚或畏彼羅漢情懷忌憚論主亦得也。 ^126b38

須斷惑緣者惑即是潤生之緣欲出三界先斷潤生惑緣斷惑正因即淨慧已上疏立淨慧斷惑道理。 ^126b48

論正詮慧下即生天親造論依論發淨慧有人釋喚論教作斷惑緣者恐非論正詮慧下方是生起論教請細詳之。 ^126c4

四含者長中雜增一此論是諸經論之關鍵。 ^126c10

自青蓮罷笑者佛有二智。
一根本智。亦名正體智無分別智睡夢覺智。
二者後得智亦名達俗智覺有情智蓮華開智。
如世蓮華開蓮子。
即現後得智開施設萬法自佛涅槃。
更不說法故名罷笑。
笑者開也。江楚人釋佛目如青蓮華。
佛欲說法眼先微笑。
此釋非也白毫掩色者佛欲說法。
先放白毫光。佛涅槃後更不放光名掩色也。
二智不同皆是斷所知障得故。
唯識云由斷續生煩惱障故證真解脫由斷礙解所知障故得大菩提。 ^126c12

雨眾三德之談者成劫之中有外道出世。
梵云劫比羅此云黃赤色以頭髮眉面色皆黃赤故時人號為黃赤色仙人。
古云迦毗羅仙人訛也。
其後弟子十八部中上首者。
名筏里沙此名為雨雨際生故其雨徒黨名為雨眾。
梵云僧佉奢薩怛羅此云數論謂以智數數度諸法從數起論論能生數故名數論造論者及學人名數論師造二十五諦論亦名金七十論即是數論也。
論有二十五諦。一者我以思為體。
欲受外境。三德便變。
二自性古云冥性未成大等名自性得成大等名勝性勝異集故自性別名即三德梵云薩埵剌闍答摩薩埵。
此云有情及勇健義。
今取勇健義次剌闍此云微亦云塵坌取塵義。
復答摩此云闇鈍鈍闇自性正名勇塵。
闇言三德者如論古名染麤黑今名黃赤黑舊名喜憂闍亦名貪嗔癡。
舊云樂苦捨由此三德是生死因神我本性解脫我思勝境三德即變我為境纏縛不得解脫。
後厭境修道。我不思境自性不變我離境縛。
即得解脫也。外道前觀八萬劫不知號為冥性如我之臣佐。
為我後二十三諦也。
三從自性生大我思外境三德體大故四從大生覺八萬劫內有所覺知故。
八萬劫前不覺為冥性也。
五從覺生五遺量。
即色聲香味觸。即是能造六從五遺量生五大。
即所造法七從五大生十一根眼耳鼻舌身大小道兩手足語具心平等根。
即內心也。二十三諦者。
皆是轉變無常色能造大大還赤色能成眼。
眼能見色聲。能造空。
空有聲。聲成耳根。
耳根能聞聲。香能造地。
地多香故。地成鼻。
鼻能取香故味造水。
水多味水能成舌。
舌能甞味。觸能造風。
風多觸故。風能成身身能覺觸。
五塵共生五大。五大共成。
五作業根。業根者#CB18788;肉舌手足大道小道及心平等根也。
我若受用外境。即從前生後。
我若不受用。即從後却入冥性四句分別一有能變化。
即冥諦二有從他變即十一根三有能變化。
亦從他變。即覺五遺量五大。
四不能變他不從他變。
即神我是造。二十五諦論了恐身死不傳即問自在天長生法。
彼今此洲頻陀山下食餘耳果其果未熟即青色熟即赤白色初食即酸苦食了得水即甘若食此果即得久住心不決定更往問之即令化作大石方圓如一張床大小告門人曰有人問汝二十五諦答不得者即書問石上後至天親弟子陳那菩薩即問汝執我為作者為受者答言受者又問為常為無常即欲言常不答受境若言無常我義不成答言常比量故破云汝我義是有法應無常宗法因云以受外境故同喻云如受蘊經數日答不得石即流汗作聲震吼自然破散故論云陳那創標三分乳石鳴山也。 ^126c30

米齊六句之說者成劫之末有外道出名吠世史迦奢薩怛羅舊云衛世師此云勝論造六句論諸論中勝或勝前數論或勝人造六句論故名勝論亦名嗢路迦此云鵂鶹舊云憂樓迦訛也謂身形醜惡驚他產婦死因此晝藏夜出有人夜設食人即須藏無人供養即碓碾場糠中求取米齊食之因此亦號蹇拏僕此云食米齊仙人舊云蹇拏陀訛也造六句論一梵云陀羅標此云主諦即實句義以九法為體地水火風空時方我及意是常世界成即聚不增壞即散為極微不滅與二十四法為所依二梵云求那此云依體是德句義以二十四法為體頌曰色味香觸與數量一異合離彼此覺苦樂欲嗔勤勇重海潤行法及作聲此則配前九句法如六句論說三梵云羯摩此云作諦是業句義五法為體取捨屈伸行離實德外別有五法令實德作業四梵云三摩若此云總相諦是大有句十句論名同此論名總同句義即前實德業不能自有由別有一大有有之五毗尸沙諦此云別相諦是同異句七十句論名俱分別句離實德業外有別自性人與人同由別有同法令同人與畜異別有異法令異實德業三各有總別之同異也六三摩夜諦此云無障礙諦是和合句義能令實等不相離成此論如父母和合能生其子地水和合能生萬物造六句論成要得一人傳受須具七德一生中國二上種姓三寂滅因四身相圓五聰明辨捷六性行柔和七具大慈心後劫減位波羅底斯國有波羅門名摩納婆此云儒童儒童有子名般遮尸弃此云五頂頭有五角髮有五旋七德雖具根熟稍遲為深妻妃卒難化導後因遊戲與妻競華由此相厭即却念言往日仙人在於何處仙人得通應時而至迎至住處為說六句論後末代十八部中上首名戰達米底此云慧月造十句論開同異句為二更加有能無能俱分三句也。 ^127b22

學論道故者一云論是言論道是道理三藏所詮義與能詮名為所成言論之道依主釋二云道者道路即所依義言論即是修行者智所遊履處言論即是道路持業釋也。 ^127c38

泊者即水流蕩貌正法上邪法生也。 ^127c46

力等流者力者不可屈伏所出經教亦不可屈伏流者流類等即是流或等者是引流義同前經從十力引生自相共相者即色聲是自相無常等是共相。 ^127c48

有目者即有慧人將論分別諸法如有目人於暗室得燈見眾色。 ^128a6

無我像者即三法印三藏教與此三印合即是正法一諸行無常即有為如五蘊論舉初攝後二涅槃寂靜即無為如涅槃論即舉後攝初三一切法無我即通有為無為如此所舉最寬通攝餘二也。 ^128a10

教迹區分部成十八者七日之外即有二部之名由五人住持不分一百年外因前大眾四破後上七破前九後十一大天五事乖諍分成二部一大眾部即石室外結集眾多凡聖學無學之門人二上座部即石室內結集千無學之門人一百年外二百年內大眾部中由聖小凡多乖諍先起分成九部一立義不同分出三部一一說部世出世法皆無實體但有假名名一說部從所立為名文殊問經及真諦名執一語言部二說出世部世間法從煩惱顛倒生故無實體假有出世間法非顛倒生故是實有文殊名可稱讚部真諦名出世說部隨順梵言此倒說也此二部從所立為名三鷄胤部上古有仙染鷄生子是婆羅門中仙人之種真諦名#CB01926;山住部本音及義皆無此說唯弘對法不弘經律以是諸佛方便教故既乖本旨故別住二又大眾部出一名多聞部博學多聞從德立名佛在世時雪山有一仙人被樹皮衣投大眾部出家唯見弘淺義此人更誦餘義有弘不弘過本所同分三部也三大眾部又出一名說假部世出世法皆有小假所立為名真諦名分別
〔文殊問經無此名也〕四大眾部二百年滿有一師出名大天居制多山山多有制多重議大天五事有可不可分出三部山西住者名西山住部山北住者名北山住部大天在北山居後名制多山部上座部二百年內一味和合本弘經為首律論為末至三百年初迦多衍尼子此部出家弘論藏為首經律為末既乖本旨分出二部一名一切有部亦名說因所立法皆有因由二名雪山即本上座部見學論者多移入雪山約處為名二有部出一名犢子部上古有仙染犢生子自後仙種皆名犢子涅槃經說佛在之日有一外道厥名犢子歸佛出家自後門人不絕乃至分部從遠立名三犢子出四部一法上部有法出眾人之上所立為名二賢胄部賢者部主名胄者苗裔之目是賢阿羅漢之苗裔三正量部摧破邪定名量量無邪謬名正即定無邪名正量部四密林山部山有林藪部主居此此四部本共誦舍利弗阿毗達摩文義少者後各自造論取經義添既互相乖遂成四部四又有部出一名化地部國王出家弘宣佛法却化本地因此立名文殊名正地部也五化地部出一部名法藏亦名法密密藏義同有五法藏經律論菩薩呪含容如藏名法藏六又三百年末有部出一名飲光上古有仙身有金色能飲日月之光今此部主是彼之苗裔七四百年初有部出一名經量以經為量從所立為名二十部各執不同如宗輪疏述。 ^128a18

疏云部成十八者據末說兼本二部即成二十。 ^128c8

名母名女者女人是一觀望不同得母女二名法體是一前後觀望不同成三世說也法救如外道捨冥性得大大體即冥性如二十四諦轉變無常也。 ^128c10

三世皆有三世相故者一世法中即有三世且如過去焉過去相合喚作過去不名離現未相既不離現未為是過去為是現未世過去有法應名現未因云以不離現未相合同喻如現未現未二世准此破之一世法中應有三世者過未通多時即是三世義成現在唯一念如何得有三世答現在雖一念由觀前後不同前經三念三念皆現在攝破云現在亦應有三世。 ^128c16

綖者以貫穿攝持義經藏詮定婆沙說隨所明三學之處即三藏收據疏文餘二藏問答處是此論藏收此論說定及戒即還是彼經律二藏攝問既明三學何以獨名論等答一以正詮慧二以多分明慧以少從多題論名也。 ^128c32

懷疑之容及佇决之賓皆是先大德也。 ^128c42

得白玉於青山者藍田人卞和少有賢德故政於荊山得璧玉方尺三獻楚初昭王次荊王後平王第三獻納之方唐三藏得論以程先德。 ^128c44

獲玄珠於赤水者#CB00982;子天地篇云皇帝遊於赤水之北登乎崑崙之丘南望還歸遺其玄珠
〔注曰〕赤是南方之色心是南方之藏水性流動位在北方況迷心緣境闇似北方言赤水北方也崑崙丘即身玄乃深遠之因珠乃珍貴之寶今欲變本還源析真訪道是以南望還歸南方即求真之處得道之方也使智索之而不得
〔索求也絕慮不可以求得也〕使離婁索之而不得使喫詬索之而不得
〔喫詬言辨也離言不可以辨索也〕乃使象罔罔象得之
〔象罔無心也以無心而得也〕皇帝曰異哉象罔乃可以得之乎玄珠况此方先德得三藏決疑如象罔得珠也。 ^129a2

略釋品題者先總釋對法藏三字次謂無漏慧下別釋三字別釋分四一謂無漏慧下別釋對字二法有二種下別釋法字三言對法者下即通釋對法兩字四藏有二義下釋對法藏三字問四諦中有滅諦滅諦即是涅槃無漏慧對觀四諦時即是對向涅槃何須對觀之外別說對向答前三果四向所證無為即得名擇滅及無為離繫不得名涅槃以煩惱未盡故第四果人所證無為亦得名擇滅無為及涅槃也從苦法忍已去乃至第九金剛無間已來前三果四向雖觀滅諦皆名對觀無心趣向故第九解脫道一時起八十九箇能得得八十九品無為名有餘無餘涅槃即是對向或可苦法忍已去起無漏慧望證有餘涅槃邊即對觀望證無餘涅槃邊即對向無餘有餘雖異同以無為為體同一時證顯處有別得有二名正理論文藏或所依猶如刀藏此二句釋所依名藏或顯第二說引彼義言造此論故釋本論與此末論為所依因由以對法藏下顯全取本論對法藏名作有財釋本論所詮無漏慧四諦涅槃名對法與此論為所依本論亦名藏對法即藏此論有彼本論對法藏義全取本論名光法師象刀作藏即法合中似此論名對法本論名藏今此論名對法藏取本論藏一字成一分有財而於正理第一及第二句作有財釋非也但釋藏義即是正理論初二句下文方作有財即第五六句族義名界下破不正持及性義是正問何故論主不以二十二門分別十二處及五蘊名處品蘊品但分別十八界名界品答且五蘊名體皆狹名即五蘊體不攝三無為故名體皆狹十二處雖攝無為名即狹十八界二事俱寬故以二十二門分別五蘊十二處准十八界寬思五蘊十二處亦有二十二門易知前八品頌明事後破我品明無我理從淺至深或先事後理故後明破我品或可前八品明自宗義後破我品明外道先內後外界品根品總明不妨別相後六品別明不妨總相界品明體不妨有用根品明用不妨有體前三品別明有漏不妨有無漏後三品別明無漏不妨有有漏世品明果不妨有因及緣業品明因不妨有果及緣隨眠品明緣不妨有果及因後三品准此知。
other:: 
# 分別界品第一
 ^129a24

今此科文一據正明科如界品雖有用是傍明二據多分科界品雖小分明用不就小分及傍明科言有用問別明有漏果中即有有情及器別明無漏中何故無無漏器答以聖人先別器不離三界住也依此方安法師先科為三分序分即論教起之由正宗即明無漏慧之益後流通勸持流末代西方親光於佛地論亦科為三分名即別義即同一教起因緣分二聖教所說分三依教奉行分有流通無序分如二十唯識有序分無流通如婆沙有流通亦有序分如此論等序分流通二皆無如發智論也破我品在論末明即流通分攝初諸字表德所成人次十三字明人所成三德先有人後有德也後十三字中先智德後斷德者一以智德不共斷德是共故先明智德或智德有為斷德無為先有有為後有無為故先明智後明斷德又智是因斷是果也要有前二方有第三恩德初諸字古人三解一云諸者三世諸佛論云諸言所表謂佛世尊又云欲顯自師其體尊高超諸聖眾正理顯宗意皆同此又天親造論欲傳聖教先歸敬世尊也二云諸者攝取外道外道自言我師亦具三德天親何不歸敬論主標諸字具三德者即歸敬三云謂順母兒論師造論於首皆題諸字彼意云謂根淺眾生佛權作彼形引入正法亦具三德破後二說云佛有三身後之二釋是佛化身但歸化身是足攝真佛何以却令論主歸事外道及一切有情故知後二非也。 ^129b48

二無知俱能覆實義等者此二無知俱能障實義及障內心真見解也問諸與一切種皆是二無知所緣境此所緣境何寬何狹答諸即五部不攝虗空非擇滅非四諦攝染汙無知不緣虗空非擇滅為境一切種即一切法不染無知皆能為障故知諸冥即狹一切種即寬今此二無知就所迷境明者以相隱難知故就所迷辨問虗空非擇滅何故非五部攝答苦集修有漏道諦有為滅諦所證虗空非擇滅非所證滅諦不攝是無為餘三諦不攝劣慧為體者古人引婆沙十一師同破皆非正義今引正理論二十八意云即於味等不懃求解劣慧及異相法俱由此劣慧又不求解與異相俱為同類因引生後念更劣不懃求解慧如是展轉因果相連無始時來習已成性即名無知後煩惱盡位由此不懃求慧即於味等不能了知名無知二云或諸有情有煩惱位所有無染心及相續由諸煩惱間雜所薰有能順生煩惱氣分諸無染心及彼眷屬似彼行相差別而生由數習力相繼而起故離過身心仍名有習氣即於味等不能了知金剛道時若佛即全斷若二乘即分斷此二說中前說即不懃求慧異相為因引生後說即前後煩惱與無染心間起薰成此疏亦名習氣即第二說是也正理抄主釋前文言及相續即身兼通色身今師釋相續即是無記心心所前後相續也善無記攝者無記心心所勢力微劣受煩惱薰古人許通善者如無色無學善心現前即無記心心所唯有善心心所既不能了味勢等境故知善心亦是不染無知取無色者無色唯有異熟無記唯俱得欲色有餘三無說通三得故舉無色顯處說寶云無學若似有漏善心不知味等境即證不染無知通善無學無漏定心現前亦不知味等境不染無知亦通無漏又唯識論極香臰物終不相薰如何不染無知通善性也無學起善心時不知味等不名佛者無學未闕所依身佛即已闕所依身又佛不生無學即生所以起善心不知味等境不名佛也問無記攝者正理論五無記中通幾答通五無記異熟自性性昧鈍故威儀者如大迦葉過去五百生曾為舞人見畢陵伽佛前彈琴忽然起舞等工巧者畢陵伽欲度恒河呼河神為婢子早斷水我過河等通果者如目連現通取藕根賓頭盧取鉢等前來所引皆是五無記習氣也極遠昧等者等取餘九境正理頌曰味勢熟德時處數量同異釋云味即如無學不識赤鹽勢即如礠石吸鐵琥珀吸芥等熟即如孔#CB15179;輪百千色毛不知何異熟感德即道德十力四無畏等時處如疏釋數即下文五十二外不知餘八量即不能觀眾生根量同即如千頭牛乳一處異即如水乳一處二乘皆不能分別皆由不染無知為障故。 ^130a2

無明為體者由無明是主與一切煩惱相應論舉無明兼顯餘惑問二無知何別答三乘同斷即染二乘不斷即不染又由此染汙無知立愚智殊有染名愚無染名智又由不染智不及愚愚者如凡夫善通三藏不妨名愚智者如無學不識赤鹽等勝緣闕位者有二釋一云未來有三類依身一類五蘊法唯與二無知為所依身一類五蘊法唯與不染無知為所依身一類五蘊法與一切智為所依身若至第九無間道時與染不染無知所依身正現在第九解脫即染不染所依身及一切智所依身合同時入現在世由一切智依身勝先入現在世二無知所依身闕現在世不得生所依身既不生能依染不染無知亦不生緣闕所依身能依二無知得非擇滅二云現在五蘊容與未來三類法為依即二無知唯不染無知及一切智至第九無間道已來即二無知剎那剎那入現在世依此身至第九解脫道一切智力勝起來依此身未來二無知闕現在所依身不得生名勝緣闕也若第九解脫道取二乘果即唯不染無知入現在世問染汙法於上忍位不行即得非擇滅不染何故至金剛喻定答不染據闕緣故至第九無間道也智德以佛身中十智為體斷德即擇滅為體者如何此論二十七斷圓德具四法答如四緣立九遍知即不以四緣總為九遍知體四緣立斷緣德不以四緣總斷德體今言擇滅尅體論也。 ^130b46

拔眾生者眾生有情不別以法具六界成故此論言眾生不言有情者以破外道執眾生外別執有有情若言有情即順彼我執此論言眾生也古人舊釋為眾生濫外非情故改為有情者恐非如何此論言眾生故知非有宗佛有三身戒等五蘊為法身王宮生為報身隨形六道為化身由欣涅槃心持攝律儀戒得法身猒生死心持攝善法戒即得報身度眾生心持饒益有情戒即得化身也世尊以正法為手眾生即以信心為手也以法應根不失時名如理師也三德即佛德不論法僧與三寶義別古人一釋同此第二亦歸法法即三德中斷德不歸僧論主一阿僧祇劫滿以過僧故第三亦歸僧恩德所救中亦有僧後二釋非也梵云伽他舊云偈訛譯伽為偈略去他字今翻為頌也。 ^130c46

對法者論下所詮義無漏慧名對四諦涅槃名法舉所詮義立能詮論名勝義者無漏慧有體名義能斷惑得不生名勝勝即是義問慧忍智見四名同體如何頌中名淨慧不言餘三答盡無生智非見智非忍忍非智慧通四位從寬立號名淨慧不言餘三問此隨行與下隨轉何別答正理論云何名隨行謂心隨轉法既將隨轉釋隨行此二不別若不別者下俱有因中心為能轉心所通能所慧既不是心王如何名能轉答下俱有因舉心王為能轉即餘心所為所轉此舉慧為能轉即心王及餘心所為所轉問得是隨行否答非是隨行以下文云此法俱得或在法前或在法後以不定非俱有因既非隨轉亦非隨行此取得是光法師義應非問下文心王為能轉不為所轉此慧為能亦為所轉否答慧通能所非如心王但能轉言及能者無漏慧是真對法者有漏慧論非真對法今據有漏慧資無漏慧所以言及能及能者相連帶如世第一法親生無漏慧餘聞思修及論教據展轉遠因說一一萬二千略八千二六千三一萬八千四七千五六千六六千略七百身論二萬五千後代有一萬八千又一萬六千梵云筏蘇密怛羅此云世友舊云和須密多訛也上七論中唐三藏施設一論未譯餘並譯了也。 ^131a26

先因論教次有生得者纔生即得性自天然如生得善大乘法爾種子性自仁賢不假修成如何疏言先因論教次有生得此約修行位次說以先有論教然後發能緣心披讀即是生得慧亦順婆沙生得慧能受持三藏聖教方生聞慧等亦順前文學論道故亦順下文五位法之次第有人妄釋生得有二一者纔生即得前文生便得故二者聞教後生得先因論教次有生得是作此釋者甚乖其理亦違上下論文也是善是常者是善即簡空非擇滅雖是常非是善性是常即簡一切有為雖善非是常常善相對四句分別可知擇滅具二義有體名義實即是義持業釋也望自體邊者如色望自體性變礙邊名性望能緣心取長短等邊即名相光法師意能對慧望能緣義邊名對持自性即法所對法望持自性即法望與慧作所緣却對慧邊即對約此義亦立四對法問與慧同時心心所及得四相同緣四諦如何說慧名自性餘心所等即名隨行答下文慧於見緣事三現觀有用諸心心所無見一義四相得無表無見緣二義慧通三義得名自性或慧能斷惑餘心所等無此能故不立自性也顯宗第一云復以何緣無漏慧名對法由此現觀諸法相已不重迷故問慧能簡擇四諦名自性受等領納四諦境應名自性答受雖有領納不能簡擇由慧力方能簡擇餘心所等由慧力持於見道有用故不名自性太法師立五對法此疏六中除果一光破太云名雖有多攝義不盡自立四種合此疏前二為一合第三第四為一今寶法師立二除光法師後後二二但是慧所緣境今論明能緣慧古人何以取所緣境亦名對若取境名對者論藏詮慧學慧所緣境亦名對律藏詮戒學應煞盜等境戒所妨境亦應名戒學經藏詮定學定所緣定境色亦應名定學又如眼名能見色即所見慧所緣境名對眼所見色境亦應名能見以此理知四諦涅槃非是對但是法所以疏主云歎寶法師唯取能對名對此釋甚佳也。 ^131b22

攝彼勝義者本論所詮無漏慧及四諦涅槃名對法此論含藏此論名藏也。 ^131c42

依彼者本論無漏慧四諦涅槃名對法此末論依彼本論造與此論作所依名藏對法即藏三字皆在本論有本論義全取本論對法藏名也。 ^131c46

然佛世尊處處散說者論主云論藏是佛說散在經中論主結集在一處言論主造。 ^132a4

傳佛者表已不說量云此論是有法定是佛說是宗法因云餘人結集故因喻云如無常頌也。 ^132a8

迦多衍尼子者迦多衍此云剪剃種西方貴族依婆羅門法七歲已上在家學問十五已上四十已下遊方四十歸家娶妻繼嗣家族有一仙人養二子已五十已上却入山修道二子長大入山尋父見父鬚髮蓬亂以刀剃除顏容端正諸仙見已皆欲剃除弟性慈敏來者皆剃兄性慠慢若非我父不剃諸仙嗔怒呪彼弟言乃至劫末是汝眷屬常大富貴呪彼兄言乃至劫末剪剃自活是汝種族西方現有二種弟不作剃頭事仙人呪力使之然也那是男聲尼是女聲男生者名那子女生者名尼子鄔陀南此云自說即十二分教中第五自說經。 ^132a12

毗婆沙者毗之言勝或云廣及異婆沙云說說義勝故說義廣故說義異故含此三義故存梵本也。 ^132a34

總標綱要者鋼者綱糸要者要略此三行頌總標八品大意根界二品總明有漏無漏初句標此二品言有漏無漏法世品下三品別明有漏法次三句標別明有漏法後兩行別明無漏法標後三品問空非二滅既非四諦攝如何亦在此頌明答因明有漏無漏法次空非擇滅是無法來便境僧者但非有情稱可自情即是明也問若取心增境名漏滅道亦心增應是是有漏答取境增心心境互相順名漏舊云有流無流法與今有漏何別答漏義寬一流義名漏二住亦名漏即久住生死漏具二義流無住義又釋久住生死及反本還源正趣向涅槃亦是流義流義通染淨漏義局染故為有漏問煩惱令久住生死即名漏者業亦令有情久住生死應名漏答業無煩惱潤不感三有無學雖有無量故業無煩惱潤不能感果故業不得漏名經部釋不與漏為依無漏與漏為依即有漏無學色身外非情等皆不與漏為依皆名無漏若爾外糞等人不貪着不與漏為依應名無漏答人雖不貪畜等還生貪問苦集一體苦有十惑集下七惑各有九品集下九品繫苦諦苦諦下九品繫集諦又修道有九品被下八品繫乃至下品亦被上八品繫如苦知已生斷苦下十惑諦猶被集下七惑九品繫如何苦下得擇滅修道下下品道生斷上上品惑上上品惑被下下品繫如何斷上上品惑得無為答光太二師釋云五部各五縛一相應縛如心心所與煩惱相應所緣分四一自部自品即苦諦上品貪縛上品嗔二自部他品即苦諦上貪縛下嗔三他部自品即集下上貪縛苦下上品嗔四他部他品即集下上貪縛苦諦下下嗔兼相應縛為五修道或有五准前說之見道煩惱及同時心心所具五縛得四相有四除相應一修道煩惱及同時染心所有五縛得四相及一性三性色兼善無記心心所具四除相應若見道苦法智忍生斷苦下煩惱斷前二強縛雖有集下二劣縛未斷以劣故不能障苦下得無為見道下惑同時得四相斷二強除相應一也修道下下品道生斷上上品惑即斷相應及自部自品二強餘三劣不能障上上品惑得無為若得四相一切色及無記四蘊除相應一但斷自部自品一強縛也太法師意准前分五縛自部即近佗部即遠不能障也二人意同如修道有貪嗔癡慢上貪縛餘三惑斷貪了餘三惑上得無為也破二古人云如修道下下品貪縛下品嗔有何別因說強及近餘上品貪縛下下品嗔即名劣及遠若彼救云下貪縛下嗔力停者即不合言強及近以下品望上品劣故又若救云以上強品望縛下品力不等名劣下貪縛下嗔力等名強及近者應上品貪縛下嗔下嗔應隨能縛貪名上品又下貪緣下嗔力勝者即不合言同品自語相違豈有上品貪緣上品嗔即勝緣下嗔即劣又下三品合為一品上貪緣時此能緣貪為上為中為下古人斷上品貪嗔上得無為不成自性斷未至第九品即得無為不成緣縛斷也今師釋云斷有三種一自性斷一切見修煩惱染法及同時心心所得四相隨當品能對治道生煩惱上得即斷自性是可斷故二緣縛斷若緣佗身五蘊煩惱及自身三性善有漏善無記四蘊皆緣縛斷九品能縛惑得斷處即自性斷至第九品所緣法得解脫邊即緣縛斷修道前八品即准自性第九品望煩惱斷即自性所緣法得解脫即緣縛斷三不生斷如利根聖人於見道煩惱至上忍即不生及修道九品不出觀斷即不生斷也麟角菩薩人七方便即不生獨覺鈍根聖人當品不生也問佛七方便二無知即不生何故論言金剛心時方斷不染無知答論言於金剛心斷者據闕所依身及得斷說也問今師何以得知立二斷答正理第六及此論隨眠品云自身煩惱由得斷故緣他身染及一切色不染四蘊由自身中所有煩惱究竟斷故此上即自性斷也何緣諸地有漏善法唯最後道能斷非餘以體是善不可全斷至第九品善法得解脫此文是緣縛斷也問得四相及心心所體非是染如何是自性斷答與煩惱同一聚皆成染皆自性斷也古人問言若立自性煩惱斷處得無為非所緣上得無為者如何此論隨繫事各別即是所繫上得無為又婆沙三十一云諸有漏法無始煩惱繫縛不得解脫若斷煩惱有漏法便得解脫如人離繩說人解脫又此論下文應知從所緣可令諸惑斷准此三文即所緣上得無為如何言非所緣上得無為答通第一云此出擇滅數量色法一一極微心心所一一剎那皆有煩惱繫縛今斷一一極微剎那上煩惱皆得無為又破正量部許一切法共得一無為又此論文簡無漏法非所繫也通第二云此破外道執外境為真欲體要斷外境方得解脫為破此執斷能緣貪心即所緣自得解脫如人斷繩自得解脫通第三云心增境故與境相應但斷緣心境得解脫非是遮自性斷也問七十五法幾自性斷幾所緣斷答作四句第一句唯自性即大煩惱六大不善二小煩惱十不定貪嗔慢疑第二句唯所緣十色全無表除道共及四相得一分餘九不相應全第三句通二心王大地十尋伺悔眠得四相取有漏染邊即自性斷善無記與染為境邊即所緣第四句取道共無表及三無為及餘無漏法為可知。 ^132a38

於略所說三無為中者先列三名後牒釋先釋虗空後釋餘二名於略或餘部立九無為大乘立六無為此論說三名略也問心心所亦無礙應是虗空答論云但以無礙為性心所各有別體受領想想取像等虗空但用無礙更無別體也。 ^133b20

色於中行者顯虗空體是無礙若空體是礙即無明闇色行不說虗空於礙法中行者以礙法即空故不說也由有虗空故得有空界色有空界色得有四大能造及所造色由所造色得生心心所法若無虗空即無空界色乃至心心所不得生也
〔礙法即空者色法空也〕問空界色無礙應是虗空答空界色雖非能礙是所礙被他舍等礙即不生也問無表非能所礙應是虗空答無表體雖不是礙從礙生故非虗空也經部三諦無處即是滅諦更無別體有部斷煩惱盡離煩惱繫即是離繫為性也無為理體同三乘證有淺染如三獸渡河涅槃經說無為是不共者就上得說三乘聖道證各自有得也問前文即言礙當生法令永不起後文即言但由闕緣豈不相違答光法師引正理顯宗論云由二緣得非擇滅一非擇滅有力礙當生法二由有為法闕緣不生方得非擇滅也寶法師云但之字能遮餘緣又准婆沙既言無為無用擇滅隨道判性非擇滅隨命根眾同分判性虗空無情即無記性攝既言無用不得言礙生法也又有為法未闕緣時未得非擇滅如何言能礙若闕緣了方得非擇滅即有為法闕緣自不生如何言能礙前文言礙當生法令永不起者據得非擇滅了闕緣不生法畢竟不生據生與不生相違名礙生法也問擇滅非擇滅誰多誰少答擇滅如有漏苦集二諦非擇滅如有為苦集道三諦問非擇滅為共不共答通共不共若自身五蘊闕緣得即不共若兩人共物闕緣不生即通自他共得也問因見道力煩惱不生得擇滅擇滅即道果由慧斷煩惱三惡趣果不生得非擇滅非擇滅如何非果答本起見道即為擇滅擇滅是道果不為非擇滅非擇滅非道果也問擇滅非擇滅何寬何狹答擇滅世寬通三世上得體狹唯有漏上得非擇滅世狹唯未來世得體寬通有漏無漏上得四句分別思而可知不就虗空作句數以無能得得故也。 ^133b30

如眼與意專一色時者有二說一云眼即眼識意即意識有緣一色意識有緣二色乃至有緣無色意識者今取緣一色者二云眼即眼根意即眼識以意名說若爾前說即有六識並生過答眼識與意識體同以二名說故亦無過所以六識十二處中總名為意若不爾現在亦無十八界此說為正六根亦二說一說緣無色識所依根各別順前二說中後說眼即眼根意即眼識第二無色能緣識所依根同順前二說中前說眼即眼識意即緣一色意識也取此後說作闕緣者未來有無色與二十能緣識互相繫屬定聲八味六香四觸十一及他心智境四十六心所及心王共有九十六境與九十六能緣識相繫屬定合同一剎那生於中緣青色眼識生餘九十五識即不生九十五境入過去能緣九十五智及識在未來闕緣不生得非擇滅餘准此擇若就九十六所依根各別即九十所依根在未來闕緣不生亦得非擇滅餘五根至現在但無得非擇滅也。 ^133c46

諸者前已列有為名即除道餘有為今更出體故言又諸也。 ^134a32

眾緣造作者破外道執梵王等一因生法言眾緣造作也。 ^134a36

色等五蘊者簡戒等五蘊戒等五蘊攝有為法不盡色等五蘊攝七十二法盡也小乘時無別體約五蘊實法上立謂有為法經三世行與三世為路也。 ^134a40

無常者或說一相即無常或說二相即生滅或說三相四相可知。 ^134a46

以聲為體者約名等所依說據實說聲即是取名與聲各別體問何故但說名不說句答名召法體句即非又有無不定以一字名等即無句不通不說若然者文即是字更通一字即有文何故不說文答文不能召法體今取能召故不說也。 ^134b2

有離者有為法於五趣生死不能出離涅槃名離能捨有為有為法有彼涅槃可捨離故名有離也問無漏道亦能捨有漏如何道諦却是所捨答道如般筏至涅槃岸亦須捨即經云法尚應捨何況非法也問若無漏能捨有漏者下重空何以有漏捨無漏答為著無漏空故以有漏空遣前執着也問離繫有漏法上有如何無漏有為有離答若據顯擇滅即有漏有無漏無今據至無餘涅槃岸即有漏無漏皆可捨。 ^134b12

有事者事是因義有為因生若經部事者體義有為有體無為無體三體無處即滅諦也初釋即四取為因當蘊為果第三釋據現蘊能生四取從取果為名也。 ^134b28

見處者問五見前有諍中通說十惑何故別舉五見名見處答貪等自相惑緣順不緣違等五見是遍緣惑順違皆緣過重更立名見處如煩惱濁外別立見濁亦准釋獨頭無明雖遍緣以相應癡不遍故不別舉疑雖遍緣以因果中疑有即正疑無即邪通緣邪正不堅執故過輕故不重說也。 ^134b36

三有等等取有染有漏有覆塵垢等也。 ^134b48

色者唯五根者經部立四大及根境為十四尊者覺天不立所造色百法更立法處色等今遮彼說言唯五根等也。 ^134c2

彼所依識者彼五根能依識名彼識或更一說彼色等境能緣識名彼識也。 ^134c8

依淨色者一五識依五根五根無記二五識依色言淨色簡意識意識所依一通三性非是淨二非色也體清淨者意明根見聞等雖餘扶根四塵體亦是色以光明有隔五根光明無隔也如璃瑠等。 ^134c12

六境次第先香後味頌中即先味後香者正理釋頌云釋頌依境次第謂六根次第生今先味後香顯六根起無先後境緣即先生也。 ^134c20

顯色者根本顯也但有四種謂青黃赤白餘八是此四色差別影暗青色攝光明雲煙塵霧通四色攝若依四色立八色者八色應是假有隨其義別立餘八色如青色為烟烟未散為塵等亦是實有更有紅碧紫綠等即是青等四色深淺不同淺青為碧薄赤為紅青黃合為綠赤黑合為紫等問不立空一顯色答婆沙正義空一顯色即是空界色一分攝空界色即是明暗色為體空一顯色即明色攝隨四州上北赤東白西紅南青故不立空一顯色也障光明生有二說一云如柱東邊障光西邊發影一說障光之處即能發影也。 ^134c26

形色八者經部大乘更無別體積聚顯色多少不同相形待立長短等有別有宗別有形色極微聚成形色正理論云離顯色之外別有形微一說八種形色極微各別有體各自聚成長短等八如圓色天生圓極微成長短等色由二緣成待緣即金石等待人火等成二不待緣自成如鹽性方散置水中煎成鹽還方餘准此釋一說八種形色極微即一由安布不同成八色中凸名高中凹名下不立麤細者麤即短収細即長攝古人云長短據橫高下約竪此釋非也若離顯色無別形色者應作意取顯即便取長等既不許然故知二體各體也光法師釋云形長見短者不見短時應無長等即應無形色餘准此破又釋云可量名長不可量名短者七極微即有分量眼不見七極微應不見長短又世間不說可量名長等若救云眼見名可量者滿空顯色眼見應名長短等若更救云眾微集名可量者香等三色眾多極微聚集應名可量既不許然故知顯色體別也正理三十四問云鏡中像水中月為實色收為假色攝答經部假色以面不入鏡中故由鏡明爍自眼光入鏡反見自面色有宗即實色攝以三因故一眼所見故二眼識所緣故三色處攝同喻如有顯色下谷中響准此假實也問既不入鏡鏡不至面如何是實色答生色因緣有多種像色以鏡及面為緣生如火鏡日照出火月愛珠月照出水水火豈非實有也問此二十色中何色攝答婆沙二說一云二十外別有像色攝二云即本質收如青色像反本青色攝餘准此釋也問本質是色像亦色本質是礙像應礙答不可為例如長形色發影影應隨本形色攝影既顯色收不隨本質形色收也。 ^134c48

有情身中所發音聲等者此通釋前四對聲就中語業下即別釋初二聲拍手等下別釋第三四聲風林河等下通釋後四對聲。 ^135b10

無執受中有情名者下別釋第五六聲也。 ^135b16

化人語聲名有情者入阿毗達磨約能化本人說呼召似有情若然者簫笛等有屈曲約人說應名有情名聲答一化人相似有情二以化人親化心發三呼召似有情約此三因是有情也聲及香可意不可意望情欲說也問既有可意不可意如何無處中聲答處中即不可意収准此可意狹不可意寬也將有執受對有情成四句將有執受對可意將有情對可意皆有四句思可知色中不說可意及有執受依聲中即說者聲性難知而要約因辨色麤可見故不說執受等。 ^135b18

色二十聲八香四味六觸十一諸法多少種種差別不同不可一例也。 ^135b38

輕重不簡多少但牽秤下即重不牽秤即輕也問滑澁二相對二種皆立觸冷#CB00193;亦相對如何不立#CB00193;答 #CB00193;四大中火収若然者冷應四大中水攝不應立冷答火以火為性不別立#CB00193;水以濕為性不以冷為性故別立冷也問四大一類如何所造觸得有七類不同答有二說一云四大七類不同所造得七類果二云約四大偏造水大增即滑風增澁火風增輕如人死無火風即重地水增重水風增即冷風增即飢風動身故飢火增即渴觸既二類不同准此色聲香味皆有二釋也問飢渴二觸即是所造身中何處大種造答一說腹邊火造腹空即飢渴一云遍身大造飢渴即邊身生苦也問飢渴二觸既是所造為是異熟為是長養為是等流四大種造西方師說非異熟大造食水可斷飢渴故有說通異熟如地獄身異熟還可斷異熟大通善惡二業感果貧富有別也。 ^135b42

食欲名飢等者冷飢渴三是心所欲之異名所以疏云飲欲名渴飲欲即是渴如可秤名重可秤即是重此二欲是果由近身有三觸塵觸身然後發此三欲此三觸因相雜難知就果立名喚此三觸因為冷飢渴全取果名也問五塵於色界具幾種答顯色十二中有九無影暗#CB00193;形八中無高下不正聲八中有四有第一三五七聲無餘四聲香味全無觸十一中有八無飢渴段食性故無澁觸有冷觸以有風故也。 ^135c24

問准施設論北州衣重一兩六欲天中四王衣半兩三十三天衣一銖六銖為一分夜摩半銖都史一銖四分之一樂變化天一銖八分之一他化衣一銖十二分之一皆是可秤有重色界天衣即不可秤無重觸色界如何有重觸色界一一衣即不可秤眾衣聚集即可秤或宮殿等可秤故有重觸問上來言身觸外境為相觸著不答有二說一古薩婆多師云不相觸著二極微分相觸即二極微一邊不相觸即有方分非是細分若二遍體相入即色無礙過以此理推相近住假立觸名極微實不相觸若爾極微不相觸應風吹散答四大中以水界攝持故不分散若不相觸以手觸華華色即壞如何言不相觸答由手#CB00193;氣觸華引華中引火大盛華色界即壞也二新薩婆多師釋正理論云色香味觸許相觸以性異故如世夫妻色與色性同不相觸如世父子秘法不傳香等准此釋。 ^135c40

無表位者無表在此四位行別解脫無表通四位轉定道無表唯有心定位轉不律儀無表在亂不亂心兩位轉今言四位據通相說。 ^136a24

此善無表者善無表在善心中轉名此餘惡無記心名餘是善心餘也亂善無表故是釋惡無記心望善無表名亂心也下惡無表在善無記心轉准此釋。 ^136a30

故善惡心通亂不亂者善無表在善心善心名不亂惡無表在善心轉善心名亂心惡無表在惡心名不亂心善無表在惡心惡心名亂無記即與善惡無表為依處一向名亂無無記無表在無記心中轉故無記心不名不亂心也無想果雖即是無心位無善無表於中轉故此不言之問頌中何故標亂心等不亂心無心等有心不標不亂心等亂心有心等無心耶答善無表依善心生在亂心無心位轉性不同希奇殊特故頌標之答無表在餘不亂及有心位轉性同故頌不標不亂及有心惡無表准釋也正理破云無心即無心位亂心等即等取不亂心不亂心言通攝有心定成三兼前無心即成四心無心下等言更等何法無心下應除等字或可無心等等取有心除無心外餘三心皆是有心攝亂心等三字應成無用正理取前義改此頌為亂心等無心也安慧救云亂心不亂心散位一對無心有心定位一對定散有別論主兩處置等字也正理論初念無表初生無前念臨命終無表無後念與何相似相續應除此二念無表俱舍師救云四句分別初念與第二念等相似相續臨命終與次前念相似相續中間無表通前後相似相續設有初念無表入現在即捨者亦是彼流類也無表上能得得亦隨無表通四位轉亦前後相似相續非四大造不名無表也問表色四大造即能表示心無表四大造應能表示心答言無表雖以色業下答此問即為不表示心名無表定道無表長養大造自餘一切色業等流大造。 ^136a36

色法一一極微皆有四大名體寬廣也。 ^136b40

形相大故者大地大山即所造色大地大山既地增即知能造四大中地大亦增水火風准此釋婆沙一百三十一有二不同一說四大用增如一舛水和一舛酢嘗但覺醋味不見水味明知一舛酢用增此說同此論大山大地能造大中地大用增二云水酢二舛雖等酢體還增增酢微故正理論取此釋也。 ^136b42

大種者大即簡虗空雖遍一切不能生種種子能生不遍非大四大具二義名大種也。 ^136c6

與所造色為所依故者由四大故方有色身等有水攝故不散有火故#CB00193;由風有出入息由地故堅實故知一極微色即具四大不相離問云何得知恒不相離答婆沙一百四十一云自性作業一切聚中皆可得故且堅聚中地界可得若無水界金銀等物應不可銷又水若無彼應散若無火界者石等相繫應無火生又火若無彼應腐敗若無風界應不動搖於濕聚中水相可得若無地界水至極寒位應不成冰又地若無船等應沒若無火界應無#CB00193;時若無風界應不動搖於#CB00193;聚中火相可得若無地界燈焰等應不能持物若無水界焰應分散風界若無應不動搖於動聚中風相可得風若無地應不持物若無水界應無冷風又應分散若無火界應無#CB00193;風四大不增減者闕即造色不足多即有餘也問四大造色為在內為住在外答婆沙一百二十七一說四大在下所造色在上一說四大在外所造色即中若在外者四大虗疎斷身應見孔隟如斷藕有孔答四大無見有對色眼不可見又四大自性即色更不須餘物造方名色也。 ^136c10

假四大者於所造中說四大能造名假。 ^136c48

云何地等者云何假地大中無餘三大水中無餘三大火風准此釋地等即等取水火風地等界別界即體云何真四大體同聚假四大即四體各別也世間人於所造顯形色喚大地為地江海等為水不見餘三佛隨轉門說為地等也問假四大一一皆通色香味觸如何說色為假四大不說餘三為假四大答一世間於色處起四大覺二以色是離中知可指彼此佛隨眾生說色為假四大餘三眾人不喚為四大三合中知不可指示此彼故不說聲非恒有亦不說也若剎那無常即色及餘一切有為法皆剎那無常應皆是色以第二眾同分無常心心所不相應雖剎那無常分段眾同分捨也婆沙三十四說昔有王貪恡財物苦虐百姓群臣共下立弟為王兄於外處偏屣自活後弟思兄問左右左右具告弟分一分與兄後更與半國即欲却取弟國位遣人煞弟天帝觀見化為婆羅門髮賓晧白手執錫杖來白王言我海外國安穩富樂多諸人民遣我請王王聞此語歡悅不已却後七日我來迎王七日之外不來王如箭在身中佛為王說法救大德集為頌證色為惱壞義也變壞者合前剎那一期無常為變壞。 ^137a2

以五識依緣積集者准百部無獨住極微少有七四面上下六方及心為七一一極微各四大造一四大有二十八微能造所造計有一千三百七十九極微同聚況五識依緣更多故變礙義成也五識親從等無間意引生五根為疎依不可五識不隨意根名心却隨疎依名色無表依四大即隨親依名色也准下四大造無表三釋第一為正初念四大造初念無表又能懸造未來眾多無表初念無表與大俱時滅第二念等無表續續生不絕也第三釋無表唯依四大不同五識託二緣生依色即五根依心即意意識唯依心不可五識依五根邊即色依意根邊即心又五識與第六識為心流類前依五色根五識是有法應定名心宗法因云以依意根生故同喻如依意根五識及意也正理救前四大滅時無表不滅及影依樹等違宗失喻云影依樹者約疎依說影樹各自有四大為親依今言影依樹者是疎依影所造色依樹所造色影四大依樹四大樹四大滅影四大隨滅樹色滅影即滅還如第二念無表依現在身四大四大滅無表即隨滅第三念已去准此樹影各自親依四大四大滅樹影即滅如初念無表親依初念四大四大滅無表即隨滅如何論主言樹滅影即滅四大滅無表不滅也。 ^137a42

色薀通十一色今唯取十故言此中經部界即實蘊處即假將假蘊體為假處我即許將為實界體我即不許我有部三科皆實將色蘊即為十處及十界自許也。 ^137b40

行相似觸者古人意如無記心心所起緣前境且有心王一心所十除受餘九心所兼心王成十緣前境同聚中有觸觸對前違境生得苦觸此同時受領此觸之行相名受餘十心心所領前境名境界受也第二說如無記心心所同領前境有十大地心王一於中受強如有十人即十大地法同一處坐即同緣一境忽有一人叫喚呼賊即喻心王取總相十心所雖同領前境受即強餘領境即劣故想等不名受也前二說不同十心所同有領納勝劣有別若作此釋即十心所同合名受何得分十分明論文名自性餘心所如何名受今解云十心所中九箇與心王緣前境想即取像思即造作各別作用不名受名想等同時受即領同時觸故受一箇觸得受名又准此論第十如何觸為受所領不言受領境又唯識破此論受領同時觸也故知彼釋不順此論也。 ^137b48

像者物之相狀心心所中想取前物像時心王等皆有物像現心王取總色聲等心所取別相即違順等也問行相行解二種何別答行解即心於境即可解行相心心所緣青境作青解名行心上帶青相名相行相行解二皆屬心心所通三性也。 ^137c30

與後識為所依邊者現在六識入過去為意與後現在六識為依故意者所依義問無學#CB08764;後念心更無後識依此#CB08764;後念心不成所依義應不名意界答六識入過去所依義即成自是無學闕餘緣識不得生如種子収得種義即成後不生者即是闕水上等緣牙不生種義已成也。 ^137c40

無間滅已者簡四相中滅相滅此取生滅滅表入過去方成意界六識中一一入過去皆成所依並名意界也。 ^138a4

無別所依者五識依五根五根各別所依意即通與六識為依即是通依與意識為所依即各別所依也身有三義一體二聚三所依今六識名身取體義也小乘五位法約心境次第先有境方有心心所緣所以第一色次心等也。 ^138a10

若三科別攝者五蘊中色蘊攝十一色受想接二識攝心王行攝四十四心取及十四不相應十二處五根境攝十色意處攝心王法處攝六十四十八界五根境攝十色七心界攝心王法界攝六十四法也問無表如何五蘊中即色蘊收處界即法處法界攝答答是色故五蘊門即色蘊收以無表意識緣處界門中法處法界攝若爾前五境意識亦能緣應法處法界攝答五境通六識緣以體變礙不在法處法界攝無表唯意識緣所以唯法處法界攝也。 ^138a20

及苦集諦者此舉色蘊望三科四諦辨攝不攝十二處中眼處十八界中眼界及苦集諦通色雖亦通心心所且據色論如道諦言非色於中有少分無表是色且言非色故苦集諦中色是色蘊攝此上疏意依論文舉一眼根攝三科四諦辨攝不攝意各別也問過去未來通多念即有十八界現在一念六識不並生又落過去方名意界現在如何有意界一答據現在多念相續言有十八界或可據多人共說言現在十八界或現在意識即有五識及意以體不別故以十二處六識及意根總名意處頌言六識轉為意據顯處說故現在具十八界也。 ^138a38

眼耳鼻三性同以無見有對色為體二同以色聲香為境故三同與了色等識為所依故雖二界生處界門立為一色正理論若謂發識端嚴即大安一眼即得何要二眼彼自釋云因緣法爾如此如虵二舌共命鳥二頭業力使然也。 ^138b12

梵云寒乾陀此云蘊是聚義若言聚梵云揭羅陀古譯言陰陰謂陰覆字應從草或云陰陽能生萬物應梵云鉢羅婆陀譯為陰此應錯譯法花翻為五眾若言眾者即梵云僧伽皆非正義也。 ^138b22

略為一聚者能詮名及體皆容可略為一聚無為名即可略體即不可略故非蘊攝也。 ^138b30

無常已滅者已滅即表入過去取生滅滅簡現在滅相滅也。 ^138b34

梵云阿野怛那唐言處舊云入入即梵云鉢羅吠舍入者滅義不得生義若云處即生滅二義皆得是心生處亦是滅處問有部一切法三世皆有如何言生是能生長彼作用義下答也現在十八界為同類因即是種族生後等流果此釋不正若救云無為為境生心心所即與前處義不別佛不應說三科法也後說種類義者族謂族類即取種類義即十八類法種類各別自性也論主說界是實者界是性也十八界一一極微心心所剎那剎那皆有自性名實三宗同許經部處假者處者生心所處一一極微不能生心心所眾多聚集方能生心既多聚集故處假有論主及有部言處實者一一極微皆有生心心所之用故一一極微皆實有如多絲方繫象一一絲皆有繫象之力也蘊論經部假有者蘊者聚義既多聚集故是假有有部實有者取蘊之義蘊是實聚是假依蘊辨聚若世專說聚亦實者順外道執蘊為我聚既實者亦應是我今言聚假顯非是我也一一極微心心所一一剎那皆名蘊是實有也若不然者如遊觀心一念無漏心第二念有漏等如第一念無漏即有剎那心心所等應非是蘊也問既一一極微色一一剎那心皆蘊何故世尊於多法立蘊若色一一極微心法一一剎那皆立蘊者即皆有煩惱緣煩惱既多眾生性退由此世尊故不別說為蘊也問何故但愚色心二法不執不相應為我耶答色心用強生執強故說之不相應生執劣故不說也或外道不知有不相應法故不愚執也或可下根少說即蘊中根說處上根性利說十八界執我須一常遍自在色心既不一亦無常義及遍自在義色一一極微心一一剎那推我皆不可得也。 ^138b38

癈立者癈四十四心所不立蘊名立受想二法為蘊名後頌癈無為不立蘊立七十二法名蘊含此二心味受力故者由受有貪味五境因此生五鈍使名貪着諸欲者也由倒想分別生五利使也五鈍使五利使名諍根受想為因生此二類煩惱名諍根因也。 ^138c48

論三說中一說無為體非色無為無變礙乃至非識即不能了別也第二言取蘊與染煩惱作所依戒等五蘊與無漏淨法作所依色等五蘊與染法為所依色等諸法五蘊攝戒等與淨為所依戒等諸法戒等五蘊接無為不與染為取依不在戒等五蘊攝也第三云瓶破不在瓶類攝有漏五蘊息滅後得無為無為不在五蘊攝正理破論主將處界難云向言蘊息為取聚義息為取體息若體息者有漏法體滅盡方始名息即違一切有宗三世皆有實體若取聚義息無為無聚無為蘊義息無為為境生第六識有處義有體邊有界義即處界義不息如何論主忽作斯破也。 ^139a10

隨染次第為起染之次第色為因方起愛染染生由忻樂受受因倒想生等也。 ^139a34

三世及無為四境一一別緣為四句二二合緣為三句三三合緣為二句四法合緣為一句都十句也。 ^139a38

或取大種者四中者相順者即一念中合取不相順者即不俱時取也。 ^139a42

或取所造者如七所造輕重滑澁相違即不俱時取如輕滑相順即俱取得。 ^139a46

或二俱取者能造所造相順者即俱時取如能造#CB00193;與所造滑等相順即俱時取能造#CB00193;與所造冷等等即不俱時取餘准此。 ^139b2

尺身多居下者從頂至足皆是身相望前四根依處身根多分在餘四根下少分在四根上以少從多言身居第五也。 ^139b8

意無方處者對上五根言無方所也。 ^139b14

有即依止諸根生者此釋意根在第六所以非第六識以不依五色根故前五識依五色根五識名意識說在第六意識是前五識之流類同前五識名意在第六取前五識依五根名有即依五根生也。 ^139b16

或隨處次第者問若耳鼻舌三處有高下者如何根品說此三根橫布如冠華鬘處無高下答根品據無見有對色根體無高下此句約扶根四塵所依處說有高下意也婆沙更有一說約六根中分兼者先說細者後說也。 ^139b24

癈立者癈即癈餘九不名色十一處不名法立即色境得色名法境得法名也。 ^139b34

種種差別者色聲等別眼耳等殊名種種差別下十二處種種差別准此釋也。 ^139b38

名相可得名即能詮名相即法體性也。 ^139b42

五解脫者一聞佛等說法得解脫即聞慧二因自續誦解脫即生得慧三為他說法得解脫思慧四靜慮思惟得解脫思慧五善取定相得解脫即修慧皆慧為體即法處攝也婆沙一百二十六評家以語業為體語即是聲聞佛意說法本欲令他聞聲有說名者約聲上用說語業中有表無表今取表不取無表聲通三性故佛有善心及語工巧兼發語通果心故聲通三性也。 ^139b44

准悲華經聲聞有八萬法藏獨覺九萬法藏菩薩十億法藏又無量義經聲聞八萬四千獨覺九萬菩薩十萬彼經文隨機說法不同如華嚴經俱說四諦不同有無量名目也。 ^139c12

解脫蘊以勝解為體者第九解脫道盡無生智相應勝解最初於境印持自在名解脫也盡無生智能觀解脫事故名知見蘊與前慧蘊別者盡無生智緣苦集二諦生即慧蘊緣滅道二諦生即解脫知見蘊以緣滅道解脫事故也婆沙一百三十七問世尊於無想天及有頂天何故多說為處答外道執為解脫佛為破彼計說為受生處也問何故世尊說有六十二界答為異外道六十二見故也法蘊足論第十多界品頌曰界有六十二十八界為初三六一四種六三後二二十八界如論十八界自名攝入此論十八界也六前四能造觸即十八界攝空界以明暗色為體即色界攝識界以心法為體七心界攝二六欲界即大地欲恚即不定嗔害即小煩惱中害無欲無恚無害即大善地二根及不害皆是心所法界攝也三六者前五大地受後無明大煩惱地癡法界攝一四者前三心所法法界攝後一心法七心界攝一三者欲界即十八界攝色界十四界攝無色界後三界攝二三者色界即欲色界皆名有色即十色界攝無色一切心心所不相應即七心界法界攝滅即擇滅法界攝三三者世無別體約五蘊法上立通十八界攝四三者不善即不善有覆無記法為體七心界及聲界攝善界即前十界善邊攝無記通十八界攝五三同前四三釋之六三者學無學以無漏五蘊為體即意界意識及法界攝非學非無學即一切有漏及三無為為體通十八界攝也後二二者有漏通十八界攝無漏後三界攝有為通十八界攝無為法界攝也。 ^139c20

空界理實通光影舉明攝光舉暗攝影也經部空體一無別也有漏識界一能持現在二能續後有無漏識但能持現在生不能續後有不名識界也問二無心位無識界無色界無前五界如何說六界能持生答今約總相說六界能持生不說一切皆有六界二無心位即前五界持生無色界即識界能持生也問無為無用不說持生可然一切有漏是苦集諦皆能特生如何不說答前五界體即色識體即心色心兩法諸部共有論主說之經部覺天不立心所不相應是假故不說也問二十色何故明暗為空界觸十一唯說四大不說餘者答四大及空界初生至命終皆有用持生說之餘七觸及長等有無不定故不說也婆沙七十五問何故世尊十八界中少分說為六界答愚少說六界愚多說有十八界又為利根說六界鈍根說十八界又為樂略說六界樂廣說十八界有二類一色法二心法六界攝色心總盡也。
俱舍慧暉第一上末俱舍論釋頌疏義鈔卷上末
author:: 京兆西明寺沙門　慧暉　述 ^140a24

●論本第二 ^140b19

前說喚色上能詮名是見所詮有彼能詮名名有見不正也問色體不是見有眼見故名有見亦應識體不是色有彼色故名有色答乘言便故言有色乘上句有見也。 ^140b21

初障礙有對即約體相礙名有對後二有對即根識被色拘名有對也。 ^140b29

畢舍遮舊云毗舍闍唐言食血肉鬼室獸即傍生類形如辟宮大者長一百尺少者長二丈也如魚眼於陸不見色名無礙於水見色名有礙故知取見色聞聲時名有對下諸句准此釋。 ^140b33

境界有對即根識於境有見聞等用所緣即境於心心所有能牽識起用又境界有對即於境能取別相有對於境上取總相以總相緣也礙體義邊所緣有對心心所被境礙取總相之用不礙得取別相用境界礙根及心心所別相之用如彼同分眼根等不取境不名境界有對故知約用名境界有對且據一相尺非為正義古人更三釋文繁不述境界有對寬通六根心心所所緣有對狹唯心心所如問若法境界有對即前句亦所緣有對即後句今答先順問中後句名順後句順前句答准此釋境界通五根及心心所是寬不通五境是狹障礙通五根及境寬不通心心所狹也。 ^140b41

經部祖師造喻鬘論中有此頌即由無對心方得生能見色等若耳不聞時名有礙也。 ^140c20

破後說云不能招果即名無記者無漏不招果應無記攝也。 ^140c24

六識意界與貪等相應即不善與無貪等相應即善餘一切並無記也法界中無貪等五自性善並餘大善地大善地尋伺眠惡作無表擇滅無為得四相二定皆是相應善或等起善攝貪等五自性不善大地大煩惱六小惑十得四相無表相應不善或等起不善也空非擇滅即自性無記大地十大煩惱六不定八有通無覆無記也。 ^140c28

不從心等者聲八中即是後六對聲色二十中顯色十二也身語二表本心親引生即隨心判三性身語所依本心不親引生即一向無記性也如名等三本心發聲不發名等名等無記性也問如聲上四大名身等不從心親引生以依聲生即無記者聲上得四相亦不從心親引生依他聲生如何隨聲通三性答名等四大望聲無力非俱有因不隨聲說三性四相望聲有力俱有因故得親依本法生又望本法有力隨聲說三性問香味假食性色界無假食香味即無觸亦假食性色界應無觸答色界有觸非是假食性有能造觸及所造衣等香味離假食無用故色界無也問香味離食無別用色界者鼻舌無境取應無二根體若為嚴身有二根者但有扶根依處即得何要根體答色界無男女根體扶根依處亦無要有根體身有扶根依處也問色界男女二根以無用離體無別依處鼻舌有嚴身用何妨離體有依處又胎內定死者六根無用何要須起答胎內諸根有因無用女男色界目用皆無香味同此鼻舌二根有因無用有無不同理在於此由六根有愛發勝業為因由得上定愛內身故有六根愛男女根依婬欲婬欲色界無無二根也。 ^140c42

法界道諦攝者即大地十大善十及尋伺四相得無表色通無漏餘法皆有漏。 ^141a36

五識唯尋伺者疏以二義共釋五識有尋伺正理破此二因云現見欲界內門細意識恒與尋伺相應此破行相兼因二定已上外門轉意識應有尋伺自釋云以五識與尋伺同所依地唯欲界初定有恒共相應言准尋伺也安慧救云欲界內門意識雖無外門轉有行相麤故有尋伺二定已上意識雖有外轉無行相麤故無尋伺也寶法師釋此論二因云以行相麤釋五識唯尋伺以外門轉釋五識行相麤第六意識行相不麤以通內門轉故也。 ^141a40

此後三界皆通三品下明後三界歷諸地通三品釋頌後三界通三也。 ^141b10

從法界所攝非相應法下別明法界中除尋伺餘不相應無為無表色餘法不通三品也伺在欲界初定攝前明法界中六十三法了唯伺未明此伺前三品不攝何品収也。 ^141b14

心心所一念無二受等俱時生尋伺一時亦無二體同時起故云無第二尋等正理破云設有第二豈得相應彼自釋云謂自體不與自體共相應也。 ^141b22

由此故言下再結前義明後三界中約法別論在欲界初定各成四品也。 ^141b28

推求行相名分別慧及念有簡擇記持得名分別。 ^141b32

自性者唯尋伺體能尋求即是分別也問想能取像受能領納勝解脫即持如何非分別答遮惡取善名分別受想不能遮惡取善勝解未決斷位未能印持故不名分別也問五識起有慧念如何非分別答以五識微劣同時雖有慧念不名二分別也問若心心所攝作依處名有執受者二無心位五根四境無心心所攝為依處如何名有執受又現在六識不並生意識生時五識不起不攝五根以為依處如何論言心心所攝為依處名有執受答一以五根四境不相離二是彼有執受流類三以根體與命等常在識生即能為依即是識闕餘緣自不生也。 ^141b34

令各相續起者即是生斧等分隔兩段各自四相遷名各續起也問五根是無見有對色以淨名故非能斫若支分相離身即無根等非所斫者如地獄身分成千段皆有身根不若無不應受苦同非情故若有身根體即應是所斫答業力使然不同於人地獄定有身根以下文壽#CB00193;識三互相依持必有身根以段段皆受苦故又地獄化生若無命根即不令得有體骨存既有命根任持身根決定有又地獄壽量定數無煞如十業道中地獄無煞盜等五業道也雖身分相離中間必有身根相連如斷藕中間有絲相連如虵等兩段皆行動者由風勢力所持若便兩段各自活等即有餘有情依託此受生也。 ^141c8

異熟通因果今取果不取因。 ^141c32

長養通能所今取所長養不取能等流亦二一異熟長養攝不取二非異熟長養攝即威儀等此取。 ^141c34

實事有二一有體名實即一切有為法不取二不被四相遷名實此取。 ^141c38

剎那亦二一生滅剎那不取二不從同類因生初一剎那此取也。 ^141c42

夫異熟生處必有長養有長養處即未必定有異熟如阿那律天眼等先無也。 ^141c46

因即善惡果即無記因望果性不同名異是能熟故名熟異熟為因若屬果准此釋生之一字即定屬果也。 ^142a2

第二釋取果與果前後兩位力用不同業初造時與臨感果時力不同名異正理論更有一釋離因而熟因滅多時果方生也。 ^142a8

能長養通三性者四緣中前二自性無記第三第四三性論言能長養通三性約四緣共說也因養得長名長養長養依異熟立外非情無異熟亦無長養心心所雖有異熟無形質無長少令大故無長養若就別義亦有資益。 ^142a14

聲無異熟生者聲是有法應無異熟宗法因云一以隨欲轉故同喻云如聖道二以有間斷故同喻如電光故非異熟若非若熟施設論說當云何通善修梵行離兼惡語得大士梵音聲相論以二義釋之一云且造業為第一傳從業感得異熟大種為第二傳從異熟大種相擊發得聲聲為第三傳以聲不親從業生隔異熟大種故論言非異熟二云以屬第五傳從異熟大種後發得長養大種為第三傳從長養四大後發等流大種為第四傳方得發聲聲為第五傳隔中間三轉不親從業生故非異熟也法界中除大地十大善及尋伺四相得道共無表餘皆非剎那也。 ^142a24

望後名意者此通現在有意根難望與後念意識為所依即名意。 ^142a46

望前名識者望依過去意生即名識問未來世若法忍為有次第住為無次第住有次第者未來依次第住即未來世有同類因過去次第者如九品若法忍令下下品定先生怱闕緣不生下中品先生即取下下為因也如何言不從同類因生答未來世無次第住今初生一念若法忍已前更未有無漏法入現在世為同類因名究竟不從同類因生也問未來有利鈍二無漏道利道已生鈍道決定不生此未來鈍道五類何類攝答等流攝五類攝一切法盡也問如上品苦法忍現行下品苦法忍決定不生未來下苦法忍如何無剎那答具二義立剎那一非等流生二現行未來闕一義故未來下苦法忍非剎那也。 ^142b2

今得成就者生相名得現在名成就取法上能得得為句數下取法體今現未二世合舉言今得成就也。 ^142b26

此十二界心取依故者問過去意根現在六識依名內現在六識無心依應非內答意體不離六識體六識亦名內若不然即現在無十八界也問心王心所俱時生心所法界攝名外者心所依心王心所名為外心王依心所心王應名外答心王通與三性為所依性常定名內心所與心王為所依性不定若善心王不善無記心所不能為所依以心所所依不定名外十大地與心王所依性雖定四十六心所三十六箇不定明類壞故亦名外也。 ^142b30

六境論同分者五識緣五境不雜五識名定五境不得名定以通與意識為所緣境故五識唯緣自境五識名定今喚五境名定約能緣五識名定五識緣時名同分也問五境亦被意識緣五境望意名同分答雖被意識緣下答雖五境被意根及識緣五境不名同分者以非自根及識緣故意根及識緣五境六根五識等時意根及識得名同分者以是意根及識一用故名同分五識六根雖被意根及識緣不名同分者以六根及識約能取境方名同分不約為境名同分也雖五根亦能取境今此言識者舉能依識兼取所依根此雖字下釋前與能緣識文也問意根及識不緣法境時意根及識即名彼同分法界不被意根及識緣法界應通彼同分答無一法界下答無我觀以俗智為體同時有心王大地大善地尋伺得四相同時為能緣如五識緣五境現在緣著即緣五境入過去即畢竟不緣意識緣法雖五識起時意識不緣法法入過去後念無我觀起三世法悉能緣以入過去法亦被無我觀緣故法界名同分若能緣意識念念令生五識起時意識不生即畢意不得生意識通有彼同分無我觀性第一念為能緣不為所緣第二念即却能緣前念無我觀第二念無我觀第一念已緣了且據無我觀顯處作法散意識自能緣三世也。 ^142b48

謂不見色者耳識起時眼識不緣色境名不見色餘聲等准此或可如二十色與二十能緣識相繫屬定自色識起餘十九皆名不見色聲等准此釋也如大海下色及須彌山中心色一切眼恒不見恒名彼同分問豈非天眼境答一以無益故不見二非一切時天眼起又無佛時不見故名彼同分也。 ^142c44

此中眼根於有見色下明六根同分彼同分。 ^143a8

色界為眼已正當見下明六境同分彼同分。 ^143a10

眼等六識同分有三下明六識同分彼同分也。 ^143a12

更相交涉者根為所依識即能依色為境三法和合名交涉也。 ^143a14

已作用者各作自用與前第一別者前即約三法相順見色此即已作用也。 ^143a18

 #CB28575;相引起者同分引彼同分彼同分引同分。 ^143a22

又相繫屬者彼同分眼難不見色根境識還相繫屬也。 ^143a24

十五修斷者五根五境及善無記心王為所緣境修或為能緣是所緣縛染五識與貪等相應是相應縛與染為境是所緣縛此能緣惑是修道除名修斷也。 ^143a28

法界通三斷者法界中不定貪嗔疑慢大煩惱癡及大地染慧為五見此十是見惑餘大地九大煩惱五尋伺睡眠大不善地二四相得此等與前見惑相應等即見斷也通修斷者十大地尋伺睡眠惡作取染大煩惱五大不善二小惑十與貪等為相應縛大地十大善十尋伺睡眠惡作取善無記有漏邊十四不相應無表取別解脫定共不律儀無表此等諸法與貪等為所緣是所緣縛名修斷也非斷即取大地大善地尋伺四相得道共無表無漏邊及無為為非斷也。 ^143a34

經部許異生性身語業及惡趣果與初苦法忍相違是見斷也問云不染非六生色定非見斷者應染汙及第六生非色法應想見斷答即言不染等非見斷不說染等皆見斷也異生等三即由闕所依身緣即不生不是見道親斷也。 ^143b6

一正見通學等三位顯凡學無學三位有別顯漸次修生故分三種問八見緣境何別答五染汙見如夜有雲涉路正見如夜無雲有學見如晝有雲無學見如晝無雲前後勝劣有別所發慧見境有異也。 ^143b16

婆沙正義世友眼根見法救眼識見妙音眼識相應慧見經部同時心心所和合見犢子部心心所同時我見此破識見餘准此破也問若爾者能決度名見眼根見色不能決度應不名見也經部難云若言根是色不見障外如瑠璃水精雲母等是色障眼根眼根如何隔雲母等能見彼自答云由雲母等光明無隔故眼識能見壁等光明有隔眼識不能見也犢子部二眼識所隔遠左右二眼不俱時見由二眼速疾轉言俱時也婆沙破云如僮堅喫杖二足處隔如何一時覺痛二眼處遠何妨俱時見也此論云二眼見即分明一眼即不分明故知二眼俱見也若不二眼俱時見如何明昧有別也。 ^143b24

又一開下論主自釋既開二眼觸一眼時即見二月等不觸眼見本月觸眼見新月若許二眼俱見即開一觸一見二月彼犢子救亦是二眼不俱見反難云既不俱時閇一觸一亦應見二月既閇一觸一不見二月故故即由二眼俱時見也光法師釋被觸眼由根動轉引意識見二月也。 ^143b48

勝論外道六根皆取至境遠色聲入眼耳中方能見聞破云若六根皆至境即應自見眼中藥等既不自見藥等故知眼耳意取不至境也。 ^143c12

三根取至境者據正理論亦取不至三根淨妙非所觸故以有部極微不相觸若根境相至即極微相觸假設一極微分為四分鼻能隔三分取香舌隔二分取味身隔一分取觸據相近說取至境也眼身二離中知即無前後次三合中知鼻根遠勿論舌身二根誰先起由本作意取其何者此二境中強即冷熱先起身識若二境均先起舌識又若新境即得味舊境先得觸也。 ^143c18

等量者如鼻等根有一百極微即能取一百極微香境若香等境大即前念先取半後念取半由根速疾發識謂言同時若境少即根半發識取境名等量也然五色根中前四許全發識及半發識身根半發識不許全發識如地獄身全發識即便散壞故知人中身根不論發識也若前四根以有身根為所依設全發識亦不散身根更無色根為所依也問五根安布其量云何答且扶根四塵眼如薄桃顆耳如卷樺皮鼻如雙爪甲舌如偃羽刀身根從非足遍身住如身量前約根體依處說眼根體依薄桃等重累而住一說在扶根上傍布如香#CB18768;華上有清徹暎覆故不散以根體淨妙清淨徹暎覆故能見色餘四根准此說也。 ^143c34

俱託二緣者世友說根見非識六緣發識根境空明作意等無間意若耳根五緣聞聲六中除明鼻舌身意四緣能齅香甞味六中除空明也此中但說根境不說餘者空明等以不定故不說如夜行類不要明水中見物及隔雲母瑠璃見物不要空作意等無間六識通緣不說也。 ^144a12

以識隨根者問如意識依意根隨意根有明昧者豈不眼見身有損時即意識不明即是意識隨身根變如何言隨意根反答由風等病損身根同時身識有苦受相應入過去名亂意根後念意識依此亂意根生即是隨意根反也問如前念意根有漏第二念苦法智忍生意識即無漏如何有漏意根與無漏意識為所依答但說明昧隨所依非據一切如五根無記與三性五識為所依有漏意根亦與無漏意識為所依也。 ^144a24

准正理論手皷各自四大相繫自發聲由皷聲大手聲少但聞皷聲不聞手聲問上地眼根細能見下地麤色者上地身根細應能覺下地麤觸答眼是離中知能見下地麤色身根是合中知故不覺下地麤觸也。 ^144a42

於遊等至等者或同即身生初定入初定觀初定法境四皆同地名同。 ^144b4

或異者如身在欲界入初定觀欲界法第一念即身意法在欲界意識屬初定第二念等已後身法二屬欲界意根意說屬初定也若觀初定法即初念意識法屬初定身意根屬欲界若第二念等已去亦起初定心即身屬欲界意法及識三屬初定也若第二念起二定等即身屬欲界意根屬初定意識屬二定法通三地皆得餘准此說從上地入下地心亦准此釋及受生時者或同者起異地心無命終理如身在欲界死却生欲界四皆同地或異者若身在欲界死生初定即意根屬欲界身意識及法屬初定從上生下准此釋也。
other:: 
# 分別根品第二
 ^144b8

●根品第一 ^144b30

疏分三一釋名二來意三分文解釋體通三世寬用唯現在狹後明根也。 ^144b32

由體用雙勝即是光顯光顯即是增上今即將增上義以釋根名也問受有領納想有取像邪見能斷善涅槃於諸法中最勝應立為根答諸法中此二十二根極增上故如獅子上獅子中勝。 ^144b36

劫初人身皆同二根生後方有差別勇怯等名有情異依眼等名分別異也。 ^144b44

持眾同分者如無色界起無漏心及自地善染特無異熟無記心若無命根更說何法名無色界生由此命根方施設諸根名受無色界生也。 ^144b48

能讀過去眾同分者能讀望前能持據現體是命根讀者相續如第一念命終第二念來趣命根即起能持現在五蘊由現在命根持五蘊能續得過去五蘊眾同分也。 ^144c6

道者引引五蘊有情世間意能遍緣一切境名遍攝受行有勢用名為自在隨境而轉名曰隨行。 ^144c14

頌初置傳說言者論主意取後段識見師義四義中導養身不共事是能依識非所依根論主破此兩義頌首言傳說正理論云初傳說言顯樂後說也識見師真諦師云是經部師也問根於識有增上用立為根者境於識亦有增上用應立為根答一以是識通因如眼與了二十色識為通因色境即二十各別能發自識有增上用立根者彼同分眼等不能發識體應非根經部却問云豈不斯過汝亦有耶前文四義中有生識等是有部云我無此失雖不發識無生識等義有嚴身等用四義共釋隨有其一即得也。 ^144c18

由具知根在第九解脫道相應九根名具知根能起得得八十九品無為名得涅槃也。 ^144c38

癈立者癈即癈無明語具等立即立二十二根或依七十五法辨亦得癈餘六十二法不根立為不與心為所依等故立即立十三法為二十二根也。 ^144c42

破五作業根者語具如眼不要學即能見色語即要學方成又尋伺能發語應立此為根。 ^144c48

手足不定鳥即觜持物不要手虵腹行不要足又手足即是身根伸屈不同身根攝也。 ^145a4

大便如空中有物落應立空根又正理論有餘弃風應立風根。 ^145a8

女男根即無見有對色根體受樂不由四塵色受樂也。 ^145a12

又無明等以心不定故如行從無明生却能生識等以為根不定不立根也。 ^145a16

六處有情本者外六境即非情雖狹根四塵是內身攝依六根立故六根是本也。 ^145a20

此淨者有二一無漏名淨即意根二離煩惱縛名淨即通六根雜染資糧准此應釋又解此三唯是意根也問受與五鈍使為因即立根想與五見為因何故不立想為根答正理論云煩惱中愛重六處為受生本故立愛與彼為根若起煩惱即無明勝若受生即愛勝愛勝由二義一能生六處二能持六處不立想為根又解善想正慧暎奪染想顛倒暎奪非增上故不立為根餘法隨應准此應釋也。 ^145a24

以識為體者由第六識於五趣中捨前趣取後趣流轉不斷由識也。 ^145a40

流轉生即胎卵生除濕化生以不受胎故也。 ^145a44

還滅生者滅即涅槃不生取上能得得有生故。 ^145a46

由信等五四加行位有用與無為上得為所依方得生也。 ^145a48

三道皆名正定聚苦諦下得最初生由未知當知根此無為上得方得生也。 ^145b4

由已知根斷修惑令無為上得續續生住也。 ^145b8

由具知根故再得無為上得方能起四禪法現身受用名受現法樂。 ^145b10

即由此緣經立次第者由六根同與流轉體為所依故經中身根後第六說意也。 ^145b14

身謂所依所依即五識與受為所依也。 ^145b18

前五識內中容有一捨第六識中容有一捨同無分別合立一捨根也。 ^145b20

動湧名喜因分別生寂靜名樂隨勝境生第三定心悅合名喜以寂靜與五識同無分別名樂也。 ^145b24

八智名知知四諦境有決斷故八忍非知未成決斷故彼修行者正起忍時作未知苦諦行解名未知至後念智位必當知苦諦名當知合名未知當知七智正知四諦理不合名未知由在八忍中間起同八忍名未知也。 ^145b28

見道以知四諦了今修道重起無漏慧知四諦境知彼已知境故名已知也問修道觀諦一謂斷惑二謂現法樂住三謂練根此文何故但說斷煩惱不說餘二答練根恐惑退現法樂住亦是斷惑之義即勝進道攝但說斷惑即攝餘二也。 ^145b38

或習此知已成性者以常習二智名具成自在性或再釋前知己已知即盡智或習此盡智成利根無生智性也。 ^145b48

未知當知已知具知因三道中人根即目三道中相應九根能斷惑也。 ^145c6

意等九根與三無漏根為體即無漏四加行位起者即有漏也。 ^145c10

如本論說無學果與世間有緣觀自命盡作法延命須具六緣一人勝謂阿羅漢
〔簡前三果〕二解脫勝謂成就神通〔顯俱解脫簡慧解脫也〕
三修習勝謂心自在〔簡時解脫取不動性〕四福田勝謂於僧眾若於別人以衣鉢等物布施五依止勝謂施已發願入邊際定六轉業勝謂從定起已心念口言我諸能感富異熟業願皆轉招壽異熟果時彼富業則皆轉招壽異熟果由定願力則轉富業得五年或十年壽果更有一說由定願力引得過去非命死餘命令生壽此則與願不同過願云轉富業作壽異熟果也有說由現在布施招得命准捨壽亦布施不令促得命故知非也問此延得命長豈是異熟答但是由定施等力轉富業作壽果亦是異熟富果亦是過去滿業招故亦不是多業引一生過如色是礙定力令無礙不可說色是無礙此亦如是由定施力轉富作壽不可說非異熟也無學若命未盡與世無緣准上六緣作法即轉壽果作富果也留捨壽唯人三州不時解脫得邊際定者定自在故世尊留三月者謂顯於死得自在故若減三月即利生不究竟故婆沙一百二十云一說世尊壽一百二十以行因時多又身量與人不等故與人壽長短有別捨第三分壽一說一百歲行因雖多與人等故捨第五分壽也問命行壽行何別答准下文命根體即壽故知壽即命一說過去業感得即壽行現世延得命行也言留多壽行者一剎那命即不可留無常性故也問命與同分皆是引果何故但說延命不說延同分答相樂欲因名同分能持 #CB00193;識因名命前文釋命根能令眾同分住不說延同分也。 ^145c14

有部釋憂非異熟者離欲捨故異熟不然也。 ^146a22

色意等一一通二者眼等七色及命若人天即善異熟若惡趣即不善異熟意根善惡趣皆通二異熟也喜樂捨五趣皆是善異熟苦五趣皆是不善異熟於善趣中二形者唯女男果依處不善業招也問念慧定三皆是大地法並通三性何故論言唯善答取小分善性邊立根不取染無記故言善性也。 ^146a24

憂非無記者婆沙一百四十四云且非有覆無記欲界身邊二見有覆無記性是歡行轉憂是慼行轉行相不同不相應故非有覆也非威儀工巧者憂分別轉威儀等任運轉故如憂言我不如佛及馬勝比丘等威儀正分別時非威儀等若起威儀等時分別已息非通果者通果定發憂離欲捨故非異熟無記。 ^146a36

無女男者離婬欲故色男無香味境應無鼻舌根再釋云又女男根身醜陋故佛象王藏相豈成醜陋耶正理自釋前說為善色界有鼻舌二根受得有二根體色界離女男二根受故無二根體也問既無二根如何經說無處無容女身為梵有處有容男身為梵無根如何色男名界答有男相故即名男非謂有根也。 ^146a48

無苦者色界無五識與苦為所依故無能依苦若爾初定有三識初定應有苦再釋云苦從違境生無不善事為苦境雖有三識故無苦也。 ^146b14

意及三受有漏者通見修斷者此四根有漏者通三性善無記與煩惱為所緣境名所緣縛若染者即與修惑相應縛是修道除名修斷若與見惑相應起名相應縛見道斷也。 ^146b20

憂有漏通善惡二性善即與修惑為境惡即相應起也。 ^146b28

七色命與修惑作所緣境。 ^146b32

苦根通三性善無記與修惑為所緣縛染性即與修惑作所緣相應縛也。 ^146b34

信等五唯與修惑為所緣境此能緣惑是修道餘名修斷也。 ^146b38

初生不得意捨者以染汙今明得異熟也初生無餘四受以生死唯捨受不得信等以結生心唯染汙故結生有漏心無三無漏根餘色根第五位末後方得也。 ^146b42

化生不得意捨等同前釋也。 ^146c2

命終心通三性命此先明染無記心死說無信等五下二界准此釋說也。 ^146c4

色界命終不說喜樂者死生唯捨受色界無女男根染無記心死無信等五也。 ^146c8

漸死四者從上死無眼等四從下死即無女男二也得果者不取練根八十九品無為分作四沙門果體八十九品無間道解脫道為能證智八十九解脫道是有為果體證此八十九品無為時此八十九能證智與二十二根中幾根相應共證此八十九品無為作四沙門果也如初果以八品無為為體第十六心八品無為上有八箇得一時生屬身得彼八品無為即說此人名得初果此第十五第十六心與幾根相應共證此八品無為為初果後三果准此說。 ^146c12

依未至地起見道故與捨受相應意及信等即是同時心王心所也。 ^146c30

無為上得與無間道同是有為無漏無間道引彼得生與彼為同類因也。 ^146c34

此二相資者無間道斷惑如駈賊解脫道證滅如閇戶#CB28575;相有力名相資也。 ^146c38

為能作因者即有力能作因不障得生即能作因能持無為得即有力也。 ^146c42

凡夫人斷惑不分見惑合束為九品斷三品後入見道名分離欲斷六品後入見道名倍離欲斷九品名全離欲也婆沙一百四十八問第九解脫道誰入根本誰不入耶答忻多入厭多不入有說利根入鈍根不入三釋皆通無評家也。 ^146c46

本論約無學果三度退三度證得各用一根證三度合說言十一根。 ^147a8

以無樂根證不還果而於後時得有退義此文釋若樂根證即是凡位斷二定已下惑盡後依第三定入見道超越證第三果緣先不取前二果直取第三同得初果決定不退若退者退作何果未得初二果此文且舉示根超越人喜捨證者亦定不退義准超越第二果人亦定不退以初得故也。 ^147a12

亦無退已已下即明次第得第三果許有退退作前二果再得第三即用未至地捨根得無有由喜樂根再得也初果唯無漏道得依未至地定第二果依未至通有漏無漏道第三通六地證通有漏無漏道第四果通九地唯無漏道證四句分別者第一句道雜地不雜第二果第二句地雜道不雜即第四果第三句地道俱雜即第三果第四句地道俱不雜即初果也。 ^147a24

非先離欲已下再釋超越二三果人初三通一切處持等皆定成也此明成根定餘皆唯不退所以也。 ^147a40

或就諸根定量門意者二十二根中成眼根時同時便成就幾箇根餘准此說如成信等五即約斷善人不成就三無漏根即凡夫不成眼等前四即從上命終不成男女即從下命終說又生色界不成女男根又前七色根生無色亦不成就不成憂苦根離欲即捨喜即生三定不成樂即生四定餘下文皆根准此說。 ^147a44

苦根成七無眼等四約從上命終說無女男根約從下命終說也。 ^147b10

三無漏根不成眼等四及女男根約厭生死心勝從上死入聖即無眼等四從下死入聖即無男女也婆沙一百五十云傳說深心厭生死勝臨命終得入聖上下死不定故無眼等四及女男二正理所言無有無形得聖法者此據本性損壞二黃門無形者說也二無漏十一無身苦者約第三第四果生無色界說也。 ^147b14

斷善人准下文准三州男女此言無善成八無男女等根者准得聖從上命終無眼等四從下死無男女根也。 ^147b28

●疏第四〔根本第二之卷〕 ^147b34

正理論　問何緣作此俱生法及下因緣論耶答為破邪宗顯正理故謂或有執行自然生及一因生等顯此諸行詫俱有等諸因緣生所以造此俱生法因緣論也。 ^147b36

如相不同生亦各異者相即體相五位法體不同生時亦有別也。 ^147b44

准正理論釋此頌欲微聚無聲欲即欲界微即極微聚即七極微成聚也此論言七極微是色同時兼有香味觸各七四七二十八極微是所造攝一一極微各有能造四大計即有眾多極微今言八事者約類同說八事理實有眾多法也婆沙九十云聲界云何若用造身根四大造聲即有因少果多過若別起大造此大相擊更復生聲此聲復大造若更別起大造又復生聲即有無窮過評曰應作是說生欲色界身中有眾多四大相擊發聲者有不發聲者准此文不是四大造聲但是發聲有聲處即定有八事有八事處不定布聲此論八事即婆沙中約四大不相擊不生聲說若言有聲即據發聲者說婆沙言聲恒成就者約一切人共說此論八事無聲即約一身不發四大說也。 ^147b48

頌中言欲微不約色界明者色界無香味就欲界多處明色界准欲界說八事約外非情色說有身九事即約內有情色身說也。 ^147c28

四根各別者四根依身根處各別不可眼上加耳等成十一也。 ^147c34

以根上有聲義隱者外非情發聲相顯可知內七色根如何有聲為通此難謂有執受大種發聲也或此文舉內身有聲顯外非情准內可知也。 ^147c38

心王心所俱者此約總相說若三性類各別說如下定俱生中善心與二十二等文辨也。 ^147c44

情非情有論有情有得就有情中法俱得俱起前後得即不俱也。 ^147c48

心所且有五者且者未盡之言此論文明五地外更有八不定地在五地外故言且或准婆沙及此論下文更有忻厭在五事外頌言且也或婆沙一百三十二更有覆地及無覆地在五地外頌文言且此論謂二地四十六心所中無有一法唯唯有覆性及無覆性不說此二地也問受等通三性受等名大法心王通三性心王名大法答以無二心王俱時生#CB28575;相依心王自不染依心王心王不得名大法心所依心王心所名大法心所自不依心所心所不得名地准此論唯心王名地也婆沙十六心王心所俱得名地以此二法#CB28575;相依故及此論下文亦有此義俱有因中 #CB28575;相依故已下諸地皆准此釋問疑有無二轉未決斷時即無勝解勝解應非大地法答疑有印有第二念疑無印無前後二念不同皆得有勝解也住部本宗全不立心所即心王差別領納名受等末宗破以五蘊中應無受想行三蘊難即立受想行三為五蘊故故唯識云或執離心無別心所是定能令心當念中心心所不散非令前後念不散也問下二定中言忻厭二心所此四十六中是何類攝答正理論云忻即緣功德厭即令心緣煩惱過患一心不得俱起論不正說說二及言傍顯忻厭謂二不俱生性相違故又是善性故論主於大善地不正說及字中收也婆沙一百四十三及正理亦說此二婆沙三十五又說怖心所是染及無記性此論略而不論不定地中攝也問善體現行即是修如何乃言修諸善法應離修外別有善法體答謂此不放逸於因聚善法專注性也。 ^148a4

心堪任性者與身心作適悅之因身即五識相應輕安不是色身如五受中身受也經部許有輕安者即是輕安風觸身輕利也問既是五識相應如何立為輕安覺支答輕安意識相應者上非覺支況五識相應得是覺支問行捨無警覺性作意有警覺性此二相應如何同念起答一有驚覺一無驚覺二體既殊同起有何乖返作意有用行捨無用行捨有用作意即無用二體同時何不順有也四句分別者有唯善不是遍善即忻厭二有遍善不是唯善即大地十有通二即大善十有非唯善及非遍善即尋伺睡眠惡作通三性不是唯善不遍諸地不是遍善也大煩惱六不善二小惑十不定餘四善言已簡不入此四句也身無堪任性即五識名身非色身如身受也染言通有覆及不善四句分別者第一句有遍染非唯染即大地十第二句有唯染非遍染即小惑十大不善二不定中貪嗔慢疑第三句即大煩惱六第四句不定尋伺睡眠惡作大善十及忻厭不入此四句染言已簡也。 ^148b10

大不善地四句者第一句有准不善性不是遍不善即忿等七及嗔第二句者有遍不善不是唯不善即受等下及癡等六發尋伺二第三句即此不善地二第四句小惑餘三不定餘七是大善地十同前簡法也。 ^148b46

於他盛事令心墳發名忿隱所造過名覆執財法名慳妬他得勝名嫉堅執不捨名惱於他有損曰害結怨不解曰恨詐現親附名諂心口相違名誑染著自法名憍也。 ^148c8

慢疑闕初及第三義也惡作闕第二第三二義也此處言睡眠闕三義准下文見所斷慢眠自在隨煩惱皆唯意地起准此文睡眠唯意地起雖唯意地有不與無明俱如善睡眠故闕第二義也意地起准此文。 ^148c16

上來明五地大地法即遍一切心大善即遍一切善心大煩惱即遍一切染汙大不善即遍一切不善心此十闕上四義名小煩惱地不定地約不入此五地等名不定也。 ^148c24

如是類名為者此論斷即此小惑起各別不同是流類正理十一云即此十外更有不忍不樂憤發等心所是小煩惱地流類也不忍不樂即此嫉中攝憤發忿中收也心王心所相應起非自力起有二十九大地十除慧大善十大煩惱六除無明大不善二尋伺睡眠第二句有自力起非相應有十五小煩惱十不定餘五有通二慧中五見即自力餘即相應無明共即相應起不共即自力第四句即心王是也。 ^148c32

有時增惡作者惡作是追悔不追悔作惡於善心即無故言有時也惡作者如昨日惡作善惡二事名作望今日不稱情邊名惡惡之與作皆屬昨日境今日心追悔緣惡作境生全取境名有財釋也第二釋惡作所依追悔能依今喚追悔名惡作者舉所依惡作顯能依追悔名如人依村喚所依村即入來舉所依村顯人也第三釋追悔果取惡作因名也。 ^148c48

謂於善惡不作作中者善惡即是一所作事。 ^149a14

不作作中者於善不作於惡而作心追悔名善惡作也。 ^149a16

謂於先時下是釋上三句也問於已作善惡二事心追悔可名善惡二惡作於未作善惡二事追悔如何名善惡二惡作答謂於未作事心追悔悔不作善名善惡作悔不造惡即不善惡作也婆沙三十七云四句分別一有善惡作於善處起如悔不多作善等二有善惡作於惡處起如悔先作惡等三有惡惡作於惡處起如悔不多惡等四有惡惡作於善處起如悔作善等也。 ^149a20

不共者婆沙四十八有二釋一云不共無明唯見所斷不與根本十惑相應名不共若與忿等七自力惑相應起以修斷故非是不共也二云不共無明通見修斷不與根本十惑相應名不共與忿等相應無明亦名不共以是隨煩惱故今此論同後說許不共無明與昏沉掉舉隨惑相應起故也問不共無明於何位起答謂起正見或邪見等緣四諦理心勞倦時不忍不了即是不共無明也經部憂根與惡作相應故憂與惡作二種皆通無記有部說惡作與憂相應皆不通無記如前二十二根中釋睡眠無夢即一向無記性若有夢即隨所夢事以判三性也問惡作與根本十惑中無明相應不與餘九惑相應惡作即二十一心所俱生者前不共無明應亦二十一兼惡作何故論言二十耶答正理論釋頌云於不善不共見俱唯二十者不善見即二十心所俱生不共無明即二十一心所俱生既許無明與惡作相應惡作二十一何妨惡作與無明相應無明有二十一前婆沙二說中不共無明通修斷以許與二十一心所相應有癡等六故此論據有惡作處即有無明有無明處未必有惡作也。 ^149a36

初定心所四十六中有三十四中定有三十三二定已上至有頂有三十心所也於欲界五品心中上界無不善心品一有餘四品心此四品心與心所俱生多少准欲界說也。 ^149b28

相傳云馬勝比丘於逝多林入定思惟擬令諸天等知佛在人中上問四天王乃至梵天梵天令還問佛也四大是色何界位滅盡但斷第四定染盡即生無色即是四大滅盡處。 ^149b36

疏云於功德以無敬等四共釋於有德人亦以四共釋於功德或於功德無敬於有德人無崇於功德無所忌難於有德人無所隨屬或可於功德無敬無崇於有德人無所忌難所隨屬功德及有德人是無慚境也。 ^149b44

現當二世惡果是怖境能生心所怖故今喚罪名怖因罪受怖果名也問若見因果不怖即是惡慧慧有見故若不見因果不怖是無明何關無愧不怖因果答無愧行相別有體性與惡慧及與無明為因生無明惡慧推功歸本故言無愧不怖因果也問自觀不觀他如何無慚愧俱時起答就勝說觀他時非不觀自觀自時非不觀他故得俱起也。 ^149c6

辨別意者尋伺同分別釋憍同高舉行相既同體應不別也問尋伺行相麁細#CB28575;相違如何一心俱起答如蘇在水上由下水上日照有凝釋二色凝釋二色 #CB28575;相違二色得俱時生尋伺麤細#CB28575;相違何妨俱時起若然者蘇體非凝釋由水日有凝釋亦應尋伺體非麤細尋伺別有麤細因正理釋云如水與醋等分相和但覺醋味不覺水味非無水體由醋用增尋增伺用損伺增尋用損二中增者即喻醋又如貪癡同時有體許俱時生而得說為有貪不名有癡也。 ^149c20

言諸語麤者因中尋用強細者因中伺用強二體同時有也。 ^149c38

慢唯方他憍唯自傲舉也。 ^149c42

梵云質多此云心是集起三業及心所義梵云末那此云意是思量義前心所思即造作義與此別也梵云毗若南此云識也。 ^149c44

有所依者心心所同有六根為所依諸論言同一所依者古人云意識依意根五識依五色根及意即五識有二所依如何言同一所依理實有二且據六識各依自根說同一所依也寶云不然同一者心王心所兩法同一剎那共依眼根名同一據心王心所同一剎那不相離名同一不取一箇所依名同一也。 ^150a2

同一所緣者雖心心所許緣多境生且據緣一色境名同一所緣寶云亦是心王心所同一念不相離名同一設緣多境亦不相離名同一不據一色名同一也。 ^150a14

同一行相者雖心心所緣多境生起多行相且據緣一色一行相說寶云設心王作十種行相心所亦然今據心王心所所依所緣行相不相離名同一不據依一根緣一境起一行相名同一也。 ^150a22

心不相應行者心不相應簡心相應法行即簡色及無為法不在行蘊攝此疏釋云不與心相應名心不相應即有色法及無為難也。 ^150a30

相名身等類者此論釋十四不相應皆是流類正理論中更有和合性在十四外是此十四之流類也。 ^150a36

釋疏分二一釋頌文二引婆沙釋得非得疏云此所得法至現在世名為成就者此古人釋取所得法體入現在名成就又釋得未來有三類能得及兩類非得各別住寶云未來得即一三世起不定分法前等所以下論文以法俱得三世起不定非俱有因取本法上能得得名得及成就若古人取所得法名得成就者即得應隨所得法是色心等法不應是不相應行法又非得及不成就法不生不入現在如何立非得不成就也正理論釋云有法無始來未曾得今初得名得先無始來未曾得已捨今再得名成就不名得也非得不成就准此應知。 ^150a40

獲時不名成就者問獲時即名成就何妨答即有一身亦凡亦聖過如世第一法現在身即成就凡位未來苦法忍上法前得在身成就聖法若成就之時即是得者即應成就凡位亦成就無漏法凡聖不辨也若成就他身法即有五趣雜亂過若成非法即有懷法性雜亂過為情非情收也問如輪王成就七寶豈即成就他身及非情耶答輪王約過去造相繫屬業感得七寶七寶假設為得成就非是得成就也。 ^150b14

除初剎那具縛聖者即是先凡位未知斷惑入見道至苦法忍未成擇滅此除不取若先六行斷惑入見道至苦法忍初心即成擇滅也。 ^150b30

諸餘有情者一即苦法智已去聖人二即先凡位斷惑入聖至苦法忍三凡夫六行斷惑者皆成擇滅。 ^150b36

虗空不同擇滅道證不同非擇滅闕緣顯得非得皆無也由無漏法上有得故聖者起世俗心不名凡夫以有聖法上法前後得在身也問虗空無得應立非得答以得無故非得亦無也。 ^150b40

宗明得非得相翻立者此釋無得處非得亦無也既翻大得立大非得何不翻小得立小非得答若就別義相翻即得有小非得若大非得上即不得有小非得若有小非得即過如後述下第二引婆沙分二一引婆沙釋得二引婆沙釋非得前文分二一釋能得之得二釋所得法中分二一引文二疏釋釋非得引婆沙文准此科也。 ^150b48

異熟生等者等取威儀工巧非數習者及自性無記有覆及無覆無記色有覆色者即初定梵王起貪等煩惱引身語二業二定以上即無無發業心故欲界身邊見有覆性不能發業如下釋。 ^150c14

勝緣闕故者謂世俗智無始來曾作六行斷惑令三類智亦斷惑在未來合有一類俗智所依五蘊與三類智所依五蘊同剎那生入現生由世第一法強等無間緣引三類智所依身先入現在俗智所依身不得生所依身既闕現在世體不生俗智闕所依身亦不生也又解未來俗智與三類智合同剎那起依現在五蘊身被三類智先生依現身俗智即闕現在身為所依名勝緣闕也。 ^150c22

有事現觀故者俗智雖與三類智漏無漏不同同作斷惑事故。 ^150c38

二當諦事周者謂三類智知三諦事周也。 ^150c42

無事現觀故者即漏無漏別故也。 ^150c44

二無遍事現觀故者道類智知道不遍謂種性多故者釋上修道不遍所以也一三乘種性#CB28575;不相修二就聲聞種性中有六種性亦#CB28575;不相修三就六種中退法種性中有九品種性不俱時修名種性多也問俗智既不生如何與三類智同時有法前得答如萬人軍同収郡邑半人已死勑命齊賜官品雖萬軍死生有別官品即齊俗智與三類智同類或生與不生即有能得得即齊也。 ^150c46

別解脫戒等即八眾無表等取惡無表兼處中無表及善惡表色對二定也。 ^151a14

道類忍等等取第二果第六無間第三果第九無間金剛喻定及與此等同時得四相道共戒大地十大善十尋伺心王也第五取一切定餘除道類忍一念及第二果第六無間道及第三第四果第九無間道餘一切散善一切染法及通果無記全威儀工巧小分取數習者。 ^151a18

現忍如何有法前得此問現在一念道類忍上如何有法前法俱二得答初將二世道類忍上得答約現在未來所得法體同未來道類忍上法前得與現道類忍上法俱得同現世名現忍有二得也破云豈有問現忍上得將未來忍上得答破第二解云豈有入現在已有法俱得了却不入現在有法前耶第三解取未來眾多未起法前得即是現在道類忍法前得流類破云設三類得未來法前得起未盡亦不可將配現在一念道類忍上法前得也寶法師釋云現忍未起已前有法前得此忍現行即有法俱得未來起多道類忍亦容有二得今約現在世一念忍能引二得生名現忍有二得非是一得同念起也。 ^151a30

必無非得可與法俱下破古論此總破以法現前下立理非所得者即外非情他身虗空無為得非得俱無。 ^151b6

非無始來下寶法師難唐三藏也未來俗智合與見道同時生未至闕緣不生時常有法前非得也。 ^151b12

無所依故者入涅槃無所依身故無非得也前五無覺未得無生智常有非得練根後得無生智有得替非得也寶法師云初以過去非想見惑難三藏前引婆沙文所不得法有三句合更有第四句唯法後非得非想見惑已入過去者是唐三藏依難便立第四句第二遍以未來未起見惑難即除所加第四句再加十六字雙遮二世見惑難如非想見惑無始來成就未以見道斷名未捨必起必無起得未來見惑入過去盡者所以遮言非意云無此道理若起得入過去盡即可言唯法非得既無此理即是見道現前隔過未二世見惑斷望過去即法後非得望未來即法前非得即是前婆沙三句中第二句收也問本法大小二得及非得安立如何答如大得得本法小得即得大得屬身若失本法時即非得不得本法有大得得非得有小得得大得屬身大非得上若有小非得即失却大非得應失無表戒時非得不屬身應不失戒等四句分別者一得上有得即大得上有小得二得上有非得即捨大小二得有非得生三非得上有得如以大小二得得非得四非得上有非得即捨非得時有非得生也有學及無學法即以有學無學身有為無漏五蘊為體上能得得亦然也一切有漏隨所得判性以所得法引生故二滅自無用擇滅隨道論性非擇滅又不由道證隨命根眾同分別性也。 ^151b16

約得種類者即是未來世有三聚得不雜故有前後及俱得也。 ^151c14

若有漏道證擇滅者若凡夫斷下八地見修合斷即有八九七十二品惑斷此惑得七十二品擇滅上得若初二二果人以有漏道厭下欣上准斷修惑亦有七十二品無為上得此二類得中半色界攝半即無色界攝。 ^151c18

若無漏道下者明無漏道斷三界見修八十九品惑有八十九品無為上得此得即無漏不繫也。 ^151c28

道諦得者無間解脫各有八十九能得得亦無漏不繫也三乘有學身中有為無漏五蘊法上能得得亦是有學若三乘無學身中有為無漏五蘊法上能得得亦無學隨應所得判也。 ^151c32

有漏及無為是不前三果四向修名非學法不是第四果人修名非無學法也非擇滅上得及非聖道若凡若聖所證七十二品無為上能得得是。 ^151c40

有漏與修惑為境名修斷也若有學道所證擇滅者即三果四向共證八十八品無為其能得得隨能證是有學收。 ^151c46

若無學道所證擇滅者即第四果人第九解脫道一時再得八十九品無為有八十九箇能得得亦是無學攝也。 ^152a4

見修煩惱名見修所斷法此上能得即隨二惑是二所斷也。 ^152a10

非擇滅上能得及有漏道斷惑有七十二品無為上得此上二類得與修惑為境是修斷所得法即非斷也。 ^152a14

聖道所證擇滅即無漏道斷八十九品惑有八十九品無為上能得得及八十九無間解脫道上得此得皆是無漏並非斷也此上所舉諸法取上能得得得辨三學三斷等不取法體也。 ^152a20

雖有上品而亦不能發無表故者由有覆心卑劣從有覆心發身語更劣此身語不能發無表也。 ^152a28

是不隨心勢微劣故者善惡無表及身語二表色是不隨心色問翻得立非得得隨所得判三性非得如何不隨所不得法判三性頌言非得淨無記耶答若非得隨所不得法判性者凡夫聖道應亦不現起以有聖道上非得在身非得即是無漏凡夫成非得即是成聖道應成聖人又如初果人有過未二世見惑上非得在身非得非隨惑判性初果人成見惑應初果人即是凡夫又捨向應成向退果應成果斷善應成由善有此等眾多過故不隨所不得法判三性也問非得隨命根眾同分判性此通異熟等流二類中何類攝答異熟不遍隨等流立即自性無記收。 ^152a32

據世橫望者未來在過去現在後名法後未來有一聚法前非得起不盡此法前非得即是過去法家法前非得流類也。 ^152b6

約性類別者即是未來兩聚非得法前法後非得各別起處不同故有二非得也。 ^152b12

欲界有情不得欲界法即如六欲天不得別解脫戒於上有非得即隨身欲界繫色無色界有情不得欲界法即無表非得隨自界繫也。 ^152b16

良由非得下是釋非得隨自界繫所以也色界法即四禪定共無表無色界法四空定也不繫法即釋非擇滅及道諦約三界有情不得此三類無漏法非得各隨自界繫也。 ^152b22

經部許此身未得聖來色心上假立異生性得非聖即捨犢子部說苦下十煩惱名異生性瑜伽取三界見道煩惱種子上假立今時相傳取二障種子上立即佛一人名聖餘二乘斷不盡應亦凡亦聖也。 ^152b30

易地捨者非得隨所依身俱是有漏皆繫地定若易地時非得即捨也問至第十六心即捨前十五心有法後非得應同未得苦法智忍上非得應名異生性答彼初得苦法智忍已害異生性了今時非得非是異生性也。 ^152b38

●論本第五 ^152b48

業用樂欲者此簡本索#CB15148;人雖相似無業用樂欲非同分依也外難云身形同由引滿二業同者樂欲由何物即由同分無情無樂欲不立同分也。 ^152c2

身形等同即果分即不相應法與身形同作因同之分故依主釋。 ^152c8

有別實物名同分者顯不相應法為實體破經部情非情相似邊假立同分本論說此名眾同分即會本論名多人不一名眾同分也。 ^152c12

論云若無實物無差別相名同分者已下並返難經部汝經部若無實不相應法為因者但約情非情無差別相似邊假立眾同分者諸有情中有情有情等無差別者即五趣相望應無差別五趣不一重言有情也問身形樂欲同即說由同分者同分相似由誰應更有同分即有無窮過答同分如四天自性即色不假餘物方名色同分自性即同也。 ^152c18

若生無想有情天中此明依處有法能令心心所滅明用顯體。 ^152c32

名為無想立名是實有物明假實能捨遮未來心心所等明世及所滅法。 ^152c36

如堰江河喻釋迦婆沙一百一十八云是何異熟答有多說評曰無想果是無想定滅一切命根眾同分眼等色根是無想定前有心定相應思感餘蘊有心無心定皆能感也問無想果中無觸思識三食如何持身答准正理論有過去業同時觸思識三而能引同分命及色根等由過去業相應思等三及引無想果心兼續生心同時思等為食也下二定中無三食者由入二定前有心有根應思等為食作能引無心位中唯有心位觸食等現在無食有心位中二種俱有也。 ^152c40

或起邪見謗釋種涅槃等者初加行即起邪見為惡趣因次欲得定即離染起上定等為善趣因也依經部二定及無想果即無心位所依色身假立二定不同有宗別有不相應為體也問曰定是心所二定無心如何名定答此二定體在身令四大均平名定無妨或此二定有心定引生所引隨能引名定此取等至唯定不通散通有心無心也。 ^153a12

無想者定或無想即定是標二論文釋名。 ^153a26

言無想者下釋上二文也。 ^153a28

傳說現身必還能起者問一度入定即感五百劫何要再入答將感餘蘊異熟或將招入或出早說入早出脫也婆沙一百五十四云或前多後少或前少後多隨彼意樂有差別故出無想果心通生得善及有覆無記無覆無記心出入心唯是異熟無記心順異熟果故入二定心皆是自他善心引生出二定心不定滅定自地淨心及下地無漏心出無想即自地善心出也。 ^153a30

計定為出離即戒取計果為解脫即見取也。 ^153a46

聖人修得第四定時未來合得第四定攝有心定即有法前得得之過去無始增得已失第四定今有法後得得之無想定亦屬第四定攝亦有法前後得得過未無想定否答中餘亦不得者凡夫是修無想定人尚過未無心定總不得況聖人不是修人豈得也住有頂者一以非想心細二以滅定厭背一切心心所法若依下地未能厭背一切心心所也前無想果在色界故無想定亦色界也。 ^153a48

報是時不定者即上流那含得滅盡定退失生色界已更受多生方生有頂故時不定也。 ^153b16

或全不受如第四果人得定即全不受如下樂慧那含及住欲界那含得滅定即不受果也。 ^153b20

唯招有頂四蘊異熟者准前無想果命根同分即滅定前有心定感餘蘊異熟即通滅定及有心定感也怖畏斷滅者異生恐畏當生有頂天彼已無色更滅心心所即成斷滅也。 ^153b24

菩薩三十二心前名字位三十三心中未起滅定第三十四心即成佛有滅定障如何成俱解脫也答中一約起得自在第二約得入出滅定心如前文辨也經部說十六心後起滅定了方起有頂九無間道九解脫道也。 ^153b32

鄔波鞠多者此云近護即是第五師。 ^153b42

理者道理此論所詮道理與世為眼目及出世足也三十四心皆是無漏不可中間起滅定有漏心即菩薩意樂不純也。 ^153b44

已說二定有多同異者先明同者一滅心心所同二性同三初得一世同四有漏同五依二界身起同六同是入心作等無間緣引生出心為果也。 ^153c2

異者一無想定欣相應心入滅定厭相應心入二作意異無想定出離相入滅定靜住想入三依地別也無想依廣果滅定即有頂四招果異無想招五蘊無心果滅定招四蘊有心果五凡聖別六無想即唯加行得滅定通二得七初起別無想欲色二界皆得初起滅定人中初起八無想唯順生受滅定通二受及不定也。 ^153c8

若有不許色界起無想定者難云滅定依於無色界無色界身不得起無想定依於色界色界有情不得起答中四節文取第二已得入無想定證色界人許入無想定也。 ^153c22

此在人中初修起者此通難云滅定初起人中如何言通依二界者若第四果人得滅定退作前三果即失滅定此現世取得果及滅定若第三果人斷無所有處下八地惑盡得滅定後起色界煩惱退失此定生色界再起故依色界身也。 ^153c30

初二三定有喜樂受者雖修下三定以為加行非本所求故下三定能不招果由無想定力生第四定也疏云以欲色界有疲勞受者欲界即五受色界即喜樂捨名疲勞受也。 ^153c40

於四靜慮有麤動想者合言四無色有想以前文言欲色界以論色界也。 ^153c48

令煗識三更#CB28575;相持此三由業持業盡三法同時滅婆沙四十八云何故作此四相論耶答分別論者執四相是無為所相法即有為法密師說三相有為相滅相無為經部師執一期四相相似相續沙門執所相是色能相亦色所相是心能相亦是心為遮諸計顯有為法一一剎那皆有四相也。 ^154a4

標相者但相法體是有為不相是色心善等也。 ^154a16

此中於法能起名生者此四相中相有為法能起名生等也問生住異滅四相作用各別如何同剎那起答婆沙三十九有二說一云四相作用有別體即是一二云生住異滅四體各別以用別故此上三說體即同時名一剎那四相用時即異如生在未來用餘三觀在用也問住異滅三作用#CB28575;相違如何同現在有用答准仁王經一念有九十五剎那一剎那九百生滅小乘念即剎那剎那即麤容有九百生滅何妨現在容三相有用也問有宗未來無用如何生相言有作用答四相生本法名功能各生自後念果名作用如眼根望識名功能引自後念根名作用彼同分眼不發識但名作用生相未來名有功能也。 ^154a18

三釋中第一釋經依住辨異名住異相即是此論異相別名第三釋住異各別合立名住異相令有情同厭捨也。 ^154a42

應更別有生等四相者四大想有為一一各有小四相即十六小相小相又是有為名名又有四小相即有六十四相展轉即有無窮過也。 ^154a48

於八一有能者如一弱人負一石物須一箇杖人方能行人能負物得杖方行杖即人能杖擎更不要杖物喻本法人即大相杖即小相況法可知也。 ^154b6

名中有一字名多字名皆是名收三字多故名多名身有說四字已去名多名身以身多故第一字與第二字為身第二與第三第三與第四後二身以身至三故名多名身也。 ^154b12

且如古者下是經部師聲為教體聲能詮義以多人共立契約呼此九法共作衢聲後集會時九中隨指其一皆以衢聲即目彼物也。 ^154b20

非所顯義者若所詮三界皆是所詮義若就所詮義即通三界攝也。 ^154b26

同分業感即異熟若自性威儀工巧邊即等疏性也。
俱舍慧暉第二
 ^154b30
