金光明經文句文句記會本卷第七
other:: 北涼三藏法師　曇無讖　譯經
other:: 天台智者大師說文句門人灌頂錄
other:: 四明沙門　知禮　述文句記
other:: 雙徑沙門明得會句并記入於經文
other:: 
# 金光明經散脂鬼神品第十

commentary:: 
【記】第五、散脂品。二。
初、品題。
orig::  ^260c45

金光明經散脂鬼神品第十
commentary::  ^261a2

【記】句文分二：初、釋名并領二：初、翻梵名二：
初、翻名。 ^261a4

【文句】具存梵音，應言散脂脩摩，此翻為密。 ^261a6

【記】二、示義。 ^261a8

【文句】密有四義，謂名密、行密、智密、理密云云。 ^261a10

【記】密名順世界，密行可為人，密智能對治，密理是第一義。
皆約三法，不縱不橫，非偏小。
凡下所知，是故名等，悉稱為密。
注云云者，旨在於此。 ^261a12

二、明屬領二：初、明所屬二：初、正明所屬。 ^261a16

【文句】蓋北方天王大將。 ^261a20

【記】二、兼明三將。 ^261a22

【文句】餘三方各有，東方名樂欲，南方名檀帝，
西方名善現，各有五百眷屬。 ^261a24

【記】二、明所領二：初、出部數二：初、就方維明數。 ^261a28

【文句】管領二十八部：孔#CB15179;王經云：
一方有四部，六方則二十四部，四維各一部，合為二十八部。 ^261a30

【記】六方者，四方天地也。
四維者，四隅也。
二，約五大明數。 ^261a34

【文句】又說者云：一方有五部，謂地、水、火、
風、空。四方有二十部，足四王所領八部，是為二十八部。 ^261a38

【記】此五各有主執之神故。
二、示功能。 ^261a42

【文句】巡游世間，賞善罸惡，皆為散脂所管。 ^261a44

【記】二、明品來意。 ^261a46

【文句】聞經歡喜，發誓護於說者，從能護人受名，故言散脂云云。 ^261a48

【記】注云云者，雖三天王各有神將，散脂為首，
故獨標名，令釋此意也。 ^261b4

二、經文二：初、分文。 ^261b6

【文句】文為四：一、從白佛下，發誓護持；二、
從何因緣下，述有能護之德；三、從散脂大將下，
誓以智力充益說者；四、歸敬本師。
初段有經家敘正發誓，悉如文。 ^261b8

【記】二、隨釋四：初、發誓護持二：初、經家敘。
orig::  ^261b14

爾時，散脂鬼神大將及二十八部諸鬼神等，
即從座起，偏袒右肩，右膝著地，白佛言：
commentary::  ^261b16

【記】二、正發誓。
orig::  ^261b20

世尊！是金光明微妙經典，若現在世及未來世，
在在處處若城邑聚落、若山澤空處、若王宮宅，
隨是經典所流布處，我當與此二十八部大鬼神等，
往至彼所隱蔽其形，隨逐擁護是說法者，消滅諸惡令得安隱。
及聽法眾若男若女、童男童女，於是經中乃至得聞一如來名、
一菩薩名，及此經典首題名字受持讀誦，
我當隨侍宿衛擁護，悉滅其惡令得安隱。
及國邑城郭、若王宮殿、舍宅空處，皆亦如是。
commentary::  ^261b22

【記】二、述有能護之德二：初、分文。 ^261b38

【文句】述德，又為三：初標，次述，後結。 ^261b40

【記】二、釋義三：初、標。
orig::  ^261b42

世尊！何因緣故，我名散脂鬼神大將？
唯然，世尊！自當證知。
commentary::  ^261b44

【文句】標如文。 ^261b48

【記】經唯然上聲。禮對曰唯，野對曰阿。
二、述二：初、節句立意。 ^261c2

【文句】述又為三：初五句述智，次五句述境，次五句述正。
三番稱世尊知是三種意也。 ^261c6

【記】二、總別釋義二：初、總釋三：初、據名標義。 ^261c10

【文句】神既名密，述名顯德，應談密義。 ^261c12

【記】大權所為，有本有迹。
以智證真，名之為本；隨情立俗，名之為迹。
雖分本迹，但立一名。
昔從密本，垂於密迹；今從密迹，顯乎密本。
垂迹之際，此之密名，但詮世俗，統領神眾，有於密謀。
今對世尊，敘護經德，宜須顯本。
此之密名，合詮理智，非是偏小，賢聖所知，稱之為密。
散脂本迹，既於此彰，以驗四王諸天神等，皆是從本而垂迹化。
是故今釋委論密義，豈獨能顯諸天本迹，亦乃能彰經體宗用。 ^261c14

二、依名釋義二：初、約境智釋二：初、釋三。
智即能觀之三智，境即所觀之三諦，正即顯境智之非邪。
能所互融，邪正不二，密名顯德，其在茲乎！
初初五句明智密。
orig::  ^261c28

世尊！我知一切法、一切緣法，了一切法，
知法分齊如法，安住一切法如性，於一切法含受一切法。
commentary::  ^261c38

【記】文二。初揀非。 ^261c42

【文句】智若淺深，階級次第，不名為密。 ^261c44

【記】淺深階級者，別雖三智，前空、次假、後中，
此可言思，何所論密？ ^261c46

二、顯密二：初、約三智互融。 ^261c48

【文句】即一智一切智，一切智一智，非一非一切，
而一而一切者，斯是智密。 ^262a2

【記】不出三也。初句即一智是三智，妙空智也。
次句即三智是一智，妙假智也。
後雙非三一，雙照三一，即妙中智也。
若指諸法為一切者，未必盡備；以空、假、
中為一切者，更無遺餘矣。 ^262a6

二、附文示融 ^262a12

【文句】若得此意，五句一句，一句五句，非一非五，
而一而五，唯數唯密爾。 ^262a14

【記】五句即三智，配釋如下。
二、次五句明境密。
orig::  ^262a18

世尊！我現見不可思議智光、不可思議智炬、
不可思議智行、不可思議智聚、不可思議智境。
commentary::  ^262a20

【記】文二。初揀非。 ^262a24

【文句】若境可以智知，可以口說者，境則非密。 ^262a26

【記】智知即可思，口說即可議，那成密耶？
二、示密二：初、正示。 ^262a28

【文句】不可智知，不可識識，不可以名名，
不可以言說，是名不可思議密境也。 ^262a32

【記】境非智外，豈以偏小智之可知？
識即是境，豈以六凡識之可識？
此明絕思也。境離名字，豈以諸法名字名之？
境離言說，豈以四句言說說之？
此明絕議也。 ^262a36

二、附文 ^262a42

【文句】而約五數論密者，例前可知也。 ^262a44

【記】前三智云唯數唯密，今雖五句，句句皆云不可思議，即唯數唯密也。 ^262a46

三、後五句明正密。
orig::  ^262a48

世尊！我於諸法正解、正觀，得正分別、正解，於緣正能覺了。
commentary::  ^262b2

【記】文二。初揀非。 ^262b6

【文句】若對邪道明正道，待邊說中，此正非正，
此中非中，皆非是密。 ^262b8

【記】介爾對待，皆非中正，乃麤顯法，密義不成。
二、示密二：初、直就理示。 ^262b12

【文句】即邪而正，即邊而中，邪正中邊，無二無別者，乃名為密。 ^262b16

【記】邪正中。邊趣舉其一，收法畢盡，更欲與誰而論？
待對欲令解了，強言中正。 ^262b20

二、引思益證。 ^262b22

【文句】思益云：若以心分別一切法者，一切法邪；
若不以心分別一切法者，一切法正。
即其義也。 ^262b24

【記】心通真妄，今以分別有無分之。
言分別者，分於邪正，別於中邊，乃令諸法不正其中。
其失既然，得可知矣。 ^262b28

二，結。 ^262b32

【文句】我行正道，若境若智，從此得名。
唯然世尊，自當證知云云。 ^262b34

【記】二、約三業釋二：初、釋。 ^262b38

【文句】又此三番一往，是身、口、意密。
前五句言知，知即意密。
次五句言現見，現見屬眼，眼屬身，即身密。
後五句明正解，由正解故，言正分別，分別即口密。 ^262b40

【記】言一往者，既智境正外，傍顯此義故也。
散脂今就密名顯本，本密必三，謂身、口、意。
若其不爾，何能示現神將三業，令眾不知？
故未顯本前，非同證者，皆不能測，此乃三密使之然也。 ^262b46

二，結。 ^262c4

【文句】所以言不彰露者，是密義也。 ^262c6

【記】雖在三業，言且不彰，復是密義，如先陀婆，非智臣莫曉。 ^262c8

三，結前生後。 ^262c10

【文句】如此述名，密義已顯，賞味無已，更復略說。 ^262c12

【記】二、別釋。前以五句共明智密，乃至五句共為正密，
但以智等彰其密名，故當總釋。
今於初五句分對三觀，乃至後五句分對三身，
故當別釋二：初、大師用三法釋二：初、正別釋二：
初、約離釋義，二、約合對題。
初三：初、約五句別對三觀三：初、牒文示義。 ^262c14

【文句】世尊！我知一切法下，作三觀義解之。 ^262c24

【記】作觀釋者，此出散脂本脩之行也。
二、依義釋句二：初、二句示境。 ^262c26

【文句】知一切法、一切緣法兩句，同是因緣所生法境。
何者？能生為因是初句，所生為緣是第二句，
能所合故，諸法得起。
中論云因緣所生法，即此義也。 ^262c30

【記】能生、所生，皆言一切法者，如十二支，
皆是能生，皆是所生；能生生所生，所生資能生；
能生名因，能資為緣；因緣不盡，生法無窮。
此等即是所觀境也。 ^262c36

二、三句示三觀三：初、一句空觀。 ^262c42

【文句】了一切法者，了達虗無也。
中論云：因緣所生法，我說即是空。
是為從假入空觀也。 ^262c44

【記】了達虛無者，悉從因緣，無性實故虛，
離名相故無，畢竟叵得，方名了法。 ^262c48

二、次句明假觀。 ^263a2

【文句】知法分齊者，知空非空，用道種智分別假名，凡聖之法而有差別。
中論云：亦名為假名。
是為從空入假觀也。 ^263a4

【記】了無性相，名曰知空。
不礙緣起，名曰非空。
以一切道，起一切種，名道種智。
此智分別十界假名，海印森羅，而有差別。
而或作無字，必誤。 ^263a10

三，後句明中觀。 ^263a14

【文句】如法安住一切法如性者，以二觀為方便，得入中道第一義諦。
中論云亦名中道義，即是中道第一義諦觀也。
含受一切法者，即是中道正觀，能雙照二諦，故言含受。 ^263a18

【記】以二觀等者，出安住行相也。
圓論三觀，若非一心，觀體則縱；若其不以二為方便，
中為真實，觀體則橫。
今論三觀，不縱不橫，如此脩之，即能安住十界之法。
如於本性，即脩成性功，由一心三觀之力也。
故荊谿云：以正觀安故，世諦方成不思議也。
此則雙遮中道也。
雙照二諦，故言含受。
遮乃遮情，照則照性。
邊情既泯，二諦皆中。
中既不偏，是故空假各含一切。
經云：於一切法，含受一切法。
不作雙照中道解之，經意莫顯也。 ^263a26

三、結觀名密二：初、揀非。 ^263a42

【文句】若三觀一異，縱橫並別者，則不名密觀。 ^263a44

【記】二、示密。 ^263a46

【文句】即一而三，即三而一，名為密。
欲知智在說，說即口密也。 ^263a48

【記】即一而三故不一，即三而一故不異，
縱橫並別，非之例知。
欲知等者，兼用口密以結此文。 ^263b4

二、約次五句，別對三脫。
此明散脂自顯本地已證解脫，而兼三諦者，
得脫由見諦也三：初、牒文示義。 ^263b6

【文句】世尊！我現見下五句，作三諦三解脫義釋之。 ^263b12

【記】二、依義釋句三：初一句示圓淨。 ^263b14

【文句】現見不可思議智光者，光是實智，
如日月光，常明不息。
此實智照不可思議真諦境，成圓淨解脫也。 ^263b16

【記】實智照不思議真諦者，真諦體是性德，
般若全性起脩，名為實智。
諦非般若，寧發實智？
此諦離縛，乃成分滿圓淨解脫。
當知理果，終始一如。 ^263b22

二三句，示方便淨。 ^263b26

【文句】不可思議智炬、智行、智聚者，皆是權智。
如人執炬，屈曲照物，乍興乍廢，隨順機緣，或此或彼。
行因義，聚是果義，從因以向果，果興而因廢，皆是權智。
照不可思議俗諦，成方便解脫也。 ^263b30

【記】隨機屈曲，因果廢興，皆是權智照不思議俗諦。
俗諦體是性德解脫，全性起脩，名為權智離縛，乃成分滿方便淨解脫。
理果不二，準前可知。 ^263b38

三，後一句示性淨。 ^263b42

【文句】不可思議智境者，是法如如智。
此智與法如如冥，故言不可思議智境。
此智照不可思議中道第一義諦，成性淨解脫也。 ^263b46

【記】前云智光，乃至智聚，四名但召能照之智。
唯此智境，雖亦標智，體是諦理，義當所照。
故疏引經法如如智，此智與法如如冥故，意彰境智如如不二。
然而此說，人皆知之，所解終成二物相合，蓋以不曉境智之體故也。
欲知境體，須簡頑境及偏小妄心，假立真如，此境安能與智不二？
今依馬鳴，立境體者，所謂本覺；其智體者，所謂始覺。
故起信論云：所言覺義者，謂心體離念。
離念相者，等虛空界，無所不徧。
法界一相，即是如來常住法身。
依此法身，說名本覺。
〔文畢〕此覺是性，全性起脩，名為始覺。
論云：始覺者，即同本覺。
既云離念，豈有思議？
既等虗空，無所不徧，豈有一時、一塵、一心，而非本覺及始覺邪？
是故得云：三世十方生佛依正，為所觀境；
三世十方生佛依正，為能觀智。
境智名別，其體不殊，是故能所二而不二。
境照於境，境照於智，智照於智，智照於境。
此四句說，說即無說，無說而說；此四句照，
照而無照，無照而照。
不可思議智境，斯之謂歟？
此之智境，須論六即，今是分真、究竟二位。 ^263c4

三、結脫名密二：初、揀非。 ^263c38

【文句】若三諦、三解脫、一異、縱橫並別者，非不可思議也。 ^263c42

【記】二、示密。 ^263c46

【文句】以不一異並別故，故名不可思議，不可思議故名密也。 ^263c48

【記】俱例前。
三、約後五句別對三身三：初、牒文示義。 ^264a4

【文句】世尊，我於諸法下五句，作三身釋之。 ^264a8

【記】二、依義釋句三：初二句示報。 ^264a10

【文句】正解正觀正解能顯體，體顯名正觀，正觀是報身也。 ^264a12

【記】正解能顯體等者，此乃似解能顯真體。
真體乃是性德般若，既得顯發，即能觀達根本無明，故名正觀。
而言報身者，在心名觀，就身名報，四十二位皆得論之。 ^264a16

二二句，示應。 ^264a22

【文句】得正分別，正解於緣者，分別機緣，
不待時，不過時，普應一切，即是應身也。 ^264a24

【記】分別約法，知藥病也。
解緣約機，知生熟也。
非此解別，則無應身。
故應身對機，未熟而出，乃名待時；已發後出，乃名過時。
啐啄同時，是應機相。 ^264a28

三，一句示法。 ^264a32

【文句】正能覺了者，無覺無不覺名為覺，非了非不了名為了。
究竟清淨之覺了，即法身也。 ^264a36

【記】無覺等者，此義須對報應簡之。
秪一大覺，而有寂照及非寂照三種之能，故名三身。
覺即照覺，能照理故，即是報身。
無覺即寂覺，能現形故，即是應身。
今云無覺無不覺者，即非照非寂覺，能雙亡雙用，
名究竟覺，即是法身。
是故三身名為三佛。
三種之了，亦復如是。
就身名覺，就心名了，三義宛然。 ^264a40

三、結身名密二：初、揀非。 ^264b4

【文句】若此三身縱橫一異者，不名為正。 ^264b6

【記】二、示密。 ^264b8

【文句】非一非異，不前不後，故名為正。
正即密也。 ^264b10

【記】可見。
二、約合對題二：初、合三德對題。 ^264b12

【文句】約正明法身，即是金義。
約觀明般若，即是光義。
約不思議明解脫，即是明義。 ^264b14

【記】上文約正明於三身。
觀明三觀，脫明三脫，三三皆可對金光明，此明離也。
今合三身為一法身，但對金字；合一三觀為一般若，
但對光字；合於三脫為一解脫，但對明字。
諸經諸論，以三德等作脩二性一說者，
圓人解之，是合三義。
此意至妙，學者應知。 ^264b18

二、明五章皆密。 ^264b28

【文句】三德是微密之藏，金光明是微密之教。
從密教生密解，安住密理，行於密行，以密利他，故我名密。
唯然，世尊！自當證知。 ^264b30

【記】三德，是佛所證密藏。
以被機故，說金光明微密之教。
散脂，本因稟此密教而生密解，即聞密名也。
住理，乃是顯於密體也。
行行，乃是脩於密宗也。
利他，乃是起於密用也。
不言教者，同佛故也。 ^264b36

二、明互通。 ^264b42

【文句】復次，此十五句，互相釋成。
若正解正觀，十五句皆正解正觀也。
若不可思議智光，十五句皆不可思議智光也。
若我知者，十五句皆知也云云。 ^264b46

【記】雖作三身、三脫、三觀、三節解之，而十五句一一皆是金光明海，
體量高廣，故使名義展轉相釋。
如涅槃中百句解脫，以一一句皆是三德微密藏故。
大師釋句句具百，成於萬句。
今舉正解具十四句，能具成十五句，合云：
由正解故正觀，由正解故得正分別，由正解故正解於緣，
由正解故正能覺了，由正解故不思議智光，乃至由正解故於一切法含受一切法。
以正解一句為首，既然餘句為首，例亦如是，乃成一百七十五句。
以體量一貫，故名義相成。
疏於三、五皆舉頭句，例於四句皆十五句，
注云云，令此銷釋也。 ^264c4

二、用五性釋。所用五種皆名佛者，是果德故；
皆稱性者，不改義故。
若將此五對今三節五句義者，能顯散脂，
本證圓常，迹用周徧，護經德妙，利人益深。
此乃今家對釋意也。
文二：初、大師對初五句二：初、示五性異同二：
初、明三種不異。 ^264c24

【文句】又作五種佛性釋者，正性、緣性、了性，三名不異。 ^264c36

【記】正謂中。正緣謂助緣，了謂覺了。
此三名義，諸師立同，故云不異。 ^264c38

二、明二性出沒二：初、二家立異二：初、明異相。 ^264c40

【文句】又一家取果性境界性為五，又一家取果性果果性為五。 ^264c44

【記】果性者，緣了所剋智斷果也。
境界者，緣了所轉境界，即陰等十種境也。
果及果果者，果則別在智德，果果者別在斷德。
智德之上，又加斷德，故重言果。
此之二二，皆稱性者，悉以常住不改為義。
境界不改者，脩惡即性惡故也。 ^264c48

二、明開合。 ^265a8

【文句】若作果果性，即沒境界性，為緣因性所攝。
若開境界性，即沒果果性，為果性所攝。 ^265a10

【記】沒境界性為緣因所攝者，陰等十境，
乃是正觀，近方便法，親發了因，故可攝屬緣因也。
沒果果性為果性所攝者，智斷雖殊，俱名果故。 ^265a14

二五數不虧。 ^265a18

【文句】雖開合不同，終是五數。 ^265a22

【記】二、約五句對性二：初、對初家五性。 ^265a24

【文句】今以五知對五佛性。
我知一切法者，知一切法中悉有安樂性。
安樂性者，即正因佛性也。
一切緣法者，無量功德低頭舉手之善緣，因佛性也。
了一切法者，即是般若空慧了，因佛性也。
知法分齊者，即世間出世間因果不濫境界，因佛性也。
如法安住如性者，即是果性究竟安住如中也。
含受一切法者，還是果性能雙照含受也。 ^265a26

【記】安樂性即正因佛性者，安樂乃是涅槃之義，具足三法。
今就合說，但名正因。
世出世等者，六道是世間因果，三乘是出世因果。
言因佛性者，境界之性，但齊九界。
十如是法，望佛是因。
以其佛界十如是法，望九稱果，皆屬能觀，不名境界。
故起信論但以九相而為境界，是故業相名細中細，為佛境界。
又云：依轉識故，說名境界。
而此證者，無有境界可說故，故境界是九界法。
若爾，何名佛性？良以果人不獨成就佛界十界，亦能成就九界十法。
是故千法眾生雖具，體用不彰，唯佛究竟圓融自在，所以因法是果人性。 ^265a40

二，對次家五性。 ^265b12

【文句】若作果果性者，取知法分齊為果性，
克果智照分明為分齊也，安住如性含受為果果性云云。 ^265b14

【記】境界。既以合入緣因，遂取知法分齊之句，而為果性。
究盡實相，名智照分明，見無分齊之分齊也。
如云智度大海，佛窮其底，豈非無底而為底耶？
乃以安住諸法如性，一切皆能含受，一切同名果果性。
此則果後任運，永永雙遮雙照也。 ^265b18

二、章安例兩五句二：初、例上合對。 ^265b26

【文句】若然者，下兩種五句，亦應對五佛性。 ^265b30

【記】二、準義須釋。 ^265b32

【文句】師雖不釋，義例應爾，準須釋出其義，消文令會爾。 ^265b34

【記】五性秪是開於三法。
三番五句，既其番番對於三法，亦合番番對於五性。
後之二番，大師不釋，意云可見。
章安恐後學不知，故略指云義例應爾。
復令講者伸釋其意，故云準須釋出等也。
第二番中，智光是了因性，智炬是境界性，
知境不濫，如炬照物。
智行是緣因性，智聚是果性，智境是正因性。
若依次師沒境界性者，則智炬是果，果性斷德，對機不濫也。
第三番中，正解顯體是了因性，正觀體顯，
既當報身，合是果性。
正能分別是境界性，正解於圓是緣因性，正能覺了是正因性。
若依次師沒境界性，則以正能分別為果，
果性果後應機，任運分明也。 ^265b38

三，結。
orig::  ^265c12

世尊！以是義故，名散脂大將。
commentary::  ^265c14

【文句】世尊以是義故下，是結文也。 ^265c16

【記】三、發誓充益二：初、分文示好。 ^265c18

【文句】從世尊散脂大將下，是第三、發誓以智辯充益說者。
文為二：先益能化，次益所化。
益能化為三：莊嚴言辭下，益其口業。
眾味精氣下，益其身業。
心進勇銳下，益其意業。
從以是之故下，益其所化。
此亦為三：以是之故，廣說是經。
此是未種者令種也。
若有眾生下，是已種令熟也。
無量眾生下，是已熟者令脫。
悉如文。此消文大好。 ^265c20

【記】二、依此消文二：初、益能化三：初、益口業。
orig::  ^265c34

世尊！我散脂大將，令說法者莊嚴言辭辯不斷絕。
commentary::  ^265c36

【記】二、益身業。
orig::  ^265c38

眾味精氣，從毛孔入，充益身力。
commentary::  ^265c40

【記】三、益意業。
orig::  ^265c42

心進勇銳，成就不可思議智慧，入正憶念。
如是等事，悉令具足，心無疲厭，身受諸樂，心得歡喜。
commentary::  ^265c44

【記】二、益所化三：初、未種令種。
orig::  ^265c48

以是之故，能為眾生廣說是經。
commentary::  ^266a2

【記】二、已種令熟。
orig::  ^266a4

若有眾生於百千佛所種諸善根，說法之人為是眾生，
閻浮提內廣宣流布是妙經典，令不斷絕。
commentary::  ^266a6

【記】三、已熟令脫。
orig::  ^266a10

無量眾生聞是經已，當得不可思議智聚，
攝取不可思議功德之聚，於未來世無量百千劫人天之中常受快樂，
於未來世值遇諸佛，疾得證成阿耨多羅三藐三菩提，一切眾苦三惡趣分永滅無餘。
commentary::  ^266a12

【記】問：既得智聚，又攝福聚，斯乃真似二種莊嚴，
合居方便及實報土，經那但云無量千劫人天受樂？
答：須知十益皆悉不離二十五有，此中乃是人天方便、人天實報。
故仁王般若云：出三界外，更有眾生界者，此是外道大有經說。
須知四土若橫若竪，秪在三界一處而論，學者宜審。 ^266a20

四、歸敬三寶。
orig::  ^266a30

南無寶華功德海瑠璃金山光照如來、
應供、正徧知。南無無量百千億那由他莊嚴其身釋迦如來、
應供、正徧知。熾然如是微妙法炬。
南無第一威德成就眾事大功德天。
南無不可思量智慧功德成就大辯天。
commentary::  ^266a32

【文句】從南無寶華下，是第四，歸敬文也。
佛說一切眾經，初皆歸敬，而譯人略之。
諸論初亦先歸敬，此文是說竟歸依三寶，在文可尋也。 ^266a40

【記】一切眾經。初皆歸敬者，謂結集經者，皆有歸敬。
在通序前，此方好略。
譯人省之，亦有存者。
如薩遮尼乾子所說經初云：歸命大智海，毗盧遮那佛。
注云：外國本一切經首，皆有此句。
諸論下，即造論者歸敬也。
如智度、起信等三寶者，佛法可知。
功德大辯，即菩薩理和僧也。
南無，此云歸命。
other:: 
# 金光明經正論品第十一

commentary::  ^266a46

【記】二、正論善集明人王往日通經。
二。初、正論品。二。初、品題。
orig::  ^266b10

金光明經正論品第十一
commentary::  ^266b14

【記】句文分二：初、正釋題二：初、直釋二字。 ^266b16

【文句】正論者，正名為聖。
聖有二種：一、世聖，二、出世聖。
論名覈實：一、覈事實，二、覈理實。 ^266b18

【記】世聖者，謂輪王也。
易曰：備物致用，立功成器，以為天下利，莫大乎聖人。
管子曰：聖人若天然，無私覆也；若地然，無私載也。
此皆言世間聖人。
出世聖，謂三乘果人，斷惑證理名聖也。
覈者，說文云：考事之實也。
覈事實，則世間正論可以治國；覈理實，則出世正論可以詣道。 ^266b22

二、委明四悉，謂世間正論而有四益，皆引孝經結成其義。
文為四：初、世界。 ^266b32

【文句】此品是先王舊法，世世相傳。
先王傳力尊相，力尊相傳於信相，信相又傳其子，其子又傳於後世。
世世正聖，世世善實，即是先王之法言。
亦是世界悉檀立名，名正論品。 ^266b36

【記】先王舊法，即世間事實。
世世不同，即世界意也。 ^266b44

二為人。 ^266b46

【文句】王行此法，法律相應。
陰陽以之調，日月以之順，百穀以之豐，
萬民以之樂，社稷以之安，治化以之美。
即是民用和睦，上下無怨。
亦是為人悉檀立名，名正論品。 ^266b48

【記】百穀者，楊泉物理論云：粱者，黍稷之總名。
稻者，粳糯之總名。
菽者，眾豆之總名。
三穀各二十，為六十。
蔬果之實，助穀各二十，凡為百穀。
社稷者，孝經緯曰：社，土地之主也。
土地濶，不可盡敬，故封土為社，以報功也。
稷，五穀之長也。穀眾不可徧祭，故立稷神以祭之。
禮記曰：厲山氏之子〔厲或作列〕柱及周棄為稷
〔厲山氏之有天下也，其子柱能植百穀。
夏之衰也，周棄繼之，故祀為稷神〕，共工民之子后土為社
〔共工氏之#CB00649;九州也，
其子曰后土，能平九州，故祀為社〕。
民用和睦者，人民被服其教，自相和睦，
尊卑上下，無相怨者。 ^266c8

三、對治。 ^266c26

【文句】王用此法，外敵不敢謀，內姦不敢驚，
妖星不敢現，惡虹不敢行，暴風不敢動，
疾雨不敢零，是則禍亂不作，灾害不生，
亦是對治悉檀立名，名正論品。 ^266c28

【記】內姦，謂亂臣賊子。
孔安國曰：在內曰姦，在外曰宄。
禍，亂下。禍者，謂善人逢殃。
亂者，謂臣下悖逆作起也。
灾者，天反時，風雨不節也。
害者，地反時，水旱傷稼也。 ^266c34

四，第一義。 ^266c40

【文句】此之世善本金光明，從金光明出此正論善。
用此正論，天宮天身以之光明，天力天威以之增長，
天心為之倍樂，天之法味為之倍加深遠，
即是先王之至德要道，亦是第一義悉檀立名，名正論品也。 ^266c42

【記】本金光明者，即四王品云所作國事，
所造世論，皆因此經也。
至德要道者，至謂窮理之極，要謂以一總眾。
謂茲正論，是先王舊法，為德之極，道之要也。
前之三悉，屬於世間，且就本辨。
今此第四，兼出世足，故雙明本末之義，令其聞者解悟兩種第一義故。
鈍者但得世間要道，此從末也；利者乃悟出世要道，此從本也。
增益天德，亦須兩分：從末者，益但生天；
若從本者，益在義天，亦兼淨天，以金光明屬通教故。 ^267a4

二、明來意。 ^267a20

【文句】此文是流通中第二意，明人王弘經，
感通冥聖，天王佐助，善政興隆。 ^267a22

【記】冥聖者，即諸天是冥聖也。
故法華三昧云：一切冥法。 ^267a26

二、經文二：初、分文。 ^267a28

【文句】文為二：一、長行說事本，二、偈頌說正論。
長行中，對告地神說昔尊相。 ^267a30

【記】二、隨釋二：初、長行。
orig::  ^267a34

爾時，佛告地神堅牢：過去有王名力尊相，
其王有子名曰信相，不久當受灌頂之位統領國土。
爾時，父王告其太子信相：世有正論善治國土，
我於昔時曾為太子，不久亦當紹父王位。
爾時，父王持是正論亦為我說，我以是論於二萬歲善治國土，
未曾一念以非法行，於自眷屬情無愛著。
何等名為治世正論？
地神！爾時，力尊相王為信相太子說是偈言：
commentary::  ^267a36

【文句】如文。 ^267b2

【記】經受灌頂位者。
華嚴三十九云：轉輪聖王所生太子，母是正后，身相具足。
其轉輪王令此太子坐白象寶妙金之座，
張大網幔，建大法幢，然香散華，奏諸音樂，取四大海水置金瓶內。
王執此瓶灌太子頂，是時即名受王職位，
墮在灌頂剎利之數，即能具足行十善道，亦得名轉輪聖王。 ^267b4

二、偈頌二：初、分文。 ^267b14

【文句】偈有八十二行，文為四：初二行半集眾，
次三行半發問，次一行結問開答，後七十五行梵天答。
即說正論也。集眾文為三：初一行是佛敘尊相，
欲為天子說先王本法；次一行佛敘尊相誡聽；次半行明說論處所。 ^267b18

【記】二、隨釋四：初、集眾，三、如分科。
初、佛敘尊相欲說。
orig::  ^267b28

我今當說諸王正論，為利眾生斷諸疑惑。
commentary::  ^267b30

【記】二、佛敘尊相誡聽。
orig::  ^267b32

一切人王，諸天天王，應當歡喜，合掌諦聽。
commentary::  ^267b34

【記】三、明說論處所。
orig::  ^267b36

諸王和合集金剛山。
commentary::  ^267b38

【記】二、發問二：初、分文。 ^267b40

【文句】次四，王發四問。
一問，云何呼人為天。
二問，非天所生，而名天子。
三問，處王宮殿，何故名天。
四問，以人法治世，那得名天。 ^267b42

【記】二、釋義，四、如分文。
初問呼人為天。
orig::  ^267b48

護世四鎮起問梵王：大師梵尊天中自在，
能除疑惑當為我斷，云何是人得名為天？
commentary::  ^267c2

【記】二、問：何名天子？
orig::  ^267c6

云何人王復名天子？
commentary::  ^267c8

【記】三、問：處王宮殿，何故名天？
orig::  ^267c10

生在人中，處王宮殿。
commentary::  ^267c12

【記】四、問：人王治世，那得名天？
orig::  ^267c14

正法治世，而名為天。
commentary::  ^267c16

【記】三、結問開答。
orig::  ^267c18

護世四王問是事已，時梵尊師即說偈言：
commentary::  ^267c20

【文句】次一行，成前起後，可見云云。 ^267c22

【記】四、梵天答二：初、述意，分文二：初、述意。 ^267c24

【文句】問既有四，答亦為四。
一、答天。護其入胎，雖是人子，而稱天子。
三十三天，各分己德，雖是於人，而稱為天。
雖處人宮殿，用天律治世，雖是人主，而稱為天。
雖是人法治世，令眾生行善，多生天上，
以因中說果，故稱為天。 ^267c26

【記】佛經釋天子義，此文最顯。
若儒教則云：王者父天母地，為天子之故。
援神契曰：天覆地載，謂之天子。 ^267c36

二分文 ^267c40

【文句】從汝今雖以下，是梵答，文為二：初十行半略答，後六十四行半廣答。
略中有四：初一行半許答；次因集業故一行，
略舉昔因今果，答其問王義；次五行舉三義，
答其問天義；次三行舉三義，重答問王義。 ^267c42

【記】二、隨文釋義二：初、略答四：初、許答。
orig::  ^268a4

汝今雖以此義問我，我要當為一切眾生敷揚宣暢第一勝論。
commentary::  ^268a6

【記】二、答王義。
orig::  ^268a10

因集業故，生於人中。
王領國土，故稱人王。
commentary::  ^268a12

【記】故稱人王者，諡法曰：德象天地稱帝，仁義所生稱王。
白虎通曰：王者，往也，天下所歸往也。 ^268a14

三、答問天義。
orig::  ^268a16

處在胎中，諸天守護，或先守護，然後入胎。
雖在人中，生為人王，以天護故，復稱天子。
三十三天，各以己德，分與是人，故稱天子。
神力所加，故得自在，遠離惡法，遮令不起，
安住善法，脩令增廣，能令眾生，多生天上。
commentary::  ^268a20

【記】文二。初、指出三義。 ^268a28

【文句】答：天舉三義者，未入胎，入胎分，德力加是也。 ^268a30

【記】未入等是一義，分德是一義，力加是一義。
二、明答三問三：初、以護胎答第二問。 ^268a32

【文句】以護胎故稱為天子，答第二問也。 ^268a36

【記】未入護者，猶在中陰；已入護者，處在胎藏。
此之二時，多為鬼害，故假天護。 ^268a38

二、以分德答第一問。 ^268a40

【文句】以分德故，有其天德，故稱為天，答第一問也。 ^268a42

【記】三、以力加，答三、四問。 ^268a44

【文句】神力所加，脩善遮惡，後必生天。
因中說果，故稱為天。
答第三第四正法治世，名為天問也。
答半名為天三義竟。 ^268a46

【記】前第三問。處王宮殿，何故名天？
四問。以人法治世，那得名天？
故今答中，雖處人宮，天力加故，自在如天，答第三問也。
遮惡勸善，令人生天，答第四問也。 ^268b4

四，重答問王義。
orig::  ^268b10

半名人王，亦名執樂，羅剎魁膾，能遮諸惡；
亦名父母，教誨脩善，示現果報，諸天所護；
善惡諸業，現在未來，現受果報，諸天所護。
commentary::  ^268b12

【記】文二。初、正明人王三義三。
初、明執樂名王。 ^268b18

【文句】從半名人王已下，答有三義，故稱半為王。
一名執樂者，樂由於王，王執此樂，使天下和平，
五日一風，十日一雨，老者擊壤，小騎竹馬，誰不歸德？
故執樂者名王。 ^268b20

【記】王執此樂者，謂持禮樂以化民也。
孝經曰：導之以禮樂，而民和睦。
樂記曰：大樂必易，大禮必簡。
樂至則無怨，禮至則不爭。
揖讓而治天下者，禮樂之謂也。
使天下去明，樂之化成也。
京房易候云：大平之時，十日一雨，凡歲三十六雨，此休徵時若之應。
風土記曰：擊壤者，以木作之，前廣後銳，
長尺三四寸，其形如履。
臘節，僮少以為戲也。
逸士傳：帝堯之時，有老人擊壤於路，曰：
吾日出而作，日入而息，鑿井而飲，耕田而食，帝何力於我哉？
豈非至聖之德，為而不宰，玄功讚運，是以百姓日用不知，竹馬兒童所戲也。
人王執樂治國，故得天下和平，老幼俱樂其性也。 ^268b28

二、明遮惡名王。 ^268c2

【文句】二者遮惡，為民除害。
天不亢旱，地不洪流，草不折傷，民無疾癘者，誰不歸德？
故遮惡名王。 ^268c4

【記】即經云羅剎魁膾等，以能遮暴惡故，亦名羅剎魁膾也。
以亦名二字貫下，如羅剎中魁卒，故眾鬼不敢為非也。 ^268c8

三、明父母名王 ^268c12

【文句】三、父母者，誨示禍福，導語善惡，制禮作樂，
而民知禁，誰不歸德？
故父母名之為王。 ^268c14

【記】即是王為民之父母也。
誨示禍福等者，謂違仁義者致刑罸，是禍惡也。
錄仁義而授爵祿，是福善也。
制禮以檢其迹，作樂以和其心。
故樂記曰：樂者為同，禮者為異。
同則相親，異則相敬。
民知禁者，民知有禁令也。 ^268c18

二、兼顯天子三義。 ^268c26

【文句】能為民下，作父母故。
諸天護之，名為天子。
以遮惡不起，諸天分德，名之為天。
以執樂故，因中說果，復名為天。
非但半名人王義成，半名為天三義亦顯。 ^268c28

【記】因中。說果者，以禮樂化民，必生天上故。
二、廣答二：初、分文釋義二：初、廣明非法失於六義。
orig::  ^268c36

若有惡事，縱而不問，不治其罪，不以正教，
捨遠善法，增長惡聚，故使國中，多諸姦鬪，
三十三天，各生瞋恨。
由其國王，縱惡不治，壞國正法，姦詐熾盛，
他方怨敵，競來侵掠，自家所有，錢財珍寶，
諸惡盜賊，共相劫奪。
如法治世，不行是事，若行是者，其國殄滅。
譬如狂象，蹋蓮華池，暴風卒起，履降惡雨，
惡星數出，日月無光，五穀果實，咸不滋茂。
由王捨正，使國饑饉，天於宮殿，悉懷愁惱。
由王暴虐，不脩善事，是諸天王，各相謂言：
是王行惡，與惡為伴，以造惡故，速得天瞋，
以天瞋故，不久國敗。
非法兵仗，姦詐鬪訟，疾疫惡病，集其國土。
諸天即便，捨離是王，令其國敗，生大愁苦，
兄弟姊妹，眷屬妻子，孤迸流離，身亦滅亡。
流星數墮，二日並現，他方惡賊，侵掠其土，
人民饑餓，多諸疾疫。
所重大臣，捨離薨亡，象馬車乘，一念喪滅，
諸家財產，國土所有，互相劫奪，刀兵而死。
五星諸宿，違失常度，諸惡疾疫，流徧其國。
諸受寵祿，所任大臣，及諸群僚，專行非法。
如是行惡，偏受恩遇，脩善法者，日日衰減。
於行惡者，而生恭敬，見脩善者，心不願錄。
故使世間，三異並起，星宿失度，降暴風雨。
破壞甘露，無上正法，眾生等類，及以地肥。
恭敬弊惡，毀諸善人，故天降雹，饑饉疫死。
穀米果實，滋味衰減，多病眾生，充滿其國。
甘美盛果，日日損減，苦澁惡味，隨時增長。
本所遊戲，可愛之處，悉皆枯悴，無可樂者。
眾生所食，精妙上味，漸漸損減，食無肌膚。
顏貌醜陋，氣力衰微，凡所食噉，不知厭足。
力精勇猛，悉滅無有，懶墮懈怠，充滿其國。
多有病苦，逼切其身，惡星變動，羅剎亂行。
若有人王，行於非法，增長惡伴，損人天道。
於三有中，多受苦惱，起如是等，無量惡事。
皆由人王，愛著眷屬，縱之造惡，捨而不治。
若為諸天，所護生者，如是人王，終不為是。
有行善者，得生天中，行不善者，墮在三塗。
三十三天，皆生焦熱，由王縱惡，捨而不誨。
違逆諸天，及父母勅，不能正治，則非孝子。
起諸姦惡，壞國土者，不應縱捨。
commentary::  ^268c40

【文句】從若有惡事下，三十九行三句，廣明非法。
不得名天，不得名王，六義俱失。
三十三天各生瞋恨，是天不護，不護故非天子。
是諸天王各相謂言，是天不分德，不分德故不得名天。
捨遠善法，增長惡法，則無天因。
寧得因中說果，歎人為天也？
生大愁苦者，無執樂義。
疾疫流徧，無遮惡義。
縱惡不顧善，無父母義云云。 ^269b8

【記】二、廣明正治，得於六義。
orig::  ^269b22

當正治罪，是故諸天，護持是王。
以滅惡法，脩習善故，現世正治，得增王位。
應各為說，善不善業，能示因果，故得為王。
諸天護持，鄰王佐助，為自為他，脩正治國。
有壞國者，應當正教，為命及國，脩行正法。
不應行惡，惡不應縱，所有餘事，不能壞國。
要因多姦，然後傾敗，若起多姦，壞於國土。
譬如大象，壞蓮華地，怨恨諸天，故天生惱。
起諸惡事，彌滿其國，是故應隨，正法治世。
以善化國，不順非法，寧捨身命，不愛眷屬。
於親非親，心常平等，視親非親，和合為一。
正行名稱，流布三界，正法治國，人多行善。
常以善心，仰瞻國王，能令天眾，具足充滿。
是故正治，名為人王，一切諸天，愛護人王。
猶如父母，擁護其子，故令日月，五星諸宿。
隨其分齊，不失常度，風雨隨時，無諸灾禍。
令國豐實，安樂熾盛，增益人民，諸天之眾。
以是因緣，諸人王等，寧捨身命，不應為惡。
不應捨離，正法珍寶，由正法寶，世人受樂。
常當親近，脩正法者，聚集功德，莊嚴其身。
於自眷屬，常知止足，當遠惡人，脩治正法。
安止眾生，於諸善法，教勅防護，令離不善。
是故國土，安隱豐樂，是王亦得，威德具足。
隨諸人民，所行惡法，應當調伏，如法教詔。
是王當得，好名善譽，善能攝護，安樂眾生。
commentary::  ^269b24

【文句】從當正治罪下二十四行三句，更廣說六義。
當正治罪，即父母義。
諸天護持，即天子義。
以滅惡法，即魁膾義。
魁膾名典軍，遮制惡鬼，鬼畏典軍，不敢亂行也。
脩習善法，即執樂義。
應各為說，即示因果義。
諸天，即分德義。還以六義消，文皆可尋云云。 ^269c16

【記】此六經文，前後相參，故并前段皆不細分。
講者當以六義得失，對文銷之，其理自會。 ^269c26

二、示觀明本二：初、令思觀義。 ^269c28

【文句】此中應明觀義，自思之云云。 ^269c32

【記】自思之者，稟斯宗人，合知二種脩觀之法，
故疏不示，令其自思。
今恐後學未能別之，不免略說。
此於三種，是託事觀。
謂託世天，明於諦境；託於人王，明於玅觀。
即此一念，性是義天。
依止此天，能令此觀不起邊倒，名天護義，中觀也。
觀合義天，同天之德，不分而分，名天分德，空觀也。
義天神力，加玅觀故，能歷諸境，皆得圓融，假觀也。
又託人王脩理觀者，全諦起觀。
中觀雙照，即父母義；空觀伏惑，即魁膾義；
假觀立法，即執樂義。
此諦此觀，皆離縱橫，秪於一心，具茲六義。 ^269c34

二、設問明本二：初、設問。 ^270a4

【文句】問：金光明是正論本，其意云何？ ^270a6

【記】上四王品云：閻浮提內諸國王等，所作國事，
所造世論，皆因此經。
豈非正論以金光明而為其本？
欲令答示即末之本，故興此問。 ^270a8

二、答示二：初、正示。
方等所說，豈有一事不本於理？
如向散脂，翻為密者，常所稱呼，豈知召於秘玅三法？
今於此典自敘密名十五句義，斯乃委彰世名之本。
此之正論是梵王說，梵王之本，諸經開為法身菩薩，
法身菩薩隨所住處是常寂光，以身例口，
隨有所說，無非秘藏。
今之正論，此金光明而為其本，豈可末事暫乖本理？
水波、金器，本末同時，以金光明具世間法，故即世名而可示本。
自此為二：初、明末即於本二：初、就天子三義示本。 ^270a12

【文句】天者，即法性金也。
法性作依止，故言天護。
分德者，即光也。報身與法性冥，即是分德也。
神力所加者，即明也云云。 ^270a32

【記】應先了知此金光明是法非譬，以法報應，是金光明異名故也。
天者，第一義天也。
子者，無上眾生本來人也。
攬金光明妙三實法，為此假人。
此人依止第一義天，本離八倒，是天護義。
此人智光冥法身金，德與法同，為分德義。
此人應益，名之為明，義天之力之所加也。 ^270a38

二、約人王三義示本。 ^270a48

【文句】又父母者，即金也，法性為父母故。
遮惡即光也，執樂即明也。 ^270b2

【記】此妙假人。體是金故，雙具權實，能與一切而作父母。
體是光故，照惑本空，即遮惡義。
體是明故，能生眾善，即執樂義。 ^270b6

二、明末從本立。 ^270b10

【文句】以此為本，故能正論爾。 ^270b12

【記】如上所示本之六義，因果六位，皆即此義。
此義能作世出世間一切事本，今即此本而談正論。
其圓教機，聞治國事，即達其本，乃能頓治四種之國。 ^270b14

二、例結。 ^270b20

【文句】如半名人王，牛名為天，為世間正論，
半名出世間正論，本末相關，即此意也。 ^270b22

【記】經於一人而立人、天兩種之稱，意顯此論通世、出世也。
other:: 
# 金光明經善集品第十二

commentary::  ^270b26

【記】二、善集品。二。初、品題。
orig::  ^270b30

金光明經善集品第十二
commentary::  ^270b32

【記】句文分二：初、正解題二：初、釋善集得名二：
初、據名廣集六善。 ^270b34

【文句】此轉輪王集眾善法，如海導師，善海無涯，六度則攝。 ^270b38

【記】海導師，謂海中船師。
善法雖多，不出此六。
二、附文別集檀智二：初、明攝六。 ^270b42

【文句】六度又廣，二度略攝，謂檀與智。 ^270b46

【記】檀能攝六，智能導五，成就二嚴，故舉茲兩。
二、示經。文二：初、正示經。 ^270b48

【文句】提如意珠，捨四大地滿中珍寶，以用布施，即集檀行也。
合掌而立，請寶冥尊者宣揚顯說，是金光明，即集智行也。 ^270c4

【記】經舉此二，其相深廣。
寶滿四洲，盡奉三寶，興隆事廣。
合掌而立，聽金光明，證悟理深。 ^270c10

二、例餘行。 ^270c12

【文句】檀智既然，餘法亦爾。
從行得名，故稱善集品也。 ^270c14

【記】此王心大，集善不輕。
檀智深廣，在文既然，驗餘所脩，皆非聊爾。 ^270c16

二、用悉檀立品。 ^270c18

【文句】此六度不同，是世界悉檀集善也。
脩於五度，是為人集善也。
脩於智度，是對治集善也。
皆波羅蜜，是第一義集善也。
從此四集得名，故言善集品。 ^270c20

【記】總舉六度，名數不同。
是世界五度望智，且在事善，屬為人。
智照五度，破取相惡，屬對治。
達六法界，絕乎思議，皆到彼岸，名第一義。
此王具集四悉檀善，故以其名立今品目。 ^270c26

二、明來意。 ^270c32

【文句】此品是第二人。
王弘經：上明世間正見，感動天地；此明出世正見，感動賢聖云云。 ^270c34

【記】治國之論，是世正見。
聽金光明，是出世間上上正見。
夜睡夢中，聞佛功德，是感動聖。
及見比丘，名曰寶冥，是感動賢。
縱入分真，望佛名賢。 ^270c38

二、經文二：初、分文。
釋義二：初、分文。 ^270c42

【文句】文為二：初、對告地神，二、以偈說。
偈有六十四行半，分為二：初、四行通明因地行檀，
次、六十行半別明善集施財。
施法別為六：一、六行半明事本，二、十一行半明聖王請法，
三、十九行半明尊者宣揚，四、十行半明輪王行施，
五、二行結會古今，六、十行半引因果以證以勸。 ^270c46

【記】二、釋義二：初、對告地神。
orig::  ^271a10

爾時，如來復為地神說往昔因緣，而作偈言：
commentary::  ^271a12

【記】二、佛以偈說二：初、通明因地行檀。
orig::  ^271a14

我昔曾為，轉輪聖王，捨四大地，及以大海。
又於是時，以四天下，滿中珍寶，奉上諸佛。
凡所布施，皆捨所重，不見可愛，而不捨者。
於過去世，無數劫中，求正法故，常捨身命。
commentary::  ^271a16

【記】二、別明善集。二施，謂四天下寶施財也。
請說此經，令無量眾聞金光明施法也。
此別為六，當如分文，以義解釋。
初、明事本。
orig::  ^271a24

又過去世，不可議劫，有佛世尊，名曰寶勝。
其佛世尊，般涅槃後，時有聖王，名曰善集，
於四天下，而得自在，治政之勢，盡大海際。
其王有城，名水音尊，於其城中，止住治化。
夜睡夢中，聞佛功德，及見比丘，名曰寶冥，
善能宣暢，如來正法，所謂金光，微妙經典，
明如日中，悉能徧照。
commentary::  ^271a30

【記】經治政之勢者，謂化之勢分，極於海際。
二，明聖王請法。
orig::  ^271a42

是轉輪王，夢是事已，即尋覺寤，心喜徧身，
即出宮殿，至僧坊所，供養恭敬，諸大聖眾。
問諸大德：是大眾中，頗有比丘，名曰寶冥，
成就一切，諸功德不？
爾時寶冥，在一窟中，安坐不動，思惟正念，
讀誦如是，金光明經。
時有比丘，即將是王，至其所止，到寶冥所。
時此寶冥，故在窟中，形貌殊特，威德熾然，
即示王言：是窟中者，即是所問，寶冥比丘，
能持甚深，諸佛所行，名金光明，諸經之王。
時善集王，即尋禮敬，寶冥比丘，作如是言：
面如滿月，威德熾然，惟願為我，敷演宣說，
是金光明，諸經之王。
commentary::  ^271a46

【記】三、明尊者宣揚。
orig::  ^271b18

時寶冥尊，即受王請，許為宣說，是金光明。
三千大千，世界諸天，知當說法，悉生歡喜，
於淨微妙，鮮潔之處，種種珍寶，廁填其地，
上妙香水，持用灑之，散諸好華，徧滿其處。
王於是時，自敷法座，懸繒幡蓋，寶飾交絡，
種種微妙，殊特末香，悉以奉散，大法高座。
一切諸天，龍及鬼神，摩睺羅伽，緊那羅等，
即雨天上，曼陀羅華，徧散法座，滿其處所。
不可思議，百千萬億，那由他等，無量諸天，
一時俱來，集說法所。
是時寶冥，尋從窟出，諸天即時，以娑羅華，
供養奉散，寶冥比丘。
是時寶冥，淨洗身體，著淨妙衣，至法座所，
合掌敬禮，是法高座。
一切天王，及諸天人，雨曼陀羅，大曼陀羅，
摩訶曼殊，眾寶妙華，無量百千，種種妓樂，
於虛空中，不鼓自鳴。
寶冥比丘，能說法者，尋上高座，結加趺坐，
即念十方，不可思議，無量千億，諸佛世尊，
於諸眾生，興大悲心，及善集王，所得王領，
盡一日月，所照之處。
時說法者，即尋為王，敷揚宣說，是妙經典。
commentary::  ^271b20

【記】廁，雜也。填，塞也。
繒，帛之總名也。曼陀羅，此云適意。
曼殊沙，此云柔軟。
舊小大白，小大赤。
不鼓，鼓擊也。 ^271c4

四，明輪王行施。
orig::  ^271c8

是時大王，為聞法故，於比丘前，合掌而立，
聞於正法，讚言：善哉！
其心悲悼，涕淚橫流，尋復踊悅，心意熈怡，
為欲供養，此經典故。
爾時即提，如意珠王，為諸眾生，發大誓願：
願於今日，此閻浮提，悉雨無量，種種珍異，
璝琦七寶，及玅瓔珞，以是因緣，悉令無量，
一切眾生，皆受快樂。
即於爾時，尋雨七寶，及諸寶飾，天冠耳璫，
種種瓔珞，甘饌寶座，悉皆充滿，徧四天下。
時王善集，即持如是，滿四天下，無量七寶，
於寶勝佛，遺法之中，以用布施，供養三寶。
commentary::  ^271c10

【記】熈怡，悅樂也。璝，美石，次玉。
琦，玉名。耳璫釋名云：穿耳施珠曰璫。
應作珥璫。珥，如志反。
蒼頡云：珠在耳也。 ^271c28

五、結會古今。
orig::  ^271c32

爾時為王說法比丘，於今現在阿閦佛是；
時善集王聽受法者，今則我身釋迦文是。
commentary::  ^271c34

【記】六、引因果證勸。
orig::  ^271c38

我於爾時，捨此大地，滿四天下，珍寶布施，
得聞如是，金光明經。
聞是經已，一稱善哉，以此善根，業因緣故，
身得金色，百福莊嚴，常為無量，百千萬億，
眾生等類，之所樂見。
既得見已，無有厭足，過去九十，九億千劫，
常得作於，轉輪聖王。
亦於無量，百千劫中，常得王領，諸小國土。
不可思議，劫中常作，釋提桓因，及淨梵王。
復得值遇，十力世尊，其數無量，不可稱計。
所得功德，無量無邊，皆由聞經，及稱善哉。
如我所願，成就菩提，正法之身，我今已得。
commentary::  ^271c40

【文句】悉如文。 ^272a10

【記】二、指歸三法。言就此品論金光明者，就其所說論三法門。
疏文秪云論金光明，驗直就法立此三名，實不從譬。
以前後文悉皆如是，講者學者知之知之。
然以諸句對三字者，以此三是深廣法性當體之名。
法性可尊可貴名金，法性寂而常照名光，
法性能多利益名明，與諸三法無二無別。
若指品內事、理、依、正即此三者，乃令行人達乎所詮，
不縱不橫，絕思絕議，此典方得名為經王。
是知對三深有所以。
此自為三：初、就善集論。 ^272a12

【文句】就此品論，金光明者，善集波羅蜜金也，
集般若光也，集五度明也。 ^272a30

【記】翻波羅蜜，名到彼岸。
是所歸處，故名金。
般若翻智，故名光。
五度是行，故名明。
此就智、行及果為三，對金、光、明。 ^272a34

二、就寶冥論。 ^272a38

【文句】就寶冥論者，在一窟中，金也。
面如滿月，光也。讀誦如是經，明也。 ^272a40

【記】窟是所依名金，滿月能照名光，讀誦是行名明。
此約依正對於三法。 ^272a44

三、就二人論。 ^272a46

【文句】就二人作者，在窟中，金也；許為王說，
光也；王提如意珠，雨四天下珍寶，明也。 ^272a48

【記】寶冥依正，與王雨寶對於三法。
行者應知，秪一法性名金光明，豈可光明暫離於金？
豈可金光暫離於明？
今以三名分對依正、自他、人物，為令了依，
不離於正，自不離他，人不離物。
以金光明舉一即三，全三是一，不縱不橫，
而高而廣，物物皆是金光明海，心心皆是三德秘藏。
若不爾者，何名經王耶？
other:: 
# 金光明經鬼神品第十三

commentary::  ^272b4

【記】第三、鬼神品。二。
初、品題。
orig::  ^272b16

金光明經鬼神品第十三
commentary::  ^272b18

【記】句文分二：初、正解題二：初、正釋鬼神二：
初、釋鬼。 ^272b20

【文句】鬼字訓歸。又云：畏也，報多怖畏，如阿脩羅云云。
又云：威也，能令他畏其威也。 ^272b22

【記】歸者，尸子曰：人死曰歸。
云云者，觀佛三昧經云：脩羅與天帝戰時，
空中刀輪而下，脩羅軍眾身支墮落，即便怖畏，竄隱藕絲。
若依俗釋者，鄭玄云：聖人之精氣謂之神，賢智之精氣謂之鬼。
禮記曰：明則有禮樂，幽則有鬼神。 ^272b26

二、釋神。 ^272b34

【文句】神者，能也。大力者能移山填海，小力者能隱顯變化。 ^272b36

【記】二、對上題品。 ^272b40

【文句】此品通列一切天龍江海日月諸神。
上已天題品竟，無容再出。
雖通列諸道，而鬼神文多從多，故以之題品。 ^272b42

【記】二、明來意。 ^272b48

【文句】此品是第三，一切天龍鬼神，天地靈祇，
咸皆發誓，溥徧弘宣，以勸流通。 ^272c2

【記】二、經文二：初、分文。 ^272c6

【文句】文為二：一、長行，二、偈頌。
長行中，先舉事別，次圓供養。 ^272c8

【記】二、釋義二：初、長行二：初、列；二、釋二：初、舉事別。
orig::  ^272c12

佛告功德天：若有善男子、善女人，欲以不可思議妙供養具，
供養過去、未來、現在諸佛世尊，及欲得知三世諸佛甚深行處。
commentary::  ^272c14

【文句】事別者，佛從慈悲中起受供養者，蓋應佛也。
佛從如中起覺智，智與如合者，報佛也。
一切法悉是諸佛行處者，法佛也。
作如此解者，三佛歷別。
若脩事之供養，供養亦別也。 ^272c20

【記】佛從等者，果後慈悲，熏法現象，說法化人，此乃應身被機之佛。
從本覺如，起始覺智，合本真如，名報身佛，是始覺也。
一切諸法，元是諸佛所行之處，即法身佛，是本覺也。
三、佛歷別者，脩二性一，能起所起，能顯所顯，條然異故。
事供別者，四事供養，資持應佛；萬行功德，
資成報佛；稱理之智，顯發法佛。
資成、顯發，皆供養義。
三佛既異，三供亦別。 ^272c28

二，圓供養。
orig::  ^272c40

是人應當必定至心隨有是經流布之處，
若城邑、村落、舍宅、空處，正念不亂，至心聽是微妙經典。
commentary::  ^272c44

【文句】圓供養者，勸聽經。
聽經是法之供養，諸供養中最為第一。
第一供養者，供養一切佛。
佛說文字是應佛，能詮是報佛，所詮是法佛。
能敬文字，即敬三佛，亦是敬三世佛，諸佛從此生故。
供養文字，即供養一切諸佛云云。 ^272c48

【記】前有理智，以歷別故，貶之為事。
今聽經事，以融即故，褒之為法。
第一、供養者，不思議供也。
能聽、所聽，體不二故。
秪於文字，了具三身：能說是應，解脫德也；
能詮是報，般若德也；所詮是法，法身德也。
不解新伊，但論能、所，豈顯圓佛及圓供耶？
文字若非秘密之藏，那生諸佛恭敬之心？
非秘妙者，安能圓供三世佛耶？
注云云者，令如向釋也。 ^273a10

二、敘重聞二：初、標示。
謂四願：一、勸也。 ^273a22

【文句】又別時重聞，更記之。
長行舉四願欲而作一勸。 ^273a26

【記】二、釋出二：初、出四種願欲。 ^273a28

【文句】若欲知佛行處，行處者，即如如境，法佛也。
欲知者，知是如如智，報佛也。
能聽此經，此經即文字，文字即應佛也。
能聽者，隨順佛教，即法供養，法供養即妙供養也。 ^273a30

【記】問：經示行人欲以妙具供三世佛，及知他佛甚深行處，大師何故即以知字而為報佛？
所知是法，二必垂形，是則三身皆屬行者。
因既濫果，供養義乖。
此解違經，如何取信？
答：前揀事別，正却此情。
經云欲知，豈非行者？
甚深行處既是法身，能知之心寧非報佛？
文字之應，現亦唯心。
若生佛條然，能所永異，斯出小教，何預圓宗？
今就圓宗解四願欲，若迷三世諸佛三身同在剎那，
法界六塵頓彰妙解，是可思議，正當違經。 ^273a38

二、明一事滿四。 ^273b6

【文句】聽經能生覺智，覺智生故，即是佛受供養也。
聽經一事，具諸願欲，秪圓一事，具別諸事也。 ^273b8

【記】三世諸佛覺智為命，而與眾生同一心性，
乏熏脩故，即不受供養。
諸佛壽命不滅而滅，以隱為滅也。
今以聽經為供養故，即是受供。
諸佛壽命不生而生，以顯為生也。
行人應了生佛無差，聽經智生即諸佛現，以諸如來同一智故。
觀行相似分真之佛，與究竟佛無二無別。
又了智生即三佛生，即一而三，不縱不橫，此乃欲供。
欲知三世諸佛，秪聽經一事，四願俱滿。 ^273b12

二、偈頌二：初、分文。 ^273b26

【文句】偈有一百二行半，分為六：一、從若欲供養下十一行，
頌上長行秪能聽經，即是舉圓妙以勸脩；
二、從隨所至處下三行半，舉聽經即能攘灾以勸脩；
三、從於說法處下六行，舉聽經致靈瑞以勸脩；
四、從威德相貌下五行半，舉秪聽經有威力以勸脩；
五、從大梵天王下四十九行半，舉聽經能致天龍鬼神以勸脩；
六、從於諸眾生下二十七行半，舉秪聽經能令國土安樂以勸脩云云。 ^273b28

【記】二、隨釋六科節，並如分文所列。
初頌上長行秪能聽經，即是舉圓妙以勸脩。
orig::  ^273b44

爾時，世尊欲重宣此義，而說偈言： ^273b48

若欲供養，一切諸佛，欲知三世，諸佛行處，
應當往彼，城邑聚落，有是經處，至心聽受。
是妙經典，不可思議，功德大海，無量無邊，
能令一切，眾生解脫，度無量苦。
諸有大海，是經甚深，初中後善，不可得說，譬喻為比。
假使恒沙，大地微塵，大海諸水，一切諸山，
如是等物，不得為喻。
若入是經，即入法性，如深法性，安住其中，
即於是典，金光明中，而得見我，釋迦牟尼，
不可思議，阿僧祇劫，生天人中，常受快樂。
以能信解，聽是經故，如是無量，不可思議，
功德福聚，悉已得之。
commentary::  ^273c2

【記】經。若入是經者。
一言於經，即有三種，謂教、行、理。
能了此三，是妙三法，名入是經。
若不然者，安得入經？
即入法性。所入法性，無量甚深，三義具足，名金光明。
稱此安住，名之為如，即見釋迦三身妙體。
須論觀行相似分真，入經見佛。 ^273c20

二、舉聽經即能攘灾以勸脩
orig::  ^273c28

隨所至處，若百由旬，滿中盛火，應從中過。
若至聚落，阿蘭若處，到法會所，至心聽受。
聽是經故，惡夢蠱道，五星諸宿，變異灾禍，
一切惡事，消滅無餘。
commentary::  ^273c32

【文句】蠱道者，四天上遣神，名彌栗頭#CB05418;伽陀，
漢言善品，主蠱毒也。 ^273c38

【記】經若百由旬，滿中盛火，應從中過者，為法亡軀也。 ^273c42

三舉聽經，致靈瑞以勸脩。
orig::  ^273c44

於說法處，蓮華座上，說是經典，書寫讀誦。
是說法者，若下法座，爾時大眾，猶見坐處。
故有說者，或佛世尊，或見佛像、菩薩色像、
普賢菩薩、文殊師利、彌勒大士，及諸形像。
見如是等，種種事已，尋復滅盡，如前無異。
成就如是，諸功德已，而為諸佛，之所讚歎。
commentary::  ^273c46

【記】經文殊師利云玅德，彌勒云慈氏。
四、舉秪聽經有威力以勸脩。
orig::  ^274a8

威德相貌，無量無邊，有大名稱，能却怨家。
他方盜賊，能令退散，勇悍多力，能破強敵。
惡夢惱心，無量惡業，如是惡事，皆悉寂滅。
若入軍陣，常能勝他，名聞流布，徧閻浮提。
亦能摧伏，一切怨敵，遠離諸惡，脩習諸善。
入陣得勝，心常歡喜。
commentary::  ^274a12

【記】經勇悍。說文云：多力也。
五舉聽經，能致天龍鬼神以勸脩。
orig::  ^274a22

大梵天王，三十三天，護世四王，金剛密迹，
鬼神諸王，散脂大將，禪那英鬼，及緊那羅，
阿耨達龍，娑竭羅王，阿脩羅王，迦樓羅王，
大辯天神，及功德天，如是上首，諸天神等，
常當供養，是聽法者，生不思議，法塔之想，
眾生見者，恭敬歡喜，諸天王等，亦各思惟，
而相謂言，令是眾生，無量威德，皆悉成就，
若能來至，是法會所，如是之人，成上善根，
若有聽是，甚深經典，故嚴出往，法會之處，
心生不可，思議正信，供養恭敬，無上法塔，
如是大悲，利益眾生，即是無量，深法寶器，
能入甚深，無上法性，由以淨心，聽是經典，
如是之人，悉已供養，過去無量，百千諸佛，
以是善根，無量因緣，應當聽受，是金光明，
如是眾生，常為無量，諸天神王，之所愛護，
大辯功德，護世四王，無量鬼神，及諸力士，
晝夜精勤，擁護四方，令無灾禍，永離諸苦，
釋提桓因，及日月天，閻摩羅王，風水諸神，
韋#CB00501;天神，及毗紐天，
大辯天神，及自在天，火神等神，大力勇猛，
常護世間，晝夜不離，大力鬼王，那羅延等，
摩醯首羅，二十八部，諸鬼神等，散脂為首，
百千鬼神，神足大力，擁護是等，令不怖畏，
金剛密跡，大鬼神王，及其眷屬，五百徒黨，
一切皆是，大菩薩等，亦悉擁護，聽是經者，
摩尼#CB02494;陀，大鬼神王，
富那#CB02494;陀，及金毗羅，
阿羅婆帝，賓頭盧伽，黃頭大神，一一諸神，
各有五百，眷屬鬼神，亦常擁護，聽是經者。
質多斯那，阿脩羅王，及乾闥婆，那羅羅闍，
祁那娑婆，摩尼乾陀，及尼楗陀，主雨大神，
大飲食神，摩訶伽吒，金色髮神，半祁鬼神，
及半支羅，車鉢羅婆，有大威德，婆那利神，
曇摩#CB02494;羅，摩竭羅婆，
針髮鬼神，繡利蜜多，勒那翅奢，摩訶婆那，
及軍陀遮，劒摩舍帝，復有大神，奢羅蜜帝，
醯摩#CB02494;陀，薩多琦黎，
多醯波醯，阿伽#CB02494;羅，
支羅摩伽，央掘摩羅，如是等神，皆有無量，
神足大力，常勤擁護，聽受如是，微妙經者。
阿耨達龍，娑伽龍王，目真鄰王，伊羅鉢王，
難陀龍王，#CB02494;難陀王，
有如是等，百千龍王，以大神力，常來擁護，
聽是經者，晝夜不離。
波利羅睺，阿脩羅王，毗摩質多，及以茂脂，
睒摩利子，波訶棃子，佉羅騫#CB00501;，
及以楗陀，是等皆是，阿脩羅王，有大神力，
常來擁護，聽是經者，晝夜不離。
訶利帝南，鬼子母等，及五百神，常來擁護，
聽是經者，若睡若寤。
旃陀旃陀，利大鬼神，女等鳩羅，鳩羅檀提，
噉人精氣，如是等神，皆有大力，常勤擁護，
十方世界，受持經者。
大辯天神，無量天女，功德天等，各與眷屬，
地神堅牢，種植園林，果實大神，如是諸神，
心生歡喜，悉來擁護，愛樂親近，是經典者。
commentary::  ^274a26

【記】文二。初翻現文，疏從摩醯去也。 ^274c12

【文句】摩醯首羅，餘經翻為天自在，灌頂經翻為威靈帝，
摩尼#CB02494;陀翻為威伏行，
富那#CB02494;陀翻為集至成，
金毗羅翻為威如王，賓頭盧伽翻為立不動，
車鉢羅婆翻為忍得脫，曇摩#CB02494;羅翻為學帝王，
摩竭婆羅翻為除曲心，繡利蜜多翻有功動勳，
勒那翅奢翻為調和平，劒摩舍帝翻為伏眾根，
奢羅蜜帝翻為獨處快，醯摩#CB02494;陀翻為舍主，
薩多琦棃翻大力天，波利羅睺翻勇猛進，
毗摩質多翻為高遠，睒摩利子翻英雄德，
波訶棃子翻威武盛，佉羅騫#CB00501;翻吼如雷，
鳩羅檀提翻戰無敵。 ^274c14

【記】經閻摩羅王，或閻摩羅社，此云雙王。
閻摩，雙也；羅社，王也。
兄及妹皆作地獄主，兄治男事，妹治女事，故曰雙王。
又苦樂並受，亦名為雙。
那羅延，此云鈎鏁。
力士難陀，此云喜#CB02494;。
難陀，此云賢喜。兄弟二龍，風雨應時，能令人喜。
賢謂性，又賢善故。
毗摩質多，此云淨心。
正法念經，翻為響高，亦云穴居，正云吠摩。
質呾利，此云綺畫，又云寶飾，帝釋婦公舍支之父。
佉羅騫陀，此云廣脾。 ^274c34

二、却解初段。 ^274c48

【文句】脫因者，脫業障也。
脫果者，脫報障也。
度諸有者，脫煩惱障也。 ^275a2

【記】脫因等者，初段文云：能令一切眾生解脫，度無量苦諸有大海。
既云一切眾生解脫，度諸有海，須於界內及以界外，各脫三障。
故以因果對於業報，諸有由惑，故當煩惱。 ^275a6

六、舉秪聽經能令國土安樂以勸脩。
orig::  ^275a12

於諸眾生，增命色力，功德威貌，莊嚴倍常。
五星諸宿，變異灾怪，皆悉能滅，無有遺餘。
夜臥惡夢，寤則憂悴，如是惡事，皆悉滅盡。
地神大力，勢分甚深，是經力故，能變其味。
如是大地，至金剛際，厚十六萬，八千由旬。
其中氣味，無不徧有，悉令涌出，潤益眾生。
是經力故，能令地味，悉出地上，厚百由旬。
亦令諸天，大得精氣，充益身力，歡喜快樂。
閻浮提內，所有諸神，心生歡喜，受樂無量。
是經力故，諸天歡喜，百穀果實，皆悉滋茂。
園苑叢林，其華開敷，香氣馝馚，充溢彌滿。
百草樹木，生長端直，其體柔軟，無有斜戾。
閻浮提內，所有龍女，其數無量，不可思議。
心生歡喜，踊躍無量，在在處處，莊嚴華池。
於其池中，生種種華，優鉢羅華、波頭羅華、
拘物頭華、分陀利華。
於自宮殿，除諸雲霧，令虛空中，無有塵翳，
諸方清徹，淨潔明了。
日王赫燄，放千光明，歡喜踊躍，照諸闇蔽。
閻浮檀金，以為宮殿，止住其中，威德無量。
日之天子，及以月天，聞是經故，精氣充實。
是日天子，出閻浮提，心生歡喜，放於無量，
光明明網，徧照諸方。
即於出時，放大光網，開敷種種，諸池蓮華。
閻浮提內，無量果實，隨時成孰，飽諸眾生。
是時日月，所照殊勝，星宿正行，不失度數。
風雨隨時，豐實熾盛，多饒財寶，無所乏少。
是金光明，微妙經典，隨所流布，講誦之處，
其國土境，即得增益。
如上所說，無量功德。
commentary::  ^275a16

【記】經優鉢羅華下四句，四色蓮華：優鉢羅是青，
波頭摩是赤，拘物頭是黃，分陀利是白。
other:: 
# 金光明經授記品第十四

commentary::  ^275b12

【記】四、授記品。二。初、品題。
orig::  ^275b16

金光明經授記品第十四
commentary::  ^275b18

【記】句文分二：初、正解五：初、明今是二種。 ^275b20

【文句】有四種授記，今是二種云云。 ^275b22

【記】四種記者，首楞嚴三昧經：佛告堅意：
記有四種：一者、未發心記，或有流轉六道，
生於人間，好樂佛法，過百千萬億劫當發心，
過百千萬億阿僧祇劫行菩薩道，乃至供養佛，
化眾生，皆經若干劫當得菩提。
二、適發心與記者，是人久劫種諸善根，
好樂人法，有慈悲心，發心即住不退地故，故發心與記。
三、密記者，有菩薩未得記而行六度，功德滿足，
天龍八部皆作是念：此菩薩幾時當得菩提？
劫國弟子眾數如何？
佛斷此疑，即與授記。
舉眾皆知，此菩薩獨不知。
四、無生忍記者，於大眾中顯露與記也。
今是二種者，即適發心記及無生記也。 ^275b24

二，約訓釋二字。 ^275b44

【文句】授者，與也。記者，記成道事也。 ^275b48

【記】三、明所記之人。 ^275c2

【文句】此中授三大士、一萬諸天當來成佛事，故言授記。 ^275c4

【記】四、釋記異名。 ^275c8

【文句】亦名授莂，亦名授決。
授劫國數量名為莂，審實不虛名為決。 ^275c10

【記】五、明授非受。 ^275c14

【文句】從佛所與名為授，從其所得名為受。
此中從佛所與，故言授記。 ^275c16

【記】二、來意。 ^275c20

【文句】此是流通中第四意。
舉昔行經之因，方成圓極之果，證弘護不虛，以勸流通也。 ^275c22

【記】昔行經者，金龍尊王讚佛發願而為行經，
十千枯魚聞法熏脩而為行經，以為因方猶將也。
今得記莂，將來作佛證驗。
今日若親弘經，若為外護，不久得記，成佛不虗。 ^275c26

二、經文二：初、分文。 ^275c32

【文句】文為二：一、與記，二、疑記。
與記為二：一、與三大士記，二、與十千天記。
與三大士記又二：一、同緣者集，二、正與記。 ^275c34

【記】二、釋義二：初、與記二：初、與三大士記二：
初、同緣者集。
orig::  ^275c40

爾時，如來將欲為是信相菩薩及其二子銀相、
銀光，授阿耨多羅三藐三菩提記。
是時，即有十千天子，威德熾王而為上首，
俱從忉利來至佛所，頂禮佛足，却坐一面。
commentary::  ^275c44

【記】過去同緣，此經不說，或見彼經。
二，正與記。
orig::  ^276a4

爾時，佛告信相菩薩：汝於來世過無量無邊百千萬億不可稱計那由他劫金照世界，
當成阿耨多羅三藐三菩提，號金寶蓋山王如來、
應供、正徧知、明行足、善逝、世間解、無上士、
調御丈夫、天人師、佛、世尊。
乃至是佛般涅槃後，正法、像法皆滅盡已，
長子銀相當於是界次補佛處，世界爾時轉名淨幢，
佛名閻浮檀金幢光照明如來、應供、正徧知、
明行足、善逝、世間解、無上士、調御丈夫、
天人師、佛、世尊。乃至是佛般涅槃後，正法、
像法悉滅盡已，次子銀光復於是後次補佛處，
世界名字如本不異，佛號曰金光照如來、
應供、正徧知、明行足、善逝、世間解、無上士、
調御丈夫、天人師、佛、世尊。
commentary::  ^276a6

【文句】世界轉名淨幢者，應論四句，此中是其一也。 ^276a30

【記】世界轉名淨幢者，應論四句者：一、名轉土不轉，
轉名淨幢是也；二、土轉名不轉，如往古釋迦取土名娑婆，
今釋迦亦名娑婆；三、名土俱轉，如觀音補彌陀處；
四、名土俱不轉，如今銀光補金幢光照佛處。
世界名字，如本不異。
此中是一者，恐誤合云二也。 ^276a32

二、與十千天子記二：初、分科。 ^276a42

【文句】十千記又二：一、聞經生解，二、正與記。 ^276a44

【記】二、釋義二：初、聞經生解。
或相似解，或分真解，經無定判，故須從容。
orig::  ^276a46

是十千天子聞三大士得受記莂，復聞如是金光明經，
聞已歡喜生殷重心，心無垢累如淨瑠璃，清淨無礙猶如虛空。
commentary::  ^276b2

【記】經心無垢累等，如下釋疑疏中明。
二，正與記。
orig::  ^276b8

爾時，如來知是十千天子善根成熟，即便與授菩提道記：汝等天子！
於當來世過阿僧祇百千萬億那由他劫，
於是世界當成阿耨多羅三藐三菩提，
同共一家、一姓、一名，號曰青目優鉢羅華香山如來、
應供、正徧知、明行足、善逝、世間解、無上士、
調御丈夫、天人師、佛、世尊。
如是次第出現於世，凡一萬佛。
commentary::  ^276b10

【文句】云云。 ^276b22

【記】既云於是世界而無別名，即是還名娑婆，此乃土轉名不轉一句。
注云云者，令如向釋也。 ^276b24

二、疑記二：初、分文。 ^276b26

【文句】從爾時道場下，是第二、疑記，又二：
一、疑問，二、佛答。 ^276b30

【記】二、釋義二：初、疑問。
orig::  ^276b34

爾時，道場菩提樹神名等增益，白佛言：世尊！
是十千天子於忉利宮為聽法故故來集此，云何如來便與授記？
世尊！我未曾聞是諸天子脩行具足六波羅蜜，
亦未曾聞捨於手足頭目髓腦、所愛妻子財寶穀帛、
金銀瑠璃硨磲碼碯、真珠珊瑚珂貝璧玉、
甘饌飲食衣服臥具、病瘦醫藥象馬車乘、
殿堂屋宅園林泉池奴婢僕使，如餘無量百千菩薩，
以種種資生供養之具，恭敬供養過去無量百千萬億那由他等諸佛世尊。
如是菩薩於未來世，亦捨無量所重之物，
頭目髓腦所愛妻子、財寶穀帛乃至僕使，次第脩行成就具足六波羅蜜。
成就是已備脩苦行，動經無量無邊劫數，然後方得受菩提記。
世尊！是天子等何因何緣脩行何等勝妙善根，從彼天來暫得聞法便得受記？
惟願世尊為我解說斷我疑網。
commentary::  ^276b36

【記】文三。初行淺記深。 ^276c16

【文句】疑者，夫移山填海，非一日之功；菩提極果，積行方剋。
忉利暫下，無久聽之勞；不聞往昔，有難思之行。
行淺記深，是故疑惑。 ^276c18

【記】二、約權疑實。 ^276c24

【文句】如餘菩薩者，六度菩薩，引錐指地，
無非捨身命處，戒、忍、禪、智，滿三僧祇。
若通教菩薩，從假入空，非止一世脩行；
從空入假，動逾塵劫。
若別教菩薩，直行一行，動經無量阿僧祇劫；
況復徧行眾行，量不可數，尚不獲記，少時聞經，而得斯決。 ^276c26

【記】引錐指地者，謂無有容錐之地，不是捨身命之處也。
從假入空，非止一世者，菩薩性地，經於三祇，脩六度故。
直行等者，歷別漸次，其相如是。 ^276c36

三、為眾發問。 ^276c40

【文句】時眾咸疑，故樹神發問也。 ^276c44

【記】大權解頓，自必無疑，為他故問。
二、佛答二：初、分文。 ^276c46

【文句】佛答為二：一、舉現行，二、舉遠緣。 ^277a2

【記】二、釋義二：初、舉現行。
orig::  ^277a4

爾時，佛告樹神：善女天！
皆有因緣，有妙善根以隨相脩。
何以故？以是天子於所住處捨五欲樂故，來聽是金光明經。
既聞法已，於是經中淨心殷重如說脩行，復得聞此三大菩薩受於記莂。
commentary::  ^277a6

【記】文四。初明三事和合。 ^277a14

【文句】現行者捨天宮樂，故來聽經。
聞三大士獲菩提記，我昔本誓與其法食，
三事和合，故與其記也。 ^277a16

【記】二、證聽經功德。 ^277a20

【文句】此意證成鬼神品初，以妙供養供養三世諸佛，
及欲得知諸佛行處，決定至心聽此妙典。
雖有此旨，未見其人。
今此十千，即其人也。 ^277a22

【記】順前三教，上求下化，亦得名為脩法供養。
但以偏漸，故經多劫，一聽此經，頓達妙性，
一攝一切，名真法供。
既生圓覺，即三世佛皆受供養，能知諸佛甚深行處，三身頓顯。
今萬天子來此聽經，若不能滿四種願欲，安得受於成佛記莂？
驗知前品所說不虗。 ^277a28

三、明稱經悟入。 ^277a38

【文句】：聞記當果，果必有因。
因金光明，生殷重心，起功德身。
心無垢累，起般若身。
猶如虗空，起於法身。
一心中聽，三德圓成。
復有無量功德，說不可盡。
此不得記，記與誰乎？
證聽功德，意在於此。 ^277a40

【記】無有成佛，不具三身。
三身之果，由於今日聞金光明，以為妙因。
從法性明，生殷重心，應身因也；從法性光，
起無垢心，報身因也；從法性金，起虛空心，法身因也。
此金光明，與其三德，無二無別。
三德為本，無量功德之所莊嚴，或似或真。
顯此三德，是故如來授與果記。
聽經之益，其相如是。 ^277a48

四，指今昔因緣。 ^277b10

【文句】以隨相脩指今現行，行隨實相而脩也。
有妙善根指於遠緣也，遠緣實相而種善根也。 ^277b14

【記】經皆因緣者，一聞得記，豈無因緣？
此乃總標。有妙善根，別標遠因緣。
以隨相脩，別標現因緣。
言因緣者，感應也。
或內心外教而為因緣。
何以故下，釋出現因緣。
行隨實相而脩者，以十乘觀而為行也。
不思議境，名實相也。
即境為觀，此觀順境，名隨相脩。
非今宗意，此句莫銷。
然此十觀，脩有三根：上根一觀，中根二至七，下根具用十。
今萬天子一坐聞經，匪但用一，或在二三，是信行根。
依言而脩，入似真位。
有妙善根下，釋出遠因緣。
善既云妙，乃昔聞圓而為根種，故云緣實相而種善根也。 ^277b18

二、舉遠緣。
orig::  ^277b36

亦以過去本昔發心誓願因緣，是故我今皆與授記，於未來世當成阿耨多羅三藐三菩提。
commentary::  ^277b40

【文句】從亦以過去下，是舉遠緣答也。
文為二：一、略，二、廣。
此中少文是略，除病、流水兩品是廣答也。 ^277b44

【記】經誓願因緣者，流水品云：未來之世，當施法食也。
乃以此文對下二品而為略廣。
other:: 
# 金光明經除病品第十五

commentary::  ^277b48

【記】五、除病流水。二。
初、除病品。二。初、品題。
orig::  ^277c4

金光明經除病品第十五
commentary::  ^277c6

【記】句文分二。初來意，即廣答遠緣四字是也。 ^277c8

【文句】廣答遠緣。 ^277c10

【記】意通流水，文在此中。
二，釋題。 ^277c12

【文句】由醫王救疾，故言除病品。 ^277c14

【記】方等經王，標除病目。
不止除於果報病苦，義合該收惡業煩惱十種之病。
故下文云：治諸眾生所有病苦，悉令除差。
文意含攝十種行人，故上正論品疏云：
半名世論，半名出世論。
今豈不爾？又荊谿云：上根即於境種而生於果，
故文云：直聞是言，病即除愈。
為中、下根更須後法，是故文云：至長者所，為合眾藥。
故知不獨除果報病。 ^277c16

二、經文二：初、通後品分文。 ^277c28

【文句】通取後流水品。
文為五：一、緣本，二、遠緣，三、近緣，四、結緣，
五、會緣。 ^277c32

【記】二、就二品釋義五：初、緣本。
orig::  ^277c36

佛告道場菩提樹神：善女天！
諦聽，諦聽！善持憶念！
我當為汝演說往昔誓願因緣。
過去無量不可思議阿僧祇劫，爾時有佛出現於世，
名曰寶勝如來、應供、正徧知、明行足、善逝、
世間解、無上士、調御丈夫、天人師、佛、世尊。
善女天！爾時是佛般涅槃後，正法滅已。
commentary::  ^277c38

【文句】從佛告樹神下，明緣本，如文。 ^277c48

【記】二、遠緣二：初、分文。 ^278a2

【文句】從像法中下，明遠緣。
遠緣為六：一、明父。
二、生子。三、國人遇病。
四、其子請。五、父為說。
六、知已徧治。子請為三：一、見人遇病。
二、思惟。三、正問。問為四：初一偈問四大增損。
二、問飲食犯觸。三、問治病醫方。
四、問病動時節。 ^278a4

【記】二、釋義六：初、明父。
orig::  ^278a14

於像法中，有王名曰天自在光，脩行正法，
如法治世，人民和順，孝養父母。
是王國中，有一長者，名曰持水，善知醫方，
救諸病苦，方便巧知四大增損。
commentary::  ^278a16

【記】二、生子。
orig::  ^278a22

善女天！爾時，持水長者家中後生一子，
名曰流水，體貌殊勝，端正第一，形色微妙，
威德具足，受性聰敏，善解諸論，種種技藝、
書疏、算計無不通達。
commentary::  ^278a24

【記】經：受性聰敏。敏，達也。
孝經云：參不敏，何足以知之。 ^278a30

三、國人遇病
orig::  ^278a32

是時，國內天降疫病，有無量百千諸眾生等皆無免者，為諸苦惱之所逼切。
commentary::  ^278a34

【記】四、其子請三：初、見人遇病。
orig::  ^278a38

善女天！爾時，流水長者子見是無量百千眾生受諸苦惱故，
為是眾生生大悲心。
commentary::  ^278a40

【記】二、思惟。
orig::  ^278a44

作是思惟。如是無量百千眾生。
受諸苦惱。我父長者。
雖善醫方能救諸苦。
方便巧知四大增損。
年已衰邁老耄枯悴。
皮緩面皺羸瘦顫掉。
行來往反要因几杖。
因頓疲乏不能至彼城邑聚落。
而是無量百千眾生。
復遇重病無能救者。
我今當至大醫父所。
諮問治病醫方秘法。
諮稟知已當至城邑聚落村舍。
治諸眾生種種重病。
悉令得脫無量諸苦。
時長者子思惟是已。
commentary::  ^278a46

【記】經衰邁說文：衰，減也，捐也。
廣雅：邁，歸往也，謂壯力已往也。
禮記：八十曰耄。注云：耄，惛忘，亦亂也。
顫四支動也。掉振也。
几杖者坐則凭几，行則執杖。 ^278b12

三、正問四：初、問四大增損。
orig::  ^278b18

即至父所頭面著地，為父作禮叉手却住，
以四大增損而問於父，即說偈言： ^278b20

云何當知四大諸根衰損代謝而得諸病？
commentary::  ^278b24

【記】二、問飲食犯觸。
orig::  ^278b26

云何當知飲食時節？
若食食已，身火不滅。
commentary::  ^278b28

【文句】身火不滅者，食飽熱病暫息，食消熱復更生，故言身火不滅也。 ^278b30

【記】三、問治病醫方。
orig::  ^278b34

云何當知治風及熱水過肺病及以等分？
commentary::  ^278b36

【文句】水過肺病者，水多則損肺，即是痰病也。 ^278b38

【記】四、問病動時節。
orig::  ^278b40

何時動風，何時動熱，何時動水，以害眾生？
commentary::  ^278b42

【記】五、父為說二：初、分文。
釋經二：初、分文。 ^278b44

【文句】父醫還答四問：初六行，答四大增損；
二、一行半，答飲食犯觸；三、二行，答病動時節；
四、八行半，答治病方。
就六行中分二：初一行是佛敘，父醫答爾；次五行正答時節。 ^278b46

【記】二、隨釋四：初、答。
四、增損二：初、佛敘父醫欲答。
orig::  ^278c6

時，父長者即以偈頌解說醫方而答其子：
commentary::  ^278c8

【記】二、正答時節。
orig::  ^278c10

三月是夏，三月是秋，三月是冬，三月是春。
是十二月，三三而說，從如是數，一歲四時。
若二二說，足滿六時，三三本攝，二二現時。
隨是時節，消息飲食，是能益身，醫方所說。
隨時歲中，諸根四大，代謝增損，令身得病。
commentary::  ^278c12

【記】文五。初、釋時節二：初、依俗法。 ^278c20

【文句】時節有二：一、俗法四時，謂春、夏、秋、冬。
冬為歲末，春為歲始。
而初言夏者，或作趣作。
此言或可答問，正是於夏。
三三而說者，一時三月，謂孟、仲、季四時，即十二月也。 ^278c22

【記】謂孟、仲、季者，孟，始也；仲，中也；季，末也。
二、依佛法。 ^278c30

【文句】若依佛說法，一歲三時，謂冬、春、夏。
夏為歲末，冬為歲始。
何故爾？為破諸弟子著常，為開安居迦提月故，沒秋時爾。
佛法三時，亦是三三說也。 ^278c34

【記】一歲三時，以四月為一時也。
何故沒秋時耶？為破下，凡有二：一、為破常計，
二、為開迦提。以秋是收成，物皆結實，易起保著，故不言秋。
為開安居者，為後安居人續結令成，為前安居人開迦提月也。
律中有三種安居，謂前、中、後也。
四月十六日，是前安居；十七以去，至五月十五日，
名中安居；五月十六，是後安居。
若四月十六日結者，至七月十五日夜分盡，
名夏竟，至明相出；十六日後，至八月十五日以來，名迦提月。
明了論云：本言迦絺羅，為存略故，但云迦提，此翻功德衣。
以前安居人坐夏有功，五利賞德，律中受此衣故：
一、畜長財，二、離衣宿，三、背請，四、別眾食，
五、食前後至他家。
西域記以迦提翻昴星，以昴星直此月故，於昴星月中得受功德衣故。
是知若不沒秋、中、後安居，不名坐夏，以後安居人至八月十五方解故。 ^278c40

二、釋。若二二說三：初、依俗法。 ^279a20

【文句】若二二說，足滿六時者，依俗法四時，
時本二月，土寄四季，各十八日。
本之二月，只是陰陽二月一時，唯有陰陽二月合成六時。
正月、二月是木王時，四月、五月是火王時，
七月、八月是金王時，十月、十一月是水王時。
臘月、三月是陽土寄王，六月、九月是陰土寄王。
欲論本月，亦二二說。
若論土寄王，亦二二說。
故言足滿六時也。 ^279a24

【記】土寄四季者，三、六、九、十二月也。
各十八日者，四季共七十二日也。
秪是陰陽二月者，皆以奇數為陽，偶數為陰也。
陽土、陰土者，從冬至一陽生為陽遁，故十二月、
三月是陽土；從夏至一陰生為陰遁，故六月、九月是陰土。
若論下二陽土、二陰土，亦是二二，故加本月，足滿六時。 ^279a38

二、依佛法。 ^279a48

【文句】若依佛法解二二說者，佛法有三時，
時有四月，各有初分、後分。
從臘月十六日至二月十五日，此初分春時；
從二月十六日至四月十五日，此二月春後分；
從四月十六至六月十五日，此二月是夏時初分；
從六月十六至八月十五，此是夏後分；
從八月十六至十月十五，此二月是冬時初分；
從十月十六至臘月十五，此二月是冬後分。
故言若二二說，足滿六時也。 ^279b2

【記】皆起於十六日者，彼以十六日為朔也。
三，復依俗法。 ^279b18

【文句】又云：正月三月是陽月，二月四月是陰月，
五月七月是陽月，六月八月是陰月，九月十一月是陽月，十月臘月是陰月。
故言若二二說，足滿六時。 ^279b22

【記】皆以奇偶之數分陰陽也。
三、釋。三、三本攝二：初、正釋二：初、依俗法二：
初、以孟為本。 ^279b28

【文句】三、三本攝，依俗法者，正月是春分本月攝，
後兩月悉屬春分；四月為夏本月攝，後兩月悉屬夏分；
七月為秋本月攝，後兩月悉屬秋分；十月為冬本月攝，
後兩月悉屬冬分，三、三本攝也。 ^279b32

【記】二、約五行說。 ^279b40

【文句】又云：正月二月，正是春時，木於中王，
土寄三月，攝屬春時。
四月五月，正是夏時，火於中王，土寄六月，攝屬夏時。
七月八月，正是秋時，金於中王，土寄九月，攝屬秋時。
十月十一月，正是冬時，水於中王，土寄臘月，攝屬冬時。
土寄四季，正時為本，各三月，並攝於土，故言三三本攝。
主攝於客，客是土也。 ^279b42

【記】二、依佛法。 ^279c6

【文句】依佛法，言三三本攝者，本時各三月，
既廢秋時，以秋之三月，各配入三時，時則四月，
論本則三，論攝則一，故言三三本攝也。 ^279c8

【記】三時、三月以為其本，各攝一月，故云三三本攝。
二、釋妨。 ^279c14

【文句】問：四時各有三月，此是四三本攝，何謂三三本攝？
答：三為一數，以三而數，故言三三為本爾。 ^279c18

【記】既三為一數，是故俗法及以佛法，皆約三論。
但以俗法本之與攝，秪在三中，故名三三本攝。
若佛法者，即以三三為能攝本，乃以三一為所攝月，亦得名為三三本攝。 ^279c22

四、釋隨時消息二：初、依俗法。 ^279c28

【文句】隨是時節消息者，時如上說，或四、
或三、或二、或攝等，種種不同，隨時以意消息，斟酌去取。 ^279c30

【記】二、依佛法。 ^279c34

【文句】若依佛法無秋時，而言秋時發病，此云何釋？
從八月半已還，隨俗名秋，而夏時攝。
八月下半已去，隨俗名秋，冬時攝。
隨時消息者，二法之間而斟酌也。 ^279c36

【記】夏之後分，冬之初分，隨俗名秋，隨此兩間消息斟酌。 ^279c44

五、釋代謝增損二：初、通內外釋。 ^279c46

【文句】代謝增損者，春動肝病，此可治；春動脾病，
此難治；夏動心病，此可治；夏動肺病，此難治；
夏末冬初，於秋分中動肺病，此可治；若動肝病，
此難治；冬動腎病，此可治；若動心病，此則難治。
論四時增損，大略如此。 ^279c48

【記】春動肝病等者，肝藏屬木，木春王則可治；
牌屬土，木剋土，故脾難治。
心藏屬火，火夏王則可治；肺屬金，火尅金，故肺難治。
肺屬金，金秋王則可治；金剋於木，故肝難治。
腎屬水，水冬王則可治；水剋於火，故心難治。 ^280a10

二、約佛法料簡二：初、問。 ^280a18

【文句】問：四時皆動病，何故去秋時？ ^280a20

【記】二、答意者。佛所制法，非為養身，但為脩心及以禁足，
分二：初、約破常答。 ^280a22

【文句】解此為二：一、為破保常。
秋時萬物結實，人計為常為樂。
為破此著，故去秋時，佛為弟子保常心多故也。 ^280a26

【記】凡夫四倒，常樂我淨。
顛倒之計，託緣而成，故廢秋時，令諸弟子不保常樂。 ^280a32

二、約坐夏答。 ^280a34

【文句】二者，為開後安居，立迦提月。
安居本名坐夏，八月半內已還，若是秋時，便是坐秋。
為此義故，故廢秋時爾。 ^280a36

【記】既開後安居免於坐秋，則前安居人得立迦提月。
廢秋之意，為此二緣。 ^280a42

二、答：犯觸。
orig::  ^280a44

有善醫師，隨順四時，三月將養，調和六大，
隨病飲食，及以湯藥。
commentary::  ^280a46

【記】文二。初、正明犯觸。 ^280b2

【文句】從有善醫師下一行半，答犯觸。
犯觸有六：一、多坐；二、多眠，此二多致痰，
宜多行猗散之；三、多行；四、多猗；五、多語生風病，
宜多眠治之；六、多淫生一切病，即等分病也。
若火少痰多，若火多即熱壯，若風多吹火成熱病，
若風多吹痰成冷病，三事若等無病。
飲食得病者亦有六：一、過量食；二、少食不足而止；
三、過饑時食；四、逆時食，未饑強與也；五、
妨食，如食肉飲生乳使人癩；六、不曾食而強食，
如南人飲漿，北人飲蜜，苦菜和蜜令不結男，豬膏煎白鷺肉令人癩。
若患熱而飲酒，食小麥生牛肉，令人失明，吐血痢血。
若病痰而飲甜肥醎酸，令人#CB00063;鼻多汁，
又#CB01061;痢也。 ^280b4

【記】其中。先明六事犯觸。
多行猗者，猗，立也。
次若火下，四大動病。
火少痰多者，火減故水增也。
飲食下，通明六種犯觸。
過量等者，封君達云：體欲常勞，食欲常少。
勞勿過極，少勿至虛。
常去肥濃，節醎酸，減思慮，損喜怒，除馳逐，
慎房室、苦菜，別示妨食。 ^280b28

二、略明六大。 ^280b36

【文句】六大者，是六腑：大腸、小腸、膽、胃、三焦、兩膀胱也。 ^280b40

【記】白虎通曰：府者，何謂也？
謂大腸、小腸、胃、膀胱、三焦、膽也。
府者，為藏宮府也。
胃者，脾之府也；膀胱者，肺之府也；三焦者，
腎之府也；膽者，肝之府也；大腸、小腸，心之府也。
疏中兩膀胱唯一藏。
黃帝脉經云：上焦自頭已下至心，中焦自心已下至臍，下焦自臍已下至足。
廣雅云：膀胱，脬也。
脬字，匹交反，腹中水府。
三蒼云：盛尿處曰脬。 ^280b42

三、答病起時節。
orig::  ^280c6

多風病者，夏則發動。
其熱病者，秋則發動。
等分病者，冬則發動。
其肺病者，春則增劇。
commentary::  ^280c8

【文句】從多風病者下，二行，答病起時節。
四月、五月，是風生時；六月、七月，是風起時；
八月、九月，是風滅時；六月、七月，是熱生時；
八月、九月，是熱起時；十月至正月，是熱滅時；
八月、九月，等分生時；十月、十一月，是等分起時；
十二月、正月，是等分滅時；十月至正月，
是痰生時；二月、三月，是痰起時；四月至七月，是痰滅時。
痰是水病，肺也。夏日動風者，夏日毛孔開通，
外風得入，內風動也。
熱病秋動者，毛孔閉塞，熱伏於內不得行，故成病。
等分冬動者，春時動水，肺病不差；至夏復動風，
風病不差；至秋復動熱，熱病不差；至冬俱動，一切病故也。
二月、三月，是痰起損肺，肺病動也。 ^280c12

【記】生與起時相不同者，微發為生，動用為起，微著不同也。
夏日等者，四病四時生起所以也。 ^280c36

四、答治病方法二：初、分文。 ^280c38

【文句】從有風病者下八行半，答治病方。
文為三：初二行半，未病前以藥防；次二行，
明正以藥治；後四行，病退以藥補。 ^280c42

【記】二、隨釋三：初、未病藥防。
orig::  ^280c48

有風病者，夏則應服肥膩醎酢及以熱食。
有熱病者，秋服冷甜等分，冬服甜酢肥膩。
肺病，春服肥膩辛熱。
commentary::  ^281a2

【文句】風病夏服肥膩醎酸熱食者，夏月毛孔開通，
具以肥膩潤塞之，令風不得入。
醎酢性熱，能消水令體堅實，治於風虗。
熱食流汗，引風令出，又治虗冷，風不得進。
冷甜是酥乳等，能治熱也。
等分冬服甜酢等，除風也。
肺病服肥膩塞毛孔，令水不得入。
熱能焦水宣通，故能治肺病也。 ^281a6

【記】二、正以藥治。
orig::  ^281a18

飽食然後則發肺病，於食消時則發熱病，
食消已後則發風病，如是四大隨三時發。
commentary::  ^281a20

【文句】飽食發肺病，食既多則腸胃盈滿，故發肺也。
食消發熱者，如食沃潤則熱病伏，食消無潤，熱病起也。
消已虗疎，風氣入體，故發風也。 ^281a24

【記】但舉病發者，以病顯藥，當用對病妙藥治也。 ^281a30

三、病退藥補。
orig::  ^281a32

風病羸損，補以酥膩。
熱病下藥，服訶棃勒等病，應服三種妙藥，
所謂甜、辛及以酥膩。
肺病應服隨能吐藥。
若風熱病、肺病等分違時而發，應當任師籌量，隨病飲食湯藥。
commentary::  ^281a34

【文句】風疎補酥膩，醎除風，甜除熱，肺帶風水宜吐也。 ^281a42

【記】二、示銷文所出。 ^281a44

【文句】此中銷文，出真諦三藏疏中。 ^281a46

【記】良以真諦善閑世術，兼有神通，故銷此文，全憑彼疏。 ^281a48

六、知已徧治二：初、分文。
事釋二：初、分文。 ^281b2

【文句】從善女天下，是第六，知已徧治。
文為二：一、病輕聞說即差，二、病重服藥方除。 ^281b4

【記】二、釋義二：初、病輕，聞說即差。
orig::  ^281b8

善女天！爾時，流水長者子問其父醫四大增損，因是得了一切醫方。
時，長者子知醫方已，徧至國內城邑聚落，
在在處處隨有眾生病苦者所，輭言慰喻，
作如是言：我是醫師！
我是醫師！善知方藥，今當為汝療治救濟，悉令除愈。
善女天！爾時，眾生聞長者子輭言慰喻，
許為治病，心生歡喜，踊躍無量。
時，有百千無量眾生遇極重病，直聞是言，
心歡喜故，種種所患即得除差，平復如本，氣力充實。
commentary::  ^281b10

【記】二、病重服藥方除。
orig::  ^281b26

善女天！復有無量百千眾生，病苦深重難除差者，即共來至長者子所。
時長者子即以妙藥授之令服，服已除差，亦得平復。
善女天！是長者子於是國內，治諸眾生所有病苦，悉得除差。
commentary::  ^281b28

【文句】云云。 ^281b36

【記】此品事醫，意含法藥，除病不一，非可卒陳。
次示觀心，略申其意，其文在即，故注云云。 ^281b38

二、觀釋者，此品所詮，是佛自敘宿命所作淨佛國因。
文中雖說除果報病，意乃通結四教機緣。
是故大師事解之後，示觀心法，明彼流水結緣之意。
如觀音疏釋於七難，帖文但在事中火等，
至觀行釋，方明三障四教。
今豈不然？問：既結四教生土之機，何故但約停心方便而論觀心？
答：語似三藏停心之法，意則不然。
何者？以四分名，通界內外數息等四，四教行人無不脩證。
今之觀解，約此而論，彌顯除病結緣之意。
分三：初、明觀之藥病。 ^281b40

【文句】觀心者，三毒等分，是內病也；數息不淨，
慈心因緣，是法藥。 ^281c12

【記】三毒者，謂貪、瞋、癡偏起也。
言等分者，謂三毒等起也。
然貪、瞋、癡性本相反，終非三心一時並作，
但是不定雜雜而生，故云等分。
一分乃有二萬一千，四分共成八萬四千塵勞之門。
此則十界眾生心病，對前果報身病是外，故今四分名為內病。
數息等四，對前甜、辛種種之藥，皆是事治，故今四觀名為法藥。 ^281c16

二，示行之根性。 ^281c28

【文句】宜聞法藥得悟者，信行人病差也。
作觀研心得悟者，法行人病差也。 ^281c30

【記】自有眾生，聞說四觀，四病得差，屬信行人。
自有研心，脩此四觀，四病方差，名法行人。
信行則是學讀之人，法行則是坐禪人也。
今明二人，皆通四教。 ^281c34

三、明對病用藥二：初、明四分起相；二、明四觀治相。
初四：初、約五根對時。 ^281c40

【文句】眼是春時，舌是夏時，鼻是秋時，耳是冬時，
身是四季，攝屬諸時。 ^281c44

【記】此就五行對於五藏。
藏主五根，根屬四時。
眼、耳、鼻、舌，偏屬一時。
身通四時，如常所說。 ^281c48

二、明五欲致病。 ^282a2

【文句】妙好五欲增貪病，麤惡五欲損貪病，
妙好五欲損瞋病，麤惡五欲增瞋病，平平五欲增癡病，
違順五欲損癡病，總三種五欲增覺觀病，
偏動三種五欲損覺觀病，是為增損之相也。 ^282a6

【記】以其五欲麤妙，偏總對根不同，致令四分增損有異。
須知五欲徧界內外，故使四分通別。
天珠、迦葉斷通，故稱少欲；未斷別故，開琴起舞。
請觀音云：斷除三毒根，成佛道無疑。
既論三毒，寧無等分？
此四亦由實報五欲麤妙，偏總對根而起也。 ^282a14

三、明三受犯觸。 ^282a22

【文句】犯觸者，違情犯瞋，順情犯貪，不違不順犯癡，總三犯覺觀。 ^282a26

【記】違情苦受，順情樂受，不違不順平平受，此三偏起也。
總三起等分，名覺、觀、緣、慮、紛、紜也。 ^282a30

四、明四分病因。 ^282a32

【文句】慢時即發瞋求，須時即發貪僻，解時即發癡，放逸時即發覺觀。 ^282a36

【記】五欲、三受，既從外境，蓋是四分照發之緣。
今舉慢等內心惡習，乃是四分觀發之因。
慢心發瞋，乃至放逸，發於覺觀，并前犯觸，
通界內外，例五欲說。 ^282a40

二、明四觀治相。 ^282a46

【文句】慈心治瞋，不淨治貪，因緣治癡，數息治覺觀云云。 ^282a48

【記】前說外緣及以內因，起四分心，皆所觀境，即是病相。
今明四觀，正明能觀四種法藥。
慈心治瞋者，瞋既通於界內界外，能治慈觀，
不獨觀於眾生作父母想與世間樂；觀一切法無性無相，
能與眾生涅槃之樂；觀一切法無非法界，能與眾生究竟之樂。
以此治於三種瞋心，是故釋謂明三種慈也。
不淨治貪者，不獨脩於實想假想，破於凡夫依正之染，
亦能破於二乘涅槃之染，亦破菩薩執於次第三諦之染。
故起信論云：始覺能破六種之染。
因緣治癡者，不獨觀於三世無常因果，
破於凡夫斷常之癡；亦能次第觀於三諦十二因緣，
破於二乘有無之癡；又能一心觀於四種十二因緣，破於菩薩縱橫之癡。
是故大經觀十二因緣，具四種智也。
數息治覺觀者，不獨數息觀於生滅，而破凡夫有著散亂，
亦能數息脩俗諦三昧，深入緣起，破於二乘偏空亂意。
又體數息，息息皆中諸法趣息，破於菩薩二邊亂意。
故請觀音於數息法得三乘道，住首楞嚴，
身如瑠璃，毛孔見佛。
然此四治，或可四人各脩一法，以其四法各含三觀，人人自可依次不次而治三惑。
或可四治秪對三觀，慈心即假觀，不淨即空觀，
因緣即雙照中觀，數息雙遮中觀。
此三自可約次不次，次復不定。
或可三人各一，或一人前後。
若不次者，唯是一人一念而進。
觀音疏中尚以三毒直對三觀而論次第及不次第，況慈等四非三觀耶？
若其圓人四分偏總而發起者，即於一心融妙三觀對病用之，
即止觀中勝別意也。
金光明經文句文句記會本卷第七
 ^282b4
