般若波羅蜜多心經請益說
other:: 
# 般若波羅蜜多心經請益說

author:: 鼓山沙門　道霈　說
other:: 弟子　〔太光源深〕等　同錄
commentary:: 
康熙庚戌臘月八日，為諸戒子說戒畢，
次日室中方焚香靜坐，與空王老子打葛藤，
而孤月、毒海、玄印、德光諸禪人扣關作禮，請益心經大旨。
余陵憑應曰：心經大旨，照見五蘊皆空即了，更說箇什麼？
眾皆屏息默領，余各令就坐。
良久，乃曰：般若，梵語，此翻智慧。
不云智慧而言般若者，智慧輕薄，乃世人之常稱也。
般若尊重，何也？經云：菩提薩埵依般若波羅蜜多故，
心無罣礙，乃至究竟涅槃；三世諸佛依般若波羅蜜多故，得阿耨菩提。
是知般若不獨菩薩所師，亦為諸佛所師，故尊重也。
然般若有三種：一、實相般若，即真空心體；
二、觀照般若，即心體上本有大智慧光明；
三、文字般若，即自心如來後得智中流出聲名句文，詮顯自心若法若義淺深次第也。
行人若於實相體上起大智慧，反照實相，
見實相已，然後復照如來所演一切法義，
冥合自心，無二無別，是以自心為智燈燭，經幽旨也。
若行人先由文字般若而發起觀照，由觀照而洞見實相，
是以古教為明鏡，照見自心也。
二者、各隨根異，非法有定相也。
波羅蜜多，此翻彼岸，到西方語倒。
若順此方文勢，應云到彼岸，此乃般若功能，
謂由智慧故，到彼岸也。
彼岸對此岸而言，所云到者，但照見此岸本空，
此岸即是彼岸，非別有彼岸可到也。
然般若又有二種：一共，二不共。
若依共般若，聲聞以苦集二諦為此岸，
道諦為舟航，滅諦為彼岸，是聲聞智慧到彼岸也。
緣覺以十二因緣三世流轉循環無盡為此岸，
觀智為舟航，緣生性空即寂滅相為彼岸，是緣覺智慧到彼岸也。
菩薩以六蔽為此岸，六度為舟航，佛果為彼岸，是權乘菩薩智慧到彼岸也。
若依不共般若，總以凡夫蘊處界及三乘聖賢所修所證為此岸，
以觀照般若為舟航，實相真空為彼岸。
此經智慧到彼岸，即不共般若，謂不共三乘人所說，
唯令大心凡夫於五蘊中直下頓見，即蘊即空，
即空即蘊，一空一切空，而真空體上本無蘊處界及諦緣度等諸法，
是謂究竟智慧到彼岸也。
心者直指法體，上云彼岸原非他物，即一切羣生本有真空心體是也。
諸般若中廣說空義，而不云空即是心，
乃如來之密意，惟此經直下指出，分明顯露，
更無覆藏，謂此智慧所到彼岸非是別法，即是當人本有真空心體也。
經即文字般若，乃心佛所說，能詮如上智慧到彼岸真空心體之義，
謂之為經，具貫攝常法四義，俱如常解。
orig::  ^909b11

觀自在，菩薩行深般若波羅蜜多時，照見五蘊皆空，度一切苦厄。
commentary::  ^909c48

此四句，乃一經大綱，猶諸經之發起序也。
初句，舉能修之人。
次句，顯所修之法。
三句，明所照見之理，此理即深般若，乃真空實相也。
四句，驗所斷苦果，舉苦業，惑在其中矣。
初觀自在者，觀，謂能觀之智，即經中照字。
自在，謂見理斷惑，即經中見蘊空而度苦厄，故受以自在之名。
菩薩如常解大心凡夫，即是其人也。
次行深般若波羅蜜多時者，行，即修行。
深者，對淺而言。以是不共般若，超出三乘，故深也。
時，謂正當修般若之時，即照見之，非前後也。
三照見五蘊皆空者，照，乃觀照工夫，即觀照般若也。
五蘊皆空，乃所觀理境，即實相般若也。
見者，以照之既久，豁然洞見五蘊緣生，
雖幻有其相，而性本空寂也。
四度一切苦厄者，謂未見蘊空時，認蘊為實，
起惑造業，苦報牽連，相續不絕。
一見蘊空，人法俱喪，無造業者，無受報者，
一切苦厄，如湯消氷，故云度也。
不唯度凡夫分段苦，而三乘變易苦，悉皆度脫，故云一切也。
此經所以為深般若者，以其不依三乘漸次修習，
唯令大心凡夫，於五蘊中，直下頓見真空實相，
一切生死苦厄，即時度脫，直截痛快，莫逾於此，讀者毋忽。
orig::  ^910a4

舍利子，色不異空，空不異色，色即是空，
空即是色，受、想、行、識亦復如是。
commentary::  ^910a44

照見五蘊皆空一句，釋迦老子已劈腹剜心，
傾盡無餘，更復何說？
但蘊空之旨，理會尤難，毫釐有差，天地懸隔，
凡夫著有，二乘耽空，地前空亂意，菩薩猶疑滅色取空，
或云空在色外，或云空是物，不能克證真空心體，故世尊呼舍利弗而宣明之。
舍利弗乃如來大弟子，智慧第一，欲說大般若法，
須告大智慧人，苟非其人，浪授何益？
所云照見五蘊皆空者，須知蘊之與空，原非二物。
且舉色而言之，色者即真空中幻出，何異於空？
空者即幻色之空，何異於色？
然云不異，猶似兩物相比，而云不異，恐迷者依然看作兩橛，
故又反覆申明云：幻色舉體即是真空，
真空舉體即是幻色，如波即水，金即器，
原非兩物，只是一法也。
色法既爾，受等四蘊亦然，故云亦復如是。
此中雖唯舉五蘊，而根塵識諦緣度，及佛果菩提，
乃至八十一科，皆在其中。
故大般若云：一切智智清淨，無二無二分，無別無斷故。
誌公和尚云：以我身空諸法空，千品萬類悉皆同。
而壽昌無明師翁亦云：色即是空，空即是色，
受想行識，亦復如是。
空即心也，色受想行識亦心也，所以凡所見色，皆是見心。
首楞嚴云：一切世間諸所有物，皆菩提玅明心體，
此心一悟，無色無受想行識，無眼耳鼻舌身意，
乃至無智亦無得，一即一切，一切即一，
若能如是，何慮不畢？
又被這老子一口道盡矣。
orig::  ^910a48

舍利子！是諸法空相，不生不滅、不垢不淨、不增不減。
commentary::  ^910b48

上明即色即空，意已玄極。
而世尊又呼舍利弗，告以諸法空相者，
欲發明真空之體，令人深進，徹法源底也。
是諸法，指上五蘊等諸法空相，即五蘊等空相空而言。
相者，乃無相之相，是諸法實相也。
生滅等三對，意謂五蘊空相，本無有生，云何有滅。
本來不垢，云何有淨。
本不曾增，云何有減。
不變不易，性相常然。
眾生見諸法緣會而生，緣散而滅。
迷之則垢，悟之則淨。
在凡則增〔謂五蘊熾盛〕，在聖則減者，乃翳眼見空華。
而諸法空相中，本來無有，故皆以不字不之。
orig::  ^910c2

是故空中無色，無受、想、行、識，無眼、耳、鼻、
舌、身、意，無色、聲、香、味、觸、法，無眼界乃至無意識界，
無無明亦無無明盡，乃至無老死亦無老死盡，
無苦、集、滅、道，無智亦無得。
commentary::  ^910c22

是故空中者，承接上文而言。
上云諸法空相，無生滅垢淨等。
以是之故，空中本無色受想等，無五蘊也。
無眼耳等，無六根也。
無色聲等，無六塵也。
根塵合為十二處。
無眼界，乃至無意識界，無十八界也。
此首舉眼根界，而末舉意識界。
乃至二字，含攝中間十六界，乃文之巧也。
已上蘊處界三科，乃凡夫法真空中本來無也。
無無明等，無十二因緣也。
無無明，無流轉法。
無無明盡，無還滅法。
乃至無老死二句亦然。
上句流轉，下句還滅也。
此中流轉還滅二門，皆舉首尾二緣。
乃至二字，該攝中間行識名色六入觸受愛取有生等十緣。
此乃緣覺所修之法。
真空中不唯無流轉，而還滅亦無也。
無苦集滅道，無四諦也。
苦集世間因果，滅道出世間因果。
謂知苦斷集證滅修道，乃聲聞所修之法。
真空中不唯無世間苦集，而出世滅道亦無也。
無智亦無得，無菩薩法也。
智即能修六度之智。
以智修度，故達彼岸。
六度因也，得即果也。
以修六度，故得菩提涅槃二果也。
真空中不唯無六度，而菩提涅槃亦無也。
夫無凡夫法，無緣覺法，無聲聞法，無菩薩與佛法。
大般若云：設有一法過於涅槃，我亦說如夢幻。
此其所以為深般若也。
六祖大師云：本來無一物，何處惹塵埃。
永嘉云：了了見，無一物，亦無人，亦無佛。
大千沙界海中漚，一切聖賢如電拂。
此離心意識境界，唯真智方能照見，非言說可了也。
問曰：上云色即是空，空即是色，可謂圓且玅也。
乃又進舍利弗而告以諸法空相云：無生滅垢淨，無蘊處界諦緣度等諸法。
得無似撥去諸緣而取色外之空，與上即色即空之旨相背戾乎？
答曰：子不達真空也。
何者？葢蘊等乃一期幻緣，空乃究竟實際。
蘊等生於空中，譬如片雲點太清裏，雖太清的體是雲，
雲當體即是太清，而太清究竟清淨，豈受點染乎？
雲居膺禪師云：如人頭頭上了，物物上通，
只喚作了事人，終不喚作尊貴。
將知尊貴一路自別。
噫！可為智者道也。
雖然，維摩詰經云：若見無為入正位者，不能復發阿耨多羅三藐三菩提心。
所以大智之士，雖至此而不作證。
何者？此是學位，非證位也。
orig::  ^910c30

以無所得故。菩提薩埵依般若波羅蜜多故，心無罣礙。
無罣礙故，無有恐怖，遠離顛倒夢想，究竟涅槃。
三世諸佛依般若波羅蜜多故，得阿耨多羅三藐三菩提。
commentary::  ^911b6

此一節，乃學般若菩薩轉位就功，為法門之大關棙，不可不知。
以者，由也。無所得者，即無智無得也。
故者，起後之辭。若未到此無所得之地，只是博地凡夫。
苟至此而便作證，則墮二乘窠臼。
惟大心凡夫，親至無所得之地，而即於那邊轉身，
用無所得而為方便，入世出世，即事即理，了無罣礙。
無生處度生，而究竟無生可度。
無佛處作佛，而究竟無佛可成。
圓滿菩提，歸無所得。
此所謂世出世間勝丈夫，即菩薩諸佛是也。
菩提薩埵，乃具足梵語。
今略去提埵二字，而但云菩薩，葢順此方文勢也。
依般若波羅蜜多，故心無罣礙者。
依者，遵用也。般若波羅蜜多，即無所得也。
心無罣礙者，回真入俗，權實雙流，事理竝運者也。
大般若經云：如金翅鳥，飛騰虗空，自在翱翔，久不墮落。
雖依於空戲，而不據空，亦不為空之所礙。
夫依空而不據空，則不盡有為，不住無為也。
不為空所礙，則不為有礙可知。
華嚴所謂甚深無礙智是也。
若未得此智，居空空礙，涉有有礙，以有礙故，便生恐怖。
恐怖有五：一不活怖，二惡名怖，三死怖，
四墮惡道怖，五大眾威德怖。
以有怖故，便起顛倒夢想，無中見有，有中見無，
妄興苦樂，生顛倒見。
以得此無所得般若故，則心無罣礙，無恐怖，
離顛倒夢想，而證究竟涅槃。
涅槃此翻圓寂，謂德無不備，障無不盡，乃諸佛之斷果也。
三世諸佛，依般若波羅蜜多故，得阿耨多羅三藐三菩提者，
謂不獨菩薩依之而究竟涅槃，諸佛亦依之而得菩提也。
阿云無，耨多羅云上，三藐云正等，三菩提云正覺，乃諸佛之智果也。
菩提薩埵，乃三世諸佛之因，舉因驗果也。
三世諸佛，乃菩提薩埵之果，舉果驗因也。
菩提涅槃，各舉一種，互相該攝，至此果滿因圓，
究竟窮極，方始克證。
何者？此是證位，非學位也。
二者皆依般若無得之功也。
orig::  ^911b14

故知般若波羅蜜多是大神呪、是大明呪、
是無上呪、是無等等呪，能除一切苦真實不虗，故說般若波羅蜜多呪。
commentary::  ^911c28

故知者，承接上云諸佛菩薩皆依般若得智斷二果，以此故知般若是大神呪等。
神者，不可思議，能證煩惱為菩提，證生死為涅槃，非神乎？
能照見五蘊皆空，非明乎？
為諸佛之所師，寧有上乎？
凡夫、三乘、佛果雖無與等，而能等為凡夫、
三乘、佛果所依止，非無等等乎？
上云般若，此云呪者，顯密之稱也。
呪即般若，般若即呪，顯密圓通，不可思議，故極其功力而申讚之。
能除一切苦，真實不虗者，有二義：一、約法真實不虗，
即般若能照見蘊空，度一切苦厄；二、約人真實不虗，
即世尊說法，言無虗妄。
故叮嚀告誡，令人諦信勿疑，依之修行，決不相賺也。
orig::  ^911c34

即說呪曰：
揭諦，揭諦，波羅揭諦，波羅僧揭諦，菩提薩婆訶
commentary::  ^912a8

此正說呪辭。呪者，諸佛心法不可思議，
諸天鬼神悉皆敬奉，猶諸經之流通也。
若善持之，則觀智益明，功力益驗。
上顯說般若，此密說般若，顯以慧通，密以定入，
定慧圓明，立臻彼岸矣。
孤月、毒海、玄印、德光諸禪人歡喜踊躍，
得未曾有，合掌稱頌，作禮而去，余亦嗒然忘言矣。
次日，諸禪人同錄其說呈覽，且將謀災木以公諸人人。
余嘉其志，乃為釐正而歸之，遂名其說曰請益云。
w:: 
# 附補喻彌陀集般若心經句為頌
附補喻彌陀集般若心經句為頌〔有引〕 ^912a12

宋杭州淨思律師，俗姓喻，善畵彌陀，楊無為以喻彌陀稱之。
嘗集心經句為頌，今亡矣，乃竊取其意而補之。
　　自在行深般若時，照見蘊空度苦厄。
　　不異色空即色空，受想行識亦如是。
　　身子欲知法空相，生滅垢淨了無有，
　　是故空中陰界無，諦緣度亦不可得。
　　以無得故得菩提，般若神明無上力。
般若波羅蜜多心經請益說〔終〕
xu:: 
#  No. 563-A 般若心經指掌請益說合刻#CB02494;
No. 563-A 般若心經指掌請益說合刻#CB02494; ^912a32

古今疏心經者，不為不多，然求其好疏不可得。
　永覺大師以天縱知見，為此指掌，光前絕後，獨揭斬新日月。
其子　為霖禪師著請益說一篇，探賾釣深，說破他人說不到處。
余視此二注，希有如優曇華，不敢輒擅其美，
刊行于世，以貽後學。
若有英靈衲僧，悟空華之無蔕，知玄珠之有光，庶幾不辜他說經作注之心矣。 ^912b7

貞享歲次丁卯季夏十八日薩州福昌住持覺海叟澄圓謹題
 ^912b21
