金剛般若波羅蜜經註講卷上
other:: 
# 經題

commentary:: 
金剛是金中之精堅者，剛生金中，百鍊不銷，
質極堅利，不為物破，而無物不破。
譬如般若，能照破眾生貪嗔癡愛一切顛倒之見也。
般若者，梵語，華言智慧。
性體虗融，照用自在，故云般若。
梵語波羅蜜，華言到彼岸。
欲到彼岸，須憑般若。
此岸者，眾生作孽受苦，墮落沉淪之地。
彼岸者，謂諸佛究竟到人欲盡淨光明正大之地。
經者，徑也，猶云路徑。
謂欲到彼岸，必由此路徑也。
波羅蜜有六種：一布施度慳貪，二持戒度淫邪，
三忍辱度嗔怒，四精進度懈退，五禪定度散亂，六智慧度愚癡。
各占六度之一。惟一般若，能生八萬四千智慧，
則六度兼該，萬行俱俻。
佛言梵語，中國莫識其義。
宏始三年，姚秦迎鳩摩羅什至長安，待以國師之禮，
請什用中國語翻譯此經，指示後學。
盖人之真性，本是虗靈不昧，歷劫常存。
惜為萬欲昏蔽，所以沉淪苦海，受報無窮。
我佛慈悲，特說此經，猶乘筏度津，以至彼岸也。
所謂金剛者，盖萬物不能逃乎五行，而五行之中，惟金最堅利長久。
木有時而朽，水有時而涸，火有時而熄，土有時而崩。
以金試之於木，則能成器用；沉之於水，
則光湛常新；投之於火，則百鍊愈精；埋之於土，則永劫不壞。
其位在西北，能摧折萬物。
人能用之於身，可以斬一己之邪魔，除萬里之妖孽。
儒有龍泉寶劍，安#CB15131;定國；
道有青蛇寶劍，斬絕情欲；佛有金剛寶杵，降伏魔王。
大易以乾為首，元門以金丹為首，此經以金剛為首。
得此般若者，證西方無量壽果。
西方，金方也。金之為義大矣哉！
故以金剛為喻。般若者，智慧也。
人生日用間，圖名貪利，奸偽百出，至死時心尚不足，
自以為乖巧伶俐，不知溺於罪孽苦海，真癡愚也。
必以智慧打破癡愚，獨秉乾剛，勇猛精進，
明了自性，豈不到彼道岸，與諸佛同清淨身如哉？
總之，金剛喻也，般若法也，波羅蜜證果也。
此講章乃石公天基所註，於金剛般若波之義，
所解甚明，故存原講。
other:: 
# 譯者

orig::  ^703a7

姚秦三藏法師鳩摩羅什奉　詔譯
commentary::  ^703b28

姚秦，譯經時也。後秦姚氏建都長安，為別秦符氏，故稱姚秦。
鳩摩羅什，譯經者之名也。
什父名鳩摩羅炎，母名耆婆。
祖居印土，家世相國。
其父以聰明見稱，避位出家，遊學龜茲。
龜茲王聞，以女迫而妻之，乃生什。
什處胎日，母增慧辯，如舍利弗處胎相似。
什生，母即學佛修行，得證初果。
自年七歲，亦俱習佛乘，從師受經，日誦千偈。
九歲，隨母到罽賓，依名德法師槃頭達多，習小乘經論。
十二歲，其母携還，至月氏北山，有羅漢見而異之，
謂其母曰：此子當善守之，如過三十五歲，
不毀戒度人，不減毱多。
若破戒者，止可才明#CB01842;藝法師而已。
又到沙勒國，見佛鉢，隨頂戴之。
俄念鉢重，即不能勝，失聲下之。
母問其故，即以唯心之義答之。
乃還龜茲，名盖諸國。
至於四明五圍諸論，陰陽星算等術，莫不窮微盡奧。
從從卑摩羅義學十誦律，又從須利耶蘇摩咨稟大乘，乃知從前學小乘之非。
如是專習大乘，廣求要義。
有頃，什母預知龜茲運衰，辭往天竺，進證三果。
臨行謂什曰：方等深教，當闡秦都。
但於自身，乃有不利，奈何？
什曰：菩薩之行，利物亡軀。
果其大化得行，雖富爐鑊無恨。
乃留住龜茲，止王新寺。
後又到罽賓，為其師槃頭達多具說大乘妙義。
達多感悟，反禮什為大乘師焉。
自是道播西乾，聲流東震。
當此土前秦符堅建元九年，異星現於西域分野。
太史奏曰：當大德智人，入輔中國。
堅曰：臣聞龜茲有羅什，襄陽有道安，得非此二人耶？
於是先致道安，後遣驍騎將軍呂光率兵七萬伐龜茲，致什至西凉。
光聞符堅為姚萇所弑，乃自據凉土，即三河王位。
什亦留止。萇即位，亦聞師名，屢請，光不允。
萇卒，子興立，復請，不允。
光卒，子隆立。姚興伐凉，請什至長安，待以國師之禮，當宏始三年時也。
因見舊譯經論卒多，不與梵本相應，乃集沙門八百餘人，
所譯經論九十八部，凡三百九十餘卷。
所譯此經，名金剛般若波羅蜜。
什臨滅，集眾謂曰：自以暗昧，謬充翻譯。
若所傳無謬，當使焚身之後，舌根不壞。
後果如之。是知師舌興，如來廣長舌相，等無有異。
所以此經六譯，而時所宗尚，皆宗秦本。
今疏依之。
xu:: 
# 自序
 ^703b30

佛生於西土閻浮州，當東土周昭王二十四年甲寅歲四月初八日，
從母摩耶氏右脇而入，即從右脇而出。
涅槃於穆王五十二年壬申歲二月十五日，
越一千一十七年，至後漢永平十年戊辰歲，其教始行於中夏。
梵音佛，華言覺也。
謂於一切有情中能覺悟也。
內覺無諸妄念，外覺不染六塵。
又云教主也。非相而相，應身佛也。
相而非相，報身佛也。
非相非非相，法身佛也。 ^704a6

釋迦文佛談般若二十二年，計六百餘卷。
金剛般若乃第五百七十七卷，名曰斷疑品。
大部般若之總要，故獨流通，能令持誦者得堅固，生智慧。
惟貴恒誦無間，自然感應，利益無窮也。 ^704a20

是經古今刻本最多，每有錯訛。
雖經蓮池大師較正，而諸本仍有傳誤。
茲刻考訂原文，字字端的。
更於句下圈點，分為三類：佛所說者用此，
○圈須菩提說者用此，◎圈阿難結者用此、點。
俾讀者一目了然，經意不解自明矣。 ^704a28

嗣文佛七十一世孫法輪沙門行敏頂禮謹述。 ^704a36

余所著此經者，因見各家經解甚多，悉心細查，
未有傍註，恐讀者不能悟，悟者不能誦，
故詳明傍註，使讀者一目了然，可以隨時參悟，
知其義理，修一切無相無為之法，非教人徒然持誦，
遂得福德之勝，內修之福田。
外修人所共見共聞，謂之陽德；內修人所不覩不聞，謂之陰德。
有相有為自不及無相無為之福，外修自不及內修之福，
陽德自不及陰德之大，以見般若無相之法，
六度萬行皆當體此無相之法修，是以輾轉教人受持讀誦，
為人解說，使人知無相之法精為奧妙，
可以自修自悟，明心見性耳。
盖信受者要知三藏之大略，先除六根六塵，
後除五蘊全空，方能入無我人等四相。
無我人等四相，則自然民脆，物與為懷；
六根六塵污染不著，則不見有辱之人受辱於我；
自然精進一乘，永不退轉，則四大非有，
五蘊全空；心心相贖，自然清淨，則自性常空，
無有障礙，一真顯露，光無不遍，照無不週。
佛說經成藏，無非發明四句之義，佛法包括無餘，
故無我人等四相之法，不但為金剛一部之骨髓，寔為三藏全經之骨髓。
讀經者知此四句寔為經之全體，可謂真能契般若經者也。
奉佛者能遵此施行，何患彼岸之不到哉？
是則余之願也夫。
是為序。
other:: 
# 法會因由分第一
○法會因由分第一 ^704a40

如是我聞至敷座而坐。
乃序說法之時，會眾之處，故稱法會。
因由分。
orig::  ^704b36

如是我聞：
commentary:: 
如是者，此也。我者，即集經者自謂也。
阿難尊者曰：如此之法，乃我親聞之于佛也。
orig::  ^704b40

一時。
commentary:: 
一時者，謂說般若之時也。
orig::  ^704b44

佛。
commentary:: 
佛者，覺也。自覺覺他，覺行圓滿，故名曰佛，即釋迦牟尼佛也。
orig::  ^704b46

在。
commentary:: 
在者，所在之處。
orig::  ^704c2

舍衛國。
commentary:: 
舍衛國者，波斯匿王所居之國。
orig::  ^704c4

祇樹。
commentary:: 
祇樹者，匿王太子名祇陀，園中樹乃祇陀所植，故名祇樹。
orig::  ^704c6

給孤獨園。
commentary:: 
給孤獨園者，舍衛國有一長者，王之宰臣，
本名須達拏，常好施給孤獨，因名之為給孤獨長者。
給孤獨長者在祇樹園，建造精舍，請佛說法，故曰祇樹給孤獨。
orig::  ^704c10

與大比丘眾。
commentary:: 
梵語比丘，華言乞士。
謂上乞法於佛，以明己之真性。
下乞食於人，以為世人種福。
盖佛將說真空無相妙理，必得道之深者，
方能領悟，豈小比丘所能與哉。
比丘者，菩薩羅漢之類也。
orig::  ^704c18

千二百五十人俱。
commentary:: 
千二百五十人俱。
此諸弟子，凡佛說法之處，常隨侍而同處也。
orig::  ^704c26

爾時。
commentary:: 
爾時者，彼時也。
orig::  ^704c30

世尊！
commentary:: 
佛為三界之尊，故稱世尊。
三界，欲界、色界、無色界也。
orig::  ^704c32

食時。
commentary:: 
食時，當午前將欲食之時也。
orig::  ^704c36

著衣。
commentary:: 
著衣，著柔和忍辱之衣，即僧伽之衣。
orig::  ^704c38

持鉢。
commentary:: 
持鉢，持四天王所獻之鉢。
orig::  ^704c40

入舍衛大城。
commentary:: 
入舍衛大城園，在舍衛國城外，故曰入。
orig::  ^704c42

乞食於其城中。
commentary:: 
乞食於其城中，佛是金輪王太子，誰無供養而自持鉢乞食？
欲教化眾生之捨離憍慢，去此貪心，並欲使後世比丘之不積聚財寶以煉種性，
正君子謀道不謀食也。
orig::  ^704c46

次第乞已。
commentary:: 
次第乞已，不越貧從富，不捨賤從貴。
如來大悲平等，無有選擇，次第皆到而已。
orig::  ^705a6

還至本處。
commentary:: 
還至本處。謂乞畢而歸，還祇樹園之處。
orig::  ^705a10

飯食訖。
commentary:: 
飯食訖，謂食飯已完。
orig::  ^705a12

收衣鉢洗足已。
commentary:: 
收衣鉢洗足已。謂收起袈裟鉢盂，洗足以淨身業，
將入禪處，於是收拾其衣鉢，使心無係累也，洗其足以潔其身也。
orig::  ^705a14

敷座而坐。
commentary:: 
然後敷座而坐。敷乃排列也，謂排列序次之座而坐。
此我佛之去來動靜，任運合道，歷歷我所親見而畢記者。
法會之因，由如是而起矣。
other:: 
# 善現起請分第二
○善現起請分第二 ^705a20

善現出座問佛，故稱善現起請分。
orig::  ^705a26

時。
commentary:: 
時者，謂佛自入城還園，敷座而坐時也。
orig::  ^705a30

長老！
commentary:: 
長老者，德長老之謂。
眾弟子之中，惟德尊而言之。
orig::  ^705a32

須菩提！
commentary:: 
須菩提，梵語也，華言解空，一名善現，謂能解悟空理，善揚發現也。
orig::  ^705a36

在大眾中。
commentary:: 
在大眾中者，在千二百五十人眾也。
orig::  ^705a40

即從座起。
commentary:: 
善現即從自己座位起身，整頓威儀出座起立也。
orig::  ^705a42

偏袒右肩。
commentary:: 
偏袒其右肩者，以示不敢倍乎其師。
東土以謝過請罪，故肉袒。
西土以興敬禮儀，故偏袒。
orig::  ^705a46

右膝著地。
commentary:: 
右膝著地者。以示不敢左乎其道。
般若經云。右是正道。
左是邪道。必以右膝著地。
偏袒亦以右肩者。
用正去邪之意也。
以見身業#CB05418;誠。
orig::  ^705b2

合掌。
commentary:: 
合掌者，心合於道，道合於心，以示其歸依也。
orig::  ^705b8

恭敬。
commentary:: 
恭敬者，以示其嚴肅。
心恭意敬，以見意業#CB05418;誠。
orig::  ^705b10

而白佛言：
commentary:: 
內外#CB05418;誠，方啟白佛。
白者，啟也。言者，發語讚歎也。
orig::  ^705b14

希有，世尊！
commentary:: 
希有者，少也，猶言少有我世尊也。
orig::  ^705b18

如來。
commentary:: 
如來者，佛之總稱。
如而不生，來而不滅，即或真性之體用。
單修智慧曰菩，單修福業曰薩，雙修曰菩薩，諸菩薩只會下學道之人。
如者，以真性之光明，照無量世界而無所蔽，
慧通無量劫事而無所礙，能變現一切眾生而無所不可，是誠能自如者也。
其謂之來者，以真性能隨所如而來現，故謂如來。
orig::  ^705b20

善護念諸菩薩。
commentary:: 
善現！謂如來入城還園，去來如如不動，
密示住心，標榜後進，正是護持注念在會諸菩薩，
與以智慧力，上求佛果，使之信受也。
orig::  ^705b34

善付囑諸菩薩。
commentary:: 
又以食訖晏坐，一念不生，密示降心，模範新意。
正是付囑在會諸菩薩，與以教化力，下度眾生，使之奉行也。
菩者，覺也。薩者，有情。
一千二百五十人，皆善惡俱遣之大比邱，
於一切有情中，皆能覺悟也。
但恐未來眾生，不得親覩我佛儀容，無有標榜。
orig::  ^705b40

世尊！
commentary:: 
故啟咨世尊而問曰：
orig::  ^705c4

善男子！善女人！
commentary:: 
謂世間或有善淑男子並女人。
學道之初。
orig::  ^705c6

發阿耨多羅三藐三菩提心。
commentary:: 
先發此無上菩提之佛心。
阿無耨多羅，上也。
三，正也。藐，等也。三，正也。
菩提，覺也。梵語阿耨多羅三藐三菩提，華言無上正等正覺也。
以真性湛如，無有更上之者，故云無上。
然上自諸佛，下至蠢動，此性正相平等，故云正等。
其圓明普照，無偏無虧，故云正覺。
得住此性者，智無不遍，用無不週，不言自治，無為自化。
善現！良以善男女初發是心，輕若鴻毛，不能同佛隨緣安住。
orig::  ^705c10

云何應住？
commentary:: 
當如何常住，而使之不退轉？
orig::  ^705c26

云何降伏其心？
commentary:: 
當如何降伏，而使之不惑亂我真心也。
應者，當也。云何者，如何也。
住者，止也。降伏者，制禦之謂也。
orig::  ^705c28

佛言：善哉，善哉！
commentary:: 
佛因聞善現之所問甚善，寔足以繼往聖之心傳，
開後學之□法，故重言善哉，以讚美之。
orig::  ^705c34

須菩提！
commentary:: 
佛呼須菩提曰：
orig::  ^705c40

如汝所說，如來善護念諸菩薩，善付囑諸菩薩。
commentary:: 
如汝所說，如來善護念付囑二句，原是善發我未發之言。
orig::  ^705c42

汝今諦聽！
commentary:: 
佛深契善現所問，善發我未發之言，如此我若不說則為失人，
故云汝當詳審諦聽。
orig::  ^705c48

當為汝說。
commentary:: 
當為汝說此住心、降心之道。
orig::  ^706a4

善男子！善女人！
commentary:: 
善男下，謂人之一心，朋從往來攻取日眾，最難發此菩提覺心。
orig::  ^706a6

發阿耨多羅三藐三菩提心。
commentary:: 
若善男子並女人，既發此無上菩提之真心，
則滿腔中純是天理，真如本性，自然顯露，自然常住不滅。
orig::  ^706a10

應如是住，如是降伏其心。
commentary:: 
應當如是常住不滅，則五蘊自然皆空。
如是一切妄心，不待驅除而自降伏矣。
所謂道心為主，人心退聽也。
譬如日光一照，黑暗盡明。
orig::  ^706a16

唯然。
commentary:: 
善現聞佛所說，篤信於心，隨應之以唯，
旋思而復應之以然者，惟恐初發心之善男女，
乃現在未來眾生，不能了達一貫之理，必得我如來條分縷晰以開道。
orig::  ^706a24

世尊！
commentary:: 
是以啟咨世尊而曰：
orig::  ^706a32

願樂欲聞。
commentary:: 
我等弟子，願樂欲聞我佛之分別解說，
得以垂經顯法，使現在未來眾生，遵循於不朽耳。
other:: 
# 大乘正宗分第三
○大乘正宗分第三 ^706a34

是經為大乘者說，非教小乘者住。
大乘惟降伏其心，不能降伏者，以有我人等四相也。
四相既離，妄心自伏，真如自住，非正宗而何？
是以謂大乘正宗分。
orig::  ^706a38

佛告須菩提：
commentary:: 
佛告須菩提：
orig::  ^706a46

諸菩薩摩訶薩。
commentary:: 
佛告須菩提：諸菩薩摩訶薩皆大悟菩薩也。
我謂善男子並女人，發阿耨多羅三藐三菩提心。
orig::  ^706a48

應如是降伏其心。
commentary:: 
應如是住，如是降伏其心。
若果能應如是所發之心，常存不昧，則一真顯露，
無妄可降，如是降伏其心矣。
其所以不能常住此所發之菩提本心者，因妄心迷蔽。
真心至是，必須先降伏妄心，使人欲淨盡，而天理流行也。
汝皆欲上求證佛，下度眾生者也。
自度度生，應如是降伏其心矣。
orig::  ^706b6

所有一切，眾生之類。
commentary:: 
所有一切眾生，雖無數無窮，總不外乎四生八變之十二類，
故種種一切眾生妄心，極難降伏。
何以見之？
orig::  ^706b20

若卵生。
commentary:: 
卵為想生，或有心易輕舉，飛揚遠適，謂之卵生。
orig::  ^706b26

若胎生。
commentary:: 
胎因情有，心常流轉，習氣深重，謂之胎生。
orig::  ^706b30

若濕生。
commentary:: 
濕以合感，心隨邪見，沉淪不省，謂之濕生。
orig::  ^706b32

若化生。
commentary:: 
化以離應，此四生也。
心見景趣，遷變起幻，謂之化生。
orig::  ^706b34

若有色。
commentary:: 
執相修因，頓起邪思，名為有色。
orig::  ^706b38

若無色。
commentary:: 
內守頑空，不修福慧，名為無色。
情想合離，更相變易，有色情而合，無色情而離，依胎而變。
orig::  ^706b40

若有想。
commentary:: 
滯諸聞見，係念染著，名為有想。
orig::  ^706b44

若無想。
commentary:: 
靜沉死水，猶如木石，名為無想。
有想想而合，無想想而離，依卵而變。
orig::  ^706b46

若非有想。
commentary:: 
起生滅見，落兩頭機，名非有想。
orig::  ^706c2

非無想。
commentary:: 
非無想。然此九種眾生心，皆非菩提真心。
一或有之，死即隨類受生，墮於胎卵濕化之物。
虗空等神，天魔等鬼，所以輪迴六道，難入涅槃者也。
非有色情離而合，非無色情合而離，依濕而變。
非有想想離而合，非無想想合而離，依化而變。
故有十二類眾生。
orig::  ^706c4

我皆令入無餘涅槃。
commentary:: 
我者，佛自謂也。皆者，盡也。
令者，使也。入者，行至於內也。
無餘者，無有餘剩也。
梵語涅槃，此云謂無餘。
涅，大涅槃也。滅，消滅也。
度，化度也。佛之意盖說如前，所謂一切眾生妄心皆不是我，
菩提覺心我皆令此受學。
諸菩薩將此妄心入於清淨無為之鄉，
消融其渣穢，度脫其染者，如紅爐點雪，
必使人欲清淨，纖毫不留，造於元默之境。
所謂心外無餘道，道外無餘樂也。
人有虗靈之性，包括天地，謂之真空，又名法身，亘古亘今所不能滅。
即大禹見黃龍負舟，自言生寄也，死歸也。
四大色身原是假合，空無毀壞之理。
愚人不能明心見性，所以死歸陰趣，隨業受生，遷轉不已。
聖人明覺了然，如虗空杲日，當天普照。
或出應時，則為報身化身隨緣；或不住世，
則棄四大如棄敝屣，永證清淨法身，寂然常樂。
是其來也，從體起用，無所從來；其去也，
攝用歸體，亦無所去。
豈非涅槃常住不滅哉？
世人不知，誤以為死，非也。
楞伽經云：涅槃乃清淨不死不生之地，一切修行者之所依歸。
orig::  ^706c16

而滅度之。
commentary:: 
而滅度之。滅者，化也。
度者，度生也。滅化以度其生，使各遂其生也。
orig::  ^707a4

如是滅度。
commentary:: 
佛說如是，以前所言滅度之道，使般若智慧打破種種邪見煩惱。
orig::  ^707a8

無量無數。
commentary:: 
故此無限量無計數，如是滅度天上地下人間四生七趣十二類之無量無數。
orig::  ^707a12

無邊眾生。
commentary:: 
無邊際一切眾生之心，行無為自然之化。
orig::  ^707a16

實無眾生。
commentary:: 
寔無有滅度眾生之相。
orig::  ^707a20

得滅度者。
commentary:: 
以眾生為我得而滅度者，今已滅度無餘者，豈我真能使之令入涅槃而滅度之哉？
盖以凡夫原有此無上菩提之心，只為迷而不悟，
今心地一旦豁然開朗，頓見本性空寂，
是乃自性自度，本來無此眾生妄心，曷得而滅度之？
orig::  ^707a22

何以故？
commentary:: 
夫無有眾生得滅度者，何以故也？
佛自徵何以故，謂寔無眾生得滅度者。
盖真性即是道，真性虗靈，至公無我，本無我、
人、眾生、壽者四相，方是無上正覺之道心。
若有我、人等、眾生、壽者，即是眾生；無此四相，即是菩薩。
orig::  ^707a32

須菩提！
commentary:: 
佛呼須菩提曰：
orig::  ^707a42

若菩薩。
commentary:: 
若諸菩薩摩訶薩皆修無上菩提之因，
已證菩薩之果，或若有此四相，則前一切眾生妄心安能滅度以至涅槃哉？
決非菩薩地位中人矣。
orig::  ^707a44

有我相。
commentary:: 
若計我為能度，則有我相也。
orig::  ^707b2

人相。
commentary:: 
若計他為我度，則有人相也。
orig::  ^707b4

眾生相。
commentary:: 
若計滅度無量無數無邊眾生，則有眾生相。
orig::  ^707b6

壽者相。
commentary:: 
若更計滅度眾生，經萬劫而不息，歷亘古以如茲，則有壽者相。
有此四相，則自心不能降伏，與眾生無異。
orig::  ^707b10

即非菩薩。
commentary:: 
且我、人、眾生、壽者四相，即是貪、嗔、癡、愛四惡業。
貪則惟思我富我貴，逞己之長，炫己之能，
爭名奪利，只為我身之計，是我相也；嗔則嫉人之有，
妬人之能，攻人之短，吝人之來，訐人之私，
皆人相也；癡則五蘊計其和合，六塵汩沒靈源，
是眾生相也；愛則執法修因，希冀飛昇，
或燒丹煉藥，期求增算，或舍義而貪生，
或臨難而苟免，是壽者相也。
有此四相，則貪、嗔、癡、愛之心纏綿固結，
五蘊六塵之勞擾粘染，如此妄心之執迷，
則與道相違，而沉淪無窮盡也。
若離此四相，則一念不生，全體發現，妄心自伏，
真如自住，天地合德，日月合明，四時□序，
而生生不息之機，與道合真也。
況佛說大乘無上菩提之法，總不外乎六度波羅蜜：
一佈施，二持戒，三忍辱，四精進，五禪定，六智慧。
若無此四相，則六度兼該。
無我人等四相，則自然民胞物與為懷，即是布施波羅蜜。
無我人四相，則六根自無，而六塵污染不著，即是持戒波羅蜜。
無我人四相，則不見有辱我之人，受辱於我，即是忍辱波羅蜜。
無我人四相，自能精進一乘，永不退轉，即是精進波羅蜜。
無我人四相，則四大非有，五蘊全空，心心相續，
湛然清淨，即是禪定波羅蜜。
無我人四相，則自性常空，無有障礙，一真顯露，
光無不遍，照無不週，即是智慧波羅蜜。
佛說經成藏，無非發明此四句之義。
佛說也，括無餘故。
無我人等四相之法，不但為金剛一部之骨髓。
讀經者如此四句，為金剛之全體，可謂真能契般若經者也。
學佛者能遵此四句十一字而修行之，
則無上菩提之真心，何患彼岸之不到哉。
other:: 
# 妙行無住分第四
○妙行無住分第四 ^707b16

菩薩妙行法應無住故。
謂：妙行無住分。
orig::  ^707c24

復次，須菩提！
commentary:: 
復次者，連前起後之詞也。
佛呼須菩提曰：我謂應如是降伏其心之法，
滅度無量無數無邊眾生，寔無眾生得滅度者。
以住我、人、眾生、壽者四相，我故說若菩薩有我、
人等四相，即非菩薩。
orig::  ^707c28

菩薩於法。
commentary:: 
盖菩薩於六度萬行之法，以佈施為先。
orig::  ^707c36

應無所住。
commentary:: 
應當無所住。
orig::  ^707c38

行於布施。
commentary:: 
行於佈施也。若四相既無所住，則六根自無所住也。
六根既無，彼六塵者又安住何所？
orig::  ^707c40

所謂不住色布施。
commentary:: 
所謂不住於眼，即不住色布施矣。
orig::  ^707c44

不住聲、香、味、觸、法布施。
commentary:: 
不住於耳、鼻、舌、身、意，即不住聲、香、味、觸、法布施矣。
orig::  ^707c48

須菩提！
commentary:: 
佛是以呼須菩提曰：
orig::  ^708a4

菩薩應如是布施。
commentary:: 
汝等菩薩應如是布施，不住於相也。
我謂菩薩應如是布施，於自心眾生捨其所貪歸於空寂，
不於六根六塵上有所係累拘執，但自性虗空妙圓明淨隨感而應。
orig::  ^708a6

不住於相。
commentary:: 
不住於相，何也？
orig::  ^708a14

何以故？
commentary:: 
佛自徵何以故？
orig::  ^708a16

若菩薩不住相布施。
commentary:: 
則六根清淨，五蘊全空。
以湛然明寂之心，行普度眾生之法。
圓滿無上菩提之道，則盡皆善福。
orig::  ^708a18

其福德不可思量。
commentary:: 
其福德量等虗空，豈人之心思可得而測度忖量哉？
非享福報之謂也。
orig::  ^708a24

須菩提！
commentary:: 
復又呼須菩提曰：我謂不住相布施之福德不可思量。
orig::  ^708a28

於意云何？
commentary:: 
於汝之意云何？
orig::  ^708a32

東方虗空可思量不？
commentary:: 
譬如東方虗空，可思量否？
orig::  ^708a34

不也！
commentary:: 
須菩提答云：以大莫大於虗空，非人之所能測度，故以弗也。
orig::  ^708a36

世尊！
commentary:: 
啟咨世尊而答佛思：不住相布施之福德，猶不止一方虗空之可較量。
orig::  ^708a40

須菩提！
commentary:: 
佛又呼須菩提曰：
orig::  ^708a44

南西北方四維上下虗空可思量不？
不也。
commentary:: 
須菩提意，以一方之虗空尚不可思量，
而十方之虗空更不可測度而思量矣，故亦以弗也。
orig::  ^708a46

世尊！
commentary:: 
啟咨世尊而答。
orig::  ^708b4

須菩提！
commentary:: 
佛聞須菩提兩次，弗也答之。
知須菩提已深悟十方虗空之不可思量，
是以呼須菩提而告曰：
orig::  ^708b6

菩薩無住相布施福德，亦復如是不可思量。
commentary:: 
四方四維，上下虗空之不可思量也。
orig::  ^708b12

須菩提！
commentary:: 
佛呼須菩提：汝要知無住相布施之福德，等於十方虗空之大不可思量。
汝等菩薩之學道者，不必他有所求。
orig::  ^708b16

菩薩但應如所教住。
commentary:: 
但應如我所教不住相之法，以無住而住之理，
便就此上應用之間，湛若十方，空無所住而住可也。
other:: 
# 如理實見分第五
○如理實見分第五 ^708b22

破執相虗妄習情，始悟真如之理，寔見真性如來，故謂如理寔見分。
orig::  ^708b28

須菩提！
commentary:: 
佛呼須菩提曰：我謂菩薩應不住相布施，應如我所教無住相而住。
orig::  ^708b32

於意云何？
commentary:: 
於汝之意云何？
orig::  ^708b36

可以身相見如來不？
commentary:: 
可以色身之相好見，即是如來之法身否？
orig::  ^708b38

不也！
commentary:: 
須菩提了達此理，即以弗也。
orig::  ^708b42

世尊！
commentary:: 
啟咨世尊而答。
orig::  ^708b44

不可以身相得見如來。
何以故？
commentary:: 
須菩提又自解曰：何故不可以身相見之？
orig::  ^708b46

如來所說身相。
commentary:: 
盖如來所說身相，不過形體之末，非真空無相之道，豈可指而謂之真如來哉？
orig::  ^708c2

即非身相。
commentary:: 
即非身相也。
orig::  ^708c6

佛告須菩提：
commentary:: 
佛聞須菩提所答，已悟身相之不可住，
故又呼須菩提進一層以告曰：汝既知現具身相，乃屬形體之化質。
orig::  ^708c8

凡所有相。
commentary:: 
世間凡有形相，可見可聞，可嗅可食，可觸可法，
乃天地、人物、山川、草木、昆虫，一切有形有色諸相。
orig::  ^708c14

皆是虗妄。
commentary:: 
皆有生有滅，乃是虗妄，而非真寔堅牢之本體。
orig::  ^708c20

若見諸相非相。
commentary:: 
若見一切諸相，能體全空之非相，必無執相迷真之失，自能迴光返照。
orig::  ^708c24

即見如來。
commentary:: 
即見自性中有平等法身之如來，隨處顯現，
不致住相布施，得無住之法矣。
刊定記云：執相迷真，對面千里。
虗心體物，天地一家。
other:: 
# 正信希有分第六
○正信希有分第六 ^708c28

正信，謂一念不偏。
希有，謂實為難得分。
orig::  ^708c34

須菩提！
commentary:: 
須菩提得聞佛說無住布施、無相見佛之法。
orig::  ^708c38

白佛言：世尊！
commentary:: 
乃白佛言：啟咨世尊曰：我佛說無住布施，
若見諸相非相，即見如來之義，我已得生寔信矣。
但此理奧妙深微，後之學佛者，恐不能悟此精蘊，以致難生寔信。
且眾生布施，大半為求福之因，希得富貴利達之果，不思成佛。
聞無住之因，見佛之果，不獨以為渺茫難及，
抑且所樂不從，以致不生寔信。
orig::  ^708c42

頗有眾生？
commentary:: 
不知頗有眾生？
orig::  ^709a8

得聞如是言說章句。
commentary:: 
得聞如是無住無相之言說章句。
orig::  ^709a10

生實信不？
commentary:: 
果能生寔信否？
orig::  ^709a14

佛告須菩提：莫作是說。
commentary:: 
佛告須菩提曰：汝莫作生寔信否之說。
然此無相真空妙理，必有大根基之善人，方能任其道。
orig::  ^709a16

如來滅後。
commentary:: 
設或佛滅後。
orig::  ^709a22

後五百歲。
commentary:: 
到五百歲之時，乃濁劫惡世之中，不信佛法之時。
orig::  ^709a24

有持戒修福者。
commentary:: 
有持戒而諸惡莫作，修福而眾善奉行。
因持戒修福之力，悟無住無相之理。
orig::  ^709a28

於此章句，能生信心。
commentary:: 
又能於經中之一章一句。
orig::  ^709a32

以此為實。
commentary:: 
然生信固以持戒修福助成，而能持戒修福，又因宿善所發。
orig::  ^709a34

當知是人不於一佛、二佛、三、四、五佛而種善根。
commentary:: 
豈於一佛、二佛、三、四、五佛種此善根哉？
orig::  ^709a38

已於無量，千萬佛所，種諸善根。
commentary:: 
歷佛既多，則聞法已多，修行亦久，自能了悟無住無相之理，
寔修而寔證。汝何可以學佛者，不能悟此精蘊，而有難生寔信之疑乎。
且無住無相之法，我不徒為善根深者而說，使之寔修而寔證也。
善根淺者，自必經年受持，累月讀誦，修菩提之因，
證菩提之果，不待言矣。
即有善根之淺者，惟知希福。
但六祖曰，信般若波羅蜜，能除一切煩惱。
信般若波羅蜜，能成就一切出世功德。
信般若波羅蜜，能出生一切諸佛。
orig::  ^709a42

聞是章句，乃至一念，生淨信者。
commentary:: 
佛又告須菩提：若有此善根之人，聞得此經之章句，
乃至頃刻頓空四相，淨焉而心不亂，信焉而心不疑，
布施而三輪體空，利濟而無分人我，一念之中能生淨信。
orig::  ^709b12

須菩提！
commentary:: 
佛呼須菩提曰：
orig::  ^709b20

如來悉知悉見。
commentary:: 
如來色相雖滅，法性常存，週遍虗空，無微不照。
如來悉知悉見，不肯沮其一念淨信之心，必使遂其所求之願。
orig::  ^709b22

是諸眾生得如是無量福德。
commentary:: 
我能盡知盡見，此人雖名眾生，而持戒修福之德，
善根受用不盡，其福德豈有限量哉？
世間所享者名福報，信此經者名福德。
orig::  ^709b28

何以故？
commentary:: 
佛言：是諸眾生何故得如此之福德？
orig::  ^709b36

是諸眾生。
commentary:: 
盖一念之能生淨信，是諸眾生已深契無住無相之理，頓悟大道至公無我之心。
orig::  ^709b38

無復我相、人相、眾生相、壽者相，無法相。
commentary:: 
四相既無，諸相自然不有。
不執著於心外之法，而生妄見，無法相矣。
orig::  ^709b42

亦無非法相。
commentary:: 
所行布施、方便、持戒、忍辱，亦無非行善去惡之法相矣。
orig::  ^709b48

何以故？
commentary:: 
佛又轉徵無我人等相、無法相、無非法相者。
何以故耶？
orig::  ^709c4

是諸眾生。
commentary:: 
盖是諸眾生。
orig::  ^709c8

若心取相。
commentary:: 
若心取相，則有我之見，必私己利己，而無濟人利物之心。
orig::  ^709c10

即為著我、人、眾生、壽者。
若取法相。
commentary:: 
汝若取法相，則必心外求法，而不悟本心。
orig::  ^709c14

即著我、人、眾生、壽者。
何以故？
commentary:: 
佛轉徵何以故？
orig::  ^709c18

若取非法相。
commentary:: 
若取非法相，則必毀佛謗法，而不修明心見性之善因。
orig::  ^709c20

即著我、人、眾生、壽者，是故不應取法。
commentary:: 
是故不應取法而生執。
orig::  ^709c24

不應取非法。
commentary:: 
不應取非法而生疑。
orig::  ^709c28

以是義故。
commentary:: 
以是無住無相之法，修佛者得大乘智慧，希福者得無量福德之義故。
orig::  ^709c30

如來常說：
commentary:: 
如來常說，各經中言之詳矣。
orig::  ^709c34

汝等比邱知我說法。
commentary:: 
當知我與汝等說此法者，因汝諸人有此四相，
不能了悟真空，起於彼岸。
我不過假此法門，度脫生死苦海。
既見自性，證涅槃樂，則我之當棄之無所用矣。
orig::  ^709c36

如筏喻者。
commentary:: 
如渡河之筏喻者，渡眾生一切灾厄流離之患難，
普濟以慈航，豈以一味教人證佛之法哉。
善根深者，寔信寔修。
orig::  ^709c44

法尚應捨，何況非法！
commentary:: 
功圓果滿，自登覺岸，而證菩提。
即善根淺者，能一念淨信，即一念善緣，自獲福報。
且無住無相之法，原教人明心見性，遷善改過。
甯捨法而悟性，不可執法以迷心。
如來教人修真悟性之法，尚不可執著而甯捨。
何況執我之法，為精微奧妙。
學佛者之難生寔信，是取法也。
疑佛法不能希求世福，而求福者之不生寔信，是又取非法也。
取法取非法，皆非我之法也。
汝安得以無人寔信，而生頗有之疑乎。
傅大士曰，譬如過河須用筏，到岸不須船。
other:: 
# 無得無說分第七
○無得無說分第七 ^710a2

體空無得，言寂無說，是以謂無得無說分。
orig::  ^710a22

須菩提！
commentary:: 
佛恐須菩提尚未透徹，故云設此問，呼須菩提曰：
我謂不應取法，似無法可得，無法可說。
又謂不應取非法，又覺似有法可得，有法可說也。
盖我之所說者，真空不空之法耳。
orig::  ^710a26

於意云何？
commentary:: 
於汝之意云何？
orig::  ^710a34

如來得阿耨多羅三藐三菩提耶？
commentary:: 
以我如來無上菩提之法，果有所求而得之於己耶？
orig::  ^710a36

如來有所說法耶？
commentary:: 
抑以此法諄諄然有所說而教於人耶？
orig::  ^710a40

須菩提言：
commentary:: 
須菩提了悟佛意，乘機而答曰：
orig::  ^710a44

如我解佛所說義。
commentary:: 
解者，曉也。定者，泥於一處而不通也。
如我心中解悟佛所說之義理，不應取法，不應取非法之義。
無上菩提之寔性，人人具足。
或由布施持戒而成，或因忍辱精進而證，或修禪定智慧而悟。
六度萬行，皆可默契。
orig::  ^710a46

無有定法。
commentary:: 
則知無上正等正之法，此吾本來真空，人人所具足者也。
orig::  ^710b8

名阿耨多羅，三藐三菩提。
commentary:: 
如來說法，原為聞眾生之迷悟。
但眾生之根器有利鈍，學性有淺深，隨機設教，對病用藥。
orig::  ^710b12

亦無有定法如來可說。
commentary:: 
如來不盡之法，只定無法可名；如來不盡法言，只無定法可說。
永曰：佛說一切法，為除一切心，我無一切心，何用一切法？
orig::  ^710b18

何以故？
commentary:: 
須菩提自徵釋：何以故？
無有定法可得，無有定法可說。
orig::  ^710b24

如來所說法。
commentary:: 
盖如來所說者，無上菩提之法。
orig::  ^710b28

皆不可取、不可說，非法、非非法。
所以者何？
commentary:: 
可以性修，而不可以色相取，徒取則何以深造於性理之妙，
故云不可取也。可以心傳，而不可以口舌說，
徒說則何以超出於意言之表，故云不可說。
須菩提所以辨論兩者皆不可也。
但可取可說固不，可取不可說亦不可。
若執著可取可說，是必住於取住於說，反成邪見。
且是法為開悟眾生而設，非有真寔之法，故云非法。
若謂不可取不可說，是住於無可取無可說，即成斷滅。
然又須假此以開悟眾生，如離筏渡河，
則有沈溺之害，又不可仝謂之非法，故云非是非法也。
非法非非法，即是如來所說不應取法，不應取非法也。
所以者何，是須菩提釋非法釋非非法之義。
orig::  ^710b30

一切賢聖皆以無為法而有差音雌別。
commentary:: 
盖謂法本不無，莫作有見。
法本不有，莫作無見。
作有則執法，作無則執空。
不執法執空，則了悟我法雙空，即曰無為。
無為者，自然覺性，無假人為。
以者，用也。一切賢聖，皆用此無為之法。
然法本無為，悟有淺深。
悟得淺者，則為賢人。
悟得深者，則為聖人。
是無為之法則一，因有淺深，為賢為聖，而差別之不一也。
佛說不應取法，不應取非法。
須菩提總結出一無為之法，真了悟透徹佛所說之義也。
此無為者，即是無上菩提，即是涅槃，即是如來，
即是無相，即是無住，即是這金剛般若波羅蜜也。
有為法，世間法也。
無為法，出世間法也。
後學者要知無為寔無不為，可以超三界，
證菩提，可以得無量無邊福德。
其功之大效捷誠，莫可思量也。
若執著無為，拘泥空寂，勉強造作，則無為而寔有為，反成槁木死#CB01926;而無用矣。
惟順我至中至正之真性，於日用倫常之間，
率性而行，各盡其道。
不偏不倚，不即不離，得自然而然之妙道。
斯為深悟無為之旨，深契金剛般若之法。
other:: 
# 依法出生分第八
○依法出生分第八 ^710c8

三世諸佛皆依此法出生功德，是以謂依法出生分。
orig::  ^710c46

須菩提！
commentary:: 
佛呼須菩提曰：我說離相降心，離相布施，
離相即見如來，離相之一念淨信，即得無量福德。
汝總結一無為之法，誠能了達無相之旨，發明我未發之言也。
我試以有為之法，而較無為之法。
orig::  ^711a2

於意云何？
commentary:: 
於汝之意云何？
orig::  ^711a10

若人滿三千大千世界七寶。
commentary:: 
三千大千世界者，言形容其多也，世間之方位界限也。
三千大千，統言一大世界也。
此日月所照為小世界，其中有須彌山，
日月遶山運行，故南為閻浮提，東為弗婆提，
西為瞿耶尼，北為#CB15106;單越，是名四天下。
日月運行，乃在須彌山之腰，故此山之高，半出日月之上。
山上分四所，每方分八所，中間有一所三十三所，
謂之三十三天，梵語謂之忉利天，是其中間有一所也。
日月運行，如此四天下，謂之小世界；如此一千小世界，
謂之小千；如此一千小千世界，謂之中千；
如此一千中千世界，謂之大千。
以三次言千字，故云三千，其寔則一大千耳，如此謂之一大世界。
七寶者，金、銀、琉璃、珊瑚、瑪瑙、赤珍珠、玻璃七須也。
三千大千世界七寶，極言七寶無數之多也。
orig::  ^711a12

以用布施。
commentary:: 
以用布施，以此無數之七寶布施於人，
布施定有福德，況以七寶滿大千世界之多。
這個布施作捨施看，與前篇無相布施不同。
orig::  ^711a40

是人所得福德寧為多不？
commentary:: 
此人所獲福德，汝以為多乎？
不多，寧字作是字看。
orig::  ^711a46

須菩提言：甚多！
commentary:: 
須菩提會佛之意，答云：甚多。
orig::  ^711b2

世尊！
commentary:: 
啟咨世尊而答。
orig::  ^711b4

何以故？
commentary:: 
又自徵解，何以故言福德之甚多？
盖藉物而修，僅得身外名祿之福德，而於明心見性，了無所得。
orig::  ^711b6

是福德即非福德性。
commentary:: 
盖是福德，乃有相之施，於我性中，真空無相妙法，
全不相關，必竟非福德性所得名祿。
福德終有盡期，可以計其世代之遠近，
可以教其閥閱之多少，非若內修福修，
無盡無窮，不可數計。
orig::  ^711b12

是故如來說福德多。
commentary:: 
故如來所言福德者，乃人天小果之因，
以名祿之福德，有數可計其多也。
佛聞須菩提答畢，而汝云有為福德，非福德性，
所得雖多，終有盡期。
orig::  ^711b22

若復有人，於此經中。
commentary:: 
復者，再也。佛言：如再有人於此金剛般若經中也。
orig::  ^711b30

受持。
commentary:: 
受持者，受謂領受於心，持謂持守不失也。
信力曰受，受之不忘於心也。
念力曰持，持之不厭其久也。
orig::  ^711b34

乃至四句偈等。
commentary:: 
四句偈等，指無我、人、眾生、壽者四相也。
等者，凡有四句等處。
orig::  ^711b40

為他人說。
commentary:: 
更為他人解說其義，如一燈傳百千萬燈，則是自度度他也。
orig::  ^711b44

其福勝彼。
commentary:: 
所獲之福，勝彼之七寶施者多矣。
住相布施，縱得名祿之福，福盡墮落。
此因經悟性，性見心明，福等大虗，歷劫不壞，故云其福勝彼。
orig::  ^711b48

何以故？
commentary:: 
佛言：人能受持講說是經，其福勝彼者，此何以故也？
六祖曰：以財布施，得身外之福；受持經典，得性內之福。
身外之福即衣食，性內之福即智慧。
今生豐衣足食而愚鈍者，即是前生布施而不持經典之人；
今生聰明貧窮、無衣少食者，即是前生持經而不行布施之人。
外修福德即衣食，內修福德即智慧。
錢財現世之寶，般若在心之珍，內外雙修，方為全福。
若要現在子孫及來世生身富貴、智慧兼全者，須是準修。
此是論歎持經功德，恐人不知經典之利益，故以勝布施之功德而較量。
然佛法六度，亦以布施為先務，人不可執此而捨彼也。
金剛經為大藏之骨髓耳。
orig::  ^711c6

須菩提！
commentary:: 
佛呼須菩提曰：
orig::  ^711c30

一切佛法。
commentary:: 
盖真空無相之理。
乃諸佛之本性。一切三世諸佛。
orig::  ^711c32

及諸佛阿耨多羅三藐三菩提法，皆從此經出。
commentary:: 
皆從此經中所說四句無相之法，悟出真性。
如來凡求阿耨多羅三藐三菩提者，舍此更無他法矣。
orig::  ^711c36

須菩提！
commentary:: 
佛又恐人執著於法，復呼須菩提告曰：
orig::  ^711c42

所謂佛法者。
commentary:: 
又曰：所謂佛法者，本來無有，不過假此以開悟眾生，
使之言下見性，乃虗名為佛法也。
真性中本來空寂，無有相之法，固不可執相生心，又不可執法成病。
本性真寔，法非真寔。
orig::  ^711c44

即非佛法。
commentary:: 
故曰即非佛法。汝當不即不離，以求見性明心可耳。
other:: 
# 一相無相分第九
○一相無相分第九 ^712a4

一真如相，原無有相，是謂一相無相分。
orig::  ^712a8

須菩提！
commentary:: 
佛呼須菩提曰：我謂一切諸佛，及諸佛阿耨多羅三藐三菩提法，
皆從此經四句無相之法，悟出真性如來。
不但諸佛如是，即四果羅漢，莫不由無相之法而證也。
盖佛與羅漢，雖有高下，而真性菩薩，無有增減，不稍差別。
不過於無相之法，悟有淺深，證分高下。
佛是以將己得證四果羅漢為問，以見凡四果得道者，
必從無相而得，著不得絲毫之相。
orig::  ^712a12

於意云何？
commentary:: 
於汝之意云何？
orig::  ^712a28

須陀洹。
commentary:: 
已得初果之須陀洹。
orig::  ^712a30

能作是念：我得須陀洹果不？
commentary:: 
自謂我得此，果否？
orig::  ^712a32

須菩提言：不也。
commentary:: 
須菩提知其不然，乃曰：
orig::  ^712a34

世尊！
commentary:: 
啟咨世尊而答。
orig::  ^712a36

何以故？
commentary:: 
我何故謂弗也？
orig::  ^712a38

須陀洹。
commentary:: 
盖須陀洹初入無相之門。
orig::  ^712a40

名為入流。
commentary:: 
得與聖人之流。
orig::  ^712a42

而無所入。
commentary:: 
而無所入之念。
orig::  ^712a44

不入色、聲、香、味、觸、法。
commentary:: 
但不能頓悟真空而已。
不入色、聲、香、味、觸、法，亦無有不入之相。
orig::  ^712a46

是名須陀洹。
commentary:: 
是故名為初果也。
orig::  ^712b2

須菩提！
commentary:: 
佛又呼須菩提曰：
orig::  ^712b4

於意云何？
commentary:: 
於汝之意云何？
orig::  ^712b6

斯陀含。
commentary:: 
已得三果之斯陀含。
orig::  ^712b8

能作是念：我得斯陀含果不？
commentary:: 
自謂我必得此，果否？
orig::  ^712b10

須菩提言：不也。
commentary:: 
須菩提即不然，云：
orig::  ^712b12

世尊！
commentary:: 
啟咨世尊而答。
orig::  ^712b14

何以故？
commentary:: 
我何以故？謂弗也。
orig::  ^712b16

斯陀含。
commentary:: 
盖斯陀含已深悟無相之理，尚有一生一滅之心。
orig::  ^712b18

名一往來而實無往來，是名斯陀含。
commentary:: 
名一往來而寔無往來之相，是故名為斯陀含。
orig::  ^712b22

須菩提！
commentary:: 
佛又呼須菩提曰：
orig::  ^712b26

於意云何？
commentary:: 
於汝之意云何？
orig::  ^712b28

阿那含。
commentary:: 
已得三果之阿那含。
orig::  ^712b30

能作是念：我得阿那含果不？
commentary:: 
自謂我有得果之心否？
orig::  ^712b32

須菩提言：不也。
commentary:: 
須菩提即不然，云：
orig::  ^712b36

世尊！
commentary:: 
啟咨世尊而答。
orig::  ^712b38

何以故？
commentary:: 
我何以故？謂弗也。
orig::  ^712b40

阿那含。
commentary:: 
盖阿那含內無欲心，外無欲境，欲淨而無私意之往來。
orig::  ^712b42

名為不來，而實無不來，是故名阿那含。
commentary:: 
名為不來，寔無不來之相，是故名為阿那含。
orig::  ^712b46

須菩提！
commentary:: 
佛又呼須菩提曰：
orig::  ^712c2

於意云何？
commentary:: 
於汝之意云何？
orig::  ^712c4

阿羅漢。
commentary:: 
已得四果之阿羅漢。
orig::  ^712c6

能作是念：我得阿羅漢道不？
commentary:: 
自謂我得這箇道否？
orig::  ^712c8

須菩提言：不也。
commentary:: 
須菩提知其不然而即否。
orig::  ^712c10

世尊！
commentary:: 
啟咨世尊而答。
orig::  ^712c12

何以故？
commentary:: 
我何以故？謂弗也。
orig::  ^712c14

實無有法。
commentary:: 
性本自空，寔無有法可得也。
orig::  ^712c16

名阿羅漢。
commentary:: 
盖阿羅漢已造到情無順逆，境智俱亡，
無有所得之念，無有得道之相，寔無有法名阿羅漢。
orig::  ^712c18

世尊！
commentary:: 
啟咨世尊，而反徵之曰：
orig::  ^712c24

若阿羅漢作是念：
commentary:: 
設若阿羅漢，作得道之念，
orig::  ^712c26

我得阿羅漢道。
commentary:: 
有我得阿羅漢之相。
orig::  ^712c28

即為著我、人、眾生、壽者。
commentary:: 
即為著我、人、眾生、壽者四相矣。
是興凡夫無異，安得謂之阿羅漢哉？
orig::  ^712c30

世尊！
commentary:: 
須菩提又將平日所得佛說，啟咨世尊而印證之曰：
orig::  ^712c34

佛說我得無諍三昧。
commentary:: 
佛當日曾說：我，須菩提！
一念不生，諸法無諍，心無生滅，正定空寂，得無諍三昧。
orig::  ^712c38

人中最為第一。
commentary:: 
得此之正見，於諸弟子中，
orig::  ^712c42

是第一離欲阿羅漢。
commentary:: 
許我為第一，必定是我脫盡人欲，斷絕此念，方是許我為離欲阿羅漢也。
orig::  ^712c44

世尊！
commentary:: 
啟咨世尊曰：
orig::  ^712c48

我不作是念：
commentary:: 
因我不作得離欲阿羅漢之念。
orig::  ^713a2

我是離欲阿羅漢。
世尊！
commentary:: 
復啟咨世尊，又反徵之曰：
orig::  ^713a4

我若作是念：
commentary:: 
我若是作此思念：
orig::  ^713a6

我得阿羅漢道。
commentary:: 
我若作我得離欲阿羅漢之念，則四相不空，
生滅猶在，我即不是無諍三昧人中第一離欲阿羅漢也。
orig::  ^713a8

世尊則不說。
commentary:: 
佛即不於諸大弟子中說。
orig::  ^713a14

須菩提！是樂阿蘭那行者。
commentary:: 
是好樂寂靜之人，有是無諍之行也。
orig::  ^713a16

以，須菩提！
commentary:: 
何以見之？以我，須菩提！
不著修無諍三昧之行。
orig::  ^713a20

實無所行。
commentary:: 
寔無此樂阿蘭之行。
orig::  ^713a24

而名須菩提。
commentary:: 
方纔名我。須菩提！
orig::  ^713a26

是樂阿蘭那行。
commentary:: 
是樂阿蘭那行即是無諍三昧，以無諍三昧方受解空、
善現、須菩提之名。
樂者，好也。行者，功也。
樂阿蘭行者，謂好無諍三昧之行也。
萌諸心曰念，見諸修曰行，必有是得。
有是行而心無是行之念，有所得而心無所得之相，宜乎佛以樂阿蘭那行名之也。
other:: 
# 莊嚴淨土分第十
○莊嚴淨土分第十 ^713a28

非外面修飾之莊嚴，乃心地清淨之莊嚴，故謂莊嚴淨土分。
orig::  ^713a40

佛告須菩提：
commentary:: 
佛恐諸菩薩所得心未除執著，住於有法不生清淨心，
故設是問，呼須菩提曰：
orig::  ^713a44

於意云何？
commentary:: 
於汝之意云何？
orig::  ^713a48

如來昔在，然燈佛所。
commentary:: 
我當初於然燈佛處，得成無上菩提之道。
orig::  ^713b2

於法有所得不？
commentary:: 
果然得本師之法否？
orig::  ^713b6

不也！
commentary:: 
須菩提即解其意曰：弗也。
orig::  ^713b8

世尊！
commentary:: 
啟咨世尊而答。
orig::  ^713b10

如來在然燈佛所。
commentary:: 
如來雖在本師處聽法，不過因師開導，寔乃自悟自修。
orig::  ^713b12

於法實無所得。
commentary:: 
於心外之法，寔無所得也。
orig::  ^713b16

須菩提！
commentary:: 
佛又呼須菩提曰：世間所謂莊嚴者，造寺作塔，
行種種善事，是有相莊嚴也。
佛恐人認做這樣莊嚴，故呼須菩提而謂之曰：
orig::  ^713b18

於意云何？
commentary:: 
於汝之意云何？
orig::  ^713b24

菩薩莊嚴佛土不？
commentary:: 
菩薩於佛土中果作善緣，福業莊嚴否？
orig::  ^713b26

不也！
commentary:: 
須菩提隨答以弗也。
orig::  ^713b30

世尊！
commentary:: 
啟咨世尊而徵釋。
orig::  ^713b32

何以故？
commentary:: 
何故也？
orig::  ^713b34

莊嚴佛土者。
commentary:: 
不莊而莊，不嚴而嚴。
orig::  ^713b36

即非莊嚴。
commentary:: 
即非外貌有相有為之莊嚴。
orig::  ^713b38

是名莊嚴。
commentary:: 
乃是心地光明，萬行具足之莊嚴，是故名莊嚴也。
orig::  ^713b40

是故，須菩提！
commentary:: 
佛聞須菩提之所答，寔可啟當時之妙悟，
發後世之心傳，是故呼須菩提曰：
orig::  ^713b44

諸菩薩摩訶薩。
commentary:: 
諸菩薩，指大修行人而言也。
菩薩莊嚴，既不在于外飾，則當反而求之於心，
使大字之中，湛然常虗，無一毫染濁；靈台之內，
寂然常定，無一絲擾亂。
法本心悟，非由外得；土因心定，不在外莊。
orig::  ^713b48

應如是生清淨心。
commentary:: 
當如是生清淨心。
orig::  ^713c10

不應住色生心。
commentary:: 
不應住有相之形色生心也。
orig::  ^713c12

不應住聲、香、味、觸、法生心，應無所住。
commentary:: 
應於一切有相有為之煩惱塵勞無所住。
orig::  ^713c14

而生其心。
commentary:: 
而生無相無為清淨真性之本心。
如此得以智慧圓明，光無不照，化無不週，
宇宙不能包藏，天地不能覆載，法身超出三界，圓滿十虗矣。
orig::  ^713c18

須菩提！
commentary:: 
佛呼須菩提曰：我說無所住而生其心，
則真如發現，如日月之照臨，光無不遍；
如四時之運行，化無不週。
orig::  ^713c24

譬如有人，身如須彌山王。
於意云何？
commentary:: 
於汝之意云何？
orig::  ^713c30

是身為大不？
commentary:: 
可以言大否？
orig::  ^713c34

須菩提言：甚大！
commentary:: 
須菩提深悟佛意，乃以甚大答之。
orig::  ^713c36

世尊！
commentary:: 
啟咨世尊曰：
orig::  ^713c38

何以故？
commentary:: 
又自徵釋：何以故謂之甚大？
orig::  ^713c40

佛說非身，是名大身。
commentary:: 
盖佛所說之身，乃無相無為之非身，故言甚大也。
若以有相之色身而喻，則須彌山高廣三百三十六萬里，
為眾山之王，色身何能敵其大？
惟無相之非身，是我清淨之心，乃真性之道體。
此心包括宇宙，圓滿大靈，無相無為萬法，皆從此出。
則須彌山之身，在真性道化之中，又不啻一微塵矣。
是故佛說非身，是名大身耳。
other:: 
# 無為福勝分第十一
○無為福勝分第十一 ^713c42

無相四句，乃無為之法。
受持四句之福，勝恒河沙數七寶布施，故謂無為福勝分。
orig::  ^714a8

須菩提！
commentary:: 
佛呼須菩提曰：汝今既明四果以無相而證，
釋迦之法以無相而得，佛土之莊嚴以無相而嚴，佛身之大以無相而大。
若能受持無相之法者，其功果之福德，豈可以多寡度量而思議哉？
試以恒河沙喻。
orig::  ^714a14

如恒河中，所有沙數。
commentary:: 
我今以眾人之所易見者，先反詰之。
恒河之沙固多。
orig::  ^714a24

如是沙等恒河。
commentary:: 
設或不只一恒河數，其如沙之多恒河，
orig::  ^714a28

於意云何？
commentary:: 
於汝之意云何？
orig::  ^714a32

是諸恒河沙寧為多不？
commentary:: 
是諸恒河，多乎不多？
西土有河，名曰恒河，從阿耨池東流出，
週迴四十里，沙細如麵。
佛多在此處說法，故取為喻。
西土只有一箇恒河，焉有許多恒河？
亦是假設之言。
orig::  ^714a34

須菩提言：甚多！
commentary:: 
須菩提答言：甚多！
orig::  ^714a42

世尊！
commentary:: 
啟咨世尊而曰：
orig::  ^714a44

但諸恒河。
commentary:: 
但河中而有沙者，一沙即為一恒河，是諸恒河中各有其沙。
orig::  ^714a46

尚多無數。
commentary:: 
且多無數。
orig::  ^714b2

何況其沙。
commentary:: 
何況河中之沙乎。
言多而又多也。佛設此喻，以為較量福德多寡之張本。
orig::  ^714b4

須菩提！
commentary:: 
佛聞須菩提以河沙無數之多而答，故呼須菩提曰：
orig::  ^714b8

我今實言告汝。
commentary:: 
我今以朴寔言語告汝。
orig::  ^714b12

若有善男子、善女人，以七寶。
commentary:: 
以七寶等物。
orig::  ^714b14

滿爾所恒河沙數。
commentary:: 
滿爾所恒河沙數。
orig::  ^714b16

三千大千世界。
commentary:: 
盡三千大千世界。
orig::  ^714b18

以用布施。
commentary:: 
以用布施與人。
orig::  ^714b20

得福多不？
commentary:: 
所得之福，多乎不多？
orig::  ^714b22

須菩提言：甚多！
commentary:: 
須菩提即以甚多答之。
orig::  ^714b24

世尊！
commentary:: 
啟咨世尊而答。
orig::  ^714b26

佛告須菩提：
commentary:: 
佛告須菩提曰：汝謂無數七寶布施得福甚多，
此乃有相之福，德雖多而終有窮盡。
orig::  ^714b28

若善男子、善女人，於此經中。
commentary:: 
於此般若經中。
orig::  ^714b32

乃至受持四句偈等。
commentary:: 
信而受之於心，會其妙義而毫無所疑；
堅而持之於心，存其精蘊而毫無所失。
必見自己真如菩提之智，朗然偹矣。
orig::  ^714b34

為他人說。
commentary:: 
不能以此真空妙義為人解說，使人聽聞之下，
心地開通，明了自性，可以脫離輪迴，永超生死，
則是人己兼成，自他俱利，得以漸悟真性，明德新民。
orig::  ^714b40

而此福德。
commentary:: 
此福即無為福也，無有盡期。
orig::  ^714b48

勝前福德。
commentary:: 
寔勝前恒河沙數七寶布施之福德也。
所獲利益之多，豈恒河布施者可同日語哉。
華嚴經云，譬如暗中寶，無燈不可見。
此喻菩提妙道，非佛法不至。
other:: 
# 尊重正教分第十二
○尊重正教分第十二 ^714c2

受持此經，天人尊重，故謂尊重正教分。
orig::  ^714c10

復次，須菩提！
commentary:: 
如來已較量持說雙行者，而此福德勝前寶施之福德。
復次者，連前啟後之詞也。
呼須菩提曰：我謂於此經中乃至四句偈等為他人說，
而此福德勝前恒河沙數七寶布施之福德，汝已聞知矣。
猶不持說雙行者有此勝福，即專為他人說者，
亦不必于經中通前徹後全為人說，但能於是經中或至無相降心，
或至不住相布施，或至無相即見如來，
或至一念能生淨信者無有四相，或至得阿羅漢道者不著四相也。
orig::  ^714c14

隨說是經。
commentary:: 
若或有人隨其所在，便能演說此經。
orig::  ^714c32

乃至四句偈等。
commentary:: 
乃至四句偈等之妙，令諸聽者除迷妄心。
orig::  ^714c34

當知此處。
commentary:: 
當知此說經之處。
orig::  ^714c38

一切世間天、人、阿修羅。
commentary:: 
自然感得一切天道、人道、阿修羅道。
orig::  ^714c40

皆應供養。
commentary:: 
皆執幢幡寶盖，侍立左右，供養恭敬。
orig::  ^714c44

如佛塔廟。
commentary:: 
如佛之真身舍利寶塔，如佛之法體神儀廟堂，在此處。
orig::  ^714c46

何況有人？
commentary:: 
何況有人盡能於一經全文。
orig::  ^715a2

盡能受持讀誦。
commentary:: 
盡能于一經全文，受持而體念于心，讀誦而研窮其義，
則此無住無相之理，乃阿耨多羅三藐三菩提之法，
真最上而無以加也，第一而無可比也，又絕無而僅有也。
orig::  ^715a4

須菩提！
commentary:: 
佛呼須菩提曰：
orig::  ^715a12

當知是人。
commentary:: 
當知是人盡能受持讀誦。
orig::  ^715a14

成就最上第一希有之法。
commentary:: 
自然成就最上之清淨法身，第一之圓滿報身，希有之千百億化身也。
orig::  ^715a16

若是經典所在之處。
commentary:: 
若是供養經典所在之處者。
orig::  ^715a20

即為有佛。
commentary:: 
即自心是佛，不從外得，經在則佛在也。
orig::  ^715a22

若尊重弟子。
commentary:: 
若供養經典之人，為尊重佛法之弟子也。
經在，法寶在也；有佛，佛寶在也；為尊重佛法之弟子，是僧寶亦在也。
三寶共處，寧有不消灾而致福耶？
若是者，此經其可不說，其可不讀，其可不有乎？
六祖曰：摩訶般若波羅密，最尊、最上、第一。
other:: 
# 如法受持分第十三
○如法受持分第十三 ^715a24

當如金剛般若之法奉受持守故。
謂如法受持分。
orig::  ^715a34

爾時，須菩提！
commentary:: 
爾時，彼時也，須菩提聞前所說成就最上之法，
深有歆慕，但未知受持之道何如？
orig::  ^715a38

白佛言：世尊！
commentary:: 
故啟咨世尊曰：我佛謂盡能受持讀誦，
成就最上第一希有之法，是此經功德，
誠莫可度量，我等心切受持。
orig::  ^715a42

當何名此經？
commentary:: 
請問此經，當何以義命名？
orig::  ^715a48

我等云何奉持？
commentary:: 
我等當何以道奉持？
orig::  ^715b2

佛告須菩提：
commentary:: 
現在問答解說者，無非發菩提真性之體用。
既有體用，豈無名字。
orig::  ^715b4

是經名為金剛般若波羅蜜。
commentary:: 
乃無上菩提妙心，無相無住，直至諸佛彼岸，為最上希有之法。
orig::  ^715b8

以是名字，汝當奉持。
commentary:: 
汝當奉受而持守也。
然以無上菩提真性之體用，而名字曰金剛般若波羅蜜。
orig::  ^715b12

所以者何？
commentary:: 
其故維何？
orig::  ^715b16

須菩提！
commentary:: 
佛呼須菩提曰：
orig::  ^715b18

佛說般若波羅蜜。
commentary:: 
盖以金剛之堅利，能斷碎一切諸有相之物，
譬如般若智慧之精明，能照破一切有相之煩惱，
得以度脫迷津而登波羅蜜覺岸，是故佛說般若波羅蜜也。
orig::  ^715b20

即非般若波羅蜜。
commentary:: 
但真性本來空寂，無諸罣礙，亦無有此岸彼岸之別。
人能守其真性，不為諸境所染，不須奉持此經，即非般若波羅蜜也。
orig::  ^715b28

是名般若波羅蜜。
commentary:: 
無如凡夫執著我、人、眾生、壽者等相，妄見妄念，
迷性感心，又不得不假此破執而覺迷，是名般若波羅蜜也。
但我所說般若波羅蜜，原欲人了達般若性空之法，豈可執泥言說？
其寔真性即是菩提，無妄可破，無岸可登，無法可說。
三昧經曰：心無心相，不取虗空，不依佛地，
不住智慧，是般若波羅蜜真妙理也。
大士曰：恐人生斷見，權且立虗名。
orig::  ^715b34

須菩提！
commentary:: 
佛呼須菩提曰：
orig::  ^715c2

於意云何？
commentary:: 
於汝之意云何？
orig::  ^715c4

如來有所說法不？
commentary:: 
般若之法，心法也。
如人飲水，冷暖自知，阿所形其擬議？
若有所說，即謗佛也。
故佛問：有所說法否？
orig::  ^715c6

須菩提！
commentary:: 
須菩提了達性空、法空之義。
orig::  ^715c12

白佛言：世尊！
commentary:: 
啟咨世尊，答曰：世尊！
與諸佛及一切眾生，本性中同具有金剛般若波羅蜜。
orig::  ^715c14

如來無所說。
commentary:: 
自性自悟，直下何容開口處，所以無得無說矣。
orig::  ^715c18

須菩提！
commentary:: 
佛又呼須菩提曰：汝謂真性本來堅利空寂，無法可說。
但真性雖堅利空寂，而塵世之色相可擾。
無奈眾生遇境則觸，遇塵則染，世界微塵細勞，皆能迷蔽真性。
orig::  ^715c22

於意云何？
commentary:: 
於汝之意云何？
orig::  ^715c30

三千大千世界所有微塵。
commentary:: 
所有微細塵埃。
orig::  ^715c32

是為多不？
commentary:: 
果為多否？
orig::  ^715c34

須菩提言：甚多！
commentary:: 
須菩提意謂：大千世界中，一切有色、有相、
有音、有聲之可喜、可怒、可哀、可樂、可愛、
可欲，莫非微塵，故言甚多。
orig::  ^715c36

世尊！
commentary:: 
啟咨世尊而答。
orig::  ^715c42

須菩提！
commentary:: 
佛聞須菩提甚多之答，乃呼須菩提曰：
世界中一切色相音聲之微塵雖多，皆非真寔，終有壞期。
若以般若智慧之力，照破凡所有相，皆是虗妄，不為一塵所染。
彼微塵雖多，何能擾我虗靈不昧之府？
orig::  ^715c44

諸微塵，如來說非微塵。
commentary:: 
原是幻妄之物，雖有色聲香味觸法之多，
紛紛亂起，而虗靈之府澄徹太空，豈有纖毫塵垢而點污耶？
故言不是微塵。
orig::  ^716a6

是名微塵。
commentary:: 
乃假名微塵也。
orig::  ^716a12

如來說世界非世界，是名世界。
commentary:: 
如來所說世界者，盖山河大地，明暗色空，
原不是我心中本有的，只因妄想安立故也。
人於世界中，識得不是世界，則心地廓然，
淨無瑕穢，便是出世間法，非世界之所能囿，是名為世界也。
不過種種色相之微塵，和合一世界，劫數盡時，
終有壞時，是亦虗妄，即非真寔之世界，但是假名為世界也。
若以般若之功深，圓明本來之覺性，超出世界之表，
則不為世界所囿，亦不是有世界。
文殊曰：在世離世，在塵離塵，是為究竟法。
正此意也。
orig::  ^716a14

須菩提！
commentary:: 
佛又呼須菩提曰：如來說世界，是名世界佛相，亦世界中之一色身。
orig::  ^716a34

於意云何？
commentary:: 
於汝之意云何？
orig::  ^716a38

可以三十二相見如來不？
commentary:: 
可以三十二相見如來否？
orig::  ^716a40

不也！
commentary:: 
須菩提深會佛意，以弗也。
orig::  ^716a44

世尊！
commentary:: 
啟咨世尊而答。
orig::  ^716a46

不可以三十二相得見如來。
commentary:: 
如來之相，雖勝妙殊絕，不宜以形色求之。
orig::  ^716a48

何以故？
commentary:: 
又自徵：何以故不可以三十二相得見如來？
復自釋曰：
orig::  ^716b4

如來說三十二相。
commentary:: 
乃色虗妄之化質。
orig::  ^716b8

即是非相。
commentary:: 
盖如來所說相者，非真相也，妙體如如，
湛然常寂，乃諸佛本心者也。
orig::  ^716b10

是名三十二相。
commentary:: 
是名三十二相。三十二相，如眼耳鼻舌等類，此乃色身佛也。
凡所有相，皆是虗妄者也。
orig::  ^716b14

須菩提！
commentary:: 
佛聞須菩提於般若性空之法，解悟透徹，
復呼須菩提曰：世間所重者，莫過於身命。
示以誦經功德，而曰：我所謂金剛般若波羅蜜者，
般若智慧，光明寂然，歷劫不寐，寔如金剛之堅利，能照破一切諸相諸法。
如微塵之小，世界之大，佛身之大。
佛身三十二相之妙，以般若力，燎然知其虗妄而非真。
若能奉受持守，寔能覺妄明真。
以至真無妄之心，無往而非善，即無往而非福。
所得一切福德，無有窮盡。
不但以七寶布施，福德之福，不可比較。
orig::  ^716b20

若有善男子、善女人，以恒河沙等身命布施。
commentary:: 
比此身命布施，如摩頂放踵，利天下為之。
其所獲之福，視寶施之福尤有加焉，但不如本性頑福耳。
orig::  ^716b38

若復有人，於此經中，乃至受持，四句偈等。
commentary:: 
受持而講說之。
orig::  ^716b44

為他人說。
commentary:: 
自利利他
orig::  ^716b48

其福甚多。
commentary:: 
其獲福無量，較彼捨身者不甚多乎？
此金剛般若波羅蜜法，汝當受持可也。
other:: 
# 離相寂滅分第十四
○離相寂滅分第十四 ^716c2

離諸形相，自然寂滅分。
orig::  ^716c6

爾時，須菩提！
commentary:: 
爾時者，彼時也。須菩提聞佛言：
orig::  ^716c8

聞說是經。
commentary:: 
聞說金剛般若波蜜經也。
orig::  ^716c10

深解義趣。
commentary:: 
深解者，心中大悟也。
義趣者，義理旨趣也。
慧眼者，聖人之心有七竅，一聞千悟，此智慧眼也。
深解佛說，用自性真空之般若，如金剛之堅利，
能斷除一切諸相之煩惱，以見性空般若寔相之義趣。
喜極生悲，自傷聞經之晚。
又恐現在未來者，不能信解受持，致辜負我佛心傳之妙法。
orig::  ^716c12

涕淚悲泣。
commentary:: 
遂不覺涕淚悲泣。
鼻出曰涕，目出曰淚，大痛曰悲，微痛曰泣。
謂始而涕淚，繼而大痛，後而微痛。
微痛者，收痛將陳也。
須菩提聞金剛般若之法，得深解義趣，
徹底通明，喜極生悲，不覺涕淚悲泣。
一傷自己聞法之晚，一傷現在未來之人，恐不能信解受持也。
orig::  ^716c24

而白佛言：
commentary:: 
啟白佛而言也。
orig::  ^716c36

希有，世尊！
commentary:: 
讚歎之詞也。希者，少也。
世間少有我世尊也。
orig::  ^716c38

佛說如是甚深經典。
commentary:: 
佛說以本來真空無相之般若，而入真空寔相之般若，如是甚妙深奧經典。
orig::  ^716c42

我從昔來。
commentary:: 
我從昔修悟以來，性知持守六根，以致不入六塵境界，
漸次悟無相之理，漸次脫離欲界，漸次境智俱亡。
由今思昔以來，持戒修行，不知費許多苦修苦行，始得第一離欲阿羅漢道。
orig::  ^716c46

所得慧眼。
commentary:: 
有此慧眼，善能聆悟。
orig::  ^717a6

未曾得聞如是之經。
commentary:: 
未曾得聞，即用自性真空無相之般若，
照破諸相之虗妄，即得見自性真空般若之寔相，遂到諸佛波羅蜜覺岸。
如是之經也，我今幸入法會，已聞是經深解之義。
orig::  ^717a8

世尊！
commentary:: 
啟咨世尊曰：
orig::  ^717a16

若復有人。
commentary:: 
若再有人。
orig::  ^717a18

得聞是經。
commentary:: 
得聞般若波羅蜜經也。
orig::  ^717a20

信心清淨。
commentary:: 
信自心般若之清淨，不住一切諸相。
orig::  ^717a22

即生實相。
commentary:: 
即生真空無相般若之寔相也。
orig::  ^717a24

當知是人成就第一希有功德。
commentary:: 
成就無上菩提之道，心為第一，少有功德也。
六祖曰：皆從清淨體中，流出般若波羅蜜多。
orig::  ^717a26

世尊！
commentary:: 
啟咨世尊曰：
orig::  ^717a32

是實相者。
commentary:: 
是般若寔相。
orig::  ^717a34

即是非相。
commentary:: 
空若太靈，無有形迹，當體全空之非相。
orig::  ^717a36

是故如來說名實相。
commentary:: 
若寔有相，即屬可壞，是不堅之法也。
因無相而相，亘古常存，萬劫不壞，是故如來說名寔相也。
orig::  ^717a38

世尊！
commentary:: 
啟咨世尊曰：
orig::  ^717a44

我今得聞如是經典。
commentary:: 
我今親承教諭，心聆神會。
orig::  ^717a46

信解受持。
commentary:: 
能感發信解受持之心。
orig::  ^717a48

不足為難。
commentary:: 
故不足為難也。
orig::  ^717b2

若當來世，後五百歲。
commentary:: 
年久之時。
orig::  ^717b4

其有眾生，得聞是經。
commentary:: 
不過於文字輾轉誦讀。
orig::  ^717b6

信解受持。
commentary:: 
信心者即難，解悟者尤難，又何能聆受於心，持守不失？
若非多種善根之人，必不能也。
orig::  ^717b8

是人即為第一希有。
commentary:: 
所以是人非一世二世之善根，必屢世種諸善根，
方能如是，即為第一希有之人，不易得也。
orig::  ^717b12

何以故？
commentary:: 
何以故？此人不多有也。
orig::  ^717b18

此人無我相、無人相、無眾生相、無壽者相。
commentary:: 
此人於濁劫之世，獨能信解受持無我人等四相。
orig::  ^717b20

所以者何？
commentary:: 
又轉徵所以然者何？
orig::  ^717b24

我相。
commentary:: 
因此人了悟我相。
orig::  ^717b26

即是非相。
commentary:: 
本非真寔，堅牢之體，即是非相，
orig::  ^717b28

人相、眾生相、壽者相。
commentary:: 
了悟人相、眾生相、壽者相，皆是虗妄終壞之質。
orig::  ^717b30

即是非相。
commentary:: 
即非四相也。
orig::  ^717b34

何以故？
commentary:: 
又徵釋何以故即為第一希有。
盖此人已無四相之執，既無四相，則不見有因之可修，有果之可得。
orig::  ^717b36

離一切諸相。
commentary:: 
是離一切諸相，我法皆空，心常湛寂，即是般若真空之真相，
即到波羅蜜之覺岸，與諸佛齊驅並駕耳。
orig::  ^717b42

即名諸佛。
commentary:: 
即名諸佛矣。
orig::  ^717b48

佛告須菩提：
commentary:: 
佛聞須菩提所解般若之法，離一切諸相，
即名諸佛深契般若之理，故呼須菩提曰：
orig::  ^717c2

如是如是。
commentary:: 
如是者，所言當乎此理也。
orig::  ^717c6

若復有人。
commentary:: 
佛說若果有人者。
無論現在未來之人。
orig::  ^717c8

得聞是經。
commentary:: 
得聞般若妙法。
orig::  ^717c10

不驚。
commentary:: 
不驚異而無疑心。
驚者，駭其言之過也。
orig::  ^717c12

不怖。
commentary:: 
不疑怖而無惧心。
怖者，恐其道之高也。
orig::  ^717c14

不畏。
commentary:: 
不畏避而無退心。
畏者，怯其行之難也。
orig::  ^717c16

當知是人甚為希有。
commentary:: 
當知是人甚為希有者，離一切諸相甚為希有也。
orig::  ^717c18

何以故？
commentary:: 
我何以故謂此人甚為希有也？
盖此人善根種深，已默契般若無相之法，
無時而行般若，無時而非般若，六度萬行無非般若，
故得聞是經，自能信解受持，了無可驚可怖可畏，是人甚為希有也。
orig::  ^717c22

須菩提！
commentary:: 
佛呼須菩提曰：汝須知般若無相之法，
總攝佛法六度萬行，一切諸佛阿耨多羅菩提，皆不離夫般若無相之法而證也。
orig::  ^717c32

如來說第一波羅蜜。
commentary:: 
盖我所說第一波羅蜜，乃與空、無相、自性、
自悟，即如如來說第一波羅蜜，乃由布施而到諸佛之彼岸也。
佛說三輪體空，內不見布施之我相，外不見受施之人相，
中不見所施之物相，并不見第一波羅蜜之法相。
orig::  ^717c38

即非第一波羅蜜。
commentary:: 
施無所施，岸無所到，即非第一波羅蜜。
orig::  ^717c48

是名第一波羅蜜。
commentary:: 
不過假此開悟群迷而已，因無相佈施得登彼岸，是名第一波羅蜜。
orig::  ^718a4

須菩提！忍辱波羅蜜。
commentary:: 
亦復如是，無相之忍辱也。
忍辱波羅蜜，由忍辱不生嗔心，以真性而到諸佛之彼岸也。
orig::  ^718a8

如來說非忍辱波羅蜜。
commentary:: 
但真空本來無相，如來內不見忍辱之我相，
外不見我辱之人相，中不見我心中能忍之相，亦不見有忍辱波羅蜜之法相。
忍無所忍，辱無所辱，岸無所到，如來說即非忍辱波羅蜜。
orig::  ^718a14

是名忍辱波羅蜜。
commentary:: 
因無相之忍辱得到彼岸，是名忍辱波羅蜜，亦即是般若無相之法也。
orig::  ^718a24

何以故？
commentary:: 
何以故？如來說即非忍辱波羅蜜，是名忍辱波羅蜜。
orig::  ^718a28

須菩提！
commentary:: 
佛呼須菩提曰：
orig::  ^718a32

如我昔為歌利王割截身體。
commentary:: 
我被割截身體時可鑒。
orig::  ^718a34

我於爾時無我相。
commentary:: 
我於爾時，心乃虗空不起四相，所以無受割之我相。
orig::  ^718a38

無人相。
commentary:: 
無割我之人相。
orig::  ^718a42

無眾生相。
commentary:: 
無畏割之眾生相。
orig::  ^718a44

無壽者相。
commentary:: 
無護命之壽者相。
orig::  ^718a46

何以故？
commentary:: 
何以故也？
orig::  ^718a48

我於往昔。
commentary:: 
割截手足耳鼻。
orig::  ^718b2

節節支解時。
commentary:: 
當初節節支解散時，可謂辱之極矣。
orig::  ^718b4

若有我相、人相、眾生相、壽者相。
commentary:: 
若有四相：
orig::  ^718b6

應生瞋恨。
commentary:: 
應生嗔恨之心。而豈尚願先度割截我之歌利王耶。
我不但近世之念。
賢劫中能無此四相。
orig::  ^718b8

須菩提！
commentary:: 
佛又呼須菩提：
orig::  ^718b14

又念過去，於五百世。
commentary:: 
再又思念：曾於過去，五百世在，莊嚴劫中，
orig::  ^718b16

作忍辱仙人。
commentary:: 
作忍辱仙人時。
orig::  ^718b20

於爾所世。
commentary:: 
曾修忍辱之行，於往世亦無四相之界。
orig::  ^718b22

無我相，無人相，無眾生相，無壽者相。
commentary:: 
亦能無我人等四相。
我於近世念賢劫中，及追憶五百世前之莊嚴劫中，
我皆無此四相，故今得證佛果。
orig::  ^718b24

是故，須菩提！菩薩應離一切相。
commentary:: 
欲成佛道菩薩者，當空其心。
orig::  ^718b30

發阿耨多羅三藐三菩提心。
commentary:: 
離去一切形迹，方可發此無上菩提道心，即能安住矣。
orig::  ^718b34

不應住色生心。
commentary:: 
不應住著於色相，而萌可好之心。
orig::  ^718b38

不應住聲、香、味、觸、法生心。
commentary:: 
不當住著於聲、香、味、觸、法而起可欲之念。
orig::  ^718b40

應生無所住心。
commentary:: 
當於無所住者而生其心，則此心圓通無礙，
真純無欲，非一切相之所繫縛。
應生無所住六塵等相之心，方得此心人欲淨盡，圓通無礙。
orig::  ^718b44

若心有住。
commentary:: 
若心於六塵上有一住著，便落他窠臼，不能脫灑。
orig::  ^718c4

即為非住。
commentary:: 
則所住不是菩薩住處，佛因以心有所住，即為非住。
orig::  ^718c8

是故佛說菩薩心。
commentary:: 
佛自謂：我說菩薩心者，本虗而明。
若住色而為運用，此心不為覺矣。
是故佛一向說菩薩心。
orig::  ^718c12

不應住色布施。
commentary:: 
所以不住色布施也。
orig::  ^718c18

須菩提！
commentary:: 
佛呼須菩提：
orig::  ^718c20

菩薩為利益，一切眾生故。
commentary:: 
菩薩因眾生而起大悲，因於大悲而生菩薩心，
因菩薩心而成佛果，菩薩所以必欲利益一切眾生故。
orig::  ^718c22

應如是佈施。
commentary:: 
應如是不住相布施也。
orig::  ^718c28

如來說一切諸相。
commentary:: 
如來說離相布施，何有諸相？
orig::  ^718c30

即是非相。
commentary:: 
故非相也。
orig::  ^718c32

又說一切眾生。
commentary:: 
又說一切眾生者，以心有四相名為眾生。
orig::  ^718c34

即非眾生。
commentary:: 
若能約己迴光，妄心自離，即無眾生可得，故非眾生也。
orig::  ^718c38

須菩提！
commentary:: 
佛恐人聞此經之言，便生驚怖畏惧，不能成就乃開導之，
故呼須菩提曰：佛說無相無住之法。
orig::  ^718c42

如來是真語者。
commentary:: 
我如來所說般若波羅蜜法，皆無上菩提，
了悟本性，如來是真而不妄之語。
orig::  ^718c48

實語者。
commentary:: 
寔而不虗之語。
orig::  ^719a4

如語者。
commentary:: 
默契真常之理，如如不變之語。
orig::  ^719a6

不誑語者。
commentary:: 
所言者至誠，非欺誑之語。
orig::  ^719a8

不異語者。
commentary:: 
所論者至正，非異常之論，不過欲人自性自悟之語。
orig::  ^719a10

須菩提！
commentary:: 
佛呼須菩提曰：
orig::  ^719a14

如來所得法。
commentary:: 
如來所得，證如來之法。
欲言其寔，則無形可見，無相可得；欲言其虗，
則智無不遍，用無不週，無相而相，無得而得，
寔而不寔，虗而不虗。
orig::  ^719a16

此法無實無虗。
commentary:: 
欲言其寔，則無形可見，無相可得；欲言其虗，
則智無不遍，用無不週，無相而相，無得而得，
寔而不寔，虗而不虗。
中庸曰：君子之道費而隱。
正此謂也。
orig::  ^719a22

須菩提！
commentary:: 
佛呼須菩提曰：凡修行菩薩者，當悟真空，不宜有所住著以為運用也。
orig::  ^719a30

若菩薩心住於法。
commentary:: 
若菩薩心中明知法不應住，至行施時，
力不自由，依然住於法。
orig::  ^719a34

而行布施。
commentary:: 
而行布施，則無明障礙。
orig::  ^719a38

如人入闇。
commentary:: 
如人入暗室之中。
orig::  ^719a40

即無所見。
commentary:: 
昏焉而一無所見，則妄心何由而降？
覺心安得而住？
orig::  ^719a42

若菩薩心。
commentary:: 
若菩薩心中，既知法不應住；
orig::  ^719a46

不住法而行布施。
commentary:: 
即不住法而行布施於外，此則金剛眼然般若灯，
圓悟如來，洞達無礙，乃無上真性自見也。
orig::  ^719a48

如人有目。
commentary:: 
如人本有眼目。
orig::  ^719b6

日光明照。
commentary:: 
又得日光明照。
orig::  ^719b8

見種種色。
commentary:: 
見種種色，了知一切妄境，而不為所縛，
則妄心自伏，而覺心自住矣。
佛深見般若無相之法，寔足以感發人之善心，懲戒人之惡意。
orig::  ^719b10

須菩提！
commentary:: 
故呼須菩提曰：
orig::  ^719b16

當來之世。
commentary:: 
當如來滅後，五百歲之世，
orig::  ^719b18

若有善男子、善女人，能於此經受持讀誦。
commentary:: 
設若有善男子、善女人，能奉受而持守於心，
讀誦而玩味其義，不為諸境所觸，自能去惡而為善，
離相以布施，離相而忍辱。
如來色相雖已涅槃，而如來法性常存不昧，洞鑒無遺。
orig::  ^719b20

即為如來。以佛智慧。
commentary:: 
即到菩提覺位，為自性如來。
佛以智慧清淨之目。
orig::  ^719b30

悉知是人。
commentary:: 
去惡而為善。
orig::  ^719b34

悉見是人。
commentary:: 
不住相以布施，不住相而忍辱。
如來本大悲救度眾生之心，惟善人更加護佑，
自陰庇默相，使是人滿其所願。
orig::  ^719b36

皆得成就無，量無邊功德。
commentary:: 
此人皆得成就無量無邊見性之功德，
周法界而無方，歷萬劫而常在，豈有限量邊哉？
other:: 
# 持經功德分第十五
○持經功德分第十五 ^719b42

受持是經功德無量，故謂持經功德分。
orig::  ^719b48

須菩提！
commentary:: 
佛呼須菩提曰：我謂昔為歌利王割截身骵時，
不過引往昔所歷之境，以證明無我、人、
眾生、壽者四相，始能忍辱無嗔，而得自性之清淨，非教人捨身以求佛也。
且佛於屢劫，皆無此四相，方能造入割無所割，截無所截。
雖身被節節支解，以無嗔念，其身仍還復如故。
非已到佛之境界，誰能若此？
佛恐人聞此割截身骵之說，反起疑惑難信之心，致住畏怖退悔之念。
又恐執迷之人，執著捨身之說，徒以身命布施，
而於自己心性，與他人心性，毫無利益。
故呼須菩提，我試將以身布施者而較，則可知矣。
orig::  ^719c4

若有善男子、善女人，初日分。
commentary:: 
設有善男子、善女人，於一日之中，自旦至辰時，為初日分。
orig::  ^719c26

以恒河沙等身，布施中日分。
commentary:: 
自辰至未時，為中日分。
orig::  ^719c30

復以恒河沙等身布施後日分。
commentary:: 
自未至戌時，為後日分。
orig::  ^719c34

亦以恒河沙等身布施。
commentary:: 
莫謂一人止一身，安得有恒河沙等之身，於一日三時布施？
設即有無數之身，每日三時布施。
orig::  ^719c38

如是無量百千萬億劫以身布施。
commentary:: 
至於無量數劫，則無量福報，曷可勝言，然止能受世間頑福耳。
orig::  ^719c44

若復有人，聞此經典。
commentary:: 
若有人聞此般若無相之經典，
orig::  ^719c48

信心不逆，其福勝彼。
commentary:: 
信自心本來清淨，而不著四相，以背逆於初心，
其福勝彼以身佈施者，多而且久也。
盖以身布施者，雖多而且久，乃希求成佛，住相布施也。
設若經典無相之法，信心清淨，不著四相，
以背逆於心，則心見性明，萬事同歸，豈不勝彼恒河沙等身布施者，
執相迷心之福哉。
聞信不逆，尚勝彼恒河沙等身布施之福。
orig::  ^720a4

何況書寫？
commentary:: 
何況自書寫其章句，而尋譯其言？
orig::  ^720a18

受持讀誦。
commentary:: 
受持讀誦，而解悟其理。
讀者，一身之中，手眼心意，皆具般若。
orig::  ^720a20

為人解說。
commentary:: 
又以是經與人解說其義，則不徒自明己性，
且教人各各見性，善根純熟，利益無窮，其福又烏有限量哉。
orig::  ^720a24

須菩提！
commentary:: 
佛呼須菩提曰：若能明此法門，即見性成佛。
orig::  ^720a30

以要言之：
commentary:: 
我只得以要言而說其義。
orig::  ^720a34

是經有不可思議。
commentary:: 
則此般若真經，有不可以凡心測度，亦不可以淺言擬議。
orig::  ^720a36

不可稱量。
commentary:: 
不可稱讚而度量。
orig::  ^720a40

無邊功德。
commentary:: 
則此功德之無邊際，雖讚歎所不及矣。
orig::  ^720a42

如來為發大乘者說。
commentary:: 
如來為啟發大乘者說，欲以載度一切眾生也。
orig::  ^720a44

為發最上乘者說。
commentary:: 
為啟發最上乘者說，欲以兼載度諸菩薩也。
如此之法，惟大乘之根器，方能持誦。
orig::  ^720a48

若有人能，受持讀誦。
commentary:: 
若有人能，奉受持守，於心讀誦，研窮其義，
orig::  ^720b4

廣為人說，如來悉知是人。
commentary:: 
具大乘之智慧。
orig::  ^720b8

悉見是人。
commentary:: 
具大乘上乘之根器。
orig::  ^720b10

皆得成就不可量、不可稱、無有邊、不可思議功德。
commentary::  ^720b12

此人既成就功德，是莫大之功德。
orig::  ^720b14

如是人等。
commentary:: 
受持讀誦以明心，廣為人說以利眾，以先覺覺後覺。
orig::  ^720b16

即為荷擔如來。
commentary:: 
即能以身挺然，任此大道。
背負為荷，肩挑為擔，言無上菩提至重之任。
orig::  ^720b20

阿耨多羅三藐三菩提。
commentary:: 
將如來阿耨菩提之法，荷擔無遺，則自覺覺他，
覺行圓滿，功德甯有涯哉？
orig::  ^720b24

何以故？
commentary:: 
我何以故謂此人荷擔無上菩提之任？
orig::  ^720b28

須菩提！
commentary:: 
佛呼須菩提曰：盖是人如，非大乘、上乘根器。
orig::  ^720b30

若樂小法者。
commentary:: 
或樂小乘法者，局於見聞之小。
樂者，喜好也。小法者，鈍根之人，志意不劣。
orig::  ^720b34

著我見、人見、眾生見、壽者見。
commentary:: 
不免有人等見之，私。
orig::  ^720b38

則於此經。
commentary:: 
即於般若無相之經。
必不相合。既與道違。
而不相合。
orig::  ^720b40

不能聽受讀誦。
commentary:: 
則自己不能聽受讀誦。
orig::  ^720b44

為人解說。
commentary:: 
又何為人解說？
orig::  ^720b46

須菩提！在在處處。
commentary:: 
佛呼須菩提。此經功德。
能持讀誦。廣為人說者。
其功之大。其德之多。
固不待言。即無論城邑市廛。
山陬僻壤。廳堂內室。
樓閣亭院。舟車旅邸。
在在處處。
orig::  ^720b48

若有此經。
commentary:: 
若有此持經之人，則功德素著，如摩尼寶瑞。
orig::  ^720c8

一切世間天、人、阿修羅。
commentary:: 
一切世間，天道人道，阿修羅道，
orig::  ^720c12

所應供養。
commentary:: 
皆應供養。
orig::  ^720c16

當知此處。
commentary:: 
當知經在之處。
orig::  ^720c18

即為是塔。
commentary:: 
即為如來真身舍利寶塔。
orig::  ^720c20

皆應恭敬。
commentary:: 
誰肯生一慢，心而不恭敬？
orig::  ^720c22

作禮圍繞。
commentary:: 
必作禮而玉骵投地，圍繞而大眾之歸依。
orig::  ^720c24

以諸華香。
commentary:: 
以諸寶華妙香，如華嚴經所謂闍提華香、
茉利華香、青蓮、白蓮、赤蓮華香等類。
orig::  ^720c28

而散其處。
commentary:: 
而布散於經在之處。
夫佛經在處。即感動天人阿修羅如是之恭敬供養。
又何況受持廣為人說者。
甯有不得無量無邊之功德乎。
other:: 
# 能淨業障分第十六
○能淨業障分第十六 ^720c32

金剛般若經能除三世罪業，如云：假饒造罪過山嶽，只須妙法兩三行。
故謂能淨業障分。
orig::  ^720c38

復次，須菩提！
commentary:: 
如來於復次呼須菩提曰：我謂此經功德，
不惟受持讀誦者所得福德無量無邊，
即在在處處若有此經者，一切天人皆應恭敬供養如是之勝。
orig::  ^720c44

若善男子善女人。
commentary:: 
設若有善男子善女人。
orig::  ^721a4

受持讀誦此經。
commentary:: 
既能受持讀誦此經，真可敬重也。
orig::  ^721a6

若為人輕賤。
commentary:: 
真可尊貴，而反為人輕賤，其何故哉？
orig::  ^721a8

是人先世罪業。
commentary:: 
盖此人必是從前未曾得聞此經之時，
著於四相，住於六塵，故有罪過業緣。
orig::  ^721a10

應墮惡道。
commentary:: 
當墮於惡境下流之地。
今世雷誅、法誅、鬼誅等惡道緣因，受持讀誦此經，得以輕報而償重罪。
orig::  ^721a14

以今世人輕賤故。
commentary:: 
所以輕賤，不恭敬供養故也。
orig::  ^721a20

先世罪業。
commentary:: 
今既持經而真性圓明，是本來無一物，何處有塵埃已前之罪業。
orig::  ^721a22

即為消滅。
commentary:: 
即消滅矣。
orig::  ^721a26

當得阿耨多羅三藐三菩提。
commentary:: 
若能精進不已，不惟先世罪業，悉皆消滅，當得無上正等菩提之果。
此經功德，滅罪消愆，迎祥迪吉之福，莫可比議而較勝者也。
世者，三十年為一世也。
惡道，猶惡境也。小而憂辱，大而死亡，皆是也。
六祖曰：約理而言，先世即前念妄心，今世即是後念覺心。
以後念覺心，輕賤前念妄心，妄不能住，
故云先世罪業，即為消滅。
妄念既滅，罪業不成，即得菩提。
又曰：以先世今世，作前念後念，真確論也。
不可把先世後世，認作前生後生。
orig::  ^721a28

須菩提！
commentary:: 
佛呼須菩提曰：我云寶施身施，皆不能較勝於受持聞信此經之功德。
orig::  ^721a48

我念過去。
commentary:: 
我今憶念於我往昔未發菩提心時，已發菩提心時。
orig::  ^721b4

無量阿僧祇劫。
commentary:: 
梵語阿僧祇，此云無央數。
梵語那由他，此云一萬萬。
劫者，世也。
orig::  ^721b8

於然燈佛前。
commentary:: 
及至於然燈佛前受記之時。
orig::  ^721b12

得值八百，四千萬億。
commentary:: 
約計得值八百四千萬億。
orig::  ^721b14

那由他諸佛。
commentary:: 
即無量阿僧祇劫中所遇之諸佛也。
今以八百四千萬億而計那他者，極言所遇之佛多也。
orig::  ^721b16

悉皆供養承事。
commentary:: 
我悉皆如意奉贍以供養，順命侍使以承事，
所遇一一諸佛，我皆一一供養事。
orig::  ^721b22

無空過者。
commentary:: 
無有空過一處而不供承者。
orig::  ^721b26

若復有人，於後末世。
commentary:: 
值人心險薄，世道澆漓之時，彼獨超群拔類。
orig::  ^721b28

能受持讀誦此經。
commentary:: 
謂法久弊生，波塵熾盛，人根淺薄之世，
況無相無為之經，佛悟違世之道，率多憎嫉，誰能信順？
今日能受能持，能讀能誦，其猶火裡蓮花，故不可等閑論也。
orig::  ^721b32

所得功德。
commentary:: 
以是功德。
orig::  ^721b40

於我所供養諸佛功德。
commentary:: 
較量我供佛之功德。
orig::  ^721b42

百分不及一。
commentary:: 
百分不及受持讀誦此經功德之一分。
orig::  ^721b44

千萬億分。
commentary:: 
即以我所供佛，千萬億分之功德，
orig::  ^721b48

乃至算數譬喻所不能及。
commentary:: 
乃至算數之多，譬喻之廣，皆不及持經功德之一分也。
orig::  ^721c2

須菩提！
commentary:: 
佛呼須菩提曰：
orig::  ^721c6

若善男子、善女人，於後末世。
commentary:: 
於後末法之時。
orig::  ^721c8

有受持讀誦此經。
commentary:: 
有能受持其理，讀誦其言，
orig::  ^721c10

所得功德。
commentary:: 
所得無量功德，必無疑矣。
orig::  ^721c12

我若具說者。
commentary:: 
我若再盡言其詳。
orig::  ^721c14

或有人聞：
commentary:: 
或有鈍根之人聞之，起驚怖畏惧之心。
orig::  ^721c16

心即狂亂。
commentary:: 
狂焉而無定持，乱焉而無定見。
orig::  ^721c18

狐疑不信。
commentary:: 
展轉如狐之疑惑不信受，盖不知此經之妙故也。
具者，盡也。狐是獸名野犴，其性多疑。
果者，功有所成。報者，理有所騐。
非今生後世果報之說。
orig::  ^721c20

須菩提！
commentary:: 
佛呼須菩提曰：
orig::  ^721c28

當知是經義。
commentary:: 
當知此經之義理，乃真空無相，最上一乘，
不可以心思言議，探其底蘊也。
至於究竟，一受持讀誦之間，先世之罪業消滅，
無量之功德難及，此果寔報騐者。
orig::  ^721c30

不可思議，果報亦不可思議。
commentary:: 
又豈可以思議之哉？
真極盛而無以加也。
金剛般若波羅蜜經註講卷上
 ^721c38
