玅法蓮華經合論卷第六
other:: 經　姚秦三藏法師　鳩摩羅什　譯
author:: 論　宋寶覺圓明禪師　慧洪　造
author:: 〔附論〕　宋丞相無盡居士　張商英　撰
other:: 
# 隨喜功德品第十八

orig:: 
玅法蓮華經隨喜功德品第十八。 ^411c10

爾時彌勒〔至〕所不能知。
commentary::  ^411c12

論曰：佛將顯發菩提信心功德之勝，而彌勒菩薩乃問隨喜者得幾所福。
發菩提信心者，如王者之子，王相具足受用如意。
其隨順喜悅者，如近侍之臣屬也。
先及近侍臣屬之勢力，則知王子之尊貴。
譬如市監之履狶，履其瘦處則知肥處。
經言：是諸人等聞已隨喜復行轉教，餘人聞已亦隨喜轉教，
如是展轉至第五十佛。
必以五十人為品量者，謂菩薩十信、十住、
十行、十迴向、十地也。
然皆不出乎初發菩提信心之中而已。
華嚴論曰：初發心者志樂智德，含一切諸佛智德體用，始成一念初發心菩薩之位。
以初發心境與心不二，若志樂毫釐不似如來所修法身悲智願行者，
不名初發心菩薩。
故經言：其第五十善男子善女人隨喜功德，
我今說之，乃至但施眾生一切樂具功德無量，
況令得阿羅漢果者，於諸眾生盛年則施以樂具滿其欲，
及其頹齡則教以道果救其衰，以是為施福德宜多，
然猶不及是第五十人聞經一偈隨喜功德乃至千萬億分之一，
豈非三界味著之染幻妄而非真實，三乘息滅之樂方便而非究竟也哉？
華嚴論又曰：校量發心功德廣大之量，
設使於等虗空無限之境，以一切樂具總用供養無限之眾生，
令得天人勝樂，又教令得四沙門果、辟支佛果及三乘出世菩薩之果滿虗空界，
而所度眾生亦等，然未令所化眾生得成佛者亦不可比。
於此經中初發心乘者發菩提信心無有優劣，
而此經與華嚴經校量功德多寡不同者，
豈非佛以法華為對三乘菩薩說，為隨宜所說者耶？
orig::  ^411c14

阿逸多〔至〕其福不可限。
commentary::  ^412a20

論曰：推經之旨，以五十人者，象十信初發菩提心之位，
則知最初於會中聞經者，為象十地滿心菩薩也。
何以知之？以十地滿心菩薩聞經，親於三賢菩薩；
三賢菩薩聞經，親於十信初發菩提心者故也。
經言往詣僧坊，若坐若立，須臾聽受者，
以象十信猶為疎遠，況三賢十地乎？
然經號一佛乘，一佛乘之微玅，既已超越三乘，
則其聞熏之報，葢皆微玅也。
故經言轉身得上玅，象馬車乘，珍寶輦轝，
及乘天宮，此皆帝王所服御者，其因但以為是經故，
往詣僧坊而已，又非能至講法之處也。
故言若復有人於講法處坐，更有人來勸令坐聽，
若分座令坐，是人轉身得帝釋坐處，若梵王坐處，
若轉輪聖王所坐之處，則知講法之處，為賢於僧坊矣。
以此經於諸經中為王故，其聞熏之報，亦尊勝故也。
金剛般若經曰：佛言：以七寶滿恒河沙數三千大千世界，
以用布施，得福多不？
須菩提言：甚多。世尊！
佛告須菩提：若善男子、善女人，於此經中，
乃至受持四句偈等，為他人說，而此福德，勝前福德。
無著菩薩釋之曰：如來廣攝異根故。
以有一類貪著福德菩薩，聞最上玅法，
非其好樂之習，而生退墮，故言福德殊勝。
則此經示一佛乘之法，對三乘之眾，校功德於坐立須臾之間者，
亦廣攝異根之意也歟！
問曰：轉身得與陀羅尼菩薩共生一處，則知聞持之力勝。
然特又敘眼、耳、鼻、舌、身、意，何也？
曰：以示令凡夫眾生聞持之力勝，則有一生現證六根清淨者。
所言轉身者，如諸天之生，不經中陰是也。
然未若不用轉身而證者，將示六根清淨故。
言利根智慧，則意之功德也；言不瘖瘂、
不瘡胗，則舌之功德也。
胗者，宋玉曰：中唇謂之胗。
言鼻脩高直，則鼻之功德也；言見佛，則眼之功德也；
而聞法，則耳之功德也；其餘，則身之功德。
六根功德具矣，清淨之玅所自出也。
譬如取酪者，必先設乳。
何以故？以酪出於乳中故。 ^412a22

無盡居士論曰：親聞佛說者，功德既如彼，
於佛滅後，聞說是經，隨順歡喜，展轉教人，
其福無量，乃至須臾聽受，勸人坐聽，以至往聽，
所得功德，倍倍殊勝，或為天人，或為釋梵，
世世所生，人相具足。
予聞聽法華者，耳根不壞，誦者，舌根不壞，
此其見於世者，班班可攷也。
今以儒書攷之，洪範曰：威用六極，嚮用五福。
五福者，壽也、富也、康寧也、攸好德也、考終命也。
六極者，#CB04846;、短、折也、
疾也、憂也、貧也、惡也、弱也。
以洪範而推釋氏之因果，則華梵一也。
何以言之？生而#CB04846;，
幼而短折，與夫百年而壽，攸好德，與夫以惡駭天下，
康寧之與疾病，此豈人力所致哉？
殃慶之來，有所自矣。
況其於玅法華經，信而持之，聞而喜之，
不恡不妬，樂與人共，則功德之報，可量也哉。
other:: 
# 法師功德品第十九

orig::  ^412b40

玅法蓮華經法師功德品第十九。 ^412c20

爾時佛告〔至〕皆令清淨。
commentary::  ^412c22

論曰：首楞嚴經曰：阿難！
云何名為眾生世界？
世為遷流、界為方位。
汝今當知，東西南北、東南西南、東北西北、
上下為界，過去未來現在為世。
方位有十、流數有三，一切眾生織妄相成，身中貿遷世界相涉。
而此界性設雖十方定位可明，世間只目東西南北，
上下無位、中無定方，四數必明與世相涉。
三四四三宛轉十二，流變三疊一十百千，
總括始終六根之中，各各功德有千二百。
阿難！汝復於中克定優劣，如眼觀見後暗前明，
前方全明、後方全暗，左右旁觀三分之二，
統論所作功德不全，三分言功一分無德，當知眼唯八百功德。
如耳周聽十方無遺，動若邇遙、靜無邊際，當知耳根圓滿一千二百功德。
如鼻齅聞通出入息，有出有入而缺中交，
驗於鼻根三分缺一，當知鼻唯八百功德。
如舌宣揚盡諸世間出世間智，言有方分、
理無窮盡，當知舌根圓滿一千二百功德。
如身覺觸識於違順，合時能覺、離中不知，
離一合雙，驗於身根三分缺一，當知身唯八百功德。
如意默容十方三世一切世間出世間法，
唯聖與凡，無不包容，盡其涯際，當知意根圓滿一千二百功德。
問曰：三四四三，宛轉十二，流變三疊，一十百千，何以通之？
曰：以觀一十百千，則三疊流變，千二百之數自具，非外來也。
所言眾生世界，三四四三，宛轉流變，則成十二，此第一疊也。
於十二之上，各增十為百二十矣，此第二疊也。
於十二之上，各又增百為千二百矣，此第三疊也。
經言：以是功德，莊嚴六根，則為有法。
今詳細分辨，錙銖校量者，欲示有法本自體空之玅故。
又言：皆令清淨。清淨者，遮空之辭也。
瑜伽論曰：眼不能見色，耳不能聞聲，鼻不能齅香，
舌不能甞味，身不能覺觸，意不能知法，於此亦無能任持驅役者。
以是觀之，則六根果空，空則無法也。
諸佛玅義，難以一言而盡，故前聖則有方便，
使之生解以盡其情，建言以遣其執，情忘執滅，則解自棄。
六根功德，所以清淨，其旨見於下文。
orig::  ^412c24

是善男子〔至〕肉眼力如是。
commentary::  ^413a44

論曰：父母所生之眼，肉眼也。
肉眼何緣清淨耶？
曰：以眼不能自見故。
中觀論曰：是眼不能自見其己體，若不能自見，云何見餘物？
以是知其空。而言清淨者，遮空之辭也。
然則何以能見三千大千世界，乃至一切眾生，
及業因緣果報生處，悉見悉知乎？
曰：以精進之力成就，則自然證知。
普僧法賢者，天挺神俊，博通經論。
秦太子弘延至東宮，與鳩摩羅什議論，什莫敢觸其鋒。
太子既崇尚，出入宮闈者三千僧，賢獨靜退頹然而已。
偶謂弟子曰：昨見天竺五舶俱發。
眾聞之，以為顯異。
而賢有弟子，自言得阿那含果。
主事僧#CB01199;、道洹者，
倡於眾曰：佛不聽說已所得五舶之語，何以窮詰？
又弟子誑惑，妄生同異，於律有違，理不同止。
賢笑，與慧觀等四十輩渡江。
姚興驚詬#CB01199;等，使人追之不及。
至江陵少留，而五舶尋畢至矣。
賢亦父母所生肉眼也。
orig::  ^413a46

復次常精進〔至〕功德已如是。
commentary::  ^413b28

論曰：父母所生常耳，何緣清淨耶？
曰：以耳根無覺知故。
智度論曰：聞者如何聞？
用耳根聞耶？用耳識聞耶？
用意識聞耶？若耳根聞，耳根無覺知故，不應聞。
若耳識聞，耳識一念故，不能分別，不應聞。
若意識聞，意識不能聞。
何以故？先五識識五塵，然後意識識意識。
不能識現在五塵，唯識過去未來五塵。
若意識識現在五塵者，聾盲人應識聲色。
何以故？意識不破故。
以是知其空而言清淨者，遮空之辭也。
然則何以能聞於三千大千世界中一切內外所有諸聲？
曰：以精進之力成就，自然證知。
唐西域僧無畏者，以開元中至長安，明皇延見，加禮敬焉。
問曰：法師遠來良苦，欲何所止住？
對曰：聞西明寺僧道宣持律甚嚴，願往親近。
於是明皇詔舘于西明。
宣燕坐一室，清如氷雪，而無畏飲啖無所擇，
甞醉吐坐褥，諠笑無度，宣厭苦之。
一夕，捫虱投于地，無畏絕呌曰：律師撲殺佛子，
我聞其聲，不忍其苦。
於是宣起作禮，知其神異而師事之。
無畏亦父母所生之常耳也。
orig::  ^413b30

復次常精進〔至〕先得此鼻相。
commentary::  ^413c18

論曰：父母所生之鼻，非無漏法生之鼻，何緣清淨耶？
曰：以鼻亦身相，齅觸難分故。
以為鼻則雙爪之形不在身外，以為身則唯聞香臭，身鼻兩種無系屬故。
首楞嚴經曰：阿難！
今汝心中以何為鼻？
為取肉形雙爪之相？
為取齅聞動搖之性？
若取肉形，肉質乃身，身知即觸，名身非鼻，
名觸即塵，鼻尚無名，云何立界？
若取齅知，又汝心中以何為知？
以肉為知，則肉之知元觸非鼻；以空為知，
空則自知，肉應非覺。
如是則應虗空是汝，汝身非知，今日阿難應無所在。
以香為知，知自屬香，何預於汝？
若香臭氣必生汝鼻，則彼香臭二種流氣不生，
伊蘭及栴檀木二物不來，汝自齅鼻為香為臭？
臭則非香，香應非臭。
若香臭二俱能聞者，則汝一人應有兩鼻。
對我問道：有二阿難，誰為汝體？
以是知其空而言清淨，是遮空之辭也。
然則何以能聞於三千大千世界上下內外種種諸香？
曰：以精進之力成就，自然證知。
龍勝菩薩未出家時，甞從外道學隱形之法，
外道祕不肯傳，龍勝苦求不已，乃以藥三丸授之曰：用竭復來。
因教以服食之法，龍勝研碎一丸齅之，
凡用藥材九十三種，皆知名件。
龍勝亦父母所生之鼻也。
orig::  ^413c20

復次常精進〔至〕或時為現身。
commentary::  ^414a14

論曰：以舌根於大眾中有所演說出深玅聲，
又能變諸異味為甘露味，而皆父母所生之舌，何緣清淨耶？
曰：以不知音聲所從來，甘露味所依止故。
若音聲所從舌根來耶？
舌及耳鼻皆具於面。
不從耳鼻來而從舌根來耶？
若不從舌根來，耳鼻應能語言。
何以故？以俱是面相故。
以甘露上味依止舌根耶？
則遇世雜味應不推移，醎酸苦淡變生無常，畢竟上味何所依止？
華嚴經曰：諸天子！
如此音聲不從東方來，不從南西北方四維上下來。
業報成佛亦復如是，非十方來。
諸天子！譬如汝等昔在地獄，地獄及身非十方來，
但由於汝顛倒惡業愚癡纏縛生地獄身，此無根本無有來處。
以是知其空而言清淨者，遮空之辭也。
然則何以信其若欲以玅音，徧滿三千界，隨意即能至？
曰：以精進之力，成就自然證知。
晉僧道生者，隱於姑蘇虎丘山，欲講涅槃經，
患無聽徒，乃竪石為講之。
至闡提人亦有佛性，普告曰：如我所說，義契佛心不？
於是眾石作首肯之狀。
以生能令石亦肯首，則玅音隨意可至無疑矣。
道生亦父母所生之舌也。
orig::  ^414a16

復次常精進〔至〕一切於中現。
commentary::  ^414b6

論曰：父母所生常體，何緣清淨耶？
曰：以分段生死之趣，而能開合自如。
故圓覺經曰：眼根清淨，根清淨故眼識清淨，
識清淨故聞塵清淨，聞清淨故耳根清淨，
根清淨故耳識清淨，識清淨故覺塵清淨。
如是乃至鼻舌身意，亦復如是。
以是知其空而言清淨者，遮空之辭也。
然則何以能令三千大千世界眾生，生時死時，
上下好醜，生善處惡處，悉於中現？
曰：以精進之力成就，自然證知。
晉僧佛圖澄者，天竺人也。
以永嘉四年至洛陽，自言百餘歲。
腹旁有孔，以絮塞之。
夜讀書，則#CB15072;絮出光照室。
又常將齋臨水，從孔中引腸胃洗濯，乃還納腹中，
以油塗掌中，使童子即而窮之。
童子驚走曰：是中有軍馬。
葢照見石氏摛劉曜，計其處千餘里。
澄亦父母所生之常體也。
orig::  ^414b8

復次常精進〔至〕持法華經故。
commentary::  ^414b36

論曰：意如幽室見，何緣知其清淨耶？
曰：以圓明了知，離分別念而知之。
經言：諸所說法，隨其義趣，皆與實相不相違背者，圓明了知也。
又言：若說俗間經書、治世語言、資生業等，
皆順正法者，離分別念也。
維摩詰經曰：一念知一切法是道場，成就一切智。
故圓明了知，離分別念，則知其空。
而言清淨者，遮空之辭也。
然則何以能於三千大千世界、六趣眾生，
心之所行、心所動作、心所戲論，皆悉知之？
曰：以精進之力，成就自然證知。
唐僧義福者，開元中，住長安興善寺。
福，上黨人，有慧辯，日誦數萬言，搢紳敬事之。
所至，人施金帛以萬計，皆委之而去。
一日，謂其徒曰：吾此日終。
兵部侍郎張洎、中書侍郎嚴挺之、刑部侍郎房琯、
禮部侍郎韋涉，嘗所過從者，聞福將化，
畢集於是，陞座告別曰：日昃當行。
張洎私謂房公曰：吾餌金丹，不敢臨喪。
乃引去。福顧房公曰：吾與張公相善有年，
其人有非常之禍，名節俱喪。
若能終此法會，庶幾可免，惜哉！
又曰：公必為中興名臣，勉之！
言卒而化。張洎後果陷祿山，而房琯翊載兩朝，立大節。
福之意根清淨如此。 ^414b38

無盡居士論曰：隨喜功德，修於現在而通於未來矣。
法師者，以無畏心說是玅經，則功德宜如何哉？
是人也，不待受生而獲報明矣。
眼根八百功德，耳根千二百功德，鼻根八百功德，
舌根千二百功德，身根八百功德，意根千二百功德。
此乃父母所生肉眼、耳、鼻、舌、身、意，以是說經功德，
莊嚴六根，皆令清淨。
眼清淨則一切悉見，耳清淨則一切皆聞，
鼻清淨則無香不辨，舌清淨則無味不美、
無音不玅，身清淨則如映瑠璃、內瑩外照，意清淨則思惟言說皆是佛法。
此則自利利他、成己成物，六根之報豈虗也哉？
舊經本云：身根、鼻根各具千二百功德，恐梵本翻譯或藏經傳寫之誤。
予以海眼經文殊偈觀音入理之門，校正身鼻二根，
改從海眼，庶行布圓融，不相違戾。
other:: 
# 常不輕菩薩品第二十

orig::  ^414c28

玅法蓮華經常不輕菩薩品第二十。 ^415a8

爾時佛告〔至〕皆同一號。
commentary::  ^415a10

論曰：經言乃往古昔，則無有定所之辭也。
言無量無邊不可思議阿僧祗劫，則無有定數之辭也。
言有佛名威音王如來，則無有定體之辭也。
何以言之？曰：無有定所者，顯發廣大而無依無住義故。
無有定數者，顯發甚深而出諸數量義故。
無有定體者，顯發微玅而無時無性義故。
凡物有容斯有威，有言斯有音。
今尚無物而曰威乎？
尚無言而曰音乎？
自是觀之，則所謂無有定體明矣。
威音王佛尚無定體，而曰壽量四十萬億那由他恒河沙劫，
何也？而曰正法住世一閻浮提微塵數劫，
乃至像法住世四天下微塵數劫，何也？
曰：以明二種法身故。
然壽量之劫不為減，正法像法住世不為增，葢非有思惟心所能測度之境也。
問曰：何謂二種法身？
曰：金剛般若論曰：有二種法身：一者證得法身，二者言說法身。
夫廣大而無依無住，甚深而出諸數量，
微玅而無時無性者，即證得法身也。
非有思惟心所能測度之境，即言說法身也。
問曰：經言：於此國土，復有佛出，亦號威音王如來。
何意哉？曰：修多羅有月喻，曰：唯一月真，
中間更無是月非月者，以明月有定體故。
於此欲發明無有定體之旨，故言：復有佛出，號威音王如來。
豈特二如來而已？
雖至億千萬數可也。
故又言：如是次第，有二萬億佛，皆同一號。
夫言數者，起於眇忽，增至億兆，參差闊略，皆所不可。
今自一威音如來至二，自二遂及二萬億，
其參差闊略如此，似無意於言數者也。
於此又發明無數量之旨，最初威音王如來，
則劫名離衰，國名大成。
至於第二佛，則曰：於此國土而已。
其詳簡不侔，似無意於言處者也。
於此又欲發明其無有定所之旨，學者精研而深觀之。
orig::  ^415a12

最初威音王〔至〕為常不輕。
commentary::  ^415b22

論曰：常不輕菩薩告人以當作佛乃遭打逐，何也？
曰：菩薩告之之心善矣，而告之之辭未善也。
明珠白璧以暗投人於道，而人猶按劒而疑之，況無因而得佛位乎？
然則菩薩不省其辭未善而告之歟？
曰：知之而告之，以誡後世為師者，使授法當以如來世尊為法耳。
佛甞於首楞嚴會上使阿難自徵其心，
更七處而無得，乃舉拳問之曰：汝將誰見？
對曰：我與大眾同將眼見。
佛言：汝稱我拳曜汝心目，汝目可見，以何為心？
而阿難乃曰：現今徵心所在，而我以心推窮尋逐，即能推者我將為心。
佛言：咄！阿難！此非汝心。
阿難於是驚矍自陳曰：說此非心，我實驚怖。
乃至佛曰：我非勅汝執為非心，但汝於心微細揣摩，
若離前塵有分別性，即真汝心；若分別性離塵無體，斯則前塵分別影事。
塵非常住，若變滅時，此心即同龜毛兔角，
則汝法身同於斷滅，其誰修證無生法忍？
佛之心欲阿難之悟，其作佛甚於常不輕之告人也，而其辭曲折如此。
然阿難說偈曰：大雄大力大慈悲，希更審除微細惑。
故曰：常不輕告之之辭未善也。
晉樂廣與客飲，客見盃中有蛇，既歸而病。
廣知其蛇蓋所坐署屋之#CB15148;也，
不告之，而復延其客於#CB15148;影之下。
客見盃中之蛇， #CB15148;影也，其病遂瘉。
唐僧智永號書字工，有來學者，依止二十年而去。
永知業未精而不告之，但付一篋曰：到家當發。
其人中路疑而發之，則磨穿之硯數枚，其人乃悟其學之未至也。
樂廣、智永雖盃酒技藝之間，其告人也妙密如此，
豈常不輕菩薩告人當作佛也，而徑廷如是乎？
orig::  ^415b24

是比丘〔至〕三藐三菩提。
commentary::  ^415c30

論曰：經言：是比丘臨欲終時，聲六根不行之時也。
六根不行，則為無功。
又言：具聞威音王佛先所說經。
夫無功而聞經，則為無功之功也。
無功之功，其體自妙而常寂，根塵所莫能間，
數量所莫能礙，故言二十萬億偈悉能受持，即得如上眼耳鼻舌身意清淨。
得是六根清淨已，更增壽命二百萬億那由他歲。
修多羅有二種覺：一者性覺、二者本覺。
又有二種般若：一者本覺般若、二始覺般若。
而此四種之名，隨義而立，體則常同也。
首楞嚴經曰：性覺妙明、本覺明妙者，辭相錯以成其義。
謂性覺妙明，為一切眾生現證之境，不從能所而生，
不因修證而起，本自妙而常明者也。
能以始覺般若明性覺之妙，故言本覺明妙。
夫未以始覺般若明之，則名性覺，性覺則不屬終始故也。
既以始覺般若明之，則名本覺，本覺則分本末故也。
自是觀之，則三種義而具四種名。
經言威音王佛，則性覺之象，以不言處所，但言具聞先所說經而已。
日月燈明佛，則本覺之象，以言命終之後於其法中。
雲自在燈王，則始覺之象，以言於此諸佛法中。
問曰：於威音王佛，則言先所說經；於日月燈明佛，
則言於其法中說是經；於雲自在燈王佛，
則言於此諸佛法中受持讀誦，為四眾說。
三佛皆以說經為言，何意哉？
曰：顯示此本自妙而常明之體，徧照法界，
普濟羣生，使傳續無盡，即其旨也。
佛，傳續者也，故言常不輕。
菩薩豈異人乎？我身是也。
orig::  ^415c32

得大勢〔至〕疾成佛道。
commentary::  ^416a34

論曰：於此論法華經之力殊勝，眾生聞熏之者終必成佛。
雖經微塵數劫如釋迦牟尼佛而墮惡趣，
如#CB02494;陀羅、師子月等皆登覺道。
夫威音王佛壽量及正法像法住世已經無數塵劫，
而況二萬億同名之佛，而常不輕菩薩聞經發心乃在最初乎？
如經言：我於宿世不受持讀誦此經為他人說者，不能疾得阿耨多羅三藐三菩提。
我於先佛所受持讀誦此經為人說故，疾得阿耨多羅三藐三菩提。
則聞熏而信，經微塵數劫終必成佛者，
以如此人食少金剛，此金剛性不與血肉合，
則至地地亦不能留，直至金剛際而止耳。
經言：彼時四眾乃至以瞋恚意輕賤我者，
二百億劫常不值佛、不聞法、不見僧，千劫於阿鼻獄受大苦惱。
畢是罪已，復遇常不輕菩薩教化阿耨多羅三藐三菩提者，
則聞熏而不信，雖墮惡趣，終必成佛者。
以此如豐城劒埋獄屋下，而光芒見斗牛之間，
一旦發之，為希世之寶。
問曰：信而微塵數劫終必成佛可也，不信而墮惡趣矣，
亦曰成佛，寧有是事哉？
曰：華嚴經曰：佛子！
為菩薩時，於兜率天宮放大光明，名光幢王，照十方佛剎微塵數世界。
彼世界中地獄眾生遇斯光者，眾苦休息，
得十種清淨眼，耳、鼻、舌、身、意亦復如是，
咸生歡喜，踊躍稱慶，從彼命終，生兜率天。
天中有鼓，名甚可愛樂，彼天生已，此鼓發音而告之言：諸天子！
汝以心不放逸，於如來所種諸善根，往昔親近眾善知識，
毗盧遮那大威神力，於彼命終，來生此天。
此其證也。 ^416a36

無盡居士論曰：常不輕菩薩，凡見比丘、
比丘尼、優婆塞、優娑夷，禮拜讚歎言：我深敬汝，
汝等皆行菩薩道，當得作佛。
夫人人具足，箇箇圓成，行菩薩道，當得作佛，此妙法華經之旨也。
葢善財問善知識：云何行菩薩道？
云何修菩薩道？善知識即下座作禮，以華散之。
則行菩薩道而作禮，豈可輕之哉？
汝以吾為狂，則輕辱毀罵，是汝不自信而自謗此經也。
然則隨喜法師功德既如彼，則謗經之罪安可免乎？
故常不輕即值威音王佛，同說法華經二十千萬德偈，得六根清淨。
復值二千億日月燈明佛，復值二千億雲自在燈王佛，
復值千萬億佛，而成我今釋迦牟尼佛。
其輕賤者，二百億劫常不值佛、不聞法、
不見僧，千劫於阿鼻地獄受大苦畢，獲遇常不輕教化。
此持經、謗經二者罪福之報也，而佛之慈悲平等無二矣。
other:: 
# 如來神力品第二十一

orig::  ^416b40

玅法蓮華經如來神力品第二十一。 ^416c22

爾時千世界〔至〕得未曾有。
commentary::  ^416c24

論曰：舌根，面相之小者，而不出諸口。
梵天，色界之極處，而度越欲天。
經乃言：廣長舌相，上至梵天乎？
一切毛孔，身之細微，十方世界，境之廣大。
經乃言：光明徧滿於一切處乎？
夫自舌相而觀之，上至梵天者，非竪窮三際耶？
又自毛孔而觀之，徧至諸處者，非橫互十方耶？
然非佛自示現之。
如是十方分身諸佛，葢亦互為之。
經復言：於此一時，滿百千歲。
則該三際十方之廣，滿百千歲之久，而皆見於佛說法之頃。
謦欬彈指，皆聲之小者，十方世界，皆處之廣者而言。
是二音聲，皆能徧至。
然非佛與分身諸佛，多寶與諸菩薩見之而已。
一切天、龍、夜叉，乃至人非人等，亦皆見之。
此豈識心分別，妄情裁接之境哉？
問曰：非識心分別，妄情裁接之境，則是智之境歟？
智之境，佛佛證之，眾生亦有能證之者歟？
曰：圓覺經曰：一切眾生皆證圓覺，逢善知識，
依彼所作因地法行，爾時修習，便有頓漸。
若遇如來無上菩提正修行路，根無大小，皆成佛果。
然未極真信者，當以事觀之。
陳那嘗與外道論義，外道墮負，化而為石，
陳那則結草肖其形而鞭之，因血流石，亦吼而升空。
則非有情無情之異。
漢孝子蔡順負薪入郭，忽客至其舍，母自齕其指，
而順心動，馳而歸。
則非有間隔之遠。
唐元德秀猶子提孩失母，家貧無乳媼，
而德秀乃自乳之，而乳為之湩。
則非有男女之相。
漢孝子孟宗之母冬月思筍，宗泣於竹間而筍生。
則非有時節之殊。
謂之不證，可乎？
orig::  ^416c26

即時諸天〔至〕如說修行。
commentary::  ^417a28

論曰：耆闍崛山佛現神力之時，有無量百千萬億舊住娑婆世界菩薩摩訶薩，
及諸比丘、比丘尼、優婆塞、優婆夷，天、龍、
夜叉、乾闥婆、阿修羅、迦樓羅、緊那羅、摩睺羅伽、
人非人等一切之眾，而經但言諸天於虗空中勸令深心隨喜乎？
曰：惟天性為最利，見佛所示境界廣大微妙通達無礙，
則先開悟，自信其所證無錯謬故，彌感佛恩作師子吼耳。
故言高聲唱言：過此無量無邊百千萬億阿僧祗世界，
有國名娑婆，是中有佛，乃至汝等當深心隨喜，亦當禮拜供養釋迦牟尼佛。
問曰：釋迦牟尼佛在此耆闍崛山中，而空中之聲乃曰過此。
非特過此而已，又言無量無邊百千萬億阿僧祗世界，
國名娑婆，是中有佛。
何也？曰：以是佛身無有依處故。
何以故？如前所現之境，為智之境故。
智智清淨，寧有限極哉？
佛猶以空中之聲，未能發諸眾生癡暗之相，
則以眾莊嚴具、珍寶妙物、華香旛葢，散之佛上。
而此諸妙供養，從十方來，變成寶帳。
凡為此者，欲以開顯色心不二故。
何以故？是所散諸妙供具，無有心識，而能從十方來，
又能變而為帳，則色心不二之旨也。
色心不二，則智智清淨。
故般若經曰：無二無二分，無別無斷故也。
經之微妙，盡修行心數門戶，故言以要言之，如來一切所有之法也。
是無障礙不思議之境，故言如來一切自在神力也。
不妄開示此難信之珠，故言如來一切祕要之藏也。
人天二乘所不能知，故言如來一切甚深之事也。
向則密說，今則明告，故言皆於此經宣示顯說也。
orig::  ^417a30

所在國土〔至〕決定無有疑。
commentary::  ^417b34

論曰：經言汝等於如來滅後，應一心受持讀誦解說書寫如說修行者，
告以親近隨順之旨也，故言應一心受持。
今言若有受持讀誦解說書寫如說修行，則是或見親近隨順之人也。
親近隨順之人，則能念念無間。
由念念無間故，不與妄合。
由不與妄合故，能遇緣即宗。
於諸緣塵，當處出生，隨處滅盡。
故經言若經卷所在之處，若於園中、若於樹下、
若於僧坊、若白衣舍、若在殿堂、若山谷曠野，
是中應起塔者，滅盡之所也。 ^417b36

無盡居士論曰：前佛後佛皆說妙法蓮華經，經有百千萬億那由他恒河沙等偈。
而前此演說者，寶車藥草、化城鑿井、醉客狂子，種種譬喻而不顯其法門。
至如來神力品而後，玅法蓮華經無量句偈粲然大備。
所謂如來與十方世界分身諸佛，一切毛孔皆放無量色光，
皆悉徧照出廣長舌，放無量光上至梵天，
滿百千歲還攝舌相，一時謦欬俱共彈指。
是二音聲徧至十方諸佛世界，地皆六種震動。
諸天於虗空中高聲唱言：釋迦牟尼佛今為諸菩薩說大乘經，
名妙法蓮華。眾生聞空中聲已，合掌向娑婆世界遙散妙具，
猶如雲集變成寶帳，十方通達為一佛土。
爾時佛告上行等菩薩：如來一切所有之法、
一切自在神力、一切祕要之藏、一切甚深之事，皆於此經宣示顯說。
是故汝等，我滅度後，應一心受持、讀誦、
解說、書寫、如說修行。
若經卷所住之處，皆應起塔供養。
是處即是道場，諸佛於此得阿耨多羅三藐三菩提，
於此轉法輪，於此般涅槃。
廣長舌者，阿僧祗劫不妄語之所莊嚴也。
舌相至梵天者，舌者宣說圓通之根，超欲界而說經，不可以相求也。
毛孔交光，佛佛互照，主伴重重也。
滿百千歲還攝舌相者，出攝久近，自在在我也。
諸佛謦欬聲及彈指之聲，周聞十方國，此則諸佛說法妙而難思也。
地皆六種動者，說法已竟，動地表法也。
夫稱性而論，則不見修行之實證；執相而談，則昧於妄言之妙會。
受持是經，囑累是經，意在茲乎？
other:: 
# 囑累品第二十二

orig::  ^417c6

玅法蓮華經囑累品第二十二。 ^418a10

爾時釋迦〔至〕勿生慳悋。
commentary::  ^418a12

論曰：金剛般若經曰：須菩提！
於意云何？如來於然燈佛所，有法得阿耨多羅三藐三菩提不？
不也。世尊！如我解佛所說義，佛於然燈佛所，無有法得阿耨多羅三藐三菩提。
佛言：如是如是。須菩提！
實無有法如來得阿耨多羅三藐三菩提。
須菩提！若有法如來得阿耨多羅三藐三菩提者，
然燈佛則不與我授記：汝於來世當得作佛，號釋迦牟尼。
以實無有法得阿耨多羅三藐三菩提，是故然燈佛與我授記。
以是觀之，則佛無法與人明矣。
而經於此乃言：如來有大慈悲，無諸慳悋亦無所畏，
能與眾生佛之智慧、如來智慧、自然智慧，如來是一切眾生之大施主。
以是觀之，則佛有法與人亦明矣。
稱性所說，義相背戾如此，何所折衷哉？
曰：華嚴經曰：如來明星現時，忽然大悟，
普觀無量眾生，歎曰：無一眾生而不具有如來智慧德相，但以妄想執著而不證得。
若離妄想，則一切智、自然智、無礙智即得現前。
夫妄想執著無有實相，如人迷東為西，
忽有悟人指示之，則迷西之情自解，而東方不從外來也。
所以如來智慧者，通於迷悟言之也。
自然智慧，葢於迷解之時證之也。
能以方便指諸眾生使其迷解者，佛之智慧也。
如來智慧為所證，佛之智慧為能證，至於自然智慧則不屬能，
所以不從人得故。
嗚呼！自然智慧不從人得，則釋迦牟尼佛於然燈所但得授記而已也。
能以方便指諸眾生使其迷解者，名佛之智慧，
則此經言能與眾生佛之智慧、如來智慧、自然智慧也。
不然，經但言佛之智慧足矣，而又言如來智慧、
自然智慧者，諸佛妙意難以一言盡之故也。
orig::  ^418a14

於未來世〔至〕諸佛之恩。
commentary::  ^418b22

論曰：於信如來智慧者，則稱善男子善女人，以是知其為根熟眾生也。
於不信受者，則但稱其為眾生，以是知其為根未熟眾生也。
金剛般若經曰：須菩提恭敬而白佛言：希有世尊！
如來善護念諸菩薩，善付囑諸菩薩。
天親菩薩釋之曰：善護念者，為根熟眾生說。
善付囑者，為根未熟眾生說。
佛之法施不遺眾生如此，譬如師子王之搦象搦兔，其力未甞不均也。
首楞嚴經曰：阿難！
我今度汝已出生死，汝遵佛言名報佛恩。
以其知奉持最後明訓者，是為知恩也。
orig::  ^418b24

時諸菩薩〔至〕皆大歡喜。
commentary::  ^418b44

無盡居士論曰：佛從法座起，現大神力，
以右手三摩無量菩薩摩訶薩頂，付囑以應當一心流布此法。
諸菩薩同聲三反，如世尊勅，願不有慮。
佛令諸佛菩薩各還所安。
法座者，不動之體也。
起而以右手三摩者，順體以致用也。
頂者，尊而無上也。
一心流布者，佛無二說也。
同聲三反者，終始相成也。
各還所安者，本覺則徧周沙界，始覺則佛佛道同也。
other:: 
# 藥王菩薩本事品第二十三

orig::  ^418b46

玅法蓮華經藥王菩薩本事品第二十三 ^418c12

爾時宿王華〔至〕說法華經。
commentary::  ^418c14

論曰：禪觀經曰：藥王菩薩昔名星光，嘗從日藏尊者聞說佛慧，
即以雪山上藥供養眾僧，而發大願：願我於未來世能治一切眾生身病及與心病。
發是願已，舉世歡喜，故號藥王。
經言：爾時佛為一切眾生喜見菩薩及眾菩薩諸聲聞眾說法華經。
則知藥王菩薩因地所以號一切眾生喜見者，
以其本所誓願清淨廣大，而致眾生歡喜故。
此經能為心病者之良藥，信而受持者，必獲六根清淨之報。
聞而疑者，如人入藥肆，雖未服食而為藥氣所熏，有病亦損也。
藥王菩薩於昔能捨所愛之身莊嚴之臂，
則非止能治一切眾生身心諸病，亦能治佛病法病也。
orig::  ^418c16

是一切眾生〔至〕色身三昧。
commentary::  ^418c40

論曰：華嚴十明論曰：普賢菩薩恒對現色身，
在一切眾生前教化無有休息者，十一地菩薩所利眾生等同法界，
隨根隨時對現色身，不為而用不作而應，
以普光明智不屬方所同眾生心，任物現形無往來故。
文殊師利菩薩作象王迴旋以觀善財童子者，示攝受之意也。
葢以大聖無方智圓形徧，隨根對現不背眾生，
一切眾生如應見者皆如對面，而諸眾生各不相知，皆謂聖者獨對我語耳。
問曰：何修而能證此三昧耶？
曰：唯以精進之力成熟，無別法也。
精進有四種三昧：一者常行；二者常坐；
三者半行半坐；四者非行非坐。
於是四種一向攝心念念無間。
經言是一切眾生喜見菩薩樂習苦行，
於日月淨明德佛法中精進經行一心求佛者，樂習常行三昧也。
始自精進經行一心求佛，終至對現色身在一切眾生前教化無有休息，
是謂精進之力成熟之効也。
orig::  ^418c42

得此三昧已〔至〕以供養佛。
commentary::  ^419a26

論曰：修多羅有三法攝一切差別之義。
一者徧計性，名分別執。
若得人空智，則此執方遣。
二者依他性，名法執。
若得法空智，則此執方遣。
二執次第而盡，則方入圓成實性。
解深密經曰：翳眼人如徧計，現青黃如依他，淨眼人如圓成。
陳那菩薩則以智照此三法，而說喻為偈曰：
於藤起蛇知，見藤則無境。
若知藤分已，藤知如蛇知。
以藤知蛇知，皆自亂知，非本自妙而常知故。
何以故？如人見藤似蛇，為境所誑。
及見藤，則異相之蛇便滅。
此則徧計分別之心絕矣。
然藤者，色香味觸而成。
析此藤，則但有色香味觸，而異相之藤亦滅。
此則依他法執之心絕矣。
二執已盡，則圓成實性現前，一切眾生喜見。
菩薩以得現一切色身三昧，皆由苦行隨順三法，
將以示其體相，令一切眾生皆證也。
故不以神力供養為精進。
經言：又雨海此岸栴檀之香，此香六銖，
價直娑婆世界，以供養佛者。
香以象神通，而曰六銖，則六神通也。
然猶與娑婆世界相直，非所有現行，俱無能所者也。
orig::  ^419a28

作是供養已〔至〕而以供養。
commentary::  ^419b16

論曰：經自而自念言：我雖以神力供養於佛，不如以身供養。
乃至而各默然，其身火然千二百歲。
過是已後，其身乃盡者，離徧計分別執，得人空智故。
又自作如是法供養已，命終之後，乃至即於八萬四千塔前，
然百福莊嚴臂，七萬二千歲而以供養者，
離依他法執，得法空智故。
葢身相既盡，則法執亦亡故也。
問曰：何以言即服諸香耶？
曰：五欲熱惱，以戒清涼之。
栴檀能除熱惱，故言栴檀。
冤憎之痛，以定止息之。
薰陸能止痛，故言薰陸。
禪支凝結，以慧發明之。
膠香能去瘡疹，故言膠香。
但離虗妄，名為解脫而已。
兜樓婆、畢力迦，則水沉之麤者也。
觀於久遠，猶如今日，則水沉之必至淵底者也。
故以兜樓婆、畢力迦為解脫，而以水沉為解脫知見也。
故言兜樓婆、畢力迦、沉、水，以是五種香，
以象戒、定、慧、解脫、解脫知見。
又以薝蔔諸華之香，為油塗之，以象如意也。
又問：何以言以天寶衣而自纏身，灌以諸油，
以神通力願而自然其身，光明徧照八十億恒河沙世界耶？
曰：言自然其身者，非常火也，以智慧火也。
方其然時，根境寂照，故其光明徧徹無礙也。
又問曰：何以言是真精進，是名真法供養耶？
曰：以神力供養者，非精進，非真法供養。
惟以大智慧照此身相，了不可得。
以是不可得之妙，普供十方如來，則為真法供養也。
又問曰：何以謂之得解一切眾生語言陀羅尼耶？
曰：此名入辭無礙三昧也。
如經欲示身不可得，則言一千二百歲焚燒其身。
欲示法執不可得，則言七萬二千歲復燒百福莊嚴之臂。
謂此語為真實也耶？
則眾生信心無自而生。
謂此語為非真實也耶？
則佛之無漏智所演不應虗誑。
葢言一切眾生語言者，雜偽也。
又言陀羅尼者，真實也。
雜偽而真實，終不可解而有解之者。
故般若經曰：不可解者即般若，般若非可解非不可解是也。
又問：身相之盡，則言千二百歲。
法執之盡，則言七萬二千歲。
既敘日月淨明德佛出生入死，又敘一切眾生喜見菩薩出生入死，
何意哉？曰：於身相以千二百歲為言者，十二緣生所滅之區宇也。
於法執以七萬二千歲為言者，七識染汙所執持也。
身相所以言生，法執所以言死，以二執不出生死之域，而所供養佛住世及入般涅槃無異相也。
orig::  ^419b18

令無數求〔至〕自然還復。
commentary::  ^419c48

論曰：龍勝菩薩曰：無有一法定性可取，故名不可破。
以眾生著因緣空法，故名為可破。
譬如小兒見水中月，愛著欲取而不可得，心懷憂惱。
智者教言：雖可眼見，不可手捉。
但破可取，不破可見。
經言：于時菩薩於大眾中立此誓言：我捨兩臂，必當得佛金色之身。
若實不虗，令我兩臂還復如故。
作是誓已，自然還復。
則知圓成實智雖捨兩執而不絕滅，但破可取，不破可見之旨也。
圓覺經曰：善男子！
彼新學菩薩安處徒眾，宴坐靜室，常作是念：
我今此身四大和合，所謂髮毛爪齒、皮肉筋骨、
髓腦垢色皆歸於地，唾涕膿血、津液涎沫、
痰淚精氣、大小便利皆歸於水，煖氣歸火，
動轉歸風，四大各離。
今者妄身當在何處？
乃至畢竟無有緣心可見者，入人空觀也。
又言：善男子！彼之眾生幻身滅故，乃至幻滅滅故，非幻不滅。
譬如磨鏡，垢盡明現者，入法空觀也。
然以觀法治之而空，故言垢相永滅，十方清淨，未見本來身心之相不可得之意故。
又言：譬如清淨摩尼寶珠映於五色，隨方各現。
諸愚癡者見彼摩尼實有五色。
善男子！圓覺淨性現於身心，隨類各應。
彼愚癡者說淨圓覺實有如是，身心自相亦復如是。
隨類各應，則千二百歲所焚之身也。
現於五色，則七萬二千歲所焚之臂也。
而淨摩尼珠之體，則一切眾生喜見菩薩也。
orig::  ^420a2

由斯菩薩〔至〕一切眾生。
commentary::  ^420a48

論曰：如前段經所論曰：欲示身相不可得，
則言一千二百歲焚燒其身；欲示法執不可得，則言七萬二千歲復燒百福莊嚴之臂。
以明身相既盡，法執亦亡。
則經之設象以達其意，洞然無疑矣。
於此乃言：若有發心欲得阿耨多羅三藐三菩提者，
能然手指，乃至足一指，供養佛塔。
則若誡勅之實然。
何也？曰：亦象也。言未能頓獲人空、法空二種之智。
但如阿那含人，於分別生滅之相，捨其麤執；
於五利使，捨其身見，亦可也。
起信論曰：分別生滅相者，有二種。
云何為二？一者、麤，與心相應故；二者、細，與心不相應故。
與心相應，謂之執染之麤者。
經言：能然手指。則執已無力，麤相盡矣。
瑜伽論曰：阿那含雖無身見，於捨受時，
我愛現行方起，則身見未全盡也。
經又言：乃至足一指。
則身見未全盡之象也。
晉僧法羽，平生誦法華經，慕藥王菩薩焚身之施，
以白蒲坂晉王姚緒曰：入道多門，何必燒骸體乎？
曰：吾願如是。即以布滔香油自纏其身，誦藥王品以登火柵。
又宋僧慧益有至行，辟#CB01919;累年，
於鍾山置鑊辦油，乘牛車詣雲門辭武皇帝，
乃入鑊據小床，以油灌吉貝帽將著之。
帝令太宰勸曰：為道多途，何必焚身耶？
曰：本願如此，不敢上煩聖慮，乞度僧二十人。
許之。即誦藥王品，火至眉，聲猶分明。
翌日，帝為設齋建寺，號藥王。
嗚呼！法羽、慧益視不貲之軀如薪芻，讀此品未熟之悞也，豈不哀哉！
問曰：經言說是藥王菩薩本事品時，八萬四千菩薩得解一切眾生語言陀羅尼，
眾生語言何以復言陀羅尼乎？
曰：一切聖教以四法為體，謂名身、文身、
句身、語身也。葢先以慣習相領解故為四，
聞持流布令法久住故，三世如來正法賴此名、
文、句、語等。防閑世間雜揉無義之論。
一切聖教譬如牛乳，以酵發之久而成酪。
世間雜揉無義之論譬驢乳，其色與牛乳同，至裂之則成不潔。
今言一切眾生語言陀羅尼者，非分別智識所到之境。
何以故？以一切聖教攝之歟，則名一切眾生語言；
以世間文書攝之歟，則名陀羅尼。
如安樂行品則曰：世俗文筆讚詠外書，
皆不當親近，所言外書則非正法也。
而法師品又曰：若說世間經書、治世語言、
資生業等，皆順正法。
自是觀之，則聲音語言豈有實相哉？
此土惟棗柏大士得解一切眾生語言陀羅尼。
其論華嚴經也，則曰：文殊師利居東北方清涼山者，艮卦也。
艮為小男，主東北方，故艮為小男，為童蒙，
為文殊，常化凡夫啟蒙見性及本智之初首故。
又與普賢俱在東方卯位，卯為震卦也。
震為長男，又像日出東方，春陽發萌，無物不生，
無物不照，理智雙徹，體一無二。
如日出東方，無物不照，春陽發萌，無物不生。
以根本智、差別智，無別體用，生萬行故。
子為佛位，丑為信位，寅為十住，卯為十行，
辰為十迴向，已為十地，午為等覺，未為晦明入俗，
同俗化迷，申酉戌亥為所化。
此真入辭無礙三昧，游戲於眾生語言陀羅尼者也。
而義學之師聞之，竪毛喪氣，葢龍象蹴踏，非驢所堪也。 ^420b2

無盡居士論曰：如來既付囑，若經卷所住之處，皆應起塔供養宿王華菩薩。
即問藥王菩薩：云何遊於娑婆世界？
佛告宿王華：乃往過去無量劫，有佛號日月淨明德，彼佛為一切眾生喜見菩薩等說法華經。
是一切眾生喜見菩薩，樂習精進滿萬二千歲，
得現一切色身三昧，以種種香華供養已，
又以香油灌身，然以供養。
命終於此佛國，化生於淨德王家，而白父言：
我先供養日月淨明德佛，聞說法華經八百千萬億那由他等偈，
即往作禮，偈讚彼佛。
彼佛滅後，收舍利起八萬四千塔，又然兩臂供養，
發誓願言：我捨兩臂，必得佛金色之身。
作是誓已，臂復如本。
爾時喜見，即藥王菩薩是也。
于時會中，聞說藥王菩薩本事品者，所得功德無量無邊，而況於親為藥王乎？
供養奉事，若行捨愛，所獲報身如此，然猶未離有為之果，
不如受持此經一四句偈，其福最多。
此我佛囑累之至也。
玅法蓮華經合論卷第六
w:: 音釋
note:: 王相 ^421a8

〔下去聲。〕稀
〔音喜。〕詬
〔訐候切。〕施金
〔上去聲。〕洎
〔音冀。〕喪
〔去聲。〕參差 ^421a48

〔上丑林切，下叉宜切。〕
更七
〔上平聲。〕能間
〔去聲。〕齕
〔下沒切。〕媼
〔烏晧切。〕湩
無間 ^421b2

〔去聲。〕搦
〔女卓切。〕無間
〔下去聲。〕蹵
〔子六切。〕
 ^421b4
