維摩詰所說經無我疏卷第十
author:: 天台山幽溪沙門　傳燈　著
other:: 
# 入不二法門品第九

commentary:: 
○九、釋入不二法門品二：初、釋品題。
orig::  ^697b6

維摩詰所說經入不二法門品第九。
commentary::  ^697b8

不二者，無生法忍也。
是以法自在菩薩首章建言即云：得此無生法忍，是為入不二法門。
末章敘益乃云：五千菩薩皆入不二法門，得無生法忍。
此為定論，不可移易者也。
二者，世出世間五陰、國土二種實法上假名之數法也。
夫無生玅法雖具三千，一性融通，本非頭數。
眾生自澄圓覺海，照性初亡，棄海認漚，
能所斯立，於實法而妄生稱謂，緣稱謂而虗建數法。
一者，數之始；十者，數之終。
既從茲而剏立，十生百，百生千，又緣此而乘除。
自此以往，不可勝紀矣。
乃今窮源觀始，既迷真而逐妄，而循流遡源，必返妄以歸真。
返妄歸真，要從末始。
是以歸元之賓，首用觀法以不之。
葢不者，空也，無也，遣也，蕩也。
二者，實法中之頭數也。
實法頭數破，則假名稱謂忘；假名稱謂忘，
則實法情偽破；實法情偽破，則生死煩惱空，菩提涅槃無生之理證矣。
然有教焉，行焉，理焉。
葢必先稟不二法之教，方修不二法之行，而後證不二法之理。
不二之教，則空、無、遣、蕩四義俱詮；不二之行，
則惟遣、蕩為功；不二之理，則惟有空、無之證。
門取能通之義，門隨法立，是故亦有教門、
行門、理門焉。或曰：教行二法能通於理，
稱門可也；理為所通，曷亦稱門？
答曰：理雖所通，其性無礙，遍通萬法，復可稱門，故以理為門也。
或難云：二雖不矣，一將奈何？
解曰：既曰不二，一與俱忘，子云存一，惑亦甚矣。
又難云：二雖不矣，三將奈何？
十百千萬，又將奈何？
解曰：一者，數之始，根本既無，末將安附？
矧不二者，乃寄頭數名，謂以為遣實法玅觀之先容，
正意在實法，而不在假名也。
故諸菩薩有約二法而為言端者，如法自在菩薩言：諸仁者！
生滅為二，法本不生，今則無滅，得此無生法忍，是為入不二法門。
有以三業為言端者，有以三寶為言端者，
如是指數，不一而足，何當定以二乎？
或曰：此與荊谿法華本迹十不二門同異何如？
答曰：此雖具教、行、理三，而正意在行，彼但明理一不同也。
此言不二，乃遣蕩之法，纖情而不留；彼言不二，
乃融通之理，混同於法界。
如曰色心不二，則色即是心，心即是色，
則色心諸法無非實相，二不同也。
況彼經部屬醍醐，此經部屬生酥，純雜自爾差殊，不可雷同一轍。 ^697b10

○二、釋經文四：初、諸菩薩說入不二法門二：
初、維摩居士問。
orig::  ^697c38

爾時，維摩詰謂眾菩薩言：諸仁者！
云何菩薩入不二法門？
各隨所樂說之。
commentary::  ^697c42

什公曰：有無迭用，佛法之常。
前品說有，故次說空門。
復次，從始會以來，唯二人相對，餘皆默然。
今欲各顯其德，故問令盡說。
亦云情或不同，發悟有因，令各說悟，廣釋眾迷。
夫勝會明宗，必以令終為美。
今法座將散，欲究其深致，廣說不二，乃盡其妙也。 ^697c46

肇公曰：自經始以來，所明雖殊，然皆大乘無相之道。
無相之道，即不可思議解脫法門。
不可思議解脫法門，即第一義無二法門。
此淨名現疾之所建，文殊問疾之所立也。
凡聖道成，莫不由之。
故事為篇端，談為言首，究其所歸，一而已矣。
然學者開心有地，受習不同，或觀生滅以反本，
或推有無以體真，或尋罪福以得一，或察身口以冥寂。
其塗雖殊，其會不異。
不異，故取眾人之所同，以證此經之大旨也。 ^698a8

○二、三十一菩薩答三十一：初、約生滅二法，說入不二法門。
orig::  ^698a26

會中有菩薩名法自在，說言：諸仁者！
生、滅為二，法本不生，今則無滅。
得此無生法忍，是為入不二法門。
commentary::  ^698a30

略說有三種生滅：一依報，則春秋代謝；
二正報，則死死生生；三妄心，則剎那不住。
前之二種，不過枝條。
惟妄心一種，是其根本。
破其根本，則枝條自枯。
夫生滅者，相待所成之法也。
法既本來不生，何處待生有滅？
不生不滅，無生法忍，不二法門入矣。
不觀諸空華乎？空本無華，有因翳眚。
翳眚元無，華亦何有？
求華生處，尚不可得，況有滅乎？
是則生死涅槃，皆空中華。
能知翳華皆空，則無生法忍，本成現事也。
作如是說，是為教門。
依此而觀，是為行門。
觀之入理，是為理門。
聞教觀心，離指見月，不得作前後一異見，是為入不二法門。
餘三十門，舉一例諸，無繁再說也。 ^698a34

約教者，無生法忍別在初地，圓在初住，
破根本無明皆能證入，然亦名通。
通教菩薩入已辦地，亦名證無生法忍。
所不同者，通方破見思惑，別圓俱破無明惑，故不同也。
此經說在方等三教之人，各隨所證判之無妨。 ^698b10

觀解者，觀一念心，新新不住，剎那弗停，是為二也。
一念三千，剎那九世，初生即有滅，滅時即有生，
生滅二法，敵體相破，即生滅而本無生滅，
即法本不生，今亦無滅也。 ^698b20

○二約我我所說入不二法門。
orig::  ^698b28

德守菩薩曰：我、我所為二，因有我故便有我所，
若無有我則無我所，是為入不二法門。
commentary::  ^698b30

我以主宰為義。舉世間人所執妄心，能於世間而作主宰者，
皆物也。然有二種：一者俱生，二者分別，具惟識論中。
說我所者，略如楞嚴七處所徵者是。
本無有我者，略如楞嚴三處破妄心無體，
金剛三際求心皆不可得，中論四句推心皆無所有。
是則本無我所，所因我立，我心尚無，所將安在？
我與我所既無，則無生之理卓然獨立，是為入不二法門也。 ^698b34

約教判者，俱生分別二種之我屬界內思惑，
但破此我以證無生，位在通已辦地可知。
若破界外我執以證中道無生，則位在別圓初地初住也。
此經說在方等，帶通別二正說圓教，約此三教判位無咎。 ^698c2

觀解亦復無他，即以三際四句，七處三處，
一一推求，則我與我所，俱不可得也。 ^698c12

○三、約受不受二法，說入不二法門。
orig::  ^698c16

不眴菩薩曰：受、不受為二。
若法不受，則不可得；以不可得故，無取、
無捨，無作、無行，是為入不二法門。
commentary::  ^698c18

什公曰：不眴有三義：一、如天；二、愛敬佛身，
諦觀不眴；三、心無塵翳，慧眼常開。 ^698c22

燈曰：受義有三，從六根相對六塵：一、苦受，
緣違境生；二、樂受，緣順境生；三、平平受，緣非違非順境生。
根塵屬色陰，因色而有受，受故想，想故行，
行故識，故人之煩惱生死莫大於受，能無受則得正受三昧，
名為正受者以此。
雖然，正受乃待妄受而得，所謂若法為待成，
是法還成待，故曰受不受為二。
今則無因待，亦無所成法，故曰若法不受則不可得，
有可得則有取有受，既不可得則無取無受，
有取則有捨有不受，既無取無受，即不取不受亦無有也。
有受則有想，有想則有行之與識，既受與不受二者俱無，
則想行識俱無之矣，故曰無作無行，是為入不二法門也。 ^698c24

約教判者，有分段五陰，變易五陰。
分段五陰忘，則以真空為不二法，無生法忍，
通已辦地，別七住位，圓七信位，皆能入之。
若曰忘變易五陰，然後入不二法門，證無生法忍，
必別圓初地住人，乃能得之也。 ^698c48

觀解者，意根對法塵，緣過去五塵逆違境即生苦受，
緣順境則生樂受，緣非違非順境則生平平之受，
因而生後三陰，煩惱浩浩，生死無窮，皆由之以生。
若能以空觀照，了法塵其體本空，即不生乎三受而得正受。
復了受尚不可得，何況不受？
受與不受，是二俱空，則無取、無作、無行，是為不二法門。 ^699a10

○四、約垢淨二法說入不二法門。
orig::  ^699a22

德頂菩薩曰：垢、淨為二。
見垢實性則無淨相，順於滅相，是為入不二法門。
commentary::  ^699a24

煩惱生死，皆名為垢。
去此因果，證入菩提涅槃，方名為淨。
此偏小權乘之說。
圓頓教人，見垢實性。
垢之實性，了無汙染。
何必去煩惱生死之垢，以取菩提涅槃之淨哉。
能如是觀，則順於寂滅真如之相。
是則垢之與淨，性本不二，是為入不二法門也。
此正圓人，觀九界煩惱生死，修染即是性染。
性染融通，無法不趣，任運攝得。
性淨當體即是，不必轉移。
葢真如能隨染緣，造於九界。
故能觀此，順於滅相也。
教屬圓頓可知。 ^699a28

觀解者，觀根塵相對起念心時，於九界中必屬一界，
此即煩惱心、生死色，名之為垢。
了此修染即是性染，為見垢實性。
垢之實性本自清淨，是則即染是淨，豈離垢性而別有淨相可得？
作如此觀是順真如，能隨染淨緣寂滅相，是為觀心入不二法門。 ^699a46

○五、約是動是念二法，說入不二法門。
orig::  ^699b8

善宿菩薩曰：是動、是念為二。
不動則無念，無念即無分別。
通達此者，是為入不二法門。
commentary::  ^699b10

有動即有念，有念即有動，是則動念本是一法。
今云二者，特始終麤細為異耳。
若覺心初起，心無初相，遠離微細念故，尚何動念之有？
惟圓明照生所，所立照性忘，始成乎念，照即動也。
照性既忘，厥念著矣。
是故動則有念，始成乎二。
不念則無念，無念即無分別，則不二矣。
故曰：是為入不二法門。 ^699b14

約教判者，動之與念，三教皆得言之。
若以界內見思為動為念，惟以空觀澄其動念，此在通教可知。
若以界外無明為動為念，論品數多少以分別圓。
至於澄動，約三觀次與不次以分別圓，此亦可知。 ^699b26

觀解者，觀一念心，若寂寂久生昏睡，惺惺多生妄想，是動之與念為二也。
若寂寂時常自惺惺，惺惺時常自寂寂，
是為不動則無念，無念即無分別，是為觀心入不二法門。 ^699b34

○六、約相無相二法，說入不二法門。
orig::  ^699b42

普眼菩薩曰：一相、無相為二。
若知一相即是無相，亦不取無相入於平等，是為入不二法門。
commentary::  ^699b44

始則會萬法之眾相，歸心之一相。
然雖相歸乎一，猶有一之相在，未忘緣也。
必須併一而無之，始絕乎相緣。
雖云無之，非是離一之外，而別有其無。
即一心相，體本無相。
故曰：若知一相，即是無相。
既一相即無相，則一相亦不捨，無相亦不取。
不捨不取，入於平等，是為入不二法門也。 ^699b48

約教判者，若以空平等觀空，其取捨通別圓皆得言之。
其若用中道玅觀，不捨一相之有，不取無相之無，
分但不但以為別圓，其義可知。 ^699c12

觀解者，觀一念心性具三千，皆歸於一念之一相，
其念本空，元無有相。
然則即一念而無念，即無念而一念，豈非若知一相即是無相，
是則於一念而亦無所捨，於無念而亦無所取，
以平等觀觀平等理，是為觀心一相無相，入不二法門。 ^699c18

○七、約聲聞菩薩二法入不二法門。
orig::  ^699c28

妙臂菩薩曰：菩薩心、聲聞心為二。
觀心相空如幻化者，無菩薩心、無聲聞心，是為入不二法門。
commentary::  ^699c30

菩薩六度心，在於利人；聲聞四諦心，在於自利。
此二心相，其體皆空，如幻如化，俱不可得。
可得則二，惟不可得，故為不二法門也。 ^699c34

判教者，若以真空空去，二心入者，通教體法，入不二法門也。
若以中道空去，空有入者，別圓中道之觀，
分但不但，入不二法門也。 ^699c40

觀解者，觀一念具六度行菩薩心也，具四諦行聲聞心也，
觀二心相空如幻化，求聲聞心菩薩心俱不可得，
是為觀心無此二相，入不二法門也。 ^699c46

○八、約善不善二法，說入不二法門。
orig::  ^700a4

弗沙菩薩曰：善、不善為二。
若不起善、不善，入無相際而通達者，是為入不二法門。
commentary::  ^700a6

什公曰：一切有漏善心及善身口業，無漏乃至涅槃，名為善。
一切煩惱所作身口業，名不善也。 ^700a10

燈曰：若起不善念，則為三界六道輪迴生死因；
若起善念，則為出三界二乘菩提涅槃果。
求佛道者，不惟不起不善念，即善念亦不起，方與大道相應。
六祖云：不思善，不思惡，阿那箇是明上座本來面目？
亦知言也。 ^700a12

約教判者，若以真空為無相際，雙非善不善念，則屬通教菩薩不二法門。
若以但中圓中為無相際，雙非善不善空有二邊，則屬別圓入不二法門。 ^700a24

觀解者，觀一念心，雖具九法界性惡，佛法界性善，
然而性惡與性善，體本融通，無善惡可論，是為觀心入無相際不二法門也。 ^700a30

○九、約罪垢三法，說入不二法門。
orig::  ^700a36

師子菩薩曰：罪福為二，若達罪性則與福無異，
以金剛慧決了此相無縛無解者，是為入不二法門。
commentary::  ^700a38

十法界傳傳可論罪福，惟菩薩界為罪之漸，
佛法界為福之至，是為二也。
經云：我心自空，罪福無主。
又曰：深達罪福相，遍照於十方。
此正以九界為性惡，佛界為性善。
性惡融通，無法不趣，任運攝得佛界性善。
故曰：若達罪性，與福無異。
能照了此者，乃以金剛慧決了此相，無九界之縛、
佛界之脫差別，是為入不二法門。 ^700a42

判教者達罪性與福無異，非圓頓教莫消此語。 ^700b8

觀解者，觀一念性具十界，其體融通罪福無異，準常說可知。 ^700b10

○十、約漏無漏二法說入不二法門。
orig::  ^700b14

師子意菩薩曰：有漏、無漏為二。
若得諸法等，則不起漏、不漏想，不著於相亦不住無相，是為入不二法門。
commentary::  ^700b16

有漏者，世間有相法也；無漏者，出世間無相法也。
若生分別漏與無漏，則不見諸法平等之性。
今此菩薩了法平等，不分別漏與無漏，
如是則不住於相，亦不住於無相，是為入不二法門。 ^700b20

判教準第八可知。 ^700b28

觀解者，觀心中道雙非二邊，漏與無漏、
相與無相，是為觀心入不二法門也。 ^700b30

○十一、約為無為二法說入不二法門。
orig::  ^700b34

淨解菩薩曰：有為、無為為二，若離一切數則心如虗空，
以清淨慧無所礙者，是為入不二法門。
commentary::  ^700b36

凡夫心，有為也；聖人心，無為也。
對有為而說無為，則二數法也。
有為心、無為心，此二數法悉俱遠離，則爾時心如虗空，得清淨慧。
為與無為無所礙者，是為入不二法門也。 ^700b40

判教者，若以真空心離為與無為，此屬通教。
若以中道心雙非為與無為分，但不但判入別圓。 ^700b48

觀解者，觀一念心屬六凡法界即有為心，
屬二乘法界即無為心，觀佛菩薩界以中道清淨智慧，
離此二邊無所礙者，是為觀心入不二法門。 ^700c4

○十二、約世出世間二法，說入不二法門。
orig::  ^700c10

那羅延菩薩曰：世間、出世間為二。
世間性空即是出世間，於其中不入不出、
不溢不散，是為入不二法門。
commentary::  ^700c12

世間性空者，世間煩惱生死，即是菩提涅槃，故其性本空。
惟其本空故，即是出世間菩提涅槃。
是以於其中間，無菩提涅槃可入，亦無生死煩惱可出。
於世間亦不溢，於出世間亦不散，是為入不二法門也。 ^700c16

判教者，世間性即出世間，色即是空，非色滅空，三教皆得言之。
不約修惡即性惡言，即通別也。
了達乎此，圓教也。 ^700c26

觀解者，一心具足十界，六界世間也，四界出世間也。
十界本居一念，是則世間性空，即出世間，
無六凡之可出，亦無四聖之可入，不溢不散，是為觀心世出世間入不二法門也。 ^700c32

○十三、約生死涅槃二法說入不二法門。
orig::  ^700c40

善意菩薩曰：生死、涅槃為二。
若見生死性，則無生死，無縛無解，不然不滅。
如是解者，是為入不二法門。
commentary::  ^700c42

彌勒問疾章曰：一切諸法，即寂滅相，不可復滅。
寂滅相，即生死性也。
既曰不可復滅，則無生死。
既無生死，則何生死之可縛？
何涅槃之可解乎？ ^700c46

判教者，見生死性則無生死，作色即是空解，則屬通教。
若以但中為空屬別教，以圓中為空即屬圓教。 ^701a4

觀解者，觀一念生死色即寂滅相，不可復滅則無生死，
無生死則無縛，即生死心是則無解，是為觀心入不二法門。 ^701a10

○十四、約盡不盡二法說入不二法門。
orig::  ^701a16

現見菩薩曰：盡、不盡為二法。
若究竟盡、若不盡，皆是無盡相。
無盡相即是空，空則無有盡、不盡相。
如是入者，是為入不二法門。
commentary::  ^701a18

破煩惱生死盡，為究竟盡；若破未盡，名為不盡。
有盡、不盡，是為二法，非入不二法門也。
惟其了達生死煩惱，不問盡與不盡，皆是無盡空相。
既即是空，何有盡、不盡二法差別之可得？
是為入不二法門。 ^701a24

判教者，盡不盡相皆歸於空，三教皆得言之，須以空中定其偏圓可也。 ^701a32

觀解者，觀一念即空，即盡相也；即假，不盡相也；
即中，盡不盡相，皆是無盡相也。
是為觀心盡不盡相，入不二法門。 ^701a36

○十五、約我無我二法說入不二法門。
orig::  ^701a42

普守菩薩曰：我、無我為二。
我尚不可得，非我何可得？
見我實性者，不復起二，是為入不二法門。
commentary::  ^701a44

我之實性，即前經六十二見，為如來種我見之我。
此我既為如來種，即八自在我，應名真實之性。
此我非我，故不可得，何況對我說非我有可得哉。
是則我與非我，其體不二，故為入不二法門。 ^701a48

判教者，若我無我，總歸於空，謂之不二，此通別教皆得言之。
若以八自在我以為實性，則唯屬圓頓也。 ^701b8

觀解者，觀一念心有主宰義，謂之為我。
此我本非我，了無我性可得，即如來種八自在我。
是則我尚不可得，何況破我無我有可得哉。
如是觀之，我與無我，其體不二，是為觀心我無我不二法門也。 ^701b14

○十六、約明無明二法說入不二法門。
orig::  ^701b22

電天菩薩曰：明、無明為二。
無明實性即是明，明亦不可取，離一切數，
於其中平等無二者，是為入不二法門。
commentary::  ^701b24

無明，眾生煩惱黑闇之法也。
明，諸佛菩提覺照之法也。
此皆約修染修淨、修惡修善言之，不無明暗之殊、
愚智之異，故明無明為二也。
今自其無明實性、性染性惡觀之，修染修惡雖有差殊，性染性惡其體不二。
不觀之水與波乎？
水相波相雖動靜有異，波性水性濕明一也。
水波海無非濕性，遍界俱是真明，明亦不可取，取則有二矣。
性染性淨一味平等，是為入不二法門。 ^701b30

判教者，約界內見思，與三菩提論相即，則此義通教有之。
約界外無明，與三菩提論相即，惟圓頓教有別，非其分也。 ^701b46

觀解者，根塵相對，一念心起，或貪、或嗔、
或癡，即是無明。以三觀智，捨此三毒，即是真明。
是為二。了此無明修染，即是性染。
性染融通，無法不趣，任運攝得性淨真明。
觀無明實性，即是真明。
明亦不取，於其中間，平等無二。
是為觀心明與無明不二也。 ^701c4

○十七、約色空二法說入不二法門。
orig::  ^701c14

喜見菩薩曰：色、色空為二，色即是空，非色滅空，色性自空。
如是受、想、行、識、識空為二，識即是空，非識滅空，識性自空。
於其中而通達者，是為入不二法門。
commentary::  ^701c16

五陰雖同是眾生報得生死之法，分之則色陰屬生死，
四陰屬煩惱，此五受陰中有般若智明。
是故欲成佛道者，能照五陰皆空，即度一切苦厄，此即為二也。
又須了達色即是空，非色滅空，受、想、行、
識亦復如是，是則人之生死色法、煩惱心法了不可得，即是菩提涅槃。
般若智明不必外五陰而求般若，是為入不二法門。 ^701c22

判教者，若以六凡幻色，二乘真空相即，
非色滅空，此衍教初門，以入不二法門也。
若以九界幻色，即佛界真空，此衍門終教，入不二法門也。
若以十界幻色，即十界性染性善真空，
非色滅空，此圓頓教，色即是空，入不二法門也。 ^701c36

觀解者，觀一念禪定心，以有念故，汙穢真理，
即是色陰；領納在心，即是受陰；心緣此定，
即是想陰；行用此理，即是行陰；歷歷分別，
明識相應，即是識陰。
若復用觀破此五陰，即是般若真空，乃色、色空為二。
若能了達此色即空，非色滅空，色性自空，乃至識亦如是。
於其中間而通達者，是為觀心色即是空，入不二法門。 ^701c46

○十八、約異種空種二法，說入不二法門。
orig::  ^702a12

明相菩薩曰：四種異、空種異為二。
四種性即是空種性，如前際、後際空故，中際亦空。
若能如是知諸種性者，是為入不二法門。
commentary::  ^702a14

楞嚴經明七大，前五大地、水、火、風、空為依報，
後見、識二大為正報。
今不言正報，故但云五大。
此五大中，前地、水、火、風有相之物，故云四種異；
後空、大無相之物，故為空、為不異。
異與不異，故為二也。
今以如來藏中性色即真空，性空即真色，
乃至性風即真空，性空即真風觀之，故四種性即是空種性。
此已約橫遍十方明不二也。
即此橫遍，無異竪窮，故如前際。
後際空故，中際亦空。
能知如是諸種性不生滅、無去來，是為入不二法門也。 ^702a20

判教者，若但能解世間四種性，即是空種通別意耳。
能解如來藏性色真空等義，即圓頓教也。 ^702a38

觀解者，觀一念識心性，具十界五陰國土，
各有地、水、火、風四種異，并空種異為二。
如此種性，皆如來藏，性色真空，性空真色，
前際、後際、中際，念念皆空，即觀心觀諸種性，入不二法門。 ^702a42

○十九、約眼色二法說入不二法門。
orig::  ^702b2

妙意菩薩曰：眼色為二，若知眼性，於色不貪不恚不癡，是名寂滅。
如是耳聲鼻香舌味身觸意法為二，若知意性，
於法不貪不恚不癡，是名寂滅。
安住其中，是為入不二法門。
commentary::  ^702b4

夫根塵為偶，猶陰陽之匹配，夫婦之偕交，
育生識子，其來久矣。
若劫初人種之未偶，忽然而有之化生，何生生之有哉？
六根亦然。能知眼性，則不緣於色。
不緣於色，則三毒無所因，識子無所緣矣。
故學道者，貴知根性。
若止觀之引央屈摩羅，所謂彼眼根，於諸如來常，
了了分明見，具足無減修。
五根之中，皆如是說。
又如楞嚴，見見之時，見非是見，見猶離見，見不能及。
皆明若知眼性，於色不貪恚癡，是名寂滅，入不二法門之意也。 ^702b12

判教者，此固圓頓法門，若約義往判，亦得通通別兩教人修。 ^702b30

觀解者，觀見即是觀心，更說觀心，#CB16229;矣。 ^702b34

○二十、約布施迴向二法，說入不二法門。
orig::  ^702b36

無盡意菩薩曰：布施、迴向一切智為二，布施性即是迴向一切智性。
如是持戒、忍辱、精進、禪定、智慧，迴向一切智為二，智慧性即是迴向一切智性。
於其中入一相者，是為入不二法門。
commentary::  ^702b38

此以藏教事六度迴向理六度一切智為二也，向也。
葢事六度第六亦屬於事，故其智慧亦須迴向一切智。
若圓理六度，即布施已不住色聲香味觸法，矧智慧乎？
今以六度迴向智性，既入一相，應同般若，應無所住而生其心也。 ^702b46

判教者，但觀其所入一相，為空、為中、為但，
不但判衍門，三教可知。 ^702c8

觀解者，觀一念具足六度，已如前說。
將此六度迴向一切智，又能了達六度性即是所向、
即一切智性，於其中不見有六度心與一切差別，即是觀心入一相不二法門。 ^702c12

○二十一、約空無相無作二法證入不二法門。
orig::  ^702c20

深慧菩薩曰：是空、是無相、是無作為二。
空即無相，無相即無作。
若空、無相、無作即無心、意、識，於一解脫門即是三解脫門者，
是為入不二法門。
commentary::  ^702c22

人之一心，本來自空，亦本無相無作。
此三解脫法，亦本自一體，隨義之所在而立異名。
人之不得證者，以意識緣塵分別，為之不空，
為之有相，為之有作耳。
是以能得無心意識，即得三解脫。
此之脫門，既是一體，則得一而即三，舉三而即一，是為入不二法門也。 ^702c28

判教者，三解脫四教皆得言之，今正意在衍，
第觀以空以中，而為通為別為圓不同耳。 ^702c40

觀解者，觀一念心三際四性，一一推檢了不可得，
本來自空亦無相貌，誰造作者？
如是觀時心意識不行，空即無相，無相即無作，
於一解脫即三解脫，是為觀心三脫不不二法門。 ^702c44

○二十二、約三寶二法說入不二法門。
orig::  ^703a4

寂根菩薩曰：佛、法、眾為二。
佛即是法，法即是眾。
是三寶皆無為相，與虗空等，一切法亦爾。
能隨此行者，是為入不二法門。
commentary::  ^703a6

法者，本覺也。佛者，始覺也。
眾者，始本和合也。
此真三寶也。方其本覺在迷，未有始覺之時，
則三寶俱隱而不現，所謂百千萬劫不聞有三寶之名是也。
及其了悟本有覺性之後，用始覺智照了本覺，
始本一合，始本俱忘，當爾三寶一時出現，豈非佛即法耶？
法即僧耶？是三寶皆無相，與虗空等。
於一心既然，於一切法亦爾，以其無非本覺故也。 ^703a12

判教者，此義衍門皆得言之，而正意極在圓頓也。 ^703a26

觀解者，觀一念心即性具、性體、性量，所觀即是本覺法寶，
能觀即是始覺佛寶，始本相契即是一合僧寶。 ^703a28

○二十三、約身身滅二法說入不二法門。
orig::  ^703a34

心無礙菩薩曰：身身滅為二，身即是身滅。
所以者何？見身實相者，不起見身及見滅身，
身與滅身無二無分別，於其中不驚不懼者，是為入不二法門。
commentary::  ^703a36

身與身滅。二乘#CB01926;身，入無餘寂滅涅槃也。
一苦一樂，一有一無，故為二也。
身即是身滅者，所謂見身實相也。
此於苦道能見法身，故不起見身及見身滅。
豈不身與身滅，無有苦樂之二，亦不於身身滅以起分別。
根劣之人，見此實相，鮮不驚懼。
惟上根利智之士，悟此法身本有之事，故不驚不懼也。 ^703a42

判教者，身身滅為二，二乘之見解也。
若身身滅不二衍門，初終二教亦能入之，
所謂色即是空，非色滅空是也。
若曰見身實相，苦道即法身，乃圓頓根性之悟門也。 ^703b6

觀解者，觀一念心具足五陰，照了色陰苦即法身，
身與滅身無二無分別，是為觀心身身滅入不二法門。 ^703b14

○二十四、約身口意二法說入不二法門。
orig::  ^703b20

上善菩薩曰：身、口、意業為二，是三業皆無作相，
身無作相即口無作相，口無作相即意無作相，是三業無作相即一切法無作相。
能如是隨無作慧者，是為入不二法門。
commentary::  ^703b22

身行住坐臥，執捉步履，口歌咏語言，意思惟卜度，皆有作也。
三業本空，即是實相，皆無作也。
三業雖三，無相則一，故身無作相，即口無作相等。
三業正報也，一切法依報也，依正雖異，
無作理同，故三業無作，即一切法無作。
能如是隨無作而知智慧，是為入不二法門。 ^703b30

判教者，此義亦通衍門，惟無作相，或空或中，以判偏圓耳。 ^703b42

觀解可知。 ^703b46

○二十五、約罪福二法說入不二法門。
orig::  ^703b48

福田菩薩曰：福行、罪行、不動行為二。
三行實性即是空，空則無福行、無罪行、無不動行。
於此三行而不起者，是為入不二法門。
commentary::  ^703c2

三種之行有淺近者，如什公云：福行，欲界善行，
能得樂報也；罪行，十不善道，能得苦報也；
無動行，色、無色界禪定行也。
有圓頓者，了三德性，離三惑染，身口諸業，
順理無作，名為福行；迷三德性，為三惑染，
身口諸業，違理有作，名為惡行；能了達此，
常在於定，無不定時，名不動行。
我心自空，罪福無主，動與不動，莫非三德，
尚何福行、罪行、不動行差別之有？
是故日用於此三法，悉皆不起，是為入不二法門。 ^703c8

判教者，此義亦通三衍，惟作後釋，爾乃成圓。 ^703c26

觀解者，觀九界念名為罪行，觀佛界念名為福行，一念空寂一切俱遮名不動行。
如是三行真實之性即是空，空則無有三行，
於此三行悉無所起，是為觀心入不二法門。 ^703c28

○二十六、約彼我二法說入不二法門。
orig::  ^703c36

華嚴菩薩曰：從我起二為二，見我實相者不起二法，
若不住二法則無有識，無所識者是為入不二法門。
commentary::  ^703c38

從我起二者，因有我則有彼，故成二也。
見我實相則悟真我，真我無我形待斯泯，故不起二法。
彼我立則有分別事識生起，二法忘則無有識，故是不二法門。 ^703c42

判教者，但忘事識，見偏真我，即屬通教；
見中道真我，而二識忘，即屬別圓。 ^704a2

觀解者，觀心之時，有能所可得，因我起彼，是為二。
照我中道，入絕待忘緣之觀，是為觀心不二法門。 ^704a6

○二十七、約有所得二法說入不二法門。
orig::  ^704a10

德藏菩薩曰：有所得相為二。
若無所得，則無取捨；無取捨者，是為入不二法門。
commentary::  ^704a12

一切諸法無非實相，迷亦無所捨，悟亦無所取，
凡亦無所失，聖亦無所得。
是以能悟此者，而於諸法無取無捨，入不二法門。
心經亦云：以無所得故，菩薩得無上菩提。 ^704a16

判教者，無所得義。
如心經解通收衍教，此與之同。 ^704a24

觀解者，觀一念心無非諸法實相，一一圓成了無所得，是為觀心入不二法門。 ^704a26

○二十八、約明闇二法說入不二法門。
orig::  ^704a30

月上菩薩曰：闇與明為二，無闇無明則無有二。
所以者何？如入滅受想定無闇無明，一切法相亦復如是。
於其中平等入者，是為入不二法門。
commentary::  ^704a32

闇迷時煩惱黑闇，明悟後智慧真明，有迷悟闇明，故為二也。
昔本無迷，今亦無悟，無闇無明，胡二之有？
故取喻如二乘入滅受想定，六根盡廢，
心想都滅，雖經晝夜，不覺晦冥之異。
豈惟心然，諸法亦然，亦無迷悟闇明之異也。 ^704a38

判教者，無迷悟闇明之義，三教皆得言之。
惟觀其不二，為空為中，以定偏圓耳。 ^704a48

觀心者，觀一念無明心，即是真明本無，
明闇之殊，悟迷之異，一味平等，是為觀心入不二法門也。 ^704b4

○二十九、約樂涅槃不樂世間二法說入不二法門。
orig::  ^704b8

寶印手菩薩曰：樂涅槃、不樂世間為二，
若不樂涅槃、不厭世間則無有二。
所以者何？若有縛則有解，若本無縛其誰求解？
無縛無解則無樂厭，是為入不二法門。
commentary::  ^704b12

小乘之所以樂涅槃、厭世間者，以其見有世間生死之繫縛、
出世間涅槃之解脫故，於此以生欣厭，是故為二。
今大乘菩薩解生死世間即是出世涅槃，
本自無縛，何用求解？
則無欣厭之異，故為入不二法門。 ^704b20

判教者，生死涅槃無二之旨，亦有三界內外之殊。
若夫約界內二法入不二者，通教也。
界外入不二者，分但不但以為別圓也。 ^704b30

觀解者，觀一念生死心即涅槃心，生死涅槃無有二相無縛無解，
是為觀心入不二法門。 ^704b36

○三十、約正邪二法說入不二法門。
orig::  ^704b40

珠頂王菩薩曰：正道、邪道為二。
住正道者，則不分別是邪、是正；離此二者，是為入不二法門。
commentary::  ^704b42

邪道者，九十五種心行邪逕，皆名邪道也。
正道者，佛所說教，不問人天三乘等教，皆名正道也。
又邪正者，無分內外，惟論其心，所謂以妄想觀諸佛，
佛亦成邪，以正智觀眾生，眾生亦玅。
作此說者，雖甄正之功不無，而混融之旨未得，
故入直道者，須邪正分別併忘，斯可入也。 ^704b46

判教者，離邪正之二。
通教體色即空，忘緣之觀，亦得言之。
即藏教入真道者，亦能忘之。
第觀其所忘邪正，與夫所入不二法門，
空乎中乎，往判其教，無不中規也。 ^704c10

觀解者，觀根塵對起，念屬九界，修惡皆邪道也；
念屬佛界，修善正道也，是為二。
達此修惡即是性惡，修善即是性善，性之善惡，
體本融通，是則惡即善也，善即惡也。
如此觀時，則不分別邪正，以入忘緣之觀，是為觀心入不二法門。 ^704c18

○三十一、約實不實二法說入不二法門。
orig::  ^704c28

樂實菩薩曰：實、不實為二。
實見者尚不見實，何況非實！
所以者何？非肉眼所見、慧眼乃能見，而此慧眼無見、
無不見，是為入不二法門。
commentary::  ^704c30

實者，真空也。不實者，幻有也。
實見者，已證真空之人也。
真空既空，何所可見？
故尚不見實。幻有本無，今又證實，何況非實而可得乎？
故徵釋云：非肉眼所見，慧眼乃能見。
而此慧眼，無見無不見。
夫無見無不見，豈有二乎？ ^704c36

判教者，約慧眼所見，通齊已辦地，別齊七住，
圓齊七信，皆有此義。
若夫有佛世尊，得真慧眼，不以二相見，
實不實，無見無不見，惟在圓頓也。 ^704c46

觀心者，觀一念心具足十界，九界為不實？
佛界為實？得諸法實相如實見者，尚不見佛界之實，何況九界非實？
以佛界實即九界非實，九界非實即佛界實，
不以二相觀一念心，是為真慧眼無見無不見，觀心不二法門也。 ^705a4

○二、文殊師利菩薩說入不二法門二：
初、諸菩薩以入不二法門問。
orig::  ^705a14

如是諸菩薩各各說已，問文殊師利：何等是菩薩入不二法門？
commentary::  ^705a18

○二、文殊師利菩薩以言遣言答。
orig::  ^705a22

文殊師利曰：如我意者，於一切法無言無說、
無示無識、離諸問答，是為入不二法門。
commentary::  ^705a24

三十一、菩薩所說入不二法門，已涉言說，
以之示人，問答相酬，皆眾生心識之可到者。
文殊菩薩欲泯情識，故以言而遣之，必於一切法無言無說，
無示無識，離諸問答，然後可為入不二法門也。
其中下一識字，是其主意，判教觀心，具如次章明之。 ^705a28

○三、維摩居士說入不二法門三：初、文殊以入不二法門。
問：
orig::  ^705a38

於是文殊師利問維摩詰：我等各自說已，
仁者當說，何等是菩薩入不二法門？
commentary::  ^705a42

○二、維摩居士以無言遣言答。
orig::  ^705a46

時，維摩詰默然無言。
commentary::  ^705a48

○三、文殊菩薩讚歎其美。
orig::  ^705b2

文殊師利歎曰：善哉，善哉！
乃至無有文字語言，是真入不二法門。
commentary::  ^705b4

○四、五千菩薩聞法獲益。
orig::  ^705b8

說是入不二法門品時，於此眾中五千菩薩，皆入不二法門得無生法忍。
commentary::  ^705b10

生公曰：文殊雖明無可說，而未明說為無說也。
是以維摩默然無言，以表言之不實。
言若果實，豈可默哉？ ^705b14

肇公曰：有言於無言，未若無言於無言，所以默然也。
上諸菩薩措言於法相，文殊有言於無言，
淨名無言於無言，此三，明宗雖同而迹有淺深，
所以言後於無言，知後於無知，信矣。 ^705b18

燈曰：夫窮源捨掉，末路遺鞭，此道理之必然，眾情之同是者也。
原夫無生實際，至大廓如，迎之無前，隨之罔後，
心思所不能到，言說所不能詮，其來舊矣。
是以生死萬法，以心識為之本，言說為之詮。
言說既形，文字競立。
外其道者，既夥言而惑性；循乎道者，或多岐之亡羊。
萬派千岐，紛紛原路，不有太覺，孰與指歸？
此三十三大菩薩之所說法門，皆大覺之經常，無生之捷徑。
或以言而言其道，或以言而遣其言，或以無言而遣其言。
夫至于無言遣言，道亦至矣。
文殊不云乎：如我意者，於一切法，無言無說，
無示無識，離諸問答。
道至于是，可謂窮源。
惟讓一默與維摩，維摩所以得專其美矣。
然而既曰離諸問答，是則維摩言緒，已露其鋒，亦不能辭文殊之一拂。
但其間所示，雖復殊途，而其所用，則成功不異。
葢因倒因起，假路還家。
道以言傳，非言說而無以指其要；言為糟粕，非遣言無以得其醇。
遣言猶言，非默然無以會其致。
是以會而歸之，殊途同轍。
豈不以三十三門，門門須用其三？
始則各依一門而修之，中則以無言而遣之，
末則以默然而會之，無生之門然後可得而入也。
然則文殊菩薩乃獨歎美於維摩者，亦必以默然而始會其極，
非以默之可獨取而言之可盡廢也。
第其間關涉教義，理致精微，句味雖隨著於前，
懸解試詳之於後，庶令慕道之賓得旨而修造焉。
重釋此義，其文為四：一、明無生義；二、明門義；
三、明不二法義；四、明入義。
無生之理，其猶天王賜以華屋，故首明之；
雖獲大宅，要因門入，故次明之；雖得其門，
須得入門之法，故第三明之；門名能通，
通乎出入，故第四明之。
智者因喻得解，知余所說非繁芿也。 ^705b26

一、明無生義者，仁王經明五忍：一、伏忍；
二、順忍；三、信忍。此在別、圓地住之前，置而不論。
四、無生法忍，位在別、圓初地初住，前釋雖曰義通三教，
今正約圓教，以初住去至等覺，皆無生法忍位也。
五、寂滅忍，別、圓俱在玅覺，然別教但論破十二品無明，
所謂以我家之真因，為汝家之極果，亦且置而不論，惟約圓玅覺位為寂滅忍也。
然此二忍，乃約破生、住、異、滅根本無明，
即以所破之惑立名，故初住始破生相無明，
故曰無生；玅覺破滅相無明，故名寂滅。
今經明菩薩所證之法，故約無生法忍為不二法門所入之理，
故首章法自在菩薩說入不二法門，乃云得無生法忍，
章末結益，乃云五千菩薩得無生法忍，
故知不二法門所入堂奧，且以菩薩所證無生法忍以為定體也。 ^705c36

二、明門義者，門者，譬喻也。
譬如宅第，欲臻堂奧，必因門入。
佛之法門，亦復如是。
道因門入，故譬之以門。
然有教門、行門、理門，三者不同，已如前說。
今正明行門，故曰入不二法門。
但門依理立，厥理有四，故能入之門，亦立為四。
義雖有四，理則惟三。
所謂三諦：一、俗諦理，立一切法，設有門而入之；
二、真諦理，泯一切法，設空門而入之；三、
中諦理，雙照空、有二邊法，設亦有、亦空門而入之；
雙遮空、有二邊法，設非空、非有門而入之。
今品所入之門，即空門也，以云入無生法門故。
雖是空門，義亦兼四。
如所指二法，即有門也；所入不二法，即空門也。
其間亦有空、有雙忘，如生死、涅槃，二俱不立，則雙非門也。
既有雙非，豈無雙亦？
一往且以空門而為之主。
天台大師，每於四句之外，又立無言句，以收忘言之旨。
須知無言之旨，亦有等降。
不獨圓教，前之三教亦復有之。
又不獨佛教西天外道，此土儒道二教亦復有之。
如論語云：天何言哉？
四時行焉，百物生焉。
此孔氏之無言也。
道德經云：道可道，非常道。
多言數窮，不如守中。
此李氏之無言也。
犢子云：世諦有我，在第五不可說藏中。
此西天外道之無言也。
身子云：吾聞解脫之中，無有言說。
此小乘三藏教之無言也。
三乘同以無言說道，體法入真，此通教之無言也。
大集無言童子，此別教之無言也。
如來掩室於摩竭，淨名杜口於毗耶，此圓頓教之無言也。
今人好以無言會道為最上乘，不可以不知此。
故涅槃經云：生生不可說，生不生不可說，
不生生不可說，不生不生不可說。
四教四門之外，各有無言句，信矣。 ^706a16

三、明不二法義者，不二法，即所入之無生也。
謂如是之法，乃入不二之門也。
今是無生之門，故云不二。
涅槃既云生生，不可說等生不生。
今經此文，既有三十三人各說所入不二法門，
準例餘處餘經，亦有所說生生所入不一法門，
不生生所入亦二亦不一法門，不生不生所入非二非不二法門。
略如前經，有慧方便解，無慧方便縛，有方便慧解，無方便慧縛。
慧即不二，方便即不一，自行即入不二，利他即入不一。
如是之義，布在諸經，四句收之，罄無不盡。
謂不二法門，不一法門，亦不二亦不一法門，
非不二非不一法門，學者無得守隅害方可也。
四、明入義者，入者，觀法也。
準仁王、纓絡、楞嚴、圓覺等經，大智度等論，
明文了義，觀法有三：一、空觀，二、假觀，三、中觀。
此經約義，亦有其三，已如前釋。
今文入義即空觀，以用不義盡，不遮之故也。
準前不二，既約四句分別，今之入義，亦有其四：
一者、入觀，即纓絡從假入空觀也；二者、
出觀，即纓絡從空出假觀也；三者、亦入亦出觀；
四者、非入非出觀，即纓絡從空假入中道觀。
雙照二諦，故是雙亦入出；雙遮二諦，故是雙非入出。
以此而觀，故知入義亦有四句也。
入字既是能觀之觀，必有所觀之境，即下門字是也。
然有事理二境，理境即不二義，事境即三十一人所說二法。
此三十一法，不外摩訶止觀所觀十境。
一陰入界境，二煩惱境，三病患境，四業相境，
五魔事境，六禪定境，七諸見境，八上慢境，
九二乘境，十菩薩境。
如第一生滅，第二我我所，第三受不受，
第四垢淨，第五動念，第六一相無相，此皆陰入界境也。
第七菩薩心，菩薩境也。
聲聞心，二乘境也。
第八善不善，第九罪福，業相境也。
第十有漏無漏，半屬陰入境，半屬二乘境。
第十一有為無為，亦半屬陰入，半屬二乘。
第十二世間出世間，十三生死涅槃，同前兩屬。
第十四盡不盡，第十五我無我，第十六明無明，
第十七色空，第十八四種異空種異，此五境半屬事境，半屬理境。
第十九眼色，陰入境。
第二十布施事境，迴向一切智理境。
第二十一空無相無作，二乘境。
第二十二三寶，陰入境，兼於理境。
第二十三身身滅，陰入兼理境。
第二十四三業，業相境。
第二十五罪福行，同上不動行禪定境。
第二十六從我起二，陰入境。
第二十七有所得，陰入境。
第二十八闇明，陰入境。
第二十九樂涅槃不樂世間，陰入境。
第三十正道邪道，陰入境。
第三十一實不實，兩屬事理，陰入界境。
十雖不全，要而言之，所觀無非事理兩境也。
何獨此中如圓覺楞嚴三觀法門，無非陰入界境。
然觀此文，雖有一二兼乎餘境，其實陰入界境居多。
葢後之九境，待發方觀，不發不觀，惟初一境。
初心行人，觸處現前，故明境居多。
已能曉此，則判教觀心，皆可知也。
維摩詰所說經無我疏卷第十
 ^706b24
