
pin:: 大方廣佛新華嚴經合論卷第一百二
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之十五
commentary:: 
【論】第五、險難國婆須蜜女主無盡功德藏迴向。
orig::  ^677b6

【經】爾時，善財童子大智光明照啟其心，
思惟觀察，見諸法性，得了知一切言音陀羅尼門，
得受持一切法輪陀羅尼門，得與一切眾生作所歸依大悲力，
得觀察一切法義理光明門，得充滿法界清淨願，
得普照十方一切法智光明，得徧莊嚴一切世界自在力，得普發起一切菩薩業行圓滿願。
漸次遊行，至險難國寶莊嚴城，處處尋覓婆須蜜多女。
城中有人不知此女功德智慧，作如是念：
今此童子，諸根寂靜，智慧明了，不迷不亂，
諦視一尋，無有疲懈，無所取著，目視不瞬，
心無所動，甚深寬廣，猶如大海；不應於此婆須蜜女，
有貪愛心，有顛倒心，生於淨想，生於欲想；不應為此女色所攝。
此童子者，不行魔行，不入魔境，不沒欲泥，
不被魔縛，不應作處已能不作。
有何等意而求此女？
其中有人先知此女有智慧者，告善財言：善哉！
善哉！善男子！汝今乃能推求尋覓婆須蜜女，汝已獲得廣大善利。
善男子！汝應決定求佛果位，決定欲為一切眾生作所依怙，
決定欲拔一切眾生貪愛毒箭，決定欲破一切眾生於女色中所有淨想。
善男子！婆須蜜女於此城內市#CB04622;之北，
自宅中住。時，善財童子聞是語已，歡喜踊躍，往詣其門。
見其住宅廣博嚴麗，寶牆、寶樹及以寶壍，
一一皆有十重圍遶；其寶壍中，香水盈滿，
金沙布地，諸天寶華、優鉢羅華、波頭摩華、
拘物頭華、芬陀利華徧覆水上；宮殿、樓閣處處分布，
門闥、窻牖相望間列，咸施網鐸，悉置幡幢，
無量珍奇以為嚴飾；琉璃為地，眾寶間錯，
燒諸沉水，塗以栴檀，懸眾寶鈴，風動成音，
散諸天華徧布其地，種種嚴麗不可稱說；
諸珍寶藏其數百千，十大園林以為莊嚴。
爾時，善財見此女人，顏貌端嚴，色相圓滿，
皮膚金色，目髮紺青，不長、不短，不麤、不細，
欲界人、天無能與比；音聲美妙超諸梵世，
一切眾生差別言音悉皆具足，無不解了，
深達字義，善巧談說，得如幻智，入方便門；
眾寶纓絡及諸嚴具莊嚴其身，如意摩尼以為寶冠而冠其首，
復有無量眷屬圍遶，皆共善根同一行願，福德大藏具足無盡。
時，婆須蜜多女從其身出廣大光明，普照宅中一切宮殿，
遇斯光者，身得清涼。
爾時，善財前詣其所，頂禮其足，合掌而住，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能教誨，願為我說！
彼即告言：善男子！
我得菩薩解脫，名：離貪欲際，隨其欲樂而為現身。
若天見我，我為天女，形貌光明殊勝無比；
如是乃至人、非人等而見我者，我即為現人、
非人女，隨其樂欲皆令得見。
若有眾生欲意所纏，來詣我所，我為說法，
彼聞法已，則離貪欲，得菩薩無著境界三昧；
若有眾生暫見於我，則離貪欲，得菩薩歡喜三昧；
若有眾生暫與我語，則離貪欲，得菩薩無礙音聲三昧；
若有眾生暫執我手，則離貪欲，得菩薩徧往一切佛剎三昧；
若有眾生暫升我座，則離貪欲，得菩薩解脫光明三昧；
若有眾生暫觀於我，則離貪欲，得菩薩寂靜莊嚴三昧；
若有眾生見我頻伸，則離貪欲，得菩薩摧伏外道三昧；
若有眾生見我目瞬，則離貪欲，得菩薩佛境界光明三昧；
若有眾生抱持於我，則離貪欲，得菩薩攝一切眾生恒不捨離三昧；
若有眾生唼我脣吻，則離貪欲，得菩薩增長一切眾生福德藏三昧；
凡有眾生親近於我，一切皆得住離貪際入菩薩一切智地現前無礙解脫。
善財白言：聖者！種何善根，修何福業，而得成就如是自在？
答言：善男子！我念過去，有佛出世，名為：
高行；其王都城，名曰：妙門。
善男子！彼高行如來哀愍眾生，入於王城，蹈彼門閫。
其城一切悉皆震動，忽然廣博，眾寶莊嚴，
無量光明遞相暎徹，種種寶華散布其地，
諸天音樂同時俱奏，一切諸天充滿虗空。
善男子！我於彼時，為長者妻，名曰：善慧。
見佛神力，心生覺悟，則與其夫往詣佛所，以一寶錢而為供養。
是時，文殊師利童子為佛侍者，為我說法，令發阿耨多羅三藐三菩提心。
善男子！我唯知此菩薩離貪欲際解脫。
如諸菩薩摩訶薩，成就無邊巧方便智，
其藏廣大，境界無比；而我云何能知、能說彼功德行？
善男子！於此南方，有城名：善度；中有居士，
名：#CB16014;瑟胝羅，彼常供養栴檀座佛塔。
汝詣彼問：菩薩云何學菩薩行、修菩薩道？
時，善財童子頂禮其足，遶無量帀，殷勤瞻仰，辭退而去。
commentary::  ^677b8

【論】第一、正入當位法門者。
從爾時善財童子已下，至我唯知此菩薩離貪欲際解脫門。
於此段中，約立五門：一、念善知識教，思惟升進；
二、漸次遊行，至險難國寶莊嚴城；三、處處推求婆須蜜女；
四、於此城內市#CB04622;之北，
於自宅內而得見之；五、見已禮敬。
正申所求，并授善財離貪欲際解脫，隨所樂欲而為現身。
隨文釋義中，善財於市#CB04622;之北自宅中住者，
以生死繁多為市#CB04622;。
北為坎位，坎是北方，主黑也，是眾迷愚眾生之位也。
菩薩居此迷流愛海闤闠之處，同行接生，令其發明。
自宅中住者，以眾生生死海是菩薩自所住宅，
菩薩以大悲故，住一切眾生生死宅中，
度脫眾生，成就普賢之行，具足無量功德。
如經云：善財童子！
往詣其門，見其住宅廣博嚴麗。
已下廣說莊嚴。此是初見其依報。
次爾時善財見此女人顏貌端嚴，乃至皮膚金色，是見其正報。
及諸藝能已下，具如經說。
爾時善財前詣其所已下，申請所求。
善男子已下，正授善財所行之法。
菩薩解脫名離貪欲際，以此解脫隨其樂欲而為現身。
十方三界所見不同，如經具明。
又經云：若有眾生暫見我者，即離貪欲，
得菩薩歡喜三昧者，明有信者而修禪定，禪悅其心故。
若有眾生暫與我語者，則離貪欲。
得菩薩無量音聲三昧者，明從定發慧，了音聲無體。
若有眾生執我手者，則離貪欲。
得菩薩徧往一切佛剎三昧者，是引接義。
如是已下升座，是無相智增義。
暫觀於我，是觀照義。
嚬伸，是法悅義。目瞬，是見諦入佛智境也。
抱持於我者，攝受不捨眾生義。
唼我脣吻者，受教說法義。
凡有親近於我，一一皆得離貪欲際。
入菩薩一切智地者，都舉諸有親近無空過者，皆獲一切智門。
此明二乘及出纏菩薩，但求離苦，未入大慈悲，
入於生死海，同事接生門。
不達法界自在智王，處染淨而無垢，會無依處普光明智，
圓滿十方，任運利生，無縛無解，方名永離貪欲際也。
厭而出纏，無大悲行，智未究竟，有所依在。
修行不應以得心一分無相、無願、無作、
空解脫行，莫以為足，應修智悲，發起願求，
誓度眾生，學差別智，盡三界法，無不皆知。
明用三界事，便成法界，善照自他十二緣生，
成一切智，了無邊劫與今無二，不求餘處別有出世解脫涅槃。
以無作無依智，印三界法，本唯佛法，法本如是，無別思求。
一依十住、十行、十迴向法門圓會，自當相稱。
此婆須蜜女，是會第五無盡功德藏迴向門。
為以行齊生死，是非見亡；以法界禪門，
真俗二染俱盡；以性等法界，智周有無，
無行不行，無生不利，招多福德，故名無盡功德藏。
善財白言：聖者！種何善根，修何功德已下，
其女與善財說：自往昔因高行如來出世為長者妻，
布施寶錢，及文殊師利勸發大菩提心，
以是因緣，得如斯解脫。
我唯知此離貪欲際。
解脫者，明往因以捨所重寶錢是離貪，文殊師利勸發無性菩提心是離欲。
如一寶錢，其所施不多，為心貴重故，能捨與多非異。
此是無盡功德藏迴向。
亦以禪波羅蜜為體，明圓通諸法是寶錢義。
約智門中，諸位通治；約位門中，以治第五迴向中，
以出世禪入於生死，真俗染淨不自在障，
行不自在，徧眾生障，治令自在故。
第二推德升進中，從如諸菩薩摩訶薩已下，
至辭退而去，有六行經，分為五門：一推德升進，
二示其方所及以城名善度，三舉善知識居士名#CB16014;瑟胝羅，
四舉善知識所行事業供養栴檀塔座，五禮敬辭退而去。
隨文釋義者，南方如初釋。
城名善度者，約此長者善度眾生故。
居士名#CB16014;瑟胝羅者，
此云包攝，為此居士智慧廣大，包攝十方一切法門。
具云悉怛#CB01233;曳，此飜為慈氏，
為明以第六出世智慧處俗行慈，方便利生，以行成名故。 ^678b4

第六善度城#CB16014;瑟胝羅居士主，隨順堅固一切善根迴向。
orig::  ^679a34

【經】爾時，善財童子漸次遊行，至善度城，
詣居士宅，頂禮其足，合掌而立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
居士告言：善男子！
我得菩薩解脫，名：不般涅槃際。
善男子！我不生心言：如是如來已般涅槃，
如是如來現般涅槃，如是如來當般涅槃。
我知十方一切世界諸佛如來畢竟無有般涅槃者，唯除為欲調伏眾生而示現耳。
善男子！我開栴檀座如來塔門時，得三昧，
名：佛種無盡。善男子！
我念念中入此三昧，念念得知一切無量殊勝之事。
善財白言：此三昧者，境界云何？
居士答言：善男子！
我入此三昧，隨其次第，見此世界一切諸佛，
所謂：迦葉佛、拘那含牟尼佛、拘留孫佛、
尸棄佛、毗婆尸佛、提舍佛、弗沙佛、無上勝佛、
無上蓮華佛，如是等而為上首；於一念頃，
得見百佛，得見千佛，得見百千佛，得見億佛、
千億佛、百千億佛、阿庾多億佛、那由他億佛，
乃至不可說不可說世界微塵數佛；如是一切，次第皆見。
亦見彼佛，初始發心，種諸善根，獲勝神通，
成就大願，修行妙行，具波羅蜜，入菩薩地，
得清淨忍，摧伏魔軍，成正等覺，國土清淨，
眾會圍遶，放大光明，轉妙法輪，神通變現種種差別，
我悉能持，我悉能憶，悉能觀察，分別顯示；
未來彌勒佛等一切諸佛，現在毗盧遮那佛等一切諸佛，悉亦如是。
如此世界，十方世界所有三世一切諸佛、
聲聞、獨覺、諸菩薩眾，悉亦如是。
善男子！我唯得此菩薩所得不般涅槃際解脫。
如諸菩薩摩訶薩，以一念智普知三世，
一念徧入一切三昧，如來智日恒照其心，
於一切法無有分別，了一切佛悉皆平等，
如來及我一切眾生等無有二，知一切法自性清淨，
無有思慮，無有動轉，而能普入一切世間，
離諸分別，住佛法印，悉能開悟法界眾生；
而我云何能知、能說彼功德行？
善男子！於此南方有山，名：補怛洛迦；彼有菩薩，
名：觀自在。汝詣彼問：菩薩云何學菩薩行、修菩薩道？
即說頌言：
　　海上有山多聖賢，眾寶所成極清淨，
　　華果樹林皆徧滿，泉流池沼悉具足，
　　勇猛丈夫觀自在，為利眾生住此山。
　　汝應往問諸功德，彼當示汝大方便。 ^679a38

時，善財童子頂禮其足，遶無量帀已，殷勤瞻仰，辭退而去。
commentary::  ^679c16

【論】第一、正入當位法門中，從爾時善財童子已下，至我唯知此菩薩所有佛不涅槃際解脫。
於此段中，約立五門：一、漸次遊行，至善度城；
二、詣居士宅，頂禮其足；三、合掌而立，正申所求；
四、居士為善財正說所行之法、所行解脫門，
名不涅槃際；五、舉所現行。
供養栴檀座塔者，經云我開栴檀座如來塔門時，
得三昧，名佛種無盡者，明一切眾生分別心，
皆是如來智慧種，同於諸佛智慧種，無有生滅等相。
此同十住中第六住、十地中第六地、十行中第六行。
以十住、十行中第六出世間之智慧門，迴向入纏處俗中智慧利生之行故。
為居士身，處世化俗，置一塔室，於中安置一栴檀座，
不置形像，表第六智慧門達無相法也。
以此塔座供養諸佛，現在其前，明無相法無有三世古今之見。
為以自佛智慧與一切諸佛智慧無相體同，
皆為一際；一切眾生亦與一切諸佛智慧本來一際。
為諸眾生說如斯法，令諸眾生開佛知見、
悟佛知見、入佛知見故。
城名善度，居士名含攝，含攝一切諸佛、一切眾生智慧皆一體不生滅故。
既是諸佛智慧無生滅性，一切眾生亦不生滅，
以此法故，得一切諸佛不入涅槃。
此意明如座上無相是佛故。
善財白言：此三昧境界云何已下，是居士答入此三昧見佛之數。
此界他方三世諸佛總皆得見，所有見佛之數如經具明。
意明諸佛眾生無生滅相方便，以將其栴檀座塔引接表示，
令一切眾生達自身心性相智慧，如栴檀座塔本來無相本來佛也。
明性相皆無俱不生滅，達相如化了性如空，智無依住何有生滅？
此是隨順堅固一切善根迴向，以般若波羅蜜為體，餘九為伴。
此治出世智慧，處生死中行大慈悲，不自在障令得自在故。
第二推德升進中，從如諸菩薩摩訶薩至辭退而去，并頌有十四行。
經分為五門：一推德升進；二示善知識方所；
三舉山名補怛洛迦；四舉善知識名觀自在，
正號觀世音；五禮敬辭退。
隨文釋義者，山名補怛洛迦者，此云小白華樹山，
為此山多生白華樹，其華甚香香氣遠及，
為明此聖者修慈悲行門，以謙下極小為行也。
華者明開敷萬行，故此慈悲謙小和悅，
行華開敷教化，行香遠熏一切眾生，皆令聞其名者發菩提心故。
舉善知識名觀自在者，以舊經云觀世音為正，
梵云光世音，以慈悲光照世間聞苦便救，
有待念而方救者，意令彼迴心專緣善法發心，令功德善根深固也。
問：觀自在可無慈悲，何以要須光世音？
答曰：夫一切菩薩約行成名，約名行表位。
雖一切菩薩皆具智慧二門，今以名行表升進，要須以名表法。
今此第七隨順一切眾生迴向，成處世慈悲門，
以光世音名是慈悲之號，以為表位行門，令升進也。
觀自在者，但明觀照，成出世般若義自在，
故以表觀世間苦，表悲門不如觀世音之號。
法華中云普賢菩薩從東方寶威德上王佛所來者，
又餘經云觀世音在西方阿彌陀佛所者，
總是如來密意方便，表法成名。
意云：東方是智，西方是悲，以方表法，實無方所。
但約東為春陽發生，日出普照，二十八宿中，
東方角及房、心等七星，皆為眾善位，以表智門；
西方七宿昂、畢、參等，主白虎秋殺義，昂為刑獄，
多主罰惡，以觀世音主之。
而實佛國一方滿十方，一塵含法界，何有方所而存自他，隔礙別佛也？
先德飜經之士，以三乘教謂此方無觀世音，
以觀自在充號，此非實得法界毗盧遮那如來境智道理。
於法華經中會三入一門中，具有此三法。
文殊、普賢、觀世音菩薩，表法身無相慧及根本智，
即文殊之行主之；表從根本智起差別行，
以普賢主之；表大慈悲心恒處苦流，不求出離，以觀世音主之。
以此三法屬於一人所行，行令具足，徧周一切眾生界，
教化眾生，令無有餘，名毗盧遮那佛。
即明一切處文殊，一切處普賢，一切處觀世音，
一切處毗盧遮那，乃至微塵中重重充徧，且約略明也。
如海上有山，多賢聖者，此約南海之上，亦主生死。
海上餘義，如文具明。
亦約慈悲為泉，流 ^679c20

第七補怛洛山觀世音菩薩主，隨順一切眾生迴向。
orig::  ^680c12

【經】爾時，善財童子一心思惟彼居士教，
入彼菩薩解脫之藏，得彼菩薩能隨念力，
憶彼諸佛出現次第，念彼諸佛相續次第，
持彼諸佛名號次第，觀彼諸佛所說妙法，
知彼諸佛具足莊嚴，見彼諸佛成正等覺，了彼諸佛不思議業。
漸次遊行，至於彼山，處處求覓此大菩薩。
見其西面巖谷之中，泉流瑩暎，樹林蓊#CB15106;，
香草柔輭，右旋布地。
觀自在菩薩於金剛寶石上結跏趺坐，
無量菩薩皆坐寶石，恭敬圍遶，而為宣說大慈悲法，令其攝受一切眾生。
善財見已，歡喜踊躍，合掌諦觀，目不暫瞬，
作如是念：善知識者，則是如來；善知識者，
一切法雲；善知識者，諸功德藏；善知識者，
難可值遇；善知識者，十力寶因；善知識者，
無盡智炬；善知識者，福德根芽；善知識者，
一切智門；善知識者，智海導師；善知識者，至一切智助道之具。
便即往詣大菩薩所。
爾時，觀自在菩薩遙見善財，告言：善來！
汝發大乘意，普攝眾生；起正直心，專求佛法；
大悲深重，救護一切；普賢妙行，相續現前；
大願深心，圓滿清淨；勤求佛法，悉能領受；
積集善根，恒無厭足；順善知識，不違其教；
從文殊師利功德智慧大海所生，其心成熟，
得佛勢力；已獲廣大三昧光明，專意希求甚深妙法，
常見諸佛生大歡喜，智慧清淨猶如虗空；
既自明了，復為他說，安住如來智慧光明。
爾時，善財童子頂禮觀自在菩薩足，遶無數帀，
合掌而住，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能教誨，願為我說！
菩薩告言：善哉！善哉！
善男子！汝已能發阿耨多羅三藐三菩提心。
善男子！我已成就菩薩大悲行解脫門。
善男子！我以此菩薩大悲行門，平等教化一切眾生，相續不斷。
善男子！我住此大悲行門，常在一切諸如來所，普現一切眾生之前。
或以布施，攝取眾生；或以愛語，或以利行，
或以同事，攝取眾生；或現色身，攝取眾生；
或現種種不思議色淨光明網，攝取眾生；
或以音聲，或以威儀，或為說法，或現神變，
令其心悟而得成熟；或為化現同類之形，與其共居而成熟之。
善男子！我修行此大悲行門，願常救護一切眾生，
願一切眾生離險道怖、離熱惱怖、離迷惑怖、
離繫縛怖、離殺害怖、離貧窮怖、離不活怖、
離惡名怖、離於死怖、離大眾怖、離惡趣怖、
離黑闇怖、離遷移怖、離愛別怖、離怨會怖、
離逼迫身怖、離逼迫心怖、離憂悲怖。
復作是願：願諸眾生，若念於我，若稱我名，
若見我身，皆得免離一切怖畏。
善男子！我以此方便，令諸眾生離怖畏已，
復教令發阿耨多羅三藐三菩提心，永不退轉。
善男子！我唯得此菩薩大悲行門。
如諸菩薩摩訶薩，已淨普賢一切願，已住普賢一切行，
常行一切諸善法，常入一切諸三昧，常住一切無邊劫，
常知一切三世法，常詣一切無邊剎，常息一切眾生惡，
常長一切眾生善，常絕眾生生死流；而我云何能知能說彼功德行？
爾時，東方有一菩薩，名曰：正趣，從空中來，
至娑婆世界輪圍山頂，以足按地。
其娑婆世界六種震動，一切皆以眾寶莊嚴。
正趣菩薩放身光明，暎蔽一切日、月、星、
電、天、龍八部、釋、梵、護世所有光明，皆如聚墨。
其光普照一切地獄、畜生、餓鬼、閻羅王處，
令諸惡趣，眾苦皆滅，煩惱不起，憂悲悉離。
又於一切諸佛國土，普雨一切華香、纓絡、
衣服、幢蓋，如是所有諸莊嚴具，供養於佛。
復隨眾生心之所樂，普於一切諸宮殿中而現其身，
令其見者皆悉歡喜，然後來詣觀自在所。
時，觀自在菩薩告善財言：善男子！
汝見正趣菩薩來此會不？
白言：已見。告言：善男子！
汝可往問：菩薩云何學菩薩行、修菩薩道？
commentary::  ^680c16

【論】第一、正入當位法門中，從爾時，善財童子已下，至我唯知此大悲行門。
於此段中，約立五門：一、念善知識教，思惟升進；
二、漸次遊行，至於彼山，處處求覓此大菩薩；
三、見其西面巖谷之中，觀世音菩薩於金剛寶石上結跏趺坐；
四、善財見已歡喜，觀世音遙見善財稱歎；
五、善財頂禮申請，觀世音為說大慈悲行解脫門。
隨文釋義者，如第五、婆須蜜女，以師子嚬伸，
引接成悲，舉行及報，身相及境界，所居皆寶莊嚴。
至第六、第七迴向，為大悲至極，就物利生，
不就自報，就眾生界、穢境而居。
巖谷泉流瑩暎，樹林蓊#CB15106;，
香草柔輭，右旋布地。
觀世音菩薩坐金剛寶石，無量菩薩皆坐寶石，此是所居處。
表巖谷，明險道惡趣。
流泉瑩暎者，明慈悲瑩徹。
樹林蓊#CB15106;者，表慈心蔭密。
香草柔輭者，表和言芳教，熏悅人心。
右旋布地者，表眾生順化，布慈悲地，令有所歸。
觀世音菩薩坐金剛石者，表以金剛智，
用隨悲行，堅實深重，無所傾動也。
結跏趺坐者，智悲交徹也。
無量菩薩皆坐寶石上，悲行堅厚也。
善財諦觀，目不暫瞬者，敬法貴人，慈心見徹，無別念也。
善財歎德，如經具明。
善財往詣觀世音所，觀世音菩薩遙見善財，
即云善來，并諸稱歎。
未及致敬，先有是言者，明大悲深厚，先致慰問及稱歎，
然後頂禮旋遶，申其所請。
觀世音菩薩授與善財大悲行解脫門，
明迴向第七，住第七地中修出世慈悲，令成入俗慈悲之行。
至此位中，菩薩是第七等隨順一切眾生迴向滿故，入俗智亦於此行故。
如下文指位。雖在東方，有菩薩名為正趣，
及至見時，還同會而居，表此位菩薩入俗現行，悲智齊也。
至次下文和會。經云：善男子！
我住此大悲行門，常在一切諸佛如來所，普現一切眾生之前。
以四攝事攝眾生，廣如經說，意明不離根本智。
十方世界對現色身慈悲利物已下，廣明觀世音菩薩自所誓願利眾生事行，
如下具明。我唯得此菩薩大悲行門已下，是推德升進。
此是等隨順一切眾生迴向門，方便波羅蜜為主，餘九為伴。
約智門中，諸位通治；約位門中，治十住十行中出世大悲處俗不自在障，
令得自在也。第二、推德升進中，從如諸菩薩已下，
至修菩薩道，有十八行半，經分為五門：
一、推德升進；二、示善知識方所；三、舉善知識名為正趣；
四、重歎善知識光明威德神通普化；五、勸令往問。
問曰：此何意不云辭退而去？
答曰：為此觀世音菩薩會中見正趣菩薩，
表智悲二位在此位齊滿，表悲終即無明之智自成，
明悲智無二體，故不辭去也。
又明從師子嚬伸比丘尼修悲起智，從此第八迴向至第十迴向，
地神即從智成悲，即天神是智，地神是悲，
明智悲合體，即普賢行自在。
此明智悲應真，體通神性，名之天地之神，非世鬼神也。
觀世音菩薩云東方有一菩薩，名曰正趣者，
明正智無邪，故云正趣。
從空而來者，明智體無依，性無形質，神無不徧，
自體真空，起如幻身，應緣利物，一剎那際，
響應十方，性無往來，以虗空而現幻像，故云從空而來。
東方者，表是智也。
云南方，表法為虗無、為明、為離，離中虗為明、
為正、為日。離者，麗也，以明麗於地。
以北方為坎、為黑，以子為陰極，癸為陰終，
以背黑而從明，背邪而從正，是初啟蒙之位，故往南方。
今至第八真如相迴向，即明東方為智、
為震、為雷、為音聲、為青龍、為春生、為福德、
為吉慶，日生於寅，出於卯，定是非於辰巳也。
至午已來，總屬陽位，午為陽極，未為陽終，自未至丑是陰位。
以此第八智增明真如相迴向，即取東方為智，
明照萬邪故；入於生死，震動萬有，令明生故；
教化眾生，達真如故；照愚夫道，成君子之德故；
破#CB02439;邪道，成正智故；
照一切惡，生一切善故；長諸善根，成白淨無垢吉祥福德故。
故東方表智，西方表悲，以此二位明悲智齊故。
正趣菩薩從東方來，白華山西一處而見，
以明東表智，西表悲。
此觀音正趣會悲智二位，一分始終。
自此已去，從智行悲也，即次後天地之神。
是以明從悲行智，即行狹不終；以智行悲，即行廣無限自在故。
如十地位滿，智悲功成。
十一地中還以悲為體，以智為用，即摩耶是悲，生佛是智。
如是一一位中升進，皆有意趣總別同異。
如東西南北，表自有趣求，啟迷發明，即往南方表之。
若明智悲益俗，即東西表之。
觀音在白華山西者，白者，金位也。
西方白，表金位也，主將位也。
東方者，木位，主青像，主相位也。
相主生，將主殺。如來以約世間法則，安立法門，
令世間易解，故以此殺害之處，置大慈悲之門，以為救苦。
以東方春生之位，置大智之門，以表智生眾善，令易達其事故。
如老子云：上將軍居右，偏將軍居左。
明上者，明而具慈，恐妄殺也。
而實大象混然，何有方形而可得也？
但約法立名，設其則也。
然智悲之道，以一法而滿十方，以一行而行一切萬行。
雖然，約世軌則設法，不無如世陳設者，是隨方應用也。
是故此經觀世音菩薩云：東方有菩薩，
名為正趣，表第八智位照世間大夜故。
此同十住、十行、十地、十一地、第八無功智之大用故。
位同升進，生熟逆順有異。
此正趣菩薩從空中來，至娑婆世界輪圍山頂，以足指按地。
其娑婆世界六種震動者，表智能破闇，
眾生惑滅，境亡散也。
智現妄亡，妄業所報，得大地之境界亦亡散，故地動。
動者，散也。如定現前，妄亡智應，報境盡亡。
足指按地者，智之所行也。
表以法空起智現前，眾執皆散。
輪圍山是妄所執之執境無，依智現所執境無。
以禪觀方，明不可以想心斟酌。
一切皆以眾寶莊嚴者，明妄亡境滅。
隨智淨福相應，即諸功德便現放身光明，
暎蔽一切日月星電、天龍八部、釋梵護世四王所有光明，皆如聚墨。
其光普照一切地獄、畜生者，如三界之光，
皆有漏業隨生滅心功德所生，皆未離生滅我所。
有漏業果，皆有自他能所得業在。
如真理智，無漏、無我、無作，具法性清淨任性大慈悲之智光，
非世所及，無有隔障邊際分劑可及，十方洞徹，六道徧周故。
已下智悲之行，如經具明。 ^681b38

第八、正趣菩薩主真如相迴向。
orig::  ^682c48

【經】爾時，善財童子敬承其教，遽即往詣彼菩薩所，
頂禮其足，合掌而立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能教誨，願為我說！
正趣菩薩言：善男子！
我得菩薩解脫，名：普門速疾行。
善財言：聖者！於何佛所得此法門？
所從來剎，去此幾何？
發來久如？告言：善男子！
此事難知，一切世間天、人、阿脩羅、沙門、婆羅門等所不能了。
唯勇猛精進、無退無怯諸菩薩眾，已為一切善友所攝，
諸佛所念，善根具足，志樂清淨，得菩薩根，
有智慧眼，能聞，能持，能解，能說。
善財言：聖者！我承佛神力、善知識力，能信，
能受，願為我說！正趣菩薩言：善男子！
我從東方妙藏世界普勝生佛所而來此土，於彼佛所得此法門。
從彼發來，已經不可說不可說佛剎微塵數劫；
一一念中，舉不可說不可說佛剎微塵數步；
一一步，過不可說不可說世界微塵數佛剎；
一一佛剎，我皆徧入，至其佛所，以妙供具而為供養；
此諸供具皆是無上心所成，無作法所印，
諸如來所忍，諸菩薩所歎。
善男子！我又普見彼世界中一切眾生，
悉知其心，悉知其根，隨其欲解，現身說法，
或放光明，或施財寶，種種方便教化調伏，
無有休息；如從東方，南、西、北方，四維、上、
下，亦復如是。善男子！
我唯得此菩薩普速疾行解脫，能疾周徧到一切處。
如諸菩薩摩訶薩，普於十方無所不至，
智慧境界等無差別，善布其身悉徧法界，
至一切道，入一切剎，知一切法，到一切世，
平等演說一切法門，同時照耀一切眾生，
於諸佛所不生分別，於一切處無有障礙；
而我云何能知、能說彼功德行？
善男子！於此南方有城，名：墮羅鉢底；其中有神，
名曰：大天。汝詣彼問：菩薩云何學菩薩行、修菩薩道？
時，善財童子頂禮其足，遶無數帀，殷勤瞻仰，辭退而去。
大方廣佛新華嚴經合論卷第一百二
w:: 音切
note:: 瞬 ^683a2

〔舒閨切。〕唼
〔子合切。〕吻
〔無粉切。〕閫
〔苦本切。〕蓊
〔鳥孔切。〕闤
〔戶關切。〕闠 ^683b21

〔胡對切。〕怙
〔胡古切。〕胝
〔張尼切。〕 #CB02439;
〔乃定切。〕
 ^683b23
