居士傳十二
other:: 
# 江劉張司馬李元萬朱二吳彭高傳
江劉張司馬李元萬朱二吳彭高傳
other:: 
## 江含潔
江含潔
名#CB16716;。
濟陽考城人。父蒨。
為梁光祿大夫。含潔年十三。
父病眼。含潔侍疾。
將期月衣不解帶。
夜夢一僧云。患眼者飲慧眼水必差。
其叔父祿與草堂寺智者法師善。
往訪之。智者曰。無量壽經云。
慧眼見真。能度彼岸。
蒨乃同智者啟聞。
捨同夏縣界牛屯里宅為寺。
乞賜嘉名。敕曰。慧眼是五眼之一。
可以慧眼為名。寺成。
泄故井水。清洌異常。
乃悟所夢。取水洗眼。
並以煑藥而病遂差。
南康王為南州。召含潔為主簿。
含潔頗好老莊。尤善佛義。
不樂仕進。及父卒。
廬於墓。頃之亦卒〔梁書〕。
other:: 
## 劉士烜
劉士烜 ^203c42

名霽。平原人。梁天監中起家奉朝請。
尋為建康正。引疾歸。
母明氏寢疾。士烜年已五十。
晝夜侍閱七旬。誦觀音經數至萬徧。
夜夢一僧謂曰。夫人筭盡。
君精誠篤至。當延數旬耳。
後六十餘日乃亡。
居喪廬墓。有雙白鶴翔於廬。
服未終亦卒〔梁書〕。
other:: 
## 張孝始
張孝始 ^204a14

名元。河北芮城人。
祖成。仕周。假平陽郡守。
父延儁。歷州郡功曹主簿。
孝始性仁孝。敬信佛法。
兒時見村陌間有棄狗子者。
收養之。其叔父怒之曰。
何用為。對曰。有生之類。
莫不重其性命。天生之而人棄之。
非其道也。見而不収是不仁也。
其祖喪明三年。孝始年十六。
晝夜誦佛經禮拜祈福。
後讀藥師經。見盲者得視之言。
遂請七僧然七燈七日七夜轉藥師經。
唱言。元為孫不孝。
使祖喪明。今以燈光普施法界。
願祖目復明。元罪深重。
願瞎元眼。至第七日。
夢一老翁以金鎞刮其祖目。
後三日。祖目果明。
縣博士楊軏等上其孝行。
詔表其門〔北史〕。
other:: 
## 司馬喬卿
司馬喬卿 ^204a24

河內人。唐永徽中官揚州戶曹。
遭母喪。毀瘠刺胸前血寫金剛經一卷。
所居廬上生芝草二莖。
經九日。長尺有八寸。
綠莖朱盖。日瀝汁一升。
食之味如蜜。盡而復生。
如是數四。一時士大夫多傳異之。
other:: 
## 李觀
李觀 ^204a46

隴西人。顯慶中寓滎陽。
遭父喪。刺血寫金剛般若心經．隨願往生經各一卷。
異香發於院。郁然連日。
香及其鄰　。
other:: 
## 元紫芝
元紫芝 ^204b8

名德秀。河南人。開元中登進士第。
母喪。廬墓側。食無鹽酪。
藉無茵席。刺血繪像寫佛經。
已而官魯山令。歲滿携一縑駕柴車還。
愛陸渾山水。居焉。
家無僕妾。歲饑。或日一爨。
酌酒鼓琴自娛。生六十年未甞識女色。
天寶十三年卒〔唐書〕。
other:: 
## 萬敬儒
萬敬儒 ^204b16

合肥人。親亡。廬墓側十八年。
刺血寫佛經。斷手二指輒復生。
宣宗表其家。改所居曰成孝鄉〔佛法金湯〕。
other:: 
## 朱康叔
朱康叔 ^204b26

名壽昌。揚州天長人。
以父蔭為將作監。
宋治平中。歷官知閬州廣德軍。
康叔七歲。父官長安出其母劉氏嫁民間。
康叔既仕。念母行四方。
求之飲食罕御酒肉。
每於佛前灼臂燒頂刺血寫經。
冀遂其志。熙寧初棄官入秦。
與家人訣。誓不見母不復還。
行次同州得焉。康叔念報母恩。
欲度眾苦。觀諸教門。
切近周至。莫如梁武所著懺法。
然其文繁旨秘。觀者不能盡了。
乃更為韵語。使一切人歌詠讚歎俱獲福利。
蘇子贍為說偈曰。
長者失母。常自念言。
母本生我。我生母去。
有我無母。不如無我。
誓以此生。出生入死。
母若不見。我亦隨盡。
在眾人中。猶如狂人。
終日皇皇。四十餘年。
乃見其母。我初不記。
母之長短。大小肥瘠。
云何一見。便知是母。
母子天性。自然冥契。
如磁石針。不謀而合。
我未見母。不求何獲。
既見母已。即無所求。
諸佛子等。歌咏懺文。
既懺罪已。當求佛道。
如我所說。作求母觀。
尋起通判河中。居數年。
母卒。涕泣失明。有白烏集其墓上。
後知鄂州代。還卒於家〔東坡文集．東都事略〕。
other:: 
## 吳璋
吳璋 ^204b30

江南吳江人。母陸氏。
當明永樂中以孀婦選給內廷。
母與焉。宣德中隨淮王就封韶州。
璋往求之。舟中供觀音大士像。
日夕哀禱。願必見母。
中途下痢。遇一僧療之獲瘳。
既至。韶淮王已徙饒州。
復徒步往饒。足指膚裂臥野寺中。
復遇一道人塗以藥。
立起過嶺。蛇嚙其足仆於地。
復見前道人再塗以藥。
乃如故。一夕宿孤村。
有婦奔之。不納。方雪。
急走出門。入一古廟前。
道人迎。笑謂曰。子其賢哉。
出餅啗之。天明至饒訪母。
果在。乃啟王乞奉母歸。
不許。復以死自誓。
而後許之〔大慈錄〕。
other:: 
## 吳君平
吳君平 ^204c16

浙江桐鄉人。生明萬歷間。
少孤。長而業儒。館於靈隱寺。
每念父母。涕泣如初喪。
有僧謂言。欲報親恩。
莫如寫佛經。君平然之。
食淡四十九日。刺胸前血寫金剛經一卷。
既畢。僧俗聚觀。驗創痕。
凡十有一。皆合掌歎曰。
希有事也。但補闕真言未寫。
奈何。君平復刺胸出血補之。
其夜夢父母立雲中謂曰。
賴爾寫經功德。我二人已得生淨土矣。
佛憫爾誠。且#CB15030;爾一善童子。
是年果生子。數月後。
與以肉食輒閉口不食。
君平亦遂長齋誦經終其身〔金剛持驗記〕。
other:: 
## 彭信宇
彭信宇 ^204c36

名有源。湖廣益陽人。
少奉觀音大士。日誦諸經以祈親壽。
父疾亟。刲臂肉和藥以進。
尋愈。父歿母亦病疽發於掌。
夜夢見大士謂曰。
汝母壽盡。若得人肝服之。
猶可救也。晨起視母。
母方思食羊肝。信宇曰。
天啟之矣。至夜禱於大士。
持刀刺胸。血湧膜開。
至五六刺。砉然心出。
緣心得肺。緣肺得肝。
而信宇痛且絕矣。
頃之蘇。呼其妻煑肝進母。
母食之而甘。病尋已。
然其肺既出。不復収。
眾為禱於大士。大士見夢曰。
是孝子肺。収之無難。
但世無孝子。欲出之百日令眾徧見之耳。
却後百日。肺既収。
創合如故〔明文偶鈔〕。
other:: 
## 高彚旃
高彚旃 ^205a6

名世泰。江南無錫人。
崇禎中舉進士。官禮部郎中。
出為湖廣提學。秩滿歸。
母李氏精修淨土。
無疾而逝。彚旃日跪柩前誦妙法蓮華經。
越三虞。庭中枯蘭忽榮。
一莖三華。內外純白。
有聚沙居士者異其事。
推論之曰。高子之感斯瑞也。
有二因焉。一者世間孝子。
但知榮名利養生事死哀。
世緣牽率。多生父母眷屬積骨如須彌山。
積淚成大海水。沉沒生死洄淵。
不克自出。高子當沉痛昏迷肝腸崩潰。
乃能歸命法王。捧持妙典。
下佛種於身田殘壞之中。
抽法芽於火宅焚燒之內。
以念母因緣轉而念佛念法。
其自利最勝。二者末法士大夫少知歸心佛門。
輒眩惑於邪師魔民。
掠影宗門。抹摋經教。
種植邪因違背正果。
高子持誦契經。獲斯靈感。
使末法中人信知金口所宣。
龍宮所藏。是菩提資糧。
是金剛寶藏。一字染神。
萬劫不壞。以念母因緣。
再轉而破魔網。樹法幢。
其利他最勝。是二因緣皆從念母而生。
積劫之淨因與宿生之善根。
在愛別離苦中種子逼現。
豈非五濁惡世甚難希有者乎。
遂說偈曰。稽首妙蓮華。
諸佛所宣說。若能為人說。
乃至竊一句。即是如來遣。
告報於異生。共宿摩其頂。
法利無量數。而況有孝子。
跪誦以報母。晝夜六時中。
持誦準漏刻。雙趺印入泥。
血淚積成穴。經聲哀痛聲。
上達夜摩天。諸天相傳報。
贊歎未曾有。乃遣主林神。
示現庭中花。一叢而三莖。
晶瑩如玉雪。發生凋枯叢。
尤為奇特事。我聞諸供養。
花為最勝妙。弄花生諸天。
胎花生淨土。今於庭砌內。
粲此潔白花。表是母與子。
皆捨垢染故。我聞妙蓮華。
一華具一切。十大千世界。
微塵數蓮華。重重作主伴。
以為其眷屬。又以一蓮華。
攝入一切華。多華及餘華。
一一成伴義。故知此蘭華。
即是妙蓮華。皆是蓮眷屬。
隨機而出現。如是淨妙華。
開演戒定葉。方便為枝幹。
六度為繁密。無漏法樹林。
何憂不增長。佛說孝順果。
等補處菩薩。以是十方佛。
咸重四恩故。哀哀孝子心。
供養生身佛。即名供養佛。
佛心隨順故。孝子即身花。
果花無有二。心花開敷時。
蓮花與俱故。我願十方界。
一切諸眾生。咸思報佛恩。
誓願為孝子。孝心同佛心。
諸佛所加被。十方諸孝子。
即是微塵佛。彚旃自國變後不復出。
主東林書院三十餘年。
闡程朱之學。學者宗之。
卒於家〔明文偶鈔〕。
undefined::  ^205a26

知歸子曰。經云。孝名為戒。
又言。祀天地鬼神。
不如孝其二親。或疑佛氏既已捨其家。
毀其身矣。復何孝之云。
殊不知。捨其家者盡虗空而為家者也。
毀其身者徧法界而為身者也。
故曰佛者覺也。覺也者。
反始而合本之謂也。
反始而合本。孝莫大於是。
世之君子誠欲孝其二親。
則舍佛將奚之焉。
如江劉以下諸賢。
其有以知之矣。 ^205c4

汪大紳云。知歸子之於佛。
可謂知之明。信之篤矣。
現居士身而說法。
不毀身。不捨家。可也。
 ^205c18
