
other:: 
other:: 大方廣佛新華嚴經合論卷第五
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
【論】十方佛所以同名為慧，此十住法證聖位法流，
已入法界大海，同佛入聖位智慧故。
是以佛與法慧，菩薩名同，為表法同故。
又明十住法門因果齊故，佛位果德，菩薩為因，
因與果體不異，是故同名。
說此十住法時，昇須彌山頂。
上有六品經，共成十住法門之行相：一、
昇須彌山品；二、偈讚品；三、十住品；四、梵行品；
五、初發心功德品；六、明法品。
但依此六品經中解行法門修學悟入，
必能成就十住法門，住佛種性，生如來家，
為佛真子，不同權教初地菩薩始生佛家。
或說三賢菩薩以誓願成佛，此華嚴經直論實證位，不論誓願。
為此教門，總一時、一際、一法界，無異念，
前後情絕，凡聖一性。
不論情計，應以無念無作法界門照之可見。
若立情見，不可信也。
設生信者，懸信佛語，故非是自見。
若自見者，非情絕想亡，心與理合，智與境冥，方知萬境性相通收。
若不如斯，心常彼此，是非競作，垢淨何休？
若也稱性，情亡法界，重玄之門，自達一多，
純襍自在；含容總別之門，圓融自在。
於利生之法，善達諸根，隨所堪能，悉皆成益，
敬承親近者，皆能友之。
如昇夜摩天宮，說十行品，及如來於兩足趺上放百千妙色光明，
為表依空建行，始可理事自在。
明十住之位，證法身本智。
十行之位，以法身根本智無礙，方行萬行，行亦無礙。
若不見法身本智，所行萬行皆屬人天因果，皆為有漏生滅之福。
以法身自智慧用治諸惑，以萬行悲濟眾生，法身智身任無作大悲一時頓用。
雖寄七地悲增、八地智增之行相，此華嚴法界門，十住初位總該諸位。
在十住初門，位同佛果，為一法界體用故。
以一位中具十波羅蜜諸十法故，以諸法重玄門照之可見。
此乃總是如來藏身、普賢菩薩世界海漩法門。
此乃如日月照臨，盲者不見，非日月咎，
應自責躬，循德可以頂敬。
以定慧觀之，如來藏身者，即法身也。
諸福智海莫不居中，故稱為藏。
若不見法身，一切福智、大慈大悲悉皆不辦，總屬生滅。
世界海漩者，悲智觀根，屈曲徹俗，身土及業重重，
眾生重重，諸業各別，大悲普救，根無不盡，故名之曰海漩。
漩者，甚深漩澓義也。
像此佛果位中，菩薩一入法界之門，攝重重眾生，
根業盡故，無出世心，永沒生死，大海漩流，無出沒故。
此十行門同普賢行，前十住門同文殊師利法身根本無相智慧。
二人齊體，互為主伴，中間無作智即為佛果。
三人體一，寄安五位，用接凡迷。
若有凡夫信滿發心，十住之初，三身同得。
文殊是佛法身，普賢是佛行身，無作之智果是佛報身。
常以文殊法身無相妙慧以為先導，說時先後證，
即三身一時，法合如是，廢一不可。
若廢文殊存普賢，所有行門屬有漏；若廢普賢存文殊，
所證寂定是二乘；若廢佛存普賢、文殊，
佛是覺義，無覺者故。
以是義故，三人不可廢一；若廢一，三不成故。
是故三乘權教中無此三人，始終不相去離。
以教門未實，總皆化身，權逐小根，且略權施，
待其熟故，方遷就實。
如法華、涅槃，總是漸漸遷向實教。
如此經中十住初位，即是十行、十迴向、
十地、等覺位，總得其初及得其終，互相貫通，一位中得五十法門。
以互相徹故，一一位中二千五百總別之義齊現，
乃至無盡諸位等進修行相層級，不廢漸漸而是一時，不廢一時中漸漸。
此十行位中，隨其十方，各有一大菩薩來至佛所，各將十佛剎微塵數菩薩而來集會。
十箇上首菩薩，下名悉同，名之為林；本從來國，
下名悉同，名之為慧；本所事佛，下名悉同，
名之為眼；十箇上首菩薩，下名悉同，名之曰林。
林有五德：一、建立德，二、身根榦枝條緣互相生無生德，
三、華葉果實成益德，四、能障炎暑清涼德，
五、人龍鳥獸鬼神所歸德。
一、何謂林為建立德？
謂如大林，內有龍神所居，外無大風所折。
若不如是，不得建立高顯成林。
明此位菩薩，內有大智之龍，常以大慈悲神而自守護，
了境自寂；外無色塵，境風所折，異道邪論以智摧之，
無能所伐而建萬行，與一切眾生皆共同之，
常為利益，故為建立德。
二、何謂身根榦枝條緣互相生無生德？
為明樹身根榦枝條上，各各求能生所生性了不可得，
但為緣生之法緣緣無所生，本來不生生、本來生不生。
為明此位菩薩所行行無盡門故，為以法身本智為先導故常行萬行，
於身於境求能行所行了不可得，但以法如是行故。
三、何謂華葉果實成益德？
如樹林華敷可觀令人愛樂，葉能映障炎熱令得清涼，果實資養眾生飢渴者皆令充足。
明此位菩薩常行萬行令人天樂見，廣布大慈悲之葉令人親而不捨，
施大智之果充足法界眾生，皆令滿足本願方終。
四、云何障炎暑清涼德？
謂如林隨所歸者，皆得離暑獲清涼樂。
如林為明此性都無有心，此位菩薩所歸依者，
隨其根性皆得清涼，本性無心利與不利。
五、云何鬼神所歸德？
謂好茂林，人多所採、龍多所居、眾鳥所都。
明此位菩薩亦復如是，以建萬行之林，
眾人所歸採其眾德，龍鬼所居常恭敬，鳥獸所歸離恐怖。
又林為多義，以此位菩薩建行眾多故。
又以行多故功德亦多，言以法身悲智行諸行功德如林故，
是故菩薩下名悉同名之曰林。
何故本從來國下名悉同名之曰慧？
凡夫人以土地所居名之為國，此位菩薩以定慧解脫安養自他平等名之為國，
皆令離苦名之為國。
地水火風所居之國，是眾生業之影像，非是實故。
法身、智慧、解脫是諸菩薩常住本體之國，
非業幻生之國，是故菩薩以慧為國。
又此位菩薩以建萬行，行解利生，行能同事，
慧能設教，利樂人天，名所居之國。
何故本所事佛，下名悉同，名之為眼？
此華嚴經以事表法，以其佛名同己所證，所證法處名之為佛。
為此位菩薩以行益眾生，善能觀根，稱根中法，
不失時度，名之為眼。
經云：爾時，功德林菩薩承佛神力，入菩薩善思惟三昧。
入是三昧已，十方各過萬佛剎微塵數世界外，
有萬佛剎微塵數諸佛，皆號功德林，而現其前，還如前十三種加功德林菩薩。
只如佛果位內，菩薩法身、悲、智常現在前，
定、慧法門常當具足，何須入定諸佛來加？
為諸菩薩設教度生，要成軌則。
言佛神力推德於尊，雖法界體齊平等，
為化儀故，須存師弟；為化儀故，入定觀法。
出定方說三昧者，名為等引；引生正解，名善思惟。
十住之內過千佛世界，十行之內過萬佛世界者，
表位增廣，化儀軌則，行相眉目，法合如是，然其真性皆滿十方。
他方所來諸佛與入定菩薩同名功德林者，
明因果俱齊，法智一種。
以此所來諸佛與入定菩薩同名十三種加者：
一、語加；二、手加摩頂；三、與十種智及此土如來光照其身。
以語加者，表法不謬；以手摩頂者，法身、
智、悲、知見、解脫相及故。
又摩頂者，安慰之相；與十智者，明菩薩智與佛果齊，故名之為與。
又推德於尊，謙和離慢，故名之佛與。
於經中皆云：法如是故，自善根故，皆是化儀軌則。
故有此言。此十行位總有四品經，共成此位法則之門：
一、昇夜摩天宮品，二、夜摩天宮偈讚品，
三、十行品，四、十無盡藏品。
十行門中所有法門，當依此四品經修行，理事悉皆具足。
如說十迴向品時，何故昇兜率天？
因何如來兩膝之上而放光明？
何故上首菩薩，下名悉同，名之為幢？
所從來國，下名悉同，名之為妙？
本所事佛，下名悉同，名之為幢？
為兜率天於欲界中上下處中故。
如四天王天總是帝釋所攝，連妙高頂總是一天之界，
所収夜摩天名第二天，四天王天、帝釋、妙高俱連地界。
夜摩天已上方是空居，以次兜率天上下居中，
向上即化樂、他化二天，以此天於欲界處中故。
故於此天和會理事，會於中道，迴理向事，
迴事向理，理事無礙，成智慈妙用之門，故名迴向。
夫十住初心，理事元來自會，非在後位始有迴向，
為化眾生故，名目法則須存。
從初發心住已後，五位之內理事本自迴向，
今此第三位中迴向，前十住、十行一一法位無礙，
說名迴向之位，不在第三普和諸位，名為迴向。
託事表法，故於此天說十迴向。
如來膝上放光者，為膝迴旋屈伸之所，
自在莫過於膝，故於膝上放百千億那由他光明，
用表理事涅槃生死無礙卷舒自在，亦是以事表法。
此之一部之典，名言、境界、處所、身相、名目及放光明，總是所表自證法門。
此位中上首菩薩名之為幢，為明十迴向菩薩智悲自在，
能壞自他惑業，於生死中能建眾德，名之為幢。
幢者，建德不傾動義、降怨義、摧壞義、堅固義。
勝智立法幢豎，建大慈心堅固，摧慢山遊寶路，
藉蓮臺成妙悟，是故此位菩薩名之為幢，為以不動無作智悲能破自他生死故。
此華嚴經教十住、十行、十迴向、十地，位位有佛果故。
又此位菩薩能建勝德常處生死，誓度一切無盡眾生而智無怯懼，
名之曰幢，以了無明為智故，有忻厭者不可為。
又行施波羅蜜時，若有乞者乞諸財寶盡世所有，
及身若命盡世所有，皆悉歡喜心不傾動，名之曰幢。
幢者，不傾動義。施有二種：一者以法施；二者事施。
以法施者，以法施人無我所故一切無念，名為法施。
事施者，以物與眾生，於身命財所求無恡。
此位菩薩行二種施尋常無懈，廣如此十迴向位中說。
何為所從來國名之為妙？
明此位菩薩智慧妙用，以妙用自在不滯有無，
及諸見量限礙等過，名之為國。
何為本所事佛同名為幢？
與己同號。明此位菩薩既成妙用，與佛妙用理事因果當位體齊，
還同前十住十行當位與所事佛因果體齊，位位如是。
爾時，金剛幢菩薩承佛神力，入菩薩智光三昧。
入是三昧已，十方各過十萬佛剎微塵數世界外，
有十萬佛剎微塵數諸佛，皆同一號，號金剛幢，
而現其前，還如前十三種加。
金剛幢菩薩言：承佛神力者，推德於尊師弟之敬。
入智光三昧者，名之等引。
入是三昧，引生無量教光，以根本智為光體，
差別智為教光，隨根與益。
智能破闇光者，是教為教，能破迷惑故；
發生明解，開一切眾生智日故；令其眾生密雲昏夜不迷亂故；
能決盲聾，開耳目故；能令邪慢之山悉傾倒故。
教光如是不可思議。
前十行位，功德林菩薩入善思惟三昧；
此十迴向位，金剛幢菩薩入智光三昧，以明五位層級次第增廣眉目行相。
前位明始善思惟，此位明妙用自在教光遐照。
前位過萬佛剎塵，此位過十萬佛剎微塵世界外，
有十萬佛剎塵佛來，亦明五位次第增廣進修之門，
皆亡情以定慧門入重玄，理事照之方可迷解，不可懸頭斟酌生增上慢。
十三加者，以言善讚，以手摩頂。
十方諸佛與金剛幢菩薩十種智，此土如來光照其身。
十三加者，以言讚歎，為明所說法者及法不謬故。
手摩其頂者，表說法者與佛智相及故。
與智慧者，明說法者與佛智同故。
此土如來光照其身者，明與佛教光合故，又以光覺觸許令說法故。
十三加意者，欲令後世斷疑成法令生信故。
論其實體，總是諸佛隨諸五位行門，依本位法而立其名而現其身，
與眾生作法軌則，令其倣學使令悟入。
佛既立教，學者必得不虗，所以同名者也。
十住十行中已釋訖。
此位之內有昇兜率天宮品、兜率天宮中偈讚品、
十迴向品，此三品經成斯一位十迴向法門法用軌則，學之者依之成則。
如說十地品時，何故不從兜率天次第而昇化樂？
何故越化樂天而昇他化自在天？
為明十地菩薩法門功德廣博，攝境超前不依次第。
又明十地妙用無方蘊功自在，說處亦須自在，同彼天稱名為自在。
又明十地菩薩以稱理體性，自體無心無自心化，
皆因眾生起大悲智，因他起化德似彼天，以處表德故。
是故於他化自在天而說十地：一明功高勝前故須超次第，
二表自在而化眾生，故於此天處而說十地。
如普賢等覺位在第三禪，集八禪天眾入佛華三昧說百萬億偈，
此之一會文廣不可於世傳持，如是超間位倍倍於前。
佛華者，佛行也。入佛行三昧者，是普賢法界行也。
何故十信、十住、十行、十迴向四位之中菩薩，但舉十箇上首菩薩同名？
此十地位中何故舉三十七箇菩薩同名為藏？
解脫月菩薩何故獨名為月？
此一部之教各各菩薩與佛果功齊，皆十方來佛與入定菩薩同名者，
為表當位之內菩薩證入與佛齊，因果相似，以成龜鏡。
然六位、五位中，層級非無次第同別之義，
影互參差，能純能襍，能同能別，能成能壞，
以六相總別、同異、成壞門准之可見。
六相者：一、總門；二、別門；三、同門；四、異門；
五、成門；六、壞門。此六門義，一門中具六，
互為純襍，不可廢一也。
十重玄義亦然。此之文繁，出於別本，但且影響參之。
然十地法，且於別門中立層級處，說其行相。
此十地位為中道果終之教，是故前位膝上放光。
此位如來眉間出清淨光明，名菩薩力燄明，此百千阿僧祇光明以為眷屬。
眉間光者，表中道果終之義。
此眉間光，從初會中如來現相品中，如來於眉間放果德光明，
入足下輪中明，以果成因，便令普賢菩薩示佛果德，令其信樂。
既生樂已，便說信門，即於光明覺品中，還從兩足下輪中放出。
初眉間放入果德光明，用照金色世界不動智佛，以成信位。
以次欲說十住品時，昇須彌山頂，於偈讚品中，於如來兩足指端放光明。
以次欲說十行品時，於偈讚品中，於如來兩足趺上放光。
以次欲說十迴向品時，於如來膝上放光。
如今說十地法門，還於初會之中，眉間放中道佛果光，
終而復始，至果極際。
三乘中十地不同，於此行相全別。
十地菩薩見道，未能明了。
初會中如來眉間放佛果光明，名一切菩薩智光明普照耀十方藏。
此光使令菩薩入佛果德門故，還放果光使令入果，以因果忻修相似故。
經云：爾時世尊欲令一切菩薩大眾得於如來無邊境界神通力故，
放眉間光，名一切菩薩智光明普照耀十方藏，其狀猶如寶色燈雲。
其光名為普照耀十方藏者，即照此十地之藏，
一一地內皆徧法界、虗空界、福智大悲之藏。
今此十地即是初會之內，如來使令菩薩所成之門終而復始，
以放眉間光明相似故，放光處相似故。
前初會放光，其狀猶如寶色燈雲。
此十地放光，名菩薩力燄明。
此前後光明因果相似故，燈之興燄相似故。
前之放光，名菩薩智光明普照耀十方藏者，
即明如來開悟菩薩智，令諸菩薩至此十地故。
此十地品中如來所放光明，名菩薩力燄明者，即明菩薩自力功極而登十地。
前光開發，後明自力。
以自力故，至於如來初開發處，稱佛本心始終相似，是故明此十地中道果終之門。
後徹初故，前光舉果勸修，後十地放光明自修至果，是故光明名菩薩力。
以菩薩修自精勤力、無退轉力、不懈怠力，
而能修習至此十地如來法界藏故，是故菩薩悉名為藏。
藏者，含藏蘊德不遺失義。
此法界自體清淨無漏法門，體該法界，
含藏一切大智大慈諸功德故，興萬行雲普雨法雨潤眾生故。
此位菩薩稱如斯法名之為藏。
此位中有三十七箇菩薩同名為藏者，
為明此十地法門果終，意欲辯知正道助道故，
故立三十七菩薩成三十七助道法門，非正果故。
十住已來菩薩所行皆是助道，非是正位故。
意欲明行所行者是為助道，無住無行任真自體，名之為正果故。
若以初發心住，以法性無相根本智不離無作用之體行諸萬行，
菩薩與佛因果本來體齊。
若簡佛果無作無修，菩薩正加行已來總名助道，以動寂無礙正助元來不異一法門也。
眉目不可不簡，體用圓寂正助全同，此即全別全同門。
還以重玄門思之可解，聞所未聞之法聞之不疑，全別全同境界難解。
佛及凡夫各自別有，是全別義故二見恒存，
若全同故便成滯寂，圓融道理事理不礙。
若也法門全分兩向是凡夫法，全合一體是二乘法，
但以理事自在其道在中，留心滅之此亦不可，
以心存之此亦不可，此助道行門與正智果德無作之門體合無二，
事中軌則不可不分，以其體用不可一向全別，
以全同作全別，以全別作全同，不可全別無全同，
不可全同無全別，如迷此同別二門，即智不自在。
如解脫月菩薩三十七箇同名為藏，三十七菩薩外獨自一箇名解脫月。
何以故？同名為藏者，總明十地法中正助之內為同法眾，
三十七即為其主，唯解脫月一箇菩薩獨是伴，
明非同法眾，故立別名以為賓主，須有啟請擊難十地之法，
令現在及後世得聞正法無疑。
經意如是應如是知，是故此十地法門即是解脫月為眾請法首，
金剛藏菩薩為眾說法首。
已上可知。爾時金剛藏菩薩承佛神力入菩薩智慧光明三昧者，
十迴向位中金剛幢菩薩入菩薩大智光明三昧，
今此十地金剛藏菩薩入菩薩大智慧光明三昧，
此位菩薩智增明故，妙用決擇增明更加其慧，
此乃明位位層級法門漸增勝故，然諸餘位非無慧用。
入是三昧已，即時十方各過十億佛剎微塵數世界外，
各有十億佛剎微塵數諸佛同名金剛藏而現其前，
則以十三種法加金剛藏菩薩：一、以言讚諭；
二、十方諸佛與無能映奪身；三、與無礙樂說辯；
四、與善分別清淨智；五、與善憶念不忘力；
六、與善決定明了慧；七、與至一切處開悟眾生智；
八、與成道自在力；九、與如來無所畏；十、
與一切智人觀察分別諸法門辯才智；
十一、與一切如來上妙身語意具足莊嚴；
十二、十方諸佛手摩其頂；十三、此土如來光照其身。
與意加者，欲令後世斷疑成法令生信故。
一如經說，以言讚諭許說無疑，以手摩其頂安慰許智相及。
何以同名者，明金剛藏菩薩證法因果與佛所證相似，
如五位菩薩與佛因果俱齊，皆以同名佛印之成法，
令現在眾及後世無疑，并此土如來光照其身，
為十三種加，如等覺位中普賢境界。
准菩薩本業瓔珞經在第三禪說，來文不備，不可和會。
本業經是說華嚴經竟，化三乘眾於後重，
於菩提場中更略說，彼經自有明文。
此五位教門依品次第，今且略說。
後法界品內善財童子求五位菩薩善知識一一行之師弟軌則行相利益眾生，
後當更明地地法門一一別相，隨文釋義，方解略會三乘十地門差別。
三乘十地教行印信全別，上下披讀思之，可見三乘十地無似此華嚴法界佛所乘門。
法門次第經中五位六位行門，皆以菩薩自證果德為己躬之號，
即如十信位中與覺首等十首菩薩，十住位中法慧等十慧菩薩，
十行位中功德林等十林菩薩是也。
如前所述，皆以當位之內自證本法名之，
所從來國皆以根本智導利眾生，觀根滅惑之智號之為本所事佛。
當位之內有十方同名諸佛來現，其前十三種加成信，
表因果體齊以現同名，總別通徹時劫互融，
無盡重玄一多相徹，一切諸法皆如帝網，同別重重無障礙。
三乘之中三賢十地無此印信行相全別，
有修真者須知權實勿滯其功，滯權迷實虗煩多劫也。 ^40a29

第六、重令善財證法別者，如經中從第二會光明覺品，
於如來兩足輪下放光明，徧照百千那由他三千大千世界，
乃至如是無量無數、無邊無等、不可稱、
不可量、不可說，盡虗空徧法界所有世界，四維上下亦復如是。
蒙光照及一切處金色世界，一切處文殊師利，
乃至十色世界中覺首、目首等十首菩薩，
各與佛剎微塵數菩薩同時發來，各說一法，如是十法共成信位法門。
如善財童子於覺城東，見文殊師利說種種法而生信心，還倣前信位之中文殊覺首等十首菩薩所成信位。
第三會昇須彌山頂，法慧等十慧菩薩各說一法門，共或十住。
如善財童子南行至妙峯山頂，見德雲比丘及已下十善知識，
還如前經中昇須彌頂法慧等十慧菩薩說十住法門。
第四會昇夜摩天宮中，功德林等十林菩薩各說一法，共成十行法門。
如善財童子南行至三眼國，見善見比丘及已下十善知識，
還如前經中功德林等說十行法門，一一以行行之。
第五會昇兜率天宮中，金剛幢菩薩等十幢菩薩各說一法，
共成十迴向法門。
如善財童子南行至廣大國，青蓮華長者及已下十善知識，
還如前經中金剛幢等十幢菩薩所說十迴向法門，
善財一一詢友，以行行之。
第六會昇他化自在天宮，金剛藏等菩薩說十地法門。
如善財童子至此閻浮提迦毗羅城婆珊婆演底夜天，
及已下十善知識，還如前經中他化自在天上金剛藏菩薩說十地法門，
善財詢友，一一以行行之。
第七會，昇第三禪，為八禪眾說一生補處菩薩入佛華三昧所有法門，
十一地等覺位中普賢境界。
如善財童子至摩耶夫人，及已下十善知識，
還如前瓔珞經中重說華嚴次第十一地法門普賢境界，
善財詢友，一一以行倣而行之。
令成後，則第八會佛地法門，於菩提場中始成正覺時說。
如善財童子至海岸國大莊嚴園林廣大樓閣，
名毗盧遮那莊嚴藏彌勒菩薩所，此為善財佛果圓滿善知識也，
還如前經中如來於菩提場中始成正覺。
及三十七如來出現品，如經中如來出現品前即是普賢行品，
出現品後即是離世間品，還是普賢菩薩說，善財童子一一倣之。
還從前五位摩耶夫人、十一地等覺位中，
乘普賢行而自成正覺，出現世間，還以普賢行導引眾生，
令離世間，善財童子還以倣之。
從彌勒菩薩後，自見其身入普賢身中，
即明自乘普賢行自成正覺，出現於世，
常以普賢行導引眾生，令離世間。
自見其身入普賢身者，明行滿同普賢故，法相似同一體故。
如出現品，即是經中如來自放眉間光灌文殊頂，
口中光灌普賢口，令此二人共相問答，明因果理事交徹相入故。
以此二人理事體用二門成佛果故，出現世間。
如善財童子至於彌勒所，彌勒菩薩還令善財還見初善知識文殊師利。
善財聞已，憶念之間，便聞普賢菩薩名，
乃入無量三昧門，便見其身入普賢身。
及於彌勒樓閣中會三世事，在於今時，
即是善財童子功窮果極，彌勒菩薩而與會之，
令成法則，令使後學信解證入無疑。
經中但有法門，未有人求學者，故令善財詢友，
一一以行行之，一如前經之法則。
若也空施法則，還恐在行猶迷，故令善財以行行之，令使後學無滯彌勒。
令善財却見文殊，明從法身理體根本智為因。
見彌勒菩薩，是善財乘法身本智為果，
及諸善知識所行普賢行，以成自己佛果。
見彌勒之後，入普門法界，自見其身入普賢身者，
雖成正覺，常以普賢行利益眾生，即明文殊、
普賢、彌勒佛果三人始終一處，表通因徹果。
此三人之道，是古佛之大都，是源始之法際。
若迷解者，即本來全得處；迷者，自沒輪迴。
為古佛道法，本來常如是，故非生滅法，無作無為也。
修之者及以放逸者，皆有作者，故忻寂不當放逸，還非以自情纏乖其聖性。
是故修道者，以定慧力善自觀之，勿滯其事。 ^44b40

第七、明六位菩薩來眾別者，且如權教之內所說菩薩諸地位次，
但說假真如為因果，仍地前三賢未能正證。
初地之中一地證一真如，十地證十真如，證十真如之後方能始見佛性。
前證真如復言有十真如障，真如既能成障，
明知權教之中即施設假真如，非本真也。
所說地位三乘同聞，聲聞人天共會，此經不爾，總是果位菩薩。
六位之中一位具十，又當位之內十箇菩薩下名悉同，各從十方與十佛剎微塵數菩薩來至佛所。
信位之內俱名為首，初名覺首，次名目首，有十首菩薩也。
創初起信即有一切處，文殊師利所從來國，
金色世界本所事佛，皆號不動智。
華嚴經即事表法，無一事不表法門。
金色世界者，白法也。
金為白色，明法身本體也。
不動智佛明法身之內無作性智，是根本智也。
文殊師利即是能證之因，不動智佛即是所證之果。
今舉此因果同體無二用，成十信之初門，
還令諸信者信果成因，還修果法以成因位，
十住初心之上便成正覺，為從證果本智為因也。
是故此經下云以少方便疾得菩提，不同權教菩提同有為，
故立能證所證也。
一念之間無有能所，能所盡處名為正覺，亦不同小乘滅能所也。
了能所本無動故，此乃住法性故。
動寂皆平為本智，非動寂故妄謂為動。
愚夫不了，棄動而求寂，為大苦也。
故維摩經云：五受陰洞達空為苦義。
為小乘有忻厭故，即苦生也。
以此文殊等十首菩薩，還興果德示悟眾生。
法華經云：以佛智慧示悟眾生，使得清淨故。
以此義故，覺首等十首菩薩，皆從本所事佛，
下名皆同，名之為智。
所謂不動智佛、無礙智佛、解脫智佛，如是十智如來所來，皆表所從本智所來。
來處是己身之智，所來者是因也，即明因從本智果來。
猶如全將金體以成環釧，全將佛體以成菩薩，全將佛果以作自身。
今還以自佛本智成初證也，一切眾生總皆如是。
今從佛所來者，即表初發心時頓證本智，
如佛體用以成初覺，以此正覺為初證之因，是故彼十首菩薩以表因從果來。
次十住位中十慧菩薩，所謂法慧菩薩、
一切慧菩薩、勝慧菩薩，如是等十慧菩薩，各各與佛剎微塵數菩薩來至佛所。
所從來國本所事佛，所謂殊特月佛、無盡月佛、
不動月佛，如是等十箇月佛所表是果，
法慧等十慧菩薩所表是因，還表因從果來。
佛皆為月者，表此十住之內創證果德，無明熱除性清涼故。
以此義故，表果德清涼故，佛名為月。
像此位初證者，故還同體清涼也。
經云：法慧菩薩入菩薩無量方便三昧，
以三昧力故，十方各千佛剎微塵數世界外，
有千佛剎微塵數諸佛，皆同一號，名曰法慧。
普現法慧菩薩前慰歎：善哉！
如此言千者，為一一佛皆滿十方故，不同權教有限量彼此國土也。
此則明此位之中創發心時，因果相成無差別體故，是故菩薩與佛號名同。
但法慧菩薩為印因果為一體故，佛名與己同名，表一切證道者皆然。
前十信中不動智佛是根本智，此十住中佛果名號月者，是隨位進修獲益之果。
因果者，即是非因果之因果，但以無依止處名之因果，
亦不同外道以情撥無因果，不同人天凡夫繫成因果，不同此二名為佛因果也。
如此位中十住初首，證此非因果之因果也，是故初發心時即是佛故。
如此位之中無上慧菩薩，頌曰：凡夫無覺解，
佛令住正法，諸法無所住，悟此見自身。
非身而說身，非起而現起，無身亦無見，是佛無上身。
問曰：何故前信位之中，十首菩薩不入三昧即便說法？
又無同名覺首佛而稱歎，何故此十住位中，法慧菩薩入三昧始說法？
又千佛世界微塵數佛與法慧同名，皆號之為法慧來慰歎。
何故前十信無此等相者，何為也？
答曰：為信位但示果法，因果同舉但令生信，
未有實證故不入三昧，以十住之位入真實證故。
以此義故，須入三昧方能真證，為與眾生成證法則故。
為正證果德同號佛來印成，因果一味故。
前信位中但且成信未正證故，以此不入三昧，
亦無同號佛來印成因果，當如是知、如是信解。
如是千佛已，次萬佛者，明進修行相故。
如十行品中，功德林菩薩入菩薩善思惟三昧，
入是三昧已，十方各過萬佛剎微塵數世界外，
有萬佛剎微塵數佛皆同一號，號曰功德林而現其前，
歎慰功德林還如前位，因果同故。
其佛名號與菩薩名同，還以菩薩為因、
佛為果德，二體同故，是故名同。
十林菩薩本所來國皆名為慧，功德林等十林菩薩，
各各與佛剎微塵數菩薩俱，從十方萬佛剎微塵數國土外諸世界中來，
其國名親慧世界、幢慧世界、寶慧世界，
如是十慧世界本所事佛，所謂常住眼佛、
無勝眼佛、無住眼佛，如是等十眼佛。
問：何故前十住位中同名法慧佛，只舉千佛剎微塵為數，
所有菩薩來亦過千世界外來，所來世界名同為華，本所事佛名同為月。
何故此十行位中，本從來國皆同名為慧，本所事佛同名為眼？
何意如是？答曰：為十住位中從凡創證果德始，
從凡夫來故，國土名同皆名為華。
為創住佛所住，自佛智慧開敷故，證佛慧初生諸佛家故，
佛號皆同為月，以表得法清涼如月。
此十行位之中，始終總佛內外俱真，國亦以法為名，佛亦以法為號。
前位始證以表如月清涼，此位已真純名之為眼。
眼者法眼也。為此行中明法眼圓明，應機照俗以成德故。
以次千及萬數漸漸增廣者，明法界圓明不增不減，
但以佛果位菩薩引生方便，引接凡庸令增勝故，皆為如來密意方便故。
如佛名經無量聲如來日月光明世尊，
偏增致敬重加三禮云滅罪名者，如來方便引凡心生令策志故。
豈謂諸佛體同一味，功德有差別邪？
今時佛果中諸菩薩，安立地位境界增廣如是。
漸次言千佛世界、萬佛世界乃至數終，
一一數體緣起相徹，一一數中始終相入無前後際，是諸佛密意方便故。
猶如十錢去一錢十，總無著一錢十，全成為諸數，如響應聲同時緣起故。
得初即得終，還以性齊時齊緣起同時故。
今此中安立境界法門如此〔此下似闕十迴向文〕。
大方廣佛新華嚴經合論卷第五
w:: 音切
note:: 映 ^45b28

〔於敬切。〕怯
〔去劫切。〕恡
〔良刃切。〕斟
〔職深切。〕酌
〔之若切。〕倣
〔分兩切。〕遺 ^46c47

〔以規切。〕
 ^47a2
