建中靖國續燈錄卷第二十八　　　
〔宋磻〕
collector:: 東京法雲禪寺住持傳法佛國禪師〔臣〕惟白集
other:: 
# 頌古門
頌古門
other:: 
## 明州雪竇山重顯明覺禪師
明州雪竇山重顯明覺禪師〔二十則〕
舉。梁武帝問達磨大師。
如何是聖諦第一義。
達磨云。廓然無聖。
帝曰。對朕者誰。達磨云。
不識。帝不契。遂渡江至魏。
武帝舉問志公。志公云。
陛下還識此人否。
帝曰。不識。志公云。
此是觀音大士傳佛心印帝悔。
遂遣使取。志公云。
莫道陛下發使去取。
闔國人去。他亦不回。 ^809a39

聖諦廓然。何當辨的。
對朕者誰。還云不識。
因茲暗渡江。豈免生深棘。 ^809b4

闔國人追不再來。
千古萬古空相憶。
休相憶。清風帀地有何極。 ^809b6

師顧視左右云。遮裏還有祖師麼。
自云。有。喚來與老僧洗脚。 ^809b8

舉。趙州示眾云。至道無難。
唯嫌揀擇。纔有語言。
是揀擇。是明白。老僧不在明白裏。
是汝諸人還護惜也無。
時有僧問云。既不在明白裏。
護惜箇什麼。州云。
我亦不知。僧云。和尚既不知。
為什麼道不在明白裏。
州云。問事即得。禮拜了退。 ^809b12

至道無難。言端語端。
一有多種。二無兩般。
天際日上月下。檻前山深水寒。 ^809b22

髑髏識盡喜何立。
枯木龍吟消未乾。 ^809b24

難。難。揀擇明白君自看。 ^809b26

舉。雲門大師垂語云。
十五日已前不問汝。
十五日已後道將一句來。
自代云。日日是好日。 ^809b28

去却一。拈得七。上下四維無等匹。
徐行踏斷流水聲。
縱觀寫出飛禽跡。 ^809b32

草茸茸。煙冪冪。空生巖畔花狼籍。
彈指堪悲舜若多。 ^809b34

莫動著。動著三十棒。 ^809b36

舉。肅宗帝問忠國師。
百年後所須何物。
國師云。與老僧作箇無縫塔。
帝曰。請師墖樣。國師良久云。
會麼。帝曰。不會。國師云。
吾有付法弟子耽源却諳此事。
請詔問之。國師遷化後。
肅宗帝詔耽源問此意如何。
源云。湘之南。潭之北。
〔師云獨掌不浪鳴〕中有黃金充一國〔山形拄杖子〕無影樹下合同船。
〔海晏河清〕琉璃殿上無知識。
〔拈了也〕。 ^809b38

無縫塔。見還難。澄潭不許蒼龍蟠。
層落落。影團團。千古萬古與人看。 ^809c4

舉。龍牙問翠微。如何是祖師西來意。
微云。與我過禪板來。
牙取禪板與翠微。
微接得便打。牙云。
打即任打。要且無祖師意。
又問臨濟。如何是祖師西來意。
濟云。與我過蒲團來。
牙取蒲團與臨濟。
濟接得便打。牙云。
打即任打。要且無祖師意。 ^809c8

龍牙山裏龍無眼。
死水何曾振古風。
禪板蒲團不能用。
祇應分付與盧公。 ^809c18

復云。遮老漢亦未勦絕在。 ^809c22

盧公付了亦何憑。
坐倚休將繼祖燈。
堪對暮雲歸未合。
遠山無限碧層層。 ^809c24

舉。雪峯示眾云。南山有一條鼈鼻蛇。
汝等諸人切須好看。
長慶出云。今日堂中大有人喪身失命。 ^809c28

僧舉似玄沙。沙云。
須是稜兄始得。然雖如此。
我即不與麼。僧曰。
和尚作麼生。沙云。
用南山作麼。雲門以拄杖攛〔倉巒切〕向雪峯面前。
作怕勢。 ^809c30

象骨岩高人不到。
到者須是弄蛇手。
稜師備師不奈何。
喪身失命有多少。 ^809c38

韶陽知。重撥草。南北東西無處討。 ^809c40

忽然突出拄杖頭。
拋向雪峯大張口。
大張口兮同閃電。
剔起眉毛還不見。 ^809c42

如今藏在乳峯前。
來者一一看方便。 ^809c44

師高聲喝云。看脚下。 ^809c46

舉。僧問雲門。樹凋葉落時如何。
門云。體露金風。 ^809c48

問既有宗。答亦攸同。
三句可辨。一鏃遼空。
大野兮涼飇颯颯。
長天兮疎雨濛濛。 ^810a2

君不見少林久坐未歸客。
靜依熊耳一叢叢。 ^810a4

舉。南泉參百丈涅槃和尚。
丈問。從上諸聖還有不為人說底法麼。
泉云。有。丈云。作麼生是不為人說底法。
泉云。不是心。不是佛。
不是物。丈云。說了也。
泉云。某甲祗與麼。
和尚作麼生。丈云。
我又不是善知識。
爭知有說不說。泉云。
某甲不會。丈云。我大殺為汝說也。 ^810a8

古佛從來不為人。
衲僧今古競頭走。
明鏡當臺列象殊。
一一面南看北斗。 ^810a20

斗柄垂。無處討。拈得鼻孔失却口。 ^810a22

舉。定上座問臨濟。
如何是佛法大意。
濟下繩床擒住。與一掌便托開。
定佇立。傍僧云。定上座。
何不禮拜。定方禮拜。
忽然大悟。 ^810a26

斷濟全機繼後蹤。
持來何必在從容。
巨靈擡手無多子。
分破華山千萬重。 ^810a32

舉。槃山垂語云。三界無法。
何處求心。 ^810a36

三界無法。何處求心。
白雲為蓋。流泉作琴。
一曲兩曲無人會。
雨過夜塘秋水深。 ^810a38

舉。僧問雲門。如何是清淨法身。
門云。花藥欄。僧云。
便與麼去時如何。
門云。金毛師子。 ^810a42

華藥欄。莫顢頇。星在稱兮不在盤。
便與麼。太無端。金毛師子大家看。 ^810a46

舉。陸亘大夫與南泉話次。
云。肇法師道。天地同根。
萬物一體。也甚奇怪。
南泉指庭前華召大夫云。
時人見此一株華。
如夢相似。 ^810b2

聞見覺知非一一。
山河不在鏡中觀。
霜天月落夜將半。
誰共澄潭照影寒。 ^810b8

舉。僧問洞山和尚。
寒暑到來。如何回避。
山云。何不向無寒暑處去。
僧云。如何是無寒暑處。
山云。寒時寒殺闍梨。
熱時熱殺闍梨。 ^810b12

垂手還同萬仞崖。
正偏何必在安排。
琉璃古殿照明月。
忍俊韓獹空上階。 ^810b18

舉。鏡清問僧。門外什麼聲。
僧云。雨滴聲。清云。
眾生顛倒。迷己逐物。
僧云。和尚作麼生。
清云。洎不迷己。僧云。
洎不迷己。意旨如何。
清云。出身猶可易。
脫體道應難。 ^810b22

虗堂雨滴聲。作者難詶對。
若謂曾入流。依前還不會。 ^810b30

會不會。南山北山轉霶霈。 ^810b32

舉。馬大師與百丈行次。
見野鴨子飛過。大師云。
是什麼。丈云。野鴨子。
大師云。什麼處去也。
丈云。飛過去也。大師遂扭百丈鼻頭。
丈作忍痛聲。大飛云。
何曾飛去。 ^810b34

野鴨子。知何許。馬祖見來相共語。
話盡山雲海月情。
依前不會還飛去。 ^810b42

欲飛去。却把住。道。
道。 ^810b44

舉。外道問佛。不問有言。
不問無言。世尊良久。
外道讚歎云。世尊大慈大悲。
開我迷雲。令我得入。
外道去後。阿難問佛云。
外道有何所證而言得入。
佛云。如世良馬。見鞭影而行。 ^810b46

機輪曾未轉。轉必兩頭走。
明鏡忽臨臺。當下分妍醜。 ^810c6

妍醜分兮迷雲開。
慈門何所生塵埃。
因思良馬窺鞭影。
千里追風喚得回。
喚得回。鳴指三下。 ^810c8

舉。鹽官一日喚侍者。
與我將犀牛扇子來。
侍者云。扇子破也。
官云。扇子既破。還我犀牛兒來。
侍者無對。投子云。
不辭將出。恐頭角不全。 ^810c12

師拈云。我要不全底頭角。 ^810c16

石霜云。若還和尚即無也。
師拈云。犀牛兒猶在。 ^810c18

資福畫一圓相。於中書一牛字。
師拈云。適來為什麼不將出。 ^810c20

保福云。和尚年尊。
別請人好。
師拈云。可惜勞而無功。 ^810c22

犀牛扇子用多時。
問著元來總不知。
無限清風與頭角。
盡同雲雨去難追。 ^810c26

師復云。若要清風再覆。
頭角重生。請禪客下一轉語。 ^810c28

問云。扇子既破。我還我犀牛兒來。 ^810c30

時有僧出云。大眾。
參堂去。
師云。拋鈎釣鯤鯨。
釣得箇蝦 #CB03157;。 ^810c32

舉。世尊一日陞座。
文殊白槌云。諦觀法王法。
法王法如是。世尊便下座。 ^810c36

列眾叢中作者知。
法王法令不如斯。
會中若有仙陀客。
何必文殊下一槌。 ^810c40

舉趙州示眾三轉語。 ^810c44

泥佛不度水。神光照天地。
立雪如未休。何人不雕偽。 ^810c46

金佛不度爐。人來訪紫胡。
牌中數箇子。清風何處無。 ^810c48

木佛不度火。常思破竈墮。
杖子忽擊著。方知孤負我。 ^811a2

舉。肅宗帝問忠國師。
如何是十身調御。
師云。檀越踏毗盧頂上行。
帝云。寡人不會。師云。
莫認自己作清淨法身。 ^811a4

一國之師亦彊名。
南陽獨許振嘉聲。
大唐扶得真天子。
曾踏毗盧頂上行。 ^811a10

鐵鎚擊碎黃金骨。
天地之間更何物。
三千剎海夜澄澄。
不知誰入蒼龍窟。
other:: 
## 潭州石霜楚圓慈明禪師
潭州石霜楚圓慈明禪師〔三則〕 ^811a14

舉。僧問雲門。如何是超佛越祖之談。
門云。餬餅。 ^811a20

超佛越祖若何宣。
充齋餬餅恣情飡。
湖南展鉢新羅齩。
大食波斯索渡船。 ^811a22

舉。僧問。如何是佛。
明云。水出高源。 ^811a26

水出高源也大奇。
禪人不會眼麻彌。
若也未明泥水句。
燈籠露柱笑怡怡。 ^811a28

舉。僧問趙州。如何是祖師西來意。
州云。庭前栢樹子。 ^811a32

趙州庭前栢。天下走禪客。
養子莫教大。大了作家賊。
other:: 
## 洪州黃龍慧南禪師三則
洪州黃龍慧南禪師三則 ^811a36

舉。臺山路上有一婆子。
凡有遊僧問。臺山路什麼處去。
婆以手指云。驀直去。
僧方去。又云。好箇師僧。
又恁麼去。趙州聞舉。
云。來日上堂。我已勘破遮婆子。 ^811a40

傑出叢林是趙州。
老婆勘破有來由。
而今四海清如鏡。
行人莫與路為讎。 ^811a48

舉。忠國師三喚侍者。
侍者三應。師云。將為吾孤負汝。
元來汝孤負吾。 ^811b4

國師三喚侍者。打草秖要蛇驚。
誰知#CB00589;底青松。
下有千年茯苓。 ^811b8

國師有語不虗施。
侍者三喚無消息。
平生心膽向人傾。
相識不如不相識。 ^811b12

舉。趙州問僧。曾到此間麼。
僧云。曾到。州云。喫茶去。
又問僧。曾到此間麼。
僧云。不曾到。州云。
喫茶去。 ^811b16

趙州驗人端的處。
等閑開口便知音。
覿面若無青白眼。
宗風爭得到如今。 ^811b20

相逢相問知來歷。
不揀親疎便與茶。
翻憶憧憧往來者。
忙忙誰辨滿甌華。
other:: 
## 東京智海慕喆真如禪師
東京智海慕喆真如禪師〔二則〕 ^811b24

舉。溈山和尚示眾云。
老僧百年後向山下作一頭水牯牛。
左脇書五字云。溈山僧某甲。
此時喚作溈山僧。
又是水牯牛。喚作水牯牛。
又云溈山僧。喚作什麼即得。 ^811b30

蹄角分明觸處周。
不勞管帶不勞收。
但知不犯佗苗稼。
水草隨時得自由。 ^811b38

舉。岩頭漢陽作渡子。
江南江北各懸木板。
索渡者扣板一下。
一日。婆子抱一孩兒扣板索渡。
岩頭於草舍中舞棹而出。
婆便問。呈橈舞棹即不問。
婆婆手中一子甚處得來。
岩頭以棹便打。婆云。
婆生七子。六箇不遇知音。
祇遮一箇。也不消得。
遂拋向水中。 ^811b42

親兒棄了更無親。
撒手歸家罷問津。
呈橈舉棹波中客。
休向江頭覓渡人。
other:: 
## 筠州洞山真淨文禪師
筠州洞山真淨文禪師〔一則〕 ^811c6

舉雲門大師抽顧。 ^811c12

雲門抽顧。自有來由。
不點不到。休休休休。
other:: 
## 舒州海會守端禪師
舒州海會守端禪師〔二則〕 ^811c14

舉。僧問洞山。如何是佛。
山云。麻三斤。 ^811c18

斤兩分明不負君。
眼中瞳子莫生嗔。
百年三萬六千日。
得欣欣處且欣欣。 ^811c20

舉。僧問楊岐。少林面壁。
意旨如何。岐云。西天人不會唐言。 ^811c24

天高地迥人離見。
水闊山重不易論。
萬古八風吹不入。
西天人不會唐言。
other:: 
## 廬山東林常總照覺禪師
廬山東林常總照覺禪師〔一則〕 ^811c28

舉船子和尚接夾山後。
踏覆船。 ^811c34

夾山橈下悟心休。
何患身名踏覆舟。
今古華亭垂釣者。
烟波江上使人愁。
other:: 
## 江寧府保寧仁勇禪師
江寧府保寧仁勇禪師〔五則〕 ^811c36

舉。六祖問讓和尚。
甚處來。讓云。嵩山安和尚處來。
六祖云。什麼物恁麼來。
讓云。說似一物即不中。
六祖云。還假修證否。
讓云。修證即不無。
污染即不得。六祖云。
即此不污染。是諸佛之護念。
吾亦如是。汝亦如是。
西天二十七祖般若多羅讖佛法從汝邊去。
已後出一馬駒。蹈殺天下人去在。 ^811c42

戴角披毛恁麼來。
鐵圍山嶽盡衝開。
閻浮踏殺人無數。
驀鼻深穿拽不回。 ^812a6

舉。龐居士問馬祖。
不昧本來身。請師高著眼。
馬祖直上覰。居士云。
一種勿絃琴。唯師彈得妙。
馬祖直下覰。居士禮拜。
馬祖歸方丈。居士隨後云。
弄巧得拙。 ^812a10

浩浩擎山戴岳來。
撑天拄地勢崔嵬。
從教弄巧翻成拙。
撒手前行更不回。 ^812a18

舉。南泉示眾云。道非物外。
物外非道。趙州出問。
如何是物外道。南泉便打。
趙州接住云。和尚莫打某甲。
已後錯打人去在。
南泉擲下拄杖云。
龍蛇易辨。衲子難瞞。 ^812a22

輭纏藏鋒入陣來。
#CB15148;時擒下眼瞠開。
死生一決英雄士。
文武雙行將相才。 ^812a30

舉。石頭問長髭。甚處來。
長髭云。嶺南來。石頭云。
大庾嶺頭一鋪功德。
成就也未。長髭云。
成就久矣。祇欠點眼。
石頭云。莫要點眼否。
長髭云。便請。石頭垂下一足。
長髭便禮拜。頭云。
見箇什麼。長髭云。
如紅爐上一點雪。 ^812a34

一鋪大悲千手眼。
十分圓就未開光。
君看筆下神通現。
更有靈蹤在上方。 ^812a44

舉。芭蕉示眾云。儞有拄杖子。
我即與儞拄杖子。
儞無拄杖子。我即奪儞拄杖子。 ^812a48

儞有面前拈取去。
儞無背后奪將來。
可憐黑漆光生底。
擊著千門萬戶開。
other:: 
## 蘇州定慧超信海印禪師
蘇州定慧超信海印禪師〔七則〕 ^812b4

舉。石霜普會遷化。
眾定首座住持。虔侍者曰。
首座若會先師意。
方可住此。先師道。
休去．歇去．一念萬年去．古廟裏香爐去．如一條白練去。
且道先師意作麼生。
座曰。祇是明一色邊事。
侍者曰。首座不會先師意。
座曰。裝香來。香烟斷處。
我若不脫去。即不會先師意。
香烟纔絕。首座便脫去。
侍者於背上拊一下。
曰。去即不無。要且不會先師意。 ^812b10

張家養得數箇兒。
大者斆爺冶家業。
中有一男藝最精。
氣宇如王威猛烈。 ^812b24

別。別。踏翻海底。不顧驪龍珠。
喝散白雲。豈羨長天月。 ^812b26

舉。太原孚上座參雪峯。
至方丈前。顧視雪峯。
便下看知事。來日。
入方丈云。昨日觸忤和尚。
峯云。知是般事便休。 ^812b30

李廣將軍。古今無對。
深入虜庭。全身遠害。
不動干戈贏小捷。
到今邊塞嘉聲在。 ^812b36

舉。臨濟辭黃蘗。蘗問。
什麼處去。濟曰。不是河南。
便是河北。蘗便打。
濟約住棒。遂打一掌。
蘗大笑。喚侍者。將先師禪板．拂子來。
濟云。侍者將火來。
蘗云。雖然如此。汝但將去。
已后坐却天下舌頭去在。 ^812b40

師資敘別意非遙。
禪板持來命火燒。
佛祖己靈猶不重。
信行餘長孰擎挑。 ^812b48

舉。瑯瑘廣照問舉和尚。
近離甚處。舉云。兩浙。
照云。船來。陸來。舉云。
船來。照云。船在甚處。
舉云。胡步。照云。且坐喫茶。
舉云。喏。喏。 ^812c4

漁翁蕭灑任東西。
蘆管橫吹和不齊。
夜靜月明魚不食。
扁舟臥入武陵溪。 ^812c10

舉。溈山示眾云。有句無句。
如藤倚樹。後疎山問云。
樹倒藤枯時如何。
山呵呵大笑。歸方丈。 ^812c14

樹倒藤枯伸一問。
呵呵大笑有來由。
#CB05201;羊掛角無尋處。
直到如今笑未休。 ^812c18

舉。僧問舉和尚。如何是佛。
舉云。蘆芽穿膝。 ^812c22

信手拈來如掣電。
全機大用疾如風。
放行一句通消息。
後夜猿啼在亂峯。 ^812c24

舉。耽源辭國師曰。
某甲往南方。忽有人問極則事。
如何祇對。師云。幸自可憐生。
須要箇護身符子作什麼。 ^812c28

不重己靈猶未可。
護身符子更那堪。
為君旨外通消息。
秋月無雲落碧潭。
other:: 
## 東京慧林德遜佛陀禪師
東京慧林德遜佛陀禪師〔二則〕 ^812c34

舉。趙州問僧。喫粥了也未。
僧云。了也。州云。洗鉢盂去。 ^812c40

粥了令教洗鉢盂。
初心往往更心麤。
直饒到此分明了。
已是平生不丈夫。 ^812c44

舉。僧問雲門。不起一念。
還有過也無。門云。
須彌山。 ^812c48

問答隨機或淺深。
雲門終是飽叢林。
如今競逐須彌走。
無限平人被陸沉。
other:: 
## 舒州投子山義青禪師
舒州投子山義青禪師〔四則〕 ^813a2

舉。僧問洞山。如何是祖師西來意。
山云。待洞水逆。即向汝道。 ^813a8

古源無水有何聲。
滿岸西風一派新。
葱嶺罷詢熊耳夢。
雪庭休說少林春。 ^813a12

舉。僧問石霜。如何是石霜深深所。
霜云。無鑐銷子兩頭搖。 ^813a16

三更月落兩山明。
古道程遙苔蘚生。
金鎻搖時無手把。
碧波心月兔常行。 ^813a20

舉。僧問夾山。如何是夾山境。
山云。猨抱子歸青嶂後。
鳥銜華落碧岩前。 ^813a24

月皎青松鶴夢長。
碧雲丹柱挂#CB05201;羊。
高岩壁仞千峯雪。
石笋生條半夜霜。 ^813a28

舉。僧問曹山。佛未出世時如何。
山云。曹山不如。僧曰。
出世後如何。山云。
不如曹山。 ^813a32

月隱青山瑞氣高。
梧藏丹鳳覰無遼。
無端石馬潭中過。
驚怒泥龍翻海潮。
other:: 
## 東京智海本逸正覺禪師
東京智海本逸正覺禪師〔六則〕 ^813a36

舉。雲門一日僧堂前見直歲喫餬餅次。
乃問。喫得幾箇餬餅。
歲云。五箇。門云。露柱喫得幾箇。
歲云。請和尚茶堂裏喫茶。
門便歸方丈。 ^813a42

韶陽門下足英明。
直歲之才又哲英。
雲華堂前凹凸處。
不勞心力一齊平。 ^813a48

舉。外道問佛。今日說何法。
佛云。說定法。來日又問。
今日說何法。佛云。
說不定法。外道云。
昨日定。今日為什麼不定。
佛云。昨日定。今日不定。 ^813b4

靈山會上如來禪。
問答何曾別是玄。
今日不定昨日定。
借婆裙子拜婆年。 ^813b10

舉。昔日有老宿經夏不為師僧說話。
有一僧歎云。我秖麼空過一夏。
不敢望和尚說佛法。
得聞正因兩字也得。
老宿聊聞。告云。闍梨莫#CB05226;速。
若論正因一字也無。
漝麼道了。自扣齒云。
適來無端漝麼道。
隣壁老宿聞之。云。
好一釜羹。被兩顆鼠糞污却也。 ^813b14

一夏調和一釜羹。
傅巖猶未許爭衡。
莫言污了無人見。
鄰壁禪翁隻眼明。 ^813b24

舉。二祖于少林立雪斷臂而問。
諸佛法印。可得聞乎。
林云。諸佛法印。匪從人得。
祖云。我心未寧。乞師與安。
林云。將心來。與汝安。
祖云。覓心了不可得。
林云。為汝安心竟。 ^813b28

斷臂難於立雪難。
覓心無處始心安。
誰知萬頃蘆華境。
一一漁翁把釣竿。 ^813b36

舉。僧問香林。如何是衲衣下事。
林云。臘月火燒山。 ^813b40

僧問衣下事。師云。
火燒山。
佛手遮不得。人心似等閑。 ^813b42

舉。僧問佛岩。如何佛向上事。
岩云。螺是髻子。如何是佛向下事。
岩云。蓮華座。 ^813b44

螺紋頂髻蓮華座。
香象嚬呻師子吼。
流落人間三百年。
塞斷天下衲僧口。
other:: 
## 太平州隱靜山守儼禪師
太平州隱靜山守儼禪師〔二則〕 ^813b48

舉。藥山和尚初參石頭。
密領玄旨。一日座次。
石頭見。汝在遮裏作什麼。
山云。一切不為。頭云。
恁麼則閑座也。山云。
閑座即為。頭云。汝道不為。
不為箇什麼。山云。
千聖亦不識。 ^813c6

石頭打草要蛇驚。
密護玄機絕彚情。
迅句追風須辨的。
報云千聖不知名。 ^813c14

舉。溈山一日坐次。
仰山與香嚴侍立。
溈山云。如今總恁麼者少。
不恁麼者多。香嚴從東過西。
仰山從西過東。溈山云。
遮箇因緣。三十年後如金擲地相似。
仰云。也須和尚提唱始得。
香嚴云。即今亦不少。
溈山云。合取口。 ^813c18

溈山垂語辨龍蛇。
一對驪珠絕點瑕。
師子窟中無異獸。
嘉聲動地徧天涯。
other:: 
## 雲居山了元佛印禪師
雲居山了元佛印禪師〔四則〕 ^813c28

舉。僧問六祖。黃梅意旨什麼人得。
祖云。會佛法人得。
僧云。師還得也無。
祖云。我不得。僧云。
和尚為甚不得。祖云。
我不會佛法。 ^813c34

當日黃梅傳意旨。
會佛法人如竹葦。
麟龍頭角盡成空。
盧老無能較些子。 ^813c40

舉。思禪師問六祖。
當何所務得不落階級。
祖云。曾作什麼。思云。
聖諦亦不為。祖云。
落何階級。思云。聖諦尚不為。
何處有階級。祖云。
如是。如是。汝善護持。 ^813c44

聖諦從來尚不為。
更無階級可修持。
至今盧大猶舂米。
和穀和穅付與誰。 ^814a4

舉。僧問南泉和尚。
百年后遷化向什麼處去。
泉云。山前檀越家作一頭水牯牛去。
僧曰。學人隨去得也無。
泉云。儞若來。#CB00081;一枝草來。 ^814a8

行履從來異類中。
不知頭角與誰同。
若#CB00081;水草來相見。
擺尾搖頭四野風。 ^814a14

舉。僧問龍牙和尚。
十二時中如何著力。
牙云。如無手人行拳始得。 ^814a18

無手人拳力最多。
龍牙曾打杜禪和。
直饒用得工夫盡。
不似陶家壁上梭。
other:: 
##  #CB05418;州慈雲圓照禪師
#CB05418;州慈雲圓照禪師〔二則〕 ^814a22

舉。白馬和尚尋常呌快活。
臨終時呌苦苦。院主問。
和尚尋常呌快活。
如今何得如此。和尚拈起枕頭云。
汝道當時是。如今是。
院主無語。 ^814a28

甜甜徹帶甜。苦苦連根苦。
拈起枕頭時。新羅夜打鼓。 ^814a34

舉。僧問趙州。如何是祖師西來意。
州云。欄中失却牛。 ^814a36

欄中失却牛。有問即有詶。
更若求玄妙。猢猻築氣毬。
other:: 
## 東京淨因惟岳佛日禪師
東京淨因惟岳佛日禪師〔二則〕 ^814a40

舉。僧問投子。如何是第一月。
子云。孟春猶寒。如何是第二月。
子云。仲春漸暄。 ^814a44

孟春猶寒第一月。
仲春漸暄第二月。
若無閑事掛心頭。
便是人間好時節。 ^814a48

好時節。江南并兩浙。
春寒又秋熱。 ^814b2

舉。僧問雲門。如何是祖師西來意。
門云。日裏看山。 ^814b6

日裏看山好。清風掃白雲。
夜來何處火。燒出古人墳。
other:: 
## 福州大中智德禪師
福州大中智德禪師〔四則〕 ^814b8

舉。僧問岩頭。孤帆不掛時如何。
頭云。後園驢喫草。 ^814b12

孤帆不掛事如何。
後圃驢兒喫草多。
直至如今閑放下。
誰知平地有殽訛。 ^814b14

舉。僧問雲門。如何是大修行底人。
門云。一榼在手。 ^814b18

手中一榼絕痕瑕。
道聽途傳轉見賖。
作者至今拈不起。
依前獨自挈歸家。 ^814b20

舉。僧問報慈。情生智隔。
想變體殊。情未生時如何。
慈云。隔。僧曰。祇如情未生。
隔箇什麼。慈云。梢子。
儞未遇人在。 ^814b24

隔。青天無雲轟霹靂。
叢林衲子如稻麻。
不知幾箇仙陀客。 ^814b30

舉。僧問玄沙。如何是學人自己。
沙云。是汝自己。 ^814b34

是汝自己。莫相鈍置。
衲子兩兩三三。祇道早眠晏起。
other:: 
## 岳陽乾明慧覺禪師
岳陽乾明慧覺禪師〔二則〕 ^814b36

舉。僧問。鴈過長空。
影沉寒水。水無沈影之心。
鴈無遺蹤之意。意旨如何。
師云。事向無心得。 ^814b40

鴈過長空豈遺影。
影沉寒水水無心。
但能體得無心處。
不用無心自道深。 ^814b44

舉。僧問投子。如何是露地白牛。
子云。叱。叱。僧曰。飲噉何物。
子云。喫喫。 ^814b48

露地白牛起問端。
隨機叱叱齒牙寒。
不知飲噉是何物。
喫喫直教滄海乾。
other:: 
## 越州天章元善禪師
越州天章元善禪師〔一則〕 ^814c4

舉。雲居和尚聞僧誦維摩經。
問云。念什麼經。僧曰。
維摩經。師云。不問儞維摩經。
念底是什麼。其僧有省。 ^814c10

問經不問念維摩。
念底分明見也麼。
欲入塵沙法門海。
一言演出不須多。
other:: 
## 湖州上方日益禪師
湖州上方日益禪師〔三則〕 ^814c16

舉。楊岐在九峯受請。
陞座罷。九峯勤和尚把住云。
今日喜得箇同參。
岐云。同參底事作麼生。
峯云。九峰牽犁。楊岐拽把。
岐云。正當恁麼時。
揚岐在前。九峯在前峯。
擬議。岐拓開云。將謂同參。
元來不是。 ^814c22

一拽杷。一牽犁。平田淺地且相隨。
恰到飢時無草料。
放開頭角便東西。 ^814c30

老楊岐。老楊岐。盡道從來解弄蹄。 ^814c32

舉。大隨菴前有一龜。
僧指問。一切眾生皮褁骨。
遮箇眾生為什麼骨褁皮。
大隨脫一隻鞋安龜背上。 ^814c34

骨在外。皮在裏。靈於人兮不靈己。
直饒背上卦分明。
九九翻成八十二。 ^814c38

舉。僧問忠國師。如何是本身盧舍那。
國師云。與老僧過淨缾來。
僧將缾來。國師云。
安舊處著。僧復問。
如何是本身盧舍那。
國師云。古佛過去久矣。 ^814c42

兩手分明過淨瓶。
不知身已在隍城。
直饒便具金剛眼。
也較溈山半月程。
建中靖國續燈錄卷第二十八
 ^814c48
