
pin:: 大方廣佛新華嚴經合論卷第六十一
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 十地品第二十六之九
orig:: 
【經】佛子！菩薩住此現前地，得入空三昧、
自性空三昧、第一義空三昧、第一空三昧、
大空三昧、合空三昧、起空三昧、如實不分別空三昧、
不捨離空三昧、離不離空三昧。
此菩薩得如是十空三昧門為首，百千空三昧皆悉現前；
如是十無相、十無願三昧門為首，百千無相、無願三昧門皆悉現前。
commentary::  ^412c4

【論】第六、佛子已下，至皆悉現前，有六行半經，
明此現前地，得十空、無相、無願三昧分。
自性空三昧者，不由修作，任理無功而自現故。
三者，正也；昧者，定也。
此云正定。何故以三為正？
凡為作法，以三度為正。
昧者，情識不現，名之為昧；正智現前，名之為三。
又三者，正也。何以故？
以三為陽，故正也。
如十一月一陽生，十二月二陽生，正月三陽生為正月。
以寅為木，為日，日為火也，以火生於寅。
又以日為智，以十二月正月為艮分。
艮為山，為止，為門闕，為小男，為童蒙。
是故聖者取之為法，表正月三陽已生，以從艮止而生火也。
明從定為止，發起無作正智慧，明是入道啟蒙之門闕故。
艮為童蒙，以明童蒙心止能啟大智慧日光明故。
云三者正也，昧者定也，以五蘊冥昧即正智便現。
又一止是正字，以一心此其道正故，故止之一處無事不辦。
第一義空三昧者，過一切有為無常法故。
第一空三昧者，明創過上二界息想定，亦過聲聞緣覺淨土三乘淨穢之定。
又萬象一性名一空三昧。
大空三昧者，過世情所識空，過三乘住無作空也，得意生身故。
合空三昧者，明與十方凡聖有情無情合故。
起空三昧者，明寂用自在故。
如實不分別空三昧者，明無情識故。
別空三昧者，示現隨根所見故。
不捨離空三昧者，示現遠離過惡故。
離不離空三昧者，處世界如蓮華居水故。
以此十三昧為首，皆不離空無作無願三三昧門為體，百千三昧總從此起。
orig::  ^412c16

【經】佛子！菩薩住此現前地，復更修習滿足不可壞心、
決定心、純善心、甚深心、不退轉心、不休息心、
廣大心、無邊心、求智心、方便慧相應心，皆悉圓滿。
佛子！菩薩以此十心，順佛菩提，不懼異論，
入諸智地，離二乘道，趣於佛智，諸煩惱魔無能沮壞，
住於菩薩智慧光明，於空、無相、無願法中皆善修習，
方便智慧恒共相應，菩提分法常行不捨。
佛子！菩薩住此現前地中，得般若波羅蜜行增上，
得第三明利順忍，以於諸法如實相隨順無違故。
commentary::  ^413a18

【論】第七、佛子已下，至隨順無違故，有九行半。
經明住此現前地，復更修習不可壞心，入佛智地分。
分為三段：一、佛子已下，至皆悉圓滿，有三行半。
經明修十種無限心分。
二、佛子已下，至常行不捨，有四行。
經明隨順佛菩提，不懼異論，入佛智地分。
三、佛子已下，至隨順不違故，有兩行半。
經明住此位菩薩般若波羅蜜行，得隨順忍分。
經云不懼異論者，人、天、外道及三乘異論。
入佛智地者，明從根本智入差別智地故。
離二乘地者，二乘斷煩惱而證空，菩薩達煩惱而成智海，故云趣於佛智。
諸煩惱魔無能沮壞者，明煩惱魔是生死因也，
陰魔、死魔是生死果也，天魔生死緣也。
住於菩薩智者，一切隨世差別智也。
佛子！菩薩住此現前地中得般若波羅蜜行增上者，
明此地菩薩於三界中一切諸緣生法逆順觀徹，
得世間中出世間智慧滿故，故名增上。
第三明利順忍者，准五忍中是第三順忍，若准十忍中是第二順忍。
如三乘中五忍者，一伏忍、二信忍、三順忍、
四無生忍、五寂滅忍。
如三乘中地前三賢菩薩得伏忍，五地得信忍，
六地順忍，八地無生忍，十地寂滅忍。
十忍者，經下文自具如此。
一乘教中以十波羅蜜，以五位、十住、十行、
十迴向、十地、十一地通修，皆位位中以十波羅蜜互為主伴。
五位之上有五百箇行門，分分微薄。
以六相總別之義言之，時日歲月皆如是，
猶如帝網重重參暎，一多同異皆不轉變。
orig::  ^413a36

【經】佛子！菩薩住此現前地已，以願力故，得見多佛。
所謂：見多百佛，乃至見多百千億那由他佛。
悉以廣大心、深心，供養恭敬，尊重讚歎，
衣服、飲食、臥具、湯藥，一切資生悉以奉施，
亦以供養一切眾僧，以此善根迴向阿耨多羅三藐三菩提。
於諸佛所，恭敬聽法，聞已受持，得如實三昧智慧光明，
隨順修行，憶持不捨。
又得諸佛甚深法藏，經於百劫，經於千劫，
乃至無量百千億那由他劫，所有善根轉更明淨。
譬如真金，以毗琉璃寶數數磨瑩，轉更明淨；
此地菩薩所有善根亦復如是，以方便慧隨逐觀察，
轉更明淨，轉復寂滅，無能暎蔽。
譬如月光，照眾生身，令得清涼，四種風輪所不能壞；
此地菩薩所有善根亦復如是，能滅無量百千億那由他眾生煩惱熾火，
四種魔道所不能壞。
此菩薩，十波羅蜜中，般若波羅蜜偏多；
餘非不修，但隨力隨分。
佛子！是名：略說菩薩摩訶薩第六現前地。
菩薩住此地，多作善化天王，所作自在，
一切聲聞所有問難無能退屈，能令眾生除滅我慢、深入緣起。
布施、愛語、利行、同事，如是一切諸所作業，
皆不離念佛，乃至不離念具足一切種、一切智智。
復作是念：我當於一切眾生中為首、為勝，乃至為一切智智依止者。
此菩薩若勤行精進，於一念頃，得百千億三昧，
乃至示現百千億菩薩以為眷屬；若以願力自在示現，
過於此數，乃至百千億那由他劫不能數知。
爾時，金剛藏菩薩欲重宣其義而說頌曰：
commentary::  ^413b38

【論】第八、佛子已下，至而說頌曰，有二十七行半，經明入此位中見佛廣狹分。
約分為六段：一、從初佛子已下，至轉更明淨，
有九行，經明以願力見佛廣多及供養佛、
法、僧分。二、譬如真金已下，至四種魔道所不能壞，
可六行半，經明舉喻顯法分。
三、此菩薩十波羅蜜已下，至第六現前地，
可兩行半，經明此地菩薩所修法門分。
四、菩薩住此地已下，至為一切智智依止者，
可六行，經明此位菩薩受職堪能教化一切眾生分。
五、此菩薩已下，至說頌，有四行，經明此位菩薩以三昧力見佛廣多分。
orig::  ^413c38

【經】
　　菩薩圓滿五地已，觀法無相亦無性，
　　無生無滅本清淨，無有戲論無取捨，
　　體相寂滅如幻等，有無不二離分別，
　　隨順法性如是觀，此智得成入六地。
　　明利順忍智具足，觀察世間生滅相，
　　以癡闇力世間生，若滅癡闇世無有。
　　觀諸因緣實義空，不壞假名和合用，
　　無作無受無思念，諸行如雲徧興起。
　　不知真諦名無明，所作思業愚癡果，
　　識起共生是名色，如是乃至眾苦聚。
　　了達三界依心有，十二因緣亦復然，
　　生死皆由心所作，心若滅者生死盡。
　　無明所作有二種，緣中不了為行因，
　　如是乃至老終歿，從此苦生無有盡。
　　無明為緣不可斷，彼緣若盡悉皆滅，
　　愚癡愛取煩惱支，行有是業餘皆苦，
　　癡至六處是行苦，觸受增長是苦苦，
　　所餘有支是壞苦，若見無我三苦滅。
　　無明與行為過去，識至於受現在轉，
　　愛取有生未來苦，觀待若斷邊際盡，
　　無明為緣是生縛，於緣得離縛乃盡，
　　從因生果離則斷，觀察於此知性空。
　　隨順無明起諸有，若不隨順諸有斷，
　　此有彼有無亦然，十種思惟心離著。
　　有支相續一心攝，自業不離及三道，
　　三際三苦因緣生，繫縛起滅順無盡，
　　如是普觀緣起行，無作無受無真實，
　　如幻如夢如光影，亦如愚夫逐陽#CB08504;。
　　如是觀察入於空，知緣性離得無相，
　　了其虗妄無所願，唯除慈愍為眾生。
　　大士修行解脫門，轉益大悲求佛法，
　　知諸有為和合作，志樂決定勤行道，
　　空三昧門具百千，無相無願亦復然，
　　般若順忍皆增上，解脫智慧得成滿，
　　復以深心多供佛，於佛教中修習道。
　　得佛法藏增善根，如金琉璃所磨瑩。
　　如月清涼被眾物，四風來觸無能壞，
　　此地菩薩超魔道，亦息羣生煩惱熱，
　　此地多作善化王，化導眾生除我慢，
　　所作皆求一切智，悉已超勝聲聞道。
　　此地菩薩勤精進，獲諸三昧百千億，
　　亦有若干無量佛，譬如盛夏空中日。
　　甚深微妙難見知，聲聞獨覺無能了。
　　如是菩薩第六地，我為佛子已宣說。
commentary::  ^414a10

【論】第九一段，有四十四行頌，明重頌前法分，如文具明。
已上一段，以釋第六現前地。
此地是善達緣生，成世間、出世間智慧。
第七遠行地，以方便波羅蜜，成就入世間中、出世間智慈之慧。 ^414c2

第七、遠行地。將釋此地五門，如前。
第一、釋地名目者。
何故名為遠行地者？
以此地行方便波羅蜜，以六地之中三空三昧，
現無量無作智慧門，能入無量眾生界，
入無量教化眾生業，入無量世界網，以無作智慧入一切世間，
等眾生行，普令徧周，故名遠行地。
為入世間行，徧周廣大，故名遠行地。
第二、明此地修何行門者。
此地修方便波羅蜜，以出生死空、無相、
無願解脫門，能入世間，同眾生之萬行。
然不離世間，不隨生死，長大慈悲，故名方便波羅蜜。
第三、明善財表法者。
善財於此所見知識，於佛會中者，明不離菩提體，行眾行故。
名開敷樹華者，表於無相妙慧之樹，開敷普賢行華，亦是開敷一切眾生無明行樹華也。
令成普賢行華故，為表第七地成世間行，
成慈悲門，令圓滿故。
其身在眾寶樹樓閣之內，妙寶所成師子之座者，
表眾寶樹是眾行，明依報；以寶樹成樓閣形，明隨行之智也。
妙寶師子座者，表妙用無畏行也。
善財得菩薩廣大喜解脫者，明此地菩薩成就大慈悲行，
普能方便教化眾生歡喜無厭故，不居染淨故名為解脫。
第七地是所施之教，此是七地中所行之行，故名目住處以表之也。
四明三界中得何解脫者，此地明處一切世間行方便利生不染世法解脫門，
亦以善財所得菩薩廣大歡喜解脫門是。
如經云：此七地功用行滿，得入智慧自在行。
又云：初地中緣一切佛法願求滿故，第二地離心垢故，
第三地願轉增長得法光明法故，第四地入道故，
第五地順世所作故，第六地入甚深法門故，
第七地起一切佛法故，皆亦滿足菩提分法故。
又明從初地乃至第七地成就智功用故，第八地乃至十地成就無功用行故。
明第七地已前皆有功用，八地已去得無功用。
第五隨文釋義，二義如前。
第一長科經意者，於此七地中長科為十段，
從是時天眾心歡喜已下有二十四行頌，
分為兩段：
orig::  ^414c10

【經】
　　是時天眾心歡喜，散寶成雲在空住，
　　普發種種妙音聲，告於最勝清淨者。
　　了達勝義智自在，成就功德百千億。
　　人中蓮華無所著，為利羣生演深行，
　　自在天王在空中，放大光明照佛身，
　　亦散最上妙香雲，智供除憂煩惱者。
　　爾時天眾皆歡喜，悉發美音同讚述：
　　我等聞斯地功德，則為已獲大善利，
　　天女是時心慶悅，競奏樂音千萬種，
　　悉以如來神力故，音中共作如是言：
　　威儀寂靜最無比，能調難調世應供。
　　已超一切諸世間，而行於世闡妙道。
　　雖現種種無量身，知身一一無所有，
　　巧以言辭說諸法，不取文字音聲相，
　　往詣百千諸國土，以諸上供供養佛，
　　智慧自在無所著，不生於我佛國想。
　　雖勤教化諸眾生，而無彼已一切心，
　　雖已修成廣大善，而於善法不生著，
　　以見一切諸世間，貪恚癡火常熾然，
　　於諸想念悉皆離，發起大悲精進力。
　　一切諸天及天女，種種供養稱讚已，
　　悉共同時默然住，瞻仰人尊願聞法。
commentary::  ^415a28

【論】第一、是時天眾心歡喜已下，至瞻仰人尊願聞法，
有二十二行頌，明大眾聞六地歡喜興供分。
orig::  ^415b24

【經】
　　時解脫月復請言：　此諸大眾心清淨，
　　第七地中諸行相，唯願佛子為宣說。
commentary::  ^415b28

【論】第二、時解脫月已下兩行頌，明更請後地法門分。
orig::  ^415b32

【經】爾時，金剛藏菩薩告解脫月菩薩言：佛子！
菩薩摩訶薩具足第六地行已，欲入第七遠行地，當修十種方便慧起殊勝道。
何等為十？所謂：雖善修空、無相、無願三昧，
而慈悲不捨眾生；雖得諸佛平等法，而樂常供養佛；
雖入觀空智門，而勤集福德；雖遠離三界，
而莊嚴三界；雖畢竟寂滅諸煩惱#CB08504;，
而能為一切眾生起滅貪、瞋、癡煩惱#CB08504;；
雖知諸法如幻、如夢、如影、如響、如#CB08504;、
如化、如水中月、如鏡中像自性無二，而隨心作業無量差別；
雖知一切國土猶如虗空，而能以清淨妙行莊嚴佛土；
雖知諸佛法身本性無身，而以相好莊嚴其身；
雖知諸佛音聲性空寂滅不可言說，而能隨一切眾生出種種差別清淨音聲；
雖隨諸佛了知三世唯是一念，而隨眾生意解分別，
以種種相、種種時、種種劫數而修諸行。
菩薩以如是十種方便慧起殊勝行，從第六地入第七地；
入已，此行常現在前，名為：住第七遠行地。
佛子！菩薩摩訶薩住此第七地已，入無量眾生界，
入無量諸佛教化眾生業，入無量世界網，
入無量諸佛清淨國土，入無量種種差別法，
入無量諸佛現覺智，入無量劫數，入無量諸佛覺了三世智，
入無量眾生差別信解，入無量諸佛示現種種名色身，
入無量眾生欲樂諸根差別，入無量諸佛語言音聲令眾生歡喜，
入無量眾生種種心行，入無量諸佛了知廣大智，
入無量聲聞乘信解，入無量諸佛說智道令信解，
入無量辟支佛所成就，入無量諸佛說甚深智慧門令趣入，
入無量諸菩薩方便行，入無量諸佛所說大乘集成事令菩薩得入。
此菩薩作是念：如是無量如來境界，乃至於百千億那由他劫不能得知，
我悉應以無功用、無分別心成就圓滿。
佛子！此菩薩以深智慧如是觀察，常勤修習方便慧，
起殊勝道，安住不動，無有一念休息廢捨；
行、住、坐、臥乃至睡夢，未曾暫與蓋障相應，常不捨於如是想念。
此菩薩於念念中，常能具足十波羅蜜。
何以故？念念皆以大悲為首，修行佛法，向佛智故。
所有善根，為求佛智，施與眾生，是名：檀那波羅蜜；
能滅一切諸煩惱熱，是名：尸羅波羅蜜；
慈悲為首，不損眾生，是名：羼提波羅蜜；
求勝善法無有厭足，是名：毗利耶波羅蜜；
一切智道常現在前，未嘗散亂，是名：禪那波羅蜜；
能忍諸法無生無滅，是名：般若波羅蜜；
能出生無量智，是名：方便波羅蜜；能求上上勝智，
是名：願波羅蜜；一切異論及諸魔眾無能沮壞，
是名：力波羅蜜；如實了知一切法，是名：智波羅蜜。
佛子！此十波羅蜜，菩薩於念念中皆得具足；
如是，四攝、四持、三十七品、三解脫門，略說乃至一切菩提分法，
於念念中皆悉圓滿。
commentary::  ^415b36

【論】第三、爾時，金剛藏菩薩已下一段，有五十行半，
經明以十法修第七地向，并初住第七地法分。
第二、隨文釋義者，於此段中，約分為三段：
一、爾時，金剛藏菩薩已下，至住第七遠行地，
有十八行，經明修十法入第七地向。
二、佛子！菩薩摩訶薩已下，至以無功用心成就圓滿，
有十五門，經明菩薩住第七地有二十種入眾生界及一切法門教化眾生分。
三、佛子！菩薩以深智慧已下，至皆悉圓滿，
有十七行半，經明此位菩薩行十波羅蜜、
四攝、四無量、三十七道品一切菩提法分。
如初段中，經云修空、無相、無願三昧，慈悲不捨一切眾生者，
明二乘修空，自惑已滅，無悲利生淨土；
菩薩修三空法門，自惑已滅，隨願生於淨土。
聞佛教化，自力成已，方還穢國，方便利生。
然有淨、穢二障，往來彼此。
如三乘經中，餘方菩薩來此娑婆，聞法之已，還歸本土者是。
如此一乘教中，菩薩明從迷入法，名為他方佛剎，而來集會。
悟已，不云還歸本土，明身、土無二性故。
此一段十八行，經意不離三空體以為萬行故。
意明六地已前，三空成就，出世圓滿。
於七地中，以三空成行，滿足世間慈悲行故。
經云：雖得諸佛平等，而樂常供養佛者，
明以法身無性平等，而崇敬行徧周無限，明寂用不礙也。
雖入觀空智門，而勤集福德者，明以觀空之智，而行十波羅蜜門。
雖遠離三界，而莊嚴三界者，明無三界業，
而常生三界善行，教化眾生。
雖畢竟寂滅諸煩惱#CB08504;，
而能為一切眾生起滅貪、瞋、癡煩惱#CB08504;者，
明十使煩惱也。十使者：一、貪，二、瞋，三、癡，
四、慢，五、疑，六、身見，七、邊見，八、見取，九、戒禁取，
十、邪見。三界十使煩惱，迷四諦及修道上煩惱，成一百三十種煩惱。
欲界四諦上，各有十種煩惱。
四諦上有四十，以通修道。
大煩惱有六：一、貪，二、瞋，三、癡，四、慢，五、身見，
六、邊見，以為根本。
欲界煩惱，總有四十六。
自餘見取、戒取、邪見、疑，此四從六上起，非根本故。
上二界各除瞋，餘如欲界。
從色界四諦上，各有九，共有四十二。
無色界四諦上，各有九，共有四十二。
合有一百三十種，乃至八萬四千煩惱，至隨好品自明。
如三乘中斷煩惱，以身、邊、邪見、戒取、見取。
以此五見為利使，貪、瞋、癡、慢、疑五種為鈍使。
五利使為見諦煩惱，五鈍使為修道煩惱。
利使障見道，為有諸見不亡，理不現前故。
五鈍使障修行者，隨行事上數數習生，
雖入見道，貪、瞋、癡等猶有習氣，為慣習未成故。
須陀洹人斷見諦煩惱盡，斯陀含、阿那含斷修道煩惱總未盡，
阿羅漢斷三界見諦、修道二種煩惱盡，故不生三界。
三乘菩薩以空觀折伏三界十使、十纏煩惱，以修六波羅蜜生於淨土。
亦云：色界上別有十地菩薩，報生之天名摩醯首羅，
亦十地菩薩，唯有無明住地未斷盡故。
十纏者，一無慚、二無愧、三眠、四悔、五慳、
六嫉、七掉舉、八昏沈、九忿、十覆。
此十纏隨十使起，亦與十使作生起因。
如一乘菩薩從十信信自分別心，從如來智起十住，
初心上即同初地，至第六住即同第六地，
得入寂滅定神通，即如十住中第六海幢比丘是也。
大意前之十住、十行、十迴向三位，總同十地昇進次第為體，
總一切如來不動智為體，所有煩惱以禪定力起，無作智力一時普印同智體。
過去、未來三世一際，無有短長延促之相。
下文更明大意，於一念之際，若見自心有成佛有未成佛，
作延促時分限量者，當知此人不成正見，如來智體未現前故。
已上明斷煩惱竟。
經云雖知諸法如幻如夢，如文自具，而隨心作業無量差別者，
明以無體之智幻作諸行，應眾生心無量差別。
雖知一切國土猶如虗空，而能以清淨妙行莊嚴佛土者，
明業空境寂，悲智報嚴，悲智無依，報相如影。
雖知諸佛法身本無身，而以相好莊嚴其身者，
明法身無相，以淨妄業，妄亡業謝，智境依正福相如淨光影，
不屬有無之執，如華藏界也。
雖隨諸佛了知三世唯是一念，而隨眾生意解分別，
以種種相、種種時、種種劫數而修諸行者，
明法身智體無時無劫無三世體，為隨一切眾生業差別，
有一切時劫差別，而為眾生分別時劫差別而修行諸行，
即如說三祇劫及三生，一生一念及六十劫等。
是菩薩以如是十種方便慧起殊勝行，
從第六地入第七地，明已前十法是入第七地，
向已下名為住第七地，有二十種所入法門，如文自具。
此菩薩作是念已，依前科文義，如經自具。
orig::  ^416a26

【經】爾時，解脫月菩薩問金剛藏菩薩言：佛子！
菩薩但於此第七地中滿足一切菩提分法？
為諸地中亦能滿足？
金剛藏菩薩言：佛子！
菩薩於十地中皆能滿足菩提分法，然第七地最為殊勝。
何以故？此第七地功用行滿，得入智慧自在行故。
佛子！菩薩於初地中緣一切諸法願求故，
滿足菩提分法；第二地離心垢故，第三地願轉增長得法光明故，
第四地入道故，第五地順世所作故，第六地入甚深法門故，
第七地起一切佛法故，皆亦滿足菩提分法。
何以故？菩薩從初地乃至第七地，成就智功用分；
以此力故，從第八地乃至第十，無功用行皆悉成就。
佛子！譬如有二世界，一處雜染，一處純淨，
是二中間難可得過，唯除菩薩有大方便神通願力。
佛子！菩薩諸地亦復如是，有雜染行，有清淨行，
是二中間難可得過，唯除菩薩有大願力方便智慧，乃能得過。
解脫月菩薩言：佛子！
此七地菩薩，為是染行？
為是淨行？金剛藏菩薩言：佛子！
從初地至七地所行諸行，皆捨離煩惱業，
以迴向無上菩提故，分得平等道故，然未名為超煩惱行。
佛子！譬如轉輪聖王乘天象寶遊四天下，
知有貧窮困苦之人，而不為彼眾患所染，
然未名為：超過人位；若捨王身，生於梵世，
乘天宮殿，見千世界，遊千世界，示現梵天光明威德，
爾乃名為：超過人位。
佛子！菩薩亦復如是，始從初地至於七地，
乘波羅蜜乘遊行世間，知諸世間煩惱過患，
以乘正道故，不為煩惱過失所染，然未名為：
超煩惱行；若捨一切有功用行，從第七地入第八地，
乘菩薩清淨乘遊行世間，知煩惱過失不為所染，
爾乃名為：超煩惱行，以得一切盡超過故。
佛子！此第七地菩薩盡超過多貪等諸煩惱眾，
住此地不名：有煩惱者，不名：無煩惱者。
何以故？一切煩惱不現行故，不名：有者；
求如來智心未滿故，不名：無者。
佛子！菩薩住此第七地，以深淨心成就身業、
成就語業、成就意業。
所有一切不善業道，如來所訶，皆已捨離；
一切善業，如來所讚，常善修行；世間所有經書、
技術，如五地中說，皆自然而行，不假功用。
此菩薩於三千大千世界中為大明師，
唯除如來及八地已上，其餘菩薩深心妙行無與等者，
諸禪三昧、三摩鉢底、神通解脫皆得現前；
然是修成，非如八地報得成就。
此地菩薩於念念中具足修習方便智力，及一切菩提分法轉勝圓滿。
commentary::  ^417a30

【論】第四、爾時已下一段，有四十四行半經，明十種地中昇進同異分。
釋義中分為七段：一、爾時，解脫月已下，
至亦能滿足，有兩行半經，明解脫月所問諸地滿足一切菩提分法分。
二、金剛藏菩薩言已下，至第十、無功用行，
可有十行經，明答前所問十地已來諸地解行差別分。
三、佛子！譬如有二世界已下，至乃能得過，
有四行半經，明此地菩薩以願力故，入染、淨二行不住其中分。
四、解脫月菩薩言已下，至超過人位，有八行半經，
明舉喻況說此地所行染、淨二行非淨非染分。
五、佛子！菩薩亦復如是已下，至得一切盡超過故，
可有六行經，明七地有功用行、八地無功用行分。
六、佛子！此第七地已下，至不名無者，有三行半經，
明此地不名有煩惱、不名無煩惱分。
七、佛子！菩薩住此第七地已下，至轉勝圓滿，
有九行半經，明世技悉達為大明師分。
於此四十四行半經中，從初、爾時，解脫月問金剛藏菩薩言：
佛子！菩薩但於此第七地中滿足一切菩提分法，
為諸地中亦能滿足者，若以同相門中總是一箇如來根本普光明大智寂用無礙自體菩提，
若望修行進勝，即異相門中總有五十種菩提隨行差別大體總相，
但約此十地差別菩提以為昇進之大體。
從此十種地中菩提，總以五種菩提以為大體。
五種菩提者：一、空無相菩提，二、普光明無依住智菩提，
三、大願能起大智大悲廣利眾生菩提，
四、以其大悲能隨染淨不染淨菩提，五、智悲萬行圓滿無作菩提。
夫菩提者，此云覺也。
覺者，普通眾法無過也。
云無上者，但一乘，非三乘也。
一、空無相菩提者，三乘及一乘共得，但以有大悲願行、
無大悲願行，及廣狹寂用不同，大體同歸無相。
二、普光明無依住智菩提，唯一乘，非三乘也。
一乘菩薩十住之心，初住此智，名住佛所住，生如來智慧家故。
以此智地進修諸行，隨差別智、隨差別行，
慣習淺深，安立十波羅蜜、五十重昇進階級，不離初心所得普光明無依住之智地。
以智無體時亦無遷依，本如是故，非情橫有故。
此明發心畢竟二不別。
如是發心先心難者，得此智地難故。
如此經云：已踐如來普光明地。
此經法門以此智為發心修行之地體故，一切種種智海及萬行海生在其中。
三、大願能起大智發生大悲廣利眾生菩提者，
明諸法不自生，即藉大願而起智成悲。
亦不從他生者，明智之及願無自性故。
不共生者，法無和合故。
不無因者，要因願起智行慈悲故。
故云：佛種從緣起，是故說一乘。
以是三乘或滯寂，或但生淨土，為無廣大願起智，
成滿法界、虗空界等眾生大悲故。
或云：以願留惑住於娑婆者，但得法空無相菩提，非得普光明智故。
如三乘菩薩雖有願行，皆忻多劫成佛，不同此教剎那無時。
又此八地菩薩無功之智現前，猶恐滯寂，
以第八願波羅蜜防之，又令憶念本願故。
又十方諸佛以三加七勸發，令智不滯寂故。
又十迴向中有十種起智大願門故。
四、以其大悲能隨染淨不染不淨菩提者，
明前六地行六波羅蜜，得出世間及世間並出世間菩提。
至此第七地，以出世間及世間並出世間菩提用入世間，
同一切凡夫事業成大慈悲行，使普賢行得圓滿故。
雖同俗染，以智無染性處世無著故，如蓮華處水恒生水中不濕故。
又以本願處世利生，以於智體無自貪世樂故，不樂愛慢憍世所榮奢故。
又明智體無依無性，能隨大願處於俗流，不屬染淨而自在故。
此之第七地法門，非二乘所及，亦非行六波羅蜜忻厭煩惱菩薩所知。
如下文六通菩薩所不能知，為證漏盡通故，
不能隨於生死具普賢行滿大悲故，為於生死有忻厭有疲勞樂生淨土故。
五、智悲萬行得圓滿無作菩提者，若以總相同相門中，
智體不異時亦不異，即十住初心即總具。
若以別相門中，十住十行十迴向，得一分如來同體大智，
得一分如來同體之行，得一切如來迴向大願和融悲智圓滿之門。
從初地至第六地，依前三賢位中之法，長養成就令得出纏。
雖有慈悲，是願令一切眾生出世之悲，
如第七地之悲恒處世間，如蓮華處水不濕，
即明生死恒寂，即從初發心已來，依教而生信順，
非自分法，法爾行然故。
今至此第七地，將前出世解脫之心，方始處纏不汙，
為以創居同俗，隨悲願力受生，從三空無作之門，
始入世間同纏方便之行，猶有無作有作二種習氣，仍在有行有開發。
是故善財表法善知識，號開敷樹華，為開敷智樹萬行之華，
令如普賢行海故。
從茲入纏行華，開發至第八地。
第十地悲智圓滿，任物利生，無作方終。
至第十一地，所利眾生，等同法界，隨根隨時，
對現色身，無生不利，不為而用，不作而應，
以普光明智，不屬方所，同眾生心，任物現形，無往來故。
為普光明智，與一切眾生虗妄心，是一性體故，
故能知一切眾生所作業行，隨而應現故。
是故經云：初地中一切佛法願求故者，
明初地是緣地前三賢位中所安立佛果樣式，
願成彼故，非自行滿故，是願求菩提，如因滿故。
三乘佛果樣式，在十地之後，此經佛果行樣，
在十地之前，乃至初會神天等眾總是。
第二地離心垢故者，明以上上十善法身性戒，以淨諸妄故。
第三地願轉增長，得法光明者，明修上二界四禪八定，
得稱理智淨明故，得過三界心障礙故，入第九定故。
第四地入道故者，明以修三十七品助菩提觀，令智眼明淨故。
第五地順世所作故者，明以法界自體無作定門，能順達世間技藝悉能了故。
第六地入甚深法門者，明入智慧方便世間出世間法無不明故。
第七地起一切佛法故，明第七地能入世間學普賢行故。
已前諸地雖以普光明智為體，皆有學有解有行有忻。
上位法門從第八地乃至第十地，無功用行皆悉成就。
第八地初得智慧無功用，第九地明無功用智說教自在，第十地明無功用中智悲總圓滿故同佛位故。
第七地最為殊勝者，下文云功用行滿故，
明從六地無功用之智慧成有功之萬行，故成普賢之行圓滿。
至十地是此位中之果，故明因行難發果行易成，
故如水入流任運至海，何況此行不出海中。
此第七地行同十住中第七住休捨優婆夷行，
八萬四千那由他眾生之行我皆同之，
亦如十行中第七行滿足王以自化身示行殺害，亦如十迴向中第七迴向金剛山西見觀世音菩薩。
此第七地中行門，一一倣地前之解行樣式。
地前三位解行已周，十地之中蘊功成德，一如地前之果法也。
地前是果，地上行因倣地前之果，故不同三乘立佛果在三祇之後也。
若修行者善知教意勿妄解佛心，如正修十住之因時，
即十住、十行、十迴向、十地、十一地、五位，
一時總踐為於智境，智不異時不移，以一法界智印印之，古今絕矣。
還依六相之義，即但了因圓果無不備。
若望起智達纏，即以始初發心住功高。
若以大悲先首，即第七住、第七行、第七迴向、
第七地為勝，餘皆任運滿故。
如經云佛子！譬如有世界，一處雜染、一處純淨，
是二中間難得過者，明六地純淨、七地純染，
於此二位滯於染淨，難可得過。
下文云唯除菩薩有大方便神通願力已下，如文自明。
意明以大悲大智不離此二行，教化一切眾生而令究竟成大菩提，
具一切智智。以加行智顯發根本智，以根本智觀照力成差別智。
解脫月菩薩言：佛子！
此七地菩薩為是染行？
為是淨行？金剛藏菩薩言：佛子！
從初地至第七地所行諸行，皆捨離煩惱業分得平等，未名超煩惱行。
如輪王喻不離人位，非有貧窮困苦所患。
舉喻如文，具明大意。
為得第六地中三空妙慧及根本智，又加大願力故、
智自在故，不離人位、不染世法，能同世事不垢不淨故。
以智無依不受恒垢，以垢無依不能染淨，
但為大悲緣起方便利生八地，會融功終無功之行，一分自在十地方終。
若滅七地有行有功，無盡大悲普賢大智不可成辦。
是故淨名經對三乘出纏之種，說塵勞之疇是如來種故，亦說火中生蓮華實可為希有。
此意已得第六地已前出纏者說。
若也具縛之徒，未可全登此跡。
餘文如經自具。諸禪者，定也。
三昧者，無沈掉也。
三摩鉢底者，正受諸法智相應故。
神通解脫者，以正受諸法智相應，即得神通自在，名為解脫。
大方廣佛新華嚴經合論卷第六十一
w:: 音切
note:: 羼 ^417c12

〔初揀切。〕沮
〔才呂切。〕暎
〔於敬切。〕蔽
〔必袂切。〕闇
〔暗音。〕闡
〔昌善切。〕瞻
恚 ^419c12

〔於避切。〕疇
〔直由切。〕
 ^419c14
